
El Santo Evangelio Segun 


San Mateo 





Jesu naborëquëbo 
Lucas 3.23-38 


1 1Jabi chama David yamabo, Abraham yamabo, tihi caba 
chahitaxocobo Jesucristo iniquë. Jabi Jesucristo naborëquëbo 
janë bo tëquë tsi xo naa. 
2 Abraham baqué Isaac iniquë. 
Isaac baquë Jacob iniquë. 
Jatsi doce ca baquë bo Jacob yamaba jayaniquë. Jacob 
jariapari baquë Juda iniquë. 
3 Jatsi dos ca baquë bo, naa Fares, Zara, tihi cabo Juda 
jayaniquë. Jato jahëhua, Tamar ini quiha. 
Jatsi Fares baquë Esrom iniquë. 
Esrom baquë Aram iniquë. 
4 Aram baquë Aminadab iniquë. 
Aminadab baquë Naason iniquë. 
Naason baquë Salmon iniquë. 
5 Salmón baquë Booz iniquë. Jasca, jahuë jahëhua Rahab ini 
quiha. 
Jatsi Booz baquë Obed iniquë. Jasca, jahuë jahëhua Rut ini 
quiha. 
Jatsi Obed baquë Isai iniquë. 
6 Isai baquë David iniquë, naa chama-chamaria inish cato. 
David baqué Salomón iniquë. Urías i-ipaonish ca ahui jahuë 
jahëhua ini quiha. 

7 Salomón baquë Roboam iniquë. 
Roboam baquë Abías iniquë. 
Abias baquë Asa iniquë. 

8 Asa baquë Josafat iniquë. 
Josafat baquë Joram iniquë. 
Joram baquë Uzias iniquë. 

9 Uzias baquë Jotam iniquë. 
Jotam baquë Acaz iniquë. 

Acaz baquë Ezequias iniquë. 

10 Ezequias baquë Manasës iniquë. 
Manasés baquë Amón iniquë. 
Amón baqué Josías iniquë. 

11 Jeconias, jahué noma bo, tihi cabo Josías saihuaniquë. Naatiyá 

tsi Babilonia mai qui Israël ca nohiria bohacaniquë. 

12 Jaquirëquë Salatiel Jeconias saihuaniquë. 

Jatsi Salatiel baquë Zorobabel iniquë. 
13 Zorobabel baquë Abiud iniquë. 
Abiud baquë Eliaquim iniquë. 
Eliaquim baquë Azor iniquë. 

14 Azor baquë Sadoc iniquë. 
Sadoc baquë Aquim iniquë. 
Aquim baquë Eliud iniquë. 

15 Eliud baquë Eleazar iniquë. 
Eleazar baquë Matan iniquë. 
Matan baquë Jacob iniquë. 

16 Jacob baquë Josë iniquë, naa Maria bënë. Jabi Jesu, naa Cristo 

icanai ca Maria comaniquë. 

17 Jabi Abraham bésotiyá quirëquë catorce ca naboréquébo 
iniquë. Jatsi chama David yamabo bësoniquë. Jaquirëquë catorce 
ca naborëquëbo huëtsa bo iniquë. Jatsi Babilonia mai qui Israël 
cabo bohacaniquë. Jaquirëquë catorce ca naborëquëbo huëtsa bo 
iniquë. Jatsi Jesu coniquë. 


Jesu conina 
Lucas 2.1-7 
18 Nëca tsi quiha Jesucristo conina ra. Jabi bënë bipaima jahuë 
jahëhua Maria iniquë. Jahuë bënë ti ca Josë ini quiha. Jama, bënë 
binox pari tsi quiha Maria tohoyaniquë Espíritu Santo no. 19 Jatsi 

quiha Josë, naa jahuë bënë ti catë Maria bicasyamaniquë, joni 
shinajiaxëni ca ja ini quëshpi na. Jasca, nohiria bësojo xo tsi bëro 
tsi María ja niacasyamani quiha, bérabihuacasyamaquí na. 20 Jaha 
tsi jahuë ahui ti ca niahai ca ja shina-shinaniquë. Shinajano 

tsi quiha ja qui jisiquiniquë Iboba ángel, ja namahai catë no. 
Jisiquihax Josë qui ja chaniniquë: 

—Jisa José, David yamaba chahitaxocobá. Mi ahui ti ca María 
biti raquëyamahuë. Espíritu Santo tsi ja tohoyayamëquë. 21 Baquë 
comaxëhi quiha. Ja coquë tsi Jesu ja janëhacaxëti xo, jato jocha 
quima nohiria bo ja xabahamaxëhai quëshpi na. 22 Nëcapi- 
jayamëquë Iboba Chani jatihuahacano iquish na, naa jahuë Chani 
yoanish cató quënënina. 23 Jabi ja quënëni ca tsi xo naa: 

“Tohoyaxëhi quiha yoxajahini. 

Tohoyaxo tsi baquë comaxëhi quiha. 

Comaxo tsi Emanuel ja janëhacaxëti xo” 
—néa tsi quiha José qui ángel nëcaniquë. Noba joi tsi “No bëta xo 
Dios” ii quiha jahuë janë. 

24 Bësoxo tsi quiha Maria Josë biniquë jahuë ahui iti, naa angël 
yoani jascaria. Bixo tsi jahuë xobo qui ja bëniquë racati. 25 Jabi 
jahuë ahui ya ja jobonayamani quiha jariapari jahuë baquë conox 
pari no. Baquë coquë tsi quiha Jesu Josë janëniquë. 


Joni tiisi bo jonina Jesu jisxëna 
1Belën tsi quiha Jesu coniquë, naa jodioba mai no. Toa mai rey 
Herodës yonani quiha. Toatiya tsi quiha Jerusalën qui tres ca tiisi 
ca joni bo cahëniquë. Nëama, naa oriente ax ja bëcani quiha. 2Cahëhax, 
—dJahuënia ni jodioba chama-chamaria, naa cobéna cato? Jahuë 
huishti no jisyamëquë noba mai xo na. Ja iqui tsi ja qui arahi no 
joquë ra —i nohiria qui naa tres ca tiisi ca joni bo niquë. 

3 Jatsi quiha shina-huëjënatsi chama Herodes niqué nicahax na. 
Shina-huëjëniquë Jerusalén ca nohiria ri. 4Jatsi jodioba arati iboba 
chama bo, Dios papi cahëxëni cabo, tihi cabo Herodés quënaniquë. 
Quénaxo tsi jato ja nicanique: 

—éJahuénia tsi coxëhi ni mato Cristo, naa mato Xabahamati Ibo 
ra? —iquiina. 

5Jatsi quiha ja quëbicaniquë: 

—Jodioba mai tsi, naa Belën yacata tsi ja coti xo. Tocani quiha 
Dios Chani yoanish cato, naa ja quënëni cato no: 

6“Jisa Belén ca nohiria bá. 
Jodioba maí tsi huéstima tsi xo toa mato oqué ca yaca huétsa 
bo. 
Jama, oquëhuahacaxëhi quiha mato yaca ri. 
Belén tsi coxéhi quiha chama-chamaria. 
Noho Israël ca nohiria bo 6 bësoxëhi quiha” 
ii quiha ja quënënina —i Herodes qui jaca niquë. 

7 Jatsi quiha johax ca tiisicanaibo qui chani Herodës raaniqué 
ja qui ja bécano iquish na. Jamé jato béta ja chanicasni quiha. Ja 
bëcaquë tsi quiha Herodés jato nicaniquë: 

—dJënino tsi ma jisni ca huishti jisiquini? —iquiina. 

8 Jatsi quiha Belén qui Herodés jato raaniquë. 

—Toa baqué mérahi bocata. Tsayahax jahari ma bécano éa 
yoaxëna. Ja qui cacasquia ëa ri ja qui araxëna —i jato qui ja niquë. 
9 Jatsi quiha Belén qui bocatsi quiha tiisi jaya ca joni bo niquë, 

Herodes nicahax na. Ja bocaquë tsi quiha jisiquitëquëniquë 
huishtima, naa jato maí tsi jisiquinish ca huishti jascaria cato. 
Jisiquixo tsi quiha Belén qui jato ja mëpiniquë. Jatsi Baqué Jesu 
ini ca iti qui cahëhax huishti niiniquë. 10 Jatsi ja rani-ranicaniquë, 
huishti jisi na. 1 Ranihax José xobo qui ja jicocaniquë. Jicoxo 
baquë ico ca Maria ja jiscaniquë. Jatsi ja mënicaniquë. Mënihax ja 
qui ja aracaniquë. Jaquirëquë quiha jato sota bo ja pëcacaniquë, ja 





Joni tiisi bo baquë Jesu qui aranina 

bécani ca jahué bo ja qui axëna. 12 Jaquirëquë ja namacanai cató 
tsi quiha Diós jato yobaniquë: 

—Jahari Herodes qui boyamacahuë —iquiina. 

Jaha tsi bahi huëtsa quiha jato país qui ja bocaniquë jahari. 


Egipto mai qui José, María jabanina Jesu ya 

13Tiisi ca joni bo bocaquë tsi quiha José qui ángel jisiquiniquë ja 
namahai cató no. 

—Joihuë. Baquë pistia, jahuë jahëhua María, tihi cabo bihuë. 
Egipto mai qui jabatsicana. Toaparicahuë. Mato ë yoano tsi 
jënimaxëhi quiha ma bacahaina. Mi baquë mërapaima xo Herodes 
pë, axëna —nëa tsi quiha José qui ángel nëcaniquë. 

14 Jatsi quiha José joiniquë. Joixo Baquë, jahuë jahëhua, tihi cabo ja 
boniquë Egipto mai qui. Baquichá ja jisbayacani quiha. 15Toá tsi naama 
tsi quiha ja chitëcaniquë. Jatsi Herodes rësoquë tsi ja bacacaniquë. Nëca 
tsi Dios Chani yoanish cató quënëni ca jatihuahacani quiha, “Egipto 
quima noho Baquë ë quënaquë” i Ibo Dios ni quëshpi na. 


Herodés soldado bo raanina xocobo ati 
16 Jabi tiisi jaya ca joni bá Herodes paraniquë, quinia huëtsa jato 
mai qui ja bacacani quëshpi na. Jatsi ja paracanai ca cahëhax Herodes 
caxarianiquë. Caxaxo tsi jahuë soldado bo ja raaniquë jatiroha ca Belén ca 
baquë bo ati. Jasca, Belén tahë ca yaca bo qui jato ja raani quiha, toá ca 
baquë bo ati. Jatiroha ca baquë bo quiha, naa dos años nama cabo ja ani 
quiha. Jabi ja tocaniquë shinaxo na, siri tsi jahari jato mai qui tiisi jaya 
cabo bocani nori iqui na. 17 Jato ja quëyoquë tsi quiha Jeremías, naa Dios 
Chani yoanish cató yoani ca jatihuahacani quiha. Ja yoani tsi xo naa: 
18 “Anomaria iqui quiha Ramá ca pacotsa. 
Cohuëria xo ja ara-aracanaina ra. 
Toa tsi jato xocobo quëshpi tsi arahi quiha yoxa bo. 
Ranihuatimaxëni tsi xo toa jahuë nohiria, jato baquë bo 
acacani iqui na” 
tihi tsi ii quiha ja quënënina. 
19 Jatsi Herodes rësoniquë. Ja rësoquë tsi quiha Josë qui Iboba 
angel jisiquiniquë ja namahai catë no. 20Jisiquihax, 
—Joihuë. Baquë pistia, jahuë jahëhua, tihi cabo jahari Israel mai 
qui bohuë. Rësoyoniquë Baquë pistia acascanish cabo ra —i Josë 
qui angel niquë. 

21 Jatsi quiha Josë joiniquë. Jesu pistia, jahuë jahëhua, tihi cabo 
bihax Israel mai qui ja bacaniquë. 22Bacaxo tsi quiha Herodes 
yamaba baquë Arquelad yonahai ca ja nicaniquë. Jahuë jahëpa ja 
ratini quiha yonaxëna. Nicahax tsi quiha Josë raquë-raquëniquë. 
Toa mai qui ja cacasyamani quiha racaxëna. Jatsi quiha angël 
yobatëquëniquë ja namahai catë no, Galilea mai qui ja cano. 
23Cahëhax Nazaret icanai ca yaca qui ja caniquë racahi na. Toa 
xo tsi jahué xobo ja aniquë. Tocapijani quiha, Dios Chani yoanish 
catë chani jatihuaxéna, naa “Nazareno ja quënahacaxëti xo” i ja ni 
quëshpi na. 


Jesu quinia Juan rohahuanina 
Marcos 1.1-8; Lucas 3.1-9, 15-17; Juan 1.19-28 


3 1 Nazarét tsi Jesu racano tsi quiha nohiria ashimanish ca Juan 
jisiquiniqué jodioba maí no. Xabacha xo tsi quiha Dios Chani 
ja yoaniquë: 
2— Mato jocha quima Dios quiri bésocana. Joti basima tsi xo 
Diós otohaina ra —i nohiria bo qui Juan niquë. 
3Jabi néca tsi quiha Juan yoati tsi Dios Chani yoanish ca Isaiás 
quënëni quiha: 
“Xabacha xo tsi quénaxéhi quiha joni. 
Quënahi tsi Rohahuahacatsicana Ibo johai quëshpi na” ixéhi 
quiha. 
Jasca, 'Bahi mésté ca acana ja bax coti' ixéhi quiha" 





Dios Chani Juán yoahaina 

nëa tsi quiha ja quënëni ca niquë Juan yoati na. 

4Camello raní tsi quiha Juan sahuëti acacaniquë. Bichi cinturón 
ja chinëxëniquë. Chapo bo, bina bata, tihi cabo ja piniquë. 5 Jasca, 
jodioba mai ca nohiria tëquë Juan qui bocaniquë jahuë chani 
nicaxëna. Bocani quiha Jerusalén ca nohiria ri. Bocani quiha ani 
Jordan tapaí ca nohiria. 6Jasca, jato jocha ja bërohuacaquë tsi 
quiha ani Jordan xo tsi jato ja ashimaniquë. 

7 Jatsi Juan qui huëstima ca jodioba chama bo bocaniquë 
ashimahacaxéna. Jato jisi tsi jato Juán raahaniquë: 

—Jisa, rono ba baqué bá. ¿Tsohué mato yobaha, Dios johai ca 
copi quima paxaxëna” 8 Jocha pi quima bésoquí tsi mato jabi 
paxa ca pari noqui jismacahuë. 9Quiniacaxëcahuë. “Dios xocobo 
yoi bo xo noa” i ma casmitsa, Abraham yamaba chahitaxocobo 
ma nori iqui na. Mahitsa tsi xo toa ra. Jaha pi quééquí tsi naa 
maxax bo jahuë xocobo yoi manëmati mëtsa xo Dios, jahuë-na bo 
iti. 10 Jaboqui tsi nohiria copihi quiha Dios ra. Bimi jia ca pi jihui 
saihuayamano tsi rërahi quiha ibo. Rëraxo tsi chihi qui niaxëhi 
quiha. Jabi tocaxëqui Dios ri jabi jia ca saihuayamahai ca qui. 

11 Jaboqui mato jocha quima pi ma casono tsi mato ashimaxëquia 
jënë no. Jama, ë cho joxëhi quiha ëa oquë cato ra. Jahuë yonati 
iti mëtsama xo ëa ra, ëa oquëria ca ja nori iqui na. Espiritu Santo, 
chihi, tihi cabá tsi mato ashimaxëhi quiha ra joquí na. 12Nohiria 
yoi cabo quima jahuë xocobo yoi bo aquëxëhi quiha Dios, naa 
iboba jahuë trigo bëro aquëhai jascaria. Aquëxo jahuë nëpo niahi 
quiha. Jasca, jahuë xobó tsi jahuë xocobo yoi bo 6 bësoxëhi quiha 
Dios, jama nocatimaxëni ca chihi qui niahacaxëti xo toa nohiria 
yoi bo, naa nëpo niahacahai jascaria —i Juan niquë. 


Juan Jesu ashimanina 
Marcos 1.9-11: Lucas 3.21-22 


13 Jatsi ani Jordán qui Jesu joniqué Galilea mai ax na. Johax tsi 
quiha Juan qui ja caniqué ashimahacaxéna. 14Jama, Juán Jesu 
ashimacasyamani quiha. 

—¿E qui johai pa? Jishopë, acasyama xo ëa ra. Ea pi mi 
ashimaxëti xo ra —i Juan niquë. 

15 Jatsi Jesú quëbiniquë: 

—Jaboqui éa mi ashimano. Nëca ca quiniá tsi jaha Dios quëëhai 
ca jatihuaxéqui noa —i Jesu niqué Juan qui. 

Jatsi Juan Jesu ashimaniquë. 16 Ashima-hacahax tsi quiha jënë 
quima Jesu tsëquëniquë. Tsëquëjano tsi quiha japëquëniquë naipa. 
Jatsi nai ax Dios Shina ja qui botëhai ca, naa boto jascaria, Jesu 
jisniquë. 17 Jatsi naipá ca joi chaniniquë: 

—Noho Baqué tsi xo naa ra. Noiquia. Ja qui raniquia —iquiina. 


Jesu tanamahacanina 
Marcos 1.12-13; Lucas 4.1-13 
1Jatsi quiha xaba qui Espíritu Santo Jesu mëpiniquë, 
Satanás tanamano iquish na. 2Cuarenta bari no tsi quiha 
ja piyamaniquë. Paxnatsijaniquë. 3Jatsi ja qui Satanás joniquë, 
jochati tanamaxéna. 

—Dios Baqué pi iqui tsi maxax bo qui chanihuë, mapari ja 
manécano —i ja qui Satanás niquë. 

4 Jatsi Jesú quëbiniquë: 

—“Mapari roha tsi bësoyamaxëhi quiha joni; jama Dios Chant 
nori" ii quiha Quënëhacanish cabo —i Jesu niquë. 

5Jatsi Jerusalén qui Satanás boniquë. Boxo tsi quiha Dios arati 
xobo cacha, naa jahuë quëpë tsi Jesu ja nimaniquë. 6 Nimahax 
Satanás chaniniquë: 

—Dios Baqué pi iquí tsi mai quiri mimë niahuë. “Jahué ángel bo 
raaxëhi quiha Dios, mi noho ja bësocano” ii quiha Quënëhacanish 
cabo. Jasca, “Jato mëquënë tsi mia bëcaxëcani quiha, maxaxá tsi 
mi tahë bo tëquëyamano iquish na” ii quiha —nëa tsi Jesu qui 
Satanas nëcaniquë. 

7 Jatsi Jesu quëbiniquë: 

—Jama xo. “Ibo Dios tanamayamahue" ii quiha Quënëhacanish 
cabo ra —iquiina. 

8 Jatsi quiha maca tëtëca qui Satanás Jesu boniquë mai ca país 
bo, jato oquë, tihi cabo ja qui jismaxëna. 9 Jismahax tsi quiha Jesu 
qui ja chaniniqué: 

—Ea bësojd pi mi ménino tsi, ë qui pi mi arano tsi, naa jahué bo 
téqué mi qui axéquia ra —iquiina. 

10 Jatsi Jesá quëbiniquë: 

—Cata, Satanás. “Ibo Dios roha qui aracana. Ja roha nicacana” ii 
quiha Quënëhacanish cabo ra —iquiina. 

11Jatsi Jesu Satanás jisbayaniquë. Ja caquë tsi quiha ángel bo 
bëcaniquë Jesu mëbixëna. 





El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


9 San Mateo 4 


Galilea xo tsi jahuë yonoco Jesú chitahëhuanina 
Marcos 1.14-15; Lucas 4.14-15 


12 Naatiya tsi quiha preso qui Juan nanëhacaniquë rë. Nicaniquë 
Jesu. Nicahax tsi quiha jodioba mai Jesú jisbayaniquë. Jisbaya 
tsi Galilea mai qui ja bacaniqué, naa jahué Nazarét ca xobo qui. 
13 Jama, Nazarét ja chitëyamani quiha. Riquihax Capernaum yaca 
qui ja cani quiha racaxéna, naa ia Galilea tapaí cato. Zabulón, 
Neftalí, tihi ca mai bo basima quiha. 14Tocajaqué tsi Isaiás quënëni 
ca jatihuahacani quiha. Jabi Isaiás quénéni ca tsi xo naa: 
15 “Jisa Zabulón ca nohiria bá; 
Jisa Neftalí ca nohiria bá, naa ia quinia cabo, naa ani Jordán 
rabëquëx ca nohiria ba. 
Jisa mato Galileá ca carayanabá. 
16 Huëa-huëaria nori ca jisxéqui tsëmo ó ca bësohai ca nohiria bo 
ra. 
Rësopaoti basima ca nohiria bo qui huahuaxëhi quiha Huéa 
nori cato ra” 
ii quiha ja quënënina. 
17 Jaquirëquë Dios Chani yoati Jesú chitahëhuaniquë: 
—Mato jocha quima Dios quiri bësocahuë. Jaboqui otocatsi quiha 
chama-chamaria Dios ra —i nohiria bo qui ja niquë. 


Joni bo Jesti quënanina jahuë rabëti bo iti 
Marcos 1.16-20; Lucas 5.1-11 


18la Galilea quénipama tsi quiha dos ca joni bo Jesú jisniquë, 
naa Simón, naa Pedro quénahacanish cato, jahué noma Andrés. 
Jisi tsi jato ja quënaniquë. Jabi jato sani biti nishi bo niahi ja icani 
quiha, sani bicanaibo ja icani quéshpi na. 

19 —Néri bécahué. Ea ma banahuano. Joni bo bicanaibo mato 
manëmaxëquia —i jato qui Jesu nique. 

20 Jatsi bamaxoma tsi quiha jato sani biti nishi bo, jato jahépa, 
tihi cabo ja jisbériacaniqué Jesu banahuaxéna. 

21 Riquicaya tsi quiha ori tsi dos ca joni huétsa bo Jesú jisniquë, 
naa Zebedeo baquë Jacobo, Jacobo noma Juan. Noti tsi jato jahëp 
ya ja icani quiha, jato sani biti nishi bo rohahuahi na. Jatsi Jesü 
jato quënaniquë. 22 Jatsi bamaxoma tsi quiha jato nishi bo, jato 
jahépa, tihi cabo ja jisbëriacaniquë Jesu banahuaxëna. 

Galilea mai xo tsi Dios Chani Jesú yoanina 
Lucas 6.17-19 


23 Jatsi quiha Galilea mai tëquë tsi Jesu coniquë, Dios 
Chani yoahi na. Jodioba catiti xobo xo tsi ja tiisimabonani 
quiha. “Nohiria bo otocatsi quiha Dios ra” i ja ni quiha Chani 
jia ca yoahi na. Jasca, iquicanaibo, isicanaibo, tihi cabo ja 
jënimahuabonaniquë, Dios Chant yoaquí na. 24Jatsi ja ani iqui 
tsi chani pacananiquë ja yoati na. Siria mai tëquë tsi toa chani 
pacanani quiha. Jatsi iquicanaibo, isicanaibo, yoshi jaya cabo, 
yoyo jaya cabo, mohitimaxëni cabo, tihi cabo Jesu qui nohiria 
ba bëniquë jënimahuahacacano. Jatsi jato ja jënimahuaniquë ra. 
25 Jasca, nohiria miscó Jesu banahuaniquë ra. Galileá ca nohiria, 
Diez Yacata ca nohiria, Jerusalën ca nohiria, jodioba mai ca 
nohiria, ani Jordan rabëquëx ca nohiria, tihi ca nohiriá banahuani 
quiha ra. 


Jesú yobanina 


1Nohiria misco jisi tsi maca chahitaxëni Jesu tëmahinaniquë. 

Témahinahax tsi quiha ja tsahoniquë. Jatsi jahué rabétiria 
bo ja qui quëtsoniquë jahuë chani nicaxéna. 2Jatsi jato tiisimati ja 
chitahëhuaniquë. Ja nëcaniquë: 


Shoma ca nohiria 
Lucas 6.20-23 


3 —Shoma tsi xo toa Dios jabi ja nariscanai ca cahëxëni cabo. 
Jato-na xo Dios. Jato otoxëhi quiha. 

4 “Shoma tsi xo toa cohué cabo. 
Jato bëpasimaxëhi quiha Dios ra. 

5 “Shoma tsi xo toa shinapënicanaibo. 
Naa mai tëquë ibohuacaxëcani quiha. 

6 'Shoma tsi xo toa Dios mëstë ó quëëcanaibo. 
Jato ranihuaxëhi quiha Dios. 

7 “Shoma tsi xo toa nohiria huétsa bo mébicanaibo. 
Jato mëbixëhi quiha Dios. 

8 “Shoma tsi xo toa shinajiaxéni jaya cabo. 
Dios jiscaxécani quiha. 

9 “Shoma tsi xo toa iquinacasyamacanaibo. 

Dios baqué bo quénahacacaxécani quiha. 
10 ‘Shoma tsi xo toa tënëmahacacanaibo jia ca ja acanai quëshpi 
na. 
Jató-na xo Dios. Jato otoxëhi quiha. 
11“Shoma xo mato, ëa iqui tsi nohiria bá mato ocahuaquë no, 
mato ja yosicaqué no, mato ja quiahuacaqué no. 12Rani-ranicana, 
anomaria ca copi mato bax janahacaxéhai quéshpi na. Jabi toca tsi 
mato rëquë ca Dios Chani yoanish cabo tënëmahacani quiha jato ri. 


Chopara, huëana, tihi cabo jascaria xo chahahuacanaibo 
Marcos 9.50; Lucas 14.34-35 


13*Chopara jascaria xo mato, mai ca nohiria bo oquëhuati. Jabi 
jahuë tëë bénopihi tsi anoma xo toa chopara ra. ¿Jénahuariaxo ja 
tééhuahacatéquéna ra? (Jascaria, mato jabi jia ca pi ma bénono tsi 
éjénahuariaxo raca mai ca nohiria bá ëa cahéna?) Chopara yoi ca 
jascaria ma niahacaxéti xo pé, mahitsa ma nori quéshpi na. 

14*Huéa jascaria xo mato, mai ca nohiria bo huëahuati. Jabi 
jonëtimaxëni tsi xo tëmachi ca yacata. Baquichá tsi béroria tsi 
xo jahué pëxë bo. 15 Jascaria, mato pëxë tsamaxo tsi caca nama 
janayamaqui mato. Jama, mana, naa jahué iti ó janaqui mato, xobó 
ca nohiria bo téqué bax huahuati. 16Jasca, nohiria bo bésojó tsi 
huahuapaima xo mato jabi jia cabo, ma acai ca ja jiscano iquish na. 
Jisí tsi mato mana ca Jahëpa oquëhuacaxëcani quiha. 


Jatihuahacaxéhi quiha Quénéhacanish cabo 

17 EQuënëhacanish cabo niahi ë joni pa? Iyamaquia ra. 
Quënëhacanish cabo jatihuahi ë joqué ra, niahi mari. 18Mato 
parayamaquia ra. Niahacapistiariayamaxéhi quiha Quénéhacanish 
cabo ó ca huésti ca yoba pistia ra. Jatihuahacaxëhi quiha jahué yoba 
tëquë. 19Quënëhacanish cabo ó ca yoba iriama ca pi nicayamahi 
tsi oquëyamaxëhi quiha toa nohiria ra, Dios otohai catë no. Jasca, 
“Mahitsa tsi xo toa yoba” i pi nohiria huétsa qui ja no tsi chama- 
chamaria Dios qui yoixéhi quiha ja ocahaina. Mana tsi iriamaxéhi 
quiha toa ocahai cato ra. Jama, Quënëhacanish cabo 6 ca yoba 
bo pi nicahi tsi huétsa bo pi nicati tiisimahi tsi, oquë-oquëriaxëhi 
quiha toa nohiria ra, Diós otohai cató no. 20Japi mato parayamaquia. 
Dios Chani cahëxëni cabo, fariseobo, tihi cabo pi mato mëstë 
huinoyamano tsi Diós otohai ca qui jicopistiayamariaxéqui mato ra. 

Caxahaina 
Lucas 12.57-59 


21 “Joni bo ayamahuë. Namëhacaxëti xo tsohuëcara ca joni 
huëtsa acax cato” i mato naborëquëbo qui Moisës yoba ni quiha. 
22Jama, mato qui ë yoahai ca tsi xo naa ra: Copihacaxëti xo 
tsohuëcara ca jabë xatë qui caxahai cato ra. Jabë xatë pi pasomaha 
chanihi tsi chama, naa juez qui ja bëhacaxëti xo copihacati. Jabi 
tënëtiya qui niahacati basima tsi xo toa tsohuëcara ca jabë xatë 
qui “Yoyoxëni xo mia pë” iquii cato. 23-24 Japi mabë xatë bo ya 
rabënaparicana, Dios qui arahi bocanox pari. Jama, Dios xobo xo 
pi mato qui caxa ca xatë shinaqui tsi Dios qui ma acatsai ca jahuë 
janaparicahuë. Jariapari mato qui caxa ca xatë qui bocata. Mabë 
xatë ya ma rabënaparino ra, Dios qui aranox pari. Rabënahax 
jahari Dios xobo qui bocata araxëna, ma bëha ca jahuë ja qui 
axëna. 

25 Tsohuëcara pi mato pasomaha-no tsi mëri tsi ja béta 
rabënacana. Bamayamacana. Tocacana, gobierno chama bo qui 
mato ja méayamano, copihacati. Tocapijano tsi preso qui ma 
niahacamitsa ra. 26Toá quima ma tséquénox pari tsi toá cuenta 
pari jatihuaxéqui mato iquia. 


Anoma ca jocha 


27 “Bënë jaya ca yoxa biyamacahuë” mato rëquëyamabo yoahacani 
quiha. Jabi toa yoba ma nicaqué ra. 28 Jama, jahuë bëro yoí pi bënë 
jaya ca yoxa tsayahi tsi ja béta jochahi quiha bicatsai ca nohiria 
jahué shina ó no. Ja béta jobonahai jascaria tsi xo toa ja acaina. 

29 Jabi mato oqué ca bëro pi mato jochamano tsi toa béro tsëcacahuë. 
Niacahué. ¿Oquéyamayamahi ni mato bëro pistia bënohaina, 
tënëtiya qui mato yora tëquë niahacayamano iquish na? 30 Mato 

oqué ca méquéné pi mato jochamano tsi toa mëquë mëxtëquëcahuë. 
Mëxtëquëxo tsi niacahué. ¿Oquéyamayamahi ni mato mëquë 
bénohaina, ténétiya qui mato yora téqué niahacayamano iquish na? 


Ahui niahaina 
Mateo 19.9; Marcos 10.11-12; Lucas 16.18 


31 Jasca, “Ahui pi niaquí tsi ja qui niati papi bënë ati xo” di mato 
naboréquébo qui Moisés yamayamani? 32Jama, ë yoahai ca tsi xo 

naa: Anoma tsi xo bënë jahuë ahui niahaina iquia ra. Mahitsa pi 
jahuë ahuini, naa joni huëtsa ya jobonayamahai ca ahui niaqui tsi 
jahuë ahui jochamahi quiha pë, bënë huétsa ja biquë no. Jascaria, 
jochaxëhi quiha jahuë ahui bichi ca joni ri. 


Parayamahai ca chani 


33 Jabi mato naborëquëbo yoahacani ca yoba bo ma nicaniquë iquia. 

“Dios bax toa axéquia ra” i pi ma no tsi mato chani jatihuacana. “Anoma 
tsi xo toa ma ayamahaina tocaquí na” ii quiha Dios yoba ra. 34 Jatsi, ë 
yoahai ca tsi xo naa: Oqué tsi xo toa ma bëpahaina. Jasca, Dios bésojo xo 
tsi jurar-ayamacana, “Axëquia ra" i nohiria qui ma qué no. Jasca, “Naipa 
tsi parayamaquia, axéquia ra" i nohiria qui yamacana, ma québiqué no. 
Dios yonahai iti tsi xo toa ra. 35Jascaria, “Noba mai tsi parayamaquia; 
axëquia ra” iyamacana, ma quëbiquë no, Ibo Dios mai ja nori iqui na. 
Jasca, "Jerusalén tsi parayamaquia" iyamacana, noba chama-chamaria 
yaca ja nori quëshpi na. 36Jasca, “Noho mapó tsi parayamaquia" 
iyamacana. éJénahuariaxo mato boo chéqué ma joxohuana? 37 Jama, 
"Axéquia, ayamaquia" tihi roha ca icana, ma québiqué no. Jahuécara 
huétsa pi ma yoano tsi Yoshi quima tsi xo toa ma yoahaina ra. 


Jahari nohiria copihaina 
Lucas 6.29-30 


38'Jabi mato naborëquëbo yoahacani ca yoba ma nicaniquë iquia. 

“Nohiria huëtsa béro quéshpi tsi jahuë bëro yoi copihacaxëti xo; jasca, 
nohiria huëtsa xëta quëshpi tsi jahuë xëta yoi copihacaxëti xo” i mato 
yoba ni quiha. 39 Jama, ë yoahai ca tsi xo naa: Yoixëni ca joni pi mato 
yosino tsi jahari iquinayamacana iquia. Tsohuëcaraca pi mato tapaishano 
tsi caxayamacana. Ja qui mato tamo huëtsa acana tapaishahacati. 

40 Jasca, mato camisa pi biriacasqui tsi mato saco ri ja bino. 41 Jasca, 
huësti kilómetro pi soldado ba jato sota bo mato papimano tsi kilómetro 
huétsa jato bax ma bocano jato mébixéna. 42Jasca, tsohuëcaraca pi mato 
jahuécara bénariano tsi ja qui acahué. Tsohuécaracá pi mato jahuécara 
tanacasno tsi ja qui prestahuahacahuë. Tihi tsi xo toa noho yoba ra. 


Noqui pasomaha cabo no noihaina 
Lucas 6.27-28, 32-36 


43 Jabi mato naborëquëbo yoahacani ca yoba ma nicaniqué 
iquia, naa “Mato rabéti bo noicahué; jama, mato pasomaha 

cabo qui caxacahuë” iquiina. 44 Jama, mato qui ë acai ca yoba 
tsi xo naa: Mato pasomaha cabo noicahuë iquia. Jasca, mato 
yosicanaibo bax béhoxcana ra. “5 Tocapiqui tsi mato naipá ca 
Jahépa baqué bo ma nori ca jismaxéqui mato ra. Jatiroha cabo 
mëbihi quiha Dios. ¿Jiaxéni cabo, yoixéni cabo tëquë, tihi cabo 
qui huahuayamayamahi ni jahué bari ra? Jasca, jia ca acanaibo, 
anoma ca acanaibo, naa jatiroha cabo qui oi paquémahi quiha. 
46 Mato rabëti bo roha pi noihi tsi éjénahuariahax nohiria huétsa 
ma oquéna? Tocapimano tsi émato copixéhi ni Dios pa? 47 Jasca, 
mato rabëti bo roha pi mébihi tsi ¿nohiria huétsa oqué ni mato 
pa? lyamaqui mato ra. Tocacani quiha Dios cahéyamacanaibo 
ri. 48 Jatsi quësotimaxëni ca jabi ma jayati xo, naa mato naipá ca 
Jahépá-na jascaria. Tihi tsi xo toa noho yoba ra. 


Nohiria ma mébiqué no 


1“Quiniacaxécahué. Nohiria bësojo xo tsi mato yonoco jia 

bo ma ayamati xo iquia. Tocapimano tsi mato copiyamaxëhi 
quiha mato naipá ca Jahépa. 2Japi noitiria ca nohiria pi mébiquí 
tsi no bépati xo. “Jia tsi xo toa ë acaina ra” iyamacana nohiria bo 
qui, naa fariseobo jascaria. Anoma quiha. Jabi nohiria bo bësojo 
xo tsi tocacani quiha pë, nohiria bá jato oquëhuano iquish na. 
Jatsi shina-bënoyamacana. Copihacacahi quiha, nohiria ba jato 
oquëhuaquë no. Mana ca copi biyamacaxëcani quiha ra. 3Jama, 
noitiria ca nohiria pi mëbiqui tsi no bëpaxëti xo, mato rabëtiria ba 
ma acai ca cahéyamano iquish na. “Jonë tsi mato yonoco jia bo ma 
ano. Jatsi, mato copixëhi quiha Dios ra, jatiroha ca jahuë bo jisi na. 


Dios qui bëhoxhaina 
Lucas 11.2-4 


5 Dios qui bëhoxhi tsi paraxëni ca fariseobo jascayamacana. 
Nohiria bo bésojó, naa jodioba catiti xobo bo, bahi bo, tihi cabá 
tsi Dios qui bëhoxcascani quiha pë, nohiria ba jato jisno iquish na. 
Jato copi ja bicaquë iquia. Mana ca copi biyamacaxëcani quiha. 
6 Jama, bëhoxhi tsi mato naquëtë qui mamë jicocahuë. Jicohax 
caiti japacahuë, nohiria bë mato jisyamano iquish na. Toá tsi Dios 
qui bëhoxcana, mamë no. Jonë pi bëhoxmano tsi mato copixëhi 
quiha, ma acai ca jonë ca jahuë bo jisquí na. 7 Jasca, Dios qui 
bëhoxhi tsi mahitsa ca chani iroha-irohayamacana. Tocacani quiha 

Dios cahëyamacanaibo. Jato chani tëtëca iqui tsi Dids jato nicahai 
ca quëscahuacani quiha. 8 Jabi jaha ma quëëhai ca cahëhi quiha 
mato Jahépa, ma bënanox pari no. 9 Japi néca tsi béhoxcana: 
“Oquëhuahacaxëti xo mi janë, 
noba naipá ca Jahépá” icana. 
10 “Nohiria bo mi ototsano. 
Mai xo tsi mi shina mi ano, 
naipa xo mi acai jascaria. 
11 Jatiroha ca bari oriquiti noqui ana. 
12 Noba jocha mi shina-bënono, 
noqui pasomaha jochacanaiba jocha no shina-bënohai 
jascaria. 
13 Jochati no tanamahacayamano. 
Yoixëni cato chamá quima noqui mi tsëcano” tihi tsi nëcacana 
bëhoxhi na. 
14'Huétsa ba jocha pi ma shina-bënono tsi mato jocha ri 
shina-bënoxëhi quiha Dios ri. 15Jama, huëtsa ba jocha pi ma shina- 
bénoyamano tsi mato jocha shina-bënoyamaxëhi quiha Dios ri. 


Samahai ca jabi Jesu chaninina 


16'Samaquí tsi bëmana cohuéria cabo jayamacana, naa paraxëni 
ca fariseobo jascaria. Bëcohuëhuacani quiha pë, nohiria bá ja 
samacanai jisno iquish na. Shina-bénoyamacana; jato copi ja 
bicaqué ra. Mana ca copi biyamacaxécani quiha. 17 Jama, samahi 
tsi bëchococahuë. Bohuëxicahuë. 18Tocapimano tsi ma samahai ca 
cah&yamacaxécani quiha nohiria ra. Cahéxéhi quiha mato Jahépa 
roha, jatiroha ca jonë ca jahuë bo cahëqui na. Mato copixëhi quiha. 


Mana ca copi 
Lucas 12.33-34 


19*Naa mai xo tsi copixéni ca jahué bo catiayamacana mato bax 
na. Naamayamacaxëcani quiha naa mai ca jahuë bo ra. Méri tsi 
qu&yohacacahi quiha, naa raiti jotoró pihai jascaria. Jascaria, ja 
yomahacacamitsa. 20 Jama, naipá ca jahué bo ma catiapaima xo. 
Toá tsi naamacaxécani quiha. Quëyohacatimaxëni xo toá cabo. 
Jasca, yama tsi xo toa mana ca yomaxéni cato. 21 Japi mai ca jahuë 
bo pi ó quéérohaquí tsi Dios noiyoiyamaqui mato iquia. Jama, 
mana ca jahuë bo pi 6 quëëqui tsi Dios noiyoiqui mato ra. 

Shina jia ca no jayati xo 
Lucas 11.34-36 
22 Jabi lamparina jascaria xo mato shinana. Mato quinia qui 
huahuahi quiha mato shinana, jënima ja iquë no. Jaha tsi jabi 
jia ca jayaxëqui mato. 23 Jama, shina yoi pi jayahi tsi tsëmo 6 
tsi bohoxëqui mato rë. Jabi mato shina jia ca pi tsëmonano tsi 
anomaria tsi xo toa tsëmo ra. Tsëmo-tsëmoria tsi xo rë. 


Dios — Parata 
Lucas 16.13 


24 Dos ca chama bo jayatimaxëni tsi xo nohiria ra. Huésti chama 
qui caxaxéhi quiha; chama huétsa noijahuanori. Huésti chama bax 
yonocoriaxéhi quiha; chama huétsa chahahua-yamajahuanori. Japi, 
éjénahuariahax Dios bax ma yonocona, parata noihi na? Dos ca ibo 
jayatimaxëni xo mato ra —i jato qui Jesu niquë. 


Jahuë baqué bo 6 bësohi quiha Dios 
Lucas 12.22-31 


25 Jabi jahuë rabëti bo Jesú yoani tsi xo naa: 

—Oriquiti yoati tsi shina-huëjëyamacana. Jasca, mato yora 
sahuëhai ca sahuëti bo shina-huëjëyamacana. dJabi oriquiti oquë 
ma ni ma bésohaina? Jasca, ësahuëti oquë ma ni mato yora? 
26Naipá ca isa bo tsayacahué; bëro banayamacani quiha ra. Béro 
tësayamacani quiha. Jasca, yama tsi xo toa jato xobo qui nanëhaca 
ca bimi ra; jama, jari jënima jaca nori. Jato pimahi quiha mato 
naipá ca Jahépa ra. ¿Japa? ¿Isa bo oqué ma ni mato ri ra? 27 Jasca, 
éjénahuariaxo raca ja bësohai ca año bo joni huinomana, ja shina- 
huëjëhai cató no ra? Jatsi shina-huëjëyamacana ma bësohai yoati 
na. 

28 ¿Jéniriahax sahuëti bo shina-huéjécanai ra? Huasi joa jiaxéni 
cabo qui tsayacahué. Yonocoyamacani quiha ra. Jasca, sahuéti bo 
ayamacani quiha ra. 29 Jama, rico inish ca Salomón yamaba sahuéti 
oqué-oquéria tsi xo naa joa bo sahuécanaina iquia. 30 Jabi Dios tsi 
xo toa naa joa bo sahuémahaina, naa naamayamahai ca joa bo ra. 
Tocapiquí tsi ¿tonia mato sahuëmayamayamaxëhi ni Dios ra? Iriama 
tsi xo toa ma chitimihaina rë. 31 Japi shina-huëjëyamacana. “¿Jahué 
pixëhi ni noa ré?” jyamacana. “ëJënë axëhi ni noa ra?” iyamacana. 

Jasca, “ëJahuë sahuëxëhi ni noa rë2” iyamacana. 32Piti, jënë, 
sahuéti, tihi cabo shina-huëjëcani quiha Dios cahëyamacanaibo. 
Jaha quëëriacani quiha. Jama, mato otohi quiha mato Jahëpa, 

ma narisyamano iquish na. 33 Jatsi mato Chama-chamaria pari 
shinacana. Jaha ja quëëhai ca jabi jia ca 6 quëëcana. Tocapimano 
tsi naa jahuë huétsa bo téqué mato qui axëhi quiha. 34 Japi, shina- 
huëjëyamacana huëaquë yoati na. Huëaquë tsi tobixëhi quiha noqui 
yosihai ca jahuë huëtsa bo tonia. Japi jaboqui tsi huëaquë ca noqui 
yosihai ca jahuë bo yoati no shina-huëjënayamano. 


Ranimisyamacana 
Lucas 6.37-38, 41-42 


7 1 Ranimisyamacana, Diós mato raniyamano iquish na. 
2Ranipimahuano tsi nohiria ma ranihai jascaria ca quinia 
tsi mato ranixëhi quiha Dios ri. Jasca, nohiria pi ma shomahuano 
tsi jascaria ca quinia tsi mato shomahuaxëhi quiha Dios. Toa 
tsi xo toa Dios medida ra. 3Jama, anoma ca mabë xatë ba acai 
tsayacasqui mato pë, ja qui quësocasqui na. Mato qui bëroria tsi xo 
toa mabë xatë jocha; bëroma mató-na nori. ¿Jocha yama ni mato 
pa? 4¿Jéniriahax raca “Mia mëbixëquia, yoi ca mi ayamano iquish 
na, ëbë xatë bë” i ma na, oqué ca yoi ca ma aqué no? 5Jariapari tsi 
toa yoi ca ma acai ca niaparicahuë, quiaxéni cabá. Niahax tsi mabë 
xaté mëbiti mëtsaxëqui mato ra. 


Dios Chani nicacasyamacanaibo 


6“Dios Chani ayamacana nicacasyamacanaibo qui. 
Quiniacaxëcahuë. Ina jascaria tsi mato qui ja tsamicamitsa 
mato axéna. Jasca, Dios copixéni ca Chani jato qui ayamacana. 
Aapimahuano tsi yahua jascaria tsi ja yoshihuacamitsa. 
Yoshihuahax mato quiri ja bësocamitsa mato axéna. 


Béhoxcana 
Lucas 11.9-13; 6.31 
7*Dios qui bëhoxqui tsi bénacana; mato qui acacaxëhi quiha. 
Jasca, méracana. Méraquí tsi bixéqui mato ra. Jasca, quénacana; 
mato bax japëcahacaxëhi quiha jahué caiti. 8Bénahai ca qui 
acacaxéhi quiha. Bixéhi quiha mérahai cato. Jasca, japécahacaxéhi 
quiha jahuë caiti, tsohuécara ca quënahai ca bax na. 

9'“Mato baqué qui maxax acaxëcanai pa, mapari ja bënaquë 
no? 10 Jasca ¿rono ja qui acaxécanai pa, sani mato qui ja bënaquë 
no, piti? Ayamaqui mato ra. 11 Mato xocobo qui jahué jia bo ati 
cahëxëni xo mato, jochacanaibo ma iqué ri. ¿Jabi toca ma ni mato 
naipá ca Jahépa ri? ¿Bénacanaibo qui jahué oqué ca jahué bo 
ayamayamaxëhi ni? Axéqui ra. 

12 Jabi mato qui jia tsi xo nohiriá mato mëbihaina. Japi mato 
qui jia ca quiniá tsi nohiria ma mëbiti xo mato ri. Toca tsi noqui 
yobahi quiha Dios Chani ra. 


Caiti natséo cato 
Lucas 13.24 


13*Caiti natsëo nacocahuë. Chahitaxëni tsi xo toa ténétiya qui 
mëpihai ca caiti ra. Huéstima cabo tsi xo toa ja qui jicocanaibo 
rë. 14Jama, natsëo ca tsi xo toa bëso-bësopaoti mépihai ca caiti ra. 
Béronoma xo toa quinia. Ichariama tsi xo toa ja qui jicocanaibo rë. 


Mahitsa ca chani jaya cabo 
Lucas 6.43-44 


15*Mahitsa ca chani yoacanaibo quiniacaxëcahuë. Jia tsi mato 
qui bëcani quiha, caxatimaxëni ca oveja jascaria; jama, cama 
jascaria jaca nori. 

16 Jato yoi ca jabi jisquí tsi jato cahéxéqui mato ra. Jabi bimi 
jia ca saihuatimaxëni tsi xo isnëpa ra. Jascaria tsi, jabi jia ca 
saihuatimaxëni tsi xo toa jabi yoi ca nohiria ri. 17 Jabi bimi jia ca 
saihuahi quiha jihui jia cato. Bimi yoi ca saihuahi quiha jihui yoi 
cato. 18Jascaria tsi, jabi jia ca roha saihuahi quiha joni shinajiaxéni 
cato. ¿Jénahuariaxo raca jabi jia ca joni shina yoi ca jaya cató 
saihuana? 19 Japi bimi jia ca pi jihui saihuayamano tsi toa rérahi 
quiha ibo. Réraxo tsi chihi qui niahi quiha. 20 Jabi toca tsi mahitsa 
ca chani yoacanaibo cahëxëqui mato pë. Jato yoi ca jabi bá tsi 
cahëhacacaxëcani quiha. 


Diós otohai ca qui jicoyamaxëhi quiha jatiroha cabo 
Lucas 13.25-27 
21'Jabi Diós otohai ca qui jicoyamaxëhi quiha jatiroha ca "Ibo, 
Ibo” ëa quënahai cato. Noho naipa ca Jahëpa yoba nicahai ca roha 
tsi xo toa ja qui jicohaina. 22Toa copiti bari tsi ë qui bëcaxëcani 

quiha huëstima ca mahitsa ca chahahuacanaibo. Toa bari tsi 
“Huëtsa bo qui mi chant no yoaniquë, Ibobá” icaxëcani quiha pë. 
Jasca, “Mi janë tsi yoshi bo no tsëcaniquë, Ibobë” icaxëcani quiha 
pë. Jasca, “Mi janë tsi huëstima ca jisti bo no aniquë ra” icaxëcani 
quiha huëtsa bo. 23 Jama, bëroria tsi jato quëbixëquia, “Mato 
cahëpistiayamariaquia. Ea basicahué, anoma ca acanaibá” iquiina. 


Dios xobo bo 
Lucas 6.47-49; Marcos 1.22 


24 Jabi tiisi tsi xo toa tsohuëcara ca noho yoba chahahuahai 
cato, nicaxo na. Maxax cacha ca xobo rohahuahai ca joni iquiria 
xo. 25Poxoyamahi quiha ja aca ca xobo ra. Johi quiha oi-oiria. 
Baihi quiha jéné. Xotoriahi quiha yoshini. Jahué xobo pasomaha 
choshahi quiha. Jama, poxoyamahi quiha jahué xobo, maxax 
cacha ja rohahuahacani iqui na. 26Jasca, tobi toa yoyoxëni ca joni 
ri. Noho yoba chahahuayamahi quiha, nicaxo na. Mashënë cacha 
xobo acai ca joni jascaria xo. 27 Jatsi johi quiha oi-oiria. Baihi 
quiha jéné. Xotoriahi quiha yoshini. Xobo pasomaha choshahi 
quiha ré. Jatsi poxohi quiha. Anomaria tsi xo toa ja poxohaina ra 

—tihi tsi Jesú yoaniquë tiisimahi na. 

28 Ja chanihai ca Jesú jatihuaquë tsi quiha quëtsonish ca nohiria 
raténiqué ja tiisimahai ca qui. 29 Jasca, chama jaya ca joni jascaria 
tsi jato ja tiisimani quiha, jodioba yoba cahëxëni cabo jasca ja 
nomari. 


Leproso ca joni Jesti jënimahuanina 
Marcos 1.40-45: Lucas 5.12-16 


8 1Jabi maca ax Jesu rënichiquë tsi quiha huëstima ca 

nohiriá banahuanique. 2Jatsi ja qui joniquë noitiria ca joni, 
naa leproso bichi jaya cato. Bonohuaxëni ca joni ja ini quiha. 
Basimahax Jesu bésojó tsi quiha ja mëniniquë. Mënihax, 

—Aapicatsaii tsi éa jénimahuati métsa xo mia ra, Ibobá —i Jesu 
qui ja niquë. 

3Jatsi quiha Jesu joni motsaniquë jahuë mëquënë no. Motsahax 
ja qui ja chaniniquë: 

—Mia jënimahuacasquia ra. Jënima xo mia ra —iquiina. 

Jatsi quiha jahuë bono tapoyotapiniquë ra. Jënima jahuë bichi 
ini quiha. 4Jatsi Jesú joni yobaniquë: 

—Jënipimiha ca huëtsa bo qui yoayamahué. Bamaxoma tsi arati 
ibo qui pari mimë jismata. Moisës yoani ca ja qui ahuë tëpas- 
hacati, mi bahuëhai quëshpi na. Tocapimino tsi jënima mi nori ca 
cahëcaxëcani quiha nohiria —nëa tsi quiha Jesu nëcaniquë. 


Romanoba capitan yonati Jesti jënimahuanina 
Lucas 7.1-10 

5 Jaquirëquë quiha Capernaúm ca yaca qui Jesu jiconiquë. Ja 
jicoquë tsi quiha ja qui caniquë romanoba capitán. Caxo tsi quiha 
Jesu ja bënarianiquë: 

6 —Noitiria tsi xo noho yonati. Xobó raca quiha. Anoma quiha. 
Mohitimaxëni xo rë —i Jesu qui capitán niquë. 

7 Jatsi, 

—Mi baquë jënimahuahi caxëquia ra —i Jesu niquë ja qui. 

8 Jatsi quiha capitán quëbiniquë: 

—Noho xobo qui mi jicoyamano, taitá, anoma ca ë nori quéshpi 
na. Jama, néa ax rohari pi mi chanino tsi jënimaxëhi quiha noho 
yonati ra. 9Jabi ëa oqué ca chama bo nicati cahéquia ra, ëa ja 
yobacaqué no. Jasca, éa nicahi quiha noho soldado bo ri. Jabi 
huésti soldado qui “Cata” i pi é no tsi caqui ra. “Johué” i pi huétsa 
qui é no tsi johi quiha. “Tocahuë” i pi noho yonati qui ë no tsi ahi 
quiha —néa tsi quiha Jesu qui capitán nëcaniquë. 

10 Jatsi Jesu ratëniquë, capitán québihaca nicahax na. Jesu qui 
jia ini quiha ja chanihaina ra. Jatsi banahuacanaibo qui Jesu 
chaniniqué: 

—Mato parayamaquia. Anomaria tsi xo naa carayana 
chitimihaina ra. Jodiobá mai tëquë ó yama tsi xo néca ca jodio 
chitimihai ca jasca cato rë. 11 Jaroha ca bari tsi bëcaxëcani quiha 
carayanabo jatiroha ca mai iti ax na. Abraham, Isaac, Jacob, tihi 
cabo ya tsi tsahocaxécani quiha jato ri, Diós otohai cato xo tsi 
pixëna. 12Jama, tsëmo qui niahacacaxëcani quiha mato Israél 
cabo, naa Diós otohai ca qui jicoti iquish cabo. Toatsixéhi quiha 
araconahaina, tënëhaina ra —nëa tsi quiha Jesu nëcaniquë nohiria 
bo qui. 

13 Jatsi quiha capitan qui Jesu chaniniquë: 

— Cata. Mi chitimihai iqui tsi jënimaxëhi quiha mi yonati —i 
capitan qui ja niquë. 

Jabi toa hora tsi jahuë yonati jënimahua-tapihacani quiha. 

Pedro raisi Jesú jënimahuanina 
Marcos 1.29-31; Lucas 4.38-39 


14 Jatsi quiha Pedro xobo qui Jesu caniquë. Toa xo tsi quiha jahué 
raisi ja jisniqué, naa jahué ahuiní jahéhua. Iquihi quiha. Oxati raca 
ja ini quiha jahué huao iqui na. 15 Jatsi jahué mëquë Jesú motsaniquë. 
Janacatapiniqué jahué iquini ra. Joixo tsi Jesu oriquiti ja taaniqué pa. 


Huéstima ca iquicanaibo Jesú jënimahuanina 
Marcos 1.32-34; Lucas 4.40-41 


16 Bari caqué tsi quiha Jesu qui nohiria bëcaniquë. Ja qui 
yoshi jaya ca nohiria ja bëcani quiha ja jënimahuano. Jatsi 
jahué chaní roha tsi jato yoshi bo ja tsécani quiha. Iquicanaibo 
tëquë ja jënimahuani quiha. 17Néca tsi Isaías yamabá yoani ca 
jatihuahacani quiha, naa “Noqui iquicanaibo jënimahuahi quiha. 
Noqui noitiria cabo mébihi quiha” iquiina. 


Jesu banahuacascanaibo 
Lucas 9.57-62 

18 Ja qui nohiria huéstima ca quétsohai ca jisi tsi quiha jahué 
rabëti bo ja yobaniquë, ia rabëquëx ca qui ja bocano. 19Toá tsi 
quiha yoba cahéxéni ca joni Jesu qui joniqué. Johax, 

—Mia banahuacasquia, éa ri ra. Jahuécara qui mi cahai cató tsi 
mia banahuaxéquia ëa ri —i Jesu qui ja niqué. 

20 Jatsi Jesú quëbiniquë: 

— Jato quini bo jaya xo bocacamano, racati. Jasca, jato naha jaya xo isa 
bo ri. Jama, racati xobo yama ca éa xo naa, naa nai ax johax cato —iquiina. 

21 Jatsi Jesu banahuahai ca joni huétsa chaniniquë: 

—Mia banahuacasquia, Iboba. Jama, jariapari noho jahëpa ë 
maihuati xo. Rësopaimaria xo ra —i Jesu qui ja niquë. 

22 Jatsi quiha, 

—Jaboqui éa mi banahuano ra. Dios cahéyamacanaibá jato nabo 
maihuano —i ja qui Jesu niqué. 


Yoshini, choca, tihi cabo Jesú janacamanina 
Marcos 4.35-41; Lucas 8.22-25 


23 Jatsi noti qui Jesu jiconiqué. Jicoxo jahué rabéti bo yaxo 
ia shitatsijahuaniquë. 24 Jatsi quiha xotoriatsi yoshi niqué ra. 

Anomaria choca ini quiha. 25Jatsi Jesu bësomahi ja bocaniquë. 
Bésomahax, 

—Noqui mëbihuë, Ibobá. Jëtëquëqui noa ra —i Jesu qui jaca 
niquë. 

26 Jatsi quiha, 

—dJëniriahax raquécanai pa? Iriama tsi xo ë qui ma chitimihaina 
rë —i jato qui ja niquë. 

Jatsi quiha Jesu joiniquë. Joihax yoshini, ia, tihi cabo qui ja 
chaniniquë, ja janacacano. Jatsi ia, yoshini, tihi cabo janacaniquë 
ra. Pasi ja ini quiha. 27 Jatsi ratëniquë joni bo. 

—dJahuë joni ni naa sa? Ja qui nicahi quiha yoshini pa. Jasca, ja 
qui nicahi quiha ia ri ra —i jaca ni quiha Jesu yoati na. 


Dos ca yoshi jayanish ca joni bo Jesú jënimahuanina 
Marcos 5.1-20: Lucas 8.26-39 


28la shitahax tsi quiha Gadara icanai ca mai qui Jesu cahëniquë. 
Toá tsi quiha dos ca noiti ca joni bo iniqué, naa yoshi jaya cabo. 
Nohiria maihuahacanish ca quini quima ax ja bëcaniquë, Jesu 
béchaxéna. Jabi jato yoshi iqui tsi caxaxéniria naa dos ca joni bo 
ini quiha. Ja iqui tsi toá tsi jato bahí tsi nohiria bohoyamani quiha, 
raquëhi na. 29 Jatsi Jesu qui quénatsi quiha jahuacaniquë: 

—dJënixo tsi noqui huënahuahai, Dios Baquë2 ¿Noqui copihi mi 
joha rë2 Jari noqui tënëtiya xaba ma xo naa ra. Tonia jari rëquë 
quiha —i Jesu qui jaca niquë. 

30 Jabi basima tsi quiha yahua jinaya pihi ini quiha. 31 Jatsi Jesu 
bënariatsi yoshi bë huaniqué toa yahua jinaya qui ja raahacacano. 

—Naa joni bo pi jénimahuacasquí tsi toá ca yahua jinaya qui 
noqui raahué —iriatsi-jacaniquë. 

32 Jatsi, 

—Bocata —i jato qui Jesu niquë. 

Tsëquëyoquë yoshi bo ra. Tsëquëhax tsi quiha yahua jinaya 
qui ja jicocaniquë. Jatsi jabatapitsi quiha yahua tirixëni niquë. 
Maca ax rënichihax ia qui ja paquëyocaniquë, jabahi na. Ja 
néachiyocaniqué ra. 

33 Jatsi yahua jinaya obëso cabo yaca qui jabayoniquë, tsayahax 
na. Toa xo tsi quiha ja jiscani ca ja yoacaniquë. 34 Jatsi quiha toa 
yacata ca nohiria bëyocaniquë, Jesu ini ca qui. Jesu bëchaxo tsi 
quiha ja bënariacaniquë, jato mai ax ja riquino. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


23 San Mateo 9 


Mohitamaxëni ca joni Jesu jënimahuanina 
Marcos 2.1-12; Lucas 5.17-26 


Q 1Jatsi noti qui Jesu jicoha ca tsi ia ja shitaniquë. Shitahax tsi 
quiha jahuë yaca yoi qui ja caniquë. 2Yaca qui ja cahëcaquë 
tsi quiha ja qui toá ca nohiria bá mohiyama ca joni bëniquë, jahuë 
oxatí no. Jabi Jesu qui ja chitimiriacani quiha. Ja chitimicanai jisi 

tsi quiha mohitimaxëni ca qui Jesu chaniniquë: 
—Chamahuë baquë. Masahacaquë mi jocha ra —iquiina. 

3 Jatsi shinatsi quiha yoba cahëxëni cabá huaniquë. “Dios 
pasomaha chanihi quiha naa joni ra" i jamë jaca ni quiha. +Jama, 
ja shinacanai ca jahuë bo Jesu cahëniquë. Cahëhax jato qui ja 
nëcaniquë: 

5—¿Jénica ni toa, bëroria ca yoatí? “Masahacaquë mi jocha” ¿iti 
ni? “Niina. Cohuë” ¿iti ni? 6Jasca, nohiria ba jocha masati chama ë 
jaya ca ma cahëno ra —i jato qui Jesu niqué. 

Jatsi mohitimaxéni ca joni qui ja chaniniquë: 

—Niina. Mi oxati bihué. Mi xobo qui cata —iquiina. 

7 Jatsi niitapiniqué joni. Niihax tsi quiha jahué xobo qui ja 
caniquë. 8Ratéyoniqué nohiria, Jesú ani ca jisish na. Jatsi Dios 
oquëhuatsijahuacaniquë, Jesu qui jahuë chama-chamaria Diós ani 
iqui na. 


Mateo Jesú quénanina 
Marcos 2.13-17; Lucas 5.27-32 

9Riquiquiria tsi quiha gobierno xobo pistiá ca tsahohai ca joni, 
naa Mateo icanai ca Jesú jisniqué. Nohiria bo quima gobierno bax 
parata bichi Mateo ini quiha. Impuesto quiha. Jatsi, 

—E bëta mi jono ra —i Mateo qui Jesu niquë. 

Jatsi Mateo joiniquë. Joixo tsi quiha Jesu ja banahuaniquë. 

10 Jabi Mateo xobo xo tsi Jesu, jahué rabéti bo, tihi cabá pihi 
iniqué. Ja picano tsi quiha huéstima ca gobierno bax parata 
bicanaibo, jochahuaxéni cabo, tihi cabo bëcaniquë, Jesu, jahuë 
rabëti bo, tihi cabo yaxéna. 11 Jatsi Jesu ya naa jochahuaxéni 
cabo iqui ca fariseobá jisniquë. Jisi tsi Jesu rabéti bo qui ja 
chanicaniqué: 

—dJëniriaxo gobierno parata bicanaibo, jochahuaxéni cabo, tihi 
cabo ya xo tsi pihi ni mato maestro pa? —iquiina. 

12 Jatsi Jesu quëbiniquë, jato nicaqui na: 
—Doctor quënayamaqui jënima cabo ra. Jama doctor quënahai ca tsi 
xo toa iquicanaibo. 13Bocahué. Dios Chant cahëyamaqui mato ra. “Jaha ë 
quëëhai ca tsi xo toa ëa nohiriá noihaina, ja tépascanai ca jahué bo nomari” 
ii quiha Dios ra. Toa ma jabiti xo. Tsayacahuë. Mëstëxëni ca jaca nori ca 
quéscahuacanaibo quënahi ë joyamaniquë, jochahuaxéni cabo nori, Dios 
quiri ja bësocano iquish na —nëca tsi jodioba chama bo qui Jesu nëcaniquë. 


Samati jabi yoati Jesu ja nicacanina 
Marcos 2.18-22; Lucas 5.33-39 


14 Jatsi ashimanish ca Juan yamabá-na banahuacanaibo Jesu qui 
bëcaniquë. Béxo tsi quiha ja nicacaniquë: 

—Huëstima tsi xo no samahaina ra. Jasca, samariacani quiha 
fariseobo ri. Jama, mi rabëti bo tsi xo toa samayamahaina pë. 
éJénihax samayamacahi ni? —i Jesu qui jaca niquë. 

15 Jatsi Jesú jato quëbiniquë: 

—Joní ahui yano tsi ¿cohué ni bëcanish ca rabéti bo? Iyamacani quiha. 
Ahui yahax ca joni jato bëtano tsi ranicani quiha ra. Jascaria tsi jaboqui 
samayamahi quiha noho rabéti bo ri, jato béta ë nori ca iqui na. Jama, 
tsëquëxëhi quiha bari huétsa, jato quima ë mëbihacaxëquë no. Toatiyá tsi 
samacaxécani quiha noho rabéti bo ri, cohuéhi na. 

16 Jasca, quësi paxá tsi raiti siri pishpayamahi quiha nohiria. Anoma 
quiha. Jabi quési paxá pi ja pishpacano tsi përësixëhi quiha raiti siri. 
Përësihi quiha quési paxa ri, jaha bëquiyamajahai iqui na. (Jascaria, mato 
arati quinia siri jaha béquiyamahi quiha noho tiisi paxa cato. Jaméri ca 
xo.) 17 Jasca, mato bichi ca sota sirixëni qui jënëria paxa ca réhuiyamaqui 
mato. Anoma quiha. Ma réhuipino tsi bichi ca sota poshaxéhi jénéria paxa 
cato. Jatsi japaquëxëhi quiha jënë rë. Yoshihuahacaxëhi quiha sota ri. Jama 
bichi ca sota paxa ca qui jënëria paxa ca rëhuihacaxëti xo. (Jascaria, anoma 
tsi xo arati quinia siri tsi noho tiisi paxa ca tiisimahaina ra. Arati quinia 
huëtsa tsi ja tiisimahacaxëti xo. Mato arati jabi siri jaha bëquiyamahi quiha 
noho tiisi paxa) —nëa tsi quiha Jesu nëcaniquë jato qui. 


Jairo jahini jënimahuahacanina, Jesu sahuëti motsanish 
ca yoxa 
Marcos 5.21-43: Lucas 8.40-56 
18 Nohiria bo qui Jesu chanino tsi quiha ja qui jodioba chama 
joniquë. Johax Jesu bësojd ja mëniniquë. 

—Résoyaqué noho jahi rë. Johuë. Mi mëquënë tsi noho jahi mi 
motsano. Mi pi jono tsi bësoxëqui tia —nëa tsi quiha johax ca 
chama nëcaniquë. 

19 Jatsi Jesu, jahuë rabëti bo, tihi cabo joiniquë, ja bëta caxëna. 
20 Jabi ja bocano tsi quiha Jesu cho noitiria ca yoxa basimaniquë, 
Jesu motsaxëna. Doce año bo no tsi ja jimihacai ini quiha. 

21 Jatsi yoxa shinaniquë. Shinahax, “Jahuë sahuëti pi motsahi 
tsi jénimaxéquia tia" i jamë ja niquë. 22 Jatsi Jesu bopinanique. 
Bopinaxo tsi quiha yoxa ja jisniquë. Jisi tsi, 

—Chamahuë, noho jahini. Mi chitimihai ca iqui tsi mi 
jënimahuahacaquë ra —i ja qui Jesu niquë. 

Jënimatapiniquë yoxa ra. 

23 Jatsi chama xobo qui jicohax tsi quiha música acanaibo Jesú 
jisniqué. Jahué jahi maihuapaimaria ja icani quiha. Anomaria ja 
aracanai ca pacotsa ini quiha. Jatsi jato jisi tsi quiha, 

24 —Bocahué. Résoyamaqué jahi pistia. Oxahi quiha —i nohiria 
bo qui Jesu niquë. 

Jatsi nohiria bá osaniquë, nicahax na. 25Jatsi quiha cacha 
nohiria Jesu raaniquë. Raahax naquëtë qui ja jiconiquë. Jatsi jahi 
pistia mëquë ja biniquë. Joitapiniquë jahuë jahi ra. 26 Jatsi Jesti ani 
ca nicayoniquë toa mai ca nohiria tëquë. 


Dos ca bëco ca joni Jesti jënimahuanina 


27 Jato xobo Jesu jisbayaquë tsi quiha banahuatsi dos ca bëco 
cabá huaniquë. Banahuapama tsi ja quënacaniquë. 

—Noqui shinahué ra, David yamaba Baquë —iquiina. 

28 Xobo qui Jesu jicoquë tsi quiha ja jicocaniquë jato ri. Jatsi Jesu 
jato nicaniquë: 

—¿Mato jënimahuati mëtsa ni ëa ra? dJahuë shinacanai? —iquiina. 

Jatsi, 

—ti métsa xo mia, Ibobá —i jaca niquë. 

29 Jatsi jato béro bo Jesú motsaniquë. Motsapama tsi, 

—Ma chitimihai iqui tsi ocapixëhi quiha ra —i jato qui ja niquë. 

30 Jatsi quiha ja taistëquëcaniquë. Jënima jato béro ini quiha. 
Jatsi Jesú jato yoba-yobaniquë: 

—Mato ë jënimahuaha ca yoayamacahuë —iquiina. 

31 Jama, jisbaya tsi quiha Jesú ani yoati ja yoabonacaniquë toa 
mai tëquë xo na. 

Chanitimaxëni ca joni Jesti jënimahuanina 


32 Bëco inish ca joni bo bocaquë tsi quiha Jesu qui chanitimaxëni 
ca joni nohiria ba bëniquë. Joni jaro quiha. 33 Jahuë yoshi Jesú 
tsëcaquë tsi chanitapitsi quiha joni niquë. Jatsi ratëyoniquë nohiria 
tëquë. 

—Anomaria tsi xo naa joni acaina ra. Noqui xërëquë ca nëca ca 
jahuë bo no jisyama-pistiarianiqué ra —i nohiria bo ni quiha Jesu 
yoati na. 

34 Jama, 

—Yoshini chamá tsi yoshi bo tsëcahi quiha naa joni pë. Yoshi tsi 
xo toa ja qui chama acaina ra —i jodioba chama bo niquë pë. 


Nohiria bo Jesú noinina 


35 Jabi yaca pistia bo, yaca-yacaria bo, tihi cabo qui Jesu 
shishoniquë, jato catiti xobo xo tsi tiisimahaina. “Nohiria bo 
otocatsi quiha Dios ra” i ja niquë Chani jia ca yoabonahi na. Jasca, 
noitiria cabo, iquicanaibo, tihi cabo ja jënimahuaniquë. 36 Jasca, 
nohiria huëstima ca tsayapama tsi quiha Jesu cohuënaniquë, 
noitiria ja icani iqui na, naa jahabëso yama ca oveja jascaria. Ja 
shina-huëjënacanai ca ja cahëni quiha. 37 Jatsi quiha jahuë rabéti 
bo qui ja chaniniquë: 

—Huëstima ca tsi xo toa tësahacati cato ra, jama, ichariama ca 
tësacanaibo nori. 38 Japi tësati Ibo qui bëhoxcana ra, yonati bo ja 
raano iquish na, tësati —nëa tsi quiha Jesu nëcaniquë. 


Jahuë doce ca rabëti bo Jesú binina jahuë Chani ja 
yoacano 
Marcos 3.13-19; Lucas 6.12-16 


10 1Jatsi jahué doce ca rabéti bo Jesú quënaniquë. Quénaxo 
tsi quiha jato qui chama ja aniqué nohiria quima yoshi bo 
tsécati. Jasca, chama jato qui ja aniqué iquicanaibo, isicanaibo, 
noitiria cabo, tihi cabo jënimahuati. 2Jabi doce ca joni bo quiha 
Jesú biniqué raaxéna. Jato jané bo tsi xo naa: Jariapari tsi xo 
Simón, naa Pedro quënahacanish cato. Jaquirëquë, Simón noma 
Andrés. Jaquirëquë, Zebedeo baqué Jacobo. Jaquirëquë, Jacobo 
noma Juan. 3 Jaquirëquë Felipe, Bartolomé, Tomás, Mateo, naa 
gobierno bax impuesto binish cato. Jaquiréqué Alfeo baqué Jacobo, 

Tadeo, 4Simón, naa gobierno pasomaha inish cato. Jatsi Judas 
Iscariote, naa soldado bo qui Jesu méanish cato. 


Jahué rabéti bo Jesú raanina Dios Chani yoati 
Marcos 6.7-13; Lucas 9.1-6 


5Naa doce ca rabéti bo Jesú raaniqué Dios Chani ja yoacano. 
Raaquí tsi quiha jato ja yobaniquë. Ja nëcaniquë: 

—Carayanaba mai, samaria caba yaca bo, tihi cabo qui 
boyamacana Dios Chant yoati. 6 Jama, Israël ca nohiria bo qui 
roha bocahuë. Bënohax ca oveja bo jascaria ca xo ra. 7 Capama 
tsi “Basima tsi xo Dids otohaina ra” itsicana. 8 Jasca, iquicanaibo 
jënimahuacana. Bësoyama cabo bësomacana. Leproso bo 
bahuëcana. Yoshi bo tsëcacana. Jabi copixoma tsi noho chama ma 
bichi iqui tsi parata biyamacana nohiria mëbiqui na. 

9'Caquí tsi parata boyamacana. 10 Jasca, rabë sahuéti, zapato 
bo, coti jihui, tihi cabo boyamacana. Jabi mato orihuaxëhi quiha 
mébihacahax cabo. 

11 Jabi yaca-yacaria, yaca pistia, tihi cabo qui cahéxo tsi toa 
xo tsi shinajiaxëni ca joni mëracana. Mërahax jahuë xobo roha 
tsi chitëcana. Xobo huëtsa qui boyamacana. 12Jahuë xobo qui 
jicoqui tsi jia tsi jato joihuacana. 13Jia pi toá ca nohiria bá mato 
joihuano tsi jato bax béhoxcana, Diós jato shomahuano iquish 
na. Jama, mato pi ja joihuayamano tsi jato shomahuayamacana. 
14Jasca pi xobó ca nohiria bá mato joihuacas-yamano tsi jato 
jisbayacana. Jasca pi yacatá ca nohiria bá mato qui nicacasyamano 
tsi jato jisbayacana. Jisbaya tsi mato tahë ca cospo toj-tojhacahuë 
jato jocha jismaxéna. Toca tsi jato qui Dios caxa ma jismaxéti 
xo. 15 Mato parayamaquia iquia. Anomariaxëhi quiha toa nohiria 
bá ténéhaina ra nohiria bo copiti barí no. Sodomá ca racanish ca 
nohiria bo oqué ixéti quiha. Gomorrá ca racanish ca nohiria bo 
oquëxëhi quiha ja ténécanaina iquia. 


Johai ca ténéhaina 
Marcos 13.9-13 
16*Jaha bésocapa. Caxaxëniria ca lobo jascaria ca nohiria bo 
qui mato raaquia. Jato xéréqué ca oveja jascaria ixéqui mato. 
Japi quiniacaxëcahuë, naa rono ma quiniahai jascaria. Jato 
xéréquépama tsi ishima ca boto jascariacana. 17 Jasca, mato 

pasomaha ca nohiria bo qui quiniacaxëcahuë. Chama bo qui 
mato mëacaxëcani quiha quësoxëna. Jasca, jato arati xobo tsi 
rashahacaxéqui mato ra. 18Ea tahéxo tsi prefecto bo, chama- 
chamaria bo, tihi cabo qui mato bécaxécani quiha, naa mato 
jimibo. Jatsi xaba jayaxéqui mato ra, jato qui chaniti ëa yoati 
na. Jatsi Dios Chani nicacaxécani quiha carayanabo ri. 19Jabi 
chama bo qui mato jimibá pi mato méano tsi ma yoati ca 
yoaxéti ca yoati tsi shina-hu&jénayamacana. Toa xaba tséquéno 
tsi mato qui acacaxëhi quiha ma yoaxëti cato. 20 Toatiyá tsi ma 
chanino tsi ma yoaxëti ca mato jismaxëhi quiha Espíritu Santo. 
Chaniyamayoixéqui mato, Espíritu Santo ja nori. 

21 “Toatiya tsi jabé xatë yoi mëaxëhi quiha huëtsa, namëhacati. 
Jahuë baquë pasomahaxëhi quiha jahëpa ri. Jasca, jato nabo qui 
caxacaxëcani quiha xocobo ri. Caxaqui tsi chama bo qui jato nabo 
mëacaxëcani quiha rë, ja naméhacacano. ?2Ea tahéhax tsi mato 
qui caxayocaxëcani quiha nohiria tëquë. Jama, xabahamahacaxëhi 
quiha jatiroha ca jahuë rëso qui tënë-tënëcanaibo. 23 Jatsi huësti 
ca yacata ca nohiria ba pi mato tënëmano tsi yaca huëtsa qui 
jabacana. Jabi bacaxëquia ra, jodioba mai ca yacata tëquë noho 
Chani ma yoanox pari no. 

24 'Jabi jahuë maestro oqué ma xo jahué alumno bo. Jasca, 
jahué chama oqué ma xo yonati. 25 Jabi jato maestro pi nohiria 
ba ténémano tsi tënëmahacaxëhi quiha jahué alumno bo ri 
iquia. ¿Jabi mato maestro ma ni éa ra? “Satanás” pi éa nohiria bá 
quénano tsi oqué ca yoixéni ca jané mato quénacaxécani quiha 
ra. 26 Japi mato roacanaibo qui raquëyamacana. Bërohuahacaxëhi 
quiha noho Chani ra. Nicaxéhi quiha nohiria bo ra. 27 Jaboqui 
mato qui baxéxquia quiniahi na. Jama, huëaquë tsi mato ë yoaha 
ca yoacaxécahué huënënë xo na, raquéxoma. 28 Jasca, mato 
acascanaibo qui raquëyamacana. Mato yora bo roha ati mëtsa 
ca xo, mato shina ati métsa jaca nomari. Jama, Dios qui nohiria 
raquëxëti xo. Ja tsi xo toa tënëtiya qui nohiria raati ibo-iboria, naa 
yora, shinana, tihi cabo quëyoti mëtsa cato. 29 Jabi mato 6 bësohi 
quiha Dios ra. Jatiroha ca cahëhi quiha. Huësti ca copiriama ca 
chorobo pi mai qui paquëno tsi ¿cahéyama-yamahi ni mato Jahëpa 
ra? 30 Jasca, mato boo tëquë cahëhi quiha ra. Ja tocahacayocani 
quiha. 31 Japi raquëyamacana. Dios qui copixëni xo mato ra; naa 
huéstima ca chorobo oqué quiha. 

32 'Nohiria bo bésojó pi “Cristó-na xo ëa” i nohiria no tsi noho 
naipá ca Jahëpa bësojë tsi “Nohó-na xo toa” ixëquia ëa ri. 33 Jama, 
nohiria bo bésojó pi ëa pasomaha nohiria chanino tsi noho naipá 
ca Jahépa qui “Nohó-na ma xo toa” ixéquia éa ri. 


Jesu iqui tsi oquéxnahacaxéhi quiha nohiria 
Lucas 12.51-53; 14.26-27 

34¿Jahué qui tsi mai qui ë joni? ¿Jia tsi nohiria racanabéquimahi 
ë joni pa? Tocati ë joyamaniquë. Nohiria oquéxnamahi ë joquë 
ra, jia tsi jato racanabëquimahi nomari. Oquëxnamahai ca saipi 
jascaria tsi xo toa ë bëhai ca chani ra. 35 Joquë ëa ra, jahuë jahëpa 
pasomaha baquë janaxëna, jahuë jahëhua pasomaha jahi janaxëna. 
(Joquë ëa ra, jahuë raisi pasomaha raisi janaxëna.) 36Ea tahéhax tsi 
mato qui caxa-caxariaxëhi quiha mato xobó ca yoi bo ra. 

37 Ea oqué pi jahuë jahëpa, jahuë jahëhua, tihi cabo noihi tsi 
nohó-natimaxéni ca xo toa nohiria ra. Jasca, jahuë baquë bo, jahué 
jahi bo, tihi cabo pi oqué tsi noihi tsi nohó-natimaxéni ca xo ra. 
38Mato cruz yoi pi iayamahi tsi éa pi banahuayamahi tsi noho 
rabëti iti mëtsama xo mato iquia. 39 Jabi jahuë shina bënoxëhi 
quiha jahuë shina xabahamacatsai cato. Jasca, jahuë shina 
bëboxëhi quiha ëa iqui tsi jahuë shina bënohai cato. 


Premio bo Diós noqui acaina 
Marcos 9.41 


40 Jabi ëa yoi joihuahi quiha mato joihuahai cato. Jasca, ëa pi 
joihuaquí Dios yoi, naa éa raanish ca joihuahi quiha. 41 Dios Chani 
béhai ca ma joihuano tsi jia tsi mato copixéhi quiha Dios, Dios 
Chani béhai ca ja nori iqui na. Jato copi jascaria ca bixéqui mato 
iquia. Jasca pi shina jiaxéni cabo joihuahi tsi jia tsi copihacaxéqui 
mato ra. Jato copi jascaria copihacaxéqui mato ri. 42Ea tahëxo tsi 
noho rabéti bo pistia roha tsi ma mébino tsi mato copixéhi quiha 
Dios iquia —néa tsi Jesu nécanique. 


Jahué rabéti bo Jesu qui Juán raanina 
Lucas 7.18-35 
1 1 1 Jatsi quiha Jesú jisbayaniquë jahué doce ca rabëti bo 
yobaxo na. Jisbaya tsi quiha toa maí ca yaca bo xo tsi ja 
tiisimaniquë. Dios Chani ja yoaniqué. 

2Jabi toatiya tsi quiha presë Juan yamabo iniquë. Preso xo tsi 
Cristó acai ca jahué bo ja nicaniquë. Nicaxo tsi quiha jahuë rabëti 
bo huësti huësti ca Jesu qui ja raaniquë, Xabahamati Ibo Jesu iqui 
ca nicaxëna. 3Jatsi Jesu ja nicacanique: 

—“Joxëti xo Xabahamati Ibo" i noquii quiha Juan ra. ¿Toa ni mia 
sa? ¿Joni huëtsa 6 pasoxëhi ni noa sa? —i Jesu qui jaca niquë. 

4 Jatsi Jesú jato quëbiniquë: 

—Jahari bocata. Ma tsayahana, ma nicahana, tihi cabo Juan 
yoacata. 5Taiscani quiha béco cabo. Tapicani quiha huico choni 
jaya cabo. Jënimahuahacahi quiha leproso cabo, naa bonohuaxéni 
cabo. Pasohi quiha pasoyamacanaibo. Bësotëquëcani quiha 
bésoyama cabo. Xabahamati Chani nicacani quiha noitiria cabo. 
6Rani-ranicani quiha ëa chahahuacanaibo ra. Tihi ca tsi yoata — 
néa tsi jato qui Jesu nëcaniquë. 

7Nicahax tsi quiha jahari Juan qui ja bocaniqué. Jaquirëquë 
nohiria bo qui Jesu chaniniqué Juan yoati na. 

—éJahué ó ma pasoni jisxéna, xabachá ca Juan qui boquí na? 
éCahétimaxéni ca chamayama ca joni ó ma pasoni pa? 8cJahué jisi 
ma bocani? ¿Copixéni ca raiti sahuë ca joni jisti ó ma pasoni pa? Toca 
tsi ja iyamani quiha. Jabi xobo-xoboriá tsi racacani quiha copixéni ca 
sahuéti jaya cabo. %¿Japa? ¿Jahué ó ma pasoni jisxéna? Ea yoacahuë. 
éDios Chani yoati ibo ó ma pasoni pa? Mato parayamaquia. Dios 
Chani yoati ibo oqué ca ma jisyamëquë ra. 10 Jabi Juan yoati tsi Dios 
chaniniqué Quënëhacanish cabo 6 no. Nëcahi quiha: 

“Mia bëbo noho Chani bohai ca raaxéquia. 
Jariapari mi quinia rohahuaxëhi quiha” 
i Dios ni quiha. 

11'Mato parayamaquia ra. Yama tsi xo nohiria xërëquë tsi Juan 
oquë ca bësohax cato ra. Jama, Juan oqué ca tsi xo toa Diós otohai 
cato 0 ca iriama cato ra —nëa tsi Jesu nëcaniquë Juan yoati na. 

12'Jabi jahuë yonoco ati Juan chitahëhuaquë rohari tsi jahuë 
chani qui caxa xo huéstima cabo. Jaboqui jasca pi xo rë. Ibo Diós 
nohiria bo otohai ca quinia quëyocascani quiha pë. Anomaria tsi 
xo toa ja acanaina. 13 Jabi siri tsi Dios Chani yoahi Juan jonox pari 
no tsi Quënëhacanish cabá chani-chanipaoniquë Ibo johai ca yoati 
na. 14“Joxëhi quiha Elías" i jaca paoni quiha. Jabi Juan tsi xo toa 
joxéhai ca Elías iquia. ¿Ja quénécani ca chahahuacanai? 15Nicati pi 
mëtsaqui tsi nicacahuë. 

16 EJënixëhi ni ëa pë, naa jaboqui bësocanai ca nohiria yoati 
na? Plaza ca chotëxëni ca xocobo jascaria ca xo rë. I-iqui tsi nëca 
tsi quënacaqui: 17 “Mato bax pi bisto no ino tsi pabëcasyama xo 
mato pë. Jasca, mato bax pi no nahuarino tsi aracasyama xo 
mato pë” iquiina. Jabi naa chotëxëni ca xocobo jascaria tsi xo naa 
nohiria bo ra. 18 Jabi Juan joquë tsi mato qui yoi quiha jahuë jabi 
iniquë pë. Johax ja samaniquë. Jënë ja ariayamaniquë. Tocajaquë 
tsi “Yoyoxëni tsi xo naa joni ra” iyoniquë nohiria tëquëta. 19 Jatsi 
ë joquë, naa Nohiria Baquë ë nori cato. Ea ti tsi xo oriquihaina. 
Jasca ëa ti tsi xo toa jënë acaina. Tocahëno tsi ë qui yosacaqui 
pë. “Oriquitinaxëni, pahëxëni ca tsi xo toa” icaqui. “Tsayacapa, 
impuesto bicanaibo, jochacanaibo, tihi cabo ya rabënahi quiha pë” 
ii quiha jatiroha cabo ëa yoati na. Jabi mato qui yoi tsi xo noho 
jabi, ë acaina, tihi cabo. Jasca, mato qui yoi ini quiha Juan jabi jaa 
ri pë. Jama, tiisiyoi-canaibo qui jia tsi xo noba jabi bo, no acaina ra 
—néa tsi nohiria bo qui Jesu nëcaniquë. 


Nicamisxëni ca yaca bo 
Lucas 10.13-15 


20 Jatsi yaca bo, naa ja ani ca jisti bo jisnish cabo raahatsi quiha 
Jesú huaniquë. Jato ja raahani quiha jato jocha quima Dios quiri ja 
bësoyamacani iqui na. 21 Ja nëcaniquë: 

—Noitiriaxéhi quiha mato Corazín caba. Noitiriaxëhi quiha 
mato ri Betsaidá cabá. Mato yaca bo xo tsi huéstima ca jisti bo 
acacani quiha; mahitsa ré. Jabi jochahuaxéni ca Tiro y Sidón yaca 
bo xo pi jasca ca jisti bo acacarohano tsi naama tsi jato jocha 
quima Dios quiri ja bësoquë acani quiha. Bamaxoma tsi moro 
ja sahuéqué acani quiha cohuéquí na. Jasca, chihi mishpó tsi ja 
tsahoqué acani quiha jato cohué jismaxëna. 22 Jabi copiti bart tsi 
anomariaxéhi quiha mato copi ra; naa Tiro, Sidón, tihi cabo yacatá 
ca jochahuaxëni ca nohiria oqué nori. 23¿Japa mato Capernaum 
yacatá cabá? ¿Nai qui bocascanai pa? ¡Maj! Ténétiya qui botéxéqui 
mato ra. Mato yacata ax tsi huéstima ca jisti bo acacaniqué ra; 
mahitsa ré. Jabi jochahuaxéni ca Sodoma xo pi jasca ca jisti bo 
acacarohano tsi ja chahahuaqué acaniqué ra. Jato yaca potas- 
hacayamaquë ani quiha ra. 24Japi shinacahué. Copiti bari tsi 
anomariaxéhi quiha mato copi ra. Jochahuaxéni ca Sodoma oqué 
ixëti quiha —nëa tsi Jesu nécaniqué toa yaca bo yoati na. 

“E qui bëcana joixëna” i Jesu nina 
Lucas 10.21-22 
25 Naatiya tsi bëhoxpama tsi Jesu nëcaniquë: 

—Mi qui “Gracias” iquia noho Jahëpa, cahëyamacanaibo qui mi 
chani jia ca mi jismaha quëshpi na. Mai ca tiisi jaya cabo, cahëxëni 
cabo, tihi cabo cahëmayamaqui mia ra. Jato joma quiha. Ja 
quëshpi tsi “Gracias” iquia ra. 26 Jabija, tocahi tsi raniqui mia, noho 
Jahépá —i Jahëpa quiina. 

27 Jatsi, 

—Chama ë qui noho Jahépá aniquë ra jahué bo tëquë yonati. 
Jabi yama tsi xo toa ëa, naa Dios Baquë-baquëria ca cahëyoihai 
cato. Noho Jahëpa roha tsi xo toa ëa cahëyoihai cato iquia. Jasca, 
yama tsi xo toa Jahépa Dios cahëxëni cato. Jahëpa Dios cahëxëni 
ca roha ca éa xo naa, naa jahuë baquë. Jasca, Jahëpa Dios cahécani 
quiha chahahuacanaibo ri. Jato qui noho Jahépa jisiquimaquia, 
ja cahécano iquish na. 28E qui b&yocana mato joicanaibá. E qui 
bécana, ihué ca jabi papicanaibá. Mato joimaxéquia ra. 29Ihué 
yama tsi xo toa mato qui é acatsai ca yugo, naa noho yoba. Bicana. 
Mato ë tiisimano. Ea ti tsi xo ishima. Ea ti tsi xo caxayama. 

Noho yugo pi bichi tsi joixéqui mato ra. 30Béro tsi xo noho yugo 
papihaina. Ihuë yama tsi xo toa mato qui é acai ca yoba ra —i 
nohiria bo qui Jesu niquë. 


Joiti bari yoati na 
Marcos 2.23-28; Lucas 6.1-5 


1 2 1 Jaquirëquë trigo huai tsi nacohi quiha Jesu iniquë jahuë 

rabëti bo ya. Joiti bari ja ini quiha. Jabi paxnaqui tsi quiha 
jahuë rabëti ba trigo bimi risaniquë piti. 2Jatsi ja acani ca jodiobo 
chama ba jisniquë, naa fariseobo icanish cabo. Jisi tsi Jesu qui ja 
quësocaniquë: 

—Tsayapa. Joiti bari tsi anoma ca acani quiha mi rabëti bo ra. 
Yonococani quiha pë —iquiina. 

3 Jatsi Jesú jato quëbiniquë: 

—¿Quénéhacanish cabo ó ca noba David yamabá ani ca ma 
tsayayamayamani, naa jahuë joni bo ya paxnaquí na? 4Dios xobo 
ja jiconi quiha ra jahuë joni bo ya, arati ibo ba mapari bixëna. 
Toa xo tsi Dios qui aquëquëmani ca mapari ja pini quiha. Jasca, 

pini quiha jahuë joni bo ri. Roa toa ja acani ini quiha. Pinoma 
quiha. Arati ibo ba piti ja ini quiha. 5 Jasca, ¿Moisés quënëni ca 
ma tsayayamayamani? Jatiroha ca joiti bari tsi yonocohi quiha 
arati ibo bo ra. Jënima tsi xo toa joiti bari tsi ja yonococanaina 
ra. Yonocojacano tsi jato qui quésoyamaqui mato pë. 6 Jama, ë 

qui tsi xo toa ma quësocanaina rë. Jaha quiniacaxëcahuë. Mato 
xërëquë tsi xo toa mato arati xobo, mato yoba, tihi cabo oquë cato 
iquia. 7Quënëhacanish cabo pi cahérohahi tsi ë qui, naa anoma ca 
ayamahai ca qui ma quésoyamaqué aqué ra. “E qui oqué-oquéria 
tsi xo toa ëa ma noihaina ra, naa é qui ma acai ca jaca nomari" i 
Dios ni quiha. 8Jasca, joiti bari ibo-iboria ca ëa xo naa ra, naa 
Nohiria Baquë ë nori cato —néa tsi jodiobo chama bo qui Jesu 
nëcaniquë. 


Mëquë choni ca jaya ca joni 
Marcos 3.1-6: Lucas 6.6-11 

9 Jodiobo chama bo Jesú jisbayaniquë. Jisbaya tsi quiha jodioba 
catiti xobo qui ja jiconiquë. 10 Jabi toá tsi quiha mëquë choni 
jayanish ca joni ini quiha. Toá tsi ini quiha Jesu qui quësocascanai 
ca joni bo ri. Jatsi Jesu ja nicacaniquë: 

—¿Jénima ni joiti bari tsi jénimahuahaina? ëNoba yoba 
pasomaha ma ni? —iquiina, ja qui quësocatsi na. 

11 Jatsi nëca tsi Jesu jato quëbiniquë: 

—Joiti bari pi maiquini qui mato oveja huësti ca paquërohano tsi 
¿ma tsëcayamaquë ana? 12¿Jabi oveja oquë ma ni nohiria ra? Japi 
jënima tsi xo joiti bari tsi jia ca acaina iquia —i jato qui Jesu niquë. 

13 Jatsi noitiria ca joni qui Jesu chaniniqué: 

—Mi mëquë yoi mëtahuë —iquiina. 

Jatsi jahuë mëquë yoi ja mëtaniquë. Jënimatapiniquë jahuë 
mëquënë ra; jahuë mëquë huëtsa jascaria iquiina. 14Jatsi jodiobo 
chama bá jisbayaniquë caxahi na. Joiti bari tsi ja jénimahuani 
iqui tsi Jesu ja namëcascani quiha. Jabi toca tsi quiha ja shina- 
shinacaniquë pë, namëti quinia mërahi na. 


Isaias yamaba quënënina Jesu yoati na 


15 Jabi ja namëcascanai ca Jesú nicaniquë. Nicaxo ja jisbayaniquë. 
Jatsi huéstima ca nohiriá banahuaniquë. Jatsi bëcanish ca 
iquicanaibo tëquë ja jënimahuaniquë. 16 Jënimahuaxo tsi quiha jato 

ja yobaniquë tsohuë ca ja iqui ca yoayamati. 17 Jabi ja ani catë tsi 
quiha Isaías yamabá quënëni ca jatihuahacani quiha. Jabi néca tsi 
quiha Dios chaniniqué jahué Baqué yoati na. 
18 “Noho yonati tsi xo naa ra. 
E biniqué noho yonoco ja ano. 
E noihai ca tsi xo naa. 
Ja qui raniquia. 
Noho shina ja qui axéquia. 
Jatiroha ca nohiria bo 6 bësoxëhi quiha. 
19 Jasca, johax iquinayamaxëhi quiha. 
Joi mërayamaxëhi quiha. 
Jahuë joi choshayamaxëhi quiha. 
20 Noitiria cabo roayamaxëhi quiha. 
Jaha pasocanaibo ranihuaxëhi quiha. 
Ja pasomaha cabo bëboxëhi quiha, Dios mëstëxëni ca yoba 
nohiria ba cahëno iquish na. 
21 Jasca, ja qui chitimicaxëcani quiha mai ca nohiria bo tëquë” 
i Dios ni quiha ja quënëni cato no. 


b 


Yoshi béboti chama Jesü jayahaina 
Marcos 3.20-30; Lucas 11.14-23 
22 Jatsi Jesu qui noiti ca joni nohiria bá béniqué ja 
jénimahuahacano. Béco ca joni quiha. Jasca, jaro ja ini quiha, 
yoshi ja jayani iqui na. Jabi naa joni Jesti jënimahuaniquë. 
Jaquirëquë chaniti mëtsa joni inique. Jasca, ja taisniquë ra. 23Jatsi 
ratéyoniqué nohiria tsayahax na. 

—éJohai ca Xabahamati Ibo, naa David yamaba chahitaxocobo 
ma ni naa joni sa? —i jaca niqué ja ani ca tsayahax na. 

24 Toca tsi nohiria chanicanai ca nicaxo fariseobá quëbiniquë, 
naa jodioba chama bo: 

—Ja qui Satanás chama aqué ra. Ja tsi xo toa yoshi tsécati chama 
jaya xo ra —iquiina. 

25Jama, ja shinacanai ca Jesú cahëniquë. Cahëhax chama bo qui 
ja chaniniquë: 

—Quëyohacaxëhi quiha país ca nohiria bo, ja nianacaqué no. 
Jasca, quëyohacaxëhi quiha xobó ca nohiria bo, yacatá ca nohiria 
bo, ja iquinacaqué no. Yonocobëquinatimaxëni ca xo. 26 Jasca, 
Satanás-na maxo pasomaha pi Satanás maxo huëtsa iquinano tsi 

éjénahuariahax jahuë chama naamana” 27 Jasca, ¿Satanás chamá 
tsi jahuë yoshi bo natsëcahi ni éa pa? Jabi Satanás ëa mëbipino tsi 
¿tsohué ni toa mato banahuacanaibo qui chama acax cato, yoshi bo 
natsécati? Jabi yoshi bo natsécani quiha mato banahuacanaibo ri. 
Mato banahuacanaibá acai cató tsi noqui béro xo janyama ca ma 
shinahaina ra. 28 Yoshi bo natsécati chama ë qui acax ca tsi xo Dios 
Shinana. Ja tsi xo toa ëa mëbihaina. Jaha tsi ë acai catë tsi bëroria 
tsi xo toa mato qui Diós yonati chama jaya cato ra. Joqué Cristo, 
naa nohiria bo Xabahamati Ibo iquia ra. 

29 ¿Jénahuariahax raca joni chamaxéni cato xobo qui joni jicona 
yomaxéna? ¿Jariaparí tsi chamaxéni ca joni nëxayamayamaxëhi 
ni? Néxaxo jahué jahué bo yomati métsa xo. Jascaria, jahué yoshi 
bo niahacanox pari no tsi néxahacaxéti xo Satanás ri. 

30'Jabi ëa pasomaha yoi tsi xo toa ë bëtama cato. Jasca, Dios 
yonoco yoshihuahi quiha ëa mébiyamahai cato. 31 Jasca, jatiroha 
ca jocha, jatiroha ca chani yoi cato, tihi cabo masaxëhi quiha 
Dios. Jama, Espíritu Santo pasomaha pi nohiria chanino tsi jahué 
jocha masayamaxëhi quiha Dios. 32Jabi ëa pasomaha pi nohiria 
chanino tsi iriama tsi xo toa. Jahué jocha masaxëhi quiha Dios. 
Jama, Espíritu Santo pasomaha pi nohiria chanino tsi jahué jocha 
masayamaxëhi quiha Dios. Masahaca-timaxëni ca jocha tsi xo toa 
ra. 


Jahué bimi iqui tsi jihui cahéqui noa 
Lucas 6.43-45 

33 Jabi jahué bimi iqui tsi jihui cahéqui noa. Jahué bimi tsayaqui 
noa. Jatsi bimi jia ca saihuahi quiha jihui jia cato. Jama, jihui yoi 
tsi xo toa pinoma ca bimi saihuahaina. Yoi quiha. 34Jisa rono ba 
xocobá. dJënahuariahax jia ca ma chanina, yoixëni cabo imaquë no. 
Yoixëni ca jahuë bo pi nohiria ba shinano tsi anomaxëhi quiha toa ja 
chanicanai ri. 35 Jascaria, jahué chani jia catë tsi bërohuahacaxëhi 
quiha shina jia cato. Jasca, yoi ca saihuahi quiha joni yoixéni cato, 
naa jihui jascaria. Jahuë jabi quiha. 36 Jabi huëstima tsi xo mahitsa 
ca chani rë. Jasca, jaroha ca bari tsi copihacaxëti quiha nohiria 
jato chani yoi ca tëquë quëshpi na iquia. 37 Toa bari tsi mato chant 
tsi copihacaxëqui mato. Jatsi paquëmahacaxëhi quiha chani jia ca 
chanihai cato. Jama, tënëmahacaxëhi quiha chani yoi ca chanihai 
cato ra —nëa tsi chama bo qui Jesu nëcaniquë. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


San Mateo 12 36 


Jisti nohiria ba jiscasnina 
Marcos 8.11-12; Lucas 11.29-32 
38 Jatsi Moisés yoba cahëxëni cabo, fariseobo, naa jodioba chama 
bo, tihi cabo chaniniquë Jesu qui. Ja nëcacaniquë: 

—Jisti mi ano, maestró. Jisti jiscasqui noa —iquiina, jahué 

chama jiscastsi na. 
39 Jatsi Jesú québinique: 

—Anomaria tsi xo jaboqui bësocanaibo rë. Jisti 6 quëëmisxëniria 
tsi xo naa Dios qui chitimiyamacanaibo ra. Jatsi Jonás jisti roha 
jato qui acacaxëhi quiha. 40Jabi tres barihani, tres baquicha, 
tihi cabo tsi Jonás raaniqué sani chahita jatoqué no. Jascaria tsi 
tres barihani, tres baquicha, tihi cabo raaxéquia éa ri mai xará 
no. 4 Jatsi quiniacaxëcahuë. Copiti bari-bariria tsi niixéhi quiha 
Ninivë ca nohiria bo mato qui quësoxëna. Jato qui Dios Chani 
Jonás yoaquë tsi quiha jato jocha quima Dios quiri ja bësocani 
quiha, nicahax na. Jama, jaboqui néá xo Jonás yamabo oqué 
cato. Jaha chahahuacas-yamaqui mato pë. Ja tsi xo toa mato qui 
quësocaxëcani quiha Ninivé ca nohiria bo ra. 42Jasca, copiti bari- 
baririá tsi mato qui quësoxëhi quiha yoxa chama ri, naa Saba mai 
ax jonish cato. ¿Néama ax ja joyamayamani Salomón yamaba tiisi 
nicaxéna? Jama, jaboqui néá xo Salomón yamabo oqué cato. Ja qui 
nicacasyamaqui mato pë. Ja tsi xo toa mato qui quësoxëhi quiha 
toa yoxa chama ri —néa tsi chama bo qui Jesu nëcaniquë. 


Bacahai ca yoshini 
Lucas 11.24-26 


43 —Jabi joni quima tsëquëhax tsi quiha xabachá tsi co-cohi 
quiha yoshini, iti huétsa mérahi na. Joicatsi quiha. Mahitsa 
mërahax, 44“E jisbëriani ca xobo qui jahari caquia ra” i jamë i 
quiha. Jatsi quiha jahari cahi quiha. Cahax jahuë iti siri jisi quiha. 
Jaboqui jénima quiha, bahuéhaca xobo jascaria. 45 Jatsi cahi 
quiha jabé yoshi bo mérahi na. Méraxo tsi siete ca yoshi oqué ca 
bëhi quiha ja bétati. Jatsi pë ja béta joni qui jicocani quiha yoshi 
huëtsa bo ri, racaxëna. Japi noiti-noitiria xo toa joni ra. Ja iqui 
tsi jaboqui oquë tsi xo toa joni yoyo rë. Jabi naa joni jascariaxëhi 
quiha jaboqui bësocanai ca yoixëni cabo ri. Oquëriaxëhi quiha ma 
noitihaina ra —néa tsi quiha Jesu nëcaniquë toá ca nohiria bo qui. 

Jesu jahëhua, jahuë xatë bo 
Marcos 3.31-35; Lucas 8.19-21 


46 Jari nohiria bo qui chanihi quiha Jesu iniqué, jahué jahéhua, 
jabë xatë bo, tihi cabo xobo qui cahëquë no. Cahéhax tsi quiha 
xobo cacha ja niicaniqué. Niihax, 

—Jesu ya chanicasqui noa —i jaca ni quiha. 

47 Jatsi, 

—Cacha tsi xo mi jahéhua, mibë xaté bo. Toá tsi niicani quiha. 
Mi béta chanicascani quiha ra —i huésti ca nohiria niqué Jesu qui. 

48 Jatsi quiha, 

—¿Tsohué ni toa noho jahëhua yoi ra? ¿Tsohué ni toa ëbë xatë 
yoi bo ra? —i nohiria bo qui Jesu niqué. 

49 Jatsi quiha jahuë rabéti bo qui ja mëtoniquë. 

—Tsayapa. Néá xo noho jahéhua yoi. Néá xo ëbë xaté bo. 50 Jabi 
noho noma yoi, noho yoxa ca yoi, noho jahéhua yoi tsi xo toa noho 
naipá ca Jahëpa 6 quééhai ca acai cato ra —i jato qui Jesu niqué. 


Béro sayanish cato 
Marcos 4.1-9; Lucas 8.4-8 


1 3 1Toa bari roha tsi quiha xobo Jesú jisbayaniquë. Jisbaya tsi 
quiha ia qui ja caniqué. Caxo tsi quiha toa xo tsi nohiria ja 
tiisimaniqué tsahoxo na. 2Jatsi quiha ja qui nohiria quëtsoniquë. 
Anomaria ca nohiria ini quiha. Huéstima ca iqui tsi noti qui Jesu 
jiconiquë. Jatsi noti xo jato ja tiisimani quiha, tsahoxo na. Mai 
quémapó tsi mani ini quiha nohiria tëxë. 3 Jatsi huéstima ca 
jahué bo jato ja yoaniqué chaniquí na. Béroria ca chani quiha. Ja 
nëcaniquë: 

—Bëro sayahi huésti ca joni caniquë. ^Jahué huai sayajahuano 
tsi huësti huësti ca bëro bahi tapai xapaquëniquë. Jaha ca bëro 
isa bá pini quiha joxo na. 5Jatsi béro huëtsa maxax mai qui 
xapaquëniquë, naa iriama ca mai cató no. Toá tsi quiha bëro 
shinahatapiniquë, oti yama pi mai ini iqui na. 6Bari tsëquëquë 
tsi quiha ja mëshahaca-caniquë. Tapo mishni quiha. Ja iqui tsi 
ja chonicaniquë rë. 7Jatsi huësti huésti ca béro masa xërëquë 
xapaquëniquë rë. Bëro ya tsi quiha shinahabëquiniquë masara. 
Jatsi banahaca ca jocohai ca ja mapaniquë rë. 8 Jama, bëro huëtsa 
quiha mai jiaxëni ca qui xapaquëniquë. Bimi ja saihuacaniquë. 

Cien ca bëro huësti ca maxó saihuaniquë. Maxo huëtsa setenta. 
Maxo huëtsa treinta —nëa tsi Jesu nëcaniquë. 

9 Jatsi, 

—Ea nicaxéti xo jatiroha cabo ra —i Jesu niquë nohiria bo qui. 


Joné ca chani yoati na 
Marcos 4.10-12; Lucas 8.9-10 


10 Jatsi Jesu qui jahué rabëti bo bëcaniquë. 

—dJënixo tsi toca ca chani noqui yoahai sa? Mi chani 
cahëyamaqui noa rë —i jaca niquë. 

11 Jatsi Jesú jato quëbiniquë: 

—Mato qui acacaniquë Dios jonë ca tiisi ra, naa Diós otohai ca jahuë bo 
yoati na. Jama, naa chani cahëyamahi quiha nohiria tëxë. Jato qui jonë 
quiha. 12Japi jia pi ë qui ma nicano tsi anixëhi quiha ma bichi ca tiisi. 
Cahëyoixëqui mato ra. Jama, naa ma bichi ca tiisi pistia ca bënoxëqui 
mato, nicariayama-piquí na. 13Ja tsi xo toa nëca ca chani nohiria bo qui 
chaniquia, nicaxo ja cahëyamacano. 14Toca tsi jatihuahacaxëhi quiha 
Isaías yamabá quënënina jato yoati na. Jabi ja yoani ca tsi xo naa: 

“Cahëyamapistiariacaxëcani quiha, nicaxo na. 
Jasca, tsaya-tsayapama tsi jabija ca jisyamacaxëcani quiha. 

15 Quëstoria tsi xo naa nohiria ba shinana. 

Nicacasyamacani quiha pë. 

Bëpëquëyamacani quiha ra. 

Ja tsi xo toa jabija ca jisyamacaxëcani quiha rë. 

Ja tsi xo toa nicayoiyamacaxëcani quiha rë. 

¿Jënahuariahax ë qui ri ja bësocana, jënimahuahacaxëna?” 
i Isaías yamabo ni quiha jato yoati na. 

16 Jama, shoma xo mato ra. Tsaya-tsayapama tsi jabija ca jisqui mato ra. 
Jasca jia tsi jabija ca jahué bo nicahi quiha mato pahoqui. 17 Jatsi ma shina- 
bénoyamano ra. Jabi éa ma jisqué. Jasca, noho chani ma nicaqué. Jabi ma 
jisi ca jisti bo, naa ë acai ca jisti bo ó quééni quiha huéstima ca Dios Chani 
yoanish cabo jisxéna. Jasca, ma nicaha ca chani nicati ó ja quéécani quiha, 
nicati métsama jaca nori —néa tsi jahué rabëti bo qui Jesu nëcaniquë. 


Ja yoaha ca chani Jesú bérohuanina 
Marcos 4.13-20; Lucas 8.11-15 


18—Ea nicacana. Jaboqui yoaha ca chani bërohuaxëquia, naa 
béro sayanish ca chant yoati na. Ma cahëyoino. 19Toa bahi tapaí ca 

bëro jascaria tsi xo toa Ibo Dios Chani cahëyamacanaibo, nicaxo 
na. Ja nicacano tsi quiha johi quiha Satanás. Joxo tsi quiha jato 
shina ó banaha ca Chani mëbihi quiha rë. 20 Jasca, maxax qui 
sayaha ca béro jascaria tsi xo nohiria huétsa. Ranixo tsi Dios 
Chani biriacani quiha, nicaxo na. 21 Jama, naamayamahi quiha 
ja chahahuacanaina ré, tapo yama ca jascaria jaca nori iqui 

na. Dios Chani pi iqui tsi tënëhi tsi jahari bësotapi-cani quiha 

pë. 22Jatsi masa xërëquë sayaha ca béro jascaria tsi xo nohiria 
huétsa. Dios Chani nicacani quiha jato ri; jama, Dios quima jato 
ninihi quiha maí ca jahué bo, naa jaha ja quéécanaina. Maí ca 
jahué bo shinacani quiha pë. Jatsi Dios Chant, naa sayaha ca 
bëro tsiihaqui quiha parata ó ja quëëcanaina ra. Jasca, tsiihaqui 
quiha jato ranihuahai ca jahuë bo rë. Ja quéshpi tsi jato shina 6 
tsi anitimaxëni tsi xo Dios Chani ra. 23 Jama, mai jiaxëni cato 6 
ca sayahaca ca bëro jascaria tsi xo nohiria huétsa, naa Dios Chani 
nicacanaibo. Nicaxo tsi Dios Chani cahécani quiha ra. Dios bax 
saihuacani quiha. Huésti ca maxo tsi xo cien ca saihuahaina. Maxo 
huëtsa tsi xo setenta ca saihuahaina. Maxo huëtsa tsi xo treinta ra 
—néa tsi Jesu nëcaniquë, jahuë chant bërohuahi na. 


Trigo bimi naxërëquë ca masara chani 


24 Jatsi chani huëtsa jahuë rabéti bo qui Jesu aniquë, naa Diós 
nohiria copixéhai yoati na. Ja nëcaniquë: 

—Bëro jia ca jahuë huaí tsi joni sayahai ca jascaria tsi xo Diós 
otohaina. 25Jama, ibo oxano tsi baquichá johi quiha ibo qui 
caxahai cato. Joxo tsi béro yoi sayahi quiha iboba huaí no pë. 
Masara ca béro quiha. Jahué trigo naxërëquë tsi quiha toa béro 
sayahi quiha pë. Sayahax jabahi quiha. 26Jatsi quiha shinahaniquë 
trigo. Bimijaquë tsi quiha jisiquiniquë masa ri. 27 Jatsi quiha 
huai ibo qui yonati bo bëcaniquë. Johax, “Bëro jia ca roha no 
bananiquë huai no pë, taitá. ¿Jahuéniahax masa joha sa?” i jaca 
ni quiha. 28 Jatsi ibo nëcaniquë: “Tonia masa béro bananiquë pë 
ë qui caxahai cato” iquiina. Jatsi, “¿Masa mëxaxëhi ni noa ra?” i 
ibo qui yonati bo niquë. 29 “Ayamacana. Masa pi mëxaqui tsi noho 
trigo ri ma mëxamitsa rë. 30 Jariapari ja shinahabëquicano. Jatsi 
tësatiya tsi Masa pari mëxacana” ixëquia yonati bo qui. Mëxaxo tsi 
nëxacana mëshati. Jaquirëquë noho trigo xobo qui bëcahuë, tësaxo 
na” i noho yonati bo qui xëquia —nëa tsi Jesu nëcaniquë. 

Mostaza bëro chani 
Marcos 4.30-32; Lucas 13.18-19 


31 Jatsi chant huétsa Jesú yoaniquë: 

—Huai tsi béro mishni quiha, naa mostaza béro joni bananina. 
Toa béro jascaria tsi anixëhi quiha Diós nohiria bo otohaina. 
32Mishni-mishniria tsi xo naa béro ra. Jama, shinahaquí tsi 
pistiama tsi xo jahué jihui ra. Banahaca ca jocohai ca huétsa bo 
oqué quiha. Shinahacax jihui manëhi quiha. Jatsi jahuë mëcht bo ó 
tsi paihi quiha isa bo ra —i Jesu niqué tiisimahi na. 


Levadura chani 
Lucas 13.20-21 


33 Jaquiréqué chani huëtsa Jesú yoaniquë: 

—Harina somo ca ya yoxá tëohacai ca levadura jascaria tsi xo 
Diós otohaina. Tres medidá tsi levadura téohaqui yoxa, harina 
tëquë shapohuaxëna —i Jesu niquë. 


Ejemplo ba tsi Jesu chaninina 
Marcos 4.33-34 


34 Nohiria bo qui chanipama tsi nëca ca chani ba roha tsi Jesu 
chaniniquë. Ejemplo bo yama tsi ja chaniyamani quiha. 35 Jabi 
ejemplo bá tsi ja chani-chaniniquë, Dios Chant yoanish catë 
quënëni ca jatihuaxëna. Jabi Jesu yoati ja yoani tsi xo naa: 

“Chani bo, naa ejemplo ba tsi nohiria bo qui chanixëhi quiha. 
Chanihax jonë ca jahuë bo bërohuaxëhi quiha, naa mai 
nëhohuahacanitiya rohari ca jahuë bo” iquiina. 


Masara chani Jesu bërohuanina, naa trigo 
naxërëquë 0 tsi bëro yoi bananina 


36 Jatsi toa nohiria huëstima ca Jesu jisbayaniquë. Jisbaya tsi 
quiha xobo qui ja jiconiquë. Jatsi jahuë doce ca rabëti bo ja qui 
bëcaniquë. 

—dJënihi ni naa trigo huai ca masara chani sa? Noqui yoahué —i 
ja qui jaca niquë. 

37 Jatsi quiha toa chani Jesu bërohuaniquë: 

—Ea ti tsi xo toa bëro jia ca banahai cato, naa Nohiria Baquë 
é nori cato. 38 Jatsi nohiria bo jascaria tsi xo huai. Jatsi, Dios 

baquë bo tsi xo toa bëro jia cabo. Jato otoxëhi quiha Dios. Jatsi, 
Satanas baquë bo tsi xo toa bëro yoi bo. 39 Jatsi ë qui caxahai 

ca, naa bëro vol sayanish ca tsi xo Satanás. Jatsi tësatiya tsi xo 
toa xaba réso, naa jaroha ca bari. Jatsi tésacanaibo tsi xo ángel 
bo. 49 Méshahacati ca méxahacahai ca masa jascariaxéhi quiha 
jaroha ca bari no, ë joxëquë no. 4! Noho ángel bo raaxéquia. E 
otohai cato 6 ca jochamacanaibo, yoixéni ca nohiria bo, tihi cabo 
aquëquëmacaxëcani quiha. 42 Aquëquëmaxo tsi tënëtiya jato 
niacaxëcani quiha, naa chihi qui masa niahai jascaria. Toá tsi 
araconacaxëcani quiha ra. Jatsi, “Erama. Jishopë” icaxëcani quiha 
tënëhi na. 43 Jama, bari huahuahai jascariaxëhi quiha Dios nohiria 
bo. Jahëpa Dios ya icaxëcani quiha, ja otohai catë no —i Jesu 
niquë. 


Jonë ca parata copixëni ca ejemplo 


44 —Huai maihuaha ca jahuë copixëni cabo jascaria tsi xo Diós 
otohaina —i Jesu niquë—. Jabi huai maihuani ca jahuëmishni 
bo joni bërohuaniquë. Bërohuaxo tsi quiha toa jahuë bo 
maihuatëquëhi quiha, nohiria bá cahéyamano iquish na. Jatsi 
rani tsi jahuë jahuë bo tëquë iniahi quiha, parata bixëna. Toa huai 
copicatsi quiha. Iniaxo tsi quiha huai copihi quiha, maihuahacani 
ca jahuë copixëniria cabo bixëna —nëa tsi Jesu nëcaniquë Dios 
otohai ca yoati na. 


Perla copixëni ca ejemplo 
45 —Copixéni ca perla bo mërahai ca comerciante jascaria tsi xo 

Diós otohaina —i Jesu niqué—. Jabi copixéni ca perla bo mérahi 
cahi quiha joni. 46 Huësti ca perla copixéni ca jisi quiha. Jiaria ca 
perla quiha. Jisi tsi jahari jahué xobo qui cahi quiha jahué jahué 
bo tëquë iniaxëna. Parata bicatsi quiha, toa perla copixéni ca 
copixëna. Parata bixo copihi quiha —nëa tsi Jesu nëcaniquë Dios 
otohai ca yoati na. 


Sani biti nishi ejemplo 
47 —Sani biti nishi jascaria tsi xo Diós otohaina —i Jesu niquë—. 
Jabi ia qui jahuë nishi niahi quiha ibo. Niaxo tsi huëstima ca sani 
jamëri cabo bichi quiha. 48 Jahuë nishi rëamëno tsi mai quëmapo 
qui nishi xërëhi quiha. Jatsi tsahohi quiha ibo jahuë sani topixëna. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


San Mateo 13 42 


Jahuë caca qui sani jia ca nanëhi quiha. Jama, sani yoi ca niahi 
quiha. 49 Jabi tocaxëhi quiha xaba résó no. Bocaxë-cani quiha 
ángel bo jochahuaxëni cabo catiaxéna. Mëstëxëni ca xërëquë ó 
ca yoi cabo aquëquëmacaxëcani quiha. 50 Aquëquëmaxo tsi horno 
chihi qui jato niacaxëcani quiha. Toá tsi xo huéstima ca ara- 
aracanaina ra. Toá tsi “Erama. Jishopë” icaxëcani quiha tënëhi na 
—néa tsi Jesu nëcaniquë. 

51 Jatsi jahué rabéti bo Jesú nicaniqué: 

—¿Naa ë yoaha ca jahué bo tëquë cahécanai? —iquiina. 

Jatsi, 

—Jaahué. Cahéqui noa ra —i jaca niqué. 

52 Jatsi Jesú jato yoaniqué: 

—Rabé ca copixéni ca jahué bo jaya xo jodioba yoba 
tiisimacanaibo, naa éa banahuacanaibo. Jariapari ca copixéni ca 
jahué tsi xo toa Dios Chani yoanish cabá quénénina. Yoahacaxéti 
quiha toa chani siri ra. Jasca tobi xo ë yoahai ca chani. 
Yoahacaxéti quiha naa chani paxa ca ri. Tihi cabo jayacani quiha 
yoati —néa tsi Jesu nécanique. 


Jahué yaca Nazaret qui Jesu shishonina 
Marcos 6.1-6; Lucas 4.16-30 


53 Jabi naa ejemplo bo yoaxo tsi quiha Jesú jisbayaniquë. 
54 Jisbaya tsi quiha jahari jahuë yaca qui ja caniqué. Toa xo tsi jato 
catiti xobo xo tsi ja tiisimaniqué. Raténiqué jahué chani nicanish 
cabo. 

—dJahuënia ca naa tiisi ja bini sa? ¿Jénahuariaxo raca naa 
jisti bo aqui ni pa? —i nohiria bo niqué—. 95¿Carpintero José 
baqué ma ni naa ra? Jahué jahéhua María, jahué noma bo, naa 
Jacobo, José, Simón, Judas, tihi cabo cahëqui noa ra. 56 6 Nëa tsi 
racayamayamahi ni jahué poi maxco bo ri? dJahuënia ca naa tiisi 
ja jabini pa? —i jaca niqué Jesu yoati na. 

57 Jatsi pë Jesu pasomaha ja bësocaniquë. Jato qui yoi ja ini 
quiha. Jatsi Jesú jato yoaniquë: 

—Mai huëtsa ca Dios Chani yoati ibo pi chanino tsi ja qui 
nicayoicani quiha toá ca nohiria ra. Jama, jahuë mai ca nohiria 
bo qui ja chanipino tsi ja qui nicayamahi quiha jahuë yacata cabo, 
jahuë xobó cabo ri. Jato qui yoi quiha jahuë chani rë —nëa tsi Jesu 
nëcaniquë jahuë yacata ca nohiria bo yoati na. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


43 San Mateo 13, 14 


58 Japi jahuë yacata xo tsi jisti huëstima cabo ja ayamani quiha 
rë, ja qui ja chitimiyamacani iqui na. 


Ashimati ibo Juan nanina 
Marcos 6.14-29; Lucas 9.7-9 


1 4 1Toatiya tsi quiha chama-chamaria Herodés nicaniquë Jesu 
yoati na. Nicahax, 

2—Ashimati ibo Juan yamabo tsi xo toa ra. Tonia ja 
bësotëquëyamëquë iquia ra. Ja tsi xo toa jisti bo ati métsa xo toa 
joni tia —i Herodes niqué jahué yonati bo qui. 

3Jabi siri tsi soldado bo Herodés raani quiha Juan qui tsamiti. 
Tsamixo tsi quiha preso qui ja nanëni quiha, Herodías, naa jahuë 
noma Felipe ahui tahéxo na. 4Jasca, pasiyamani quiha Juan. 

—Anoma tsi xo toa mi noma ahui bichiina, mi ahui iti —i ja qui 
Juan paoni quiha. 

5Ja iqui tsi Herodés Juan acasniquë. Jama, jodiobo qui ja raquëni 
quiha *Dios Chani yoati ibo-iboria xo Juan" i nohiria bo ni quéshpi na. 

6Jatsi Herodes coni bari tsëquëquë tsi quiha Herodías jahi 
pabëniquë quétsocani ca nohiria bésojó no. Chama Herodes qui jiaria 
quiha ja pabëhaina. 7Rani tsi quiha jahi pistia qui Herodes nëcaniquë: 

—Mia parayamaquia. Jahuécara ca, naa jaha mi quëëhai ca mi 
qui axéquia ra —iquiina. 

8Jatsi quiha jahué jahëhua ya pari ja chaninaniquë, jahué yoba 
nicaxéna. Nicahax, 

—Ashimati ibo Juan mapo é qui ahué ra, ratá no —i chama 
Herodes qui ja niqué pë. 

9 Jatsi quiha Herodes cohuéniqué nicahax na. Jama, nohiria 
bo bésojó "Mia parayamaquia ra" i ja ni iqui tsi jahué yonati 
bo ja raaniqué Juan mapo biti. 10Jatsi quiha Juan mapo ja 
tëquëësacaniquë ré preso xo na. 11 Téquéésaxo tsi jahari jahuë 
mapo ja bëcaniquë rata no. Xotaco qui ja acani quiha. Jatsi jahuë 
jahëhua qui ja boniquë. 12 Jaquirëquë quiha Juan yora jahué rabéti 
bá biniqué maihuaxéna. Maihuahax Jesu qui ja bocaniqué yoaxéna. 


Cinco mil ca nohiria Jesú pimanina 
Marcos 6.30-44; Lucas 9.10-17; Juan 6.1-14 


13Juan namëni nicahax Jesü jisbayaniquë noti no. Jisbaya tsi 
quiha nohiria yama ca iti qui ja caniquë jamë icatsi na. Cohuë 

ja ini quiha. Jama, ja cahai ca yoati tsi nohiria ba nicaniquë rë. 
Nicaxo tsi quiha jato yaca bo ja jisbayacaniquë Jesu banahuaxëna. 
Mai tsi ja bocani quiha. 14 Jatsi noti ax témahinaxo tsi quiha toá 
ca mani ca nohiria bo Jesú jisniquë. Manahi ja icani quiha. Jato 
noiqui tsi quiha jato anomaria cabo ja jënimahuaniquë. 

15 Jatsi yata tsi quiha ja qui jahuë rabëti bo bëcaniquë. Bécanax, 

—Caquë bari ra. Yama tsi xo xobo bo néá no rë. Nohiria bo jahari 
raahuë, yaca bo xo tsi piti ja copicano iquish na —i Jesu qui jaca 
niquë. 

16 Jatsi, 

—Ja boyamacati xo. ¿Japa mato tsa ni? Jato pimacana —i jahuë 
rabëti bo qui Jesu niquë. 

17 Jatsi ja quëbicaniquë: 

—Cinco ca mapari bo, dos ca sanino, tihi roha jaya xo noa ra piti 
—iquiina. 

18 Jatsi, 

—E qui acahuë —i Jesu niquë. 

19 Jatsi nohiria Jesá tsahomayoniquë huasí no. Tsahomaxo tsi 
quiha cinco ca mapari bo, dos ca sanino, tihi cabo Jesu biniquë. 
Bichi tsi quiha mana qui tsayapama tsi *Gracias" i Dios qui ja 
niqué piti quëshpi na. Jatsi mapari ja téxénamaniqué. Téxénamaxo 
tsi quiha jahué rabëti bo qui ja méaniqué nohiria bo qui taati. 

20 Jatsi piniqué nohiria tëquë. Ja sëyacaniquë. Jaquirëquë pihama 
ca quési bo ja catiacaniquë. Doce ca caca quiha ja rëacani quiha. 
21 Jabi cinco mil ca joni bo ini quiha, naa mapari picanaibo. 
Tocahacayamani quiha yoxa bo, xocobo, tihi cabo ra. 


Jéné cacha Jesu conina 
Marcos 6.45-52; Juan 6.16-21 
22 Jatsi noti qui jahué rabëti bo Jesú jicomanique, ja bébo ia ja 

shitacano iquish na. Jasca, nohiria téqué jahari jato xobo qui ja 
raaniquë. 23Raahax tsi quiha maca bo qui ja caniquë jamë no. Toá 
tsi ja béhoxcasni quiha. Cahax toá tsi jamë ja iniquë. 24Jasca, toá 
ja no tsi quiha quëmapo basi, naa ia népax tsi quiha jahuë rabéti 
bo iniquë noti no. Toá tsi quiha chocá jato noti niahi iniqué rë, 
yoshi xotohai ca béchá ja icani quéshpi na. 25Jabi patiari quëonox ` 
pari no tsi jato qui Jesu caniquë. Jéné tsi ja coni quiha. 26Jatsi jënë 
tsi ja cohai jisi tsi ja raquëcaniquë, bérocamaqui quéscahuahi na. 

—Bërocamaqui ré —iria tsi jaca niquë, raquëhi na. 

27 Jatsi jato qui Jesú chanitapiniquë: 

—Chamacana. Ea yoi xo naa. Raquéyamacana —iquiina. 

28 Jatsi Pedro chaniniquë: 

— Mia pi yoi no tsi ëa quënahuë, Ibobá. Jéné tsi mi qui ë jono ra —iquiina. 

29 Jatsi, 

—Johuë —i Pedro qui Jesu niquë. 

Jatsi noti Pedro huajaniquë. Jéné tsi tapitsi quiha ja niquë ra Jesu qui. 
30 Capama tsi quiha yoshi xotoriahai ca ja tsaya-tsayaniquë. Tsayahax ja 
raquëniquë. Jatsi jétéquétsijaniqué ra. Jatsi ja quënaniquë: 

—Ea mëbihuë, Ibobá —iquiina. 
31 Jatsi quiha jahuë mëquë Jesü bitapiniquë mébixéna. Mëbihax, 
—lriama tsi xo ë qui mi chitimihaina rë. ¿Jénihax tsi ë qui mi 

chitimiyoiyamaha? —i ja qui Jesu niquë. 

32 Jaquirëquë noti qui ja jicocaniquë. Janacatapini quiha yoshi 
xotohaina ra. 33 Jatsi Jesu bésojó tsi noti ca joni bo mëniniquë. Mënihax, 

—Dios Baquë yoi xo mia ra —i jaca niquë. 


Genesarét ca iquicanaibo Jesú jënimahuanina 
Marcos 6.53-56 
34 Jatsi quiha ia ja shitacaniqué, naa Jesu, jahué rabéti bo. 
Shitaxo tsi quiha Genesaret mai qui ja rërëcaniquë. 35Toá ca 

nohiria ba Jesu cahëtapini quiha. Cahëxo tsi quiha bamaxoma tsi 
chani ja raacaniquë toá ca mai ca nohiria bo qui. Jatsi iquicanaibo, 
anoma cabo, tihi cabo ja qui bëcaniquë jënimahuahacaxëna. 
36 Jasca, jahuë sahuëti quëpë ja motsacascani quiha, 

—éMotsapi? —iquiina. 

Jatsi jénimahuahacaniqué jahuë sahuëti motsanish cabo tëquë ra. 


Nohiria jochamahai cato 
Marcos 7.1-23 


1 5 1 Jatsi jodioba chama bo, yoba tiisimacanaibo, tihi cabo 
bëcaniquë Jerusalën ax na. Ja bëcana ca tsi Jesu ja 
nicacaniquë: 
2—¿Jënixo tsi noba rëquëyamaba jabi bo ayamacahi ni mi rabëti 
bo ra? Mëchocoyamacani quiha pë, oriquinox pari —i Jesu qui jaca 
niquë. 
3 Jatsi Jesú jato quëbiniquë: 
—éJénixo tsi Dios yoba nicayamacanai ra mato ri? Dios yoba 
mato qui oquë tsi xo mato jabi bo pë. 4Jabi “Mato jahëpa bo, 
mato jahéhua bo, tihi cabo noicana” i Dios ni quiha. Jasca, 
*Naméhacati xo toa jahué jahëpa jahué jahëhua ranihai cato" i 
Dios ni quiha. 5Jama, mato qui jénima tsi xo mato noitiria ca nabo 
mëbiyamahaina rë. Mato nabo qui nécaqui mato pë: “Jishopë. Mato 
mëbitimaxëni xo noa rë, Dios qui mato parata no aquitaha quëshpi 
na” i mato nabo quii quiha mato ra. Jabi tocaqui mato pé, jato 
mëbicasyamahi na. 6Jatsi mato nabo mébiyamaqui mato pë. Mato 
qui jénima tsi xo toca ca ma chanihaina ré. Anoma quiha. Toca tsi 
Dios yoba chahahuayamaqui mato ra, mato jabi bo banahuacatsi 
na. 7 Jatsi quiamisxëni xo mato iquia. Mato yoati tsi chaniquí tsi 
Isaías yamabá parayamani quiha ra. 
8 “Chaniquí tsi jia tsi éa ocahuacani quiha naa nohiria, jama, éa 
basi jato shina nori' i Dios ni quiha. 
9 Jasca, Mahitsa ë qui aracani quiha. “Dios yoba tsi xo naa” icani 
quiha pë, tiisimahi na, jato mahitsa ca yoba nori' ii quiha Dios" 
néa tsi quiha Isaías yamabo nécaniqué mato yoati na —i jodioba 
chama bo qui Jesu niqué quëbihi na. 
10 Jaquirëquë Jesú nohiria bo quënaniquë. Quënahax, 
—Ea nicacana. Ma cahéno ra. 11 Nohiria jochamayamahi quiha 
ja pihaina ra. Jama, nohiria jochamahai ca tsi xo toa yoi ca ja 

chanihaina, yoi ca ja shinahaina. Tihi tsi xo toa ja jochamahaina 
—i jato qui Jesu niquë. 

12 Jatsi quiha jahué rabëti bo ja qui bëcaniquë. Béhax tsi, 

—Bëcanish ca chama bo mi caxahuaquë pë. Jato qui yoi quiha 
mi yoahana —i Jesu qui jaca niquë. 

13 Jatsi quiha Jesú jato quëbiniquë: 

—Dios yoba ma xo toa ja tiisimacanina ra: nohiria yoba yoi 
roha nori. Naamayamaxëhi quiha toa ra. Quëyohacaxëhi quiha 
ja tiisimacanaina. 14 Jatsi jato qui shina-huëjëyamacana. Bëco ca 
rëquëniniti ibo bo ca xo ra. Bëco ca joni pi bëco ca nohiria mëpino 
tsi naporoquini qui paquëcaxëcani quiha jato tëquëta ra. Jabi toca 
tsi ca xo —i Jesu niquë jodioba chama bo yoati na. 

15 Jatsi Pedro chaniniquë: 

—No joma mi yoaha ca chani rë. Mi chani bërohuahuë —iquiina. 

16 Jatsi Jesú chaniniquë: 

—dCahëyamahi ni mato ri pa? 17 Mato poco ax paquëhi quiha 
ma pihaina. 18 Jama, nohiria shina yoi ca quima ax johi quiha 
yoixëni ca chanihaina. Ja tsi xo toa nohiria jochamahaina ra. 
19 Jasca, nohiria shina ax johi quiha yoi ca shinahai ri. Yoi ca pi 
shinaqui tsi anoma ca axëhi quiha ra. Shina yoi iqui tsi tobi xo ati 
ibo bo. Tobi quiha joni huëtsa ahui bichiina. Tobi quiha anoma ca 
chotahaina, quiahaina, ranimis-haina. 20 Nohiria jochamahai ca tsi 
xo toa bo iquia ra. Jama, mëchocoxoma pi no pino tsi no jochahai 
ca quëscahuacani quiha pë. Jama, nohiria yoihuayamahi quiha toa 
mëchocoyamahaina ra —nëa tsi Jesu nëcaniquë jahuë rabëti bo qui. 


Carayana ca yoxa Jesu qui canina 
Marcos 7.24-30 


21 Toa ax riquihax tsi quiha basima ca Tiro, Sidón mai qui Jesu 
caniquë. 22 Jabi toá ca racanish ca yoxa Jesu qui joniqué. Carayana 
ja ini quiha; naa cananeabo icanai cato. Johax, 

—Ea shinahuë, Ibobá, chama David yamaba chahitaxocobá. 
Noitiria tsi xo noho jahini rë. Yoshi jaya xo ra. Tënëmahi quiha; 
anoma quiha —i Jesu qui ja niquë. 

23 Quëbiyamaniquë Jesu nicaxo na. Jatsi quiha ja qui jahuë 
rabëti bo bëcaniquë. Bëhax, 

—Naa yoxa raahuë. Jari noqui banahuahi quiha pë. Anoma xo ja 
pacots-huahaina ra —i Jesu qui jaca niquë. 

24 Jatsi quiha yoxa qui Jesu chaniniquë: 

—Israél ca nohiria qui roha ë raahacaniquë mëbiti, bénohai ca 
oveja bo jascaria jaca nori iqui na —iquiina. 

25 Ja yoani ca nicahax tsi quiha ja bésojó tsi carayana yoxa 
mëniniquë johax na. Bënapama tsi, 

—Ea mébihué ra, Ibobá —i ja qui yoxa niquë. 

26 Jatsi quiha yoxa qui Jesu chanitëquëniquë: 

—Noba jabi pasomaha tsi xo carayanabo mëbihaina ra; naa noba 
mapari ina bo qui niahai jascaria nori —iquiina. 

27 Jatsi quiha yoxá Jesu quëbiniquë: 

—Jabija, Taitá. Yoiria ca carayana ca roha ca éa xo naa ra, 
jama, éjato chama mesa quima ax paquëhax ca quëxë mishni bo 
piyamayamahi ni ina bo ra? Jatsi ëa shinahuë ra —i Jesu qui ja 
niqué. 

28 Japi Jesú quëbiniquë: 

—Jiaria tsi xo toa é qui mi chitimihaina, yoxá. Mi bax acacaxéhi 
quiha jaha mi quëëhaina iquia —iquiina. 

Jatsi jénimaritsiniqué jahué jahini ra. 


Huëstima ca noitiria cabo Jesú jënimahuanina 


29 Toanahax riquicaya tsi quiha ia Galilea tsi Jesú 
quënibonaniquë. Quënihax maca ja tëmahinaniquë. Jatsi ja 
tsahoniquë. 30 Jatsi ja qui bëcaniquë nohiria misco. Ja qui huico 
yoi bo, bëco cabo, yora choni jaya cabo, pasoyamacanaibo, 
iquicanaibo, tihi cabo quiha ja bëcaniquë. Bëxo tsi quiha Jesu 
tahë tsi jato ja janacaniquë ja jënimahuano. Jatsi quiha Jesú jato 
jënimahuaniquë. Chanitsi jaro cabo ni quiha. Jënimahuahacani 
quiha yora yoi jaya cabo. Tapini quiha huico yoi cabo. Taisni quiha 
bëco cabo ra. 31Jisi tsi nohiria bo ratëniquë. Jatsi Israël ca Dios 
nohiria bá ocahuaniquë raniqui na. 


Cuatro mil ca nohiria Jesu pimanina 
Marcos 8.1-10 


32 Jatsi quiha jahuë rabëti bo Jesú quënaniquë. 

—Noitiria tsi xo naa nohiria bo rë. Tres bari no tsi ë bëta-jacaquë. 
Yama tsi xo ja picanaina rë. Paxnacani quiha ra. Toca tsi jato xobo 
qui raacasyamaxo ëa ra, ja résocana-camitsa iqui na —nëa tsi Jesu 
nécaniqué jahué rabéti bo qui. 

33 Jatsi, 

—éJénahuariaxo raca jato bax mapari no bina ra? Xobo yama ca 
iti tsi xo naa ra —i ja qui jahuë rabëti bo niquë. 

34 Jatsi quiha, 

—dJahuë tihi ca mapari jaya ni mato? —i jato qui Jesu niquë. 

Jatsi, 

—Siete ca mapari, rabë roha ca sani mishni bo, tihi roha jaya xo 
noa rë —i jaca niquë. 

35 Jatsi mai tsi quiha Jesú nohiria bo tsahomaniquë. 
36 Tsahomaxo tsi quiha siete ca mapari bo, sani mishni bo, 
tihi cabo Jesú biniquë. Bichi tsi quiha “Gracias” i Dios qui ja 
niquë, piti quëshpi na. Jaquiréqué mapari, sani bo, tihi cabo ja 
tëxënamaniquë. Téxénamaxo tsi quiha jahuë rabëti bo qui ja 
aniqué nohiria qui ja méacano. Jatsi nohiria huéstima ca qui ja 
méacaniqué piti. 37 Piniquë nohiria tëquë. Ja sëyayocaniquë. Ja 
picaquë tsi quiha pihama ca quësi mishni bo ja topiyocaniquë. 
Jatsi siete ca caca ja rëacaniquë pa. 38 Jabi cuatro mil ca joni 
bo pimahacani quiha. Tocahama ini quiha yoxa bo, xocobo ri. 
39 Jaquirëquë jato xobo qui jahari Jesu raaniquë. Raahax noti qui 
ja jiconiquë. Jicohax Magdala icanai ca mai qui Jesu caniquë. 


Mana ca jisti jodioba chama bá jiscasnina 
Marcos 8.11-13; Lucas 12.54-56 


1 6 1 Jatsi jodioba chama bo Jesu qui bëcaniquë tanamaxëna. 
Joi ja méracascani quiha ja qui quésocatsi na. Ja iqui tsi, 
—Jisti no bax mi ano ra. Jisti pi mi ano tsi mia chahahuaxéqui 
noa ra —i ja qui jaca niqué tanamaxëna. 
2Jatsi néca tsi Jesú jato quëbiniquë: 
—Naipá ca jisti bo cahëxëni xo mato ra. “Jiasharihi quiha” ii 
quiha mato, yata tsi xabaria ca nai jisi na. 3Jasca, “Jopaima xo 
oi ra” iqui mato baquishmari tsi tsëmoria ca xabaria ca nai jisi 
na. Jabi nai tsaya-tsayaquí tsi oi johai ca, yota johai ca, tihi 
cabo cahériaqui mato ra; jama, mato xërëquë ó ca jénipihai 
ca cahéyamaqui mato iquia. 4Anomaria tsi xo naa jaboqui 
bésocanaibo ra. Dios cahétimaxéni ca xo ra. “No bax mana ca jisti 
mi ano” ii quiha mato. Ayamaxéquia ra, é qui ma chitimiyamahai 
iqui na. Jama, huésti ca jisti roha mato qui acacaxéhi quiha, Dios 
chama jaya ca ë nori ca ma cahëno iquish na. Tres bari no tsi mai 

xara ixëquia. Jaquirëquë tsëquëxëquia Jonás yamabo tsëquëni 
jascaria —nëa tsi Jesu nëcaniquë jodioba chama bo qui. 
Jatsi jato ja jisbayaniquë. 


Jodioba chama bo qui jahué rabëti bo Jesú quiniamanina 
Marcos 8.14-21 


5Jatsi quiha ia rabëquëx ca qui ja shitacaniquë. Shitahax, 

—Jishopé. Mapari piti no shina-bënoquë rë —i jahuë rabëti bo 
niquë. 

6 Jatsi quiha, 

—Jodioba chama bo qui quiniacaxécahué; mapari levadura 
jascaria ca xo pé —i jato qui Jesu niqué. 

7 Jatsi jato xéréqué tsi chaninatsijacaniquë: 

—Toca tsi chanihi quiha p&, mapari no shina-bénoha iqui na 
—iquiina. 

8Jabi ja chaninacanai ca Jesá cahëniquë. Cahëhax ja nëcaniquë: 

—dJënihax joi i-icanai ré, naa ma shina-bënoha ca mapari yoati 
na? Iriama tsi xo ë qui ma chitimihaina rë. 9dJari cahéyamahi ni 
mato pa? Shinaparicahuë. ¿Cinco ca mapari tsi cinco mil ca joni 
bo é pimayamahitaha? Jaquiréqué, ¿doce ca caca ma réayamahita? 
10 Jasca, ¿siete ca maparí tsi cuatro mil ca joni bo ë piyamayaméta? 
Jaquirëquë, ¿siete ca caca ma réayamayaméta? 11 ¿Jéniriahax ë 
yoahai ca cahéyoiyamacanai sa? Mapari yoi yoati chaniyamaquia. 
Jodioba chama bo qui quiniacaxécahué iquia; mapari levadura 
jascaria ca jaca nori —néa tsi jato qui Jesu nécanique. 

12 Jatsi jodioba yoiria ca yoba qui ja quiniacaxéti nori ca ja 
cahécaniqué; mapari levadura yoati ja chaniyamaha nori. 


“Dios Baqué xo mia” i Pedro nina 
Marcos 8.27-30; Lucas 9.18-21 


13 Jatsi quiha Cesareá ca Filipo yaca qui Jesu cahéniqué. Cahéxo 
tsi quiha jahuë rabéti bo ja nicaniquë: 

—éTsohué ni ëa? ¿Jénihi ni nohiria bo ëa yoati na? —iquiina. 

14 Jatsi quiha jahuë rabëti ba quëbiniquë: 

—“Ashimanish ca Juan yamabo përë xo mia” ii quiha huësti 
huësti ca nohiria. Jasca, “Elías yamabo xo mia” ii quiha nohiria 
huëtsa. Jasca, “Tonia Jeremías yamabo; ¿Dios Chani yoanish ca 
huétsa ma ni?” ii quiha huétsa bo —i Jesu qui jaca niquë. 

15 Jatsi jato Jesú nicaniquë: 
—dJapa mato tsa ni? ¿Tsohué ni ëa yoi? —iquiina. 
16 Jatsi, 

—Dios raahacanish ca Xabahamati Ibo xo mia ra; Bësohai ca 

Dios Baqué mi nori —i Pedro niquë. 
17 Jatsi Jesú quëbiniquë: 

—Shoma xo mia Simón, Jonás baquë. Jabija tsi xo toa mi 
yoahana. Dios baqué ë nori ca mia cahémaqué noho naipá ca 
Jahépa. Nohiria bá yoahai ma xo toa mi shinahaina ra. 18Mi yoaha 
iqui tsi nicaparihué. Maxa-maxaria xo mia Pedró. Jabi tocahi quiha 
mi janë. Mia cacha noho iglesia axëquia. Bëbohacatimaxëni ixëhi 
quiha ra, naa toa ë qui chitimicaxëcanaibo. Jato bëboyamaxëhi 
quiha Satanás chama ra. 19 Jasca, mi qui mana ca chama axéquia, 
chitimicaxëcanaibo rëquëniniti. Jato yobaxëqui mia ra. Toatiya tsi, 

“Jënima tsi xo toa jabi ma acaina” i pi mi no tsi jënimaxëhi quiha 
ja acanaina mana ca Dios qui. Jasca, “Anoma tsi xo toa acaina” i pi 
jato qui mi no tsi tocaxëhi quiha Dios ri. Tocaxëti quiha mi yoba — 
nëa tsi Pedro qui Jesu nëcaniquë. 

20 Jatsi jahuë rabëti bo Jesu yobaniquë, nohiria bo Xabahamati 
Ibo-iboria ja iqui ca ja yoayamacano. 


Ja rësoxëhai yoati tsi Jesu chaninina 
Marcos 8.31, 9.1: Lucas 9.22-27 
21 Jaquirëquë quiha bëroria tsi jahuë rabëti bo qui chaniti Jesú 
chitahëhuaniquë. Ja nëcaniquë: 

—Jerusalén qui ë cati xo. Toa xo tsi ëa tënëmacaxëcani 
quiha yosibo, arati ibo-iboria bo, Dios yoba tiisimacanaibo. Ea 
namëcaxëcani quiha ra. Jama, tres bari quirëquë bésotéquéxéquia 
—i jato qui Jesu niquë. 

22Nicaxo tsi quiha Pedró Jesu aquëquëmaniquë, jamë ca ja qui 
chanixëna. Jatsi Jesu raahatsijahuaniqué. 

— Dios qui yoi tsi xo toa mi yoahana ra. Anoma quiha. Mi 
résoyamano iquia —i ja qui Pedro niquë. 

23 Jatsi Pedro quiri bésohax tsi, 

—Cata, Satanás. Jochati ëa tanamaqui mia pë. Diós shinahai ca 
jasca ma xo toa mi shinahaina ra, joni shinahai jasca nori —i ja 
qui Jesu niquë. 

24 Jatsi quiha jahuë rabéti bo Jesá yobaniquë: 

—Ea banahuapicasqui tsi ma acatsai ca ma shinayamaxëti 

xo. Mato cruz ma iacano. laxo ëa ma banahuano. 25 Jabi 
xabahamahacayamaxëhi quiha toa jahuë noma jabi 6 quëëmisxëni 
cato. Jama, xabahamahacaxëhi quiha ëa iqui tsi jahuë noma jabi 
chihohuahai cato. Bëbo-bëboriaxëhi quiha ra. 26 Jabi jatiroha ca 
mai ca jahuë bo nohiriá bëbomitsa: jama, tënëtiya pi qui caquí 

tsi djahuë raca ja bébona? Noitiria ca tsi xo toa. Tocapiquí tsi 
éjénahuariaxo joni ana, bësotëquëxëna” 27 Jatsi quiniacaxécahué. 
Noho Jahëpa oqué tsi joxëquia ra, noho ángel bo ya. Joxo tsi toa 
bari tsi jatiroha ca nohiria copixëquia ja acani quëshpi na. 28 Mato 
parayamaquia. Ma rësonox pari no tsi noho oquë, noho chama, tihi 
cabo jisxéqui mato huësti huësti cabo, rey jascaria tsi ë joxëquë no 
—i Jesu niquë jahuë rabëti bo yobahi na. 


Jahuë oquë Jesu jismanina 
Marcos 9.2-13; Lucas 9.28-36 


17 1Seis bari quiréqué quiha Pedro, Jacobo, Juan, tihi cabo 

maca qui Jesú boniqué jato béta jaméxéna. 2Bohax tsi 
quiha jahué jaria rarinaniqué jato bésojó no. Bari jascaria jahuë 
bémana huahuani quiha. Jasca, joxonariani quiha jahuë sahuéti, 
huëa jascaria. 3Jatsi quiha toá tsi jisiquiniquë Moisés yamabo, 
Elías yamabo. Tihi quiha. Jesu ya chanihi quiha ja icaniquë. 4Jatsi 
quiha Jesu qui Pedró chaniniquë: 

—Noqui jiaria tsi xo néá no iquiina. Néa xo tsi tres ca tapas 
axëquia ra. Huësti mi-na, huésti Moisés yamabá-na, huësti Elías 
yamabá-na ra. ¿Mi qui jia ni? —nëa tsi quiha Pedro nëcaniquë. 

5Chanijano tsi quiha bajrahai ca tsémó jato mapaniquë. Jatsi 
tsëmo xërëquë 0 ca joi ja nicacaniqué: 

—Noho Baqué tsi xo naa ra. Noiquia ra. E qui jia tsi xo toa ja 
acaina ra. Nicacana ra —i joi niquë jato qui. 

6Jatsi quiha jahuë rabëti bo raquëniquë joi nicahax na. Mai 
qui ja paquëcaniquë jato bëmana mai quiri. 7 Jatsi jato qui Jesu 
caniquë. Caxo tsi jato ja motsaniquë. 

—Joicana. Raquëyamacana —i jato qui ja niquë. 

8 Jatsi bëpëquëqui tsi quiha Jesu roha ja jiscaniquë. Jamépistia ja 
ini quiha. 

9 Jaquirëquë macaná rënichipama tsi jahuë rabëti bo Jesú 
yobaniquë: 

—Bépacana. Ma jisi ca jahué bo nohiria bo jari yoayamacana. 
Jariapari ë bësotëquëxëti xo ra, naa Nohiria Baquë ë nori cato —i 
jato qui ja niquë. 

10 Jatsi quiha jahuë rabëti ba nicaniquë: 

—Xabahamati Ibo jonox pari no tsi joxëti quiha Elías ii quiha 
noba yoba tiisimacanaibo ra. éJénihi ni? —i Jesu qui jaca 
niquë. 

11 Jatsi Jesú jato quëbiniquë: 

—Jabija tsi xo toa ja yoacanaina ra. Jariapari joxëti xo Elías, 
jatiroha ca rohahuaxéna. 12Jama, joniqué Elías iquia ra. Ja joqué 
tsi nohiria bá cahéyamaniqué rë. Jasca, ja yosicaniquë pë. Jascaria 
tsi ëa, naa Nohiria Baquë ca tënëmacaxëcani quiha —i jato qui ja 
niquë. 

13 Jatsi nohiria ashimanish ca Juan yamabo yoati tsi Jesu 
chaniha nori ca jahuë rabëti bë cahëniquë. 


Yoyo jaya ca baquë Jesú jënimahuanina 
Marcos 9.14-29: Lucas 9.37-43 
14 Nohiria misco qui ja cahëcaquë tsi quiha Jesu qui joni joniquë. 
Johax tsi Jesu bésojó tsi ja mëniniquë. 
15—Noho baquë shinahuë, Ibobá. Yoyo jaya xo ré. Anomaria 
tsi xo jahuë pahë. Huéstima tsi chihi, jënë, tihi cabo qui paquëhi 
quiha rë. 16Mi rabéti bo qui noho baquë ë bëquë, ja jénimahuacano. 
Atimaxéni ca xo ré —nëa tsi Jesu qui joni nëcaniquë. 
17 Jatsi Jesu chaniniquë: 
—Chahahuatimaxëniria ca yosaxëni ca nohiria xo mato ra. 
éJahué tihi tsi mato qui yosaxéhi ni ëa rë? Jahuë baquë néri 
bëcana ra —i Jesu niquë. 
18 Jatsi quiha baqué ó ca yoshi Jesú raahaniquë. Raahajahuaquë 

tsi quiha baquë quima yoshi tsëquëniquë. Jënimatapiniquë baquë. 
19 Jaquirëquë Jesu jahuë rabëti ba nicaniquë jamë ja iquë no: 
—éJénixo tsi jahué yoshi tsécanoma no iqui ré? —i ja qui jaca niqué. 
20-21 Jatsi Jesu nëcaniquë: 

—E qui ma chitimiyamayoicanai iqui na. Mato parayamaquia. 
Aniyamahi quiha ë qui ma chitimihaina rë. Jabi banahacanox pari tsi 
quiha mishni-mishniria tsi xo mostaza bëro. Jama, ani-aniriahi quiha 
toa jocohai cato. Chahitaxëni manëhi quiha. Jabi mostaza jocohai 
ca jascaria pi ë qui ma chitimihai ca anino tsi anomariaxëhi quiha 

Yoshi jaya ca baquë Jesú jënimahuanina San Mateo 17.18 


ma acaina ra. Jatsi, “Toa tsi cata” i pi naa maca qui ma no tsi caxëhi 
quiha ra —nëa tsi Jesu jato qui nëcaniquë. 


Ja nahai yoati tsi Jesu chanitëquënina 
Marcos 9.30-32; Lucas 9.43-45 
22 Jaquirëquë bari huëtsa tsi jahué rabëti bo catiqué tsi quiha 
jato qui Jesu nécanique. 

—Nohiria caxaxëniria cabo qui ë mëahacaxëti xo. Jatsi ëa, naa 
Nohiria Baqué nori ca acaxécani quiha ra. Jama, tres bari quirëquë 
bësotëquëxëquia ra —i ja niquë. 

23 Jatsi jahuë rabëti bo cohuënaniquë nicahax na. 


Arati xobo qui impuesto Jesti copinina 


24 Jabi Capernaum mai qui ja cahëcaquë tsi quiha Pedro qui 
impuesto bicanaibo bëcaniquë jato arati xobo ax na. 

—dArati xobo qui impuesto copiyamahi ni mato chama sa? —i 

Pedro qui jaca niquë. 
25 Jatsi, 

—¿Ocamani? —i jato qui Pedro niquë. 

Jatsi quiha xobo qui Pedro jiconiquë Jesu yoaxëna. Jama, ja 
chaninox pari no tsi Jesu ja qui chaniniquë: 

—dJahuë shinahai, Simón? ¿Tsohué quima parata bichi ni mai ca 
chama bo? dJabë nohiria bo quima ni? ¿Carayanabo quima ni? —i 
ja niquë. 

26 Jatsi, 

—Carayanabo tsi xo toa impuesto acaina ra. Jato jabi quiha —i 
Pedro niquë. 

—Jabija tsi xo toa mi yoahana. Jatsi jato qui parata no ayamati 
xo pa, Diós-na bo no nori iqui na; carayanabo no nomari. 27 Maj. 
Jato no caxahuayamano. Parata 6 pasocani quiha. Japi ia qui cata. 
Toa xo tsi huëti nishi niahuë. Jariapari ca sani bichi tsi japëcahuë. 
Toá ca parata copixéni ca jisxéqui mia. Bihué. Impuesto bicanaibo 
qui toa parata ahué. Mi impuesto, noho impuesto, tihi cabo mi 
copino —néa tsi Pedro qui Jesu nëcaniquë. 


¿Tsohué ni toa oqué-oquéria cato? 
Marcos 9.33-37; Lucas 9.46-48 
1 H 1Toatiya tsi Jesu qui bëxo tsi jahuë rabëti ba nicaniquë: 
—dTsohuë ni toa Diós otohai catë ca oquë cato? —iquiina. 
2Jatsi quiha baqué pistia Jesú quënaniquë ja qui ja jono. 
Quénaxo tsi quiha jato xërëquë tsi baqué pistia ja niimaniquë. 
3Niimahax ja nëcaniquë: 

—Mato parayamaquia ra. Xocobo jascaria ma manéti xo ra, Diós 
otohai ca qui jicocatsi na. Xocobo jascaria pi Dios quiri bésoyamahi tsi 
jicopistiayamariaxéqui mato iquia. 4Naa xocobo jascaria ma manéti 
xo. Iriama ca pi ma manéno tsi mato oquëhuaxëhi quiha Dios ja otohai 
cato xo na. 5Jasca, noho janë tahëxo pi néca ca baqué joihuaquí tsi ëa 
ri joihuaqui mato ra —i jahué rabéti bo qui Jesu niqué—. 


Jocha qui paquéhaina 
Marcos 9.42-48; Lucas 171-2 


6'Jabi jia tsi ë qui chitimicani quiha naa xocobo ra. Japi 
noitiriaxéhi quiha é quima néca cabo bésomahai cato iquia. 

Anomariaxëhi quiha jahuë copi ra. Nëmi ca ia qui tsi tërotamë 
ca rënëti maxax ya ja niahacaxëti xo iquia. Jama, oquë-oquëria 
ca copi bixëhi quiha toa joni ra. 7Jabi noitiria tsi xo nohiria 
tëquë. Dios quima casoti tanamahacacaxécani quiha ra, jochati. 
Jama, noiti-noitiria tsi xo toa nohiria ë quima casomahai cato. 
Anomariaxéhi quiha jahué copi ra. 

8'Mato méquéné pi mato jochamano tsi mërëësicahuë. Jasca, 
mato tahé pi mato jochamano tsi jorëësicahuë. Néama niacahuë. 
Oqué tsi xo toa méréxto joréxto tsi nai qui cahaina. Noitiria tsi xo 
toa ténétiya qui niahacahaina méqué, tahé, tihi cabo ya. 9Jasca, 
mato bërë pi mato jochamano tsi bëtsëquëcahuë. Néama niacahuë. 
Oqué tsi xo toa huésti ca béro ya nai qui cahaina. Noitiria tsi xo 
toa ténétiya qui rabé ca béro ya niahacahaina. 


Bénonish ca oveja 
Lucas 15.3-7 


10*Ouiniacaxécahué. “Anoma tsi xo naa xocobo mishni 
bo" iyamacana ra. Tobi xo jato ángel bo ra, naa noho Jahépa 
bésojó roha mani cabo. 11 Jabi mai qui ë joniquë béno cabo 
xabahamaxëna. 

12 ¿Jahué shinacanai? dJënahuaxëhi ni oveja ibo, naa cien ca 
oveja jaya cato? Huésti ca oveja pi bénono tsi ¿noventa y nueve 
cabo jisbayayamayamaxëhi ni ibo, jahuë oveja huésti ca méraxéna? 
Bénohax ca oveja mëraxëhi quiha ra. 13Bichi tsi rani-ranihi quiha. 
Naa huésti ca oveja tahéhax tsi anomaria tsi xo toa ja ranihaina. 
Naa huésti ca oveja quéshpi tsi ranihi quiha; naa noventa y nueve 
cabo quëshpi oqué ja nori. 14Jascaria tsi huésti ca xocobo mishni 
bénocasyama xo mato naipá ca Jahépa ri. 


Nobé jochahai ca xaté 
Lucas 17.3 


15*Mato pasomaha pi mabë xaté jochano tsi jamë tsi ja qui 
bocata, yoi ca ja aca ca jismaxéna. Mato pi ja nicano tsi jia tsi mato 
bëta rabënaxëhi quiha. 16 Jama, mato qui pi ja nicayamano tsi 
huësti huësti ca xatë huëtsa bo ja qui cati xo, ja qui ma quësocanai 
ca nicaxëna. Japi oquë tsi xo toa huësti huësti ca xatë huëtsa 
jayahaina, ja nicacano jato ri. Jabija pi no tsi ja qui quësocaxëcani 
quiha jato ri. 17 Jama, mato qui pi ja nicayamano tsi iglesiá ca 

nohiria qui yoacahuë. Ja qui ja quësocano jato ri ra. Jabi iglesiá ca 
nohiria qui pi jari ja nicayamano tsi ja bëta rabënayamacana. Ja 
bëta chaniyamacana, Dios cahëtimaxëniria ca jochahuaxëniria ja 
nori iqui na ra. 


Dios xocobo yobahaina 


18 Mato parayamaquia. Chama mato qui axëquia nohiria bo 
yobati. Dios qui jia tsi xo toa mai xo tsi ma yobahaina. Yobahi tsi 
“Jënima tsi xo toa acaina” i nohiria bo qui ma mitsa. Tocapimano 
tsi Dios qui jiaxëhi quiha ja acanaina. Jasca, “Anoma tsi xo toa 
acaina” i pi mano tsi Dios qui anomaxëhi quiha ja acanaina. 

19 Mato parayamaquia. Dios qui jia tsi xo dos ca xaté bo 
bëhoxhaina, jaharisi shinabëquipihi na. Nicaxo tsi jato bax axëhi 
quiha noho naipá ca Jahépa ra. 20Jabi dos, tres roha pi ë qui 
aracascanaibo catino tsi jato bëta xo ëa ra —nëa tsi Jesu nëcaniquë 
jahuë rabëti bo qui. 


Shina-bënotimaxëni ca yonati 


21 Joxo tsi quiha Pedró Jesu nicaniquë: 

—Ea pasomaha pi ëbë xatë jochano tsi djahuë tihi tsi ja aca ca 

shina-bënoxëhi ni éa sa? ¿Siete ni? —i Jesu qui ja niquë. 
22 Jatsi Jesú quëbiniquë: 

—Siete roha iyamaquia. Ichariama tsi xo toa. Jama, huéstima tsi 
ma shina-bénoxéti xo ra, naa setenta veces siete. 23 Jabi noba naipá 
ca chama-chamaria Dios qui jia tsi xo toa noqui pasomaha ca 
jocha shina-bénohaina. Tobi chani quiha, rey yoati na. Nicacana: 
Jahué yonati ba cuenta bo réy tsaya-tsayacasni quiha, jahué 
parata ó quëëqui na. 24 Jatsi quiha cuenta chahitaxëni ca jayanish 
ca yonati rey qui ja bëcaniquë. Millones naa yonati cuenta ini 
quiha. 25Copihacatimaxéni jahué cuenta quiha. Jatsi quiha “Naa 
joni, jahué ahuini, jahué xocobo, jahué jahuémishni bo téque, tihi 
cabo iniacana jahué cuenta quëyoti” i rey niquë. 26 Jatsi rey bésojó 
tsi yonati méniniqué cohuëhi na. Rey ja bënariani quiha, “Ea 
shinahué, taitá. Huënayamahuë. Mi parata tëquë mia copixéquia 
ra” iquiina. 27 Jatsi quiha jahuë yonati réy noiniquë. Noixo tsi 
quiha jahuë cuenta ja quëyoniquë ra. Toa joni rëy paquëmani 
quiha. Cuenta yama ja tsëquëni quiha. 28 Jatsi yonati jisbayaniquë. 
Jisbaya tsi quiha ja bëta yonocobëquihai ca yonati ja bëchaniquë. 

Jahuë rabëti quiha. Jabi jaha ca cuenta pistia toa rabëti jayani 
quiha. Ichariama pesos quiha. Jama, béchahax tsi quiha toa yonati, 
naa jahué rabéti qui ja tsaminiqué. Tsamixo tsi quiha témosti ja 
chitahëhuaniquë pë. “Tobi mi cuenta ra. Noho parata bicasquia ra” 
jahuë rabëti qui toa joni ni quiha. 29 Jatsi ja bëta yonocobëquinish 
ca yonati mëniniquë ja bésojó no. Ja bënarianiquë jaa ri. “Ea 
shinahuë ra. Huënayamahuë. Mi parata tëquë mi qui ayoxëquia 
ra” iquiina. 30 Jama, ja qui ja nicayamani quiha. Noixoma tsi 
quiha preso qui jahuë rabëti ja nanëniquë pë. Tsëquënoma ja ini 
quiha. Jariapari jahuë cuenta copiti nori ja ini quiha. 31Jatsi quiha 
toa joni acani ca rey yonati huëtsa ba jisniquë. Jisi tsi quiha ja 
cohuënacaniquë. Jatsi jato rey qui ja bocaniquë yoi ca toa joni aca 
ca yoaxëna. 32 Jatsi paquémahacanish ca yonati quiha jahari réy 
quënaniquë. Quënahax, “Yoixëni ca yonati xo mia ra. Mi cuenta 
chahitaxëni ca ë quëyohitaquë ra, Ea shinahuë” i ë qui mi itaha 
iqui na. 33 Jascaria tsi mi bëta yonocobëquinahai cato cuenta mi 
quëyoti nori iquë ra, naa mi cuenta ë quëyohitaha jascaria” nëa tsi 
quiha ja qui rey nëcaniquë. 34 Jatsi toa joni qui rey caxa-caxaniquë. 
Preso qui toa joni ja raaniquë. Tsëquënoma quiha toa joni iniquë 
ra, jahuë cuenta ja copinox pari. 35 Japi mabë xatë bo pi ma 
noiyamano tsi mato qui tocaxëhi quiha mato naipá ca Jahëpa ri — 
nëa tsi quiha Jesu nëcaniquë. 


Jesú tiisimanina ahui niahai yoati na 
Marcos 10.1-12; Lucas 16.18 


19 1Naa jahué bo yoaxo tsi quiha Galilea mai Jesú 
jisbayaniquë. Jisbaya tsi quiha jodioba mai, naa ani 
Jordán rabéquéx ca qui ja caniquë. 2Jasca, huéstima ca nohiria 
banahuaniquë. Jatsi jato Jesú jënimahuaniquë ra. 
3Jatsi quiha ja qui jodioba chama bo huësti huësti ca bëcaniquë 
tanamaxéna. Ja qui quésocascanaibo ja icani quiha. Nicahi tsi, 

—¿Anoma ni joni jahuë ahui niahaina? —i Jesu qui jaca niqué. 

4 Jatsi Jesú jato quëbiniquë: 

—dQuënëhacanish cabo ó ca ma jisyamani? Jariapari tsi bënë, 
ahuini, tihi cabo Diós bahahuaniquë racanabëquiti. 5Ja tsi xo toa 
jahuë jahëpa, jahué jahëhua, tihi cabo jisbayati xo bënë, jahué 
ahui ya racaxéna. (Jasca, jahué nabo jisbayati xo ahui ri bënë ya 
racaxéna.) Toca tsi huéstinacani quiha rabé cato. 6 Jaquirëquë rabë 

ma ca xo; jama, huësti ca jaca nori. Jabi Diós racabëquimaha ca no 
bëquëxyamano ra —néa tsi Jesu nëcaniquë. 
7 Jatsi fariseobo chaniniquë: 

—Majia. Jabi jahué ahui pi joni niacasno tsi “Ahui niati papi ja 

qui bënë ati xo” di Moisés yamabo yamayamani? —i jaca niquë. 
8 Jatsi jato qui Jesu nëcaniquë: 

—Jabija. Moisës yamabo qui jënima ahui niahai ini quiha rë. Jabi 
tocajani quiha, tiisimahacatimaxëniria ca mato jimibo ini iqui na. 
Jama, toca tsi ja iyamapaoni quiha jariapari no, naa bënë, ahuini, 
tihi cabo Diós nëhohuaniquë no. ?Mato parayamaquia. Ahui jia ca, 
naa joni métsaxéniriama ca ahui pi niahi tsi jochahi quiha toa joni, 
ahui paxa ca ja biquë no —i Jesu niquë. 

10 Jatsi, 

—Jishopé. Tocapino tsi oqué tsi xo ahui biyamahaina ra —i jahué 
rabéti bo niquë. 

11Jatsi Jesú quëbiniquë: 

—Jabi naa yoba bicasyama xo jatiroha ca joni bo. Jama, bichi quiha 
Dios qui jia cabo ra. 12Jabi tobi huésti huésti ahui bicasyamacanai 
ca joni bo. Huësti huësti ca tsi xo jobo yama cato, toca tsi ja coni iqui 
na. Jasca, ahui binoma xo joni huétsa bo, jato jobo niahacani nori 
iqui na. Jasca, joni huétsa bo tsi xo ahui bicasyamahaina, mana ca 
Dios yonoco ja acascanai iqui na. Jabi naa é tiisimaha ca yoba biti xo 
nicati métsa cato —néa tsi Jesu nëcaniquë. 


Xocobo mishni bo Jesá shomahuanina 
Marcos 10.13-16; Lucas 18.15-17 


13Jabi Jesu qui xocobo mishni bo nohiria bá bëniquë, jato ja 
shomahuano, jato bax ja béhoxno iquish na. Jama, xocobo béhai ca 
nohiria raahati chitahëhuatsi jahuë rabëti bá huaniquë pë. 14Jatsi 
Jesú jato raahaniqué: 

—Jato chitiayamacana. E qui xocobo bëcano ra. Jato bicatsi 
quiha mana ca Jahépa ra —iquiina. 

15 Jatsi quiha xocobo Jesú shomahuaniqué, jahué mëquë jato 6 
tsi janaquí na. Shomahuaxo ja jisbayaniquë. 





Jesu ya shinapayo chaninina 
Marcos 10.17-31; Lucas 18.18-30 


16 Jatsi shinapayo Jesu jisi caniqué. Caxo tsi quiha ja nicaniquë: 

—dJahuë jia ca axëhi ni ëa, maestro jiaxëni catë, béso- 
bésopaoxéna? —iquiina. 

Jatsi Jesu nëcaniquë: 

—“¿Jia ca ati ni?" i mi a pa. Huésti roha tsi xo toa jiaxéni cato ra. 
Dios yoba mi nicati xo, nai qui cacasquí na —i ja qui Jesu niquë. 

17 Jatsi, 

—dJëni ca yoba nicaxëhi ni ëa pa? —i shinapayo niquë. 

18 Nëca tsi Jesu quëbiniquë: 

—Joni ayamahuë. Joni huëtsa ahui biyamahuë. Yomayamahuë. 
Quiayamahuë. 19 Mi ipa, mi ihua, tihi cabo noihuë. Jasca, mi tapaí 
ca nohiria noihuë, naa mimë mi noihai jascaria. Tihi tsi mi ati xo 
ra —nëa tsi ja qui Jesu nëcaniquë. 

20 Jatsi shinapayó quëbiniquë: 

—Toa yoba bo tëquë nicaquia ra, xocobo xo na. ¿Jahué naris-hi ni 
éa ati ra? —iquiina. 

21 Jatsi Jesu nëcaniquë: 

—éMéstéxéni ca joni manëcatsi ni mia pa? Cata. Mi jahuëmishni 
bo iniaparihuë. Parata bixo tsi noitiria cabo qui ahué. Tocapimino 
tsi mi qui acacaxéhi quiha naipá ca jahué bo ra. Jato qui acax tsi 
jahari johué. Ea mi banahuano ra —i ja qui Jesu niquë. 

22 Jatsi cohuënarianiquë shinapayo cato nicahax na, rico-ricoria 
ja ini iqui na. 
23 Jatsi jahué rabéti bo qui Jesu nécaniqué: 

—Bëronoma tsi xo rico ca joni Diós otohai ca qui jicohaina ra. 

24 Jahué chama yoí tsi Diós otohai ca qui jicotimaxéni xo rico ca 
nohiria ra iquia —iquiina. 
25 Jatsi ratëniquë Jesu rabëti bo, ja yoani ca nicahax na. Ratéhax, 

—Tocapino tsi yama tsi xo toa xabahamahacati métsa cato ré —i 
jaca niquë. 

26 Jatsi Jesú jato bëisniquë. 

—Jamë xabahamatimaxëni tsi xo nohiria ra. Jama, jatiroha ca 

ahi quiha Dios ra. Xabahamati Ibo tsi xo toa —i jato qui ja niquë. 
27 Jatsi, 

—Tsayapa. Jatiroha ca no jisbërianiquë mia banahuaxéna. ¿Jahué 

noqui copixëhi ni Dios ra? —i Jesu qui Pedro niquë. 
28 Jatsi Jesu nëcaniquë: 

—Jabi jatiroha ca paxahuahacano tsi noho trono jiaxëni tsi 

tsahoxëquia nohiria bo 6 bësoxëna, naa Nohiria Baquë ë nori cato. 

Toa xabacá tsi doce ca trono bo ó tsi tsahoxéqui mato ri, naa éa 
banahuacanaibá. Israél ca doce ca maxo bo 6 bësoxëqui mato ra. 
29 Jasca, ëa iqui pi jahué xobo, jahuë ahuini, jahuë xaté bo, jahuë 
jahëpa, jahuë jahëhua tihi cabo jisbëriaqui tsi cien veces huino 
jahari bixëqui mato. Jasca, bëso-bësopaoxëqui mato ra. 30 Jabi toa 
bari tsi jarësoxëhi quiha huëstima ca jaboqui jariapari cabo, naa 
rico cabo, chama bo. Jasca, rëquëxëhi quiha huëstima ca jaboqui 
jacho cabo, naa noitiria cabo, yonati bo —i jahuë rabëti bo qui 
Jesu niquë. 


Jesú tiisimanina 

2 0 1Jabi noba naipá ca chama-chamaria Dios qui jia tsi xo 

jacho cabo rëquë iquiina —i Jesu niquë—. Tobi chani 
quiha huai ibo yoati na. Nicacana. Baquishmarí tsi joni bo bichi 
quiha naa huai ibo caniquë, jahuë huaí tsi yonocomaxëna. 2“Huësti 
ca parata quiha, naa bari yonoco sueldo mato qui axëquia ra, 
mato yonoco quëshpi na” i joni bo qui ibo niquë. Jatsi quiha 
jahuë huai qui jato ja raaniquë yonocoti. Jato qui jia ini quiha 
ibobá copihaina. 3Jatsi quiha mënata bari no tsi yacatá ca plaza 
qui ibo catëquëniquë joni huëtsa bo mërahi na. Toá tsi niihai ca 
bamahai ca joni bo ja jisniquë. 4“¿ Japa mato tsa ni? Noho huai qui 
bocata. Jia tsi mato copixëquia ra” i ibo niquë joni bo qui. Jatsi ja 
bocaniquë yonocoxëna jato ri. 

5Jatsi matoroco bari tsi quiha catëquëniquë ibo, joni bo 
mëraxëna, ja bax ja yonococano. Jatsi a las tres tsi quiha ja 
catëquëniquë pa, joni huëtsa bo mëraxëna. 6Jatsi quiha yata, a 
las cinco quiha, joni bo mërahi ibo caniquë. Bohohai ca joni bo ja 
jisni quiha. “¿Jéniriahax tsi nëbi bama-bamacanai ra?” i jato qui 
ja niquë. 7“Yama tsi xo toa noqui yonoco amahaina rë” i jaca ni 
quiha. Jatsi, “Noho huai qui bocata. Jari tobi yonoco ra” i jato qui 
ibo niquë. 

8 Bari caqué tsi quiha ibobá jahué empleado quënaniquë. 
Quënahax, “Joni bo quënahuë. Jato copicasquia ra. Jacho ca maxo 
pari tsi copiti mi chitahéhuano" i jahué empleado qui ibo niquë. 

9 Jatsi a las cinco chitahéhuanish ca joni bo pari bécaniqué. Huésti 
ca parata, naa bari tétéca sueldo jato qui ja aniquë. 10 Jatsi huino 
ca copi biti ó pasoniqué jariapari ca yonocoti chitahéhuanish cabo. 
Ja bëcaquë tsi quiha huésti roha ca parata, naa bari sueldo ja 

copihacacaniquë jato ri. 11 Jato parata bichi tsi ibo ja ranicaniquë. 
Jato qui yoi quiha. 12 “Huësti hora roha ja yonococaqué pë, naa 
noqui cho bëcanax cabo. Noqui tsi xo toa bari tëtëca yonocohaina 
rë. Anomaria bari huao quiha. Jama, huësti ca parata roha noqui 
mi aquë pë, naa jato qui mi aca jascaria” i ibo qui jaca niquë. 

13 Jatsi jato 6 ca huësti ca qui ibo chaniniquë: “Huashiyamahai ca 
éa xo naa ra. ¿Mato qui jia ma ni huësti ca parata bichiina, naa 
bari tëtëca yonoco quëshpi na? Jënima” i ë qui ma quë ra. 14 Japi 
mato parata bicahuë. Bocata. Mi qui ë aca ca jaharisi ca naa mato 
cho bécanax ca joni bo qui acasquia. 156 Noho parata ma ni naa ë 
acaina? Tonia ë qui caxaqui mato rë, mato cho ca jaroha ca maxo 
qui ë huashiyamaha iqui na” néa tsi jato qui ibo nëcaniquë. 16 Ja tsi 
xo toa rëquëxëhi quiha jacho cabo. Jasca, jachoxëhi quiha jariapari 
cabo —néa tsi Jesu jahuë rabëti bo qui nëcaniquë. 


Jesú chaninina ja nahai yoati na 
Marcos 10.32-34; Lucas 18.31-34 


17 Jabi Jerusalén qui capama tsi quiha jahué doce ca rabéti bo 
Jesú catianiqué jamé tsi jato qui chanixéna. Chanipama tsi quiha, 
18— Jerusalén qui caqui noa ra —i jato qui ja niquë—. Toa 
xo tsi arati iboba chama bo, yoba tiisimacanaibo, tihi cabo qui 
mëhaacaxëquia rë. “Ja namëhacaxëti xo” icaxëcani quiha rë. 
19 Jatsi pë carayanabo qui ëa mëacaxëcani quiha mahuahacati, 
rashahacati, namëhacati. Jama, tres bari quirëquë bësotëquëxëquia 
ra —i jato qui Jesu niquë. 


Jacobo Juan jahëhua baanina 
Marcos 10.35-45 


20 Jatsi Jesu qui Juan jahëhua joniqué, naa Zebedeo baqué ba 
jahëhua. Johax tsi quiha Jesu bësojo tsi ja mëniniquë. Mënixo tsi 
quiha ja nicaniquë, jahuëcara ca jia ca jahuë baqué bo bax Jesú 
ano iquish na. 

21 Jatsi, 

—dJahuë ó quééhai? —i ja qui Jesu niquë. 

Jatsi quiha, 

—Noho baqué bo shinahué. Mana xo yonaquí tsi mia tapaí tsi 
noho baqué bo mi tsahomano ra, huésti ca mi mënëcaya no, huétsa 
mëxojo no —i Jesu qui jahéhua niquë. 

22 Jatsi, 

—Mi baahai ca cahëyamaqui mia ra —i ja qui Jesu niquë. 

Jatsi jahuë baquë bo, naa Jacobo, Juan, tihi cabo qui Jesu 
chaniniquë: 

—dTënëti métsaxéhi ni mato, naa ë tënëmahacapaimaria 
jascaria? —iquiina. 

—Jaahuë. Tënëti métsa xo noa ra —i jaca niquë. 

23 Jatsi, 

—Jabija. Ténéxéqui mato ra. Jama, noho mënëcaya ca tsahoti, 
noho méxojó ca tsahoti, tihi cabo mato qui ati métsama xo éa ra. 
Toa tsahoti bo bicaxécani quiha noho Jahépa qui jia cabo ra. Jato 
bax ja rohahuahacani quiha —i Jesu niquë. 

24 Jatsi Jacobo, Juan, tihi cabo qui caxaniqué diez ca rabéti 
huëtsa bo, jaha ja quëëcanai ca nicahax na. 25Japi Jesu jato 
quénaniqué yobaxéna. 

—Nohiria yonamisxéniria tsi xo país ca chama bo ra. Ja yona- 
yonamiscanai ca cahéqui mato. Jasca, jato empleado bo tsi xo 
yonamisxëniria, jato ri. 26Anoma quiha. Jabi ma tocayamano. 
Jama, mato yonati manéxéti xo toa oqué ca manécatsai cato 
ra. 27 Jasca, mato mébihai ca yonati manëxëti xo toa mato 
réquéninicatsai cato, 28naa mato ë mébihai ca jascaria. Jabi mai 
qui ë joyamaniquë, ëa nohiria bá mébino; jama, nohiria mébiti 
nori. Jabi émé aquia nohiria bo bax nati, jocha quima huéstima ca 
nohiria paquémaxéna —i Jesu niquë. 


Dos ca béco cabo Jesú jënimahuanina 
Marcos 10.46-52; Lucas 18.35-43 


29 Jericó ax Jesu, jahué rabéti bo, tihi cabo riquino tsi quiha 
huéstima ca nohiriá banahuaniquë. 30 Jabi tobi ini quiha bahi tsi 
rabé ca béco ca joni bo. Tsaho ja icani quiha. Jabi Jesu tarabihai 
nori ca nicaquí tsi quënati ja chitahëhuacaniquë. 

—Noqui shinahuë, David yamaba Baqué —iriatsi jaca niqué. 

31 Jatsi, 

—Pasicahuë. Pasicahuë ra —i jato qui nohiria bo niquë. 

Jama, oquë tsi quënati ja chitahëhuacaniquë. 

—Noqui shinahuë ra, David yamaba Baqué —iria-iriatsi jaca 
niquë. 

32 Jatsi Jesu niiniquë. 

—d¿Jahué ó quéécanai? ¿Jenahuaxéhi ni ëa mato bax na ra? —i 
jato qui Jesu nique. 

33 Jatsi, 

—Taiscasqui noa ra, Ibobá —i jaca niquë. 

34 Jatsi quiha Jesu jato noiniquë. Noixo tsi quiha jato béro ja 
motsaniquë. Jatsi taisritsijacaniqué. Jatsi Jesu ja banahuacaniqué 
jato ri. 


Jerusalén qui Jesu jiconina 
Marcos 11.1-11; Lucas 19.28-40; Juan 12.12-19 


2 1 1Jabi yaca Betfagë, yaca Betania, tihi cabo qui cahépama 
tsi quiha rëquë jahuë rabéti bo dos ca Jesú raaniquë. 
Jerusalén basima ja icani quiha. Raahax, 

2— Mato bésojó ca yaca qui jicocana. Jicoxo tsi néxé ca burro 
jisxéqui mato. Ja béta nii xo jahué baqué. Jato mériscana. Mérisxo 
tsi ë qui jato bécana. 3Jasca, “¿Jénixo tsi jato mériscanai?" i pi 
tsohuécara no tsi “Bicatsi quiha Ibo" icana. Jatsi jahué burro bo 
raatapixéhi quiha ibo ra —néa tsi jato qui Jesu nëcaniquë. 

4 Jabi tocapijani quiha Quënëhacanish cabo jatihuahacano iquish 
na. Jabi néca tsi Dios Chant yoanish cabá quënëniquë: 

5 “Sidn yacatá ca nohiria qui chanicana: 
“Tsayacahuë. Mato qui johi quiha mato Rey ra. 
Ishima chamayama tsi xo. 
Burró tsaho johi quiha. 
Nohiria carga béhai ca chaxpá tsi johi quiha pa” ” 
néa tsi ja quénéni ca nécani quiha. 

6 Jatsi jahué rabéti bo bocaniqué burro baqué mëraxëna, Jesú 
voan) jascaria. ZBichi tsi quiha burro, jahuë baquë, tihi cabo jahari 
ja bëcaniquë. Béxo tsi quiha jato sahuëti bo ja capohuëcaniquë. 
Jatsi burro cacha Jesu tsahoniquë. 8 Jasca, huëstima ca nohiriá jato 
sahuëti bo poohabonaniqué bahí no, burro rëquë. Jasca, nohiria 
huëtsa bá mëshi bo quëësaniquë bahí tsi poohaxéna. 

9 Jatsi quénati réqué bocanaibo, banahuacanaibo, tihi cabá 
chitahëhuaniquë: 

—Chama David yamaba chahitaxocobo joihuacana ra. 
Shomahuahaca ca tsi xo naa Iboba janë tsi johai cato ra. 
Naipá cabá ocahuano ra —néa tsi nohiria bo nëcaniquë. 

10 Jerusalën qui Jesu jicoquë tsi quiha nohiria quëtsocaniquë. 

—dTsohuë ni naa johaina sa? —i quiha jaca niquë. 

11 Jatsi, 

—Galileë ca Nazarét ca Jesu tsi xo naa ra. Dios Chani yoati ibo 
xo ra —i nohiria bo niquë quëbihi na. 


Jodioba arati xoboria qui Jesu jiconina 
Marcos 11.15-19; Lucas 19.45-48; Juan 2.13-22 


12Arati xobo qui Jesu jiconiqué. Jicoxo tsi quiha toá ca 
iniacanaibo cacha ja raaniqué. Raaquí tsi quiha parata 
rarinamacanaiba mesa bo ja narabaniquë. Jasca, boto iniacanaiba 
tsahoti bo ja pacanamaniquë. Jatsi, 

13—Béhoxti xobo quënahacaxëti xo noho xobo ra; jama, 
yomacanaibo iti noho xobo manëmaqui mato pë —i jato qui Jesu niquë. 

14 Jabi arati xobó tsi quiha bëco cabo, tapiyamacanaibo, tihi 
cabo iniquë. Jesu qui ja bëcani quiha jënimahuahacaxëna. Jatsi 
jato ja jënimahuaniquë ra. 15Jatsi quiha Jesu qui arati ibo bo, 
yoba tiisimacanaibo, tihi cabo caxaniquë, jiaria ca Jesú ani 
nori jisi na. Jasca, arati xobó tsi ranihai ca xocobo quënahi ini 
quiha, “Anomaria tsi xo David yamaba chahitaxocobo ra” iquiina. 
Jatsi Jesu qui jodioba chama bo caxaniquë toa chani nicahax na. 
16 Caxaxo tsi quiha Jesu ja raahacaniquë: 

—éXocobá quënahai ca nicayamahai? Anoma quiha —iquiina. 

Jatsi Jesú quëbiniquë: 

—Jato nicaquia ra. Tonia mato ri tsi xo toa Dios Chani 
cahéyamacanaina ra. “Xocobo mishni bo, xoma acai ca baqué 
bo, tihi cabo tiisimaqui mia Diós, jia tsi ja ocahua-ocahuariacano 
iquish na” ii quiha Quënëhacanish cabo —néa tsi jodioba chama 
bo qui ja nëcaniquë. 

17 Jatsi Jesú jato jisbayaniquë. Yaca ax riquihax Betania qui ja 
caniqué baquicha raaxéna. 


Bimiyamahai ca higuera jihui Jesú yoshihuanina 
Marcos 11.12-14, 20-26 
18 Huëaquë baquishmari tsi quiha jahari yaca qui Jesu caniquë. 
Capama tsi quiha ja paxnaniquë. 19 Jatsi higuera jihui ja jisniquë. 
Paxnahi tsi bahi tapaí ca higuera jihui qui ja caniqué bimi 
mëraxëna. Mëquëya ja ini quiha. Pëhi roha quiha. Jatsi quiha 
higuera jihui qui Jesu chaniniquë: 

—Bimitëquëpistiayamariaxëqui mia ra —iquiina. 

Jatsi janotapiniquë higuera jihui ra. 20 Jatsi ratëniquë jahuë 
rabëti bo ocapijani ca jisi na. Ratëhax, 

—¿Jénahuariahax jihui janotapiha sa? —i jaca niquë. 

21 Jatsi Jesú jato quëbiniquë: 

—Mato parayamaquia. Dios qui pi chitimiyoiqui tsi higuera jihui 
qui ë aca ca oquë ca axëqui mato ra. Chitimiyoipimano tsi mato 
nicaxëhi quiha naa macana ra, “Tsëquëhuë. la qui niahacahuë” i ja 
qui ma quë no. 22Chitimipiqui tsi ma bënahai ca bixëqui mato, ma 
bëhoxquë no —nëa tsi Jesu nëcaniquë. 


Jesu qui yoba cahëxëni cabo caxanina 
Marcos 11.27-33; Lucas 20.1-8 


23 Jatsi jahué arati xoboria qui Jesu caniqué. Toa xo tsi 
tiisimajahuano tsi quiha ja qui bëcaniquë arati ibo-iboria bo, 
nohiria yosibo. Bëhax, 

—Arati xobo quima iniacanaibo mi niahitaquë pë. ¿Tsohué mi 
qui chama ani tocati ra? —i ja qui jaca niquë. 

24 Quëbihi tsi, 

—Mato nicapariquia ëa ri. Ea pi ma quëbino tsi toa ë qui toca ca ati 
chama anish ca mato yoaxëquia. 25¿Tsohué Juan yamabo qui chama 
ani, nohiria bo ashimati? ¿Dios ni? ¿Joni ni? —i jato qui ja niquë. 

26 Jatsi ja chaninaparicaniqué: 

—“Dios” i pi no no tsi “¿jénixo tsi Juan yamabo ma 
chahahuayamani?" i noqui xëhi quiha pë. Jama, “Joni quima jahuë 
chama Juan yamabá biniquë” i pi no no tsi noqui caxaxéhi quiha 
nohiria bo rë. Jatsi, noqui acaxécani quiha ra, “Dios Chant yoati 
ibo xo Juan" i jacanai quéshpi na —néa tsi ja nëcacaniquë. 

27 Japi, 

—Cahéyamaqui noa ra —i Jesu qui jaca niquë. 

Jatsi, 

—E qui toca ca ati chama anish ca mato yoayamaxéquia ëa ri —i 
jato qui Jesu niqué. 


Jesu chaninina dos ca baqué yoati na 


28 Jatsi jodioba chama bo qui chant Jesá yoaniquë: 
—dJahuë shinacanai, naa chani yoati na? Jabi dos ca baquë 
quiha joni jayaniquë. Jariapari ca baquë qui jahëpa caniquë 

chanixëna. Cahax, “Jisa baquë, huai yonocohi cata” i quiha ja qui 
jahëpa niquë. 29 Jatsi quiha “Jishopë, cayamaquia ra” i baquë ni 
quiha. Jama, yata ja caniquë ra yonocohi na, shina paxa ca bichish 
na. 30 Jatsi quiha jahuë noma qui jahëpa caniquë jasca ca nicaxëna. 
“Caquia ra” i jahuë noma ni quiha; jama, ja cayamaniquë pë. 

31 Mato nicaquia. ¿Jéni ca baquë ni toa jahué jahépa jaha quëëni ca 
anish cato? —i jato qui Jesu niquë jato nicahi na. 

Jatsi, 

—Rëquëmë quiha —i jaca niqué. 

Jatsi Jesú jato yoaniquë. 

—Mato parayamaquia ra. Mato rëquë Diós otohai ca qui 
jicocaxécani quiha yoixéni ca impuesto bicanaibo, joni 
mëtsaxëniria cabo ri. 32 Jabi joxo tsi quiha quinia jia ca Juan 
yamabá mato jismaniquë. Jahuë chani ma chahahuayamaniquë 
rë. Jama, impuesto bicanaibo, joni mëtsaxëniria cabo, tihi cabá 
tsi xo toa jahuë chani nicahaina ra. Ja chahahuacanai nori ca jisi 
tsi mato quinia yoi ca ma casoyamaniquë. Juan yamaba chani 
ma chahahuayamaniquë rë, (naa noma baquë jascaria) —nëa tsi 
jodioba chama bo qui Jesu nëcaniquë. 


Dios Baquë jodioba niahaina 
Marcos 12.1-12; Lucas 20.9-19 

33 —Chani huétsa nicacano —i jodioba chama bo qui Jesu 
niquë—. Huai quiha joni aniqué. Axo tsi quiha toa xo tsi uva icanai 
ca bimi ja bananiquë. Jaquirëquë tëamë ca panë ja aniquë. Jatsi 
quiha maxaxá ca trapichi ja aniquë, jënëria ati. Axo tsi quiha jaha 
bësoti xobo ja aniquë, naa torre icanai cato. Jatsi joni huëtsa bo 
qui jahuë huai ibobá aquëniquë bimi xaté quëshpi na. Aquéhax tsi 
quiha jahari jahué xobo qui ibo caniquë. 34 Tësatiya tsëquëquë tsi 
quiha jahuë huai obësocanaibo qui jahuë yonati bo iboba raaniquë 
jahuë bimi xatë ja bicano. 35 Jama, ja cahëcaquë tsi quiha jahué 
yonati bo qui ja tsamicaniquë. Huësti ca yonati ja rashacani quiha. 
Huëtsa ja acani quiha. Huëtsa qui maxax bo ja niacani quiha 
axëna. 36 Jatsi maxo huëtsa ibobá raaniquë, naa jahuë yonati bo. 
Jasca tsi toa maxo ri ja yosicaniquë pë. 37 Jarohari tsi jahuë baqué 
yoi quiha ibobá raaniquë, “Noho baquë qui nicacaxëcani quiha” 
iquiina. 38 Jama, jahué baquë jisi tsi “Iboba baqué tsi xo naa ra, 
naa huai bixéti ca ibo. ¿Canomani? Jahué baqué no ano ra. Jahué 

bixëti ca mai no bino” i yonococanaibo ni quiha. 39 Jatsi baquë qui 
ja tsamicaniquë. Huai cacha niaxo tsi ja acaniquë pë. 

40 Jabi joxo tsi quiha djënahuaxëhi ni huai ibo toa 
yonococanaibo qui? —i jato qui Jesu niquë. 

41 Jatsi jodioba chamabá quëbiniquë: 

—Caxaqui tsi toa yoixéni ca joni bo quëyoxëhi quiha ibo ra. Jatsi 
bimi xatë quëshpi tsi yonococanaibo huëtsa bo qui jahuë huai 
aquëxëhi quiha, ja bax ja yonococano —i jaca niquë. 

42 Jatsi Jesú jato yoaniquë: 

—dQuënëhacanish cabo ó ca ma jisyamani naa yoati na? 

“Oquënaxëhi quiha yosibá niaha ca Maxaxa ra. 
Oquë-oquëria ca manëxëhi quiha ra. 

Diós aca ca tsi xo naa ra. 

Noqui jia quiha” ii quiha. 

43 'Ja tsi xo toa jaboqui tsi mato shomahuacasyamaxo Dios 
ra. Jaboqui nohiria huétsa, naa ja bax yonococascanaibo 
shomahuaxëhi quiha. 44 Noitixëhi quiha naa Maxax icanai 
ca chahahuayamacanaibo tëquë. Toa Maxax icanai cató tsi 
quëyohacacaxëcani quiha ra. Mai mishpo jascaria tsi jato timaxëhi 
quiha ra —néa tsi Jesu nëcaniquë. 

45 Jesu chani nicaxo tsi jato yoati tsi ja chanini nori jodioba 
chama ba cahëniquë. 46 Jatsi Jesu qui ja tsamicascaniquë. Jama, 
nohiria bo qui ja raquëcani quiha, “Dios Chani yoati Ibo xo Jesu” i 
nohiria bo ni quëshpi na. 


Fiesta-fiesta ti chani 
Lucas 14.15-24 


2 2 1 Jatsi quiha jodioba chama bo qui chant, naa cuentos Jesú 
yoaniquë Diós otohai yoati na. Ja nëcaniquë: 
2—Naipá ca chama-chamaria Dios qui jia tsi xo toa jahuë 

joi bichiina. Jabi tobi quiha rey iniqué. Jahuë baquë bax fiesta- 
fiestaria ja shomahuaniquë: naa jahuë baqué ahui yahai ca fiesta 
quiha. 3 Jatsi jahuë yonati bo ja raaniquë joi amahacanish cabo 
quënaxëna. Jama, ja bëcasyamacani quiha. 4Jatsi yonati huétsa bo 
jato qui rëy raaniquë. ““Tsayacahué. Oriquiti ibobá rohahuaquë ra 
mato bax na. Jahuë toro bo, jahuë vaca mishni bo, naa xënihuaxëni 
cabo ja aquë ra piti. Shomahuahacaquë oriquiti ra. Jahuë baquë 
ahui yahai ca fiesta qui bëcahuë” i joi amahacanish cabo qui huë” 

i jahuë yonati bo qui rey niquë. 5Jama, ja bocasyamacani quiha. 
Jahué huai qui huésti ca caniqué yonocoxéna. Huétsa jahué tienda 
qui caniquë jahuë jahuë bo iniaxéna. 6Jasca, nohiria huétsa ba 
toa rey yonati bo qui tsaminiqué ré. Jato ja yosicaniqué. Yosixo tsi 
quiha jato ja aniqué pë. 7 Jatsi quiha toa nohiria bo qui caxaniqué 
rey ra. Caxaxo tsi jahué soldado bo ja raaniqué jahué yonati bo 
anish cabo axëna. Axo tsi quiha jato yaca bo ja mëshacaniquë. 

8 Jatsi jahué yonati bo réy quénaniqué. Quénahax jato qui ja 
chanitëquëniquë: “Rohahuahacaquë fiesta ra. No oriquino ra. Jama, 
toa joi amahacanish cabo jicomayamacana. Anoma ca xo. 9 Jama, 
bahi réso qui bocata. Toá ca noitiria cabo qui joi amacana, noho 
fiesta qui ja bëcano” i jahuë yonati bo qui rey ni quiha. 10Jatsi 
quiha bahi réso qui jahué yonati bo bocaniqué. Nohiria jisi tsi jato 
ja catiacaniqué fiesta qui bëxëna. Nohiria jiaxéni cabo, nohiria 
jiayama cabo, tihi cabo ja bëcaniquë. Ja bëcaquë tsi quiha nohiria 
rëamë tsi fiesta xobo iniqué ra. 

M1 Jatsi fiesta xobo qui rey jiconiqué joi amahacanish cabo 
jisxéna. Jabi toá tsi huësti ca sahuëti jiayama ca sahuëhai ca joni 
ini quiha. Toa joni réy jisniquë. 12 Jisi tsi “Yama tsi xo mi fiesta 
sahuéti pë. ¿Jénahuariahax raca mi jicoha pa?” i joni qui rey 
niquë. Jatsi pasihi joni ini quiha, raquëhi na. Chaniyamahi quiha. 
13 Jatsi rëy jahuë yonati bo yobaniquë: “Jahuë mëquënë, jahuë 
tahë, tihi cabo nëxacahuë. Cacha tsëmo qui naa joni niacahuë. 
Toa tsi araxëhi quiha. Toa tsi tënëxëhi quiha” i rey niquë. 14 Jatsi 
quiniacaxëcahuë. Huëstima tsi xo toa joi amahacanish cabo. Jama, 
ichariama tsi xo toa Diós bichiina —nëa tsi Jesu nëcaniquë jodiobá 
chama bo qui. 


Gobierno qui impuesto bo acaina 
Marcos 12.13-17; Lucas 20.20-26 


15 Jatsi quiha jodioba chama bá jisbayaniquë shinacatsi na. 
Jesu ja paracascani quiha. Jabi yoi ca Jesu ja chanimacascani 
quiha ja qui quésocasquí na. 16 Japi jató-na banahuacanaibo, Rey 
Herodés-na banahuacanaibo, tihi cabo ja raacaniqué Jesu nicati. Ja 
nëcacaniquë: 

—Mia ri tsi xo toa parayamahaina, maestro. Paraxoma tsi 
Dios quinia tiisimaqui mia ra. Tiisimaquí tsi nohiria shinahai ca 
chahahuayamaqui mia. Mi qui jaharisi tsi xo nohiria tëquë. 17 Japi 

mi shinahai ca noqui mi yoano. ¿Romanoba chama-chamaria 
qui impuesto bo no ati ni, naa noqui jodiobo? —néa tsi Jesu qui 
jodioba chamabo nëcacaniquë tanamaxëna. 

18 Jabi ja shinacanai ca yoi nori ca Jesú cahëniquë. Japi, 

—dJënixo tsi néca tsi ëa tanamacanai pë, paramisxëni cabá? 
19 Gobierno impuesto copihacati ca parata ëa jismacahuë —i jato 
qui Jesu niquë. 

Jatsi parata ja qui ja bëcaniquë. 

20— ëTsohuë bëmana jaria ni naa ra? ¿Tsohué ni naa quënë ibo? 
—i jato qui Jesu niquë. 

—Romanoba chama-chamaria janë quiha —i jaca niquë. 

21 Jatsi Jesu quëbiniquë: 

—Japi romanoba chama-chamaria qui jahuë jahuë bo tëquë acana. 
Jasca, Dios qui jahuë jahuë yoi bo acana —i jato qui Jesu niquë. 

22 Jesu yoani ca nicahax ja ratëcaniquë. Ratéxo ja jisbayacaniquë. 
Ja bëta ja chanicasyamacani quiha. 


Bësotëquëxëhi quiha rësonish cabo 
Marcos 12.18-27; Lucas 20.27-40 


23 Jaquirëquë jaxaba rohari tsi quiha chama huëtsa bo, naa 
saduceobo icanai cabo Jesu qui bëcaniquë jato ri. (“Yama tsi xo 
nohiria bësotëquëhaina” icanish cabo tsi xo naa.) Bëxo tsi Jesu ja 
nicacaniquë: 

24 —"Baqué bo yama pi joni résono tsi jahué ahui bixéti xo 
jahué noma. Bixo tsi jahué rëquëmë bax xocobo ja saihuaxéti xo” i 
Moisés yamabo ni quiha, Maestro. 25Jabi seis ca noma bo quiha 
jayapaoniquë joni, naa néá ca racapaonish cato. Xocobo yama tsi 
naa joni rësoniquë rë. 26 Jatsi quiha jahuë xachacato jahuë ahui 
biniquë. Xocobo saihuahaxma tsi ja rësoniquë jaa ri. Jaquirëquë 
quiha jahuë noma huëtsa jahuë ahui biniquë. Xocobo saihuahaxma 
tsi ja rësoniquë jaa ri. Toca tsi jahuë noma bo tëquëta aniquë. 

Ja rësoyocaniquë. Huësti ca xocobo ja saihuayamacani quiha. 

27 Jarohapa tsi rësoniquë yoxa ri. 28 Jabi nohiria bo bësotëquëno tsi 
ëtsohuë ahui ni naa yoxa sai Siete ca bënë ja jayaniquë bësoqui na 
pa —nëa tsi Jesu qui ja nëcacaniquë tanamaxëna. 

29 Jatsi Jesú jato quëbiniquë: 

—Janyama xo mato ra. Quënëhacanish cabo, Dios chama, tihi 
cabo cahëyamaqui mato tia. 30 Bësotëquëxo ahui bo, bënë bo, tihi 

cabo biyamaxëhi quiha nohiria bo, naipá ca ángel bo jascaria 

iquiina. 31¿Quénéhacanish cabo ó ca Diós mato yoani ca ma 

jisyamani pa, naa nohiria bësotëquëhai yoati na? 32 “Abraham, 

Isaac, Jacob, tihi caba Dios ca ëa xo naa ra” i Dios ni quiha. 

“Abraham yamabo, Isaac yamabo, Jacob yamabo” i ja yamani quiha 

ra, bësocanaiba Dios ja nori iqui na —i saduceobo qui Jesu niquë. 
33 Jatsi nohiria tëquë ratëniquë Jesu tiisimahai ca nicahax na. 


Oquë-oquëria ca yoba 
Marcos 12.28-34; Lucas 10.25-28 

34 Jabi Jesu quëbini iqui tsi saduceobo bërabiniquë. Jaquirëquë 
Jesu qui fariseobo, naa chama huëtsa bo bëcaniquë nicahax na. 
35 Jabi jato maxo huësti, naa yoba cahëxëni catë Jesu nicaniquë 
tanamaxëna. 

36 —dJëni ca ni toa Dios yoba oqué-oquéria cato, maestró? —i 
Jesu qui ja niquë. 

37 Jatsi Jesú quëbiniquë: 

—“Mato joiti tëquë, mato shina tëquë, tihi caba tsi mato Ibo 
Dios ma noiti xo” ii quiha. 38 Oquë-oquëria ca yoba tsi xo naa 
ra. 39 Jasca, jaquirëquë ca yoba tsi xo naa: “Nohiria huëtsa bo 
noicahué, mamé ma noihai jascaria” ii quiha. 40Naa dos ca yoba 
qui chitimihi quiha Quënëhacanish cabo tëquë —nëa tsi ja qui 
Jesu nëcaniquë. 


David yamaba Ibo 
Marcos 12.35-37: Lucas 20.41-44 


41 Jari fariseobo manicano tsi quiha Jesú jato nicaniquë: 

42 —¿Jahué shinacanai, johai ca Xabahamati Ibo yoati na? 
éTsohué chahitaxocobo ni toa? —iquiina. 

Jatsi quiha, 

— David yamaba chahitaxocobo quiha —i jaca niquë. 

43 Jatsi Jesú nicaniquë: 

— Dios shina réaméquí tsi éjahué chahitaxocobo “Ibo” David 
yamabá quénayamayamani? ¿Jénihax "Ibo" i ja ni, jahuë 
chahitaxocobo yoati tsi chanihi na? 

44 “Noho ménécayá tsi tsahotsina, 

jariapari mia pasomaha cabo ë bëbono, 
jato mi yonano iquish na” i noho 

Ibo qui Ibo Dios ni quiha” 

nëa tsi David yamabo nëcani quiha ra. 45 “Noho Ibo" jahuë 
Xabahamati Ibo ja quënaniquë ra. “Ibo” pi jahuë chahitaxocobo no 
tsi éjénahuahax jahuë chahitaxocobo ii ni Cristo ra? —nëa tsi jato 
qui Jesu nëcaniquë nicahi na. 

46 Jatsi fariseobo pasiniquë. Quëbitima-xëni ja icani quiha. 
Jaquirëquë jodioba chama ba Jesu nicatëquëpistiayamarianiquë 
tanamaxëna. 


Fariseobo, yoba cahëxëni cabo, tihi cabo pasomaha Jesu 
chaninina 
Marcos 12.38-40; Lucas 11.43, 46; 20.45-46 


2 3 1Jatsi mani ca nohiria, jahuë rabëti bo, tihi cabo qui Jesu 
chaniniquë: 

2—Jabi nohiria bax Moisés yoba bërohuahi quiha fariseobo, 
yoba cahëxëni cabo. Jato yonoco quiha. 3 Japi mato ja yoacanai 
ca yoba tëquë ma chahahuati xo. Jato nicacana. Jama, jato jabi 
banahuayamacana ra. Anoma quiha. Ja yoacanai ca yoba yoi 
ayamacani quiha pë. ^Nicatimaxéni ca yoba bo nohiria qui acani 
quiha pé ati, jama ja yoacanai ca yoba nicacanaibo jaca nomari. 5 Jato 
jabi quiha pë. Jatiroha ca acani quiha pë, nohiria ba jato tsayano 
iquish na. Papi mishni bo, naa Dios Chani jaya ca papi sahuëcani 
quiha pë. Toa papi banëxëcani quiha nohiria jismaxëna. Jato jabi 
quiha. Jasca, nohiria ba sahuëti bo huino xo jato sahuëti bo pë, 
nohiria oquë jaca nori quëscahuahi na. 6 Nohiria bo oriquino tsi oqué 
ca tsahoti bo bicascani quiha pë. Jato catiti xobó ca rëquë ca tsahoti 
bá tsi tsahocascani quiha pë. 7 Jasca, bahi xo tsi joihuahacacascani 
quiha. Jato qui jia quiha *Maestro" quénahacahaina. 

8'Jama, “Maestro” ma quénahacayamaxéti xo iquia, huësti roha 
ca maestro ma jaya ca iqui na. 9Jasca, mai xo tsi “Jahëpa-jahëparia” 
joni quénayamacana. Huésti roha ca tsi xo toa mato Jahépa- 
jahéparia, naa mato naipa ca Jahëpa. 10“Maestro-maestroria” ma 
quénahacayamati xo, mato huésti ca Maestro-maestroria roha 
ca Cristo nori iqui na. 11Mato yonati iti quiha mato ó ca oqué 
cato. 12Jabi rabihuahacaxéhi quiha jamé oquéhuahai cato. Jama, 
oquéhuahacaxéhi quiha yonati jascaria ca manéhai cato ra. 

13*Noitiria tsi xo mato, yoba tiisimacanaibá, fariseobá. 
Paramisxéni xo mato ra. Ma tiisimahai iqui tsi Diós otohai ca qui 

jicotimaxëni xo nohiria bo rë. Jasca, jicocasyama xo mato ri. Jabi 
nohiriá pi chahahuacasno tsi jato chitiaqui mato pé. 

14 Noitiria xo mato, yoba tiisimacanaibá, fariseobá. Paramisxéni 
xo mato ra. Imanish ca yoxa bo paraqui mato pé, jato jahué 
bo bixéna. Paraquí tsi jato xobo bo mébiqui mato pé. Mébihax 
Dios qui chani tétéca béhoxqui mato nohiria bo paraxéna. 
Quésohacaxéqui mato ra. Oquéxéhi quiha mato copi ri ra. 

15*Noiti xo mato yoba tiisimacanaibá, fariseobá. Paramisxéni 
xo mato ra. Néama bocaqui mato pé, nohiria mérahi na, jato jabi 
bo rarinamaxéna. Jato jabi bo rarinamaxo tsi mato oqué tsi jato 
rohahuaqui mato, ténétiya qui ja bocano, naa ma bocanai jascaria. 

16*Noitiria xo mato, mato bëco ca réquéninicanaibá. Anoma tsi 
xo toa ma tiisimahaina ra. “Arati xobó tsi axéquia” i nohiria quii 
tsi jatihuahacayamaxéti ca ma yoaha ca nori ca quéscahuaqui mato 
pé. Tocaqui mato pé, jurar-aqui na. (Jatsi ma yoaha ca iqui tsi ma 
axëhai nori ca quëscahuacani quiha nohiria rë.) Jama, “Arati xobó 
ca oro ca jahuë bá tsi axëquia” i jato quii tsi “Jatihuahacayoixéti 
xo no yoahaina" iqui mato pa. 17Jisna. Cahëtimaxëniria ca 
bécoxéniria ca xo mato ra. ¿Jénahuariahax arati xobó ca oro ca 
jahuë bo oquë ina? ¿Oqué ma ni Dios arati xobo ra? Dios roha tsi 
xo toa oro ca jahué bo oquéhuati ibo cato ra. 18Jascaria tsi “Altar 
tsi axéquia ra" i nohiria quii tsi jatihuahacayamaxéti ca ma yoaha 
ca nori ca quéscahuaqui mato pë. (Jatsi ma yoaha ca iqui tsi ma 
axëhai nori ca quéscahuacani quiha nohiria rë.) Jama, “Altar 6 ca 
janahaca jahuë bá tsi axéquia ra” i jato quii tsi “Jatihuahacayoixëti 
xo no yoahaina" iqui mato pa. 19 Jisna. Bécoria xo mato ra. 
éJénahuariahax altar 6 ca Dios qui ma janaha ca oqué ina? ¿Oqué 
ma ni Dios altar? Dios altar tsi xo toa ma janaha ca oquéhuahaina 
ra. 20 Jishopë. “Altar tsi axéquia ra" iqui mato pë, nohiria bo 
paracatsi na. Jama, “Altar tsi axëquia ra" imahai ca tsi xo toa 
“Altar 6 ca janahaca cató tsi axëquia ra” imahai ca jascaria. Jaharisi 
ca xo. 21 Jasca, "Arati xobó tsi axëquia ra” iqui mato pë, nohiria 
bo paracatsi na. Jama, “Arati xobó tsi axëquia ra” ipii tsi “Jaha ca 
bësohai ca Dios janë tsi axëquia ra” iyoiqui mato ra. Jaharisi tsi xo 
toa dos ca yoahaina ra. 22 Jasca, “Naipa tsi axëquia” iqui mato pë, 
nohiria bo paraxëna. Jama, “Naipá tsi axëquia” ipii tsi “Naipá ca 
tronó ca tsaho ca Dios jané tsi axéquia” iyoiqui mato ra. Jaharisi 
tsi xo toa dos ca yoahaina. 

23 Noitiria xo mato, yoba cahëxëni cabá, fariseobá. Paramisxëni 
xo mato ra. Jabi ma tésaha ca yochi bo, naa mato menta, anís, 
comino, tihi cabo quima décima ca Dios qui aqui mato, mato yoba 
nicariaxéna. Tocaquí tsi Dios oqué-oquéria ca yoba nicayamaqui 
mato pë. ¿Japa? ëMabë xaté bo mébicanai? ¿Noiyoicanai? ¿Dios 
chahahuayoicanai? Toca tsi ma ati nori iqué, mato yoba huétsa 
bo niaxoma. 24Bëco ca rëquëniniti ibo bo xo mato pë. Iriama ca 
yoba bo nica-nicapama tsi Dios oquë-oquëria ca yoba bo mataraqui 
mato pë. 

25 Noitiria xo mato, yoba cahëxëni cabá, fariseoba. Paramisxëni 
xo mato ra. Mëchocoha tsi xo mato mëquë bo. Mëchocoxo piqui 
tsi mato jabi bo nicariaqui mato, mahitsa quiha. Jahuëmishni 
bo 6 quëëmisxëniria xo mato ra. Yoixëni ca xo mato shinana. 

26 Jariapari tsi mato shina bahuécana, bëcoria ca fariseobá. Mato 
shina pi bahuëhacano tsi jiaxëhi quiha mato jabi ri. 

27 “Noitiria xo mato, yoba cahëxëni caba, fariseobá. Paramisxëni 
xo mato. Joxohuahaca ca maihuati xobo bo jascaria xo mato 
ra. Jiaria tsi xo toa xobo cacha cato; jama, jaxara tsi nohiria xao 
bo, pisiria ca jahué bo, tihi cabo jaca nori. 28Toca xo mato ri. 
Nohiria bo qui jia jisiria xo mato jabi bo; jama, quiamisxéni ca 
jochahuaxéniria ca mato shina nori. 

29'Noitiria xo mato, yoba cahëxëni cabá, fariseobá. Paramisxëni 
xo mato. Jiaria ca maihuati xobo bo aqui mato, mato Dios Chani 
yoanish cabo bax na. Toca tsi jato oquéhua-casqui mato pë. 
30Tsayacahué. Mato naaborëquëba Dios Chani yoanish cabo aniqué 
pë. Jama, “Toatiyá pi bësorohaqui tsi jato ayamaqué no aniqué ra” 
iqui mato pë jaboqui. 31 Jabija. Jato ati iboba chahitaxocobo ma 
nori ca jismaqui mato ra, toca tsi ma chaniquë no. 32Ma acatsai 
ca acahuë. Mato naborëquëba chitahëhuani ca yonoco jatihuacana 
iquia ra. ¿Jaboqui ëa acasyamacanai? 

33 'Rono bá, rono ba xocobá. Ténétiya qui raahacaxéqui mato 
iquia. éJénahuariahax toa copi ma paxana? 34 Ja tsi xo toa Dios 
Chani yoacanaibo, yosibo, yoba cahéxéni cabo, tihi cabo mato qui 
raaxéquia Dios Chani nicamaxéna. Jatsi jato xaté axéqui mato. Jato 
xaté cruzó tsi tooxaxéqui mato. Huétsa bo rashaxéqui mato pé 
mato catiti xobo xo na. Huétsa bo chibaxéqui mato, yaca huétsa, 
yaca huétsa jato mérabonaquí na. Tihi tsi axéqui mato pé. 35Jaha 
tsi mato qui japahacaxëhi quiha Dios copi ra, jatiroha ca acacanish 

cabo quëshpi na. Jariapari Abel acacaniquë. Jaquirëquë huëstima 
ca Dios Chani yoanish ca huëtsa bo acacani quiha. Jarohapa tsi 
Zacarias, naa Berequias baquë acacaniquë. Jabi altar, arati xobo 
naxërëquë xo tsi Zacarias ja tëpascaniquë. Tocanoma tsi xo toa 
acacanish cabo ra, naa Abel tëpas-hacanitiya rohari. 36 Mato 
parayamaquia. Copihacaxëti xo jaboqui ca bësocanaibo, jatiroha ca 
acacanish cabo quëshpi na iquia ra. 


Jerusalén ca nohiria Jesu noinina 
Lucas 13.34-35 


37 Jisa Jerusalën, Jerusalën ca nohiria. Jisa, Dios Chani yoanish 
cabo ati ibobá. Jisa, Diós raani ca Chani bëcanaibo acanaiba. 
¡Erama! Mato otocasquia ra, naa jahuë pëhi namá jahuë xocobo 
patiari otohai jascaria. Jama, ëa biyamaqui mato rë. 38Iquë ra. 
Dios mato niabëriaquë rë. Quëyohacaxëqui mato ra. 39 Jasca, ëa 
jistëquëyamariaxëqui mato, “Shoma tsi xo Iboba janë tsi johai cato” 
i ma xëquë rohari —nëa tsi Jesu nëcaniquë. 


“Quëyohacaxëhi quiha jodioba arati xobo” i Jesu nina 
Marcos 13.1-2: Lucas 21.5-6 


2 4 1 Jabi jodioba arati xobo Jesü jisbayaniquë. Jisbayajahuano 
tsi quiha ja qui jahuë rabëti bo bëcaniquë jato arati xobo 
bo tsayamaxëna. 2Tsayapama tsi jato qui Jesú chaniniquë: 

—Jia tsi xo naa ma tsayacanaina. Mato parayamaquia. Potas- 
hacaxëhi quiha naa arati xobo bo tëquë ra. Matsami matsami 
niiyamaxéhi quiha jahuë maxax bo; huésti ca yama nomari —i 
Jesu niquë. 


Xaba réso jisti bo 
Marcos 13.3-23; Lucas 21.7-24; 17.22-24 


3Maca Olivo Ya icanai cató tsi Jesu tsahono tsi quiha ja qui 
jahué rabéti bo bëcaniquë. Jahué rabëti bo roha quiha. 

—dJënino tsi ocapixëhi ni naa mi yoahaina ra? Noqui yoahuë. 
éJénahuariaxo tsi cahëxëhi ni noa, naa mi bacahaina, xaba réso, 
tihi cabo tséquéxéqué no? —i Jesu qui jaca niquë. 

4 Jatsi Jesu nëcaniquë: 

—Quiniacaxécahué, ma parahacayamano. Joxëhi quiha huéstima 
ca noho janë tsi chanicanaibo. 5Joxo tsi huëstima ca nohiria 

paracaxécani quiha rë, “Cristo xo noa" iquiina. 6 Jasca, país bo 
nianahaina, pais ca xërëquë ca nohiria iquinahaina, tihi cabo 
nicaxëqui mato ra. Nicahi tsi raquëyamacana. Ocapixëhi quiha ra; 
jama, jari xaba rëso ja nomari. 7 País huëtsa pasomaha nianaxéhi 
quiha pais huëtsa. Chama huëtsa pasomaha iquinaxëhi quiha 
chama huëtsa. Jasca, toatiya tsi oriquiti biniaxëhi quiha nohiria bo 
rë. Jasca, yajoriaxëhi quiha mai. Toca tsi ja ixëti quiha jamëri ca iti 
ba no. 8 Jama, jariapari ca nohiria bá tënëhai ca chitahë roha tsi xo 
naa ra. Oquënaxëhi quiha ra. 

9'Jatsi mato qui tsamicaxëcani quiha. Chama bo qui mato 
mëacaxëcani quiha acacati. Ea iqui tsi mato qui caxaxëqui jatiroha 
ca pais ca nohiria. 10Toatiya tsi Dios quima bësocaxëcani quiha 
huëstima ca nohiria. Jabë xatë bo pasomaha chanicaxëcani quiha 
rë. Jabë xatë bo qui caxacaxëcani quiha. 11 Jatsi jisiquixëhi quiha 
huëstima ca mahitsa ca Dios Chani yoacanaibo. Jisiquiqui tsi 
huëstima ca nohiria paracaxëcani quiha. 12Toatiya tsi pacanaxëhi 
quiha jochahaina. Janacaxëhi quiha nohiria ba noihaina; 13jama, 
jahuë réso qui ténécanaibo xabahamahacaxéti nori. 14 Jasca, 
jatiroha ca mai ca nohiria qui yoahacaxëti xo Dios Chani, naa ja 
otohai yoati na. Jabija ca Chant nicaxëhi quiha nohiria bo tëquë. 
Jaquirëquë tsëquëxëhi quiha jahuë rëso. 
quëyomisxëni ca yoiria cato, naa Daniel yamaba yoani jascaria. 
Jabi naa quënëni ca tsayahai catë cahëno ra. 16Naa quëyomisxëni 
ca yoiria ca jisi tsi maca bo qui jabaxëti xo jodioba mai cabo. 
17 Jahuë xobo qui jicoyamaxëti xo xobo cacha ca nohiria jahuë 
jahuë bo bixëna. Ja bamayamano. 18 Jasca, jahuë sahuéti biti 
bacayamaxëti xo huai ca yonocohai cato. Ja bamayamano. 
19 Toatiya tsi noitixëhi quiha tohoya ca yoxa bo, baquë pistia 
ico cabo. 20Dios qui bëhoxcana, matsitiya tsi joiti bari tsi ma 
jabayamano. 21 Jabi mai nëhohuahacanitiya rohari tsi huëstima ini 
quiha nohiria bá tënëhaina. Jama oquë-oquëriaxëhi quiha naatiyá 
ca ja tënëcaxëcanaina iquia. 22Jama, toa tënëti xaba pi Diós 
namahuayama-rohano tsi yama ca nohiria xabahamahacahai qué 
aquë. Ja bini ca nohiria bo bax toa xaba namahuaxëhi quiha. 

23 Jatsi “Néá xo noqui Xabahamati Ibo, tsayapa. Toá xo ra" i 
pi tsohuécara no tsi jato chahahuayamacana. 24Toatiyá tsi 
jisiquixëhi quiha mahitsa ca Cristo bo. Jisiquixéhi quiha mahitsa 

ca Dios Chani yoacanaibo. Jisiquixo tsi jisti bo acaxëcani quiha 
pë, Diós bini ca nohiria bo paraxëna. 25 Nicacahuë. Jaboqui mato 
yobapariquia, ocapijanox pari no. 26 Jasca, “Xabachá xo Cristo” i 
nohiria no tsi boyamacahuë. “Nëa xo, jonë quiha” i jaca no tsi 
jato chahahuayamacahuë. 27 Bajrahai ca canapa nai shitahai ca 
jascariaxëhi quiha Nohiria Baquë johaina. Mëri tsi ixëhi quiha ë 
johaina ra. 28 Jabi yohina pi rësono tsi catitapicani quiha poico 
bo. Jahuë pisi quiha. Jascaria tsi, jocha oquë-oquëriano tsi joxëhi 
quiha Nohiria Baquë jahuë ángel bo ya. 


Nohiria Baquë johaina 
Marcos 13.24-27; Lucas 21.25-33; 17.26-30, 34-36 
29'Anomariaxéhi quiha toa tënëtiya ra. Jaquirëquë 
tsëmonaxëhi quiha bari. Nai ax paquëxëhi quiha naipá ca huishti 
bo. Yajohacaxëhi quiha naipá ca jahué bo. 30Jatsi naipá tsi 
jisiquixéquia, naa Nohiria Baqué é nori cato. Jatsi araxéhi quiha 
mai ca nohiria bo tëquë. Jatsi tsémó tsi ë johai ca jiscaxécani quiha. 
Noho chama, noho oque, tihi cabo jiscaxëcani quiha ë joqué no. 
31 Jasca, xoohacaxëhi quiha trompeta joi pistiamá no. Jatsi jatiroha 
ca quinia, naa norte, sur, este, oeste, tihi cabo qui noho ángel bo 
raaxëquia. Noho nohiria, naa ë bini cabo catiacaxécani quiha. 

32 Jabi higuera jihui jisti tsayano. Ja botoxpino tsi basima 
xo Oitiya. Toa cahëqui mato. 33Jascaria, ë yoaha ca jahué bo 
chitahëno tsi basima tsi xo toa ë johaina. Joti basima xo éa. 
34Mato parayamaquia. Jabi naatiyá ca bésocanaibo résonox pari 
no tsi ocapixëhi quiha ë yoahana. 35Huinocaxéhi quiha naipa, mai, 
tihi cabo; jama, huinoca-pistiayamariaxëhi quiha noho Chani ra. 

36 Jabi yama tsi xo toa ë johai ca bari hora cahëhaina. 
Cahéyamahi quiha naipá ca ángel bo. Cahéyamaquia éa ri, naa 
Dios Baqué é nori cato. Toa bari cahéhi quiha Jahépa Dios roha. 

37 Jabi ë jono tsi ë noho pasoyamacaxécani quiha nohiria rë, naa 
Noé tiyá jascaria. 38Toatiyá tsi Dios shinayamaquí tsi jéné ó ja 
pasoyamacaniquë. Raquéxoma tsi ja picani quiha. Jéné aii ja icani 
quiha. Ahui yahaii ja icani quiha. Ja tocacaniqué noti chahitaxéni 
ca qui Noé jiconox pari no. 39 Jënë baihai ca ó ja pasoyamacani 
quiha. Jarohapa tsi jënë tsi ja quëyohacacaniquë ra. 

40 Toatiya tsi yonocobëquihi ixëhi quiha dos ca joni bo huai 
xo na. Mëbihacaxëhi quiha huëstita. Jisbëriahacaxëhi quiha 

huëtsa. 41 Tobixéhi quiha dos ca yoxa bá xëqui timabëquinahaina. 
Mëbihacaxëhi quiha huëstita. Jisbëriahacaxëhi quiha huëtsa. 

42 Japi jaha bësocahuë, mato ibo johai ca bari ma cahéyamahai 
quëshpi na. 43 Yomaxëni ca johai ca hora pi cahërohahi tsi xobo 
ibo oxayamaquë aquë ra. Yomaxëni ca qui ja tsamiquë aquë ra. 

44 Japi shomahuahacacana, é noho ma pasomayamahai ca bari tsi ë 
joxëhai quëshpi na. 


Yoi ca yonati 
Lucas 12.41-48 


45 ëTsohuë ni toa empleado jiaxëni cato, naa chahahuahacati 
cato? ¿Tsohué bixëhi ni chama, jahuë yonati bo ototi, jato orihuati? 
¿Jahué yonati jiaxëni ca biyamayamaxehi ni? 46Ja qui jahué 
chamá aca ca yonoco pi aii tsi ranixëhi quiha toa empleado, jahuë 
chama joxëquë no. Ja acai ca jisxéhi quiha jahué chama ra. 47 Jatsi 
jahué empleado jia ca qui oqué ca yonoco axëhi quiha, naa jahué 
jahué bo tëquë ototi. 48 Jama, yonati yoi ca iipihi tsi “Bamaxëhi 
quiha noho chama” jamë ixëhi quiha. 49 Jatsi jahué chama yonati 
bo rashati chitahëhuaxëhi quiha pë. Pahëcanaibo ya oriquiti 
chitahëhuaxëhi quiha. Jéné aii quiha rë. 50 Jatsi bacaxëhi quiha 
jahué chama, naa jaha ja pasoyamahai ca bari no. 51Bacaxo tsi 
raquéria ca nicamisxëni cabá copi toa empleado yoi ca qui axëhi 
quiha. Toá tsi ara-araxéhi quiha toa empleado nicamisxéni cato. 


Diez ca yoxajahi bo chani 


2 5 1'Jabi tsëquëxëhi quiha Diós otohai ca bari ra. (Jaha 
bësocana.) Toa bari tsi nëcaxëhi quiha nohiria, naa chani 
jascaria. Jabi tobi quiha diez ca yoxajahi bo iniquë. Baquicha 
tsi quiha jato lamparina bo ja tsamacaniquë, ahui yahi johai ca 
joni bëchaxëna. 2Jabi cinco ca yoyoxëni ca yoxajahi bo ya ini 
quiha, cinco ca tiisi jaya ca huëtsa cabo ri. 3Jabi yoyoxëni caba 
jato lamparina bo boniquë aceite yama. Aceite ja shina-bënocani 
quiha. 4 Jama, tiisi cabá aceite boniquë jato lamparina boquí na. 
5Jatsi quiha ahui yahai ca bamaniqué. Manahi tsi yoxajahi ba 
béro coshinaniquë. Jatsi oxatsijacani quiha. 6Jatsi baquichá tsi 
quiha tsohuécara ca quénahai ca joi ja nicacaniquë, naa “Jaboqui 
cahëhi quiha ahui yahai cato ra. Bëchahi bëcahuë” iquiina. 
7 Jatsi quiha joiniquë yoxajahi bo. Joixo tsi jato lamparina bo 

ja shomahuacaniquë. 8 Jatsi quiha “Aceite pistia noqui ahuë. 
Nocapaima tsi xo noba lamparina bo rë” i tiisi cabo qui yoyoxëni 
cabo niquë. 9 Jatsi quiha, “Jënahuariaxo mato qui no ana? No 
narismitsa. Oquë tsi xo tienda qui ma bocanaina copixëna” i jato 
qui tiisi ca yoxajahi bo ni quiha. 10 Jatsi quiha yoyoxëni ca yoxajahi 
bo bocaniquë aceite copixëna. Ja copicano tsi quiha ahui yahai 
ca cahëniquë. Jatsi quiha ja bëta fiesta qui rohahuahacanish ca 
yoxajahi bo jiconiquë. Ja jicoyocaquë tsi quiha caiti japahacaniquë. 
11 Jaquirëquë ja cho tsi quiha fiesta qui cahëcaniquë yoxajahi bo 
huëtsa bo. Cahëxo tsi quiha ja quënacaniquë: “Japëcahuë, taita. 
Noqui jicomahué ra” iquiina. 12Jatsi quiha, “Mato cahéyamaquia 
ra” i jato qui ahui yahai ca ni quiha. 

13 Japi jaha bësocahuë, ë johai ca bari ma cahéyamahai quëshpi 
na —néa tsi Jesu nécaniqué chani yoahi na—. 


Parata bichish ca yonati chani 
Lucas 19.11-27 


14 Jabi Diós otohai ca tsëquëno tsi copihacaxëhi quiha nohiria 
bo. Naa chani nicacahué. Tobi quiha chama iniqué. Néama país 
huëtsa qui ja cacasni quiha. Jabi canox pari tsi quiha jahuë yonati 
bo ja quënaniquë. Quénaxo tsi quiha jahué parata jato qui ja 
prestahuahaniqué ja bax anihuati. 15 Huésti ca yonati qui cinco 
mil ca pesos ja aniqué. Yonati huétsa qui dos mil ca pesos ja 
aniquë. Huëtsa qui un mil ca pesos ja aniquë. Jabi oqué ca tiisi 
jaya ca yonati qui huino ca parata ja ani quiha. Tiisiriama ca qui 
nama ca ja ani quiha. Parata axo tsi quiha ja jisbayaniquë. 16 Jabi 
bamayamaniqué toa cinco mil ca pesos bichish ca yonati. Ja 
iniahai cató tsi quiha toa parata ja anihuaniquë. Toca tsi quiha 
cinco mil ca pesos ganancia ja aniqué ra jahué chama bax na. 

17 Jabi tocaniqué dos mil ca pesos jaya ca ri. Dos mil ca pesos 
ganancia ja ani quiha jahué chama bax na. 18Jama, un mil ca 
pesos bichish ca caniqué jahué parata ya. Caxo tsi quiha maiquiní 
tsi jahué chama parata ja maihuaniqué. 

19*Naama tsi quiha, naa xéni huétsá tsi quiha jato chama 
bacaniqué. Bacaxo tsi quiha jato qui ja prestahuahani ca parata ja 
bënaniquë. 20 Jatsi quiha jariapari ca yonati, naa cinco mil ca pesos 
binish ca joniquë. Joxo tsi quiha jahuë chama qui jahué cinco mil 
ca pesos jahari ja méaniqué. Chamá-na quiha. Jatsi quiha chama 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


San Mateo 25 80 


qui cinco mil ca pesos huëtsa ja mëaniquë. Jahuë ganancia quiha. 
“Cinco mil ca pesos ë qui mi aniquë, taitá. Tsayahuë. Nëa xo cinco 
mil ca pesos huino, naa ganancia mi bax ë acana ra” i jahué chama 
qui ja niquë. 21 Jatsi quiha chama chaniniquë: “Jia tsi xo toa mi 
acana ra, yonati jiaxéni cató. Jia tsi noho parata pistia mi otoqué 
ra, negocio acaina. Ja iqui tsi oqué ca yonoco mi qui axëquia 

ati. Noho xobo qui jicohué. No raninabéquino ra” i jahué yonati 
qui chama niquë. 22 Jatsi quiha dos mil ca pesos binish ca yonati 
joniquë. Johax, “Dos mil ca pesos ë qui mi aniqué. Tsayapa. Néá 
xo dos mil ca pesos huino quiha, naa ganancia mi bax é acana ra” 
i jahué chama qui ja ni quiha. 23 Jatsi quiha ja qui jahué chama 
nécanique: “Jia tsi xo toa parata pistiá tsi negocio mi acana ra. Ja 
iqui tsi oquë ca yonoco mi qui axëquia ototi. Noho xobo qui jicohuë. 
No ranibëquinano ra” i ja qui chama ni quiha. 24 Jatsi quiha un mil 
ca pesos binish ca yonati joniquë. Johax, “Noiyamahai ca joni mi 
iqui ca ë nicaniquë, naa nohiria huëtsa bë banaha ca sayaha ca tihi 
cabo tësahaina. 25 Japi ë raquë-raquëniquë. Raquéhi tsi mi parata ë 
maihuaniquë bënoyama-xëna. Tsayapa, néá xo mi parata ra. Mi- 

na quiha” i chama qui ja niquë. 26Jatsi quiha chama chaniniquë: 
“Yoixëni ca chiquixëniria ca yonati xo mia ra. Noiyamahai ca joni 

ë iqui ca mi cahëniquë. Jabija, noho yonati bë banaha ca sayaha 
ca, tihi cabo tésahai ca ëa xo naa. 27 ¿Jéniriaxo tsi banco qui 

noho parata mi ayamani pa, ganancia bixéna? Jatsi joxo tsi noho 
parata yoi, jahué banco ganancia, tihi cabo ë biqué aquë ra” i toa 
yonati qui ja ni quiha. 28 Jatsi quiha toá ca mani cabo qui chama 
chaniniquë: “Jahué mil ca pesos mëbicahuë. Toa cinco mil ca jaya 
ca yonati qui acahuë. 29 Jabi huino ca copi bicaxécani quiha jaya 
cabo, naa Dios bax yonococanaibo. Biniayamacaxécani quiha. 
Jama, jahuë pistia roha ca bënoxëhi quiha yonocoyamahai cato. 

30 Japi cacha tsëmo qui naa chiquixëni ca yonati niacahuë. Toá 

tsi ara-araxëhi quiha tënëhi na” i chama ni quiha —nëa tsi Jesu 
nëcaniquë naa chani yoahi na—. 


Jaroha ca copi 
31 Jabi anomariaxëhi quiha toa bari tsi ë joxéhaina. Noho ángel 
bo ya tsi joxéquia, naa Nohiria Baqué é nori cato. Johax noho trono- 
tronoriá tsi tsahoxéquia. 32 Jatsi ëa téamé tsi caticaxécani quiha mai 
ca nohiria bo tëquë. Jatsi nohiria bëquëxnamaxëquia, naa chibo 

quima jahuë oveja obëso catë tsëcahai ca jascaria. 33 Jahuë ménécayá 
tsi oveja bo janahi quiha, chibo jahuë méxojó no. 34 Jabi tocaxéquia 
ëa ri, naa chama-chamaria ë nori cato. Tocahax noho mënëcaya ca 
nohiria bo qui chaniparixëquia: “Bëcahuë, noho Jahépá shomahuani 
ca ma bino ra. Naama tsi quiha ja rohahuahacani quiha, naa mai 
nëhohuahacanitiya rohari. 35E paxnano tsi ëa ma pimaniqué ra. E 
tëshinaquë tsi jënë ëa ma amaniquë ra. E co-coquë tsi mato xobo qui 
ëa ma jicomaniquë. 36 Sahuëti ë narisquë tsi ëa ma shomahuaniquë. 
Preso qui ë nanëhacaquë tsi ë qui ma shishoniquë” nëa tsi jato qui 
nëcaxëquia. 37 Jatsi, “ëJënino tsi mia no pimani pa, Ibobá, naa mi 
paxnaqué no? ¿Jénino tsi mia jënë no amani sa, naa mi tëshinaquë 
no? 38¿Co-cohi tsi no béta mi chitëni pa? ¿Jénino tsi mia no joihuani 
pa? ¿Jénino tsi sahuëti mi qui no ani, naa tsoboco mi iqué no? 39 Mi 
iquiqué tsi preso xara mi iqué tsi ¿jénino tsi mi qui no shishoni pa?” 
Tihi tsi i € qui xëhi quiha méstéhuahacahax cabo, quëbihi na. 40 Jatsi, 
“Nëa xo tsi ëbë xaté iriama cabo shomahuaquí tsi € bax ma tocaquë 
ra" ixéquia. ^! Jaquiréqué méxojó ca nohiria bo qui chanixéquia: 
“Tori bocahuë. Yoshihuahacati xo mato ra. I-ipaohai ca chihi, naa 
Yoshini, jahué ángel yoixéni bo, tihi cabo bax rohahuahacani ca 
chihi qui bocata. 42 Paxnahëquë tsi ëa ma pimayamaniquë pë. E 
tëshinaquë tsi ë qui jënë ma ayamaniquë pë. 43E co-coquë tsi mato 
xobo qui ëa ma jicomayamaniquë pë. Sahuëti ë narisquë tsi ëa 
ma mëbiyamaniquë pë” nëa tsi jato qui nëcaxëquia ra. 44 Jatsi ëa 
quëbicaxëcani quiha: “¿Jénino tsi mi iquini pa? ¿Jénino tsi mia no 
mëbiyamani pa, naa preso qui mi nanëhacaquë no? Cahëyamaqui 
noa ra” tihi tsi i ë qui caxëcani quiha pë. 45 Jatsi, “Parayamaquia. Ebé 
xaté iriama cabo pi mébicasyamaquí tsi ëa yoi ma mëbicasyamaniquë 
pë” i jato qui xëquia ra. 46 Jatsi raahacacaxëcani quiha naabo. 
Tënë-tënëpaocaxëcani quiha. Jama, bëso-bësopaocaxëcani quiha 
mëstëhuahacahax cabo ra —néa tsi Jesu nëcaniquë. 


Jesu qui ja tsamicascanina 
Marcos 14.1-2; Lucas 22.1-2; Juan 11.45-53 
) 6 1Nohiria bo tiisimahax tsi quiha jahué rabéti bo qui Jesu 
chaniniqué: 
2—Dos bari tsi chitahëxëhi quiha pascua fiesta. Toatiyá tsi 


chama bo qui méahacaxéquia rë. Cruzó tsi ëa namécaxécani quiha 
—iquiina. 

3Toatiyá tsi quiha Caifás xobo-xoboria tsi jodioba chama bo catiniquë. Toá 
mani ini quiha arati iboba chama bo, jodioba yosibo. 4Toá tsi ja chaninacani 
quiha Jesu yoati na. Parahax tsi ja qui ja tsamicascani quiha naméxéna. 

5—No quiniati xo ra. Anoma tsi xo fiesta no tsi ja qui no 
tsamihaina ra. Caxaxéhi quiha nohiria bo tia —i jaca niquë. 


Perojomé tsi Jesu tahé ashimahacanina 
Marcos 14.3-9; Juan 12.1-8 


6 Jabi yaca Betaniá tsi Jesu iniqué, naa bonohuaxéni ca Simón 
xobó no. 7 Toá ja no tsi quiha ja qui yoxa joniqué alabastro icanai 
ca botella ya. Perojome réamé ja ini quiha. Joxo tsi quiha naa 
copixéni ca perojome jahuë mapo qui ja japaniquë, ja oriquiquë no. 
8Jatsi yoxa qui jahué rabéti bo caxaniqué ja aca ca jisi na. 

9 —¿Jéniriaxo tsi toa perojome mi yoshihuaha rë? Copixëni 
quiha. Huéstima ca parata quéshpi tsi naa perojome iniahacati nori 
iqué ré noitiria cabo qui ati —i jaca niquë. 

10 Jabi ja chanicani nori ca Jesá cahëni quiha. Cahëhax, 

—dJënixo tsi naa yoxa yosicanai pë? Jiaria tsi xo toa ë bax ja acana ra. 
11 Mato bëtarohahi quiha noitiria cabo; jama, ëa ti tsi xo toa mato bëta 
naamayamahaina. 12 Noho yora qui perojome ja japahai cató tsi ëa ja 
rohahuaquë maihuahacati. 13Ja aca ca nicaxëhi quiha mai ca nohiria bo 
tëquë, naa Dios Chant yoahacahai catë no. Jatsi naa yoxa shinaxëhi quiha 
nohiria bo, nicaxo na —i Jesu niquë. 


Chama bo qui Jesu Judás méacasnina 
Marcos 14.10-11; Lucas 22.3-6 


14 Jatsi arati ibobá chama bo qui Judas caniquë, naa Iscariote yaca ax 
jonish cato. Jesu doce ca rabëti bo 6 ca huësti ca ja ini quiha. Cahax, 

15—6Jahué tihi ca parata ë qui acaxécanai Jesu quëshpi na? 
Mato qui mëaxëquia —i jato qui Judas niquë pë. 

Jatsi Judas qui treinta ca parata copixëni ca quiha ja acaniquë. 16Bixo tsi 
quiha jato qui Jesu méati xaba jia ca mérati ja chitahëhuaniquë. 


Pascua fiesta 
Marcos 14.12-25; Lucas 22.7-23; Juan 13.21-30; 1 Co. 11.23-26 
17 Jabi pascua fiesta bari bo tséquéqué tsi quiha naa jariapari ca 
bari tsi levadura yama ca mapari jodioba piniquë. Jato jabi quiha. 
Jatsi toa bari tsi quiha Jesu qui jahuë rabëti bo bëcaniquë. 

—dJahuënia xo tsi pascua oriquiti rohahuaxëhi ni noa sa, pixéna? 
—i jaca niquë. 

18 —Tobi yacatá ca joni quiha. Ja qui bocata. “Basima tsi xo noho 
xabaca' ii quiha Maestro” i ja qui cana. “Mi xobo xo tsi jahué rabéti bo 
yaxo tsi pascua oriquiti picatsi quiha” i ja qui cana —i jato qui Jesu niquë. 

19 Jatsi jahuë rabëti bo bocaniquë Jesti yoani ca axëna. Toa xo tsi 
quiha pascua oriquiti ja rohahuacaniquë. 

20Yata tsi naa bari caquë tsi quiha jahuë doce ca rabëti bo ya 
Jesu iniquë. 21 Oriquipama tsi, 

—Parayamaquia. Jodiobá chama bo qui ëa mëaxëhi quiha mato 6 
ca huésti cato ré —i jato qui ja niqué. 

22 Jatsi quiha ja cohuënacaniquë. 

—¿Tsohué cara ni toa sa? ¿Ea ti ma ni? —i jaca niquë. 

23 Jatsi quiha Jesú quëbiniquë: 

—E bétaxo tsi jahué mapari pitëxti qui nacomabëquihai ca tsi xo 
toa ëa mëaxëhai cato ra. 24Rësoxëquia Quënëhacanish cabá yoani 
jascaria, naa Nohiria Baqué é nori cato; jama, noiti-noitixéhi quiha 
toa jodioba chama bo qui ëa mëaxëhai ca joni ra. Ja qui oqué ja 
iqué aquë ja coyamarohapiqué no —i Jesu niquë. 

25 Jatsi, 

—¿Ea yoati tsi chanihi ni mia pa? —i Judas niqué, naa Jesu mëanish cato. 

—Jaahuë —i Jesu niquë. 

26 Jatsi oriquipama tsi quiha mapari Jesú biniqué. Bixo tsi “Gracias” i 
Dios qui ja niqué ja quëshpi na. Bëquëx-xo tsi jato qui mapari ja aniqué piti. 

—Bicahuë. Picahuë. Noho yora tsi xo naa —i jato qui ja niquë. 

27 Jatsi copa ca jënë ja biniquë. Dicht tsi “Gracias” i ja niquë. 
Jatsi jënë jato qui ja anique. 

—Bicahuë. Ayocana —i Jesu niquë—. 28 Noho jimi tsi xo naa. 
Dios xabahamati quinia jisti quiha. Huëstima cabo bax japahacahi 
quiha noho jimi ra, jato jocha masati. 29 Jabi nëa xo tsi naa uva 
bimi jënë atëquëpistiayamariaxëquia, mato bëta xo tsi quinia paxa 
tsi ë atëquëxëquë rohari mana xo na, naa noho Jahépá otohai cato 
xo na —nëa tsi Jesu nëcaniquë. 


Jochati tanamahacaxëqui mato 
Marcos 14.26-31; Lucas 22.31-34: Juan 13.36-38 


30Quéquéhax tsi quiha Maca Olivo Ya qui ja bocaniquë. 31 Jatsi 
quiha jato qui Jesú chaniniquë: 

—Naa baquicha tsi ëa pasomaha bësoyoxëqui mato rë. Tocaxëti 
quiha, “Oveja obëso ca tëpasmaxëquia. Pacanamahacaxëhi quiha 
jahuë oveja" i Quënëhacanish cato ó tsi Dios ni quëshpi na. 32 Jama, 
bësotëquëhax mato bëbo Galilea qui caxëquia —i jahuë rabëti bo 
qui Jesu niquë. 

33 Jatsi quiha Pedro quëbiniquë: 

—Mi quima tëxë bo bësomitsa. Jama, mi quima 

casopistiayamariahai ca ëa xo naa ra —iquiina. 
34 Jatsi Pedro qui Jesu chaniniquë: 

—Mia parayamaquia. Naa baquicha tsi patiari bënë quëonox pari 

no tsi tres tsi “Jesu cahéyamaquia” ixëqui mia rë —iquiina. 
35 Jatsi quiha, 

—Mi bëta pi rësorohahi tsi mi quima casopistiayamariaxëquia ra 
—i Pedro niquë. 

Jatsi toca tsi quiha chaniniquë jahuë rabëti huëtsa bo ri. 


Getsemani tsi Jesu bëhoxnina 
Marcos 14.32-42; Lucas 22.39-46 


36 Jatsi Getsemaní icanai ca qui Jesu caniqué jahué rabéti bo ya. 
Cahax, 

—Nëbi tsahocana. Toa tsi caapariquia bëhox-xëna —i jato qui ja 
niquë. 

37 Jatsi Pedro, Zebedeo dos ca baquë, naa Jacobo, Juan, tihi roha 
cabo ja boniquë. Jatsi Jesu cohuënaniquë. Raquëtsijaniquë. 38 Jatsi 
quiha, 

—Cohuëria ca ëa xo naa. Rësoti basima xo ëa rë. E bëta 
chitëcana. E bëta bësocana ra —i jato qui ja niquë. 

39 Jatsi ori pistia cahax Jesu mëniniquë, jahuë bëmana mai quiri. 
Bëhoxtsijaniquë: 

—Mi qui pi jia no tsi ë quima naa johai ca tënëtiya mëbihuë, 
noho Jahëpa. Tënëcasyama xo ëa ra. Jama, jaha ë quëëhai ca mi 
ayamano; jama, mi shina roha ati nori ra —i Jesu niquë bëhoxhi na. 

40Béhoxhax jahuë rabéti bo qui ja joniqué. Joxo tsi ja oxacanai 
ca ja jisnique. Jatsi, 

—dHuësti hora roha ë béta bésoti métsama ni mato rë? 

41 Bésocana. Béhoxcana, jochati ma tanamahacayamano ra. Jabija, 
mato shina tsi xo toa béhoxcatsaina; jama, mato yora tsi xo 
chamayama —i Pedro qui Jesu niqué. 

42 Jatsi Jesu catëquëniquë bëhox-xëna. 

—Ea shinahuë, noho Jahépá. Mi qui pi jia no tsi naa ténétiya mi 
mébino. Jama, jaha é quééhai ca mi ayamano, mi shina ati nori —i 
ja niqué. 

43Béhoxhax ja jotëquëniquë. Oxa ja icani ja jisniqué. Coshiria 
jato béro ini quiha. 44Jisbaya tsi ja bëhoxtëquëniquë, jasca ca 
yoahaina. 45Jatsi jahué rabéti bo qui ja bacaniquë. 

—dJari oxacanai rë? ¿Jari joicanai ré? Tsëquëquë ë tënëti hora ra. 
Jochahuaxëni cabo qui mëahacapaimaria xo ëa, naa Nohiria Baquë 
ë nori cato. 46 Joicana. éCanomani? Nëa johi quiha ëa méacatsai ca 
joni rë —i Jesu niquë. 


Jesu qui soldado bo tsaminina 
Marcos 14.43-50; Lucas 22.47-53; Juan 18.2-11 


47 Jabi jari ja chanino tsi Judas joniqué, naa doce ca ó ca huësti 
Cato, Ja béta bëcaniquë nohiria misco. Saipi bo, jihui bo, tihi cabo 
jayacani quiha. Ja raahacani quiha Jesu qui tsamiti. Arati ibo bo, 
yosibo, tihi cabá jato raani quiha. 48Jatsi nohiria misco qui jisti 
Judás aniqué. 

—Ma bicatsai ca joni tatsoxéquia. Toa joni qui tsamicahué —i 
jato qui Judas, naa Jesu mëanish ca niqué pë. 

49 Japi cahéhax Jesu qui Judas catapiniqué. Cahax, 

—éJénimani mia, maestró? —i Jesu qui ja niquë, joihuahi na. 

Joihuaxo tsi quiha Jesu ja tatsoniquë pë. 50 Jatsi Jesú quëbiniquë: 

—Mi acatsai ca ahué pë, noho rabëti —iquiina. 

Jatsi Jesu qui tsamihi ja bëcaniquë. Ja achajahuacaniquë. 

51 Jatsi quiha Jesu rabëti huésti catë jahuë saipi tsëcaniquë. 
Tsécaxo tsi quiha arati ibo-iboria yonati ja paxtianiqué Jesu 
paxamacatsi na. 52Jatsi, 

—Jahué iti qui mi saipi jahari raahué ra —i ja qui Jesu niqué—. 
Saipi tsi acacaxëhi quiha saipí iquinacascanaibo ra. 53 ¿Jéniriahai? 
¿Dios quénati métsa ca é nori cahéyamahai? Dios ë quënarohano 
tsi huéstima ca ángel bo, naa doce ca ángel ejército ja raatapiqué 
aquë ra. 54Jama, ángel bo ja raarohano tsi djënahuariaxo 
Quënëhacanish cabo jatihuahacana? “Jochacanaibo qui ja 
mëahacati xo” ¿iyamacahi ni? —nëa tsi Jesu nëcaniquë jahuë 
rabéti bo qui. 

55 Jatsi bëcanish ca nohiria misco qui Jesú chaniniquë: 

—dSaipi bo, tëpasti jihui bo, tihi cabo jaya ni mato pa? 
éYomaxéni ca bichii jascaria ëa bichi bécanai pa? Jatiroha ca bari 
mato béta ë i-ipaoyaméqué arati xobó no. Toa xo tsi ë tiisimaquë 
tsi ë qui ma tsamiyamayamëquë. 56 Jama, ocapijaqué naa tëquëta, 
Dios Chani yoanish caba quënëni ca jatihuahacano iquish na —nëa 
tsi jato qui Jesu nëcaniquë. 

Jatsi jahuë rabëti ba Jesu jisbërianiquë. Jisbëria tsi ja 
jabacaniquë. 


Jodioba chama bo bésojó Jesu niinina 
Marcos 14.53-65; Lucas 22.54-55, 63-71; Juan 18.12-14, 19-24 


57 Jesu qui tsamixo tsi arati ibo ba chama Caifás qui Jesu ja 
bocaniquë copihacati. Toá tsi mani ini quiha yoba cahëxëni cabo, 
jodioba yosibo. 58 Jasca, bast quiha Pedró banahuaniquë raquëqui 
na. Chama xobo huënë qui cahéhax toá tsi ja tooniquë. Jatsi huënë 
qui jicohax xobo obëso cabo ya Pedro tsahoniquë tsayaxëna. 59 Jabi 
arati ibo bo, nohiria yosibo, tihi cabá Jesu namëcasni quiha. Ja tsi 
xo toa Jesu pasomaha ca joi ja mëracaniquë. Yama a ra. 60 Jama, 
tobi huéstima ca quiahuacanaibo ini quiha ja qui quésocatsi na. 
Jarohapa tsi dos ca quiaxéni ca joni niiniqué ja qui quésoxéna. 

61 —“Dios arati xobo potasti métsa xo ëa ra” i ja ni quiha. 

“Jaquirëquë quiha tres bari tsi naa xobo nimatëquëxëquia” i ja ni 
quiha —i jaca niqué Jesu qui quésocatsi na. 

62 Jatsi arati ibo ba chama joiniqué Jesu qui chanixéna. 

—dJënihai, naa jahué bo yoati na? Mia pasomaha chanicani 
quiha ra. ¿Jato québicasyamahai? —i Jesu qui ja niqué. 

63 Quëbiyamaniquë Jesu. Jatsi arati ibo ba chama chanitëquëniquë. 

—Bésohai ca Dios jané tsi mi chanino ra. Mi parayamano. ¿Dios 
Baquë, naa johai ca Xabahamati Ibo ni mia ra? Noqui yoahué ra 
—i Jesu qui ja niquë. 

64 Jatsi, 

—Ja tsi xo éa ra. Jaboqui tsi chamaxéni ca Dios ménécayá ca 
Nohiria Baquë tsaho ca jisxéqui mia. Naipá ca tsémó tsi ja johai ca 
jisxéqui mia —i ja qui Jesu nique. 

65 Jatsi arati ibo ba chamá jahué sahuëti jaraxaniqué caxaquí na. 
Jatsi, 

—Dios pasomaha ja chaniqué ra. Anoma quiha. dJëniriaxo ja 
qui quésocanaibo huétsa bo no nicacasna? Néa roha xo tsi jahué 

yoixéni ca chani no nicaquë ra. 66 ¿Jabija ni? —nëa tsi Caifás 
nëcaniquë. 
Jatsi, 
—Yoixëni tsi xo toa ja chanihana ra. Namëhacati xo ra —i jaca 
niquë. 
67 Jatsi quiha Jesu bëmana qui coshotsi-jahuacaniquë pë. Ja 
bëtoxacaniquë pë. Ja bëpaishacaniquë rë. 
68 —Jisa, Xabahamati Ibobá. ¿Tsohué mia aca? Noqui yoahuë ra 
—i jaca niquë tocahi na. 


Jesu quima Pedro bësonina 
Marcos 14.66-72; Lucas 22.56-62; Juan 18.15-18, 25-27 


69 Toatiyá tsi xobo cacha, naa huënënë tsi tsaho Pedro inique. 
Toa tsaho ja no tsi ja qui xotaco joniqué. Yonati ja ini quiha. Jatsi 
ja qui yonati chaniniqué, naa xotaco cato. 

—Jesu ya mi iqué, mia ri —i Pedro qui ja niquë. 

70 Jama, 

—Jesu cahéyamahai ca éa xo naa ra. E joma mi chanihaina —i 
Pedro niquë ja qui jato bësojo ax na. 

71 Jatsi caiti qui Pedro caniquë, naa huënënë cato. Toa xo tsi 
quiha xotaco yonati huétsá Pedro jisniquë. Jatsi, 

—Jesu ya toa joni iquë ra —i toa yonati niquë toá ca 
manicanaibo qui. 

72 Jatsi caxahax Pedro ocaniquë: 

—Parayamaquia. Toa Jesu cahéyamahai ca ëa xo naa ra 
—iquiina. 

73 Jaquirëquë, yata pistia no tsi quiha toá ca niihai ca joni bo 
Pedro qui bëcaniquë. 

—Tonia Jesu rabëti huësti ca xo mia ra. Jamëri xo mi joi, mi 
chanihaina ra —i Pedro qui jaca niquë. 

74 Jatsi Pedro ocatëquëniquë pë: 

—Jabija ca pi ë chaniyamarohano tsi ëa Diós copino ra. 
Parayamaquia. Toa joni cahéyamaquia ra —i jato qui ja niqué 
rë. 

Tocajaquë tsi quiha patiari quëo-quëoniquë. 75 Jatsi Jesú yoaha 
ca Pedro shinaniquë, naa “Patiari quëonox pari no tsi Jesu 
cahëyamaquia” ixéqui mia” i ja qui Jesu ni quëshpi na. Jatsi cacha 
Pedro caniquë. Cahax ja ara-araniquë rabihi na. 

Pilato qui Jesu ja bocanina 
Marcos 15.1: Lucas 23.1-2: Juan 18.28-32 


27 1Huéaqué tsi arati ibo ba chama bo, nohiria yosibo, 
tihi cabo chaninaniqué Jesu naméti yoati na. Jesu ja 
namécascani quiha. 
2Jatsi quiha Jesu ja nëxacaniquë. Néxaxo tsi quiha romanoba 
chama, naa Pilato icanai ca qui Jesu ja bocaniqué ja copihacano 
iquish na. Boxo tsi ja qui ja méacaniqué ja naméhacano. 


Judas résonina 


3Jabi Jesu ja namécascani nori ca jisi tsi Judas rabiniquë, naa 
jato qui méanish cato. Rabiquí tsi quiha jahari jodioba chama 
bo qui jahué treinta ca parata copixéni ca ja bëniquë. Jaha ja 
quééyamani quiha. 

4—Jishopé. Jochaquë ëa ra. Shinajiaxëni ca ë mëaquë rë, ja 
namécano —i jato qui Judas niquë. 

Jatsi, 

—Noba shina ri ma xo; mi shina nori —i ja qui jodioba chama bo 
niquë. 

5Jatsi napata qui toa parata ja nianiquë arati xobo xo na. 
Niabëria tsi jamë tsi ja namëhi caniquë, jamë ténéxéhax na. 

6Jatsi arati ibo ba chama bá ja niani ca parata topiniquë. Topihax, 

—Anoma tsi xo naa parata ra. Naméti copiti parata quiha. Noba 
yoba pasomaha tsi xo noba caja qui naa parata yoi nanéhaina. 
Binoma quiha —i jaca niqué. 

7 Chaninahax Campo del Alfarero mai ja copicaniqué carayanabo 
maihuati. 8Ja tsi xo toa *Mai Jimi Ya" toa mai quénahacani quiha. 
9 Jabi tocapijaqué tsi Dios Chani yoanish ca Jeremías yamabá 
yoani ca jatihuahacani quiha, naa "Treinta ca parata copixéni ca 
ja bicaniquë. Joni copi ja ini quiha. Toa precio jodiobá copipaoni 
quiha joni quëshpi na. 10Bixo tsi alfarero mai ja copicaniquë, ëa 
Ibobá yoani jascaria" nëa tsi quiha ja quënëni ca nina. 


Pilato bésojó Jesu niinina 
Marcos 15.2-5; Lucas 23.3-5; Juan 18.33-38 


11Romanoba chama bésojó Jesu nimahacaniquë ja copihacano. 
Jatsi, 

—dJodioba rey, naa chama-chamaria ni mia ra? —i Jesu qui 
romanoba chama niqué nicahi na. 

Jatsi, 

—Jaahuë —i Jesu niquë. 

12 Jama, arati ibo bo, nohiria yosibo, tihi cabo ja qui quësoquë tsi 
Jesú quëbiyamaniquë. 13 Jatsi Pilató nicaniquë: 

—Huëstima ca tsi xo toa mi qui ja quësocanaina ra. dJato 
nicayamahai? —iquiina. 

14Quëbiyamaniquë Jesu. Japi Pilato ratëniquë. Shinati ja 
cahéyamani quiha. 


Nati Jesu copihacanina 
Marcos 15.6-20; Lucas 23.13-25; Juan 18.38, 19.16 


15 Jabi jatiroha ca fiesta no tsi huésti ca presó ca joni quiha 
romanoba chamá paquëmapaoniquë nohiria bo qui. Jahuë jabi 
quiha. Nohiria qui jia ca joni iqui ca ja paquémapaoni quiha. 

16 Jasca, toatiyá tsi ati ibo quiha, naa Barrabás icanai ca preso xara 
iniqué. Toa joni quiha nohiria téquétá cahëniquë. 17 Japi nohiria 
misco catiqué tsi quiha Pilató jato nicaniquë: 

—dJënica joni mato bax paquëmaxëhi ni ëa ra? ¿Barrabás ni? 
¿Jesu ni, naa Cristo imahaina? —i jato qui ja niquë. 

18 Jabi Jesu qui yosaxéni quiha toa jodiobo iniqué. Ja tsi xo toa 
Pilato qui ja méacani quiha ja naméno. Jabi ja qui ja yosacanai ca 
Pilató cahéni quiha. 

19 Jatsi quiha nohiria copiti tsahotí ja tsahono tsi jahué ahuiní 
ja qui chani raaniquë. “Toa shinajiaxéni ca joni namëyamahuë. E 
nama-namashinaquë ja yoati na ra” i ja niquë bënë qui. 

20 Jama nohiria misco qui arati ibo bo, nohiria yosibo, tihi cabo 
chaniniqué namécatsi na. Chanihax, 

—Barrabás bénacana ra. “Nati xo Jesu” icana —néa tsi nohiria 
bo qui ja nëcacaniquë. 

21 Jatsi Pilato chanitëquëniquë: 

—Nëbi dos ca joni bo. ¿Jénica mato qui paquëmaxëhi ni ëa ra? —iquiina. 

Jatsi, 

—Barrabás —i jaca niqué. 

22 Jatsi, 

—dJënahuaxëhi ni ëa ra Jesu qui, naa Cristo imahaina? —i Pilato 
niquë. 

Jatsi, 

—Cruzo tsi tooxahuë —i nohiria tëquë niquë. 

23 —¿Jéni ni ra? dJahuë yoi ca ja ani pa? —i Pilato niquë jato nicahi na. 
Jatsi jato joi ja choshacaniquë pë: 

—Cruzo tsi ja tooxahacati xo ra —iquiina. 

24 Jatsi Pilato yosananiquë. Mahitsa jato qui ja chanini quiha. 
Caxaxëniria quiha toa nohiria iniqué; iquinacaspaimaria jaca nori. 
Jatsi jënëpaxa Pilató bënaniquë jato bësojo xo tsi mëchocohaxëna. 
Mëchocohapama tsi, 

—Ja rësopino tsi noho shinari ma xo ra, mato shina nori —i 
nohiria qui Pilato niquë. 

25 Jatsi quiha nohiria tëquëta quëbiniquë: 

—Noqui, noba xocobo, tihi cabo copihacano ra, ja rësohai 
quëshpi na —iquiina. 

26 Jatsi quiha jato qui Barrabas Pilatë paquëmaniquë. Jaquirëquë 
Jesu ja rashaniquë rispichi no. Rashaxo tsi quiha soldado bo qui ja 
mëaniquë cruzó tsi ja tooxacano. 

27 Jatsi soldado ba Jesu biniquë. Bixo tsi quiha Pilato xobo-xoboria qui ja 
jicomacaniquë. Jatsi Jesu qui quëtsotsi soldado bo tëquë niquë. 28 Quëtsoxo 
tsi jahuë sahuëti ja tsobocaniquë. Tsoboxo tsi quiha sahuéti shini, naa 
chama sahuéti ja sahuëmacaniquë. 29 Jatsi chaha ja quëcocaniquë moxa ya. 
Jahuë mapo 6 tsi moxachaha janaxo tsi quiha jahuë mënëcaya ca mëquë 6 
tsi bastón ja janacaniquë. Rey chama-chamaria jisiria ja ini quiha. Jatsi ja 
bésojó ja ménicanaca tsi ja mahuacaniquë. 

—iViva, viva, jodioba chama-chamariá! —iquiina. 

30 Jatsi ja qui ja coshocaniqué. Jahuë mëquë ca bastón bichi tsi 
ja matoohacaniquë pë. 31 Mahuaxo tsi quiha jahué sahuëti shini 
ja tsoboniquë. Jahuë sahuëti yoi sahuëmaxo tsi quiha tori Jesu ja 
bocaniquë cruzo tsi tooxaxëna. 


Cruzo tsi Jesu tooxahacanina 
Marcos 15.21-32; Lucas 23.26-43: Juan 19.17-27 

32 Riquipama tsi mai huëtsa ca joni ja bëchacaniquë, naa Cirene 
ax jonish cato. Simón jahuë janë ini quiha. Ja qui tsamixo tsi quiha 
Jesu cruz ja qui ja janacaniquë ja iano. 

33 Toca tsi Golgota, naa Mapo Xao Ya qui ja cahëcaniquë. 34 Toa 
xo tsi vino, naa tiahui ya roihacanish ca jënë Jesu qui ja amaniquë 
ati. Jama, ja xëhayamaniquë tanaxo na. Moca quiha. 

35 Jatsi cruzo tsi Jesu ja tooxacaniquë. Tooxaxo tsi quiha jahuë 
sahuëti bo ja oquëxnamacaniquë i-ihai catë no. 36 Jaquirëquë 
ja tsahocaniquë toa xo tsi jaha bësoxëna. 37 Jatsi jahuë mapo 
maxcacha chani ja janacaniquë, naa ja qui ja quësocanina, “Jesu 
tsi xo naa, jodioba chama-chamaria” iquiina. 38 Jasca, ja bëta dos 
ca yomaxëni ca joni bo ja tooxacaniquë, huësti jahuë mënëcaya no, 
huësti jahuë méxojó no. 

39 Jasca, 

—Jë, jë —i tarabicanish cabo niquë bëquëhi na. 

Jesu ja mahuacaniquë jato ri: 

40— Mimë xabahamahué arati xobo potascatsai catë. ¿Tres bari 
tsi toa xobo nimati mëtsa ni mia pa2 Dios Baquë pi iqui tsi cruz ax 
botëhuë ra —nëa tsi nohiria bo nëcaniquë. 

41 Jascaria tsi mahuacaniquë arati ibo bo, yoba tiisimacanaibo, 
jodioba yosibo, tihi cabo ri: 

—Huëtsa bo ja xabahamaqué; jama, jamë xabahamati métsa 
ja nomari —i jaca niquë—. 42: Noba Israel rey, naa noba chama- 
chamaria ni naa joni pa? Jaboqui cruz ax ja boténo ra. Tocapino 
tsi chahahuaxéqui noa ra. 43 Dios qui chitimihi ni naa joni pa? 
Diós jahué Baqué mëbino ra noipiquí na. “Dios Baqué xo ëa” tija 
yamayamani? —néa tsi jodioba chama bo nëcaniquë. 

44 Jasca, ja bëta tooxahacanish ca yomaxëni cabá Jesu 
mahuaniquë jato ri. 


Jesu nanina 
Marcos 15.33-41; Lucas 23.44-49; Juan 19.28-30 


45 Matoroco bart tsi quiha tsëmonaniquë toa mai. Naama tsi 
quiha ja tsémonina. Tres hora bo quiha. 46Jatsi a las tres tsi quiha 
joi pistiamá tsi Jesú quënaniquë: 

—Elí. Elí. ¿Lama sabactani? naa “¿Jénixo tsi ëa mi jisbëriaha rë, 
noho Diós, noho Diós?” —i ja niquë. 

47 Tocajaqué tsi quiha, 

—Eliás, naa Dios Chani yoanish ca quénahi quiha tonia —i jaca 
niqué, naa toá ca niicanaibo. 

48Nicahax tsi quiha huésti ca joni jabaniqué taté bixéna. Bixo tsi 
quiha vinagre jéné nopi ca qui ja moosaniqué. Moosaxo tsi tahua 
rëbiquirihaxo tsi Jesu ja amaniquë. 49 Jama, 

—Huënayamaxëhuë. Elías jomitsa mëbixëna. No tsayaparino —i 
ja qui tëxë bo niquë. 

50 Jatsi Jesú quënatëquëniquë. Quénahax ja naniquë. 51 Ja naqué 
tsi quiha arati xobó ca rotamé ca quëbëti raiti jaxcahacaniquë. 
Mana ax napata quiri ja jaxcahacani quiha. Jasca, yajoniqué mai. 
Mapéxéniqué macaná ca maxax bo. 52 Japëquëniquë rësonish 
caba maiquini bo ra. Toá ca Dios qui chitiminish ca résonish ca 
huëstima cabo bésomahacani quiha. 53Jatsi, jato maiquini ax ja 
tsëquëcaniquë. Jatsi Jesu bësotëquëquë tsi quiha Jerusalën qui ja 
jicocaniquë jato ri. Toa xo tsi huéstima ca nohiriá jato jisniquë. 

54 Jabi mai yajoquë tsi quiha soldado ba capitán, Jesu obëso cabo, 
tihi cabo raquëniquë ocapijani ca jisi na. Jisi tsi, 

—Jabija xo ra. Dios Baquë yoi ja iquë ra —i jaca niquë raquëhi na. 

55 Jasca, basima xo tsi huëstima ca yoxa ba tsayahi iniquë. Galilea ax Jesu 
ja banahuacani quiha mëbixëna. 56 Toa mani ini quiha Maria Magdalena, 
Jacobo Josë jahëhua Maria, Juan Jacobo jahëhua, naa Zebedeo baquë bo. 

Jesu maihuahacanina 
Marcos 15.42-47: Lucas 23.50-56; Juan 19.38-42 


57 Bari caquë tsi quiha Arimatea yacata ax rico ca joni joniquë, 
naa Josë icanai cato. Jesu banahuanish ca ja ini quiha jaa ri. 
58Cahéhax Pilato jisi ja caniquë. Caxo tsi quiha Jesu yora ja 
bënaniquë maihuati. Jatsi chant Pilató raaniquë, José qui Jesu 
yora ja acano. 59 Jahuë yora bichi tsi quiha sabana paxa catë 
tsi ja yaboniquë. 60 Jaquirëquë jahué maiquini qui jahué yora ja 
nanëniquë. Huëyohaca ca quini paxa ca ja ini quiha. Nanëxo tsi 
quiha maxax chahitaxëni caiti qui ja taraniquë. Taraxo tsi quiha 
ja jisbayaniquë. 61 Jabi toá tsi maiquini bésojó Maria Magdalena, 
Maria huëtsa, tihi cabo tsaho ini quiha. 


Maiquini bësojo ca 6 bësohai ca soldado bo 

62 Huëaquë tsi, naa jodioba joiti bari tsi quiha arati ibo bo, 
fariseobo, tihi cabo Pilato jisi bocaniquë. Bohax, 

63 —Quiaxéni toa joni iqué ra bësohi na, taitá —i Pilato qui 
jaca niqué—. “Tres bari tsi bësotëquëxëquia” i ja ni quiha ra. 
64 Japi soldado bo jahué maiquini qui mi raano jaha ja bësocano. 
Huinocaxéti quiha tres bari. Mi tocapiyamano tsi jahué yora 
yomahi jahuë rabéti bo jomitsa ra. Yomahax “Ja bësotëquëquë 
ra” icaxécani quiha pë. Jatsi Jesu quiahai ca oquëxëhi quiha ja 
quiacanaina ra —néa tsi Pilato qui ja nécacaniqué pé, naa jodioba 
chama bo. 

65 Jatsi, 

—Soldado bo bihuë. Jia tsi jahué maiquini 6 bësocana —i jato 
qui Pilato niquë. 

66 Jatsi ja bocaniquë. Maiquini ca maxax ja rohahuacaniquë, 
bahama ja tarahacayamano iquish na. Jaquirëquë soldado bo ja 
nimacaniquë jaha ja bësocano. 


Jesu bësotëquënina 
Marcos 16.1-8; Lucas 24.1-12; Juan 20.1-10 
) 8 1 Jodioba joiti bari huinocaqué tsi quiha baquishmari tsi, 
naa domingó tsi María Magdalena, María huétsa, tihi cabo 
bocaniqué Jesu mai jisi na. 2Jatsi mai yajo-yajoniquë, nai ax ángel 
botëni quéshpi na. Botéxo tsi quiha bahama maxax ja taraniquë. 

Jahuë mai ó ja bësocanina San Mateo 27.66 


Tori tarahax maxax cacha ja tsahoniquë. 3Canapa bajra-bajrahai 
jascaria tsi quiha jahuë jaria ini quiha. Joxoria quiha jahuë sahuëti 
ini quiha, naa nieve jascaria. 4Jatsi raquë-raquëniquë jaha bësohai 
ca soldado bo jisish na. Ja réso-tapicaniqué raquëhi na. 5Jatsi 
quiha yoxa bo qui ángel chaniniquë: 

—Raquéyamacana. Jesu, naa tooxahacahitahax ca ma mérahai 
ca cahéquia. 6Yama xo ra. Ja bësotëquëquë ra, ja yoani jascaria. 
Nëri bëcahuë. Ja janahacahitaha ca ma tsayano. 7 Méri, jaboqui 
jahuë rabëti bo yoata. “Ja bësotëquëquë” i jato qui cana. “Mato 
bébo Galilea qui cahi quiha. Toa xo tsi Jesu jisxéqui mato” i jato 
qui cana. Jabi mato ë yoaha ca ma shina-bënoyamano —i yoxa bo 
qui ángel niquë. 

8 Jatsi maiquini jisbaya tsi quiha rani tsi jahari yoxa bo 
jabaniquë jato rabéti bo yoaxëna. Jasca ja raquécani quiha. 
9 Jisbayajahuacano tsi quiha jato bésojó Jesu jisiquitapiniquë. 
Jisiquixo tsi jato ja joihuaniquë. Jatsi quiha ja bésojó tsi ja 
mënicaniquë jahuë tahë acha. Ja qui aratsijacaniquë. 

10 Jatsi quiha, 

—Raquëyamacana. Ebë xatë bo qui ma chanino. “Galilea qui 
bocata. Toa xo tsi ëa jiscaxëcani quiha” icana —nëa tsi yoxa bo qui 
ja nëcaniquë. 

Soldado ba yoanina 


11 Jabi jahari yoxa bo bohono tsi quiha maiquini 6 bësohai ca 
soldado bo yaca qui cahëniquë jato ri. Ocapijani ca arati ibo bo qui 
ja yoacaniquë. 12Nicahax arati ibo bo bocaniqué nohiria yosibo 
yoaxëna. Jënahuati ja cahëyamacani quiha. 13Japi soldado bo qui 
ja chanicaniqué jato quiamaxéna. 

—"Yomahacashinaqué jahuë yora” i nohiria bo qui cana. 
“Baquichá no oxano tsi jahué yora jahué rabéti bá yomashinaqué pé” 
icana. 14Jatsi Pilató pi ma yoahai ca jahuécara nicano tsi “Jabija” 

i ja qui xéqui noa. Ma raquéyamano —i soldado bo qui jodioba 
chama bo niquë. 

15Jatsi quiha soldado bo qui parata chama bá aniquë 
quiamaxëna. Jatsi soldado bo jisbayaniquë, ja yoahacacani ca 
yoaxëna. Jabi jodiobo xërëquë tsi quiha toa quiahai ca chani 
pacananiqué pë. Toatiyá rohari no tsi jari chahahuahacahi quiha 
toa chani pë. 


Jahuë rabëti bo Jesu raanina 
Marcos 16.14-18: Lucas 24.36-49; Juan 20.19-23 


16 Jaquiréqué Jesu once ca rabëti bo bocaniquë Galileá ca 
maca qui, naa Jesu yoaha ca qui. !7Jesu jisi tsi ja bésojó tsi 
quiha ja ménicaniqué; jama, Jesu ja iqui ca huësti huésti cabá 
chahahuayamaniquë. 18Basimahax tsi quiha jato qui Jesu 
chaniniquë: 

—Naipa cabo, mai cabo, tihi cabo yonati chama tëquë 
ë qui acacaniquë. 19 Jatsi nohiria bo tëquë qui bocata. Ea 
banahuacanaibo jato amacana. Jahëpa, jahuë Baquë, Espiritu 
Santo, tihi cabë janë tsi jato ashimacana. 20 Jasca, mato ë yoani ca 
jahuë bo tëquë jato tiisimacana. Mato bëtapaoxëquia ra, xaba rëso 
qui. Toa ma shina-bënoyamano —néa tsi jahué rabéti bo qui ja 
nëcaniquë. 

Xaba xo tsi ashimati ibo Juan Dios Chani yoanina 
Mateo 3.1-12; Lucas 3.1-9, 15-17; Juan 1.19-28 


1 lJesucristo Chani jia ca tsi xo naa, naa Dios raani ca Baqué 
yoati na. 2Jariapari tsi quiha jahué Baqué yoati tsi Dios 
chaniniqué; naa Isaías yamabá quënëni cató no. 
“Mia bébo noho Chani béhai ca raapariquia, 
mi quinia rohahuati' i jahué Baqué qui Dios ni quiha. 
3 Jasca xabachá racaxëhi quiha mia bëbo cahai cato. 
Toa xo tsi quënaxëhi quiha. 
Quénahax, 'Mamë rohahuacana, 
Ibo johai quëshpi na” ixëhi quiha nohiria bo qui. 
“Mato jabi mëstëhuacana, naa bahi mëstëhuahai jascaria” ixëhi 
quiha” 
nëa tsi Dios nëcani quiha Isaías yamabá quënëni cató no. 
4 Jabi naa Chani bëhai ca ashimati ibo Juan ini quiha. Xabachá 
tsi quiha ja jisiquiniquë, Dios Chani yoahi na. Jatsi, 
—Mato jocha quima Dios quiri bësocana. Bësoxo ma 
ashimahacati xo. Jatsi masahacaxëhi quiha mato jocha 
ra —i nohiria bo qui Juan niquë. 5Jatsi quiha jodioba 
mai cabo, Jerusalën cabo, tihi ca nohiria bocaniquë, Juan 
chani nicacascani na. Nicaxo tsi quiha jato jocha ja 
bërohuacaniquë. Jatsi quiha Juan yamabá jato ashimaniquë 
ani Jordán xo na. 

6Jabi camello rani tsi Juan sahuëti acacani quiha. Bichi cinturón 
ja chinëxëni quiha. Chapo bo, nihi ca bata, tihi cabo ja pini quiha. 
7 Jabi Juan yoani ca chani tsi xo naa: 
—E cho joxëhi quiha éa oquéria cato. Jahuë yonati iti mëtsama xo éa ra, éa 
oquéria ca ja nori iqui na. 8 Jënë tsi mato ashimaquia; jama, Espíritu Santó tsi 
mato ashimaxëhi quiha naa johai cato —i Juan niquë. 


Jesu ashimahacanina — Jochati ja tanamahacanina 
Mateo 3.13, 4.11; Lucas 3.21-22, 4.1-13 


9 Jaquirëquë toatiyá tsi Nazaret, naa Galileá ca yaca ax Jesu joniquë. Ja 
joqué tsi quiha ani Jordán xo tsi Juán Jesu ashimaniquë. 19Jatsi quiha jënë 
ax tséquépama tsi nai japëquëhai Jesú jisniquë. Jatsi ja qui Espíritu Santo 
botëniquë: boto botëhai jisiria iquiina. 11 Jatsi quiha naipá ca joi chaniniquë: 

—Noho Baqué yoi xo mia. Mi qui raniquia —iquiina. 

12 Jaquirëquë xaba qui Espíritu Santo Jesu raatapiniquë. 13Cuarenta bari 
no tsi ja ini quiha xabachá no. Toá ja no tsi quiha Satanás tanamaniquë 
jochamaxéna. Jasca, toá tsi yohina bo ini quiha jato ri; jama, ángel bo bécaniqué 
Jesu mëbixëna. 


Cuatro ca joni bo Jesá quénanina 
Mateo 4.12-22; Lucas 4.14-15, 5.1-11 


14 Jabi preso qui Juan nanéhacaqué tsi quiha Galilea mai 
qui Jesu caniquë. Caxo tsi quiha Dios Chani jia ca ja yoaniquë. 
15Yoahax, 

—Tsëquëquë xaba-xabatiya ra. Basima tsi xo Diós otohaina ra. Mato 
jocha quima casocana. Casoxo Dios Chani jia ca chahahuacana —i ja 
nique. 

161a Galilea quënipama tsi quiha rabé ca joni Jesú jisniquë, naa 
Simon, jahuë noma Andrës. Sani bicanaibo ja icani quiha. Jabi jato 
nishi bo niahi ja icani quiha Jesu cahëquë no. Jatsi, 

17 —E béta bécana. Joni bo biti mato tiisimaxëquia —i jato qui Jesu 
niquë. 

18 Jatsi quiha jato nishi bo ja janatapicaniquë Jesu banahuaxëna. 

190ri pistia caxo tsi quiha rabë ca joni huétsa bo ja jisniqué, naa Zebedeo 
baqué Jacobo, Jacobo noma Juan. Jato notí tsaho ja icani quiha, jato nishi bo 
shomahuacanaina. 20 Jato tsayapama tsi Jesú jato quënaniquë. Jatsi quiha 
jato jahëpa Zebedeo, jahuë yonati bo, tihi cabo ja jisbëriatapicaniquë. Jisbéria 
tsi quiha Jesu ja banahuacaniquë. 

Pedro, Andrés, tihi cabo Jesú quënahaina San Marcos 1.17 


Yoshi jaya ca joni 
Lucas 4.31-37 

21 Jatsi Capernaum yaca qui ja cahëcaniquë, naa 
Jesu, jahué rabëti bo ya. Jodioba joiti bart tsi quiha 
jato catiti xobo qui Jesu jiconiqué. Jicoxo tsi quiha 
tiisimatsijahuaniquë. 22Jabi ja tiisimani ca quinia qui 
nohiria bo ratëniquë. Jato yoba tiisimati maestro bo 
quirima ja ini quiha, chama ya jato ja tiisimani nori 
quéshpi na. 

23 Jatsi quiha yoshi jayanish ca joni jiconiqué catiti xobo qui. 
Pistiama ca joi tsi ja quënaniquë: 

24 —Noqui yosiyamahuë, Nazarét ca Jesú. Tonia noqui quëyohi 
mi joquë pë. Mia cahëquia. Mia ri tsi xo toa Dios Baquë jiaxëni 
cato ra —i ja qui yoshi niquë. 

25 Jatsi Jesti yoshi raahaniquë: 

—Pasihuë. Joni quima ax natsëquëhuë —iquiina. 

26 Jatsi pë yoshini joni rasëbimaniquë. Rasëbimahax ja sai- 
sainiquë, natsëquëhi na. 27 Jatsi quiha ratëyoniquë nohiria tsayahax 
na. Chaninatsijacaniquë: 

—¿Jéniria ni sa? ¿Tiisimahai ca paxa ni naa sa? Jisí. Chama jaya xo naa 
joni ra. Jisí. Jahué chani qui nicahi quiha yoshi bo ri pa —iquiina. 
28 Jatsi Galilea mai tsi chani pacananiquë Jesú ani yoati na. 


Huéstima ca nohiria Jesú jënimahuanina 
Mateo 8.14-15; Lucas 4.38-39 

29 Jaquirëquë catiti xobo jisbaya tsi quiha Simón, Andrés, tihi 
caba xobo qui ja bocaniqué. Bocaniqué Jacobo, Juan, jato ri. 30 Jabi 
raca Simón raisi ini quiha. Ja iquini quiha. Xobo qui Jesu cahéqué 
tsi, 

—lquihi quiha —i Jesu qui jaca niqué. 

31 Jatsi jisi Jesu caniquë. Caxo tsi quiha jahuë mëquë ja biniqué 
joimaxëna. Jatsi janacatapiniquë jahuë iquini ra. Joixo oriquiti 
taatsijahuaniquë pa. 


Huéstima ca anomaria cabo Jesú jënimahuanina 
Mateo 8.16-17: Lucas 4.40-41 


32Bari chixabano tsi quiha iquicanaibo, anomaria cabo, 
yoshi jaya cabo, tihi cabo nohiria bá bëniquë Jesu qui. 33Jasca, 
xobo bésojó tsi yacatá ca nohiria tëquë quëtsoniquë. 34 Jatsi 
huéstima ca anomaria cabo ja jënimahuaniquë. Yoshi bo ja 
natsëcaniquë. Natsécapama tsi yoshi bo ja pasimanique, ja 
chaniyamacano iquish na. Dios Baqué ja iqui ca ja cahécani 
quiha. 


Galilea mai xo tsi Dios Chani Jesú yoanina 
Lucas 4.42-44 
35 Huëaquë, jari mitsëmono tsi Jesu joiniqué. Xobo jisbaya 
tsi quiha nohiria yama ca iti qui ja caniqué jamé no. Toá tsi ja 
bëhoxni quiha. 36 Jatsi Jesu yopaxo tsi Simón, jahuë rabéti bo, tihi 
cabá mërahi bocaniquë. 37 Jisi tsi, 
—Mia méracani quiha nohiria téqué ra —i ja qui jaca niquë. 
38 Jama, 
—Nëa ca yaca huétsa bo qui no cati xo. Jato qui Dios Chani 
ë yoaxéti xo ra. Ja tsi xo toa ë raahacaniqué —i jato qui Jesu 
niquë. 
39 Jatsi Galilea mai tëquë xo tsi Dios Chani ja yoabonaniquë, jato 
catiti xobo xo na. Yoshi bo ja natsécaniqué jaa ri. 

Leproso ca joni Jesti jënimahuanina 
Mateo 8.1-4: Lucas 5.12-16 

40 Jatsi lepra jaya ca joni Jesu qui joniquë jënimahuahacaxëna. 
Bonohuaxëni ca joni ja ini quiha. Mënihax, 

—Mi aapicatsai tsi ëa jënimahuati mëtsa xo mia ra —i Jesu qui ja 
niquë. 

41 Jatsi quiha Jesu cohuënaniquë tsayahax na. Noitiria ca joni ja 
ini quiha. Jatsi Jesú joni motsaniquë. Motsahax, 

—Acasquia ra. Bahuëhacahuë —i ja qui Jesu niquë. 

42 Jatsi tapotapiniquë jahuë bono bo. Jënima ja ini quiha. 

43 Jatsi jahué xobo qui raanox pari tsi Jesú yobaniquë: 

44 —Quiniahuë. E aca ca yoayamahuë. Jama, jaboqui arati ibo 
qui caaparita, mia ja tsayano iquish na. Jatsi Moisës yobani ca 
ja qui ahuë tëpas-hacati, nohiria bo qui mi jënimahuahacaha 
jismaxëna —i ja qui Jesu niquë. 

45 Jama, caqui tsi quiha Jesú ja bax aca ca ja yoabonaniquë pë. 
Jatsi quiha chani pacanatapiniquë Jesu yoati na. Jaha tsi pë bëro 
tsi yaca qui jiconoma Jesu ini quiha, naa tihiria ca quëtsohai ca 
nohiria iqui na. Jaha tsi quiha yaca basi, naa xobo yama cató tsi 
quiha ja chitëniquë. 


Mohitimaxëni ca joni Jesú jënimahuanina 
Mateo 9.1-8; Lucas 5.17-26 


2 lIchariama ca bari tsi quiha Jesu chitëniquë xobo yama cató 
no. Jaquirëquë Capernaum qui jahari ja joniquë jahuë xobo 
qui. Jatsi quiha jahari ja johai ca nohiria bá nicaniquë. 2Jaha tsi 
quiha jahuë xobo qui huéstima ca nohiria quëtsoniquë. Jahué 
xobo ja réamécani quiha. Jasca, caiti cacha xéa yama ini quiha 
niiti. Jatsi quiha jato qui Jesu chaniniquë, Dios Chant yoahi 
na. 3Yoajahuano tsi quiha nohiria maxo xobo qui cahëniquë, 
mohitimaxëni ca joni béhaina. Cuatro ca joni bá bëni quiha. 4Xobo 
qui cahëhax Jesu qui basimanoma ja icaniquë rë, naa huëstima ca 
nohiria iqui na. Jaha tsi quiha xobo mapasti tsëcatsijahuacaniquë. 
Quinihuaxo tsi quiha noitiria ca joni ja botëmacaniquë, jahuë oxati 
no. 5Jabi Jesu qui ja chitimiriacani quiha toa joni ja jénimahuano. 
Jabi ja chitimicanai ca jisi tsi mohitimaxéni ca joni qui Jesu 
chaniniquë: 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


101 San Marcos 2 


—Masahacaquë mi jocha, noho baquë —iquiina. 

6 Jabi toá tsi jodioba yoba tiisimacanaibo tsaho ini quiha. Jesü 
yoaha ca ja nicacaniquë. Nicahax, 

7—¿Jénihax tsi toca tsi chanihi ni naa joni sa? Dios pasomaha 
chanihi quiha pë. Yama tsi xo jocha masati métsa cato ra; jaroha 
tsi xo Dios —i jamë jaca niquë. 

8Jabi ja shinacanai ca Jesti cahëtapiniquë. Japi jato qui ja 
chaniniquë. 

—dJëniriahax toca tsi shinacanai rë, ëa yoati na? 9 dJëni ca ni 
toa bëroria ca yoati, naa mohitimaxëni ca qui? “Masahacaqué mi 
jocha” citi ni? “Niina. Cohuë” ¿iti ni? 10Jabi jocha masati chama 
Nohiria Baqué jaya ca ma cahéno ra. Tsayacahuë —i jato qui Jesu 
niquë. 

Jatsi mohitimaxëni ca joni qui Jesu chaniniquë: 

11— Joihuë. Mi oxati topihuë. Mi xobo qui cata —iquiina. 

12 Jatsi joitapiniquë joni ra. Joixo tsi quiha jahuë oxati ja 
topiniquë. Jatsi quiha xobo ja huajaniquë jato bésojó no. Jaha 
tsi quiha ja ratëyocaniquë tsayahax na. Tsayaxo tsi Dios 
ocahuatsijahuacaniquë: 

—Anomaria tsi xo naa no tsayahana ra —iquiina. 








Mohitimaxëni ca Jesú jënimahuahaina 

Mateo Jesú quënanina 
Mateo 9.9-13; Lucas 5.27-32 


13 Jatsi Galilea qui jahari Jesu catëquëniquë. Caxo tsi quiha ja 
qui quétsohai ca nohiria tiisimatsijahuaniquë. 14la quénipama tsi 
quiha gobierno bax nohiria quima parata biti ibo-iboria ca joni 
Jesú jisniqué, naa Alfeo baqué Mateo. Jahué oficina xara tsaho ja 
ini quiha. Jatsi, 

—Ea banahuahuë —i ja qui Jesu niquë. 

Jatsi quiha Mateo joiniquë. Joixo tsi Jesu ja banahuaniquë. 

15 Jaquirëquë Mateo xobo qui Jesu caniquë oriquixëna. Jabi 
impuesto biti ibo-iboria bo, jochahuaxëni cabo, tihi cabo qui joi 
Mateó amani quiha Jesu ya oriquiti. Jabi Jesu ja banahuacascani 
quiha jato ri. 16 Jatsi quiha yosananiqué jodioba chama bo, naa 
jodioba yoba tiisimacanaibo, jochahuaxëni cabo ya Jesu oriquihai 
tsayahax na. Jatsi jahuë rabëti bo qui ja chanicaniquë: 

—dJënixo tsi impuesto biti ibo bo, jochahuaxëni cabo, tihi cabo 
ya oriquihi ni Jesu pë? —iquiina. 

17 Jatsi quiha Jesu jato quëbiniquë nicaxo na: 

—Doctor qui cayamahi quiha jënima cabo. Jama, doctor 6 
quëëhai ca tsi xo naa anoma cabo. Jasca, shinajiaxëni cabo 
quënahi ë joyamaniquë, jato jocha quima bësomati jochacanaibo 
quënati nori —nëa tsi jato qui Jesu nëcaniquë. 


Samati jabi 
Mateo 9.14-17: Lucas 5.33-39 


18 Toatiya tsi quiha ashimati ibo Juan banahuacanaibo, fariseobo 
banahuacanaibo, tihi cabo samahi iniquë. Japi huësti huësti ca 
nohiria Jesu qui bëcaniquë nicaxëna. Johax, 

—éJénihax tsi samahi ni Juan banahuacanaibo, fariseobo 
banahuacanaibo? Mi rabëti bo tsi xo toa samayamacanaina pa —i 
ja qui jaca niquë. 

19 Jatsi Jesú quëbiniquë: 

—dJoni ahui yano tsi samahi ni ahui bichish cato rabëti bo pa? 
lyamacani quiha ra. Cohuëti xaba ma xo ra. Jabi ahui bichish 
ca jato bëtano tsi oriquicani quiha ra. 20 Jama, tobixëhi quiha 
bari huëtsa, naa ahui bichish ca mëbihacaxëhai ca bari. Toa 
bari tsi quiha samacaxëcani quiha jahuë rabëti bo cohuëhi na. 

(Jabi tocaxëhi quiha noho rabëti bo ri ë caquë no) —nëa tsi Jesu 
nëcaniquë. 


Arati quinia siri jatihaina 
Mateo 9.16-17; Lucas 5.36-39 
21 Jatsi quiha Jesu chaniniquë nohiria bo qui jahuë arati quinia 
paxa ca yoati na. 

—Quési paxá tsi quiha raiti siri pishpayamahi quiha nohiria. 
Anoma quiha. Jabi quësi paxá tsi ja pishpapicano tsi përësixëhi 
quiha raiti siri. Pérésixéhi quiha quësi paxa ri, jaha béquiyamahai 
iqui na. (Jascaria, mato arati quinia siri jaha béquiyamahi quiha 
noho tiisi paxa cato. Jaméri xo.) 22Jasca, jënë bichi ca sota 
sirixéni qui jëësihai ca jënë paxa ca réhuiyamahi quiha nohiria. 
Réhuipijahuacano tsi poshixéhi quiha jéné bichi ca sota ra. Jatsi 
japaquëxëhi quiha jënë. Yoshihuahacaxëhi quiha sota ra. Jama, 
jéné bichi ca sota paxa ca qui jénéria paxa ca réhuihacati xo. 
(Jascaria, anoma tsi xo toa arati quinia sirí tsi noho tiisi paxa ca 
tiisimahaina ra. Arati quinia huétsá tsi ja tiisimahacaxéti xo. Mato 
arati jabi siri jaha béquiyamahi quiha noho tiisi paxa cato) —néa 
tsi nohiria bo qui Jesu nécaniqué. 


Joiti barí tsi Jesu rabéti bá trigo bimi risanina 
Mateo 12.1-8; Lucas 6.1-5 


23 Joiti barí tsi quiha harina trigo huai bo nacohi Jesu iniqué 
jahuë rabéti bo ya. Bohopama tsi quiha jahuë rabëti bá trigo bimi 
risaniqué piti. 24Jatsi quiha ja qui jodioba chama bo chaniniqué 
tsayahax na. 

—Tsayapa. Anoma ca acani quiha mi rabéti bo ra. Anoma tsi xo 
toa joiti bart tsi yonocohaina ra —i ja qui jaca niquë. 

25 Jatsi Jesú quëbiniquë: 

—dQuënëhacanish cabo ó tsi noba David yamabá ani ca ma 
tsayayamayamani, naa jahuë joni bo ya ja paxnaniquë no? 26Dios 
xobo qui ja jiconi quiha jahuë joni bo ya, arati ibo ba mapari 
bixëna. Jabi toatiya tsi quiha arati ibo bo chama Abiatar i-ipaoni 
quiha. Jicoxo tsi quiha Dios qui aquëquëmani ca mapari David 
yamabá bini quiha, pixéna; naa pinoma ca mapari quiha. Jatsi 
quiha ja béta inish ca joni bo qui toa roa ca mapari ja ani quiha 
piti —nëa tsi Jesu nëcaniquë jato qui. 

27 Jatsi, 

—Joiti bari Diós ani quiha joni mëbixëna ra. Joni acacayamani 
quiha joiti bari bax na. 28 Jatsi jënima tsi xo toa noho rabëti ba 
acaina, joiti bari Ibo-iboria ca ë nori iqui na —i jato qui Jesu niqué. 


Mëquë choni jaya cato 
Mateo 12.9-14; Lucas 6.6-11 
3 1 Catiti xobo qui Jesu jicotëquëniquë. Toá tsi mëquë choni 
jayanish ca joni ini quiha. 2Jatsi quiha nohiria bá Jesu 
tsaya-tsayamisniqué ja qui quésocasquí na. Joiti barí tsi joni ja 
jënimahuaxëti 6 ja pasocani quiha. 3 Jatsi mëquë choni jayanish ca 
joni qui Jesu chaniniquë: 

—Niihuë. Nëri johuë —iquiina. 

4 Jatsi nohiria bo Jesú nicaniquë: 

—¿Yoi ni, jia ni joiti bari tsi jia ca acaina? ¿Naa joni mëbixëhi ni 
noa? cMébiyamaxéhi ni noa? ¿Xabahamaxéhi ni noa; quëyoxëhi ni 
noa? —i jato qui ja nique. 

Quëbiyamaniquë nohiria pë. Ja pasicaniquë. 5Jatsi caxaxo tsi 
quiha Jesú jato bëisniquë. Cahétimaxéni ca nohiria ra. Jato shina yoi 
iqui tsi Jesu cohuënaniquë. Jatsi noitiria ca joni qui Jesu chaniniquë: 

—Mi méqué yoi métahué —iquiina. 

Jatsi quiha joni jahué mëquë mëtaniquë. Jénimahuahacani 
quiha jahuë mëquënë. 6 Jatsi bamaxoma tsi jodioba chama bá 
jisbayaniquë. Jisbaya tsi maxo huëtsa ya, naa Herodes yonati bo ya 
ja caticaniquë chaninaxëna, Jesu acascani na. 





Ia quémapó ca nohiria misco bo 


7 Jatsi ia qui Jesu caniqué jahué rabëti bo ya. Ja caqué tsi quiha 
banahuacaniquë Galileá ca nohiria misco ra. 8Jisti bo Jesú acai 
ca nicahax bécani quiha jodioba maí ca nohiria. Jasca, Jerusalén, 
Idumea, ani Jordán rabëquëxë, Tiro, Sidón mai, tihi cabo ax ja 
bëcani quiha Jesu jisxéna. 9 Jatsi quiha quétsohai ca nohiria iqui tsi 
jahuë rabëti bo ja yobaniqué ja bax noti rohahuati. Nohiria quima 
paxati quiha. 10Jabi huéstima ca ja jënimahuaniquë toa bari no. Ja 
tsi xo toa ja qui nohiria quëtsoni quiha Jesu motsaxëna. 11 Jasca, ja 
bésojó tsi yoshi jaya ca nohiria mëni-mëniniquë, Jesu tsayahax na. 
Ménihax yoshi bá quënaniquë: 

— Dios Baquë xo mia ra —iquiina. 

12 Jama, jato ja yobarianiquë tsohuë ja iqui ca yoayamati. 


Doce ca rabëti bo Jesu binina 
Mateo 10.1-4; Lucas 6.12-16 


13 Nohiria bo jénimahuahax tsi tëmachi Jesu tëmahinaniquë. 
Tëmahinaxo tsi quiha ja bicasni ca joni bo ja quënaniquë ja bëtati. 
Jatsi ja qui ja bëcaniquë. 14Doce ca joni bo ja bini quiha ja bëtati, 
raahacati, Dios Chani yoati. 15 Jasca, chama jato qui ja aniquë 
yoshi bo tsëcati. 16 Jabi doce ca ja bini ca tsi xo naa: 

Simón, naa Pedro ja janëni cato, 
17 Jacobo, naa Zebedeo baquë, 
Jacobo noma Juan, (Boanerges ja quénahacacani quiha, 
“Tërëhai cato baqué bo” iquiina.) 
18 Andrés, 
Felipe, 
Bartolomé, 
Mateo, 
Tomás, 
Alfeo baqué Jacobo, 
Tadeo, 
gobierno pasomaha ca Simón, 
19 Judas Iscariote, naa jodioba chama bo qui Jesu méanish cato. 
Tihi cabo Jesú biniquë ja bétati. 


Yoshi béboti chama Jesú jayahaina 
Mateo 12.22-32; Lucas 11.14-23; 12.10 

Jaquiréqué xobo qui Jesu jiconiqué jahuë rabëti bo ya. 20 Ja qui 
nohiria misco quëtsotëquëniquë pa. Jabi nohiria iqui tsi pinoma 
quiha ja icaniquë rë. 21 Jatsi quiha Jesti nohiria jënimahuahai ca 
jahuë noma bo, jahuë jahëhua, tihi cabá nicaniquë. Nicaxo tsi 
quiha Jesu bichi ja bocaniquë, yoyo jayahai ca quëscajahuahi na. 

22 Jasca, jahuë xobo qui cahëniquë Jerusalën ca maestro bo, naa 
Dios yoba cahëxëni cabo. Cahéhax tsi quiha ja nëcacaniquë: 

—Jahuë ibo tsi xo Satanás ra. Yoshi bo ibo-iboria tsi xo toa Jesu 
mëbihai cato. Ja tsi xo toa yoshi tsécati chama jaya xo ra —i jaca 
niqué pë, ja yoati na. 

23 Jatsi nohiria Jesú quénaniqué chani bo jato qui yoaxéna. Ja 
nécani quiha: 

—éJénahuariaxo raca Satanás Satanás natsécana? 24 Jabi iquinapihi 
tsi quëyohacaxëhi quiha pais ca nohiria ra. Chama yama xo toca ca 
gobierno ra. 25 Jasca, quëyohacaxëhi quiha xobó ca nohiria ra, ja 
iquinacaquë no. Yonocobëquitimaxëni ca xo rë. 26 Japi jamë pasomaha 
iquinapihi tsi quëyohacaxëhi quiha Satanás chama. Tocapijano tsi 
basima xo jahuë rëso ra. Jabi tocayamahi quiha Satanas ra. 

27 ¿Jénahuariahax raca joni chamaxëni cato xobo qui joni jicona, 
jahuë jahuë bo yomaxéna? ¿Jariapari tsi quiha chamaxéni ca joni 
nëxayamayamaxëhi ni? Nëxaxo tsi jahué jahuë bo yomahi quiha. 

28 Mato parayamaquia. Nohiria jocha tëquë masaxëhi quiha Dios 
ra. Masahacaxëhi quiha ëa pasomaha ca chani ri. 29 Jama, Espiritu 
Santo pi nohiriá ocahuano tsi jahuë jocha shina-bënoyamaxëhi 
quiha Dios. Quësohacapaoxëhi quiha toa nohiria ra —i Jesu niquë 
nohiria bo qui chanihi na. 

30 Jabi toca tsi quiha Jesu chaniniquë: 

—Yoshi jaya —i jaca ni quëshpi na. 


Jesu jahëhua, jahuë noma bo 
Mateo 12.46-50; Lucas 8.19-21 


31 Jatsi xobo qui jahuë jahëhua, jahuë noma bo, tihi cabo 
bëcaniquë. Xobo cacha nii ja icani quiha. Jatsi chani ja qui ja 
raacaniquë, cacha ja jono iquish na. 

32 Jatsi, 

—Cacha tsi xo mi ihua, mi noma bo. Mia mëracani quiha —i 
Jesu tëamë ca nohiria niquë. 

33 Jatsi Jesú jato nicaniquë: 

—¿Tsohué ni toa noho jahëhua yoi ra? ¿Tsohué ni toa ëbë xatë 
yoi bo? —iquiina. 

34 Jatsi ja tëamë ca tsaho ca nohiria qui tsayahax, 

—Nëa xo noho jahëhua yoi. Nëa xo ëbë xatë yoi bo. 35 Ebë xatë, 
noho yoxa cato, noho jahëhua tihi ca tsi xo toa Dios shina acai cato 
iquia —iquiina. 

Bëro sayanish cato 


Mateo 13.1-9: Lucas 8.4-8 


4 lla Galilea quémapo xo tsi quiha nohiria bo tiisimati Jesú 
chitahëhuaniquë. Anomaria nohiria iniquë ra, naa ja qui 
quétsocanaibo. Nohiria misco quiha. Ja tsi xo toa iané ca noti qui Jesu 

jiconiquë nohiria quima paxaxëna. Jicohax tsi quiha ja tsahoniquë. 
Quémapó tsi quiha nohiria tëquë mani ini quiha. 2Jatsi quiha huëstima ca 
jahuë bo jato ja yoaniquë chaniqui na. Bëroria ca jahuë chani ini quiha. Ja 
nëcaniquë: 

3—Béro sayahi quiha huésti ca joni caniquë. 4Jahuë 
huai sayajahuano tsi quiha huësti huësti ca bëro bahi tapai 
xapaquëniquë. Toá ca bëro isa bë piniquë joxo na. 5Jasca, bëro 
huëtsa quiha maxax mai qui xapaquëniquë, naa iriama ca mai 
cató no. Toá tsi quiha bëro shinahatapiniquë, oti yama pi mai ini 
iqui na. 6Bari tsëquëquë tsi quiha ja mëshahacaniquë. Tapo mishni 
quiha. Ja iqui tsi ja chonicaniquë rë. 7 Jatsi huësti huésti ca béro 
masa xërëquë tsi xapaquëniquë rë. Bëro ya tsi shinahabëquiniquë 
masara pë. Banaha ca ja mapani quiha. 8 Jama, bëro huëtsa mai 
jiaxëni ca qui xapaquëniquë. Jocohax jia tsi quiha ja shinahaniquë. 
Huëstima ca bimi ja saihuacaniqué. Cien ca bëro huësti ca maxó 
saihuani quiha. Maxo huëtsa tsi quiha setenta. Maxo huëtsa ri 
treinta —nëa tsi quiha Jesu nëcaniquë. 

9 Jatsi, 

—Ea nicaxéti xo jatiroha cabo ra —i Jesu niquë nohiria bo qui. 


Joné ca chani yoati na 
Mateo 13.10-17; Lucas 8.9-10 

10 Jamé pistia ja no tsi quiha jahué rabéti bo, toá ca 
banahuacanaibo huétsa bo, tihi cabá nicaniqué ja yoaha ca chani 
yoati na. Jato qui bëronoma ini quiha ja yoahana. "Jatsi jato ja 
quëbiniquë: 

—Mato qui tiisi acacaniquë, Dios otohai ca yoati tsi jonë ca 
jahuë bo cahëti. Jama, naa jonë ca jahuë bo cahëyamahi quiha 
ëa pasomaha cabo. Nëca ca chani tsi, naa ejemplo ba tsi nohiria 
qui chaniquia, nicaxo ja cahëyamacano iquish na. 12Dios quiri ja 
bësoyamacano, jato jocha masahacayamano iquish na. 


Béro sayanish ca ejemplo Jesú bërohuanina 
Mateo 13.18-23: Lucas 8.11-15 
13 Jatsi Jesu jato nicaniquë: 
—¿E yoaha ca chani ma cahëyamaha pa? Cahéyamapiquí tsi 
éjénahuariaxo raca ë yoaxëhai ca ejemplo huétsa bo ma cahéna? 
14Béro sayahai ca tsi xo toa Dios Chani yoahai cato. 15 Huésti 

huësti ca nohiria tsi xo toa bahi tapai ca bëro jascaria. Dios Chani 
nicacani quiha. Ja nicacano tsi johi quiha Satanás, jato shina 6 

ca sayaha ca chani tsëcaxëna. 16 Nohiria huëtsa tsi xo toa maxax 
mai qui sayaha ca bëro jascaria. Ranixo tsi Dios Chani biriacani 
quiha nicaxo na. 17 Jama, jato shina ó tsi tapoyamahi quiha Dios 
Chani rë. Naamayamahi quiha ja chahahuacanaina rë. Dios Chani 
iqui tsi nohiria bá jato yosino tsi ja ténémapihacacano tsi Dios 
quinia quima casotapicani quiha. 18Jatsi nohiria huétsa tsi xo 

toa masa xërëquë sayaha ca bëro jascaria. Dios Chant nicacani 
quiha jato ri; 19jama, Dios quima jato ninihi quiha mai ca jahuë 
bo, naa jaha ja quëëcanaina. Mai ca jahuë bo shinacani quiha pë. 
Jatsi Dios Chant, naa sayaha ca béro tsiihaqui quiha parata ó ja 
qu&écanaina ra. Tsiihaqui quiha toa jato ranihuahai ca jahué bo 
ré. Ja quëshpi tsi jato shina ó tsi anitimaxéni tsi xo Dios Chani ra. 
20 Jama, tobi quiha Dios Chani bicanaibo, nicaxo na. Mai jiaxéni 
cato ó ca sayaha ca bëro jascaria ca xo. Dios bax saihuacani quiha. 
Huësti ca maxo tsi xo cien ca saihuahaina. Maxo huëtsa tsi xo 
setenta ca saihuahaina. Maxo huëtsa tsi xo treinta ra —néa tsi Jesu 
nécaniqué, jahué chani bérohuahi na. 


Lamparina ejemplo 
Lucas 8.16-18 
21 Jatsi quiha jahuë chani Jesú rëtsaniquë: 

—dPaiti nama, oxati nama, tihi cabo nama jahuë lamparina 
janahi ni ibo pa, tsamaxo na? Tocayamahi quiha ibo ra. Jahuë ití 
tsi janahi quiha. 22Jabi bërohuahacaxëhi quiha jaboqui jonë ca 
tëquë. 23Ea nicati xo jatiroha cabo ra —i Jesu niquë. 

24 Jaquirëquë ja nëcaniquë: 

—Nicaqui tsi chahahuacana. Jia pi ma nicano tsi Dios Chani pi 
ma jabino tsi mato tiisi anihuaxëhi quiha Dios. 250qué ca tiisi 
bixëhi quiha tiisi jaya cabo; jama, jahuë tiisi pistia roha bënoxëhi 
quiha nicacasyamacanaibo ra —i Jesu niquë. 


Shinahacai ca bëro ejemplo 
26 Jaquirëquë Jesu nëcaniquë: 
—Chani mato qui yoaquia Dids otohai ca mato cahëmaxëna. Tobi 
quiha huai ibo. Jahuë bëro sayahi cahi quiha. 27 Sayaxo jisbayahi 
quiha. Jatsi huinocahi quiha bari bo. Ibo yamano tsi jocohi quiha 

toa ja sayahana. Jia tsi shinahahi quiha; jamë no. 28 Jabi mai tsi xo 
toa bëro jocomahaina. Jariapari tsi xo jahuë joco. Jaquirëquë jahué 
pëhi. Jarohari tsi xo jahuë bimi shini cato. 29 Jahuë bëro shiniqué 
tsi tësaqui ibo ra. Tsëquëquë tësatiya —i Jesu niquë tiisimahi na. 


Mostaza bëro ejemplo 
Mateo 13.31-32: Lucas 13.18-19 


30 Jaquirëquë chani huëtsa Jesú yoaniquë: 

—dJënahuariaxo Diós otohai ca mato cahémaxéhi ni ëa sa? dJëni 
ca ejemplo yoaxëhi ni ëa sa, mato cahëmati2 31Jabi mostaza bëro 
chani mato yoaxëquia ra. Toca xo Diós otohaina ra. Jabi mishni- 
mishniria tsi xo toa banaha ca mostaza bëro. 32Jama, shinahacax 
pistiama quiha. Tétécaria tsi xo jahuë mëshi bo. Planta huétsa bo 
oquë quiha. Jasca, mëshi naxërëquë xo tsi jato naha acani quiha 
isa bo, tëbaquishi racaxëna —i jato qui Jesu niquë, tiisimahi na. 


Ejempío bá tsi Jesu chaninina 
Mateo 13.34-35 
33 Nëca tsi quiha huëstima ca ejemplo bo Jesti yoaniquë, Dios Chani 
nohiria bo tiisimaqui na. Cahëti mëtsa pi ja icano tsi ja tocani quiha. 
34 Jabi ejemplo bo ja yoarohaniquë tiisimaqui na. Jahuë jabi quiha. Jama, 
jahuë rabéti bo roha yaquí tsi quiha jahué chant bo ja bërohuapaoniquë. 


Yoshini, choca, tihi cabo Jesú janacamanina 
Mateo 8.23-27; Lucas 8.22-25 


35 Yata, bari caquë tsi quiha jahué rabéti bo Jesú yobaniqué: 
—éIa rabéquéx ca qui canomani? —iquiina. 

36 Jatsi Jesu tsaho ca noti qui jahué rabéti bo jiconiqué. Jicoxo tsi 
quiha nohiria bo ja jisbayacaniqué. Jisbaya tsi quiha ia ja shitacaniquë. 
Jatsi jato noti ya noti huétsa bo shitaniquë jato ri. 37 Jatsi ianë tsi 
cosporiatsi yoshi niquë rë. Rëamëtsi quiha jato noti niquë choca iqui na. 
Jëtëquëpaimaria ja icani quiha. 38 Jama, noti chipojó Jesu iniqué. Oxa 
quiha. Tëpasamëti raca. Jatsi jahué rabëti bá Jesu bësomaniquë. 

—Noqui shinahuë, Maestro. Résopaima xo noa ré —i ja qui jaca 
niquë. 

39 Jatsi Jesu niiniquë. Niixo tsi quiha yoshi, choca, tihi cabo ja 
raahaniquë: 

—Pasihuë. Janacahuë ra —iquiina. 

Jatsi yoshi xotohai ca janacaniquë. Pasi roha ja ini quiha ra. 
40 Jatsi jahuë rabëti bo qui Jesu chaniniquë: 

—dJëniriahax raquécanai ra? dJëniriahax ë qui ma 
chitimiyamaha? —iquiina. 

A1 Raquéhax, 

—¿Tsohué cara ni naa sa? Ja qui nicahi quiha yoshini, choca, tihi 
cabo ra —i jaca niquë. 


Yoshi jayanish ca jénimahuahacanina 
Mateo 8.28-34; Lucas 8.26-39 


D 1[a Galilea shitahax tsi quiha Gadara mai qui ja rërëcaniquë. 
2Réréhax noti ax Jesu boténiqué. Jatsi maihuati quini bo, 
naa cementerio icanai ca ax joni joniquë, 3naa yoshi jaya cato. 
Toá tsi quiha ja racaniquë, résonish caba mai no. Anomaria jahuë 
yoyo ini quiha. Néxanoma quiha. Jasca, méchichó néxanoma ja 
ini quiha. 4Jasca, huéstima tsi jahuë mëquënë, jahué tahë, tihi 
cabo néxahacaniqué; mahitsa. Méchichó toa joni ja nëxacaquë tsi 
quiha mëri tsi ja tësaniquë. Jasca, jahuë tahé achati mané bo ja 
choshapaoniquë. 5Jasca, barihani, baquicha, résonish caba maí tsi 
quiha ja cocohi iniqué. Maca bo nacopama tsi ja sai-saini quiha. 
Quënoxëni ca maxa bá tsi quiha jamë ja quëësani quiha. 6 Jabi basi 
xo tsi Jesu jisi tsi quiha ja qui ja jabaniquë. Jabahax ja bésojó tsi 
quiha ja mëniniquë. 7 Jatsi joi pistiamá tsi quiha ja quënaniquë: 

—Ea huënahuayamahuë Jesú, mana ca Dios Baqué. Dios janë tsi 
éa shinahuë. Ea ténémayamahué ra iquia —iquiina. 

8Jabi toca tsi quiha ja chaniniquë Jesú yoaha iqui na, 

—Naa joni quima natsëquëhuë ra —i ja qui ja ni quëshpi na. 

9 Jatsi, 

—dJahuë ni mi janë ra? —i quiha Jesu niqué. 

—Seis Mil xo ëa —i ja niquë huëstima ca yoshi bo ja jayani 
quëshpi na. 

10 Jatsi Jesu ja bënarianiquë, toa mai quima jato ja raayamano 
iquish na. 11 Jabi toá tsi, basima quiha, huëstima ca yahua jinaya 
iniquë. Macana xo tsi pihi ja icani quiha. 12 Jatsi yoshi bá bënaniquë: 

—Toa yahua jinaya qui noqui raahuë. Jato qui no jicono ra 
—iquiina. 

13 Jatsi, 

—Bocata —i jato qui Jesu niquë. 

Jatsi joni quima ax yoshi bo natsëquëniquë. Natséquéhax tsi 
quiha yahua jinaya qui ja jicocaniquë. Jatsi jabatsi yahua tirixéni 
niqué. Dos mil ca yahua quiha. Maca ax rénichihax ia qui ja 
jabayocaniqué. Ja néachiyocaniqué ianë no. 

14 Jatsi yahua jinaya obéso cabo jabayocaniquë, ratëhi na. Yacatá 
ca nohiria, xabachá ca nohiria, tihi cabo yoahi ja bocani quiha. 
Jatsi nohiria bo bécaniqué oca pi ja ni ca jisi na. 15Jesu ini ca qui 
cahéxo yoshi jayapaonish ca joni ja jiscaniqué. Jaboqui tsaho ja ini 
quiha. Raiti sahué quiha. Yoyo yama, jénima ja ini quiha. Tsayahax 
ja raquëcaniquë. 16 Jabi yoyoxëni ca joni jënimahuahacani ca 
quinia jisnish cabá yoaniquë bëcanish cabo qui. 17 Jatsi Jesu 
bënatsi jahuacaniquë jato mai jisbayati. 

18 Jatsi jahuë noti qui Jesu jiconiquë jisbayaxëna. Jicojano tsi 
quiha, 

—Mi bëta cacasquia ra —i yoshi jayapaonish ca niquë. 

19 Jama, noti qui Jesú jicomayamaniquë. Jicomayamaxo tsi quiha 
ja qui ja chaniniquë: 

—Jahari mi xobo, mi nabo, tihi cabo qui catá. Mi bax Ibobá 
acana, mia ja shomahuahana, tihi cabo jato mi yoano ra —iquiina. 

20 Jatsi pë joni jisbayaniquë. Jisbaya tsi quiha Decapolis icanai ca 
yaca bo xo tsi Jesú ja bax ani ca ja yoabonaniquë. Ratëniquë jahué 
chani nicanish cabo tëquë. 


Jairo jahini, jimihai ca yoxa jënimahuahacanina 
Mateo 9.18-26; Lucas 8.40-56 

21 Jahari ia rabëquëx ca qui Jesu cahëquë tsi toá tsi quiha 
nohiria misco mani iniquë. Quémapó nii ja icani quiha. 22 Jatsi 
quiha ja qui joni joniqué, naa Jairo icanai cato. Jodioba catiti xobo 
chama quiha. Jesu jisi tsi quiha Jesu tahë tsi Jairo mëniniquë. 
23 Mënihax ja bënarianiquë: 

—Anoma xo noho jahini rë. Noho xobo qui johué. Noho jahi mi 
motsano ra, ja jënimanano iquish na, ja rësoyamano —iquiina. 

24 Jatsi Jairo ya Jesu caniquë. Banahuaniquë nohiria misco ri, 
ja qui quëtsocanaina. 25 Jabi nohiria xërëquë tsi quiha noitiria 
ca jimi acai ca yoxa ini quiha. Doce ca año no tsi quiha jimi 
ja ani quiha. 26 Jasca, huëstima ca doctor bo qui ja cani quiha 
jënimahuahacaxëna. Quëyohacani quiha jahué parata; jama, jari 
jasca pi ja ini quiha rë. Oquënahi ja jimi acai ini quiha. 27 Jesu 

yoati tsi nicahi tsi nohiria xërëquë tsi Jesu cho ja basimaniquë. 
Basimaxo tsi quiha Jesu sahuëti ja motsaniquë. 28 Jabi jamë ja 
nëcani quiha: “Jahuë sahuëti roha pi motsahi tsi jënimaxëquia 

ra” iquiina. 29 Jatsi tocapijaniquë. Bismatapiniquë ja jimihaina 

ra. 30 Jarohari tsi quiha jahuë chama natsëquëha ca Jesú 
cahëtapiniquë. Nohiria naxërëquë bopinaxo tsi quiha ja nicaniquë: 

—dTsohuë noho sahuëti motsaha? —iquiina. 

31 Jatsi jahuë rabëti bá quëbiniquë: 

—Tsayahuë. Anomaria tsi xo toa nohiriá mia tijihacanaina. 
¿Jéniriahax raca, “ëTsohuë ëa motsaha?" i mi a pa? —iquiina. 

32 Jama, motsahax ca jari Jesú mëraniquë, nohiria tsayaqui 
na. 33 Jatsi raquëtsi yoxa niqué. Ja jënimahuahacaha ca ja cahéni 
quiha. Japi mëmë tsi Jesu qui ja joniqué. Johax Jesu tahé tsi quiha 
ja mëniniquë. Ja jënimahuahacaha ca ja yoaniquë, parayamaquí 
na. 34 Jatsi Jesu ja qui chaniniquë: 

—Mi jënimahuahacaquë cai, mi chitimihai ca iqui na. Bépasi tsi 
cata. Jaboqui jénima xo mia —iquiina. 

35Jari Jesu ja qui chanino tsi quiha huësti huésti ca nohiria 
bëcaniquë Jairo xobo ax na, naa jodioba cat xobo chama. Cahéhax, 

—Résoqué mi jahini rë. Maestro jari huënahuayamahuë. Iquë rë 

—i jahini jahëpa qui jaca niquë. 

36 Ja yoacana ca chahahuayamahi tsi jodioba catiti xobo chama 
qui Jesu chaniniquë: 

—Raquéyamatsina. E qui roha mi chitimino ra —iquiina. 

37 Jatsi jahari nohiria bo Jesú raaniquë, jamë cacatsina. Pedro, 
Jacobo, Juan, Jacobo noma, tihi ca roha ja boniquë. 38 Jairo xobo 
qui cahéxo tsi quiha pacots-huahai ca nohiria, naa araconacanaibo, 
huini-huinicanaibo, tihi cabo ja jisniqué. 32Xobo qui jicopama tsi 
quiha, 

—dJënahuariahax raca nëca tsi araconacanai? Anomaria xo ma 
pacots-huahaina ra. Rësoyamahi quiha naa baquë. Oxa roha —i 
nohiria bo qui Jesu niquë. 

40 Jatsi ja osacaniquë. Jatsi xobo cacha nohiria tëquë ja raaniquë. 
Raaxo tsi quiha jahëpa, jahëhua, ja bëta bëcanish cabo, tihi roha 
ca ja béniqué jahi ini ca qui. 41 Jatsi jahini mëquë Jesú biniquë. 
Bichi tsi, 

—Talita, cumi, naa joihuë caí, iquia —i jahi pistia qui Jesu 
niquë. 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


113 San Marcos 5, 6 





häi 


Jairo jahi jënimahuahacahaina 


42 Jatsi joitapiniquë jahini. Tapiti mëtsa ja ini quiha ra. Jabi 
doce ca año ja jayani quiha naa xotaco. Jatsi ratëniquë nohiria 
tëquë tsayahax na. 43 Jama, nohiria bo Jesú yobaniquë, ja aca ca ja 
yoayamacano Jasca, jato ja yobaniqué jahi pistia pimati. 


Nazaret qui Jesu shishonina 
Mateo 13.53-58; Lucas 4.16-30 

6 1 Jaquirëquë toa mai Jesú jisbayaniquë. Jisbaya tsi quiha 

jahari jahanahax ja coni yacata, naa Nazaret icanai ca qui ja 
bacaniquë jahué rabëti bo ya. 2Joiti bari tsi quiha ja cahëcaniquë. 
Cahëxo tsi quiha jodioba cat xobo xo tsi tiisimatsi quiha Jesú 
huaniquë. Jabi toá tsi quiha huéstima ca nohiria iniquë araxéna. 
Jesu chani nicahi tsi quiha ja ratëyocaniquë. 

—dJahuënia ca naa tiisi ja bini sa? ¿Jénahuariaxo raca naa jisti 
bo aqui ni pa? 3ëCarpintero roha tsi xo naa ra? Maria baqué yoi 
tsi xo naa pë. Jahué noma bo tsi xo Jacobo, José, Judás, Simón ra. 
¿Néá tsi racayamayamahi ni jahuë yoxa cabo ri? dJënahuariahax 
raca noqui ja oquéna? —néa tsi nohiria bo nécaniqué Jesu yoati na. 

Ja iqui tsi pé jahuë chani ja nicacasyama-caniqué rë. 4Jatsi Jesü 
jato yoaniquë: 

—Jabi Dios Chani yoati ibo qui nicahi quiha jatiroha ca nohiria 
ra. Jama, nicacasyamacanaibo tsi xo toa jahué yacatá ca nohiria, 

jahuë jimi bo, jahuë xobó cabo pë. Tihi cabo tsi xo toa jahué chant 
nicacasyamacanaibo —i jato qui ja niqué. 

5Jatsi toa xo tsi jisti bo ati métsama Jesu iniqué, ja qui ja 
chitimiyamacani iqui na. Huésti huésti ca iquicanaibo roha 
ja jënimahuani quiha, jato 6 tsi jahuë mëquë tsi janaquí na. 
6Ratëni quiha Jesu, ja qui ja chitimicasyamacani iqui na. 
Jaquirëquë yaca huëtsa bo qui ja caniquë Dios Chani tiisimahi 
na. 


Jahuë doce ca rabëti bo Jesu raanina Dios Chani yoati 
Mateo 10.5-15; Lucas 9.1-6 
7 Jaquirëquë jahué doce ca rabéti bo ja qui Jesú catianiquë. 
Catiaxo tsi quiha rabë rabé tsi jato raatsijahuaniqué Dios Chani 
yoati. Jasca, chama jato qui ja aniqué yoshi bo tsécati. 8 Jatsi jato 
ja yobaniqué: 

—Mëquëya bocana. Coti jihui roha bocana. Sota, mapari, parata, 
tihi cabo boyamacana. 9 Jënima tsi xo chinela sahuéhaina; jama, 
rabé ca camisa bo ma sahuéyamano —néa tsi Jesu nécaniqué, jato 
yobahi na. 

10Néca tsi ja rëtsaniquë: 

—Yaca qui cahéhax mato qui joi amahai ca nohiria xobó 
tsi chitécana. Shishohi tsi xobo huétsa rarinayamacana. 
11Yacatá ca nohiriá pi mato joihuayamano tsi mato chani pi ja 
nicacasyamacano tsi jato béta chitëyamacana. Jisbaya tsi mato 
tahé ca cospo toj-tojhacahué jato jocha jismaxéna. Toca tsi jato qui 
Dios caxa ma jismati xo —i jahuë rabëti bo qui ja niquë. 

12 Jatsi ja bocaniquë. Dios Chant ja yoabonacaniquë: 

— Dios quiri mato quinia yoi ca quima bésocana ra —iquiina. 

13Jasca, yoshi huéstima ca ja tsëcacaniquë. Iquicanaibo 6 tsi xëni 
ja japacaniquë, jato ja jénimahuaqué no. Tihi tsi ja acaniquë, Dios 
Chani yoaqui na. 


Juan yamabo yoati Herodës nicanina 
Mateo 14.1-12: Lucas 9.7-9 
14 Jabi Jesu yoati tsi chama Herodës nicaniquë, nëama Jesú ani 
ca chani pacanani quëshpi na. Nicahax tsi quiha, 
—Tonia bësotëquë xo Juan yamabo ra. Ja tsi xo toa jisti ati 
chama jaya xo ra —i Herodes niquë Jesu yoati na. 

15Jasca, 

— Dios Chani yoanish ca Elías yamabo tsi xo naa tonia —i 
nohiria huétsa bo niquë. 

Jama, 

—Dios Chani yoati ibo-iboria tsi xo naa, naa noba Dios Chani 
yoanish cabo jascaria —i huëtsa bo niquë. 

16 Nohiria bá yoahai ca nicahax tsi quiha chama Herodes 
nëcaniquë: 

—Juan yamabo xo ra. Jahuë mapo ë tëquëësaniquë rë, jama, 
jaboqui bëso ja nori —iquiina. 

17 Jabi siri tsi soldado bo chama Herodës raani quiha Juan qui 
tsamiti. Juan nëxati ibo chama Herodes ini quiha. Jabi ja bichi 
ca ahui Herodias iqui tsi quiha preso qui Juan nanëhacani quiha 
rë. Jabi jahuë noma Felipe ahui chama Herodës bini quiha rë, naa 
Herodias icanai cato. 18 Jabi jahué noma ahui ja biqué tsi, 

—Binoma tsi xo mi noma ahuini ra. Anoma quiha —i ja qui Juan i-ipaoni quiha. 

19 Ja tsi xo toa Juan qui jahuë ahui paxa ca Herodias caxa iniquë. Juan ja 
acasni quiha pë, jama, ati mëtsama ja ini quiha jahuë bënë Herodes iqui na. 
20Shina jiaxëni ca mëstë ca joni Juan iqui ca chama Herodés cahëni quiha. Ja 
tsi xo toa Juan ja acasyamani quiha, raquëqui na. Japi Juan ó ja bësoniquë. 
Jasca, ja qui jia quiha Juan chanini ca ini quiha. Nicahax ja shina-huëjënapaoni 
quiha. 21 Jama, jahuë ahui qui tsëquëni quiha Juan namëti xabaca, naa jahuë 
bënë Herodes coni bari no. Toa bari tsi quiha jahuë nohiria chama bo, jahuë 
capitán bo, Galileá ca yosibo, tihi cabo qui joi Herodés amaniqué, jahuë fiesta 
qui ja bécano. 22Ja oriquicano tsi quiha Herodías jahi jiconiqué jato bax 
pabëxëna. Jabi ja pabëhai ca qui raniniqué Herodes, ja bëta oriquicanaibo. 
Ranihax xotaco qui Herodes chaniniqué: 

—dJahuë ó quééhai? Ea nicamahuë. Jaha mi quëëhai ca mi qui 
axëquia ra —i ja qui ja niquë. 

23 Jatsi ja jurar-aniquë: 

—Mia parayamaquia ra. Jahuëcara mi bënahai ca mi qui axëquia 
ra, naa ë yonahai ca bëquëx tana —iquiina. 

24 Jatsi xotaco caniquë jahuë jahëhua nicaxëna. 

—dJahuë bënaxëhi ni ëa sa? —i jahuë jahëhua qui ja niqué. 

Jatsi, 

—Ashimati ibo Juan mapo bita —i ja qui ja niquë. 

25Bamahaxma tsi chama Herodes qui jahari ja joniquë. Johax, 

—Ashimati ibo Juan mapo ë qui ahuë, ratë no —i chama qui ja niqué rë. 

26 Jatsi Herodes cohuëniquë nicahax na. Jama, nohiria bésojó tsi “Mia 
parayamaquia” i ja ni iqui tsi jaha ja quëëhai ca xotaco qui ja aniquë. 27 Jatsi 
soldado ja raaniquë Juan mapo biti. 28 Jatsi preso qui soldado caniquë. Caxo 
jahué mapo ja tëquëësaha ca tsi jahari ja bëniquë rata no. Joxo xotaco qui ja 
aniquë. Jatsi jahëhua qui jahuë mapo ja aniquë. 

29 Jabi Herodës ani ca nicahax Juan banahuacanaibo bëcaniquë 
jahuë yora bixëna. Bixo tsi quiha ja maihuajahuacaniquë. 


Cinco mil ca nohiria Jesú pimanina 
Mateo 14.13-21; Lucas 9.10-17; Juan 6.1-14 


30 Jatsi Jesu rabéti bo bacaniqué, naa Dios Chani yoatí 
raahacanish cabo. Jesu ya catixo tsi quiha jatiroha ca ja acanina, ja 
tiisimacanina, tihi cabo tsi quiha Jesu ja yoacaniqué. 

31Jatsi Jesu cacasniquë. 

—éNohiria yama ca qui nomë canomani? Naa nohiria misco no 
jisbayano, no joiparino iquish na —i jahuë rabëti bo qui Jesu niquë. 
Jabi huéstima ca nohiria ini quiha ja qui bécanaina, bocanaina. 
Nohiria iqui tsi quiha piti xaba ja nariscaniquë. Jatsi ja yosanacani 

quiha. 32Ja quëshpi tsi iti huëtsa qui ja bocaniquë noti no, 
jaméjacano iquish na. 33Jama ja bocanai ca huéstima cabá jisniquë. 
Tsohué cara ja icani ca ja cahécana ca tsi réqué ja jabacaniqué ja 
rérécanai ca qui. Ja quénibonacani quiha. Quénihax Jesu bébo 
ja cahécani quiha. Jasca basima ca yaca bo ax ja jabacani quiha. 
34Jatsi témahinapama tsi quiha naa nohiria misco Jesü jisniquë. 
Jato ja noini quiha, jaha bésohamaca oveja jascaria ja icani quéshpi 
na. Japi huëstima ca jahué bo jato tiisimatsi quiha Jesá huaniquë. 
35 Yata tsi quiha ja qui jahuë rabéti bo bëcaniquë yobaxëna. 
—Caquë bari tia —i Jesu qui jaca niquë—. 36Basima ca yaca bo, 
huai bo, tihi cabo qui nohiria raatsana. Toa xo tsi jahuécara ca ja 
copicano piti. Yama tsi xo piti nëë no —i jaca niquë. 

37 Jatsi Jesú néca tsi jato quëbiniquë: 

—¿Mato tsani? Jato pimacana —iquiina. Jatsi ja chanicaniquë: 
—dJënahuariaxo raca tihiria ca mapari no copina, naa nohiria 
téqué pimaxéna? Copixéniria quiha —iquiina. 

38 Jatsi Jesú jato yoaniquë: 

—dJahuë tihi ca mapari jayahi ni nohiria bo ra? Tsayata 
—iquiina. 
Cahéhax, 

—Cinco ca mapari, dos ca sanino, tihi cabo jayacani quiha —i 
Jesu qui jaca niquë. 

39 Jatsi nohiria bo Jesú tsahomaniquë huasi no. 
40 Maxo cincuenta, maxo cien, toca tsi jato ja tsahomani quiha. 
41Tsahomaxo tsi quiha cinco ca mapari, dos ca sanino, tihi cabo 
Jesú biniquë. Bichi tsi quiha mana nai qui tsayahax tsi “Gracias” i 
Dios qui ja niqué piti quëshpi na. Jatsi mapari bo ja tëxënamaniquë. 
Téxénamaxo jahué rabéti bo qui ja aniqué nohiria bo taati. 
Jaquiréqué sani ja tëxënamaniquë nohiria bo taaxéna. 42Piniqué 
nohiria téquéta. Ja sëyayocaniquë. 43 Jaquirëquë mapari quési bo, 
sanino, naa pihama ca quëësi bo jahuë rabëti bá catianiquë. Doce 
ca caca réahacaniqué ra. 44Jabi toá tsi cinco mil ca mapari picanai 
ca joni bo ini quiha ra. 


Jéné cacha Jesu conina 
Mateo 14.22-27; Juan 6.16-21 


45Nohiria bo pimaxo tsi noti qui jahuë rabëti bo Jesü 
jicomaniquë, jabëbo Betsaida qui ja shitacano iquish na. Jasca, 
nohiria tëquë jahari jato xobo qui ja raaniquë. 46 Jahuë rabëti bo 
raahax maca bo qui ja caniquë bëhox-xëna. 47 Bari caquë tsi quiha 
ia népax tsi jari noti ini quiha; jamë pistia mai tsi Jesu iquiina. 

48 Jatsi noiyamaria tsi ja huasha-huashacanai ca ja jisniquë, yoshi 
xotohai ca bëcha ja icanai quëshpi na. Jatsi patiari quëonox pari 
no tsi quiha jato qui Jesu caniquë, jënë cacha cohi na. Copama tsi 
jato ja tarabicasni quiha. 49 Jatsi jënë tsi Jesu cohai ja jiscaniquë. 
Bërocamaqui ja iqui ja quëscahuajahuacaniquë. Jatsi ja sai 
i-icaniquë raquëhi na. 50 Jabi ja jiscaniquë jato tëquëta. Jisi tsi ja 
ratëyocaniquë. Jatsi Jesu jato qui chanitapiniquë: 

—Chamacana. Fa yoi xo naa. Raquéyamacana —iquiina. 

51 Jatsi noti qui Jesu jicoqué tsi quiha pasiniqué yoshi xotohaina 
ra. Jatsi ratéyoniqué jahué rabéti bo. Shinati ja cahéyamacani quiha. 
52 Quéstoria ini quiha jato shinana. Jasca, mapari ja téxénamaqué tsi 
quiha tsohuë yoi ja iqui ca ja cahëyamayoicani quiha. 


Genesarët ca iquicanaibo Jesu jënimahuanina 
Mateo 14.34-36 


53 Jatsi ia ja shitacaniquë. Shitaxo tsi quiha Genesaret mai qui ja 
rërëcaniquë. Toá tsi jato noti ja nëxacaniquë. 54 Ja tëmahinacaquë 

tsi quiha nohiria ba Jesu cahëtapiniquë. 55 Jatsi toa mai tsi 
pacanayocaniquë nohiria, iquicanaibo ja iqui ca qui bëxëna. Jato 
oxatí tsi anoma cabo ja qui ja bécani quiha jénimahuahacati. 56 Jasca, 
jatiroha ca Jesu cani ca qui, naa yaca bo, jihuëta bo, tihi cabo xo tsi 
jato anoma cabo ja janacaniquë bahi no. Jatsi Jesu ja bënariacaniquë 
jénimahuahacati, jahuë sahuëti quëpë roha motsacatsi na. Jabi 
jënimahuahacani quiha jahuë sahuëti motsanish cabo tëquëta ra. 


Nohiria jochamahai cato 
Mateo 15.1-20 


7 1 Jatsi jodioba chama bo, jato yoba tiisimacanaibo, tihi cabo 
cahëniquë Jerusalën ax na, Jesu tsayacascani na. 2Jabi 
jahuë rabëti bo tsayapama tsi quiha chocohama ca mëquënë 
tsi ja picanai ca ja jiscaniquë. Jodioba jabi, jato yoba, tihi cabo 
pasomaha ini quiha ja acanaina. Ja quëshpi tsi jodioba chama 
bo ranimisniquë. 3 Jabi jodioba yoba, naa jato naboyamaba yoba 
siri bo ja aria-ariacani quiha. Pinox pari tsi quiha ja mëchococani 
quiha. Jato jabi quiha. 4 Jasca, jato yoba iqui tsi mercadó ca copini 
ca jahuë bo ja chocohacani quiha pinox pari. Jato jabi quiha. Jasca, 
jato canico bo, jato olla bo, jato rato bo, tihi cabo ja chocohacani 
quiha. Jato naboyamabá ani ca yoba quiha. 5Jatsi bécanish ca 
jodioba chama bá Jesu nicaniquë: 
—dJënixo tsi noba naboyamabá noqui ani ca yoba ayamahi ni 
mi rabéti bo? Méchocoxoma tsi picani quiha pé. Anoma quiha 
—iquiina. 
6Jatsi Jesu jato quëbiniquë: 
—Quiaxéni xo mato ra. Parayamaniqué Isaías yamabo, mato 
yoati tsi ja quënëquë no: 
“Jato janá tsi jia tsi ëa ocahuacani quiha naa nohiria; 
jama, éa basi jato shina nori. 
7 Mahitsa ë qui aracani quiha. 
“Dios yoba tsi xo naa' icani quiha, 
jato mahitsa ca yoba nori” 
néa tsi quiha Isaías yamabo nécani quiha Quénéhacanish cabo 
ó no. 8Tsayacahué. Dios yoba niaqui mato pë, mato joni bá 
tiisimahai ca yoba banahuaxéna —néa tsi Jesu nécaniqué jodioba 
chama bo qui. 
9 Jatsi Jesá rëtsaniquë, chanihi na: 

— Mato jabi bo, mato yoba bo, tihi cabo banahuaquí tsi Dios 
yoba-yobaria niaqui mato pë. 10 Jabi Dios yoba Moisés yamabá 
mato qui aniquë: “Mato jahëpa, mato jahëhua noicana” iquiina. 
Jasca, “Namëhacati xo tsohuécara ca jahué jahépa, jahué jahëhua, 
tihi cabo ocahuahai cato” i ja ni quiha. 11 Jama, mato qui jënima 
tsi xo mato noitiria ca nabo nicayamahaina ré. “Jishopé. Mato 
mëbitimaxëni xo ëa rë, Dios qui noho parata ë aquitaha quëshpi 
na” iqui mato pë, jato mébicasyamahi na. 12 Jatsi mato nabo 
mëbiyamaqui mato rë. Mato qui jënima xo toca ca chanihaina pë. 
Jabi toca tsi Dios yoba niaqui mato ri, ma ani ca yoba 6 bësocatsi 
na. 13 Jabi tobi huéstima ca toca ca mahitsa ca jabi bo ma acaina ré 

—néa tsi Jesu nécaniqué bécanish ca jodioba chama bo qui. 


Nohiria jochamahai ca jahué bo 
Mateo 15.10-20 


14Jatsi nohiria bo quénatéquéhax tsi quiha Jesu chaniniquë: 

—Ea nicayocana. Ma cahëno ra. 15Nohiria jochamayamahi quiha 
toa ja qui jicohaina. Jama, nohiria jochamahai ca tsi xo toa yoi 
ca ja shinahai ca ja chanihaina ra. 16Jabi naa chani nicaxéti xo 
jatiroha cabo —i Jesu niquë. 

17 Jatsi nohiria bo jisbéria tsi quiha xobo qui Jesu jiconiquë. Toa 
xo tsi jahué rabéti bá nicaniqué ja yoaha ca chani yoati na. Jatsi 
Jesu chaniniquë: 

18— 6E yoaha ca cahéyamahi ni mato ri ra? éJénahuariaxo raca 
ma pihai catë mato shina yoshihuana? 19 Shina qui cayamahi quiha 
piti ra, jahué poco qui nori. Cahax jahué poco ax huajahi quiha — 
néa tsi Jesu nëcaniquë. 

Jabi ja yoaha cató tsi jatiroha ca piti jénima iqui ca Jesü jismani 
quiha. 20Jatsi ja nëcaniquë: 

—Nohiria jochamahai ca tsi xo toa ja shinahaina ra. 21Ja xara, naa 
jahué shina quima ax johi quiha ja shinahai ca yoi cato. Yoi ca shinaquí 
tsi anoma ca jahué bo aqui quiha rë. Jahuë shina yoi iqui tsi yomahi 
quiha nohiria ra. Ja quéshpi tsi tobi toa joni acaina, joni huétsa ahui 
bichiina, 22yoi ca ó quëëmis-haina. Jasca, jato yoi ca shinahai iqui 
tsi tobi quiha yoi ca acaina, paramis-haina, ranomis-haina, ranimis- 
haina, jamë shinamis-haina, yoyohaina. 23Jabi joni xara, naa jahuë 
shina quima ax johi quiha naa yoi ca téquéta. Ja tsi xo toa nohiria bo 
jochamahai cato, ja picanai ca nomari —néa tsi Jesu nëcaniquë. 

Carayana ca yoxa Jesu qui canina 
Mateo 15.21-28 


24Toa ax riquicaya tsi quiha mai huétsa, naa yaca Tiro y Sidón 
basima ca qui Jesu caniqué. Xobo qui jicoxo tsi quiha ja racahi 
iqui ca Jesú cahëmacasyamaniquë. Jama, mëri tsi quiha jahuë 
iti nohiria bë cahëniquë. Jonënoma ja ini quiha. 25 Toatiya tsi ja 
racani ca huësti ca yoxá nicaniquë, naa yoshi jaya ca jahi jayanish 
cato. Nicahax ja qui ja joniquë. Jatsi Jesu bésojó tsi quiha ja 
mënitapiniquë. 26 Jabi carayana naa yoxa ini quiha, naa Sirofenicia 
mai conish cato. Ménixo tsi quiha Jesu ja bénarianiqué jahuë jahi 
ó ca yoshi natsécati. 27 Jatsi quiha Jesu ja qui chaniniquë: 

—dJënahuariaxo mia ë mébina? Jodiobo qui roha ë raahacani 
quiha shomahuati. Jato ë mëbipariti xo ra. Noba jabi pasomaha 
tsi xo toa carayanabo mébihaina. Noba xocoba mapari ini bo qui 
niahai jascaria xo —i ja qui Jesu niqué. 

28 Jatsi yoxá quëbiniquë: 

—Jabija, Taitá. Yoiria ca carayana roha ca éa xo naa ra; jama, 
¿jato chama quima ax paquéhax ca quëxë mishni bo piyamayamahi 
ni ina bo ra? Shomahuahacaqui ina bo ri ra —iquiina. 

29 Jatsi Jesu yoxa qui chanitëquëniquë: 

—Jia tsi xo toa mi québihana. Ja iqui tsi mi jahi ë jënimahuaquë 
ra. Cata. Natsëquëquë mi jahi 6 ca yoshini ra —iquiina. 

30 Jatsi jahari jahué xobo qui yoxa caniqué. Jénima, oxati raca ja 
ini quiha, xobo qui ja cahéqué no. Yama jahué yoshi ini quiha. 


Jaro ca joni Jesú jenimahuanina 


31 Tiro mai riquicaya tsi quiha Sidón mai Jesu naconiqué la Galilea qui 
caxëna. Decápolis icanai ca yaca bo ja tarabiniquë caquí na. 32Toa xo tsi 
quiha patoxi ca jaro ca joni nohiria bá bëniquë ja qui. Béxo tsi quiha Jesu 
ja bénariacaniqué, jahué méqué jaha ja janano. 33Japi nohiria misco quima 
Jesú joni boniquë, jamë pistia ja bëtati. Jatsi joni pahoqui quiní tsi jahuë 
mëtsis Jesú pahostaniquë. Pahostaxo tsi quiha coshoxo tsi jahuë jana ja 
motsaniquë. 34 Jaquirëquë nai qui tsayapama tsi quiha ja ëësiniquë. Jatsi, 

—Papéquéhué ra —i ja qui Jesu niquë. 

35 Jatsi nicatapiniquë joni. Bëro tsi quiha ja chaniniquë ra. 
Jënima quiha jahuë pahoqui, jahuë jana, tihi cabo iniquë. 36 Jatsi 
nohiria bo qui Jesu chaniniquë: 

—E aca ca yoayamatsacana —iquiina. 

Jato ja pasimacasni quiha; mahitsa. Jato ja pasima-pasimaqué tsi 
quiha oqué tsi ja ani ca ja pacanamacaniquë rë. 37 Jatsi ratëyoniquë 
nohiria tëquë, ja ani ca nicahax na. 

—Anomaria tsi xo toa ja acaina ra. Patoxi cabo pasomahi quiha ra. Jaro 
cabo chanimahi quiha pa —nëa tsi nohiria bo nécaniqué Jesu yoati na. 


Cuatro mil ca nohiria Jesú pimanina 
Mateo 15.32-39 
1 Jaquirëquë toatiya tsi quiha nohiria misco catitëquëniquë, 
Jesu jiscatsi na. Jatsi jato piti ja quëyocaquë tsi quiha jahuë 
rabéti bo Jesá quënaniquë: 

2— Noitiria tsi xo naa nohiria. Tres ca bari no tsi ë béta ja icaquë. 
Jaboqui yama tsi xo ja picanaina rë. 3Paxnacanai ca jato xobo qui 
jato ë raapino tsi bahí tsi résocanacaxécani quiha tonia. Basi-basiria 
tsi xo toa huësti huésti ca bécanana —i jahuë rabéti bo qui Jesu niquë. 

4 Jatsi jahué rabéti bá quëbiniquë: 

—dJënahuariaxo raca jato bax mapari bo no bina rë? Xobo yama 
ca iti tsi xo naa ra —iquiina. 

5Jatsi Jesá nicaniquë: 

—dJahuë tihi ca mapari yani mato? —iquiina. 
—Siete ca mapari roha —i jaca niquë. 

6Jatsi nohiria misco ca ja tsahomaniquë mai no. Mapari bichi tsi 
quiha “Gracias” i Dios qui ja niquë. Jatsi mapari ja téxénamaniqueé. 
Téxénamaxo tsi quiha jahué rabéti bo ja méaniqué nohiria misco 
bo taati. Jatsi mapari nohiria bo qui ja mëacaniquë. 7 Jasca, 
huësti huësti ca sani mishni ja jayacaniquë. Naa sani bixo tsi 
quiha “Gracias” i Dios qui Jesu niquë. Jatsi jahuë rabëti bo qui 
sani ja mëaniquë nohiria bo taati. 8Piniqué nohiria tëquëta. Ja 
sëyayocaniquë. Jabi tobi cuatro mil ca nohiria ini quiha picanaina. 
9 Ja picaquë tsi quiha pihama ca quési mishni bo ja topicaniquë. 
Jaquirëquë jato xobo qui nohiria bo ja raaniqué. 10Raahax noti qui 
ja jiconiquë jahuë rabëti bo ya. Jicoxo ia ja shitacaniquë. 


Jisti jodioba chama ba jiscasnina 
Mateo 16.1-4 


11 Jatsi jodioba chama bo Jesu qui bëcaniquë ja qui joi mëraxëna. 
Jesu tanamacasqui tsi quiha Jesu ja nicacaniquë: 

—Mana ca jisti mi ano ra. Jisti pi mi ano tsi mia chahahuaxëqui 
noa ra —iquiina. 

Jabi ja tocacaniquë ja qui quësocastsi na pë. 12Jato qui yosanahi 
tsi quiha jato qui Jesu nëcaniquë: 

—Jistí-naxéni xo mato pë. Mato bax ayamaxëquia ra —iquiina. 

13 Jato jisbaya tsi quiha noti qui ja jiconiquë. Jatsi ia ja 
shitaniquë rabëquëx ca qui. 


Jodioba chama bo, chama Herodes, tihi cabo ó jahuë 
rabéti bo Jesú quiniamanina 
Mateo 16.5-12 


14[a shitapama tsi quiha, 

—Jishopé. Mapari piti no shina-bënoquë ré —i Jesu qui jaca 
nique. 

Jabi huésti ca mapari roha ja jayacani quiha notí no. 

15Jatsi Jesu jato yobaniquë: 

—Jodioba chama bo, Herodes, tihi cabo 6 tsi quiniacaxëcahuë, 
mapari levadura jascaria jaca nori iqui na. Méri tsi pacanahi quiha 
jato yoi cato ra —iquiina. 

16 Jatsi jato xéréqué tsi chaninatsijacaniqué. 

—dJënijaha sa? Toca tsi chanihi quiha pë, mapari no shina- 
bënoha iqui na, tonia —i jaca niquë. 

17 Jabi mapari yoati tsi ja chaninacanai ca Jest cahéni quiha. 
Cahéhi tsi, 

—dJënihax tsi joi i-icanai ré, naa ma shina-bënoha ca mapari 
yoati na? —i jato qui Jesu niqué—. Ma shina-bénoha ca mapari 
shinayamaquia ra. éJari cahéyamacanai? Quéstoria xo mato 
mapo rë. 18¿Béro yama ni mato sa? Jatsi tsayacahuë. ¿Pahoqui 
jaya ni mato? Jatsi nicacahuë. 19¿Cinco mil ca nohiria jaboqui 
ë pimayamaha? Jasca, écinco ca maparí roha tsi jato tëquë ë 
pimayamaha? Jaquirëquë éjahué tihi ca caca ma réaha, naa mapari 
pihama catë no? —i jato qui Jesu niquë. 

Jatsi, 

— Doce ca cacano —i jaca niqué. 

20 Jatsi, 

—Jasca, siete ca maparí tsi cuatro mil ca nohiria ë pimahitaquë 
ra. Toatiyá tsi djahuë tihi ca caca ma réahitaha, pihama ca maparí 
no? —i Jesu niquë. 

Jatsi jahuë rabëti ba quëbiniquë: 

—Siete ca caca no rëahitaquë —iquiina. 

21 Jatsi, 

—dJari tsohuë ë nori ca cahéyamacanai? ¿Jari ma pihai ca 
mapari shinahi ni mato ra? —iquiina. 


Betsaidá ca béco ca joni Jesú jënimahuanina 


22 Betsaida yaca qui ja cahécaqué tsi quiha bëco ca joni Jesu 
qui nohiriá bëcaniquë. Bëxo tsi quiha Jesu ja bënariacaniquë, joni 
jënimahuati. 23 Jatsi yaca cacha Jesú joni mëpiniquë. Mépixo tsi 
quiha jahuë bëro qui Jesu coshohaniquë. Jatsi jahuë mëquë jaha 
janaxo Jesti nicaniquë: 

—dJahuë tsayahai? —iquiina. 

24 Jatsi taisniqué joni. Tais-hax tsi quiha, 

—Nohiria bo jisquia. Jama, ë qui bohohai ca jihui bo jisiria ca xo 
rë —i Jesu qui joni niquë. 

25 Jatsi joni bëro Jesú motsatëquëniquë. Ja bëpëquëquë tsi quiha 
jënima jahuë bëro iniquë. Bëroria quiha jatiroha ca ini quiha. 
26 Jatsi Jesti joni raaniquë jahuë xobo qui. Raahax, 

—Yaca qui mi jicotëquëyamano. Mi bax ë aca ca nohiria bo mi 
yoayamano ra —i joni qui Jesu niquë. 


—Xabahamati Ibo xo mia —i Pedro nina 
Mateo 16.13-20; Lucas 9.18-21 


27 Jaquirëquë jahuë rabëti bo ya Jesu caniqué Cesareá ca Filipo mai 6 
ca yaca bo qui. Bahi copama tsi quiha jahuë rabëti bo Jesu nicaniquë: 

—dTsohuë ni ëa? ¿Jénihi ni nohiria bo ëa yoati na? —iquiina. 

28 Jatsi jahuë rabéti bá quëbiniquë: 

—“Ashimanish ca Juan yamabo përë xo mia” ii quiha huësti huësti 
ca nohiria. “Elias yamabo xo mia” ii quiha nohiria huëtsa bo. “Tonia 
Dios Chani yoanish ca xo mia” ii quiha tëxë bo —i Jesu qui jaca niquë. 

29 Jatsi Jesú jato nicaniquë: 

—dJënihi ni mato ëa yoati na? ¿Tsohué ni ëa yoi? —iquiina. 

Jatsi, 

—Dios raahacanish ca Xabahamati Ibo xo mia ra —i ja qui Pedro 
niqué. 

30 Jatsi Jesti jato yobaniquë, Cristo, naa Xabahamati Ibo ja iqui 
ca yoayamati. 

Ja rësoxëhai yoati tsi Jesu chaninina 
Mateo 16.21-28: Lucas 9.22-27 


31 Jatsi ja rësoxëhai yoati tsi chanitsi Jesu niquë: 

—Tënë-tënëxëquia ra, naa Nohiria Baquë ë nori cato. Ea 
niacaxëcani quiha jodioba yosibo, jato arati ibo ba chama bo, jato 
yoba tiisimacanaibo rë. Ea namëcaxëcani quiha ra; jama, tres ca 
bari huinocaqué tsi bësotëquëxëquia ra —néa tsi jahué rabëti bo 
qui Jesu nécanique. 

32 Jabi bëro tsi ja rësoxëhai yoati tsi Jesu chaniniquë. Jatsi ori tsi 
Jesu Pedró boniqué jamé tsi ja qui chanixéna. 

—Anoma tsi xo toca tsi mi chanihaina ra —i Jesu qui ja niquë, 
raahahi na. 

33 Jama, Jesu bopinaniquë. Bopinaxo tsi quiha Pedro ja 
raahaniquë, jahué rabëti bo tsayaquí na. 

—Ea basihué, Satanás. Dios shinahai ca jasca ma xo toa mi 
shinahaina, nohiria bá shinahai jascaria nori —i Pedro qui ja 
niquë. 

34 Jatsi jahuë rabëti bo, nohiria misco, tihi cabo Jesti quënaniquë 
yobati. 

—Ea pi banahuacasquí tsi ma acatsai ca ma shinayamati xo. 
Jaquiréqué mato cruz iacana. laxo ëa banahuacahuë. 35 Jabi 
xabahamahacayamaxëhi quiha jahué noma jabi ó quëëmisxëni 
cato. Jama, xabahamahacaxëhi quiha jahuë noma jabi 
chihohuahai cato, ëa, noho chani, tihi cabo quëshpi na. 36 Jabi 
jatiroha ca mai ca jahué bo nohiriá bëbomitsa: jama, tënëtiya 
qui caapiquí tsi djahuë raca ja bébona? 37 Jabi jahuë shina pi 
bënoqui tsi ¿jahué raca Dios qui nohiriá ana ra, jahuë shina 
bitéquéxéna? 38 Jabi anoma ca jochahuaxëni tsi xo naa jaboqui 
bësocanaibo iquia. Jabi ëa, noho chani, tihi cabo qui naa nohiria 
bo rabino tsi jato qui rabixëquia ëa ri, xaba huëtsa tsi ë joxëquë 
no. Toa bari tsi ángel bo ya tsi joxëquia ra, noho Jahëpa chamá 
no ra, naa Nohiria Baqué é nori cato —néa tsi nohiria bo qui 
Jesu nécanique. 

9 1Jatsi jahuë chani Jesú rëtsaniquë: 

—Mato parayamaquia. Chamá tsi joxëhi quiha Diós 
otohaina ra. Jasca, ja johai ca jisxéqui mato huësti huësti cabo ra, 
ma résonox pari —i jato qui ja niquë. 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


125 San Marcos 9 


Jesu jabitinina 
Mateo 17.1-13: Lucas 9.28-36 

2 Jatsi seis bari quirëquë, Pedro, Jacobo, Juan, tihi cabo maca 
qui Jesú boniquë jato bétarohaxéna. Toá tsi quiha jahuë jaria 
jabitiniquë jato bésojó no. 3 Joxonariani quiha jahué sahuéti; huéa 
jascaria quiha. ëTsohuë raca toca tsi raiti joxohuana? 4Jatsi Elías 
yamabo, Moisés yamabo, tihi cabo jisiquiniqué. Jesu ya chanihi ja 
icani quiha. 5Jatsi Jesu qui Pedro chaniniquë: 

—Noqui jia tsi xo néá no iquiina. Néa xo tsi tres ca tapas axéqui 
noa ra; huésti mi-na, huésti Moisés-na, huésti Elías yamabá-na — 
nëa tsi Pedro nëcaniquë. 

6 Jabi jahuëcara chaniti Pedró cahëyamani quiha raquëqui na. 
7 Jatsi tsëmo joniquë. Joxo tsi quiha jato ja mapaniquë. Jatsi tsémó 
ca joi chaniniquë: 

—Noho Baqué yoi tsi xo naa ra. Noiquia. E qui jia tsi xo toa ja 
acaina ra. Ja qui nicacana —i joi niquë. 

8Jatsi nëjo nëjo taistapipama tsi quiha yama ca ja jiscaniquë. 
Jesu roha jato béta ini quiha. 
9 Jatsi maca ax botëjacano tsi quiha jato Jesá yobaniquë: 

—Ma jisi ca nohiria bo jari yoayamacana. Jariapari tsi résohax 
bësotëquëxëquia ra, naa Nohiria Baquë ë nori cato. Jaquirëquë 
jénima tsi xo nohiria bo ma yoahaina ra —iquiina. 

10 Jatsi ja bëpacaniquë. Jama, ja yoaha ca ja cahëyamacani quiha. 
Jaha tsi, 

—éJénihax tsi “Bësotëquëxëquia” i ja a sa? —i jaca niqué chaninahi na. 

11Cahëcasqui tsi quiha Jesu ja nicacaniquë: 

—"Xabahamati Ibo jonox pari no tsi joxëhi quiha Elías chama 
jaya ca pari" ii quiha noba yoba tiisimacanaibo. ¿Jabija ni toa ja 
yoacanaina? —i Jesu qui jaca niquë. 

12 Jatsi Jesú jato quëbiniquë: 

—Jariapari joxëhi quiha Elías, naa Dios chama jaya cato. Joxo 
tsi jatiroha ca paxahuaxëhi quiha. Jabija tsi xo toa ja yoacanaina. 
Jama, “Tënëxëhi quiha Nohiria Baqué ri. Niaxëhi quiha nohiria 
bo ré” ¿i Dios Chani yoanish cabo yamayamani? 13 Jabi joniqué 
Elías ra, naa Dios chama jaya cato. Ja joqué tsi ja qui nohiria bá 
yosiniqué ré, mato Quénéhacanish cabá yoani ca jascaria —néa tsi 
jahuë rabëti bo qui Jesu nëcaniquë. 

Yoyo jaya ca baqué Jesú jënimahuanina 
Mateo 17.14-21; Lucas 9.37-43 

14 Jatsi maca ax botëxo tsi quiha nohiria misco ja jiscaniquë. Jesu 
rabëti bo yaxo joi mërahi jodioba chama ini quiha. Jato tëamë tsi nohiria 
misco mani ini quiha. 15Jatsi Jesu jisi tsi nohiria bo shina-risiquiniqué. Ja 
qui ja jabayocaniquë joihuaxëna. 16Jatsi Jesti jahuë rabéti bo nicaniquë: 

—éJénixo tsi joi mëracanai” —iquiina. 

17 Jatsi toá ca nohiria xërëquë ca joni quëbiniquë: 

—Mi qui noho baquë ë bëquë ra, jënimahuahacati. Yoshi jaya xo 
rë. Jaro quiha. 18 Noho baquë qui tsamiqui tsi mai qui niahi quiha 
rë. Jatsi jabacoxhi quiha noho baquë. Xëta mayëquërëhi quiha. 
Jatsi huishta-huishtahi quiha ra. Anoma quiha. Jabi, “Noho baquë 
ó ca yoshi tsëcacahuë” i mi rabéti bo qui ë qué. Tsëcatimaxënicana 
rë —nëa tsi Jesu qui joni nëcaniquë. 

19 Jatsi Jesú quëbiniquë: 

—Chitimitimaxëni ca yosaxéni ca nohiria xo mato pë. éJahué tihi 
tsi mato tënëxëhi ni éa ra? Mi baquë nëri bëhuë —nëa tsi joni qui 
Jesu nëcaniquë. 

20 Jatsi Jesu qui jahuë baquë ja bëcaniquë. Jatsi pë Jesu jisi 
tsi quiha yoshini baquë caxo amaniquë. Paquëniquë baquë. Mai 
tsi ja robi-robiniquë, ja bacoxhaina. 21 Jatsi pë Jesú jahué jahëpa 
nicaniquë: 

—dJahuë tihi tsi nëca tsi ja ini? 

—iquiina. 

Jatsi jahuë jahëpa chaniniquë: 

—Baquë pistia ax rohari. 22Huëstima tsi chihi, jënë, tihi cabo 
qui yoshini noho baquë niani quiha axëna. Japi noqui shinahuë ra. 
Noqui mëbihuë ra. Mia roha tsi xo toa ati chama jaya cato ra —i 
jahëpa niquë. 

23 Jatsi, 

—“Ati chama jaya xo mia” di mi a pa? Acacati xo jatiroha cato, 
Dios qui chitimihai ca bax na iquia —i jahëpa qui Jesu niquë. 

24 Jatsi quiha jahëpa quëbitapiniquë: 

—Dios qui chitimiquia ra. Jama, ëa chamahuahuë ra, oquë tsi ë 
chitimino iquish na —iquiina. 

25 Jatsi ja qui quëtsohai ca nohiria misco anihai ca jisi tsi quiha 
baquë ó ca yoshi Jesú raahaniquë: 

—Natsëquëhuë ra, yoshi jaro patoxi catë. Baquë qui 
jicotëquëpistiayamariaxëhuë iquia —nëa tsi quiha Jesu nëcaniquë 
yoshi qui. 

26 Jatsi yoshini jahué baquë sai i-imaniqué. Caxo amahax tsi 
quiha ja natsëquëniquë ra. Jabi toa tsi pë chaparoha baquë ini 
quiha mai no. Ja rësoni nohiria bá quëscahuaniquë. Jaha tsi quiha, 

—Naquë baquë ra —i jaca niquë. 

27 Jatsi pë Jesti jahuë mëquë achaniquë. Achaxo tsi quiha baquë 
ja joimaniquë. Niiniquë baquë ra. Jënima quiha ja iniquë ra. 

28 Jaquirëquë, xobo qui Jesu jicoquë tsi, 

—dJënixo tsi jahuë yoshi tsécanoma no iqui? —i Jesu qui jahuë 
rabëti bo niquë. 

29 Jatsi Jesú jato yoaniquë: 

Bëronoma tsi xo nëca ca yoshi natsëcahaina ra. No bëhoxhai 
cato tsi ja natsëcahacaxëti xo ra. Yama xo quinia huëtsa —i quiha 
jato qui Jesu niquë. 





Ja nahai yoati tsi Jesu chanitëquënina 
Mateo 17.22-23; Lucas 9.43b —5 


30-31Toa mai ax riquibaya tsi quiha Galilea mai ja nacocaniquë. 
Nohiria bo basi Jesu chitëniquë jahuë rabëti bo tiisimacatsi na. 
Chanihi tsi, 

—Nohiria bo qui ë mëahacaxëti xo. Jatsi ëa acaxécani quiha. 
Jama, tres bari quiréqué bësotëquëxëquia ra —i jato qui Jesu niquë. 

32 Jabi Jesú yoaha ca jahuë rabéti bá cahëyamaniquë. Jama, 

—dJënihi ni mi yoahaina? No joma —iyama jaca ni quiha 
raquéhi na. 


ëTsohuë ni toa oqué cato? 
Mateo 18.1-5; Lucas 9.46-48 

33Jatsi Capernaum yaca qui ja cahécaniqué. Xobo qui jicoxo tsi 
quiha Jesú jahuë rabéti bo nicaniquë: 

—Bahi bohopama tsi djahuë yoati tsi joi méranahi ma iqui? 
—iquiina. 

34 Jatsi ja bëpacaniquë, yoacasyamaquí na. Ja bérabicani quiha 
jato xërëquë ca oqué ca iqui ca yoati tsi chaninahi ja icani quëshpi 
na. 35 Jatsi Jesu tsahoniquë. Tsahoxo tsi quiha jahué doce ca rabéti 
bo ja quënaniquë. Chanihi tsi, 

—Ja cho ixëti quiha tsohuëcara ca rëquë icatsai cato. Jatiroha 
cabo ja mëbixëti xo —i jato qui Jesu niquë. 

36 Jatsi baqué pistia jato népax tsi Jesú jananiquë. Baqué icohax 
ja rëtsaniquë. Chanihi tsi, 

37 —Jabi ëa joihuahi quiha tsohuëcara ca noho janë tsi nëca ca 
baquë joihuahai cato. Jasca, ëa raanish ca ri joihuahi quiha ëa 
joihuahai cato ra —i jahuë rabëti bo qui Jesu niquë. 


Jesu rabëti yoi bo 
Lucas 9.49-50 


38 Jatsi Juan chaniniquë: 

—Mi janë tsi yoshi natsëcahai ca joni no jisitaquë ra. “Ayamahué 
ra” ija qui no itaquë, noba maxo quirima ja iqui iqui na —iquiina. 

39 Jatsi, 

—Toa jënëyamacana —i ja qui Jesu niquë—. Ea ocahuatimaxëni 
tsi xo toa noho janë tsi jisti acai cato ra. 40Noba rabéti tsi xo 
toa noqui pasomahama cato iquia. 4! Mato parayamaquia. 
Copihacaxëhi quiha chahahuacanaibo mébihai cato ra, ëa iqui tsi 
jénépaxa roha jato qui ja aqué no. 


Jochati tanamahacahaina 
Mateo 18.6-9; Lucas 17.1-2 


42 Jabi jia tsi ë qui chitimicani quiha naa xocobo mishni bo. Japi 
noitiriaxéhi quiha néca ca chahahuabéna cabo é quima bésomahai cato 
ra. Anomariaxëhi quiha jahué copi ra. Ja acai quéshpi tsi térotamé ca 
rénéti maxax ya nëmi ca ia qui ja niahacati xo iquia. Jama, oquéria ca 
copi bixéhi quiha ra, ja aca ca yoi ca quéshpi na. 43Mato méquéné pi 
mato jochamacasno tsi mërëësicahuë. Oqué tsi xo toa méréxto tsi nai 
qui cahaina. Noitiria tsi xo toa ténétiya qui niahacahaina méqué ya. 

44 Nocatimaxëni tsi xo toa ténétiya chihi ra. 45Jasca, yoi ca qui mato tahé 
pi mato bono tsi jorëësicahuë. Oqué tsi xo toa joréxto tsi nai qui cahaina. 
Noitiria tsi xo toa tënëtiya qui cahaina tahé ya. 46Nocatimaxéni tsi xo 
toa ténétiya chihi ra. ^7 Jocha quiri pi mato béró mato bésomano tsi 
bëtsëquëcahuë. Oqué tsi xo Diós otohai ca qui huësti ca bëro ya roha 
jicohaina. Noitiria tsi xo toa rabé ca béro ya ténétiya qui niahacahaina 
ra. 48 Nocatimaxëni tsi xo toa ténétiya chihi ra. 

49 “Tënëhai cató tsi rohahuahacaxéti xo jatiroha cabo. 59 Chopara 
jia ca jascariacana. Jia tsi xo chopará tééhuahaina. Jama, jahué tëë 

bënopiqui tsi éjénahuariaxo ja tééhuana? —néa tsi Jesu nëcaniquë 
nohiria bo tiisimahi na. 


Ahui niahai yoati tsi Jesu tiisimanina 
Mateo 19.1-12; Lucas 16.18 
1 O 1Jatsi toa ax riquiquiria tsi, jodioba mai qui Jesu caniquë, 
naa Jordán rabëquëx cato. Ani Jordan ja shitaquë tsi 
quiha ja qui nohiria misco quëtsotëquëniquë. Jatsi tiisimatsi Jesú 
huaniquë. Jahué jabi quiha. 
2Jatsi ja qui huësti huésti ca jodioba chama bo bëcaniquë 
tanamaxëna. Ja qui joi mëratsijahuacani quiha. Jatsi, 

—¿Anoma ni joni jahué ahui niahaina? —i Jesu qui jaca niquë, ja 

qui quësocascani na. 
3Québihi tsi, 

—dJëni Moisés ni? dJahuë yoba mato qui ja ani? —i jato qui ja 
niquë. 

4 Jatsi jodioba chama bá quëbiniquë: 

—Moisës qui jënima ja ini quiha. Jariapari tsi quiha ahui niati 
papi joni ja huishamani quiha ahui mëati. Ahui qui toa papi 
mëajahuaquë tsi quiha jënima Moisës qui ini quiha toa jahuë ahui 
joni niahaina ra —i Jesu qui jaca niquë. 

5 Jatsi, 

—Majia —i Jesu niquë—. Mato jochahuaxëni ca quëstoria ca 
shina iqui tsi toa yoba mato qui Moisés yamabá ani quiha ra. 6Dios 
quinia ma xo toa ahui niahaina ra. Jariapari tsi quiha joni, yoxa, 
tihi cabo Diós nëhohuaniquë racanabéquiti. 7 Ja tsi xo toa jahué 
jahépa, jahué jahéhua, tihi cabo jisbayahi quiha joni, jahué ahui 
qui riiti. (Jasca, jahué nabo jisbayahi quiha yoxa ri, jahuë bënë qui 
riiti.) Jatsi racanabëquicani quiha. 8 Toca tsi huëstinacani quiha 
dos cabo, naa ahui bënë tëquëta. 9 Jabi Dids racanabëquimaha ca 
nohiria bë bëquëxyamano ra —nëa tsi jodioba chama bo qui Jesu 
nëcaniquë. 

10 Jatsi xobo qui jicoxo tsi quiha jahuë rabéti bá Jesu 
nicatëquëniquë, naa joni ahui niahai ca yoati na. 11 Québihi tsi, 

—Jahuë ahui pi niaquí tsi ahui pasomaha jochahi quiha joni, 
ahui paxa ca ja biquë no. 12 Jascaria jahuë bënë pi niaquí tsi ja 
pasomaha jochahi quiha yoxa ri, bënë paxa ca ja biquë no —i jato 
qui Jesu niquë. 

Xocobo mishni bo Jesú shomahuanina 
Mateo 19.13-15; Lucas 18.15-17 


13Huésti huësti ca nohiria ba jato xocobo Jesu qui bëniquë, jato 
ja shomahuano iquish na. Jama, jato nabo raahatsi jahué rabéti bá 
huaniquë pë. 14 Jatsi jato ja raahacahai ca jisi tsi quiha jahuë rabéti 
bo qui Jesu caxaniquë. Chanihi tsi, 

—Nëri ë qui xocobo bëcano ra. Jato chitiayamacana. Nëca 
cabo otocatsi quiha Dios. Ja qui jia quiha. 15 Mato parayamaquia. 
Bëroria tsi Dids jato otohai ca bichi quiha xocobo ra. Jabi 
xocobo jascaria pi Diós otohai ca biyamahi tsi Diós otohai ca qui 
jicoyamaxëhi quiha mato ra —i nohiria bo qui Jesu niquë. 

16 Jatsi xocobo icoxo tsi jato ja shomahuaniquë. Jahuë mëquë jato 
ó tsi ja janani quiha. 


Rico ca ya Jesu chaninina 
Mateo 19.16-30; Lucas 18.18-30 
17 Bahi tsi Jesu cano tsi quiha ja qui joni jabaniquë. Ja bësojó tsi 
ja mëniniquë. Mënihax ja chaniniquë: 

—dJënahuaxëhi ni ëa ra, Maestro jiaxëni cató, bëso-bësopaoxëti? 

—iquiina. 
18 Jatsi Jesu ja qui chaniniquë: 

—¿“Jiaxëni cato” ëa mi quënaha pa? Yama tsi xo jiaxéni cato ra. 
Ja huësti ca tsi xo Dios. 19Jabi Moisés yoba bo cahëqui mia tonia. 
“Nohiria ayamahuë” ii quiha. Jasca, “Joni huëtsa ahui biyamahuë; 
yomayamahué; quiayamahué; parayamahué; mi ipa, mi ihua, 
tihi cabo noihuë,” tihi ca tsi ii quiha jahuë yoba —néa tsi Jesu 
nécaniqué joni qui. 

20 Jatsi, 

—Toa yoba bo tëquë ë nicaquë xocobo xo rohari, Maestro —i 
Jesu qui joni niquë. 

21 Jatsi noixo joni Jesu bëisniquë. Chanihi tsi, 

—Huësti roha tsi xo toa mi naris-haina ati. Cata. Mi jahuëmishni 
bo tëquë iniahuë. Iniaxo toa parata noitiria cabo qui ahuë. Toca 
pi mi no tsi mana ca rico ca jahué bo jayaxéqui mia naipá no. 
Jaquiréqué johuë. Ea mi banahuano ra —i joni qui Jesu niquë. 

22 Jatsi joni cohuénaniqué Jesú yoaha ca nicahax na. Cohué tsi 
quiha ja bacaniquë, rico-ricoria ja iqui iqui na. 

23 Jatsi nëjo nëjo tsi quiha jahuë rabëti bo Jesti tsaya-tsayaniquë. 
Chanihi tsi, 
—Bëronoma tsi xo toa rico ca joni Diós otohai ca qui jicohaina ra 
—i jato qui ja niquë. 
24 Jatsi ratëniquë Jesu rabëti bo, ja yoani ca nicahax na. Jama, 
jari jasca pi Jesu chaniniquë: 
—Béroma tsi xo Diós otohai ca qui jicohaina ra, noho xocobá. 
25 Jahué chama yoí tsi béronoma tsi xo Diós otohai ca qui rico ca 
jicohaina iquia, naa sopiri quini camelló nacohai jascaria nori — 
néa tsi jahuë rabëti bo qui Jesu nëcaniquë. 
26 Jatsi ratëyorianiquë jahuë rabëti bo ja yoani ca nicahax na. 
Chaninahi tsi, 
—¿Yama tsi xo toa xabahamahacati métsa cato rë? —i jaca niqué. 
27 Jatsi Jesú jato yoaniqué: 
—Jabija. Jamé xabahamatimaxëni tsi xo nohiria. Dios roha tsi xo 
toa nohiria xabahamahaina. Jatiroha ca ati métsa xo ra —iquiina. 
28 Jatsi Pedró québinique, 
—Tsayahuë. Jatiroha ca no jisbérianiqué mia banahuaxéna 
—iquiina. 
29 Jatsi, 
—Mato parayamaquia —i Jesu niquë—. Copihacaxëhi quiha 
&a banahuahai cato ra. Ea, xabahamati chani, tihi cabo iqui tsi 
jahuë xobo, jahuë xatë bo, jahuë jahépa, jahuë jahëhua, jahuë 
ahuini, jahuë xocobo, jahuë mai, tihi cabo pi jisbëriaqui tsi 30cien 
ca veces huino bixëqui ëa banahuahai cato, jaboqui bësohi na. 
Xobo bo, xatë bo, jahëhua bo, xocobo, mai bo, tihi cabo bixëhi 
quiha tënëpiqui na. Jasca, mana ca copi bixëhi quiha bësoti paxa 
ca tsëquëxëquë no. Jatsi bëso-bësopaoxëqui toa. 31 Jishopë. Toa 
bari tsi jachoxëhi quiha huëstima ca jaboqui rëquë cabo. Jasca, 
rëquëxëhi quiha huëstima ca jaboqui jacho cabo. 


Jesu chaninina ja nahai yoati na 
Mateo 20.17-19; Lucas 18.31-34 
32 Jerusalén qui jahuë rabëti bo ya capama tsi quiha jato bëbo 
Jesu cohi iniquë. Shina-huëjë jahuë rabéti bo ini quiha. Jasca, 
shina-huëjëni quiha bacahai ca nohiria bo ri. Capama tsi quiha 


jahué rabéti bo ya roha Jesu chanicananiquë ja résoxéhai ca yoati 
na. Chanihi tsi, 

33— Nicapa. Jerusalén qui caqui noa rë. Toa xo tsi arati iboba 
chama bo, yoba tiisimacanaibo, tihi cabo qui méahacaxéquia rë. Jatsi 
ë qui quësocaxëcani quiha, “Namëhacati xo” iquiina. Jaquirëquë 
ë qui quësoxo tsi carayanabo qui ëa mëacaxëcani quiha acacati. 

34 Jatsi ëa mahuacaxëcani quiha naa carayanabo. Rispichi tsi ëa 
rashacaxëcani quiha. Rashaxo tsi ëa namëcaxëcani quiha. Jama, tres 
bari quirëquë bësotëquëxëquia ra —i jahuë rabëti bo qui Jesu niquë. 


Jacobo, Juan, tihi caba bënanina 
Mateo 20.20-28 


35 Jatsi Jesu qui Juan, Jacobo, tihi cabo bëcaniquë, naa Zebedeo 
baquë bo. 

—Tobi jahuëcara ca no bax mi ano ra, Taitá —i Jesu qui jaca 
niquë. 

36 Jatsi, 

—dJahuë mato bax axëhi ni éa? —i Jesu niquë. 

37 Jatsi Jesu ja quëbicaniquë: 

—Mana xo tsi mi yonano tsi mia tapaí tsi tsahocasqui noa, huësti 
ca mi mënëcaya no, huëtsa mi méxojó no —iquiina. 

38 Jatsi Jesú quëbiniquë: 

—Ma bënahai ca cahéyamaqui mato ra. ¿Ténéti métsa ni mato ra, 
naa ë tënëmahacapaimaria ca jascaria? Anomariaxëhi quiha noho 
cohué. Jasca, anomariaxëhi quiha ë tënëhaina ra —i jato qui Jesu 
niquë. 

39 Jatsi, 

—Jaahuë. Mia jascaria tsi tënëti mëtsa xo noa ra —i Jesu qui jaca 
niquë. 

Jatsi, 

—Tënë-tënëxëqui mato ra, naa é tënëmahaca-xëhai jascaria. 

40 Jama, noho mënëcaya ca tsahoti, noho méxojó ca tsahoti, tihi 
cabo mato qui ati métsama xo éa ra. Dios tsi xo toa tsahoti bo acai 
cato. Ja shomahuaha cabo qui axëhi quiha ra —i jato qui Jesu 
niquë. 

41 Jabi jaha ja quëëcana ca nicahax Jacobo, Juan, tihi cabo qui 
jahué rabëti bo téxébo caxaniquë. 42 Japi Jesú jato catianiquë jato 
qui chanixëna. 

—dJato nohiria yonamisyamayamacahi ni país ca chama bo rë? 
Chama jayaca xo jato nohiria yonariati ra. 43 Anoma tsi xo toa ja 

yonamiscanaina; jama, ma tocayamaxëti xo ra. Mato yonati pari 
ixëti quiha mato ó ca chama manécatsai cato ra. 44 Yonati manëxëti 
xo toa nohiria bo rëquëninicatsai cato. Jatiroha cabo ja mëbixëti 
xo iquia. 45 Jabi mai qui ë joyamaniquë mébihacati; jama, nohiria 
bo mëbiti nori. Jabi ëmë aquia nohiria bo bax nati, jocha quima 
huëstima ca nohiria paquëmaxëna —néa tsi Jesu nëcaniquë. 


Bëco ca inish ca Bartimeo Jesu jënimahuanina 
Mateo 20.29-34; Lucas 18.35-43 


46 Jatsi Jericó icanai ca yaca qui ja cahëcaniquë. Ja riquicano tsi 
quiha nohiria misco banahuahi iniqué. Jabi toá tsi naa bahi tapaí 
quiha Bartimeo, naa Timoteo baqué tsaho iniqué. Béco ja ini quiha. 
Toa xo tsi parata bënahi ja iniquë. 47 Jesu tarabihai ca nicaquí tsi 
quiha quënatsijahuaniquë. Joi pistiamá tsi quiha, 

—Ea shinahuë, David yamaba Baqué Jesú —i ja niquë. 

48 Jatsi raahatsi nohiria bá huaniquë: 

—Pasihuë, pasihuë —iquiina. 

Jatsi oquë tsi ja quëna-quënaniquë: 

—Ea shinahuë ra, David yamaba Baqué —iquiina. 

49 Jatsi Jesu niiniquë. Niihax, 

—“Nëri johuë” i ja qui cana —i Jesu niquë. 

Japi bëco ca ja quënacaniquë. 

—Chamahtuë. Joihuë. Mia quënahi quiha —i ja qui jaca niquë. 

50 Jatsi jahuë capa, naa pocho jasca ca niahax ja niiniquë. Niihax 
Jesu qui ja joniquë. 

51 Jatsi, 

—dJënahuaxëhi ni ëa mi bax na? —i ja qui Jesu niquë. 

—Taistéquécasquia ra —i bëco ca niquë. 

52 Jatsi, 

— Cata. E qui mi chitimihai iqui tsi taisqui mia iquia —i ja qui Jesu niqué. 

Jatsi taistapiniqué joni. Bahí tsi Jesu ja banahuaniqué jaa ri. 


Jerusalén qui Jesu jiconina 
Mateo 21.1-11; Lucas 19.28-40; Juan 12.12-19 
1 1 1 Jabi yaca Betfagé, yaca Betania, naa Maca Olivo Ya quiri 
bëso ca yaca qui cahépama tsi quiha rëquë dos ca rabéti bo 
Jesú raaniquë. Jerusalén basima ja icani quiha. 2Jato raanox pari 
tsi quiha jato ja yobaniqué: 

—Mato bëbo ca yaca qui jicocana. Jicoxo tsi nëxë ca burro 
jisxéqui mato, naa masohuahama ca burro quiha. Mériscana. 
Mërisxo tsi néri bëcahuë. 3Jabi, “¿Jénixo tsi burro mériscanai?" i 
tsohuëcara pi no tsi “Bicatsi quiha Ibo. Tanaxo tsi jahari raaxëhi 
quiha” i jato qui cana —nëa tsi Jesu nëcaniquë jato raanox pari. 

4 Jatsi ja bocaniquë. Bahi ca burro baquë ja tsayacaniquë. Nëxë 
ja ini quiha. 5 Mërisjahuacano tsi quiha, 

—dJënahuariaqui burro baqué mëriscanai ra? —i jato qui toá ca 
nii ca joni bo niquë. 

6 Jatsi joni bo ja quëbicaniquë, naa Jesú yoaha ca jato yoahahi na. Jatsi, 

—Bicahuë —i jaca niquë. 

7 Jatsi Jesu qui burro baqué ja bëcaniquë. Bëxo tsi quiha 
jato sahuëti bo ja capohuëcaniquë. Jatsi burro cacha Jesu 
tsahoniquë. 8 Jatsi réqué huëstima ca nohiria bá jato sahuëti 
bo poohabonaniquë bahi no. Jasca, mëshi bo nohiria huëtsa ba 
quëësacaniquë bahi tsi poohaxëna. 

9 Jatsi quënatsi rëquë bocanaibo, ja cho bocanaibo, tihi caba 
huaniquë. 

—Joihuacana ra. 
Shomahuahaca ca tsi xo naa Iboba janë tsi johai cato ra. 

10 Shomahuaha ca tsi xo noba chama David yamaba chamá tsi 

johai cato. 
Jia tsi ja yonano ra. 
Naipá cabá ocahuano ra —nëa tsi nohiria bo nëcaniquë. 
11Toca tsi Jerusalën qui Jesu jiconiquë. Jicohax templo qui 
Jesu caniquë, naa jodioba arati xobo-xoboria. Jicohax ja nëjo nëjo 
taisniquë, jatiroha ca tsayahi na. Tsayahax Betania qui ja caniquë, 
jahuë rabëti bo ya. Caniquë bari ra. 


Bimiyamahai ca higuera jihui Jesti yoshihuanina 
Mateo 21.18-19 

12 Huëaquë Betania ax riquiquiria tsi quiha paxnahi Jesu iniquë. 
13 Bacapama tsi quiha ori pistia ca higuera bimi jihui ja jisniquë. Japi 
jihui qui ja caniquë bimi mëraxëna. Yama quiha, jahuë pëhi roha. 
Jari bimitiya ma quiha. 14Jatsi higuera jihui qui ja chaniniquë pa: 

—Mi bimi pitëquëpistiayamariaxëhi quiha nohiria ra —i jihui 
quiina. 

Jabi ja yoaha ca jahuë rabëti ba nicaniquë. 

Templó ca iniacanaibo Jesú jabamanina 
Mateo 21.12-17; Lucas 19.45-48; Juan 2.13-22 
15 Jerusalén qui cahéhax templo, naa jodioba arati xobo-xoboria 
qui Jesu jiconiqué. Jicoxo tsi quiha cacha toá ca iniacanaibo 
raatsijahuaniqué. Raaquí tsi quiha parata rarinamacanaiba mesa 

bo ja narabaniquë. Boto iniacanaibo tsahoti bo ja pacanamaniquë. 
16 Jasca, nohiria, naa jato jahuémishni bo iniacascanaibo ja 
quëtianiquë, templo qui ja nacoyamacano iquish na. Tihi tsi ja ani 
quiha ra. 17 Jaquirëquë jato ja tiisimaniquë. Tiisimahi tsi, 

—“Bëhoxti xobo quënahacati xo noho xobo” ¿iyamayamahi ni 
Quënëhacanish cabo? “Néá tsi bëhoxti quiha jatiroha ca país ca 
nohiria” ii quiha. Jama, yomacanaiba iti Dios xobo manëmaqui 
mato pë —i jato qui Jesu niquë. 

18 Jatsi Jesú aca ca nicaxo tsi quiha jodioba chama bo Jesu qui 
tsamicasniquë, naa arati iboba chama bo, jato yoba yoacanaibo. Ja 
qui caxa ja icani quiha. Japi Jesu ati quinia mëratsijahuacaniquë. 
Jama, jari ja qui ja tsamiyamacani quiha nohiria misco iqui na. 
Jari nohiria qui jia Jesú tiisimahai ca ini quiha. 

19 Jatsi quiha yata yaca Jesú jisbayaniquë jahuë rabéti bo ya. 


Janonish ca higuera jihui 
Mateo 21.20-22 
20 Huëaquë tsi bahí tsi bohopama tsi quiha higuera jihui ja 
jiscaniquë. Jano téqué ja ini quiha; bëso yama. 21 Jatsi Jesú 
yoahitaha ca Pedró shinaniquë. Shinahax, 

—Tsayapa, Maestró. Naqué mi yoshihuahitaha ca jihui ra —i Jesu 

qui Pedro niquë. 
22 Jatsi quiha Jesti jato quëbiniquë: 

—Dios qui chitimicana. 23 Mato parayamaquia. Dios qui 
chitimiyoipihi tsi “Tsëquëhuë. Ia qui mimë niahacahuë” iti 
mëtsaxëqui mato naa maca qui. Chitimiyoipimano tsi mato qui 
nicaxëhi quiha macana ra. Ocapixëhi quiha mi yoahana iquia. 

24 Ja tsi xo toa “Chitimiyoicana” mato qui iquia, ma bëhoxquë no. 
Chitimiqui tsi ma bënahai ca bixëqui mato. 25-26 Jasca, Dios qui 
bëhoxqui tsi mia ocahuahai catë aca ca shina-bënocana. Jato qui 
caxayamacana. Tocapimano tsi mato jocha shina-bënoxëqui Dios ri. 
Mato qui caxayamaxëqui —nëa tsi quiha jahuë rabëti bo qui Jesu 
nëcaniquë. 


Jesu qui jodioba chama bo caxanina 
Mateo 21.23-37; Lucas 20.1-8 


27 Jatsi Jerusalën qui Jesu bacaniquë jahuë rabëti bo ya. Templo, 
naa jodioba arati xobo-xoboriá tsi ja cono tsi quiha ja qui jodioba 

chama bo bëcaniquë. Bëcani quiha arati iboba chama bo, jato 
yoba tiisimacanaibo, jodioba yosibo. 28 Bëxo tsi quiha Jesu ja 
nicacaniquë: 

—dTsohuë mi qui chama aquitaha, templo quima iniacanaibo 
cacha niati për —i ja qui jaca niquë. 

29 Jatsi Jesú jato quëbiniquë: 

—Mato nicapariquia ëa ri. Ea pi ma quëbino tsi ë qui toca ca ati 
chama anish ca mato yoaxëquia. 30Jatsi, ëtsohuë Juan yamabo qui 
chama ani, jahuë yonoco ati? ¿Dios ni? ¿Joni ni? Toa nicaquia ra 

—i jato qui ja niquë. 
31 Jatsi joi i-ibëquitsijacaniquë: 

—éJénihi ni noa rë? “Dios” ipinono tsi jatsi “jënixo tsi Juan 
yamabo ma chahahuayamani?" i noqui xëhi quiha pë. 32Jasca, 
éjéniriahax raca “Joni” i nona rë? —néa tsi quiha ja nécacaniqué 
chaninahi na. 

Nohiria bo qui ja raquécani quiha, “Dios Chani yoati ibo Juan 
yamabo iniqué nori" i nohiria bo ni quéshpi na. 33Ja quéshpi tsi, 

—Cahëyamaqui noa —i jaca niquë quëbihi na. 

Jatsi, 

—E qui toca ca ati chama anish ca mato yoayamaxéquia ëa ri —i 
jato qui Jesu niquë. 


Dios Baquë jodioba niahaina 
Mateo 21.33-46; Lucas 20.9-19 
1 2 1Jatsi chani huëtsa Jesú yoaniquë nohiria bo tiisimaqui na. 
Jahuë jabi quiha. Ja nëcaniquë: 

—Huai joni ani quiha. Axo tsi quiha toa xo uva icanai ca bimi 
ja bananiquë. Jaquirëquë téamé ca panë ja aniquë. Jatsi maxaxá 
ca trapichi ja aniquë jënëria ati. Axo tsi quiha jaha bësoti xobo ja 
aniquë, naa torre icanai cato. 

Jaquirëquë joni huétsa bo qui jahuë huai ja aquëniquë bimi xatë 
quëshpi na. Aquëhax jahari xobo qui ja cani quiha. 2Jatsi tësatiya 
tsëquëquë tsi quiha jahuë huai ca yonococanaibo qui jahuë yonati 
ja raaniquë, jahuë bimi xatë biti. 3 Jama, ja cahëquë tsi quiha jahuë 
yonati qui ja tsamicaniquë pë. Tsamixo jahuë yonati ja sëtiacani 
quiha. Sétiahax tsi quiha méquéya jahari jahué yonati ja raacani 
quiha. 4Jatsi quiha yonati huëtsa ibobá raaniquë. Ja macoaishacani 
quiha. Bërabihuajahuacani quiha. 5 Jatsi yonati huëtsa ibobá 

raaniquë. Toa yonati ja acaniquë. Huëtsa bo ja raaquë tsi quiha ja 
jascapijahua-caniquë. Huësti huësti ca ja sëtiacani quiha. Huëtsa 
bo ja tëpascani quiha. 

6'Jama, tobi ini quiha huësti ca raahama cato ra: naa jahuë 
baquë yoi quiha. Jabi jahuë baquë ja noini quiha. Jarohari tsi jahuë 
baquë yoi ja raaniquë, “Noho baquë yoi roha chahahuacaxëcani 
quiha tonia” iquiina. 7Jama, jahuë baqué jisi tsi, “Iboba baquë tsi 
xo naa johaina ra. ¿Ai canomani? Axo jahuë huai ibohuaxëqui noa 
ra” i jaca ni quiha. 8 Jatsi baqué qui tsamixo tsi quiha ja acaniquë. 
Axo tsi quiha jahué huai cacha jahué yora ja niacaniqué. 

9 Jatsi toa cabo Jesú nicaniquë: 

—tJënahuaxëhi ni huai ibo, joxo na? Joxo tsi ¿toa joni bo 
ayamayamaxëhi ni? Axo tsi joni huëtsa bo qui jahué huai aquëxëhi 
quiha ra. 10Jasca, éQuénéhacanish cabo ó ca ma jisyamani naa 
yoati na? 

“Oquënaxëhi quiha yosibá niaha ca Maxaxa ra” ii quiha. 
“Oquë-oquëria ca tsi manëxëhi quiha ra. 

11 Diós aca ca tsi xo naa ra. 
Noqui jia tsi xo toa ja acana” ii quiha. 

12 Jatsi jodioba chama bo Jesu qui tsamicasniquë, jato yoati tsi ja 
chaniha ca ja cahécani quéshpi na. Jama, ja qui tsami-yamajacani 
quiha nohiria bo qui raquëhi na. Japi jisbaya tsi quiha ja bocaniquë. 


Impuesto bo gobierno qui acaina 
Mateo 22.15-22; Lucas 20.20-26 


13 Jatsi jodioba chama bo, Herodes yonati bo, tihi cabo Jesu qui 
raahacaniqué tanamati. Yoi ca chani ja amacasjahuacani quiha ja 
qui tsamixëna. 14 Jatsi Jesu qui ja bëcaniquë. Chanipama tsi, 

—Shina jiaxéni ca parayamahai ca joni tsi xo mia ra, maestró. Nohiria 
shinahai ca chahahuayamaqui mia. Mi qui jaharisi tsi xo nohiria 
tëquëta. Dios quiniá roha tsi tiisimaqui mia. Japi mia nicacasqui noa: 
¿Romanoba chama-chamaria qui impuesto bo no ati ni, naa noqui 
jodiobo? ¿Mi qui jia ni? ¿Jato qui axëhi ni noa ra? —i Jesu qui jaca 
niquë. 

15 Jama, ja paracascanai ca Jesú jisniquë. Ja tsi xo toa, 

—dJënixo tsi ëa tanamacascanai ra? Parata nëri bëcahuë. 
Jiscasquia —i jato qui Jesu niquë. 

16 Jatsi parata ja qui ja bëcaniquë. Jatsi, 

—dTsohuë bëmana jaya ni naa parata ra? ¿Tsohué ni naa janë 
ibo? —i jato qui Jesu niquë. 

Jatsi, 

—Romanoba chama-chamaria bá-na —i jaca niqué. 

17 Jatsi, 

—Romanoba chama-chamaria quiha jahuë jahué bo tëquë acana. Jasca, 
Dios qui jahué jahuë yoi bo acahuë —néa tsi jato qui Jesu nëcaniquë. 

Jatsi ja ratëcaniquë ja yoahaha ca qui. 


Bësotëquëxëhi ni nohiria 
Mateo 22.23-33; Lucas 20.27-40 

18 Jatsi Jesu jisi bocaniquë maxo huëtsa, naa saduceobo icanai 
cabo. “Yama tsi xo nohiria bësotëquëhaina” inish ca maxo tsi xo 
naa. Jesu ja nicacaniquë jato ri tanamaxëna. 

19 —“Baqué bo yama pi joni rësono tsi jahuë ahui bixéti xo jahuë 
noma. Bixo tsi jahuë rëquëmë bax xocobo ja saihuati xo” i Moisés 
yamabo ni quiha, Maestro. 20 Jabi seis ca noma bo jayapaoni 
quiha joni. Jatsi ahui naa joni bini quiha. Jatsi xocobo yama tsi 
ja rësoniquë. 21Ja rësoquë tsi quiha jahué xachacató jahuë ahui 
biniquë, ja bax xocobo saihuaxëna. Xocobo saihuahaxma tsi quiha 
ja rësoniquë jaa ri. Jaquirëquë jahuë nomá jahuë ahui biniquë. 
Xocobo saihuahaxma tsi quiha ja rësoniquë jaa ri. Toca tsi jahuë 
noma bo tëquëta toa jasca ca yoxa bini quiha ahui iti. 22 Xocobo ja 
saihuapistia-yamariacani quiha. Jarohari tsi quiha rësoniquë yoxa 
ri. 23 Jabi nohiria bo bësotëquëno tsi ¿tsohué ahui ixëhi ni naa yoxa 
sa? Siete ca bënë ja jayani quiha bësoqui na —néa tsi quiha Jesu 
qui ja nëcacaniquë tanamaxëna. 

24 Jatsi Jesú jato quëbiniquë: 

—Janyama xo mato ra, Quënëhacanish cabo, Dios chama, tihi 
cabo ma cahëyamahai iqui na. 25 Jabi Dids nohiria bësotëquëmano 
tsi naipá ca ángel bo jascaria icaxëcani quiha ra. Ahui bo, bënë bo 
biyamacaxëcani quiha. 26Jabi, “Bësotëquëxëhi quiha nohiria” ¿ii 
ni mato sa? ¿Tonia Moisés yamabá quënëni ca ma jisyama-yamani, 
naa méshohai ca pétoro ó ca Dios chanini ca ja quénéni cató no? 
Toca tsi Moisés qui Diós yoani ca quénéhacani quiha. “Abraham, 
Isaac, Jacob, tihi cabá-na Dios ca éa xo naa ra” i Moisés qui Dios 
ni quiha. Jabi “Abraham yamabo, Isaac yamabo, Jacob yamabo,” 
iyama ja ni quiha ra, bëso jaca nori iqui na. 27Bësoyama caba Dios 

ma xo Dios ra: jama, bësocanaiba-na nori. Japi janyama xo mato ra 
—néa tsi Jesu nëcaniquë jato qui, naa “Bësotëquëyamaxëhi quiha 
nohiria” inish cabo qui. 


Oqué-oquéria ca yoba 
Mateo 22.34-40 
28 Jabi toá tsi nii quiha maestro iniqué, naa jodioba yoba 
tiisimahai cato. Saduceobo ya Jesu chaninahai ca ja nicani quiha. 
Jasca, jia tsi quiha Jesú jato québini ca ja jisni quiha. Jisi tsi Jesu 
qui ja joniqué jaa ri nicaxëna. 
—dJëni ca yoba ni toa oquë-oquëria cato sa? —i Jesu qui ja niqué. 
29 Jatsi quiha Jesú quëbiniquë: 

—Oquëria ca yoba tsi xo naa, Israel cabá. Nicacahuë. Huësti roha 
tsi xo nohiria ba Ibo ra. Noba Ibo Dios qui no arahai ca tsi xo naa ra. 
30 Jatsi mato joiti téquéta, mato shina téquéta, mato coshi tëquëta, 
tihi cabá tsi mato Ibo Dios yoi ma noiti xo iquia. 31 Jaquirëquë tobi 
yoba huëtsa. Oquéria ca yoba tsi xo toa ri. Mabé xatë yoi bo ri ma 
noixéti xo, mamé ma noihai jascaria. Jabi yama tsi xo toa naa dos ca 
yoba bo oqué cato ra —néa tsi Jesu nécaniqué naa maestro qui. 

32 Jatsi jodioba yoba tiisimahai ca joni quëbiniquë: 

—Jia tsi xo toa mi yoahana, Maestró. Jabija tsi xo. Yama tsi xo 
Dios huétsa. Ja huésti ca tsi xo Ibo Dios ra. 33Jabija ra. Jasca, noba 
joiti tëquëta, noba shina tëquëta, noba coshi tëquëta, tihi cabá tsi 
Dios no noixéti xo. Jasca, nobé xaté yoi bo no noixéti xo ra. Yama 
tsi xo toa dos ca yoba oqué cato ra. Dios qui altar ó ca yohina no 
méshahaina, jahuécara huétsa Dios qui no acaina, tihi cabo no acai 
ca oquë-oquëria tsi xo toa dos ca yoba no nicahaina ra —néa tsi 
quiha Jesu qui joni nëcaniquë. 

34 Jabi jia tsi toa joní québini quiha. Nicahax, 
—Dids otohai ca qui basima xo mia ra —i ja qui Jesu niquë. 
Jaquiréqué nohiria bá Jesu nicacasyamani quiha ja qui raquéquí na. 


David yamaba Ibo Cristo inina 
Mateo 22.41-46; Lucas 20.41-44 
35 Arati xobo-xoboria xo tsi tiisimapama tsi quiha Jesü nohiria 
bo nicaniquë: 
— David yamaba chahitaxocobo ixéti xo Cristo, naa nohiria bo 
Xabahamati Ibo" ¿iyamayamacahi ni mato yoba tiisimacanaibo? 

ëJënihax tocacahi ni? 36 Espiritu Santo réaméhax tsi ¿David 
yamabo nécayamayamani? 

“Mia oquéhuanox pari tsi, 

jariapari mia pasomaha cabo béboxéquia, 

jato mi yonano” i noho Ibo qui Dios ni quiha” 
i David yamabo niqué pa. 37“Noho Ibo” ¿i David yamayamani, 
Cristo yoati tsi chanihi na? Jatsi, éjénahuahax jari jahué 
chahitaxocobo ii ni ra? —nëa tsi Jesu nëcaniquë, jato nicahi na. 


Yoba tiisimacanaibo pasomaha Jesú chaninina 
Mateo 23.1-36; Lucas 20.45-47 


Jabi tobi quiha huéstima ca nohiria mani iniqué. Ja rani- 
ranicaniqué jahué chani nicahax na. 38 Jatsi jato tiisimatsi quiha 
Jesú huaniquë: 

—Yoba tiisimacanaibo qui quiniacaxëcahuë. Jato sahuéti tétécaria bá 
tsi bohocani quiha pé. Nohiria bá jato joihua-joihuahai ca ó pasocani 
quiha ra nicaxéna. 39 Jasca, nohiria bo oriquibëquinapino tsi oqué- 
oquëria ca tsahoti bicascani quiha pë. Jasca, catiti xobo qui jicoxo tsi 
oquë ca tsahoti bo 6 quëëcani quiha tsahoti. 40 Jabi naa joni bo tsi xo 
toa imanish ca yoxa ba jahuë bo yomacanaibo ra. Yomapama tsi quiha 
nohiria bo bésojó tsi bëhox-bëhoxcani quiha pa. Anomariaxëhi quiha 
Dids jato copixëhaina iquia —nëa tsi quiha Jesu nëcaniquë. 


Imanish cato Dios qui ofrenda anina 
Lucas 21.1-4 


41 Arati xobo tahë tsi tsahopama tsi quiha nohiria bá jato 
parata caja qui nanëhai ca Jesu tsaya-tsayaniquë. Bëcaniquë 
huéstima ca rico cabo jato parata axéna. Huéstima ca parata ja 
acani quiha. 42Jatsi, noitiria ca bënë imanish ca yoxa joniquë. 
Joxo tsi quiha dos ca parata roha ja nanéniqué. Copiriama 
ca parata quiha. 43 Tsayaxo tsi quiha jahué rabëti bo Jesú 
quënaniquë. 

—Anomaria tsi xo toa bënë imanish ca yoxá Dios qui acana ra. 
Jatiroha ca nohiria huëtsa bá aca ca oqué tsi xo toa ja acana iquia. 44Jari 
huëstima ca parata jayacaxo tëxë bo ra. Narisyamacani quiha. Pistia 
roha tsi xo toa ja acanana ra. Jama xo naa yoxa iquia. Jatiroha ca ja 
aquë ra: naa jahuë oriquiti copiti parata quiha —i jahuë rabëti bo qui 
Jesu niquë. 

“Quëyohacaxëhi quiha jodioba arati xobo” i Jesu nina 
Mateo 24.1-2; Lucas 21.5-6 
1 3 1Arati xobo Jesú jisbayano tsi quiha ja qui chaniniqué 
jahué rabéti huésti cato. 
—Tsayapa, Maestró. Anomaria tsi xo naa xobo ra. Tio bo ria ca 
jahué maxax bo ra —i Jesu qui ja niquë. 
2Jatsi quiha Jesu quëbiniquë: 
—Jabija. Naa xobo tsayacahuë. Jaboqui nii xo. Jama, potas- 
hacaxëhi quiha naa arati xobo tëquë iquia. Matsami matsami 
niiyamaxéhi quiha huësti ca maxaxa ra —i Jesu niquë. 


Xaba rëso jisti bo 
Mateo 24.3-14: Lucas 21.7-19 


3 Jabi arati xobo bëbo, naa Maca Olivo Ya tsi tsaho quiha Jesu 
iniqué. Tsahojano tsi quiha Pedro, Jacobo, Juan, Andrés, tihi cabo 
ja qui bécaniqué nicaxëna. Yama nohiria huëtsa jato béta ini quiha. 
Jatsi, 

4 —¿Jénixo tsi ocapixëhi ni naa mi yoahana rë? ¿Jahué jisti jisxéhi 
ni noa ra naa mi yoaha ca jatiyoxëquë no? —i Jesu qui jaca niquë. 

Jatsi Jesu nëcaniquë: 

5—Quiniacaxécahué, ma parahacayamano. 6 Jariapari tsi noho 
janë tsi bécaxécani quiha huëstima ca mahitsa ca joni bo. “Fa ti tsi 
xo nohiria bo Xabahamati Ibo-iboria" i nohiria bo qui xéhi quiha. 
Toca tsi huéstima ca nohiria bo paracaxécani quiha. 

7'Jatsi país ca nianahaina, nohiria huétsa iquinacatsai ca chani, 
tihi cabo nicaxéqui mato. Nicahi tsi raquéyamacana. Ocapixéhi 
quiha ra. Jama, jari tobi jahuë réso. 8Jariapari huésti ca país 
pasomaha nianaxéhi quiha país huétsa. Jasca, chama huétsa 
pasomaha iquinaxéhi quiha chama huëtsa. Jasca, toatiyá tsi 
biniacaxëcani quiha huéstima ca nohiria. Jasca, huëstima ití tsi 
yajoriaxëhi quiha mai. Jariapari ca nohiria bá tënëhai ca chitahë 
roha tsi xo naa ra, naa yoxá jahué baquë comahai ca pahë 
jascaria. 

9'Ouiniacaxécahué. Mato qui tsamicaxëcani quiha. Tsamixo tsi 
policía bo qui mato bocaxécani quiha quésoxéna. Jasca, catiti xobo 
xo tsi mato rashacaxécani quiha. Jasca, chama bo, presidente bo, 
tihi cabo bésojó tsi niixéqui mato ëa iqui na. Jatsi jato qui Dios 

Chani ma yoaxéti xo. 10 Jasca, jatiroha ca nohiria qui yoahacaxëti 
xo Dios Chani. 11 Jabi mato qui ja tsamipicano tsi policía bo 

qui mato ja bocano tsi jato qui ma chanixéti ca yoati shina- 
huëjënayamacana. Toa xaba tsëquëno tsi mato qui acacaxëhi quiha 
ma yoaxéti cato. Toatiyá tsi ma chanino tsi ma yoaxëti ca mato 
jismaxëhi quiha Espíritu Santo. Chaniyamayoixéqui mato, Espíritu 
Santo nori. 12Toatiya tsi jahué xatë yoi mëaxëhi quiha huétsa, 
naméhacati. Jasca, jahué baqué pasomaha ixëhi quiha jahëpa 

ri. Jasca, jato nabo qui caxacaxécani quiha xocobo ri. Caxaquí 

tsi chama bo qui jato nabo méacaxécani quiha naméhacati. 13Ea 
tahéhax tsi mato qui caxayocaxëcani quiha nohiria téquéta. Jama, 
xabahamahacaxëhi quiha jahuë réso qui tén&yocanaibo, naa 
bamayamacanaibo. 


Quëras ca joni jisiquixëhaina 
Mateo 24.15-28; Lucas 21.20-24 

14 Toatiyá tsi “Quëyomisxëniria ca Yoixéni ca” jisxéqui mato ra. 
Raquéria ixéhi quiha. Jahué iti ma tsi niixéhi quiha ra. Jabi naa 
quénéni ca tsayahai catë cahëno ra. Jatsi naa quëyomisxëniria 
ca yoixëni ca jisi tsi maca bo qui jabaxëti xo jodioba mai cabo. 
15 Toatiya tsi jato xobo qui jicoyamaxëti xo cacha ca nohiria, 
jato jahuë bo bixëna. Ja bamayamacano. 16 Jasca, jahuë sahuëti 
biti bacayamaxëti xo huai ca yonocohai cato. Ja bamayamano. 
17 Toatiya tsi noitixëhi quiha tohoya ca yoxa bo, baquë pistia jaya 
cabo ri. 18Dios qui bëhoxcana, matsitiyá tsi ja ocapiyamano iquish 
na. 19Toatiyá tsi anomariaxéhi quiha nohiria bá tënëhaina. Mai 
nëhohuahacaquë rohari tsi nëca tsi tënëpistia-yamariani quiha 
nohiria bo ra. Toatiyá tsi oquë-oquëriaxëhi quiha naa nohiria ba 
tënë-tënëhaina. 20 Jama, toa ténéti xaba Diós chitiayamarohapino 
tsi yama ca nohiria xabahamahacaquë aquë ra. Ja bini ca nohiria 
bo bax toa xaba chitiaxëhi quiha. 

21 Jatsi, “Néá xo noqui Xabahamati Ibo; toá xo ra” i 
tsohuécara pi no tsi jato chahahuayamacahuë. 22Toatiyá 
tsi jisiquixëhi quiha mahitsa ca xabahamati ibo bo. Jasca, 
jisiquixéhi quiha naa mahitsa ca Dios Chani yoacanaibo ri. 
Jisiquixo tsi jisti bo acaxécani quiha pé, Diós bini ca nohiria bo 
paraxéna tonia. 23 Jatsi quiniacaxécahué. Mato yobapariquia ja 
tocapinox pari. 

Nohiria Baquë johaina 
Mateo 24.29-31; Lucas 21.25-28 
24 “Toatiya tsi anomariaxëhi quiha toa tënëtiya ra. 
Jaquirëquë tsëmonaxëhi quiha bari. 
Jasca, huahuayamaxëhi quiha oxë. 
25 Nai ax paquëxëhi quiha naipa ca huishti bo. 

Yajohacaxëhi quiha mai. 26 Jatsi naipá tsi jisiquixéquia, naa 
Nohiria Baquë ë nori cato. Jatsi araxëhi quiha mai ca 
nohiria bo tëquëta. 27 Jatsi jatiroha ca quinia, naa norte, 
sur, este, oeste, tihi cabo qui noho ángel bo raaxéquia. 
Toca tsi noho nohiria bo, naa é bini cabo catiacaxécani 
quiha. 


Higuera jihui jisti 
Mateo 24.32-35; Lucas 21.29-33 
28 Jabi higuera jihui jisti tsayano. Ja botoxno tsi basima xo 
oitiya; toa cahéqui mato. 29 Jascaria, ë yoaha ca jahué bo ocapiti 
chitahëno tsi basima tsi xo toa ë johaina. Joti basima xo éa. 
30Mato parayamaquia. Jabi naatiyá ca bésocanaibo résonox pari 
no tsi ocapixëhi quiha ë yoahana. 31 Huinocaxëhi quiha naipa, 
mai, tihi cabo; jama, huinoca-pistiayamariaxëhi quiha noho 
Chani ra. 


Jesu johai ca hora 
Mateo 24.36-44 


32 Jabi yama tsi xo toa ë joxëhai ca bari hora cahéhaina. 
Cahéyamahi quiha naipá ca ángel bo. Cahéyamaquia éa ri, naa 
Dios Baqué é nori cato. Toa bari cahéhi quiha Jahépa Dios 
roha. 33Jatsi quiniacaxëcahuë. Jaha bësocahuë, mato ibo johai 
ca bari ma cahëyamahai quëshpi na. 34Jabi joni jahuë xobo 
qui bacahai ca jascaria tsi xo toa € joxëhaina. Canox pari tsi 
¿jahué xobo 6 jahué yonati bo bësomayamaxëhi ni ibo? Jato 
yonoco yoi jaya xo jahuë yonati bo tëquëta. Jasca, “Caiti 6 
bësohuë” i quiha jahuë caiti obëso ca qui. 35 Jatsi jaha ma 
bësocano mato ri. Ibo johai ca hora cahëyamaqui mato ra. 
¿Jénino cara ca tia? ¿Yata ma ni? ¿Baquichá ma ni? ¿Huéatisca 
ma ni? ¿Baquishmari ma ni? 36 Mëri joqui tsi ma oxahai ca 

ja jisyamano ra. 37Ja tsi xo toa jaha bësocahuë. Bacaxëquia 
ra. “Jaha bësocahuë” iquia jatiroha cabo qui —nëa tsi Jesu 
nëcaniquë. 


Jesu qui ja tsamicascanina 
Mateo 26.1-5; Lucas 22.1-2: Juan 11.45-53 


1 4 1Jabi tséquépaimaria tsi quiha jodioba pascua fiesta 
iniquë. Dos ca bari roha quiha. Toatiyá tsi levadura yama 

ca mapari ja pi-pipaocani quiha. 2Jasca, toatiyá tsi jodioba chama 
bo, naa arati ibo bo, yoba tiisimacanaibo, tihi cabo Jesu qui 
tsamicasniquë. Tsamicasquí tsi quinia mérahi quiha ja icaniquë 
Jesu ati. 

—Fiesta no tsi achanoma quiha. Caxanaxëhi quiha yacatá ca 
nohiria ré —i quiha jaca niquë. 


Perojomé tsi Jesu tahé ashimahacanina 
Mateo 26.6-13; Juan 12.1-8 


3Jabi yaca Betaniá tsi quiha Jesu iniquë, naa bonohuaxëni 
ca Simón xobó no. Oriquijano tsi quiha ja qui yoxa joniquë. 
Alabastro icanai ca botella ja jayani quiha. Copixéniria 
ca perojome réamé ca botella quiha. Joxo tsi quiha ja 
tér&jéhaniqué. Tërëjëhaxo tsi quiha Jesu mapo qui ja japaniquë. 
AJatsi caxanatsi toá ca nohiria huésti huésti ca niqué tsayahax 
na. 

—Jishopé. 5Iniarohapixo tsi huëstima ca parata, naa huésti ca 
afio sueldo no jayaquë aqué rë. Toa parata noitiria cabo qui ati no 
iqué aqué ré —i jaca nique. 

Jatsi yoxa ja raahacaniqué. 

6 Jatsi, 

—lquë. Iquë. éJéniriaxo tsi raahacanai? Jiaria tsi xo toa ë bax ja 
acana ra. 7 Mato bëtarohaxëhi quiha noitiria cabo. Xaba huéstima 
ca jayaxo mato jato mëbiti. Jama, ëa ti tsi xo toa mato bëta 
naamayamahai cato. 8Ati métsa iqui ca naa yoxá aqué ra. Jiaria 
quiha. Noho mapo qui perojome ja japaqué ra, maihuahacati noho 
yora shomahuaxëna. ? Mato parayamaquia. Ja aca ca nicacaxëcani 
quiha maí ca nohiria bo téquéta, naa Dios Chani yoahacahai cato 
xo na. Jatsi naa yoxa shinaxëhi quiha nohiria bo, nicaxo na —néa 
tsi quiha Jesu nëcaniquë. 

Chama bo qui Jesu Judës méacasnina 
Mateo 26.14-16; Lucas 22.3-6 


10 Jatsi arati iboba chama bo qui Judas Iscariote, naa Jesu rabëti 
bo ó ca huésti ca caniquë jato qui mëacatsi na. 11 Jahuë chani 
nicahax ranitsi quiha jodioba chama bo ni quiha. Jatsi, 

—Jesu quëshpi tsi parata mi qui axëqui noa —i jaca niquë ja qui. 

Japi jato qui Jesu mëati xaba jia ca mëratsi quiha Judës 
huaniquë. 


Pascua fiesta 
Mateo 26.17-29: Lucas 22.7-23; Juan 13.21-30; 1 Co. 11.23-26 


12 Jabi pascua fiesta chitahë ca bari tsi quiha oveja bo tëpas- 
hacani quiha nohiria ba jocha quëshpi na. Jatsi, 

—dJahuënia tsi caxëhi ni noa sa, mi bax pascua oriquiti 
shomahuaxëna piti? —i quiha Jesu qui jahué rabëti bo niquë. 

13 Jatsi jahué rabéti bo dos ca ja raaniqué. Raahax, 

—Yaca qui bocata. Toá xo joni, naa chomó ca jéné béhai cato. 
Toa xo tsi bëchaxëqui mato. Toa joni banahuacana. 14Banahuahax 
jahuénia cara ca qui ja jicohai ca xobo ibo qui chanicana. “Noqui 
raaqué Maestro ra, naa shomahuahaca ca naquété jisti. ¿Jahuénia 
tsi pascua oriquiti pixéhi ni?” i ja qui cana. 15Jatsi pistiama ca 
naquété mato jismaxëhi quiha xobo ibo, naa mesa, tsahoti bo, tihi 
cabo jaya cato. Toa xo tsi pascua oriquiti shomahuacana no bax na 

—i quiha jato qui Jesu niquë. 

16 Jatsi quiha dos ca rabéti bo bocaniqué yaca qui. Ocapiriajani 
quiha Jesti yoani jascaria. Xobo qui cahéxo tsi quiha oriquiti ja 
shomahuacaniquë. 

17 Jatsi quiha yata, bari caquë tsi quiha xobo qui Jesu 
cahëniquë jahuë rabëti bo ya. 18 Jatsi ja oriquicano tsi quiha Jesu 
chaniniquë: 

—Mato parayamaquia ra. Jodioba chama bo qui ëa mëaxëhi 
quiha mato 6 ca huësti cato rë, naa ë bëta oriquihai cato —i Jesu 
niquë. 

19 Jatsi quiha ja cohuënacaniquë: 

—¿Tsohué cara ni toa sa? Ea ma xo toa ra —i jaca niquë huësti 
huésti. 

20 Jatsi quiha Jesú quëbiniquë: 

—E bétaxo tsi pitëxti ca jahué mapari nacomabëquihai ca tsi xo 
toa éa mëaxëhai cato rë. 21 Résoxéquia Quënëhacanish cabá yoani 
jascaria, naa Nohiria Baquë ë nori cato. Jama, noiti-noitixëhi quiha 
toa jodioba chama bo qui ëa mëahai ca joni ra. Ja coyamarohapino 
tsi shoma ja iquë aquë rë —i Jesu niquë. 


Jaroha ca shiati Jesú nëtohaina 

22 Jatsi oriquipama tsi quiha mapari Jesú biniquë. Bixo tsi quiha 
“Gracias” i Dios qui ja niquë ja quëshpi na. Bëquëx-xo tsi quiha jato 
qui mapari ja aniquë piti. Jatsi, 

—Bicahuë. Picahuë. Noho yora tsi xo naa —i jato qui ja niquë. 

23 Jatsi quiha copa ca jënë ja biniquë. Bichi tsi “Gracias” i ja 
niquë. Jatsi jënë jato qui ja aniquë. Ja ayocaniquë. 

24 Jatsi shiati acax Jesu nëcaniquë: 

—Noho jimi tsi xo naa. Dios xabahamati quinia jisti 
quiha. Huëstima cabo bax japahacaxëhi quiha, jocha masati. 
25 Mato parayamaquia. Naa uva bimi jënë mato béta xo 
atëquëpistiayamariaxëquia nëa mai xo na, Dids yonahai cato xo tsi 
ë atëquëxëquë rohari mana xo na, quinia paxá no —i quiha jato 
qui Jesu niquë. 


“Jochati tanamahacaxéqui mato” i Jesu nina 
Mateo 26.30-35; Lucas 22.31-34; Juan 13.36-38 

26 Jatsi quiha ja quëquëcaniquë. Quëquëhax jisbaya tsi 
Maca Olivo Ya qui ja bocaniquë. 27 Jatsi quiha jato qui Jesu 
chaniniquë: 

—Naa baquicha tsi ë quima casoxëqui mato rë, “Oveja 
obëso ca tëpasmaxëquia. Pacanamahacaxëhi quiha jahuë 
oveja” i Quënëhacanish cabo 6 tsi Dios ni quëshpi na. 28 Jama, 
bësotëquëhax mato bëbo Galilea qui caxëquia —i quiha jahuë 
rabëti bo qui Jesu niquë. 

29 Jatsi Pedró quëbiniquë: 

—Mi qui tëxë bo casomitsa. Jama, mi quima 
casopistiayamariahai ca ëa xo naa ra —iquiina. 

30 Jatsi Pedro qui Jesu chaniniquë: 

—Mia parayamaquia. Naa baquicha tsi patiari bënë quéonox pari 
no tsi tres tsi “Jesu cahéyamaquia” ixéqui mia ré —iquiina. 

31 Jatsi quiha Pedro yosananiqué: 

—Mi béta résorohapihi tsi mi quima casopistiayamariaxéquia ra 
—i Pedro niquë. 

Jatsi toca tsi chaniniquë Jesu rabëti bo tëquëta. 


Getsemani tsi Jesu bëhoxnina 
Mateo 26.36-46; Lucas 22.39-46 


32 Jatsi Getsemani icanai ca qui Jesu caniquë jahuë rabëti bo ya. 
Cahax, 

—Néá tsahocana. Bëhoxpariquia ra —i quiha jato qui ja 
niquë. 

33 Jatsi Pedro, Jacobo, Juan, tihi cabo ja boniquë ja bëtati. Jatsi 
Jesu cohuënaniquë. Raquëtsijani quiha. Jatsi, 

34 — Cohuéria ca ëa xo naa ra. Rësoti basima xo ëa rë. E bëta 
bësocana ra —i quiha jato qui ja niquë. 

35 Jatsi ori pistia cahax Jesu mëniniquë. Mënihax 
bëhoxtsijaniquë. Jatsi jahëpa ja nica-nicaniquë tënëtiya ja 
nacomahacayamano iquish na. 

36 —Ea shinahuë, noho jahépa-jahépariá. Mi qui jia pi no tsi naa 
johai ca ténétiya mébihué ra, ë tënëyamano. Jama, jaha ë quëëhai 
ca mi ayamano; jama, mi shina roha mi ano ra —i quiha Jesu 
niquë bëhoxhi na. 

37 Bëhohax tsi quiha jahuë rabëti bo qui ja bacaniquë. Bacaxo tsi 
ja oxacanai ca ja jisniquë. 

—dHuësti ca hora roha ë bëta bësoti métsa ma ni mato rë? 

38 Bësocana. Bëhoxcana, jochati ma tanamahacayamano ra. Jabija, 
mato shina tsi xo toa bëhoxcatsaina: jama, mato yora tsi xo 
chamayama rë —i quiha Pedro qui Jesu niquë. 

39 Jatsi Jesu catëquëniquë bëhox-xëna. Jasca ca ja 
bëhoxtëquëniquë. 40Bëhoxhax ja bacatëquëniquë. Oxahi ja icani 
ca ja jisniquë. Coshiria ini quiha jato bëro. Bërabiqui tsi quëbiti ja 
cahëyamacani quiha. 41Tres tsi quiha toca tsi Jesu bacani quiha. 
Jarohari tsi, 

—dJari oxacanai? ¿Jari joi-joicanai? Iqué ra. Tséquéqué hora ra. 
Jochahuaxéni cabo qui mëahacapaimaria xo ëa, naa Nohiria Baqué 
ë nori cato. 42 Joicana. ¿Canomani? Tsayacapa. Nébi johi quiha ëa 
mëacatsai ca joni ré —i quiha Jesu niquë. 


Jesu qui soldado bo tsaminina 
Mateo 26.47-56; Lucas 22.47-53; Juan 18.2-11 


43 Jabi jari ja chanino tsi quiha Judas jotapiniquë rë, naa doce 6 
ca huésti cato. Ja béta bécaniqué nohiria misco. Saipi bo, jihui bo, 
tihi cabo ja jayacani quiha. Jabi arati ibo bo, nohiria yosibo, tihi 
cabo ini quiha toa jato raati ibo bo ra. Jabi ja raahacacani quiha 
Jesu qui tsamiti. 44 Jatsi quiha nohiria misco qui jisti Judás aniquë: 

—Ma bicatsai ca joni tatsoxëquia ra. Toa joni qui 
tsamicaxëcahuë. Bicahuë. Jia tsi jaha bësocahuë —i jato qui Judas 
ni quiha. 

45 Jatsi jato iti qui cahëhax Jesu qui Judas catapiniquë. Cahax, 

—“Maestró” i Jesu qui ja niqué joihuahi na. 

Joihuaxo tsi quiha Jesu ja tatsoniquë. 46Jatsi Jesu qui joni bo 
tsaminiquë. Tsamixo tsi quiha achajahuacaniquë. 47 Jatsi quiha 
Jesu tapaí ca nii catë jahué saipi tsëcaniquë. Tsécaxo tsi quiha 

arati ibo-iboria yonati ja paxtianiquë, Jesu paxamacatsi na. 48 Jatsi 
quiha jato qui Jesu chaniniquë: 
—éSaipi bo, tépasti jihui bo, tihi cabo jaya ni mato pa? ¿Yomaxéni 
ca bichii jascaria ëa bichi bëcanai pa? 49 Jatiroha ca bari mato 
bëta ë i-ipaoyamëquë ra arati xobó no. Toa xo tsi ë tiisimano tsi 
éjénihax tsi ë qui ma tsamiyamayaméta sa? Jama, jatihuahacaxéti 
xo Quénéhacanish cabo ra —néa tsi quiha jato qui Jesu nëcaniquë. 
50 Jatsi jahuë rabéti bo jabayoniquë raquëhi na. 51 Jama, huésti 
ca shinapayó Jesu banahuaniquë. Sabana rabanaca ja ini quiha. 
Jatsi toa joni qui soldado bo tsamicasniqué jaa ri. 52Ja tsamicaquë 
tsi quiha toa joni paxaniqué. Jahué sabana niabéria tsi ja jabaniqué 
ra. Tsoboco ja ini quiha rë. 


Jodioba chama bo bésojó Jesu niinina 
Mateo 26.57-68; Lucas 22.54-55, 63-71; Juan 18.12-14, 19-24 


53Jesu qui tsamixo tsi quiha jato arati ibo ba chama-chamaria 
qui Jesu ja bocaniquë. Toá tsi quiha mani iniquë jodioba yoba 
cahëxëni cabo. 54Jabi basi quiha Pedró banahuaniquë. Banahuahax 
chama xobo huënë qui ja jiconiquë. Jicohax tsi quiha toá ca jaha 
bësohai ca soldado bo ya ja tsahoniquë, chihí tsi yohohi na. 

55 Jatsi quiha arati ibo bo, nohiria yosibo, tihi cabá Jesu 
namëcasniquë pë. Ja tsi xo toa ja pasomaha ca joi ja mëracaniquë. 
Yama a ra. 56Jama, tobi huéstima ca quiahuacanaibo iniqué, ja 
qui quésocatsi na. Jaméri jaméri ini quiha ja quiacanaina. Jaharisi 
iyamani quiha ja quésocanaina ra. 57 Jarohapa tsi quiha dos ca joni 
niiniqué, mahitsa ja qui quésoxéna. Quiaxéni ca joni bo ja icani quiha. 

58— "Dios arati xobo potasti mëtsa xo ëa ra” i ja ni quiha. Jatsi, 

“Jaquirëquë tres bari tsi naa xobo nimatëquëxëquia” i ja ni quiha pë 
—i yosibo qui toa joni bo niquë, Jesu qui quësohi na. 

59 Jama, jaméri jaméri naa dos ca joni bo quésohai iniqué ra. 
Jaharisi ma quiha ra. 

60 Jatsi quiha jato arati ibo ba chama-chamaria joiniquë 
naxéréqué no. Niixo tsi quiha Jesu ja nicaniquë: 

—dJënihai naa jahué bo yoati na? Mia pasomaha chanicani 
quiha ra. dJato québicasyamahai? —i Jesu qui ja niquë. 

61 Pasi quiha Jesu iniquë. Ja québiyamanique. Jatsi quiha arati 
ibo ba chama-chamaria nicatëquëniquë: 

—éDios Baqué, naa johai ca Xabahamati Ibo ni mia ra? —i ja niqué. 

62 Jatsi, 
—Jaahuë. Ja tsi xo ëa ra —i Jesu niquë—. Jasca, chamaxëni ca 


Dios ménécayá ca Nohiria Baquë tsaho ca jisxéqui mia ra. Naipá ca 
tsëmo ba tsi ja joxëhai ca jisxéqui mia ra —i ja qui Jesu niquë. 

63 Jatsi arati ibo ba chamá jahué sahuëti jaraxaniquë caxaquí na. 
Jatsi, 

—éJéniriaxo tsi ja qui quësocanaibo huëtsa bo no nicacasna? 64Dios 
ja ocahuaha ca ma nicaquë ra. dJabija ma ni? —i jato qui ja niquë. 

Jatsi Jesu qui ja quësocaniquë, “Ja nati xo” iquiina. 

65 Jatsi quiha Jesu bémana qui coshotsijacaniquë. Jatsi ja 
bëmapacaniquë raiti no. Bëmapaxo tsi ja bëtoxacaniquë. Tocahi tsi, 

—dTsohuë mia aca? —i ja qui jaca niqué pë. 

Jatsi toá ca soldado ba sëtianiquë jato ri, bixo na. 





Jesu quima Pedro bësonina 
Mateo 26.69-75; Lucas 22.56-62; Juan 18.15-18, 25-29 


66Xobo huénéné tsi Pedro niino tsi arati ibo chama yonati 
jiconiqué. Xotaco ja ini quiha. 67 Jicoxo tsi quiha toá ca chihi tapaí 
ca Pedro yohohai ca ja jisniqué. Béis-hax tsi quiha, 

—Naa Nazarët ca Jesu ya mi iqué mia ri —i Pedro qui ja niquë. 

68 Jatsi, 

—Jesu cahéyamahai ca éa xo naa ra. E joma toa mi yoahana ra 

—i Pedro niquë quiahi na. 

69 Quiahax tsi quiha Pedro huajaniquë caiti qui. Jatsi quiha 
xotaco Pedro tsayatëquëniquë, cacha ja niiquë no. Tsayahax, 

—Jesu rabëti tsi xo toa ra —i ja niquë toá ca mani cabo qui. 

70 Jatsi, 

—Jahuë rabëti ma xo ëa ra —i Pedro tëquëniquë. 

Jaquirëquë, 

—Jabija. Jahuë rabëti xo mia. Galileá ca joni xo mia ra. Jamëri tsi 
xo mi joi, mi chanihaina ra —i Pedro qui toá ca manicanaibo niquë. 

71 Jatsi ocahuatsi Pedro huaniquë rë. 

—Jabija ca pi ë chaniyamarohano tsi Diós éa copino ra. 
Parayamahai ca éa xo naa. ¿Tsohué cara ni naa Jesu imahaina ra? 
Toa joni cahëyamaquia —néa tsi Pedro nëcaniquë rë. 

72Tocajaquë tsi quiha ja qui Jesú yoaha ca ja shinaniquë, naa 
“Dos tsi patiari quëonox pari no tsi tres tsi Jesu cahëyamaquia” 
ixëqui mia” i ja qui Jesu nina. Shinahax aratsijaniquë. 

Pilato qui Jesu ja bocanina 
Mateo 27.1-2, 11-14; Lucas 23.1-5; Juan 18.28-38 


1 5 1 Huéatiscano tsi quiha arati ibo ba chama bo, nohiria 
yosibo, tihi cabo chaninaniqué Jesu namëti yoati na. Jesu 

ja namécasni quiha pë. Jatsi quiha Jesu ja nëxacaniquë. Nëxaxo 
tsi quiha Pilato qui ja mëpijahuacaniquë. Mëpixo tsi quiha ja qui ja 
mëacaniquë namëhacati. 

2 Jatsi, 

—dJodioba rey, naa chama-chamaria ni mia ra? —i quiha ja qui 
Pilato niqué nicahi na. 

Jatsi quiha, 

—Jaahuë —i Jesu niquë. 

3Jabi anomaria ini quiha toa ja qui arati ibo ba chama bo 
quésohaina ra. Mahitsa quiha. 4Jatsi quiha Pilató nicatëquëniquë. 

—¿Tsayahai? Huéstima tsi xo toa mi qui ja quésocanaina rë. 
¿Jato québiyamahai pa? —iquiina. 

5Québicasyamaniqué Jesu ra. Jatsi quiha Pilato raténique. 


Nati Jesu copihacanina 
Mateo 27.15-31; Lucas 23.13-25; Juan 18.38, 19.16 


6 Jabi jatiroha ca jodioba fiesta no tsi quiha huësti ca presó 
ca joni Pilató paquëmapaoni quiha nohiria bo qui. Jahuë jabi 
quiha. 7 Toatiyá tsi cárcel xara gobierno pasomaha ca joni ini 
quiha, naa Barrabás icanai cato. Iquinaquí tsi nohiria naa joní ani 
quiha. 8Jatsi quiha nohiria bécaniqué Pilato nicaxéna, huésti ca ja 
paquémano iquish na, naa ja a-apaoni jascaria. 9Jatsi quiha, 

—¿Mato jodioba rey paquëmaxëhi ni ëa ra? —i quiha jato qui ja 
niquë. 

10 Jabi Jesu qui yosaria arati ibo bo iqui ca Pilató cahëniquë. Ja 
iqui tsi ja qui Jesu mëahacani quiha acacati. 11Jato qui yoi ini 
quiha toa Jesu ja paquëmacatsaina. Jatsi quiha arati ibo ba nohiria 
bo raji-rajimaniquë, Barrabás Pilató paquémano iquish na. 12 Jatsi 
quiha Pilató nicatëquëniquë: 

—dJënahuaxëhi ni ëa ra Jesu qui, naa jodioba chama-chamaria 
ma quénahana? —iquiina. 

13 Jatsi quiha nohiria bë quënarianiquë: 

—Cruzo tsi tooxahuë —iquiina. 

14 — Jëni ni ra? ¿Jahué yoi ca ja aca? —i quiha jato qui Pilato 
niquë. 

Jama, jato joi ja choshacaniquë quëbihi na: 

—Cruzo tsi ja tooxahacati xo ra —iquiina. 

15 Jatsi quiha Pilató Barrabás paquëmaniquë nohiria bo 
ranihuacatsi na. Paquémanox pari tsi quiha soldado bo qui pari 
Jesu ja mëaniquë rispichi tsi rashahacati. Jaquirëquë jodioba 
chama bo qui Jesu ja mëaniquë cruzó tsi tooxahacati. 

16 Jatsi quiha palació ca huënë qui soldado bá Jesu boniqué. Boxo 
tsi quiha soldado bo téqué ja quënacaniquë catiti. 17 Jatsi quiha 
sahuëti shini, naa chama-chamaria sahuëti ja sahuëmacaniquë. 
Jasca, nishi moxá tsi quiha chaha ja quëcocaniquë ja bax na. 
Quëcoxo tsi quiha ja mahuajahuacaniquë pë. 18 Jaquirëquë 
joihuatsijahuacaniquë: 

—iViva, viva, jodioba chama-chamarial —iquiina. 

19 Jatsi quiha ja bésojó tsi ja mënicaniquë ja qui araxéna. 
Mahitsa quiha. 20Mahuaxo tsi quiha sahuëti shini ja tsobocaniquë. 
Jatsi jahuë sahuëti yoi sahuëmaxo tsi quiha Jesu ja bocaniquë tori, 
cruzo tsi tooxaxëna. 


Cruzo tsi Jesu tooxahacanina 
Mateo 27.32-44; Lucas 23.26-43; Juan 19.17-27 


21 Riquipama tsi quiha tarabihai ca joni, naa Cirene mai ax 
jonish ca ja bicaniquë Jesu cruz papiti. Simón jahuë janë ini 
quiha, naa Alejandro, Rufo, tihi caba jahëpa. 22 Jatsi quiha 
Golgota, naa Mapo Xao Ya icanai ca qui Jesu ja bocaniquë. 
23Toa xo tsi vino, naa tiahui ya roihacanish ca jënë Jesu qui ja 
amacaniqué ati. Ayamajahuaniquë. 24 Jaquirëquë quiha cruzó 
tsi Jesu ja tooxacaniqué. Tooxaxo tsi quiha jahué sahuéti bo ja 
oquëxnacaniquë i-ihaicato no. Toca tsi jahuë jahuécara ca biti ja 
cahécani quiha. 

25Baquishmari ménata barí tsi quiha Jesu tooxahacaniqué cruzó 
no. 26 Jasca, papi ó tsi ja qui ja quësocani ca quënëhacaniquë: 
naa “Jodioba chama-chamaria” iquiina. 27 Jasca, ja béta dos 
ca yomaxëni ca joni bo tooxahacaniquë jato ri; naa huésti ca 
jahuë mënëcaya no, huétsa ja méxojó no. 28Néca tsi quiha 
Quënëhacanish cabo jatihuahacani quiha, naa “Yoixëni cabo ya ja 
tocahacanina” ini cato. 

29-30 Jatsi Jesu mahuatsi quiha tarabinish cabá huaniquë. Bëquë- 
bëquëhi tsi quiha ja nëcacaniquë. 

—Jë, jë. Mimë xabahamahuë arati xobo potascatsai cató. ¿Tres 
bari tsi toa xobo nimati mëtsa ni mia pa2 Cruz ax botëhuë iqui noa 
—nëa tsi ja nëcacaniquë pë. 

31 Jascaria tsi quiha arati ibo ba chama bo, yoba tiisimacanaibo, 
tihi cabá Jesu mahuaniquë jato ri: 

—Huëtsa bo ja xabahamaqué; jama, jamë xabahamati métsama 
xo ra. 32¿Noba Israél ca rey, naa noba chama-chamaria ni naa 
joni pa? Jaboqui cruz ax ja boténo ra. Jatsi chahahuaxéqui noa ra 
noqui ri —i quiha jaca niqué jato ri chaninahi na. 

Jasca, toá ca ja béta tooxahacanish cabá Jesu ocahuaniqué jato 
ri. Anoma jato chani ini quiha. 


Jesu nanina 
Mateo 27.45-56; Lucas 23.44-49; Juan 19.28-30 


33 Matoroco bart tsi quiha tsëmonaniquë toa mai. Naama ini 
quiha ja tsémonina. Tres hora bo quiha. 34Jarohapa tsi a las tres 
quiha joi pistiamá tsi Jesú quënaniquë: 

—Eloi, Eloi, ¿lama sabactani?, naa “¿Jénixo tsi éa mi jisbériaha 
rë, noho Dios, noho Diós?” —i ja niqué. 

35 Toca tsi ja quënaquë tsi quiha, 

—Elías, naa Dios Chani yoanish ca quënahi quiha tonia —i jaca 
niqué toá ca niicanaibo. 

36 Jatsi quiha huésti ca joni jabaniqué jahué chani nicahax 
na, tatë bixéna. Bixo tsi quiha vinagre, naa jënë nopi ca qui ja 
moosaniquë. Moosaxo tsi rëbiquirihaxo tsi Jesu ja amaniquë. 
Amapama tsi, 

—No manaparino ra. No tsayano. Elías jomitsa botëmaxëna —i 
quiha ja niquë. 

37 Jatsi quiha Jesú quënatëquëniquë. Quénahax ja naniquë. 
38 Ja naquë tsi quiha arati xobó ca rotamë ca quëbëti raiti 
jaxcahacaniquë. Mana ax napata quiri ja jaxcahacani quiha. 

39 Jasca, Jesu bésojó ca nii ca soldado ratëniquë ja nahai ca jisi na. 
Ratéhax, 
—Jabija xo ra. Dios Baqué yoi naa joni iqué ré —i ja niqué. 

40 Jasca, basima xo tsi Jesu nahai ca yoxa bá tsayaniquë. Toá 
tsi quiha mani iniqué María Magdalena; Jacobo, José, tihi caba 

jahëhua Maria: Salomë. 41 Jabi naa yoxa ba Jesu banahuapaoni 
quiha mëbicasqui na, naa Galilea mai tsi ja iniqué no. Jasca, toá 
tsi quiha mani iniquë yoxa huëtsa bo ri, naa Jerusalën qui ja bëta 
bëcanish cabo. 


Jesu maihuahacanina 
Mateo 27.57-61; Lucas 23.50-56; Juan 19.38-42 

42Capaima quiha bari iniquë. Chitahë-paimaria ini quiha jato 
joiti bari. 43Ja tsi xo toa mëri tsi José, naa Arimateá ca racanish 
ca Pilato qui caniquë Jesu yora baaxëna, maihuacatsi na. Cahi 
tsi ja raquëniquë. Jabi jodiobá chama shinajiaxéni ca naa joni 
ini quiha. Jasca, Diós nohiria bo otoxéhai ca ó pasohai ca ja ini 
quiha jaa ri. “4 Jatsi quiha jahué yora José baaquë tsi quiha Pilato 
raténiqué ja résoha quéscahua-yamahi na. Jatsi capitán quiha ja 
quënaniquë. 

—dJapa Jesu; ja résoha? —i quiha ja qui ja niquë. 

45 Ja rësoha ca nicaxo tsi quiha Josë qui jahuë yora ja mëaniquë 
maihuahacati. 46 Jatsi quiha sabana jiaxëni ca Josë copiniquë. 
Jahuë yora botëmaxo tsi quiha ja yaboniquë sabana paxa no. 
Yaboxo tsi quiha maiquini 6 tsi jahuë yora ja jananiquë. Huëyohaca 
ca quini paxa ca quiha. Janaxo tsi quiha maxax chahitaxëni caiti 
qui ja taraniquë japaxëna. 47 Jabi ja bëta iniquë Maria Magdalena, 
José jahëhua Maria, tihi cabo. Tihi cabá Jesu maihuahaca ca iti 
jisni quiha. 


Jesu bësotëquënina 
Mateo 28.1-10; Lucas 24.1-12; Juan 20.1-10 


1 6 1Jodioba bari huinocaquë tsi quiha María Magdalena, 
Jacobo jahëhua María, Salomé, tihi cabá perojome 
copiniquë, Jesu yora chëxaxëna. 2Copihax tsi quiha domingo 
baquishmari tsi quiha Jesu mai jisi ja bocaniquë. 3Capama 

tsi, 

—Jishopé. ¿Tsohué ni toa no bax caití ca maxax bahama 
tarahaina ré? —i jaca niqué chaninahi na. 

Pistiama ca maxax ja ini quiha. 4Jama, taisquí tsi nii ca maxax 
ja jiscaniqué ra. Bahama ja tarahacani quiha. 5Jatsi quiha 
maiquini qui ja jicocaniquë. Jicoxo tsi quiha jato mënëcaya ca 
joni shinapayo ja jiscaniquë. Sahuëti joxo sahuë tsaho ja ini quiha. 

Jatsi, ja raquëcaniquë tsayahax na. 6Jatsi quiha yoxa bo qui ángel 
chaniniquë. 

—Raquéyamacana. Jesu, naa tooxahacahitahax ca ma mërahai 
cahéquia. Yama xo ra. Ja bësotëquëquë ra, ja yoani jascaria. Néri 
bëcahuë. Ja janahacahitaha ca ma tsayaparino. 7 Jatsi bocahuë. 
Pedro, jahué rabéti bo, tihi cabo yoata. “Mato bébo Galilea qui 
cahi quiha. Toa xo tsi Jesu jisxéqui mato, mato ja yoani jascaria” 
icana jato qui —nëa tsi quiha yoxa bo qui ángel nëcaniquë. 

8Jatsi jisbaya tsi quiha ja jabariacaniquë raquëhi na. Ja mémé- 
mëmëcanacaniquë. Raquëhi tsi huétsa bo qui ja chaniyamacani 
quiha. 


Maria Magdalena qui Jesu jisiquinina 
Juan 20.11-18 
9 Semana jariapari ca bari tsi quiha Jesu bësotëquëniquë. 
Bësotëquëhax tsi Maria Magdalena, naa siete ca yoshi jayapaonish ca 
qui ja jisiquiniquë. Jaha ca yoshi bo ja niani quiha. 10 Jatsi quiha María 








Jesu yora ja yopacanaina San Marcos 16.4 

jisbayaniquë Jesu rabëti bo yoaxëna. Arahi jahuë rabëti bo ini quiha, 
cohuëhi na. 11Ja yoaha ca nicaxo tsi ja chahahuayamacaniqué pë. Jatsi, 
—Béso xo Jesu ra. Jisquë ëa ra —i jato qui ja niquë. 


Dos ca banahuacanaibo qui Jesu jisiquinina 
Lucas 24.13-35 


12 Jaquirëquë quiha jamëri ca quiniá tsi dos ca xabachá ca cocohai 
ca joni bo qui Jesu jisiquiniquë. Jato xobo qui cahi ja icani quiha. 
13 Jato xobo qui cahëxo tsi quiha Jesu ja jiscana ca ja yoacaniquë 
huëtsa bo qui. Jama, ja yoacana ca ja chahahuayamacaniquë pë. 


Jahuë rabëti bo qui Jesu jisiquinina 
Mateo 28.16-20; Lucas 24.36-49; Juan 20.19-23 
14 Jarohari tsi quiha jahuë rabëti yoi bo oriquino tsi jato qui Jesu 
jisiquiniquë. Jisiquixo tsi quiha jato ja raahaniquë. Quëstoria ca 
chahahuatimaxëni ja icani quiha. Jabi bëso Jesu iqui ca jisnish cabo 
ja chahahuayamacani quiha pë jato chani nicaxo na. 15 Jatsi quiha, 
—Jatiroha ca mai qui bocana, jatiroha ca nohiria qui chani jia ca yoati 
—i jato qui ja niquë—. 16 Xabahamahacaxëti xo tsohuécara ca ë qui 
chitimihai ca ashimahacahax cato. Jama, quësohacaxëti xo tsohuëcara 
ca é qui chitimiyamahai cato ra. 17 Jasca, jisti bo ati mëtsaxëhi quiha € 
qui chitimicanaibo. Jariapari tsi yoshi bo natsécacaxécani quiha noho 
janë no. Jatsi joi jaméri bo chanicaxécani quiha. 18 Jasca, jato mëquënë 
tsi quiha rono bo topiti métsacaxécani quiha. Jasca, veneno pi ahi tsi 
rësoyamacaxëcani quiha. Jasca, iquicanaibo jënimahuacaxëcani quiha 
jato ó tsi méqué ja janacanai catë no. Tihi ca ati mëtsaxëhi quiha ë qui 
chitimicanaibo ra —néa tsi quiha jato qui Jesu nëcaniquë. 


Nai qui Jesu tërohacanina 
Lucas 24.50-53 


19 Jaquirëquë jahuë rabëti bo qui chanixo tsi quiha nai qui Jesu 
tërohacaniquë. Jatsi quiha jahué iti Jesú bini quiha Dios mënëcaya 
no. 20 Jatsi quiha jahuë rabëti ba jisbayaniquë, jatiroha cato xo tsi 
Dios Chani jia ca yoaxéna. Jato béta xo tsi Ibo Dios yonocobéquini 
quiha. Dios Chani ja yoacaqué tsi quiha anomaria ca jisti bo 
acacaniqué. Toca tsi jahué Chani Diós oquéhuani quiha ra. 

El Santo Evangelio Según 


San Lucas 





1Jabi Jesú ani ca jahué bo yoati tsi huëstima cabá quënëniquë. 

Noqui xërëquë xo tsi ja ani ca ja quënëcani quiha. 2Jesu rabëti 
bo, toatiyá jisnish cabo, tihi cabá yoani ca ja quënëcaniquë no 
tsayano iquish na. 3Jabi ja quënëcani ca tëquë ë tsayarianiquë ëa 
ri ra. Tsayariaxo tsi jaboqui jatiroha ca rëquë rohari ca jahuë bo 
yoati tsi quénébonacasquia ëa ri, Teofiló. 4 Nëca tsi Jesu yoati mi 
bax quënëcasquia, jabija ca tëquë mi cahëno, mi parahacayamano 
iquish na. Jia tsi mia ja tiisimacani ca jahuë bo mi cahëyoino ra. 


Zacarías qui ángel jonina 

5 Jabi jodioba mai xo tsi chama Herodés yonano tsi quiha tobi 
arati ibo iniquë, naa Zacarias icanai cato. Abias icanai ca maxo ya 
tsi quiha ja yonoconiquë arati xobó no. Jabi Elisabet jahué ahuini 
jané ini quiha. Jasca, arati ibo bo jahué ahuini jimi bo ini quiha 
jato ri. Arati ibo ba chahitaxocobo ja ini quiha. 6Jabi Zacarías, 
Elisabet, tihi cabá Dios noirianiqué. Quësotimaxëni ca shinajiaxëni 
ca ja icani quiha. Jasca, Dios yoba bo téqué ja nicacani quiha ra. 

7 Jasca, baqué yama ja icaniquë rë, tohoyatimaxëni Elisabet ini 
quéshpi na. Jasca, sirixéni ja icani quiha. 

SHuësti bari tsi quiha jahuë maxo ya Zacarías iniqué arati 
xobó no. Arati iboba yonoco aqui ja ini quiha. %Toatiyá tsi ja 
raahacaniquë iboba iti qui jicoti, altar xo tsi incienso mëshati. 

10 Jabi incienso mëshajahuano tsi quiha nohiria bo bëhoxhi iniqué 
cacha. 11 Jatsi Zacarías qui ángel jisiquiniquë, naa Ibo quima 
jonish cato. Incienso ya ca altar mënëcaya nii ángel ini quiha. 

12 Jatsi ángel jisi tsi Zacariás shina-risiquiniquë. Raquéria ja ini 
quiha. 

13 Jatsi, 

—Raquéyamana, Zacariás —i ja qui ángel niquë—. Nicahacaqué 
mi béhoxhaina ra. Mi bax baqué comaxéhi quiha mi ahui Elisabet 
ra. Juan ja janëhacaxëti xo. 14 Ja iqui tsi raniriaxéqui mato ra. Jasca, 
ranixëhi quiha huéstima cabo, ja coqué no. 15Jasca, Dios bésojó tsi 
oqué ca joni ixéhi quiha mi baquë. Vino, jënë shapo, tihi cabo ja 
ayamano. Espíritu Santo rëamëxëhi quiha ja coqué no. 16 Huëstima 
ca Israél ca nohiria jato Ibo Dios qui jahari bëxëhi quiha. 17 Jasca, Ibo 
bébo caxéhi quiha mi baqué, nohiria shomahuahi na. Elías yamaba 
jabi, jahué chama, tihi cabo jayaxéhi quiha ja caqué no. Jatsi jahépa 
bo, jahëhua bo, jato xocobo, tihi cabo noinamaxéhi quiha. Jasca, 
nicamisxéni cabo Dios qui bacamaxëhi quiha, mëstëxëni ca jahué bo 
jato shinamaxéna. Toca tsi nohiria bo shomahuaxéhi quiha, Ibo johai 
ca quéshpi na —néa tsi quiha ángel nécaniqué Zacarías qui. 

18 Jatsi, 

—dJëniria pi raca ja na? Joni sirixéni xo ëa ra. Sirixéni xo noho 
ahui ri —i ángel qui Zacarías niquë. 

19 Jatsi angél quëbiniquë: 

— Gabriel xo éa ra. Dios tapaí nii ca éa xo naa. E raahacaqué mi 
qui chaniti, chani jia ca mi qui bëti. 20 Jatihuahacaxëhi quiha ë 
yoahana ra. Noho chani mi chahahuayamaha iqui tsi jaro, chaniti 
mëtsama ixéqui mia ra, mi baqué coqué rohari —néa tsi ja qui ángel 
nëcaniquë. 

21 Jabi Zacarías 6 pasohi nohiria bo iniqué tsëquëti. Yama a. 
Yopahi tsi, 

—éJéniriahax bamahi ni sa? —itsi jaca niquë. 

22 Jatsi Zacarías tsëquëniquë. Tsëquëhax tsi quiha nohiria bo 
qui chaniti métsama ja iniqué. Jaro quiha. Jatsi ja tënamëha nori 
nohiria bá cahëniquë. Japi Zacariás jato qui bëëbëëniquë, chaniti 
mëtsama ja iqui ca jismaxëna. 

23 Jaquirëquë arati xobó tsi ja yonocohai ca xaba jatiquë tsi 
quiha jahuë xobo qui Zacarias caniquë. 24 Jaquirëquë jahuë ahui 
Elisabet tohoyaniquë. Jatsi cinco oxé no tsi xobó tsi ja chitëniquë. 

25—Néca tsi ëa Diós shomahuaqué ra. Jaboqui pi nohiria yahi 
tsi bërabiyamaxëquia, baquë ë jayaxëhai quëshpi na —i Elisabet 
niquë. 

Maria qui angel jonina 

260xé huëtsa huinocaquë tsi quiha Diós jahué ángel Gabriel 
raaniqué Nazaret icanai ca yaca qui. Jabi Galilea maí tsi naa yaca 
ini quiha. 27 Jabi Gabriel raahacani quiha María icanai ca yoxajahi 
qui Dios Chani bëti. Jari bënë yama María ini quiha. Jasca, jahué 
bënë ti ca José ini quiha, naa David yamaba chahitaxocobo huësti 
ca iquiina. 

28Xobo qui jicohax tsi quiha, 

—Shoma xo mia ra; yoxa bo huétsa oqué quiha. Mi béta xo Ibo ra 

— María qui Gabriel niquë. 

29 Angel chant nicahax shinati pi Mariá cahéyamaniqué. 

—dJënihi ni sa? —i ja niqué jahué shinaná no. 

30 Jatsi, 

—Raquéyamatsihué, Mariá —i ángel niqué—. Diós mia 
shomahuaqué ra. 31 Tohoyaxëqui mia. Baqué comaxëqui mia 
ra. Comaxo tsi Jesu mi janëno. 32Jasca, oquëxëhi quiha mi 
baqué. Dios-diosria Baqué ja quénahacaxéti xo. Jahué jahépa 
David yamaba yonati chama ja qui axéhi quiha Ibo Dios, jahué 
nohiria yonati. 33 Jabi Israél ca nohiria yona-yonapaoxëhi quiha. 
Jatiyamaxëhi quiha ja yonahaina —néa tsi María qui ángel 
nëcaniquë. 

34 Jatsi ángel Maria nicaniquë: 

—Yoxajahi xo ëa ra. éJénahuariaxo raca baquë ë comana? 

—iquiina. 

35 Jatsi angël quëbiniquë: 

—Mi qui joxëhi quiha Espíritu Santo. Tsëmo jascaria tsi mia 
mapaxëhi quiha Dios chama. Ja quëshpi tsi Dios Baquë jiaxëni ca 
quënahacaxëti xo mi Baquë, ja coquë no. 

36 Mi rëquëmë Elisabet tsayahuë. “Tohoyatimaxëni xo" i nohiria 
bo paoni quiha mi rëquëmë yoati na. Jama, seis oxë no tsi ja 
tohoyaquë, sirixëni ja iqui ri. 37 Tsayahuë. Jatihuahacaxëti xo Diós 
yoahai tëquë. Jatiroha ca ati mëtsa xo ra —nëa tsi quiha Maria qui 
angel nëcaniquë. 

38 Jatsi Maria quëbiniquë: 

—Ibo yonati xo éa ra. Jabija xo toa mi yoahana ra 

—iquiina. 
Jatsi ángel jisbayaniquë. 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


161 San Lucas 1 


Elisabet qui Maria shishonina 


39 Toatiya tsi bamahaxma tsi quiha Elisabet yaca qui María caniquë. 
Jabi jodioba mai maca bo xërëquë 6 tsi jahuë yaca ini quiha. 49 Cahéhax 
Zacarias xobo qui Maria jiconiquë. Jicoxo tsi quiha Elisabet ja 
joihuaniquë. 41 Jatsi María joihuahai ca Elisabét nicaquë tsi quiha jahuë 
xamá ca baqué mohiniquë. Jatsi Espíritu Santo Elisabet chanimaniquë: 

42 —Yoxa huétsa bo oqué tsi mi shomahuahacaqué ra. 
Shomahuahacaqué mi baqué ri —itsi María qui Elisabet niqué joi 
pistiama catë no—. 43E qui shishohi noho Iboba jahëhua joquë 
pa. Shoma xo ëa ra. “4 Jabi mi joihuahai ca ë nicaqué tsi rani tsi ëa 
xara ca baquë mohiquë ra. 45Mi qui angël yoahitaha ca jatihuaxëhi 
quiha Ibo Dios ra. Raniria xo mia ra, Dios qui mi chitimihai ca 
quëshpi na —i Maria qui Elisabet niquë. 

46 Jatsi Maria chaniniquë: 

—Oqué xo Dios ra iquia. 

47 Noho Xabahamati Ibo Dios tahëhax tsi raniquia. 

48 Ea, naa jahué yonati nori ca ja noiqué ra. 

Jaboqui ^Shomahuahaca ca tsi xo toa" ixéhi quiha nohiria 
bo ëa yoati na. 

49 Jiaria tsi xo ë qui Chamaxëni cató acana. 

Jiaxéni xo jahué jané ra. 
50 Jasca, ja qui aracanaibo noi-noipaohi quiha. 
51 Anomaria tsi xo Diós acana jahué chamá no. 
Jamë shinamisxëni cabo, 
oquë ca manëcascanaibo, 
tihi cabo pacanamahi quiha. 
52 Nohiria chama-chamaria bo niahi quiha, 
jato oquë ja bënocano. 
Noitiria cabo oquëhuahi quiha. 
53 Jasca, jahuë jahuë ua bá tsi paxnacanaibo sëyamaxëhi quiha. 
Jama, jahuëmishni jayaria cabo méquéya tsi raaxëhi quiha. 
54 Jahué Israél ca nohiria mëbihi johi quiha, 
jato noihi na. 
55 Jabi noba rëquëbo yamabo qui ja yoani ca shina-bënoyamahi 
quiha Dios ra, 
“Mato shomahuaxéquia” i Abraham, 
jahué chahitaxocobo, 

tihi cabo qui ja ni quëshpi na —nëa tsi quiha Maria 
nëcaniquë. 
56 Jatsi tres oxë no tsi quiha Elisabet ya tsi Maria chitëniquë. 
Jaquirëquë jahari jahuë xobo qui ja caniquë. 


Juan conina 


57 Tsëquëniquë Elisabet comati xabaca ra. Jatsi baquë ja comaniquë. 
58 Jabi Elisabet Diós shomahuani nori ca jahuë yacata ca nohiria, jahué 
jimibo, tihi cabá nicaniquë. Ja raniyocani quiha jato ri, nicahax na. 59 Jatsi 
ocho bari huinocaquë tsi quiha jahuë baquë jibirishahi jahuë jimibo 
bëcaniquë. Jato jodioba jabi quiha. Jatsi jahuë jahëpa janë, naa Zacarias 
janë baquë qui ja acascaniqué toatiyá no. 60 Jatsi jahué jahëhua quëbiniquë: 

—Juan ja quënahacaxëti xo ra —iquiina. 

61 —Majia. Yama tsi xo mi jimibo xërëquë ó ca toa janë jaya cato 
ra —i ja qui jaca niquë. 

62 Jatsi jato mëquë bá tsi jisti bo ja acacaniquë baquë jahëpa qui. 
Toca tsi Zacarías ja nicacaniquë: 

—dJahuë janë mi baquë qui axëhi ni noa ra? —iquiina. 

63 Jatsi jahuë méquéné tsi Zacarías bëëbëëhaniquë papi ja qui 
ja acano. Jatsi, “Jahuë janë tsi xo Juan” i ja quënëni ca ni quiha. 
Jatsi quiha ja ratëyocaniquë. 64 Jarohapa tsi chaniti métsa Zacarías 
iniqué pa. Chanitsijaniquë. Dios ocahuatsijahua-niquë. 65Jatsi 
yacatá ca nohiria bo shina-risiquiniqué jénipijani ca nicahax na. 
Jatsi Juan coni chani pacanani quiha, jodioba mai ca maca ó ca 
nohiria bo qui. 66 Nicahax ja shina-shinacaniquë. 

—dOquë ca ixéhi ni naa baquë sa? —i jaca ni quiha. 

Jasca, ja bëta Iboba chama iqui ca ja jiscaniquë. 


Jia tsi Dios Zacariás ocahuanina 


67 Jabi Espíritu Santo rëamë tsi Juan jahépa Zacarías iniqué. 
Jatsi ja qui Diós ani ca chani yoatsijahuaniquë. 
68 —Oqué xo Ibo, Israél caba Dios. 
Jahuë nohiria mëbihi ja joqué ra, 
jocha quima noqui paquëmaxëna. 
69 Jabi David yamaba chahitaxocobo noqui raahi quiha, 
noqui Xabahamati Ibo-iboria iti. 
70 Naama tsi quiha jahué Chani yoanish cabo Diós chanimani quiha. 
71 “Mato qui caxacanaibo quima mato xabahamaxéquia” 

i ja ni quiha. 
72-73 Jabi noqui shomahuacatsi quiha Dios ra, 
naa noba rëquëbo yamabo ja shomahuariani jascaria. 
Tobi quiha jato qui ja yoanina, 
tobi quiha noba rëquëbo yamaba Abraham qui ja yoanina. 
Tihi ca tsi shina-bënoyamahi quiha Dios. 

74 Noqui caxacanaibo quima noqui xabahamacatsi quiha ra, 

raquëhaxma tsi Dios bax no yonocono iquish na. 

75 Ja bésojó tsi jocha yama, 

mëstë, tihi tsi no i-ipaoxëti xo, 
ja bax yonocohi na —nëa tsi quiha Zacarias nëcaniquë 
Dios Chani yoahi na. 
76 Jatsi, 
—Dios-diosria Chani yoati ibo mi quënahacaxëti xo, 
noho baquë. 
Ibo bëbo caxëqui mia, 
Ibo johai ca quëshpi nohiria bo shomahuahi na. 
77 Nohiria xabahamati quinia yoaxëqui mia ra, 
“Mato jocha mëbixëqui Dios” i jato quiina. 
78 Toca tsi ahi quiha Dios, 
noqui noiqui na. 
Ja quëshpi tsi mana ca Huëa nori ca noqui raaxëhi quiha, 
79 tsémó cabo, 
bënoria ca résoti basima cabo, 
tihi cabo qui huahuaxéti. 
Bëpasimati quinia ó tsi noqui rëquëninixëhi quiha —néa tsi 
Zacarias 
nëcaniquë. 

80 Toatiyá tsi Zacarías baquë Juan shinahaniquë. Dios ja noiriani 
quiha. Shinahacax tsi quiha xabachá tsi Juan racaniquë. Toá tsi ja ini 
quiha, Dios Chani yoahi canox pari. Jaquirëquë Israél mai ca nohiria 
bésojó tsi quiha ja jisiquiniquë, naa jahué yonoco chitahéhuaxéna. 


Jesu conina 
Mateo 1.18-25 
2 1Toatiya tsi quiha romanoba chama-chamaria Augusto jahuë 
chani raaniqué nohiria téqué qui. 
—Tocahacati xo nohiria téqué —i quiha ja niquë. 

2Jabi jariapari ca nohiria tocani ca xaba tsi xo naa. Jasca, 
toatiyá tsi quiha Siria mai xo tsi chama Cirenió yonani quiha. 
3 Jatsi jahanahax ja cocani ca yaca qui jatiroha cabo bocaniqué 
tocahacati. 4Caniquë José ri. Jahuë Galileá ca mai ca yaca Nazaret 
ja jisbayaniqué Belén yaca qui caxéna. Jabi Belén, naa jahué David 
yamaba coni ca yaca qui ja cani quiha tocahacati, David yamaba 
chahitaxocobo huësti ca ja ini quéshpi na. 5Jasca, ja béta caniqué 
María ri, naa jahué ahui ti cato. Jabi tohoya tsi María ini quiha. 
6 Belën tsi jacano tsi quiha jahué baqué comati xaba tsëquëniquë. 
7 Jatsi jahué jariapari ca baquë Mariá comaniquë. Comaxo tsi quiha 
raití tsi Mariä yaboniquë. Yaboxo tsi quiha yohina piti caja ó tsi 
jahué Baqué ja jananiqué. Yama ini quiha racati xobó ca xéa ré. 





Jesu conina 

Oveja obësocanaibo 


8Jabi yaca basima tsi quiha oveja obéso caba oxti iniquë. 
Baquicha quiha. Jato oveja ó bésohi ja icani quiha. %Jatsi jato 
bésojó tsi iboba ángel jisiquiniquë. Jasca, jato tëamë tsi quiha 
Iboba oqué bajra-bajraniqué. Raquëriatsijacaniquë tsayahax na. 

10 Jatsi jato qui ángel chaniniquë: 

—Raquëyamacana. Chani jia ca mato qui bëquia. Nohiria tëquë 
ranihuaxëhi quiha ë yoahaina. 11 Jaboqui David yacatá tsi coyaqué 
Xabahamati Ibo ra. Mato Cristo, naa Dios raaha ca Ibo tsi xo naa. 
12Yabohaca ca baquë jisxëqui mato. Yohina piti cajá tsi raca ixëhi 
quiha. Tocatsixëhi quiha, noho quiayama ca chani ma cahëno 
iquish na ra —nëa tsi quiha jato qui ángel nëcaniquë. 

13 Jatsi quiha ángel ya tsi jisiquitapiniquë huëstima ca naipa 
ca angel bo. Misco quiha. Dios ocahuahi ja icani quiha. Jabi ja 
yoacani ca tsi xo naa: 

14 —Mana ca Dios oquéhuahacano ra. 

Ja qui jia cabo, 
naa jahué mai ca nohiria xërëquë ó ca rabëti bo 
bépasimacatsi quiha —i jaca niqué. 

15 Jatsi quiha nai qui ángel bo bocaniqué. Ja bocaqué tsi quiha 
oveja obéso cabo chaninaniqué: 

—dBelën jisi canomani? Jénipijaha ca no jisno. Jia tsi xo naa 
Ibobá noqui yoahana ra —i jaca niquë. 

16 Jatsi quiha Belén qui ja jabacaniqué baqué mérahi na. María, 
José, piti cajá ca racahai ca Baquë, tihi cabo ja jiscaniquë. 17 Baquë 
jisi tsi quiha angël jato yoaha ca ja yoacaniquë. 18 Jatsi oveja obëso 
cabá yoani ca qui ratëyoniquë nicanish cabo tëquë. 19 María qui 
jia ini quiha ja yoacanina. Jénipijacani ca téqué ja shina-shinani 
quiha. 20Jatsi quiha oveja obéso cabo bacaniquë. Bacahi tsi ja 
quëquëcanacaniquë. Jia tsi Dios ja ocahuacaniqué, naa ja jiscanina, 
ja nicacanina, tihi cabo quéshpi na. 


Arati xobo qui jahué nabá Jesu bénina 
21 Huësti ca semana huinocaquë tsi quiha jato baquë 
jibirishahacaniquë. Toatiyá tsi Jesu jato baqué ja janëcani quiha. 
Jabi toa jané baqué qui angél ani quiha, siri, naa María tohoyanox 
pari no. 22-24 Jatsi quiha tsëquëniquë arati xobo xo tsi María 

bahuëhacati ca xabaca. Jatsi Jerusalën qui Josë ya Maria caniquë, 
Moisës yamaba yoba jatihuaxëna. Cahëxo tsi quiha arati ibo qui 
jato yobá yoani ca jahué bo ja acaniquë bahuëhacati. “Tépas-hacati 
xo rabë ca botocoa. Jama, toa pi ati mëtsama jaca no tsi tëpas- 
hacati nori rabë ca corobisa iquë” nëa tsi jato yoba nëcani quiha. 
Jasca, toa bari tsi Jerusalën qui jato baquë Jesu ja bëcaniquë Dios 
qui mëaxëna. Jato jodioba jabi quiha. Ja tocacani quiha Iboba yoba 
quënëni ca tahëhax na, naa “Dios qui mëahacaxëti xo jariapari ca 
cohax ca baquë” i Dios yoba ni quëshpi na. 

25 Naatiya tsi quiha Jerusalén tsi joni iniquë, naa Simeón icanai 
cato. Joni shinajiaxëni ca naa joni ini quiha, Dios qui aranish 
ca iquiina. Israël cabo Xabahamati Ibo johai 6 ja pasoni quiha. 
Jasca, Espíritu Santo rëamë tsi ja ini quiha. 26 Jasca, rësoti ó ja 
pasoyamani quiha, Iboba raahai ca Xabahamati Ibo jisquë rohari. 
Toca ca Espiritu Santo jismani quiha. 

27 Jatsi quiha arati xobo qui Simeón caniquë, Espíritu Santo 
mépihacahax na. Jabi toá tsi ja ini quiha, jahué nabo ya Jesu 
cahëquë no. Jasca, Moisés yoba jatihuahi quiha José, María, tihi 
cabo bécaniqué jato baqué Jesu ya. 28 Jatsi jato baqué pistia 
quiha Simeón iconiquë jisish na. Icoxo tsi quiha jia tsi Dios ja 
ocahuaniquë. Ja nécani quiha: 

29 —Jarohari tsi ëa mi yoani ca jatihuahacaquë ra. 

Jaboqui ranihax tsi résoti métsa xo éa ra. 

30 Noho bëro yoi tsi Xabahamati Ibo ë jisqué ra. 

31 Nohiria bo tëquë qui naa baqué mi raaquë. 

32 Carayanabo qui ja raahacaqué ra, 

mia ja cahécano iquish na jato ri. 
Mi Israél ca nohiria qui ja raahacaqué ra, 
jato oquéhuaxéna —néa tsi quiha 
Simeón nëcaniquë. 

33 Jatsi Jesu nabo raténiqué toca tsi jato baqué yoati Simeón 
chaniquë no. 34Jatsi María, José, jato baquë, tihi cabo bax Simeon 
béhoxniqué, Diós jato shomahuano. Béhoxhax tsi quiha Jesu 
jahëhua qui ja chaniniquë: 

—Mi Baqué Diós biniqué ra. Ja iqui tsi bénoxéhi quiha huéstima 
ca Israél cabo. Jasca, ja iqui tsi rani-ranixéhi quiha huéstima 
cabo. Jabi Dios quima ca jisti ixéhi quiha mi Baquë. Ja pasomaha 
chanixëhi quiha huéstima cabo rë. Jasca, Dios quinia nohiria bo 

jismaxëhi quiha. 35Toca tsi nohiria bë shinahai ca jonë ca jahuë 
bo jisiquimaxëhi quiha mi Baquë. Jasca, cohuëriaxëqui mia ri, naa 
mi shina saipí nacohai jascaria —nëa tsi quiha María qui Simeón 
nëcaniquë. 

36 Jasca, tobi quiha arati xobó tsi yoxa iniquë, naa Ana icanai 
cato. Dios Chani yoanish ca yoxa ja ini quiha. Fanuel jahi ja ini 
quiha, naa Aserbo icanai ca maxo quima conish cato. Jabi sirixëni 
Ana iniquë. Siete año roha no tsi bënë ja jayani quiha. 37Rësoni 
quiha jahuë bënë. Jaquirëquë ochenta afio no tsi Dios arati xobo ja 
jisbayayamani quiha. Toa tsi barihani, baquicha, tihi ca tsi Dios qui 
ja ara-arani quiha. Jasca, toá tsi samapama tsi ja bëhoxni quiha. 
Jahuë jabi quiha. 38 Maria, José, tihi cabo ya Simeón chaninano 
tsi Ana joniquë. Johax Dios qui “Gracias” itsijaniqué jaa ri, baquë 
tsayahax na. Jatsi Israél cabo Diós xabahamati 6 pasocanaibo qui 
chanitsi quiha Ana niqué baqué Jesu yoati na. 


Nazaret yaca qui ja bacacanina 
39 Jaquirëquë ja yoahacani ca ati jahuë bo tëquë María, José, tihi 
cabá jatihuaniqué, naa Iboba yobá yoani cato. Jatihuahax jahari 
Galilea mai qui ja bocaniqué jato Nazaret yaca qui. ^0 Toatiyá 
tsi quiha jato baqué Jesu shinahaniquë. Ja coshinani quiha. Ja 
tiisinani quiha. Jabi jato Baqué Jesu quiha Diós shomahuaniquë. 


Arati xobó tsi Jesu inina 


41 Jabi jatiroha ca xënipa tsi quiha Jerusalén qui Jesu nabo 
bocaniqué pascua fiesta axéna. Jato jabi quiha. 42Jatsi doce año 
bo jatihax jahué nabo ya Jerusalén qui Jesu caniqué jaa ri. 43 Toa 
fiesta huinocaqué tsi quiha jato xobo qui bacatsi María, José tihi 
cabo niquë. Jama, Jerusalén tsi chitëhi Jesu iniqué pa. Yopayamani 
quiha jahué nabo. 44Jahué rabéti bo ya tsi bacahai ja iqui ca ja 
quéscahuajahuacani quiha. Toca tsi huésti bari ja raacaniqué bahí no. 
Jatsi yata tsi jato rabéti bo, jato jimibo, tihi cabo xërëquë xo tsi Jesu 
mëratsijahuacaniquë. Yama a ra. ^» Mahitsa ja méracaniqué rë. Jarohari 
tsi quiha jahari Jerusalén qui José, María, bocaniqué méraxéna. 

46 Tres bari tsi ja raacaniqué Jesu mërahi na. Jarohari tsi arati 
xobó ca jato baqué ja jiscaniqué. Yoba tiisimacanaibo ya tsaho 
ja ini quiha. Jato bëta chaninahi Jesu iniqué Quënëhacanish 
cabo yoati na. 47 Jabi Jesu tiisi, ja quëbihaina, tihi cabo qui ja 

ratëyocaniquë, naa nicacanish cabo. 48 Jato bëta ja iqui ca jisi tsi 
quiha jahuë nabo ratëniquë jato ri. Jatsi quiha ja qui jahuë jahëhua 
chaniniquë: 

—dJëniriahax noqui mi nécaha pa? Noba shina jii-jiiquë rë mia 
mërahi na. Mahitsa mia no mëra-mëraquë ra —i Maria niquë. 

49 Jatsi Jesú jato quëbiniquë: 

—dJëniriaxo tsi ëa mëracanai pa? ¿Noho Jahëpa xobó tsi ë iti 
nori ca ma cahéyamaha? —iquiina. 

50 Jama, ja quëbini ca jahuë naba cahëyamaniquë. Jato joma 
quiha. 51Jatsi quiha jahari Nazaret qui Jesu caniqué jahué nabo ya. 
Jato ja nica-nicaniqué ra. Jabi jënipijani ca jahué jahëhua shina- 
shinaniquë. Ja shina-bënoyamani quiha. 

52 Jatsi shinahaniquë Jesu. Shinahacax ja tiisinaniquë. Dios, 
nohiria, tihi cabá toa baqué noiniquë. 


AS 
DS 








Arati xobó tsi Jesu inina 

Dios Chani Juan yoanina xabacha xo na 
Mateo 3.1-12; Marcos 1.1-8; Juan 1.19-28 


3 1Jabi quince año bo jatiquë tsi quiha romanoba chama- 
chamaria Tiberió nohiria bo yonaniquë jaa ri. Jasca, ja namá 
tsi jodioba mai Poncio Pilató yonani quiha ja bax na. Jasca, chama 
Tiberio bax Galilea mai Herodés yonani quiha jaa ri. Jasca, Iturea, 
Traconite, tihi cabo yonani quiha Herodes noma Felipe. Chama 
Lisaniás Abilinia mai yonani quiha. 2Jasca, arati ibo-iboria bo 
Anás, Caifás tihi cabo ini quiha. Jatsi toatiyá tsi quiha Zacariás 
baqué Juan qui Dios Chani joniqué. Xabachá tsi racahi Juan ini 
quiha. 3Jatsi ani Jordán tapaí ca racahai ca nohiria bo qui Dios 
Chant Juan yoabonaniquë. Yoabonahax jato qui ja nëcaniquë: 
—Ashimahacaxéti xo nohiria bo. Mato jocha quima Dios quiri 
bësocana, mato jocha masahacano ra —i nohiria bo qui ja ni quiha. 
4 Jabi Juán acai ca yoati tsi Isaías yamabo chaniniquë ja quënëni 
cato ó no. Jabi siri tsi ja quénéni ca tsi xo naa: 
“Xabacha xo tsi quënaxëhi quiha. 
Quénahax, 
*Rohahuahacacana, Ibo johai ca quëshpi na” ixëhi quiha. 
‘Bahi mëstë ca acana ja bax coti. 
5 Réahacaxéti quiha quini bo. 
Michorohacaxëti quiha tëmachi bo. 
Mëstëhuahacaxëti quiha yoro ca iti bo. 
Parahuahacaxëti quiha bahi yoi cabo. 
Toca tsi rohahuahacaxëti quiha mato shinana ra, 
Ibo johai ca quëshpi na. 
6 Jasca, Dios xabahamati quinia jisxëhi quiha carayanabo ri, 
naa nohiria tëquë” nëcaxëhi quiha”. 
Jabi nëca tsi Isaías yamabá quënëni quiha Juan yoati na. 
7 Jatsi huéstima ca nohiria Juan qui bëcaniquë ashimahacaxéna. 
Jato ja yoani ca tsi xo naa: 

—Quiaxëni caba xocobo xo mato ra. Tsëquëti basima tsi xo 
nohiria qui Dios caxahai ca bari ra. ¿Tsohué mato yobani, Dios 
caxa quima ax jabati? 8¿Mato jocha quima Dios quiri ma bésoha 
pa? No tsayano. Jariapari tsi jabi paxa ca ma jismaxéti xo. “No 
xabahamahacaxëti xo, Abraham yamaba chahitaxocobo no nori 
quëshpi na” iyamatsicana. Mato mëbiti mëtsama xo Abraham 

yamabo ra. Tsayacahuë. Naa maxax bo biti mëtsa xo Dios, 
Abraham xocobo yoi bo axëna iquia ra. 9 Jatsi quiniacaxëcahuë. 
Mato copipaimaria xo Dios ra. Bimi jia ca pi jihui saihuayamano 
tsi toa jihui rëraxëhi quiha ibo. Rëraxo tsi chihi qui niahi quiha. 
Jatsi jabi paxa ca ma saihuaxëti xo —nëa tsi nohiria bo qui Juan 
nëcaniquë. 
10 Jatsi, 
—dJënahuaxëhi ni noa ra? —i Juan qui nohiria niqué. 
11 Jatsi Juan jato quëbiniquë: 

—dDos ca sahuéti jaya ni mato? Dos ca pi jayaquí tsi noitiria 
ca qui huësti ca acana. ¿Huéstima ni mato oriquiti? Huéstima pi 
jayahi tsi huëtsa bo ya xatënacana —i quiha jato qui Juan niquë. 

12 Jatsi impuesto bicanaibo, naa nohiria qui anoma cabo 
bëcaniquë ashimahacaxëna. 

—éJénahuaxéhi ni noa, maestro” —i Juan qui jaca niquë jato ri. 

13 Jatsi, 

—Gobierno qui nohiriá mëati ca parata roha bicana. Huino ca 

biyamacahuë —i jato qui Juan niquë. 
14 Jatsi soldado bá nicaniquë: 

—dJënahuaxëhi ni noa ra? —iquiina. 

Jato ja quëbiniquë: 

—Nohiria roayamacana parata bixéna. Mato sueldo quéshpi tsi 
ranicana —iquiina. 

15Toatiya tsi Xabahamati Ibo 6 nohiria bo pasohi ini quiha. Ja 
quëshpi tsi jato Cristo Juan iqui ca ja quéscahuajahuacani quiha. 
16 Japi jato téqué qui Juan nëcaniquë: 

—Jéné tsi mato ashimaquia. Jama, joxéhi quiha éa oquéria cato 
ra. Ea tsi xo oqué yama cato. Espíritu Santó tsi, naa chihi iquiria 
cató tsi mato ashimaxëhi quiha. 17 Joxo tsi jahuë-na bo tsécaxéhi 
quiha, ja otohai ca qui ja jicocano iquish na. Jama, trigo xaca 
jascaria tsi nocatimaxéni ca chihi qui yoixéni cabo niaxéhi quiha 
méshoxéna —nëa tsi Juán nécaniqué Jesu yoati na. 

18Dios Chant yoapama tsi huéstima tsi nohiria Juan yobaniquë, 
Dios quiri ja bésocano iquish na. 19 Jasca, chama Herodes pasomaha 
Juan chanipaoniquë, jahué noma ahui ja bini iqui na. Jabi jahuë 
noma ahuini, naa Herodías icanai ca ja bini quiha, jahué ahui iti. 
Jasca, huëstima ca yoi ca Herodés ani quiha. Jahué jabi quiha. 20 Jatsi 
pé preso qui Herodés Juan nanéniqué. Anoma toa joni iniqué ra. 

Jesu ashimahacanina 
Mateo 3.13-17; Marcos 1.9-11 


21 Nohiria tëquë ashimahacayoqué tsi quiha Jesu 
ashimahacaniquë jaa ri. Béhoxjano tsi quiha nai japëquëniquë. 
22 Jatsi ja qui Espíritu Santo boténiqué; boto jisiria ja nori. Jatsi, 
—Noho Baqué yoi xo mia. Mia noiquia. Ea ranihuaqui mia ra —i 
quiha naipá ca joi niquë. 


Jesu réquébo yamabo 
Mateo 1.1-17 


23 Jabi treinta año bo quiha Jesú jayaniquë, jahué yonoco ja 
chitahéhuaqué no. Jabi José baqué ja nori ca quéscahua nohiria bá 
huaniquë. 

24 Josë jahëpa Eli iniquë. 

Eli jahëpa Matat iniquë. 
Matat jahëpa Levi iniquë. 
Levi jahëpa Melqui iniquë. 
Melqui jahëpa Jana iniquë. 
Jana jahëpa Josë iniquë. 

25 Josë jahëpa Matatias iniquë. 
Matatias jahëpa Amës iniquë. 
Amós jahëpa Nahum iniquë. 
Nahum jahépa Esli iniquë. 

Esli jahëpa Nagai iniquë. 

26 Nagai jahëpa Maat iniquë. 
Maat jahëpa Matatias iniquë. 
Matatias jahëpa Semei iniquë. 
Semei jahëpa Josë iniquë. 
Josë jahëpa Juda iniquë. 

27 Juda jahëpa Joana iniquë. 
Joana jahëpa Resa iniquë. 
Resa jahëpa Zorobabel iniquë. 
Zorobabel jahëpa Salatiel iniquë. 
Salatiel jahëpa Neri iniquë. 

28 Neri jahëpa Melqui iniquë. 
Melqui jahëpa Adi iniquë. 

Adi jahëpa Cosam iniquë. 

Cosam jahëpa Elmodam iniquë. 
Elmodam jahëpa Er iniquë. 

29 Er jahëpa Josuë iniquë. 

Josuë jahëpa Eliezer iniquë. 
Eliezer jahëpa Jorim iniquë. 
Jorim jahëpa Matat iniquë. 

30 Matat jahëpa Levi iniquë. 
Levi jahëpa Simeón iniquë. 
Simeón jahëpa Judá iniquë. 
Juda jahëpa Josë iniquë. 

Josë jahëpa Jonan iniquë. 
Jonan jahëpa Eliaquim iniquë. 

31 Eliaquim jahëpa Melea iniquë. 
Melea jahëpa Mainan iniquë. 
Mainan jahëpa Matata iniquë. 
Matata jahëpa Natán iniquë. 
Natan jahëpa David iniquë. 

32 David jahëpa Isai iniquë. 

Isai jahëpa Obed iniquë. 
Obed jahëpa Booz iniquë. 
Booz jahëpa Salmon iniquë. 
Salmon jahëpa Naasón iniquë. 

33 Naasón jahëpa Aminadab iniquë. 
Aminadab jahëpa Aram iniquë. 
Aram jahëpa Esrom iniquë. 
Esrom jahëpa Fares iniquë. 
Fares jahëpa Juda iniquë. 

34 Juda jahëpa Jacob iniquë. 
Jacob jahëpa Isaac iniquë. 
Isaac jahëpa Abraham iniquë. 
Abraham jahëpa Tarë iniquë. 
Tarë jahëpa Nacor iniquë. 

35 Nacor jahëpa Serug iniquë. 
Serug jahëpa Ragau iniquë. 
Ragau jahëpa Peleg iniquë. 
Peleg jahëpa Heber iniquë. 
Heber jahëpa Sala iniquë. 

36 Sala jahëpa Cainán iniquë. 

Cainan jahëpa Arfaxad iniquë. 
Arfaxad jahëpa Sem iniquë. 
Sem jahëpa Noë iniquë. 

Noë jahëpa Lamec iniquë. 

37 Lamec jahëpa Matusalën iniquë. 
Matusalën jahëpa Enoc iniquë. 
Enoc jahëpa Jared iniquë. 

Jared jahëpa Mahalaleel iniquë. 
Mahalaleel jahëpa Cainan iniquë. 

38 Cainán jahëpa Enós iniquë. 
Ends jahëpa Set iniquë. 

Set jahëpa Adan iniquë. 
Adan jahëpa Dios iniquë. 


Jesu tanamahacanina jochamaxëna 
Mateo 4.1-11; Marcos 1.12-13 


4 1 Jatsi quiha ani Jordan Jesu jisbayaniquë. Espíritu Santo 

rëamë ja ini quiha. Jatsi cuarenta bari no tsi xabaca ax tsi ja 
mëpihacaniquë Espíritu Santo no. 2Jabi xabacá ja no tsi quiha Satanás 
Jesu tanamaniquë jochamaxéna. Cuarenta bari no tsi Jesú piyamani 
quiha. Ja paxnani quiha. 3 Jatsi ja qui Satanás chaniniquë: 

—Dios Baqué iipiqui tsi naa maxax yoahuë mapari ja manëno —iquiina. 

4 Jatsi Jesú quëbiniquë: 

—“Maparí roha tsi bësoyamaxëhi quiha joni, jama, Dios Chant tsi 
ja nori” ii quiha Quénéhacanish cabo —iquiina. 

5Jatsi quiha mana Satanás Jesu boniqué tëmachi no. Boxo tsi 
quiha mai ca chama ba yonahaina, jato oquë, tihi cabo Jesu ja 
jismaniquë. 6Jismahax ja nëcaniquë: 

—Naa nohiria bo yonati chama tëquë, ja yonacanai ca oquë, 
tihi cabo mi qui axéquia, ë qui ja acacani nori quëshpi na. Jabi 
tsohuécara, naa ë qui jia ca qui naa tëquë ati métsa xo ëa ra. 7 Japi 
ë qui mi arapino tsi jatiroha ca mina-xéhi quiha —i Satanás niquë. 

8 Jatsi Jesú quëbiniquë: 

—“Mato Ibo Dios roha qui ma arano ra. Mato chama roha ca tsi 
xo toa” ii quiha Quënëhacanish cabo —iquiina. 

9 Jaquirëquë Jerusalén ca arati xobo qui Satanás Jesu boniquë. 
Boxo tsi quiha jodioba arati xobo cacha, naa jahuë quémapó tsi 
Satanás niimaniquë. Niimahax ja qui ja chaniniquë: 

—“Dios Baqué iipiquí tsi mai qui mimé niahacahuë. 10 Mato qui 
jahuë angel bo raaxëhi quiha Dios, mato 6 ja bësocano” ii quiha 
Quënëhacanish cabo. 11Jasca, “Jato mëquënë tsi mia bëcaxëcani 
quiha angel bo, mi paquëyamano, mi tahë tëquëyamano iquish na” 
ii quiha —nëa tsi quiha Jesu qui Satanás nëcaniquë. 

12 Jatsi Jesu quëbiniquë: 

—“Mi Ibo Dios tanamayamahuë” ii quiha Quënëhacanish cabo 

—iquiina. 

13Jabi huëstima ca quiniá tsi Satanás Jesu tanamaniquë 
jochamaxëna: mahitsa quiha. Jochamati métsaxoma tsi quiha ja 
jisbérianiqué, oqué ca xaba huétsa manaquí na. 


Galileá ca mai xo tsi Jesá jahué yonoco chitahéhuanina 
Mateo 4.12-17; Marcos 1.14-15 


14Jatsi quiha Galilea mai qui Jesu bacaniquë. Espíritu Santo 
chama jayani quiha. Jabi toa mai tsi quiha chani pacananiquë ja 
acai ca yoati na. 15 Jasca, jato catiti xobo xo tsi Jesu tiisimaniquë. 


—Anomaria tsi xo toa joni ra —i nohiria bo niquë jahuë chani 
nicahax na. 


Nazarët caba Jesu nianina 
Mateo 13.53-58; Marcos 6.1-6 


16 Jatsi quiha Nazaret qui Jesu joniqué, naa jahá ja shinahani ca 
yacata. Jabi toa barí tsi jato catiti xobo qui ja caniqué tiisimahi na. 
Jahuë jabi quiha. Jatsi quiha Jesu niiniqué Quënëhacanish cabo 
nicamaxëna. 17Isaías yamabá quénéni ca libro Jesu qui acacani 
quiha. Japécaxo tsi quiha Dios Chani jato ja nicamaniquë. 

18 —“E béta xo Ibobá Shinana ra. 

Ea ja raaquë, Chani jia ca noitiria cabo qui ë yoano. 
Ea ja raaquë, Paquémahacaxéqui mato’ i achiqui cabo qui ë no, 
Jistëquëxëqui mato’ i béco cabo qui ë no. 
Ea ja raaqué cohué cabo é mébino. 
19 Tbobá nohiria bo xabahamati xaba tsi xo naa' ë iti xo" —néa 
tsi Jesu 
nécaniqué Dios Chani nicamahi na. 
20Nicamaxo tsi quiha libro Jesá mapaniquë. Jatsi ibo qui axo tsi 


quiha ja tsahoniquë. Jatsi xobó ca nohiria téquétá tsaya-tsayaniquë 
ratéquí na. 21 Jatsi, 

—Jaboqui mato bésojó tsi jatihuahacaquë Isaías yamabá 
quénénina ra —i jato qui Jesu niquë. 
22 Jatsi Jesú yoani ca qui nohiria bo shina-risiquiniquë. 
—Anomaria tsi xo toa ja chanihaina ra. ¿José baquë ma ni naa 
sa? —itsi quiha nohiria bo niquë. 
23 Jatsi quiha Jesü jato quëbiniquë: 
—Mato yosiba yoba ëa yoacasqui mato tia, naa “Noqui pari 
mëbihuë, nohiria huëtsa bo mi mëbinox pari” iquiina. Jasca, 
“ëJënahuariaxo raca mi coni yacata xo tsi jisti bo ayamahai rë, naa 
Capernaum mai xo tsi mi aquitaha jascaria”” itiari ë qui xëqui mato 
ra. 24 Jama, jaha ja coni ca yaca qui Dios Chani yoati ibo jono tsi 
jahuë chani bicasyamahi quiha jahué yacatá ca nohiria bo pë iquia 
ra. Jascaria, ëa bicasyama xo mato rë. 25Ea nicaparicana. Mato 
parayamaquia. Jabi Elías yamabo bësono tsi quiha huéstima ca 
béné imanish cabo racapaoniqué jodioba maí no. Toatiyá tsi quiha 
tres año y medio no tsi yama oi iniqué. Jasca, oriquiti binianiqué 
nohiria tëquë rë. 26 Jama, toa nohiria bo qui Elías yamabo 
raahacayamaniquë mëbiti. Jama, noitiria ca bënë imanish ca, naa 
carayana qui Elias yamabo raahacaniquë ra, naa Sidon basima 
ca Sarepta yacata ca racanish ca yoxa qui. Tocapijaniquë ra, Elias 
yamabo qui jahuë nohiria bá nicacasyamani iqui na. 27 Jasca, Eliseo 
yamabo bësono tsi quiha huëstima ca leproso bo, naa bonohuaxëni 
cabo iniquë jodioba mai no. Jama, ja jënimahuahacayama-caniquë, 
Eliseo yamabo qui ja chitimiyamacani iqui na. Jama, carayana ca 
Naaman yamabo jënimahuahacaniquë ra —nëa tsi Jesu nëcaniquë. 
28 Jatsi Jesu qui caxarianiquë toa catiti xobó ca nohiria tëquë 
jahuë chani nicahax na. 29 Ja niitapicaniqué ja qui tsamixéna. 
Niixo tsi quiha yaca cacha Jesu ja xërëcaniquë. Xërëxo tsi quiha 
tëmachi cacha ja bocaniquë, naa jato yaca rohahuahacani cató no. 
Toa quémapo xo tsi rënichi Jesu ja niajahuacascani quiha axéna. 
30 Jama, toa nohiria misco Jesu naconiqué pa, jato jisbériaquí na. 


Yoshi jayanish ca joni 
Marcos 1.21-28 
31 Jaquiréqué quiha Capernaum yaca qui Jesu caniqué, naa 
Galileá ca yacata. Toa xo tsi nohiria bo tiisimatsi quiha Jesú 
huaniquë joiti bari no. 32Jabi ja tiisimani ca qui nohiria bo 
ratëniquë, chama ya ja tiisimani quëshpi na. 

33 Toa catiti xobó tsi quiha yoshi jayanish ca joni iniquë. Joi 
pistiama tsi quiha ja quënaniquë: 

34 —Jishopë. Noqui jisbayahuë ra, Nazarét ca Jesú. Noqui 
quëyohi mi joquë pë. Mia cahëquia. Dios Baquë jiaxëni ca xo mia 
ra —i ja qui yoshi niquë. 

35 Jatsi quiha Jesú raahaniquë: 

—Pasihuë. Joni quima ax natsëquëhuë —iquiina. 

Jatsi pé nohiria bo bésojó tsi yoshini joni nianiqué mai qui. 
Niahax joni quima ja natsëquëniquë. Jatsi jënima toa joni ini quiha. 
36 Jatsi nohiria ratëyoniquë. 

—dJahuë chani ni naa sa? Chamá tsi yoshi bo qui ja chaniquë pa. 
Natséquéqué jahué yoshi bo ra —i nohiria bo niqué. 

Toca tsi ja chaninacani quiha ratéhi na. 37 Jatsi quiha toa maí tsi 

chani pacananiquë, Jesú ani ca yoati na. 


Simón raisi jénimahuahacanina 
Mateo 8.14-15; Marcos 1.29-31 


38Catiti xobo jisbaya tsi quiha Simón xobo qui Jesu caniquë. 
Iquihi quiha Simón raisi iniqué rë. Jatsi quiha Jesu qui ja 
chanicaniquë yoaxëna. 39 Jatsi jahué naquëtë qui Jesu jiconiquë. 
Jicohax jahuë oxati tapai ja niiniquë. Jatsi quiha jahuë iqui 
qui Jesu chaniniquë ja janacano. Jatsi ja janacatapiniquë ra. 
Bamahaxma tsi ja niiniquë. Jënima ja ini quiha. Niixo tsi jato qui 
oriquiti ja taaniquë pa. 


Iquicanaibo Jesu jënimahuanina 
Marcos 1.35-39 


40Bari chixabano tsi quiha isicanaibo, iquicanaibo, anomaria cabo, 
tihi cabo nohiria ba Jesu qui bëniquë ja jënimahuahacacano. Jatsi 
bëcanish cabo tëquë ja motsaniquë jahuë mëquënë no. Jato tëquë ja 
jënimahuani quiha. 41Jasca, huëstima ca yoshi bo natsëcahacani 
quiha nohiria bo quima. Natséquéhax ja quënacaniquë: 

—Dios Baquë xo mia ra —iquiina. 

Jatsi quiha yoshi bo Jesti raahaniquë. Jato ja pasimani quiha, 
Dios raahacanish ca Xabahamati Ibo ja iqui ca ja cahëcani quëshpi 
na. 42 Jaquirëquë huëaquë tsi yaca Jesú jisbayaniquë xobo yama ca 
iti qui caxëna. Jatsi quiha nohiria bë yopaniquë. Yopaxo tsi quiha 
Jesu mëratsijahuacaniquë. Jisi tsi, 

Jesu noitiria cabo jënimahuanina 


—Jari cayamahuë rë. No bëta mi chitëno ra —i ja qui nohiria bo 
niquë. 
43 Jama, 

—Yaca huëtsa bo qui ë cati xo, “Nohiria bo otocatsi quiha Dios” 
ixëna. Ja tsi xo toa ë raahacanina —i Jesu jato qui niquë. 

44 Jatsi quiha jodioba mai xo tsi Dios Chani Jesu yoabonaniquë 
jato catiti xobo xo na. 


Jesú jahuë rabëti bo quënanina 
Mateo 4.18-22; Marcos 1.16-20 


5 1Huësti bari tsi quiha Genesaret ia quémapó tsi nii Jesu 
iniquë, Dios Chani yoahi na. Ja qui nicapama tsi ja qui 
nohiria bo quëtsoniquë. 2Jatsi dos ca rërënish ca noti bo Jesú 
jisniquë. Mëquëya quiha. Basima tsi jato ibo bo ini quiha, jato nishi 
bo chocohacaina. 3Jatsi nohiria misco iqui tsi quiha noti qui Jesu 
jiconiqué jabaxéna. Jabi Simón notí ja ini quiha. Jicohax, 
—Tori pistia noti chishtéquirimahué —i Pedro qui ja niquë. 

Jatsi noti xo tsi nohiria bo ja tiisimaniqué tsahoxo na. 4 Jahuë 
chani jatihuahax Pedro qui ja chaniniquë: 

—Tori pistia noti réboohahué, naa paxnémi ca qui. Toa xo tsi 
mato nishi niacahué sani bixéna —i Jesu niquë. 

5Jatsi Simón quëbiniquë: 

—Mahitsa no tanashinaqué rë. Yama a. Jama, “Niahuë” i pi mi 
no tsi aqui noa tia —i Pedro nique. 

6Jatsi quiha jato nishi bo ja niacaniquë. Ja niacaqué tsi quiha 
nishi qui huéstima ca sani rëoconiquë. Tihiria ca racana. Rérétsé- 
paimaria jato nishi ini quiha. 7Jaha tsi quiha jato rabéti bo qui 
jato méquéné tsi ja bëëbëëhacaniquë ja bëcano jato mébixéna. 
Jatsi jato rabéti bo bécaniqué mébixéna. Jato noti ja réacani quiha. 
Huéstima ca sani iqui tsi jétéquépaimaria jato noti bo ini quiha. 

8 Tocapijani ca jisi tsi Jesu bésojó tsi Pedro mëniniquë. 
—Noqui jisbayahuë, Taitá. Ea tsi xo jochahuaxëni cato ra. E 
bétacasyama xo mia tia —i ja qui Pedro niquë. 

9 Jabi ratëniquë Pedro, ja bétanish cabo, naa tihiria ca sani ja 
bicani tahéhax na. 10Jasca, raténiqué Jacobo, Juan ri, naa Zebedeo 
baquë bo. Jabi Pedro ya yonoconabë-quinish cabo ja icani quiha. 
Jatsi, 

—Raquëyamahuë, Pedro. Jaboqui rohari tsi joni bo bixéqui mia. 
Dios quinia jato qui jismaxëqui mia —i ja qui Jesu niquë. 

11 Jatsi jato noti bo rërëhaxo tsi jatiroha ca ja jisbëriacaniquë 

Jesu banahuaxëna. 

Leproso inish ca Jesú jënimahuanina 
Mateo 8.1-4; Marcos 1.40-45 


12 Jabi jahuécaraca yaca shishopama tsi quiha lepra jaya ca joní 
Jesu bëchaniquë. Bonohuaxéni ca joni ja ini quiha. Jesu jisi tsi ja 
bésojó ja mëniniquë. 

—Aapicatsi tsi ëa jénimahuati métsa xo mia, Taitá —iriatsi ja 
niquë. 

13 Jatsi quiha Jesú joni motsaniquë. Motsahax, 

—Mia jënimahuacasquia ra. Jënima xo mia —i ja qui ja niquë. 

Jatsi quiha jahuë bono tapoyotapiniquë ra. 14Jatsi joni Jesú 
yobaniquë: 

—Jénipimiha ca huétsa bo yoayamaxëhuë. Bamaxoma tsi arati 
ibo qui mimë jismata. Moisës yoani ca jahuë ja qui ahuë tëpasti, 
naa mi bahuëxëhai ca quëshpi na. Tocapimino tsi jënima mi nori 
ca cahëcaxëcani quiha nohiria bo. 

15 Jaquirëquë quiha Jesu yoati tsi chant pacanarianiquë. Ja iqui 
tsi ja qui huéstima ca nohiria quétsoniqué jahué chani nicaxéna. 
Jasca, ja bëcani quiha jënimahuahacaxëna. 16 Jama, Jesú jato 
jisbërianiquë nohiria yama ca iti qui caxëna. Jaha tsi quiha Dios 
qui ja bëhoxniquë. 


Jesú mohitimaxëni ca jënimahuanina 
Mateo 9.1-8; Marcos 2.1-12 


17 Jesú nohiria bo tiisimano tsi quiha ja tahë tsi fariseobo, yoba 
tiisimacanaibo, tihi cabo tsaho iniquë. Jabi huëstima ca yaca bo 
ax ja bëcani quiha. Galileá ca yaca bo, jodioba mai ca yaca bo, 
Jerusalën, tihi cabo ax ja bëcaniquë Jesu nicaxëna. Jabi Ibo Dios 
chama Jesu jayani quiha nohiria jënimahuati. 18 Jatsi quiha joni ba 
mohiyama ca bëniquë jahuë oxati no. Xobo qui cahëhax ja jicocas- 
caniquë, Jesu bésojó noitiria ca joni janaxëna. 19 Jicotimaxëni ja 
icani quiha nohiria misco iqui na. Jatsi quiha xobo mapasti qui ja 
bocaniquë. Jaha xo tsi quiha teja bo ja tsëcacaniquë quinihuaxëna. 
Quinihuaxo tsi quiha naxërëquë tsi joni ja botëmaniquë jahuë oxati 
no. Jesu bésojó tsi ja botëmajahuacani quiha. 20 Jabi mohiyama ca 
jënimahuati mëtsa ca Jesu iqui ca joni bë cahëni quiha. Jasca, ja 
chahahuacanai ca jisi tsi, 

—Masahacaquë mi jocha, noho baquë —i joni qui Jesu niquë. 

21 Jatsi quiha jamë xërëquë tsi chaninatsi fariseobo, yoba 
tiisimacanaibo, tihi cabo niquë. Shinahax, 

—Quiaxéni ca joni tsi xo naa ra. Dios pasomaha chanihi quiha 
pë. dJënahuariaxo raca jocha ja masana? Jaroha xo Dios —i jaca 
niquë Jesu yoati na. 

22 Jama, ja shinabëquicanai ca jahué bo Jesú cahéniqué. Cahëhax, 

—¿Jéniriahax toca tsi shinacanai pa? 23¿Jénica ni toa bëroria 
ca yoati? “Masahacaqué mi jocha” ¿iti ni? “Niina. Cohuë” Am ni? 
24Nohiria ba jocha masati chama é jaya ca ma cahéno ra —i quiha 
jato qui Jesu nique. 

Jatsi mohitimaxéni ca qui Jesu chaniniquë: 

—Niina. Mi oxati bihué. Mi xobo qui cata —iquiina. 

25 Jatsi niitapiniquë joni jato bésojó no. Jatsi jahuë oxati ja 
bitapiniquë. Bichi tsi quiha jahuë xobo qui ja caniquë. Jia tsi 
Dios ja ocahuaniquë ra. 26 Jasca, shina-risiquiniquë nohiria. Ja 
ratëyocani quiha. Jatsi Dios ocahuatsijahuacaniquë jato ri: 

—Anomaria tsi xo naa jaboqui no jisina ra —iquiina. 


Jesú Levi quënanina 
Mateo 9.9-13: Marcos 2.13-17 


27 Jaquirëquë quiha xobo jisbaya tsi gobierno bax parata binish 
ca joni Jesú bëchaniquë, naa Levi icanai cato. Jahuë parata biti 
xobó tsi tsaho ja ini quiha. Jatsi, 

—E bëta mi jono —i Levi qui Jesu niquë. 

28 Jatsi Levi niiniquë. Niixo tsi quiha jatiroha ca ja jisbërianiquë 
Jesu banahuaxëna. 

29 Jatsi quiha jahuë xobo xo tsi Jesu Levi orihuacasniquë. Toa tsi 
ini quiha nohiria misco, naa gobierno bax parata bicanaibo, Levi 
rabëti huëtsa bo. 30 Jasca, toa tsi fariseobo, yoba tiisimacanaibo, 
tihi cabo ini quiha jato ri tsaya-tsayaxëna. Jatsi Jesu pasomaha 
ocahuatsijahuacaniquë jahuë rabëti bo qui: 

—dJënihax tsi gobierno bax parata bicanaibo, jochahuaxëni cabo, 
tihi cabo ya tsi oriquicanai pa? —i jaca niquë. 

31 Jatsi quiha Jesú jato quëbiniquë nicaxo na: 

—Doctor qui bocani quiha anoma cabo roha. Jénima cabo tsi 
xo cayamahaina. 32Jasca, jamë shinamisxéni cabo quénahi ë 
joyamaniqué; jama, noitiria ca jochacanaibo jato jocha quima Dios 
quiri bësomahi nori —néa tsi quiha jato qui Jesu nëcaniquë. 

Samati jabi 
Mateo 9.14-17: Marcos 2.18-22 


33 Jatsi quiha nëca tsi Jesu qui nohiria bo chaniniquë: 

—Huéstima tsi xo Juan rabëti bo samacanaina. Jasca, huëstima 
tsi xo Dios qui ja bëhoxcanaina ra. Tocacani quiha fariseoba jabi 
acanaibo ri. Jama, mi rabëti bo tsi xo tocayamahaina pa. Mi rabëti 
bo tsi xo picanaina, jënë acaina rë —i Jesu qui jaca niquë. 

34 Jatsi quiha Jesu quëbiniquë: 

—éJoní ahui yano tsi samahi ni ahui yahax cato rabëti bo pa? lyamacani 
quiha ra. Cohuëti xaba ma xo. Toa bari tsi ja bëta oriquicani quiha. 
Jascaria, jaboqui samayamahi quiha noho rabéti bo ri jato bëta ë iqué no. 
35Jama, jato quima é mébihacano tsi samacaxécani quiha. Jatsi toa bart tsi 
cohuécaxécani quiha. Jatsi samacaxécani quiha toatiyá no —i Jesu niqué. 

36 Jatsi joxëhai ca arati quinia paxa ca yoati tsi Jesu chaniniquë 
néca cató no: 

—Jahué sahuëti paxa ca quima quési quëësayamahi quiha nohiria, jahué 
sahuëtixëni pishpaxëna. Tocapiquí tsi jahuë sahuéti paxa ca yoshihuahi 
quiha. Jasca, tsocoxéhi quiha quési, jaha béquiyamahai quéshpi na. (Jascaria 
tsi noho tiisi paxa cató tsi mato arati jabi siri shomahuatimaxéni xo mato. 
Jaharisi ma xo.) 37 Jasca, mato jabi ma xo toa bichi ca sota sirixéni qui jénéria 
paxa ca réhuihaina. Anoma quiha. Ma réhuipino tsi bichi ca sota poshaxëhi 
quiha naa jénéria paxa cato. Ja poshiquë tsi japaquëxëhi quiha naa jënë rë. 
Yoshihuahacaxëhi quiha bichi ca sota ri. 38Jama, bichi ca sota paxa ca qui 
jënëria paxa ca rëhuihacaxëti xo. Toca tsi yoshihuahacayamaxéhi quiha sota. 
Jasca, japaquëyamaxëhi quiha jënë. (Jascaria tsi arati quinia huétsá tsi noho 
tiisi paxa ca tiisimahacaxëti quiha. Mato arati jabi siri jaha béquiyamahi 
quiha noho tiisi paxa cato ra.) 39 Jama, noho tiisi paxa ca bicasyamaxo 
nohiria bo rë. Jato arati jabi siri bo noiyoicani quiha pë. *Oqué tsi xo noba 
arati jabi siri bo" icani quiha rë. Jato arati jabi rarinamacasyamacani quiha 
ra —néa tsi Jesu nécaniqué jahué tiisi paxa ca yoati na. 


Joiti bari Ibo 
Mateo 12.1-8; Marcos 2.23-28 
6 1 Joiti bart tsi quiha jahuë rabëti bo ya huai bo nacohi Jesu 
iniquë. Nacopama tsi jahué rabëti bá bimi béro risaniquë. 
Risaxo tsi quiha jato méquéné tsi ja huërocaniquë pixëna. 2 Jatsi 
quiha huësti huésti ca fariseobá Jesu nicaniquë: 

—dJënixo tsi yoba pasomaha ca acanai? Anoma tsi xo 

yonocohaina joiti bari no ra —i Jesu qui fariseobo rabëroha niquë. 
3 Jatsi quiha Jesú jato quëbiniquë: 

—dQuënëhacanish cabo ó ca David yamabá ani ca ma 
tsayayamayamani, naa Dios arati xobo qui ja jicoqué no? 4Jicoxo tsi 
quiha Dios bésojó ca janani ca mapari ja bini quiha pixéna. Piniqué quiha 
jahué joni bo ri. Jabi arati ibo bá mapari ja picaniqué pa. Roa quiha. Jabi 
noba jabi pasomaha ja picanai ca iniqué ra; jama, ja jochayamacaniqué 
iquia. 5Jascaria, jënima tsi xo toa no acaina iquia, joiti bari Ibo é nori 
quëshpi na —néa tsi fariseobo qui Jesu nëcaniquë. 


Mëquë choni jaya cato 
Mateo 12.9-14; Marcos 3.1-6 


6 Joiti bari huétsá tsi quiha catiti xobo qui Jesu jiconiqué. Jicoxo tsi 
nohiria bo ja tiisimaniquë. Jabi toá tsi quiha tsaho iniqué mënëcaya 
ca mëquë choni jayanish ca joni. 7 Jatsi quiha Jesu tsayatsi fariseobo, 
yoba tiisimacanaibo, tihi cabá huaniquë. Joiti bari pi Jesú joni 
jënimahuaxëhai ca ja jiscascani quiha, ja qui quésocatsi na. 8Jama, ja 
shinacanai ca Jesú cahëni quiha. Jaha tsi mëquë choni jayanish ca joni 
qui ja chaniniqué: 

—Niihuë. Nëri johuë —iquiina. 
Jatsi joni joiniquë. Joihax toá tsi ja niiniquë. 9 Jatsi quiha 
fariseobo, yoba tiisimacanaibo, tihi cabo qui Jesu chaniniquë: 

——Yoi ni, jia ni, naa joiti bari tsi jia ca acaina? ¿Yoi ca axëhi ni noa? 
¿Naa joni mëbixëhi ni noa? ¿Mébiyamaxéhi ni noa? —i jato qui ja ni 
quiha. 

10 Bëro boho-bohoquí tsi quiha jato Jesú jisniquë. Jatsi, 

—Mi mëquë mëstëhuana —i joni qui ja niquë. 

Jahuë mëquë ja mëstëhuajahuaquë tsi quiha ja 
jënimahuahacaniquë. 11Jatsi quiha Jesu qui fariseobo, yoba 
tiisimacanaibo, tihi cabo caxarianiquë, joiti bari tsi toa joni ja 
jënimahuani iqui na. Jatsi chaninatsijacaniquë: 

—dJënahuariaxëhi ni noa sa Jesu qui? —iquiina. 


Jesu doce ca rabétiria cabo 
Mateo 10.1-4; Marcos 3.13-19 


12 Jaquirëquë quiha maca bo qui Jesu caniqué bëhoxhi na. Toa 
xo tsi quiha baquicha ja raaniqué Dios qui béhoxquí na. 13 Huéaqué 

tsi jahuë rabëti bo ja biniquë. Doce ca joni bo ja bihaca tsi jahuë 
chani chitahëhuati ibo bo jato ja manëmaniquë. Jabi ja bini ca tsi 
xo naa: 
14 Simón, naa Pedro ja janéni cato. 
Pedro noma Andrés, 
Jacobo, 
Juan, 
Felipe, 
Bartolomé, 
15 Mateo, 
Tomás, 
Alfeo baqué Jacobo, 
gobierno pasomaha ca Simón, 
16 Jacobo baqué Judas, 
Judas Iscariote, naa jodioba chama bo qui Jesu méanish cato. 
Tihi cabo Jesú bini quiha jahuë Chant chitahëhuati ibo bo iti. 


Huéstima ca jënimahuahacanina 
Mateo 4.23-25 


17 Maca bo ax jahuë rabëti bo ya botéhax mai para ca iti tsi Jesu 
niiniqué chanixéna. Toá tsi quiha huéstima ca banahuacanaibo ini 
quiha jahué chani nicaxéna. Misco quiha. Jodioba mai, Jerusalén, 
ia quépé ca Tiro, Sidón yaca bo, tihi ca iti bo ax huéstima ca 
nohiria bécani quiha jënimahuahacaxëna. 18 Jatsi jënimahuahacani 
quiha yoshi jayanish cabo. 19 Jasca, nohiria bë Jesu motsani quiha, 
ja quima jato jënimahuati chama tsëquëni iqui na. Jabi toca tsi 
jënimahuahacacani quiha ja motsacanai cato no. 


Ranicanaibo — Cohuë cabo 
Mateo 5.1-12 


20 Jahuë rabëti bo bëis-hax tsi jato qui Jesu chaniniquë: 

—Shoma xo mato noitiria cabo, Dids otohai ca qui ma jicoxëhai 
quëshpi na. 

21 “Shoma xo mato paxnacanaibo. Séyahuahacaxéqui mato. 
Shoma xo mato aracanaibo. Ranixëqui mato. 

22 Ea tahéhax pi mato qui nohiria caxano tsi mato béta pi ja 
rabénacasyamacano tsi shoma xo mato ra. Jasca, shoma xo mato, 
nohiria bë mato ocahuaqué no, ëa ma chahahuahai ca tahéxo 

na. 23 Jabi ë bacano tsi raniriaxéqui mato, huéstima ca mato 
naipá ca copi jiaxéni cabo ma jayaxéhai quéshpi na. Toa barí tsi 
anomariaxéhi quiha mato copi ra. Jabi Dios Chani yoanish cabo 
tënëmahacani quiha jato ri, naa jaboqui ma yosihacahai jascaria. 

24'Jama, noitiria xo toa jahuémishni bo jayaria cabo. Néá roha 
tsi ranicani quiha ré. 

25 Noitiria tsi xo toa jaboqui sëyacanaibo. Paxnacaxëcani quiha. 

“Noitiria tsi xo toa jaboqui shiracanaibo. Toa bari tsi 
araconacaxëcani quiha, cohuë iquiina. 

26 Noitiria xo mato, paraxo tsi jia tsi nohiria bá mato ocahuaquë 
no. Jabi toca tsi mato mahitsa ca Dios Chani yoanish cabo mato 
rëquëbo yamabá oquëhuani quiha jato ri. Jato qui jia jato mahitsa 
ca chani iniquë pë —nëa tsi Jesu nëcaniquë jahuë rabëti bo yobahi 
na. 


Noqui caxacanaibo no noino 
Mateo 5.38-48: 7.12 


27 Jabi ëa nicacanaibo qui naa yoba aquia: Mato qui caxacanaibo 
noicana. Jato mëbicana. 28 Mato ocahuacanaibo shomahuacana. 
Mato ranimisxëni cabo bax bëhoxcana. 29 Tsohuëcaraca pi mato 
tapaishano tsi ja qui mato tamo huëtsa acana tapaishahacati. Mato 
sahuéti pi joni bino tsi ja bëta iquinayamacana. Toa joni qui mi 
camisa ri acana. 30 Mato jahué bo pi joni bënano tsi ja qui acana. 
Acax, “Jahari bicasquia ra” iyamacana jahari bixéna. 31Jia tsi 
nohiria huétsa shomahuacana, naa mamé ma shomahuahacacatsai 
jascaria. 

32 Jabi bëroria tsi xo mato noicanaibo noihaina. Iriama tsi 
xo toca ca ma noihaina iquia. Jabi jato noicanaibo noihi quiha 
chahahuayamacanaibo ri. 33 Béroria tsi xo mato mébicanaibo 
ma mëbihaina. Iriama tsi xo toca ca ma mébihaina ra. Toca tsi 
acani quiha chahahuayamacanaibo ri. 34Jabi bëroria tsi xo toa 
mato jahué bo prestahuahacaina, mato qui nohiria bá parata 
aqué no. Tocacaqui chahahuayamacanaibo ri parata bixéna. 
35Tocayamacana. Jabi nécacana: Mato qui caxacanaibo noicana. 
Jato mébicana. Mato jahué bo prestahuahacana, jahari jahuécara 
biti 6 pasoyamaquí na. ¿Jabi “Gracias” iyamacanaibo, yoixéni cabo, 
tihi ca nohiria bo mébiyamayamahi ni Dios ra? Jato mébihi quiha. 
Japi tocacana mato ri. Tocapiquí tsi copi jiaxéni ca bixéqui mato 

ra. Mana ca Dios baquë bo ixëqui mato. 36 Jabi noi-noiriahi quiha 
mato Jahëpa Dios. Japi noicana, ja noihai ca jascaria. 


Ocahuayamacana 
Mateo 7.1-5 


37 Huëtsa bo raniyamacana. Jatsi mato raniyamaxëhi quiha Dios 
ri. Huëtsa bo qui quësoyamacana, mahitsa. Quësoyamapimano 
tsi mato qui quësoyamaxëhi quiha Dios ri. Jasca pi nohiria mato 
pasomaha jochano tsi jato jocha shina-bënocana. Tocapimano tsi 
mato jocha shina-bënoxëhi quiha Dios ri. 38 Jasca, huëtsa bo qui 
acana. Huashiyamacana. Tocapimano tsi mato qui axëhi quiha 
Dios. Jatsi huëstimaria ca bixëqui mato. Ma acai ca huino quiha. 
Oquë ca ixëhi quiha. Jia pi nohiria huëtsa bo ma mëbino tsi 
mébihacaxéqui mato ri. Jama jia pi huétsa bo ma mébiyamano tsi 
iriamaxëhi quiha ma shomahuahacahai ca ri. 


Mahitsa ca maestro bo yoati Jesu yobanina 


39 Jatsi chani Jesu jato qui yoaniquë: 

—dJënahuariaxo raca béco ca joni, bëco ca joni huëtsa mépina? 
¿Naporo quini qui paquëyamayamacaxëcahi ni jato téquéta? Jabi 
jasca xo mahitsa ca maestro bo ri. Janyama bocani quiha ra. 
Janyama mëpihacahi quiha jato alumna bo ri rë. 406 Jënahuariaxo 
raca jato mahitsa ca maestro oqué tsi alumno ba cahéna? Jama, 
maestro jia cato pi jahuë alumno bo tiisima-tiisimano tsi djaharisi 
iyamayamacaxëcahi ni2 Jato maestro jascacaxëcani quiha jahuë 
alumno bo ra. 41 Jabi mabë xatë bë janyama ca acai ca tsayaxëni xo 
mato pë. Jato tsaya-tsayaqui tsi yoi ca ma acai ca jisyamaqui mato 
ra. 42 Anoma tsi xo toca ca ma acai ri. éJéniriahax raca “Anoma 
xo mi acaina, ëbë xaté bá" i ma na? ¿Jéniriahax, “Mia é mëbino 
ra” i ma na, oqué ca jocha ma aqué no mato ri pé? Jariapari mato 
shina ó ca jocha tsayaparicana, quiaxéni cabá. Mato oqué ca jocha 
niahax mabë xatë bo mëbiti mëtsa ixéqui mato ra, jahué jocha 
niamaxéna. 


Bimi jihuí saihuahaina 
Mateo 7.17-20; 12.34-35 


43 Jabi bimi jia ca saihuatimaxéni tsi xo jihui yoi cato. Jascaria, 
bimi yoi saihuayamahi quiha jihui jia cato. 44Ja saihuacanai ca 

bimi tsi cahëhacahi quiha jatiroha ca jihui. ¿Jénahuariaxo bimi jia 
ca ronoxé saihuana? Bimi jia ca saihuatimaxëni quiha. 45 Jascaria, 
jabi jia ca saihuahi quiha joni jiaxéni cato. Jia tsi xo toa ja acaina, 
shina jia ca ja jaya ca iqui na. Jascaria, jabi yoi ca saihuahi quiha 
joni yoi cato. Anoma tsi xo toa ja acaina, shina yoi ca ja jaya ca 
iqui na. Jabi yoi ca jahuë bo pi jahuë shina rëamëno tsi chani yoi 
ca chanixëhi quiha ra. 


Jabi jia ca jaya cato — Jabi yoi ca jaya cato 
Mateo 7.24-27 

46 'ëJënihax tsi “Ibobá” ëa quënacanai pë, noho yoba ma 
ayamaqué no? 47 Tobi ë qui bécanaibo. Tobi ëa nicacanaibo, naa 
noho yoba acascanaibo. 48 Xobo rohahuahai ca joni iquiria ca 
xo. Jariapari tsi mai huëyohi quiha, maxax bërohuaxëna. Jatsi 
maxax cacha jahué xobo rohahuahi quiha. Jatsi jéné baino tsi 
xobo qui tocaxqui jéné chama; mahitsa. Poxoyamahi quiha 
xobo, maxax cacha ja rohahuahacani iqui na. 49Jama, mai cacha 
xobo rohahuahai ca joni iquiria tsi xo noho yoba ayamahai cato. 
Noho yoba nicahax ja qui yoi quiha. Jabi jënë baino tsi ja qui 
tocaxqui jéné chama. Jatsi poxohi quiha xobo ré, maxax cacha ja 
rohahuahacayamani iqui na. Poxoyoxëhi quiha toa xobo ra —i jato 
qui Jesu niquë. 


Romano ca capitán 
Mateo 8.5-13 


1Jahué chani jatihuahax tsi quiha jahari Jesu caniqué 

Capernaum yaca qui. 2Toá tsi quiha romanoba capitán 
racaniqué, naa yonati jayanish cato. Jabi iquihi quiha jahué yonati 
iniqué; résopaimaria. Jabi jahué yonati naa capitán noini quiha. 
3Jatsi quiha Jesu yoati tsi capitán nicaniqué. Nicaxo tsi quiha 
jodioba yosibo rabéroha ca Jesu qui ja raaniqué, jahué xobo qui 
joti nicamaxéna, jahuë baquë ja jënimahuano iquish na. 4Jatsi 
quiha Jesu qui naa yosibo bocaniquë. Boxo tsi quiha Jesu ja 
nicacaniquë: 

—Capitan bax jahuë yonati mi jënimahuano ra, shinajiaxëni ca 
joni ja nori ca quëshpi na. 5Jasca, noba jimibo noihi quiha naa joni 
ra. Noba catiti xobo ja aniquë no bax na ra —nëa tsi quiha Jesu qui 
jodioba yosibo nëcaniquë. 

6Jaha tsi jato bëta Jesu caniquë. Jahuë xobo ja basimano tsi 
quiha jahuë rabëti bo capitán raaniquë chani ya. 

—Mimë huënahuayamana, Iboba. Noho xobo qui mi jicoyamano, 
anoma ca joni é nori quëshpi na. 7Ja tsi xo toa é joyamahaina, 
noho jocha iqui na ra. Mi niihai cató pi mi chanino tsi 
jënimahuahacaxëhi quiha noho yonati ra. 8 Jënima xo mi chani ra. 
Jabi ëa oquë ca chama bo nama xo ëa. Jato nicati cahëquia. Jasca, 
ëa nama xo soldado bo ri. Ea nicacani quiha jato ri. “Bocata” i pi 
ë no tsi bocani quiha. “Bëcahuë” i pi ë no tsi bëcani quiha. Jabi 
“Jënimahuë” i pi mi no tsi jënimaxëhi quiha noho yonati iquia — 
néa tsi capitán raani ca chant nëcaniquë. 

9 Jatsi quiha Jesu shina-risiquiniquë jahuë chani nicahax na. 

—Anomaria tsi xo naa joni ë qui chitimihaina ra. Jia tsi xo. Israél 
cabo chitimihai ca oqué quiha —i Jesu niquë. 

10 Jesu jisbaya tsi jahari jato capitán xobo qui yosibo bocaniquë. 
Jénima quiha capitán yonati iniqué ra. 


Shinapayo Jesú bésomanina 


11 Jisbëria tsi quiha yaca huétsa, naa Naín icanai ca qui Jesu 
caniquë. Jasca, jahué rabëti bo, nohiria misco, tihi cabo ja béta 
bocaniquë. 12 Jatsi yaca qui ja basimacano tsi quiha rësohax ca 
shinapayo ca joni yaca cacha nohiria bá bohi iniqué. Noitiria ini 
quiha jahuë jahéhua; bënë imanish ca quiha. Jasca, yama ini quiha 
jahué baqué huétsa ré. Jabi jahué baqué maihuahi bocahi ja icani 
quiha. Jasca, ja béta huéstima ca yacatá ca nohiria ini quiha jato ri. 
13 Jatsi quiha Jesu cohuénaniqué yoxa jisi na. Jatsi, 

—Arayamahué, caí —i ja qui ja niquë. 

14 Jatsi quiha joni nanëhacani ca caja qui Jesu caniquë. Cahax 
caja ja motsaniquë. Jatsi niiniquë caja iahai ca joni bo. Jatsi, 

—Bësohuë, shinapayó —i Jesu niquë. 

15 Jatsi quiha bésoyama ca joni tsahoniquë pa. Ja chanitapiniquë. 
Jatsi quiha jahué jahëhua qui jahari baquë Jesú aniquë. 

16 Ratëniquë nohiria tëquë. Jia tsi Dios ja ocahuacaniquë: 

—Noqui xërëquë tsi xo Dios Chani yoati Ibo-iboria ra. Jahuë 
nohiria yoi bo mëbicatsi quiha Dios ra —i jaca niquë. 

17 Jabi toa bari tsi quiha Jest ani ca huëstima ca nohiria ba 
nicaniquë. Nëama pacanani quiha toa chani. Jodioba mai, jato 
tëamë ca mai bo, tihi cabá tsi Jesú ani ca nicahacani quiha. 

Juan dos ca joni raanina Jesu nicati 
Mateo 11.2-19 


18 Jabi Jesú ani ca jahuë bo yoati tsi ashimanish ca Juan rabëti 
ba nicaniquë. Nicaxo tsi quiha Juan ja yoacaniquë. 19 Jatsi quiha 
dos ca joni, naa jahuë rabëti bo Juán quënaniquë Jesu qui raaxéna. 
Jabi Xabahamati Ibo Jesu iqui ca ja cahëcasni quiha jaa ri, Jatsi, 

—“¿Johai ca Xabahamati Ibo ma ni mia? ¿Joni huëtsa ó pasoxëhi 
ni noa?" i Jesu qui cahuë —néa tsi quiha Juan jato qui nëcaniquë. 

Jatsi quiha jahuë rabëti bo Juán raaniqué nicaxëna. 20 Jesu qui 
bëhax, 

—Noqui Juan raaquë. ¿Johai ca Xabahamati Ibo ni mia? ¿Joni 
huétsa ó pasoxéhi ni noa? Cahécatsi quiha Juan ra —i Jesu qui 
jaca niquë. 

21 Jabi ja bëcaquë tsi quiha nohiria bo jénimahuahi Jesu iniqué. 
Huéstima ca nohiria jénimahuahacani quiha, naa iquicanaibo, 
yoshi jayanish cabo. Jasca, huéstima ca béco cabo taismahacani 
quiha jato ri. 22Jatsi Juan raani ca joni bo Jesti quëbiniquë: 

—Jahari bocata. Ma tsayahana, ma nicahana, tihi cabo Juan 
yoacata. Taiscani quiha béco cabo. Tapicani quiha huico choni 
jaya cabo. Pasohi quiha pasoyamacanaibo. Bésotéquécani quiha 
bésoyama cabo. Jasca, xabahamati Chani nicacani quiha noitiria 
cabo. 23 Jabi ranixëhi quiha ë qui chitimicanaibo ra —néa tsi Jesu 
nécaniqué Juan rabéti bo qui. 

24 Jatsi quiha Juan raani ca joni bá Jesu jisbërianiquë. 
Jisbëriajahuacaquë tsi quiha nohiria bo qui chanitsi Jesu niquë 
Juan yoati na. 

—dJahuë ó ma pasoni jisxéna, naa xabachá ca Juan qui ma 
bocaqué no? ¿Shinapayo cato, naa yoshiní tétohuahacahai ca huasi 
jascaria ca joni ó ma pasoni? 25¿Jahué jisi ma bocani? ¿Copixéni 
ca raiti sahuëhaca joni jisti ó ma pasoni? Toca tsi ja iyamani 
quiha. Xobo-xoboriá tsi racacani quiha copixéni ca sahuéti jaya 
cabo. 26Mato nicaquia. ¿Jahué ó ma pasoni jisxéna, ja qui cahi na? 
¿Dios Chani yoati ibo ó ma pasoni? Jabi Dios Chani yoanish cabo 
oqué ca ma jisniqué iquia, naa Juan ma jisqué no. 27 Jabi néca tsi ii 
quiha Dios Quénéhacanish cabo ó cato Juan yoati na: 

“Mia bëbo noho Chani bëhai ca raaxéquia. 
Mia bëbo mi quinia rohahuaxëhi quiha” ii quiha Dios Chani 

—néa tsi nohiria bo qui Jesu nëcaniquë Juan yoati na. 
28 Jatsi quiha Jesu jari nëcaniquë Juan yoati na. 
—Yama tsi xo Juan oqué ca conish cato ra. Jama, Juan oquë 
ca tsi xo Dids otohai cato 6 ca iriama cato ra. 29 Jabi Juan chani 
nicahi quiha nohiria tëquë. Jasca, nicahi quiha impuestos 
bicanaibo ri. Jabi naa nohiria bo tsi xo toa Dios quinia jia ca 
banahuacanish cabo. Ja tsi xo toa ja ashimahacacanina. 30 Jama, 
Dios quinia jia ca fariseobo, yoba tiisimacanaibo, tihi caba 
nianiquë pë. Jato qui yoi quiha. Ja ashimahacacasyamacani quiha 
—néa tsi quiha Jesu nëcaniquë Juan yoati na. 
31 Jatsi Jesu nëcaniquë toa nohiria bo yoati na: 
—dJahuë jasca ni naa jaboqui bësocanai ca nohiria ra? ¿Jahué 

quiri ni naa nohiria pé? 32Plazá ca ihihai ca ranihuatimaxéni 

ca xocobo jascaria ca xo. “Bisto no ino” i pi huésti ca maxo no 

tsi “Pabëcasyama xo noa ra” ii quiha yosahai ca maxo huétsa, 
cohuécatsi na. Jama, “No nahuarino. No cohuéno” i pi jaca no tsi 
“Tsiricasqui noa” icani quiha pé. Jabi naa ranihuahacatimaxéni 
ca xocobo jascaria xo naa nohiria bo ri. 33 Jabi Juan joqué tsi jato 
qui yoi quiha jahué jabi iniquë pë. Joxo tsi Juan samaniquë. Jënë 
ja ayamaniquë. Tocajano tsi “Yoshi jaya xo” iqui mato ja yoati 

na pë. 34 Jatsi ë joniquë. Ea ti tsi xo oriquihaina. Ea ti tsi xo jënë 
acaina. Tocahëno tsi “Oriquiti-naxëni, jënë-naxëni tsi xo toa. Jasca, 
jochacanaibo ya rabënahi quiha pë” iqui mato pë ëa yoati na. 
35Jabi mato qui yoi xo noho jabi é acaina. Jasca, mato qui yoi tsi 
xo Juan jabi ri. Jama, tiisiyoi-canaibo qui jia tsi xo noba jabi ra. 


Jochahuaxéni ca yoxá Jesu tahé ashimanina 


36 Huësti ca fariseobá quiha Jesu qui joi amaniquë ja béta 
ja oriquino. Jatsi quiha jahué xobo qui Jesu caniqué. Cahax 
ja tsahoniqué oriquixéna. 37 Jabi toa yacatá tsi racani quiha 
jochahuaxéni ipaonish ca yoxa ri. Fariseoba xobó tsi oriquihi Jesu 
ini nori ca ja nicani quiha. Nicahax toa tsi quiha ja caniquë jisi 
na. Botiá ca copixéni ca perojome ja bëniquë. 38 Jicohax Jesu tahé 
tsi ja mëniniquë. Toá tsi quiha ja aracona-niquë. Jatsi jahué bëho 
yaxo tsi quiha jahué tahë bo ashimatsijahuaniquë. Jatsi jahué boó 
tsi jahuë tahë ja shinahuaniquë. Shinahuaxo tsi quiha ja tatsoniquë. 
Jaquirëquë jahuë tahë qui perojome ja japaniquë ra. 39 Jasca, yoxá 
ani ca fariseobá, naa Jesu qui joi amanish cató jisni quiha. Jisi 

tsi ja shinaniquë, “Jochahuaxëni ca naa yoxa nori ca cahëyamahi 
quiha tonia. Dios Chani yoati ibo yoi pi irohaqui tsi motsahai ca 
yoxa ja cahëquë aquë ra. Jochahuaxéni ca yoxa tsi xo naa” i ja 
niqué jamë no. 40 Jatsi Jesú quëbiniquë: 

—Jahuécara mia yoacasquia ra, Simón —iquiina. 

—lhuë, Maestró —i Simón niqué. 

41 Jatsi quiha ja qui chant Jesú yoaniquë: 

—Tobi quiha dos ca joni bo iniqué. Jato qui chamá parata 
prestahuahaniquë. Jariapari ca joni qui quinientos ca parata ja 
aniqué. Naa copixéni ca parata quiha. Jasca, joni huétsa qui nama, 
naa cincuenta ca parata ja qui ja aniqué. Prestamo quiha. 42 Jatsi 
quiha jahari toa parata ibo qui ati métsama ja icani quiha, naa dos 
ca joni bo ré. Noitiria ca joni bo quiha. Jatsi jato noiquí tsi quiha 
jato cuenta bo chamá nianiqué ra. Shinajiaxéni ca chama ja ini 
quiha. Jabi jato cuenta bo chamá niaquë tsi quiha ¿jéni ca joni 
oqué tsi jahué chama noini? ¿Cuenta chahitaxéni ca jayanish ca ni? 
¿Cuenta pistia ca jayanish ca ni? Ea yoahuë —nëa tsi quiha Simón 
qui Jesu nécanique. 

43 —Tonia oqué tsi noiniqué cuenta chahitaxëni ca jayanish cato 
ra —i Simón niquë. 

—Oca xo ra —i Jesu niquë. 

44 Jatsi yoxa quiri bësohax Simón qui Jesu chaniniquë: 

—Mi xobo qui é jicoquë ra. Jënëpaxa ë qui mi ayamaqué rë, 
tachocohati; jama, jahué bëho yaxo tsi noho tahë ja chocohaquë ra. 
Jaquirëquë jahuë boó tsi noho tahë ja shinahuaquë. 45E jicoqué tsi ëa 
mi joihuayamaqué rë, tatsohai cató no. Jama, naa yoxa tsayahuë. E 
jicoquë rohari tsi noho tahë huëstima tsi ja tatsoquë ra. 46 Noho boo qui 
xëni mi ayamaquë rë. Jama, noho tahë bo qui copixëni ca perojome ja 
japaquë ra. 47 Jaha tsi masahacaquë jahuë huëstima ca jocha iquia ra, ja 
noiriaha ca quëshpi na. Jama, ichariama ca masaha ca jocha jaya ca tsi 
xo toa noiyamariahai cato ra —nëa tsi Simon qui Jesu nëcaniquë. 

48 Jatsi quiha, 

—Masahacaqué mi jocha ra —i yoxa qui Jesu niquë. 

49 Jatsi chaninatsi mesa tsahonish cabo niquë: 

—dTsohuëcara ni naa joni sa, naa jocha masahai cato? —iquiina. 
50 Jatsi quiha yoxa qui Jesu chaniniquë: 

—Mi xabahamahacaqué ra, mi chitimihai cató no. Bépasi tsi cata 
—iquiina. 

Galileá ca yaca bo qui Jesu shishonina 


1 Jaquirëquë quiha yaca huétsa, yaca huétsa qui Jesu caniqué. 

Dios Chani yoahi ja caniqué Diós otohai ca yoati na. Jasca, ja 
béta bocaniqué doce ca banahuacanaibo ri. 2Bocaniqué ichariama 
ca yoxa bo ri, naa ja jénimahuani ca yoxa bo. Jasca, caniqué María 
Magdalena, naa siete ca yoshi jayanish cato. 3Jasca, jato béta 
caniqué Juana, Chuza ahuini, naa Herodes empleado. Bocaniqué 
Susana, yoxa huëtsa bo ri. Jabi Jesu, jahuë rabëti bo, tihi cabo naa 
yoxa bá orihuapaoni quiha jato parata yoi no. 


Béro sayanish cato 
Mateo 13.1-9; Marcos 4.1-9 


4Toatiya tsi Jesu qui huëstima ca nohiria bëcaniquë. Huéstima 
ca yaca bo ax ja bécani quiha jahué chani nicaxéna. Jatsi béroria 
ca chani Jesu jato qui yoaniquë jato tiisimaxëna. Ja nëcaniquë: 
5—Béro sayahi quiha joni caniquë. Bëro sayajahuano tsi quiha huésti 
huésti ca bëro bahi tapaí xapaquëniquë. Jaha tsi ja jamahacani quiha. 
Jasca, jahá ca bëro isa bá piniquë. 6Jasca, béro huëtsa maxax mai qui 
xapaquëniquë. Jabi shinahacax ja chonini quiha jënë yama pi ja ini 
iqui na. 7 Jatsi béro huétsa masa xéréqué tsi xapaquéniqué. Bëro ya 
shinahabëquiniquë quiha toa masara pë. Jatsi banahaca ca mapahacani 
quiha. 8Jatsi béro huétsa mai jiaxéni ca qui sayahacaniqué. Shinahaxo 
tsi huëstima ca bimi ja saihuaniquë. Tihiria ca bimi saini quiha —nëa tsi 
Jesu nëcaniquë nohiria bo qui. 
Chanipama tsi, 
—Ea nicati xo jatiroha cabo ra —i ja niquë. 
9 Jabi Jesti yoani ca chant jahué rabëti bá cahëyamaniquë. Ja quéshpi tsi, 
—éJénihi ni naa noqui mi yoahana sa? —i ja qui jaca niqué. 
10 Jatsi quiha Jesu quëbiniquë: 
—Mato qui tiisi acacaniquë, naa Diós otohai ca yoati na. 
Jonë ca jahuë bo ma cahëxëti xo. Jama, naa jonë ca jahuë bo 
cahëyamaxëhi quiha tëxë bo. Ja tsi xo toa nëca ca chani jato qui 
chaniquia, nicaxo ja cahëyamacano iquish na. 


Jahuë chani Jesu bërohuanina jahuë rabëti bo bax na 
Mateo 13.18-23: Marcos 4.13-20 


11 Jatsi quiha jahué chant Jesú bërohuaniquë: 

—Jabi Dios Chani tsi xo toa sayahaca ca bëro. 12Toa bahi tapaí 
cabo tsi xo toa Dios Chani nicahai ca nohiria bo. Chani ja nicacano 
tsi johi quiha Satanás. Joxo tsi jato shina 6 ca chani tsécahi quiha 
rë, ja chahahuayamacano xabahamahacaxéna. 13 Jabi maxax mai 
qui sayahaca ca béro jascaria tsi xo nohiria huétsa. Ranixo tsi Dios 
Chani biriacani quiha nicaxo na. Jama, jato shina 6 tsi tapoyamahi 
quiha Dios Chani ré. Naamayamahi quiha ja chahahuacanaina ré. 
Dios Chani tahéhax pi ténémahacaquí tsi Dios Chant niacani quiha 
pë. 14Jabi masa xërëquë sayahaca ca bëro jascaria tsi xo nohiria 
huétsa. Dios Chant nicacaqué jato ri. Jama, Dios quima jato ninihi 
quiha mai ca jahué bo. Toa jahué bo shina-shinacani quiha pë. 
Jatsi Dios Chani tsiihaqui quiha toa parata ó ja quéécanaina. Jasca, 
tsiihaqui quiha toa jato ranihuahai ca jahuë bo pë. Ja quéshpi tsi 
jato shina ó ca tsi anitimaxëni tsi xo Dios Chani rë. 15Jama, mai 
jiaxëni sayahaca ca bëro jascaria xo nohiria huëtsa. Dios Chani 
nicacanaibo tsi xo naa. Nicahax jato qui jia quiha jahuë Chani ra. 
Chahahuacani quiha ra. Chahahuaxo tsi anomaria tsi xo toa Dios 
bax ja acanaina. 


Yoahacati xo Jesu chani 
Marcos 4.21-25 


16 Caca nama, oxati nama jahué lamparina janahi ni ibo pa, 
tsamaxo na? Tocayamahi quiha. Bëroria tsi janahi quiha, naquëtë 
ja huëano jicocanaibo bax na. 17 Jascaria tsi bërohuahacaxëti 
xo nohiria bo qui yoahama ca tëquë. 18 Jatsi quiniacaxëcahuë. 

Jia tsi Dios Chani nicatsacana. Jia pi ma nicano tsi anixëhi 
quiha mato tiisi. Jama, ja bichi ca tiisi pistia bënoxëhi quiha 
nicacasyamacanaibo —nëa tsi quiha Jesu nëcaniquë jahuë chani 
bërohuahi na. 


Jesu jahëhua, jahuë noma bo 
Mateo 12.46-50; Marcos 3.31-35 


19 Jabi jahuë jahëhua, jahuë noma bo, tihi cabo Jesu qui 
bëcaniquë. Jama, ja qui basimatimaxëni quiha ja icaniquë ja qui 
quëtsoni ca nohiria bo iqui na. 20 Jatsi quiha Jesu qui nohiria bo 
chaniniquë: 

—Bëcaquë mi ihua, mi noma bo ra. Xobo cacha niicani quiha. 
Mia jiscascani quiha —iquiina. 

21 Jatsi quiha Jesú quëbiniquë: 

—Noho jahëhua yoi, noho noma yoi bo, tihi cabo tsi xo toa 
Dios Chani nicacanaibo. Tihi cabo tsi xo toa jahuë yoba acanaibo 
—iquiina. 


Yoshini, choca, tihi cabo Jesú janacamanina 
Mateo 8.23-27; Marcos 4.35-41 

22Toatiyá tsi quiha noti qui Jesu jiconiqué jahué rabéti bo ya. 
Jicohax, 

—¿la rabéquéx ca qui canomani? —i jato qui ja niquë. 

Jatsi shitatsijacaniquë. 23Shitajacano tsi quiha noti tsi oxa Jesu 
iniquë. Jatsi iané tsi cosporiatsi yoshi niqué. Jato noti réamétsi 
quiha jënë iniquë rë. Jëtëquëpaimaria jato noti ini quiha. 24Jatsi 
Jesu bësomahi ja bocaniquë. 

—Jisa Maestro, Jëtëquëpaima xo noa ra —i jaca niquë. 

Jatsi quiha Jesu joiniquë. Joixo tsi quiha yoshini, choca, tihi 
cabo ja raahaniquë. Jatsi quiha janacaniquë yoshini. Pasiniquë ia ri. 
25 Jatsi Jesú jato nicaniquë: 

—dYama ni ë qui ma chitimihaina ra? —iquiina. 

Raquëhax, 

—dTsohuë cara ni naa sa? Ja qui nicahi quiha yoshini, choca pa 

—i jaca niquë. 
Jatsi ja ratëyocaniquë. 


Yoshi jayanish ca jënimahuahacanina 
Mateo 8.28-34; Marcos 5.1-20 


26Galilea mai jisbaya tsi quiha ia rabéquéx ca qui ja shitacaniquë 
Gadara icanai ca mai qui. 27 Réréhax Jesu tëmahinaniquë. Toa xo 
tsi quiha yoshi jaya catë jato bëchaniquë. Tsoboco ja ini quiha. 
Siri tsi sahuëti ja sahuëyamani quiha. Jasca, jahuë xobó tsi ja 
racayamani quiha, rësonish caba mai tsi ja chitëcasni iqui na. 
28 Jatsi Jesu tsayahax ja sainiquë. Saihax ja bésojó tsi ja mëniniquë. 
Jatsi, 

—Ea huënahuayamahuë Jesú, mana ca Dios Baqué. Ea 
ténémayamahué iquia —i Jesu qui joni niqué joi pistiamá no. 

29 Jabi néca tsi quiha ja chaniniquë, “Ja quima tsëquëcahuë” i 
yoshi bo qui Jesu ni nori quëshpi na. Jabi huëstima tsi quiha yoshi 
ba naa joni qui tsaminiquë rë. Jatsi jahuë yoshi iqui tsi quiha 

nohiria ba jahuë mëquë bo, jahuë tahë bo, tihi cabo nëxapaoni 
quiha méchichó no, ja paxayamano iquish na. Jama, méchicho 
ja tësapaoni quiha. Jasca, xabaca, nihi, tihi cabo qui ja jabapaoni 
quiha yoshi iqui na. 30 Jatsi quiha, 

—dJahuë ni mi janë ra? —i toa joni qui Jesu niquë. 

—Seis Mil —i quiha joni niquë, huëstima ca yoshi ja qui jiconi 
nori iqui na. 

31 Jatsi yoshi bá Jesu bënarianiquë, tënëtiya qui jato ja raayamano. 

32 Jabi basima xo tsi quiha yahua jinaya cabá pihi iniqué. Yahua 
tirixëni quiha. Jatsi quiha, 

—Japa toa yahua jinaya cabo qui noqui raatsana. Jato qui no 
jicono ra —iriatsi jaca niquë Jesu qui. 

Jatsi, 

—Bocata —i jato qui Jesu niquë. 

33 Jatsi quiha joni quima ax ja natsëquë-caniquë. Natsëquëhax yahua 
qui ja jicocaniquë. Jatsi quiha jabatsi yahua tirixëni niquë. Maca ax 
rënichihax ia qui ja jabayocaniquë. Ja nëachiyocaniquë. 34 Jatsi yahua 
obëso cabo jabaniquë yaca qui. Jënipijani ca ja yoabonacani quiha. 

35 Jatsi nohiria bocaniquë ocapijani ca jisi na. Jesu qui ja bëcaniquë. 
Toá tsi quiha yoshi jayanish ca joni ja jiscaniqué. Jesu tapaí tsaho 
ja ini quiha. Sahuëti sahuë ja ini quiha. Jënima ja ini quiha. Jatsi ja 
raquëyocaniquë tsayahax na. 36 Jatsi yoyoxëni ca joni jënimahuahacani 
nori ca quinia jisnish cabá yoaniquë bëcanish cabo qui. 37 Jatsi pë Jesu 
bënatsi quiha Gadara mai ca nohiria tëquëta huaniquë jato ja jisbayano. 
Ja raquëyocani quiha. Jatsi noti qui ja jicohaca tsi quiha Jesu caniquë. 
38 Jabi yoshi jayanish ca joni Jesu ya cacasniqué jaa ri, 

—Mi béta cacasquia —iquiina. 

Jama, jahari jahué xobo qui Jesú raaniquë. 

39 —Mi xobo qui cata. Mi bax Diós aca ca yoata —i ja qui Jesu niquë. 

Jisbaya tsi quiha toa yacata xo tsi ja bax Jesu ani ca ja 
yoabonaniquë ra. 


Jairo jahini, jimihacai ca yoxa, tihi cabo 
jënimahuahacanina 
Mateo 9.18-26; Marcos 5.21-43 
40la rabëquëx ca ax Jesu bacaquë tsi quiha rani tsi nohiria ba 
joihuaniquë, ja manacanai ca quëshpi na. 41 Jatsi quiha catiti xobo 
chama joniqué, naa Jairo icanai cato. Jesu tahé tsi ja ménihaca tsi, 

—Noho xobo qui johuë ra —iriatsi ja qui ja niquë. 

42 Jabi rësopaimaria quiha jahuë jahi iniquë rë. Doce ca afio bo 
jayani quiha. Jatsi ja bëta Jesu caniquë. Ja cano tsi quiha ja qui 
nohiria quëtsojahuacaniquë. Huëstima ca nohiria quiha. 

43 Jabi nohiria xërëquë tsi quiha jimihacai ca yoxa iniquë. 

Doce ca año no tsi ini quiha ja jimihanina rë. Jasca, jahuë 
parata tëquë doctor bo qui ja mëani quiha jënimahuahacaxëna. 
Jënimahuahacatimaxëni ja ini quiha. “4 Jabi Jesu cho quiha naa 
yoxa basimaniquë. Basimaxo tsi quiha jahuë sahuëti quëpë ja 
motsaniquë. Jatsi jënëtapiniquë ja jimihacaina ra. 

45 Jatsi quiha, 

—dTsohuë ëa motsaha? —i Jesu niquë. 

—Yama tsi xo toa mia motsahaina ra —i quiha nohiria bo niquë. 

Jatsi pasi quiha nohiria bo iniquë. Jatsi, 

—Tsayahuë. Mi qui quëtsocani quiha nohiria bo ra, Maestro. Mia 
tijihacani quiha. ¿Jénahuariahax “ëTsohuë ëa motsaha?” i mi na 
ra? —i Jesu qui Pedro niquë. 

46 Jatsi Jesú quëbiniquë: 

—Ea motsayaqué nohiria iquia. E quima ax noho chama 
tsëquëquë ra —iquiina. 

47 Jatsi mémériatsi quiha yoxa niquë. 

—Cahëhi quiha rë —i jamë ja niquë. 

Jatsi Jesu qui johax tsi quiha ja bésojó yoxa mëniniquë. Ménixo 
tsi nohiria bo bësojo xo tsi ja ani ca ja yoaniquë. 

—Mia ë motsaqué jënimahuahacaxëna ra. E 
jénimahuahacatapiqué ra —i Jesu qui yoxa niquë. 

48 Jatsi, 

—Mi jénimahuahacaqué caí, mi chitimiha ca quéshpi na. Bépasi 
cata —i ja qui Jesu niquë. 

49 Chanijano tsi quiha chama Jairo xobo ax chani béhai ca 
cahëniquë. Cahëhax, 

—Résoqué mi jahi pistia rë. Maestro jari huénahuayamahué —i 
Jairo qui ja niquë. 

50 Jama, nicahax Jesu chaniniquë: 

—Raquëyamatsina. E qui mi chitimiti xo. Jënimaxëhi quiha mi 
jahini ra —iquiina. 

51 Jatsi xobo qui ja cahëniquë. Cahëhax, 

—Nohiria ë béta jicoyamano —i ja niquë. 

Jatsi quiha Pedro, Juan, Jacobo, jahini jahëpa, jahuë jahëhua, 
tihi cabo roha Jesu ya jiconiquë. 52 Jahi tahëhax tsi araconahi 
nohiria tëquë ini quiha. Jatsi, 

53 —Arayamacana. Bëso xo ra. Oxa roha —i jato qui Jesu niquë. 

Jatsi quiha nohiria bá osaniqué, ja rësoni nori ja cahécani 
quëshpi na. 54Jatsi xotaco mëquë Jesu biniquë. Bichi tsi, 

—Bësohuë, caí —i ja qui ja niquë. 

55 Jatsi ja bësotëquëniquë. Ja niitapiniquë. Jatsi quiha, 

—Pimahué —i jahué nabo qui ja niqué. 

56 Ratëniquë jahué nabo, rani-ranihi na. Jatsi, 

—Jënipijaha ca yoayamacana —i jahué nabo qui Jesu niqué. 


Jahué doce ca rabéti bo Jesú raanina 
Mateo 10.5-15; Marcos 6.7-13 


1 Jesú jahué doce ca rabéti bo quënaniquë ja caticano. 

Quénaxo tsi quiha chama jato qui ja aniqué yoshi bo tsécati, 
noitiria cabo jënimahuati. 2Jatsi quiha jato ja raaniquë Dios 
otohai ca chani ja yoacano, isicanaibo, iquicanaibo, tihi cabo ja 
jënimahuacano. 3 Yobapama tsi Jesu nécaniqué: 

—Mëquëya bocana. Coti jihui, sota, oriquiti, parata, tihi cabo 
boyamacana. Rabé ca sahuéti boyamacana; huésti ca roha. 
4Tsohuécaracá xobo qui jicohax toá tsi chitécana. Chitéquí tsi 
xobo rarinayamacana. 5Jasca nohiria bá pi mato joihuayamano tsi 
toa yaca jisbayacana. Jisbaya tsi mato tahë ca cospo totohacahuë 
jato jocha jismaxéna. Toca tsi jato qui Dios caxa ma jismati xo —i 
quiha jato qui Jesu niquë. 

6 Jatsi quiha ja bocaniquë. Yaca bo ja nacocani quiha, Dios Chani yoahi 
na. Jasca, jatiroha ca iti xo tsi quiha noitiria cabo ja jënimahuacaniquë. 


Juan yamabo yoati Herodës nicanina 
Mateo 14.1-12; Marcos 6.14-29 
7 Jatsi quiha chama Herodés nicaniquë jatiroha ca Jesú ani ca 
yoati na. Nicahax ja shina-risiquiniquë. Shinati pi ja cahëyamani 
quiha “Bëso xo Juan yamabo ra” i nohiria bo ni quëshpi na. 
8 Jasca, 
—Elías yamabo tsi xo naa jisiquihaina tonia —i huétsa bo niquë. 
—Bësotëquëquë Dios Chant yoanish ca huésti cato —i quiha 
huëtsa bo niquë. 

9 Jatsi Herodes nëcaniquë: 

—Juan mapo ë quëësayamëquë ra. ¿Tsohuécara ni naa joni sa? 
Anomaria tsi xo toa nohiria bo chanihai ca ja yoati na —iquiina. 

Nohiria bo iqui tsi Herodës Jesu jiscasni quiha. 


Cinco mil ca joni bo Jesti pimanina 
Mateo 14.13-21; Marcos 6.30-44: Juan 6.1-14 


10 Jatsi quiha Jesu rabéti bo bacaniqué. Bacaxo tsi quiha ja acani ca 
tëquë Jesu ja yoacaniquë. Jaquiréqué jahué rabëti bo Jesú boniqué Betsaida 
yaca quiri. Jato béta ja icasni quiha jamépistiá no. 11 Jabi ja bocaqué tsi 
quiha nohiria ba nicaniqué. Nicaxo tsi quiha ja banahuacaniquë jato ri. 
Jatsi nohiria Jesú joihuaniquë. Joihuaxo tsi quiha Diós otohai ca yoati jato 
ja yoaniquë. Jasca, noitiria cabo ja jënimahuaniquë. 

12 Jaquirëquë yata tsi quiha ja qui jahué rabëti bo bëcaniquë. 
Caquë quiha bari. Bëhax tsi jahuë rabëti bo ja qui chaniniquë: 

—Basima ca yaca bo, huai bo, tihi cabo qui nohiria raatsana. Oxati bo, piti, 
tihi cabo ja bicano ra. Yama tsi xo néá ca racati ra —i Jesu qui jaca ni quiha. 

13 Jatsi quiha, 

—Jato pimacana —i jato qui Jesu niquë pa. 

Jatsi, 

—Yama tsi xo nëa ca piti ra. Cinco ca mapari, dos ca sanino, jaroha tsi xo rë. 
¿Naa nohiria tëquë bax mapari copihi caxëhi ni noa pa? —i ja qui jaca niquë. 

14 Jabi toa tsi quiha cinco mil ca joni bo mani ini quiha. 
Huëstima quiha. Jatsi, 

—Maxo cincuenta, maxo cincuenta, nëca tsi nohiria 
tsahomatsacana —i jahuë rabëti bo qui Jesu niquë. 

15 Jatsi toca tsi ja acaniquë. Nohiria tëquë ja tsahomacaniquë. 

16 Jaquirëquë cinco ca mapari, dos ca sanino, tihi cabo Jesú biniqué. Bixo 
tsi quiha mana nai qui tsayahax tsi “Gracias” Dios qui i ja niqué piti 
quéshpi na. Jatsi mapari ja téxénamaniqué. Téxénamaxo tsi jahué rabéti 
bo qui ja aniqué nohiria bo qui ja taacano. 17Piniqué nohiria téquéta. Ja 
sëyayocaniquë. Jaquiréqué mapari quési bo, sanino, naa pihama ca quési 
bo ja catiacaniqué ra. Doce ca caca ja réacani quiha. 


—Xabahamati Ibo xo Mia —i Pedro nina 
Mateo 16.13-19; Marcos 8.27-29 


18 Xaba huëtsa tsi Jesu bëhoxno tsi quiha ja béta jahuë rabëti bo 
iniquë. Jatsi jato ja nicaniquë: 

—¿Tsohué ni ëa? dJënihi ni nohiria bo ëa yoati na? —i jato qui 
Jesu niquë. 

19 Jatsi jahué rabëti bá quëbiniquë: 

—“Ashimanish ca Juan yamabo përë xo mia” ii quiha huëstima 
cabo. “Elias yamabo” ii quiha huëtsa bo. Jasca, “Dios Chani yoanish 
cabo 6 ca huësti cato, naa rësonish cabo quima ax tëronoyamëtax 
cato” ii quiha tëxë bo —nëa tsi Jesu qui ja nëcacaniquë. 

20 Jatsi jato ja nicaniquë: 

—dJapa mato tsa ni? ¿Tsohué ë nori ca icanai? —i Jesu niquë. 

Jatsi quiha, 

—Dios raahacanish ca Xabahamati Ibo xo mia ra —i Pedro niquë. 


Ja rësohai yoati tsi Jesu chaninina 
Mateo 16.20-28: Marcos 8.31-9.1 


21 Jatsi jahuë rabëti bo Jesti yobaniquë, tsohuë ja iqui ca ja 
yoayamacano iquish na. 22Yobapama tsi ja nëcaniquë: 

—Tënë-tënëxëquia naa Nohiria Baquë ë nori cato ra. Jasca, 
ëa niacaxëcani quiha yosibo, arati ibo-iboria bo, Dios yoba 
tiisimacanaibo rë. Tihi cabá ëa namëcaxëcani quiha. Jama, tres bari 
huinocaquë tsi bësotëquëxëquia ra —i jahuë rabëti bo qui ja niquë. 

23 Jaquirëquë Jesu nëcaniquë: 

—Ea pi banahuacasquí tsi ma acatsai ca ma shinayamaxéti xo. 
Jatiroha ca bari tsi mato cruz ma iano ra. laxo ëa ma banahuano. 
24 Jabi xabahamahacayamaxëhi quiha toa jahuë noma jabi 6 
quëëmisxëni cato. Jama, xabahamahacaxëhi quiha jahuë noma jabi 
chihohuahai cato ëa tahëxo na. 25 Jatsi jatiroha ca mai ca jahué bo 
joni bëbomitsa, ricoria ca iquiina. Jama tënëtiya qui pi caqui tsi 
¿jahuécara ca ja bébona? 26 Jasca pi ëa, noho chant, tihi cabo qui 
jaboqui nohiria bérabino tsi jato qui bërabixëquia ëa ri, xaba huétsa 
ë joxëquë no. Toa bari tsi Rey jascaria tsi, naa noho ángel bo ya tsi 
joxéquia ra, noho jahépa chamá no. 27 Mato parayamaquia, “Diós 
otohai ca oqué jisxéqui mato ichariama cabo” iquia. Résonox pari tsi 
ja otohai ca oqué jiscaxécani quiha —néa tsi quiha Jesu nëcaniquë. 


Jahué oqué Jesú jismanina 
Mateo 17.1-8; Marcos 9.2-8 


28Néca tsi chanixo tsi Pedro, Jacobo, Juan, tihi cabo maca 
qui Jesu boniqué oquéri ca semaná no. Jaha tsi Dios qui ja 

bëhoxcasni quiha. 29 Dios qui bëhoxjano tsi quiha jahuë bëmana 
jaria jabitiniquë. Jasca, joxonaria-niquë jahuë sahuëti. 30 Jatsi 
jisiquitapiniquë rabë ca joni bo. Ja bëta chanihi ja icani quiha. 
Moisés yamabo, Elías yamabo, tihi cabo jisiquini quiha. 31 Jabi 
mana ca oquë ca ja jayacani quiha jato ri. Anomaria jato jaria ini 
quiha. Jabi chaninahi ja icaniquë, naa Jerusalën tsi Jesu nahai ca 
yoati na. 32 Jabi coshi ini quiha Pedro, Jacobo, Juan, tihi caba béro. 
Jatsi ja bësocaniquë. Bësoxo tsi quiha Jesu, ja bëta rabë ca niihai 
ca joni bo, tihi cabo ja jiscaniquë. 33 Jatsi nai qui Moisës yamabo, 
Elias yamabo, tihi caba jisbayano tsi Pedro chaniniquë: 

—Noqui jia tsi xo néá no iquiina. Tres ca tapas no ano ra. Huësti 
mi-na, huésti Moisés yamaba-na, huësti Elías yamabá-na —i ja ni 
quiha. 

Jabi toca tsi Pedro chaniniquë, ratéhi na. 34Jari chanijano 
tsi quiha tsëmo joniquë. Joxo tsi jato ja mapaniquë. Jatsi tsëmo 
qui Moisës yamabo, Elias yamabo, tihi cabo jicoquë tsi quiha ja 
raquëcaniquë. 35Jatsi tsémó ca joi ja nicacaniquë: 

—Noho Baqué tsi xo naa. E bini ca tsi xo naa noho yonoco ati. Ja 
qui nicatsacana —i joi niqué. 

36 Jatsi joi pasiqué tsi quiha toá tsi Jesu iniquë. Jamépistia quiha. 
Toatiyá tsi ja jiscani ca jahué bo jahué rabéti bá yoayamani quiha. 
Ja bépacani quiha jénipijani ca yoati na. 


Yoshi jayanish ca baquë Jesti jënimahuanina 
Mateo 17.14-21; Marcos 9.14-29 


37 Maca quima ax botéxo tsi quiha nohiria huéstima ca ja 
bëchacaniquë huëaquë no. 38 Jatsi nohiria xërëquë ó ca joni Jesu 
quënaniquë: 

—Anoma tsi xo noho baquë ra, Maestro, Noho baquë yoi ra. 
Tsayapa. 39 Noho baquë qui yoshini tsamihaca tsi sai-saihitapihi 
quiha noho baquë rë. Jatsi noho baquë caxo amahi quiha. Jatsi 
bacoxhi quiha rë. Natohuahi quiha. Natohuaxo tsi jisbayahi quiha 
ra. 40 Jasca, “Noho baquë ó ca yoshi tsëcacahuë” i mi rabëti bo qui 
ë quë. Tsëcatimaxëni ca xo rë —nëa tsi Jesu qui joni nëcaniquë. 

4 Jatsi Jesú quëbiniquë: 

—Chitimitimaxëni ca yosaxëni ca nohiria xo mato pë. ¿Jahué 
tihi tsi mato tënëxëhi ni ëa pë? Mi baquë nëri bëhuë —nëa tsi Jesu 
nëcaniquë. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


San Lucas 9 200 


42 Jatsi baquë basimano tsi yoshini mai qui baquë nianiquë. Caxo ja 
amahacani quiha. Jatsi yoshi Jesú raahaniquë. Raahaxo tsi quiha ja 
jënimahuaniquë. Jaquirëquë jahuë jahëpa qui jahari ja aniquë. 4 Jatsi 
Dios chama-chamaria qui nohiria tëquë ratëyoniquë tsayahax na. 


Ja rësoxëhai yoati tsi Jesu chaninina 
Mateo 17.22-23; Marcos 9.30-32 


Jari Jesti ani ca yoati tsi nohiria chaninano tsi quiha jahuë rabëti 
bo qui Jesu chaniniquë: 

44 —Jia tsi ëa nicacana, ma shina-bénoyamano iquish na. Nohiria 
caxaxëniria cabo qui ë mëahacaxëti xo —i ja niquë. 

45 Jama, Jesú yoani nori ca ja cahëyamacani quiha. Jato joma 
quiha. Jari jato qui joné ini quiha ja yoanina. Jama, Jesu ja 
nicayama-caniqué ja yoaha ca ja bërohuano, raquëqui na. 


¿Tsohué ni oqué cato? 
Mateo 18.1-5; Marcos 9.33-37 

46 Jatsi chaninatsi Jesu rabëti bo niquë, tsohué jato oqué ca ixëti iqui 
ca yoati na. 47 Jabi ja chaninacanai nori ca Jesú cahéni quiha. Cahéxo tsi 
quiha baqué pistia ja biniquë. Bixo tsi ja tapaí ja nimaniqué. 48 Nimahax, 

—Ea joihuahi quiha tsohuécara ca noho janë tsi naa baqué pistia 
joihuahai cato. Jasca, ëa raanish ca ri joihuahi quiha ëa joihuahai cato. 
Nicaparicana. Oquë-oquëriaxëhi quiha mato xërëquë ó ca iriama cato ra, 
naa baqué pistia jasca cato —néa tsi jato qui Jesu nécanique. 


Jesu rabéti yoi bo 
Marcos 9.38-40 


49 Jatsi Juan chaniniqué: 

—Jisa, Maestró. Mi jané tsi yoshi tsécahai ca joni no tsayahitaqué 
ra. Tsayaxo toa joni no jënëmacas-hitaquë noba maxo quirim ja 
iqui iqui na —i Jesu qui Juan niquë. 

50 Jatsi Jesú quëbiniquë: 

—Jënëmayamacana. Noba rabëti tsi xo toa noqui pasomahama 

cato ra —iquiina. 





Jacobo, Juan, tihi cabo Jesá raahanina 


51 Jabi basima quiha nai qui Jesu tërohacati xaba iniquë. Toatiyá 
tsi raquéhaxma tsi Jerusalén qui ja cacasni quiha. 52Jatsi réqué tsi 

joni bo ja raaniqué jahuë quinia ja rohahuacano. Jatsi, Samariá ca 
yaca qui ja jicocaniquë, chitëti iti Jesu bax mëraxëna. 53 Jama, jato 
yaca qui Jesu cahëquë tsi quiha samariaba jato chitëmacasyamani 
quiha, Jerusalën qui ja bocanai ca ja jiscani quëshpi na. 54 Jatsi 
samariabo qui Jacobo, Juan, tihi cabo caxaniquë. Caxahax, 

—¿Naipá ca chihi baaxëhi ni noa, Ibobá, jato mëshati, naa Elías 
yamabá ani jascaria? —i Jesu qui jaca niquë. 

55 Jatsi Juan, Jacobo, tihi cabo quiri bésoxo tsi quiha Jesú jato 
raahaniquë. 56Jatsi yaca huétsa qui ja bocaniquë chitëxëna. 


Mahitsa ca banahuacanaibo 
Mateo 8.19-22 


57 Bahí tsi bohocanajacano tsi, 

—Jahuëniacara qui mi caxéhai ca mia banahuaxëquia —i huésti 
ca joni Jesu qui niquë. 

58 Jatsi Jesú quëbiniquë: 

—Jato quini bo jaya xo tsaca bo. Jasca, naha jaya xo isa bo. Jama, 
ëa, naa mana ax johax ca tsi xo toa racati xobo yama cato —iquiina. 

59 Jatsi joni huëtsa qui Jesu chaniniquë: 

—Ea banahuahuë —iquiina. 

Jama, 

—Mi bëta cacasquia ra. Jama, jaboqui canoma xo ëa ra. 
Rësopaimaria xo noho jahëpa. E maihuaparixëti xo —i joni niquë. 

60 Jatsi Jesú quëbiniquë: 

—Jato nabo Dios chahahuayamacanaibá maihuano. Mi yonoco tsi 
xo toa Dios Chani yoahi cati, naa Dids otohai ca yoati na —iquiina. 

6l Jatsi, 

—Mi bëta caxëquia, Taitá. Huënayamaxëhuë. Jahari noho xobó 
cabo qui é caapariti xo jato joihuaxëna —i joni huëtsa niquë. 

62 Jama, ja qui Jesu chaniniquë: 

—Noho yonoco pi chitahëhuaqui tsi jahari mi jahuë bo qui mi 
bacayamano. Ibo Dios bax yonocoyoiti mëtsama xo toa jahari 
bacacatsai cato ra —iquiina. 


Setenta ca joni bo Jesú raanina 


10 1 Jaquirëquë setenta ca joni bo Ibo Jesú biniquë. Bixo 
tsi quiha rëquë tsi dos, dos, dos tsi jato ja raaniquë ja 
shishocatsai ca yaca tëquë qui. 

2Raapama tsi ja nëcaniquë: 

—Huéstima tsi xo toa tésahacati cato ra, ichariama 
yonococanaibo nori. Ja quëshpi tsi Ibo Dios nicacana, yonati bo ja 
raano ja bax yonocoti. 3 Jatsi, bocata. Mato raaquia. Cama xërëquë 
ó ca oveja xocobo jascaria ixéqui mato. 4Jatsi parata, sahuéti, 
zapato bo, tihi cabo boyamacana. Jasca, bahí tsi bamayamacana, 
nohiria joihuaxéna. 5Jasca, xobo qui jiconox pari tsi “Dios mato 
shomahuano” icana ibo qui. 6Jabi toá pi rabénacatsai ca joni 
racano tsi toá tsi chitëxëhi quiha ma shomahuahaina. Jama, xobo 
ibo pi rabénacasyamano tsi ma joihuahai ca jahari bicana. 7 Jasca, 
xobo qui jicohax xobo rarinayamacana. Huésti ca ití tsi chitécana. 
Toa xo tsi ma taahacahai ca jahué bo picana. Jabi jahué yonoco 
quéshpi tsi orihuahacaxéti xo yonati. 8Jabi yacatá ca nohiria bá 
mato joihuano tsi mato qui ja taacanai ca jahué bo picana ra. 

9 Jasca, toá ca iquicanaibo jënimahuacana. Jënimahuahax, “Mato 
basima tsi xo Diós otohaina” icana jato qui. 

10'Jama, yacatá ca nohiria bá pi mato joihuayamano tsi jato 
calle bo qui bocata. 11 Toá tsi “Mato yacatá ca cospo jaya xo noba 
tahë bo pë. Bicasyama xo noa. Bita” i jato qui cana. Jasca, “Mato 
parayamaqui noa. Jaboqui mato qui basimaria Dids otohai ca joquë 
ra” i jato qui cana. 12Parayamaquia. Copiti bari tsi anomariaxëhi 
quiha naa yacatá ca nohiria copi ra; naa jochahuaxéni ca Sodoma 
yaca oqué ja iti quiha. 


Nicamisxéni ca yaca bo 
Mateo 11.20-24 


13 Noitiriaxéhi quiha mato Corazín cabá. Noitiriaxëhi quiha 
mato ri, Betsaidá cabá. Mato yaca bo xo tsi huéstima ca jisti bo 
acacani quiha; mahitsa ré. Jabi jochahuaxéni ca Tiro y Sidón 
yaca bo xo tsi jasca ca jisti bo acacarohapino tsi naama tsi jato 
jocha quima Dios quiri ja bésoqué acaniqué ra. Bamaxoma tsi 
moro ja sahuéqué acaniqué cohuéquí na. Jasca, chihi mishpó 
tsi ja tsahoquë acaniquë, jato cohué jismaxëna. 14Nicaparicana. 
Copiti barí tsi anomariaxéhi quiha mato copi ra; Tiro y Sidón 
yacatá ca jochahuaxéni ca nohiria oqué ja iti quiha. 15¿Japa mato 
Capernaum yacatá cabá? ¿Nai qui bocascanai pa? Maj. Ténétiya 
qui botéxéqui mato iquia —néa tsi Jesu nécaniqué jochahuaxéni ca 
yaca bo yoati na. 

16 Jatsi Jesu jahuë rabëti bo yobaniquë: 

—Ea nicayoihi quiha mato chant nicacanaibo. Jasca, ëa niahi 
quiha mato chani nicacasyamacanaibo. Jasca, ëa raanish ca niahi 
quiha ëa bicasyamacanaibo —i ja niquë. 


Setenta cabo bacanina 


17 Jatsi rani tsi setenta ca raahacanish cabo bacaniquë. 

—Noqui nicahi quiha yoshi bo pa, Ibobá, naa mi janë tsi jato qui 
no chaniqué no —i jaca niquë. 

18 Jatsi Jesu jato qui chaniniquë: 

—Dios Chani ma yoaqué tsi Satanás jahué chama bénohai ca 
é jisitaquë ra. Ja bëbohacahitaquë ra. 19 Jabi chama mato qui 
aquia noqui pasomaha cato chama bëboxëna. Rono, nibo, tihi 
cabo xërëquë tsi coti mëtsaxëqui mato. Mato ayamacaxëcani 
quiha ra. 20 Jasca, yoshi ma natsécahai ca iqui tsi ranixëqui mato. 
Jama, oquë tsi ma ranixëti xo, naipa ca libro 6 tsi mato janë bo 
quënëhacani iqui na —nëa tsi Jesu nëcaniquë jahuë bëcanish ca 
rabëti bo qui. 


Jesu raninina 
Mateo 11.25-27; 13.16-17 


21 Espíritu Santó tsi Jesu rani-ranitapiniqué. Ranihax ja 
chaniniqué: 

—Oqué-oquéria ca xo mia ra, Jahépá. Mia tsi xo naipa, mai, tihi 
cabo yonati Ibo-iboria. Mi qui “Gracias” iquia, tiisi jayamacabo 
qui mi Chani jia ca mi jisiquimahai quéshpi na. Jia tsi xo ra. 
Jasca, mai ca tiisi jaya cabo quima mi tiisi-tiisiria jonëmahacaquë 
ra, ja cahéyamacano iquish na. Jabi toca tsi mi acai ca quéshpi 
tsi “Gracias” mi qui iquia, Jahëpa. 22Jasca, nicaparicana, joni bá. 
Chama ë qui noho Jahëpa aniquë, jahuë bo tëquë yonati. Jabi yama 
tsi xo toa ëa, naa Dios Baquë-baquëria cahëyoihaina. Noho Jahëpa 
roha tsi xo toa ëa cahëyoihai cato. Jasca, yama tsi xo Jahëpa Dios 
cahëxëni cato. Jahëpa Dios cahëxëni ca roha ca ëa xo naa, naa jahuë 
baquë yoi. Jasca, Jahëpa Dios cahëcani quiha chahahuacanaibo ri, 
naa ë quënani cabo. Jato qui noho jahëpa jisiquimaquia ja cahëcano 
iquish na —nëa tsi jahuë rabëti bo qui Jesu nëcaniquë. 

23 Jatsi jahuë rabëti bo quiri Jesu bësoniquë. Bésohax jato qui ja 
chaniniquë: 

—Shoma xo mato ra. Jia tsi xo ma jisina. 24 Jabi ë acai ca jahuë 
bo huëstima cabá jiscasniquë, naa Dios Chani yoanish cabo, 
rësonish ca chama bo ri. Ja jisyamacani quiha rë. Jasca, ë yoahai 
ca jahuë bo ja nicacas-caniquë, jaboqui ma nicahai jascaria. Jama, 
nicati mëtsama ja icani quiha —i Jesu niquë. 


Jabi jiaxëni ca jayanish ca samariabo 


25 Jatsi jodioba yoba bo cahëxëni ca joni Jesu qui joniquë 
tanamacatsi na. Johax, 

—dJënahuaxëhi ni ëa, Maestro, béso-bésopaoxéna? —i ja niquë. 

26 Jatsi Jesú quëbiniquë: 

—dJënihi ni Moisés quénénina? ¿Jahué ja quénéni? —iquiina. 

27 Jatsi yoba cahëxëni catë quëbiniquë: 

—“Mato joiti, mato shinana, mato coshi, tihi cabá tsi Dios ma 
noixéti xo. Jasca, mato rabëti bo ma noixéti xo, mamé ma noihai 
jascaria” ii quiha —i joni niqué Jesu qui. 

28 Jatsi, 

—Jabija tsi xo toa mi yoahana. Tocapihi tsi bésoxéqui mia ra —i 
ja qui Jesu niquë. 

29 Jama, tocacasyamani quiha yoba cahëxëni cato rë. Jatsi 
parahax, 

—dTsohuë ni toa noho rabéti cato sa? —i joni niqué Jesu qui. 

30 Jatsi naa chani Jesú yoaniqué ja cahëno iquish na. 

—Jabi joni Jerusalén jisbayaniquë. Jericó yaca qui cahi ja ini 
quiha. Bahí tsi ja co-cono tsi yomacanaibo ja qui tsaminiquë 
ré. Jahué sahuëti, jahué parata, tihi cabo ja yoma-cani quiha. Ja 
sétiajahuacani quiha. Sétiaxo tsi quiha bahí tsi ja jisbériacanique 
résoti. 31 Toatiyá tsi quiha toa bahí tsi co-cohi arati ibo inique. 
Noitiria ca joni ja jisniqué ra. Jisi tsi tétiaquiria tsi bahi qui ja 
riiniquë. 

32 Jaquirëquë joni huëtsa joniquë. Levita ja ini quiha, naa 
Dios xobó tsi yonocohai cato. Joni tsayaxo ja tëtianiquë jaa ri, 
mëbicasyamaqui na. 

33 Jaquiréqué joniquë samariabo, naa jodiobo qui yoixéni ca nohiria. 
Co-copama tsi noitiria ca joni ja jisniqué jaa ri. Jisi tsi, “Noitiria tsi xo 
naa joni ra" i ja ni quiha. 34Ja qui caxo tsi quiha jahuë quëësi bo ja 
chëxaniquë. Chéxaxo tsi ja yaboniquë. Jatsi jahué burro qui noitiria ca 
joni ja jananiquë. Janaxo tsi quiha jahuë oxati xobo qui ja boniquë. Jaha 

xo tsi joni ja shomahuaniqué ra. 35 Jatsi huëaquë tsi quiha dos ca parata 
copixéni cabo xobo ibo qui samariabá aniquë. “Naa noitiria ca joni 6 
bësona” i ibo qui ja ni quiha. “Naa parata mi narisno tsi mia copixëquia 
jahari ë joquë no” i ja ni quiha —néa tsi Jesu nëcaniquë toa chant yoahi 
na. 36Chani yoahax, 

—dJahuë shinahai, naa tres ca joni yoati na? ¿Jéni ca ni toa sétiahacanish 
ca joni qui rabëti jascaria cato? —i yoba cahëxëni ca qui Jesu niqué. 

37 Jatsi joni quëbiniquë: 
—Shomahuanish ca samariabo quiha —iquiina. 
—Cata. Ja ani jasca ca mi ano mia ri ra —i Jesu ja qui niquë. 


Marta, Maria, tihi cabo qui Jesu shishonina 


38 Jahuë rabëti bo ya capama tsi yaca qui Jesu cahëniquë. Jaha 
tsi quiha racaniquë yoxa, naa Marta icanai cato. Jabi Jesu qui joi 
ja amani quiha jahuë xobó tsi ja chitëno. 39 Jabi noma Marta jayani 
quiha, naa Maria icanai cato, naa Jesú tiisimahai ca nicacatsai Cato. 
Jesu tahé tsi quiha ja tsahoniqué nicaxëna. 40 Jama, nicatimaxëni 
Marta ini quiha shishocanaibo ja taahai ca iqui na. Jahuë yonoco 
shina-shinahi ja ini quiha. Jatsi Jesu qui Marta caniquë. Cahax, 

—Ea shinahuë, Ibobá. Noho nomá ëa jisbayaqué pë. Emë pistia 
xo taahai ca éa xo naa rë. “Mi rëquëmë mëbihuë” ina ja qui —nëa 
tsi Marta nëcaniquë jahuë noma yoati na. 

41 Jatsi Jesú quëbiniquë: 

—Huëstima ca jahuë bo yoati tsi shina-huëjënahi quiha mia 
rë. Jënima tsi xo mi acaina. 42Jama, huésti ca jahuë narisqui 
mia axëna. Oquë tsi xo Maria acaina, noho chani nicacastsi na. 
Mëbihacatimaxëni tsi xo toa ja nicahana —i ja qui Jesu niquë. 


Jahuë rabëti bo Jesu tiisimanina bëhoxti ja cahëcano 
Mateo 6.9-15; 7.7-11 
1 1 1Jabi Dios qui bëhoxhi Jesu iniqué. Ja jatiqué tsi quiha, 
—Bëhoxti noqui ri tiisimana, Ibobá, naa Juan yamabá 
jahuë rabëti bo tiisimani jascaria —i jahuë rabëti bo 6 ca huësti ca 
niquë. 
2Jatsi jato Jesú yoani tsi xo naa: 
—Bëhoxhi tsi nécacana: 
“Oquë xo mi janë ra, Jahëpa. 
Nohiria mi ototsano ra” icana. 

EJ 





Jesu chani Marid nicacasnina San Lucas 10.42 


3 Jasca, 
“Jatiroha ca bari tsi piti noqui ana” icana. 
4 Jasca, 
“Noba jocha mëbina, naa noqui yosicanaibo tëquë no noihai ca 
quëshpi na. 
Jochati no tanamahacayamano” icana 
—néa tsi jahuë rabéti bo qui Jesu nëcaniquë. 


Dios qui bëhoxcana 
5Jatsi néca tsi Jesu chaniniquë jahuë rabëti bo qui: 
—Shinaparicana. Rabëti bo jaya xo mato tëquëta. Jabi mato 
rabëti xobo qui ma camitsa huëatiscano tsi mapari baaxëna. 
Cahax, “Tres ca mapari é qui prestahuahahuë, noho rabëti. 6Noho 
xobo qui cahëyaquë noho rabëti. Paxnahi quiha. Yama tsi xo ja 

qui ë ati cato rë” i ja qui ma mitsa. 7 Jatsi xobo xara néca tsi ja 
québimitsa, “Jishopë. Quëbëhacaquë caiti rë” iquiina. *Oxatí xo 
noa, naa ëa, nohó-na bo. Joinoma xo ëa ra, mapari mi qui axëna” 
i mato qui ja mitsa quiha. 8Jabi mato rabëti joicasyamamitsa 
mato qui mapari axéna, mato rabéti ja iqué ri. Jama, naama pi 
xobo ibo ma quénano tsi joixéhi quiha mapari mato qui axéna 
iquia ra. 9 Jascaria, Dios qui béhoxpiquí tsi bénacana iquia ra. 
Mato qui acacaxéhi quiha. Méracana. Mérapiquí tsi bixéqui mato. 
Mato bax japëcahacaxëhi quiha jahué caiti. 10Bénahai ca qui 
acacaxëhi quiha. Bixëhi quiha mërahai cato. Japëcahaca-xëhi 
quiha caiti tsohuëcara ca quënahai ca bax na. 11 Shinaparicahuë. 
“Sani picasquia” i pi mato xocobo no tsi dja qui rono acaxëcanai 
pa? 12“Bachi picasquia” i pi ja no tsi dja qui nibo acaxécanai pa 
piti? 13 Jabi mato xocobo qui jahué jia cabo ati cahëxëni xo mato, 
jochacanaibo ma iquii ri. Tocapimano tsi ébénacanaibo qui oqué tsi 
Espíritu Santo ayamayamaxëhi ni mato naipá ca Jahëpa ra? —nëa 
tsi jahué rabëti bo qui Jesu nëcaniquë. 


Yoshi pasomaha ca chani 
Mateo 12.22-30; Marcos 3.19-27 

14 Jabi joni quima yoshi niahi quiha Jesu iniquë. Yoshi iqui 
tsi jaro naa joni ini quiha. Jama, yoshi Jesü tsécaqué tsi quiha 
chanitsi joni niqué ra. Jatsi raténiqué nohiria bo ra tsayahax na. 
15Jama, Jesu pasomaha chanitsi nohiria huësti huésti ca niqué pë. 

—Naa joni mébihi quiha Satanás, naa yoshi bo ibo-iboria ra. 
Satanás chamá tsi yoshi bo tsécahi quiha tia —i jaca niqué Jesu 
yoati na. 

16 Jatsi, 

—Naipa ca jisti-jistiria ahuë ra —i Jesu qui huétsa bo niquë pë 
tanamaxëna. 

17 Jama, ja shinacanai ca cahéquí tsi jato Jesú quëbiniquë: 

—Jabi quëyohacaxëhi quiha pais ca nohiria bo, ja nianacaquë 
no ra. Jasca, quëyohacacaxëcani quiha xobó ca nohiria ri, ja 
iquinacaqué no. 18 Jasca jamë pasomaha pi Satanás iquinano tsi 
éjénahuariahax jahuë chama naamana? Nécaquia ra, ëa mébihi 
quiha Satanás, yoshi bo tsécati i ma ai quëshpi na. 19 Yoshi bo 
tsécati pi Satanás Ga mébino tsi ¿tsohué ni toa mato nohiria yoi 
mébiti ibo-iboria? Yoshi bo tsëcacani quiha jato ri. ëTsohuë ni toa 

jato tsëquëmati ibo ra? ¿Satanás ma ni? Ja tsi xo toa mato qui 
quësoxëhi quiha mato nohiria yoi bo iquia. 20 Jabi Dios chamá tsi 
yoshi bo ë tsëcaquë ra, Satanás chamá tsi nomari. E aca cató tsi 
béro tsi xo toa mato qui Diós otohai ca johana ra. 

21 Jabi chamaxéni ca joni jahuë xobó ca jahuë bo ó bësono tsi 
jénima ca xo jahué jahuémishni bo. Yomahacatimaxéni ca xo. 
22 Jabi toca xo Satanás ri. Jënima xo jahuë jahué bo. Jama Satanás 
oqué ca pi jono tsi bébohacahi quiha Satanás ra. Joxo tsi Satanás 
iquinati jahué bo mëbihi quiha. Jaquirëquë, jahuë jahuë bo bichi 
quiha. 

23 Jabi ëa pasomaha yoi tsi xo ë bétama cato. Jasca, noho yonoco 
pasomaha tsi xo toa éa mébiyamahai cato. 


Bacahai ca yoshini 
Mateo 12.43-45 


24 Jabi joni quima yoshi tsécahacano tsi xaba qui cahi quiha. 
Caxo tsi iti huëtsa mërahi quiha chitéxéna. Mahitsa mérahax, “E 
jisbëriani ca xobo qui jahari caxéquia ra” ii quiha yoshini rë. 
Jatsi bacahi quiha pë. 25Bacaxo tsi joni tsayahi quiha. Jaboqui 
jënima xo joni, bahuëhaca ca xobo jascaria. 26 Ja jisbëriani ca joni 
tsayahax catëquëhi quiha pë, naa jabë yoshi huëtsa bo mërahi na. 
Jatsi siete ca yoshi yoixëni cabo bëhi quiha ja bëtati. Jatsi joni qui 
jicocani quiha jato tëquëta racaxëna. Jariapari iriama joni iniquë, 
jama jaboqui noiti-noitiria nori —nëa tsi jato qui Jesu nëcaniquë. 


Jesu nicacana 
Mateo 12.38-42; Marcos 8.12 


27 Nëca tsi Jesu chanino tsi quiha nohiria xërëquë ó ca yoxá 
quënaniquë: 

—Shoma xo mi ihua, naa mia comanish cato ra. Shoma xo mia 
chocho amanish cato ra —iquiina. 

28 Jatsi, 

—Jama xo. Shoma tsi xo Dios Chani nicacanaibo. Shoma tsi xo 
Dios Chani acanaibo iquia —i ja qui Jesu niquë. 

29 Tocajano tsi quiha ja qui quétsotsi nohiria misco niquë. Jatsi 
jato qui ja nëcaniquë: 

—Anomaria tsi xo no bëta jaboqui bësobëqui-canaibo rë. E 
acai ca jisti-jistiria roha jiscascani quiha pë, ë qui chitiminox 

pari. Maj. Jonás jisti roha jato qui axéquia. 30Jabi sani chahita 
jatoqué quima Jonás xabahamahacaqué tsi quiha jahuë chani 
Ninive yacatá ca nohiria bë chahahuaniquë ra. Jato qui jisti 

Jonás ini quiha jato chahahuamaxéna. Jascaria, naa xaba ó ca 
bésocanaibo qui jisti ixéquia éa ri, naa Nohiria Baqué é nori cato. 
31 Copiti bari tsi bësotëquëxëhi quiha yoxa chama, naa Shiba mai 
ax jonish cato. Bësotëquëcaxëcani quiha naa xabaca ca nohiria bo 
ri. Jatsi toa bart tsi jato qui quësoxëhi quiha naa yoxa chama, éa 
ja chahahuayamacana iqui na. Naa yoxa chama tsayacana. Néama 
ja caniqué chama Salomón yamaba tiisi nicaxëna. Jama, néá ca 
Salomón oqué ca jisqui mato ra. Jisi tsi nicayamaqui mato pé. 

32 Jasca, bësotëquëcaxëcani quiha Nínive yacatá ca nohiria bo ri, 
copiti barí no. Naa xabacá ca nohiria qui quésocaxécani quiha jato 
ri. Jabi jato qui Dios Chani Jonás yoaqué tsi quiha jahué chani qui 
ja chitimicaniquë. Jama, néá ca tsi Jonás oqué ca jisqui mato ra. 
Toa jahué chant chahahuayamaqui mato pë. 


Noba quinia bérohuahi quiha noba shinana 
Mateo 5.15; 6.22-23 


33 Jabi lamparina tsamaxo tsi ¿caca nama janahi ni ibo pa? 
Jahué iti tsi janahi quiha ra. Jatsi naquété qui jicoxo tsi huéa 
jisxëhi quiha nohiria. 34 Jascaria tsi mëbihacaxëhi quiha nohiria, 
shina jia ca jayapiquí na. Mato quinia bërohuaxëhi quiha mato 
shinana, ja jënimacaquë no. Jatsi jabi jia ca jayaxëhi quiha mato 
ra. Jama shina yoi pi jayahi tsi tsémó tsi coxéqui mato rë. 35 Jatsi 
quiniacaxëcahuë, mato shina 6 ca huéa nocahuahacayamano, ja 
yoinayamacano iquish na. 36 Mato shina pi jënimano tsi, tsëmo pi 
ma bohoyamano tsi, huahuaxëhi quiha mato jabi jia cato ra, naa 
lamparina huahuahai jascaria —tihi tsi quiha Jesu niqué nohiria 
bo qui chanihi na. 


Fariseobo, yoba cahéxéni cabo, tihi cabo pasomaha Jesu 
chaninina 
Mateo 23.1-36; Marcos 12.38-40; Lucas 20.45-47 
37 Jabi jahué chani Jesu jatihuaquë tsi quiha fariseobá ja qui 
joi amaniqué jahué xobó tsi ja oriquino. Jatsi jahué xobo qui 
Jesu caniqué. Cahax ja tsahoniqué ja béta oriquixéna. 38 Jabi 
Jesu méchocoyamani quiha pinox pari. Ja quéshpi tsi fariseobo 

ratëniquë, jodioba jabi pasomaha ja iqui iqui na. 39 Japi ja qui Jesu 
chaniniqué: 

—Yobá-naxéni xo mato fariseobo ra. Mato mëquë chocoharia xo 
mato. Jodioba jabi bo nicariaqui mato. Jama, mato shina tsi xo toa 
jahuë bo 6 quëëmisxëniria ra. Yoixéni ca xo. 49Jatsi, cahëtimaxëni 
xo mato ra. ¿Mato shina Dios, naa noba yora néhohuanish cató 
ayamayamani? 41 Jariapari mato shina Ibo Dios qui acahuë. 
Jaquirëquë jiaxëhi quiha mato jabi tëquë. 

42'Noiti xo mato fariseobo ra. Ma tësaha ca yochi bo, naa mente, 
ruda, tihi cabo quima xaté pistia ca, naa decima ca Dios qui aqui 
mato, mato yoba bo nicaxéna. Jénima quiha. Jama, mabé xaté yoi 
bo mébicasyama xo mato pé. Dios noiyamayoiqui mato iquia. Jabi 
Dios yoba ma nicaxëti xo ra, yoba huétsa bo shina-bénoxoma. 

43 Noiti xo mato fariseobo ra. Catiti xobo qui jicoxo tsi oqué ca 
tsahoti bo bicasqui mato pë. Jasca, yacatá ca bahí tsi bohoquí tsi 
nohiria bá mato joihuahai ca 6 pasoqui mato pë. 

44 Noiti xo mato ra. Mato tsaya-tsayacani quiha nohiria, shina 
jiaxéni ca ma nori ca quéscahuaquí na. Jama, mato shina tsi xo 
yoixéniria. Jato qui joné tsi xo toa mato jabi yoi bo ra —néa tsi 
quiha fariseobo qui Jesu nëcaniquë. 

45 Jatsi Moisés yoba cahëxëni cabo huëstita quëbiniquë: 

—Jishopé. Noqui ri ocahuaqui mia pë, Maestro, toca tsi mi 
chaniqué no. Noqui anoma quiha —i Jesu qui joni niquë. 

46 Jatsi Jesú quëbiniquë: 

—Noiti tsi xo mato ri, yoba cahëxëni caba. Nicahacatimaxéni ca 
yoba bo nohiria bo qui aqui mato pë. Jama, jato qui ma acai ca 
yoba bo nicayamahai ca mato xo naa ra. 

47 “Noiti xo mato ra. Mato naboréquébá Dios Chani yoanish 
cabo tëpasniquë pë. Jatsi jato bax maihuati xobo aqui mato pa, 
nohiria bo jato shinamaxëna. 48 Jama, mato qui jia tsi xo toa mato 
naboréquébá anina iquia. Dios Chant yoanish cabo ja acani quiha. 
Jaquirëquë jato bax maihuati xobo aqui mato pë, nohiria bo quima 
mato jabi yoiria ca jonëmaxëna. 

49 'Jabi mato yoati tsi Diós yoani ca tsi xo naa ra: “Jato qui noho 
Chani yoati ibo bo, noho Chani chitahéhuati ibo bo, tihi cabo jato 
qui raaxëquia. Huësti huésti ca tëpascaxëcani quiha pë. Tëxë bo 
tënëmacaxëcani quiha” i Dios ni quiha jahuë tiisí no. 50Jabi toca 
ja iqué ra. Rëquë rohari tsi tëpas-hacani quiha huéstima ca Dios 

Chani yoati ibo bo rë. Jabi naa tëpas-hacanish cabo tëquë quëshpi 
tsi mato copixëhi quiha Dios ra. 51 Jabi Abel pari acacani quiha. 
Jaquirëquë huëstima ca Dios Chant yoati ibo huétsa bo acacani 
quiha. Jarohari tsi Zacarías ja acaniquë. Altar, naa arati xobo 
naxërëquë xo tsi Zacarías ja tëpascani quiha. Mato parayamaquia. 
Ja tëpas-hacacani quëshpi tsi copihacaxëti xo naa jaboquí ca 
bésocanaibo. 

52 Noiti xo mato yoba cahëxëni cabá. Mahitsa ca ma tiisimahai 
ca iqui tsi Dios Chani cahéyamahi quiha nohiria bo ra. Jasca, 
jabija ca chani cahëcasyama xo mato ri. Jasca, ë qui bëcascanaibo 
quétiaqui mato pé, Dios Chani ja chahahuayamacano iquish na — 
nëa tsi fariseobo, yoba cahëxëni cabo, tihi cabo qui Jesu nëcaniquë. 

53 Chanixo tsi quiha jato xobo Jesú jisbayaniquë. Jatsi ja qui 
caxatsi yoba tiisimacanaibo, fariseobo, tihi cabo niqué. Caxaquí tsi 
huéstima ca jahué bo yoati tsi ja nica-nicacaniqué tanamacasquí 
na. Mahitsa ja nica-nicacani quiha. 54 Jatsi ja tsayamisria-caniqué 
ja qui quësoxëna. 


Fariseobo pasomaha Jesu yobanina 


1 2 1Jabi huëstima ca nohiria bo Jesu qui quëtsoniquë. Tihiria 
ca inish ca racana. Yama xëa ini quiha tapiti. Jasca, jato 
huëtsa jamahi ja icani quiha xëa yama iqui na. Jatsi jahuë rabëti 
bo qui chanitsi Jesu niquë. 
—Fariseobá tiisimahai ca qui quiniacaxëcahuë. Paramisxëni ca 
xo. 2Bërohuahacaxëti xo jato jabi yoi ra. Jonëma quiha. 


Nohiria qui no raquëyamano 
Mateo 10.28-31 


3'Jabi raquëxo tsi Dios Chani ma yoa-yoapaoniquë. Jama, 
jaboqui tsi mato nicacaxëcani quiha nohiria. Jasca, Dios Chani 
yoahi tsi ma baxëxpaoniquë. Jama, jaboqui bëro-bëroria tsi noho 
Chani ma yoaxéti xo, raquéxoma. 4Jabi mato acascanaibo qui 
raquëyamacana, noho rabëti bë. Mato yora roha tsi ati mëtsa ca xo. 
Mato aapiqui tsi jaroha tsi xo toa mato ja acanaina. 5Jama, Dios 
qui ma raquëxëti xo iquia ra. Tënëtiya qui nohiria niati chama jaya 
xo, jato ati. Parayamaquia. Dios qui raquécana iquia. 

6'¿Mahitsa, naa dos ca parata quëshpi tsi cinco ca chorobo 
iniayamayamacahi ni? Copiyamaria ca xo. Jabi copiyama ca 

chorobo shina-bënoyamahi quiha Dios ra. 7Jascaria, mato boo 
téqué tocahacani quiha ra. Jatsi raquéyamacana, huéstima ca 
chorobo oqué ma nori quéshpi na —nëa tsi Jesu nëcaniquë. 


Nohiria bésojo ax tsi Cristo ti chanihaina 
Mateo 10.32-33; 12.32; 10.19-20 

8Nohiria bésojó pi “Cristó-na xo ëa” i nohiria no tsi Dios ángel 
bo bésojó tsi “Nohó-na xo toa” ixéquia ëa ri, naa Nohiria Baqué ë 
nori cato. 9 Jama, nohiria bésojó pi ëa pasomaha nohiria chanino 
tsi Dios ángel bo bésojó tsi “Nohó-na ma xo toa” ixéquia éa ri, naa 
Nohiria Baqué é nori cato. 

10 Jabi ëa pasomaha pi nohiria chanino tsi iriama tsi xo toa. 
Jahué jocha masaxéhi quiha Dios. Jama Espíritu Santo pasomaha 
pi nohiria chanino tsi masahacayamaxëhi quiha jahué jocha ra. 

1 Jabi catiti xobó ca chama bo, nohiria chama bo, tihi cabo qui 
mato ja bocamitsa mato qui quésoxéna. Tocapijahuacano tsi shina- 
huëjënayamatsicana ma quëbixëhai ca yoati na. 12Toatiya tsi mato 
tiisimaxëhi quiha Espíritu Santo ra. Ma yoaxëti ca mato jismaxëhi 
quiha. Chaniyamaxéqui mato, Espíritu Santo inori —néa tsi jahué 
rabëti bo qui Jesu nëcaniquë. 


Jahuémishni bo ó quéémisxéni cato 
13 Jatsi nohiria xërëquë ó ca joni chaniniquë: 

—Noho rëquëmë qui mi chanino, maestró. Huashicoxëni quiha. 
Noho jahépa yamaba jahuëmishni bo ë bëta xatënayamahi quiha 
pë —i Jesu qui ja niquë. 

14 Jatsi Jesú quëbiniquë: 

—Iyamaquia ra, joni. Nohiria jahuëmishni bo tsi yobati ë 

raahacayamaniquë ra —iquiina. 
15 Jatsi, 

—Quiniacaxécahué. Anoma tsi xo jahuëmishni bo ó quëëmis- 
haina ra. Huëstima ca pi ma jayano ri tsi djënahuariaxo raca toa 
jahuë ba mato raniyoihuana? —i Jesu niquë. 

16 Jatsi naa chani Jesu nohiria bo qui yoaniquë ja cahëcano 
iquish na: 

—Huai jiaxëni ca rico ca joni jayani quiha. Anomaria ja tësani ca 
béro ini quiha. 17 Ja iqui tsi “Jënahuaxëhi ni ëa sa? Bimi janati ca 
xobo narisquia rë” i jamë ja niquë. 18 Jarohari tsi, “Noho bimi janati 

xobo pistia bo poxaxëquia ra. Jaquirëquë xobo chahitaxëni cabo 
axëquia noho bimi, noho jahué bo, tihi cabo quéshpi na. 19Acax, Mi 
yonoco jënëna. Huëstima ca afio no tsi naamaxëhi quiha mi nanëha 
ca jahuë bo ra. Shoma xo mia. Oriquihuë. Jënë ahuë. Ranitsihuë” i 
ëmë xëquia ra” —nëa tsi rico ca joni nëcani quiha. 20Jatsi ja qui 

Dios chaniniquë: “Naa baquichá tsi résoxéqui mia, yoyoxëni catë. Mi 
résoqué tsi ¿tsohué ni toa mi janaha ca jahué bo bichiina ra?” iquiina. 
21 Jabi toca xo parata, jahuémishni bo, tihi cabo ó quéémisxéni cabo. 
Mëquëyariayoi ca xo, Dios shinayamahi na. 


Dios no chahahuati xo 
Mateo 6.25-34 


22 Jatsi jahuë rabëti bo qui chanitëquëtsi Jesu niqué: 

—Oriquiti, sahuéti, tihi cabo ti tsi shinayamacana ra. 23 Mato oriquiti 
oquë tsi xo ma bësohaina. Jasca, mato sahuëti oquë tsi xo mato yora. 
24|sa bo tsayacahuë. Béro banayamacani quiha. Bimi tësayamacani 
quiha. Jasca, yama tsi xo toa jato xobo qui nanëhaca ca bimi ra. Jama, 
jari jënima ca xo. Jato pimahi quiha Dios ra. Jabi disa bo oquëyama- 
yamahi ni mato ra? 25 Jasca, djënahuariaxo raca ma bésohai ca año 
bo ma huinomana, ma shina-huëjënahai catë no2 26Inoma xo mato ra. 
Japi oriquiti, sahuëti, tihi cabo yoati tsi shina-shinayamatsacana. 

27 Jasca, huasi joa jiaxëni cabo qui tsayacahué. Yonocoyamacani quiha 
oriquiti quéshpi na. Jiaria tsi xo ja jiscanaina. Salomón yamaba raiti 
oqué-oquéria ca xo iquia ra. 28 Jabi jiaria tsi naa naamayamahai ca joa, 
naa méri tsi nahai ca joa sahuémahi quiha Dios ra. Tocapiquí tsi ¿mato ri 
sahuëmacas-yamayamaxëhi ni Dios ra? Iriama tsi xo toa ma chitimihaina 
iquia. 29 Jaha tsi oriquiti, jënë, tihi cabo ó quëëmisyamacana. Jasca, néca 
ca jahué bo yoati tsi shina-huëjënayamacana. 30 Jabi ja picanai ca shina- 
shinacani quiha Dios cahéyamacanaibo. Jama, mato ó bésohi quiha mato 
Jahépa, ma narisyamano iquish na. 31 Jatsi, mato Chama-chamaria pari 
shinacana. Tocapimano tsi mato qui acacaxëhi quiha, oriquiti, jënë, tihi 
cabo ma narisyamano iquish na. 32Raquéyamacana, noho xocobá. Jahué 
mana ca jahué bo mato qui acatsi quiha Dios ra. 


Mana ca jahué bo 
Mateo 6.19-21 


33 Mato jahué bo iniacana, noitiria cabo qui parata axéna. 
Tocapimano tsi oquéxéhi quiha mato mana ca jahué bo ra. Oqué- 

oquéria ca jahuë bo quëyotimaxëni tsi xo jotoro ri. 34 Jabi mai ca 
jahuëmishni bo pi noiqui tsi toa jahuë bo shinarohaxëqui mato pë. 
Jama, Dios noiqui tsi Dios jahuë bo shinaxëqui mato ra. 


Rohahuahacati xo Diós-na bo 


35-36 Ma rohahuahacaxëti xo iquia. Jato chama manacanai ca 
yonati bo jascariacana. Raiti sahué ca xo. Jasca, chama bax ririhi 
quiha jato lamparina bo. Jatsi ahui yahai ca joni fiesta ax jato 
chama bacano tsi ja bax caiti japécatapicani quiha. 37 Jatsi ranicani 
quiha yonati bo, ja manacanai ca nori ca jato chamá jisqué no. 

Ja manacanai nori iqui tsi ranixéhi quiha chama ri. Ja quéshpi 

tsi jahué yonati bo tsahomaxëhi quiha pimaxéna. Jahuë sahuëti 
rarinamaxo tsi jato taaxëhi quiha chama ra. 38Jabi baquicha, 
baquishmari, tihi pi no tsi chama jono tsi ranicaxécani quiha 
yonati bo, ja rohahuahacacani quéshpi na. Jabi manahai ca yonati 
bo jisxéhi quiha chama, joxo na. 39 Jasca, shinaparicana. Yomaxéni 
ca johai ca xaba pi cahërohahi tsi jahuë xobo 6 ibo bësoquë aqué 
ra. Jahuë xobo qui jicoti mëtsama yomaxëni ca iquë aquë ra. 

40 Jascaria tsi ma rohahuahacaxëti xo mato ri. Jabi bacaxëquia, naa 
Nohiria Baquë ë nori cato. Bacaxëquia jaha ma pasoyamahai ca 
xabaca no —nëa tsi Jesu nëcaniquë. 


Chiquishxëni ca yonati 
Mateo 24.45-51 


41 Jatsi Pedro nicaniquë: 

—dTsohuë qui naa chani mi yoaha? ¿Jatiroha cabo qui mi yoaha 
sa? ¿Noqui roha quëshpi ma ni? —iquiina. 

42 Jatsi Jesú quëbiniquë: 

—dTsohuë ni toa empleado jiaxéni cato, naa chahahuahacati 
cato? ¿Jénica nohiria bixéhi ni chama, jahué yonati bo obésoti 
empleado iti, jato orihuati? ¿Jahué yonati jia ca biyamayamaxéhi 
ni? 43 Jahuë chamá ja qui aca ca yonoco aapihi tsi ranixëhi 
quiha empleado, jahué chama joqué no. Ja acai ca jisxéhi quiha 
jahué chama ra. 44Jisi tsi jahuë empleado qui jatiroha ca axéhi 
quiha, jahuë jahuë bo tëquë obësoti. 45 Jama, “Bamaxëhi quiha 
noho chama” i pi toa yonati no tsi, jahuë chama yonati bo pi ja 
rashano tsi éjénahuariaxéhi ni jahué chama ra, nicaxo na? Jasca, 
oriquihaina, jënë acaina, pahëhaina, tihi cabo pi empleadë ano 

tsi djënahuaxëhi ni chama ra, nicaxo na? 46 Ja quiniaxëti xo ra. 
Jabi jaha ja pasoyamahai ca barí tsi bacaxéhi quiha toa chama 
ra. Bacaxo tsi djahuë yonati yoi ca tëpasyamayamaxëhi ni? 
Nicamisxéni caba copi ja qui axéhi quiha ra. 

47 'Jasca, huëstima tsi rashahacaxëhi quiha jahué chama shina 
cahëhai ca yonati, ja yoaha ca ayamapiquí na. 48 Jama, iriama 
tsi rashahacaxëhi quiha jahué chama shina cahéyamahax cato, 
janyama ja aquë no. Jabi huëstima ca tiisi pi joni qui acacarohano 
tsi huëstima ca ó pasohacaxëhi quiha. “Ariaxëhi quiha” ii 
quiha nohiria bo ja yoati na. Joni qui pi huëstima ca ati yonoco 
acacarohano tsi oquë ca yonoco ja ati ca ó pasocaxëcani quiha 
nohiria bo —i Jesu niquë. 


Jesu iqui tsi oquëxnamahacaxëhi quiha nohiria 
Mateo 10.34-36 


49 'Jabi mai qui ë joniquë mai ca nohiria oquëxnamaxëna. Ea 
iqui tsi iquinacaxëcani quiha nohiria ra, caxahi na. Jaboqui 
pi ja oquëxnacano tsi ë raniquë aquë. Ja oquëxna-tapicano ra. 
50 Jasca, anomariaxëhi quiha ë tënë-tënëhaina rë. Ja iqui tsi shina- 
huëjënaquia. Mëri tsi ja jatino ra. 51 Jasca, nohiria bëpasimahi 
ë joyamaniquë. Toca tsi quëscahuayamacana. Jama, nohiria 
iquinamati, nohiria oquéxnamati, tihi ca aqui é joniquë. 52Ea iqui 
tsi oquëxnaxëhi quiha xobó ca cinco cabo. Dos ca pasomahaxëhi 
quiha tres cabo; tres ca pasomahaxéhi quiha dos cabo. 53Ea 
iqui tsi jahué baquë pasomahaxëhi jahuë jahëpa rë. Jasca, jahué 
jahëpa pasomahaxëhi quiha jahuë baquë ri. Ea iqui tsi jahuë jahi 
pasomahaxëhi quiha jahëhua. Jasca, jahuë jahëhua pasomahaxëhi 
quiha jahuë jahini. (Jasca, ëa iqui tsi jahuë raisi pasomahaxëhi 
quiha jahuë raisi ri) —nëa tsi quiha Jesu nëcaniquë. 


Copiti Ibo-Iboria bésojó niixëhi quiha nohiria 
Mateo 16.1-4; 5.25-26; Marcos 8.11-13 
54 Jatsi nëca tsi nohiria bo qui Jesu chaniniquë: 

—“Joqui oi” iqui mato, yota tsëmo chëquë johai ca ma jisqué no. 
Jatsi oi tsi xo. 55Jasca, xototsi yota no tsi “Matsinaxëhi quiha rë” 
iqui mato. Jabija tsi xo toa ma iquiina. 56 Jabi nai tsaya-tsayaquí tsi 
oi johai, yota johai, tihi cabo cahëxëni xo mato, paramisxëni cabá. 
Jama, jaboqui no bésohai ca xaba cahétimaxéni xo mato ra. 

57 ¿Jia ca jahué ati mëtsama ni mato sa? 58 Jabi mato pasomaha 
ca joni pi mato qui caxano tsi bamahaxma tsi ja béta rabénacana, 
gobierno chama bo qui mato ja bonox pari. Jabi policía qui chamá 
mato méamitsa ra. Jaquirëquë cárcel qui ma nanëhacamitsa. 

59 Jatsi tsëquëyamaxëqui mato rë. Jariapari tsi mato múlta copi 

ma jatihuaxéti xo. (Jascaria tsi bamayamacana rohahuahacaxéna. 

Joxëhi quiha Dios copiti bari ra) —néa tsi Jesu nëcaniquë. 

1 3 1Toatiya tsi huësti huésti ca nohiria bo Jesu qui bëcaniquë 
Pilató ani ca yoaxéna. Jabi Galileá ca joni bo Pilató tépasni 

quiha. Tépasxo tsi quiha yohina jimi ya jato jimi ja jaxcaménamani 

quiha pë, Jerusalén ca arati xobo xo na. Toa yohina jimi Dios 

qui acacati ini quiha nohiria ba jocha quéshpi na. 2Nicahax Jesú 

quëbiniquë: 

—dJahuë shinacanai? ¿Galileá ca nohiria oqué ni naa tépas- 
hacanish ca joni ba jocha ra? 3lyamahi quiha. Jatsi quiniacaxëcahuë. 
Mato jocha quima pi Dios quiri bésoyamahi tsi résoxéqui mato ri. 

4 ¿Japa Siloé ca namëhacanish ca joni bo? Toa ax tsi quiha dieciocho 
ca joni bo acacaniquë jato ri, jato cacha xobo tétéca poxoniqué 

no. ¿Ja acacani iqui tsi Jerusalén cabo oqué jato jocha ini? ¿Jahué 
shinacanai? 5Dios copi ja nomari iquia. Jama, mato quinia pi 
raninamayamahi tsi résoxéqui mato tëquë ri —i jato qui Jesu niquë. 


Bimiyamahai ca jihui ti chani 
6Jatsi naa chani nohiria bo qui Jesu yoaniquë: 

—Bimi jihui jayaniquë joni ra, jahuë huai cato. Jahuë bimi bichi 
ja cani quiha. Yama a ra. 7 Japi jahuë yonati qui ibo chaniniquë: 
“Tsayahuë. Tres año no tsi naa jihui qui ë joqué bimi bixëna. Yama 
xo pë. Rërahuë. Anoma quiha. Noho mai xéa biqui ra” iquiina. 

8 Jama, jahuë yonati quëbiniquë: “Jari huésti ca año no tsi ja niino. 
Ja tëamë tsi mai huëyoxëquia. Jahué mai jiahuaxëquia. 9Oquëri 
ca xénipá tsi ja bimimitsa ra. Ja bimiyamapino tsi rëraxëquia ra" i 
yonati ni quiha ibo qui —nëa tsi Jesu nëcaniquë. 


Joiti bari tsi yoxa Jesu jénimahuanina 
10 Jabi jodioba catiti xobo xo tsi tiisimahi Jesu iniquë. 11 Jaha tsi 
quiha noitiria ca yoxa inique. Dieciocho año no tsi tapitimaxéni ja 
ini quiha. Jabi yoshi iqui tsi tëto ja ini quiha, mésté niitimaxëni 
iquiina. 12Jisi tsi Jesú quënaniquë: 

—Mi jënimahuahacaquë, cai —iquiina. 

13 Jatsi yoxa ja motsaniquë jahuë mëquënë no. Ja joitapiniquë 
ra. Joixo tsi quiha Dios ja ocahuaniquë “Gracias” iquiina. 14 Jama, 
catiti xobo chama caxaniquë, joiti bari tsi Jesú jénimahuani nori 
quëshpi na. Jatsi, 

—Seis tsi xo toa yonocoti bari ra. Toa bari tsi bëcahuë 
jënimahuahacaxëna. Anoma tsi xo toa joiti bari tsi 
jënimahuahacahaina ra —i nohiria qui chama niquë. 

15 Jatsi Jesú quëbiniquë: 

—Jisa, mato paracanaibá. ¿Japa mato huéyé bo, mato burro bo? 
¿Joiti bart tsi jato mërisyamayamacanai, jënë qui jato mépixéna? 
16 ¿Japa naa yoxa ra? Abraham yamabo chahitaxocobo xo ra. Huëyë, 
burro, tihi cabo oquë quiha. Jabi dieciocho afio no tsi Satanas iqui 
tsi mëstë niitimaxëni ja iqué ra, tëto iquiina. ¿Mato qui yoi ni naa 
tëtohai ca yoxa jënimahuahaina pa? —i nohiria bo qui Jesu niquë. 

17 Nëca tsi Jesu chaniquë tsi quiha ja qui caxahai ca chama bo 
bërabiniquë. Jama, rani-raniniqué nohiria tëxë. Jato qui jia ini 
quiha Jesú ani ca téque. 


Mostaza béro, levadura, tihi cabo jascaria tsi xo Diós 
otohaina 
Mateo 13.31-32; Marcos 4.30-32 


18 Jatsi Jesú nicaniquë: 

—d¿Jahué jasca ni Diós otohaina? ¿Jahué qui Diós otohai ca 
jaharisihuaxëhi ni noa? 19Béro mishni, naa joni banahai ca 
mostaza béro jascaria xo iquia. Shinahaqui quiha mostaza béro. 
Shinahacax jihui manëhi quiha. Jaquirëquë toa xo tsi jato naha 
aqui quiha isa bo —i Jesu niquë. 

20 Jatsi Jesú jato nicatëquëniquë: 

—dJahuë qui Diós otohai ca jaharisihuaxéhi ni noa? 21 Levadura 
jascaria xo iquia. Jariapari tsi harina somo ca ya téohai quiha yoxa. 
Toca tsi harina xara pacanahi quiha jahuë shapo —i Jesu niquë. 


Natséo ca caiti 
Mateo 7.13-14; 21-23 
22 Jatsi yaca bo xo tsi Jesú tiisima-bonaniqué. Huésti ca yaca 
jisbaya tsi yaca huétsa qui ja caniqué Jerusalén quinia ca bahí no. 
23 Jatsi, 

—¿Xabahamahacaxéhi ni ichariama cabo roha, Taitá? —i nohiria 
niquë. Jatsi Jesú quëbiniquë: 

24 —Naipá ca caiti tsi xo natséo. Jatsi ariacana ja qui jicoxéna. 
Ja qui jicoti mëtsama icaxëcani quiha huëstima ca jicocas-canaibo 
ra. 25 Jabi xobo ibobá caiti japano tsi jicotimaxëni-xëhi quiha mato 
ra. Jatsi, “Noqui jicomahuë, Ibobá” ixëqui mato, cacha niihax na. 
Jatsi, “Mato cahëyamaquia” i mato qui xëhi quiha Ibo ra. 26 Jatsi 
jahari quëbixëhi quiha mato. “Mi bëta no oriquipaoniquë ra. Jasca 
noba yacata xo tsi noqui mi tiisimapaoniquë ra” ixëqui mato, 
mahitsa. 27 Jatsi, “Mato cahëyamquia. Bocata, mato jochahuaxëni 
caba” i mato qui xëhi quiha. 28 Jatsi, araconaxëqui mato ra. “E ra 
ma. Jishopë” ixëqui mato, cacha ax na. Toá ca Diós otohai cató 
ca Abraham, Isaac, Jacob, Dios Chani yoanish cabo, tihi cabo 
jisxéqui mato. Jato bëtayamaxëqui mato ra. 29 Toatiyá tsi mai ca 
iti bo tëquë quima ax bëcaxëcani quiha nohiria bo. Dids otohai 
cató tsi oriquicaxécani quiha carayanabo ri. 30 Tsayacahué. Toa 
barí tsi mato qui quérasria ca carayanabo pari bixéhi quiha Dios 
ra. Jama, noitixéhi quiha mato jariapari ca Dios Chani binish cabo. 
Jachoxëqui mato iquia —néa tsi jato qui Jesu nëcaniquë. 


Jerusalén ca nohiria Jesú noinina 
Mateo 23.37-39 


31 Jatsi ja qui huësti huësti ca fariseobo bëcaniquë. 

—Néa chitëyamatsihuë. Jabahué ra. Mia acatsi quiha Herodes ra 
—i Jesu qui jaca niquë. 

32 Jatsi Jesú quëbiniquë: 

—Jahari toa quiaxéni ca qui bocata. “Jaboqui, huéaque, jari 
yoshi bo tsécaxéquia ra. Toa dos ca bari no tsi nohiria bo 
jënimahuaxëquia. Jama, oquéri ca bari jatixéhi quiha noho yonoco 
ra” icana ja qui. 33Jari noho quiniá tsi ë caxëti xo ra. Jaboqui, 
huëaquë, oquéri ca bari, tihi tsi xo é cahaina. Jasca, Jerusalén tsi 
é naméhacaxéti xo, naa Dios Chani yoanish ca huétsa bo acacani 
jascaria. 

34'Jisa Jerusalén ca nohiria bá. Dios Chani yoati ibo jari aqui 
mato rë. Mato qui Diós raahai ca Chani bécanaibo aqui mato 
maxaxá no. Jabi mato noiquí tsi mato otocasquia, naa jahuë pëhi 
nama jahuë xocobo patiarí otohai jascaria. Jama, ëa niacasqui 
mato rë. 35 Diós mato niabayaquë iquia. Tsayahuë. Jabi ëa 

jistéquénox pari tsi “Shoma tsi xo toa Iboba janë tsi johai cato" 
ixëqui mato ra —nëa tsi Jesu nëcaniquë. 


Iquihai ca joni Jesú jénimahuanina 
1 4 1Huésti ca joiti barí tsi quiha fariseobo chama xobo qui 
Jesu caniqué ja béta oriquihi na. Jasca, tobi ini quiha Jesu 

qui tsayamisxëniria ca jodioba jabinaxëni cabo ri. 2Jabi Jesu 
bésojó tsi noitiria ca joni tsaho ini quiha, naa bai ca yora, poyamë, 
huico, tihi cabo jayanish cato. 3Jaha tsi jodioba yoba cahéxéni 
cabo, fariseobo, tihi cabo Jesú nicaniquë: 

—¿Mato qui jénima ni joiti bari tsi jénimahuahaina? —iquiina. 

AJa quëbiyamacaniquë. Jatsi Jesú joni biniquë. Bixo tsi joni ja 
jënimahuaniquë. Jatsi jahari jahuë xobo qui jënima ja raaniquë. 
5Raahax jato qui Jesu chanitëquëniquë: 

—¿Mato baqué, mato vaca, tihi cabo pi jënë maiquini qui 
paquërohano tsi bamaxoma tsi ma tsécayamaqué ana? —iquiina. 

6 Jatsi quëbitimaxëni quiha ja icaniqué ra, naa jodioba yoba 
cahëxëni cabo. 


Fiesta qui joi binish cabo 

7 Jabi toá ca oqué ca tsahoti bo fariseoba bicasni quiha. Ja 
acanai ca jisi tsi naa chani jato qui Jesú yoaniquë: 

8—Ahui yahai cato fiesta qui pi mato qui nohiriá joi amano tsi 
toá ca oquë ca tsahoti bo biyamacana. Quiniacaxëcahuë. Mato 
oqué ca nohiria jomitsa ra. 9 Jatsi mato qui joxëhi quiha fiesta ibo 
tia. Johax, “Mi tsahoti joni huëtsa qui acasquia rë” i mato qui xéhi 
quiha. Tocapijano tsi bérabixéqui mato tia. Jatsi ibo néama ca 
tsahoti yoi ca bixéqui mato ra. 10Jama, mato qui joi amahacano 
tsi néama ca tsahoti pari bicana. Jatsi johax, *Ea tahé tsi mi 
tsahono, noho rabétí" i mato qui fiesta ibo mitsa. Toca tsi fiesta 
qui bécanish cabo bësojo ax tsi oquéhuahacaxéqui mato. 11 Jatsi 
quiniacaxëcahuë. Noitihuahacaxëhi quiha jamë oquéhuacatsai cato. 
Jama, oquëhuahacaxëhi quiha iriama cato, naa oqué bicasyamahai 
cato —néa tsi Jesu nécaniqué oqué ó quéécanaibo yoati na. 

12 Jatsi oriquiti ja qui joi amati ibo qui Jesu chaniniquë: 

—Oriquiti taaquí tsi mi rabéti bo, mi xaté bo, mi jimi bo, mi 
rico ca rabéti bo, tihi cabo qui oriquiti joi amayamahuë. Jato qui 
oriquiti joi pi mi amano tsi jahari mi qui oriquiti joi amacaxécani 

quiha jato ri. Toca tsi copihacaxéqui mia. 13 Jama, oriquiti taaquí 
tsi noitiria cabo, yora choni jaya cabo, tapiyamacanaibo, bëco 
cabo, tihi cabo qui oriquiti joi mi amaxëti xo. 14 Tocapihi tsi 
shomahuahacaxëhi quiha mia ra, jahari mia copitimaxëni ja 
icanai iqui na. Jatsi mia copixëhi quiha Dios ra, mëstëxëni cabo 
bësotëquëxëquë no —nëa tsi ibo qui Jesu nëcaniquë. 


Fiesta-fiestaria ti chani 


15 Jabi Jesú yoaha ca toá ca oriquihai ca joni huësti catë 
nicaniquë. Nicahax, 

—Rani-ranixëhi quiha Dios otohai cato 6 ca oriquicanaibo tëquë 

—i quiha Jesu qui ja niquë. 
16 Jatsi Jesu ja qui naa chani yoaniquë: 

—Oriquiti, chariquiti, tihi cabo joni ani quiha. Axo tsi quiha 
huëstima cabo qui oriquiti joi ja amaniquë. 17 Jatsi jahuë oriquiti 
bari tsëquëquë tsi quiha jahué yonati ja raaniqué nohiria bo qui joi 
amati. “Bëcahuë, rohahuahacaqué oriquiti ra” icana jato qui” i jahué 
yonati qui ibo ni quiha. 18Jama, nohiria bo bécasyamacani quiha. 

“Huai copiyaqué éa ra. E jisi caxëti xo” i jariapari ca joni niqué jahuë 
yonati qui. 19 Jatsi, “Cinco ca huëyë bo ë copiquë. Jato tanamahi 
caquia ra. Canoma xo ëa rë” i huëtsa ni quiha. 20 Jatsi, “Jaboqui 

ë ahui yaquë ra. Canoma xo ëa rë” i joni huëtsa ni quiha. 21 Jatsi 
yonati bacaniquë jahuë ibo qui. Bacahax, “Bëcasyamacani quiha pë” 
i ja qui ja niquë. Jatsi ibo caxaniquë. “Yacata ca bahi tëquë qui cata. 
Noitiria cabo, yora choni jaya cabo, bëco cabo, tapitimaxëni cabo, 
tihi cabo néri bëhuë” i jahuë yonati qui ibo ni quiha. 22 Jatsi bacahax, 
“Jato € bëquë ra, mi yoaha jascaria; jama, jari tobi xëa pa” i jahuë 
chama qui ja ni quiha. 23 Jatsi ibo jahuë yonati qui chanitëquëniquë. 
“Bahi ca nohiria bo, nëama ca nohiria bo, tihi ca nohiria nëri bëhuë, 
noho xobo rëamëno iquish na. 24 Noho oriquiti piyamaxéhi quiha ra 
toa jariapari ca noho joi binish cabo ra” iquiina —nëa tsi joni qui 
Jesu nëcaniquë toa chani yoahi na. 


Copixëni tsi xo Cristo banahuahaina 
25Jabi huéstima ca nohiria Jesu qui bëhi iniquë. Jato quiri 
bësohax ja chaniniquë: 
26—Ea noixëti xo tsohuécara ca ëa banahuacatsai cato. 
Jahuë jahëpa, jahuë jahëhua, jahuë ahuini, jahuë xocobo, 

jahuë xatë bo, tihi cabo oquë tsi ëa ja noixëti xo ra. Jasca, 

jamë ja noiyamano. Toca pi ëa noiyamahi tsi noho rabëti 
manëtimaxëni-xëhi quiha. 27 Jahué cruz yoi pi iayamahi tsi ëa 

pi banahuayamahi tsi noho rabëti iti mëtsama xo toa ra. 28 Jabi 
éjénahuahi ni joni, xobo paxa ca acatsi na? Tsahoxo tsi éjahué 
xobo pari ati copinaca shinayamayamahi ni? Toa shinaparihi 
quiha, parata narisyamaxëna. 29Parata pi narisquí tsi jahuë 

xobo jatihuayamaxëhi quiha. Tocapijano tsi osacaxëcani 

quiha nohiria. 30 “Jahuë xobo naa joni chitahëhuaniquë. 
Chitahëhuahax jatihuatimaxëni xo ra” i caxëcani quiha. 31 Jascaria, 
ëshinayamayamaxëhi ni chama, ja pasomaha ca país huétsa 
iquinacasquë no2 Jabi veinte mil ca soldado bo pi chama huëtsa 
jayano tsi jahuë diez mil ca soldado bo yoi bëbohacamitsa. 

Japi jato iquinati chama cahëparicatsi quiha iquinanox pari. 
Shinaparihi quiha chama. 32 Jatsi bëbotimaxëni pi jahuë soldado 
bo no tsi toa chama huëtsa qui chani raaxëhi quiha, ja bëta 
rabënaxëna. 33 Jascaria, shina-shinaparicana. Mato jahuë bo tëquë 
pi jisbëriayamahi tsi noho rabëti bo itimaxëni xo mato ra —nëa tsi 
Jesu nëcaniquë. 


Chopara jahuë tëë bënohaina 
Mateo 5.13: Marcos 9.50 


34 —Jabi chopara tëë tsi xo jënima. Jama jahuë tëë pi bénohi tsi 
éjénahuariahax ja téénatéquéna? 35 Mahitsa tsi xo chopara tééyama 
cato. Anoma quiha. Ja niahacaxëti xo. Japi pahoqui jayaqui tsi 
nicacana ra —i Jesu niquë nohiria bo qui. 


Bënonish ca oveja 
Mateo 18.10-14 


1 5 1Jabi gobierno impuestos bicanaibo, jochacanaibo, tihi 
cabo Jesu qui bécaniqué jahué chani nicacatsi na. 2Ja 

bëcaquë tsi quiha fariseobo, yoba tiisimacanaibo, tihi cabo 
yosananiquë. 

—Jochahuaxëni cabo joihuahi quiha naa Jesu pa. Tsayacapa. 
Jato bëta xo tsi pihi quiha ra —i jaca niquë. 

3 Jatsi naa chani Jesú jato yoaniquë: 

4—Shinaparicana. ¿Cien ca oveja bo pi jayarohaquí tsi jato ó ma 
bësoquë ayamana? Huésti ca oveja pi bënono tsi ¿noventa y nueve 

cabo jisbayayamayamacanai, toa huësti ca méraxéna? Toa bënohai 
ca oveja ma mëraquë aqué tia. 5Bichi tsi rani-raniqui mato. Icoxo 
tsi jahari xobo qui bëqui mato raniquí na. 6Jatsi mato xobo qui 
cahëxo tsi mato tapai ca racacanaibo quénaqui mato, jato yoaxéna, 
“E béta ranicana. Noho bënohax ca oveja jahari ë biquë ra” iquiina. 
7 Jascaria tsi, noventa y nueve ca mëstëxëni ca nohiria bo, naa 
janyama boyamacanaibo quéshpi tsi ranihi quiha naipá cabo. Jama, 
oquéria tsi xo ja ranicanaina, huésti ca bënohax ca jochahai ca 
jahari Dios qui joqué no —i Jesu niquë. 


Bënohacanish ca parata 


8 —Shinaparicana. Diez ca parata jayaqui tsi huésti ca parata 
yoxá bënomitsa. Bënoxo tsi ¿jahué lamparina tsamayamayamaxëhi 
ni, toa huésti ca parata méraxéna? 9 Mëraxo tsi jahuë xobo tahé ca 
racacanaibo, jahué rabéti bo, tihi cabo quénahi quiha jato yoaxéna, 
“E bëta ranicana. E bënoha ca parata ë biqué ra” iquiina. 10 Jascaria 
tsi rani-ranixéhi quiha Dios ángel bo ri, jocha quima Dios quiri 
huésti ca jochahai ca bésoqué no —néa tsi Jesu nëcaniquë. 


Bënonish ca baqué 


11 Jaquirëquë chant huëtsa Jesú yoaniquë. Ja nëcani quiha: 

—Dos ca baquë joni jayaniquë. 12Baqué nomá jahuë jahëpa 
jisbayacasni quiha. Canox pari tsi quiha “E bixëti ca jahuë bo xatë 
jaboqui ë qui ahuë, noho jahépá” i ja qui ja ni quiha. Jatsi jahuë 
jahuëmishni bo, jahuë parata, tihi cabo jahuë jahépá oquëxnamaniquë, 
jahuë baquë noma qui ati. 13 Jatsi ichariama bari huinocaquë tsi jahuë 
jahuë bo, jahuë parata, tihi cabo sota qui baquë noma nanëniquë. 
Nanëhax nëama ca mai huëtsa qui ja caniquë. Toa tsi jahuë parata 
ja raaniquë. Ja pahëni quiha. Ja yoyoni quiha. Mëri tsi jahuë parata 
quëyohacani quiha. 14Toca tsi jahuë parata tëquë ja raaniquë pë. Jatsi 
biniatsi toá ca mai ca nohiria bá huaniquë, oi yama ca quëshpi na. 
Paxnatsi joni niquë rë jaa ri. 15Paxnaxo tsi quiha yonoco mërahi ja 
caniquë. Jatsi chancho obëso ca ja manëni quiha. Ja raahacani quiha 
jato pimati. 16 Paxnaqui tsi quiha chancho bá pihai ca xëqui xëbo ja 
picasni quiha. Yama jahuë poco ini quiha. Huashicoxëni jahuë chama 
ini quiha. 17 Jatsi jahuë jahëpa xobo shinatsijahuaniquë. “Shomaria 
tsi xo toa noho jahëpa yonati bo ra. Paxnayamacani quiha. Huëstima 
tsi xo jato oriquiti ra. Jama, rësopaimaria xo ëa rë, paxnahi na” nëa 

tsi ja nëcani quiha jamë no. 18 Jatsi “Noho jahëpa qui jahari caquia 
ra. Cahax “Mia, Dios, tihi cabo pasomaha ë jochaquë rë” ixëquia noho 
jahëpa qui. 19 'Mi baquë ë quénahacayamati xo. Mi yonati jascaria ëa 
mi ano ra” ixëquia” nëa tsi baquë nëcani quiha jamë no. 20 Jatsi joihax 
jahuë jahëpa xobo qui catsijaniquë. 

Jabi néama ja no tsi quiha jahuë jahépá jahuë baquë jisniqué. Jisi 
tsi quiha jahuë baquë qui ja jabaniquë. Jahuë baquë ja tatsoniquë 
noiqui na. 21 Jatsi jahuë jahëpa qui baquë chaniniquë: “Dios, mia, tihi 
cabo pasomaha ë jochaquë ra. Mi baquë ë quënahacayamati xo ra. Mi 

yonati jascaria ëa mi ano” i jahuë jahépa qui baquë ni quiha. 22Jama, 
jahuë jahépá jahué yonati bo quënaniquë. "Saco, naa oqué ca saco nëri 
bécana. Noho baquë sahuëmacana. Jasca, jahuë méquéné tsi méquéraati 
amacana. Jaquiréqué zapato bo sahuëmacana. 23Sahuémaxo tsi vaca 
baqué chahitaxéni ca bécana tépas-hacati. No oriquino ra. No pabéno 
ra. 24Rësonish ca jascaria noho baqué iniquë, jama jaboqui bëso ja nori 
ra. Béno tsi ja inique, jaboqui no béta ja nori. Jahari ja joqué ra" nëa tsi 
jahuë jahëpa nëcaniquë. Jatsi oriquitsijacaniquë. 

25 Jabi huaí tsi jahué baquë rëquëmë iniquë, jahuë noma bacaqué 
no. Xobo qui jopama tsi quiha música, pabécanaina, tihi cabo ja 
nicaniqué ra. 26 Nicaxo jahuë yonati ja quënaniquë. “¿Jénahuacahi 
ni xobó cabo pa?” i ja qui ja ni quiha. 27 Jatsi, “Jahari joquë mi noma 
ra. Vaca baqué chahitaxëni ca mi ipá aqué ra piti, jénima mi noma 
nori quëshpi na. Jia tsi jahari ja joquë ra" i ja qui yonati niquë. 28 Jatsi 
caxaniqué jahuë rëquëmë. Xobo qui ja jicoyamani quiha. Jatsi cacha 
jahuë jahëpa caniqué ja qui, “Jicohuë, jicohuë” iquiina. 29 Jatsi jahuë 
jahëpa qui baqué nëcaniquë: “Huëstima ca año no tsi yonati jascaria 
mi bax ë yonocoquë ra. Mi yoba tëquë ë nicaquë ra. Toatiya tsi chibo 
pistia roha ë qui ayamaqui mia pë, noho rabëti bo ya ë pabëno. 30 Jama, 
noho noma bacatapiquë tsi vaca chahitaxëni ca aqui mia pë ja bax na. 
Mëtsaxëniria ca yoxa quëshpi tsi mi parata quëyoria ca baquë tsi xo naa 
ra” néa tsi jahuë jahépa qui baquë rëquëmë nécanique. 31 Jatsi jahépa 
chaniniquë: “Jatiroha ca bari tsi ë béta xo mia ra. Nohó-na jatiroha ca 
xo mí-na ra. 32 Jaboqui no oriquino ra. Jaboqui no raniti xo, mi noma 
béso nori quéshpi na. Résonish ca jascaria ja iniqué ra. Béno tsi ja iniqué 
ra, jaboqui no béta ja nori. Jahari ja bacaqué ra” i ja qui jahué jahépa ni 
quiha —néa tsi Jesu nécaniqué naa chani yoahi na. 


Yomaxëni ca empleado 


1 6 1Jabi naa chant Jesú jahuë rabëti bo qui yoaniquë: 

—Jabi tobi ini quiha rico inish ca joni. Empleado jayani 
quiha jahué yonoco ati. Jabi jahué empleadó yomahai ca yoati tsi ja 
yoahacani quiha. 2Nicaxo tsi quiha jahué empleado ja quënaniquë. 

“ëJahuë ni naa rë, ë nicahana mia yoati na? Mi libro bo, mi cuenta 
bo, tihi cabo mi jatihuano. Jaboqui rohari tsi noho empleado inoma 
xo mia ra” i ja qui jahué chama ni quiha. 3 Jatsi shinatsi empleadó 
huaniquë: “¿Jénahuariaxéhi ni ëa rë? Ea tsi xo toa chamayama, 
huai xëxëti. Jasca, parata bënati bërabipiquia” i jamë ja ni quiha. 

Shinahax, 4“E axëti ca cahëquia ra. Noho yonoco jatiqué tsi 
huëstima ca rabëti bo jayaxëquia tia. Jato xobo qui ëa joihua- 
caxëcani quiha ra” i jamë empleado ni quiha. 5Japi jahuë chama 
ó ca cuenta jaya cabo ja quënaniquë. Quënahax, “¿Jahué tihi ni 
toa mi cuenta?” i ja niquë jariapari ca jonish ca qui. 6 Jatsi joni 
quëbiniquë: “Noho cuenta tsi xo cien ca aceite lata bo rë” iquiina. 
Jatsi empleado nëcaniquë: “Nëa xo mi cuenta siri. Bamayamatsihuë. 
Cuenta paxa ca mi ano. Cincuenta lata bo huishana” i joni qui ja 
niquë pë, jahué chama parahi na. 7 Jaquirëquë huétsa ja nicaniqué: 
“ëJahuë tihi ni mi cuenta?” iquiina. “Cien ca medida trigo moto” i 
joni niqué. Jatsi, “Mi cuenta siri bihué. Ochenta roha huishana” i 
joni qui ja niquë pë, jahué chama parahi na. 8 Jatsi chamá toa 
empleado paraxëni cató ani ca nicaniquë. Nicahax, “Anomaria tsi 
xo toa empleadó acana ra. Nohiria, parata, tihi cabo méquixéni ca 
joni tsi xo naa. Cahéxéni quiha” i chama niqué. Jabi Dios xocobo 
oqué tsi xo toa chahahuayamacanaibá jato jahué bo, jato parata, 
jato yonoco, tihi cabo ó ja bésocanaina ra. 
9'Jabi bëroria tsi xo toa paratá tsi anoma ca acaina ra. Jama, 
mato paratá tsi noitiria cabo mébicana. Tocapiquí tsi rabéti- 
rabétiria bo jayaxéqui mato ra. Jatsi ma résono tsi mato 
joihuariaxéhi quiha Dios, i-ipaohai ca qui ma cahéxéqué no. 
10 'Jabi jia pi jahué ichariama ca jahué bo otoquí tsi jia tsi 
huéstima ca jahuë bo otoxëhi quiha nohiria. Chahahuahacati 
ca nohiria tsi xo naa. Jama, jia pi jahuë ichariama ca jahuë 
bo otoyamaquí tsi djënahuariaxo oquë ca jahué bo ja otona? 
Chahahuahacatimaxéni ca nohiria tsi xo naa. 11 Jabi parata, 
nohiria jahué bo, tihi cabo pi 6 bésoti cahéyamaquí tsi 
éjénahuariaxo raca mana ca jahué bo 6 bësoti ma cahéna? 
12 Jasca pi nohiria huétsa jahuë bo 6 bësoti métsama ma ino tsi 
éjénahuariaxo raca mana ca jahué bo mato qui Diós ana, jaha ma 
bésono? 
13'Jabi dos ca chama bo bax yonocotimaxëni xo nohiria. Huésti 
ca chama qui caxaxëhi quiha; chama huétsa noijahuanori. Huësti 
ca chama nicaxéhi quiha; chama huétsa nicacasyama-jahuanori. 
Japi, éjénahuariahax raca Dios bax ma yonocona, parata noihi na? 
¿Mato yonayamayamaxëhi ni parata ra? Dos ca ibo jayatimaxéni 
xo mato ra —néa tsi Jesu nécaniqué jahuë rabëti bo qui, tihi ca 
chani bo yoahi na. 

14 Jabi Jesu chanihai ca toa paratá-naxéni ca fariseobá nicaniquë. 
Nicaxo tsi quiha Jesu ja osacaniqué parata noiquí na. 15Jatsi Jesu 
jato qui chaniqué: 

—Paraqui tsi nohiria bésojó tsi mamë méstéhuaqui mato pë. 
Jama, mato shina yoi bo cahëhi quiha Dios ra. Ma parahai ca iqui 
tsi jia tsi nohiria bë mato ocahuamitsa. Jama, mahitsa tsi xo toa 
mato yoati ja shinacanaina. Dios qui quërasria xo toa nohiria bo 
ma parahaina iquia ra —i jato qui Jesu niquë—. 


Dios yoba-yobaria 

16 'Jabi Moisés quënënina, Dios Chani yoanish cabá quënënina, 
tihi cabo nohiria bo yoahacaniquë Juan yamabo jonox pari no. Ja 
joqué tsi quiha chitahëniquë chani paxa cato, naa Diós nohiria 
bo otohai ca yoati na. Jaha tsi jato chamá tsi Diós otohai ca qui 
jicocascani quiha jatiroha cabo. 

17 Jabi jatihuahacaniquë Moisés yoba. Jama, naama- 
naamapaoxëhi quiha Dios yoba-yobaria. Jatihuahacayamaxëhi 
quiha. 


Ahui niahaina 
Mateo 19.1-12; Marcos 10.1-12 


18 Jabi jocha ó tsi bësohi quiha ahui niahax ca joni, ahui huétsa 
ja biqué no. Jascaria, jocha ó tsi bésohi quiha niahacahax ca yoxa 
bichi cato ra. 


Rico inish ca joni — noitiria ca Lázaro 

19 Jabi tobi iniqué quiha rico-ricoria ca joni, naa sahuëti copixéni 
ca sahuéhai cato. Xobo jiaxéni ca ja jayani quiha. Jasca, jatiroha 
ca barí tsi jia tsi ja piniqué. Ja paxnayamani quiha. 20Jabi jahué 
panë caiti 6 tsi janahacani quiha joni, naa Lázaro icanai cato. 
Bonohuaxëni ca naa joni ini quiha. Jasca, yonocotimaxëni ja ini 
quiha. 21 Jabi joni rico cato mesa quima ax paquëhax ca quësi 
mishni bo ja picasni quiha, paxnaquí na. Jasca, ja qui ina bo 
bécanaca tsi jahué bono bo ja taxocani quiha. 22 Jarohari tsi 
noitiria ca Lázaro résoniqué. Ja résoqué tsi quiha mana, naa 
Abraham iti icanai ca qui ángel bá boniqué. Jaquiréqué rësoniquë 
rico ca ri. Résohax ja maihuahacaniquë. 23 Jatsi ténétiyá tsi ja 
bëpëquëniquë tënëhi na. Jaha xo tsi quiha néama ca Abraham, ja 

tapai ca Lazaro, tihi cabo ja jisni quiha. 24Jisi tsi quiha Abraham ja 
quënaniquë: “Ea shinahuë, noho jahëpa Abraham. Nëri Lázaro mi 
raano ra. Jënë qui jahuë mëtsis ja raano, noho jana matsihuaxëna. 
Naa chihí tsi tënëquia rë” i ja ni quiha. 25 Jatsi Abrahám 
quëbiniquë: “Shinaparihuë, noho baquë. Huëstima ca jahuë jia 

bo mi jayapaoni quiha bësoqui na. Toatiyá tsi noitiria Lázaro ini 
quiha. Jama jaboqui néá xo Lázaro. Shoma xo ra. Jaboqui mia ri tsi 
xo toa tënëhaina. 26 Jasca, noqui naxërëquë tsi xo xëa chahitaxëni 
ra. Shitanoma quiha. Tori canoma xo néá ca shitacascanaibo. Jasca, 
yama tsi xo toa néri bécanaibo toa nahax na" i ja qui Abraham 

ni quiha. 27 Jatsi rico inish ca chaniniquë: “Jishopë. Jatsi noba 
jahëpa xobo qui Lázaro raahuë, noho jahëpa Abrahám. 28Cinco 

ca noma bo jaya xo ëa ra. Naa tënëtiya iti yoati tsi Lazaró jato 
yobano ra. Néri ja bécamitsa jato ri ré ja résoqué no" i Abraham 
qui ja ni quiha. 29 Jatsi Abrahám quëbiniquë: “Moisës quënënina, 
Dios Chani yoanish caba quënënina, tihi ca libro bo jayacani 
quiha. Jato yoba qui ja nicacano ra" iquiina. 30 Jatsi rico catë 
quëbitëquëniquë: “Iriama tsi xo jato yoba, noho jahëpa Abraham. 
Oqué tsi xo résonish cabo iti quima ax tërohacahax ca nohiria jato 
qui shishohi cahaina, jato yobaxëna. Jatsi jato jocha quima Dios 
quiri bésocaxécani quiha ra nicahax na” i ja ni quiha. 31 Jatsi ja 

qui Abraham chanitëquëniquë: “Moisés, Dios Chant yoanish cabo, 
tihi caba yoba pi nicayamaquí tsi éjénahuariaxo résonish caba iti 
quima ax térohacahax ca ja nicacascana ra?" i Abraham ni quiha 
—néa tsi Jesu nécaniqué nohiria bo qui chanihi na. 


Jochamahaina 
Mateo 18.6-7, 21-22; Marcos 9.42 


17 1Jahuë rabéti bo qui Jesu chaniniquë: 

—Jochati tanamahacarohaxëhi quiha nohiria ra. Jama, 
noiti-noitixéhi quiha nohiria jochamahai cato. 2Anoma tsi xo 
naa chahahuabéna cabo jochamahaina ra. Ja acai ca quéshpi 
tsi térotamé ca rénéti maxaxa jaya tsi ia qui ja niahacarohapino 
tsi "Anomaria tsi xo toa copi" i no qué aqué. Jama, oqué ca copi 
bixëhi quiha toa nohiria huëtsa jochamahai cato iquia. 3 Japi 
quiniacaxécahué. Mabé xaté pi jochano tsi raahacana. Jahué jocha 
quima Dios quiri pi ja bésono tsi jahué jocha shina-bénocana. 
4 Jasca, huésti barí pi siete tsi mato pasomaha ja jochano tsi, siete 

tsi “Jochaquë ëa rë” i pi mato qui ja no tsi jari jahuë jocha ma 
shina-bënoxëti xo iquia —i Jesu niquë. 


Chama jayaxo chitimihaina 
Mateo 17.20 


5Jatsi Ibo qui jahuë Chani chitahëhuati ibo bo chaniniquë: 
—No chitimihai ca mi anihuano —iquiina. 
6 Jatsi, 

—Mostaza bëro tsayacana. Mishni-mishniria ca béro tsi xo toa ra. 
Jama, chahitaxëni ca planta manëhi quiha toa béro banahacahax 
na. Jabi mostaza planta jascaria pi ma chitimihai ca anino tsi 
anomariaxëhi quiha ma acaina. Jatsi “Mimë tsëquëhuë. Ia qui cata" 
i pi toá ca jihui qui ma no tsi mato bax caxëhi quiha ra —i jato qui 
Jesu niquë. 


Yonati yonoco 
7 Jatsi Jesu nëcaniquë: 
—Shinaparicana. Yonati mato 6 ca huësti catë jayamitsa, naa 
mato huai xéxéhai cato, vaca 6 bésohai cato. Huai ax ja joqué 
tsi djënicanai ja qui? “Tsahohuë. Piiparihuë” cdi ja qui canai 
pa? Slyamaqui mato ra. Jama, “Noho oriquiti rohahuahuë. 
Shomahuahacahuë. Jaboqui piquia. Ea mi taano. Ea taaxo tsi piqui 
mia" iqui mato ra. 9Pihax ja qui *Gracias" iyamaqui mato, yonati 
roha ja nori quëshpi na. 19 Jabi yonati bo xo mato ri. “Yonati bo 
roha xo noa. No ati ca yonoco roha no aqué ra" i ma ti xo, Diós 
mato yoaha ca téqué jatihuahax na. Jatsi mamé oquéhuayamacana 
—néa tsi jahué rabéti bo qui Jesu nëcaniquë. 


Diez ca lepra bo, naa bonohuaxéni cabo 
11Jerusalén qui cahi tsi Samaria, Galilea, tihi ca mai bo 

Jesu naconiquë. 12Jéni ca yaca qui ja cahëquë tsi quiha ja qui 
diez ca lepra jaya cabo bëcaniquë. Noitiria ca joni bo quiha. 
Bonohuaxéni cabo ja icani quiha. Ja bécanaca tsi basi xo tsi Jesu ja 
quënacaniquë: 

13—Noqui shinahuë, taita Jesú —i quiha jaca niquë. 

14 Jatsi Jesú jato jisniquë. Jisi tsi quiha, 

—Arati ibo bo qui bocata. Jato qui mato yora bo jismacana —i 
jato qui ja niquë. 

Capama tsi quiha ja jënimahuahacaniquë. 15Jatsi huésti ca joni 
jahari joniquë, ja jënimahuahacani nori jisish na. Jopama tsi Dios 
oquëhuahi ja ini quiha “Jia xo Dios" iquiina. 16 Johax Jesu tahé tsi 
ja mëniniquë. Mënihax “Gracias” i Jesu qui ja niqué ranihi na. Jabi 
Samariá ca carayana ca joni, naa “Gracias” inish ca ini quiha, naa 
jodiobo qui quéras ca nohiria. 17 Jatsi Jesu chaniniquë: 

—éDiez ca joni jénimahuahacayamayamaha? ¿Jahuénia ni 
toa nueve ca tëxë bo rë? 18 ë Jaroha ca “Gracias” iquii ca ni naa 
carayana pa? ¿Béyamacahi ni tëxë bo rë, “Gracias” ixéna? —i Jesu 
nique. 

19 Jatsi bacanish ca qui Jesu chaniniquë: 

—Joihuë. Cata. Mi chahahuahai catë mi jënimahuahacaquë ra 
—iquiina. 


Diós otohaina 
Mateo 24.23-28; 36-41 


20— 4 Jénino tsi nohiria bo otoxëhi ni Dios ra? —i Jesu qui 
fariseobo niquë. 

Jatsi Jesti jato quëbiniquë: 

—Nohiria bo ototi Diós chitahëhuano tsi mato béró tsi 
jisyamaxéqui mato. Jisnoma quiha. 21Ja tsi xo toa yamaxéhi quiha 
toa “Nëa xo ra. Toá xo ra" iti métsa cato, mato xërëquë ó tsi Diós 
otohai nori ca quéshpi na —i jato qui Jesu niquë. 


Jesu bacahaina 
Mateo 24.23-28, 36-41 


22 Jatsi jahuë rabëti bo qui Jesu chanitëquëniquë: 

—Tsëquëxëhi quiha ma tënëti xabaca ra. Toatiyá tsi Nohiria Baqué 
bari, naa é bacahai ca bari jiscasxéqui mato iquia. Jama, mato ri 
tsi xo toa bari jisyamaxëhaina. 23 Toatiya tsi quiacaxécani quiha 
nohiria, “Toá xo Cristo, n&á xo Cristo” iquiina. Tocajacano tsi 
boyamacana. Jato qui nicayamatsacana. 24Toa bart tsi joritsixëhi 
quiha Nohiria Baqué, naa bajra-bajrahai ca canapa nai shitahai 
jascaria. Nohiria qui bëroriaxëhi quiha ra. 25 Jama, ë bacanox pari 
tsi ë tënëparixëti xo. Jariapari ëa niacaxëcani quiha naa nohiria, ë 
qui caxaqui na. 26 Jasca, ë bacano tsi ë noho pasoyamacaxëcani 
quiha nohiria rë. Noé tiyá jascariaxëhi quiha. 27 Dios shinayamaquí 
tsi oi ó ja pasoyamacani quiha. Jéné aqui ja icani quiha. Ahui yahi 

ja icani quiha. Ja tocacani quiha, jahuë noti chahitaxëni ca qui 
Noë jicoquë rohari. Jatsi jënë bainiquë. Jatsi ja quëyohacacaniquë 
jato tëquëta. 28 Jasca ca ja ini quiha Lot tiyá ca nohiria bo ri. 
Jocha copi 6 ja pasoyamacani quiha jato ri. Toatiya tsi oriquihi 
nohiria bo ini quiha, raquëhaxma. Jënë aqui ja icani quiha. Tobi 
copihaina, iniahaina, banahaina, xobo acaina, tihi cabo aqui ja 
icani quiha. 29 Jama, yaca Sodoma ax Lot tsëquëquë tsi quiha nai 
ax chihi, mëshohai ca azufre, tihi cabo xapaquëniquë oi jascaria. 
Quëyohacani quiha toa nohiria tëquë. 30 Jasca, tocatsixëhi quiha 
Nohiria Baquë jisiquihai ca bari no ra. Toa bari 6 pasoyamacaxëcani 
quiha nohiria pë. 

31 “Toa bari tsëquëno tsi bamahaxma tsi xobo cacha cabo 
jabano. Xobo qui ja jicoyamacano jato jahuëmishni bo bixëna. 
Jasca, jato xobo qui huai ca yonococanaibo bacayamano. 32Lot 
ahui shina-bënoyamacana. Ja copihacani quiha yaca qui ja 
bacacasni iqui na. 33 Jabi rësoxëhi quiha tsohuëcara ca jahuë 
shina xabahamacatsai cato. Jama, bësoxëhi quiha tsohuëcara ca 
jahuë shina chihohuahai cato. 34 Parayamaquia. Toa baquicha tsi 
huësti ca oxati tsi oxa ixëhi quiha dos ca joni bo. Mëbihacaxëti 
xo huëstita iquia. Jisbëriahacaxëhi quiha huëtsa rë. 35-36 Toa bari 
tsi yonoconabëquixëhi quiha dos ca yoxa bo, jato moto acaina. 
Mëbihacaxëhi quiha huësti cato. Jisbëriahacaxëhi quiha huëtsa rë 
—nëa tsi Jesu nëcaniquë. 

37 Jatsi, 

—¿Jahuénia tsi ocapixëhi ni naa ra, Ibobá? —i jahuë rabéti bo 
niquë. 

Jatsi ja quëbiniquë: 

—Jatiroha ca iti xo naa. Poico catihai jascaria catixëhi quiha Dios 
angel bo, jochacanaibo copixëna —nëa tsi Jesu nëcaniquë. 


Copiti ibo-iboria — bënë imanish ca yoxa 

1 8 1Jatsi naa chani jahuë rabëti bo Jesti yoaniquë, bëhoxti 

jato tiisimaxëna, ja shina-huëjënayamacano iquish na. 2Ja 
nëcaniquë: 

—Huësti ca yacata tsi juez, naa copiti ibo-iboria ini quiha. 

Dios cahëcasyamahai ca ja ini quiha. Jasca, nohiria bo qui ja 
raquëyamani quiha. 3Toa yacata tsi racani quiha bënë imanish ca 
yoxa ri. Jabi juez, naa nohiria bo copiti ibo-iboria qui naa noitiria 

ca yoxa caroha-carohaniquë. Cahax, “Ea mëbihuë. Ea yosihai 
ca mi copino ra” i ja qui yoxa paoni quiha. 4Jabi naama tsi naa 
noitiria ca yoxa juëz mëbicasyamani quiha. Jarohari tsi yoxa qui 
ja yosananiquë. Yosanahax, “Toa yoxa mëbixëquia pë” i jamë ja ni 
quiha. “Dios, joni, tihi cabo qui raquëyamaquia. 5 Jama, yosaria 
tsi xo naa yoxa ë qui joroha-jorohahaina. Japi ë mébiyamano tsi 
jari joroha-jorohaxëhi quiha pë. Toa yoxa mëbixëquia ra, éa ja 
yosanamayamano ra” i jamë juez ni quiha —i Jesu niqué naa chani 
yoahi na. 

6 Jatsi Jesu chanitëquëniquë: 

—Naa juez yoi cato chant nicacana. “Mia mëbixëquia” ¿i yoxa 
qui ja yamayamani? 7Nicacana. ¿Jahué nohiria yoi bo mébiyama- 
yamaxëhi ni Dios ri? Baquicha, barihani, tihi catë tsi mëbixëhi 
quiha, “Ea mëbihuë ra” i ja qui nohiria qué no. Bamayamaxëhi 
quiha ra. 8Bamaxoma tsi jato mébixéhi quiha Dios iquia ra. 
Jama, ëa, naa Nohiria Baqué mai qui bacano tsi ichariama ixëhi 
quiha toa chahahuacanai ca bëhoxcanaibo iquia —néa tsi Jesu 
nëcaniquë. 


Fariseobo — impuestos biti ibo bo 


9 Jabi tobi ini quiha mëstëxëni ca jaca nori ca quëscahuacanaibo. 
Jato qui naa chant Jesú yoaniquë, naa nohiria huëtsa bo oquë jaca 
nori ca jascahuacanaibo qui. 

10 Ja nëcaniquë: 

—Dios arati xobo qui dos ca joni bo bocaniquë bëhox-xëna. 
Caniquë fariseobo, naa nohiria huëtsa bo oquë ja nori ca 
quëscahuahai cato. Jasca, bëhoxhi caniquë impuestos parata 
biti ibo ri, naa nohiria bo qui yoixëni cato. 11 Jabi arati xobó tsi 
fariseobo niiniqué jamé béhox-xéna. Ja nécani quiha: “Paratá- 
naxéni ma ca éa xo naa ra, Diós. Jasca, éa ti tsi xo nohiria 
parayamahaina. Yoxa métsaxéniria ca ma ca éa xo naa. Mi 
qui “Gracias” iquia, Diós, nohiria huëtsa jascama ë nori quëshpi 
na. Jasca, mi qui ‘Gracias’ iquia, naa nëca ca impuesto bichii 
ca yoixéni ca jascama é nori quéshpi na. 12Jasca, jatiroha ca 
semaná tsi dos bari no tsi samaquia ra. Jasca, mi qui noho parata 
xaté, naa décima ca mi qui aquia ra” tihi ca tsi fariseobo ini 
quiha, bëhoxhi na. 13Jama, ori pistia tsi nii quiha impuesto biti 
ibo iniquë. Nai qui ja tsayacasyamani quiha rabihi na. Cohuëqui 

tsi jahuë shipati ja tox-toxhaniquë jahuë jocha iqui na. “Ea 
shinahuë, Dios, jochahuaxëni ca ë nori quëshpi na” i ja ni quiha 
bëhoxhi na. 14 Jabi masahacaqué toa joni jocha iquia ra. Jia tsi 
jahari jahuë xobo qui ja cani quiha. Jama, toa fariseobo rë. Ja 
bëhoxhai ca Dids nicayamaniquë. Masahacayamani quiha jahuë 
jocha. Jatsi quiniacaxëcahuë. Jamë oquëhuamisxënicabo tëquë 
noitihuaxëhi quiha Dios. Jasca, oquëhuahacaxëhi quiha jato jocha 
bërohuacanaibo tëquë —nëa tsi Jesu nëcaniquë. 


Xocobo Jesú shomahuanina 
Mateo 19.13-15; Marcos 10.13-16 


15 Jatsi Jesu qui baqué mishni bo nohiria ba bëniquë, jato 
ja shomahuano iquish na. Jama, jato jisi tsi jahuë rabëti ba 
raahaniquë: 

—Xocobo bëyamacahuë —iquiina. 

16 Jatsi xocobo Jesti quënaniquë: 

—E qui xocobo 
bëcano ra. Jato 
chitiayamacana. Nëca 
caba-na tsi xo Dios 
otohaina ra. 17 Mato 
parayamaquia. Bëroria 
tsi Chama Dios qui 
chahahuacani quiha 
xocobo ra. Jabi 
xocobo jascaria pi 
chahahuayamahi tsi 
nai qui jicoyamaxëqui 
mato ra —i Jesu 
niquë. 


Rico inish ca 
jonina 
Mateo 19.16-30; 
Marcos 10.17-31 
18 Jatsi huësti ca 
jodioba chamá Jesu 
nicaniquë: Xocobo qui joi Jesú amanina 

—dJënahuaxëhi ni ëa, maestro jiaxëni catë, béso-bésopaoxéna? 
—iquiina. 

19 Jatsi Jesá quëbiniquë: 

—éJénixo tsi jiaxéni ca ëa mi quénaha? Yama tsi xo jiaxéni cato. 
Jaroha ca jia ca tsi xo Dios. 20 Tonia Moisés yoba cahéqui mia 
tia. “Joni huétsa ahui biyamahué; joni ayamahuë, yomayamahuë: 
quiahuayamahuë: mi ipa, mi ihua, tihi cabo noihuë” tihi ca tsi ii 
quiha jahué yoba —i ja qui Jesu niquë. 

21 Jatsi chama chaniniquë: 
—Xocobo xo rohari tsi toa yoba bo tëquë ë nicaniquë ra —iquiina. 
22 Jatsi Jesú quëbiniquë joni nicaxo na. 

—Jari huësti ca jahuë narisqui mia axëna. Mi jahuë bo 
tëquë iniahuë. Iniaxo tsi noitiria cabo qui toa parata mëahuë. 
Tocapimino tsi naipa ca jahuë bo bixëqui mia ra. Jaquirëquë johuë. 
Ea mi banahuano —i joni qui Jesu niquë. 

23 Nicahax cohuënaniquë chama, rico ja ini quëshpi na. 24Cohuë 
ja ini ca Jest jisniquë. Jatsi, 

—Béroma tsi xo toa rico cabo Dios otohai ca qui jicohaina ra. 

25 Jato chama yoí tsi Diós otohai ca qui jicocascani quiha; toa 
quinia tsi ja jicocanomari —i Jesu niquë. 
26 Jatsi, 

—Yama tsi xo xabahamahacati mëtsa cato rë —i nicanish cabo 
niquë. 

27 Jatsi Jesú jato yoaniquë: 

—Jamë xabahamatimaxëni tsi xo nohiria. Dios roha tsi xo toa 
nohiria xabahamahaina —iquiina. 

28 Jatsi Pedro chaniniquë: 
—Noba jahuë bo tëquë no jisbërianiquë mia banahuaxëna —iquiina. 
29 Jesti jato quëbiniquë: 

— Mato parayamaquia. Ibo Diós otohai ca iqui pi jahué xobo, jahuë 
ahuini, jabë xatë bo, jahuë nabo, jahué xocobo, tihi cabo jisbëriaqui 
tsi huéstima ca huino ca jahari bixéqui mato. 30 Jaboqui bésoquí 
tsi oqué ca copi bixëqui mato ra. Jasca, mato bëso-bësopaomaxëhi 
quiha Dios ra, toa tsëquëxëhai ca xaba paxá no —i Jesu niqué. 


Jesu chaninina ja ténéhai ca yoati na 
Mateo 20.17-19; Marcos 10.32-34 


31 Jatsi jahué doce ca rabëti bo Jesú biniqué jato qui chanixéna. 

—Jaboqui Jerusalén qui caqui noa. Toá tsi jatihuahacaxëhi 
quiha Dios Chani yoanish cabá quénénina éa yoati 
na. 32Carayanabo qui ëa méacaxécani quiha. Méaxo éa 
mahuacaxécani quiha pé. Ea yosicaxécani quiha ré. E qui 
coshocaxécani quiha. 33 Jatsi ëa rashacaxécani quiha. Jaquirëquë 
namëhacaxëquia. Jama, tres bari tsi bësotëquëxëquia —i Jesu 
niquë. 

34 Jama, Jesú yoani ca jahuë rabëti bë cahëyamani quiha. Jato 
joma quiha. Cahëtimaxëni ja icani quiha. 


Bëco inish ca joni 
Mateo 20.29-34: Marcos 10.46-52 


35Yaca Jericó qui tsi Jesu basimano tsi quiha bahi quëpë 
tsi béco ca joni tsaho iniqué. Parata bénahi ja ini quiha. 
36 Tsahoxo tsi nohiria misco tarabihai ca ja nicaniqué. Nicahi 
tsi, 

—¿Tsohué ni toa ëa tarabihaina ra? —i ja niquë. 

37 Jatsi, 

—Tarabihi quiha Jesu, naa Nazarét conish cato —i ja qui nohiria 
bo niqué. 

38 Jatsi Jesu quënatsijahuaniquë: 

—Ea shinahuë, David yamabá Baquë —iquiina. 

39 Jatsi, 

—Pasihuë. Pasihuë —i ja qui rëquë ca nohiria bo niquë. 

Japi oquë tsi ja quënatëquëniquë: 

—Ea shinahuë, David Baquë —iquiina. 

40 Jatsi Jesu niiniquë. Niihax, 

—Nëri toa joni bëcana —i ja niquë. 

Jatsi joni joniquë. 

41 —¿Jahué ó quééhai? eJënahuaxëhi ni ëa mi bax na? —i ja qui 
Jesu niquë. 

Jatsi, 

—Taiscasquia, Ibobá —i joni niquë. 

42 —Taishué. E qui mi chitimihai cató tsi mi jënimahuahacaquë 
ra —i ja qui Jesu niquë. 

43 Jatsi taisritsijaniquë ra. Taisxo tsi quiha banahuatsijahuaniquë, 
Dios qui “Gracias” iquiina. Jatsi jia tsi nohiria bá Dios ocahuaniquë, 
jënima ja iqui jisish na. 

Jesu — Zaqueo 


19 1Jatsi yaca Jericó qui Jesu jicohaca tsi nacohi ja iniquë. 
2Toa tsi racani quiha joni rico cato, naa Zaqueo icanai 
cato. Impuesto bo bicanaibo obéso ca ja ini quiha. 3 Tsohuëcara 
Jesu iqui ca ja jiscasni quiha. Nohiria misco iqui tsi jisnoma ja 
iniquë rë, joni pistia ja ini quëshpi na. 4Japi rëquë ja jabaniqué 
jihui inaxëna, Jesu jiscatsi na. Jabi ja quiri johi Jesu ini quiha 
toa bahí no. 5Toa iti qui joxo tsi quiha mana Jesú tsayaniquë. 

Tsayahax, 

—Botëtsihuë, Zaqueó. Jaboqui mi xobó tsi ë chitéti xo —i Zaqueo 
qui ja niquë. 

6 Jatsi ja botëtapiniquë. Botéhax rani tsi Jesu qui joi ja amaniquë 
jahuë xobó tsi ja chiténo. 7 Jatsi nohiria bo ranimisniqué ocapijani 
ca jisi na. Jato qui yoi quiha. 

—Jochahuaxëni cato xobó tsi chitëhi ja caquë pë —i jaca niqué 
ranimis-hi na. 

8 Jatsi Zaqueo niiniquë. Niihax, 

—Jisa, Ibobá. Noitiria cabo qui noho jahué mishni bo bëquëx 
ca axéquia ra. Huéstima cabo é paraniqué ré, jato parata bichi na. 
Jaboqui cuatro veces huino jahari jato copixéquia ra —i Zaqueo 
niquë. 

9 Jatsi Jesu nëcaniquë Zaqueo yoati na. 

—Jaboqui naa xobó cabo qui joqué Diós xabahamahai ca chama 
ra. Abraham yamaba chahitaxocobo yoi tsi xo naa joni ra. 10 Nëca 
ca bënocanaibo mërahi ë joniqué. Jato xabahamacasquia, naa 
Nohiria Baqué é nori cato. 


Diez ca parata ti chani 


11 Jahué chant nohiria bá nicano tsi quiha chani huétsa jato qui 
ja yoaniquë. Jerusalén qui cahépaima ja ini quiha. Jasca, Diós 
otohai ca ó nohiria bo pasoni quiha chitahéti. Ja quéshpi tsi naa 
chani jato qui Jesú yoaniquë. 

12 Nëama ca mai huétsa qui chama caniqué oqué ca 
chama bixéna. Rey manéhax jahari ja joniqué. 13Jama, canox 
pari tsi quiha jahué diez ca yonati bo ja quénaparinique. 
Quénaxo tsi quiha jato qui huésti ca parata copixéni ca 
ja aniqué jato tëquë qui. Acax tsi quiha, “Naa paratá tsi 

iniatsacana. Yama ë no tsi ganancia bo ma ano ra” i jato 

qui ja ni quiha. 14Jabi toa mai ca nohiria ba jato chama 
noiyamani quiha. Ja qui caxa ja icani quiha. Jabi jato chama 
caquë tsi quiha comisión ja raacaniquë, “Naa joni bicasyama 
xo noa ra, noba rey iti” iquiina. 15Jama, rey toa joni manëni 
quiha. Manëhax ja bacaniquë. Bacaxo tsi quiha jahuë 

yonati bo ja quënaniquë, naa jahuë parata binish cabo. “Ma 
anihuani ca parata bo, naa mato ganancia bo jiscasquia ra” i 
jato qui ja ni quiha. 16 Jatsi jariapari ca yonati ja qui joniquë. 
Johax, “Néá xo mi ganancia. Jaboqui diez ca parata tsi xo 
ra, Ibobá" i yonati niquë. 17 Jatsi, “Jia tsi xo toa mi acana 

ra, yonati jiaxéni cató. Diez ca yaca bo mi yonano ra” i ja 
qui jahué chama niquë. 18 Jaquirëquë joniqué yonati huétsa. 
Johax, *Néá xo mi ganancia. Jaboqui cinco ca parata tsi xo” 
i ja niquë. 19Jatsi, “Cinco ca yaca bo yonaxëqui mia ra” i ja 
qui jahué chama niquë. 20 Jaquirëquë ja qui joniquë yonati 
huëtsa. Johax, “Pafiuelo qui mi parata huësti ca ë nanëniquë 
jaha bésoxéna. 21Mi qui ë raquëniquë, shinacoshi mi nori 
iqui na. Jabi mi parata pi ë bénorohano tsi ë qui mi caxaquë 
aquë ra. Ja tsi xo toa mi parata 6 ë bësoquë, mi parata yoi 
jahari mi qui axéna" i yonati huétsa nique. 22Jatsi chamá toa 
yonati raahaniquë: “Mi yoaha cató tsi mi qui quésoxéquia, 
yonati yoixéni cató. Joni shinacoshi é nori ca cahéqui mia ra. 
Jabija. Raahacai ca joni ca ëa xo naa. 23¿Jéniriaxo tsi banco 
qui noho parata mi ayamani, ganancia biti? Joxo tsi noho 
parata, jahué ganancia, tihi cabo é biqué aqué ra" i yonati 
yoixéni ca qui ja nique. 24Jatsi, “Jahuë jahuésti ca parata 
mébicahué. Diez ca parata jaya ca joni qui acahuë” i chama- 
chamaria niqué toa mani cabo qui. 25Jatsi toá ca mani 

cabá quëbiniquë: “Majia. Diez ca parata jaya xo pa" iquiina. 
26 “Jabija” i chama niquë. “Huino ca copi bicaxëcani quiha 
jaya cabo, naa Dios bax yonococanaibo. Jasca, jahué pistia 
roha ca bënoxëhi quiha chiquixéni cato. Mébihacaxéhi quiha 
jahué pistia roha cato ra. 27Japi é qui caxacanaibo, naa 
*Noho chama-chamaria ma xo toa' iquii cabo néri bécana. 
Bëxo tsi ëa bésojo xo tsi jato tëpascana ra” néa tsi chama- 
chamaria nécani quiha —i Jesu niqué, naa chani nohiria bo 
yoahi na. 

Jerusalën qui Jesu jiconina 
Mateo 21.1-11; Marcos 11.1-11; Juan 12.12-19 


28Chanihax, jato bébo ca Jerusalén quinia ca bahí tsi Jesu 
caniquë. 29 Jabi yaca Betfagé, yaca Betania, tihi cabo qui 
cahépaima ja ini quiha, naa Maca Olivo Yá tahé ca yaca bo. 
Basimapama tsi quiha jahué rabëti bo dos ca ja raaniquë rëquë. 

30— Mato bésojó ca yaca qui jicocana. Jicoxo tsi nëxë ca burro 
baqué jisxéqui mato. Jaha jari tsahohama ca burro quiha. Mërisxo 
tsi ë qui bëtsacana. 31 “ëJënixo tsi mëriscanai”” i pi tsohuécara no 
tsi “Bicatsi quiha Ibo” i jato qui cana —nëa tsi quiha jato qui Jesu 
nëcaniquë. 

32 Jatsi raahacanish ca joni bo bocaniquë. Burro ja jiscani quiha 
Jesú yoani jascaria. 33 Ja mériscano tsi quiha, 

—dJënahuariacanai ra? —i jato qui ibo bo niquë. 

34 Jatsi, 

—Bicatsi quiha Ibo —i jato qui jaca niquë. 

35 Japi burro baquë Jesu qui ja bëcaniquë. Bëxo tsi quiha jato 
sahuëti bo ja capohuëcanaca tsi cacha Jesu ja tsahomacaniquë. 

36 Jerusalén qui ja co-cono tsi quiha jato sahuëti bo nohiria bá 
poohaniquë bahi no. 37 Maca Olivo Yá ca bahi rënichihai ca iti qui 
ja cahëquë tsi quiha Dios ocahuatsi nohiria bë huaniquë. Jerusalën 
cacha ja icani quiha. Ja rani-ranicani quiha. Jisti bo tëquë ja 
jiscani ca quëshpi tsi joi pistiama tsi Dios ja ocahuacaniquë: 

38. Shomahuahaca ca tsi xo Ibobá janë tsi johai ca chama- 
chamaria ra. Naipá ca ángel bo ranicano ra. Jia tsi xo manariá ca 
Dios ra —iquiina. 

39 Jatsi nohiria bo xërëquë 6 ca huésti huësti ca fariseobo Jesu 
qui chaniniquë. 

—Mia banahuacanaibo pasimahuë, Taitá. Anoma tsi xo toa ja 
chanicanaina ra —iquiina. 

40 Jatsi, 

—Mato parayamaquia. Ja pasirohapicano tsi naa bahi quépé ca 
maxax bá quënaquë aquë ra —i jato qui Jesu niqué, québihi na. 

41 Jerusalén basimapama tsi aratsi Jesu niquë jisish na. 2Arahax 
ja nécani quiha: 

—Jishopé. Dios xabahamati quinia cahéyamayoiqui mato 
rë. ¿Jéenahuariaxo mato ë cahémana rë? Mato qui jonë xo rë. 

43 Tsëquëxëhi quiha xaba yoi ra, naa mato qui caxacanaibo mato 
qui quëtsoxëquë no. Mato paxati bahi bo quëtiacaxëcani quiha. 
Jatiroha ca quëpë xo tsi mato tëpascaxëcani quiha rë. 44 Jasca, 
mato yacata panë, mato xobo bo, tihi cabo potascaxëcani quiha 
rë. Jasca, mato ri quëyocaxëcani quiha rë. Matsami, matsami 
nilyamaxëhi quiha mato yacata panë maxax bo ra. Mai qui 
niahacayocaxëcani quiha jato tëquë, Dios xabahamati quinia ma 
niani iqui na —nëa tsi Jesu nëcaniquë Jerusalën ca nohiria yoati 
na. 


Jodioba arati xoboria qui Jesu jiconina 
Mateo 21.12-17; Marcos 11.15-19; Juan 2.13-22 


45 Jatsi arati xobo qui Jesu jiconiqué. Jicoxo tsi quiha toá ca 
iniacanaibo cacha raatsijahuaniquë. 46 Raapama tsi, 

—“Dios qui chaniti xobo quénahacati xo noho xobo” ii quiha 
Quënëhacanish cabo ra: jama, yomacanaiba iti manëmaqui mato 
pë —i jato qui Jesu niquë. 

47 Jatsi jatiroha ca bari tsi quiha arati xobo xo tsi nohiria 
tiisimahi ja iniquë. Jabi arati ibo ba chama bo, yoba tiisimacanaibo, 
nohiria chama bo, tihi cabá Jesu acasni quiha. 48 Jari anoma ja 
icani quiha, jahuë chani nohiria ba nicacasni quëshpi na. 


Jesu qui jodioba chama bo caxanina 
Mateo 21.23-27: Marcos 11.27-33 


2 O 1Arati xobo xo tsi nohiria bo Jesú tiisimano tsi quiha ja 
qui arati ibo ba chama bo, yoba tiisimacanaibo, yosibo, 
tihi cabo bëcaniquë. Dios Chani jia ca yoahi Jesu ini quiha. Bëhax, 
2—Noqui yoahuë. éTsohué mi qui chama aquitaha, arati xobo 
quima iniacanaibo niati? ¿Tocati chama jaya ni mia ra? —i ja qui 
jaca niquë. 
3Jatsi Jesú quëbiniquë: 

—Mato nicapariquia ëa ri. Ea yoacahuë. “ëTsohuë Juan yamabo 
qui chama ani, nohiria ashimati? ¿Dios ni? ¿Joni ni? —iquiina. 

5Jatsi ja chaninariacaniqué: 

—“Dios” ipinono tsi “¿Jénixo tsi Juan ma chahahuayamani?” i 
noqui xëhi quiha pë. 6Jama, “Joni quima jahué chama ja biniquë” 
ipinono tsi maxaxá tsi noqui axéhi quiha nohiria bo ré —i jaca ni 
quiha, joi i-iqui na. 

7 Japi, 

—dTsohuëcara ni sa? Jahuënia tsi jahuë chama ja bini ca 
cahëyamaqui noa ra —i Jesu qui jaca niquë, quëbihi na. 

8 Jatsi, 

—Mato québiyamaxéquia ëa ri ra —i jato qui Jesu niquë. 


Dios Baquë jodioba niahai ca chani 
Mateo 21.33-44; Marcos 12.1-11 


9 Jatsi naa chani nohiria bo qui Jesu yoaniqué: 

—Huai joni aniqué. Axo tsi quiha toa xo tsi uva icanai ca bimi 
ja bananiqué. Banaxo tsi quiha joni huétsa bo qui jahué huai ja 
aquëniquë bimi xatë quëshpi na. Aquéhax tsi naama tsi quiha ja 
caniquë. 10 Jatsi bimitiyá tsi jahué yonati ja raaniquë jahué huaí 
ca bimi xaté biti. Jatsi pé huaí ca yonococanaibá jahué yonati 
rashaniquë. Jahari mëquëya ja raacani quiha. 11 Jaquirëquë yonati 
huétsa ibobá raaniquë. Ja rashahacani quiha jaa ri. Jahué yonati 
ja yosicani quiha. Jahari mëquëya ja raacani quiha. 12Jatsi yonati 
huëtsa iboba raaniquë. Ja tsacahacani quiha rë. Cacha ja niahacani 
quiha. 13 Jatsi, “¿Jénahuaxéhi ni ëa rë?” i huai ibo niquë. Jatsi, 
“Noho baquë yoi jato qui raaxëquia, naa ë noihai ca baquë. Ja qui 
nicacaxëcani quiha tia" i ibo niquë. 14 Jama, jahuë baqué jisi tsi 
quiha “Iboba baquë tsi xo naa ra” i jaca niquë. “No ano ra, jahuë 
bixëti ca mai mëbixëna” i huaí ca yonococanaibo niqué pë. 15 Japi 
iboba baquë ja acaniquë. Axo tsi quiha huai cacha jahuë yora ja 
niacaniquë. Jatsi, ¿¿Enahuariaxéhi ni huai ibo toa yonococanaibo 
qui? 16 Toa joni bo quëyohi joxëhi quiha ra. Quëyoxo tsi 
yonococanaibo huëtsa bo qui jahuë huai axëhi quiha —nëa tsi Jesu 
nëcaniquë toa chani yoahi na. 

Jatsi, 

—iJishopé! Ocapijayamano ra —i nicanish ca jodiobo niquë. 

17 Jatsi Jesú jato tsayaniquë. Tsayahax tsi quiha ja nicaniquë: 

—éJénihi ni naa Quënëhacanish cabo ó ca chani ra? 

“Oquënaxëhi quiha yosibá niaha ca Maxaxa ra. 
Oqué-oquéria ca manëxëhi quiha ra” ii quiha. 
18 Nicacahuë. Noitixéhi quiha naa Maxax icanai ca 
chahahuayamacanaibo téqué. Toa Maxax icanai cató tsi 
qu&yohacacaxécani quiha ra —néa tsi quiha jato qui Jesu 
nëcaniquë. 

19 Jatsi Jesu qui ja tsamicascaniquë, naa yoba tiisimacanaibo, 
arati ibo bo. Jato yoati ja chanihai nori ca ja cahëcani quiha. Jama, 
jari ja qui ja tsamiyamacani quiha nohiria bo qui raquëhi na. 


Jesu qui ja quësocascanina 
Mateo 21.45-46; 22.15-22; Marcos 12.12-17 


20 Jatsi jodioba yoba tiisimacanaibo, arati ibo bo, tihi cabá Jesu 
tsaya-tsayaniqué acasquí na. Japi Jesu qui joni bo ja raacaniqué ja 
yoahai ca nicati. Jabi joni shinajiaxéni jisiria cabo ja raacani quiha; 
yoixéni cabo jaca nori. Romanoba chama-chamaria qui Jesu ja 
méacascani quiha, ja naméhacano. 21 Ja tsi xo toa naa bécanish ca 
joni bo nëcaniquë: 

—Jia tsi xo mi chanihaina, maestro. Janyama ca tiisimayamaqui 
mia ra. Jasca, jatiroha cabo mëbicasqui mia ra. Paraxoma tsi Dios 
quinia tiisimaqui mia ra. 22¿Japa? ¿Romanoba chama-chamaria 
qui impuesto bo no ati ni, naa noqui jodiobo? —i ja qui jaca niqué 
tanamaxëna. 

23 Jama, ja paracascanai ca Jesú cahëni quiha. Cahëhax, 

24 —Parata ëa jismacana. ¿Tsohué bëmana jaria ni naa ra? 
¿Tsohué ni naa quënë ibo? —i jato qui ja niquë. 

Jatsi, 

—Romanoba chama-chamaria janë quiha —i jaca niquë. 

25— Japi romanoba chama-chamaria qui jahué jahuë bo tëquë 
acana. Jasca, Dios qui jahuë jahuë yoi bo acahuë —i jato qui Jesu 
niquë. 

26 Jabi jia tsi Jesú quëbini quiha nohiria bo bësojo xo na. Ja 
quëshpi Jesu qui quësotimaxëni ja icani quiha. Jatsi ja pasicaniquë 
jiaria tsi ja quëbini iqui na. 


¿Bésotéquexéhi ni rësonish cabo? 
Mateo 22.23-33; Marcos 12.18-27 


27 Jaquirëquë saduceobo Jesu qui bocaniquë jato ri. “Yama tsi 
xo nohiria bësotëquëxëhaina” icanish cabo tsi xo naa. Jabi Jesu ja 
tanamacascani quiha jato ri. Ja nëcacaniquë: 

28. “Baquë yama pi joni résono tsi jahué ahui biti xo jahuë 
noma. Bixo tsi jahuë rëquëmë bax xocobo ja saihuati xo” ii quiha 
Moisës yamaba quënënina, maestro —i Jesu qui jaca niquë—. 

29 Jabi seis ca noma bo jayanish ca joni ini quiha. Xocobo 

saihuahaxma tsi naa joni rësoniquë rë. 30Jatsi jahuë ahui jahuë 
xachacató biniquë. Xocobo saihuahaxma tsi ja rësoniquë jaa 
ri. 31 Jaquirëquë jahuë ahui jahuë noma huëtsa biniqué. Xocobo 
saihuahaxma tsi ja rësoniquë jaa ri. Toca tsi jahuë noma bo tëquë 
aniquë. Ja rësoyocaniquë, xocobo saihuahaxma. 32Jarohari tsi 
rësoniquë yoxa ri. 33¿Jabi nohiria bo bësotëquëno tsi tsohuë ahui 
ixëhi ni yoxa sa? Siete ca bënë jayani quiha bësoqui na —nëa tsi 
Jesu qui ja nëcacaniquë. 

34 Jatsi Jesú jato quëbiniquë: 

—Naa mai xo tsi ahui bo yacani quiha joni bo. Bënë bicani 
quiha yoxa bo ri. 35 Jama, mana xo tsi ahui bo, bënë bo, tihi cabo 
jayamaxëhi quiha shomahuahaca cabo, naa bësotëquëxëcanaibo. 
36 Rësotëquëpistia-yamariacaxëcani quiha, angel bo jascaria iquiina. 
Dios xocobo ca xo, jahuë rëso tsi ja bësotëquëcaxëcanai quëshpi na. 
37 Jatsi, “Bësotëquëxëhi ni nohiria bo” ¿icanai pa? Jabi Moisés yoani 
cato 0 ca tsi bëroria tsi xo nohiria bo bësotëquëhaina ra. Toa noqui 
ja jismani quiha. “Abraham Dios, Isaac Dios, Jacob Dios” i Dios qui 
Moisës yamabo ni quiha, naa nihi pëtoro mëshohai cato 6 tsi ja qui 
Dios jisiquiniquë no. 38 “Abraham yamabá Dios, Isaac yamabá Dios, 
Jacob yamabá Dios” iyama Moisés yamabo ni quiha, bëso jaca nori 
quëshpi na. Bësoyamacaba Dios ma xo Dios; jama, bésocanaiba Dios 
ja nori. Bëso xo Dios jaya cabo tëquë —i saduceobo qui Jesu niqué. 

39 Jatsi, 

—Jabija tsi xo mi québihana, maestro —i yoba tiisimacanaibo 
huësti huésti cabo niquë. 40 Jaquirëquë ja nicacasyamacani quiha 
raquëqui na. 


David Ibo Cristo 
Mateo 22.41-46: Marcos 12.35-37 


41 Jatsi Jesú toá ca yoba cahëxëni cabo nicaniquë: 

—“Johai ca Xabahamati Ibo tsi xo David Baquë” ii quiha nohiria 
bo. éJénahuariahax nëcati métsacahi ni? 42,43 Jabi néca tsi libro 
Salmos 6 tsi David yamabá quënëniquë Cristo yoati na, 

“Mia oquëhuanox pari tsi, jariapari mia pasomaha cabo 
bëboxëquia, jato mi yonano” i noho Ibo qui Ibo Dios ni quiha" 
nëa tsi David yamabo nécani quiha. 44¿Jénahuariahax David baqué 
Cristo ii ni ra? “Noho Ibo" di David yamabo yamayamani, Cristo 
yoati chanihi na? —néa tsi jato qui Jesu nécaniqué jato nicahi na. 

Yoba cahëxëni cabo pasomaha Jesú yobanina 
Mateo 23.1-36; Marcos 12.38-40; Lucas 11.37-54 


45 Nohiria tëquëta nicano tsi quiha jahuë rabëti bo qui Jesu 
chaniniquë: 

46 —Yoba tiisimacanaibo qui quiniacaxëcahuë. Sahuétiria 
tëtëcaxëni cabo sahuëcascani quiha. Toca tsi bohocascani quiha 
pë. Jasca, mercado xo tsi nohiria ba jato joihuahai ca 6 pasocani 
quiha pë. Jasca, jato catiti xobó ca rëquë ca oquëria ca tsahoti 
ba tsi tsahocascani quiha. Jasca, nohiria oriquiti catino tsi oquë 
ca tsahoti ba tsi tsahocascani quiha pë. 47 Jasca, bënë imanish 
ca yoxa bo paracani quiha, jato jahuë bo mëbixëna. Paraqui tsi 
jato xobo bo mëbicani quiha pë. Mëbihax Dios qui chani tëtëca 
tsi bëhoxcani quiha ra, nohiria bo paraxëna. Quësohacacaxëcani 
quiha ra. Oquëxëhi quiha jato copi ra —i jahuë rabëti bo qui Jesu 
niquë. 


Dios qui bënë imanish ca yoxá anina 
Marcos 12.41-44 
2 1 1Arati xobó tsi niipama tsi parata biti caja qui nohiria 
rico cabá jato parata nanéhai ca Jesü tsaya-tsayaniquë. 

2Tsayajahuano tsi quiha noitiria ca bënë imanish ca yoxá dos ca 
parata copiriama cabo nanëniquë. 3Jisniqué Jesu. Jisi tsi, 

—Nohiria huëtsa bá nanéhaca parata huino tsi xo naa noitiria 
ca yoxá acana ra. ^Narisxoma tsi parata ja acana quiha. Jama naa 
yoxa ra. Noitiria xo. Jatiroha ca ja jaya ca ja aquë ra; naa jahuë 
oriquiti copiti parata —i Jesu nique. 


“Potas-hacaxëhi quiha jodioba arati xobo" i Jesu nina 
Mateo 24.1-2; Marcos 13.1-2 


5Templo, naa jato arati xobo yoati tsi chanihi quiha huésti huésti 
ca rabéti bo iniquë. Jahué maxax jiaria cabo, templó ca jianati 
jahué bo, naa nohiria bá anina, tihi cabo yoati tsi chanihi ja icani 
quiha. 6Jatsi Jesu jato qui chaniniquë: 

—Tsëquëxëhi quiha xabaca ra, naa ma tsayahai ca potas- 
hacaxéqué no. Poxahacaxéhi quiha jahuë maxax bo tëquë. 
Yamaxëhi quiha matsami matsami niihai ca maxax bo iquia ra 
—iquiina. 

7 Jatsi, 

—éJénino tsi potas-hacacaxëcahi ni? dJënahuariaxo tsi cahëxëhi 
ni noa, ocapijaxëquë no, Maestro? —i Jesu qui jaca niquë. 

8Jatsi Jesu yoaniquë: 

—Quiniacaxécahué, ma parahacayamano. Joxëhi quiha 
huëstima ca noho janë tsi chanicanaibo. “Cristo xo ëa” icaxëcani 
quiha pë. “Tsëquëpaimaria xo jaroha ca bari ra” icaxëcani 
quiha. Jato banahuayamacana ra. 9 Jasca pi país bo nianahaina, 
pais ca xërëquë ca nohiria iquinahaina, tihi cabo nicahi tsi 
raquëyamatsicana. Toca tsi ja ixëti xo. Ocapijano tsi jari basi tsi 
xo toa jahué réso. 10 Jariapari tsi país huétsa pasomaha nianaxëhi 
quiha país huétsa. Chama huétsa pasomaha iquinaxéhi quiha 
chama huëtsa. 11 Yajoriaxéhi quiha mai. Oriquiti narisxéhi quiha 
nohiria bo. Iquicaxëcani quiha huëstima cabo. Jasca, raquëriaxëhi 
quiha nai qui tsaya-tsayahaina. Jaha tsi jisiquixëhi quiha mana ca 
jisti-jistiria bo ra. 12 Jama, ja tocapinox pari no tsi mato qui pari 
tsamicaxëcani quiha ra. Mato tënëmacaxëcani quiha. Arati ibo 
bo qui mato mëacaxëcani quiha. Preso qui mato nanëcaxëcani 
quiha. Tihi ca tsi acaxëcani quiha noho janë tahéxo na. 13 Jatsi, 
toatiya tsi xaba jayaxëqui mato jato qui Dios Chani yoaxëna. 

14 Tocapijano tsi jato bésojo ax tsi ma chanixéti ca yoati tsi 
shinayamatsacana. 15 Toatiya tsi chani-chaniti chama, tiisi, tihi 
cabo mato qui axëquia. Ja iqui tsi pasimahacaxëhi quiha toa mato 
qui caxacanaibo. 16 Jasca, chama bo qui mato mëaxëhi quiha mato 
nabo, mabë xatë bo, mato jimibo, mato rabëti bo. Jatsi, mato 6 

ca huësti huësti ca namëcaxëcani quiha ra. 17 Noho janë tahëhax 
tsi mato qui caxacaxëcani quiha jatiroha cabo. 18 Jama, mato 6 
bësoxëquia mato ja motsayamacano iquish na. 19Chamatsicana. 
Xabahamahacaxëhi quiha mato naamapihi na —i jato qui Jesu 
niquë. 


Soldado ba Jerusalën potasxëhaina 


20— Soldado bo Jerusalén téayohai ca jisi tsi quëyohacati basima 
ja nori ca cahëxëqui mato. 21 Jatsi maca bo qui jodioba mai cabo 
jabaxëti xo. Jisbayaxëti xo Jerusalën cabo. Xabacha cabo yaca qui 
bacayamaxëti xo ra. 22Nohiria bo copiti xaba tsi xo naa. Toatiya 
tsi jatihuahacaxëhi quiha Quënëhacanish cabo iquiina. 23 Noitixëhi 
quiha tohoya cabo, baquë pistia ico cabo rë. Anomariaxëhi quiha 

toa mai ca nohiria ba tënëhaina iquia. Anomariaxëhi quiha jato 
qui Dios caxahaina. 24Saipi tsi tëpas-hacaxëhi quiha huëstima 
cabo. Nëxahacaxëhi quiha huëstima cabo, pais bo tëquë qui ja 
bohacacano. Jasca, Jerusalën tsi bohocaxëcani quiha carayanabo 
jato xaba jatiquë rohari. 


Jesu johaina 
Mateo 24.29-35, 42-44: Marcos 13.24-37 

25 Naipa tsi jisiquixëhi quiha jisti bo ra. Yoyoxëhi quiha bari, 
oxë, huishti bo. Shina-huëjënaxëhi quiha mai ca nohiria tëquëta. 
Jasca, raquëria ixëhi quiha ia bo ri. Jahuë pacotsa, jahuë yoyohai 
ca choca bo, tihi cabo qui raquëcaxëcani quiha. 26 Toatiya tsi 
rësocaxëcani quiha nohiria raquëhi na. Jahuëcara 0 pasoti 
cahëyamacaxëcani quiha, naipá ca jahuë bo yajohacaxëhai iqui na. 
27 Jatsi tsémó tsi Nohiria Baquë johai ca jiscaxëcani quiha. Noho 
chama, noho oquë, tihi cabo jiscaxëcani quiha ë joxëquëno. 28 Naa 
jahué bo tëquë ocapiti chitahëno tsi chamacana. Jaha bësocahuë. 
Joti basima tsi xo ma xabahamahacahaina —i Jesu niquë. 

29 Jatsi naa chani Jesti yoaniquë jato cahëmaxëna: 

—Higuera jihui, jihui huëtsa bo, tihi cabo qui tsayacahuë. 30Ja 
botoxpicano tsi basima oitiya nori ca cahëqui mato. 31 Jascaria, ë yoaha ca 
jahuë bo ocapiti chitahëno tsi basima Diós otohai nori ca cahëxëqui mato 
ri. 32Mato parayamaquia. Naa bésohai ca nohiria bo résonox pari no tsi 
ocapixëhi quiha ë yoahaina iquia. 33Huinocaxéhi quiha naipá ca jahué bo, 
naa mai ri, jama, huinoca-pistiayamariaxéhi quiha noho Chani. Jabija tsi xo 
naa é yoahaina. 


No rohahuahacati xo 

34 'Quiniacaxëcahuë. Pabëhaina, jënë acaina, mai ca jahuémishni bo, tihi 
cabo tsi shina-shinayamacana. Tocapimano tsi mato ratiaxëhi quiha toa 
bari, jaha ma pasoyamahai iqui na. 35 Jatiroha ca mai ca nohiria bo ratiaxëhi 
quiha ë johaina ra. 36Japi rohahuahacacahuë. Bëhoxrohacana, chama ma 
jayacano iquish na, naa jahuë bo tëquë paxaxëna, Nohiria Baquë bésojó tsi 
niixéna —i jato qui Jesu niquë. 

37 Toa bari bo Jesú raaniquë arati xobó no, toa xo tsi nohiria 
bo tiisimahaina. Jama, Maca Olivo Ya tsi baquicha ja raaniquë. 
38 Jabi baquishmari tsi nohiria bocani quiha arati xobo qui Jesu 
nicaxëna. 

Jesu qui ja tsamicascanina 
Mateo 26.1-5, 14-16; Marcos 14.1-2, 10-11; Juan 11.45-53 
2 2 1Tsëquëti basima quiha jodioba pascua fiesta iniquë. 
Toatiya tsi levadura yama ca mapari ja picani quiha. Jato 
jabi quiha. 2Jasca, Jesu ati quinia mërahi ini quiha arati iboba 
chama bo, jato yoba tiisimacanaibo ri. Nohiria bo qui raquëqui tsi 
quiha bëroxo tsi Jesu ja acasyamacani quiha. 

3 Jatsi Judas qui Satanás jiconiquë, naa Iscariote icanai cato. Jesu 
doce ca rabëti bo huësti ca ja ini quiha. 4Jatsi arati ibo bo, arati 
xobo obëso cabo, tihi cabo qui Judas caniquë chanixëna. Jato qui 
Jesu ja mëacasni quiha. Cahax, jato bëta ja chaninaniquë. 5Jatsi ja 
ranicaniquë ja yoani ca nicahax na. Ranihax, 

—Parata mi qui axëqui noa ra —i Judas qui jaca niquë. 

6 Jatsi, 

—Jënima —i Judas niquë. 

Japi Jesu qui tsamiti xaba mëratsi-jahuaniquë, nohiria bá 

cahëyamano iquish na. 


Pascua fiesta 
Mateo 26.17-29; Marcos 14.12-25; Juan 13.21-30; 1 Co. 11.23-26 


7 Jatsi jato levadura yama ca mapari piti fiesta tsëquëniquë, 
naa oveja baqué acacaqué no. 8Japi Pedro, Juan, tihi cabo Jesú 
raaniquë. Raahax, 

—Bocata. Pascua oriquiti ma rohahuano piti —i jato qui ja niquë. 

9 Jatsi, 

—éJahuéniaxo tsi rohahuaxëhi ni noa? —i jaca niqué. 

10 Jatsi, 

—Yaca qui jicocana. Toa xo tsi chomó ca jéné béhai ca joni 
béchaxéqui mato. Toa joni banahuacana, ja jicohai ca xobo qui. 
11 Jatsi toa xobo ibo qui chanicana. “¿Jahuénia ni naquëtë”” ii quiha 
Maestro” i ja qui cana. “Néa xo tsi jahué rabéti bo yaxo tsi pascua 
oriquiti picatsi quiha” icana. 12 Jatsi mana ca naquëtë chahitaxéni ca 
mato jismaxéhi quiha; tsahoti bo, mesa, tihi cabo rohahuahaca ca 
naquëtë quiha. Toa xo tsi oriquiti rohahuacana —i jato qui Jesu niquë. 

13 Jatsi Pedro, Juan, tihi cabo bocaniqué. Ja bocanaca tsi naquété 
qui ja cahëcaniquë Jesú yoani jascaria. Cahëxo tsi quiha pascua 
oriquiti ja rohahuacaniquë. 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


San Lucas 22 246 


14 Jatsi tëxë bo ya tsi Jesu joniquë. Tsahohax oriquitsijacaniquë. 
15Oriquipama tsi Jesu jato qui chaniniquë: 
—Naa pascua oriquiti mato bëta oriqui-casquia rësonox pari. 
16 Jabi nëa xo tsi naa pascua oriquiti pitëquëpistiayamariaxëquia 
Diós otohai cato xo tsi ja jatihuahacaxëquë rohari. Jaquirëquë 
pitëquëxëquia ra —iquiina. 
17 Jatsi copa ca jënë ja bihaca tsi “Gracias” i Dios qui ja niquë. 
—Bicahué. Ayocana. 18 Nëa xo tsi uva bimi jënë 
atëquëyamaxëquia Diós otohai joxëquë rohari —i Jesu niquë. 
19 Jatsi mapari Jesú biniquë. Bichi tsi quiha “Gracias” i ja niquë. 
Bëquëx-xo tsi jato qui ja aniquë ja picano. 
—Noho yora tsi xo naa. Picahuë, ëa shinaqui na —i quiha ja 
niquë. 
20 Oriquixo tsi quiha copa ca jënë jato qui ja aniquë ja acano. Acax, 
—Noho jimi tsi Dios xabahamati quinia paxa ca jismahi quiha 
naa jënë. Mato bax japahacaxëhi quiha noho jimi ra. 21 Tsayacahuë. 
No bëta tsaho tsi xo toa ëa pasomaha cato rë, naa chama bo qui ëa 
mëacatsai cato. 22 Jabi résoxéti xo Nohiria Baquë ë nori cato. Diós 
yoani ca tsi xo naa ra. Jama, noitiriaxëhi quiha toa ëa chama bo 
qui mëaxëhai cato iquia —nëa tsi Jesu nëcaniquë. 
23 Jatsi chaninatsi jahuë rabëti bo niquë: 
—¿Tsohué cara ni toa no nohó ca Jesu pasomaha cato sa? 
—iquiina. 


ëTsohuë ni toa oqué cato? 


xéréqué 0 ca oqué ca ixéti nori ca yoati na. 25Jatsi jato qui Jesu 
chaniniquë: 

—Jato nohiria bo yonahi quiha mai ca chama bo. Yonahi tsi 
“Nohiria Rabëti bo xo noa” icani quiha pë, jato rabëti bo jaca 
nomari. 26 Jabi toca ma xo noa ra. Yonati jascaria manëxëti xo 
mato xërëquë ó ca oqué cato. Tëxë bo ja mébixéti xo. 27 Mato 
nicaquia. ¿Tsohué ni toa oqué cato? ¿Tsaho ca pihai ca ni? ¿Taahai 
ca ni? Tsayacahuë. Jato yonati bá tsi taahacahai ca ó pasocani 
quiha tsahohai ca chama bo. Jama, néá xo ëa, mato xéréqué 0 no. 
Ea ti tsi xo toa mato taahaina ra. 

28'Mato tsi xo toa ë qui chitimihax cabo, naa ë ténétiyá no. 
29 Jaboqui yonati chama-chamaria mato qui aquia, noho jahépa 

ë qui ani jascaria. 39Noho mesa ax oriquiti tsahoxëqui mato ë 
yonahai catë no. Jasca, trono bo xo tsi Israél ca doce ca xaté bo 
ó bésoxéqui mato ra —néa tsi quiha jahuë rabëti bo qui Jesu 
nëcaniquë. 


“Jochamati tanamahacaxëqui mia” i Pedro qui Jesu nina 
Mateo 26.31-35; Marcos 14.27-31; Juan 13.36-38 


31—Ea nicahuë, Simón —i Jesu niqué—. Jochati mato téqué 
tanamacatsi quiha Satanás ra. 32Jama, mi bax ë bëhoxquë, 
Simón, mi chahahuahai ca quima mi casoyamano. Jasca, jahari 
ë quiri bësoxo tsi mibë xaté bo mi chamahuano —i ja qui Jesu 
niquë. 

33 Jatsi Pedró quëbiniquë: 

—Mia jisbëriapistiayamaxëquia ra. Preso qui pi mia ja 
nanëcano ri tsi mi bëta cahai ca ëa xo naa ra. Mi bëta rësoti qui 
raquëyamaquia ra —iquiina. 

34 Jatsi, 

—Mia parayamaquia, Pedro. Ea pasomaha chaniti basima xo mia 
rë. Jaboqui patiari quëonox pari no tsi tres tsi “Jesu cahëyamaquia” 
ixëqui mia ra —i ja qui Jesu nique. 

35 Jatsi jahuë rabéti bo qui Jesu nëcaniquë: 

— Mato ë raaqué tsi djahuë ma narisni? Mëquëya ma raahacani 
quiha. Parata, sota, zapato bo, tihi cabo yahaxma tsi ma bocani 
quiha —iquiina. 

Jatsi, 

—No narisyamahitaqué ra —i jahuë rabéti bo niquë. 

36 Jatsi Jesú quëbiniquë: 

—Jaboqui pi parata jayaqui tsi bocahuë. Sota pi jayaquí 
tsi bocahué. Saipi pi jayamaquí tsi mato sahuéti iniacahué 
copixéna. 37 Mato parayamaquia. Jatihuahacaxëti xo 
Quënëhacanish cabo, naa “Caxaxëniria ca jascaria ja 
tocahacaxéti quiha” iquiina. Parayamaquia. Jatihuahacaxéhi 
quiha jatiroha ca éa yoati Quénéhacanish cabo ra —néa tsi 
Jesu nécanique. 

38 Jatsi jahuë rabëti bo nëcaniquë: 

—Tsayapa, Ibobá. Néá xo dos ca saipi bo ra —iquiina. 

Jatsi, 

—]qué pë —i Jesu niquë. 

Getsemaní Jesu bëhoxnina 
Mateo 26.36-46; Marcos 14.32-42 


39 Xobo jisbaya tsi quiha Maca Olivo Ya qui Jesu caniqué bëhoxhi 
na. Jahué jabi quiha. Jasca, ja béta bocani quiha jahué rabéti bo ri. 
40Cahax, 

—Béhoxcana, jochati ma tanamahacayamano ra —i jato qui Jesu niquë. 

4 Jatsi ori pistia jamépistia tsi Jesu caniqué bëhoxhi na. Basima 
quiha. Ménihax Dios qui chanitsijaniqué: 

42 —Mi qui pi jia no tsi naa johai ca tënëtiya mëbihuë, noho 
Jahëpa. Tënëcasyamaxo ëa ra. Jama, jaha ë quëëhai ca mi 
ayamano. Mi shina mi ano ra —i Jesu niquë bëhoxhi na. 

43 Jatsi ja qui naipá ca ángel jisiquiniquë chamahuaxéna. 44 Shina 
Niscatsijani quiha. Jimi tioihai jascaria ja niscani quiha. 

45 Bëhoxhax ja joiniquë. Joihax jahuë rabëti bo qui ja bacaniquë. 
Oxa ja icani quiha cohuëhi na. 46 Jatsi, 

—éJénihax oxacanai ré? Joicana. Bëhoxcana, jocha qui ma 
paquéyamano —i jato qui Jesu niquë. 


Jesu qui soldado bo tsaminina 
Mateo 26.47-56; Marcos 14.43-50; Juan 18.2-11 


47 Jahué rabéti bo ya jari chanihi Jesu iniqué. Chanijano tsi 
quiha nohiria misco bëcaniquë. Jato bëta Judas, naa doce 6 ca 
huésti ca iniqué jaa ri. Jato mépihi ja ini quiha Jesu qui. Cahéhax 
Jesu qui ja basimaniquë tatsoxëna. 48Jatsi ja qui Jesu chaniniquë: 

—dEa tatsohai pa? ¿Toca tsi soldado bo qui ëa mëaxëhai rë, naa 
Nohiria Baqué ë nori cato? —i Judas qui ja niquë. 

49 Ocapijahai ca jisi tsi, 

—¿Noba saipí tsi jato tëpasxëhi ni noa, Ibobá? —i ja bëtanish ca 
rabëti bo niquë. 

50 Jatsi jato 6 ca huësti catë toá ca arati ibo-iboria yonati 
paxtianiquë. Jahuë mënëcaya ca pahoqui paxtiahacani quiha. 

51 Jatsi, 

—lquë ra. Iqué ra. Iquinayamacana —i Jesu niquë. 

Jatsi yonati pahoqui motsaxo tsi ja jënimahuaniquë. 

52 Jénimahuahax arati ibo bo, arati xobo obéso ca capitán bo, 
yosibo, tihi ca bécanish cabo qui Jesu chaniniquë: 

—tSaipi bo, tëpasti jihui bo, tihi cabo jaya ni mato pa? 
éYomaxéni ca bichii jascaria éa bichi ma bécana pa? 53Jatiroha ca 
bari tsi mato bëta ë i-ipaoyaméqué, arati xobó no. éJéniriaxo tsi ëa 
ma biyamahita, toá tsi ë iquë no? Jishopë. Jaboqui mato xaba tsi 
xo naa rë. Jaboqui béroria tsi yonahi quiha Satanás pë —i jato qui 
ja niqué. 

54 Jatsi Jesu qui ja tsamicaniquë. Tsamixo tsi ori ja bocaniqué 
arati ibo ba chama xobo qui. 


“Jesu cahéyamaquia" i Pedro nina 
Mateo 26.57-58, 69-75; Marcos 14.53-54, 66-72; Juan 18.12-18, 25-27 


Jesu basi tsi Pedro banahuaniqué raquéquí na. 55Arati ibo ba 
chama xobo qui cahéxo tsi quiha soldado bá chihi maponiquë 
huénéné xo na. Tsamahax ja tsahocaniqué yohoxéna. Jasca, jato 
xéréqué tsi Pedro tsahoniqué jaa ri. »6Chihi tapai tsahojano tsi 
quiha xotacó Pedro jisniquë, naa toá ca yonati cato. Pedro ja tsaya- 
tsayani quiha. 

—Jesu ya naa joni iqué ra —i xotaco niquë. 

57 Jatsi Pedro quëbiniquë: 

—Jesu cahëyamahai ca éa xo naa ra, caí —iquiina. 

58 Jaquirëquë joni tsayaniquë. Tsayahax, 

—Tonia Jesu rabëti huësti ca xo mia ra —i Pedro qui ja niquë. 

Jatsi, 

—Jahuë rabëti ma xo ëa ra, joni —i Pedro niquë rë. 

59 Jaquirëquë huësti ca hora huinocaquë tsi, 

—Tonia Jesu ya naa joni iquë ra. Nicacapa. Galileá joi jaya xo ra 

—iriatsi joni huétsa niquë. 

60 Jatsi Pedró quëbiniquë: 

—E joma mi chanihaina ra, joni —iquiina. 

Jari Pedro chanino tsi quiha patiari quëo-quëoniquë. 61 Jatsi Pedro quiri 
bësohax Jesú bëisniquë cohuëqui na. Jatsi Ibobá yoaha ca Pedró shinaniquë, 
naa “Tres tsi cahëyamaquia” ixëqui mia rë, patiari quëonox pari no” i Jesu qué 
no. 62 Jatsi cacha Pedro caniquë. Cahax ja ara-araniquë rabihi na. 


Jesu qui jodioba yosibo quësonina 
Mateo 26.59-68; Marcos 14.55-64; Juan 18.19-24 


63 Jatsi Jesu mahuatsi jaha bëso cabá huaniquë. Ja sëtiacaniquë. 64Bémapahax, 
—éTsohué mia aca? Noqui yoahué ra —itsi quiha jaca niquë nicahi na. 

65 Huéstima tsi Jesu ja ocahuacani quiha pë. 66 Huëaquë tsi 
baquishmari tsi quiha nohiria yosibo, arati ibo ba chama bo, yoba 
tiisimacanaibo, tihi cabo catiniquë chaninaxëna. Jato bésojó tsi 
Jesu mépihacani quiha toá tsi ja niino. Jatsi, 

67 —¿Diós noqui raani ca Xabahamati Ibo ni mia ra? Noqui 
yoahué ra —i Jesu qui chama bo niquë. 

Jatsi Jesú quëbiniquë: 

—“Jaahuë” i pi ë no tsi ëa chahahuayamaxéqui mato rë. 68 Jasca 
pi mato ë nicano tsi quëbiyamaxëqui mato tia. 69 Jama, basima tsi 
xo toa Dios chama ë bixëhaina ra, naa Nohiria Baquë ë nori cato. 
Chamaxëni ca Dios mënëcayá tsi tsahoxëquia ra —i jato qui Jesu 
niquë. 

70 Jatsi, 

—éJapa? ¿Dios Baquë ni mia ra? i jaca niquë jato téquéta. 

Jatsi, 

—Jaahuë. Ja xo ëa ra —i Jesu niquë quëbihi na. 

71 Jatsi ja nëcacaniquë: 

—Jahuë chani yoi ca no nicaquë ra. Jamë quësohi quiha ra. Ja pasomaha ca 
chanihai ca huëtsa no nicatima xo ra —i toá ca chama bo niquë. 


Pilato qui Jesu ja bocanina 
Mateo 27.1-2, 11-14; Marcos 15.1-5; Juan 18.28-38 


2 3 1Jatsi jodioba chama bo tëquë joiniquë. Joixo tsi quiha 
Pilato qui Jesu ja bocaniquë. 2Boxo tsi quiha Jesu qui 
quësotsijacaniquë pë: 

—Janyama noba nohiria mëpihi quiha naa joni ra. 
Gobierno pasomaha xo ra. “Romanoba chama-chamaria 
qui impuestos parata ayamacahuë” i nohiria bo qui quiha. 
Jasca, “Nohiria Xabahamati Ibo, naa nohiria ba chama xo 
ëa” ii quiha pë —nëa tsi quiha Pilato qui jodioba chama bo 
nëcaniquë. 

3Jatsi Pilató Jesu nicaniquë: 

—dJodioba chama-chamaria ni mia? —iquiina. 

Jatsi, 

—Jaahuë —i Jesu niquë. 

AJatsi arati iboba chama bo, nohiria misco, tihi cabo qui Pilato 
chaniniquë: 

—Yama tsi xo naa joni vol ca anina iquia —iquiina. 

5Jama, jari Jesu ja ocahuacaniquë pë: 

—Jodioba mai tëquë xo tsi tiisimapama tsi romanobo 
pasomaha nohiria bo caxahuahi quiha ra. Galilea mai pari tsi ja 
chitahëhuaniquë tiisimaxëna. Jaquirëquë jodiobá mai qui ja cani 
quiha. Jarohapa tsi nëa tsi ja johitaquë pë —i jaca niquë. 


Herodes bësojo Jesu niinina 


6Jato nicahax, 
—éGalilea mai quima ax naa joni joni” —i Pilato niquë. 

7—Jaahué —i nohiria bo qué tsi chama Herodes qui Pilató Jesu 
raaniquë, Galileá ca nohiria bo Herodés yonani quëshpi na. Jabi 
naatiyá tsi Jerusalén tsi Herodes ini quiha jaa ri. 8 Jatsi Herodes 
raniniqué Jesu jiscatsi na. Jistiria Jesú acai ca ja jiscasni quiha. 9 Japi 
Jesu ja nica-nicarianiqué. Mahitsa quiha. Quëbiyamaniquë Jesu. 
10 Jabi Herodes ya tsi quiha arati iboba chama bo, yoba tiisimacanaibo, 
tihi cabo mani iniqué jato ri. Jesu qui ja quëso-quësocaniquë pë. 
Anomaria ini quiha ja qui ja quésocanaina. 11 Jatsi jahué soldado bo 
yaxo tsi Jesu mahuatsi Herodés huaniqué. Mahuaxo tsi quiha sahuéti 
copixéni ca Jesu ja sahuëmacaniquë, chama-chamaria jisiria ca 
manémaxéna. 12 Jabi naama tsi Herodes, Pilato, tihi cabo caxanapaoni 
quiha. Jaquirëquë tsi quiha ja rabënacani quiha. 


Jesu ja namécascanina 
Mateo 27.15-26; Marcos 15.6-15; Juan 18.39, 19.16 


13 Jatsi arati iboba chama bo, réquéninicanaibo, nohiria bo, tihi 
cabo Pilató quënaniquë catiti. 

14—E qui naa joni ma béqué ra, “Romanoba gobierno pasomaha 
nohiria bo mépihai ca tsi xo naa” iquiina. Jama, ë nicaqué mato 
bësojo xo na. Mahitsa ja qui quésoqui mato pë. Yama tsi xo toa 
janyama ca ja acana iquia. 15 Jascaria, ja qui quësoyamahi quiha 
Herodes ri, jahari noqui ja raaha quéshpi na. Ja naméhacatima 
xo ra. Yama tsi xo toa janyama ca ja anina ra, namëhacati. 16 Japi 
rashaxëquia. Rashaxo tsi paquëmaquia —i jato qui Pilato niquë. 

17 Jabi Pascua fiestá tsi huésti ca achiqui ca ja paquëmapaoni quiha. 

18 Jatsi quënatsi nohiria tëquëta huaniquë: 

—Jesu ahuë ra. Barrabás paquëmahuë —iquiina. 

19 Jabi preso qui Barrabás nanëhacani quiha, yacata xo tsi 
gobierno pasomaha nohiria bo ja mëpini iqui na. Iquinaxo nohiria 

bo ja ani quiha. 20 Jama, Pilatë Jesu paquëmacasni quiha. Mahitsa 
nohiria bo qui ja chani-chaniniquë rë. 
21 —Cruzó tooxahuë. Cruzó tooxahuë —iriatsi nohiria bo niquë. 
22 Jatsi nohiria bo qui Pilato chanitëquëniquë: 

—dJëni ni ra? ¿Jahué janyama ca ja ani? Ja naméhacayamati xo 
ra iquia. Yama tsi xo toa janyama ca ja anina ra. Japi ë rashano. 
Rashaxo tsi paquëmaxëquia —i jato qui ja niquë. 

23 Jama, bamayamaniquë nohiria bo pë. Joi pistiamá tsi quiha, 

—Cruzo tsi tooxahuë. Cruzó tsi tooxahué —i jaca niquë. 

Jarohapa tsi jato joi pacotsa iqui tsi jato qui Jesu ja mëaniquë ja 
acano. Jatsi, 

24 Ja namëhacati xo —i Pilato niquë, jaha ja quéécani 
jascaria. 

25 Jatsi jato qui gobierno pasomaha inish ca Barrabás, naa 
nohiria ati ibo preso quima ja paquëmaniquë. Jama, Jesu jato qui 
ja méaniqué ja naméhacano. 


Cruzó tsi Jesu tooxahacanina 
Mateo 27.32-44; Marcos 15.21-32; Juan 19.17-27 


260Ori cruz Jesu mépipama tsi quiha joni, naa Simón Cirene 
icanai ca qui ja tsamicaniquë Jesu cruz iati. Jerusalén qui jicohi ja 
ini quiha, ja tsamicaqué no. Jabi jahá cruz ja janacani quiha Jesu 
cho iati. 27 Jabi huëstima ca nohiria bë Jesu banahuaniquë. Jato 
xërëquë tsi araconacanai ca yoxa bo iniquë jato ri noihi na. 28 Jatsi 
jato quiri Jesu bësohaca tsi ja chaniniquë: 

—Ea iqui tsi arayamacahuë, Jerusalén ca jahi ba. Tënëxëqui 
mato ri. Jasca mato xocobo ri. Ja tahéhax aratsicahuë. 29 Joxëh 
quiha tënëti xabaca rë. Toatiyá tsi “Shomaria tsi xo baquë yama 
ca yoxa bo ra” icaxécani quiha nohiria. 30 Toatiyá tsi maca bo 
qui quënaxëhi quiha nohiria, “Noqui maxëni paquëcahuë. Noqui 
mapacahué” iquiina. 31 Jabi néca pi ëa, naa mëstëxëni ca ja 
ténémacano tsi djënahuariaxëhi ni Dios chahahuayamacanaibo 
qui” —nëa tsi Jesu nëcaniquë. 

32 Jasca dos ca caxaxëniria ca joni bo ri ja bëcaniquë Jesu ya 
namëxëna. 33 Mapo Xao Ya icanai ca qui cahëxo tsi quiha cruzó 
tsi Jesu ja tooxacaniquë. Jasca, ja bëta dos ca caxacanaibo 
tooxahacani quiha jato ri. Huësti ca jahuë mënëcaya no: huësti ca 
jahuë mëxojo no. 34Jatsi Jesu chaniniquë: 

Jesu tooxahacanina 


—Jato jocha shina-bënohuë, noho Jahépá. Ja acanai ca 
cahëyamacani quiha rë —i Jesu niquë. 
Jatsi jahuë sahuëti bo soldado ba biniquë. Bixo tsi quiha jato 
xërëquë xo tsi jahuë sahuëti bo ja oquëxhuacaniquë i-ihai cato no. 
35 Jasca toá tsi nohiria bo niiniquë tsayahi na. Toá tsi ini quiha jodioba 
chama bo jato ri, mahuahi na. 36 Ja qui mahuani quiha soldado bo ri. 
Ja qui ja bécanaca tsi mocaria ca jénéria ja qui ja acaniqué ati. Jatsi, 
37 —Jodioba chama-chamaria pi iqui tsi mimë xabahamahué —i 
jaca niquë. 
38 Jatsi jahué mapo maxcacha naa chani janahacaniquë: “Jodioba 
chama-chamaria xo naa” iquiina. 


Jesu quiri yomaxéni ca bésonina 
39 Jatsi Jesu tapaí ca tooxahacanish ca huéstitá ocahuaniqué jaa 
ri. Mahuahax, 
—¿Xabahamati Ibo ni mia? Mimë xabahamahuë. Jaquirëquë 
noqui xabahamahuë ra —i Jesu qui ja niquë. 
40 Jama, tooxahacanish ca joni huëtsa raahaniquë: 

—dDios qui raquéyamahai? Nëa résohi quiha mia ra, naa joni 
jascaria. 41 No copihacaquë, no ani ca yoi ca quëshpi na. Jama xo 
naa joni ra. Yama tsi xo toa janyama ca ja anina ra —i ja qui ja 
niquë. 

42 Jatsi Jesu qui ja chaniniquë: 

—Ea shina-bënoyamahuë, Jesú, naa mi otohai ca qui mi jicoquë 
no —iquiina. 

43 Jatsi ja qui Jesu chaniniquë: 

—Mia parayamaquia. Jaboqui ë bëta-xëhi quiha mia ra térohama 
caba ití no —iquiina. 


Jesu nanina 
Mateo 27.45-56; Marcos 15.33-41; Juan 19.28-30 


44 Jabi matoroco bari tsi ja iniquë, mai tëquë tsëmonaquë no. 
Tres hora no tsi ja baquishni quiha. 45 Jisiqujyamaniquë bari ra. 
Jasca, arati xobó ca rotamë ca quëbëti raiti jaxcahacaniquë. 46 Jatsi 
Jesú quënaniquë: 

—Mi qui noho shina aquia, noho Jahëpa —iquiina. 

Chanihax ja naniquë. 47 Ocapijani ca jisi tsi quiha toa ca niihai 
ca capitán Diós oquëhuaniquë, 

—Mëstëxëni ca joni ja iquë tia —iquiina. 

48 Jesu namëhai ca jisi tsi jahari jato xobo qui quëtsonish ca 
nohiria bocaniquë. Cohuë ja icani quiha. 49 Jasca, basi tsi quiha 
Jesu rabëti bo tëquë mani iniquë. Toa tsi ini quiha Galilea ax ja 
bëta bëcanish ca yoxa bo ri. Basi xo tsi naa jahuë bo tëquë ja 
tsayacani quiha raquëhi na. 


Jesu maihuahacanina 
Mateo 27.57-61; Marcos 15.42-47: Juan 19.38-42 


50 Tobi joni shinajiaxëni ca iniquë, naa José icanai cato. Jodioba 
yobahai ca yosibo xatë ja ini quiha. 51 Jabi Jesu toa jodioba chama 
ba acasquë tsi quiha jato ati yoba pasomaha ja chanini quiha. 
Jasca, yaca Arimateá tsi ja raca-racani quiha jodioba mai no. Jabi 
Dios nohiria bo otohai ca ó pasohi ja ini quiha jaa ri. 52 Jabi Pilato 
qui Josë caniquë. Caxo tsi quiha Jesu yora ja bënaniquë maihuati. 
53 Jatsi Jesu yora ja botëmaniquë. Botëmaxo tsi quiha ja yaboniquë 
raiti miro catë no. Yaboxo tsi quiha maxax ó ca quini ó tsi, naa 
huéyohaca ca quini ó tsi ja jananiqué. Maihuati quini paxa ja ini 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


255 San Lucas 23, 24 


quiha. Jari jaxara janahacayamani quiha yora. 54 Jabi pascua fiesta 
rohahuati bari ja iniquë, Jesu ja maihuacaquë no. Jodioba joiti bari 
chitahëpaimaria ini quiha. 

55 Jabi Josë ya bocani quiha yoxa bo ri, naa Jesu ya Galilea ax 
bëcanish cabo. Jahuë mai ja jiscani quiha. 56 Jaquirëquë jato xobo 
qui ja bacacaniquë perojome, yora chëxati, tihi cabo rohahuaxëna. 
Jama, jahari jahuë yora rohahuahi canoma ja icani quiha, jato joiti 
bari chitahëni nori iqui na. Japi toa bari tsi quiha ja joicaniquë jato 
jodioba yoba tahéhax na. 


Jesu bësotëquënina 
Mateo 28.1-10; Marcos 16.1-8: Juan 20.1-10 


2 4 1Domingó tsi Jesu maiquini qui yoxa bo bacaniquë. 

Baquishmari ja ini quiha. Perojome bo ja jayacaniquë, naa 
ja rohahuahacanish ca perojome yora chéxati. 2Jahué maiquini qui 
cahéxo tsi quiha jahuë maiquini quëbëti maxax chahitaxëni ca ja 
yopacaniquë. Bahama ja tarahacani quiha ra. 3Maiquini qui jicoxo 
tsi quiha Iboba yora ja yopacaniquë. 4Yama a. Jatsi, 

—dJahuënia cara ca jahué yora sa? —i jaca ni quiha yopahax na. 

Shinajahuacano tsi quiha jato tapaí niitapiniqué dos ca ángel bo. 
Joni jisiria ca ja icani quiha. Bajra-bajrani quiha jato raiti, canapa 
jascaria. 5Jatsi raquëniquë yoxa bo tsayahax na. Raquéhax jato 
bésojó ja rënicaniquë. 

Jatsi jato qui ángel bo chaniniquë: 

—éJéniria xo tsi maiquini xo tsi bésohai ca mëracanai pa? 6 Yama xo 
ra. Ja téronojaqué ra. éJahué mato ja yoani, Galileá tsi mato bétaquí 
na? 7 “Jochacanaibo qui méahacaxéti xo Nohiria Baqué, cruzó tsi ja 
tooxahacano” di ja yamayamani? "Tres bari quirëquë bësotëquëxëquia” 
di ja yamayamani? —néa tsi yoxa bo qui ángel bo nëcaniquë. 

8Jatsi Jesú yoani ca yoxa bá shinaniquë. 9 Shinaxo tsi quiha 
jahué maiquini ja jisbayacaniquë. Jahari jato xobo qui ja bocani 
quiha. Xobo qui cahéxo tsi ángel jato yoani ca tëquë ja yoacaniquë 
Jesu once ca rabéti bo qui. Téxé bo téqué yoahacani quiha jato 
ri. 19Jabi Dios Chani chitahéhuati ibo bo yoanish ca yoxa bo tsi 
xo naa: María Magdalena, Juana, Jacobo jahéhua María, jato béta 
ca yoxa huétsa bo, tihi cabo ini quiha, naa jahué maiquini qui 
bocanish cabo. 11Jama, yoxa bo nicaxo tsi quiha Jesu rabéti bá 
chahahuayamaniquë, ja paracanai ca quéscahuaquí na. 

12 Jama, Pedro joiniquë jisi caxëna. Jahuë maiquini qui ja 
jabaniquë. Maiquini qui cahëhax ja tëtoniquë jaxara tsayaxëna. 
Yabohaca ca raiti roha ja jisniquë. Yora yama. Jatsi xobo qui jahari 
ja caniquë jënipijani ca qui ratëhi na. 


Emaús yaca quinia ca bahi 


13Toa bari tsi Emaus icanai ca yaca qui dos ca joni, naa Jesu 
banahuacanaibo cahi iniquë. Basiriama, naa once kilëmetros 
Jerusalën quima toa yaca ini quiha. 14 Jerusalën ocapijahitaha 
ca tëquë yoati chanihi ja icani quiha. 15 Jabi ja chanicano tsi jato 
qui Jesu riiniquë. Riihax jato bëta cotsijaniquë. 16 Jesu tsayaqui 
tsi jahuë bëmana ja cahëyamacani quiha. 17 Jatsi jato qui Jesu 
chaniniquë: 

—dJahuë chanibonacanai? —iquiina. 

Jatsi ja niicaniquë. Cohué jato bëmana ini quiha. 18Jatsi jato 6 ca 
huësti catë quëbiniquë, naa Cleofás icanai cato. 

—¿Naa bari no tsi Jerusalén ca jënipijahitaha ca jahué bo mi 
nicayamahitaha pa, toá tsi shishoquí na? Tonia mia roha tsi xo toa 
nicayamahaina ra —i Jesu qui ja niquë. 

19 Jatsi, 

—dJahuë jahué bo ni? —i Jesu niquë. 

Jatsi ja quëbicaniquë: 

—Nazarët ca Jesu yoati jahuë bo ra. ëToa jahuë bo mi 
nicayamahitaha pa? Dios Chani yoati ibo-iboria naa joni iquë 
ra. Anomaria ca jisti bo ja ani quiha. Jasca, Dios, nohiria 
tëquë, tihi cabo qui jiaria ja yoahai ca chani ini quiha. 

20 Jama, noba arati ibo bo, noba chama bo, tihi cabá mëaniquë 
romanobo qui, ja namëhacano iquish na. Japi cruzó tsi ja 
tooxahacahitaquë rë. 21 “Tonia noqui Israél cabo xabahamahai 
ca tsi xo naa ra” i no paoniquë. Noqui Israël cabo mëbihi 
jonish ca ja iqui ca quëscahuanohuahitaquë ra. Jatsi ja 
nahitaquë rë. Jasca, huinocaquë tres bari. 22Jama, jaboqui 
noqui xaté ca yoxa bá noqui ratiaquë. Naa baquishmarí tsi 
quiha jahari jahué maiquini qui yoxa bo huésti huésti cabo 
bocaquë. 23Jahué yora ja yopacana quiha. Yama a. Yopahax 
jahari ja bëcaquë noqui yoaxéna. “Angel bo no jisqué ra. Béso 
xo ra” icani quiha” i noqui toa yoxa bo quë pa. 24Japi jahuë 
maiquini qui huësti huësti ca joni bo bocaniquë jato ri, jiscatsi 

na. Yama a ra: naa yoxa ba yoaha jascaria —nëa tsi Jesu qui 
ja nëcacaniquë. 

25 Jatsi jato qui Jesu chaniniquë: 

—Cahëtimaxëni ca joni xo mato rë. Dios Chant yoanish cabá 
yoani ca tëquë chahahua-pëniria ca mato xo naa. 26¿Naa jahuë 
bo tëquë tënëti nori Xabahamati Ibo iyamayamani? Toca tsi jahuë 
oquë ja biquë ra —iquiina. 

27 Jatsi jamë yoati tsi Quënëhacanish caba yoani tëquë 
bërohuatsi Jesú huaniquë. Jariapari tsi jamë yoati Moisés yamabá 
quënëni ca jahuë bo ja bërohuaniquë. Jaquirëquë jamë yoati Dios 
Chant yoanish cabá quënëni ca jahuë bo ja bërohuaniquë. 28 Jatsi 
yaca qui ja cahëcaniquë. Ori Jesu cahai ca quéscahuahi tsi, 

29 —No bëta mi chitëno ra. Caqué bari —i Jesu qui jaca niquë. 

Jatsi jato xobo qui Jesu jiconiquë jato bëta chitëxëna. 30 Jatsi jato béta 
Jesu oriquiniquë. Oriquiqui tsi quiha mapari ja biniquë. Ja quëshpi tsi 
“Gracias” ixo tsi ja bëquëxniquë. Bëquëx-xo tsi quiha jato qui ja mëaniquë 
piti. 31 Tocajaquë tsi quiha Jesu ja iqui ca ja cahëtapicaniquë. Jatsi Jesu 
yamatapiniquë. 32 Jatsi chaninatsijacaniquë: 

—Anomaria iqui quiha jahué chani ra, naa bahi xo tsi noqui 
ja yoahana. Dios Chani noqui ja bérohuano tsi ¿noba shina 
huahanayamaha pa? —iquiina. 

33 Jatsi ja joitapicaniquë. Jerusalén qui bacatsijacaniquë. Jesu 
once ca rabétiria bo, Jesu banahuacanaibo huétsa bo, tihi cabo jisi 
ja bocani quiha jato yoaxéna. Cahéhax tsi quiha, 

34 —Jabija. Bëso xo ra. Simón qui ja jisiquiqué ra —i jato qui jaca niqué. 

35 Jatsi bahi ó ca jënipijaha ca ja yoacaniqué jato ri, naa dos ca 
joni bo. Yoahax, 

—Mapari ja bëquëxquë tsi Jesu ja iqui ca no cahétapiqué ra —i 
jato qui jaca niquë. 


Jahué rabétiria cabo qui Jesu jisiquinina naquété no 
Mateo 28.16-20; Marcos 16.14-18; Juan 20.19-23 

36 Ocapijani ca jahuë bo yoati ja chanicano tsi jato xërëquë tsi 
Jesu niitapiniquë. Niihax, 

—Raquëyamacana —i jato qui ja niquë. 

37 Bérocamaqui ja iqui ca ja quëscahuajahuacani quiha 
raquëqui na. Mëmëtsijacaniquë ra. 38 Jatsi jato qui Jesu 
chaniniquë: 

—éJénihax tsi ratëcanai pa? ¿Jénixo tsi ëa yoi ja nori ca 
shinayamacanai? 32Noho mëquënë, noho tahë, tihi cabo 
tsayacahué. Ea yoi xo naa ra. Ea motsacahué. Nami, xao, tihi 
cabo jayama xo bérocamaqui ra. Nami é jaya ca jisqui mato ra. 
40Toca tsi chanipama tsi jahué mëquënë, jahuë tahë, tihi cabo 
jato ja jismaniquë. 41 Jatsi ja ranicaniqué ra. Jari shinati pi ja 
cahéyamacani quiha. Ja ratécanique. Jatsi, 

—d¿Jahué ya ni mato piti? —i jato qui Jesu niquë. 

42 Jatsi ja qui imaha ca sani ja acaniqué piti. 43Bichi tsi jato 
bësojo xo tsi ja piniquë. 44^Pihax jato qui Jesu chaniniqué: 

—Mato bëtapama tsi ëmë yoati tsi Quënëhacanish cabo tëquë ë 
yoayamëquë. “Jatihuahacati iqui quiha ëmë yoati Quënëhacanish 
cabo tëquë” i mato qui ë yamëquë —iquiina. 

45 Jatsi bëroria tsi Quënëhacanish cabo jato ja tiisimaniquë ja 
cahëyoicano iquish na. 46Jatsi ja chaniniquë: 

—Jabi ëa yoati ja quënëcani ca tsi xo naa: “Tënëti nori quiha 
johai ca Xabahamati Ibo” i jaca ni quiha. “Tres bari quirëquë 
rësonish cabo quima ja tëronoti nori quiha” i jaca ni quiha. 47 Jatsi, 
“Nohiria bo tëquë qui jahuë xabahamati Chani yoahacaxëti xo, 
ja quiri bësocanaiba jocha masahacano” i jaca ni quiha. Jabi 
Jerusalën pari tsi naa chani yoahacaxëti xo. 48 Jabi naa ma jisxëhai 
ca jahué bo ma yoaxëti xo. 49 Jabi jaboqui Espíritu Santo mato qui 
raaxëquia, noho Jahépá yoani jascaria. Yacatá tsi chitécana, mato 
qui mana ca chama joxëquë rohari. Toa chama ma jayano —nëa tsi 
jato qui Jesu nëcaniquë. 


Mana Jesu térononina 
Marcos 16.19-20 


50 Jaquirëquë Jerusalén quima jahué rabëti bo Jesú bonique, 
yaca Betania quiri. Toa xo tsi quiha jahué mëquë Jesu tëroniquë 
jato shomahuaquí na. 91 Chanipama tsi nai qui tëronotsijaniquë. 
Jato quima ja bichiquiniquë nai qui. 52Jatsi ja ménicanaca tsi Jesu 
ja ocahuacaniquë. Ocahuahi tsi rani tsi jahari Jerusalén qui ja 
bocaniquë. 53Arati xobó tsi ja i-ipaocani quiha Dios oquëhuahi na. 

Bësomati Chani 


1 1Jariapari tsi Cristo, naa Chani icanai ca iniquë. Toatiyá tsi 
yama mai iniquë. Jabi Dios ya ja iniquë. Jasca, Dios ja iniquë 
ra, naa Chani inish cato. 2Jariapari tsi Dios ya ja inique. 3Jatiroha 

ca ja nëhohuayoniquë ra. Jasca, yama tsi toa ja ayamanina. 

4 Jatiroha ca ja bësomaniquë ra, Bésomati Ibo-iboria ja nori quéshpi 
na. Jasca, jatiroha ca nohiria qui huahuahi quiha jahué Chani, 
jabija ca jismahi na. 5Tsémó ca nohiria bo jabija ca Chani jismahai 
ca Huëa ca tsi xo naa ra. Jabi naa Huëa nocahuayama-pistiariaxëhi 
quiha tsémo ra. 


Dios Chani chitahénina 


6Jatsi jahué Chani bëhai ca Diós raaniquë, naa Juan icanai 
cato. 7Jesucristo, naa Huéa inish ca yoati tsi nohiria bo yoahi 
quiha Juan joniqué. Joxo tsi quiha Dios Chani ja yoaniquë, Huëa 
inish ca qui nohiria chitimino iquish na. 8Jabi Huëa inish ca Juan 
iyamaniquë. Jama, Huéa inish ca yoati chanihi quiha ja joniquë. 
9 Jabija ca Huëa-huëaria ca tsi xo toa mai qui jonish cato. Joxo tsi 
quiha jatiroha cabo qui jabija ca huahuahi quiha, nohiria bá Dios 
cahéno iquish na. 

10Noba maí tsi quiha Chani icanai ca racaniqué; naa noba 
mai nëhohuanish cato. Jama, tsohué ja iqui ca nohiria bá 
cahëyamaniquë rë. 11 Jasca, jahuë mai ca nohiria bo, naa jodiobo 
qui ja joniquë. Ja joquë tsi quiha jahuë jimibá biyamaniquë pë. 

Jato qui yoi ja ini quiha. 12Jama, nohiria bë Chant icanai ca biquë 
tsi jato qui chama ja aniquë Dios baquë bo manëti. Jahuë baquë bo 
manëcani quiha Xabahamati Ibo ja nori ca ja chahahuacaquë no. 
13 Jatsi cotëquëhi quiha chahahuahi na. Jamëri tsi xo naa cohaina 
ra. Noba jahéhuá comahai ca jascaria ma xo ra. Nohiria jaha 
quëëhaina, bënë bá saihuacatsaina, néca tsi quiha Dios baqué bo 
manéyamacani quiha. Jama, Dios tsi xo toa jato Comati Ibo-iboria. 


Joni Jesu manénina 


14 Jabi joni naa Chani icanai ca manëniquë. Joni manëhax noqui 
xërëquë tsi quiha ja racaniquë. Jatsi jahuë oquë no jisniquë, naa 
ja qui jahuë Jahëpa acacanish ca oquë jiaxëni cato. Jasca, Dios 
baquë huësti ca ja iqui iqui tsi anomaria jahuë oquë ini quiha ra. 
Ja quëshpi tsi nohiria bo noiti cahëxëni ja ini quiha. Jasca, jabija 
ca chaniti cahëxëni ca ja ini quiha. 15Jabi Cristo yoati tsi Juan 
nëcaniquë: 

—E cho joxëhi quiha éa oqué cato. E conox pari no tsi ja iniquë. 
Jasca, mato qui ë yoani ca joni tsi xo naa —i Juan niquë Jesu yoati 
na. 

16 Anomaria tsi xo noqui Cristó noihaina ra. Ja noihai iqui tsi 
no shomahuariahacaniquë ra, naa noqui tëquëta. 17 Jabi jariapari 
tsi quiha noqui jodiobo qui Moisés yamabá yoba aniqué. Noqui 
quësohi quiha toa yoba rë. Jama, mai qui Jesucristo joni iqui tsi 
Dids noqui noihaina, jahuë jabija ca Chani, tihi cabo cahëyoiqui 
noa ra. 18Yama tsi xo toa Dios jisnish cato. Jabi Dios noqui 
cahëmanish ca tsi xo toa jahuë Baquë yoi roha, naa Dios tahë cato. 


Cristo yoati Juan chaninina 
Mateo 3.11-12: Marcos 1.7-8: Lucas 3.15-17 


19 Jabi arati ibo bo, jato mëbicanaibo, tihi cabo quiha Jerusalën 
ca jodioba chama ba raaniquë Juan qui. Jato ja raacaniquë 
Xabahamati Ibo ja iqui ca nicati. Jatsi Juan ja nicacaquë tsi quiha, 

20— Cristo, naa jaha ma pasohai ca Xabahamati Ibo ma xo éa ra 
—i jato qui Juan niquë. 

21 Jatsi quiha, 

—dTsohuë cara ni mia sa? ¿Elías ma ni mia ra? —i ja qui jaca 
niqué. 

Jatsi quiha Juan quëbiniquë: 

—Elías ma xo ëa —iquiina. 

Jatsi, 

—t Dios raahai ca chani yoati Ibo-iboria ni mia sa? —i jaca niquë. 

—Toa ma xo ëa ra —i Juan niquë. 

22 Jatsi quiha, 

—dTsohuë cara ni mia ra? Noqui yoahué, noqui raahax cabo no 
québino iquish na. ¿Japa mia ti? ¿Jénihai ra? —i quiha Juan qui 
jaca niquë. 

23 Jatsi Juán québinique: 
—Xabachá ca quënahai ca éa xo naa. Shomahuahacacahuë, 
Ibo johai ca bax na iquia ra. Jabi siri tsi quiha éa yoati tsi Isaías 
yamabo, naa Dios Chani yoanish ca chaniniqué, naa é conox pari 
no —néa tsi Juan nëcaniquë. 

24 Jatsi quiha fariseobá raahacanish cabá nicatëquëniquë: 

25—Johai ca Xabahamati Ibo, Elías, Dios Chani yoati Ibo-iboria, 
tihi cabo iyamapiquí tsi ¿jéniriaxo tsi nohiria bo ashimahai pa? —i 
ja qui jaca niquë. 

26 Jatsi quiha Juán jato quëbiniquë: 

—Jéné tsi mato ashimaquia. Jama, mato xërëquë tsi bësohi 
quiha mato béroma cato ra. 27E cho joxéhi quiha ëa oquéria cato. 
éJénahuariahax raca ja bax ë yonocona rë, iriama ca ë nori quéshpi 
na? —néa tsi bëcanish cabo qui Juan nëcaniquë. 

28 Jabi ani Jordán rabëquëxë, naa Betania mai icanish cató tsi 
quiha ja qui raahacanish cabo Juán quëbiniquë. Toa xo tsi quiha 
nohiria bo ashimahi ja iniqué. 


Jesú jahué yonoco chitahéhuanina 

29 Huëaquë tsi quiha ja qui Jesu johai ca Juán jisniquë. 

—Tsayacapa. Dios oveja tsi xo naa ra. Nohiria jocha bixéhi quiha. 
30Jabi mato qui é yoani ca joni tsi xo naa, “E cho joxéhi quiha éa 
oqué cato” i ë qué no. “E conox pari no tsi bëso ja iniquë” i ë ni 
quiha. 31 Toatiyá tsi Xabahamati Ibo ja iqui ca ë cahëyamaniquë 
rë. Jama, jënë tsi ashimahi é joniqué, Israél cabo qui mato Cristo 
jismaxéna —néa tsi quiha nohiria bo qui Juan nëcaniquë. 

32 Jatsi quiha Juán yoani ca tsi xo naa: 

—Espíritu Santo é jisniqué ra, nai ax boto botéhai jascaria. 
Botéhax jahá tsi ja chitëniquë. 33 Jari jaha no pasohai ca 
Xabahamati Ibo ja iqui ca € cahéyamaniqué ré. Jama, é qui 

chaniniqué Dios, naa nohiria bo ashimati éa raanish cato. “Espíritu 
Santo botéhai ca jisxéqui mia” i ë qui Dios ni quiha. “Botéhax 
tsohuécara ó chitëxëhi quiha. Espíritu Santo tsi nohiria ashimahai 
ca tsi xo toa” i ë qui Dios ni quiha. 34Jatsi Jesu qui Espíritu Santo 
botëhai ca é jisniquë. Ja tsi xo toa Dios Baqué ra iquia —néa tsi 
quiha jato qui Juan nëcaniquë. 


Jesu jariapari ca banahuacanaibo 

35 Huëaquë tsi quiha dos ca jahuë rabëti bo ya Juan nii iniquë. 
36 Niixo tsi quiha Jesu tarabihai ca ja tsaya-tsayaniquë. 

—Tsayacapa. Dios oveja tsi xo toa ra —i quiha jato qui Juan niquë. 

37 Jatsi Jesu quiha Juan rabë ca rabëti bë banahuaniquë ra ja 
yoani ca nicaxo na. 38 Bopinaxo tsi quiha ja cho banahuacanaibo 
Jesú jisniquë. Jisi tsi, 

—dJahuë méracanai? —i jato qui ja niquë. 

39 Jatsi quiha, 

—dJahuënia tsi racahai, Maestro? —i jaca niquë Jesu qui. 

Jatsi, 

—Jisi bëcahuë —i jato qui Jesu niquë. 

Jatsi quiha ja bëta ja bocaniquë. Boxo tsi quiha Jesu racahai ca 
iti ja jiscaniquë. Jisi tsi ja bëta ja chitëcaniquë, yata ja ini iqui na. 

40 Jabi Jesu ya canish ca Andrés ini quiha, naa Juan chani 
nicanish cato. Simón Pedro noma quiha. 4 Jasca, jisbaya tsi quiha 
jahuë rëquëmë Simón pari Andrés bichi caniquë. 

—Xabahamati Ibo no jisquë ra —i quiha Simón qui ja niquë. 

42 Jatsi quiha Jesu qui jahué rëquëmë ja bëniquë. Ja béqué tsi 
quiha Jesú tsayaniquë. 

—Juan baquë Simón xo mia. Jaboqui janë paxa ca mi qui 
axéquia. Pedro mi quénahacaxéti xo —i quiha ja qui Jesu niqué. 
Jabi noba joí tsi “Maxaxa” Pedro janëhacani quiha. 


Felipe, Natanael, tihi cabo Jesú quénanina 


43 Jatsi huëaquë tsi quiha Galilea mai qui Jesu cacasniqué. Caxo 
tsi Felipe ja jisniquë. Jatsi, 

—E béta johuë —i quiha ja qui Jesu niquë. 

44 Jabi Betsaida yaca quima Felipe joni quiha. Toa yacata tsi 
racani quiha Andrës, Pedro ri. 45 Jatsi quiha Natanael Felipë bichi 
caniquë. 

—Noqui Xabahamati Ibo ë jisquë ra. Jabi naa joni yoati tsi no 
yoahacani quiha Moisés quënëni cato ó no. Jasca, ja yoati tsi 
quénéni quiha Dios Chani yoanish cabo ri. Jahué jané tsi xo Jesu, 
naa José baqué quiha. Nazaret quima ax johi quiha —néa tsi quiha 
Natanael qui Felipe nëcaniquë. 

46 Jatsi quiha, 

—éJénahuariahax raca Nazaret quima ax jia ca jona? —i Natanael niquë. 

Jatsi, 

—Jisi jopa —i ja qui Felipe niquë. 

47 Jatsi ja bëcano tsi quiha Natanael Jesú jisniqué. 

—Nëa tsi johi quiha Israél ca joni shinajiaxéni cato ra. 
Quiatimaxëni ca joni tsi xo naa —i quiha Jesu niquë. 

48 Jatsi quiha, 

—dJënahuariaxo ëa mi cahëha pa? —i Natanael niquë. 

Jatsi, 

—Felipë mia quënanox pari no tsi tosa jihui nama mi tsahohai ca 
ë jisquë ra —i ja qui Jesu niquë. 

49 Jatsi Natanaël quëbiniquë: 

—Dios Baquë xo mia ra, Maestro. Israél caba chama-chamaria xo 
mia ra —iquiina. 

50 Jatsi, 

—“Tosa jihui nama mia ë jisquë” i ë a iqui tsi ëa chahahuaqui 
mia pë. 51 Mia parayamaquia. Naa jisti oqué cabo jisxéqui mia 
ra. Nai japëquëhai ca jisxéqui mia. Jasca, Nohiria Baquë quima 
ax Dios angel bo tëronohaina, ja qui ja botëcanaina, tihi cabo tsi 
jisxéqui mia ra —i quiha Natanael qui Jesu niquë. 


Jënëria Jesti jënëpaxa manëmanina 


2 1Dos bari quiréqué quiha Galilea mai ca Caná icanish ca yaca xo tsi 

ahui yahi quiha joni iniquë. Toá tsi quiha Jesu jahëhua iniqué jaa ri. 
2 Jatsi quiha jahué rabéti bo ya Jesu caniqué jaa ri. Ja qui joi amahacani 
quiha. 3Jabi nohiria bo oriquino tsi quiha oriquiti ibobá jënëria binianiquë 
rë. Jato jënë ja paisacaquë tsi quiha, 

—Yama xo jato jënë rë —i quiha Jesu qui jahué jahëhua niquë. 

4 Jatsi Jesú quëbiniquë: 

—Huënayamahuë, caí. Jaméri tsi xo toa mi shinahaina pë. Jari 
tsëquëyamahi quiha noho yonocoti xabaca ra —i quiha jahué 
jahéhua qui Jesu niquë. 

5Jama, toá ca yonati bo qui jahuë jahëhua chaniniquë: 
—Mato ja yoahai ca acahuë —iquiina. 

6 Jabi toá tsi quiha seis maxax ca chomo bo nii ini quiha; naa 
Jodiobá chocohati jabi quéshpi na. Jabi pistiama naa chomo bo 
icani quiha. 7 Jatsi, 

—Chomo bo tsi jënëpaxa rëatsacana —i yonati bo qui Jesu niquë. 

Jatsi quiha ja réacaniqué jahué quëbichi no. 8Réajahuacaqué tsi 
quiha, 

—Huëtacahuë. Oriquiti ibo qui bocahué —i jato qui Jesu niquë. 

Huëtaxo tsi quiha jënëria ibo qui yonati bá boniquë. ?Ja bocaquë 
tsi quiha jénéria rarinamahacanish ca jénépaxa ibobá tananiquë. 
Anomaria ja ini quiha. Tanaxo tsi quiha ahui yahax ca joni ja 





Jënëria Jesti jénépaxa manëmanina 

quënaniquë. Jabi jahuënia ca naa jënëria joha ca ja cahëyamani 
quiha. Cahëniquë taanish ca yonati bo roha. 

10 Jatsi, 

—Anomaria tsi xo naa jënëria ra —i ibo niquë—. Jënëria jiaxëni 
ca pari taahi quiha jatiroha cabo ra. Noba jabi quiha. Jaquirëquë, 
nohiria bo sëyaquë tsi quiha jënëria yoi ca taacani quiha pë. Jama, 
ja cho naa jënëria jiaxëni ca mi taaquë pa —i ja ni quiha ahui 
yahax ca qui. 

11 Jabi naa jisti quiha Jesú aniqué Galileá ca Cana yacata xo na. 
Jahué jariapari ca jisti quiha. Naa jistí tsi quiha jahué oqué jiaxéni 
ca Jesú jismaniquë. Ja iqui tsi jahuë rabëti bë chahahuaniquë. 

12 Jaquirëquë jahuë jahëhua, jahuë noma bo, jahuë rabëti bo, tihi 
cabo ya Jesu caniquë Capernaum mai qui. Toa tsi quiha ichariama 
ca bari no tsi ja chitëcaniquë. 


Arati xobo qui Jesu jiconina 
Mateo 21.12-13; Marcos 11.15-18; Lucas 19.45-46 

13Tséquépaimaria jodiobá pascua fiesta ini quiha. Ja quëshpi tsi 
Jerusalén qui Jesu caniqué. 14Arati xobo qui jicoxo tsi huéyé bo, 
oveja bo, boto bo, tihi cabo iniacanaibo ja jisniqué. Jasca, toá tsi 
quiha parata rarinamacanaibo tsaho iniquë pë. 15 Jaha tsi quiha 
huacapi Jesú quëconiquë. Quëcoxo tsi quiha arati xobo quima 
jato tëquë ja raaniquë. Jato oveja bo, jato huëyë bo, tihi cabo ja 
raaniquë cacha. Raaxo tsi quiha parata rarinamacanaiba parata ja 
pacanamaniquë. Jasca, jato mesa bo ja narabaniquë. 

16 Jatsi, 

— Mato boto bo cacha tsëcacata. Noho Jahëpa xobo tienda 
jabitihuayamaxëqui mato ra —i quiha boto iniacanaibo qui ja niquë. 
17 Jatsi quiha Dios libro 6 ca quënëhacanish ca jahuë bo jahuë 
rabëti bá shinaniquë, “Mi arati xobo noiquia, Diós. Anomaria tsi xo 

toa mi xobo é noihaina ra” i ja nina. 

18 Jatsi arati xobo quima jato Jesú raaqué tsi quiha jodiobá 
nicaniquë: 

—dCacha jato raati chama ya ni mia sa? dJahuë jisti ati métsa ni 
mia, noqui mi chama jismati? —iquiina. 

19 Jatsi Jesú quëbiniquë: 

—Naa arati xobo potasyocahuë. Tres bari tsi noho chamá tsi 
niitëquëmaxëquia —i jato qui ja niquë. 

20 Jatsi, 

—Cuarenta y seis año no tsi ja yonococaniquë, naa arati 
xobo jatihuaxéna. dJënahuariaxo raca tres bari tsi naa xobo mi 
nimatëquëna” —i jaca niquë, quëbihi na. 

21 Jama, jahuë yora yoati tsi Jesu chanihi ini quiha, jato 
arati xobo yoati nomari. 22Jasca, Jesu bësotëquëquë tsi quiha 
jodiobo qui ja nëcani ca jahuë rabëti ba shinani quiha. Jaha tsi 
Quënëhacanish cabo, Jesú yoanina, tihi cabo jahué rabëti ba 
chahahuayoini quiha. 


Nohiriá shinahai ca cahéhi quiha Jesu 


23Pascua fiesta no tsi quiha Jerusalén tsi Jesu iniqué. Toá 
ja no tsi quiha huéstima cabá chahahuaniquë, ja ani ca jistiria 
cabo jisish na. 24 Jama, jato béta Jesu rabënabëquiyamaniquë, 
jatiroha ca joni bá shinahai ca ja cahéni quéshpi na. ¿Mahitsa ja 
chahahuayamayamacani? 25 Jabi nohiria bá shinahai ca tëquë ja 
cahëyoini quiha. 


Jesu qui Nicodemo jonina 


1Tobi jodioba chama iniquë, naa Nicodemo icanai cato. 
Fariseobo, naa jodioba chama ja ini quiha. 2Jabi baquichá tsi 
quiha Jesu qui ja joniqué chaninaxéna. Johax, 

— Dios raahacanish ca maestro xo mia, Taitá. Dios mi 
bétayamarohapino tsi mi acai ca jisti bo mi ayamaqué aqué ra —i 
quiha Jesu qui ja niquë. 

3 Jatsi, 

—Mia parayamaquia. Cotéquéyamapihi tsi Diós otohai ca qui 
jicotimaxëni xo joni ra —i quiha ja qui Jesu niquë. 

4 Jatsi, 

—éJénahuariahax joni siri ca cotéquéna ra? ¿Jahué jahëhua 
xama qui jicoxëti ni, cotëquëti pa? —i Nicodemo niquë. 

5Jatsi quiha Jesú quëbiniquë: 

—Mia parayamaquia. Jënë, Espíritu Santo, tihi cabá tsi 
cotëquëyamapihi tsi Diós otohai ca qui jicotimaxëni xo joni ra. 
6Jabi nohiria comahi quiha nohiria. Jama, Dios baquë bo jabitiqui 
noa, Espíritu Santó tsi no cotëquëquë no. 7“Mi cotëquëpaima xo” i 
ë no tsi ratëyamana. 8Xotohi quiha yoshini jaha ja quëëhai cató 
no. Xotojano tsi jahuë joi nicaqui noa. Jama, jahuënia ax ja johaina, 

jahuënia ja cahaina, tihi cabo tsi cahëyoiyamaqui noa. Jabi toca 
tsi yonocohi quiha Espíritu Santo ri, no cotëquëquë no. Jisnoma xo 
Espiritu Santo yonocohaina —i Jesu niquë. 

9 Jatsi, 

—dJënahuariahi ni sa? —i Nicodemo niquë. 

10 Jatsi Jesú quëbiniquë: 

—éIsraél ca nohiria maestro ma ni mia ra? ¿Naa ë chaniha 
ca cahëyamahai pa? 11 Jabi no cahëhai ca jahuë bo, no jisi ca 
jahué bo, tihi roha cabo yoati tsi chaniqui noa ra. Jama, noba 
chani biyamacani quiha nohiria pé. 12Naa maí ca jahué bo yoati 
ë chanihai ca chahahuayamapiquí tsi djënahuariaxo tsi ëa mi 
chahahuana, naa Dios naipá ca jahué bo voa ë chanixëquë no? 

13'Jabi ëa roha ca tsi xo toa Dios naipá ca jahué bo jismati métsa 
cato. Yama tsi xo toa nai qui canish ca huétsa ra. Jaroha ca nai ax 
jonish ca ëa xo naa, naa Nohiria Baqué cato. 14 Jabi jihui tsi Moisés 
yamabá metal rono téroni quiha nohiria bo résoyamano iquish 
na. Jascaria, jihuí tsi térohacaxéti xo Nohiria Baqué ri, nohiria bo 
résoyamano iquish na. Ea naméxéti ca xo. 15Jabi bëso-bësopaoxëhi 
quiha ë qui chitimicanaibo tëquë ra —néa tsi quiha Nicodemo qui 
Jesu nëcaniquë. 


Maí ca nohiria noihi quiha Dios 


16 Jabi jatiroha ca mai ca nohiria Diós noiniquë. Noixo tsi quiha 
jahué jahuésti baqué ja aniqué no bax na. Jahué baqué chahahuahi 
tsi réso-résoyamahi quiha noa. Jama, béso-bésopaoxéqui 
noa. 17 Jabi Diós jahuë Baquë mai qui raayamaniquë jato jocha 
quëshpi nohiria copixëna. Jama, jahuë Baquë ja raaniquë noqui 
xabahamaxëna jaha no. 

18 Jabi tënëtia qui jahuë Baquë qui chitimicanaibo raayamaxëhi 
quiha Dios. Jama, chitimiyamacanai ca tsi xo toa Dios copi 
bixëhaina ra, jahuë jahuësti Baquë qui ja chitimiyamacanai 
quëshpi na. 19 Jabi Diós yoani ca tsi xo naa: Mai qui joniquë Huéa 
nori cato. Jama, tsëmo 6 quëëcani quiha joni bo rë, yoi ca ja 
acanai iqui na. 20Jabi yoi ca acanaibo qui anoma tsi xo Huëa cato. 
Jasca, Huëa ca qui bëyamacani quiha pë, jato yoi ca acanai ca 
jahuë bo bërohuahacamitsa iqui na. 21 Jama, Huëa ca qui bécani 
quiha jabija ca banahuacanaibo. Bërohuahacahi quiha Dios toa 
nohiria mëbihaina. 

Jesu yoati Juan chaninina 


22 Jaquirëquë quiha jodioba mai qui Jesu caniquë jahuë rabëti 
bo ya. Cahax jato bëta ja chitëniquë. Toa xo tsi quiha nohiria bo 
Jesú ashimaniquë. 23 Jabi Enón icanai ca ani xo tsi quiha nohiria 
bo ashimahi Juan iniquë jaa ri. Salim yaca basima ja ini quiha. 
Toá tsi quiha huëstima ca jënë ini quiha. Jasca, ja qui nohiria bo 
cariahi ini quiha ashimahacati. 24Jabi toatiya tsi quiha jari preso 
qui nanëhama Juan ini quiha. 

25 Jabi ashimati jabi tahëxo tsi quiha joi mërati Juan rabëti 
ba chitahëhuaniquë jodiobo yaxo na. 26 Joi mërahax Juan qui ja 
bocaniquë. 

—Jisa, maestro. Joqué Jesu, naa ani Jordán rabëquëx ca mi 
bëta inish cato pa. Jia tsi toa joni yoati mi chaniniquë. Tsayahuë. 
Jaboqui néa xo tsi nohiria bo ashimahi quiha pé. Ja qui bocani 
quiha nohiria tëquë rë —i quiha Juan qui jaca niquë. 

27 Jatsi quiha Juán jato quëbiniquë: 

—Jia tsi xo Jesu qui nohiria bocanaina iquia. Ja qui jahuë yonoco 
Dios ani quiha. 28 Jabi toa joni yoati ë yoani ca ma nicaniquë ra. 
“Dios raahacanish ca Xabahamati Ibo ma xo ëa” ¿iyama ë ni? “E 
raahacaquë Cristo bëbo cati” i ë ni quiha. Jabi noho yonoco tsi 
xo toa jahué quinia shomahuahaina. 29 Ratëyamacana. Jënima tsi 
xo oqué ca joni qui nohiria bocanaina, naa fiesta ibo ya nohiria 
bocanai jascaria. éJabi fiesta ibo mébiyamayamahi ni jahuë rabëti 
bo? Jabi Iboba rabëti xo ëa ra. Japi Ibo Jesu qui nohiria bocano 
tsi raniquia ra. 30 Jabi oquënaxëti xo Jesu iquia. Anixëti xo jahuë 
yonoco ra. Jama, iriama ca ëa xo naa. Namahi quiha noho yonoco 
—néa tsi quiha jato qui Juan nëcaniquë. 


Mana ax jonish cato 


31 Jatsi, 

—Nai ax jonish ca tsi xo naa joni ra. Jatiroha cabo oquë xo. Mai 
conish ca roha xo ëa ra. Iriama tsi xo noho tiisimati chama. Jama, 
noqui oquë tsi xo naa nai ax johax cato ra. 32Ja jisni ca jahuë bo, ja 
nicani ca jahuë bo, tihi cabo yoahi quiha. Jama, jahuë chani jia ca 
biyamacani quiha nohiria pë. 33 Jama, “Jabija ca xo Dios” iti mëtsa 
xo tsohuécara ca naa joni chant bichish cato. 34Jabi Dios Chani 
yoahi quiha Jesu, ja qui Espíritu Santo Diós ani quëshpi na. Dios 

shina jayaria xo ra. 35 Jasca, jahuë Baquë noihi quiha Jahëpa Dios. 
Jahuë Baquë qui chama ja aniquë jatiroha ca ja yonano. 36 Jabi 
bëso-bësopaoxëhi quiha jahuë Baquë chahahuahai cato. Jama, nai 
qui jicoyamaxëhi quiha jahuë Baquë chahahuayamahai cato. Ja 
qui caxa-caxapaoxëhi quiha Dios ra —nëa tsi quiha nohiria bo qui 
Juan nëcaniquë ra. 


Samaria ca yoxa 


4 1Jodioba chama bo, naa fariseobo icanai cabo qui chani 
cahéniqué Jesu yoati na. “Huëstima ca nohiria bëbohi quiha 

Jesu ra. Huëstima ca ashimahi quiha pa; naa Juan huino quiha” 

i jato qui nohiria bo niquë. 2Jama, jahuë rabëti bá nohiria bo 

ashimani quiha, Jesu ja nomari. 3Jabi ja acai ca jodioba chama 

bá nicaqué tsi quiha toa jodioba mai Jesü jisbayaniquë. Jisbaya tsi 

quiha Galilea qui jahari catsijaniquë. 

4 Jabi samaria mai nacoti nori ja ini quiha, jahué mai qui cahéti. 
5-6Nacopama tsi quiha matoroco barí tsi yaca Sicar icanai ca qui 
ja cahëniquë. Cahëhax Jacob yamabá ani ca quini, naa jénépaxa 
jaya ca quini tapaí Jesu tsahoniquë. Ja joicasni quiha. Basi ja coni 
quiha. Caqué bari. Jabi José yamaba maí tsi toa jénépaxa ini quiha, 
naa jahuë jahëpa Jacob quima ja binina. 7Tsahojano tsi quiha 
Samariá ca yoxa joniqué jénépaxa bichi na. Jodiobo qui yoiria 
Samaria cabo ini quiha. Jabi ja joqué tsi quiha, 

—E qui jënëpaxa ahué —i yoxa qui Jesu niquë. 

8Jabi jamépistia Jesu ini quiha. Yaca qui jahuë rabëti bo jiconi 
quiha piti copiti. 9Jatsi yoxa ratëniquë ja qui Jesu chanini nori iqui 
na. 

—¿Samariá ca yoxa qui chanihi ni mia pa? éJodioba jabi 
pasomaha ma ni? “E qui jënëpaxa ahuë” ti mi a pa? —i quiha Jesu 
qui ja niquë. 

10 Jatsi Jesá quëbiniquë: 

—Diós mi qui acatsaina, mi qui chanihai cato, tihi cabo 
cahërohapiqui tsi ë quima bësomati jënë mi baaquë aquë iquia. 
Jatsi toa jënë mi qui ë aquë aquë ra —nëa tsi quiha yoxa qui Jesu 
nëcaniquë. 

11—Yama tsi xo mi jénépaxa biti cato, Taitá —i yoxa niqué—. 
Nëmi xo quini ra. ¿Jahuéniaxo raca bësomati jënë mi bina? 
12Naa maiquini ca jënëpaxa jiaxëni ca noba Jacob yamaba 

aniquë. Jasca, naa jënë aniquë jahuë baquë bo. Aniquë jahuë 
vaca bo ri. ¿Jénahuariaxo raca jënë oqué ca ë qui mi ana? 
¿Noba rëquëyamabo Jacob oquë ni mia pa? —nëa tsi quiha yoxa 
nëcaniquë. 

13 Jatsi Jesu quëbiniquë: 

—Tëshinatëquëhi quiha naa maiquini ca jënë acai cato. 14 Jama, 
tëshinatëquëpistia-yamariaxëhi quiha ë acai ca jënë acai cato ra. 
Noho jënë ja aapino tsi rëamë ihipaoxëhi quiha jahuë shinana. 
Naama-naamapaoxëhai ca jënë xo naa ra —i quiha yoxa qui Jesu 
niquë. 

15 Jatsi, 

—Toa jënë ë qui ri ahuë, Taita. E qui mi aapino tsi 
tëshinatëquëyamaxëquia ra. Jaha tsi naa maiquiní ca jënë bichi 
joyamaxëquia ra —i ja qui yoxa niquë. 

16 Jatsi Jesú quëbiniquë: 

—Mi bënë bichi cata —iquiina. 

17 Jatsi, 

— Bënë yama ca ëa xo naa ra —i ja niquë. 
Jatsi, 


MAVRI 


> j i 





Samariá ca yoxa Jesu qui chitiminina 

—Jabija tsi xo toa mi yoahaina. 18Cinco ca bënë bo mi jayani 
quiha. Jasca, mi bënë ma xo toa mi bëta racahai cato. Jabija ca mi 
yoaquë ra —i quiha ja qui Jesu niquë. 

19 Jatsi yoxá quëbiniquë: 

—Tonia Dios Chani yoahai ca xo mia ra. 20Néá tsi, naa macaná 
tsi noba rëquëyamabo arapaoni quiha Dios qui. Jama, “Jerusalén 
tsi araxëti quiha nohiria tëquëta” ii quiha mato jodiobo pë —i Jesu 
qui ja niquë. 

21 Jatsi Jesú quëbiniquë: 

—Ea chahahuahuë, caí. Johi quiha bari huëtsa ra. Toatiyá tsi naa 
macana, Jerusalén, tihi cabá tsi Jahépa Dios qui arayamacaxëcani 
quiha nohiria. 22Jabi ma arahai ca cah&yoiyamaqui mato samariacabo. 
Jama, no arahai ca cahéqui noa, naa noqui jodiobo. Jabi jodiobo 
quima johi quiha Diós nohiria bo xabahamahaina. 23 Jasca, joxëhi 
quiha xaba huétsa. Toa xaba tséquéno tsi quinia huétsá tsi Dios 
qui aracaxécani quiha nohiria téquéta, naa Dios noicanaibo. Jato 
shinaná tsi Dios qui aracaxécani quiha ra. Mahitsa iyamaxëhi quiha 
ja aracanaina ra. Jabi jaboqui rohari tsi naa Dios qui aratí quinia paxa 
ca chitahëhuahi quiha huésti huësti ca aracanaibo yoi bo ra. Néca 
ca aracanaibo jiscatsi quiha Dios. Ja qui jia quiha. 24Shina xo Dios. 
Jisnoma quiha. Jascaria, jisnoma xo naa jabija ca arahai paxa cato. 
Noba shinaná tsi ja qui no araxéti xo —néa tsi quiha Jesu nëcaniquë. 

25 Jatsi yoxá quëbiniquë: 

—Xabahamati Ibo raaxëhi quiha Dios ra. Joxëhi quiha Cristo 
icanai cato. Joqui tsi jahuë bo tëquë yoaxëhi quiha —iquiina. 

26 Jatsi, 

—Dios raahacanish ca ëa xo naa, naa mi qui chanihai cato —i 
quiha ja qui Jesu niquë. 

27 Jatsi Jesu rabëti bo bacaniquë. Samaria ca yoxa ya tsi Jesu 
chanihai ca jisi tsi ja ratëcaniquë. Jesu ja nicacascani quiha yoxa 
yoati na. Jama, 

—dJënihax tsi naa yoxa ya tsi chanihai pa? ¿Jahué ó quëëhi ni 
sa” —iyama jaca ni quiha, bërabihi na. 28 Jatsi yoxa jahari caniquë 
jahuë yaca qui. Jahuë chomo ja jisbërianiquë maiquini tapai. 

29 Jahuë yaca qui cahëhax, 

—Naa joni jisi bëcapa. Jatiroha ca ë ani ca ëa ja yoaquë pa. 
¿Tonia Diós raahai ca Xabahamati Ibo ma ni? —i quiha nohiria bo 
qui ja niquë. 

30 Jaha tsi yacatá ca nohiria tëquë jisbayaniquë. Jisbaya tsi quiha 
Jesu jisi ja bocaniquë. 


Dios yonoco acaina 


31 Jabi jahuë yaca qui yoxa bacaquë tsi quiha, 

—Pihuë —i Jesu qui jahuë rabëti bo niquë. 

32 Jatsi Jesu quëbiniquë: 

—Piti huëtsa jaya xo éa ra, naa ma cahëyamahaina —iquiina. 
33 Jatsi jato xërëquë tsi quiha chaninatsi jahuë rabëti bo niquë: 
—dTsohuëcaraca ja qui piti béha pa? —iquiina. 

34 Jatsi jahuë rabëti bo qui Jesu chaniniquë: 

—Ea raanish ca quima johi quiha noho piti. Jahué shina 
acaina, jahué yonoco jatihuahaina, tihi cabo tsi xo toa noho piti 
ra. 35 “Cuatro oxé tsi bimi tésaxéqui noa" ii quiha mato ra. Jama, 
johai ca nohiria tirixéni ca tsayacapa. Tësati bimi jascaria ca xo. 
Dios chahahua-paimaria ca xo. Dios bax ja tésahacapaimaria ca 
xo iquia. 36 Jasca, nohiria tësacanaibo qui copi jia ca axëhi quiha 
Dios. Bëso-bësopaocaxëcani quiha toa ja tësacanaina. Jaha tsi 
nohiria tësacanaibo ya ranixëhi quiha Dios Chani sayacanaibo ri. 
37 Jabi “Huësti ca joni tsi xo sayahaina. Ja sayaha ca tësahi quiha 
joni huëtsa” ii quiha nohiria bo. Jabija tsi xo toa ja chanicanaina. 
38 Jatsi mato raaquia ma sayahama ca tësati. ¿Tsayayamacanai? 
Dios bax yonoconiquë huëtsa bo, Dios Chani sayahaina. Jaboqui 
jato yonoco tësaxëqui mato ra —nëa tsi quiha jahuë rabëti bo qui 
Jesu nëcaniquë. 


Samaria caba chahahuanina 


39 Jabi huëstima ca yacatá ca samariabá chahahuaniquë, 

—Jatiroha ca ë ani ca ëa naa joni yoaquë pa —i jato qui yoxa quë 
no. 

40 Jatsi Jesu qui caxo tsi quiha samariaba bënarianiquë: 

—No bëta mi chitëno ra —iquiina. 

Jatsi dos bari no tsi jato bëta Jesu chitëniquë. 41 Jaha tsi nohiria 
huëtsa bo chitiminiquë jato ri Jesu chani nicahax na. Huëstima ja 
icani quiha. 

42—Jia tsi xo noqui mi yoahitahana. Jama, jaboqui 
chahahuariaqui noa, naa joni no nicaha quëshpi na. Nohiria bo 
Xabahamati Ibo yoi ja nori ca cahëqui noa ra —i yoxa qui jaca niquë. 

Soldado ba capitan baquë 


43Dos ca bari huinocaquë tsi quiha samariabo Jesu jisbayaniquë. 
Jisbaya tsi quiha jahuë mai qui, naa Galilea qui ja caniquë. 

44 Capama tsi quiha, 

—Dios Chani yoahai ca nicayamahi quiha jahuë mai ca nohiria 
bo rë —i Jesu niquë. 

45 Jama, jahuë mai, naa Galilea qui Jesu cahëquë tsi quiha 
nohiria ba joihuaniquë pa. Jatiroha ca Jesú ani ca ja jiscani quiha 
Jerusalën qui shishoqui na. Jabi Jerusalën ca pascua fiesta qui ja 
bocani quiha jato ri. 

46 Jahué mai qui cahéhax Cana icanai ca yaca qui Jesu caniquë, 
jénépaxa quima jénéria ja ani cato. Toá tsi quiha gobierno chama 
iniquë. Iquihi jahuë baquë ini quiha. Jasca, basi, naa Capernaum 
yacatá tsi racahi ja ini quiha. 47 Jodioba mai ax Galilea qui Jesu 
joni nori ca ja nicaniquë. Nicahax Cana yaca qui ja caniquë jahuë 
baqué iqui na. Jatsi, 

—Noho xobo qui johuë. Résopaimaria xo noho baquë rë. Noho 
baqué mi jénimahuano ra —i quiha Jesu qui ja niquë. 

48 Jatsi capitán Jesú quëbiniquë: 

—dJëniriahax ë qui chitimiyamacanai? E qui chitiminox pari tsi 
jisti jiscatsi quiha mato ré —iquiina. 

49 Jama, 

—Johuë, Taitá, noho baqué résonox pari no —i Jesu qui capitán 
niqué. 

50 Jatsi, 

— Cata. Rësoyamaxëqui mi baqué ra —i capitán qui Jesu niquë. 

Jatsi jahari jahué xobo qui capitán caniquë. Jesu yoani ca qui ja 
chitimini quiha jahué baqué yoati na. 5! Jahari capama tsi quiha 
jahué yonati bo ja béchaniqué bahi xo na. 

—Jënima xo mi baquë ra. Béso xo —i quiha ja qui jaca niquë. 

52 Jatsi, 

—éJahué hora jënimati ja tahéha? —i capitán niquë. 

—Matoroco bari quiha ja chamahitaquë. A la una quiha —i jaca 
niqué. 

53 Jatsi jasca ca hora ja ini ca ja cahëniquë, naa “Jënima 
xo mi baquë” i Jesu quë no. Japi Jesu qui ja chitimiyoiniquë. 
Chitiminiquë jatiroha ca jahuë xobó cabo ri. 

54 Jabi segunda jisti tsi xo naa Jesti anina, jodioba mai ax Galilea 
qui johax na. 


Tapiyamahai ca joni Jesú jënimahuanina 

5 1 Jaquirëquë Jerusalën tsi quiha jodioba fiesta iniquë. Jatsi 

caniquë Jesu ri. 2Jabi Jerusalën tsi ashimati jënëquini ini 
quiha, naa Betsaida icanai cato. Oveja jicoti caiti basima quiha. 
Jabi cinco ca porticos, naa caiti jisiria cabo, naa ashimati iti jayani 
quiha. 3-4 Jabi jahuë pórtico namá tsi quiha noitiria cabo racahi 
ipaoni quiha. Toá tsi quiha béco cabo, coyamacanaibo, yora 
choni jaya cabo, tihi cabo iniquë. 5Toá tsi iniqué cotimaxéni cato. 
Treinta y ocho año no tsi ja coyamani quiha. Naama quiha. 6 Jabi 
Jerusalén qui jicopama tsi toa joni raca ca Jesú jisniqué. Naama 
toca tsi ja ini ca Jesú cahénique. Jatsi, 

—éJénimacatsai? —i joni qui Jesu niqué. 

7 Jatsi noitiria ca joni quëbiniquë: 

—Yama tsi xo ashimati jënëquini qui ëa jicomahai cato rë. Angël 
jénépaxa roihano tsi mëri tsi jënë qui canoma xo ëa rë. E jicocasno 
tsi jariapari jënë qui jicohi quiha huëtsa rë —i Jesu qui ja ni quiha. 

8Jatsi Jesu ja qui chaniniquë: 

—Niihuë. Mi oxati bihuë. Cohuë —iquiina. 

9 Jatsi chamatapiniqué joni. Chamaxo tsi quiha jahuë oxati ja 
biniquë. Bixo ja jisbayaniquë. Jabi joiti bari tsi quiha naa joni 
jënimahuahacaniquë. 10 Ja quëshpi tsi jodiobá jënimahuahacanish 
ca joni raahaniquë pë. 

—Joiti bari tsi xo naa ra. Anoma tsi xo naa mi oxati bëhaina ra 
—i ja qui jaca niquë. 

11 Jatsi joni quëbiniquë: 

—“Mi oxati bihuë. Cohuë” i ë qui ëa jënimahuahax ca quë ra 
—iquiina. 

12 Jatsi jodiobá nicaniquë: 

—¿Tsohué ni naa joni ra, naa “Mi oxati bihuë. Cohuë” i mi qui ax 
cato? —i jaca niqué ja qui. 

13Tsohuécara ja ini joni cahëyamani quiha. Caqué Jesu. Nohiria 
misco ca qui ja jiconi quiha. 14Jatsi yata tsi quiha jodioba arati 
xobo xo tsi Jesú toa joni bëchaniquë. Béchahax tsi, 

—Tsayapa. Jaboqui jénima xo mia. Jochatëquëyamahuë, 
jahuëcara oqué ca isihai ca mi bimitsa iqui na —i ja qui Jesu niquë. 

15 Jatsi jodioba chama bo mërahi joni caniquë, Jesu jistëquëxo 
na. 

—Jesu tsi xo toa joni, naa ëa jënimahuahax cato ra —i jato qui ja 
niquë. 

16 Jaha tsi Jesu tënëmati jodioba chama ba chitahëhuaniquë rë, 
joiti bari tsi nohiria ja jénimahuani iqui na. 17 Jatsi quiha Jesú jato 
quëbiniquë: 

—Jatiroha bari tsi jia ca aqui quiha noho Jahépa ra. Jabi toca xo 
ëa ri —iquiina. 

18 Jaha tsi Jesu pi jodiobá ariacasniquë, jato joiti bari jabi bo ja 
janayamani iqui na. Jasca, “Noho Jahëpa xo Dios” i jato qui Jesu 
ni quiha. Jabi nëca tsi Dios quësca jamë ja ani iqui tsi Jesu jodiobá 
acasniquë. 


Dios Baquë chama 
19 Jatsi quiha jodiobo Jesu quëbiniquë: 

—Jabija ca mato yoaquia ra. Yama tsi xo toa jamëpistia xo ë 
acaina ra, naa Dios Baquë é nori cato. Jasca, jaha ë quëëhai ca 
ayamaquia. Noho jahépá acai ca ë jisi ca roha ca aquia ra. Jatsi 
noho Jahépá acai ca jascaria aquia ëa ri. 20 Jasca, ëa, naa jahuë 
Baqué noihi quiha Jahépa. Jatiroha ca ja acai ca éa jismahi 
quiha. Jaboqui naa joni jënimahuahacaquë. Jama, naa é aca ca 
oqué ca axëquia. Jatsi ratëyoxëqui mato ra. 21 Jasca, noho Jahépá 
bésoyama cabo bësomahai jascaria tsi ë qui jia cabo bësomaxëquia 
éa ri. 22Jasca, jato jocha quéshpi bo tsi nohiria copixéquia, nohiria 
bo copiti chama é qui noho Jahépá ani quéshpi na. Nohiria bo 
copiyamaxëhi quiha Jahépa. 23 Jabi ë qui chama acacaniquë, ëa 
nohiria bá oquéhuano, naa noho Jahépa nohiria bá oquéhuahai 
jascaria. Jabi ëa oquëhuayamapiqui tsi Jahépa Dios, naa éa raanish 
ca oquéhuayamahi quiha mato ra. 

24'Mato parayamaquia. Bëso-bësopaoxëhi quiha noho chant 
nicahai cato, éa raanish ca Dios chahahuahai cato. Jahué jocha 
quëshpi tsi tënëtiya qui ja raahacayamati xo. Jaboqui bësoyoixëhi 
quiha ra. Rësonoma quiha. 25 Mato parayamaquia. Dios Baquë joi 
nicaxëhi quiha bësoyama cabo ra, toa xaba tsëquëquë no. Jabi 
jaboqui ëa chahahuati chitahëhuahi quiha huësti huësti cabo 
ra. Jabi bëso-bësoxëhi quiha ëa nicacanaibo tëquë. 26 Nicacapa. E 
qui nohiria bo bësomati chama noho Jahëpa ani quiha, Bësomati 

Ibo-iboria ja nori quëshpi na. 27 Jasca, nohiria bo copiti chama 

ë qui ja ani quiha, joni ë manëni iqui na. 28 Jabi ë yoahai ca qui 
ratëyamacana. Tsëquëxëhi quiha bari, naa maihuahacanish cabo 
tëquë noho joi nicaqué no. 29 Toa bari tsi tërohacaxëhi quiha jia 
ca acanaibo. Jasca, tërohacaxëhi quiha yoi ca acanaibo. Bëso- 
bësopaoxëhi quiha jia ca acanaibo. Jama, copihacaxëti xo toa yoi 
ca acanaibo jato jocha quëshpi na. 


Jesu chama yoati tsi ja chanicanina 


30*Yama tsi xo toa émépistia xo ë acaina ra. Nohiria copiqui 
tsi Dids ëa yoahai ca roha aquia. Jaha tsi mëstë tsi xo nohiria 
ë copihaina. Jaha ë quëëhai ca ayamaquia; jama, jaha noho 
Jahëpa quëëhai ca nori. 31 Jabi ëmë yoati tsi ë chanipino tsi noho 
chani chahahuayamahi quiha nohiria bo. 32Jama, tobi ëa yoati 
chanihai ca huëtsa cato ra. Jia tsi chanihi quiha. Jabija tsi xo 
toa éa yoati ja chanihaina iquia ra. 33Jabi ashimati ibo Juan 
qui joni bo ma raaniquë, ëa yoati nicamati. Jabija tsi xo toa ëa 
yoati Juan chaninina ra. 34 Jabija ca ja yoani quiha. Jama, tobi 
quiha Juan chanihai ca oquë cato ra. Mato bax nëcatsiquia, ëa 
ma chahahuano xabahamahacati. 35Jabi huëa jascaria Juan ini 
quiha. Nohiria bo qui jahué chant huahuapaoni quiha. Tanaroha 
pistia no tsi mato qui jia quiha jahuë huëahai ca chani iniquë 
ra. 36 Jama, tobi quiha ëa yoati Juan oquë ca chanihai cato. Ea 
yoati chani-chaniriahai ca tsi xo toa ë acai ca jisti bo ra. Noho 
Jahëpa ë qui ani ca chamá tsi toa jisti bo aquia ra. Toa jisti bo 
aquia, Jahëpa Dios ëa raani ca ma cahëno iquish na. 37 Jasca, ë bax 
chanihi quiha ëa raanish ca Jahëpa ri. Jabi jahuë joi ma nicapistia- 
yamariani quiha. Jahuë bëmana ma jisyamani quiha. 38 Jasca, 
mato shina qui jicoyamahi quiha jahuë chani rë, ëa, naa Jahëpa 
raani ca ma chahahuayamahai iqui na. 39 Jama, Quënëhacanish 
cabo tsaya-tsayariaqui mato ra, mato ja bëso-bësopaomacaxëcanai 
quëscahuaqui na. Mahitsa tsi xo toa ma tsayahaina rë. Jabi ëa 
yoati chanihai ca tsi xo toa Quënëhacanish cabo ra. 40 Jama, ëa 
yoati Quënëhacanish cabo chaniqué ri tsi jari ë qui jocasyama xo 
mato rë, xabahamahacaxéna. 

41 Jabi ë qui iriama tsi xo toa ëa ma nicacasyamahaina. 42 Jama, 
mato cahériaquia ra. Yama tsi xo toa mato ó ca Dios noicanaibo 
iquia. 43Jasca, noho Jahëpa chamá tsi johai ca éa xo naa. Jama, 

ëa, noho chani, tihi cabo bicasyama xo mato rë. Jama, jahuë 
chama yoi tsi joni huëtsa joopino tsi toa joni joihuaqui mato pë. 
44 Jatsi, éjénahuariahax raca ë qui ma chitimina, nohiriá mato 
qui acai ca oquë ó quëëpiqui na? Mato qui Diós acatsai ca oquë 6 
quééyamaqui mato rë. 45 Nicacapa, Jahëpa Dios bësojo ax tsi mato 
qui quësoyamaxëquia. Mato qui quësoxëhai ca tsi xo Moisës ra, 
naa ja qui ma chitimihai cato. 46 Jabi ëa yoati tsi Moisës yamaba 
quënëni quiha. Moisés quënëni ca chahahuarohapihax tsi ë qui 
ma chitimiquë aquë ra. 47 Jatsi, djënahuariaxo noho chant ma 
chahahuana, Moisés quënëni ca ma chahahuayamaqué no? —néa 
tsi jodioba chama bo qui Jesu nëcaniquë. 


Cinco mil ca nohiria Jesú pimanina 
Mateo 14.13-21; Marcos 6.30-44; Lucas 9.10-17 


1 Jaquiréqué quiha ia Galilea Jesu shitaniquë. 2,3 Shitahax 
maca qui ja tëmahinaniquë. Témahinahax ja tsahoniquë 

jahuë rabëti bo ya. Jasca, huëstima ca nohiria ba Jesu 
banahuaniquë, noitiria cabo ja jënimahuahai jiscatsi na. 4Basima 
quiha jodioba fiesta ini quiha, naa jato pascua fiesta. »Tsahopama 
tsi quiha ja qui bëcanai ca nohiria huéstima ca Jesú jisniquë. Jisi 
tsi Felipe qui ja chaniniquë: 

—d¿Jahuéniá ca mapari copixëhi ni noa naa nohiria bo pimaxéna? 
—iquiina. 

6Jabi ja nëcaniquë Felipe tanamaxëna, ja ati nori ca ja cahëni 
quëshpi na. 7 Jatsi Felipé quëbiniquë: 

—Doscientos ca paratá tsi mapari copixo tsi djënahuariaxo raca 
jato no séyamana? Narisxéqui noa ra —i Jesu qui ja niquë. 

8Jatsi Jesu qui chanitsi Andrés, naa Simón Pedro rëquëmë 
niqué. 

9—Tobi quiha huésti ca baquë néá no ra. Cinco ca mapari, dos 
ca sanino, tihi cabo jaya xo ra. ¿Tihi roha cató tsi naa tihiria ca 
nohiria raca pimahi ni noa pa? —i Jesu qui ja niquë. 

10 Jatsi, 

—Nohiria tsahomacahuë —i Jesu niquë. 

Jabi jia toa iti ini quiha, huasi ya. Jatsi, tsahoniquë nohiria. 
Toa tsi cinco mil ca joni bo ini quiha. Tihiria ca racana quiha. 
11 Tsahomajahuacaquë tsi quiha baquë mapari Jesú biniquë. Jatsi 
Dios qui “Gracias” ixo tsi tsahonish cabo qui ja mëaniquë. Mëaxo 

tsi quiha sani nohiria bo qui ja mëaniquë. Jatsi nohiria ba piniquë. 
Ja sëyacaniquë. 12Séyajacaqué tsi quiha, 

—Pihama ca quési bo catiacahuë, oriquiti yoshihuahacayamano 
—i jahuë rabëti bo qui Jesu niqué. 

13 Jatsi mapari quësi bo, sani quési bo, tihi cabo ja catiacaniquë. 
Catiaxo tsi quiha doce ca caca ja réacaniqué pa, naa pihama cato. 
14 Jatsi nohiria bo ratëniquë. Ja ani ca jisti jisi tsi, 

—Jabija. Dios Chani yoahai ca, naa jaha no pasohai ca tsi xo naa 
ra —i nohiria bo niqué. 

15 Japi nohiria ba Jesu bicasniquë, jato rey, naa chama-chamaria 
manëmaxëna. Ja acascanai ca cahëxo tsi quiha jato ja jisbayaniquë. 
Jatsi maca bo qui jamëpistia tsi ja paxaniquë. 


Jënë tsi Jesu conina 
Mateo 14.22-27; Marcos 6.45-52 


16 Bari caquë tsi quiha ia qui jahuë rabëti bo botëniquë Jesu 
manaxëna. 17 Joyamaniqué Jesu. Caquë bari. Jarohari tsi quiha 

noti qui ja jicocaniquë, ia Capernaum shitaxëna. 18 Shitajacano tsi 
quiha xotoriatsi yoshi niquë rë. Anomaria choca ini quiha. 19Pabasi 
huaaxaxo tsi quiha ianë ca tsi Jesu cohai ja jiscaniquë. Jato noti 
qui basimahi ja ini quiha. Jatsi quiha ja raquëcaniquë. 20 Jatsi jato 
qui Jesu chaniniquë: 

—Raquëyamacana. Ea yoi xo naa —iquiina. 

21 Japi jato noti qui ja jicomacascani quiha. Jicomajahuacaquë tsi 
quiha mai qui, naa ja rërëcatsai ca iti qui ja cahëtapicaniquë. 


Nohiria bá Jesu jiscasnina 


22-24 Huëaquë tsi quiha ia rabëquëx ca chitënish ca nohiria bá 
Jesu yopaniquë. Jahuë rabëti bo ya noti tsi Jesu cayamani ca ja 
cahëcani quiha. Jabi Jesu yama tsi jahuë rabëti bá ia shitashinani 
ca ja shinacani quiha. Jatsi Jesu, jahuë rabëti bo, tihi cabo yopaxo 
tsi ia ja shitacascani quiha jato ri. Yama ca noti bo ini quiha. Jatsi 
toá tsi quiha, naa Ibo Jesú mapari jato pimani ca qui Tiberiá 
ca noti bo rërëniquë. Jatsi toa noti bo qui nohiria jicocaniquë 
Capernaum qui shitaxéna, toa xo tsi Jesu mëracatsi na. 25la shitaxo 
tsi quiha Jesu ja jiscaniquë. Jisi tsi, 

—dJënino tsi mi joha pa, Maestró? —i jaca niqué. 

26 Jatsi Jesú jato quëbiniquë: 

—E béta bëyocascaqui mato, mato ë pimahitaha iqui na 
pë. Mato qui iriama tsi xo toa é acai ca jisti bo rë. 27 Nicacapa. 
Iriama tsi xo piti ra. Naamayamahi quiha. Jatsi naamayamahai 
ca ó quééyamacana. Jama, mana ca piti ó quéécana. Mato qui 
toa piti acasquia, naa Nohiria Baquë ë nori cato. Mato bëso- 
bësopasomaxëhi quiha toa ë acai ca piti ra. Jabi noho Jahëpa Dios 
ëa raaniquë, mana ca piti nohiria bo qui ati —nëa tsi nohiria bo 
qui Jesu nëcaniquë. 

28 Jaha tsi nohiria bo chaniniquë: 

—dJënahuaxëhi ni noa Dios ranihuaxéna ra? —iquiina. 

29 Jatsi Jesú quëbiniquë: 

—Ranixëhi quiha Dios, ja raani ca ma chahahuaquë no —iquiina. 

30 Jatsi, 

—dJahuë jisti ati métsa ni mia? —i Jesu qui jaca niquë—. Noqui 
jismahuë, mi qui no chitimino. dJahuë acai ra? 31 Jabi xabaca tsi 
racapama tsi naipá ca mapari noba rëquëbo yamabá pini quiha. 
Jabi “Naipa ca mapari jato qui Moisës yamaba ani quiha piti” ii 

quiha Quënëhacanish cabo. Moisés ani ca oqué ca jisti mi ano ra, 
Dios pi mia raani ca no cahëyoino iquish na —nëa tsi Jesu qui ja 
nëcacaniquë. 

32 Jatsi Jesú quëbiniquë: 

—Mato qui naipá ca mapari Moisés yamaba ayamani quiha 
ra, noho Jahépá tsi nori. Jasca, jaboqui naipá ca mapari yoi ca 
mato qui acatsi quiha. 33 Jabi Diós acai ca mapari tsi xo toa nai 
ax botënish cato. Mai ca nohiria bësomahi quiha —i jato qui Jesu 
niquë. 

34 Jatsi, 

—Jatiroha bari tsi naa mapari noqui ahuë, taitá —i nohiria bo 
niquë. 

35 Jatsi, 

—Bësomati Mapari ca ëa xo naa ra —i jato qui Jesu niquë—. 
Paxnayamaxëhi quiha ë qui johai cato. Tëshinayamaxëhi quiha ë 
qui chitimihai cato. 36 Jama, mahitsa ëa, noho jisti bo, tihi cabo ma 
jisquë pë. Jisi tsi jari ë qui chitimicasyamaxo mato iquia. 37 Jama, 
ë qui chitimixëhi quiha huësti huësti cabo, naa jatiroha ca ë qui 
noho Jahépá acaina. Tsohuëcara ë qui johai ca niayama-xéquia ra. 
38 Jabi nai ax ë botëniquë, noho Jahëpa, naa ëa raanish cato shina 
axëna. Noho shina ayamahai ca ëa xo naa. 39 Ea raanish cato shina 
tsi xo naa é qui ja ani cabo ë bënoyamahaina. Jato bësomaxëquia 
jaroha ca bari no. Ea raanish ca qui jia tsi xo toa. 40Ea, naa jahué 
Baquë cahécanaibo, ë qui chitimicanaibo, tihi cabo bësomacatsi 
quiha. Noho Jahépa qui jia tsi xo toa jaroha ca bari tsi jato ë 
bësomaxëhaina —néa tsi nohiria bo qui Jesu nëcaniquë. 

41 Jatsi pé Jesu qui yosanatsi jodiobo niqué, “Nai ax johax 
ca Mapari xo éa” i ja ni iqui na. 42Jatsi Jesu pasomaha 
chanitsijacaniquë pë. 

—Jesu roha tsi xo naa ra. Josë baquë quiha. Jahuë jahëpa, jahuë 
jahëhua, tihi cabo cahëqui noa ra. ¿Jénahuariahax “Nai axë 
botëquë” i ja na? —néa tsi nohiria bo nëcaniquë. 

43 —Toca tsi chaniyamacana. Anoma quiha —i jato qui Jesu 
niquë—. 4^Yama tsi xo toa ë qui jamépistia joti métsa cato. Ea 
raanish ca Jahépa tsi xo toa jato ë qui mëpiti Ibo ra. Jatsi ë 
qui mépihacahax cabo bësomaxëquia jaroha ca bari no. 45Jabi 

“Jatiroha cabo tiisimaxëhi quiha Dios" ii quiha Dios Chant yoanish 
cabo ja quënëcani cabo 6 no. Japi noho Jahépa nicacanaibo, 

naa jabija ca tiisimahacahax cabo, tihi cabo tsi xo toa ë qui 
bécaxécanaina. 

46 Jasca, yama tsi xo toa noho Jahépa jisish ca ri. Huésti roha 
ca tsi xo toa noho Jahépa jisish cato. Jisniqué toa Dios quima ax 
jonish ca roha. 47 Mato parayamaquia. Bëso-bësopaoxëhi quiha ë qui 
chitimicanaibo iquia. 48 Jasca, Bësomati Mapari ca éa xo naa. 49 Jabi 
nai ax paquënish ca mapari mato rëquëbo yamabá pini quiha xaba 
xo na. Pihax ja rësoyocaniquë ra. Jato bëso-bësopaomayamani quiha 
toa mapari ra. 59Jama, tobi quiha nai ax johax ca Mapari huétsa ra. 
Rësoyamaxëhi quiha tsohuëcara ca naa Mapari pihai cato. 51 Mato 
parayamaquia. Nai ax boténish ca Bésomati Mapari ca éa xo naa ra. 
Bëso-bësopaoxëhi quiha tsohuécara ca naa Mapari pihai cato. Jabi 
naa Mapari tsi xo noho yora ra. Ja acacani quiha maí ca nohiria bo 
xabahamati —néa tsi nohiria bo qui Jesu nëcaniquë. 

52 Jatsi jato xërëquë tsi joi mëranatsi jodiobá huaniquë. 

—dJënahuariaxo raca noqui jahué yora ja ana? Pinoma quiha —i 
jaca niquë. 

53 Jatsi Jesú quëbiniquë: 

—Mato parayamaquia. Pihacati xo Nohiria Baqué. Acacati 
xo jahué jimi ra. Jabi xabahamahacatimaxéni tsi xo toa Dios 
baqué biyamahaina. 54 Jama, bëso-bësopaoxëhi quiha noho 
yora pihai cato, noho jimi acai cato. Jaroha ca bari tsi quiha toa 
bësomaxëquia. 55 Piti-pitiria tsi xo noho yora ra. Ati-atiria tsi xo 
noho jimi ra. 56E nohó bësoxëhi quiha noho yora pihai cato, noho 
jimi acai cato. Jasca, jahá tsi bésoxéquia ëa ri. 57Jabi ëa raanish 
cato chamá tsi bésoyoiquia ra. Jascaria, noho chamá tsi bésoyoihi 
quiha ëa pihai cato. 58Jabi naa nai ax boténish ca Mapari ca éa 
xo naa ra. Mato naboyamabá pini ca mapari jascariama xo. Pihax 
ja rësoyocaniquë. Jama, bëso-bësopaoxëhi quiha tsohuëcara ca 
Mapari-maparia pihai cato 59—nëa tsi quiha nohiria bo qui Jesu 
nécaniqué, Capernaum ca catiti xobo xo tsi tiisimaquí na. 


Bésomati Chani 


60 Jahué chani nicahax, 

—Noqui bëronoma xo ja yoahaina ré. ¿Jénahuariaxo raca no 
cahéna ra? —i Jesu rabéti bo rabé roha niquë. 

61 Jato qui yosa jahuë chani ini quiha. Jatsi ja shinacanai ca 
cahéhax, 

—¿Mato ratiahi ni ë yoahana pa? —i jato qui Jesu niqué—. 

62 Mana, naa naipá tsi ë i-ipaoni quiha. éJahari nai qui cati nori ë 
irohapino tsi jahué ma shinaqué ana? 63Jabi nohiria bésomahai ca 
tsi xo noho Shinana. Nohiria bésomayoiyamahi quiha noho yora ra. 
Pinoma xo toa ra. Jama, noho chani pi chahahuahi tsi bésoxéqui 
mato ra. Dios quima tsi xo naa mato qui é yoahana. Jama, tobi 
quiha mato ó ca chahahuayamacanaibo ré —néa tsi jato qui Jesu 
nëcaniquë. 

64 Jabi rëquë rohari tsi ja qui chitimiyoi-canaibo, ja pasomaha 
cabo, tihi cabo Jesti cahëni quiha. 

65 Jatsi Jesu chanitëquëniquë: 

—Yama tsi xo toa ë qui jamëpistia joti métsa cato itëquëquia ra. E 
qui noho Jahépá mépiti xo —iquiina. 

66 Jatsi pë huëstima ca banahuacanaibá Jesu jisbërianiquë jahuë 
chani nicaxo na. Jato jabi siri bo qui ja bacacaniqué pé. Jesu ya ja 
bocasyamacani quiha jahué chani iqui na. 67 Jisbëriajahuacaquë tsi 
quiha, 

—¿Ea jisbëriacascanai mato ri rë? —i jahué doce ca rabëti bo qui 
Jesu niquë. 

68 Jatsi, 

—dTsohuëcara qui no cana, Ibobá? —i Pedro niquë—. Mia roha 
tsi xo toa bësomati chani jaya cato ra. 69 Jaboqui mi qui chitimiqui 
noa. Dios quima ax mëstëxëni ca mi nori ca cahëyoiqui noa ra —i 
Jesu qui ja niquë. 

70 Jatsi Jesú quëbiniquë: 

—Mato tëquë ë biniqué. Doce ca xo mato. Jama, mato ó ca huésti 
ca tsi xo toa ëa pasomaha cato rë —iquiina. 

71 Jabi Judas Iscariote yoati chanihi Jesu ini quiha. Jabi soldado 
bo qui Jesu méaxéti ca ja ini quiha; naa Jesu doce ó ca huésti cato 


pa. 


Jerusalén qui Jesu canina 


7 1 Jaquirëquë quiha Galileá tsi Jesu chitëniquë. Jodioba mai 
qui jiconoma ja ini quiha, jodiobá acasni iqui na. 2Jabi 
tsëquëpaimaria jodioba fiesta ini quiha, naa tapás racatiya no. 
3Toatiyá tsi quiha Jesu qui jahué noma bo chaniniqué: 
—Jodioba mai qui jahari cata. Mi acai ca jisti bo mia 
banahuacanaibá jisno ra. Naa mai jisbayahuë ra. “ëJënahuariaxo 

nohiria bá mia cahëna, jonë tsi mi chitëquë no? Jisti bo aapiquí tsi 
nohiria bo qui mi acai ca jahuë bo jismata —i Jesu qui jahuë noma 
bo niquë. 

5Jabi Jesu qui chitimiyoiyamani quiha jahué noma bo ri rë. 
6 Jatsi Jesú jato quëbiniquë: 

—Canoma xo ëa ra. Jari noho xaba ma xo toa ëmë nohiria bo 
jismati. Jama, mato qui jia tsi xo jaboqui fiesta qui cahaina. 7 Mato 
qui caxayama xo nohiria bo. Mato ayamacaxécani quiha. Jama, 

ë qui caxariacani quiha, jato yoi ca ja acanai ca pasomaha ë 

chanihai iqui na. 8Fiesta qui bocata. Jari fiesta qui cayamaquia. 

Jari noho cati xaba ma xo ra —i jahué noma bo qui Jesu niquë. 
9 Jahué noma bo qui chanihax Galileá tsi ja chitëniquë. 

10 Jariapari quiha jahué noma bo Jerusalén qui bocaniqué fiesta 

qui. Ja bocaqué tsi quiha joné tsi Jesu caniqué jaa ri. Béro tsi ja 

cayamani quiha. 


Tapas fiestá tsi Jesu inina 


11 Jabi fiesta no tsi quiha jodiobá Jesu mérahi iniquë. Mérahax, 

—dJahuënia cara ca Jesu tia? —i jaca niquë. 

12 Jabi nohiria xéréqué tsi quiha huéstima ca ranimis-hai ca 
iniqué Jesu yoati na. 

—Joni shina jiaxëni ca tsi xo naa ra —i jato rabë roha bo niquë, 
chaninahi na. 

Jama, 

—Jia yama xo Jesu ra. Nohiria bo parahi quiha pé —i huëtsa bo 
niquë. 

13 Jabi bëro tsi quiha Jesu yoati tsi ja chaniyamacani quiha, 
jato jodioba chama bo qui raquëhi na. 14Jatsi fiesta naamano tsi 
quiha jodioba arati xobo qui Jesu caniquë jaa ri. Caxo tsi quiha 
nohiria bo tiisimati ja chitahëhuaniquë. 15 Jatsi jodioba chama bo 
ratëniquë ja tiisimahai ca nicahax na. 

—Tiisi jaya xo naa joni pa. ¿Jahuéniá ca tiisi ja bini pa? Noba 
escuela bo xo tsi ja tiisimahacayamani quiha ra —i chama bo 
niquë. 

16 Jaha tsi Jesú jato quëbiniquë: 

—Nohó-na ma xo naa ë tiisimahaina ra. Dios, naa ëa raanish 
ca quima johi quiha ë tiisimahaina. 17 Dios shina aapicasquí 
tsi jahuënia ca ë tiisimahai ca joha ca cahëxëhi quiha Dios 

banahuacatsai cato tia. “¿Dios quima ni? ¿Joni quima ni?” ixëhi 
quiha, cahëcatsi na. 18 Jama, jamë oquëhuacatsi quiha jahuë 
chani roha yoacatsai cato. Jama, jahuë raati ibo oquëhuacatsai 
ca tsi xo toa jabija ca chanihai cato. Parayamahi quiha. 19 ¿Jabi 
mato qui yoba Moisés ayamayamani? ¿Jénahuariaxo jahué yoba 
nicayamacanai? éJénixo tsi ëa pi acascanai pë? —i jato qui Jesu 
niquë. 

20 Jatsi nohiria bá quëbiniquë: 

—Yoyoxëni xo mia ra. ëTsohuëcaraca mia acatsana? —i jaca 
niquë. 

21 Jatsi Jesú jato quëbiniquë: 

—Joiti bari tsi joni ë jénimahuaqué tsi ma shina-risiquihitaquë 
pa. ¿Mato qui yoi ni joiti bari tsi joni ë jënimahuahaina sa? 
22Tsayacahuë. Joiti bari tsi yonocoqui mato ri, Moisës ani ca 
jibirishati jabi ma aquë no ra. Jabi noba rëquëbo yamabo qui naa 
jabi acacani quiha Moisés qui nomari ra. 23Jabi mato qui jénima tsi 
xo joiti barí tsi mato baqué bo jibirishahaina, Moisés yoba jatihuati. 
Jama, joiti bart tsi joni ë jénimahuano tsi ë qui caxaqui mato pë. 
éJéni ni sa? 24Moisés yoba pasomaha joiti bari tsi ë acai nori ca 
jascahuaqui mato pë. Jaxcaménaqui mato ra. Shinahaxma tsi ë qui 
quësoyamacana ra —nëa tsi nohiria bo qui Jesu nëcaniquë. 


—éDios raahacanish ca ma ni? —i nohiria bo nina. 


25Jatsi Jesu yoati tsi chaninatsi Jerusalén ca nohiria bo niqu& 

—éJa acascanai ca joni ma ni naa pa? 26Tsayacapa. Béro tsi 
nohiria bo qui chanihi quiha ra. ¿Jéniriahax ja qui chaniyamahi ni 
noba chama bo pa? ¿Tonia Xabahamati Ibo ja nori ca cahëcahi ni 
sa? —i huésti huësti ca niquë. 

27 Jama, 

—Oca ma xo tia. Naa joni coni yaca cahëqui noa, naa noqui 
téquéta ra. Jama, Xabahamati Ibo jisiquino tsi jahuénia ja johai ca 
cahëyamaxëqui noa ra —néa tsi nohiria huétsa bo nëcaniquë. 

28 Jatsi arati xobó tsi Jesu nécaniqué nohiria bo tiisimahi na: 

—dEa cahéyoicanai? ¿Jahuénia ax ë joni ca cahëyoicanai” E 
joyamaniqué ë jocasni iqui na. Jama, é raahacaniquë. Jabija ca 
tsi xo toa ëa raanish cato. Toa cahéyamaqui mato ra. 29 Jama, toa 
cahëquia ja quima ë joni iqui na. Ea ja raaniqué ra —i nohiria bo 
qui Jesu niquë. 

30 Jatsi jodioba chama bo Jesu qui tsamicasniquë pë. Binoma 
quiha, jari jahuë résoti xaba tsëquëyamani quëshpi na. 31Jama, toá 
ca nohiria huëstima cabo Jesu qui chitiminiquë ra. 

—Anomaria tsi xo naa joni jisti bo acaina ra. ¿Jénahuariaxo naa 
oqué ca jisti bo jaha no pasohai ca Xabahamati Ibobá ana? Ja tsi 
xo naa ra —i jaca niqué, ja qui chitimihi na. 


Soldado bo raahacanina Jesu qui tsamiti 


32 Nëca tsi Jesu yoati tsi nohiria bo baxëxëquë tsi quiha jodioba 
chama bá ja chanicanai ca nicaniqué ré. Jaha tsi pé soldado bo ja 
raacaniquë Jesu qui tsamiti. 33 Japi Jesu nëcaniquë: 

—Tana roha pistia no tsi mato bëtaxëquia. Jaquirëquë éa raanish 
ca qui jahari caxéquia. 34E cano tsi éa méraxéqui mato; mahitsa. 
Jasca, ë cahai ca qui canoma ixëqui mato ra —i jato qui Jesu niquë. 

35 Jatsi chaninabëquitsi jodiobo niquë: 

—dJahuënia cacatsi ni naa joni sa? “Mahitsa da méraxéqui mato” 
ii quiha pa. ¿Tonia pais huétsa ca jodiobo qui cayamaxëhi ni? 
¿Nohiria huétsa bo tiisimacatsi ni? 36¿Jénihi ni ja yoahana sa, “Ea 
méraxéqui mato; mahitsa. E cahai ca qui canoma ixéqui mato” i ja 
qué no? ¿Jénihi ni sa? —i jaca niqué. 


Bésomati Jéné iquish cato 


37 Jabi jaroha ca fiesta bari ja ini quiha. Jodiobo qui oqué toa 
bari ini quiha. Toa barí tsi quiha Jesu niiniqué nohiria bo qui 
chanixéna. Pistiama ca jahué joi quiha. 

—E qui jopaima xo tsohuécara téshinahaina. Bësomati jënë ja qui 
axéquia ra. 38“Tsohuécara é qui chitimino tsi jahué shina quima 
huahuaxëhi quiha bësomati jënë” ii quiha Quënëhacanish cabo — 
néa tsi Jesu nëcaniquë nohiria bo qui. 

39 Jabi Espíritu Santo yoati tsi chanihi Jesu ini quiha, naa 
chahahuacanaibo qui acacati cato. 

40 —Tonia Dios Chani béhai ca tsi xo naa joni ra —i huéstima 
cabo niqué, Jesu chani nicahax na. 

Jasca, 

—Nohiria Xabahamati Ibo tsi xo naa ra —i nohiria huétsa bo niquë. 

41 Jama, 

—Nohiria Xabahamati Ibo ma xo tia. Galilea mai ax joyamahi 
quiha jaha no pasohai ca Xabahamati Ibo ra. 42 Tsayacahué. Belén, 

naa noba David yamabo racani catë tsi coxëhi quiha jaha no 
pasohai ca Xabahamati Ibo ra. David yamaba chahitaxocobo ixëhi 
quiha ra —nëa tsi quiha huëtsa bo nëcaniquë. 

43 Ja iqui tsi jamëri jamëri ini quiha nohiria ba shinahaina Jesu 
yoati na. Huëstima cabo qui jia ja ini quiha, huëtsa cabo qui yoi ja 
nori. “4 Jasca, huësti huésti ca Jesu qui tsamicasniquë. Jama, jari ja 
qui ja tsamiyamacaniquë raquëhi na. 


Jodioba chama ba chahahuanina 


45 Jatsi raahacanish ca soldado bo jahari bocaniquë jato jodioba 
chama bo qui. Jesu yama ja bëcani quiha. 

Jatsi, 

—dJënixo tsi Jesu ma bëyamacana pé? —i soldado bo qui chama 
bo niquë. 

46 Jatsi, 

—Yama tsi xo néca ca chanihai cato ra. Jiaria tsi xo naa joní 
yoahaina ra —i soldado bo niqué quëbihi na. 

47 Jaha tsi jodioba chama bá jato raahaniqué: 

—¿Mato ri ja paraha pa? 48 ¿Japa noqui? ¿Toa joni chahahuahi 
ni noa, naa noqui fariseobo, noqui chama bo? Ayamaqui noa; 
¿tsayacanai? 49 Jama xo nohiria bo pë. Dios Chani cahëtimaxëni ca 
xo ra. Yoshihuahacanish cabo tsi xo naa nohiria bo ra —i soldado 
bo qui chama bo niquë. 

50 Jatsi Nicodemo, naa baquichá tsi Jesu qui canish ca 
chaniniqué chama bo qui. Jabi chama Nicodemo ini quiha jaa ri. 

51 —Naa joni nicahaxma tsi ja qui quësoqui noa pë. ¿Noba yoba 
pasomaha ma ni naa no acaina? Jariapari ja acai ca no cahëxëti xo 
—i Nicodemo niquë. 

52 Jatsi chama ba Nicodemo ri raahaniquë pë: 

—¿Yoiria ca galileabo ma ni mia ra? Quënëhacanish cabo 

tsayahuë. Yama tsi xo Galilea ax johai ca Dios Chani bëhai cato ra 
—iquiina. 
Jochanish ca yoxa tsamihacanina 
1Fjesta quiréqué jato xobo qui nohiria boyocaniquë. 
Jama, Maca Olivo Ya qui Jesu caniquë. 2Jatsi huëaquë 


tsi baquishmari tsi quiha jahari arati xobo qui ja bacaniquë. 
Jatsi ja qui nohiria téqué bécani quiha. Jatsi tsahoxo tsi quiha 

tiisimati Jesú chitahëhuaniquë. 3Tiisimajahuano tsi quiha Dios 
yoba cahëxëni cabo, fariseobo, tihi cabá jochahuaxëni ca yoxa 
bëniquë Jesu qui; naa joni huétsa ya inish cato; naa bënë ma ca 
ya tsamihacanish ca yoxa quiha. Bëxo tsi quiha nohiria bésojó tsi 
yoxa ja nimacanique. 

4 Jatsi Jesu qui ja chanicaniquë: 

—Joni huétsa, naa jahuë bënë ma ya quiha naa yoxa iqué pë. 
No jisqué ra. 5“Ja qui nohiria bë maxax niano. Namëhacati xo 
tocacanaibo” ii quiha Moisés yamabo jahué yoba ó no. ¿Japa mia 
ti? ¿Jénihai naa yoxa yoati na? —i jaca niqué Jesu qui. 

6Ja nécacani quiha Jesu tanamaxéna. Jahuécara ca ja 
pasomaha ca ja méracascani quiha pé, ja qui quésocasquí na. Jatsi 
Jesu tétohaca tsi mai tsi huishatsijahuaniquë jahué mëtsisi no. 
Quëbiyamaniquë Jesu. 

7 Jatsi, 

—dJapa naa yoxa? ¿Jénihai? —iriatsi jaca niquë pë. 

Jaha tsi Jesu niiniquë chanixëna. Chanipama tsi, 

—Jariapari ja qui maxax niati xo tsohuëcara ca jochayama cato 
ra —i jato qui ja niquë. 

8Jatsi ja tëtotëquëhaca tsi mai tsi ja huishatëquëniquë. 9 Jahuë 
chani nicapama tsi quiha huësti huësti tsi yoxa qui quësocanaiba 
jisbërianiquë. Jariapari bocaniquë yosibo. Jaquirëquë shinapaya 
bo bocaniquë. Jatsi jamëpistia tsi Jesu iniquë niihai ca yoxa ya. 
10 Jatsi Jesu niitéquenique. 

—dJahuënia ni mi qui quësocanaibo, yoxa? Yama tsi xo toa mi 
qui quësocatsai ca huësti cato pa —i yoxa qui ja niquë. 

11—Yama a. Boyocaquë pa, Ibobá —i yoxá niquë. 

Jatsi, 

—Mi qui quësoyamaquia ëa ri. Cata. Jaboqui rohari tsi 
jochayamahuë —i ja qui Jesu niquë. 


Jodiobo qui Jesti joi mëranina 
12 Jatsi arati xobó ca nohiria bo qui Jesu chanitëquëniquë: 
—Mai ca nohiria Huéa ca éa xo naa. Ea pi banahuahi tsi tsémó 
tsi coyamaxéhi quiha mato. Mato quinia bérohuaxéquia, naa 
Huéa é nori cato. Nohiria Bësomati Ibo ca ëa xo naa —néa tsi ja 
nëcaniquë. 
13 Jatsi jodioba chama ba quëbiniquë: 

—Mimë yoati tsi chaniqui mia pë. Mahitsa tsi xo toa mi yoahaina 
ra —iquiina. 

14 Jatsi, 

—Emë yoati tsi ë chanipino tsi jari jabija xo noho chani ra, 
jahuénia ax é joni ca ë cahëhai quëshpi na. Jasca, ë caxëhai ca 
cahëquia. Jama, jahuënia ax ë jonina, jahuënia tsi ë caxëhaina, 
tihi cabo cahéyamaqui mato ra. 15Ea ma cahëhai ca quëscahuaqui 
mato, nohiria quiniá tsi ma shinahai quéshpi na. Ja tsi xo toa € 
pasomaha tsi xo mato chani. Toca tsi nohiria qui quésoyamaquia. 
16 Quësohë-pino tsi jabija tsi xo toa € quésohaina, émépistia ax 
tsi ë quësoyamahai quëshpi na. Ea, ëa raanish cato, tihi caba tsi 
xo toa nohiria qui quésohaina. 17Iriama tsi xo toa huésti roha 
ca joni jabija ca chanihaina. Oqué tsi xo dos. *Dos ca joni bo iti 
quiha" ¿iyamayamani mato yoba ra? “Jabija tsi xo dos ca joni ba 
chant, jasca ca ja chanicaquë no” ii quiha. 18Jabi ëa yoati chanihai 
ca huésti ca éa xo naa. Ea yoati chanihai ca huétsa tsi xo naa éa 
raanish ca Jahépa —néa tsi jodioba chama bo qui Jesu nëcaniquë. 

19 Jatsi Jesu ja nicacaniquë: 

—dJahuënia ni mi ipa ra? —iquiina. 

Jatsi, 

—Ea cahéyamaqui mato ra. Jasca, noho Jahëpa cahëyamaqui 
mato. Ea pi cahérohaquí tsi noho Jahépa ma cahéqué aqué ra —i 
jato qui Jesu niqué. 

20 Arati xobó tsi Jesu nécani quiha nohiria bo tiisimahi na. 
Nohiria parata biti caja tahé tsi nii ja ini quiha. Jasca, Jesu qui ja 
tsamiyamacani quiha, jari jahuë rësoti xaba tsëquëyamani quëshpi na. 


“E caxëhai ca qui canoma xo mato” i Jesu nina 


21 Jatsi nohiria bo qui Jesu chanitëquëniquë: 

—Caxëquia. E cano tsi ëa mëraxëqui mato; mahitsa. Jatsi mato 
jocha 6 tsi rësoxëqui mato rë. Jabi ë cahai ca qui canoma xo mato 
—i ja nique. 

22 Jatsi, 

—dJahuë chanihi ni sa? ¿Jamé ixëhi ni sa? dJëniriahax “E cahai 

ca qui canoma xo mato” i ja a sa? —i jodiobo niquë. 
23 Jatsi Jesú jato quëbiniquë: 

—Mai ca nohiria bo xo mato. Jama, mana ax jonish ca ëa xo naa. 

N6á racaqui mato. Néá racayamahai ca ëa xo naa. 4 Jabija tsi xo 

toa “Mato jocha 6 tsi rësoxëqui mato” i ë ana. Xabahamati Ibo ë 
nori ca chahahuayamapihi tsi mato jocha 6 tsi rësoxëqui mato ri 
—i jato qui Jesu niquë. 

25 Jatsi, 

—dTsohuëcara ni mia ra? —i nohiria bo niquë. 

Jatsi, 

—dJënahuariahax “Tsohuécara ni mia” icanai pë? Rëquë rohari 
tsi mato ë yoani quiha. 26 Jari huëstima tsi xo toa mato yoati tsi 
ë yoahama cato, naa yoi ca ma acaina. Jama, ëa raanish catë ëa 
yoahai ca roha chaniquia. Emë yoati chaniyamaquia ra. Jabija tsi 
xo toa éa raanish cato chani ra —i jato qui Jesu niquë. 

27 Jabi jahuë Jahëpa Dios yoati tsi chanihi ja ini nori jodioba 
chama bá cahëyamani quiha. 
28 Jaha tsi, 

—Jihui 6 tsi ëa, naa Nohiria Baquë namëxëqui mato ra. Namëxo 
tsi jaha ma pasohai ca Xabahamati Ibo ë nori ca cahëxëqui mato ra. 
Toatiya tsi ëmë ax tsi ë yonocoyamahai ca cahëxëqui mato, Jahëpa 
ëa tiisimani ca jahuë bo roha ë yoahai quëshpi na. 29E bëta xo ëa 
raanish cato ra. Ea jisbëriayamaxëhi quiha, ja qui jia ca ë aroha- 
arohahai quëshpi na —i ja niquë. 

30 Nëcajano tsi quiha huëstima cabo Jesu qui chitiminiquë. 


Paquëmahacahax cabo, yonati bo 
31 Jatsi ja qui chitimihai ca jodiobo qui Jesu chaniniquë: 

—E tiisimahai ca nicapihi tsi noho rabétiria bo ixëqui mato ra. 

32 Jabija ca cahëxëqui mato. Jocha quima mato paquëmaxëhi quiha 
jabija ca Chani —i ja niquë jodiobo qui. 
33 Jatsi, 

—Abraham yamaba chahitaxocobo xo noa ra. Yama tsi xo toa 
noqui yonahaina. ¿Jénahuariahax “Paquëmahacaxëqui mato” i mi 
na? —i Jesu qui jaca niquë. 

34 Jatsi Jesi quëbiniquë: 

—Mato parayamaquia. Jocha yonati tsi xo toa jatiroha ca 
jochacanaibo. 35 Jabi noitiria tsi xo yonati. Jahué chama xobó tsi 
chitëroha-chitërohayamahi quiha, chama huétsa qui ja iniahacamitsa 
iqui na. Jama, jaméri tsi xo chama baqué. Jahué jahépa xobó tsi 
chitëroha-chitërohahi quiha. Chama huëtsa qui iniahacatimaxéni 
quiha. 36 Jasca, jocha quima Dios Baqué mato tsëcarohapino tsi 

shoma-shomaria ixëqui mato, naa chama baquë jascaria iquiina. 

37 Jabija. Abraham yamaba chahitaxocobo xo mato iquia ëa ri. Jama, 

jari mato qui yoi xo noho chani rë. Noho chant bicasyamaqui tsi éa 

acasqui mato pë. 38 Jatsi nicaparicana. Noho Jahëpa ëa jismani ca 

jahuë bo yoati chaniquia ra. Jama, toa chani nicacasyama xo mato pë, 

mato jahëpa yoba nicacasqui na —nëa tsi jodiobo qui Jesu nëcaniquë. 
39 Jatsi, 

—Noho Jahëpa yoi tsi xo Abraham yamabo ra —i jaca niquë. 

Jatsi, 

— Abraham chahitaxocobo yoi bo irohapiquí tsi jia ca ma aqué 
aqué ra, naa ja ani jascaria. 40 Jama, jaboqui ëa acasqui mato 
pë, jabija ca mato qui ë chaniquë no. Toca tsi Abraham yamabá 
ayamani quiha. 4! Jabi mato jahépa yoí acai ca jascaria ca aqui 
mato ra —i jato qui Jesu niquë. 

Jatsi jodiobá quëbiniquë: 

—Jia tsi no coniqué ra. Yoma bo ma xo noa. Noba Jahépa yoi tsi 
xo Dios ra —iquiina. 

42 Jato Jesti quëbiniquë: 

—Dios pi mato jahëpa iirohano tsi ëa ma noiquë aquë ra. Dios 
quima ax ë joniqué ra. Emëpistia tsi ë joyamani quiha. Jama, Diós 
ëa raaniquë. 43 ¿Jénahuariaxo ë yoahai ca jahué bo cahéyamacanai 
pë? Noho chant nicacasyama xo mato iquia. 44 éTsayacanai? 
Yoshi-yoshiria tsi xo toa mato jahëpa yoi ra. Mato jahëpa jaha 
quëëhai ca acasqui mato. Rëquë rohari tsi ati ibo ja ini quiha. 
Quiamisxëniria quiha. Jabija ca chanitimaxëni quiha. Jahuë jabi 
tsi xo quiamis-haina ra. Quiati ibo-iboria tsi xo toa ra. 45Ja tsi xo 
toa jaboqui tsi jabija ca ë chanino tsi ëa chahahuayamaqui mato 
pë. 466 Jënahuariahax tsi ë qui ma quésona? Jocha yama ca ëa 
xo naa. Jabija ca ë yoano tsi éjénihax tsi ë qui chitimiyamacanai? 
47 ¿Tsayayamacanai? Dios Chant nicahi quiha Diós-na bo. Tocama 
xo mato ré. Dios baqué bo ma xo mato ra. Ja tsi xo toa Dios Chani 
nicayamaqui mato iquia —néa tsi quiha jodiobo qui Jesu nécaniqué. 





Jesu quiréqué Abraham inina 
48 Jatsi jodiobá québiniqué caxaquí na: 
— Dios cahëtimaxëni ca carayana xo mia ra. Mia ri tsi xo toa 
yoshi jaya cato ra. dJabija ma ni naa no yoahaina mia yoati na? —i 
Jesu qui jaca niquë. 

49 Jatsi, 

—Yoshi yama ca ëa xo naa ra. Chanipama tsi Noho Jahëpa 
oquëhuaquia ra. Jama, mato tsi xo toa ëa ocahuahaina pë. 50Emé 
oqué bicasyama xo éa; jama tobi quiha huétsá ëa oquëhuacatsaina. 
Ea mëbicatsai ca tsi xo toa. 51 Nicaparicana. Mato parayamaquia ra. 
Résopistiayamariaxéhi quiha noho chani nicacanaibo —néa tsi jato 
qui Jesu nëcaniquë. 

52 Jatsi jodiobá quëbiniquë: 
—Jabija. Mia ri tsi xo yoshi jaya. Résoniqué Abraham 
ra. Résoyoniqué Dios Chani yoanish cabo ri. Jama, 
“Rësoyamapistiariaxëhi quiha noho chant nicahai cato" di mi a pa? 
53 Abraham yamabo oqué ni mia pa? Ja résoniqué ra. Rësoyoniquë 
jaquirëquë ca Dios Chani yoanish cabo ri. éJénahuaria raca jato 
oquë ca mi ina? —i jaca nique. 

54 Jatsi Jesti jato quëbiniquë: 

—Emë ë oquëhuapino tsi iriama tsi xo noho oqué ra. Jama, 
noho Jahëpa tsi xo toa ëa oquëhuahai cato, naa noba Jahëpa ma 
quënahai ca jascaria cato. 55 Dios cahéyamaqui mato rë. Jama, Dios 
cahëhai ca ëa xo naa. “Dios cahëyamaquia” irohapihi tsi quiaxëni 
ca ë iquë aquë pë, naa quiaxëni cabo ma nori jascaria. 56 Jasca, ë 
johai ca xaba mato jahëpa Abraham yamabá jiscasni quiha. Jasca, 
é noho ja pasoni quiha. E noho pasohi tsi ja rani-ranini quiha — 
néa tsi jato qui Jesu nëcaniquë. 

57 Jatsi jodiobá quëbitëquëniquë: 

—Jari cincuenta años ma xo mia ra. éJénahuariaxo raca 

Abraham mi jisni? —i Jesu qui jaca niqué. 
58 Jatsi, 

—Mato parayamaquia. Abraham conox pari no tsi ë iniquë ra —i 
Jesu niquë. 

59 Jatsi jodiobá maxax bo topiniqué Jesu axéna. Jama, jato quima 
Jesu paxaniquë. Paxaxo tsi quiha jato arati xobo ja jisbayaniquë. 


Béco ca joni Jesú jënimahuanina 
1Copama tsi quiha béco ca joni Jesú jisniqué. Jahué coni ca 
bari rohari tsi quiha béco ja iniqué. 
2 Jatsi, 
—éJénihax tsi béco tsi ja coni? ¿Tsohué jochani? ¿Naa joni ni? 
éJahué nabo ni? —i jaca niqué Jesu nicahi na. 

3 Jatsi Jesi quëbiniquë: 

—Jochayamaniquë naa joni. Jasca, jochayamaniquë jahuë nabo 
ri. Béco tsi ja coniqué ra, ja jénimahuahacahai cató tsi Diós jahuë 
chama jismano iquish na. 4Jatsi éa raanish cato yonoco é ati xo. 
Dios bax yonocoti xaba tsi xo naa ra. Joxéhi quiha baquicha. Ja 
jono tsi yama tsi xo toa Dios bax ë yonocoxéhaina. 5Jama, mai ca 
nohiria bo yahi tsi mai ca nohiria ba Huëa ca ëa xo naa —nëa tsi 
quiha Jesu nëcaniquë. 

6Chanihax mai tsi Jesti coshohaniquë. Coshohaxo tsi quiha jahuë 
qu&yonó tsi matsa ja biqui-biquihaniquë. Jatsi matsacá tsi joni béro 
ja sinoniquë. 7Sinohax, 

—Siloë icanai cato ca jënë tsi béchocota —i bëco ca joni qui Jesu 
nique. 

Jatsi joni caniquë. Béchocohax tsi quiha ja taistëquëniquë. 
Jënima jahari ja joni quiha. 8Ja joquë tsi quiha ja tahë ca 
racacanaibo, toa joni cahëxëni cabo, tihi cabo ratëniquë. 

—éParata bënaxëni ca tsahonish ca joni ma ni naa pa? —i jaca 
niquë. 

9— ¿Oca ma ni? —i jato rabë roha niquë. 

Jatsi, 

—Jama xo toa. Ja jisiria quiha —i nohiria huëtsa niquë. 

Jatsi, 

—Toa joni xo ëa ra —i parata bënaxëni ca niquë. 

10 Jatsi, 

—dJënahuariaxo raca mi bëro jënimahuahacaha pa? —i ja qui 
nohiria bo niquë. 

11 Jatsi joni quëbiniquë: 

—Tsohuëcara ca, naa Jesu icanai catë matsa biqui-biquihaquë. 
Jatsi noho bëro ja sinoquë pa. Sinohax, “Siloë ca jënë tsi bëchocota” 
i ë qui ja quë. Jatsi jënë qui ë caquë. Bëchocohax ë taisquë ra —i 
jato qui joni niquë. 

12 Jatsi, 

—dJahuënia ni naa joni ra? —i nohiria bo niquë nicahi na. 

—dJahuënia cara ca tia? Cahëyamaquia rë —i joni niquë. 

13 Jatsi bëco inish ca joni nohiria bë boniquë jodioba chama bo 
qui. 14 Jabi joiti bari ja ini quiha, naa matsacá tsi Jesú joni béro 
taismaquë no. 15Jatsi fariseobá, naa jodioba chama bá toa joni 
nicaniquë jato ri: 

—dJënahuariahax mi taismahacaha sa? —iquiina. 

Jatsi joni quëbiniquë: 

—Noho bëra tsi matsa naa joni janaquë tsi ë bëchocoquë. Jaboqui 
taisquia ra —iquiina. 

16 Jatsi, 

— Dios cahëyamahi quiha naa joni ra. Joiti bari tsi yonocohi 
quiha pé —i jato rabë roha niquë. 

Jama, 

—Jistiria naa joni aquë ra. dJënahuariaxo raca jochahuaxéni ca 
joni nëca ca jisti ana? Tonia Dios cahëhi quiha —i fariseobo huétsa 
bo ni quiha. 

17 Jatsi bëco inish ca joni qui chama bo chanitëquëniquë: 

—éJapa mia ti? ¿Jénihai mia ri naa joni yoati na? ¿Tsohué ni naa 
joni, naa mia taismahax cato? —i jaca niquë. 

Jatsi taismahacanish catë quëbiniquë: 

—Dios Chani yoati ibo tsi xo naa joni iquia —iquiina. 

18 Jabi bëco ja iqui ca jodioba chama ba chahahuayamani quiha 
pë. Jaha tsi jahuë jahëpa, jahuë jahëhua, tihi cabo ja bënacaniquë 
jato nicaxëna. 

19 —¿Mato baquë ni naa? ¿Béco tsi ja coni? éJénahuahax tsi 
jaboqui taisti métsa ja iqui? —i jahuë nabo qui jaca niquë. 

20 Jatsi jahuë nabá quëbiniquë: 

—Noba baquë yoi xo naa. Jabija, béco tsi ja coni quiha. 

21 6 Jënahuariahax ja taismahacaha sa? ¿Tsohuécaracá taisamaha 
sa? Cah&yamaqui noa ra. Nicacana, shina coshi xo. Jamé xo mato 
ja yoano —i jahuë jahëpa niquë. 

22 Nëca tsi jahué nabo chanini quiha, jodioba chama bo qui 
raquëhi na. Jodioba catiti xobo quima ja niahacacasyamacani 
quiha. Jabi “Niahacati quiha tsohuëcara ca Jaha no pasohai ca 
Xabahamati Ibo xo naa joni” icanaina” i jodiobo ni quiha. 23 Jabi ja 
tsi xo toa “Shina coshi xo noba baquë. Nicacana” i jato qui jahuë 
nabo ni quiha. Jasca, arati xobo quima ja niahacacasyamacani 
quiha. 24 Jatsi jodioba chama ba bëco inish ca bënatëquëniquë: 

—Quiayamahuë. Jochahuaxëni ca Jesu nori ca cahëqui noa ra 
—i ja qui chama bo niquë. 

25 Jatsi, 

—dOca ma ni? Cahëyamaquia. Jabi béco ca joni ë iqué; jaboqui 
taisquia ra —i bëco inish ca niquë. 

26 Jatsi, 

—éJénahua mi bax jahuaha? ¿Jénahuaxo tsi mia ja taismaha? —i 
téqué chama bo niquë. 

27 Jatsi bëco inish catë jato quëbitëquëniquë: 

—Ja aca mato ë yoaqué ra. ¿Ea ma nicayamacana? ¿Tonia jahuë 
rabéti bo manécascanai pa? —iquiina. 

28 Jatsi toa joni ja raahacaniqué pé: 

—Jesu rabéti xo mia pé. Jama, Moisés yamabo banahuacanaibo 
xo noa. 29 Moisës yamabo qui Dios chanini ca cahëqui noa. Naa 
Jesu cahéyamaqui noa. Tsohuécara quima jahué chama ja bini 
cahéyamaqui noa —i ja qui jaca niquë. 

30 Jatsi joni jato quëbiniquë: 

—Anomaria tsi xo toa naa joni acana. Noho bëro ja jiahuaquë ra. 
Jama, ¿jahuénia ax ja joni ca cahéyamacanai pa? 31 Jochacanaibo 
nicayamahi quiha Dios ra. Jama, ja qui aracanaibo, jahuë yoba 
bo nicacanaibo, tihi cabo nicahi quiha. 32Mai nëhohuahacanitiya 
rohari tsi bëco conish ca jënimahuahacahai ca nicahama ini quiha. 
33 Dios quima joyamarohapihi tsi ati mëtsama naa joni iquë aquë ra 

—nëa tsi bëco inish ca nëcaniquë jodiobo chama bo qui. 
34 Jatsi, 
—Jochahuaxëni mi coniqué ra. ¿Noqui tiisimahi ni mia pa? —i jaca niquë. 
Jatsi quiha jato arati xobo quima toa joni ja niacaniquë pë. 


Bëco cabo jascaria xo jochacanaibo 


35 Jabi jato arati xobo quima ja niahacani ca Jesti nicaniquë. 
Nicaxo tsi quiha joni mërahi ja caniquë. Bichi tsi quiha, 

—dNohiria Baquë qui chitimihai? —i ja qui Jesu niquë. 

36 Jatsi joni quëbiniquë: 

—dTsohuë ni toa, Taitá? Toa joni qui chitimicasquia ra —iquiina. 

37 Jatsi, 

—Mi jisquë ra. Ja tsi xo toa mi béta chanihai cato —i Jesu niquë. 

38 —Chitimiquia, Ibobá —i joni niquë. 

Jatsi Jesu bésojó tsi quiha ja mëniniquë. 

39 Jatsi Jesu chaniniquë: 

—Naa mai qui ë joniquë nohiria ba jocha bërohuaxëna. Bëco 
cabo, naa jochacanaibo mëbicasquia ra, xabahamati quinia ja 
jiscano. Jama, ëa iqui tsi bëconayoicani quiha “Bëco yama xo noa” 
icanaibo. Jato jocha jisyamacani quiha rë —nëa tsi Jesu nëcaniquë. 

40 Jatsi, 

—¿Béco ni noa pa? —i toa ca chama rabë roha bo niquë, ja yoani 
ca nicahax na. 

41 Jatsi Jesú quëbiniquë: 

—Jabija ca cahëyamarohapihi tsi quésohacatima ma iqué aquë. 
Jama, tobi mato jocha ré, “Béco yama xo noa” ma iquii iqui na — 
néa tsi quiha Jesu nécaniqué jato qui chanihi na. 


Oveja pané chani 
1 0 1—Mato parayamaquia —i Jesu niquë—. Oveja yomaxëni 
ca tsi xo toa oveja panë caiti qui jicoyamahai cato. Iti 

huëtsá tsi matarahi quiha pë. 2Jama, panë caiti qui jicohi quiha 
oveja ototi ibo. 3Ja jono tsi quiha ja bax caiti japëcahi quiha 
panë obëso cato. Jicoxo tsi jato jané tsi jahuë oveja bo quënahi 
quiha. Jabi iboba joi cahëhi quiha oveja bo. Quënaxo tsi cacha jato 
rëquëninihi quiha. 4Paquëmahax jato bëbo cahi quiha ibo. Jatsi, 
banahuacani quiha jahuë oveja, jahuë joi cahëquí na. 5Joni huëtsa 
banahuayamacani quiha. Ja quima jabacaxëcani quiha jahuë joi 
cahëyamahi na —nëa tsi Jesu nëcaniquë. 

6Naa chani pistia Jesú yoaniquë nohiria bo mëbixëna. Jama, ja 
yoani ca nohiria bá cahëyamani quiha. 


Ototi Ibo jiaxëni cato 


7Jatsi quiha jahuë chani Jesú bërohuaniquë ja cahëyoicano. Ja 
nëcani quiha: 

—Mato parayamaquia. Oveja panë Caiti ca ëa xo naa ra. 
8Yomaxëni cabo jascaria tsi xo ëa bëbo bëcanish cabo, naa mahitsa 
ca tiisimacanaibo. Jato qui nicayamahi quiha noho oveja yoi 
bo. 9Jabi Caiti xo ëa ra. Xabahamahacaxëti xo toa tsohuëcara ë 
noho jicoti cato. Jahá bësoxëquia. Toa shomahuaxëhi quiha Dios. 
Yamaxëhi quiha toa ja naris-haina iquia. 

10'Jama, oveja yomahi johi quiha yomaxëni cato. Joxo tsi oveja 
namëhi quiha. Quëyohi johi quiha rë. Jabi tocahi quiha mahitsa ca 
tiisimacanaibo pë. Jama, ëa ti tsi xo toa nohiria bësomahi johaina, 
oqué tsi ja bésocano iquish na. 11 Jabi oveja ototi ibo jiaxëni ca 
ëa xo naa. Emë aapiquia oveja bax nati. 12Jama, oveja jisbëriahi 
quiha yonati, johai ca cama jisi na. Jishopé, jato obéso ca ma xo 
toa. Oveja ibo ma quiha. Ja jabano tsi oveja pihi quiha camano. 

Jatsi jato pacanamahi quiha rë. 13 Jasca, parata quëshpi roha 
yonocohi quiha yonati. Oveja noiyamahi quiha rë. Jabi ja tsi xo 
toa jabahi quiha yonati, cama joqué no. 14-15 Jama, oveja ó bésoti 
jiaxéni ca éa xo naa. Noho oveja cahéquia, naa éa noho Jahépá 
cahëhai jascaria. Jascaria, ëa cahécani quiha noho oveja, naa noho 
Jahépa ë cahëhai jascaria. Oveja bax ëmë aapiquia nati. 16 Jasca, 
oveja huétsa bo jaya xo éa ra. Carayana ca nohiria bo ca xo. Jato 
ri rëquëninixëquia. Noho joi qui nicacaxëcani quiha jato ri. Jatsi 
huésti ca nohiria maxo icaxëcani quiha jodiobo, carayanabo tëquë. 
Huësti ca ototi ibo jayacaxécani quiha. 

17 Jabi ëa noihi quiha noho Jahépa, oveja bax nati ëmë ë acai 
iqui na. Rësohax bësotëquëxëquia. 18Jabi yama tsi xo toa jahué 
chamá tsi ëa namëti métsa cato. Jama, caxacanaibo qui ëmë 
aquia nati. Noho chamá tsi ëmë aquia nati. Jasca, noho chamá tsi 
bësotëquëxëquia. Jabi noho Jahëpa ëa raaniquë nohiria bo bax nati 

—néa tsi quiha nohiria bo qui Jesu nëcaniquë. 

19 Jatsi Jesú yoani ca iqui tsi jodiobo mapëxënaniquë. Rabë ca 
shinahai ca ja jayacani quiha Jesu tahëxo na. Jatsi, 

20—Yoshi jaya xo naa joni ra. Yoyoxëni quiha. ¿Jéniriaxo raca ja 
qui nicacanai pë? —i jodio huéstima cabo niquë. 

21 Jama, 

—Nëca tsi chaniti métsama xo yoshi jaya cato ra. ¿Jénahuariaxo 
raca yoyoxëni catë joni bo taismana? —i jodiobo tëxë bo niquë ja 
yoati na. 


Jodioba Jesu chahahuayamanina 


22 Jabi Jerusalën tsi quiha jodiobo mani iniquë. Dios qui jamë 
aquéquéti fiesta ja ini quiha. Jatiroha ca xënipa tsi quiha naa 
fiesta ja i-ipaocani quiha, matsitiyá no. 23Toatiyá tsi quiha arati 
xobó tsi co-cohi Jesu iniquë, naa Salomón Portal icanai catë no. 
24Co-cojano tsi quiha jodioba chama bo ja qui quëtsoniquë ja qui 
chanicatsi na. 

—d¿Jaha no pasohai ca Xabahamati Ibo ni mia sa? Béro tsi noqui 
yoahuë. Yosanaqui noa ra. ¿Jénino noqui yoahai sa? —i Jesu qui 
jaca niquë. 

25Jatsi Jesú jato quëbiniquë: 

— Mato ë yoahitaquë ra. E yoaqué tsi ëa chahahuayamahitaqué 
mato pë. Ea yoati tsi jabija ca chanihi quiha ë acai ca jisti 

bo. Jabi naa jisti bo aquia noho Jahëpa chamá no. 26 Jama, ëa 
chahahuayamaqui mato rë, noho oveja ma nomari iqui na. 27 Noho 
joi nicahi quiha noho oveja yoi bo. Jasca, noho oveja bo cahëquia. 
Ea banahuacani quiha. 28 Jasca, jato béso-bésopaomaxéquia. 
Bénotimaxéni ca xo. Jabi yama tsi xo toa é quima jato tsécati 
métsa cato ra. 29 Jabi ë qui jato noho Jahépá aniquë, jato ó ë 
bësono. Jatiroha cabo oqué tsi xo noho Jahépa ra. Jabi yama tsi 
xo toa noho Jahépa quima jato tsécati métsa cato iquia. 30 Jasca, 
&a, noho Jahépa, tihi ca tsi xo huésti roha cato —néa tsi Jesu 
nëcaniquë. 

31 Jatsi pë jodiobá maxax bo topitëquëniquë axéna. 

32 Jatsi Jesú jato quëbiniquë: 

—Jisti huéstima cabo ë aquë mato bax na jisti. Ja acacaniqué 
noho Jahépa chamá no. ¿Jéni ca jisti jiaxéni ca quëshpi tsi ëa 
acascanai për —iquiina. 

33 Jatsi quiha jodiobá quëbiniquë: 

—Mi acai ca yonoco jia ca quëshpi tsi mia acasyamaxo noa; jama 
Dios mi ocahuahai quéshpi ja nori. Yoi tsi xo toa mi chanihaina ra. 
Jasca, Dios manëcasqui mia pë, joni roha mi nori —i jaca niquë. 

34 Jatsi Jesú quëbiniquë: 

—Yoi ma xo ë chanihana ra. Quénéhacanish cabo ó tsi “dios bo" 
mato rëquëyamabo quënahacani quiha, “Dios bo xo mato” i jato 
qui Dios qué no. 35Quiayamahi quiha Dios Chani ra. “Dios bo” ja 
quénahacani quiha, naa Dios Chani bicanish cabo. Dios bo xo 
nohiria tëquë: jahué jabi ja jayacanai iqui na. 36 Japi “Dios baqué 
xo ëa” iti mëtsa xo ëa ri ra. Jabi noho Jahëpa Diós ëa biha ca tsi 
mai qui ëa ja raaniquë. Jatsi, dënahuariahax raca “Dios ocahuaqui 
mia pë” i ë qui ma na, “Dios Baqué xo ëa” i ë quë no? 37 Noho 
Jahépa yonoco pi ë ayamano tsi ëa chahahuayamacana. 38 Jama, 
jahuë yonoco pi é ano tsi ë acai ca jisti bo chahahuacana, ë qui ma 
chitimiquë mari. Noho jisti bo chahahuapiquí tsi ë nohó Jahépa 
iquiina, jaha ë iquiina, tihi cabo cahëxëqui mato tia —nëa tsi Jesu 
nëcaniquë. 

39 Jatsi Jesu qui ja tsamitëquëcascaniquë namëxëna. Jama, jato 
quima ja paxaniquë ra. 40Paxahax tsi quiha ani Jordan Jesú 
shitaniquë. Shitahax toa tsi quiha, naa jariapari ca Juán nohiria 
bo ashimani cató tsi ja chitëniquë. 41 Toatiyá tsi quiha Jesu qui 
huéstima cabo bëcaniquë. 

—Jisti bo Juán ayamaniquë. Jama xo naa joni ra. Ariahi quiha ra. 
Naa joni yoati tsi jabija ca Juán yoani quiha —i nohiria bo niquë. 
42Toa tsi quiha huëstima cabo ja qui chitiminiquë. 


Lazaro rësonina 
1 1 1 Jabi iquihi quiha Lázaro iniquë rë. Betania yacatá tsi ja 
racani quiha jahuë yoxacabo ya: naa Maria, Marta, tihi 
cabo ya. 2Jabi Iboba tahë qui perojomë japanish ca Maria tsi xo 
naa. Jasca, jahuë boó tsi María Jesu tahë masani quiha. Toatiya 
tsi iquihi jahué jonica ini quiha. 3Jaha tsi quiha Jesu qui jahué 
yoxacabá chani raaniquë: 

—lquihi quiha mi rabëtiria rë, Ibobá —iquiina. 

4 Jato chant nicahax, 

—lquihi quiha Lázaro rë —i Jesu niqué jahuë rabëti bo qui—. 
Jama, rësoyamaxëhi quiha. Iquihi quiha, jia tsi Dios yoati tsi 
nohiria bo chanino iquish na. Dios Baquë oqué jismahacati xo jahá 
no —i ja niquë. 

5Jabi Marta, jahué noma María, Lázaro, tihi cabo Jesú noini 
quiha. 6 Jabi Lázaro iquihai ca yoati tsi nicahax jato xobo qui Jesu 
cayamatapiniquë pa. Jari dos bari no tsi quiha ja chitëniquë ja ini 
cató no. 

7 Jaquirëquë quiha, 
—dJahari jodioba mai qui canomani, naa Lázaro racahai ca qui? 
—i jahuë rabéti bo qui Jesu niqué. 

8Jatsi jahué rabëti bá quëbiniquë: 

—Mia manacani quiha pé jodioba chama bo. Maxaxá tsi mia 
acascani quiha pë. ¿Jahari catëquëhai pa? —iquiina. 

9 Jatsi Jesú jato québinique: 

—Jabi Diós éa raaniqué jahué yonoco ati. Jari jatihuahama 
xo noho yonocoti xabaca ra. Jasca, yama tsi xo toa ëa ati mëtsa 
cato jaboqui. Jari jatihuahama quiha noho yonocoti xabaca iquia. 
10 Jama, Dios bax noho yonocoti xaba jatiqué tsi ë qui tsamixëhi 
quiha ë qui caxacanaibo —nëa tsi Jesu nëcaniquë. 

11 Jatsi, 


—Oxa xo Lázaro rë. Jaha bésomahi caquia ra —i jato qui ja niqué. 
12 Jatsi, 


—Oxapihi tsi chamaxëhi quiha tia, Ibobá —i jaca niquë nicahax 
na. 

13 Jama ja rësohitaha yoati tsi Jesu chanihi ini quiha. Jama, 
Lázaro oxahai ca ja quéscahuacani quiha; oxajano mari. 14 Jatsi 
bëroria tsi jato qui Jesu chaniniquë: 

—Nahitaqué Lázaro rë. 15E qui jia tsi xo ja bëta ë yamahitahana 
ja rësoquë no. Ja iqui tsi oquëxëhi quiha ë qui ma chitimihaina ra. 
¿Jisi canomani? —i jato qui ja niquë. 

16 Jatsi, 

—dJesu ya canomani, ja béta résoti? —i Tomás niquë jahué 
rabëti bo qui. 


Nohiria Bësomati Ibo 


17 Betania qui cahëxo tsi quiha naama, cuatro bari no tsi ja 
maihuahacani nori ca Jesú nicaniquë. 18 Jabi Betania basima 
Jerusalën ini quiha. Cariama quiha: una hora nama. 19 Jaha tsi 
Jerusalën ax huëstima ca jodiobo bëcaniquë, Marta, Maria, tihi 
cabo bëpasimaxëna, jato jonica rësohitaha iqui na. 20 Jatsi Jesu 
johai ca Marta nicaniquë. Nicaxo tsi quiha Jesu bëchahi ja caniquë. 
Cayamaniquë Maria. Xobó tsi ja chiténi quiha. 21 Jesu bëchahax, 

—Néá pi mi rohano tsi noho jonica rësoyamaquë aquitaqué 
rë, Ibobá. 22Jabi jaboqui jahuécara ca Dios mi bënahai ca mi qui 
axëhi quiha tia —i Jesu qui Marta nique. 

23 Jatsi, 

—Bësotëquëxëhi quiha mi jonicato ra —i Jesu niquë. 

24 — Jabija; toca xo tia. Jaroha ca bari tsi bësotëquëxëhi quiha, 
naa jatiroha cabo bësotëquëxëquë no —i Marta niquë. 

25 Jatsi Jesú quëbiniquë: 

—Résonish cabo Bésomati Ibo ca éa xo naa ra. Jabi bësotëquëxëhi 
quiha ë qui chitimihai ca bésoyama cato. 26 Bëso-bësopaoxëhi quiha 
tsohuëcara ca é qui chitimihai cato. Dios quima aquëquëmahacatimaxëni 
ixéhi quiha. ¿Jabija ma ni, Martá? —i ja qui Jesu niquë. 

27 Jatsi, 

—Jabija xo ra, Ibobá. Dios Baqué, naa nohiria bo jaha pasohai ca 
Xabahamati Ibo ca mia xo naa —i Marta niquë. 


Jesu aranina 


28Chanihax jahué noma bénahi Marta caniqué. Cahax, 
—Joquë Maestro ra. Mia jiscatsi quiha —i ja qui Marta niquë, 
baxëxhi na. 

29 Nicahax joitapi María niquë Jesu qui caxéna. 30 Jari yaca 
cacha Jesu ini quiha, naa Marta ja bëchani catë no. 31Jabi Maria 
jisbayahai ca jisi tsi toá ca jodiobá banahuaniquë jato ri, naa xobó 
ca Maria bëpasimacanaibo. Ja banahuacani quiha, Lázaro mai tsi 
ja aracatsai quëscahuaqui na. 32Jatsi Jesu qui Marta cahëniquë. 
Cahéhax jatahë tsi quiha ja méninique. Jatsi, 

—Néá pi mi rohano tsi noho jonica rësoyamaquë aquitaquë rë, 
Ibobá —i María niquë. 

33 Araconaniqué María ré. Ara-araniqué ja béta bécanish ca 
jodiobo ri. Jaha tsi Jesu cohuërianiquë. 

34 Jatsi, 

—dJahuënia ni jahué mai? —i Jesu niquë. 
—Jisi jopa —i jaca niquë. 

35 Jatsi aratsi Jesu niquë jaa ri. 36 Jatsi, 

—Tsayacapa. Lázaro ja noini quiha —i jodiobo niquë. 

37 Jatsi, 

—dBëco cabo ja taismayamayamani? ¿Tonia résohai quima 
Lázaro jënëmati métsa ja iyamayamahitaha? —i huésti huésti ca 
niqué. 


Lázaro bésotéquémahacanina 


38Cohuériahax Lázaro mai qui Jesu caniquë. Jabi macaná ca 
quiní tsi ja maihuahacani quiha. Jasca, jahué maiquini qui maxax 
chahitaxëni tarahacani quiha japati. 39 Jatsi, 

—Tori maxax taracana —i nohiria bo qui Jesu niquë. 

Jatsi, 

—Pisi quiha, Iboba. Ja rësohitaquë. Cuatro bari tsi quiha —i ja 
qui Marta niqué, naa résohitahax cato yoxacato. 

40 Jatsi Jesú quëbiniquë: 

—“E qui chitimipiquí tsi Dios chama jisxëqui mia ra” ¿iyama mi 
qui ë a? —iquiina. 

41 Jatsi nohiria bë bahama maxax taraniquë. Jatsi nai qui Jesú 
tsayahaca tsi jahuë Jahëpa qui ja chaniniquë: 

—Ea nicaqui mia, noho Jahépá. Ja quëshpi tsi “Gracias” iquia. 
42Ea mi nicarohahai ca cahëquia. Jama, naa néá ca niicanai ca 
nohiria bax bëro tsi ë chaniquë, ëa mi raani ca ja cahëcano —nëa 
tsi jahuë Jahëpa qui Jesu nëcaniquë. 

43 Jatsi Jesú quënaniquë: 

—Huajahuë, Lazaró —iquiina. 

44 Jatsi rësonish ca Lázaro huajaniquë. Raiti tsi jahuë tahë bo, 
jahuë mëquë bo, tihi cabo yabohacani quiha. Jasca, jahuë mapo ri 
yabohacani quiha raiti no. Jatsi, 

—Yaboco ca mëristsacana. Ja cano ra —i jato qui Jesu niquë. 


Jodioba chama ba Jesu acasnina 
Mateo 26.1-5; Marcos 14.1-2; Lucas 22.1-2 

45 Jabi Jesú ani ca huéstima ca jodiobá, naa María jisi bëcanish cabá jisniquë. 
Jisi tsi quiha ja qui ja chitimicaniquë. 46 Jama, jato huésti huésti cabo bocaniqué 
Jesú ani ca yoati tsi fariseobo qui yoaxëna. 47 Jatsi arati ibo ba chama bo, 
fariseobo, tihi cabo jato jodioba chama bá quénaniqué, jato béta chaninaxéna. 

—dJënahuariaxëhi ni noa rë? Jisti yoi bo aqui quiha naa 
joni ra. 48Naa joni pi no jén&yamano tsi chahahuaxéhi quiha 
nohiria tëquë pë. Naa Jesu pi ja chahahuacano tsi joxëhi quiha 
romanoba soldado bo tonia, noba arati xobo potasxéna. Jatsi noqui 
quëyocaxëcani quiha ra tonia —nëa tsi chama bo nëcaniquë. 

49 Jatsi chanitsi jato huésti ca niqué, naa Caifas icanai cato. Jabi 
toa xéni no tsi quiha jato arati ibo-iboria ja ini quiha. Jatsi, 





“Huajahuë, Lazaró" i Jesu nina 

—éJénahuariacascanai pé? 50Oquë tsi xo huésti ca joni nohiria bo 
bax résohaina iquia. ¿Jesu tahëhax tsi quëyohacaxëti ni noba mai ca 
nohiria bo ra? Ja résono iquia —néa tsi jato qui Caifás nëcaniquë. 

51 Jabi jamë yoi tsi chama Caifás chaniyamani quiha. Jama, toa 
xëni no tsi quiha arati ibo ba chama ja ini iqui tsi Dios quima 
jahué chani joni quiha. Ocapixéti ca jahué bo ja chanini quiha. 
“Noqui jodiobo ratixéhi quiha naa joni ra nati” i ja ni quiha. 
52Jasca, “Dios xocobo, naa pacanamahacanish ca carayanabo ri 
catiaxëhi quiha, huésti ca nabo amaxëna” i ja ni quiha. 53 Jaha tsi 
toa bari rohari tsi jodioba chama bá Jesu acasni quiha pé. 

54 Japi nohiria xërëquë tsi quiha bëro tsi Jesu coyamani quiha. 
Toa chama bo iqui tsi quiha jodioba mai ja jisbayani quiha. Jisbaya 
tsi xaba basima ca qui ja cani quiha chitëxëna. Toá tsi quiha Efraín 
icanai ca yacatá tsi ja chitëniquë jahuë rabëti bo ya. 


Pascua fiesta chitahënina 


55Jabi basima jodioba pascua fiesta ini quiha. Jabi fiesta 
chitahënox pari no tsi huëstima ca nohiria Jerusalén qui bocaniquë 
jianati jabi axëna. 56 Arati xobó tsi catihax Jesu yoati tsi ja 
chaninabéquicaniqué. Jesu mérahi ja icani quiha. Nicahi tsi, 

—d¿Japa? ¿Pascua fiesta qui joyamahi ni Jesu? —i nohiria bo 
niqué jiscascanina. 

57 Jabi jodioba chama bá Jesu bicasniqué pé ja qui tsamicasquí 
na. Jaha tsi, 

—Jesu jono tsi noqui yoacaxëcahuë —i nohiria bo qui jaca niquë. 


Perojomé tsi Jesu tahé ashimahacanina 
Mateo 26.6-13; Marcos 14.3-9 


1 2 1Toatiya tsi quiha pascua fiesta tsëquëti basima iniquë. Seis 

bari tsi chitahëpaima ja ini quiha. Jatsi Betania qui Jesu 
caniquë, naa Lazaro xobo qui, naa Jesu bësotëquëmani ca joni 
xobo qui. 2Toa ax tsi quiha Jesu bax oriquiti shomahuahacaniquë. 
Jato taahi María ini quiha. Jasca, Jesu ya oriquihi Lázaro ini quiha 
jaa ri. 3Jatsi nardo icanai ca perojome copixëni cató tsi quiha 
Mariá Jesu tahé ashimaniqué. Ashimaxo tsi quiha jahué boó tsi 
jahué tahé ja masaniquë. Jatsi xobó tsi jahué chopish rëamëni 
quiha. 4Jatsi Judas Iscariote, naa Jesu rabéti chaniniquë. Jabi 
jodioba chama bo qui Jesu méanish ca ja ini quiha. Jatsi, 

5 —dJënixo tsi naa perojome iniayamahacaha pa? Copixëni 
quiha. Ja iniahacarohapino tsi huëstima ca parata no biquë aquë rë, 
noitiria cabo ati ra —i ja niquë. 

6 Jabi nëca tsi Judas chanini quiha, parata yomaxéni ca ja ini 
quëshpi na. Noitiria cabo ja noiyoiyamani quiha. Jasca, Jesu 
rabëti ba parata obéso ca ja ini quiha pë. Jaha bësoqui tsi quiha ja 
yomapaoni quiha. 

7 Jatsi Jesu chaniniquë: 

—Jënëmayamacana. Noho maihuati xaba bax yoxá ano. 8Mato 
bëtarohaxëhi quiha noitiria cabo. Jama, mato bétayamarohahai ca 
ëa xo naa ra —i ja niquë. 

9 Jatsi Betaniá ca Jesu ini ca Jerusalén ca nohiria bá nicaniquë. 
Nicahax toa tsi quiha ja bocaniqué Jesu jisi na. Nohiria tirixéni 
quiha. Jasca, Lázaro ri, naa bësotëquëmahacanish ca ja jiscascani 
quiha. 10 Jaha tsi Lázaro ri arati ibo ba chama bá acasniquë. 11 Jabi 
Lázaro bësotëquëmahacani iqui tsi huëstima ca jodiobá jato 
rëquëniniti ibo bo jisbériani quiha Jesu banahuaxéna. Jisbëria tsi 
quiha Jesu qui chitimitsijaca-niquë. 


Jerusalén qui Jesu jiconina 
Mateo 21.1-11; Marcos 11.1-11; Lucas 19.28-40 


12 Huëaquë tsi quiha Jerusalén qui Jesu johai ca nohiria bá 
nicaniqué, naa pascua fiesta bécanish cabo. 13Nicaxo tsi quiha 
xëbini pëhi jascaria cabo ja bicaniquë bahi poohati. Bichi tsi quiha 
Jesu bëchahi ja bocaniquë. Jatsi quënatsi nohiria bá huaniquë: 

—Jia xo Dios. Shomahuahaca ca tsi xo naa Iboba jané tsi johai 
cato ra. Noqui Israél caba chama-chamaria Diós shomahuano ra 
—i jaca niquë. 

14 Jatsi quiha Jesu burro biniquë. Bichi tsi jacacha ja tsahoni quiha, 
Quënëhacanish cabá yoani jascaria. 15 “Mato chama-chamaria qui 
raquéyamacana, Israël ca nohiria bá. Burró tsaho joxëhi quiha pa” i 
Quënëhacanish cabo ni quiha. 16 Jabi toatiyá tsi toa quënëni ca Jesu 
rabéti bá cah&yamani quiha, naa toca tsi Jerusalén qui ja jicohai 
yoati na. Jama, nai qui ja térohacaqué tsi Jesu yoati ja quénéhacani 
ca ja shinatapicani quiha. Jabi Quënëhacanish cabo jatihuahacani 
quiha toca tsi Jerusalén qui ja jicoqué no. 

17 Jasca, Jesu ya huéstima ca nohiria bo ini quiha maiquini 
quima Lázaro ja quénaqué no. Toa xo tsi quiha Lázaro ja 

bësotëquëmani ca ja tsayacani quiha. Tsayaxo tsi quiha Jerusalën 
ca nohiria bo ja yoacani quiha. 18 Jabi ja tsi xo toa huéstima ca 
nohiria bëchahi bocaniquë, Jerusalën qui Jesu jicoquë no. 19 Jatsi 
chaninabëquitsi quiha jodioba chama bo niquë: 

—dJënahuariaxëhi ni noa pë? ¿Tsayacanai? Ja qui jabacani quiha 
nohiria tëquë pë —iquiina. 


Carayanabo Jesu qui jonina 


20 Jabi Jerusalën qui bëcaniquë carayanabo. Rabë roha quiha. 
Pascua fiesta ati ja bëcaniquë jato ri. 21 Felipe qui basimahax, 

—Jesu jiscasqui noa, Señór —i quiha jaca niquë ja qui. 

22 Jatsi Andrés yoahi Felipe caniquë. Jatsi Jesu qui ja 
bobéquicaniqué yoaxéna. Jatsi carayana bécanai ca ja yoacaqué tsi 
quiha 23 Jesú quëbiniquë: 

—Joquë hora ra, naa Nohiria Baqué oquënaxëquë no. 24Mato 
parayamaquia. Saihuayamaxëhi quiha trigo bëro, mai tsi ma 
banayamaqué no. Jascaria, Dios xocobo paxa bo sainox pari 
no tsi rësoparixëti xo Nohiria Baqué. E naméhacaxéti quiha. 
25Parayamaquia. Quéyohacaxéti xo jahué shina noixéni cato. 
Jama, xabahamahacaxéti xo toa jahué shina noiyamahai cato. 
Bëso-bësopaoxëhi quiha toa. 26Ea banahuaxëti xo tsohuécara ë 
bax yonococatsaina iquia. Jatsi nai qui ë tërohacano tsi ë bëtaxëhi 
quiha noho yonoco acai ca ri. Tsohuécara pi ë bax yonocono tsi toa 
oquëhuaxëhi quiha noho Jahëpa ra —néa tsi Jesu nëcaniquë. 


Ja résohai ca yoati tsi Jesu chaninina 

27 —Jaboqui shina-huëjënaquia rë. ¿Jénixéhi ni ëa rë noho 
Jahépa qui? “Naa ténéti xaba quima éa tsécahué ra, noho Jahépá” 
éixéhi ni ëa sa? Iyamaxéquia. E tënëxëti xo rë. Ja tsi xo toa € 
joni quiha mai qui. 28E ténéhai cató tsi mi oqué jismahuë, noho 
Jahépá, jia tsi nohiria bá mia oquéhuano iquish na —néa tsi Jesu 
nëcaniquë. 

Jatsi naipa ca joi chaniniquë: 

—Noho oquë ë jismaquë. Noho oquë jismatëquëxëquia mi 
rësoquë no —i naipa ca joi niquë. 

29 Jabi naipá ca joi toá ca nohiria ba nicaniquë. Nicahax, 

—Téréjaqué pa —i jaca niquë. 

Jama, 

—Ja qui ángel chaniquë pa —i huëtsa bo niquë. 
30 Jatsi Jesu jato qui chaniniquë: 

—Chaniyamaqué toa joi ë nicati quëshpi na. Jama, mato bas ja 
chaniqué ra. 31 Jaboqui quësohacaxëti xo chahahuayamacanaibo. 
Jasca, jaboqui bébohacaxéti xo maí ca nohiria yonamisxéni ca 
Satanás. 32Jabi cruzó tsi naméhacaquí tsi nohiria téqué ë qui 
bëxëquia —i Jesu nique. 

33 Jabi néca tsi Jesu chaniniquë ja rësohai ca quinia jismaxëna. 
34 Jatsi nohiria bá quëbiniquë: 

—Jaha no pasohai ca Xabahamati Ibo yoati tsi chanihi quiha 
Quënëhacanish cabo; “Bëso-bësopaoxëhi quiha Cristo” iquiina. 
Jatsi, tjënahuariahax raca “Namëhacaxëti xo Nohiria Baquë” i mi 
na? ¿Tsohué ni naa “Nohiria Baquë” i mi aina? ¿Xabahamati Ibo 
jascaria ni? —i jaca niquë. 

35 Jatsi quiha Jesú quëbiniquë: 

—Huéa ca éa xo naa. Mato bëta naamayama-xëquia. Jaboqui tsi 
xo toa noho chani chahahuati xabaca ra. Jaboqui chahahuacana, 
jocha tsémó mato bëbomitsa iqui na. Jabi jahuë quinia cahéyamahi 
quiha tsëmo ó cohai cato. 36 Huëa ca jayaquí tsi chahahuacana, 
jahuë xocobo manéxéna —néa tsi Jesu nëcaniquë. 

Jaquiréqué jato Jesú jisbayaniquë. Jisbaya tsi ja jonëniquë. 


Jodioba chama bá chahahuayamanina 


37 Jabi huéstima ca jisti bo Jesá aniqué nohiria bo bésojo xo na. 
Mahitsa quiha. Jisxo tsi quiha jari Jesu ja chahahuacasyamacani 
quiha. 38Jasca, jatihuahacati Isaiás quénéni ca ini quiha, naa, 

“Yama tsi xo toa no yoahai ca chani chahahuahai cato, Ibobá. 
Mahitsa jato qui Dios chama jismahacaqué rë” 
i ja quénéni ca nina. 

39 Jabija, chahahuatimaxéni ja icani quiha rë, Diós jato bëro 
bëcohuani iqui na. Jabi toca tsi Isaías yamabá quënëni quiha. 

40 “Diós jato bécohuani quiha. 

Jato shina ja quëstohuariajahuani quiha, jabija ca ja 
jisyamacano, jato shinaná tsi ja cahëyamacano. 
Jasca, Dios quiri ja bësoyamacano, jato jocha ja masano iquish na’ 
i ja ni quiha. 

41 Jabi toca tsi Isaías yamabo chaniniqué ra toatiya tsi Jesu oqué 

ja jisni iqui na. Jesu yoati tsi ja chanini quiha. 


> 

42 Jama, jari huëstima ca jodiobá Jesu chahuaniquë. 
Jama, chahahuahax ja pasicaniquë pë, fariseobo, naa jato 
rëquëniniti ibo bo qui raquëhi na. ¿Jato catiti xobo quima 
ax ja niahacacasyamacani ma ni? 43 Jishopë. Nohiria ba jato 
oquëhuahai ca ja noicani quiha. Jato qui iriama Diós acai ca oqué 
ca ini quiha. 


Jato pasomaha Jesu chaninina 

44 Jatsi joi pistiamá tsi quiha nohiria bo qui Jesu chaniniquë: 

—Ea chahahuaquí tsi noho Jahépa ri, naa ëa raanish ca 
chahahuayoiqui mato ra. 45 Jasca, ëa tsayaquí tsi ëa raanish 
ca jisqui mato. 46Jasca, mai ca nohiria Huéa ca éa xo naa. Mai 
qui ë joni quiha, tsëmo 6 tsi ë qui chitimihai ca chitëyamano 
iquish na. 47 Jabi noho chani nicacasyamacanaibo qui jaboqui 
quësoyamaxëquia. Jaboqui nohiria bo xabahamahi ë joniquë, 
tënëtiya qui jato raahi mari. 48 Jama, jaroha ca bari tsi quiha noho 
chani tsi quësohacaxëti xo toa noho chani nicayamacanaibo, ëa 
biyamacanaibo. 49 Jasca, jaboqui ë chanino tsi ë quima joyamahi 
quiha ë yoahaina. Noho Jahëpa quima quiha. Noho Jahépá yoani 
ca mato qui ë yoaquë ra. Noho chani ma xo. 50 Jasca, nohiria bëso- 
bësopaomaxëhi quiha noho Jahëpa yoba bo ra. E chanihai ca tsi 
xo toa ë qui noho Jahëpa yoahana ra —nëa tsi nohiria bo qui Jesu 
nëcaniquë. 


Jesú jahuë rabëti ba tahë ashimanina 
1 3 1Huéaqué tsi chitahëti nori quiha pascua fiesta iniquë. 
Toatiyá tsi noba mai jisbériati xaba tsëquëha ca Jesú cahëni 
quiha. Jahëpa qui bacati xaba ja ini quiha. Jabi jahuë mai ca rabëti 
bo ja noiriani quiha ra. Jasca, jato ja noiriahai ca jato ja jismani 
quiha. 

2 Jabi jahuë rabëti bo ya oriquihi Jesu iniquë. Naama tsi quiha 
Judas Iscariote, naa Simón baqué Yoshiní bini quiha yoi ca 
shinamaxëna. Ja tsi xo toa jodioba chama bo qui méatsi quiha 
Judás huaniquë. 3Jabi jatiroha ca Jesú cahéni quiha. Ja qui 
chama Jahépá anina, Dios quima ja jonina, Dios qui jahari ja 
cahaina, tihi cabo ja cahéni quiha. 4Jatsi oriquihax mesa quima 
Jesu joiniquë. Joixo tsi quiha jahué sacoria ja tsoboniquë. Tsoboxo 
tsi quiha toalla ja bihaca tsi ja chinëxëniquë. 5Jatsi pitéxti, 

naa lavamanos icanai ca qui jénépaxa ja japaniquë. Japaxo tsi 
quiha jahuë rabëti ba tahë chocohatsijahua-niquë. Chocohaxo ja 
shinahuaniquë. 

6 Jatsi Simón Pedro qui ja joniquë. 

—¿Noho tahë chocohahi ni mia pa, noho Ibobá? —i ja qui Pedro niquë. 

7 Jatsi Jesu quëbiniquë: 

—Jaboqui tsi ë acai ca cahëyoiyamaqui mia. Jama, bari huëtsa 
cahëxëqui mia tia —iquiina. 

8 Jatsi, 

—Noho tahë ashimayamapistiariaxëqui mia ra —i Jesu qui Pedro niqué. 

Jatsi Jesú quëbiniquë: 





Pedro tahë Jesti ashimanina 

—Mi tahë pi ë ashimayamano tsi éjénahuariaxo raca noho 
yonoco mi ana? —iquiina. 

9 Jatsi, 

—Noho tahë ashimahuë, Ibobá. Jasca, noho mëquënë, noho 
mapo, tihi cabo ri ashimahuë ra —i Pedro niquë. 

10 Jatsi nëca tsi quiha Jesu quëbiniquë: 

—Ashitëquëyamahi quiha bahuëhacanish cato ra. Ashimahacaxéti 
xo jahuë tahë roha, ja chëquënaquë no. Jascaria, jënima tsi xo 
masahacanish ca shina jaya cato. Masahacaxëti xo ja abëna ca jocha 
roha, ja jochaqué no. Bahuëhaca ca xo mato tëquëta. Jama, néá xo 
huësti ca shina masahama ca jaya cato rë —i Jesu niquë. 

11 Jodioba chama bo qui ja mëacasni ca Jesti cahëni quiha. Ja tsi xo toa, 

—Nëa xo huësti ca shina masahama ca jaya cato rë —i ja nina. 

12 Jato tahë ashimaxo tsi quiha jahuë sacoria Jesú 
sahuëtëquëniquë. Jatsi mesa tahé ja tsahotëquëniquë. Tsahohax, 

—dJënixo tsi mato tahé ë ashimaha? ¿Cahécanai? —i jato qui Jesu 
niqué—. 13 Maestro, Ibo, tihi cabo ëa quénaqui mato. Jabija tsi xo toa 
ma chanihaina, mato Ibo é nori quéshpi na. 14Jama, ¿jahué yonati tahë 
ashimahi ni chama pa? ¿Tsayacanai? Mato tahë yoi ë chocohaqué ra, 
naa mato Ibo, mato Maestro ra. Toca tsi ma ati xo mato ri. 15Mato tahë ë 
chocohaqué ra, ototi quinia mato jismaxéna. Mato bax é aca ca jascaria 
tsi huëtsa bo bax ma ano mato ri. 16Mato parayamaquia. Yama tsi xo toa 
jahué chama oqué ca yonati. Jasca, raanish ca oqué ma xo raahacanish 
cato, naa jahué ibo chani béhai cato. 17 Jabi naa yoba nicaqué mato. E 
yoaha ca yoba jabipihi tsi raniriaxéqui mato ra. 

18 Mato tëquë yoati tsi chaniyamaquia. E bini cabo cahériaquia ra. 
Jama, jatihuahacaxëti xo Quënëhacanish cabo, naa “Mia pasomaha tsi 
xo toa mi bëta xo pihai cato” iquiina. 19 Nicaparicana. Jodiobo chama 
bo qui ëa pi ja mëanox pari no tsi mato yoaquia, Xabahamati Ibo ë nori 
ca ma cahëno iquish na. 20Mato parayamaquia. Mato raaxëquia, noho 
chani nohiria bo qui boti. Ea yoi bixëhi quiha mato chani bichi cato. 
Jasca, ëa raanish ca Jahëpa ri bichi quiha ëa bichi cato —i jato qui Jesu 
niquë. 


“Jodioba chama bo qui éa aqui mato ó ca huësti cato" i 
Jesu nina 
Mateo 26.20-25; Marcos 14.17-21; Lucas 22.21-23 


21 Chanihax cohuétsi Jesu niquë. 

—Mato parayamaquia. Jodioba chama bo qui ëa mëaxëhi quiha 
mato 0 ca huësti cato rë —i ja niquë. 

22 Jatsi bëisnabëquitsi jahuë rabëti bo niquë, 

—¿Tsohué cara ni sa? —i jaca niquë. 

23 Jabi Jesu tapaí tsaho Juan ini quiha naa Jesu rabéti-rabétiria. 
24 Jatsi ja qui Simón Pedro jahué mëquë bëë-bëëhaniquë, 

—¿Tsohué yoati ni toa ja chanihaina? Nicahué, no cahéno ra 
—iquiina. 

25 Jatsi Jesu qui Juan xéquéniqué nicaxëna, 

—dTsohuë ni toa mia pasomaha cato rë? —iquiina. 

26 Jatsi Jesú quëbiniquë: 

—Pitëxti qui naa mapari nacomaquia moosaxéna. Nacomaxo tsi 
toa joni qui axëquia. Jabi ëa pasomaha ca tsi xo toa naa mapari 
bichi cato ra —i ja niquë. 

Jatsi quiha mapari Jesú nacomaniquë pitëxti qui. Nacomaxo 
tsi quiha Judas Iscariote qui ja aniquë. 27 Jatsi mapari ja biquë tsi 
quiha jahuë shina qui Satanas jicotapiniquë pë. 

Jatsi, 

—Mi acatsai ca ahuë. Bamayamahuë —i ja qui Jesu niquë. 

28 Jabi Judas qui Jesú yoaha ca toá ca tsaho cabá cahëyamani 
quiha nicaxo na. 29 Jahuëcara ca oriquiti copiti, noitiria 
cabo qui parata ati ma ni, tihi cabo ati ja raahacani ca ja 
quëscahuajahuacani quiha. Toca tsi ja shinacani quiha, jato parata 
obëso ca Judas ini iqui na. 30 Jatsi quiha Jesú ja qui ani ca mapari 
Judës biniquë. Bichi tsi quiha cacha ja caniquë. Baquicha ja ini 
quiha. 


Yoba paxa cato 

31 Judas jisbayaquë tsi, 

—Tsëquëquë Nohiria Baquë rësoti xabaca ra —i Jesu 
niquë—. Jaboqui noho oquë jismahacaxëti xo. E rësohai cato 
tsi jismahacaxéti xo Dios oqué ri. 32 Jabi ëa iqui tsi Dios oqué 
jismahacano tsi ë qui jahué naipá ca oqué axëhi quiha Dios. E qui 
apaimaria xo ra. 33Tanaroha pistia no tsi mato bëtaxëquia rë, noho 
xocobá. Jasca, ë caqué tsi quiha ëa mëraxëqui mato. Jama, ë cahai 
ca qui canoma xo mato iquia ra, naa jodiobo ë yoahitaha jascaria. 
34 Jaboqui yoba paxa ca mato qui aquia: Noinacana iquia, mato 
ë noihai jascaria. 35Ma noinapino tsi noho rabëti bo ma nori ca 

cahëcaxëcani quiha jatiroha cabo —nëa tsi jahuë rabëti bo qui 
Jesu nëcaniquë. 


“Ea pasomaha chanixëqui mia” i Pedro qui Jesu nina 
Mateo 26.31-35; Marcos 14.27-31; Lucas 22.31-34 


36 Jatsi, 

—dJahuënia tsi cahai, Ibobá? —i Simón Pedro niqué ja qui. 

Jatsi, 

—Jaboqui ë cahai ca qui canoma xo mia. Jama, bari huétsa éa 
banahuaxëqui mia ra —i ja qui Jesu niquë. 

37 Jatsi Pedro quëbiniquë: 

—Jaboqui tsi mi béta cacasquia, Ibobá. Mi bax ëmë axëquia nati 
—iquiina. 

38 Jatsi Jesú quëbiniquë: 

—¿E bax rësoxëhi ni mia pa? Patiari bënë quëonox pari no tsi 
tres tsi ëa pasomaha chanixëqui mia rë —i ja qui Jesu niquë. 


Jahëpa Dios quinia 

1 4 1Shina-motsiquiyamacana. Dios qui chitimicana. Jasca, ë 
qui ri chitimicana —i jahuë rabëti bo qui Jesu niquë—. 
2,3 Noho Jahëpa racahai catë tsi xo huéstima ca xobo bo ra. Jabi 
mato xobo bo rohahuahi caquia. Rohahuahax jotëquëxëquia mato 
bixëna, ë noho ma no. Tocayamarohapino tsi bëro tsi mato ë 
yoaquë aquë. Quiayamaquia. 4Jabi ë cahai ca quinia cahëqui mato 
—néa tsi Jesu nëcaniquë jahuë rabëti bo qui. 
5Jatsi Tomás chaniniquë: 

—¿Jahuénia tsi cahai, Ibobá? Cahéyamaqui noa rë. 
éJénahuariaxo raca mi cahai ca quinia no cahéna? —i Jesu qui ja 
niquë. 

6 Jatsi Jesú quëbiniquë: 

—Dios qui quinia xo ëa ra. Jabija ca xo ëa ra. Bësomati Ibo xo 
éa ra. Yama tsi xo Jahëpa Dios qui jamépistia cahai cato. Jasca, ëa 
roha tsi xo toa ja qui mépihai cato. 7 Jasca, ëa cahëpiqui tsi noho 
Jahëpa ri cahéxéqui mato. Jaboqui Jahëpa yoi cahëyoiqui mato. 
Jahépa ma jisquë ra —i ja qui Jesu niquë. 

8Jatsi Felipe chaniniquë: 
—Mi Ipa noqui jismahuë, Ibobá. Jispihi tsi ranixéqui noa ra 
—iquiina. 

9 Jatsi Jesu quëbiniquë: 

—Mato béta ë naamaqué, Felipë. ¿Jénahuariaxo jari ëa cahéyamahai 
r&? Jahëpa Dios yoi jisqui ëa jisish cabo ra. Jënihax, “Jahëpa noqui 
jismahuë” ¿i mi a pa? 10: Jahëpa Dios ó ë iquiina, ë nohó Jahëpa 
Dios iquiina, tihi cabo chahahuayamahai, Felipé? E quima joyamahi 
quiha noho chani, naa mato é yoahaina. Jahépa quima quiha. Jabi 
naa yonoco ati ibo tsi xo Jahépa ra, naa ë nohó bésohai cato. 11 Jasca, 
Jahëpa ó ë iquiina, ë nohó Jahépa iquiina, tihi cabo chahahuana. 
Noho chant chahahuacasyamaqui tsi é acai ca jisti bo quëshpi tsi ëa 
chahahuana. 12Mato parayamaquia. Ea chahahuapiquí tsi é acai ca 
jisti bo axéqui mia ri ra. Naa é acai ca jisti bo oqué ca axéqui mia, 
Jahépa qui ë cahai quéshpi na. 13Caxo tsi noho janë tsi jahuëcara 
ca ma bënahai ca mato bax axéquia. Toca tsi axëquia ra, ë acai cato 
tsi Jahépa oqué jisiquino iquish na. 14Jahuécara pi noho janë tsi ma 
bénano tsi mato bax axëquia —néa tsi Felipe qui Jesu nëcaniquë. 


Espíritu Santo yoati tsi Jesu chaninina 


15—Ea pi noiquí tsi noho yoba nicaxéqui mato. 16-17 Jasca, noho 
Jahëpa nicaxëquia, Mëbiti Ibo huétsa ca mato qui ati. Espíritu 
Santo quiha, naa mato béta chitë-chitëpaoxëhai ca tsi xo naa 
ra. Jabija ca qui mato mëpixëhi quiha. Jabi Espíritu Santo 
biyamahi quiha Dios cahéyamacanaibo. Jato qui béroma quiha. 
Cahéyamacani quiha ré. Jama, mato ti tsi xo toa Espíritu Santo 
cahécanaina, mato ó ja nori iqui na. 

18 Yoma bo iyamaxéqui mato. Toca tsi mato jisbériayamaxéquia. 
Jahari mato qui joxéquia. 1? Tanaroha pistia no tsi ëa jisyamaxëhi 
quiha nohiria bo. Jama, é caqué tsi jari ëa jistëquëxëqui mato. Bëso 
ë nori quéshpi tsi bésoyoixéqui mato ri. 29 Jasca, toa bart tsi quiha 
Jahëpa ó é iquiina, ë nohó ma iquiina, mato ó ë iquiina, tihi cabo 
cahéxéqui mato ra, ë bësotëquëquë no. 

21 “Tsohuëcara ca noho yoba bo nicahai ca tsi xo toa ëa noihaina 
ra. Jasca, éa noihai ca noixéhi quiha noho Jahépa. Toa noixéquia 
ëa ri. Noixo tsi ja qui ëmë jismaxëquia —nëa tsi jahuë rabéti bo qui 
Jesu nëcaniquë. 

22 Jatsi quiha Judas huétsa chaniniquë, naa Judas Iscariote ma cato: 

—¿Noqui roha mimë yoi jismaxëhi ni mia pa, Ibobá? ¿Jénixo 
tsi chahahuayamacanaibo qui mimë jismayamaxëhai, mia ja 
cah&yoicano? —i Jesu qui ja niquë. 

23 Jatsi Jesú quëbiniquë: 

—Noho chani nicaxëhi quiha ëa noihai cato. Toa noixëhi quiha 
noho Jahëpa ra. Ja qui joxëqui noa, naa ëa, noho Jahëpa. Johax 
jahá bësoxëqui noa ra. 24Jama, noho chant nicayamaxëhi quiha 
ëa noiyamahai cato rë. Jasca, noho chani ma xo naa ma nicahaina, 
noho Jahëpa chani nori. Ea raanish cato chani tsi xo naa ma 
nicahana iquia. 

25 Jabi néca tsi chaniquia mato bëtahi na. 26 Jama, Espíritu Santo 
mato qui noho Jahépá raano tsi mato tiisimaxéhi quiha. Mato 
Mëbiti Ibo ixëhi quiha. Joxo tsi ëa yoati tsi mato tiisimaxéhi quiha. 
Mato ë yoaha ca téqué mato shinamaxëhi quiha ë jisbayaquë no. 

27 Mato bëpasimaquia. Jia tsi xo toa mato é bépasimahaina; 

Dios cahéyamacanaibá bépasimahai ca jaméri nori quiha. Shina- 
huëjënayamacana. Jasca, raquéyamacana. 28 ¿Jabi mato é yoaha ca 
ma nicayamayamaha? “Mato jisbériayamaxéquia" i ë qué ra. Jasca, 
“Mato qui jahari joxéquia" i mato qui ë quë ra. Jatsi ëa pi noihi tsi 
rani-ranixéqui mato ra, jahari noho Jahépa qui ë cahai tahéhax na. 
Ea oquéria xo noho Jahépa ra. 29 Jaboqui tihi ca tsi mato yoaquia, ja 
ocanox pari no. Jatsi ocapijaquë tsi ë qui chitimiyoixéqui mato ra. 
30 Jabi ichariama bari tsi xo toa mato bëta ë chanihaina ré. Capaima 
xo éa ra. Jasca, johi quiha Satanás ré, naa chahahuayamacanaibo 
yonati ibo-iboria. E axéhai ca yonoco quëtiayamaxëhi quiha ra. Ea 
yonati mëtsama xo ra. 31 Jama, Jahëpa Dios ë noihai ca nohiria bá 
cahëno. Noiquí tsi jatiroha ca noho Jahépá yoahai ca aquia ra. Iquë tia. 
Bëcahuë. ¿Canomani? —néa tsi Jesu nëcaniquë jahuë rabëti bo qui. 
Bimi nishi, jahuë mëshi bo 
1 5 1— Bimi saihuahai ca nishi jascaria ca ëa xo naa —i Jesu 
niquë—. Bimi nishi ototi ibo tsi xo noho Jahëpa ra. 2E 
nohó ca mëshi pi bimi saihuayamano tsi toa mëcht mëris-hi quiha 
noho Jahëpa. Jasca, saihuahai ca mëshi bo rohahuahi quiha, oquë 
tsi ja saihuacano iquish na. 3Jabi mato ë yoani ca chani tsi ma 
bahuëhacaniquë, naa mëshi rohahuahacahai jascaria. 4E nohó 
bésocana, naa mato ó ë bësohai jascaria. Jabi nishi quima mëris- 
hacapiquí tsi djënahuariaxo raca toa mëshi saihuana? Jascaria, ë 
nohó bësoyamapiqui tsi saihuati métsama ixéqui mato ri. 

5*Nishi xo ëa ra. Mato tsi xo mëshi bo. Jabi huéstima ca 

bimi saihuahi quiha ë nohó bësohai cato. Dios yonoco ariaxéhi 

quiha, jaha ë bësohai iqui na. Yama ca axéqui mato ë bëtaxoma. 
6 Jabi niahacaxëti xo tsohuëcara ë nohó bësoyamahai cato, naa 
niahacanish ca mëshi yoi ca jascaria. Bëso-bësopaoyamaxëhi quiha 
toa rë. Jabi nëca ca mëshi yoi bo catiahi quiha bimi ibo. Catiaxo 
tsi chihi qui niahi quiha. Toá tsi mëshocaxëcani quiha. 7Jama, ë 
nohó pi ma bësono tsi, mato ó pi noho chani chiténo tsi jaha ma 
quééhai ca baati métsa ixéqui mato. Baaxo tsi bixéqui mato ra. 
8 Jabi huéstima ca bimi saihuahi quiha noho rabéti yoi bo ra. Toca 
tsi Dios jabi jia ca jismacani quiha ra. Jasca, toca tsi noho rabëti 
bo ma nori ca cahëxëhi quiha nohiria bo. ?Mato noiquia ra, naa éa 
noho Jahëpa noihai jascaria. E noihai cato ó tsi chitécana. 10 Noho 
yoba pi aqui tsi ë nohai cato 6 tsi chitéxéqui mato. Jabi noho 
Jahépa yoba bo aquia. Jaha tsi ja noihai cato 6 tsi chitëxëquia ra. 
11'Nécaquia ë ranihai ca ma oquéxnano. Ma rani-raniriano ra. 
12Noho yoba tsi xo naa: Noinabéquicana, mato ë noihai jascaria. 
13Tsohuécara pi jahué rabéti bax résono tsi anomaria tsi xo toa 
ja noihaina. Yama tsi xo toa oqué ca noihaina. 14Jasca, noho 
rabëti bo xo mato, noho yoba ahi na. 15Jaboqui yonati bo mato 
quénayamaquia. Jahué chamá shinahai ca cahëyoiyamacani quiha 
toa bo rë. Jama, noho rabëti bo mato quénaquia ra. Ja tsi xo 
toa noho Jahëpa quima é nicaha ca téqué mato yoaquia ra. 16Ea 
ma biyamaniquë. Jama, mato é biniquë. Bixo tsi mato raaquia, 
huëstima ca huinocayamahai ca bimi saihuahi ma bocano. Jasca, 
noho jané tsi ma baaha ca jahuécara ca mato qui axéhi quiha noho 
Jahépa. 17 Jabi noho yoba tsi xo naa: Noinabéquicana. Iquë. 


Noqui caxahi quiha maí ca nohiria bo 


18 Ratëyamacana. Mato qui pi Dios cahéyamacanaibo caxano tsi 
ë qui pari ja caxacani quiha. 19 Jabi jato mai ca jabi yoi ca pi ma 
noino tsi mato noicaxécani quiha Dios cahéyamacanaibo, jató- 
na ja noicanai jascaria. Jama, mai ca nohiria bo quima mato ë 
tsécaniqué ra. Jató-na ma xo mato. Ja tsi xo toa mato qui caxahi 
quiha maí ca nohiria bo. 20 Jabi é yoaha ca shina-bénoyamacana: 
“Jahuë ibo oqué ma xo yonati" i é qué ra. Jabi éa tënëmacaxëcani 
quiha mat ca nohiria bo. Jasca, mato ri tënëmacaxëcani quiha, 
noho rabéti bo ma nori iqui na. Jasca, noho chani nicarohapixo 
tsi mato chani ri ja nicaqué acaqué ra. 21 Jasca, ëa raanish ca 
cahéyamahi quiha mai ca nohiria bo rë. Jaha tsi ëa iqui tsi mato 

tënëmacaxëcani quiha rë. 22Jato qui pi chanihi ë joyamarohano 
tsi ja quësoyamahacaquë acaquë. Jama, jaboqui jocha jayaca xo 
rë. “Noho shina ri ma xo” iti mëtsama ca xo ra, noho chani ja 
nicacana quëshpi na. 23Noho Jahëpa qui caxahi quiha tsohuëcara 
ca é qui caxahai cato rë. 24 Jasca, jato xërëquë xo pi jistiria bo € 
ayamarohano tsi ja quësoyamahacaquë acaquë. Jama, ë ani ca 
jistiria bo ja jiscani quiha. Jisi tsi ëa, noho Jahëpa, tihi cabo qui 
jari caxacani quiha pë. 25 Jabi jatihuahacati xo Quënëhacanish 
cabo ra, ja acanai cató no, naa, 

“Mahitsa ë qui caxacaxëcani quiha rë” iquiina. 

26 Joxëhi quiha Espíritu Santo, naa mato Mëbiti Ibo ra. Noho 
Jahépa ax joxéhi quiha. Jabija ca yoahai ca tsi xo naa. Jabi mato 
qui Espíritu Santo raaxëquia. Joxo tsi jatiroha ca ëa yoati mato 
yoaxëhi quiha. 27 Jascaria, ëa yoati chanixéqui mato ri, rëquë 
rohari tsi ë béta ma ini quëshpi na. 


Tënëxëhi quiha Jesu rabéti bo 


1 6 1'Jabi mato qui caxacaxëcani quiha mai ca nohiria bo. 

Toa mato yoaquia, jabija ca quima ma casoyamano iquish 
na. 2Jato catiti xobo quima mato niacaxëcani quiha rë. Toa xaba 
tsëquëno tsi mato acaxëcani quiha ra. Axo tsi Dios yonoco ja 
acanai ca quëscahuacaxëcani quiha rë. 3 Jasca, ëa, Jahépa, tihi 
cabo cahëyamacani quiha rë. Ja tsi xo toa mato acaxëcani quiha 
pë. ^Jaboqui mato yobaquia, noho chani ma shinaparino toa xaba 
tsëquëquë no. 


Espiritu Santo yonoco 


Jariapari tsi ë caxëhai ca ë yoayamaniquë, jari mato bëta ë ini 
quëshpi na. 5Jama, jaboqui ëa raanish ca qui capaima xo ëa. Jama, 
“ëJahuënia tsi cahai?” jyamaqui mato rë. 6 Jabija ca mato ë yoaha 
iqui tsi cohuëria xo mato. 7 Jasca, mato qui jia tsi xo € caxëhaina 
iquia. E cayamapino tsi mato qui joyamaxëhi quiha Espiritu Santo, 
naa mato Mébiti Ibo. Jama, mato qui Espíritu Santo raaxëquia nai 
qui caqui na. 8Jato jocha nohiria bo qui bërohuaxëhi quiha joxo 
na. Jasca, noho mésté ca jabi, Diós nohiria bo copixéhaina, tihi 
cabo tsi bërohuaxëhi quiha. 9Jasca, jato jocha bërohuaxëhi quiha 
Espíritu Santo, ë qui ja chitimiyamacanai quëshpi na. 10Jasca, 
noho mésté ca jabi bërohuaxëhi quiha, Jahépa Dios qui ë caxéhai 


€ 

iqui na. Jabi mëstë ca ë nori iqui tsi Jahëpa qui cati mëtsa xo ëa. 
Jasca, ë caquë tsi ëa jisyamaxëqui mato. 11 Jasca, Dids nohiria bo 
copixëhai ca bërohuaxëhi quiha Espíritu Santo, Satanás, naa mai 
ca nohiria yonati ibo copihacani quëshpi na. 

12 Jari huëstima ca tsi xo toa mato qui ë yoacatsaina. Jaboqui 
cahénoma xo mato rë. Jaha tsi yoayamaquia. 13Jama, joxéhi 
quiha Espíritu Santo. Joxo tsi jatiroha ca jahué bo tiisimaxéhi 
quiha. Jabija ca yoahai ca tsi xo naa. Quiayamahi quiha. Jahué 
chamá tsi chaniyamaxëhi quiha. Jama, chaniquí tsi ja nicahai ca 
jahué bo roha mato qui yoaxëhi quiha. 14Jasca, ëa oquëhuaxëhi 
quiha. Oquéhuaxo tsi ë noho ca chant bixëhi quiha. Bixo tsi mato 
cahëmaxëhi quiha ra. 15Jabi noho Jahépa oque, jahuë chani, tihi 
cabo tëquë jaya xo éa ra. Ja tsi xo toa “Ja qui é acai ca jahuë bo 
bixëhi quiha Espíritu Santo. Bixo tsi mato cahëmaxëhi quiha ra” i 
é qué. 


Ja résohai yoati tsi Jesu chaninina 


16 “Tanaroha pistia no tsi ëa jisyamaxéqui mato. Jaquirëquë, 
ichariama bari huinocaquë tsi éa jistëquëxëqui mato —néa tsi 
jahuë rabëti bo qui Jesu nëcaniquë. 

17 Jatsi quiha chaninabëquitsi jahuë rabëti bo niquë: 

—dJënijaha sa? “Tanaroha pistia no tsi ëa jisyamaxëqui mato; 
jaquirëquë, ichariama ca bari tsi ëa jistëquëxëqui mato” i ja quë 
pa. Jasca, “Noho Jahépa qui caquia” i ja quë pa. 18¿Jahuécara 
chanihi ni naa sa, “Tanaroha pistia no” i ja quë no2 Ja chanihai ca 
cahëyamaqui noa rë —nëa tsi quiha jahuë rabëti bo nëcaniquë. 

19 Jabi jahuë rabëti ba nicacascani ca Jesu cahëniquë. Ja quëshpi 
tsi jato qui ja chanitëquëniquë: 

—“Tanaroha pistia no tsi ëa jisyamaxëqui mato. Jaquirëquë, 
ichariama ca bari tsi ëa jistëquëxëqui mato” i ë quë. dJabija ma ni 
naa ma nicacatsaina? 20 Mato parayamaquia. E caquë tsi araxëqui 
mato. Jama, ranixëhi quiha mai ca nohiria. Cohuënaxëqui mato. 
Jama, ranixëqui mato, ëa ma jistëquëquë no. 21 Jabi pahë ya xo 
yoxa, jahuë baquë coquë no. Jama, jahuë baquë coquë tsi jahuë 
comahai ca pahë shina-bënohi quiha. Ranihi quiha, jahuë baquë 
coha quëshpi na. 22 Jascaria tsi jaboqui cohuë xo mato ri. Jama, 
ranixëqui mato, mato ë jistëquëquë no. Mato quima mëbitimaxëni 
ixëhi quiha ma ranixëhaina ra. 

23 “Toatiya tsi ëa nicayamaxëqui mato, jahuécara bixéna. Jama, 
Jahëpa Dios nicaxëqui mato ra. Jahuëcara ma nicahai ca mato qui 
axéhi quiha, noho rabëti bo ma nori quëshpi na. 24 Jaboqui jari 
noho janë tsi nicayamahi quiha mato, béhoxquí na. Jama, toatiyá 
tsi noho janë tsi nicatsacana. Nicaxo tsi bixéqui mato. Toca tsi 
raniriaxëqui mato ra —nëa tsi Jesu nëcaniquë. 


Mat ca jabi bébohi quiha Jesu 


25—Jaboqui mato joma quiha mato ë yoahaina rë. Jama, joxéhi 
quiha xaba huétsa. Toatiyá tsi bëroria tsi Jahëpa Dios yoati tsi 
chanixéquia —i jahué rabéti bo qui Jesu niqué—. 26Toatiyá 
tsi noho janë tsi Jahëpa Dios nicaxéqui mato. Noho janë tsi 
ma bëhoxno tsi mato bax nicayamaxéquia, noho Jahépá mato 
nicaxéhai quëshpi na. 27Mato noiriahi quiha Jahëpa Dios yoi, ëa 
ma noihai iqui na. Jasca, Dios quima ax é joni ca chahahuaqui 
mato. Ja quéshpi tsi mato noiriahi quiha Jahëpa. 28 Jahëpa Dios ë 
jisbérianiqué mai qui joxéna. Jaboqui naa mai jisbériaquia jahari 
noho Jahëpa Dios qui caxéna —néa tsi Jesu nécaniqué jahué rabéti 
bo qui. 

29 Jatsi jahuë rabéti bá quëbiniquë: 

—Jaboqui bëro xo mi chanihaina. Jonë ma xo ra. 30 Jaboqui 
jatiroha ca cahéhai ca mi nori ca cahéqui noa. Mia pi no nicacasno 
tsi no shinahai ca cahéqui mia pa. Ja tsi xo toa Dios quima ax mi 
joni ca cahéqui noa ra —i Jesu qui jaca niquë. 

31 Jatsi quiha Jesú quëbiniquë: 

—dJaboqui chahahuacanai pa? 32Jabi basima tsi xo toa hora ra, 
naa ma pacanamahaca-xéqué no. Jabi joqué toa hora. Toatiyá tsi 
mato xobo qui jabaxéqui mato pë. Ea jisbériaxéqui mato ré. Jama, 
ëmëpistia iyamaxéquia ë béta Jahépa nori quëshpi na. 33Néca 
tsi mato qui chaniquia ma bépasino, ma raquéyamano iquish na. 
Nicacana. Mato yosicaxécani quiha maí ca nohiria. Jama, ranitsicana 
mai ca yoi ca jahuë bo, mai ca nohiria bo, tihi cabo ë boboni quéshpi 
na —néa tsi quiha jahuë rabéti bo qui Jesu nëcaniquë. 


Jahué rabéti bo bax Jesu béhoxnina 


17 1Jatsi quiha nai Jesú tsayaniquë bëhoxhi na. Tsayahax, 
—Tséquéqué ë résoti xabaca rë, Jahépá —i Jahépa Dios 
qui ja niquë—. Mi Baquë xo ëa ra. Noho oqué jismahuë, mi oqué ë 

jismano ëa ri. 2Jasca, ë qui nohiria yonati chama mi aniquë, ë qui 
mi ani ca nohiria bo tëquë ë bëso-bësopaomano iquish na. 3 Jabi 
bëso-bësopaoti quinia tsi xo naa ra: Mia, ëa, tihi cabo ja cahëyoiti 
ca xo ra. Mia tsi xo toa jaroha ca Dios yoi. Jasca, ëa ti tsi xo toa 
mi raani ca baqué yoi. ^Jabi naa mai xo tsi mi oquë ë jismaqué 
ra. Jasca, ë qui mi ani ca yonoco ë jatihuaquë ra. Jaboqui yama tsi 
xo. 5Jatsi jaboqui noho oquë mi jismati xo, Jahépá, naa mi béta ë 
jayapaoni ca oqué. Jabi mai mi néhohuanox pari no tsi anomaria 
ini quiha noho oquë ra. 

6'Jasca, ë qui mi ani ca mai ca nohiria bo qui tsohuë mi nori ca 
ë jismaquë ra. Jabi jato qui mi oquë ë jismaquë. Jariapari tsi mi-na 
bo ja icapaoniquë. Jatsi ë qui jato mi aniquë jato 6 bësoti. Jaboqui 
mi chani nicacani quiha ra. 7 Jasca, jaboqui ëa yoi cahëriacani 
quiha. Noho chani, noho tiisi, noho chama, tihi cabo ë qui mi ani 
ca cahëcani quiha. 8E qui mi ani ca chani jato qui ë aniquë. Mi 
chani ja bicaniquë ra. Bixo tsi mi quima ax ë joni ca cahëriacani 
quiha ra. Ea mi raani ca chahahuayoicani quiha iquia. 

9'Jasca, noho rabëti bo bax bëhoxquia. Chahahuayamacanaibo 
bax bëhoxyamaquia. Jama, ë qui mi ani cabo bax bëhoxquia 
mi-na bo jaca nori quëshpi na. 10Jabi jatiroha ca nohó-na bo xo 
mi-na bo ri. Jasca, jatiroha ca mi-na bo xo nohó-na bo ri. Jaboqui 
ja acanai cató tsi jismahacahi quiha noho oqué. 11Ea ti tsi xo 
jisbayahaina. Jama, nëa tsi chitëcahi quiha nohó-na bo. Jisbaya 
tsi mi qui caquia. Ja quëshpi tsi jia tsi ë qui mi ani cabo 6 bësohuë, 
noho Jahépa jiaxëni cató. Tocahuë, huësti ca ja icano, huësti ca no 
nori jascaria. 12Jato bëtapama tsi jato ë oto-otoniquë, ë qui mi ani 
ca chamá no. Jënima ca xo. Huésti roha tsi xo toa bënohacahax 
cato, naa tënëtiya ca baquë rë. Tocapijaquë, Quënëhacanish 
cabo jatihuahacano iquish na. Iquë. 13 Jaboqui mi qui caquia. 
Jato bëtapama tsi naa jahuë bo jato ë yoaniquë, ë ranihai ca ja 
xatënacano iquish na. 14Jasca, mi chani jato qui ë aquë. Ja iqui 
tsi jato qui caxahi quiha mai ca nohiria bo, jato mai ca jabi yoi 
bo ja niacani iqui na. Mai ca nohiria bo quirima ca xo, ëa jascaria 
jaca nori. 15 Mai quima jato tsëcahuë iyamatsiquia. Jama, jato 6 
bësohuë, Satanas jato yoshihuayamano. 16 Jaboqui mai ca nohiria 
ma ca xo. Jató-na ma ca xo, éa jascaria jaca nori. 17 Jasca, jabija ca 
Espíritu Santo tsi jato aquëquëmahuë, mi yonoco ati. Jabija tsi xo 
mi chani ra. 18Jabi maí ca nohiria bo qui éa mi raani jascaria tsi 

mai ca nohiria bo qui jato ë raaquë ëa ri. 19 Jato bax ëmë mi qui 
aquia namëhacati, Espiritu Santo tsi ja aquëquëmahacacano iquish 
na. 

20'Jabi noho rabëti bo, jato chani iqui tsi ë qui 
chitimicaxëcanaibo, tihi cabo bax bëhoxquia ra. 21 Bëhoxquia ja 
huëstinabëquicano. No nohó ja huëstinabëquicano, Jahépá, naa € 
nohó mi nori jascaria. Ja huéstinabéquicano ra, maí ca nohiria bá 
ëa mi raani ca chahahuano iquish na. 22Jabi ë qui mi ani ca oqué 
jato qui ë aniquë, ja huëstinabëquicano iquish na, naa huésti ca no 
nori jascaria. 23 Jabi jato 6 xo ëa. Jasca, ë nohó xo mia ri. Ja iqui tsi 
ja huëstina-bëquinayoicano ra. Tocapijacano tsi ëa mi raanina, jato 
é noi-noihaina, tihi cabo cahécaxécani quiha maí ca nohiria bo. 

24 'Jabi ëa mi noiniqué mai néhohuahacanox pari no. Toatiyá 
tsi oquë ë qui mi aniquë. Toa oquë ja jiscano ra. Ja tsi xo toa € 
nori cató tsi noho rabéti bo icano jato ri, noho oqué ja jiscano. 
25 Jishopë, mëstëxëni ca Jahëpa. Mia cahéyamahi quiha mai 
ca nohiria bo ré. Jama, mia cahéhai ca éa xo naa. Jasca, éa mi 
raani ca cahëhi quiha noho rabëti bo ri. 26Mi jabi yoi jato ë 
cahëmaniquë. Jasca, jari mi jabi yoi jato cahëmaxëquia, noiti ja 
tiisicano, ëa mi noihai jascaria. Jabi jato shina 6 tsi bësoxëquia — 
nëa tsi Jesu nëcaniquë bëhoxhi na. 


Jesu tsamihacanina 
Mateo 26.47-56; Marcos 14.43-50; Lucas 22.47-53 


1 8 1Bëhoxhax tsi quiha pao Cedrón Jesú shitaniqué. Jahué 
rabéti bo ri ja boni quiha. Shitahax huerto qui ja 

jicocaniqué. 2Jabi toa iti Judás cahéni quiha jaa ri, naa Jesu 
pasomaha inish cato. Huéstima tsi toa huerto qui Jesu ca-capaoni 
quiha jahué rabéti bo ya. 3Jaha tsi quiha huerto qui Judës caniqué 
jaa ri, Jesu mérahi na. Huéstima ca soldado bo, jodioba chama bá 
raani ca policía bo, tihi cabo ja boniquë. Jotati bo, lamparina bo, 
saipi bo, tihi cabo ja jayacani quiha. ^Huerto qui ja cahécaque tsi 
quiha jato bëchahi Jesu caniquë, ja acascanai ca ja cahëni quëshpi 
na. Béchahax, 

—dTsohuë méracanai? —i jato qui Jesu niquë. 

5Jatsi, 

—Nazarët ca Jesu méraqui noa ra —i jaca niquë. 

Jatsi quiha, 

—Ja xo ëa ra —i Jesu niquë. 

Jabi toa tsi quiha soldado bo ya Judas nii iniquë, naa Jesu 
pasomaha inish cato. 6 “Ja xo ëa ra” i Jesu qué tsi quiha ja 
chishtëquiri-caniquë. Mai qui ja paquëcaniquë ratëhi na. 7 Jatsi 
quiha Jesú jato nicatëquëniquë: 

—dTsohuë mëracanai ra? —iquiina. 

Jatsi quiha, 

—Nazarët ca Jesu ra —itëquë jaca niquë. 

8Jatsi Jesú quëbiniquë: 

—“Ja xo ëa ra” i ë quë. Ea pi ma mérano tsi noho rabëti bo ma 
paquëmano iquia —iquiina. 

9 Jabi toca tsi ja yoaha ca Jesú jatihuani quiha naa “E qui mi 
ani cabo bënoyamaxëquia” i ja qué no. 10 Jatsi quiha Simón Pedró 
jahuë saipi tsëcaniquë. Tsëcaxo tsi quiha Malco, naa arati ibo- 
iboria yonati ja paxtianiquë. Jahuë mënëcaya ca pahoqui quiha. 
11 Paxtia-jahuaquë tsi quiha, 

—Mi huaina qui jahari mi saipi nanëhuë. ¿E qui noho Jahépá ani ca 
yonoco ayamayamaxëhi ni éa ra? Aquia ra —i Pedro qui Jesu niqué. 


Jodioba chama bo bésojó Jesu niinina 
12 Jatsi pé soldado bo, jato capitán, jodiobá policía bo, tihi 
cabo Jesu qui tsaminiquë. Tsamixo tsi quiha ja nëxacaniquë pë. 
13 Nëxaxo tsi Anás xobo qui pari Jesu ja bocaniqué. Caifás raisi ja 
ini quiha. Jabi toa afio no tsi arati ibo ba chama Caifás ini quiha. 
14Jabi jodiobo yobanish ca Anás tsi xo naa, “Oquë tsi xo nohiria bo 
bax huésti ca joni résohaina" inish cato. 


Pedró Jesu ocahuanina 
Mateo 26.69-70; Marcos 14.66-68; Lucas 22.55-57 


15Jabi Jesu cho Pedro caniquë. Ja cho é caniquë ëa ri, naa Jesu 
rabëti huétsa. Jabi ëa Anás cahëni quiha, naa arati ibo-iboria 
iqui cato. Ja quéshpi tsi Jesu ya arati ibo-iboria xobo huénéné ca 
mai qui jicoti métsa ë iniquë. 16 Jiconoma Pedro ini quiha. Cam 
cacha nii quiha. Jatsi cacha é caniquë, caiti obéso ca xotaco 
qui chanixéna, huënë qui Pedro jicomacatsi na. Jatsi Pedro ë 
jicomaniqué ra. 17 Jatsi é béta jicojano tsi 

—Tonia Jesu rabéti xo mia ra —i caití quémépi ca xotaco niqué 
Pedro qui. 

Jatsi quiha, 
—Jahuë rabëti ma xo ëa ra —i Pedro niquë rë. 
18 Jabi matsi iqui tsi toá ca policía bo, yonati bo, tihi cabá chihi maponiquë. 
Mapohax toá tsi quiha ja yohocaniqué. Jato bëta niiniqué Pedro ri, yohohi na. 


Anas Jesu nicanina 
Mateo 26.59-66; Marcos 14.55-64; Lucas 22.66-71 
19 Jatsi quiha jahué rabéti bo, ja tiisimahaina, tihi cabo yoati tsi 
arati ibo ba chamá Jesu nicaniquë. 20 Jatsi Jesú quëbiniquë: 
—Béroria tsi nohiria bo qui ë chaniniquë ra. Mato catiti xobo bo, arati xobo, 
tihi cabo xo tsi ë tiisimapaoniquë, naa jodiobo tëquë catihai cato xo na. Jonë tsi ë 
chaniyamaniqué ra. 21 Ja quéshpi tsi, djëniriaxo tsi ëa nicahai? Noho chani nicanish 
cabo nicahuë ra. E yoani ca cahëcani quiha ra —i jato chama qui Jesu niquë. 
22 Jatsi pë toa ca nii ca soldadó Jesu bëpaishaniquë pë. 
—Toca tsi arati ibo ba chama quëbihi ni mia pa? —i ja qui soldado niquë. 
23 Jatsi quiha Jesti quëbiniquë: 
—Anoma ca pi ë chanirohano tsi ëa nicamahuë. dJëniriaxo tsi ëa 
mi bëpaishaha pa, jabija ca ë chaniquë no? —iquiina. 
24 Jatsi arati ibo-iboria Caifás qui Anás Jesu raaniquë. Jari nëxë Jesu ini quiha. 


Pedro Jesu ocahuatëquënina 
Mateo 26.71-75; Marcos 14.69-72; Lucas 22.58-62 

25Jabi chihi tahé tsi quiha jari nii quiha Pedro iniqué, yohohi na. 
Yohojano tsi quiha ja qui chanitsi toá ca joni bo niquë: 

— ¿Jesu rabëti ma ni mia ra? —i ja qui jaca niquë. 

Jatsi quiha, 

—Jahuë rabëti ma xo ëa ra —i Pedro niquë rë. 

26 Jatsi quiha Pedro qui ibo-iboria yonati chaniniquë, naa 
paxtiahacanish cato jimibo: 

—dHuerto xo tsi Jesu ya mia ë jisyama-yamaha? —iquiina. 

27 Jatsi quiha, 

—Ea ma xo ra —i Pedro niqué rë. 

Ja quiaquë tsi quiha patiari bënë quëotapiniquë. 


Pilato bësojo Jesu niinina 
Mateo 27.1-2, 11-14; Marcos 15.1-5; Lucas 23.1-5 


28 Jaquirëquë Caifás xobo jisbaya tsi quiha romanoba chama 
xoboria qui Jesu ja bocaniqué. Baquishmari ja ini quiha. Jahué 

xoboria qui cahéhax tsi quiha ja jicoyama-caniquë. Carayanaba 
xobo qui jicohai jodiobo qui yoi ini quiha, jato jabi pasomaha ja ini 
quéshpi na. Jato qui roa quiha. Jicorohapihi tsi jato pascua fiesta 
oriquiti métsama ja iquë acani quiha. 29 Jatsi quiha cacha Pilato 
caniqué jato qui. 

—dJahuë naa joni qui quésocanai? —i jato qui ja niquë. 

30 Jatsi quiha, 

—Anoma ca pi ja ayamarohano tsi mi qui no bëyamaquë aquë ra 

—i jaca niquë. 

31 Jatsi quiha Pilató jato quëbiniquë: 

—Bicahuë. Mato yobá tsi copihuë —iquiina. 

Jatsi quiha, 

—Naa joni namëcasqui noa ra. Romanoba yoba pasomaha tsi xo 
toa joni no namëhaina rë —i jaca niquë. 

32 Nëca tsi Jesú yoani ca jatihuahacani quiha, naa ja résohai ca 
quinia yoati ja yoaniqué no. 33 Jatsi jahué xoboria qui jahari Pilato 
cahaca tsi Jesu ja bënaniquë. Bënahax, 

—dJodioba chama-chamaria ni mia? —i Jesu qui ja niqué. 

34 Jatsi quiha Jesú quëbiniquë: 

—dMi quima johi ni mi nicahana? ¿Tonia ëa yoati huétsa bá mia 
yoayamayamaha? —iquiina. 

35 Jatsi, 

—éJodio ë nori ca shinahai? Mi jimibo, jato arati ibo bo, tihi 
cabo tsi xo toa é qui mia méahax cabo ra. Jatsi, éjahué anoma ca 
mi aca sa? —néa tsi Jesu qui Pilato nëcaniquë. 

36 Jatsi quiha Jesú quëbiniquë: 

—Mai ca nohiria chama ma xo éa ra. Nëa xo tsi yonayamaquia. 
Jasca, nëa xo tsi ë yonarohapino tsi noho yonati bo nianaquë 
aquë, jodioba chama bo qui ë mëahacayamano. Mai xoma xo ë 
yonahaina ra —nëa tsi Jesu nëcaniquë. 

37 Jatsi quiha, 

—¿Chama ni mia pa? —i Pilato niquë. 

—Jabija. Chama xo ëa ra. Ja tsi xo toa ë conina. Mai qui ë 
joniquë jabija ca yoaxëna. Jabi noho rabëti bo tsi xo toa jabija ca 
nicacanaibo tëquë —i Pilato qui Jesu niquë. 

38 Jatsi quiha, 

—dJahuë ni toa jabija ca sa? —i Pilato niquë. 

Chanihax cacha jodiobo qui Pilato catëquëniquë. Cahax, 

—Yama tsi xo naa joni anoma ca acana iquia —i jato qui ja 
niquë—. 39 Mato pascua fiesta no tsi presó ca achiquinish ca huësti 
ca ë paquëmapaoniquë. Noba jabi quiha. ¿Japa jaboqui mato 
jodiobo chama-chamaria mato bax paquëmaxëhi ni éa? —i jodiobo 
qui Pilato niquë, Jesu paquëmacatsi na. 

40 Jatsi quiha jato joi jodiobá choshaniquë. Jato qui yoi ini quiha 
ja yoanina. Jaha tsi, 

—Naa joni paquémayamahué ra. Barrabás paquëmahuë ra —i 
jaca niquë pë. 

Jabi yomaxëni ca joni naa Barrabás ini quiha. 


Jesu ja namëcanina 
Mateo 27.15-31; Marcos 15.6-20; Lucas 23.13-25 


19 1 Jatsi Pilató Jesu biniqué. Bixo tsi quiha ja rashamaniqué 
rispichí no. 2Jaquiréqué moxa chaha soldado bá 
quëconiquë. Quécoxo tsi quiha ja machëquërëxacaniquë pë. Jatsi 
quiha raiti shini ja sahuëmacaniquë: naa chama-chamaria sahuéti. 
3Sahuémahax ja qui soldado bo bocaniqué joihuaxéna. 
—iViva! iViva, jodioba chama-chamariá! —i jaca niquë pë. 
Joihuaxo tsi quiha ja bëpaishacaniquë pë. 
4 Jaquirëquë cacha Pilato catéquéniqué jodiobo qui. 
—Cacha mato qui Jesu boquia. Yama tsi xo toa anoma ca ja 
acana iquia. Ja bésoxéti xo ra —i jato qui ja niquë. 
5Jatsi xobo cacha Jesu caniquë. Moxa chaha, raiti shini, tihi 
cabo sahué ja ini quiha. Jatsi, 
—Nëa xo mato joni ra —i jato qui Pilato niquë. 
6Jatsi quiha arati ibo bo, jato yonati bo, tihi cabá Jesu jisniquë. 
Jisi tsi, 
—Cruzo tsi tooxahuë. Cruzó tsi tooxahuë —i jaca niqué pë. 
Jatsi quiha, 
—Bocahuë. Acasyamaxo ëa ra. Maméxo tsi cruzó tsi tooxacahuë 
pë. Yama tsi xo anoma ca ja acana iquia ra —i jato qui Pilato niquë. 
7 Jatsi jodiobá quëbiniquë: 
—“Ja naméhacati xo" ii quiha noba yoba ra, “Dios Baquë xo ëa” i 
ja ni quéshpi na —i jaca niquë. 
8Nicahax raquëriatsi Pilato niquë. 9Raquëhi tsi jahuë xoboria qui 
ja jicotëquëniquë Jesu qui chanitëquëhi na. 
—éJahuénia ax mi joni” —i ja qui Pilato niqué. 

“Nëd xo mato chama ra” i Pilato nina 


Quëbiyamaniquë Jesu; pasi quiha. 

10-—¿Ea québiyamahai pa? ¿Noho chama cahéyamahai? Mia 
paquémati chama, mia cruzó tsi tooxamati chama, tihi cabo jaya 
xo ëa ra —i Jesu qui ja niquë. 

11 Jatsi Jesú quëbiniquë: 

— Mana quima mi qui chama ayamahacarohapino tsi ëa naméti 
chama mi jayamaquë aquë ra. Jaha tsi mi jocha oquë tsi xo toa mi qui 
ëa mëahax cato jocha ra —nëa tsi quiha Pilato qui Jesu nëcaniquë. 

12 Jatsi quiha Pilató Jesu paquëmacasniquë nicaxo na. Jama, 
jahari jodioba quënaniquë: 

—Paquëmapihi tsi romanoba chama-chamaria rabëti ma xo mia 
pë. Romanoba chama pasomaha tsi xo toa “Chama-chamaria xo ëa’ 
iquii cato. Tocahi quiha naa Jesu ra —i jaca niquë. 

13 Jesu qui ja quësocanai ca nicaxo tsi quiha Pilató Jesu boniquë, 
cacha xo copixëna pë. Bohax tsi quiha jahuë copiti tsahoti ja 
tsahoniquë ja qui quësoxëna. Tsahohax, 

14 —Nëa xo mato chama-chamaria Jesu ra —i jodiobo qui ja 
niquë. 


të 

Jabi pascua fiesta chiho ca bari ja ini quiha. Matoroco bari 
quiha. 15 Jatsi quënatsi quiha nohiria bá huaniquë: 

—Ahué ra. Ahué ra. Cruzó tsi tooxahué ra —i jaca niquë. 

Jatsi quiha, 

—¿Mato chama-chamaria tooxaxëhi ni ëa pa? —i jato qui ja 
niquë. 

16Chanixo tsi jato qui Pilató Jesu mëaniquë cruzó tsi tooxahacati. 


Cruzó tsi Jesu ja tooxacanina 
Mateo 27.32-44; Marcos 15.21-32; Lucas 23.26-43 


17 Jatsi jodiobá Jesu biniqué. Yaca cacha ja mépihacani quiha 
jahué cruz iahaina. Mapo Xao Ya icanai ca maca qui tsi quiha ja 
bocaniqué, naa jodioba joí tsi “Gólgata” quënahacanish cato. 18 Toa 
xo tsi Jesu soldado bá tooxaniqué cruzó no. Jasca, ja béta dos 
ca joni huëtsa bo ja tooxacaniquë, huësti ca jahuë mënëcaya no, 
huétsa jahuë méxojó no. Népax tsi quiha Jesu cruz iniquë. 19 Jatsi 
quiha papi ó tsi Pilatë quënëniquë cruzó tsi janahacati chani. 

“Nazarët ca Jesu. Jodioba chama-chamaria" i ja quënëni ca niquë. 

20 Jabi Jerusalén basima tsi Jesu tooxahacani quiha. Ja quëshpi 
tsi huéstima ca jodiobá Pilató quénéni ca jisniqué. Tres ca joi 
bá tsi jahuë chani quënëhacani quiha, naa jodioba joi, griego 
joi, romanoba joi. 21 Jabi arati ibo bo qui anoma ini quiha Pilató 
quënënina. Jatsi quiha Pilato qui ja chanicaniquë: 

—Mi quënëha ca rarinamahuë. “Jodioba chama-chamaria” 
quënëyamana rë. Jama, “Jodioba chama-chamaria xo ëa” ii quiha 
naa joni” quënëhuë —nëa tsi quiha Pilato qui jaca niquë. 

22 Jatsi quiha, 

—E quënëha ca rarinamayamaquia ra —i Pilato niquë. 

23 Jatsi cruzó tsi Jesu tooxaxo tsi quiha jahuë raiti soldado ba 
biniquë. Bixo tsi cuatro ca maa ca ja oquëxhuacaniquë jamë bax na. 
Jabi cuatro ca soldado bo ja icani quiha, naa jahuë raiti 6 quëënish 
cabo. Jatsi quiha jahuë camisaria jiaxëni ca ja bicaniquë, naa 
quëshëquë yama cato. 24Bichi tsi soldado bo nëcaniquë: 

—Jahuë camisaria no jaxcayamano ra. Suerte bo no niaparino. 
Toca tsi jahuë camisaria biti ca cahëxëqui noa ra —i jaca niquë. 

Toca tsi ja acanai catë tsi Quënëhacanish cabo jatihuahacani 
quiha. Jabi Quënëhacanish cabá yoani ca tsi xo naa: 

“Jato xërëquë xo tsi noho sahuëti bo ja oquëxhuacaniquë. 

Noho camisaria quëshpi tsi suerte bo ja niacaquë” iquiina. 
Jabi toca tsi soldado ba aniquë ra. 

25 Jabi cruz tapaí quiha Jesu jahëhua María, jahuë jahéhua noma, 
Cleofas ahuini María, María Magdalena, tihi cabo iniquë. 26 Jasca, 
jahuë jahëhua tapaí nii ë iniquë, ëa ri. Jatsi noqui, naa ëa, jahuë 
jahëhua Maria, tihi cabo Jesu jisniquë. Jisi tsi, 

—Jaboqui mi baquë tsi xo toa, caí —i jahëhua qui ja niquë. 

27 Jatsi ë qui ja chaniniquë: 

—Noho jahëhua mi otono, mi ihua 6 mi bësohai jascaria 
—iquiina. 
Japi noho xobo qui Jesu jahéhua ë boniquë racati. 


Jesu nanina 
Mateo 27.45-56; Marcos 15.33-41; Lucas 23.44-49 


28 Jaquiréqué jahué maí ca yonoco jatihuahacani ca Jesü 
cahëniquë. Jatsi, 

—Téshinaquia —i ja niquë, Quënëhacanish cabá yoani ca 
jatihuaxéna. 

29 Jabi toá tsi nii quiha chomo iniqué. Nopi ca jënë jayani quiha. 
Jatsi toa jénéria qui tatë ja moosacaniquë. Moosaxo tsi quiha tahuá 
tsi tatë ja rëbiquiriahacaniquë. Jatsi jahuë jana qui ja tërocaniquë 
nopi ca jënë amaxëna. 30 Jénéria acax tsi, 

—Jatiqué noho yonoco ra —i Jesu niquë. 

Jatsi ja tëpiniquë. Tépihax ja naniquë. 


Jesu xao bo técahacayamanina 

31Jabi chitahépaimaria quiha jodioba joiti bari iniqué. Ja 
quëshpi tsi Pilato qui jodiobo chaniniquë: 

—Cruzo tsi tooxahacanish caba huico bo tëcaritsacahuë, ja 
résohuénicano. Jato yora bo botémahacaxéti xo —iquiina. 

Jabi jodiobo qui anoma ini quiha cruzó tsi yora rotaméhaina, 
naa jato joiti barí no. Bari-bariria jato jodioba joiti bari ini quiha. 
Jato qui roa quiha. 32Jaha tsi quiha soldado bo bocaniqué jato 
huico bo técaxéna. Jatsi Jesu ya ca tooxahacanish ca joni ba 
huico pari ja tëcacaniquë, mëri tsi ja rësocano. 33Técahax Jesu 
qui ja bocaniquë. Ja qui cahéxo tsi quiha bésoyama ja iqui ca 
ja jiscaniquë. Ja quéshpi tsi jahuë huico bo ja tëcayamacaniquë. 
34Jama, soldado huéstitá Jesu yora quépé tsacaniqué jahué saipí 

no. Jatsi jimi, jënëpaxa, tihi cabo xapaquëniquë. 35Jasca, ja rësohai 
ca ë jisniquë ëa ri. Jabija tsi xo naa € quënëhaina. Quiayamaquia. 
Parayamaquia, ja qui ma chitimicano mato ri. 36Jabi néca tsi Jesu 
naniquë Quënëhacanish cabo jatihuahacano iquish na, naa “Jahué 
xao bo tëcayamacaxëcani quiha” ini cato ó no. 37 Jasca, “Ja tsacani 
ca qui tsayaxëhi quiha nohiria bo” ii quiha Quënëhacanish caba iti 
huëtsa 6 no. 


Jesu maihuahacanina 
Mateo 27.57-61; Marcos 15.42-47: Lucas 23.50-56 


38 Jaquirëquë quiha raquëhax tsi Arimatia ca racanish ca 
Josë caniquë Pilato qui. Caxo tsi quiha Jesu yora ja bënaniquë 
maihuaxëna. 

Jatsi quiha, 

—Bihuë —i ja qui Pilato niquë. 

Jatsi quiha Jesu yora bichi ja caniquë. Jabi Jesu rabëti ja iqui 
ca ja yoayamaniquë jodioba chama bo qui raquëhi na. 39 Jasca, ja 
béta Nicodemo caniquë jaa ri, naa baquichá Jesu qui canish cato. 
Yora maihuati shomahuati perojome, naa mirra, áloes roihacani 
ca chëxëti ja bëcaniquë. Ihuë ini quiha ja bëcani ca chëxëti. 

40 Jatsi Jesu yora ja bicaniquë. Bixo tsi quiha ja yabocaniquë, 
chëxëti tsi cohohuahaina. 41 Jabi cruzó tsi Jesu tooxahacani ca 
basima huerto ini quiha. Toá tsi maiquini paxa ca ini quiha, naa 
maihuahama cato. Ja bamayamacaniquë, jato jodioba joiti bari 
chitahépaimaria ini quëshpi na. Jaha tsi toa maiquini qui mëri tsi 
Jesu ja maihuacaniquë, cruz basima ja ini quéshpi na. 


Jesu bësotëquënina 
Mateo 28.1-8; Marcos 16.1-8; Lucas 24.1-12 


2 0 1Domingo baquishmari, jari mitsëmono tsi quiha maiquini 
qui María Magdalena caniquë. Caxo tsi quini quëbëti 

maxax chahitaxëni ja yopaniquë. Bahama ja tarahacani quiha. 
2Yopahax jahari ja jabaniquë Simón Pedro, ëa, tihi cabo yoaxëna. 
Jabahax, 

—Maiquini quima noba Iboba yora ja tsëcacahitaquë rë. ¿Jahuënia 
cara jahuë yora ja janacahitaha sa? Cahëyamaqui noa rë —i ja niquë. 

3Jatsi quiha Pedro, ëa, tihi cabo jahuë maiquini qui 
bocaniquë jisxëna. 4No jabanabëquiniquë. Jatsi Pedro ë 

xononiquë. Jariapari jahuë maiquini qui ë cahëniquë. 5Cahëxo 
tsi ë naisniquë. Jaha ca jahuë yora yabohacanish ca raiti ë 
jisniquë caiti xo na. Jari quini qui ë jicoyamaniquë. 6 Jatsi 

ë cho Pedro joniquë. Johax quini qui ja jiconiquë jisxëna. 
Yabohacanish ca raiti ja jisniquë jaa ri. 7 Jatsi Jesu bëmana 
yabohacaha ca raiti pistia ja jisniquë. Iti huëtsa tsi ja ini 
quiha pa: yabohaca roha. Raiti tëxë basi jahuë mapo raiti 

ini quiha. 8Jatsi maiquini qui ë jiconiquë ëa ri. Jicoxo tsi 
niabëriahacanish ca raiti pistia ë jisniquë ëa ri. Jisi tsi Jesu 
béso iqui ca ë cahëniquë ra. 9Toatiya tsi jari Jesu yoati 
Quënëhacanish cabo no cahëyamariani quiha, naa “Rësonish 
cabo quima ja térohacati xo” iquii cato. 10 Tsayahax jahari noba 
xobo qui no caniquë. 


Maria Magdalena qui Jesu jisiquinina 
Marcos 16.9-11 

11 Jabi jahari quiha jahuë maiquini qui Maria Magdalena caniquë. 
Toá tsi arahi ja iniquë, quini quëmëpi nii iquiina. Arapama tsi 
quiha ja rëniniquë naisxëna. 12Naisxo tsi quiha dos ca ángel bo 
ja jisniqué. Raiti joxo sahué ja icani quiha. Jasca, Jesu janahacani 
cató tsi tsaho ja icani quiha; huésti ca jahué matoró no, huésti ca 
jahuë tahë résó no. 

13 Jatsi quiha, 

—dJënihax tsi arahai, caí? —i ja qui ángel bo niquë. 

—Noho Iboba yora ja bocahitaquë rë. Ja janacana ca iti 
cahëyamaquia ré —i María niquë. 

14Chanipama tsi quiha ja bopinaniquë. Jatsi Jesu ja jisniquë pa. 
Jama, Jesu ja iqui ca ja cahëyamani quiha. 

15 Jatsi quiha, 

—dJënihax tsi arahai, caí? ¿Tsohué mérahai? —i ja qui Jesu 
niquë. 

Jabi toa mai obëso ca ja iqui ca Maria jascahuani quiha. Ja 
quëshpi tsi ja qui chanitsi Maria niquë: 

—dJahuë yora mi bichi? ¿Jahuénia tsi mi janaha? Ea yoahué; ë 
bichi cano —i ja qui Maria niquë. 

16 Jatsi quiha, 

—Mariá —i ja qui Jesu niquë. 

Ja qui bésohax tsi, 

Maria Jesú joihuanina 


—Maestro pa —i Maria niquë. 

17 —Ea achariayamahuë. Jari noho Jahëpa qui ë tëronoyamaquë 
ra —i ja qui Jesu niquë—. Dios, naa noho Jahépa qui caquia. Jabi 
mato Dios, mato Jahëpa xo noho Jahëpa ri. Ja qui ë cahai ca 
yoati tsi &bé xatë bo yoata —nëa tsi Maria Magdalena qui Jesu 
nëcaniquë. 

18 Jatsi quiha Jesu rabëti bo qui Maria caniquë yoacatsi 
na. 

—Ibo Jesu ë jisqué ra —i jato qui ja niquë. 

Jatsi ja qui Jesti yoaha ca jato qui ja yoaniquë. 

Jahuë rabëti bo qui Jesu jisiquinina 
Mateo 28.16-20; Marcos 16.14-18; Lucas 24.36-49 
19 Jabi domingó tsi quiha manihi Jesu rabéti bo iniqué. Caqué quiha bari. 
Mitsémono quiha. Jasca, xobo caiti quëbëhacani quiha, jato jimibo qui ja 
raquécani iqui na. Ja manicano tsi quiha jato xéréqué tsi Jesu niitapiniqué pa. 
—Joqué ëa ra. Raquéyamacana —i jato qui ja niquë. 
20Chanixo tsi quiha jahuë mëquë bo, jahuë taquëpë, tihi cabo 
jato ja jismaniquë. Jatsi quiha jahuë rabéti bo ranirianiquë jato Ibo 
jisi na. 21 Jatsi jato qui Jesu chanitëquëniquë: 

—Raquëyamacana. Mato raaquia noho chani yoati, naa ëa noho 
Jahépá raani jascaria —i jato qui ja niquë. 

22 Jatsi quiha jato ja xoohaniquë. Xoohacax tsi, 

—Espíritu Santo bicahué —i jato qui ja niquë—. 23 Masahacati 
xo toa nohiria jocha ma shina-bënohaina. Jama, jato jocha pi ma 
shina-bënoyamano tsi masahacayamaxëqui mato —nëa tsi quiha 
jahuë rabëti bo qui Jesu nëcaniquë. 


Tomës Jesu jisnina 


24 Jabi jato bëta Tomás, naa Gemelo icanai ca iyamani quiha, 
naa jato qui Jesu jisiquiquë no. Jabi doce ca rabëti bo 6 ca huësti 
ca ja ini quiha. 25Ja quëshpi tsi, 

—lbo no jisquë ra —i Tomás qui jaca niquë. 

—¿Ocama ni? —i Tomás niqué—. Chahahuanox pari tsi jahuë mëquë 
tsayacasquia ra. Jasca, clavó tsacahitaha ca iti jiscasquia. Jahuë clavo quini 
tsi noho mëtsis ë raaparino ra —nëa tsi quiha jato qui ja nëcaniquë. 

26 Jatsi huësti semana huinocaniquë. Naquëtë tsi manihi quiha 
ja itëquëcaniquë. Toatiyá tsi jato bëtë Tomás iniquë jaa ri. Jasca, 
quëbëhacani quiha xobo caiti. Ja manicano tsi quiha naquëtë tsi 
jato xërëquë tsi Jesu jisiquitapiniquë. Nii quiha. Jatsi, 

—Joqué ëa ra. Raquéyamacana —i jato qui Jesu niquë. 

27 Jatsi quiha Tomás qui Jesu chaniniquë: 

—Néá mi métsis raahuë. Noho mëquë tsayahué. Néa mi mëquënë 
tsi noho taquëpë mamëpa. ¿Jari chahahuayamacatsai pa? Ea 
chahahuahué —i ja qui Jesu niquë. 

28 Jatsi quiha, 

—Noho Ibobá, noho Diós —i Tomás niqué quëbihi na. 

29 Jatsi quiha, 

—Chahahuaqui mia, ëa mi jisi iqui na. Jama, shoma tsi xo toa ëa 
jis-haxma tsi ë qui chitimicanaibo ra —i ja qui Jesu niquë. 


Jesti anina 


30 Jabi huéstima ca jisti huëtsa bo Jesú aniqué jahuë rabéti bo 
bësojo xo na. Naa libro ó tsi tihi ca jahuë bo quén&yamaxéquia; 
huéstima quiha. 31 Jama, naa jisti bo quénéhacaqué jaha no 
pasohai ca Xabahamati Ibo Jesu nori ca ma cahëno. Jasca, Dios 
Baquë ja nori ca ma cahéno. Jabi bëso-bësopaoxëhi quiha ja qui 
chitimicanaibo. 

2 1 1 Jaquirëquë noqui, naa jahué rabëti bo qui Jesu 
jisiquitëquëniquë ia Tiberias quémapó no. Jabi néca tsi 

noqui ja jisiquiniquë. 2Simon Pedro, Tomás, Natanael, naa Galileá 
ca yacatá racanish cato, Zebedeo baquë bo, Jesu dos ca rabéti bo, 
tihi cabo no iniqué ia quémapó no. 3Jatsi, 

—Sani ai caquia ra —i noqui Pedro nique. 

Jatsi, 

—Mi béta caqui noa noqui ri —i no niqué. 

Jatsi noti qui no jiconiqué noqui téquéta. Jicoxo tsi mahitsa no 
tana-tanashinaniqué ré. Yama quiha. ^Huéaqué tsi quémapó ca 
joni nii ca no jisniquë. Jesu ja iqui ca no cahëyamani quiha. 

5Jatsi, 

—dJapa” éMéqué ya ni mato, joni bá? —i noqui ja niquë. 
—Yamaha ré —i no niquë. 

6 Jatsi, 

— Noti ménécayá tsi mato nishi niatsacana. Toá ca bixëqui mato 
ra —i noqui ja niquë. 

Jatsi mënëcaya 6 tsi noba nishi no nianiquë. Anomaria sani ini 
quiha. Jahari nishi xërëtimaxëni no iniquë rë, tihiria ca sani ini 
quëshpi na. 

7 Jatsi Pedro qui ë chaniniquë: 

—Tonia Ibo tsi xo toa ra —iquiina. 

Jatsi Pedro jahuë sahuéti sahuëniquë. Tsoboco ja ini quiha. 
Sahuéhax jéné qui ja biisiniqué Jesu qui caxéna. 8Notí tsi noqui 
téxé chitëniquë, sani rëamë ca nishi xéréhi na. Quémapo basima 
no ini quiha, cien metros roha. SRërëxo tsi chihi rëxquë no jisniquë. 
Jahá ca sani imahi ja ini quiha. Toá tsi mapari ini quiha jaa ri. 

10 Jatsi noqui Jesu chaniniquë: 

—Ma bichi ca sani tihi roha ca nëri bëcana —i noqui ja niquë. 

11 Jatsi noti qui Pedro jiconiqué sani bixéna. Quémapo qui nishi 
ja xërëniquë. Rëamë tsi nishi ini quiha; ciento cincuenta y tres sani 
quiha. Tësëyamaniquë nishi pa, huéstima ja iqué ri. 12 Jatsi, 

—Nëri bëcahuë. ¿Sani piyamacanai? —i noqui Jesu niquë. 

Jabi Ibo Jesu yoi ja iqui ca no cahëniquë. Ja tsi xo toa “¿Ibo yoi 
ni mia?” iyamanonique. 

13 Jatsi mapari bichi Jesu caniquë. Bixo tsi noqui ja mëaniquë. 
Sani noqui ja aniquë piti. 

14 Jabi tres tsi ja iniqué, naa noqui Jesu jisiquihaina 
bésotéquéhax na. 


Simon Pedro ya Jesu chaninina 


15No oriquiquë tsi quiha Simon Pedro Jesu nicaniquë: 

—dTëxë bo oquë tsi ëa noihai, Jonás baquë Pedró? —iquiina. 

Jatsi, 

—Jaahuë, Iboba. Mia noiquia. Toa cahëqui mia ra —i Pedro 
niquë. 

Jatsi Jesú quëbiniquë: 

—Noho oveja bo, naa ëa chahahuacanaibo tiisimana —i ja qui ja 
niquë. 

16 Jatsi Jesú Pedro nicatëquëniquë: 

—¿Ea noiyoihai? —iquiina. 

—Jaahué, Ibobá. Mia noiquia. Toa cahéqui mia ra —i Pedro 
niquë. 

Jatsi, 

—Noho oveja bo obëso mi ino ra —i ja qui Jesu niquë. 

17 Jatsi quiha Jesú Pedro nicatëquëniquë pa: 

—dEa noiyoihai, Jonás baqué Pedró? —iquiina. 

Jatsi Pedro cohuëniquë, tres tsi “¿Ea noihai”” i Jesu ni iqui na. 

—Jatiroha ca cahéqui mia, noho Ibobá. Mia noiyoiquia. Toa 
cahëqui mia ra —i Jesu qui Pedro niquë. 

Jatsi quiha, 

—Noho oveja bo tiisimana —i ja qui Jesu niquë—. 18 Jabi jaha 
mi quëëhai ca mi a-apaoniquë, shinapayo mi iquë no. Jama, mi 
sirinaquë tsi mia nëxacaxëcani quiha nohiria bo. Mi cacasyamahai 
ca qui mia mëpicaxëcani quiha mia naméxéna —néa tsi quiha 
Pedro qui Jesu nëcaniquë. 

19 Jabi Pedro rësohai quinia Jesu jismani quiha nëca tsi ja 
chaniqué no. Jabi Pedro rësohai catë tsi Dios oqué jismahacaxëti 
ini quiha. Jatsi, 

—Ea banahuahuë —i ja qui Jesu niquë. 


Jesu rabëti huëtsa 


20 Jatsi bopinaxo tsi ëa yoi Pedro jisniqué. Jato cho banahuahi 
ë ini quiha. Jabi Jesu rabëtiria ë ini quiha ëa ri. Jabi no oriquino 
tsi Jesu tapai tsahonish ca ëa xo naa, naa “ëTsohuë ni toa mia 
pasomaha cato, Iboba”” iquish cato. 21 Jatsi ëa jisi tsi, 

—dJapa toa joni, Ibobá? ëJënahuariahax rësoxëhi ni? —i Pedro 
niquë ëa yoati na. 

22 Jatsi quiha Jesu Pedro quëbiniquë: 

—Toa joni shinayamahuë. Mi shina ma xo ja rësohaina. Ja 
bësopino tsi jahari ë joxëquë rohari noho shina tsi xo toa. Ea mi 
banahuati xo iquia —iquiina. 

23 Jatsi pë “Rësoyamaxëhi quiha Juan” itsi nohiria bo niquë. Jabi 
toa mahitsa ca chani rëtsamani quiha chahahuacanaibo xërëquë 
no rë. Jabi “Rësoyamaxëqui Juan” iyamaniqué Jesu. Jama, “Mi 
shina ma xo ja rësohaina. Ja bësopino tsi jahari ë joxëquë rohari 
noho shina tsi xo toa. Ea mi banahuati xo iquia” i Pedro qui ja ni 
quiha. 


Jatihaina 


24 Jabi Juan xo ëa, naa carta quënëhai cato. Jabija tsi xo naa ë 
quënëhaina ra. Jabija ca ë quënëhai ca nori ca cahëqui mato ri. 
25 Jabi huéstimaria tsi xo toa Jesú anina ra. ¿Jénahuariaxo raca 
ja ani ca tëquë no quënëna” Jatiroha ca ë quënërohapino tsi xëa 
narisquë aquë janati ra. 

1Noho jariapari ca cartá tsi Jesú yoati mi qui ë quënëniquë. 
Quënëxo tsi jatiroha ca Jesú anina, ja tiisimayonina, tihi cabo 
mi bax ë quënëniquë, naa jahuë yonoco ja chitahëhuatiya rohari 
ja tërononiquë rohari. 2Tihi tsi ë quënëni quiha. Jama, tërononox 
pari tsi quiha ja bini ca rabëti bo Jesú tiisimaniquë Espíritu 
Santo chamá no. 3 Jasca, bésohax huéstima tsi quiha jato qui ja 
jisiquiniquë. Cuarenta bari no tsi quiha jato bëta ja ini quiha. Jato 
bëtapama tsi quiha Dios otohai ca yoati ja chani-chaniniquë. 
4 Jahué rabëti bo ya rabënapama tsi quiha jato qui ja nëcaniquë: 
—Jari Jerusalén ax riquiyamacana. Nëa xo tsi manaparicana, 
naa noho Jahëpa mato qui raacatsai ca quëshpi na. “Espíritu 
Santo raaquia” i ja ni quiha, naa mato ë yoani jascaria. 5 Jënë tsi 
mato Juan yamabá ashimaniquë. Jama, ichariama bari no tsi 
Espíritu Santó tsi ashimahacaxéqui mato ra —néa tsi jato qui Jesu 
nëcaniquë. 


Mana Jesu tërohacanina 
6Jabi Jesu ya rabénapama tsi quiha jahuë rabëti bá nicaniquë: 

—dJaboqui tsi Israél cabo qui jato mai jahari axëhai, Ibobá? —i 
ja qui jaca niquë. 

7 Jatsi Jesu jato quëbiniquë: 

— Bari bo, fecha bo, tihi cabo janati Ibo tsi xo noho Jahëpa ra. 
Toa bari fecha bo cahénoma xo mato ra. 8Jama, ma cahéxéti ca 
tsi xo naa: Mato qui Espíritu Santo jono tsi chama bixéqui mato. 
Jatsi caxéqui mato ëa yoati chanixëna. Jatsi Jerusalén, jatiroha ca 

jodioba mai, samariaba mai, néama ca carayanaba mai, tihi cató 


tsi ëa yoati chanixéqui mato ra —i jato qui Jesu niquë. 


Mana Jesu tërononina 


335 Los Hechos 1 


9Chanihax tsi quiha nai qui ja tërohacaniquë. Ja tëronono tsi 
quiha ja tsaya-tsayacaniquë. Jatsi quiha tsëmo qui ja jiconiquë. 
Caquë ra. Jisnoma ja ini quiha. 10 Jabi ja tëronohai ca ja tsaya- 
tsayacano tsi quiha dos ca ángel bo jisiquiniquë jato tahë no. 
11 Jisiquihax ja nëcacaniquë: 

—¿Jéniriahax néá tsi niicanai pa, naa nai tsaya-tsayacanaina, 
Galileá ca joni bá? Jotëquëxëhi quiha naa mato ó ax téronohax ca 
Jesu yoi ra. Ja tëronohai ca ma jisqué. Toca tsi jahari joxëhi quiha 
ja bacaxëquë no —i jato qui ángel bo niquë. 


Matías ja bicanina Judas iti biti 


12Maca Olivo Ya jisbëria tsi quiha Jerusalén qui ja bacacaniquë, 
naa jahué Chant chitahëhuati ibo bo. Cariama quiha. 13Yaca qui 
cahéhax tsi quiha jato naquété qui ja jicocaniquë. Mana jato racati 
ini quiha. Toá tsi ja manicaniqué, naa Pedro, Jacobo, Juan, Andrés, 
Felipe, Tomás, Bartolomé, Mateo, Alfeo baqué Jacobo, Simón, naa 
gobierno pasomaha chaninish cato, Jacobo noma Judas. 14Toá tsi 
iniqué yoxa bo ri, naa Jesu jahëhua, jahué noma bo, tihi cabo. 

15Toatiyá tsi quiha Pedro niiniqué chahahuacanaibo qui 
chanixéna. Toá tsi ciento veinte ca nohiria mani ini quiha. Niihax 
ja nëcaniquë: 

16— Jatihuahacati nori quiha Quënëhacanish cabo iquë ra, naa 
Espíritu Santó David yamabo chanimanina. Jabi Judas yamaba, 
naa Jesu qui tsamicanish cabo mépinish cató ani ca yoati 
David yamabo chanini quiha. 17 Jasca, no béta Judas yamabo 
yonocobëquinapaoni quiha. 18 Jama, ja ani ca yoi ca quëshpi tsi 
parata ja bini quiha pë. Bixo tsi quiha mai pistia ja copini quiha. 
Toa tsi ja rësoniquë paquëhax na. Poshini quiha jahuë jatoquë. Jatsi 
jahuë poco xapaquëni quiha. 19 Jatsi quiha “Mai Jimi Ya” toa mai 
Jerusalën ca nohiria bë quënaniquë nicaxo na. Jato joi tsi quiha 

“Acéldama” ja icani quiha. 20 Tsayacahuë. Néca tsi quiha salmos 
libro 6 tsi David yamaba quënëni quiha: 
“Yoshihuahacaxëti xo jahuë xobo. 
Toá tsi nohiria racayamano” 
i ja ni quiha. 
Jasca, 
“Jahuë yonoco huëtsa bino” 
ii quiha Judas yoati na. 

21'Ja tsi xo toa huésti ca joni no bixëti xo jahué yonoco iti ja bino 
iquish na. Jasca, no bëta inish ca ja iti nori quiha, naa Jesu ya co- 
copaonish cato. 22Juan yamabá Jesu ashimani ca jisni ca ja iti xo. 
Jasca, jatiroha ca Jesú ayonina, no quima ax ja mëbihacanina, tihi 
cabo jisti nori ja iti xo. Jasca, “Béso xo Jesu” i ja xéti nori quiha no 
béta —néa tsi Pedro nécaniqué jato qui. 

23 Jatsi quiha dos ca joni bo ja bicaniquë. Bichi tsi quiha ja 
bëhoxcaniquë: 

24 — Jatiroha ca joni ba shina naispiqui mia ra. Néá xo dos ca 
joni bo. ¿Jéni ca joni mi bichi? Noqui jismahuë ra, 25naa Chani 
chitahëhuati iboba yonoco ja ano. Jabi naa yonoco Judës niabëriani 
quiha rë jahuë iti qui caxëna —nëa tsi ja nëcacaniquë bëhoxhi na. 

26 Jatsi quiha suerte bo ja acaniquë cahëxëna. Bëboniquë Matias. 
Bëbohax once ca Chani chitahëhuati ibo bo qui ja riiniquë. 


Espiritu Santo jonina 
2 1Fjesta Pentecostés icanai ca bari tsëquëquë tsi quiha naquëtë 
tsi chahahuacanaibo tëquë mani iniquë. 2Manipama tsi 

quiha nai ax johai ca yoshi chamaxëni ca pacotsa ja nicacaniquë. 
Rëamëni quiha xobo, naa ja tsahocanai catë no. 3 Jatsi quiha 
chihi jana jisiria ca ja jiscaniquë. Jatiroha cabo qui naa chihi jana 
japacaniquë mapëxëhax na. Jato mapo tëquë 6 nii ja icani quiha. 
AJatsi quiha Espíritu Santo ja réahacacaniqué. Réaméhax joi jamëri 
tsi chanitsijacaniquë, naa Espíritu Santo jato chanimahai catë no. 

5Toatiyá tsi quiha Jerusalén tsi huëstima ca jodiobo racahi 
iniquë, naa pais huëtsa bo ax bëcanish cabo. Dios noicanaibo ja 
icani quiha. 6Naa yoshini pacotsa ja nicacaniquë jato ri. Nicahax 
tsi quiha ja quëtsocaniquë. Jatsi ja shina-risiquicaniquë, jato joi yoi 
bá tsi ja chanicanai nori quëshpi na. 7 Jatsi ja ratë-ratëcaniquë: 

—Jisna. éGalileá ca joni bo ma ni naa chanicanaibo pa? 
8 ¿Jénahuariaxo raca noba joi yoí tsi nicahi ni noa sa? 9Nëá xo 
Partia joi jaya cabo. Néá xo Media joi jaya cabo. Néá xo Elam joi 
jaya cabo. Jasca, néá xo Mesopotamia, Judea, Capadocia, Ponto, 
Asia, tihi ca mai ca nohiria joi bo ra. 10Jasca, néá xo Frigia, 
Panfilia, Egipto, tihi ca mai ax bécanish cabo. Néá xo Africa 6 ca 
Cirene ori ax becanish cabo ra. Jasca, néá xo Roma ax bécanish 
cabo, jodioba arati jabi binish ca carayanabo ri. 11 Jasca, tobi Creta, 
Arabia, tihi ca mai ax bécanish cabo. Noba joi yoi bá tsi chanicani 

quiha pa. Anomaria ca Dids aca ca noba joi tsi yoacani quiha ra — 
nëa tsi quiha naa nohiria nëcacaniquë. 
12 Jatsi quiha ja ratëyocaniquë. Ratéhax, 
—éJénahuaria ni sa? ¿Jénipihi ni? —i jaca niquë chaninahi na. 
13 Jama, huétsa bá osa-osacaniqué nicaxo na. 
—Huëstima ca jënë ja ayocaqué iqui noa. Pahéqué naa joni bo ra 
— 1 jaca niquë rë. 


Nohiria bo qui Pedro chaninina 
14 Jatsi quiha Pedro niiniqué once ca Chani chitahéhuati ibo bo 
ya. Niihax chanitsijaniqué joi pistiamá no. 

—Ea nicacana, ëbë xatë ba, Jerusalén ca racacanaiba. 15Naa 
joni bo pahéha ca quéscahuaqui mato pé. Pahéyama ca xo iquia. 
éJénahuariahax ja pahécana? Tsayacapa. Huëaquë tsi, naa a 
las nueve roha tsi xo ra. 16Jama, ma jisi ca yoati Joel yamabá 
quënëniquë ra. Ja yoani ca tsi xo naa: 


17 “Jaroha ca barí tsi nohiria bo téqué qui noho Shina japaxéquia 
ra” 


ii quiha Dios. 
“Jasca, éa yoati tsi chanicaxécani quiha mato baqué bo, mato 
jahi bo ri. 
Jasca, tënamëcaxëcani quiha mato shinapayo bo. 
Jasca, namacaxécani quiha mato siri bo. 
18 Jasca, noho yonati bo, naa joni bo, yoxa bo, tihi cabo qui noho 
Shina japaxéquia ra toa barí no. 
Jatsi éa yoati tsi chanicaxécani quiha ra. 
19 Jatsi naipá ca jistiria bo, maí ca jisti bo, tihi cabo jismaxéquia. 
Tobixéhi quiha jimi, chihi, chihicohini 
20 Jasca, tsëmonaxëhi quiha bari. 
Shininaxëhi quiha oxé, naa jimi jascaria. 
Tocaxëhi quiha ra, Ibo johai ca bari tsëquënox pari no. 
Anomariaxëhi quiha toa bari ra. 
21 Jasca, xabahamahacacaxécani quiha Iboba janë 
quënacaxëcanaibo tëquë” 
ii quiha Dios; nëa tsi Joel yamabá quënëniquë. 
22 Ea nicaparicana, Israél ca joni bá. Jahuë Jesu, naa Nazarét 
ca Jesu qui chama Diós aniquë ra. Toca tsi quiha Diós raani ca 
ja iqui ca ma jismahacaniquë, Dios chamá tsi jistiria bo ja ani 

cató no. Jisti bo ja aniquë ra mato bëtaqui na. 23 Jabi naa joni 
mato qui mëahacaniquë, Dios shinana, naa jaha ja quëëni ca ja 
ini quëshpi na. Jatsi carayanabo yaxo tsi cruzo tsi naa joni ma 
tooxaniqué. Naa joni ma namëniquë iquia. 24Jama, jahuë Jesu 
Diós bësotëquëmaniquë iquia. Bësoyama caba iti quima ax ja 
paquëmahacani quiha ra. Bëbotimaxëni ja rësohai ca ini quiha. 
25 Jabi Jesu yoati tsi David yamabo nëcaniquë: 

“Ea bésojó ca Ibo ë jisquë. 

Ea jisbëriayamahi quiha. 

Ja iqui tsi shina-motsiquiyamaxéquia ra. 

26 Ja tsi xo toa shina-raniquia. 

Anomaria xo noho Ibo iquia ranihi na. 

Rësohax bësotëquëti 6 pasoquia ra. 

27 Bësoyama caba iti 6 tsi ëa jisbëriayamaxëqui mia ra. 

Jasca, mi chama iqui tsi poroyamaxëhi quiha mi yonati jiaxëni 
cato. 

28 Bësoti quinia ëa mi jismaquë. 

Jasca, ëa ranihuaxëqui mia, mi bëta ë xëquë no” 
i jahuë Jahëpa Dios qui Jesu ni quiha David yamaba quënëni cato 
no. 

29 Bër0 tsi mato qui chaniquia, ëbë xatë ba. Nicacana. Siri tsi 
David yamabo yoi rësoniquë. Ja maihuahacaniquë. Jasca, tobi 
quiha no bëta jahué mai. 30 Jabi Dios shina cahëxëni ca David 
yamabo iniquë iquia. “Mi chahitaxocobo huësti ca janaxëquia, 
mi trono xo tsi ja yonano” i ja qui Dios ni ca ja cahëniquë. 
Jasca, quiayamahai ca Dios ini ca ja cahëniquë. 31 Jabi rëquë 
ca xaba tsayahi David iniquë Cristo qui. Diós axëti nori ca 
cahéhax tsi quiha Cristo bësotëquëxëhai ca yoati ja chaninique. 
Bésoyama cabo iti ó tsi ja niabëriahacayamaxëhaina, jahué 
yora poroyamaxéhaina, tihi cabo yoati David chanini quiha. 
32Dios tsi xo toa naa Jesu icanai ca Bësotëquëmati Ibo. Ja 
bësotëquëyamëquë ra. Tihi ca tsi xo toa no yoahaina ra, naa 
noqui tëquëta. 33 Jasca, jahuë Jesu Diós oquë-oquëhuaniquë 
ra. Jaboqui Dios mënëcaya tsi tsaho xo ra. Jaquirëquë Espiritu 
Santo jahuë Jahëpa quima Jesu biniquë. Bixo tsi quiha noqui 
ja japaniquë, naa Diós yoani jascaria. Jabi noqui Espíritu 
Santo japahacahai ca tsi xo toa ma tsaya-tsayahaina, ma nica- 
nicahaina ra. 34 Tsayacahuë. Nai qui tëronoyamaniquë noba 

David yamabo. Jama, nëca tsi ja quënëniquë noba Jesu yoati 
na: 
“Noho mënëcaya tsi tsahotsina, 
35 mi chama nama tsi mia pasomaha cabo é janaxëquë rohari' i 
noho Ibo qui Ibo Dios ni quiha” 
néa tsi David yamabo nécani quiha. 
36 Jatsi jatiroha ca Israél ca nohiria ba jabija ca cahéno ra. 
Ma tooxani ca Jesu Diós oquéhuaniqué ra. Noba chama, noqui 
Xabahamati Ibo, tihi cabo Diós jahué Jesu manémaniqué —néa tsi 
nohiria bo qui Pedro nëcaniquë. 
37 Jatsi Pedro yoani ca nicahax tsi quiha ja cohuënacaniquë. 
Cohuënahax, 

—éJénahuaxéhi ni noa ra, noba xatë bá? —i Pedro, Chani 

chitahëhuati ibo bo, tihi cabo qui jaca niquë. 
38 Jatsi Pedró quëbiniquë: 

—Mato jocha quima Dios quiri bësocana. Jasca, Jesu janë tsi ma 
ashimahacaxëti xo. Tocacana, mato jocha masahacano iquish na. 
Jatsi mato qui Espiritu Santo axëhi quiha Dios ra. 39 Mato, mato 
xocobo, carayanabo, tihi cabo qui Espíritu Santo acatsi quiha, 
mato qui jahué Chani acacani iqui na. Bixéhi quiha noba Ibo, Diós 
quénani cabo tëquë —nëa tsi nohiria bo qui Pedro nëcaniquë. 

40Chanipama tsi quiha jato ja yoba-yobaniquë: 

—Jochahuaxëniria ca nohiria bo quima tsëquëcana, 
xabahamahacaxéna —iquiina. 

41 Jatsi quiha ashimahacaniqué jahué chani chahahuanish 
cabo. Toa barí tsi quiha chahahuacanaiba maxo qui tres mil ca 
nohiria riiniqué ra. 42Chahahuaxo tsi quiha Chant chitahéhuati 
ibobá tiisimani ca ja nica-nicacaniquë. Jia tsi quiha ja rabéna- 
rabënabëquicaniquë. Rabénaxo tsi quiha Dios shiati ja nëtocaniquë. 
Jasca, Dios qui ja bëhox-bëhoxcaniquë. 


Jariapari ca chahahuacanaibo 


43 Toatiya tsi quiha huëstima ca jisti bo jahuë Chani chitahëhuati 
ibobá aniquë. Jatsi ratëyoniquë nohiria tëquë, tsayahi na. “4 Jasca, 
racanabëquiniquë chahahuacanaibo tëquë. Racanabéquihax tsi 
quiha jato jahuë bo tëquë ja xatënacaniquë. 45 Jato jahuë bo iniaxo 
tsi quiha noitiria cabo qui parata ja acaniquë. 46 Jasca, jatiroha ca 
bari tsi quiha jodioba arati xobó tsi ja cati-caticaniqué Dios qui 

araxëna. Jasca, jato xobo xo tsi quiha shiati ja pi-pipaocaniquë. 
Jasca, ja oriquibëquinapaocaniquë ranihax na. Ja huashiyamacani 
quiha. 47 Jasca, jia tsi Dios ja ocahua-ocahuacaniquë. Nohiria qui 
jia jato jabi ini quiha. Jasca, jatiroha ca bari tsi quiha nohiria 
xabahamahacaniquë. Jatsi iglesia qui ja riicaniquë chahahuahax 
na. 


Catëjo tahë jaya ca jënimahuanina 


3 1Huësti bari tsi quiha Pedro, Juan, tihi cabo jodioba arati 
xobo-xoboria qui bocaniquë bëhoxhi na. A las tres ja ini 
quiha, naa jato bëhoxti hora. 2Jabi toa tsi arati xobo caiti tsi quiha, 
naa “Caiti Jiaria” icanai cato tsi quiha joni noitiria ca tsaho iniquë. 
Catëjo ca tahë yoi jayanish ca ja ini quiha. Jatiroha bari tsi toa tsi 
ja janahacani quiha, parata bënariati. 3 Jatsi arati xobo-xoboria qui 
Pedro, Juan, tihi cabo jicohai ca ja jisniquë. Jisi tsi, 

—E qui parata ahuë —i jato qui ja niquë. 

4 Jatsi joni Pedro Juan bëisniquë. Bëis-hax ja qui Pedro chaniniquë: 

—Noqui bëishuë iquia —iquiina. 

5Jatsi quiha joni tsaya-tsayaniquë. Parata 6 ja pasoni quiha. 

6 Jatsi Pedro ja qui nëcaniquë: 

—Parata yama ca ëa xo naa. Jama, mia mëbicasquia. Nazarët ca 
Jesucristo tsi xo toa chama jaya cato. Jahuë janë tsi tapitsina iquia 
—i ja qui Pedro niquë. 

7 Jatsi jahuë mëquë mënëcaya tsi Pedró biniquë. Bixo tsi quiha 
toa joni ja joimaniquë. Chamatapini quiha jahuë tahë. Jënima 
jahué jopoto ini quiha. 8Jatsi joni biisiniqué. Jahuë tahë tsi ja 
niiniquë. Jatsi co-cotsijaniquë. Jatsi quiha Pedro, Juan, tihi cabo 
ya arati xobo qui ja jiconiquë jaa ri. Co-copama tsi quiha Dios 
ja ocahua-ocahuaniqué, biisi-biisixo na. 9 Ja cohaina, Dios ja 
ocahuahaina, tihi ca tsi quiha toá ca mani ca nohiria ba jisniquë. 
10Parata bënaxëniria cato, naa “Caiti Jiaria” icanai cató ca 
tsahopaohax ca joni ja iqui ca cahéhax tsi ja ratëyocaniquë. 

—dJënahuariahax ja jënimahuahacaha sa? —i jaca niqué 
tsayahax na. 


Arati xobó tsi Pedro chaninina 


1 Pedro, Juan, tihi cabo parata bënaxëniria cató achaniquë. 
Achajahuano tsi quiha jato qui nohiria bo jabayoniqué tsayacatsi 

na. Portal de Salomón icanai cató tsi ja quétsocani quiha. 12 Jatsi 
nohiria bo jisi tsi quiha jato qui Pedro chaniniquë. Ja nëcaniquë: 

—dJëniriahax ratëcanai pa? dJëniriaxo tsi noqui tsaya-tsayacanai 
sa? Noba chamá tsi naa joni no tapimayamaquë ra. dJënahuariaxo 
noba mëstë ca jabí tsi naa joni no jënimahuana ra? 13Dios, naa 
noba Abraham yamabo, noba Isaac yamabo, noba Jacob yamabo, 
tihi caba Diós jahué yonati Jesu oquéhuaniqué ra. Jabi naa jasca 
ca Jesu Pilato qui ma méaniqué pé, ja naméhacano. Jatsi Pilató 
paquémacasqué tsi quiha “Anoma. Paquëmayamahuë” i ja qui 
ma niquë ra. 14Mato ti tsi xo toa jocha yama ca Mëstëxëniria 
ca niati ibo-iboria bo iquia. Niaxo ati ibo-iboria ca joni ma 
baaniquë rë, paquëmahacati. 15Mato ti tsi xo toa nohiria 
Bésomati Ibo-iboria acanaibo iquia. Jama, naa acacanish ca 
Jesu Diós bësotëquëmaniquë ra. Jabija tsi xo naa no yoahaina 
iquia. Parayamaqui noa. 16Naa joni, naa ma tsayahai ca joni 
jénimahuahacaqué ra, naa jasca ca Jesu jané no. Naa ma cahéhai 
ca joni tapimahacaqué ra, toa jané qui ja chitimiha cató no. 
Tsayacahué. 

17 Jisa, noho xatë bá. Tonia cahéxoma tsi ma tocaniquë iquia, 
naa mato réquéniniti ibobá ani jascaria. 18Jama, toca ca quiniá tsi 
quiha ja yoacani ca Diós jatihuaniquë, ma tocani catë no. Naama 
tsi quiha Cristo yoati tsi jahué Chani yoanish cabo chanini quiha, 

“Tënëxëti xo Cristo" iquiina. 19 Jatsi jaboqui mato jocha quima Dios 
quiri bésocana ra, mato jocha masahacano iquish na. 20 Jatsi mato 
ranihuaxéhi quiha Ibo Dios. Jasca, mato bax ja bini ca Xabahamati 
Ibo, naa jahué Jesu mato qui raaxéhi quiha. 21 Jama, jaboqui 
naipá tsi ja chitëpariti xo ra. Jariapari tsi tsëquëxëti xo jatiroha 
ca paxahuahacatiya, naa Dios Chani yoanish cabá tsi Diós yoani 
jascaria. 22Moisés yoani ca nicacana. Ja nécani quiha: *Mato qui 
Dios Chani Yoati Ibo-iboria raaxéhi quiha Dios ra, naa mato qui 
ëa ja raani jascaria. Mato jimibo huësti ca yoi ixéhi quiha naa 
joni ra. Ja yoahai ca téqué ma nicaxéti xo. 23Jasca, Dios nohiria 
bo quima aquëquëmahacaxëti xo toa joni chant nicayamacanaibo. 
Nicayamahax quëyohacacaxëcani quiha” tihi ca tsi i Moisés ni 
quiha ra. 

24 'Jabi naa xaba yoati tsi Dios Chani yoanish cabo tëquë 
chanipaoni quiha, naa Samuel yamabo tiya rohari cabo. 25Jasca, 
naa Dios Chani yoacanish caba chahitaxocobo xo mato ra. Mato 

qui Dios Chani acacani quiha jaari, naa mato naborëquëbo qui ja 
acacani jascaria. Jariapari tsi quiha Abraham yamabo qui Dios 
Chani acacaniquë, naa “Chahitaxocobo jayaxëqui mia. Toa baquë 
tsi shomahuahacaxéhi quiha mai ca nohiria bo tëquë” i ja qui 
Dios nina. 26 Jatsi mato jodiobo qui pari tsi quiha jahuë yonati 
yoi Diós raaniqué mato shomahuaxëna. Mato jocha quima mato 
casomacatsi quiha ra —nëa tsi quiha Pedro nëcaniquë nohiria bo 
qui. 


Jodiobo yosibo bésojó tsi Pedro, Juan, niinina 

4 1Jari nohiria bo qui ja chanicano tsi quiha bëcaniquë 

arati ibo bo, arati xobo obëso ca capitán. Jasca, bëcaniquë 
saduceobo icanai ca chama bo ri, naa “Bësotëquëyamaxëhi 
quiha nohiria" icanaibo. 2Jato qui yoi ini quiha toa nohiria bo 
qui Pedro, Juan, tihi cabá tiisimanina, Jesu bësotëquëmahacani 
nori yoahi ja icani quéshpi na. Jato qui yoi toa chani ini quiha, 
nohiria bësotëquëyamaxëhai ja quëscahuacani quëshpi na. Jatsi 
Pedro, Juan, tihi cabo qui ja caxacaniquë. 3Caxahax tsi quiha 
jato qui ja tsamicaniquë. Caquë quiha bari. Ja iqui tsi preso qui 
jato ja nanëcaniquë huëaquë copixéna. +Jama, huéstima cabá 
chahahuaniqué jato chani nicaxo na. Cinco mil ca joni bo tahé ja 
icani quiha. 

5 Huéaqué tsi quiha jodioba chama bo catiniqué, naa jato 
yosibo, jato yoba tiisimacanaibo. 6Toá tsi quiha Anás, naa jato 
arati ibo-iboria iniqué jaa ri. Jasca, toá tsi quiha Anás jimibo 
iniqué jato ri, naa Caifás, Juan, Alejandro, tihi cabo. 7 Catixo 
tsi quiha jato nëpax tsi Pedro Juan ja nimacaniquë nicaxëna. 
Nimahax, 

—éJénahuaxo tsi naa joni ma jénimahuahitaha sa? ¿Jahué 
chama ya ni mato ra? ëTsohuë ni toa naa chama mato qui ati ibo 
ra? —i jato qui jaca niquë. 

8Jatsi quiha Espíritu Santo réaméxo tsi Pedro quëbiniquë: 

—Noqui nicacana, nohiria chama bá, yosibá. %¿Naa noitiria 
ca joni no mébihitaha ca yoati tsi noqui nicacanai sa? 

“ëJënahuariahax naa joni jénimahuahacaha sa?" ¿ii ni mato ra? 

10 Jénima quiha. Ma cahëyoti xo. Cahëxëti xo Israël ca nohiria bo 
tëquë ri. Nazaret ca Jesucristo chamá tsi ja jënimahuahacahitaquë 
ra, naa ma tooxani ca jasca cato chamá no. Ja tsi xo toa Diós 

bësomanina. Jesu chama iqui tsi mato bésojó tsi nii quiha naa joni 
ra. 11 Jabi naa jasca ca Jesu yoati tsi chanihi quiha Quënëhacanish 
cabo ra. 

“Oquënaxëhi quiha yosibá niaha ca Maxaxa ra. 

Oquë-oquëria ca manëxëhi quiha” 
ii quiha ra. Jabi Jesu tsi xo naa maxaxa ra, naa ma niani cato. 
Jama, naa maxax jascaria tsi ja oquënani quiha. 120qué-oquéria 
ca tsi xo naa ra. Yama tsi xo Xabahamati Ibo huétsa ra. Ja huësti 
ca tsi xo Jesu. Jaroha ca tsi xo toa Diós noqui acana noqui 
xabahamati —néa tsi quiha chama bo qui Pedro nëcaniquë. 

13Chama ya tsi Pedro, Juan, tihi cabo chanini nori ca 

jisi tsi toa chama bo ratérianiqué. Jasca, escuela qui ja 
boyamacani nori ca nicaquí tsi Jesu rabéti bo ja icani nori ca 
ja cahëcaniquë. 14Jama, Pedro, Juan, tihi cabo ya niihai ca 
jénimahuahacahitahax ca joni jisi tsi quëbiti ja cahéyamacani 
quiha. Ja iqui tsi jato qui quésoti métsama ja icaniquë. 15 Jatsi 
quiha naquëtë cacha jato ja raacaniqué jamëhax chaninaxéna. 
Raahax, 

16 —¿Jénahuariaxéhi ni noa sa, naa joni bo qui? Naa anomaria 
ca jisti naa joni bá acahitaha ca cahéhi quiha Jerusalén ca nohiria 
bo tëquë rë. ¿Jénahuariahax “Oca ma xo” i no na ra? 17 Naa jahué 
bo nohiria bo qui pacanamitsa rë. Jato no jënëxëti xo ra. Jatsi jato 
no yobano, Jesucristo jané tsi ja chanitëquëpistiariacano —i jaca 
niquë chaninahi na. 

18 Jatsi quiha Pedro, Juan, tihi cabo ja quënacaniquë. Quënaxo 
tsi quiha jato ja yobacaniquë: 

—Nohiria bo qui Jesu yoati tsi ma chanitëquëyamano ra 

—iquiina. 

19 Jama, Pedro, Juan, tihi cabá quëbiniquë: 

—Shinaparicana. ¿Tsohué nicayoixëhi ni noa ra? ¿Mato ni? ¿Dios 
ni? 20 ¿Jénahuariaxo no chanihai ca no jénéna ra? No jisnina, no 
nicanina, tihi cabo yoati tsi no chaniti xo ra —i jato qui Pedro 
Juan niquë. 

21 Yobatëquëxo tsi quiha chama ba jato paquëmaniquë. Jabi 
nohiria bo qui raquëqui tsi Pedro, Juan ja copiyamacani quiha. 
Jabi naa jënimahuahacanish ca joni quëshpi tsi Dios ocahuahi 
nohiria bo iniquë. 22 Anomaria toa jisti ini quiha. Cuarenta año bo 
huino toa jënimahuahacanish ca joni ini quiha. 

Dios qui chahahuacanaibo bëhoxnina 


23 Jisbëria tsi quiha jato nohiria yoi bo qui Pedro Juan bocaniquë. 
Jatsi quiha arati ibo bo, yosibo, tihi cabá yoani ca jato ja 
yoacaniquë. 24 Jatsi quiha Dios qui ja bëhoxyocaniquë nicahax na: 

—Mia ri tsi xo Ibo-iboria. Mia ri tsi xo toa naipa, mai, ia, tihi 
cabo Néhohuati Ibo ra. Jaha cabo tëquë mi ani quiha ra. 25 Jasca, 
mia ri tsi xo toa Espiritu Santo tsi noqui chaninish cato, naa noba 
naborëquëbo David yamabo mi chanimaniquë no: 

“ëJënihax tsi caxahi ni carayanabo pë2 
éJénixo mahitsa tsi shina-shinahi ni nohiria bo ra, Dios 
pasomaha yoi ca axéna? 

26 Shomahuahacacani quiha maí ca rey bo ré, iquinaxéna. 

Caticani quiha país ca chama bo rë, Ibo Dios, jahuë 
Xabahamati Ibo, tihi cabo pasomaha iquinaxéna" 
i David yamabo ni quiha. 

27 “Tocapiyamëquë ja yoanina iquia. Naa noba yaca yoí tsi 
Herodes, Poncio Pilato, tihi cabo chaniyamëquë carayanabo, 
Israél ca nohiria bo, tihi cabo ya. Chaninaxo tsi quiha mi yonati 
mëstëxëni ca Jesu, naa noqui mi raani ca ja namëcasjahuacaniquë 
pë. 28Jatsi quiha ja tocacaniquë. Jabi mi planes, naa mi chamá 
tsi acacani ca planes roha ja acani quiha, mi shina ja ini quëshpi 
na. 29 Jabi jaboqui mi yonati bo roamiscani quiha pë, Ibobá. 
Jama, noqui, naa mi yonati bo mi chamahuano, raquéxoma tsi 
mi chani no yoano iquish na. 30 Jasca, mi chamá tsi noitiria cabo 
mi jénimahuano. Jasca, mi yonati jiaxéni ca Jesu jané tsi jisti- 
jistiriabo mi ano ra" —nëa tsi ja nëcacaniquë bëhoxhi na. 

31 Ja bëhoxcaquë tsi quiha yajo-yajohacaniquë ja caticani ca 
xobo ra. Jasca, Espíritu Santo tsi ja réahacacaniqué. Rëamëhi tsi 
raquéhaxma tsi quiha Dios Chani chanitsijacaniquë. 


Jato jahuë bo ja xaténacanina 


32 Toatiya tsi quiha jia tsi chahahuacanaibo rabënabëquicaniquë. 
Jaharisi quiha ja shinacanai ca ini quiha. Jasca, jato jahué bo tëquë 
ja xatënacaniquë. *Nohó-na xo naa, nohó-na xo toa" iyama jaca ni 
quiha. 33Jasca, chama-chamariá tsi quiha Dios Chant chitahëhuati 
ibo bo chaniniquë, Ibo Jesu bésotéquémahacani nori ca yoahi na. 
Toatiyá tsi quiha jia tsi Diós jato mëbiniquë. 34Jasca, toatiyá tsi 

quiha chahahuacanaibá narisyamaniquë. Jato xobo bo, jato mai 
bo, tihi cabo ja iniacaniquë. 35Iniaxo tsi quiha toa parata Chani 
chitahëhuati ibo bo qui ja acaniqué. Jaquirëquë quiha noitiria cabo 
qui toa parata acacani quiha. 36 Jabi tocaniqué José, naa Chipre 

ó conish cato. Arati xobó ca yonati ja ini quiha. Jabi naa José qui 
janë huétsa Chani chitahëhuati ibo bë ani quiha, naa Bernabé 

cato. Noba joí tsi “Nohiria mëbiti ibo" iqui noa. 37 Jabi jahué mai 
Bernabé inianiqué jaa ri. Iniaxo tsi quiha Chant chitahëhuati ibo 
bo qui jahué parata ja mëaniquë, noitiria cabo qui acacati. 


Ananías, Safira, tihi cabá paracasnina 


5 1 Jatsi quiha joni huëtsa, naa Ananías icanai catë jahué mai 

inianiquë jaa ri, jahuë ahui Safira yaxo na. 2Iniaxo tsi quiha 
parata xaté ja jananiquë jamë bax na. Jahué ahui qui jia ini quiha 
ja anina. Jatsi quiha parata tëxë ja bëniquë Chani chitahëhuati ibo 
bo qui. 3Ja bëquë tsi quiha ja qui Pedro chaniniquë: 

—éJénahuariahax mi shina qui Satanás jicoha pa? Parata xatë mi 
jonëquë pë iniaxo na. Toca tsi Espíritu Santo qui mi quiaquë rë. 4Toa 
mai inianox pari tsi ¿mí-na ja iyamayamani? Jasca, ja iniahacaquë tsi 
jari mi parata ja iquë ra. Jama, noqui paracasquí tsi toa parata xatë roha 
noqui mi bëquë rë. Anoma tsi xo toca ca mi shinahaina iquia. Dios qui 
mi quiaquë rë, joni qui nomari —nëa tsi quiha ja qui Pedro nëcaniquë. 

5Jatsi quiha Ananías rësoniquë, Pedro chani nicahax na. Mai qui 
ja paquëniquë. Jatsi quiha nohiria tëquë raquë-raquëniquë nicahax 
na. 6 Jatsi joixo tsi quiha shinapayo ba jahuë yora yaboniquë raití 
no. Yaboxo tsi cacha boxo tsi ja maihuacaniquë. 

7Tres hora quirëquë Ananias ahui jiconiquë, naa Safira icanai 
Cato, Jari jahuë bënë rësoha nori ca ja nicayamani quiha. 8Jatsi 
Pedro nicaniquë: 

—Ea yoahuë. ¿Tihi roha ca parata ma bichi, mato mai quëshpi 
na? —iquiina. 

Jatsi quiha, 

—Jabija. Tihi roha ca parata no bichitaquë —i Pedro qui ja niquë. 
Ja quiani quiha. 

9 Jatsi Pedró quëbiniquë: 

—Jishopé. ¿Jéniriaxo néca tsi mi shinaha pa. Espíritu Santo 
tanamaqui mia pë. Nicapa. Bécani quiha ré mi bënë maihuahax 
cabo. Mia bichi bëcani quiha maihuaxëna —i ja qui Pedro niquë. 

10 Jatsi ja rësotapiniquë. Jatahë tsi quiha ja paquëniquë. Jatsi 
quiha shinapayobá jiconiquë. Jicoxo tsi ja jiscaniqué. Cacha boxo 
tsi quiha jahuë bënë ya raquépina tsi ja maihuacanique. 11 Jatsi 
raquë-raquëniquë chahahuacanaibo tëquë. Jasca, raquëyoniquë 
nicanish ca nohiria huëtsa bo ri. 


Acacani ca jisti bo 


12 Toatiya tsi quiha Salomón Portal icanai catë tsi 
chahahuacanaibo catihi ipaoniquë araxëna. Toa xo tsi huëstima 
ca jisti bo Dios Chant chitahëhuati ibobá ani quiha, nohiria bo 
xéréqué xo na. 13 Jama, jato bëta arati catiyamani quiha nohiria 
tëxë rë, jato chama bo qui raquëhi na. Jama, nohiria bo qui 
shinajiaxéni cabo chahahuacanaibo ini quiha. 14 Toatiya tsi jato 
qui riini quiha huëstima ca chahahuacanaibo paxa cabo, naa Ibo 
qui chitimicanish ca joni bo yoxa bo tëquëta. Jatiroha ca bari tsi 
jato maxo anini quiha. 15 Jasca, Chant chitahëhuati ibobá acani ca 
jisti bo iqui tsi isicanaibo, iquicanaibo, tihi cabo nohiria ba bëcani 
quiha ja jénimahuahacacano. Bahí tsi jato oxati, jato huana bo, 
tihi cabo ó tsi ja janahacacani quiha Pedro ja manacano. Pedro 
tëbaquishi jato matarahai ca ó ja quéécani quiha jënimahuahacati. 
16 Jasca, Jerusalën ca tëamë ca yaca huëtsa bo quima ax nohiria 
bëcani quiha. Isicanaibo, yoshi jaya cabo, tihi cabo ja bëcani quiha. 
Ja jënimahuahaca-caniquë jato tëquëta. 


Chani chitahëhuati ibo bo tënëmahacanina 


17 Jatsi quiha Dios Chani chitahëhuati ibo bo qui arati ibo- 
iboria yosananiquë. Jato qui yosananiquë jahuë rabëti bo ri, naa 
saduceobo, naa “Bësotëquëyamaxëhi quiha nohiria” icanaibo. 

18 Yosanahax tsi quiha jato qui ja tsamicaniquë. Tsamixo tsi preso 
qui jato ja nanëcaniquë. 19 Jatsi toa baquicha tsi quiha Ibo Diós 
raani ca angël preso caiti japëcaniquë. Japëcaxo tsi quiha preso 
cacha jato ja bëniquë ra. Jatsi jato qui ja yoaniquë: 

20—Bocata. Arati xobo nabiri tsi niixo xabahamati quinia paxa 
ca yoacana —iquiina. 

21 Jatsi huéaqué tsi quiha arati xobo qui ja jicocaniquë, naa ja 
yoahacacani jascaria. Jicoxo tsi nohiria bo tiisimatsijahuacaniqué. 
Jatsi quiha arati ibo ba cahéniqué jato rabéti bo ya. Cahéxo tsi quiha 
jodioba chama bo, yosibo, tihi cabo ja quénacaniqué chaninaxëna. 

Jatsi quiha preso qui policia ja raacaniquë Chani chitahëhuati bo 
bëti. 22 Preso qui cahëxo tsi quiha Chani chitahëhuati ibo bo policia 
yopaniquë. Yama a ra. Jatsi ja bacacaniquë chama bo yoaxëna. 

23 —Preso qui no cahëquë. Jënima toa caiti bo iquë ra. 
Pëyëhama quiha jahuë candado iquë iqui noa. Jasca, caiti cacha 
jari nii iqui quiha jaha bësoti soldado bo ra. Jama, caiti japëcaxo 
tsi yama ca no jisquë pa. Mëquëya toa jato presó ca naquëtë iquë 
pa —i chama bo qui jaca niquë bacahax na. 

24 Jatsi ja yoacani ca nicahax tsi quiha ja shina-risiquiyocaniquë, 
naa soldado ba capitan, arati ibo-iboria bo. Nicahax, 

—éJénahuaria ni sa? —i jaca niquë. 

25Jatsi quiha chani paxa jaya ca joni jiconiqué. Jicohax, 

—Jisi bocata. Arati xobo nabirí tsi nii quiha nanéhacahitahax ca 
joni bo ra. Toa xo tsi nohiria bo tiisimacani quiha ra —i jato qui ja 
niquë. 

26 Jatsi mëri tsi capitán caniquë jahué soldado bo ya. Jahari 
chama bo qui jato ja bëcaniquë. Ishima tsi toa Chani chitahëhuati 
ibo bo ja bëcani quiha nohiria bo qui raquëqui na. Nohiria ba jato 
acai ca ja quëscahuacani quiha. 27 Béxo tsi quiha chama bo bésojó 
tsi jato ja nimacaniquë. Jatsi arati ibo ba chama ba jato nicaniquë: 

28 —“Jesu yoati tsi nohiria bo tiisimayamacana" di mato qui no 
yamayamahitaha ra? dJënahuariacanai ra? Jerusalén tsi pacanahi 
quiha mato chani ra. Anoma tsi xo toa ma tiisimahaina. Jasca, 
noqui quësocasqui mato pë, toa Jesu nani quëshpi na —néa tsi 
quiha arati ibo ba chama nëcaniquë. 

29 Jatsi Pedro, Dios Chani chitahéhuati ibo bo, tihi cabá 
quëbiniquë: 

—Jariapari tsi Dios no nicaxëti xo ra, joni bo nomari. 39Noba 
naboréquéba Diós jahué Jesu bësomayamëquë ra, naa cruzó 
tsi ma tooxayamëta ca jasca cato. 31 Bésomaxo tsi quiha ja 
oquéhuayaméque, jahué ménécayá ja ino. Chama jahué Jesu 
qui ja ayamëquë Rëquëniniti Ibo, Xabahamati Ibo, tihi cabo iti. 

32 Jabi toca xo ra. Jabija ca cahéxo tsi nohiria bo yoa-yoaqui noa 
ra, paraxoma. Tocahi quiha Espíritu Santo ri. Jasca, jahué Chani 
nicacanaibo qui Espíritu Santo aqui Dios ra —néa tsi quiha ja 
nëcacaniquë. 

33 Jatsi quiha catinish ca yosibo caxa-caxaniquë ja yoacani ca 
nicahax na. Itsisnaniquë jato shinana ra. Jato ja acascani quiha. 

34 Jama, jato 6 niini quiha huésti ca chama, naa Gamaliel icanai 
cato. Yoba tiisimanish ca joni ja ini quiha. Jasca, nohiria qui 
shinajiaxéni ca naa joni ini quiha. Yosibo bésojó niixo tsi quiha 
naquété cacha Chani chitahëhuati Ibo bo ja raaniqué. 35Raahax 
chanitsijaniquë: 

—Jisa, Israél ca joni bá. Quiniacaxëcahuë, anoma ca naa joni bo 
qui ma ayamano. 36Tobi ini quiha Teudas icanai cato. Joni-joniria 
ja ini ca ja quéscahuani quiha ra. Jasca, ja béta cuatrocientos 
ca joni bo riini quiha nianaxéna. Toa joni acacaniquë ra. Jatsi 
pacanamahacani quiha jahuë rabëti bo tëquëta. 37 Jaquirëquë 
tobi iniqué Galileá ca Judas. Nohiria censo ini cató tsi toa joni 
jisiquini quiha. Joni bo misco ja mëpini quiha jaa ri. Jama, toa joni 
acacaniquë jaa ri. Jabayoni quiha jahuë rabëti bo ra. 38 Jatsi noho 
yoba tsi xo naa: Naa joni bo no motsayamano. Jato paquëmacana 
iquia. Jato chama yoi pi ja chanicano tsi quëyohacaxëhi quiha 
ja acaina iquia. Pacanaxëhi quiha jato rabëti bo ri. 39 Jama, Dios 
yonoco pija acano tsi yama tsi xo toa jato yonoco quëyoti mëtsa 
cato ra. Jatsi quiniacaxëcahuë, Dios yoi pasomaha iquinahi ma 
imitsa iqui na —nëa tsi yosibo qui Gamaliel nëcaniquë. 

40 Jatsi quiha yosibo qui jia quiha jahuë yoba iniquë. 41 Jatsi Dios 
Chani chitahëhuati ibo bo jahari ja quënacaniquë. Quënaxo tsi 
quiha jato ja rashacaniquë. Jatsi quiha jato ja yobaniquë, Jesu janë 
tsi ja chaniyamacano. Yobaxo tsi quiha jato ja paquëmacaniquë. 
42 Jatsi quiha jatiroha ca bari tsi arati xobo xo tsi Xabahamati Ibo 
Jesu iqui ca ja yoa-yoacaniquë. Jasca, chahahuacanaiba xobo xo tsi 
tiisimatsijahuacaniquë. 


Iglesiá ca mëbicanaibo janëhacanina 


6 1Toatiya tsi chahahuacanaiba maxo anino tsi quiha jodioba 

joi chanicanaibo qui carayana ca joi chanihai ca jodioba joi 
mëraniquë. 

—Piti biyamahi quiha noba bënë imanish ca yoxa bo rë, barihaní 
tsi piti ja acaquë no —nëa tsi quiha jato jimibo qui ja nëcacaniquë. 

2 Jatsi quiha chahahuacanaibo tëquë Dios Chant chitahëhuati ibo 
ba quënaniquë ja caticano. 

—Noqui yoi tsi xo Dios Chani no yoahai ca jënëhaina rë, piti, parata, 
tihi cabo otoxéna. Anoma quiha. 3Jatsi siete ca joni shinajiaxëni cabo 
mëracana, nobë xaté bá, toa ototi yonoco ati. Espíritu Santo réamé ca 

joni ja ixëti ca xo. Jasca, tiisi ja jayacaxëti xo. Jato qui naa ototi yonoco 
mëaxëqui noa ra. ^Méaxo tsi xaba jayaxéqui noa bëhoxti, Dios Chani 
tiisimati —nëa tsi quiha jato qui Chani chitahëhuati ibo bo nëcaniquë. 
5Jatsi raniniquë chahahuacanaibo tëquë, nicahax na. Jatsi 
quiha siete ca joni bo ja bicaniquë ja yoahacacani jascaria. Jatsi 
Esteban ja bicaniquë, naa Dios qui chitiminish ca Espiritu 
Santo rëamënish ca joni. Jasca, Felipe, Prócoro, Nicanor, Timón, 
Parmenas, Antioquía ó ca conish ca Nicolás, naa jodioba jabi binish 
ca carayana, tihi cabo quiha ja bicaniqué toa yonoco ja otocano. 
6 Jatsi quiha Chant chitahëhuati ibo bo bésojó ja janahacacaniquë. 
Jatsi jato bax ja bëhoxcana ca tsi jato mëquë jato 6 ja janacaniqué 
shomahuaxëna. 
7Toatiya tsi quiha Dios Chani pacananiquë. Ani-aniniquë 
Jerusalën ca chahahuacanaibo. Jasca, Cristo qui chitiminiquë 
huëstima ca jodioba arati ibo bo ri ra. 


Preso qui Esteban nanëhacanina 


8Toatiyá tsi quiha chamaxëniria ca jisti bo Estebán aqui 
iniquë nohiria xërëquë xo na. Diós toa joni shomahuariani quiha, 
jahué yonoco ja aqué no. Jasca, Espíritu Santo chama jayani 
quiha. 9 Jama, ja qui caxa iniqué catiti xobó ca nohiria bo, naa 
Paquémahacanish ca Yonati bo icanai ca maxo. Esteban qui tsi 
quiha joi mëratsijahuacaniquë. Jasca, jato maxo qui riiniqué 
jodiobo huétsa bo ri, naa Cirene, Alejandría, Cilicia, Asia, tihi 
cabo mai ax bécanish cabo. Esteban qui caxa ja icani quiha jato 
ri. 10Jabi Esteban qui joi ja méracano tsi quiha Espíritu Santo tiisí 
tsi jato ja québiniqué. Esteban bëbotimaxëni ja icani quiha, ja 
quëbihai ca iqui na. 11 Jatsi quiha parata joni bo qui ja acaniqué 
quiahuamaxéna. Acax tsi quiha, 

—“Moisës yamabo, Dios, tihi cabo pasomaha chanihi quiha 
Esteban ra. No nicaqué ra. Anoma quiha" tihi ca tsi icana —i joni 
bo qui jaca niqué pé. 

12 Jatsi ja quiacaniqué Esteban qui nohiria bo caxahuaxéna. Jatsi 
quiha itsisnaniqué nohiria bo, yosibo, Dios yoba tiisimacanaibo 
tëquëta. Caxahi tsi quiha Esteban qui ja tsamicaniquë. Ratëniquë 
Esteban. Tsamixo tsi quiha jodioba chama bo qui ja boniqué ja qui 
quësoxëna. 13Jatsi quiha chama bo qui chanitsi quiha quiacanaibo 
niqué. 

—Noba arati xobo, Moisës yoba, tihi cabo pasomaha chanihi quiha 
naa joni ra. Anoma tsi xo toa ja chani-chanihaina ra. 14 Jasca, “Noba 
arati xobo potasxëhi quiha naa Nazarët ca Jesu” ii quiha pë. Jasca, 

“Noqui Moisës yamaba ani ca jabi bo rarinamaxëhi quiha ra” tihi ca 
tsi ii quiha ra. No nicahitaquë ra —i quiha jaca niquë quiahi na. 

15 Jatsi quiha toá ca naquëtë ca tsahonish ca chama bá Esteban 
bëisniquë. Bëis-xo tsi quiha ángel bëmana jisiria ca jahuë bëmana 
manëhai ca ja jiscaniquë. 


Esteban quëbinina 
7 1 Jatsi quiha arati ibo-iboriá Esteban nicaniquë: 
—dJabija ni naa mi qui ja quésocanaina? —iquiina. 

2Jatsi Estebán quëbiniquë: 

—Ea nicaparicana, ëbë xaté bá, noho jahépa bá. Mesopotamia 
maí tsi Abraham yamabo racano tsi quiha noba oqué-oquéria 
ca Dios ja qui jisiquiniqué ra, naa Harán racahi ja canox pari no. 
3Toatiyá tsi quiha, “Mi mai, mi jimibo, tihi cabo jisbériana. Mai 
huétsa, naa mi qui é jismaxéhai ca mai qui cata" i ja qui noba Dios 
ni quiha. ^Jaha tsi quiha Abraham riquiniqué Caldea mai ax na. 
Riquicaya tsi quiha Harán mai icanai ca qui ja caniqué racahi na. 
Jatsi Abraham jahëpa rësoniquë. Ja rësoquë tsi quiha néri naa mai 
qui, naa ma racahai ca qui Diós raaniquë. 5Raaxo tsi quiha naa 
mai yoi ja qui Diós ayamaniquë ibohuati. Mai mishni roha ca ja qui 
acacayamani quiha toatiyá no. Jama, ^Mia, mi chahitaxocobo, tihi 
cabo qui naa mai axëquia, ibohuati" i ja qui Dios ni quiha, baquë 
Abraham jayanox pari no. 6Jasca, “Naa mai niabayacaxécani quiha 
mi chahitaxocobo carayanaba maí tsi racaxéna. Toá tsi carayanaba 
yonati bo icaxécani quiha mi chahitaxocobo. Cuatrocientos ca 
año no tsi jato yosicaxécani quiha toa carayanabo ra. 7 Jasca, toa 
carayanabo copixéquia, naa jato yonamisxéniria cabo. Jaquiréqué 
toa carayanaba mai jisbayacaxécani quiha mi chahitaxocobo naa 
mai 6 tsi ë qui araxëna” néa tsi noba Abraham yamabo qui Dios 
nëcaniquë. 8 Jatsi quiha Abraham yamabo qui jabi paxa ca, naa 
jibirishati jabi Diós aniquë, ja parayamahai ca jismaxëna. Jatsi 
quiha Abraham yamabá jahué baquë Isaac jibirishaniquë, huésti 
ca semana ja jayaniquë no. Jasca, Isaac yamabá jahuë baquë Jacob 
jibirishaniqué jaa ri. Jaquiréqué Jacob yamabá jahué doce ca baqué 
bo ri jibirishaniqué ja cocaqué no. 

9'Jabi Jacob doce ca baquë bo noba naborëquëbo ini quiha. 
Jatsi quiha jato noma Josë qui noba naborëquëbo yosananiquë. 
Yosanaxo tsi quiha carayana ca comerciante bo qui jato noma ja 
iniacaniquë, Egipto mai qui ja bocano. Toá tsi quiha yonati José 
iniquë rë. Jatsi, ja béta Dios ini quiha. 10 Toá tsi José tënë-tënëni 
quiha. Jatsi Diós José mëbirianiquë. Tiisi ja qui ja ani quiha. Jatsi 
José tiisi Faraón jisniqué, naa Egipto chama-chamaria. Jisi tsi 
quiha jahué mai tëquë, jahuë xobó cabo, tihi cabo José qui ja 
mëaniquë otojahuano iquish na. 

11 Toatiyá tsi quiha Egipto, Canaán, tihi ca mai ca nohiria bá 
tënë-tënëniquë. Piti ja biniacani quiha. Jasca, binianiquë José 
rëquëmë bo ri, naa noba naboréquébo. Yama ja jayacani quiha 
piti. 12 Jatsi Egipto ó ca piti ini ca nicaxo tsi quiha jahué baqué 
bo Jacob yamabá raaniquë, Egipto mai qui ja shishocano. Toa xo 
tsi quiha trigo ja copicaniquë piti. 13 Jaquirëquë jahuë rëquëmë 
bo biniatëquëniquë. Biniahax Egipto qui ja bacatëquëcaniquë. 
Toatiya tsi quiha “Mato noma xo ëa ra” i jato qui Josë ni quiha. 
Jasca, Faraón qui jahuë rëquëmë bo ja boniqué cahémaxéna. 

14 Jaquirëquë quiha jahuë jahëpa qui chani Josë raaniquë Egipto 
mai qui ja jono. Jatsi quiha ja bëyocaniquë Jacob-nabo tëquëta, 
naa setenta y cinco ca nohiria. 15Egipto mai qui cahëhax toa tsi 
ja racacaniquë. Jasca, toa tsi ja rësoyocaniquë, naa Jacob, noba 
naborëquëbo. 16 Jatsi xëni huëtsa quiha Jacob xao bo, noba 
naborëquëba xao bo, tihi cabo jahari ja bëcaniquë Canaán 

mai qui. Toá tsi quiha, naa Siquem icanai cato ax tsi quiha ja 
maihuahacaniquë. Jabi toa Siquem 6 ca maihuati mai noba 
Abraham yamabá copini quiha Hamor icanai ca baquë bo quima. 

17 Jatsi quiha cuatrocientos ca año bo, naa Abraham yamabo qui 
Dios yoani ca chani jatipaimano tsi quiha noba jimibo ani-aniniquë. 
Huëstima tsi ja icani quiha Egipto mai no. 18Jasca, toatiyá tsi 
quiha noba jimibo yonatsi Egipto chama huétsá huaniquë. Josë- 
nabo jaca nori ca ja cahéyamani quiha rë. 19 Jasca, noba jimibo qui 
caxa ja ini quiha. Caxaxo tsi quiha jato ja para-paraniquë. Jasca, 
jato cobéna ca baqué bo ja niabëriama-niquë rë, jato rësomacatsi 
na. 20Toatiyá tsi quiha noba Moisés coniqué ra. Jiaria ca baqué 
ja ini quiha. Toa baqué Diós shomahuaniquë. Tres oxé no tsi 
quiha ja shinahamahacaniquë jahuë xobó no. 21 Jatsi quiha xobo 
cacha ja jonëcaniquë Faraón qui raquëqui na. Jatsi Faraón jahini 

jisniquë. Jisi tsi quiha Moisës pistia jahuë xobo qui ja boniquë 
shinahamaxëna. Jahuë baquë jascaria tsi ja shinahamahacani 
quiha. 22 Jatsi quiha Egipto tiisi, jato jabi bo, tihi cabo Moisés 
tiisimahacaniquë. Toca tsi quiha joni-joniria ja manëniquë. 
Oquënaniquë jahué chant, ja acai ca tëquë. 

23'Cuarenta año bo jayaxo tsi quiha jahué jimibo Moisés 
jiscasniquë. 24 Jato tsaya-tsayaquí tsi quiha noitiria ca 
rashahacahai ca joni, naa jahuë jimibo ja jisniquë. Jatsi jabé xaté 
ja mëbicasniquë. Jatsi quiha toa rashahai ca Egipto ca carayana 
Moisés tëpasniquë copixëna. 25 Tëpasxo tsi quiha jato réquéniniti 
ibo iti ó ja pasoniquë, toa mai quima ax jato tsëcaxëna. “Diós 
raani ca joni tsi xo naa ra noqui mëbiti” i jaca ti 6 ja pasoni 
quiha. Jabi Moisës ja bicasyama-caniquë jato rëquëniniti ibo iti. 

26 Jatsi huëaquë dos ca jimibo iquinahai ca Moisës jisniquë. Jato 
rabënamacatsi tsi “¿Jéniriahax iquinacanai rë? Mabë xaté bo xo 
mato ra” i jato qui ja ni quiha. 27 Jatsi quiha joni huëtsa yosihai ca 
joni Moises shitijihaniquë. Shitijihacax tsi “Noba chama ni mia 
pa? éTsohuécaracá mi qui chama aca pa, noqui yobati? 28 Tonia ëa 
acasqui mia ra, naa Egipto mi aquitaha jascaria” i Moisës qui ja ni 
quiha. 29 Jatsi Moisés raquëniquë nicahax na. Raquéhax tsi quiha 
Madian mai qui ja jabaniquë. Toa tsi ja racaniquë carayanabo ya. 
Ahui bichi tsi dos ca baquë bo ja saihuaniquë toa xo na. 

30 Jaquirëquë cuarenta año bo huinocaquë tsi quiha Moisés qui 
angel jisiquiniquë, mëshohai ca pëtoro 6 no. Sinai xabacha tahë tsi 
Moisés ini quiha. 31 Chihi jisi tsi quiha ja ratëniquë, “¿Jahué ni naa 
sa?” iquiina. Jatsi pétoro qui ja basimaniqué tsayaxéna. Basimaxo 
tsi quiha Iboba joi ja nicaniquë: 32“Mi naborëquëba Dios xo ëa 
ra. Abraham, Isaac, Jacob, tihi caba Dios xo éa ra" i ja qui Dios 
ni quiha. Jatsi mëmë-mëmëniquë Moisés raquëhi na. Pétoro qui 
ja tsayacasyamani quiha. 33 Jatsi quiha, “Mi zapato bo tsobohuë. 
Roa xo naa mai ra, naa mi niihai cato. 34Noho Egiptó ca nohiria 
ba tënëhai ca jisquia ra. Ja ëësicanai ca nicaquia ra. Ja tsi xo toa € 
botéqué jato paquémaxéna. ¿Canomani? Jahari Egipto mai qui mia 
raaquia ra” i ja qui Ibo niquë. 

35 Jabi noba jimibá niani ca joni Diós biniquë ra, jato rëquëniniti 
ibo iti. “¿Noba chama ni mia pa? ¿Tsohuécaracá mi qui chama aca 
pa, noqui yobati?” i jaca ni quiha naa joni tsayahax na. Jama, jato 
qui Moisés raahacaniqué ra jato rëquëniniti ibo iti. Toa pétoró ca 

jisiquihai ca angël noba Moisës jahari raaniquë noba jimibo ja 
xabahamano. 36 Jabi naa jasca ca Moisés noba jimibo mëpiniquë 
ra Egipto mai quima. Jasca, jisti-jistiria bo ja aniquë ra, Egipto, la 
Shini, Sinai xabaca, tihi cabo xo na. Cuarenta afio no tsi quiha 

ja tocaniquë ra. 37 Jasca, “Mato qui jahuë chani yoati ibo huëtsa 
raaxëhi quiha Dios mato mëbiti. Mato quima tsëquëxëhi quiha 
naa joni ra” i jahuë jimibo qui Moisës yamabo ni quiha. Toca 

ca yoanish ca Moisés tsi xo naa ra. 38 Jasca, xabachá tsi Dios qui 
arati noba jimibo catiqué tsi quiha Maca Sinaí ca ángel ya tsi 
chaniniquë Moisës roha, noba jimibo nomari. Toa xo tsi quiha Dios 
yoba yoi ja biniquë noqui ati ra. 

39 Jama, naa Moisés noba jimibá banahuacasyamaniquë pë. Jato 
qui yoi quiha. Jahari Egipto mai qui ja bacacascaniqué pë. 40 Jatsi 
quiha “Dios bo noqui mi ano ra, noba rëquëniniti ibo bo iti. Yama 
xo Moisés ra. ¿Jahuénia caraca tia?” i Aarón qui jaca ni quiha, 
Moisés banahuacasyamahi na. 41 Toatiyá tsi quiha ídolo ja acaniqué 
pé. Toro baqué jahué jaria ini quiha. Axo tsi quiha tépas-hacanish 
ca yohina bo ja qui ja bëcaniquë pë toa ídolo ranihuaxéna. Jato qui 
jia ini quiha ja acanina. 

42 Jatsi jato quima Dios casoniqué. Jato noma jabi qui jato ja 
mëaniquë, oxé, bari, huishtima, tihi cabo qui ja aracano. Jabi ja 
tocacani ca Dios Chani yoanish cató yoani quiha: 

“Cuarenta xéni no tsi quiha yohina bo ma tëpasniquë: mahitsa. 
E qui ja acacayamacaniquë rë, Israél cabá; mato mahitsa ca 
dios bo qui ja acacani iqui na. 

43 Jatsi Moloc icanai ca dios qui ma ara-araniquë rë, jahuë arati 

tapasa mato béta bohi na. 
Jasca, Renfán icanai ca huishti qui ma ara-araniquë rë. 
Tihi ca ídolo bo ma aniqué rë, arati. 
Ja quëshpi tsi Babilonia mai oquéri mato pacanamaxéquia ra” 
i Dios ni quiha. 

44 Jasca, xabachá racapama tsi quiha arati oxti noba 
naboyamabá jayapaoniqué. Jabi Moisés jisni ca planes jascaria tsi 
toa arati oxti acacaniqué, naa Diós Moises yoani jascaria. 45 Toa 
arati oxti noba naboyamabá jayapaoniquë. Jatsi Moisés quirëquë 
quiha Josue yaxo tsi noba naboyamabá toa arati oxti bëniquë 
noba mai qui. Jatsi carayanaba mai quiha noba naborëquëba 
biniquë ra. Toa mai ó tsi noba naborëquëbo rëquë bocaqué tsi 

quiha toa carayanabo Dios jabamaniquë. Jatsi toá tsi huëstima ca 
xëni no tsi quiha toa arati oxti chitëniquë. David yamaba yonati 
chitahéhuaqué tsi jari tobi toa arati oxti i-ipaoni quiha. 46 Toatiya 
tsi arati xobo paxa ca David yamabá acasniquë. ^Noba Jacob 
yamaba Dios bax arati xobo acasquia, racati" i ja ni quiha. Jasca, 
Dios noba David shomahuarianiquë. 47 Jama, toa arati xobo David 
yamabá ayamani quiha, jahué baqué Salomón ja nori. 48Jasca, joni 
bá acai ca xobó tsi racayoiyamahi quiha Dios ra. Jabi nécahi quiha 
Dios ra: 
49 *Naipa xo tsi yonaquia; 
noho tsahoti jascaria xo ra. 
Mai xo tsi yonaquia; 
noho tahé iti jascaria xo ra. 
éJénahuariaxo raca é bax xobo ma ana ra? 
Jatiroha ca iti ó xo ëa ra. 
50 Jasca, ¿noho mëquënë tsi jatiroha ca acacayamani?” 
i Dios ni quiha. 

51 Jisa, jonibá. Noba naborëquëbo jascaria xo mato rë. Mahitsa 
ca dios bo, jabi bo, tihi cabo ja banahuacaniquë. Jishopë, tocaqui 
mato ri iquia, naa carayanabo jascaria. Mato shina qui jicotimaxëni 
xo Dios Chani rë. Jasca, Espíritu Santo joi nicacasyamaxo mato 
jaari ra. 52Jisa; éa yoacana. éJéni ca Dios Chani yoati ibo mato 
naboréquébá ténémayamayamani? Dios Chani yoanish cabo 
téqué ja acaniqué iquia. “Joxëhi quiha Méstéxéni ca Yonati” i jaca 
qué tsi quiha tihi cabo mato naboréquébá aniqué ré. Jaboqui tsi 
naa Mëstëxëni ca ma ayamëquë mato ri ra. Carayanabo qui ma 
mëayamëquë iquia, ja acacano iquish na. 53Jabi tocayamëquë mato, 
naa Dios yoba binish cabo ra. Jabi angél mato qui ani ca yoba 
nicayamaqui mato ré —néa tsi quiha toa chama bo qui Esteban 
nëcaniquë. 

54 Esteban chani nicapama tsi quiha itsisnarianiquë jato shinana. 
Caxaxëniria ja icani quiha ra. Esteban qui anomaria ini quiha ja 
caxacanaina. 55Jama, nai Esteban bëisniquë. Espíritu Santo réamé 
ja ini quiha. Bëisqui tsi quiha Dios oqué-oquéria, ja ménécayá ca 
nii ca Jesu, tihi cabo ja jisniquë. 56Jisi tsi quiha, 

—Tsayapa. Japëquëhi quiha naipa ra. Nohiria Baquë, naa 
Jesucristo jisquia ra. Toá xo ra; Dios ménécayá tsi nii xo —néa tsi 
quiha Esteban nëcaniquë. 

57 Jatsi quiha jato joi ja choshacaniquë jahuë chani 
nicacasyamaxo na. Jasca, ja pamapoicaniquë. Joi choshapama 
tsi quiha ja qui ja jabayocaniquë axëna. 58 Tsamixo tsi quiha 
yaca cacha ja xërëcaniquë axëna. Toa xo tsi quiha Esteban ja 
acaniqué maxaxá no. Jasca, ati ibo bá jato sahuéti bo janani quiha 
shinapayo tapai, naa Pablo icanai cato. 59 Tsobocoxo tsi quiha 
Esteban qui maxax bo ja niacaniquë. Rësopama tsi quiha Esteban 
bëhoxniquë: 

—Noho shina bihuë, Ibo Jesú —iquiina. 

60 Jatsi quiha ja mëniniquë. Mënihax, 

—Jato jocha shina-bënohuë, Iboba —iriatsi ja niquë. 

Jatsi ja naniquë. 

8 1Jabi toa tsi quiha Pablo ini quiha. Ja qui jia ini quiha ja 
acanaina. 


Chahahuacanish cabo Pabló acasnina 


Toa barí tsi quiha Jerusalén ca chahahuacanaibo ténémati 
nohiria chama ba chitahëhuaniquë pë. Jatsi pacanamahacayoniqué 
chahahuacanaibo tëquë. Jodioba mai ca departamento huëtsa 
bo, Samaria mai, tihi cabo qui ja jabayocani quiha. Jerusalën 
tsi chitëniquë Chant chitahëhuati ibo bo roha. 2Jatsi quiha 
Dios noixéni ca joni bá Esteban maihuaniqué. Maihuahax ja 
ara-araconacaniquë. 

3 Jatsi chahahuacanaibo quëyotsi Pabló huaniquë. Quéyopama tsi 
quiha xobo, xobo huëtsa, xobo huëtsa, tihi cabo qui Pablo jiconiquë 
chahahuacanaibo tsëcaxëna. Tsëcaxo tsi quiha preso qui jato ja 
nanëniquë. 


Samaria mai qui Felipe canina 


4 Jabapama tsi quiha Dios Chant chahahuacanaibá yoabonaniquë. 
Jatiroha ca iti xo tsi ja yoacani quiha. 5Toatiyá tsi quiha Samaria 
maí ca yaca qui Felipe caniqué. Caxo tsi quiha Xabahamati Ibo 
Jesu ini ca ja yoaniquë. 6 Jia tsi quiha jahuë chani ja nicacaniquë. 
Ja acai ca jisti bo jisi tsi ja yoani ca ja chahahuacaniquë jato 
ri. 7 Jatsi jénimahuahacaniqué yoshi jayanish ca huéstima cabo. 
Tséquépama tsi jato joi ja choshacani quiha. Jasca, yora choni 
jayanish cabo, tapiyamacanaibo, tihi cabo jënimahuahacaniquë 
jato ri. 8Jatsi quiha rani-raniqué toa yacatá ca nohiria bo. 

9 Jama tobi quiha Simón icanai ca iniquë toa yacatá no, naa yobë 
i-ipaonish cato. Ja ani catë tsi quiha Samariá ca nohiria bo ratë- 
ratëniquë. Jasca, jamë shinamisxëniria ca joni ja ini quiha. 10Jasca, 
ja qui chama bo, nohiria bo, tihi ca nohiria téquétá chahahuapaoni 
quiha. 

—Anomaria tsi xo naa joni chama ra. Tonia Dios chama jaya xo 
ra —i nohiria bo paoniquë ja yoati na. 

11 Yobë ja ini iqui tsi nohiria bë chahahuapaoniquë. Naama tsi ja 
qui ja nicacani quiha. 12Jama, Dios Chant Felipë yoaquë tsi quiha 
ja quima Dios quiri ja bësocaniquë. Diós nohiria bo otocatsaina, 
Xabahamati Ibo Jesu iquiina, tihi cabo Felipé yoa-yoaniquë. Jatsi 
chahahuahax tsi quiha toa nohiria ashimahacaniquë, naa joni bo, 
yoxa bo, tihi cabo tëquë. 13 Jatsi quiha Jesu qui chitiminiqué Simón 
ri. Ja ashimahacaniqué jaa ri. Ashimahacaxo tsi quiha Felipe ja 
banahuaniquë. Ja ratë-ratëniquë acacanish ca jistiria bo jisi na. 

14 Jatsi quiha Samariá ca nohiria ba Dios Chant chahahuani nori ca 
Jerusalén ca Dios Chant yoati ibo bá nicaniquë. Nicaxo tsi quiha Pedro, 
Juan, tihi cabo ja raacaniqué ja tsayacano iquish na. 15Samaria mai qui 
cahéhax chahahuacanaibo bax ja bëhoxcaniquë, Espíritu Santo ja bicano. 
16 Jari jato qui Espíritu Santo botéyamani quiha. Ibo Jesu janë roha tsi ja 
ashimahacacani quiha. 17 Jatsi quiha nohiria ó tsi jato méqué Pedro, Juan, 
tihi cabá jananiquë. Jatsi Espíritu Santo ja bicaniquë. 

18Dios Chani yoati ibo bá jato mëquë nohiria ó janahai catë tsi 
Espíritu Santo acacani nori ca Simón jisniqué. Jisi tsi quiha Pedro, 
Juan, tihi cabo qui parata ja acasniqué toca ca chama bixéna. 

19 —Toca ca chama ë qui ri acana. Espíritu Santo nohiria bá bino 
ra, noho méqué jato 6 ë janahai catë no —i jato qui ja niquë. 

20 Jatsi Pedró quëbiniquë: 

—Mi parata ya tënëtiya qui cata. éJénahuariaxo raca Dios 
acai ca chama paratá tsi copiti mi jascahuana? 21No béta 
yonoconabëquitimaxëni xo mia ra, Dios basi mi shinahai ca nori iqui na. 
Anoma quiha. Jatsi 22mi shinahai ca yoi ca quima casohuë. Méri tsi Dios 
qui bëhoxhuë, mi shinahai ca yoi ca ja masano ra. 23Yosaria ca mi nori 
ca jisquia ra. Mia yonahi quiha mi shina 6 ca jocha ra —nëa tsi Simón 
qui Pedro nëcaniquë. 

24 Jatsi Simon raquëniquë. Raquëhax, 

—E bas bëhoxcana ra, naa mi yoaha ca Diós ëa copiyamano —i 
Simón niquë. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


357 Los Hechos 8 


25 Jatsi toa yacata xo tsi Iboba Chani yoahax Jerusalén qui ja 
bacacaniquë. Bacapama tsi quiha huëstima ca Samariá ca yaca bo 
xo tsi Dios Chani ja yoabonacaniquë ra. 


Etiopiá ca chama Felipé bëchanina 


26 Jatsi quiha Felipe qui Ibobá raani ca ángel chaniniquë: 

—Niihuë. Sur quinia tsi cata. Toá xo Jerusalén quima Gaza 
quinia ca bahi ra —iquiina. 

Xabachá ca nacohai ca bahi ja ini quiha. 27 Jatsi quiha Felipe 
caniquë. Bahi qui cahëxo tsi quiha Etiopía mai ca carayana ja 
jisniqué. Jahari bahí tsi cohi ja ini quiha. Jabi chama naa joni ini 
quiha, naa jahué país ca parata obésoti ibo-iboria. Jahué país ca 
yoxa chama bax ja yonoconi quiha, naa Candace icanai cato. Jabi 
Jerusalén qui naa joni caniqué arahi na. 28 Jatsi quiha jahué mai 
qui bacapama tsi quiha Dios papi tsayahi ja iniqué; caritá tsi tsaho. 
Dios Chani yoati ibo Isaías yamabá quënëni ca tsayahi ja ini quiha. 
29 Jatsi quiha Espíritu Santo Felipe qui chaniniquë: 

— Cata. Toa johai ca carita mi béchano —iquiina. 

30Jatsi Felipe carita jisi caniqué. Capama tsi quiha joni joi ja 
nicaniquë. Isaiás quënëni ca tsayahi ja ini quiha, joi bëro catë 
no. 

—dJapa mi tsayahai ca cahéhai? —i joni qui ja niquë. 

31 Jatsi joni quëbiniquë: 

—dJënahuariaxo raca ë cahëna rë? Yama tsi xo toa ë qui naa 
chani bérohuahaina ré —iquiina. 

Jatsi Felipe qui joi ja amaniqué ja bëta ja tsahono. 

32 Jabi ja tsayani ca tsi xo naa: 

“Namëhacati ja mëpihacaquë ra, oveja jascaria. 
Namëjahuacano tsi quiha ja pasiqué, naa oveja jascaria jahuë 
rani maxcohacaqué no. 

33 Ja bérabihuahacaqué ra. 

Ja qui chama bá nicayamaqué rë. 
Yoanoma tsi xo toa ja béta bésobéquicanaibá acana ra. 
Méri tsi naa joni acacaqué ra" 

i ja tsayani ca ni quiha, naa Dios papi ó cato. 

34 Jatsi chamá Felipe nicaniquë: 

—Ea mëbihuë. ¿Tsohué yoati tsi chanihi ni Isaías sa? ¿Jamé yoati 
ni? ¿Joni huétsa yoati ni? —iquiina. 

E N di 
JBOSS 


Carayana Jesu qui chitiminina Los Hechos 8.31 


35 Jatsi quiha ja tsayahai ca nori ca bërohuati Felipé 
chitahëhuaniquë. Toa chani bërohuapama tsi quiha Jesu yoati 
chani jia ca ja yoaniqué. 36Bahí tsi copama tsi quiha jéné toro 
pistia ca qui ja cahécaniqué. Cahéhax, 

—Tsayapa. Toá xo jënë ra. ¿E ashimahacati ma ni? —i Felipe qui 
chama niquë. 

37 Jatsi, 

—Jesu qui pi mi chitimiyoino tsi ¿ai canomani? —i Felipe niquë. 

Jatsi chamá québinique: 

—Jaahué. Dios Baqué yoi ca Jesu nori ca chahahuaquia ra 
—iquiina. 

38 Jatsi jahué carita ja ménimahaca tsi jënë qui ja bocaniquë. Toa 
xo tsi quiha Felipë chama ashimaniquë. 39 Jatsi témahinajacano tsi 
quiha Espíritu Santo Felipe mëbitapiniquë. Jistëquëyamani quiha 
Etiopiá ca chama. Jatsi chama rétsaminiqué jahué mai qui. Rani tsi 
ja ini quiha. 49 Jatsi Azoto yacatá tsi Felipe jisiquitapiniquë pa. Toa 
xo tsi quiha Dios Chani ja yoaniquë. Yoaxo riquiquiria tsi quiha 
Dios Chani ja yoabonaniqué Cesarea qui caquí na. 

Jesu qui Pablo chitiminina 
Hechos 22.6-16; 26.12-18 


1Toatiya tsi quiha chahahuacanaibo Pabló quëyocasniquë. 

Anomaria ini quiha jato ja roahaina. Quéyocatsi tsi jodioba 
arati ibo bo qui ja caniquë, ja shinahai ca yoahi na. 2Caxo tsi 
quiha carta bo, naa Damasco yacatá ca chama bo qui joihuati carta 
ja baaniqué. Jabi Damascó ca chahahuacanaibo tëquë, naa joni bo, 
yoxa bo téque, tihi cabo qui ja tsamicasni quiha, jahari Jerusalén 
qui boxéna. 3Jatsi Damasco yaca qui basimajano tsi quiha ja qui 
mana ca huëa-huëaria ja qui huahuatapiniquë. 4Mai qui paquëxo 
tsi quiha ja qui chanihai ca joi Pabló nicaniquë. 

—Jisa Pabló. dJënixo tsi noho rabëti bo tënëma-tënëmahai rë? 

—i ja qui joi niquë. 

5Jatsi, 

—dTsohuë ni mia, Ibobá? —i Pablo niquë. 

Jatsi, 

—Jesu xo éa ra. Noho rabéti bo ténémaqui mia ré. Niitsina. Yaca 
qui mi jicono ra. 6Toa ax tsi mi qui yoahacaxëti xo toa mi axéti 
cato —i ja qui joi niquë. 

7 Jabi toa joi nicacaniqué Pablo banahuahai ca joni bo ri. 
Nicahax ja shina-risiquicaniqué. Yama ca ja jiscani quiha. 8Jatsi 
quiha Pablo joiniqué. Niihax ja bëpëquëniquë. Béco quiha ja iniqué 
ra. Ja taisyamani quiha. Jatsi quiha Damasco yaca qui Pablo ja 
mëpicaniquë. 9 Jatsi tres bari tsi quiha ja taisyamaniquë. Jasca, piti, 
jënë, tihi cabo ja ayamaniquë. 


Pablo qui Ananías raahacanina 


10 Jabi Damasco yacatá tsi racaniqué Ananías icanai cato; naa 
Ibo qui chitiminish ca joni. Naa joni qui noba Ibo jisiquiniquë ja 
tënamëhai cató no. Jisiquihax, 

—Ananiás —i ja qui Ibo niquë. 

Jatsi, 

—Néá xo ëa, Ibobá —i ja qui Ananías nique. 

11 Jatsi, 

—Mëstëxëni icanai ca bahi qui catá. Toá xo xobo ra. Jahué ibo 
tsi xo Judas. Jahá chitéhi quiha Pablo, naa Tarsó racapaonish cato. 
Jaha xo tsi nicahuë. Jaboqui bëhoxhi quiha. 12Jasca, ja tënamëhai 

cato tsi mia ja jisquë ra. Jahuë naquëtë qui mi jicohaina, mi 
mëquënë tsi jahuë bëro mi motsahaina taismaxëna, tihi ca tsi ja 
jisquë tënamëqui na —nëa tsi quiha Ibo nëcaniquë Pablo yoati na. 

13 Jatsi Ananiás quëbiniquë: 

—Jishopé, Iboba. Huëstima ca nohiria bë da yobayamëquë naa 
joni yoati na. “Jerusalën ca chahahuacanaibo tënëmahi quiha” 
icani quiha ra. Anoma xo naa joni iquia. 14 Jasca, nëri ja johitaquë 
rë noqui, naa mi qui chitimicanaibo qui tsamixëna. Carta jaya 
quiha arati ibo ba chama bo jismati. Preso qui noqui bocatsi quiha 
iquia —i Ibo qui Ananias niquë. 

15 Jama, Ibo nëcaniquë: 

—Cata. Toa joni ë biniquë, carayanabo, pais ca chama bo, jodiobo, 
tihi cabo qui noho Chani ja bono. 16 Jasca, noho janë iqui tsi ja 
tënë-tënëxëhai ca ja qui jismaxëquia —i Ananías qui Ibo niquë. 

17 Jatsi quiha Pablo mërahi Ananias caniquë. Jahuë xobo qui 
jicoxo tsi quiha Pablo 6 tsi jahué mëquë ja jananiquë. Janahax, 

—Jisa, ëbë xatë Pablo Ibo Jesú ëa raaquë, naa bahi tsi mi 
qui jisiquihitahax ca jasca cato. Ea ja raaquë ra, mi taistëquëno, 
Espiritu Santo mi rëahacano iquish na —nëa tsi quiha Pablo qui 
Ananias nëcaniquë. 

18 Jatsi quiha Pablo taistapiniquë ra. Jahuëcaraca, naa sani tsapa 
jascaria ca jahuë bëro quima ririquiniquë. Jatsi jënima quiha jahuë 
bëro iniquë. Jatsi Pablo joiniquë. Jasca, ja ashimahacaniquë. 19 Jatsi 
ja oriquiniquë. Oriquihax ja chamaniquë. Jatsi quiha toa Damasco 
ca chahahuacanaibo ya ja chitëniquë ichariama ca bari no. 


Damasco xo tsi Dios Chani Pabló yoanina 


20Chahahuaxo tsi quiha jodioba catiti xobo bo xo tsi Dios Chani 
yoati Pablo chitahëhuaniquë. Yoahi tsi, 

— Dios Baqué yoi xo Jesu ra —i jato qui ja niquë. 

21 Jatsi ratëyocaniquë jahuë chani nicanish cabo. 

—Jia ma. ¿Jerusalén ca Jesu qui chitiminish cabo tënëmapaonish 
ca ma ni naa sa? ¿Néá ca chahahuacanaibo qui tsamihi ja 
joyamayamahitaha? ¿Jerusalén ca arati iboba chama bo qui ja 
bocasyamayamahitaha? —nëa tsi quiha nohiria bo nécaniqué 
jahué chani nicahax na. 

22 Jama, raquéxoma tsi quiha Dios Chani Pabló yoa- 
yoaniquë. Cristo, naa jato Xabahamati Ibo Jesu iqui ca jato 

ja jismani quiha. Jama, toa Damascó ca jodioba jahué chani 
chahahuayoicasyamaniquë rë. Pablo chani quëbitimaxëni ja icani 
quiha. 


Damasco ca jodioba Pablo acasnina 


23 Jatsi quiha jodioba chama ba Pablo acasniquë huëstima ca 
bari quirëquë. Ati 
planes ja acani quiha d i 
shinaxo na. 24Jama, 
ja acascanai ca Pabló 
nicaniquë. Jatsi ja 
quinia-quinianiquë. 
Jatiroha ca bari, 
jatiroha ca baquicha, 
tihi cató tsi quiha 
yacatá ca caiti bo ó 
ja bësocaniquë axëna. 
25 Jama, quinia 
huëtsa tsi quiha 
Pablo paxaniquë 
ra. Baquichá tsi 
quiha yacata ca 
panë xo tsi Pablo 
chahahuacanaiba 
botëmaniquë mai qui. 
Cacand tsi ja botëni 





























quiha. Toca tsi quiha T if A 
Pablo paxaniquë. e KL PRA 


26 Jatsi Jerusalén gë 
qui cahéhax tsi xe 


quiha Jerusalén ca 
chahahuacanaibo 

qui Pablo riicasniquë. 
Jama, ja qui ja 
raquëcaniquë. 
Chahahuahai 

ca ja iqui ca ja 
quéscahuayamacani Baquichá tsi Pablo paxanina 

quiha. 27 Jatsi quiha Bernabé Pablo mébiniqué. Chani chitahéhuati 
ibo-iboria bo qui Pablo ja boni quiha. Boxo tsi quiha Pablo qui 
ocapijani ca jato qui ja yoaniquë. Yoaquí tsi quiha Damasco quinia 
ca bahí tsi ja qui Ibo jisiquinina, ja qui Ibo chaninina, Damasco xo 
tsi Ibo Chant ja yoanina, tihi cabo jato qui ja bërohuaniquë. 28 Jatsi 
quiha Chani chitahéhuati ibo bo ya Pablo co-coniqué. Jasca, toa 
xo tsi Iboba Chani ja yoa-yoaniqué raquëxoma. 29 Jama, ja béta 
joi méraniqué carayanaba joi chanihai ca jodiobo. Jato qui yoi ini 
quiha ja chanihaina. Ja iqui tsi Pablo ja acascani quiha. 30Jama, ja 
acascanai ca chahahuacanaibá nicaniqué. Nicaxo tsi quiha Pablo 
ja mébicaniqué ja paxano iquish na. Jatsi Cesarea yaca qui ja 
bocaniqué. Toa xo tsi quiha Tarso yaca qui ja raacaniquë ra. 

31 Jaquiréqué quiha chahahuacanaibo, naa jodioba maí 
cabo, Galileá cabo, Samariá cabo, tihi cabo nohiria bá 
yosiyamaniquë. Jia tsi quiha ja raca-racacani quiha. Jatsi 
chamana niqué ja chitimicanaina ra. Jasca, Espíritu Santó jato 
mëbiniquë. Chahahuaniqué huéstima cabo. Jia tsi Iboba yoba ja 
banahuariacaniquë. 


Lida yaca qui Pedro canina 


32 Toatiya tsi quiha chahahuacanaibo qui shishohi Pedro caniquë, 
naa yaca huëtsa ca racacanaibo qui. Jabi Lida icanai ca yaca qui ja 
cani quiha. 33Caxo tsi quiha Eneas icanai ca joni ja bëchaniquë toa 
xo na. Noitiria ca joni ja ini quiha. Ocho año no tsi jahuë oxati raca 
ja ini quiha. Choni jahuë yora ini quiha. 34 Jatsi quiha Pedro ja qui 
chaniniquë: 

—Mia jënimahuahi quiha Jesucristo, Eneás. Joihuë. Mi oxati 
shomahuahuë —i ja qui ja niquë. 

35 Jatsi jënimahuahacanish ca Lida, Sarón, tihi ca yacatá ca 
racacanaiba jisniquë. Jisi tsi quiha Ibo quiri ja bësoyocaniquë ra. 


Yoxa Pedró bësotëquëmanina 
36 Jasca, Jope icanai ca yacata tsi quiha shinajiaxëni ca yoxa 
racaniquë. Tabita jahuë janë ini quiha. Jabi Carayanaba joí tsi 
quiha Dorcas ja quënahacani quiha. Jasca, noitiria cabo mëbihi 
naa yoxa i-ipaoni quiha. 37 Toatiyá tsi ja rësoniquë iquihax na. 
Jatsi jahuë rabëti ba jahuë yora ashimahaca tsi quiha mana ca 
naquëtë ó tsi ja janacaniquë. 38 Jatsi Lida yacatá tsi Pedro iqui ca ja 

nicacaniquë. Basima ja ini quiha. Nicaxo tsi quiha dos ca joni bo ja 
qui ja raacaniquë chani ya, Pedro bicasqui na. Cahëhax, 
—Mëri tsi Jope qui johuë —i ja qui jaca niquë. 

39 Jatsi jato bëta Pedro caniquë nicahax na. Ja cahëquë tsi quiha 
mana ca naquëtë qui nohiria bá boniquë. Toá tsi bënë imanish ca 
yoxa bo mani ini quiha. Arapama tsi quiha Dorcás quëshani ca 
saco bo, sahuëti bo, tihi cabo Pedro qui ja jismacaniquë. Noitiria 
cabo bax ja ani quiha. 40 Naquété qui jicoxo tsi quiha Pedró nohiria 
bo raaniquë cacha. Raahax ja mëniniquë bëhox-xëna. Bëhoxhax tsi 
quiha bësoyama ca yoxa quiri ja bësoniquë. 

—Tsahohué, Tabitá —i ja qui ja niquë. 

Jatsi quiha ja bëpëquëniquë. Pedro jisi tsi quiha ja tsahoniquë. 
41 Jatsi Pedro mëhachahaca tsi ja nimaniquë. Jatsi toá ca mani 
ca chahahuacanaibo, bënë imanish ca yoxa bo, tihi cabo ja 
quënaniquë. Quënahax, 

—Nëa xo mato Tabita ra. Bëso xo ra —i jato qui ja niquë. 

42 Jatsi ocapijani ca Jope yacatá ca nohiria bo nicayoniquë. Jatsi 
quiha Ibo qui huëstima ca nohiria chitiminiquë. 43 Jatsi naama tsi 
quiha Jope ó tsi Pedro chitëniquë tiisimahi na. Simón icanai ca 
joni ya ja chitëni quiha, naa yohina bichi shomahuati ibo ya. 


Carayana ca Cornelio qui Pedro canina 


1 0) 1Jabi Cesarea yacatá tsi quiha carayana ca Cornelio 
racaniqué. Soldado capitán ja ini quiha. Jabi huéstima 

ca soldado bo ja yonani quiha, naa Italia mai ax bécanish cabo. 
2Jasca, shinajiaxéni ca Dios qui arahai ca joni ja ini quiha. Jasca, 
Dios qui aracani quiha jahué ahuini, jahué xocobo ri. Jasca, 
noitiria cabo qui parata ja ani quiha. Dios qui ja bëhoxrohani 
quiha. Tihi tsi ja ani quiha Dios noiquí na. 3Toatiyá tsi quiha yata, 
a las tres tsi béhoxpama tsi Cornelio tënamëniquë. Jahué xobo qui 
jicohai ca ángel ja jisniqué, naa Diós raani ca ángel. Jicohax, 

—Cornelió —i ja qui ángel niquë. 

4 Jatsi ángel Cornelió tais-taisniqué raquéhax na. Jatsi, 

—dJahuë ni, Taitá? —i Cornelio niquë. 

Jatsi angél quëbiniquë: 

—Mi bëhoxhaina, noitiria cabo mi mëbihaina, tihi cabo Dios 
qui jia quiha. Jaboqui mia shinahi quiha Dios. 5 Jaboqui joni bo 
Jope yaca qui mi raano. Toá xo joni, naa Simón Pedro icanai cato. 

Bichi ja bocano ra. 6Simón ya, naa yohina bichi shomahuati ibo ya 
racahi quiha; naa ia quëpë ca xobó cato —néa tsi quiha Cornelio 
qui ángel nëcaniquë. 

7 Jatsi quiha ja qui chaninish ca angël jisbayaniquë. 
Jisbayajahuaquë tsi quiha dos ca yonati bo, huësti ca soldado, naa 
Dios qui arahai cato, tihi cabo ja quënaniquë, Pedro qui ja bocano. 
8 Quénaxo tsi quiha angél yoaha ca jato qui ja yoaniquë. Yoaxo tsi 
quiha Jope qui jato ja raaniquë Pedro ja bicano. 

9 Huëaquë tsi quiha, naa matoroco bari tsi quiha Jope basima ja 
icaniquë. Jasca, matoroco bari tsi quiha xobo cacha Pedro caniquë 
bëhoxhi na. 10Bëhoxpama tsi quiha ja paxnaniquë. Ja oriquicasni 
quiha. Jari ja bëtë-bëtëcano tsi quiha Pedro tënamëniquë. 11 Jatsi 
nai japëquëhai ca ja jisniquë. Japëquëjaquë tsi quiha jahuëcara 
ca, naa raiti jahëhuaxëni ca mai qui botëhai ca ja jisniquë. Jahuë 
cuatro ca papoto tsi ja botëmani quiha. 12Jabi jaxara tsi quiha 
yohina bo, rono bo, isa bo, tihi cabo iniquë. 13 Jatsi quiha chanihai 
ca joi Pedró nicaniquë: 





Pedro tënamëhaina 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


365 Los Hechos 10 


—Joihuë, Pedro. Tëpashuë. Mi pino ra —i ja qui joi niquë. 

14 Jama, picasyamaniquë Pedro. 

—Jishopé, Iboba. Pinoma xo ra. Noba jabi pasomaha tsi xo toa no 
pihaina iquia —i Pedro niquë. 

15 Jatsi joi chanitëquëniquë: 

—“Jënima tsi xo naa piti ra” ii quiha Dios. Jatsi “Pinoma” 
iyamahuë —i ja qui joi niquë. 

16 Trës tsi joi nëcani quiha. Jatsi nai qui raiti chahita 
tërohacatapiniquë. 17 Jatsi quiha Pedro shina-shinaniquë ja jisni 
ca yoati na. Shinajahuano tsi quiha Cornelió raani ca joni bo 
jahuë xobo qui cahëniquë. Caiti cacha nii quiha ja icaniquë. 
18Cahëhax, 

—dNëa racahi ni Simón Pedro ra? —i jaca niqué quënahi na. 

19Nicayamahi quiha Pedro. Ja tënamëhai ca yoati shinahi ja ini 
quiha. Jatsi ja qui Espíritu Santo chaniniquë: 

—Jisa. Mia bënahi quiha tres ca joni bo ra. 20 Joihué. Jato qui 
botétsina. Raquéhaxma tsi jato béta cata, jato ë raahitaha quëshpi 
na —i Pedro qui Espíritu Santo niquë. 

21 Jatsi quiha joni bo qui Pedro botëniquë. Botëhax, 

—Pedro xo ëa ra. dJënihax tsi ma bécana? —i jato qui Pedro 
niquë. 

22 Jatsi ja quëbicaniquë: 

—Noqui capitán Cornelió raahitaquë ra. Shinajiaxëni ca Dios qui 
arahai ca joni quiha. Jasca, jodiobo nohiria bo qui jia quiha. Jabi 
ja qui ángel chanihitaquë ra. “Pedro qui chani raahuë, mi xobo qui 
ja jono iquish na” i ja qui ja ita quiha. Johué. Mi chani nicacatsi 
quiha —i Pedro qui joni bo niquë. 

23 Jatsi quiha joni bo qui joi Pedró amaniquë ja bëta baquichá 
oxati. Jatsi huëaquë tsi baquishmari tsi quiha jato bëta Pedro 
caniquë. Jasca, bocani quiha Jopë ca chahahuacanaibo rabë 
cato. 

24 Oxabaya riquibaya tsi huëaquë tsi quiha Cesarea yaca qui ja 
cahëcaniquë. Jabi Pedro 6 Cornelio pasoni quiha. Jaha pasoquí 
tsi quiha jahué jimi bo, jahué rabéti bo, tihi cabo ja catiani quiha, 
Pedro chani ja nicacano iquish na. 25 Jatsi jahué xobo qui Pedro 
cahëquë tsi quiha ja bésojó tsi Cornelio mëniniquë. 26 Jama, Pedró 
joimaniquë. Joimahax, 

—Niihuë. Joni roha xo ëa ri ra —i ja qui Pedro niquë. 

27 Jatsi Cornelio xobo qui Pedro jiconiquë. Jicoxo tsi quiha 
huéstima ca nohiria mani ca ja jisniquë. 28 Jatsi jato qui Pedro 
chaniniquë: 

—Noqui jodioba yoba pasomaha tsi xo toa mato carayanabo ya 
no rabënabëquihaina ra. Dios qui yoi ë quëscahuani quiha. Jama, 
yama tsi xo toa yoi cato, jënima xo carayanabo tëquë, tihi cabo 
ëa Diós jismahitaquë ra. 29 Ja tsi xo toa carayana ca Cornelió ëa 
bënaquë tsi ë jotapihitaquë. “Jishopë. Cacasyama xo ëa” i jato qui 
ë yamahitaquë ra. Jatsi jaboqui mia nicacasquia. dJënixo tsi ëa mi 
bénaha? —néa tsi ja qui Pedro nëcaniquë. 

30 Jatsi quiha Cornelid quëbiniquë: 

—Bari huétsa, naa matoroco bari béhoxpama tsi ëa bésojó ca 
niihai ca joni, naa bajra-bajrahai ca sahuëti sahuë ca ë jisitaqué ra. 
31*Mi bëhoxhaina, noitiria cabo mi mébihaina, tihi cabo Dios qui 
jia quiha” i ë qui ja itaha quiha. 32Jasca, “Jope yaca qui joni bo mi 
raano. Toá xo joni ra, naa Simón Pedro icanai cato. Bichi ja bocano. 
Simón ya, naa yohina bichi shomahuati ibo ya racahi quiha; naa ia 
quëpë ca xobó cato" i ë qui ja itaha quiha. 33Ja yoaha ca nicaxo tsi 
bamaxoma tsi joni bo mi qui é raatapihitaquë mia biti. Noqui jia tsi 
xo mi johana ra. Jaboqui néá xo noa, noqui téquéta, Dios bésojó no. 
Ibo Dios Chant, naa mi yoaxëti ca nicariacasqui noa ra. Ihué —nëa 
tsi Pedro qui Cornelio nécaniqué. 


Carayana ca Cornelio xobo xo tsi 
Dios Chani Pedró yoanina 


34 Jatsi chaniti Pedró chitahëhuaniquë: 

—Jabija ca ë cahéyamaniqué rë. Oqué noqui jodiobo iqui ca ë 
quëscahuani quiha rë. Jama xo ra. Yama tsi xo toa oquë ca nohiria 
bo Dios qui iquia. Jaharisi ca xo ra. 35 Jaboqui nohiria bo tëquë, naa 
ja qui aracascanaibo, jia ca acanaibo, tihi cabo bichi quiha. 36Jabi 
jodiobo qui pari jahué Chani Diós raani quiha. Jariapari tsi Dios ya 
rabënamati Chani jato qui jahué Jesucristó yoani quiha. Jabi jahuë 
baqué tsi xo toa jatiroha caba Ibo-iboria, naa jodiobo, carayanabo 
tëquë. 37 ¿Jodioba mai ó tsi ocapijani ca ma nicayamayamani? Jabi 
jariapari tsi quiha ashimati ibo Juan yamabá Jesu ashimaniquë 
Galilea xo na. 38Jatsi quiha jahué Jesu qui chama Diós aniqué 
Espíritu Santo no. Toa chamá tsi huéstima ca jia ca jahuë bo Jesú 
ani quiha. Jasca, yoshi jaya cabo ja jénimahuaniqué. Co-copama 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


367 Los Hechos 10, 11 


tsi quiha jia tsi ja tocaniquë, Dios ja bëta ini iqui na. 39 Jabi naa 

Jesu ya no bohopaoniquë ra. Jatiroha ca ja anina, naa jodioba mai, 
Jerusalën, tihi cabo xo ja ayoni ca no jisniquë ra. Jatsi quiha naa Jesu 
ja acaniquë ra, cruzó tsi tooxacanai cató no. 40 Jatsi tres bari tsi ja 
raaniquë mai xo na. Jaquirëquë jahuë Jesu Diós bësotëquëmaniquë. 
Bésomaxo tsi quiha jahuë Jesu Dios jismaniquë nohiria bo qui. 41 Jatsi 
Jesu no jisniquë, naa jahuë rabëti bo. Jisyamahi quiha nohiria téxé. 
Jama, noqui, naa ja bëta i-ibëquipaonish cabá jisniqué. Rëquë Diós 
noqui bini quiha tihi cabo no yoano. Jasca, naa bësotëquëmahacanish 
ca Jesu ya no oriquiniquë. Ja bëta jënë no aniqué ra. 42Jatsi nohiria 
bo qui jahué chant yoatí Jesú noqui raaniquë. “Jatiroha ca nohiria 
bo, naa bésoyama cabo, béso cabo, tihi cabo copixéquia ja acanai ca 
quëshpi na. Tocati chama Diós ë qui ani quiha” i noqui Jesu ni quiha. 
Jasca, naa Chani yoatí no raahacaniquë ra. 43Jabi Jesu jonox pari no 
tsi Dios Chani yoati ibo bo chani-chanipaoniqué ja yoati na. “Jahué 
chamá tsi masahacaxéhi quiha toa ja qui chitimicanaiba jocha ra” i 
jaca paoni quiha —néa tsi Cornelio, jahué xobó cabo, tihi cabo qui 
Pedro nëcaniquë. 


Carayanabá Espíritu Santo binina 


44 Jari Pedro chanino tsi quiha ja qui nicacanaibo qui Espíritu 
Santo boténiqué; naa carayanabo qui. 45 Jatsi Pedro ya bécanish ca 
jodiobo ratëniquë, carayanabo qui Espíritu Santo Diós ani ca jisi na. 
46 Jasca, jamëri ca joi ba tsi Dios ja ocahuahai ca ja nicacaniquë. 

47 Jatsi Pedró chaniniquë: 

—dTobi ni toa jato ë ashimahai ca jënëmacatsai cato pa? Noqui 
jodiobo jascariá tsi naa carayanabá Espíritu Santo biquë jato ri ra. 
48 Jatsi Jesucristo jané tsi jato ashimaxéquia ra —i jahué jimibo qui 
Pedro niquë. 

Jato ja ashimaqué tsi quiha Pedro ja nicacaniqué tihi ca bari tsi 
ja chiténo. 


Carayanabá chahahuahai ca yoati Pedró 
yoanina Jerusalén ca yosibo qui 
1 1 1Jatsi quiha Dios Chant carayanabá bini ca Dios Chant 
chitahéhuati ibo bo, jodioba maí ca chahahuacanaibo, tihi 
cabá nicaniquë. 2Jatsi Jerusalén qui Pedro bacaquë tsi quiha ja qui 
jodioba chahahuacanaibo quësoniquë. Quésohax, 

3—¿Jéniriahax carayanabo qui shishohi mi cahitaha rë2 
¿Jéniriahax jato bëta tsi mi oriquihitaha? Anoma quiha —i Pedro 
qui jaca niquë ja qui quësocatsi na. 

4 Jatsi quiha ja qui ocapijani ca jato qui bërohuati Pedró 
chitahëhuaniquë: 

5—Huësti bari tsi Jope qui shishopama tsi ë tënamëhitaquë 
bëhoxhi na. Tënamëqui tsi jahuëcara ca, naa raiti jahëhuaxëni 
ca mai qui botëhai ca ë jisitaquë. Jahué cuatro ca papotó acha 
quiha. 6E tsaya-tsayahitaquë ra. Tsayaqui tsi ja xara ca huëstima 
ca yohina bo, rono bo, isa bo, tihi cabo ë jisitaquë. 7 Jatsi ë qui 
chanihai ca joi ë nicahitaqué. “Tëpashuë. Pihuë, Pedro” i ë qui 
joi itaha quiha. 8 Jama, ë quëbiniquë: “Jishopë, Ibobá. Anoma ra. 
Noba jabi pasomaha ca ë piyamapistiarianiquë ra” i ë itaquë. 9 Jatsi 
mana ca joi ë qui chanitëquëhitaquë pa. “Jënima tsi xo naa piti ra” 
ii quiha Dios ra. 'Pinoma” iyamahuë” i ë qui joi ita quiha. 10Tres tsi 
quiha ja ocaniquë ra. Jaquirëquë mana ja tërohacaniquë. 

11 Toatiya tsi quiha noho racahai ca xobo qui tres ca joni 
cahëhitaquë. Cesarea yaca quima ja raahacacahitaha quiha ëa biti. 
12 Jatsi quiha “Raquéhaxma tsi jato béta cata” i ë qui Espíritu Santo 
itaha quiha. Jatsi ë cahitaquë. Jasca, ëa chimatihitaquë seis ca 
xatë bo ri. Jatsi carayana ca Cornelio xobo qui no jicohitaquë, naa 
noqui tëquëta. 13 Jatsi quiha jahuë xobó ca niihai ca ángel ja jisi 
ca yoati noqui ja yoahitaquë. “Jope yaca qui joni bo raahuë Pedro 
biti. 14Mato qui chani yoaxëhi quiha, mia, mí-nabo, tihi cabo 
xabahamati" i ja qui ángel itaha quiha. 15 Jicoxo tsi quiha Dios 
Chani yoati ë chitahëhuahitaquë. Jatsi naa carayanabo qui Espiritu 
Santo botëniquë, naa noqui ja botëni jascaria. 16 Jatsi Ibo Jesú 
noqui yoani ca ë shinahitaquë: “Jënë tsi ashimahi quiha ashimati 
ibo Juan. Jama, Espíritu Santo tsi ashimahacaxéqui mato ra” i 
noqui ja ni quiha. 17 Jatsi jato qui Espíritu Santo Diós aca nori ca ë 
cahëhitaquë ra, naa noqui ja ani jascaria, naa noba Ibo Jesucristo 
qui no chitiminiquë no. Jatsi éjénahuariaxo raca Dios acai ca é 
jénéna? —néa tsi quiha Jerusalén ca yosibo qui Pedro nécaniqué 
carayanabá chahahuacanai ca yoati na. 

18 Jatsi Pedró yoaha ca nicahax tsi quiha ja rani-ranicaniquë. 
Jënëni quiha ja qui ja quésocanaina. 

—Carayanabo xabahamacatsi quiha Dios ra. Jato bësomacatsi 
quiha pa —i jaca niqué Dios ocahuahi na. 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


369 Los Hechos 11 


Antioquia ca carayanaba chahahuanina 


19 Esteban axo tsi quiha chahahuacanaibo huëtsa ri yositsi 
nohiria bá huaniquë. Ja iqui tsi néama ja jabacaniquë. Fenicia mai, 
Chipre mai, Antioquía yacata, tihi cabo qui ja jabacaniquë. Toa 
xo tsi quiha jato jimibo qui, naa jodiobo qui roha Dios Chani ja 
yoacaniquë. 20 Jasca, toatiyá tsi quiha Antioquia yaca qui huësti 
huésti ca chahahuahai ca jodiobo bocaniqué, carayanabo qui Ibo 
Jesu Chani jia ca yoaxéna. Carayanaba mai, naa Chipre, Cirene, 
tihi catë ca racahai ca jodiobo bocani quiha. 21 Jia tsi Ibobá jato 
mébini quiha. Jatsi quiha huéstima ca carayanabá chahahuaniquë. 
Ibo quiri ja bésocani quiha jato ri. 

22 Jabi Ibo quiri carayanabo bésoni ca nicaxo tsi quiha jato qui 
Bernabé Jerusalén ca iglesiá raaniquë. 23 Cahéxo tsi quiha Dios toá 
ca carayanabo xabahamani ca ja jisniqué. Jatsi quiha ja raniniquë. 
Jasca, jia tsi jato ja yobaniquë, Ibo quima ja casoyamacano iquish 
na. 24 Jabi shinajiaxéni ca joni Bernabé ini quiha. Espíritu Santo 
réamé ja ini quiha. Jasca, chamaxëni Ibo qui ja chitimihai ca ini 
quiha. Ja iqui tsi huëstima ca carayanabo Ibo quiri bësoniquë ra. 

25 Jaquirëquë riquicaya tsi Tarso yaca qui Bernabé caniquë, 
Pablo mëraxëna. 26 Jatsi Pablo ja jisniquë. Jaquirëquë quiha Pablo 
ja bëniquë jahari Antioquía qui. Jatsi toa xo tsi quiha huésti ca año 
ja raacaniqué chahahuahai ca carayanabo ya. Huéstima ca nohiria 
bo tiisimahi ja icani quiha. Jabi Antioquiá pari tsi "Cristiano bo" 
chahahuacanaibo quénahacani quiha. 

27 Jasca, toatiyá tsi quiha Jerusalén ax huésti huésti ca Dios 
Chant yoati ibo bo bëcaniquë Antioquía qui. 28 Jabi jato maxo 6 tsi 
huësti ca joni, naa Agabo icanai ca ini quiha. Cahëhax iglesia tsi 
Agabo niiniquë chahahuacanaibo yobaxëna. 

—Basima tsi xo nohiria ba piti biniatiya iquia ra. Paxnacaxëcani 
quiha naa carayanaba mai tëquë ó ca nohiria bo rë —i jato qui ja 
niquë. 

Jabi ocapijani quiha, carayana ca chama Claudio yonaniquë no. 
29 Jatsi jodioba mai ca chahahuacanaibá tënë-tënëniquë biniaqui 
na. Jatsi quiha Antioquiá ca chahahuacanaiba ofrenda raaniqué 
jato mëbicasqui na. Parata ati tiisi jayaqui tsi jato qui ja acani 
quiha. 30Ofrenda catiaxo tsi quiha Bernabé, Pablo, tihi cabo qui ja 
acaniqué Jerusalén ca yosibo qui ja bocano. 

Jacobo namëhacanina — Preso qui Pedro nanëhacanina 


1 2 1Toatiya tsi quiha chahahuacanaibo tënëmatsi chama 

Herodës huaniquë. 2 Jariapari tsi quiha Jacobo, naa Juan 
rëquëmë ja tëpasniquë saipí no. 3 Jaha tsi shina-raniniquë jodiobo 
ra. Ja rani-ranicanai ca jisi tsi Pedro qui ja tsaminiquë jaa ri. Jabi 
ocapijani quiha jodioba fiestá no, naa levadura yama ca mapari 
ja picaniqué no. ^Tsamixo tsi quiha preso qui Pedro ja nanëniquë. 
Nanéxo tsi quiha huéstima ca soldado bo ja jananiquë Pedro 6 
bësoti. Cuatro ca maxo bo ja janani quiha. Jasca, jatiroha ca maxo 
ó tsi cuatro ca soldado bo ini quiha. Jabi pascua fiesta quirëquë 
jodiobo qui Pedro ja mëacasni quiha nohiria bo bésojó xo tsi 
copixéna. 5Jama, presó ca Pedro ó soldado bo bésono tsi quiha ja 
bax iglesiá ca nohiria bo bëhox-bëhoxniquë. 


Preso quima Pedro paquémahacanina 


6Jatsi huëaquë tsi baquishmarí tsi quiha tsécahacati Pedro 
iniqué. Huëaquë tsi jodiobo bësojo xo tsi Pedro Herodés copicasni 
quiha. Jama, toa baquichá tsi quiha oxa Pedro inique, dos ca 
soldado bo naxéréqué no. Jasca, cadená tsi nëxë ja ini quiha. Jasca, 
naquété cacha nii ini quiha dos ca jaha bésohai ca soldado bo. 

7 Jatsi jahué naquété tsi quiha Iboba ángel jisiquitapiniquë. Toá tsi 
nii ja ini quiha. Jasca, naquété qui huahuani quiha huéana. Jatsi 
angél Pedro pipaisahaca tsi quiha ja bësomaniquë. 

—Mëri, mëri, niitsina —i ja qui ángel niquë. 

Jatsi jahué mëquënë ca cadena xapaquéniqué. 

8 Jatsi, 

—Mi saco, mi zapato bo, tihi cabo sahuëhuë ra —i ja qui ángel 
niquë. 

9 Jatsi quiha ángel Pedró banahuaniquë. Toca tsi quiha preso 
quima ja tsëquëniquë. Jabi angël aca ca ja cahéyoiyamani quiha, 
ja tënamëhai nori ca quëscahuaqui na. 10Toca tsi quiha jariapari 
ca soldado ba maxo ja huinocaniquë. Jaquirëquë maxo huëtsa ja 
huinocaniquë. Huinohax preso caiti qui ja cahëcaniquë, naa yaca 
qui huajati cato. Jatsi quiha jato bax caiti japëquëniquë ra; jamë no. 
Jatsi ja huajacaniquë. Huajahax tsi quiha bahi tsi ja bocani quiha. 
Jatsi calle huësti cató tsi angël Pedro jisbërianiquë. 11 Jatsi Pedro 
bësoyoiniquë. 

—Jabija pa. Ibobá huësti ca ángel raaquë pa, éa tsëcati, Herodes, 
jodioba chama bo, tihi cabá ëa ayamano iquish na —i Pedro niquë. 
12Ocapijaha ca shinapama tsi María, naa Juan Marcos jahéhua 
xobo qui Pedro caniquë. Toá tsi quiha huëstima ca nohiria mani 
ini quiha, bëhoxhi na. 13Xobo qui cahëxo tsi quiha caiti ja tox- 
toxhaniquë. Jatsi Rode, naa xobó ca yonati caniquë, tsohuécara 
joha ca jisi na. 14Caxo Pedro quénahai ca joi ja nicaniqué. Nicahax 
jahari ja jabaniquë ranihi na. Caiti japëcati ja shina-bënoni quiha. 

—Joquë Pedro ra. Caití nii xo pa —i jato qui ja niquë. 15Jatsi, 

—dJënahuariahax raca nëbi ja ina ra? Cahéyamaqui mia ra —i ja 
qui nohiria niquë. 

Jama, 

—Jisi bëcahuë. Mato parayamaquia. Joqué ra —iria tsi ja niquë. 

Jatsi, 

—Tonia jahuë ángel mi nicaquë. Yama xo ra —i ja qui jaca niquë. 

16 Nëcajacano tsi quiha jari caiti tox-toxhahi quiha Pedro iniquë 
jicocatsi na. Jarohari tsi caiti ja japëcacaniquë. Japëcaxo tsi quiha 
Pedro pa ja jiscaniquë. Ja ratëyocaniquë jisi na. 17 Jatsi quiha Pedro 
jahuë mëquë bëë-bëëhaniquë jato pasimaxëna. Ja pasicaquë tsi 
quiha ocapijaha ca jato ja yoaniquë: 

—Preso quima Ibobá ëa tsëcayaquë ra. Jaboqui Jacobo, 
chahahuacanaibo huëtsa bo, tihi cabo yoacata —i jato qui ja niquë. 

Yoaxo tsi quiha jato ja jisbayaniquë xobo huëtsa racaxëna. 

18 Huëaquë baquishmari tsi quiha soldado ba Pedro yopaniquë. 
Yopahax ja shina-motsiquicaniquë, 

—dJahuënia caraca Pedro sa? —iquiina. 

19Jatsi Herodés jahué soldado bo raaniqué Pedro mérati. Mahitsa 
ja méra-méracani quiha. Jatsi Pedro ó bésoni ca soldado bo ja nica- 
nicaniquë. Mahitsa quiha. Ja cahëyamacani quiha. Jatsi caxaxo tsi 
cacha jato Herodés raaniqué namëhacati. Jaquirëquë jodioba mai 
Herodés jisbayaniquë jahuë xobo-xoboriá tsi racaxéna, naa Cesarea 
yacatá cató no. 


Chama Herodes résonina 
20 Toatiyá tsi quiha Tiro, Sidón, tihi ca yacatá ca nohiria bo qui 
caxaxëniria quiha Herodes iniquë. Ja iqui tsi tihi ca yaca ax nohiria 
maxo Herodes qui jisi bocaniqué ja bëta chaninaxëna, ja bëta 
iquinacasyamahi na. Cahëhax tsi quiha Herodes palacio ototi ibo, 

naa Blasto icanai ca ya pari ja chaninacaniquë. Jatsi Blasto qui jia 
ini quiha toa jaha ja quëëcanaina. Jatsi quiha Blastó jato mëbiniquë 
jato yacatá cabo ya Herodes rabënamaxëna. Jabi Herodes ya 
ja rabénacascani quiha jahué mai xo tsi jato piti ja copicascani 
quëshpi na. 21 Jatsi jato qui Herodés xaba aniqué jato bëta chaniti. 
Toa bari tsi quiha jahué sahuëti-sahuëtiria ja sahuëniquë. Sahuéhax 
tsi quiha jahué tronó tsi ja tsahoniquë. Tsahohax Tiro, Sidón, tihi ca 
yaca ax jonish ca maxo qui chanitsijaniquë: 22Chanijano tsi quiha, 
—Anomaria tsi xo toa ja yoahaina ra. Joni ma xo naa chanihaina, 
Dios ja nori —i nohiria bo niquë. 

23 Jatsi quiha Ibobá raani ca angél Herodes tëpastapiniquë, jia tsi 
Dios ja ocahuayamani iqui na. Xëna jahuë poco piyoni quiha. Jatsi 
Herodes naniquë. 

24 Toatiyá tsi quiha Dios Chani pacananiquë. Méri ja rétsamini 
quiha. Huëstima ca chahahuacanaibo paxa cabo ini quiha. 

25 Jasca, jato yonoco jatihuahax Jerusalén qui Pablo, Bernabé, 
tihi cabo bacaniquë. Juan Marcos ja bocani quiha jato bëta. 


Bernabë, Pablo, tihi cabo raahacanina 
carayanbo qui Dios Chani yoati 


1 3 1Jabi Antioquia ca iglesia naxërëquë tsi quiha Dios Chani 
yoati ibo bo, tiisimacanaibo, tihi cabo iniquë. Jabi toa ini 

quiha Bernabé, Simón naa Negro icanish cato, Cirene ax jonish ca 
Lucio. Tobi ini quiha Manaén, naa Herodes ya shinahamahacanish 
cato. Jasca, tobi ini quiha Pablo. Tihi cabo Dios Chani yoati ibo- 
iboria bo ini quiha toa iglesia ó no. 2Jatsi huésti barí tsi Ibo qui 
culto ja acano tsi quiha jato qui Espíritu Santo chaniniquë: 

—E bax Bernabé, Pablo, tihi cabo tsécacana jato qui ë axéhai ca 
yonoco axéna —iquiina. 

3 Jatsi ja samacaniquë. Ja bëhoxcaniquë. Jatsi jato mëquë Bernabé, 
Pablo, tihi cabo ó ja janacaniqué Dios Chani yoatí shomahuacasquí 
na. Shomahuaxo tsi quiha jato ja raacaniqué Dios yonoco ja acano. 


Chipre xo tsi Dios Chani ja yoacanina 
4 Jaquirëquë quiha Seleucia yaca qui Bernabé, Pablo, tihi cabo 
bocaniqué barco bixéna. Espíritu Santó tsi ja raahacani quiha. Barco 
qui jicoxo tsi quiha Chipre tësëbë qui ja shitacaniquë. 5Shitahax 
Salamina icanai ca qui ja rërëcaniquë. Jatsi toa jodioba catiti xobo xo 

tsi quiha Dios Chani yoati ja chitahëhuacaniquë. Jabi jato bëta Juan 
Marcos ini quiha jaa ri, jato mëbixëna. 6Jatsi riquibayá tsi tësëbë ja 
shitacana ca tsi Pafos yaca qui ja cahëcaniquë. Toa xo tsi quiha yobë 
ja bëchacaniquë, naa quiamisxëni ca joni ra. Dios Chani yoahai ja 
nori ca toa yobécá quëscahuani quiha mahitsa ja nori. Barjesús jahuë 
janë ini quiha. 7 Jabi toa tësëbë ototi ibo, naa Sergio Paulo bax toa 
yobé yonoconi quiha. Jasca, tiisi naa mai ototi ibo ini quiha. Jatsi 
quiha Chipre ototi ibobá Bernabe, Pablo, tihi cabo quénaniqué jato 
béta chaninacasquí na. 8Jama, toa yobécá jato quëtianiquë pë, jahué 
chama ya ja chaninayamacano iquish na. Jabi Ibo quima jahué 
chama ja casomacasni quiha pé. Yobé qui yoi jato chani ini quiha. 
9 Jatsi quiha Pabló yobë bëisniquë, Espíritu Santo chama jayaquí na. 

10—Paraxéni ca quiamisxéni ca xo mia ra. Mia ri tsi xo toa 
Yoshini baqué-baquéria. Mia ri tsi xo toa Dios yoi pasomaharia cato 
ra. Anomaria tsi xo toa Iboba jabija ca quinia mi yoshihuacatsaina 
iquia ra. 11 Jaha bésopa. Jaboqui mia copixéhi quiha Ibo-iboria. 
Bécoxéqui mia ra. Huéstima ca bari no tsi bari huéahai ca 
jisyamaxëqui mia ra —i yobë qui Pablo niquë. 

12 Jatsi ocapijani ca Chipre ototi chamá jisniquë. Jisi tsi quiha 
Ibo qui ja chitiminiquë, Iboba Chant qui ja ranini quéshpi na. 


Pisidiá ca Antioquía qui ja bocanina 

13 Jaquirëquë Pafos ax riquibaya tsi quiha Pablo, jahuë rabëti bo, 
tihi cabo bocaniqué Perge qui, naa Panfilia maí ca yaca qui. Perge qui 
ja cahécaqué tsi quiha Juan Marcós jisbërianiquë, jahari Jerusalén 
qui cacasquí na. 14Jatsi Perge ax riquibaya tsi Pisidia mai qui Pablo, 
Bernabé, tihi cabo bocaniquë. Yaca Antioquía qui ja cahëcaniquë. 
Cahéhax tsi quiha jodioba catiti xobo qui ja bocaniquë joiti bari no. 
Jicohax ja tsahocaniquë. 15 Jatsi Moisés yoba, Dios Chant yoati ibo bá 
quënënina, tihi cabo toá ca yosibá nicamaniquë. Nicamaxo tsi quiha 
Pablo qui joi ja acaniquë jato bésojó tsi ja chanicano iquish na. 

—Noqui pi chamahuati chant jayaquí tsi noqui mi yoano ra —i 
Pablo qui jaca ni quiha. 

16 Jatsi Pablo niiniquë. Chaninox pari tsi quiha jato ja 
pasimaniquë, jahuë méqué bëë-bëëhacaina. Jatsi jahué chani ja 
chitahëhuaniquë: 

—Ea nicaparicana, Israél ca joni bá. Ea nicacana mato ri, Dios 
qui aracanai ca carayanabá. 17Siri tsi quiha noba rëquëyamabo 

Dios quënani quiha. Quénaxo tsi quiha jato ja shomahuarianiquë, 
carayana ca Egiptó tsi ja racacaniquë no. Toá tsi ja anicani quiha. 
Jatsi toa carayana ca mai quima Diós jato mëpiniquë jahuë chamá 
no. 18 Jaquirëquë cuarenta ca año no tsi quiha jato ja oto-otoniquë, 
xabachá tsi ja icaniqué no. 19 Jaquirëquë quiha siete ca carayana 
ca nohiria bo ja quëyocani quiha, naa Canaan mai ca racapaonish 
cabo. Jatsi quiha toa mai noba rëquëyamabo qui Diós aniquë 
ibohuati. 20Toca tsi quiha cuatrocientos cincuenta ca año bo 
huinocaniquë. Jaquirëquë quiha noba jimibo qui ototi ibo bo, naa 
juez bo, Diós aniqué jato obésoti. Jarohari tsi noba jimibo Samuel 
yamabá jato otoniquë. 21 Jaquirëquë rey, naa chama-chamaria 6 
quiha noba jimibo quéénique, jato ja yonano. Jatsi quiha Saulo 
yamabo, naa Cis baqué jato qui Diós aniqué jato obésoti. Jabi 
Benjamin maxo quima Saulo joni quiha. Jatsi cuarenta ca año no 
tsi quiha noba jimibo Saulo yamabá yonaniquë. 22 Jaquirëquë Saulo 
quima jahué yonati chama jahari Diós biniquë. Bixo tsi quiha toa 
chama noba David yamabo qui ja aniqué noba jimibo yonati. Jatsi 
jia tsi quiha David yoati tsi Diós chaniniquë: “Isai baqué David 
ë biqué ra, ja yonano. E qui jiaria ca joni quiha. Jaha ë quëëhai 
ca jatiroha ca axëhi quiha ra” i Dios ni quiha. 23 Jaquirëquë 
David yamaba chahitaxocobo huësti ca Dids biniquë, noqui 
Xabahamati Ibo iti. Jesu Dids biniquë ra, naa ja yoani jascaria. 
24 Jabi Jesú jahué yonoco chitahëhuanox pari no tsi quiha Dios 
Chant Juan yamabá yoaniquë. Jato jocha quima nohiria casoti, 
jatsi ja ashimahacacati, tihi cabo Juan chanini quiha noba jimibo 
qui. 25 Jahuë yonoco jatihuapama tsi quiha “Yama ca ëa xo naa 
ra. Nohiria Xabahamati Ibo, naa jaha ma pasohai ca ma xo éa 
ra. Jama, é cho joxéhi quiha. Ea oqué-oquéria ca tsi xo naa ra” i 
nohiria bo qui Juan yamabo ni quiha. 

26'Jabi ëa nicaparicana, Abraham chahitaxocobá. Jasca, ëa 
nicaparicana mato ri, Dios qui aracanai ca carayanabá. Noqui 
tëquë qui Dios xabahamati Chani raahacaniqué ra. 27 Jabi 
Xabahamati Ibo Jesu ini ca Jerusalén ca nohiria bo, jato chama bo, 
tihi cabá cahéyamaniqué rë. Jabi jatiroha ca joiti bari tsi mahitsa 
Dios Chani yoanish cabá quënëni ca ja nicacaniquë. Jasca, ja 
quënëcani ca ja jatihuacaniquë ra, Jesu namëhacati ja raacaniquë 
no. 28 Jariapari tsi Jesu qui ja quësoriacascani quiha namëcastsi na. 
Quësonoma ja ini quiha jocha yama ja ini iqui na. Jatsi carayana 

ca Pilato qui Jesu ja mëacaniquë namëhacati. 29 Toca tsi jatiroha ca 
Jesu yoati quënëhacani ca ja jatihuacani quiha. Naméxo tsi quiha 
cruz quima botémaxo tsi maiquini qui jahuë yora ja nanëcaniquë. 
30Jama, Dios jahué Jesu bësotëquëmaniquë. 31 Jaquirëquë 
huéstima ca bari no tsi quiha jahuë rabëti bo ya Jesu co-coniquë, 
naa Galilea ax Jerusalén qui ja béta bocanish cabo. 
32 Jaquirëquë néri no johitaquë ra mato qui naa Chani jia 
ca yoaxëna. Jabi siri tsi noba naboréquébo qui naa Chani Diós 
yoaparini quiha. 33Jama, no bax, naa jato chahitaxocobo bax toa 
Chani ja jatihuani quiha, jahué Jesu ja bésomani cató no. Jabi Jesu 
bësotëquëxëti nori yoati Diós noqui yoani quiha, salmo libro 6 
no. Toa ó tsi “Noho baqué xo mia ra. Jaboqui mia bésomaquia ra" 
i Dios ni quiha. 34¿Tsayacanai? Jahué baquë yoi ja bësomaniquë 
ra. Jasca, résotéquéyamapistiariaxéhi quiha noqui ja ani ca Jesu. 
Jariapari “Paraxoma tsi mato qui huëstima ca jahué jia cabo, naa 
nohiria xabahamati quinia, Xabahamati Ibo, tihi cabo axéquia, 
mato David yamabo qui ë yoani jascaria" i noqui Dios ni quiha. 
35 Jasca, iti huëtsa ó tsi “Rësotëquëyamaxëqui mi mëstëxëni cato. 
Ea poromayamaxéqui mia, Diós" ii quiha. 36Jabi David yamabo 
yoati chaniyamahi quiha naa ja quénécanina ra. David yamabo 
tsayacapa. Bésoquí tsi jia tsi jahué nohiria bo ja otoni quiha, Dios 
shina aquí na. Jama, ja résoniqué. Jahué naboyamabo ya ja 
maihuahacaniquë. Jatsi, tjahuë yora poroyamayamani? Iniquë ra. 
37 Jama, poroyamaniqué naa bësotëquëmahacanish cato ra, naa 
Diós bésomani cato. 38Tihi tsi xo toa Dios Chani jia cato iquia 
ra. Jatsi éa nicacana, ébé xaté bá. Naa bésotéquémahacanish 
ca Jesu mato yoaqui noa ra. Ja tsi xo toa nohiria jocha masati 
Ibo-iboria ra. 39 Jasca, mëstëhuahacaxëhi quiha jatiroha ca ja 
qui chitimicanaibo. Anomaria tsi xo toa Jesti acaina, Moisës 
yobá acai oquë-oquëria. Nicaparicana. ¿Jénahuariaxo raca toa 
Moisés yobá noqui mëstëhuana ra? 40Jatsi quiniacaxëcahuë, ma 
chahahuacasyamamitsa iqui na, naa Dios Chani yoanish cabá yoani 
jascaria: 
41 “Tsayacahuë, jabija ca nicacasyamacanaibá. 
Mato xabacá tsi anomariaxéhi quiha toa ë axëhaina ra. 
Jama, chahahuayamaxëqui mato rë, toa chani ma nicaxëquë 
no. 
Japi ratéhax résocahué iquia ra” 

i Dios ni quiha ja quënëcani cato 6 no. Jatsi quiniacaxëcana, ma 
tocayamano ra —nëa tsi Pablo nëcaniquë, Chani jia ca yoahi na. 

42 Jatsi jodioba catiti xobo Pablo, Bernabë, tihi caba jisbayano 
tsi quiha jato qui nohiria ba joi amaniquë, joiti bari huëtsa tsi 
jasca ca jahuë bo yoati ja chanicano. 43 Jasca, Pablo, Bernabë, tihi 
cabo qui huëstima ca jodiobo, huëstima ca jodioba jabi binish 
ca carayanabo, tihi cabo riiniquë. Jatsi quiha Bernabë yaxo tsi 
quiha jia tsi Pabló jato yobarianiquë, ja nicacana ca Dios Chani ja 
chahahuayoicano. 

44 Jatsi joiti bari paxa tsëquëquë tsi quiha yacatá ca nohiria bo 
tëquë, naa carayanabo bëcaniquë Iboba Chani nicaxëna. 45Jatsi 
carayanabo huëstima ca jisi tsi jodiobo yosananiquë pë. Yosanahax 
tsi quiha Pabló yoahai ca chani pasomaha chanitsijacaniqué 
caxahi na. 46 Jatsi raquëhaxma tsi quiha Pablo, Bernabë, tihi cabo 
chaniniquë: 

—Mato jodiobo qui pari Dios Chani yoati nori no iquë ra. Jama, 
naa Chani jia ca bicasyama xo mato iqui noa. Tsayacahuë. Mato 
béso-bésopaomacatsi quiha Dios ra, jama, mato qui yoi jahuë 
Chani nori. Ja tsi xo toa carayanabo qui caxéqui noa tia. 47 Jatsi 
jaboqui jato qui no cati xo naa Ibo Jesti noqui yoani quéshpi na: 

“Carayanabo bax huéa mia manémaquia ra, noho xabahamati 
quinia néamaria cabá cahéno iquish na" 
i noqui Ibo ni quiha —néa tsi jodiobo qui jaca niquë. 

48 Jatsi quiha carayanabo rani-raniniqué Pablo chani nicahax 
na. Nicaxo tsi quiha Ibo qui “Gracias” i jaca niquë. Jatsi 
chahahuaniqué huéstima ca carayanabo, naa Diós bini cabo. 
Bëso-bësopaoti ja quénahacacani quiha jato ri. 49 Jaquirëquë 
quiha toa mai tëquë ó tsi quiha Iboba Chant pacananiqué ra. 

50 Jama, jodiobo qui yoi ini quiha toa chani paxa cato. Ja iqui tsi 
yacatá ca carayanaba chama bo, jodioba jabi binish ca yoxa bo, 
tihi cabo naa jodiobá caxahuaniquë Pablo, Bernabé, tihi cabo qui. 
Toca tsi Pablo Bernabé tënëmati ja chitahëhuacaniquë. Ténémaxo 
tsi quiha jato mai quima jato ja niacaniquë pë. 51 Jatsi quiha 
Pabló Bernabé jisbayaniqué. Riquibaya tsi quiha jato tahé ca 

mai pari ja pojpohacaniqué jato shina yoi ca ja ini ca jismaxëna. 
Pojpohacax tsi Iconio, naa yaca huëtsa qui ja bocaniquë. 52Jama, 
rani-ranini quiha toá ca chahahuabéna cabo, Espíritu Santo 
jayahi na. 

Iconió tsi Pablo chitënina 


1 4 lIconio qui cahax tsi quiha jodioba catiti xobo qui 

Pablo Bernabë jiconiquë. Jicoxo tsi quiha chama ya 
Dios Chani ja yoacaniquë. Jaha tsi quiha huëstima ca jodiobo, 
carayanabo, tihi cabá chahahuaniqué ra. 2Jaha tsi yosanani quiha 
chahahuacasyamahai ca jodiobo. Yosanaxo tsi quiha toa yacatá ca 
carayanabo ja itsisnahuayocaniqué chahahuacanaibo pasomaha. 
3Ja quëshpi tsi naama tsi quiha Pablo Bernabé chitëni quiha toá ca 
chahahuacanaibo mébixéna. Raquéxoma tsi Ibo yoati ja yoacani 
quiha. Jasca, yoapama tsi quiha jisti bo ati métsa ja icani quiha, 
Diós jato qui ani ca chamá no. Toca tsi jabija ca jato chani ini ca 
Diós jismani quiha. 

4 Jatsi quiha jahuécara shinati yacatá ca carayanabá 
cahëyamaniquë. Ja mapéxnacani quiha. Huéstima cabá jodiobo 
mébicasni quiha. Nohiria téxé bá Pablo, Bernabé, tihi cabo 
mëbicasni quiha. *Jarohari tsi quiha toa jodiobo yaxo tsi quiha 
yacatá ca carayanabo, jato chama bo, tihi cabá planes ani quiha 
Pablo, Bernabé, tihi cabo axëna. 6-7 Jama, ja acascani ca Pabló 
Bernabé nicaniqué. Nicahax tsi quiha mai huétsa, naa Laconia 
icanai ca qui ja jabacaniquë. Toa mai ca dos ca yaca bo, naa Listra, 
Derbe, jato téamé ca nohiria, tihi cabo xo tsi quiha Dios Chani ja 
yocacaniquë. 


Listra xo tsi Dios Chani Pabló yoanina 


8Jabi Listra 6 tsi joni, naa tahë choni jaya ca racaniquë. Toca tsi 
ja coni quiha rë. Tapipistiayamariani quiha naa joni ra. 9 Toa xo tsi 
Dios Chani Pabló yoaqué tsi quiha jato chant naa joni nicaniquë. 
Nicaxo tsi quiha ja chahahuaniquë. Jatsi jénimahuahacati 
chahahuati métsa ja ini ca Pabló jisniquë. Jisi tsi quiha 10joni qui 
ja quënaniquë: 

—Mi tahé tsi niihué ra —iquiina. 

Jatsi mëri tsi ja niiniquë. Tapiti ja chitahëniquë ra. 11 Jabi Pabló 
ani ca nohiria ba jisniquë. Jisi tsi quiha quënatsijahuacaniquë jato 
joi no: 

—Noqui botëquë dios bo ra. Joni jaria bo jaya ca xo —iquiina. 

12 Jatsi dios “Júpiter” Bernabé quënahacaniquë. Jatsi dios 
“Mercurio” Pablo quënahacaniquë, chaniti ibo ja ini quéshpi na. 

Jabi botënish ca dios bo ja icani ca ja quëscahuacani quiha. 13 Jatsi 
jato dios Júpiter arati ibo joniquë jato arati xobo ax na. Jabi yaca 
cacha jato arati xobo ini quiha. Jatsi huëyë bo, jianati joa bo, tihi 
cabo jato arati iboba bëniquë yacata jicoti qui. Jatsi nohiria bo 
yaxo tsi quiha huëyë bo ja tëpascasniquë Pablo, Bernabë bax na, 
dios bo ja icani ca quëscahuaqui na. 14 Jatsi quiha ja acascani ca 
Pabló Bernabé nicaniquë. Nicaxo tsi quiha jaraxatsi jato sahuëti bo 
jahuacaniquë cohuëqui na. Nohiria misco qui jabapama tsi quiha ja 
quëna-quënacaniquë: 

15 —Ayamacahuë, joni bá. Mai ca nohiria yoi bo xo noa ra, naa 
mato jascaria. Chani jia ca yoahi no johitaquë ra. Mato mahitsa ca 
jahuë bo quima bëso ca Dios quiri, naa naipa, mai, ia bo, tihi cabo 
nëhohuanish ca quiri bësocana iqui noa ra. 16 Jariapari tsi mato 
carayanabo qui Dios caxayamapaoni quiha, mato quinia yoi cato 6 
tsi ma bohoquë no. 17 Toatiyá tsi quiha bëso ja ini ca cahëti métsa 
ma i-ipaoniquë iquia, mato bax ja ani catë no. Mato qui naipá ca 
oi ja raani quiha. Jasca, ma banani ca shinahamahi quiha. Ma piti 
ca mato qui aqui quiha, ma narisyamano iquish na. Jasca, mato 
ranihuahi quiha —nëa tsi nohiria bo qui Pablo nëcaniquë. 

18 Pablo chani nicaxo tsi quiha jari jato bax huëyë bo ja 
acascaniquë pë. Jarohari tsi quiha nohiria bo ja jënëcaniquë ja 
ayamacano iquish na. Bëroma ja ini quiha. 

19 Jatsi quiha Antioquía, Iconio, tihi ca yaca bo ax tsi quiha 
huësti huësti ca jodiobo cahëniquë. Cahëxo tsi quiha Pablo ja 
ocahuacaniquë jahuë chant nohiria bá nicayamano iquish na. 

Jatsi Pablo qui yacatá ca nohiria bo caxaniquë. Caxaxo tsi quiha 
Pablo ja acaniquë maxaxa no. Axo tsi quiha yaca cacha jahuë 
yora ja xërëcaniquë, bësoyama ja ini ca quéscahuaquí na. 20 Jama, 
jahuë yora tëamë tsi chahahuacanaibo quëtsoquë tsi quiha Pablo 
niiniquë. Joihax jahari yaca qui ja caniquë chahahuacanaibo ya. 
Jatsi huëaquë tsi quiha Derbe icanai ca yaca qui Pablo caniquë 
Bernabë ya. 

21 Derbe qui cahëxo tsi quiha Dios Chani ja yoacaniquë. 
Yoapama tsi quiha huëstima ca chahahuacanaibo ja bëbocaniquë. 
Jaquirëquë quiha Listra, Iconio, Antioquia, tihi ca yaca bo qui 
jahari ja bacacaniquë. 22Bacaxo tsi quiha chahahuacanaibo ja 
chamahuacaniquë. Chamahuaxo tsi quiha jato ja yobacaniquë Ibo 
quima ja casoyamacano. 

—Diós otohai ca qui jiconox pari tsi huëstima tsi no tënëxëti xo 
ra —i jato qui jaca niquë. 

23 Yobaxo tsi quiha jatiroha ca iglesia 6 tsi yosibo ja janacaniquë 
chahahuacanaibo ja otocano. Jabi Ibo qui mëanox pari tsi quiha ja 
samacana ca tsi ja bëhoxcaniquë. Jia tsi toá ca nohiria bo Ibo qui 
chitimini quiha. 

Siria ca Antioquia yaca qui Pablo Bernabë bacanina 

24 Derbe jisbëria tsi quiha Pisidia mai ja natanicaniquë. 
Natanihax tsi quiha Panfilia mai qui ja cahëcaniquë. 25Toa xo tsi, 
naa Perga yacata xo tsi quiha Dios Chani ja yoacaniquë. Yoahax 
Atalia yaca qui ja bocaniquë. 26 Jaha ca barco qui jicohax tsi quiha 
jahari Antioquía qui ja bocaniqué, naa Dios qui ja acacacani 
cató no. Jabi jato qui toa acacani ca yonoco ja jatihuacani quiha. 
27 Jatsi Antioquía qui cahëxo tsi quiha chahahuacanaibo tëquë 
ja catiacaniqué. Jatsi jato bax Diós anina, carayanabo Diós jahué 
Chani nicamanina, carayanabá chahahuahaina, tihi cabo quiha 
jato ja yoacaniquë. 28 Jaquirëquë quiha naama tsi ja chitëcaniquë 
toá no, chahahuacanaibo ya. 


Jerusalën tsi ja caticanina 
1 5 1Toatiya tsi quiha Antioquia qui cahëniquë huësti huësti 
ca jodiobo jato mai ax na. Cahëxo tsi quiha carayana ca 
chahahuacanaibo tiisimatsijahuacaniquë. Ja nëcacaniquë: 

—Ma jibirishahacati xo ra. Moisés yamaba noqui toa jabi ani 
quiha ati. Xabahamahacati-maxëni xo mato ra, toa jabi acaxma — 
nëa tsi ja nëcacani quiha chahahuacanaibo qui. 

2Jatsi quiha jibirishati jabi tahëxo tsi jato qui Pablo, Bernabë, 
tihi caba joi mëraniquë. Jato qui yoi jato yoba ini quiha. Jaha tsi 
Pablo, Bernabé, iglesiá ca xatë huëtsa bo, tihi cabo Jerusalén qui 
raahacaniquë, toá ca Chant chitahéhuanish cabo, yosibo, tihi cabo 
ya ja chaninacano iquish na, naa toa Moisés jabi yoati na. 

3 Jatsi iglesiá ca xatë ba jato raaniquë. Fenicia, Samaria, tihi ca 
mai bo natanipama tsi quiha carayanabo Ibo qui bésocanai ca 
ja yoabonacaniquë. Jatsi raniniqué iglesiá ca xaté bo toa chani 
nicahax na. 

4 Jatsi Jerusalén qui cahéxo tsi quiha iglesiá ca xaté bo, yosibo, 
Chani chitahéhuati ibo bo, tihi cabo ja joihuacaniqué. Joihuaxo 

tsi quiha jatiroha ca jato bax Diós ani ca ja yoacaniquë. 5 Jatsi 
niiniquë huësti huësti ca chahahuanish ca fariseobo chanixëna: 

—Jibirishahacaxéti xo chahahuahai ca carayanabo ra. Jasca, 
Moisés yoba ja nicaxëti xo jato ri ra —i toá ca xaté bo qui jaca 
niquë. 

6Jatsi Chani chitahëhuati ibo bo, yosibo, tihi cabo catiniquë 
jibirishati jabi, Moisës yoba, tihi cabo yoati tsi chaninaxëna. 

7 Naama tsi quiha ja chaninacani quiha. Jatsi Pedro niiniquë 
chanixëna: 

—Ea nicaparicana, ëbë xatë bá. Naama tsi quiha mato ó ca 
ëa Diós biniqué, carayanabo qui jahuë Chant Jia ca yoati, ja 
chahahuacano jato ri iquish na. 8Jatsi Diós, naa nohiria ba shina 
cahëxëni catë carayanabo qui Espíritu Santo aniquë, noqui jodiobo 
qui ja ani jascaria. Dios qui jia ja ini quiha. 9Ja qui oqué noqui 
jodiobo iyamani quiha, ja qui ja chitimihai cató tsi jato shina ja 
bahuéni iqui na. 10Jatsi djëniriaxo tsi Dios tanamacascanai sa? Naa 
chahahuahai ca carayanabo qui noba jodioba jabi bo pi ma ano tsi 
caxaxéhi quiha Dios tonia. Toa jabi bo banahuatimaxéniria noba 
naborëquëbo ini quiha jato ri. Jasca, banahuatimaxëniria xo noqui 
ri ra. 11 Toa jabi no acai cató tsi noqui xabahamayamahi quiha Dios 
ra. Jama, jahué Jesucristo noihai cató tsi xabahamahacahi quiha 
noa iquia, naa carayanabo xabahamahacahai jascaria —néa tsi 
iglesiá ca chama bo qui Pedro nécaniqué. 

12 Jatsi pasicaniqué catinish cabo. Jaquiréqué quiha Pablo, 
Bernabé, tihi cabo chaniniqué. Chanixo tsi quiha carayanabo 
xéréqué xo tsi Diós jato amani ca jistiria bo ja yoacani quiha. 

13 Jato chant ja jatihuacaquë tsi quiha Jacobo chaniniquë: 

—Ea nicaparicana, ëbë xatë bá. 14 Carayanabo Diós otocatsai 
ca noqui Simón yoaqué ra. “Carayanabo quima jahué nohiria yoi 
bo tsécahi quiha jahué-na bo iti" i ja a quiha. 15Jabija tsi xo toa 
ja yoahana ra. Tocaxéti xo i Dios Chani yoati ibo-iboria ni quiha, 
Quënëhacanish cabo 6 no. Jabi ja quënëcani ca tsi xo naa: 

16 “Mato jocha iqui tsi mato ë jisbërianiquë, jama, bacaxéquia. 

Bacaxo tsi noho nohiria yoi bo catiaxéquia é qui ja aracano 
iquish na, naa David yamabá yonani cató tsi ja arapaocani 
jascaria. 

17 Jatsi Ibo yoi chahahuacaxécani quiha nohiria huétsa. 

Noho-naxëhi quiha carayanabo ri” 

18 nëa tsi Ibo, naa noqui jahuë planes yoanish ca nëcani quiha”. 

19 'Jabi naa quënëni ca iqui tsi noho yoba tsi xo naa: Dios quiri 
bësocanai ca carayanabo no yosanamayamano. “Noba jodioba 
jabi bo ma ati xo” i jato qui no yamano ra. 20Jama, carta ó ca 
yoba huëtsa jato qui no raano. Idolo bo qui acacaha ca piti ja 
piyamacano. Jasca, anoma ca chotahai ca ja quiniacano. Jasca, 
jimihuahama ca nami, jimi, tihi cabo ja piyamacano. Tihi ca 
yoba bo roha jato qui no quënëxëti xo iquia. Tihi tsi xo toa ja 
ayamacaxëcanaina iquia. 21 Jabi jatiroha ca bari tsi quiha tihi ca 
jahuë bo pasomaha ca yoba yoahacani quiha jatiroha ca yacata 
ax na. Naama tsi quiha noba nohiria qui toa Moisës yoba acacani 
quiha —nëa tsi jato qui Jacobo nëcaniquë. 

22 Jatsi iglesiá ca chahahuacanaibo ya tsi quiha Dios Chant 
chitahëhuati ibobo, yosibo, tihi cabá jato 6 ca huësti huésti ca 
joni bo biniquë Antioquia yaca qui jato yoba boti. Pablo, Bernabë, 
tihi cabo ya jato ja raacani quiha. Jatsi Judas ja bicaniquë, naa 
Barsabás quënahacanish cato. Jaquirëquë Silas ja bicaniquë. Tihi 
cabo ja bicaniquë jato yoba boti. Jato xatë bo rëquëniniti ibo bo ja 
icani quiha. 23 Raapama tsi jato bëta naa carta ja raacaniqué: 

“Mabë xatë bo, naa Dios Chant chitahëhuati ibo-iboria bo, néá ca 
yosibo, tihi cabo tsi xo naa carta quënëcanaina. Mato carayanabo 
joihuaqui noa, naa Antioquía yacata, Siria, Cilicia mai, tihi cató ca 
racacanaibo. 24 Jishopë. Noba maxo ó ca xaté bo, naa chama yama 
cabo mato qui bocani ca no nicahitaquë rë. Jibirishahacaxéti xo 
chahahuahai ca carayanabo. Jasca, jodioba yoba bo ma banahuaxéti 
xo’ di mato qui ja yamayamacani? Toca tsi ma shina-motsiquini 
ca no nicahitaquë. Anoma quiha. 25 Jaha tsi néá ca dos ca joni 
shinajiaxénia ca no biqué mato qui raaxéna. Shinaxo tsi Pablo, 
Bernabé, tihi cabo ya jato raaqui noa. 26Ibo Jesucristo tahëhax 
tsi huéstima tsi naa dos ca joni bo acacaqué ani quiha ra. 27 Jaha 
tsi Judas, Silas, tihi cabo mato qui raaqui noa noba yoba boti. No 
quënëha ca jasca ca mato yoacaxécani quiha. 28Nicacana. Noba 
jodioba jabi bo mato qui acasyama xo noa. Mato qui yosariaxëhi 
quiha iqui noa. Jama, tobi quiha yoba pistia mato qui no acatsaina, 
naa noqui, Espíritu Santo, tihi cabo qui jia cato. 22Idolo bo qui 
acacahax ca oriquiti, jimi, jimihuahama ca nami, tihi cabo 
piyamacana. Jasca, anoma ca chotahai ca basicana. Tihi cabo 
ayamapiquí tsi jia tsi axéqui mato. Iquë” néa tsi jato carta nëcaniquë. 

30 Jatsi Pablo, Bernabé, chani bocanai ca joni bo, tihi cabo 
bocaniqué Antioquía qui. Cahéxo tsi quiha chahahuacanaibo ja 
catiacaniqué jato carta nicamaxëna. 31 Toa yoba nicacaniqué iglesia 
ca nohiria bo. Nicahax ja rani-ranicaniquë. Jato qui jia toa yoba ini 
quiha. 32 Jasca, carta nicamaxo tsi quiha jia tsi chahahuacanaibo 
ja chamahuacaniquë, Dios Chant yoati ibo bo ja icani iqui na. 
33-34]chariama bari no tsi ja chitécani quiha. Jatsi jia tsi jahari 
Jerusalén qui ja raahacacani quiha. 35Jama, Antioquiá tsi Pablo 
Bernabé chitëniquë. Toá tsi quiha Iboba Chani ja tiisimacaniquë. 


Pablo catéquénina Dios Chani yoaxéna 


36 Jaquiréqué Bernabé qui Pablo chaniniquë: 

—élIboba Chani no yoani cabo qui jahari canoma ni, toá ca 
yacatá ca xaté bo qui shishoxéna? dJënijacanai ca jisi canomani? 
—iquiina. 

37 Jatsi Juan Marcos Bernabé bocasni quiha, ja béta ja cano. 
38Jama, Pablo qui yoi ja ini quiha. Marcos ja bocasyamani quiha, 
Panfilia 6 tsi jato ja niabëriani iqui na. Toatiyá tsi quiha jato 
béta Marcos chitéyamani quiha. 39Ja iqui tsi Pablo Bernabé joi 
mërananiquë. Joi méranahax tsi quiha jato jamë ca quiniá tsi ja 
bocaniquë. Ori tsi naa Chipre qui barcó tsi quiha Bernabé caniquë 
Marcos ya. 40 Jatsi Silas Pablo biniquë ja bëta ja cano. Jabi ja 
bocanox pari no tsi toá ca iglesiá cabo jato bax bëhoxniquë, Dios 
jato mëbiriano. 41 Jatsi Siria, Cilicia, tihi ca mai bo ja nacocaniquë. 
Nacopama tsi quiha chahahuanish cabo ja chamahuabonacaniquë. 


Pablo, Silas ya Timoteo canina 


1 6 1Derbe, Listra, tihi ca yaca qui cahëxo tsi quiha Timoteo, 
naa Jesu qui chitiminish ca shinapayo ca Pablo, Silas, tihi 
cabá bëchaniquë. Chahahuahai ca jodio Timoteo jahéhua ini quiha. 
Jahué jahépa carayana ini quiha. 2Jasca, jia tsi Timoteo toa Listra, 
Iconio, tihi cató ca xaté bá ocahuani quiha. 3Jatsi quiha jato béta 
Timoteo Pabló bocasniqué. Jama, bonox pari tsi quiha Timoteo 
ja jibirishaniquë, chahahuahai ca jodiobo ja qui caxayamano. 
Carayana jahué jahépa ini ca ja cahécani quiha. 4Jatsi quiha 
toa yaca bo ja nacocaniqué Dios Chani yoaxéna. Nacopama tsi 
Jerusalén ca Chani chitahéhuati ibo bo, yosibo, tihi cabá yobani ca 
ja yoabonacaniquë. Jasca, jato yoba ja nicacati nori ca ja yoacani 

quiha. 5Toca tsi Iboba quiniá tsi quiha iglesiá ca chahahuacanaibo 
chamahuahacaniquë. Toatiya tsi jatiroha ca bari tsi quiha Ibo qui 
nohiria bo chitiminiquë. 


Pablo tënamënina 

6Jaquirëquë Frigia, Galacia, tihi ca mai tsi Pablo, jahuë rabëti 
bo, tihi cabo naconiquë. Jabi Espiritu Santo jato yobani quiha, 
Asia mai xo tsi jari Dios Chani ja yoayamacano. 7Jasca, Misia 
mai qui cahëhax tsi quiha departamento Bitinia qui ja jicocascani 
quiha Dios Chani yoaxëna. Jama, Jesú raani ca Espíritu Santo 
jato quétiani quiha. 8 Jaha tsi Misia mai nacopama tsi quiha Troas 
yaca qui ja bocaniquë. 9Toa tsi baquichá tsi Pablo tënamëniquë: Ja 
qui Macedonia ca joni jisiquini quiha. Pablo qui ja chanini quiha, 
“Noba Macedonia mai qui bëcahuë. Noqui ma mébino ra” iquiina. 
10Tënamëhax bamahaxma tsi cacastapiniquë Pablo. Jatsi quiha 
noba jahué bo no shomahuaniqué Macedonia mai qui caxéna. Toá 
ca nohiria bo qui Chani Jia ca yoatí Diós noqui quénani ca no 
cahëyoiniquë. 


Filipos yaca qui ja cahëcanina 

11 Jatsi Troas no jisbayaniquë barcó no. la shitapama tsi quiha 
mëste tsi tësëbë Samotracia qui no caniquë. Cahax huéaqué tsi 
quiha Neapolis yaca qui no rërëniquë. 12Riquibaya tsi mai tsi 
Filipos yaca qui no caniquë. Toa mai ca oquë-oquëria ca yaca 
Filipos ini quiha. Jasca, toá tsi huëstima ca romanobo ca nohiria 
racani quiha. Filipos qui cahëhax ichariama ca bari no tsi no 
chitëniquë. 13 Jatsi joiti bari tsi jodioba arati iti qui no caniqué 
araxëna. Yaca cacha, naa ani quémapó tsi ja caticani quiha. 
Tsahohax toá ca arati bëcanish ca yoxa bo ya chaninatsino- 
niquë. 14Jabi toá tsi ini quiha Tiatirá ca yoxa, naa Lidia icanai 
cato. Raiti shini iniahai ca ja ini quiha. Jasca, Dios qui arahai ca 
naa yoxa ini quiha. Ja iqui tsi jia tsi Pabló yoani ca chani ja nica- 
nicarianiquë. Jasca, Ibobá toa yoxa mëbiniquë, Pabló yoahai ca 
chahahuamaxéna. 15 Jahuë xobó ca bo ya ashimahacaxo tsi quiha 
joi noqui ja amaniqué jahué xobó tsi chitéti. Joi amahax, 

—Ibo Jesu qui ë chitimiqué ra. Mato qui jia pi no tsi noho xobo 
qui ma bëcano racati —i noqui naa yoxa niquë. 

Jaha tsi jahué xobo qui no caniqué chitéxéna. 

16 Toatiya tsi arati iti qui capama tsi quiha yonati xotaco no 
bëchaniquë. Yoshi ja jayani quiha, nohiria jato xaba cahëmati. 
Toca tsi huëstima ca parata ja bini quiha jahuë ibo chama bax na. 
17 Jatsi Pablo, noqui, tihi cabo ja banahuaniquë. Banahuapama tsi 
quiha, 

— Mana ca Ibo-iboria ca Dios yonati bo xo naa joni bo ra. 
Xabahamati quinia noqui yoati ja bëcahitaquë ra —i ja niquë joi 
pistiama no. 

18 Tocapijaniquë huëstima ca bari no. Jarohari tsi Pablo 
yosananiquë. Yosanahax ja bopinaniquë ja qui chanixëna. Jatsi 
jahuë yoshi qui ja chaniniquë: 

—Jesucristo chama tsi naa xotaco quima natsëquëhuë iquia 
—iquiina. 

Jatsi yoshi natsëquëtapiniquë. 

19 Jatsi cohuënaniquë jahuë chama bo. Toca tsi jato parata biti 
xaba ja bénocani ca ja cahécani quiha. Ja iqui tsi Pablo, Silas, tihi 
cabo qui ja tsamicaniquë. Tsamixo tsi quiha yacatá ca plazá ca 
chama bo qui jato ja xërëcaniquë. 20 Chama bo qui boxo tsi quiha 
jato qui quësotsijacaniquë: 

—Noba yacatá ca nohiria bo yosicani quiha naa jodiobo ra. 
21Noba jabi bo rarinamacascani quiha pë. Noba yoba pasomaha tsi 
xo toa ja yoacanaina. dJënahuariaxo raca jato jabi bo no bina ra? 
Romanobo xo noa —nëa tsi ja nécacaniqué jato qui quësohi na. 

22 Jatsi jato qui quétsonish ca nohiria bo riiniqué Pablo, Silas, 
tihi cabo qui quésoxéna jato ri. Jaha tsi quiha chama bá jato 
sahuéti tsobomaniquë. Tsobomaxo tsi quiha ja yobacaniquë 
ja rashahacacano iquish na. 23Rashaxo tsi quiha cárcel qui ja 
niacaniquë. Jatsi cárcel obéso ca ja yobacaniqué jia tsi jato 6 ja 
bësono, ja paxayamacano iquish na. 24Jatsi quiha cárcel népax 
ca naquëtë qui jato ja nanëniquë chama ba yobani ca nicaxo na. 
Nanéxo tsi quiha jihui para quini jaya cato 6 tsi jato tahë bo ja 
achamaniquë. Tsëquëtimaxëni ja icani quiha. 

25Jatsi toa baquichá tsi quiha Dios qui bëhoxhi tsi Silas, 
Pablo iniqué. Béhoxpama tsi ja quëquë-quëquëshinacaniquë. 
Tocajacano tsi quiha jato qui presó ca achiqui cabá nica- 
nicani quiha. 26Jatsi yajotapitsi quiha mai niqué. Anomaria 
tsi preso yajohacacani quiha. Japéqu&yoniqué preso ó ca 
caiti bo tëquë. Mërisyocaniquë achiquinish caba ménéxéti 

Cristo tahëxo tsi ja tënëcanina 


cadenabo ri. 27 Jatsi preso obëso ca bësoniquë. Preso 6 ca 
caiti bo japëquë ca jisi tsi quiha achiquinish cabo paxani 
nori ca ja quëscahuani quiha. Jatsi jahuë chibiquiti saipi ja 
natsëcaniquë jamë ixëna. 28 Jama, ja qui Pablë quënaniquë joi 
pistiama no: 

—lyamahuë. lyamahuë. Néá xo noqui téquéta —iquiina. 

29 Jatsi quiha preso obëso catë pëxë baaniquë. Bixo tsi 
quiha mëri tsi ja jiconiquë. Jicohax mëmë-mëmë tsi quiha 
Pablo, Silas, tihi cabo bésojó ja mëniniquë. 30 Jatsi cacha jato 
mëpihax, 

—dJënahuaxëhi ni ëa ra, joni bë, xabahamahacaxéna? —i jato 
qui ja niquë. 

31 Jatsi ja quëbicaniquë: 

—lbo Jesucristo qui chitimicana. Jatsi xabahamahacaxéqui mato, 
naa mia, mí-na bo ri —iquiina. 

32 Jatsi quiha preso obéso cato, jahué xobó ca bo, tihi cabo 
qui Dios Chani ja yoacaniquë. 33 Jasca, baquichá tsi quiha 
jato sëquënë, jato quëësi bo, tihi cabo preso obéso cató 
chocohaniqué. Jaquiréqué preso obéso cato, jahué-na bo, tihi 
cabo ashimahacanique. 34 Jatsi jahuë xobo qui jato ja bëniquë jato 
orihuaxéna. Rani-raniniqué preso obéso cato ra. Rani-raniyoniqué 
jahuë xobó cabo tëquë, Dios qui ja chitimicani iqui na. 

35 Baquishmarí tsi quiha preso qui romanoba chama bá policía 
bo raaniqué jato paquëmati chani ya. 36 Jatsi Pablo qui preso obéso 
ca chaniniquë: 

—Joquë chani ra. Ma paquëmahacaxëti xo ii quiha yacatá ca 
chama bo. Jia tsi bocahuë —iquiina. 

37 Jama, policia bo qui Pablo chaniniquë: 

—Mahitsa no rashahacahitaquë pë, nohiria bo bësojo ax na. Juez qui 
noqui ma boyamahitaquë ra, toa ax tsi noqui quësoxëna. Anoma quiha. 
Romanobo yoi ca noqui xo naa ra. Anoma tsi xo toa preso qui noqui 
romanobo ja niacanaina iquia. ¿Jaboqui jonë tsi noqui raacascahi ni pa? 
Cayamaqui noa ra. Nëri ja bëparicano ra noqui tsëcaxëna. Jamë yoi xo 
tsi noqui ja paquëmacano iquia —nëa tsi policia bo qui Pablo nëcaniquë. 

38 Jatsi quiha yacatá ca chama bo qui Pablo chant policia 
yoaniquë. Romanobo Pablo, Silas, tihi cabo ini ca nicahax ja raquë- 
raquëcaniquë. 39 Raquëhax tsi quiha preso qui ja bocaniqué ishima 
tsi preso quima jato mëpixëna. Mëpihax tsi quiha jato yaca cacha 
qui jato ja chimaticaniquë. 40 Jatsi preso jisbaya tsi quiha Lidia 
xobo qui ja bocaniquë, toá ca chahahuacanaibo qui chanixëna. 
Jato ja chamahuani quiha. Chamahuaxo tsi quiha ja jisbayacaniquë. 


Tesalonicá cabo Pablo qui caxanina 

17 1Filipos ax riquibaya tsi quiha Anfipolis, Apolonia, tihi ca 

yaca bo Pablo Silas nataniniqué. Natanihax Tesalónica qui 
ja cahëcaniquë. Toá tsi jodioba catiti xobo ini quiha. 2Cahëxo tsi 
quiha jato catiti xobo qui Pablo caniquë. Jahué jabi quiha. Tres ca 
joiti bari no tsi quiha Dios Chani yoati tsi jato béta ja chaninaniquë. 
3Chaninaxo tsi quiha Dios Chani jato qui ja bërohuaniquë. Cristó 
tënëxëhaina, ja rësoxëhaina, ja bësotëquëxëhaina, tihi cabo jato 
Xabahamati Ibo iti nori ca ja jismani quiha. 

—Mato Xabahamati Ibo-iboria tsi xo naa Jesu ë yoahaina iquia 
—i jato qui ja niquë. 

4 Jatsi quiha chahahuaniquë huësti huésti ca jodiobo. 
Chahahuahax tsi quiha Pablo, Silas, tihi cabo qui ja riicaniquë. 
Jasca, chahahuaniquë huëstima ca Dios qui aracanai ca 
carayanabo ri. Chahahuaniquë huëstima ca chama ba ahui bo ri. 
5Jatsi ja chahahuacaquë tsi quiha toa chahahuayamahai ca jodiobo 
caxaniquë. Caxaxo tsi quiha plaza ca bohohai ca chiquixëniria 
ca joni bo ja catiacaniquë ja yosicano. Yosipama tsi quiha Jason 
icanai cato xobo qui ja jabacaniquë Pablo, Silas, mërahi na. Cacha, 
naa yacatá ca nohiria bo qui jato ja bëcasni quiha. 6 Pablo, Silas, 
tihi cabo ja yopacaniqué. Yopaxo tsi quiha xobo ibo Jasón, toá ca 
chahahuacanaibo huëtsa bo, tihi cabo ja xërëcaniquë cacha yacatá 
ca chama bo qui. Xérépama tsi quiha ja quënacaniquë: 

—Jatiroha cato xo tsi nohiria bo yosicani quiha naa Pablo, Silas, 
iqui noa. Jaboqui noba yaca qui ja bëcahitaquë pë. 7 Jasca, noba 
Jason tsi xo toa naa joni bo otohaina ra, jahuë xobo xo no. Jasca, 
noba chama-chamaria yoba pasomaha chanicani quiha pë. “Tobi 
chama huëtsa, naa Jesu icanai cato” icani quiha ra —nëa tsi chama 
bo qui ja nëcacaniquë. 

8Jatsi shina-huëjënaniquë yacatá ca nohiria bo, jato 
chama bo ri, jato qui ja quësocanai ca nicahax na. 9Jatsi 
paquémanox pari tsi quiha chama bá parata bicasniqué pë. 

Jatsi Jasón, chahahuacanaibo, tihi cabá jato qui parata aniqué 
paquëmahacaxëna. 


Yaca Berea qui Pablo Silas shishonina 


10 Jatsi bamaxoma tsi quiha Berea yaca qui Pablo, Silas, tihi cabo 
chahahuacanaiba raatapiniquë. Cahéhax tsi quiha jodioba catiti 
xobo qui ja bocaniquë. 11 Jabi Tesalonicá ca jodiobo oqué naa Bereá 
cabo ini quiha. Pablo chani qui ja nica-nicariacani quiha. Jatiroha 
ca bari tsi quiha Quënëhacanish cabo ja tsaya-tsayacaniquë, jabija 
ca Pabló yoahai ca iqui ca cahëxëna. 12 Jatsi Jesu qui chitiminiquë 
huëstima ca jodiobo. Jasca, chahahuaniqué huëstima ca carayana 
ca joni bo, yoxa bo, tihi cabo ri, naa nohiria rëquëninicanaibo. 

13 Jatsi quiha Berea xo tsi Dios Chant Pabló yoahi ini ca Tesalonicá 
ca jodioba nicaniquë. Nicahax ja bëcaniquë pë nohiria bo 
yosixéna. Pablo qui nohiria bo ja itsisnamacaniqué ra. 14 Ja iqui 

tsi chahahuacanaibá Pablo raaniquë ra ia quëpë qui. Jama, Berea 
ó tsi quiha Silas, Timoteo, tihi cabo chitëniquë chahahuacanaibo 
mébixéna. 15Jatsi Atenas yaca qui huésti huésti ca xaté bá Pablo 
chimatiniquë. Chimatihax jahari ja bocaniquë jato xobo qui. Silas, 
Timoteo, tihi cabo qui Pablo chani ja bocani quiha. Méri tsi ja 
bëcati ó Pablo quëëni quiha. Jabi tocani quiha jahué chani. 


Atenás tsi Pablo chiténina 


16 Atenas xo tsi mana-manapama tsi quiha Pablo shina- 
motsiquiniquë yacatá ca ídolo bo tsayahax na. !7 Jasca, jodioba 
catiti xobó tsi quiha ja chaninaniquë, toá ca jodiobo, Dios qui 
aracascanai ca carayanabo, tihi cabo ya. Jasca, plazá ca nohiria 
bo ya ja chaninaniqué Jesu yoati na. 18 Jatsi epicúreobo, estoicobo, 
tihi ca icanai ca maxó ca joni bá Pablo qui joi mëraniquë. Tiisi 
jayanish ca joni bo ja icani quiha. Chanihax, 

—dJënihi ni naa bahua sa? —i huésti huësti ca niqué. 

Jasca, 

—Tonia jaméri ca dios bo qui noqui aramacatsi quiha pa —i 
huëtsa bo nique. 

Jabi toca tsi ja chaninacani quiha, Jesu, ja bësotëquëhaina, 
tihi cabo Pablo chanini iqui na. 19Jatsi quiha Pablo qui joi ja 
amacaniqué jahué chani nicacasquí na. Amaxo tsi quiha jato 
chaninati xobo, naa Areópago icanai ca qui ja boniqué. Bohax, 

—Mi yoahai ca tiisi paxa ca cahécasqui noa ra. 20 Noqui jaméri 
tsi xo toa mi yoahaina. Mi yoahai ca noqui mi bérohuano ra —i 
Pablo qui jaca niquë. 

21 Jabi tiisí-naxéni ca Atenás ca nohiria bo, toá ca racacanai 
ca carayanabo, tihi cabo ini quiha. Jaha tsi Pablo chani ja 
nicacascani quiha. Jato qui jia ini quiha tiisi paxa ca nicahaina, 
chaninacanaina, tihi cabo. Jato jabi quiha. 

22 Jatsi jato bésojó tsi quiha, naa Areópago xara tsi Pablo 
niiniqué chanixéna. Chanihax, 

— Dios bo qui araxëni ca nohiria bo xo mato tia. Toa ë jisquë ra, 
Atenás ca joni bá. 23Mato yacatá tsi co-copama tsi mato arati itiria 
bo ë jisquë ra. Jisi tsi naa quënë pistia ca ë jisquë huësti ca altar 
ó no. “No cahéhama ca dios bax na” ii quiha jahuë quéné ra. Jabi 
naa Dios ë yoahai ca tsi xo toa naa ma cahéhama ca dios, naa ja 
qui ma arahaina. 

24 Jabi Dios yoi tsi xo toa naipa, mai, tihi caba Ibo-iboria, naa 
jatiroha ca néhohuanish cato iquia. Joni bá acani ca arati xobó 
tsi racayamahi quiha. 25Naa Dios mébitimaxéni xo nohiria, ja 
narisyamahai ca iqui na. Jasca nohiria bo qui jatiroha ca Ototi 
Ibo-iboria tsi xo naa. Jatiroha cabo bésomahi quiha. Noqui yoi 
xacamahi quiha. 

26 Jasca, huésti ca joni quima jatiroha ca nohiria bo 
nëhohuahacani quiha. Nëhohuaxo tsi quiha naa mai tëquë tsi 
quiha jato ja racamaniqué. Jasca, ja bësocanai ca xaba naa Dios yoi 
janani quiha. Jasca, jatiroha ca nohiria bo qui jato mai ja ani quiha 
racati. 27 Jabi tocaniqué Dios yoi, ja qui nohiria bá mérano iquish na. 
Mërapiqui tsi ja chahahuacamitsa ra. Jabi nohiria qui basima xo Dios 
yoi ra. 28 Jabi Dios yoi iqui tsi bëso xo noa ra. Ja iqui tsi mohiqui noa. 
Ja iqui tsi naa maí tsi racaqui noa ra. Jasca, “Dios xocobo xo noa” 
¿iyamayamacahi ni mato maestro bo ra? 29 Jabija xo ra. Dios xocobo 
yoi bo xo noa. Jahué xocobo pi inono tsi éjénahuariahax raca oro, 
plata, maxaxa, tihi cabo nohiria bá acai ca jaria ca Diós ina ra? Toca 
ma xo Dios iquia. 30 Jabi nohiria bá Dios cahéyoiyamatiyá tsi quiha 
jato jocha Diós mataraniquë. Jama, jaboqui ja qui bësoxëti xo nohiria 
bo tëquë ii quiha ra. 31 Jatsi quiniacaxëcahuë. Nohiria bo copiti bari 
ja janani quiha. Toa bart tsi quiha mëstë tsi nohiria bo tëquë copixëhi 
quiha ja bini ca joni yaxo na. Copiti Ibo-iboria ixëhi quiha naa joni ra. 
Jabi naa joni rësoquë tsi quiha Diós bësotëquëmaniquë ra. Ja iqui tsi 
Dios parayamahai ca cahëqui noa —nëa tsi jato qui Pablo nëcaniquë. 

32 Jatsi “Bësotëquëxëhi quiha nohiria bo” i Pablo quë tsi quiha 
osa-osaniquë toá ca huësti huésti cabo. Jama, 

—Mi chani nicatëquëcasqui noa ra, naa nohiria bo 
bësotëquëxëhai ca yoati na —i huësta bo niquë. 

33 Jatsi Pabló jisbayaniquë. 34 Jama, chahahuaniquë huësti 
huësti ca jahuë chani nicanish cabo. Chahahuahax Pablo maxo 
qui ja riicaniquë. Riini quiha toa Areopagó ca maxo inish ca joni, 
naa Dionisio icanai cato. Chahahuani quiha huësti ca yoxa, naa 
Damaris icanai cato. Jasca, chahahuaniquë nohiria huëtsa bo ri. 


Corinto qui Pablo shishonina 


1 8 1Tiisimaxo tsi quiha Atenas Pablo jisbayaniquë. Jisbaya tsi 
quiha Corinto yaca qui ja caniquë. 2Corinto qui cahëxo tsi 
quiha jodio huësti ca ja bëchaniquë, naa Aquila icanai cato. Pontó 

mai conish ca naa joni ini quiha. Jasca, Corinto qui jobëna ja ini 
quiha jaa ri, jahuë ahui ya. Jato mai, naa Italia ax ja jabacani 
quiha toá ca mai ca chama-chamaria, naa Claudio icanai ca 

iqui na. Roma yaca quima jodiobo tëquë ja raani quiha. Cahëxo 
tsi quiha jato Pablo jisi caniquë. 3 Jatsi jato bëta ja chitëniquë 
yonocoxëna. Jabi parata quëshpi tsi jato bëta xo tsi oxti raiti xobo 
ja ani quiha iniaxéna. 4Jatsi jatiroha ca joiti bari tsi quiha jodioba 
catiti xobo qui Pablo caniquë Jesucristo Chani yoaxëna. Jesu qui 
toá ca jodiobo, carayanabo, tihi cabo ja mëpicasni quiha. 

5Jatsi Macedonia mai ax Silas, Timoteo, tihi cabo cahëquë tsi 
quiha jahuë yonoco, naa oxti xobo acai ca ja jënëniquë, jatiroha 
ca barí tsi Dios Chani yoacasquí na. Xabahamati Ibo Jesu ini ca 
ja yoaniquë jodiobo qui. 6 Jatsi Pablo qui ja caxacaniqué toa chani 
nicacasyamahi na. Caxaxo tsi quiha Pablo ja ocahuacaniquë. 
Jarohari tsi jato ja jisbayaniqué. Jama, jisbayanox pari tsi quiha 
jahué sahuëti ca cospo ja rij-rijhaniqué ja cahai ca jismaxéna. 

—Mato shina ri tsi xo ra, Diós mato qui pi quésoqué no. Mahitsa 
Dios Chani ma nicaqué ra. Jaboqui carayanabo qui caxéquia jato 
qui jahué Chani yoaxéna —i jato qui Pablo niqué. 

7 Jato jisbaya tsi quiha toá ca catiti xobo tapaí ca xobo qui ja 
caniqué tiisimaxéna, naa Justo icanai cato xobo. Jabi Dios qui 
arahai ca naa joni ini quiha. 8Jasca, Ibo qui chitimini quiha 
toa catiti xobo obéso cato, naa Crispo icanai cato. Chitimini 
quiha jahué xobó cabo ri. Toatiyá tsi quiha huéstima ca 
Corintó ca carayanabo chitiminiqué Ibo Chani nicahax na. Ja 
ashimahacayocani quiha. 9 Jaquirëquë huësti ca baquichá tsi quiha 
Pablo tënamëniquë. Tënamëjano tsi Pablo qui Ibo chaniniquë. 
Chanihax, 

—Nohiria bo qui raquëyamahuë. Mi pasiyamano. Noho chani mi 
yoano ra. 10Jari tobi quiha huéstima ca yacatá ca ë qui chitimixéti 
cabo ra. Yama tsi xo toa mia acaina ra, mi nohó ë bësohai iqui na 

—i ja qui Ibo niquë. 

11 Jatsi un año y medio no tsi Corintó tsi Pablo chitëniquë jato 
xërëquë xo tsi Dios Chani yoaxëna. 

12 Toatiya tsi quiha departamento Acaya ca obéso cato, naa 
gobernador Galión iniquë. Jatsi jodiobo Pablo qui tsaminiquë rë. 
Tsamixo tsi quiha tribunal, naa nohiria copiti iti qui ja bocaniquë 
ja qui quësoxëna. 13 Boxo tsi, 

—Anoma tsi xo naa joni acaina ra. Dios qui arati quinia jamëri 
ca noba jimibo qui yoahi quiha pë. Noba jabi, noba yoba, tihi 
cabo pasomaha tsi xo toa ja yoahaina ra —néa tsi Galión qui ja 
nëcacaniquë. 

14 Quëbipaima Pablo iquë tsi quiha Galión jodiobo qui 
chaniniquë: 

—Jisa jodiobá. Yama tsi xo toa yoi ca naa joni acana ra. Ja 
yosipirohano tsi yoi ca pi ja aarohano tsi jia tsi mato qui é nicaqué 
aquë. 15Jama, mato chant bo, mato jabi bo, mato yoba bo, tihi 
cabo tahéhax tsi iquinaqui mato pé. Toa nicacasyama Xo éa ra. 
Toca ca jahuë bo copiyamaxëquia ra —nëa tsi bëcanish ca jodiobo 
qui Galión nëcaniquë. 

16Chanixo tsi quiha tribunal quima jato ja raaniquë. 17 Jatsi 
jodioba jisbayaniquë. Jatsi carayanabá jato catiti xobo obéso 
cato, naa Sóstenes qui ja tsamicaniqué pë. Tsamixo tsi quiha ja 
sëtiacaniquë tribunal xobo bësojo xo na. Chama Galión qui jënima 
ini quiha ja acanina pë. 


Jahari Antioquía qui Pablo bacanina 


18 Jatsi naama tsi quiha Corintó tsi Pablo chitëniquë. Jarohari 
tsi toá ca xaté bo ja jisbayaniquë. Jisbaya tsi quiha Siria mai 
quiri catsijaniqué barcó no. Aquila, Priscila, tihi cabá Pablo 
chimatini quiha. Cahax Cencrea yaca qui ja cahëniquë. Toa xo 
tsi quiha Pabló jahué boo maxconiqué, parayamahai ca chani 
Dios qui ja yoani iqui na. Jodioba jabi ja ini quiha. Maxcorohax 
ja catëquëniquë. 19Cahax Efeso yaca qui ja cahëcaniquë. Nëa 
tsi quiha Priscila, Aquila, tihi cabo chitëniquë. Jasca, yacata ca 
jodioba catiti xobo qui shishohi Pablo caniquë. Toa xo tsi quiha 
jodiobo ya ja chaninaniquë Jesu yoati na. 20 Jatsi quiha Pablo qui 
joi ja amacaniquë naama tsi ja chitëno. Jama, chitënoma ja ini 
quiha. 21 Jisbaya tsi quiha barco qui ja jicotëquëniquë Efeso qui 
caxëna. Joihuahax, 

—Jerusalën jari ë cati xo ra. Basima tsi xo fiesta ra. Jama Dios 
shina pi ja no tsi jahari joxëquia tia mato qui shishoxëna ra —i jato 
qui ja niquë. 

22 Jatsi quiha Cesarea yaca qui ja rërëcaniquë. Rërëhax mai tsi 
Jerusalén qui ja caniquë iglesiá ca xatë bo joihuaxëna. Jaquirëquë 
Antioquía qui ja catëquëniquë. 23Naama tsi Antioquia tsi ja 

chitëni quiha. Jaquirëquë Galacia, Frigia, tihi ca mai bo qui ja 
catëquëniquë toá ca chahahuacanaibo chamahuaxëna. 


Efeso xo tsi Dios Chani Apolós yoanina 

24 Toatiya tsi quiha tobi iniqué toa Alejandriá tsi conish ca jodio, 
naa Apolos icanai cato. Efeso yaca qui shishohi ja joni quiha. Jiaria 
tsi chaniti naa joni cahëniquë. Jasca, Quënëhacanish cabo ja 
cahëyoiniquë jaa ri. 25 Jasca, Iboba quinia ja tiisimahacaniquë. Jesu 
quinia cahëxo tsi quiha jia tsi toá ca nohiria bo ja tiisimaniquë. 
Jama, ashimanish ca Juan chani roha ja cahéni quiha. 26 Jabi 
raquéxoma tsi Efesó ca jodioba catiti xobo xo tsi Jesu Chani yoatí ja 
chitahëhuaniquë. Jatsi quiha Priscila, Aquila, tihi cabá jahué chani 
nicaniqué. Nicaxo tsi quiha ja qui joi ja amacaniqué jato xobo qui ja 
jono. Jatsi oqué tsi quiha Apolos qui Dios Chani ja bërohuacaniquë 
oquë tsi ja cahéno iquish na. 27 Jaquirëquë Acaya mai qui Apolos 
cacasniqué Dios Chani yoaxéna. Jaha tsi Efesó ca xaté bá 
mëbicasniquë. Mëbixo tsi quiha ja bax carta ja quënëcaniquë Acaya 
ca xatë bo qui, jia tsi Apolos ja joihuacano iquish na. Jatsi toa mai qui 
ja cahëquë tsi quiha anomaria tsi toá ca xatë ba Apolos joihuaniquë. 
Jatsi jia tsi toá ca chahahuacanaibo Apolós mëbi-mëbiniquë, Dios 
noihai cató no. 28Toá tsi quiha chamá tsi jodiobo ya ja chaninaniqué 
nohiria bo bësojo ax na. Chaninaquí tsi quiha jato ja bëboniquë, 
Quënëhacanish cabá tsi jato Xabahamati Ibo Jesu ini ca jismaxo na. 


Efeso qui Pablo canina 


19 1Jabi Corintó tsi Apolos chiténo tsi quiha Efeso yaca qui 
Pablo cahéniqué. Maca bo ja natanini quiha. Cahéxo tsi 
quiha huésti huésti ca chahahuacanaibo ja bëchaniquë. 2Bëchaxo 
tsi quiha jato ja nicaniquë: 
—dEspiritu Santo ma bini, chahahuaxo na? —iquiina. 
Jatsi, 
—Biyamaqui noa. ¿Tsohuécara ni naa Espíritu Santo sa? 
Nicayamaqui noa ré —i Pablo qui jaca niquë. 
3Jatsi Pabló jato nicaniquë: 
—dJënahuariahax ma ashimahacani sa? —iquiina. 
Jatsi, 
—Juan yoani catë tsi no ashimahacani quiha —i jaca niquë. 
4 Jatsi Pabló jato yobaniquë: 

—Juan tiya tsi quiha ashimahacaniquë toa jato jocha quima 
Dios quiri bésocanaibo. “E cho joxéhai ca qui ma chitimiti xo ra" i 
nohiria bo qui ja ni quiha. Jabi naa ja cho jonish ca tsi xo Jesu ra 

—i jato qui Pablo niquë. 

5Jatsi Jesucristo janë tsi ja ashimahacacaniquë jahuë chani 
nicahax na. 6Jatsi Pabló jahuë mëquë jato 6 janaquë tsi quiha 
Espiritu Santo jato qui jiconiquë. Jatsi jamëri ca joi ba tsi quiha 
chanitsijacaniquë. Dios Chani ja yoacani quiha. 7 Jabi doce ca joni bo 
ja icani quiha. 

8 Jaquirëquë catiti xobo qui Pablo caniquë jodiobo qui chanixéna. 
Tres oxë no tsi quiha raquëxoma tsi bëroria tsi jato qui Dios Chani 
ja yoaniquë. 9 Jama, jahuë chani qui nicacasyamaniquë misco bo. 
Jesu qui ja chitimicasyamacani quiha. Jasca, nohiria bo bësojo 
xo tsi Jesu quinia ja ocahuacani quiha. Jarohari tsi Pabló jato 
jisbayaniquë. Jisbaya tsi quiha toá ca chitiminish cabo ja boniqué 
ja béta. Jatsi Tirano escuela qui ja bocaniqué Dios qui araxéna. 
Jatiroha ca bari tsi quiha Dios Chani yoati tsi ja chaninacaniquë. 
10Dos año no tsi quiha Pabló jato tiisimaniquë toa xo na. Jaha tsi 
quiha jatiroha ca Asia mai ca nohiria bo, naa jodiobo, carayanabo, 
tihi cabá Iboba Chani nicaniquë ra. 11 Jasca, anomaria Diós ani ca 
jisti bo iniquë, naa Pablë anina. 12Ja motsani ca pafiuelo bo, raiti 
quësi bo, tihi cabo iquicanaibo qui ja bocaniquë jënimahua-xëna. 
Jatsi jënimahuahacani quiha noitiria cabo. Jasca, jënimahuahacani 
quiha yoshi bo jayanish cabo ri. Tsëquëyoni quiha jato yoshi bo. 

13 Toatiya tsi quiha tobi iniqué toa huësti huësti ca bohocanai 
ca jodiobo, naa yobë jascaria cabo. Nohiria bo quima yoshi bo ja 
tsëcacani quiha jato ri. Jatsi Jesu janë tsi ja tanamacascaniquë 
yoshi bo tsëcaxëna. 

—Jesu janë tsi, naa Pabló yoahai ca janë tsi tsëquëcahuë iqui noa 

—i jaca paoniquë pë. 

14 Jabi tocapaoniquë Esceva baquë bo, naa jodioba arati ibo ba 
chamá-na bo. 15 Jatsi yoshi bá quëbiniquë: 

—Jesu, Pablo, tihi cabo cahëqui noa. Jama, ëtsohuëcara ni mato 
ra? —iquiina. 

16 Jatsi quiha toá ca yoshi jaya ca joni jato qui tsaminiquë. 
Caxaxéniria toa joni ini quiha. Sétiapama tsi jato ja bëboniquë 
ra. Jatsi jahué xobo quima ja jabayocaniqué. Jaxcahacacani quiha 
jato raiti. Tsoboco ja icani quiha. Anomaria ja sétiahacacani quiha. 

17 Jatsi ocapijani ca Efesó ca nohiria ba nicaniquë, naa jodiobo, 
carayanabo tëquë. Nicahax ja raquë-raquëcaniquë. Jasca, Ibo Jesu 
janë nohiria bë ocahuacaniquë. 

18 Jasca, bëcaniquë chahahuacanaibo ri jato jocha bërohuaxëna. 
Tobi ini quiha jato jabi yoi ca ja acanaina rë. Jatsi jato yoixëniria ca 
jabi bo ja bërohuacaniquë. 19 Yobë i-ipaonish cabá jato libro yoi bo 
bëcani quiha mëshaxëna. Copixëni ini quiha toa ja mëshacanaina. 
Cincuenta mil ca parata quiha. 20 Tocajacaqué tsi quiha mëri tsi 
Iboba Chani pacananiquë. Toa Chani nohiria bá nicacasniquë ra. 

21 Jaquirëquë Jerusalën qui Pablo cacasniquë. Macedonia, Acaya, 
tihi ca mai bo natanihax na. 

—Tihi cabo qui shishohax Roma qui ë cati xo —i Pablo niquë. 

22 Jatsi Macedonia mai qui canox pari tsi quiha jahuë rabëti bo, 
naa Timoteo, Erasto, tihi cabo ja raaniquë rëquë. Jatsi Asia mai 6 
tsi jari ja chitëniquë, toa xo tsi Dios Chani yoaparicatsi na. 


Efesó ca iquinacanaina 


23Toatiyá tsi quiha chahahuacanaibo tahéhax tsi anomaria 
iniqué toa nohiria bá yosicanaina ra. 24Tobi ini quiha 
chahahuacanaibo qui caxahai ca joni, naa Demetrio icanish cato. 
Platá tsi arati mishni bo ja ani quiha parata quéshpi na, naa jato 
diosa Diana arati xobo jaria cabo. Jasca, huéstima ca yonati bo 
ja jayani quiha. Toca ca yonocó tsi quiha huéstima ca ganancia 
bo ja acani quiha. 25Chahahuacanaibo tahéxo tsi quiha jahué 
yonati bo, yonococanaibo huétsa bo, tihi cabo ja quënacaniquë. 
Quénahax, 
—Jisa joni bá. Diana iqui tsi yonoco jiaria ca jaya xo noa ra. 
Ja tahëxo tsi noba sueldo biqui noa ra. 26 Jama, tobi naa Pablo 
icanai cato rë. Toa joni tsayacahuë. “Dios bo ma xo toa ma 
acaina” ii quiha pë. ¿Toa ma nicayamaha? Jasca, jaboqui jahué 
chant chahahuahi quiha huëstima ca nohiria bo rë. Nëbi Efesó 
ca nohiria bo, Asia mai ca nohiria bo, tihi bo janyama mëpihi 
quiha naa joni ra. 27 Anoma quiha. No acai ca jahué bo nohiria 
ba copicasyamamitsa iquia. Jasca, noba diosa Diana jahuë oquë- 
oquëria bënomitsa ja tocapiquë no. Jaboqui ja qui arahi quiha Asia 
mai ca nohiria bo tëquë ra. Ja qui arahi quiha mai ca nohiria bo 
tëquë ra. Jama, ja yoahai ca iqui tsi noba Diana qui yosanatsicani 
quiha rë —nëa tsi joni bo qui Demetrio nëcaniquë. 
28 Jatsi toa dios bo acanaibo itsisnaniquë jahuë chani nicahax na. 
Quënatsijahuacaniquë: 
—Oquë-oquëria ca tsi xo noba Efeso ca diosa Diana ra 
—iquiina. 
29 Jatsi quiha nohiria ba pacotsa pacananiquë yacatá no. Caxa 
ja icani quiha. Jatsi Pablo dos ca rabëti bo, naa Macedonia 
mai ax ja bëta bëcanish ca Gayo, Aristarco, tihi cabo qui ja 
tsamicaniquë. Tsamixo tsi quiha jato i-iti cancha-cancharia qui 
jato ja xërëcaniquë. 30Ocapijani ca nicahax cancha qui Pablo 

jicocasni quiha jaa ri nohiria bo bésojó tsi chanixéna. Jama, toá 
ca xatë bá Pablo quëtianiquë cancha qui ja jicoyamano. 31 Jasca, 
Pablo qui toa yacatá ca chama ba, naa jahuë rabëti ba chant 
raaniquë ja jicoyamano. Caxaxëniria toa nohiria bo ini quiha. 
32 Jabi anomaria toa cancha 6 ca nohiria ba pacotsa iniquë. 
Jasca, yama ini quiha jato rëquëniniti ibo, naa jato pasimati 
cato. Anomaria ini quiha jato jamëri ca quënacanaina. Jasca, 
jéniriahax ja bëcani nori ca huéstima ca nohiria bá cahëyamani 
quiha: 

—dJëniriahax no catiha sa? —iquiina. 

33 Jatsi nohiria tirixéni bësojo qui jodiobá Alejandro icanai 
ca chitijihaniquë nohiria bo qui chanimaxëna. Jatsi Alejandro 
jahuë mëquë huishqui-huishquihaniquë nohiria bo pasimaxëna. 
Jato qui ja chanicasni quiha. 34 Jama, jodio ja ini ca jisi tsi quiha 
oquënaniquë nohiria ba pacotsa ra. Carayanabo qui yoi jodiobo ini 
quiha. 

—Oquë-oquëria ca tsi xo noba Efesó ca diosa Diana ra —i nohiria 
bo niquë jato joi choxahi na. 

35 Jatsi quiha yacatá ca secretario, naa papi obëso ca joniquë. 
Jarohari tsi nohiria bo pasimati métsa ja iniqué. Pasimahax, 

—Jisa Efesó ca joni bá. Noba diosa-diosaria Diana arati xobo, 
jahué paquénish ca jaria, tihi cabo ototi ibo ca noqui xo naa ra, 
naa noba yacata. Toa cahéhi quiha maí ca nohiria bo téqué iquia. 
36 ¿Jabija ma ni ë yoahana ra? Jatsi pasicana. Quiniacaxëcahuë, 
yoyo ca ma ayamano ra. 37Nébi naa joni bo ma béqué ré 
quésoxéna. ¿Noba Diana arati xobó ca jahué bo ja yomacana? 
¿Noba diosa ja ocahuacana? Ayamacaqui iquia ra. 38 Jabi naa joni 
bo qui Demetrio, jahué yonati bo, tihi cabo quésocasno tsi tobi 
quiha gobierno juez bo iquia. Jato qui ja bocati xo. Toa ax tsi jato 
qui ja quésocano iquia. 39 Jahuëcara huétsa ó pi quëëcatsi tsi juez 
bo qui ma bocati xo nicaxéna. Toa gobierno xobo xo tsi mato 
nicacaxécani quiha toá ca chama bo iquia. 40 Jasca, ma pacots- 
huaha iqui tsi gobierno pasomaha no nori ca ja quéscahuacamitsa 
pé, naa Romá ca chama bo. Jatsi quiniacaxécahué. Noqui pi ja 
nicacano tsi éjénixéhi ni noa pë, naa pacotsa, ma yosihaina, tihi 
cabo tahéhax na? Bérabixéqui noa iquia —néa tsi nohiria bo qui 
yacatá ca secretario nëcaniquë. 

41 Jatsi jato xobo qui nohiria bo ja raaniqué chanixo na. 

Macedonia, Grecia, tihi ca mai bo qui Pablo canina 


2 0 1Jabi ja yosicanai ca jatiquë tsi quiha chahahuacanaibo 
Pabló catianiquë jato qui chanixëna. Dios Chaní tsi 
chamahuahax tsi quiha “Caquia rë” i jato qui ja niquë. Joihuahax 
Macedonia mai qui ja riquiniquë. 2Toa mai natanipama tsi toá 
ca xatë bo ja chamahuabonaniquë. Jarohari tsi Grecia mai qui ja 
cahëniquë. 3Cahëhax tsi quiha tres oxë no tsi ja chitëniquë. Jatsi 
barcó tsi Siria mai qui capaima ja iniquë, jodiobá acasni ca nicahax 
na. Ja quëshpi tsi jahari Macedonia mai qui ja caniquë. 4Jabi tobi 
ini quiha Pablo chimaticanaibo. Tobi ini quiha Sópater, Berea yaca 
ax jonish cato. Tobi ini quiha Aristarco, Segundo, naa Tesalónica 
ax bëcanish cabo. Jasca, tobi ini quiha Gayo, naa Derbe yaca ax 
jonish cato, jatsi Timoteo. Tobi ini quiha Tíquico, Trófimo, naa 
Asia mai ax bëcanish cabo. Tihi cabá Pablo chimatiniquë, Dios 
Chani ja yoaquë no. 5Jatsi noqui, naa Pablo, ëa, naa Lucas, tihi 
ca noqui bëbo Troas qui naa joni bo bocaniquë. Toa xo tsi quiha 
noqui ja manacaniquë. 6Jama pascua fiesta iqui tsi Filipós tsi no 
chitëpariniquë. Jaquirëquë Troas qui no caniquë noqui ri, barcó 
no. Cinco ca barí tsi quiha no rërëniquë. Rërëxo tsi quiha huësti ca 
semana no raaniquë toa xo na. 


Troas qui Pablo shishonina 


7Jatsi sábado, naa mitsëmono tsi quiha toá ca 
chahahuacanaibo ya no catiniquë oriquixëna, shiati axëna. 
Huëaquë cacatsi tsi naama tsi quiha Pablo jato qui chaniniquë. 
Naa baquichá tsi quiha jari chanihi ja ini quiha. 8Jabi tobi ini 
quiha huëstima ca lamparina bo toa mana ca naquëtë xara cato. 
9Bëhuëjá tsi quiha tsaho shinapayo iniquë. Jabi Pablo chaniroha- 
chanirohano tsi quiha coshinaniquë naa shinapayo bëro ra, naa 
Eutico icanai cato. Oxahax tsi quiha nëama tres pisos tsi quiha 
ja paquëniquë mai qui. Topijahuacaquë tsi quiha bësoyama ja 
iniquë. 10 Jatsi Pablo botëniquë. Mënixo tsi quiha shinapayo ja 
iconiquë. Icohax, 

—Arayamacana. Bëso xo ra —i jato qui ja niquë. 

11 Jaquirëquë mana ca naquëtë qui ja catëquëniquë. Toa xo tsi 
quiha Iboba shiati ja picani quiha. Huëatiscano tsi quiha jahuë 
chani Pablo jatihuaniquë. Jatsi Pabló jisbayaniquë huëaquë no. 

12 Jasca, paquëhax ca shinapayo jahuë xobo qui ja bocani quiha. 
Rani-raniniquë toa chahahuacanaibo ra. 


Mileto qui Pablo shishonina 


13 Jisbëria tsi quiha rëquë noqui, naa Pablo chimaticanaibo, ëa, 
tihi cabo caniquë Asón yaca qui. Barcó tsi no cani quiha. Tocanono 
tsi Asón qui Pablo jamë caniquë mai no. 14Jatsi Asón xo tsi 
quiha Pablo no bëchaniquë. Bëchaxo tsi quiha barco qui jato no 
jicomaniquë. Jatsi barcó tsi Mitilene qui no caniquë noqui tëquëta. 
15 Asón ax riquibéria tsi huëaquë tsi quiha Quío icanai ca tësëbë 
oquéri ca qui no cahëniquë. Oxabéria tsi quiha Samos icanai ca 
tësëbë qui no rërëniquë. Oxabéria tsi huéaqué Mileto yaca qui no 
rërëniquë. 16 Réréhax Efeso yaca qui Pablo shishocasyamani quiha, 
bamahaxma tsi Jerusalén qui cahécatsi na. Huéstima ca bari ja 
raacasyamani quiha Asia mai xo na. Jasca, Jerusalén tsi ja icasni 
quiha Pentecostés fiesta quëshpi na. 


Efesó ca yosibo qui Pablo chaninina 


17 Jama, Mileto no rërëquë tsi quiha toa xo tsi carta ca chani 
Efesó ca yosibo qui Pabló raaniquë, Mileto qui ja bëcano. 18 Jatsi 
yaca qui ja cahëcaquë tsi quiha Pabló jato yobaniquë: 

—Asia mai qui é jonitiya rohari no tsi ë bësohai ca tëquë cahëqui 
mato iquia. 
19 Yonati jascaria tsi mato xërëquë tsi ë yonoco-yonoconiquë ra. 
Bëho ya ë yonoconi quiha mato noihi na. Toatiya tsi quiha ë tënë- 
tënëniquë, ëa jodioba acasni iqui na. 20 Jasca, Dios Chani yoaqui 
tsi jia tsi mato ë yobaniquë mato mëbixëna. Yacata ca nohiria bo 
bësojo xo tsi mato xobo xo tsi tihi cabo xo tsi Dios Chani mato ë 
yoaniquë. 21 Jodiobo, carayanabo, tihi cabo qui jia tsi Dios Chani 
ë yoani quiha, “Mato jocha quima Dios quiri ma bësoxëti xo. Ibo 
Jesu ma chahahuano” i mato quiina. 22 Jasca, jaboqui Jerusalén qui 
caquia, Espíritu Santo ëa raahai iqui na. dJënahuacaxëcahi ni toá ca 
nohiria bo sa, ë joqué no? Cahéyamaquia rë. 23 Jama ténéti, preso qui 
nanëhacati, tihi cabo 6 pasoquia cahéhax na. Toa ëa yobahi quiha 
Espíritu Santo pë, jatiroha ca yacata xo na. 24 Jatsi ë qui iriama tsi xo 
toa preso qui é nanëhacaxëhaina. Raquéyamaquia. E qui Jesucristó 
ani ca yonoco é jatihuati xo ra, naa nohiria bo Dios noihai ca Chani 
yoahaina. 

25'Mato xërëquë tsi é co-copaoniquë, Dios nohiria bo otohai ca yoahi 
na. Toa Chani ma nicani quiha. Jama, jaboqui ëa jistëquëyamariaxëqui 
mato rë, ë caqué no. 26 Mato tëquë ë chahahuamacasniqué iquia. Ja 
tsi xo toa pi ma xabahamahacacasyamano tsi noho shina ri ma xo ra. 
27 Dios Chani mato quima ë quëtiayamaniquë yoaqui na. Dios shina 
tëquë nicaquë mato iquia. 28 Jasca, mamë yoi, chahahuacanaibo 
tëquë, tihi cabo jia tsi ó bésocana. Jato ototi yonoco mato qui Espíritu 
Santó ani quiha. Jatsi jia tsi Dios iglesiá cabo otocana. Jahué baqué 
nahai cató tsi ja copihacacani quiha. 29 Jasca, mato ë jisbayano 
tsi nëbi bëcaxëcani quiha mahitsa ca Dios Chant yoacanaibo, naa 
cama jascaria iquiina. Joxo tsi iglesiá cabo quéyocascaxé-cani quiha 
rë. 30 Jasca, mato quima tsëquëxëhi quiha huësti huésti ca Dios 
Chani cahéyoiyamacanaibo ri. Quiacaxécani quiha ré iglesia quima 
chahahuacanaibo mépixéna. 31 Jaha tsi quiniacaxécahué iquia ra. 
¿Tres ca xéni no tsi bëho ya tsi mato ë yobayama-yamani? Barihani, 
baquicha tsi mato ë yoba-yobani quiha. 

32 Jatsi jaboqui Dios yoi, ja noihai ca chani chamaxéni cato, tihi 
cabo qui mato méaquia ra. Mato chamahuati xo Dios yoi. Jasca, mato 
chamahuaxëhi quiha jahuë Chani ri. Mato shomahuaxëhi quiha ra, jahué 
nohiria bo téqué ja shomahuariahai jascaria. 33 Jasca, tsayacahuë. Mato 
parata, mato oro, mato jahuémishni bo, tihi cabo 6 ë quëëyamaniquë 
mato bëtahi na. 34Noho mëquë yoi tsi ë yonoco-yonoconiquë noho sueldo 
bixëna. Noho piti, noho jahué bo téque, tihi cabo ë copiniquë ra, ëmë yoi 
xo na. Jasca, noho rabëti bo ri ë otoniquë. 35 Tsayacahuë. Jënima tsi xo 
yonoco coshi. Toca tsi noitiria cabo mëbiti mëtsa xo noa yonocoqui na. 
Jatsi Ibo Jesti yoani ca ma shina-bënoyamano. “Raniqui mato jahuë bo 
bichi na. Jama, oquëxëhi quiha ma ranihaina noitiria cabo qui ma aquë 
no” ija ni quiha —nëa tsi Pablo nëcaniquë yosibo qui chanihi na. 

36 Yobahax tsi quiha rapotó tsi jato bëta ja niiniquë béhox-xéna. 
37 Jatsi aratsijacaniquë. Pablo ja xëcocani quiha. Ja tatsocani 
quiha. 38Cohuë ja icaniquë, “Ea jistëquëyamariaxëqui mato” i ja ni 
quëshpi na. Jaquirëquë barco qui Pablo ja chimatiyocaniquë. 


Jerusalën qui Pablo canina 
2 1 1 Jato joihuaxo tsi no jisbayaniquë. Jisbaya tsi quiha ia 
tsi mëstë Cos icanai ca tësëbë qui no caniquë. Huinobaya 
huëaquë tsi quiha Rodas icanai ca tësëbë qui no cahëniquë. 
Jaquirëquë Patara icanai ca qui no rërëniquë. 2Toa xo tsi quiha 

barco no rarinaniquë Fenicia mai qui caxëna. 3 Jisbaya tsi 
quiha Chipre icanai ca tësëbë no tarabiniquë, jahuë méxojó no. 
Tarabibaya tsi Siria mai qui no cahëniquë. Jatsi Tiro yaca qui 
ja rërëhacani quiha carga janaxéna. 4Jatsi toá ca xatë bo jisi 
no caniqué, carga ja niacaqué no. Siete ca bari no tsi quiha jato 
qui no shishoniqué ra. Jatsi Espíritu Santó chamá tsi toá ca xaté 
ba Pablo yobaniquë, “Jerusalén qui cayamahuë” iquiina. 5Jatsi 
barco shomahuahacaqué tsi quiha no bacaniqué caxéna. Jatsi 
noqui ja chimaticaniquë, jato ahui bo, jato xocobo ri. Barco qui 
témahinanox pari tsi quiha mai quémapó tsi no niiniqué rapotó 
no, bëhoxparixëna. 6Jato tëquë joihuahax tsi quiha barco qui no 
tëmahinaniquë. Jatsi jahari jato xobo bo qui ja bocaniquë. 

7 Jatsi catëquëniquë barco. Riquibaya tsi Tolemaida yaca qui 
no rërëniquë. Rërëxo tsi toá ca chahahuacanaibo no joihuaniquë. 
Huësti ca bari tsi jato bëta no chitëni quiha. 8 Jatsi huëaquë 
riquibaya tsi Cesarea yaca qui no rërëniquë. Rërëhax toá tsi no 
chitëniquë Dios Chant yoati ibo-iboria Felipe xobó no. Jerusalén ca 
siete Ó ca huësti ca inish ca naa joni ini quiha. 9 Jasca, cuatro ca 
bënë yama ca jahi bo ja jayani quiha, naa Dios Chani yoacanaibo. 
10Yoanoma ca bari huinocaquë tsi quiha noqui cahëniquë jodioba 
mai ax johax ca joni, naa Acabo icanai cato. 11 Joxo tsi quiha Pablo 
cinturon bixo tsi jahuë mëquë yoi, jahuë tahë yoi, tihi cabo ja 
nëxaniquë. Jatsi, 

—Nëca tsi nëxahacaxëhi quiha naa cinturon ibo rë. Tocacaxëcani 
quiha Jerusalën ca jodiobo pë. Nëxaxo tsi carayanabo qui 
mëacaxëcani quiha acacati. Tocaxëti xo ii quiha Espiritu Santo ra 

—néa tsi noqui Acabo nëcaniquë. 
12 Jatsi jahué chani nicaxo tsi Pablo no yobaniqué noqui ri: 

—Jerusalén qui cayamahuë —i ja qui no niquë. 

13 Jatsi, 

—dJëniriahax aracanai sa? dJëniriaxo ëa quëtiacascanai rë? 
Cacasquia ra. Nëxahacahai ca qui raquéyamaquia. Jasca, Jesucristo 
tahëxo pi ëa ja namëcano tsi ë qui jia tsi xo ra —nëa tsi noqui 
Pablo nëcaniquë. 

14 Jabi noqui Pablo chahahuayamaniquë. Jaha tsi no pasiniquë. 

—Ja shinahai ca Diós ano ra —i no ni quiha. 

15 Jaquirëquë noba jahuë bo no rohahuaniquë. Rohahuahax 
Jerusalën quiri no catëquëniquë. 16 Jasca, noqui chimatini quiha 

Cesareá ca xatë bo huësti huésti cabo. Jerusalén qui no cahëquë 
tsi quiha Manasón icanai ca xobo qui noqui ja bocaniquë, naa 
Chipre 6 conish cato. Rëquë chahahuanish ca naa joni ini quiha. 
Jabi jahuë xobó tsi no chitëniquë cahëhax na. 17 Jasca, jia tsi quiha 
Jerusalén ca xatë bá noqui joihuaniquë. 18 Jatsi huëaquë tsi quiha 
noqui Pabló boniquë Jacobo jisxéna. Jabi mani ini quiha iglesiá 
ca yosibo tëquëta. 19 Jia tsi jato tëquë Pabló joihuaniquë. Joihuaxo 
tsi quiha carayanabo xërëquë xo tsi Dids ani ca jatiroha ca jahuë 
bo jato ja yoaniquë. Carayanabo qui Dios Chani ja yoahai ca ja 
bërohuani quiha. 20 Jatsi ja rani-ranicaniquë nicahax na. Dios ja 
ocahuacaniquë jato tëquëta. Jatsi Pablo qui ja chanicaniquë: 
—Noqui nicaparihuë, nobé xatë. Chahahuacani quiha jodiobo 
ri. Tihiria cabá chahahuani quiha. Jama, Moisés yobá-naxéni cabo 
xo jato téquéta. 21 Moisés yoba, jodioba jabi bo, jibirishati jabi, 
tihi cabo pasomaha mi nori ca ja nicacani quiha pë. 22 Jishopë. 
éJénahuariaxéhi ni noa sa? Mi joha ca nicacaxécani quiha pë. 
23 Jaha bësopa. Noba shina tsi xo naa: Néá xo cuatro ca joni bo. 
Bahuéhacati jabi apaimaria ca xo, Diós yoani ca jatihuaxéna. 
24 Jato béta catá mia ri arati xobo qui. Toa xo tsi noba bahuéhacati 
jabi mi ano ra, mia ri, jato béta xo na. Jaquirëquë, jato gasto bo 
mi copino, mato boo ja maxcocaqué no. Toa jabi pi mi ano tsi mia 
pasomaha ca chani chahahuayamacaxécani quiha iqui noa. Moisés 
yoba mi nicahai ca jiscaxécani quiha mi tocapiqué no ra. 25 Jasca, 
carayanabo, naa chahahuanish cabo qui yoba raaqui noa, “Pinoma 
xo ídolo bo qui acacaha ca piti” i jato qui iqui noa. Jasca, “jimi, 
jimihuahama ca nami, tihi cabo piyamacahuë” iqui noa. Jasca, 
“anoma ca chotahai ca quimacahuë” iqui noa. Tihi ca tsi xo toa no 
iquiina, yobahi na —nëa tsi quiha Pablo qui ja nëcacaniquë. 


Pablo qui ja tsamicascanina 


26 Japi huëaquë tsi quiha jodioba bahuéhacati jabi Pabló aniquë 
toa cuatro ca joni bo yaxo na. Axo tsi quiha arati xobo-xoboria qui 
jato ja boniquë ja acana ca yoaxëna. Jabi jato bax arati ibo bë yohina 
tëpasnox pari no tsi siete ca bari no tsi ja mana-manati nori icani 
quiha. Toa bari bo quirëquë jato quëshpi tsi yohina tëpas-hacati nori 
ini quiha. Tihi ca ati jaca nori ini quiha. Jodioba jabi bo quiha. 

27 Jabi toa bari bo jatipaimano tsi quiha Asia mai ax bëcanish ca 
jodiobá Pablo jisniqué arati xobo xo na. Jato arati xobó tsi Pablo 

ini ca jisi tsi ja caxacaniquë. Jatsi nohiria bo ja tsamacaniquë Pablo 
qui ja tsamicano. 28 Tsamihax tsi quiha, 

—Noqui mëbihuë, Israél ca joni bá. Moisés yoba, noba nohiria 
bo, noba arati iti, tihi cabo ocahuamisxëniria ca tsi xo naa joni 
ra. Anoma tsi xo toa nohiria bo ja tiisimahaina ra. Jaboqui 
tsayacahuë. Noba iti roa ca yoshihuahi quiha pë. Noba arati xobo 
qui carayanabo ja jicomaquë ra —nëa tsi quiha ja nëcacaniquë joi 
pistima tsi quënahi na. 

29 Jabi arati xobo qui Pablo jiconox pari no tsi yacatá ca carayana 
ya, naa Efesó ca Trofima ya tsi Pablo co-cohai ca ja jiscani quiha. 
Ja tsi xo toa jato arati xobo yoi qui carayanabo Pabló jicomani ca ja 
quëscahuacani quiha tonia. 

30 Jatsi yacatá ca nohiria bo shina-rajinaniquë. Mëri tsi 
ja quëtsocaniquë. Quëtsohax tsi Pablo qui ja tsamicaniquë. 
Tsamixo tsi quiha arati xobo-xoboria cacha ja xërëcaniquë. 
Jatsi arati xobo-xoboria ó ca caiti bo japahacaniquë jato 
cho, nohiria misco iqui na. 31 Jabi toa quëtsonish ca nohiria 
ba Pablo acasni quiha. Jabija pi carayana ca soldado ba 
comandantë toa jodiobá acasni ca nicayamarohano tsi 
quiha Pablo ja aquë acaniquë ra. “Iquinahi quiha Jerusalën 
ca nohiria bo tëquë” i ja qui jaca ni quiha. 32 Nicaxo tsi 
quiha jahuë soldado bo, jahuë capitan bo, tihi cabo ja 
quënatapiniquë. Bamahaxma tsi quëtsonish ca nohiria bo qui 
ja jabacaniquë. Jatsi nohiria bá Pablo jënëniquë soldado bo jisi 
na. 33Cahëxo tsi quiha Pablo bichi comandante caniquë. Pablo 
qui soldado bo tsaminiquë. Tsamixo tsi quiha ja nëxacaniquë 
dos ca cadena ba no. Jaquirëquë, 

—¿Tsohué ni naa joni ra? ¿Jahué yoi ca ja aca? —i nohiria bo qui 
ja niquë. 

34 Jatsi nohiria bá quëbi-quëbiniquë. Jamëri jaméri ja qui ja 
quënacanai ca ini quiha. Anomaria toa nohiria ba pacotsa iniquë. 
Jatsi comandante yosananiquë, tsohuë ca Pablo ini ca cahëti 
mëtsama ja ini iqui na. Jatsi cuartel qui Pablo ja boniquë. 35 Jabi 
tapiti qui Pablo cahëquë tsi quiha bëyoria-bëyorianiquë yacata ca 
nohiria bo. Anomaria toa nohiria bo ini quiha. Jatsi Pablo soldado 
ba itiniqué ja acacayamano iquish na. 36 Banahuaniquë nohiria bo, 
Pablo acasqui na. 

—Ahuë. Ahuë —i jaca niqué joi pistiama no. 

Nohiria bo qui Pablo chaninina 


37 Jatsi cuartel qui jicopama tsi quiha, 

—Mi bëta chaniparicasquia ra —i comandante qui Pablo niquë. 

Jatsi, 

—dCarayanaba joi chanihi ni mia pa? 38 Jatsi toa iquinaxëniria 
ca Egiptobo ma xo mia tonia. Anomaria tsi xo toa joni ra. Cuatro 
mil ca iquinaxéniria ca joni bo toa joní mépini quiha xaba qui —i 
Pablo qui comandante niqué. 

39 Jatsi Pabló quëbiniquë: 
—Toa joni ma xo éa ra. Jodio yoi xo éa ra. Ciliciá ca Tarso yacatá 
tsi ë coniqué. Yaca-yacaria tsi xo toa. Ea shinahué. Noho jimibo qui 
chaniparicasquia —i ja qui Pablo niquë. 
40 Jatsi, 
—lhuë —i ja qui comandante niquë. 
Jatsi quiha tapiti cacha tsi Pablo niiniqué chanixéna. 
Niixo tsi quiha jahuë mëquë ja huishquihaniqué nohiria bo 
pasimaxëna. Pasijacaquë tsi quiha jato joi yoi tsi chanitsi Pablo 
niquë. 
2 2 1—Fa nicaparicana, ëbë xaté bá, noho jahëpa bá. Noho 
shina mato nicamacasquia —i jato qui ja niquë. 

2Jatsi ja pasicaniqué jato Hebreo joi yoí tsi ja chaniha ca nicahax 
na. 

3—Jodio yoi xo ëa ra. Ciliciá ca Tarsó tsi ë coniquë. Cohax 
tsi quiha naa yacatá tsi ë shinahaniquë ra. Néa xo tsi Gamaliel 
yoi éa tiisimaniqué ra jahué escuela xo na. Noba naborëquëba 
yoba, jabi bo, tihi cabo éa ja tiisimani quiha. Jasca, Dios yonoco 
ë aria-ariacasniqué noho coshi téquétá no, naa jaboqui ma 
acatsai jascaria. ^ Réqué tsi toa quinia paxa ca banahuacanaibo ë 
tënëma-tënëmapaoniquë, jato namécasquí na. Jabi huësti huésti 
ca é naméniqué rë. Jasca, joni bo, yoxa bo, tihi cabo tsi preso 
qui ë nanépaonique. 5Jabi ë a-apaoni ca cahëhi quiha néá ca 
arati ibo-iboria, yosibo tëquë ra. Jato nicacahuë. Parayamaquia. 
Jatsi, Damascó ca chahahuacanaibo qui é tsamicasniquë. Jatsi 
quiha ë qui carta bo néá ca yosibá aniquë ra Damascó ca yosibo 
qui jismati. Toa carta bo bichi tsi Damasco qui é caniqué toá 
ca chahahuacanaibo qui tsamixëna. Jahari Jerusalén qui jato ë 
bécasni quiha preso qui nanéxéna. 

Ja chitimini ca Pablo yoanina 
Hechos 9.1-19; 26.12-18 


6'Jatsi Damasco qui é caniqué. Cahax yaca basimahéno tsi 
quiha ëa tëamë tsi anomaria ca naipá ca huéa huahuaniquë. 
Matoroco bari ja ini quiha. 7Tsayahax mai qui é paquénique. Jatsi 
ë qui chanihai ca joi ë nicaniquë ra. “Jisa Sauló. ¿Jénixo tsi ëa 
tënëmahai ra?” i é qui joi ni quiha. 8Jatsi, “¿Tsohué ni mia, Ibobá?” 
i ë niqué ra. Jatsi, “Jesu, naa Nazarét ca racanish ca éa xo naa. Ea 
tënëmaqui mia ra" i ë qui ja niquë. 9 Jabi ëa tëamë ca nohiria bá 
toa é qui chanihai ca joi nicayamani quiha. Toa huëaria roha ja 
jiscani quiha. 10Jatsi, ““Jënahuaxëhi ni ëa, Iboba”” i ë niquë. Jatsi 
ëa Iboba quëbiniquë: “Niihué. Damasco qui cata. Toá tsi mi axëti 
ca yoahacaxëqui mia ra” iquiina. 11Jatsi Damasco qui noho rabéti 
ba ëa mëpiniquë, bëco ë ini iqui na. Anomaria toa huëa ini quiha. 

12'Jatsi ëa jisi joniquë huësti ca joni, naa Ananias icanai cato. 
Jabi Dios yoba banahuahai ca shinajiaxëni ca naa joni ini quiha. 
Chahahuani quiha toá ca jodiobo tëquë. 13 Johax ëa tapaí ja 
niiniquë. Jatsi, “Jisa, ëbë xatë Sauló. Mi taistëquëno ra” i ë qui 
ja ni quiha. Jatsi ë taistapiniquë ra. Jënima noho bëro ini quiha. 
Toa joni jisti mëtsa ë iniquë iquia. 14 Jatsi ëa ja yobaniquë: “Mia 
noba naborëquëba Dios bichitaquë, jahuë shina mia cahëmaxëna. 
Jasca, jahuë Mëstëxëniria ca mi jisti, jatsi jahuë joi yoi nicati, tihi 
cabo ó quëëhi quiha iquia. 15 Tocajahitaquë, mi nicahitahana, mi 
jisitahana, tihi cabo jatiroha ca nohiria bo qui mi yoano iquish 
na. Mi yonoco ixëhi quiha toa jahuë Chani yoahaina iquia. 16Jatsi 
bamayamahuë. Niihuë. Jaboqui mi ashimahacaxëti xo ra. Mi jocha 
masaxëhi quiha, Iboba janë mi quënaquë no ra” nëa tsi quiha ë qui 
ja nëcaniquë. 


Carayanabo qui ja raahacani nori ca Pablo yoanina 


17 'Jaquirëquë jahari Jerusalén qui ë caniquë. Jatsi huësti ca bari tsi arati xobo- 
xoboria tsi béhoxpama tsi ë tënamëniquë. 18Ténamépama tsi Ibo é jisniquë ra. 
Jatsi ë qui chanitsijaniquë: “Mëri, mëri, Jerusalén mi jisbayano. Néá pi éa yoati 
mi chanino tsi mia nicayamacaxëcani quiha” i quiha ë qui Ibo niquë. 19 Jatsi, 

“Toca xo tia, Ibobá. Catiti xobo bo qui ë ca-capaoniquë rë, mi qui chitimicanaibo 
mëraxëna, preso qui nanëcasqui na. Jasca, jato ë tënëmapaoniquë. Tihi ca ë ani 
ca cahëyocani quiha. 20Jasca, mi chani yoahai ca Esteban yamabo ja acaquë 

tsi quiha ë rani-raniniquë. Toa ax tsi toa ati ibo ba sahuëti 6 ë bësoniquë. Tihi 
cabo iqui tsi ëa nicayamacaxécani quiha naa nohiria bo ra” i Ibo qui é niquë. 

21 Jatsi quiha Ibobá quëbiniquë: “Cata. Néama ca carayanabo qui mia raaquia ra” 
iquiina —nëa tsi quiha nohiria bo qui Pablo nëcaniquë. 


2 


Comandante Pablo 6 bësonina 


22 Jabi jia tsi Pablo chani toa nohiria ba nicaniquë. Jama, 
“Carayana” i ja qué tsi quiha ja caxatapicaniquë. Caxaquí tsi quiha 
jato joi ja choshacaniquë: 

—Anoma tsi xo toa joni ra. Acahuë ra. Oquë tsi xo ja rësohaina 
—iquiina. 

23 Anomaria jato joi pacotsa iniquë. Jato sahuéti bo huishqui- 
huishquihapama tsi quiha mana mai mishpo ja niacaniquë 
caxaquí na. 24Jatsi quiha cuartel qui comandanté Pablo 
jicomaniquë. Jicomaxo tsi quiha Pablo ja rashacasniquë jabija ca 
yoamaxëna. 25Néxajahuacano tsi quiha toá ca capitán qui Pablo 
chaniniquë. 
Chanihax, 

—Romano- 

romanoria ca 

éa xo naa. Ea 
rashanox pari 
tsi ¿juez qui éa 
boyamahai sa? 
Anoma tsi xo toa 
mi acaina ra —i 
ja qui ja niquë. 

26 Jatsi quiha 
comandante qui 
capitan caniquë, 
Pablo nicahax na. 

—Anoma tsi 
xo no acaina 
ra. Romano- 
romanoria ca joni 
tsi xo naa ra —i 
quiha ja qui ja 
niquë. Pablo nëxahacanina rashahacati 

27 Jatsi quiha Pablo qui comandante caniquë nicaxëna: 

—éRomano ni mia pa? Toa nicaquia —iquiina. 

Jatsi, 

—Jaahué —i Pablo niqué. 

28 Jatsi quiha comandanté quëbiniquë: 

—Majia. Huëstima ca parata ë inianiquë pë romano manëxëna 
—iquiina. 

29 Jatsi quiha Pablo quima toa soldado bo basitapiniquë. Jasca, 
raquéniqué comandante ri, romano ja néxani iqui na. 


Catinish ca jodioba yosibo bésojó tsi Pablo niinina 

30Jaquiréqué Pablo qui toa jodiobo quésocanai ca comandanté 
cahëcasniquë. dJëniriahax Pablo qui caxaxëniria ja icana? Toa ja 
cahëcasni quiha. Jatsi quiha huéaqué Pablo ja pëcaniquë. Pécaxo 
tsi quiha jodioba yosibo, jato arati ibo bo, tihi cabo qui chani ja 
raaniqué ja caticano iquish na. Jatsi ja caticaqué tsi quiha jato qui 
Pablo ja boniquë jato bésojó tsi nimaxéna. 
2 3 1 Jatsi quiha catinish ca yosibo Pablo bëisniquë. 

—Jisa, ëbë xatë bá. Mato parayamaquia. Dios bésojó 
niipama tsi jia tsi xo toa jatiroha ca ë anina iquia ra. Jënima tsi xo 
noho shinana —i quiha jato qui Pablo niquë. 

2 Jatsi caxaniqué arati ibo-iboria Ananías, Pablo chant nicahax 
na, 

—Quëpaishacahuë. Quëpaishacahuë —i jaha béso cabo qui ja 
niquë. 

3 Jatsi quiha, 

—Mia tëpasxëhi quiha Dios iquia, jana quiamisxëni cató. 
¿Jénahuariaxo tsi Dios yobá tsi ëa mi copina ra, Dios yoba 
mi nicayamaquë no mia ri? Dios yoba pasomaha tsi xo toa 
“Quëpaishacahuë” i mi aina —i ja qui Pablo niquë quëbihi na. 

4 Jatsi toá ca nii cabo chaniniquë: 

—Dios arati ibo-iboria ocahuaqui mia ra —iquiina. 

5Jatsi, 
Jishopë. Arati ibo-iboria ja iqui ca ë cahëyamaquë rë, ébé xatë 
ba. “Nohiria chama bo ocahuayamacana” ii quiha Quënëhacanish 
cabo —i Pablo niquë. 

6 Jabi toa yosibo xara ini quiha saduceobo fariseobo tëquë. Jabi 
fariseobo jisi tsi quiha jato qui Pablo chaniniquë: 

—Jisa, ëbë xatë bá. Fariseobo ca ëa xo naa ra. Fariseobo xo noho jahëpa 
ri. Diós nohiria bësotëquëmaxëhai 0 pasoquia ëa ri. Ja tsi xo toa ë qui 
quësoyoicani quiha naa nohiria bo ré —i quiha jato qui Pablo niquë. 

7 Jatsi joi mérariatsijahuacaniqué ja yoaha ca nicaxo na. Joi 
mérahax tsi quiha ja mapëxnacaniquë, naa saduceobo, fariseobo. 

8 “Yama tsi xo nohiria bo bésotéquéxéhaina; yama xo ángel bo; 
yama xo yoshini" tihi ca tsi ini quiha toa saduceobo. Jama, naa 
tres ca jahué bo fariseobá chahahuani quiha. 9Ja iqui tsi anomaria 
ini quiha toa joi ja méranacanaina. Aniniqué jato pacotsa. Jatsi 
Dios yoba tiisimacanaibo, naa fariseobo, niiniquë Pablo mëbixëna. 

—Yama tsi xo naa joni yoi ca acana iqui noa. ¿Tonia Dios shinana, 
ángel, tihi cabo ja qui chaniyamani ma ni? —i quiha saduceobo 
qui jaca niquë. 

10 Jatsi comandante raquëniquë, Pablo ja ninicanai ca tsayahi na. 
Ja jaxcayocani nori ca ja quéscahuani quiha. Jaha tsi quiha népax 
jahué soldado bo ja raaniqué jato quima Pablo ja bicano. Bichi tsi 
quiha jahari cuartel qui Pablo ja bëniquë. 

11Jatsi huéaqué, naa baquichá tsi quiha Pablo qui Ibo 
jisiquiniquë. Tapai niihax, 

—Chamatsihuë. Jia tsi xo toa Jerusalén tsi mi chanihaina ëa yoati na. 
Toca tsi Roma tsi mi chanixéti xo —i quiha ja qui Ibo niquë. 


Pablo ja acasnina 


12Huéaqué baquishmari tsi quiha jodiobo catiniquë, Pablo ati 
planes axéna. Parahaxma tsi, 

—iti, jënë, tihi cabo ayamaxéqui noa, Pablo aquí rohari ra —i 
jaca niquë. 

13Tobi ini quiha cuarenta ca joni bo huino, naa Pablo acascanish 
cabo. 14Jabi jato planes acax tsi quiha arati ibo bo, yosibo, tihi 
cabo qui ja bocaniqué yoaxéna. 
Parayamaqui noa ra. Piti, jënë, tihi cabo ayamaxéqui noa Pablo 
aquí rohari. 15Jatsi comandante nicacana, jahari jodioba chama 
bo qui Pablo raati. “Pablo ya chanitéquécasqui noa" i ja qui cana. 
Tocapimano tsi axéqui noa ra Jerusalén qui ja cahénox pari no — 
néa tsi quiha yosibo qui jaca niquë. Jato shina quiha. 

16 Jama, ja acascani ca planes Pablo yoxacato baqué nicaniqué. 
Nicahax cuartel qui ja caniquë Pablo yobaxëna. 17 Jatsi quiha 
capitán bo Pabló quënaniquë. Quénahax, 

—Naa jonipayo comandante qui bocahuë. Chani jaya xo ra yoati 
—i quiha jato qui ja niquë. 

18 Jatsi comandante qui capitán boniquë. Bohax tsi quiha, 

—Ea Pabló quënaquë. “Naa jonipayo comandante qui bohuë” ië 
qui ja quë ra. Mi bax chani jaya quiha —i ja qui capitán niquë. 

19 Jatsi comandantë mëpiniquë ori, jamëhax ja bëta chanicasqui 
na. 

—dJahuë ëa yoacatsai? —i ja qui ja niquë. 

20 Jatsi, 

—Huéaqué tsi bëcaxëcani quiha jodiobo. Mia paracascani quiha 
pë. “Jahari jodioba chama bo qui Pablo mi raano, jahuë chant no 
nicatëquëno” i caxécani quiha. 21 Quiniahué. Tobi cuarenta ca joni 
bo huino quiha. Jatsi Jerusalén qui pi Pablo mi bono tsi bahi népax 
tsi jotacaxécani quiha axéna. Parahaxma tsi “Piti, jënë, tihi cabo 
ayamaxëqui noa, Pablo aquí rohari” i jaca itaha quiha. Jaboqui 
joné ca xo. Mi chani roha manacani quiha —néa tsi quiha Pablo 
pihaca niquë. 

22 Jatsi, 

—Ea mi yoaha ca huëtsa bo qui yoayamahuë —i ja qui comandante 
niquë. Yobaxo tsi quiha jahari jahuë xobo qui ja raaniquë. 


Carayana ca chama qui Pablo raahacanina 


23 Jatsi quiha comandantë jahué capitán bo quënaniquë: 
—Doscientos ca mai cohai ca soldado bo, setenta ca caballo 
pohuéhai ca soldado bo, doscientos ca piahua niati mëquixëni 
ca soldado bo, tihi cabo shomahuacana. Baquicha, a las nueve 
Cesarea yaca qui Pablo ma bono ra. 24Jasca, Pablo bax caballo 
shomahuacana. Jatsi quiniacaxëcahuë. Jia tsi gobernador Félix 
qui naa joni ma méano —néa tsi quiha jahué capitán bo qui ja 

nëcaniquë. 

25 Yobaxo tsi quiha carta quénétsi comandantë huaniquë jato 
bëta raaxëna. Nëca tsi ja quënëni quiha: 

26 “Excelentisimo gobernador Félix: Claudio Lisias ca ëa xo 
naa. Mia joihuaquia. 27 Mi qui ë raahai ca joni qui jodiobo 
tsamihitaquë. Soldado bo ya pi ë joyamarohano tsi naa joni ja 
aquë acahitaquë iquia. Romanobo ja iqui iqui tsi bichi ë cahitaquë 
ra. 28 Jëniriacaraxo naa joni ja acascahitaha pa? Jatsi jahuë 
jimiba chama bo qui ë bohitaquë, cahëcasqui na. 29 Jatsi ja qui ja 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


409 Los Hechos 23, 24 


quësocanai ca é nicahitaquë. Mahitsa quiha. Jato jabi yoi bo yoati 
tsi quiha. Yama tsi xo toa yoi ca ja acana iquia ra. Jatsi ayamahuë. 
Preso qui nanëyamahuë. 30 Jaboqui planes acani quiha pë naa joni 
axéna. Ja acascanai ca iqui tsi mi qui raaquia jaha mi bésono. Jasca, 
ja qui quësocanaibo qui chani ë raaqué mia jisi ja bocano. Iquë”. 

31 Jatsi soldado bo bocaniqué jato comandante yoba nicahax 
na. Baquicha tsi quiha Antipatris icanai ca qui Pablo ja bocani 
quiha. Toá tsi quiha soldado bo tooniquë. 32 Jatsi huëaquë tsi 
quiha caballo pohuéhax ca cohai ca soldado rëtsaminiquë Pablo 
ya Cesarea qui. Bacani quiha soldado bo, naa mai cohai cabo. 
33 Cesarea qui cahéxo tsi quiha mai obésoti ibo, naa prefecto qui 
carta ja acaniquë. Jaquirëquë ja qui Pablo ja mëacaniquë. 34 Jatsi 
carta prefectó tsaya-tsayaniquë. Tsayahax, 

—dJahuë mai tsi mi coni? —i quiha Pablo qui ja niqué. 

Jatsi Pabló quëbiniquë: 

—Cilicia ó no —iquiina. 

35 Nicahax, 

—Mia nicaxëquia ra mi qui quësocanaibo joquë no —i Pablo qui 
ja niquë. 

Jatsi Pablo ja raaniquë cárcel qui, naa Herodes xobo-xoboria catë 
no. 


Pablo qui ja quësocanina 


2 4 1Cinco bari quirëquë quiha Cesarea qui Jerusalén ca 
jodiobo cahëniquë. Cahëni quiha jato arati ibo ba chama 

Ananías, jato yosibo, huésti ca abogado, naa Tértulo icanai 

cato. Tihi cabo cahéni quiha. Cahéhax tsi quiha prefecto jisi ja 

bocaniquë Pablo qui quësoxëna. 2Jatsi Pablo quënahacaniquë. Ja 

joquë tsi quiha chaniti Tërtulo chitahëhuaniquë ja qui quësoxëna. 

Ja nëcani quiha: 

—Joquë noa, noba taita Félix shinajiaxëni cató. Mia iqui tsi jia 
tsi racaqui noa ra. Mi tiisi iqui tsi oquë-oquëria xo noba mai. Yama 
tsi xo no nianahaina ra. 3Mi acai ca quëshpi tsi “Gracias” iqui noa 
ra. Jia tsi xo toa mi acaina jatiroha cato xo na. 4Jaboqui tsi chant 
pistia icasquia pé. Tonia huéstima tsi xo toa mi yonoco iquia. Jatsi 
mëri tsi chanixëquia. Mi yosanayamano. Jia tsi nicahué. 5Anoma 
tsi xo naa joni Pablo iquia ra. Noba jimibo, naa jodiobo tsamahi 
quiha iquinamaxéna, naa jatiroha ca país xo na. Jasca, huésti ca 

maxo, naa nazarenobo icanai ca rëquëninihi quiha pë. 6 Jasca, 
noba arati xobo-xoboria ja yoshihuacas-hitaquë pë. Ja tsi xo toa ja 
qui no tsamihitaquë ra. Noba yobá tsi naa joni no copicas-hitaquë. 
7No ayamahitaquë rë, comandante joha iqui na. Chamá tsi pë noba 
mëquë quima Pablo ja tsëcahitaquë rë. 8Tsécaxo tsi quiha mi qui 
noqui ja raahitaquë pë. Jatsi Pablo nicahuë. Parayamaqui noa, naa 
joni qui quësoqui na. Tsayahuë —nëa tsi quiha prefecto Fëlix qui 
Tërtulo nëcaniquë. 

9 Jatsi toá ca jodiobo chaniniquë jato ri: 

—Jabija tsi xo toa ja yoahana ra —iquiina. 


Fëlix bësojo tsi Pablo chaninina jamë bax na 


10 Jatsi Felix Pablo chanimaniquë. Pablo nëcani quiha: 

—Raniquia ra, mia bésojó ëmë bax chanixëna. Huëstima ca 
año no tsi xo toa naa mai ca nohiria bo 6 mi bësohaina. Mëstë 
tsi xo mi copihaina ra. 11Jato nicahuë. Jerusalën qui jobëna ca 
ëa xo naa. Doce bari roha ca ë cahëhitaquë arati xobo-xoboria tsi 
araxëna. 12Quiahi quiha ë qui quësocanaibo pë. Toa arati xobo- 
xoboria, jato catiti xobo bo, yacatá ca iti huëtsa bo, tihi cabo xo 
tsi nohiria bo ë tsamayamahitaquë joxo na. Pasiroha ë iquitaquë 
aracatsi na. 13¿Jéniriaxo ëa quiahuacahi ni sa? Mahitsa tsi xo 
toa ja yoacanai ca tëquë iquia. 14 Jabi € yoacatsai ca tsi xo naa: 
Quinia paxá tsi noba naborëquëbo Dios qui araquia ra. Mahitsa 
tsi xo naa arati quinia icani quiha pé, mahitsa ja nomari. Jasca, 
Moisés yamabá quénénina, Dios Chani yoanish cabá quénénina, 
tihi cabo chahahuaquia ëa ri ra, jato jascaria. 15 Jasca, nohiria 
bo, naa shinajiaxéni cabo, yoixéniria cabo, tihi cabo Diós 
bësotëquëmaxëhai ca ó pasoquia ëa ri, jato jascaria. 16 Jasca, jia tsi 
Dios, nohiria bo, tihi cabo bésojó tsi Dios yoba nicacasquia éa ri, 
quësohacatimaxëni ixëna. 

17 Jabi huëstima ca año no tsi Jerusalén ë jisyamani quiha. 
Jobëna ca ëa xo naa ra. Jabi Jerusalën qui ë johitaquë ra ofrenda 
parata ya, naa noho paxnacanai ca jimibo qui axëna. Jasca, toa 
xo tsi ofrenda bo ë acas-hitaquë ëa ri ra. 18 Jabi noba arati xobo 
xo tsi tocahëno tsi ëa ja jiscahitaquë pë, naa Asia mai ax bëcanish 
ca jodiobo. Yama pacotsa ini quiha toá no. Yama ini quiha 
nohiria tirixëni, ëmë roha iquia. Jabi noba bahuëhacati jabi ë 
jatihuahitaquë, ëa ja jiscaquë no. 19 Jabi nëri bëcaxëti xo toa Asia 

mai ax bëcanish ca jodiobo iquia ra. Mia bësojo ax tsi ë qui ja 
quësocano iquia, ë qui caxapihi na. 20Toa joni bo pi bëyamacano 
tsi néá ca jodiobá mia parayamano. Jato yosibo, jato chama bo, 

tihi cabo bésojó tsi nii ë iquitaquë. Ea ja nicariacahitaquë pë, ë qui 
quësocasqui na. Jato nicahuë. “ëJahuë ni toa ja yoyohaina”” itsihuë. 
Yama xo iquia ra. 21Toa bari tsi noho joi roha ë choshahitaquë 

rë, “Dids nohiria bo bësotëquëmaxëhai 0 ë pasohai iqui tsi ë qui 
quësocasqui mato tonia” i jato qui ë itaquë no. Jaroha ca tsi xo toa 
ë yoyohaina iquia ra —nëa tsi quiha Pablo nëcaniquë prefecto ca 
Fëlix qui. 

22 Jatsi Pablo nicahax Felix bamaniquë. Bamaxo jato ja paquëmani 
quiha. Jabi chahahuacanaiba quinia cahéria ja ini quiha. Jatsi, 

—Comandante Lisias jono tsi mia nicatëquëxëquia ra —i quiha 
Pablo qui ja niquë. 

23 Jatsi capitán qui chani Felix aniquë Pablo ó ja bésono. Jabi 
jënima Pablo ini quiha. Toá tsi co-coti métsa ja ini quiha. Jasca, ja 
qui shishoti métsa jahué rabéti bo ini quiha mëbixëna. 

24 Jaquirëquë ichariama ca bari huinocaqué tsi quiha Félix 
bacaniqué jahué ahui Drusila ya. Jabi jodio jahué ahui ini quiha. 
Bacaxo tsi quiha Pablo ja quënaniquë Jesucristo qui ja chitimini ca 
nicacasquí na. 25Jia tsi quiha jato qui Pablo chaniniquë. Jatsi Dios 
mëstë, nohiria ba jato shina méquihaina, joxëhai ca copi, tihi ca 
jahuë bo chanijano tsi quiha Fëlix raquëniquë. Raquëhi tsi, 

—lquë, iqué tia. Cata. Bari huëtsa mia quénatéquéxéquia —i 
quiha Pablo qui ja niquë. 

26 Jasca, Pablo quima parata 6 ja pasoniquë pë. Ja iqui tsi 
huëstima tsi quiha Pablo ja quënaniquë ja bëta chaninaxëna. 

27 Jatsi dos ca año huinocaquë tsi quiha Félix ratiniquë prefecto 
paxa cato, naa Porcio Festo. Jabi jodiobo ranihuacasqui tsi Pablo ja 
paquëmayamaniquë rë. Jatsi jari preso xara Pablo chitëniquë. 


Festo bësojo tsi Pablo chaninina 
2 5 1Jatsi quiha Festo cahëniquë toa mai ca nohiria bo 
yonaxëna. Prefecto paxa ca ja ini quiha. Tres bari 
quirëquë Cesarea ja jisbayaniquë Jerusalën qui shishoxëna. 2Toa 
ja no tsi quiha ja qui bëcaniquë jodioba arati ibo bo, jato chama 
bo. Pablo qui ja quésocascani quiha. 3Cahéxo tsi quiha Festo ja 
bënariacaniquë jato ja mébino, Pablo pasomaha. “Jahari Jerusalén 

qui Pablo mi raano” i Festo qui jaca ni quiha, Pablo acatsi na, naa 
bahi tsi ja bacaxëquë no. 4Jama, Festë quëbiniquë: 

—Cesarea ca presó xo Pablo ra. Tséquénoma. Jahari capaima 
xo éa. 5E béta mato chama bo bocati xo. Anoma ca pi toa joni 
aarohano tsi toa ax tsi ja qui ma quésono iquia —néa tsi quiha 
Festo nécanique. 

6Ocho o diez ca bari roha tsi Jerusalén tsi Festo chitëniquë. 
Jaquiréqué quiha Cesarea qui jahari ja caniquë. Cahëhax huëaquë 
tsi quiha nohiria bo copiti ja chitahëhuaniquë. Jatsi quiha Pablo ja 
quënaniquë ja bésojó ja niino. 7Jatsi Pablo jisiquiquë tsi quiha ja 
qui quëtsoniquë bécanax ca jodiobo. Ja téamé tsi nii ja icani quiha 
ja qui quésoxéna. Huéstima ini quiha toa ja quiacanaina ra. 8Jatsi 
quiha chaniti Pablo chitahëhuaniquë: 

—Yama tsi xo toa anoma ca é anina ra. Jodioba yoba bo, noba 
arati xobo-xoboria, noba chama César, tihi cabo pasomaha ë 
ocahuapistia-yamarianiquë ra —i Festo qui Pablo niquë. 

9 Jatsi quiha jodiobo Festë caxahuacasyama-niquë. Jato ja 
mëbicasni quiha. Ja tsi xo toa, 

—éJerusalén qui cacatsai? Toa xo tsi mi qui quésocanaibo 
nicaxëquia mia copiquí na —i Pablo qui ja niquë. 

10 Jatsi Pabló quëbiniquë: 

—Anoma ra. Romanoba copiti ití tsi niiquia copihacati. Néa 
roha xo tsi éa mi nicaxéti xo iquia. Romanoba jabi quiha. Yama 
tsi xo toa jodiobo pasomaha ë yoyonina ra. Toa cahériaqui mia. 
11 Anoma ca pi aarohahi tsi nati copi quima é paxacasyamaquë 
aqué ra. Jama, mahitsa tsi xo naa ë qui naa jodiobo quésohaina 
iquia. Quiariacani quiha. éJénahuariaxo naa joni bo qui ëa 
mi ana copihacati? Anoma quiha. Romanoba chama-chamaria 
jiscasquia. Ea ja copino iquia ra —nëa tsi quiha Festo qui Pablo 
nëcaniquë. 

12 Jatsi yosibo ya Festo chaninapariniquë Pablo nicahax na. 
Chaninahax, 

—"Romanoba chama-chamaria jiscasquia” di mi a pa? Jatsi ja qui 
mia raaxéquia mia ja copino ra —i quiha Pablo qui ja niqué. 


Rey Agripa bésojó tsi Pablo niinina 
13Ichariama bari quiréqué rey Agripa, jahué ahui Berenice, tihi 
cabo Cesarea qui cahëniquë Festo joihuaxéna. 14Huéstima ca bari 

no shishopama tsi quiha preso xara Pablo ini ca ja nicacaniquë. 
Festo jato yoani quiha. 

—Néá tsi preso xara tsi xo huësti ca joni, naa Felix nanëni cato. 
15Jabi Jerusalén qui ë shishohi caqué tsi toá ca jodioba arati ibo 
bo, jato yosibo, tihi cabo ë qui bécaniqué naa joni qui quésocatsi 
na. Ja namécasjahuacani quiha pë. 16Jatsi, “Romanoba jabi ma xo 
toa nohiria huétsa bo qui nohiria méahacahaina naméhacati ra. 
Jariapari ja qui xaba acacaxéti xo ja qui quésocanaibo bébochiná 
tsi ja chaninano. Jasca, jato bésojo xo tsi jamé bax ja québipariti 
xo jaa ri" tihi tsi jato ë yoaniquë ra. 17 Jatsi jahari Cesarea qui ë 
béta ja bëcahitaquë. Jatsi huëaquë jato nicati ë chitahëhuahitaquë. 
E bamayamahitaquë pë. Jatsi Pablo ë qui ja bëcahitaquë. 18 Jatsi 
ja qui quësoti ja chitahëhuacahitaquë ja bësojo xo na. Anoma ca 
naa joni ani ca nicati 6 ë pasohitaquë, mahitsa ca jato chani nori. 
19 Jato jodioba jabi tahëxo tsi quiha joi ja mëra-mëracahitaquë 
pë. Tsohuëcara ca, naa Jesu icanai ca yoati tsi quiha ja 
chaninacahitaquë pa. “Bëso xo" i Pablo ni quiha. 20 Jishopë. Ati 
ë cahëyamahitaquë rë. Jatsi, “¿Jerusalén qui cacatsai? Toa xo tsi 
mia nicaxëquia” i Pablo qui ë itaquë. 21Jatsi, “Romanoba chama- 
chamaria jiscasquia. Ea ja copino ra” i ë qui ja itaquë pë. Jatsi 
jahari preso qui toa joni ë raahitaquë, noba chama-chamaria qui 
raaxëna —néa tsi quiha Agripa qui Festo nëcaniquë. 

22 Jatsi, 

—Toa joni nicacasquia ëa ri —i quiha Festo qui rey Agripa niquë. 

Jatsi, 

—Huéaqué toa joni nicashariqui mia ra —i Agripa qui ja ni quiha. 

23 Jatsi huëaquë tsi quiha naquëte-naquëtëria qui Rey Agripa 
jiconiqué jahué ahui Berenice ya. Anomaria ini quiha ja 
jicocanaina. Jato bëta jiconi quiha soldado ba chama bo, yacatá 
ca chama bo ri. Tihi cabo jicocani quiha Pablo nicaxéna. Jatsi ja 
jicocaquë tsi quiha Festë Pablo quënaniquë. 24Quénahax tsi quiha, 

—Tsayapa, rey Agripá. Néá xo Pablo icanai cato ra. Tsayacahué 
joni bá. Naa joni namécascani quiha jodioba nohiria bo tëquë 
iquia. Acascani quiha Jerusalén ca jodiobo, naa néá ca jodiobo 
ri. “Namëhacati xo” icani quiha pë. 25 Jama, yama tsi xo toa naa 
joni yoi ca acana iquia. Jia tsi ja qui ë nicahitaquë ra, yamaha 
quiha. Jatsi, “Romanoba chama-chamaria qui mia raaxëquia, mia 
ja copino ra” i ja qui ë itaquë pë, *Romanoba chamá ëa copino ra” 

i ja itaha iqui na. 26 Jatsi jaboqui noba chama-chamaria qui carta 
ë quënëti xo pë, yoi ca ja aca ca yoahi na. éJénahuariaxo raca toa 
carta ë quënëna” Ja tsi xo toa mi qui naa joni bëcasquia mi nicano 
mia ri, rey Agripá. Naa joni pi mi nicano tsi tonia tobixëhi quiha 
jahuëcara ca ë quënëxëti cato ra. 27 Jishopë. Naa joni raacasyama 
xo éa ra, ja qui quésoxoma —néa tsi quiha rey Agripa qui Festo 
nëcaniquë. 


Rey Agripa bésojó tsi Pablo chaninina 


2 6 1 Jatsi quiha, 

—Mi chani nicacasquia, Pablo. Mimë bax chanihuë —i 
Pablo qui rey Agripa niquë. Jatsi chaniti Pablo chitahëhuaniquë, 
jahuë mëquë bo tëroxo na. 

2. Shoma xo ëa, rey Agripá, ë qui jodiobo quësocani ca 
quëbixëna. Anomaria tsi xo toa ë qui ja quësocanaina rë. 3Jasca 
jia tsi xo toa ëa mi nicahaina ra, jodioba jabi bo, jato yoba bo, 
tihi cabo cahëxëni ca mi nori iqui na. Jatsi jia tsi mi nicano. Mi 
yosanayamano. 


Pablo jabi inina chahahuanox pari 


4“Ea cahëyoicani quiha jodiobo tëquë. Noho mai tsi ë 
shinahaniquë. Jasca, Jerusalën tsi ë racapaoniquë. Tihi ca tsi 
cahëcani quiha. 5Naama, naa siri tsi ëa cahëcani quiha ra. 
Jariapari noba arati jabi banahuahai ca fariseobo ë i-ipaoniquë: 
naa jodioba jabi-naxëni ca iquiina. Jodioba jabi noixëniria cabo 
tsi xo toa maxo ra. 6 Jama, jaboqui ë qui quësocascani quiha toa 
jasca ca maxo pë, “Bësotëquëxëqui nohiria” i ë ai iqui na. Jabi 
noba naboréquébo qui Diós tocani quiha ra. ZJariapari tsi noba 
doce ca nohiria maxo ba nicani quiha. Jasca, barihani, baquicha, 
tihi cató tsi arapama tsi quiha bësotëquëxëti ó pasoqui noa, noqui 
ri ra. Jama, toa ó tsi ë pasohai iqui tsi ë qui quësocani quiha 
no jimibo rë. Toca xo, taita Agripá. 8¿Jénahuariahax, “Nohiria 
bësotëquëmayamaxëhi quiha Dios” i jaca na? éJénahuariahax yoi 
ca toa ina? 


Chahahuacanaibo Pabló ténémanina 
9'Jabi siri tsi ë qui jia ini quiha Nazarét ca Jesu qui 
chitimicanaibo ë yosihaina. 10 Toatiyá tsi ë yoyopaoni quiha 

Jerusalën ax na. Toa xo tsi preso qui huëstima ca chahahuacanaibo 
ë nanëniquë rë. Tocati arati ibobá ëa raani quiha. Jasca, 
“Namëhacacati xo” i jaca quë tsi quiha ë rani-ranipaoniquë pë, 
“Acahuë” iquiina. 11 Toatiyá tsi quiha ë co-copaoniquë, noba catiti 
xobó ca chahahuacanaibo mërahi na. Jato ë copicasni quiha. Jasca, 
Jesucristo quima jato ë casomacasniquë pë. Caxaxëniria ë i-ipaoni 
quiha toatiyá no. Caxahax carayanaba mai qui jato ë chibaniqué 
jato achacasqui na. 


Pabló chahahuanina 

12*Toatiyá tsi quiha Damasco quiri co-cohi ë iniquë, jato 
mëracatsi na. Noba arati iboba ëa raani quiha jato biti, soldado 
bo ya. Comisión jahëhua ja ini quiha. 13 Jabi Damasco quinia ca 
bahí tsi co-copama tsi naipá ca huéa-huéaria, naa bari oqué ca ë 
jisniqué, Agripá. Matoroco bari ja ini quiha. Ea, noho rabéti bo, 
tihi cabo tëamë tsi quiha ja huahuaniquë ra. 14Jatsi mai qui no 
paquëyoniquë. Paquëxo tsi ë qui chanihai ca joi ë nicaniquë. Noba 
joi tsi chanijani quiha. “Sauló, Sauló, ¿Jénixo tsi ëa tënëmahai rë? 
Quiniahuë. Mi tëquëmitsa, buéy jamë tahë onëhai jasca cato” ië 
qui joi ni quiha. 15Jatsi ë nicaniquë. “ëTsohuë ni mia, Iboba”” Jatsi, 
Iboba quëbini quiha: “Jesu xo ëa ra. Ea tënëmaqui mia ra. 16 Joihuë. 
Niihuë. Mi qui ë jisiquiquë, noho yonati mia manëmacatsi na. 
Jasca, jaboqui mi jisi ca jahuë bo nohiria bo mi yoaxëno. Jasca, 
noho Chani nohiria bo mi yoano, naa mia ë jismaxëhai cato. 
17 Jasca, mi jimibo, carayanabo, tihi cabo qui mia raaxëquia noho 
chani mi yoano. Mia pi ja yosicano tsi mia mëbixëquia. 18 Bëco 
ca xo rë. Jato mi bëpëquëmano ra. Jia tsi tsëmo quima huëa 
quiri jato mi bësomano. Satanás quima Dios quiri ja bësocano ra. 
Tocapimino tsi ë qui chitimicaxëcani quiha. Jatsi masahacaxëhi 
quiha jato jocha ra. Diós mëstëhuani ca maxo qui riicaxëcani quiha 
jato ri” nëa tsi ë qui Ibo nëcani quiha. 


Jesu chani Pablo nicanina 
19 'Jabi toca tsi naipá ca Ibo chaniqué tsi “Jo” i ja qui ë niquë. Ja 
iqui tsi jodiobo, carayanabo, tihi cabo qui ë caniquë jahuë Chani 
yoahi na, rey Agripa. 20 Jariapari tsi Damasco ó cabo qui Cristo 
Chani ë yoaniquë. Jaquirëquë Jerusalën cabo, Judea mai cabo, 
carayanabo, tihi cabo qui Cristo Chani ë yoaniquë. “Mato jocha 

quima Dios quiri bësocana. Jabi jia ca jayacana, ma chahahuaha ca 
nohiria bá cahëno ra” i jato qui ë niquë chanihi na. 21 Ja quëshpi tsi 
ë qui jodiobo tsaminiquë pë arati xobo ax na. Ea ja acascani quiha. 
22 Jama, toa bari tsi Diós ëa mëbiniquë ra. Ea mëbi-mëbiriahi quiha. 
Ja tsi xo toa xaba jaya xo ëa iquia, rey bo, chama bo, empleado bo, 
tihi cabo qui jahuë Chani yoati. Jabi Moisës yamabo, Dios Chani 
yoanish cabo, tihi cabá quënëni ca roha ca yoaquia ra. 23 “Rësoxëti 
xo noba Xabahamati Ibo” i jaca ni quiha, siri. Jasca, “Rësohax 
jariapari ca bësotëquëxëhai ca ja ixëti xo. Bësoxo tsi jodiobo, 
carayanabo, tihi cabo qui xabahamati huëa ja yoaxëti xo” i jaca 

ni quiha. Jabi toa ja yoacani ca chani yoaquia ëa ri ra” —nëa tsi 
Agripa qui Pablo nëcaniquë. 


Cristo qui Agripa Pablo mëpicasnina 

24 Toca tsi jamë bax chanijano tsi quiha. 

—lquë. Iquë. Yoyoxéni xo mia, Pabló. Mia yoyohuaqui mi tiisi pë 
—i Pablo qui Festo niquë joi pistiama no. 

25 Jatsi Pabló quëbiniquë: 

—Yoyoyamahai ca ëa xo naa ra, taita Festë. Mia parayamaquia. 
Jabija tsi xo naa ë yoahana ra. 26 Jasca, ë yoaha ca cahëhi 
quiha rey Agripa ri. dJabija ma ni, rey Agripá? Naa jahuë bo 
tëquë cahëriaqui mia ra. Béro tsi nohiria bésojó tsi tocani 
quiha naa jatiroha cabo. 27 Japa mia ti, rey Agripa. ëDios Chani 
chahahuahai mia ri? Tonia chahahuaqui mia iquia —nëa tsi 
Pablo nëcaniquë. 

28 Jatsi, 

—Huënayamaxëhuë. ¿Tana roha mishni tsi chahahuahai ca ëa 
manëmacatsai pa” —i Pablo qui Agripa niquë. 

29 Jatsi, 

—Jaahuë. Jaboqui, huëaquë ma ni. Jatiroha ca noho joi 
nicacanaibo ëa jascano iquia ra. Nëxati cadena bo roha ja 
jayamacano —nëa tsi Agripa qui Pablo nëcaniquë. 

30 Nicahax tsi quiha rey Agripa niiniquë. Jatsi ja bëta niini quiha 
prefecto, jahuë ahui Berenice, jato bëta tsaho cabo. 31 Naquëtë 
huajahax tsi quiha prefecto ya ja chaninanique. Jatsi, 

—Nayamaxéti xo naa joni ra. Yama tsi xo toa yoi ca ja anina. 
Jasca, ja paquémahacaxéti xo ra —i jaca ni quiha chaninahi na. 

32 Jatsi, 

—Jishopé. Romanoba chama-chamaria pi Pablo 
jiscasyamarohano tsi jaboqui béro tsi ja iqué aqué ja 
paquëmahacahaina rë —i Festo qui quiha Agripa niquë. 

27 1Jatsi quiha Italia mai qui chama Festo, Agripa, tihi cabá 
Pablo raacasniqué. Jatsi Pablo, achiquinish ca huétsa bo, 
tihi cabo ja méacaniqué capitán Julio qui. Carayanaba soldado- 
soldadoria ca maxo obéso ca quiha. 2Jatsi Adramitrio ax johitahax 
ca barco qui no tëmahinaniquë Italia mai qui caxéna. Asia mai 
ó ca rërëti bo quiri capaima noba barco ini quiha. Jasca, no 
béta ini quiha Aristarco, naa Tesalónica ax jonish ca carayana ri. 
3Riquibaya tsi quiha huëaquë Sidón yaca qui no rërëniquë. Jabi 
shinajiaxéni toa capitán Julio ini quiha. Ja qui jënima ini quiha toá 
ca rabëti bo qui Pablo shishohaina, orihuahacati. 4Jatsi quiha Sidón 
no jisbayaniquë. Jisbaya tsi quiha Chipre tësëbë xotoyamahai ca 
jo no caniqué. Barco bëcha yoshi ini quiha rë. 5Tarabihax jisbaya 
tsi quiha Cilicia, Panfilia, tihi ca mai no huinoniqué. Huinobaya tsi 
quiha Mira yaca qui no rërëniquë. Licia mai ca yaca ja ini quiha. 

6 Toa xo tsi quiha barco huétsa capitán biniqué, naa Alejandria 
mai ax johax cato. Italia mai qui capaima ja ini quiha. Jatsi toa 
barco qui noqui ja jicomaniquë. 7Jisbaya tsi quiha huéstima bari 
no tsi rëquë no capëniniquë. Béroma tsi quiha Gnido bësojo qui no 
cahëniquë. Yoshi iqui tsi rërënoma no ini quiha. Anoma yoshi ini 
quiha, noqui béchá. Jaha tsi quiha Creta tësëbë xotoyamahai ca jo 
no caniqué. Oquéri Salmón no huinoni quiha. 8Quénibaya tsi quiha 
bëroma tsi Rërëti Jia bo qui no rërëniquë, naa Lasea yaca tahé no. 

9?Huéstima ca bari bo no tsi quiha no bamaniquë rë. No capénini 
quiha. Yota iqui tsi anoma ini quiha no réqué cahaina. Ja iqui tsi 
jato Pabló yobaniquë. 

10— Jisa, joni bá. Anoma tsi xo réqué cahaina. Caapiquí tsi cargo 
huëstima ca bënoxëqui mato tia. Yoshihuahacaxëhi quiha mato barco 
ri. Jasca, no nëachimitsa noqui tëquë iquia —nëa tsi Pablo nëcaniquë. 

11 Jama, Pablo yoba soldado ba capitán nicacasyamaniquë. Ja 
qui oquë ini quiha toa barco capitán, barco ibo, tihi cabá yoanina. 
12 Jasca, yoi toa rërëti ini quiha chitëti, matsitiyá no. Ja iqui tsi 
rëquë cacasniquë huëstima cabo. 

—dCanoma ni? Fenicia qui cahëxëqui noa tia —i jaca ni quiha. 

Jabi yoshi xotoyamahai ca jo toa rërëti ini quiha, naa Creta 
tësëbë ó no. 

Ianë ca yota-yotaria 

13 Jatsi mishni mishni tsi quiha xototsi yoshi niquë. Jënima cati 
quéscahuaquí tsi quiha barco ancla bo ja xërëcaniquë barco xara 
janaxéna. Acax tsi quiha Creta ja quënibonacaniquë. 140ri pistia 
roha no cano tsi quiha xoto-xotoriatsi yoshi niqué ré. Yota-yotaria 
ja ini quiha, naa tésébé ax noqui quiri. 15 Jatsi achiquiniqué noba 
barco rë. Jahari tësëbë qui canoma no iniquë rë, yoshi bëcha no ini 
iqui na. Ja iqui tsi no jënëniquë tësëbë qui cahëti. Rëquë canoma 
no ini quiha. Jatsi bast noqui yoshini raaniquë rë. 16Capama tsi 
tësëbë pistia, naa Clauda icanai ca casojó tsi no huinoniquë. Toa 
jo tsi quiha iriama yoshi xotohai iniqué. Jatsi tétiapama tsi barco 
cho ca xéréhacahai ca noti pistia no jicomaniqué. Béronoma ini 
quiha no jicomahaina ra. 17 Jicomaxo tsi quiha barco nonamá tsi 
rispi no raaniquë, jahuë yora nëxaxëna, ja choshiyamano iquish 
na. Jatsi no raquë-raquëniquë jënë namá ca mixai-mixairia qui, 
naa Africa mai tahé ca mixai. No toohacasyamani quiha. Ja iqui 
tsi yoshini matiti raitiria no botëmaniquë, mëri no cayamano. Toca 
tsi ianë tsi noba barco raahacani quiha rë. 18 Noqui choca-chocariá 
nianiquë. Raquëria ja ini quiha. Choshi-paimaria noba barco ini 
quiha. Ja iqui tsi huëaquë tsi baquishmari tsi barcó ca carga ia qui 
no nianiquë huëjëhuaxëna. 19 Jari jasca pi ja ini quiha. Ja iqui tsi 
huëaquë barco jahuë mishni bo no nianiquë. 20 Jasca, huëstima 
ca bari no tsi bari, huishti bo, tihi cabo no jisyamani quiha. 
Tsëmoria tëquë ja ini quiha. Jasca, janacayamani quiha yoshi xoto- 
xotoriahaina rë. Ja iqui tsi bësoti ó no pasoyamaniquë. 

21 Jasca, huëstima ca bari no tsi no piyamaniquë. Toatiya tsi joni 
bo bésojó tsi Pablo niiniquë chanixéna. 

—Noho yoba ma nicayamahitaquë pë. Oqué ja iitaha quiha rë 
Creta no jisbayayamahaina iquia. No jisbayayamarohapino tsi naa 
carga, barco, tihi cabo yoshihuahacayamaquë aquë rë. 22 Jama, 
raquëyamacana. Chamacahuë iquia ra. Rësoyamaxëqui mato ra. 
Jëtëquëxëhi quiha barco roha. 23Baquicha tsi ë qui jisiquiquë angel 
ra, naa Diós raaha ca ángel. Jabi naa Dios tsi xo noho Ibo ra. Ja 
tsi xo toa ja bax ë yonocohaina. 24E qui naa ángel chaniquë ra. 
Chanihax, “Raquëyamahuë, Pabló. Carayana ca chama-chamaria 
bésojó tsi mi niixëti xo. Jasca, mia iqui tsi rësoyamaxëhi quiha mi 
béta barcó ca joni bo ri. Jato shomahuaxëhi quiha Dios” i ë qui 

ángel quë ra. 25Ja iqui tsi chamacana, joni bë. Parayamahi quiha 
Dios ra. Tocapixëhi quiha ra, ja yoaha jascaria. 26 Jama, tësëbë qui 
noqui niaxëhi quiha yoshini ra —nëa tsi jato qui Pablo nëcaniquë. 

27 Dos semana no tsi toca tsi no raahacaniquë rë toa Adria icanai 
ca ianë no. Baquichë tsi “Basima xo mai tonia” i marinero bo niquë. 
28 Jatsi medida jënë qui ja raacaniquë. Treinta y seis ca metros 
ja ini quiha. Jaquirëquë ori pistia caxo ja tanamatëquëcaniquë. 
Veintisiete ca metros ja ini quiha. 29 Jatsi raquëtsijacaniquë 
mai maxax qui yoshini noqui niamitsa iqui na. Jatsi cuatro 
ca mai achati ancla bo ia qui ja niacaniquë barco chipo jo xo 
na. Jaquirëquë baquishmari no mana-mananiquë raquëqui na. 
30Toatiyá tsi quiha huësti huësti ca marinero bo barco quima 
paxacasniquë pë. Noti pistia jënë qui botémapama tsi barco résó 
ca ancla huétsa bo niahi ja bocani quiha noqui parahi na. 31 Jatsi 
soldado ba capitán qui Pablo chaninique: 

—Barcó tsi toa joni bo pi chitëyamano tsi xabahamahacatimaxéni 
ixëqui mato ra —iquiina. 

32 Jatsi soldado ba noti rispichi quëësaniquë. Caquë noti pistia. 
Paxanoma ja icani quiha. 

33 Jatsi huéatiscano tsi quiha joni bo Pabló pimacasniquë. 

—Dos ca semana no tsi oxayamaqui mato. Jasca, piyamaqui mato. 
34 Jatsi piparicana iquia. Ma chamanaxéti xo ra. Jasca, yama tsi xo 
toa rësoxëhaina iquia. Jënimaxëqui mato tëquë ra —néa tsi quiha 
joni bo qui Pablo niquë. 

35 Chanixo tsi quiha Pabló mapari biniquë. Jatsi jatiroha cabo 
bésojó tsi Dios qui “Gracias” i ja niqué piti quëshpi na. Jatsi 
xaténaxo tsi ja piniquë. 36 Jatsi chamananiqué joni bo Pabló acai 
ca tsayahax na. Ja picaniqué jato ri. 37 Jabi doscientos setenta y 
seis ca nohiria ini quiha toa barcó no ra. Huéstima no ini quiha. 
38Pixo tsi quiha barcó ca jahuë bo ia qui niatsijahuaca-niquë 
huëjëhuaxëna. Harina trigo bëro ja niacani quiha. 


Barco choshinina 


39 Huëaquë tsi quiha toa mai marinero bá cahëyamaniquë. Tsaya- 
tsayapama tsi nabiri ca quémapo jia ca ja jiscaniquë. Toá tsi quiha 
barco ja réréhacascani quiha. 40Jatsi ancla bo ja quëësacaniquë. 
Quéésaxo tsi quiha chiyéti ja mëriscaniquë. Mërisxo tsi quiha 
rëquë ca matiti raiti ja tërocaniquë, quëmapo quiri yoshini barco 

matino iquish na. 41Jatsi quëmapo quiri capama tsi quiha mixai 
ja rëtsois-haniquë rë. Mai ja jëtani quiha. Tsëquënoma barco ini 
quiha. Jatsi quiha barco chipo 6 ca chocá chosha-choshaniquë. 

42 Jatsi soldado bá achiquinish cabo tëquë acascaniqué ja 
paxayamacano iquish na. 43 Jama, soldado ba capitán jato 
jënëmaniquë Pablo ja xabahamacasni iqui na. Jatsi jatiroha 

ca pocati cahëxëni cabo Pabló yobaniquë jënë qui pari biisiti, 
quëmapo qui cahëti. 44 Jaquirëquë banahuani quiha tëxë bo. Jihui 
para bo, quësi mishni bo, tihi caba tsi mai qui ja nonocani quiha. 
Toca tsi mai qui no cahëniquë ra. Jënima no iniquë. 


Malta icanai cato tsi Pablo inina 


2 8 1 Jënima tsi quëmapo qui cahëxo tsi quiha Malta toa 
tésébé quënahacani ca no cahëniquë. 2Jia tsi quiha toá ca 

nohiria ba noqui shomahuaniquë. No bax chihi ja mapocani quiha, 

oi, matsi, tihi cabo iqui na. Jia tsi noqui ja joihuacani quiha. 3 Jatsi 





Barco choshinina 

Pabló caro mishni bo topiniqué chihi qui niaxëna. Niajahuano 
tsi quiha rono huajaniquë jahuë huao iqui na. Pablo mëquë qui ja 
tsaminiquë rë. 4 Jatsi Pablo mëquë rond acha ca toá ca nohiria bá 
jisniquë. Jisi tsi quiha, 

—Tonia ati ibo-iboria tsi xo toa joni ra. Jënë ax ja paxaquë pa. 
Jama, jaboqui naqui tia, ja copihacaha quëshpi na —i jaca niquë. 

5Jatsi Pabló jahuë mëquë huishqui-huishquihaniquë rono chihi 
qui paquëmaxëna. Jënëjahuaquë tsi quiha jënima Pablo iniquë ra. 
6 Bajyamaniquë jahuë mëquënë. Ja rësoyamaniquë. Jama, tocati ó 
toa nohiria bo pasoni quiha. Ja rësoyamaquë tsi quiha shina huëtsa 
nohiria ba biniquë. Shinahax, 

—Tonia dios tsi xo toa joni ra —itsi jaca niquë. 

7 Jabi no rërëni ca basima tsi quiha toa tësëbë ca chama racani 
quiha, naa Publio icanai cato. Noqui joi ja amaniquë jahuë 
xobó tsi no chiténo. Tres ca bari no tsi noqui ja orihuani quiha. 
8 Jabi oxati tsi Publio jahëpa iniquë, iquihi na. Jasca, chixojani 
quiha. Jatsi jahuë jahëpa Pablo jisi caniquë. Cahax jahá tsi jahuë 
méqué janahax tsi quiha ja bax ja bëhoxniquë. Jahuë jahëpa ja 
jënimahuaniquë. 2 Ocapijaquë tsi quiha tësëbë ca iquicanaibo, 
isicanaibo, tihi cabo bëcaniquë jato ri. Ja jënimahuahacacani 
quiha. 10 Jatsi noqui jahuëmishni bo ja acaniquë noqui 
shomahuacasqui na. Jasca, noqui piti ja acaniquë, barco qui no 
jiconiquë no. No pibonahai ca noqui ja acani quiha. 


Roma yaca qui Pablo canina 


11Tres oxë quirëquë barcó tsi, naa matsitiyá tsi toá ca chitënish 
ca barcó tsi no jisbayaniquë. Alejandriá ca barco quiha. Jahuë 
rëpati tsi quiha Castor, Polux, tihi ca icanai ca dios jaria ca jisti bo 
ja jayani quiha. 12 Jisbaya tsi quiha Siracusa qui no rërëniquë. Toá 
tsi tres ca bari no chitëni quiha. 13Riquibaya tsi no quënicananiquë 
Regio icanai ca qui. Toá tsi no rërëniquë. Huëaquë tsi quiha 
yota pistia iniquë. Jisbaya tsi dos bari tsi quiha Puteoli yaca 
qui no cahëniquë. 14Toá ca xatë bo no bëchaniquë. Noqui joi ja 
amacaniquë jato bëta no chitëno. Huësti ca semana raahax no 
catëquëniquë Roma qui. 15 Jatsi no johai ca yoati tsi Roma ca xaté 
ba nicani quiha. Nicahax tsi quiha Foro de Apio, naa Tres Tabernas 
icanai ca qui ja bocani quiha, toa xo tsi noqui manaxëna. Jato 
bëchahax tsi “Gracias” i Dios qui Pablo niquë ranihi na. Jaha tsi ja 

chamaniquë. 16 Jatsi Roma qui no cahëquë tsi quiha preso obëso ca 
qui capitán achiquinish cabo mëaniquë. Jama, ja qui jia ini quiha 
toa jahuë iti yoi 6 tsi Pablo chitéhaina jamë no. Jatsi huésti ca 
soldado capitán jananiquë Pablo 6 bésoti. 


Roma xo tsi Dios Chani Pabló yoanina 


17 Tres ca bari quirëquë jodioba rëquëninicanaibo Pabló 
quënaniquë, jato bëta tsi chaninaxëna. Ja bëcaquë tsi quiha Pablo 
nëcaniquë: 

—Jisa, ëbë xatë ba. Jerusalén ca ëa ja achacaniquë, mahitsa. 
Jaquirëquë quiha Romanobo qui ë mëahacaniquë pë, ëa 
ja copicano. Nicacahuë. Yama tsi xo toa noba jimibo, noba 
naborëquëba jabi bo, tihi cabo pasomaha ë anina iquia. 18 Jia tsi 
quiha toa Romanobá ëa nica-nicaniquë. Nicaxo tsi quiha ëa ja 
paquëmacascaniquë. Yama ini quiha toa yoi ca ë anina iquia, naa 
namëti copi quëshpi na. 19 Jama, ë qui caxaniquë toá ca jodiobo. 
Jato qui yoi ini quiha toa ëa ja paquëmacanaina. Ja iqui tsi 
“Romanoba Chama-chamariá ëa copino ra” i toá ca chama bo qui 
ë niquë. Jishopë, noho jimibo qui quësocasyamahai ca ëa xo naa 
ra. 20 Ja tsi xo toa mato ë quënaquë mato bëta chaninaxéna. Noqui 
Israël cabá jaha pasohai ca iqui tsi naa cadená tsi néxé xo ëa rë — 
néa tsi yosibo qui Pablo nécaniqué. 

21 Jatsi ja quëbicaniquë: 

—Jodio maí ca carta biyamaqui noa mia yoati na. Jasca, toa nahax 
ca bécanish ca xaté bo tsi xo toa chani yama mia yoati na. Yama tsi 
xo toa mia pasomaha ca chani néá no. 22Mi shina nicacasqui noa ra. 
Naa maxo paxa ca pasomaha chanicani quiha nohiria téqué iqui noa, 
jatircha ca iti ó no —nëa tsi Pablo qui ja nécacaniqué. 

23 Jatsi huéstí bari ja iticaniqué Pablo ya chaninatéquéxéna. 
Toa barí tsi quiha misco ini quiha toa Pablo xobo qui bécanish 
cabo. Baquishmarí tsi chitahéhax Pablo chanibahinaniquë. 
Chanixo tsi quiha Diós nohiria otocatsai ca ja bërohuaniquë. 
Jasca, Quénéhacanish cabá tsi Xabahamati Ibo Jesu ini ca ja 
jismani quiha. Naama tsi quiha ja chaniniquë, naa jatiroha 
ca bari. 24Jatsi huésti huésti cabo qui jia Pabló yoani ca ini 
quiha; téxé bo qui yoi quiha. 25Jaha tsi mapéxnani quiha toá ca 
jodiobo, Pabló yoani ca nicahax na. Ja bocanox pari no tsi Pablo 
nëcaniquë: 

—Anomaria tsi xo toa Espiritu Santo yoanina iquia, naa Isaias 
yamabá quënëni cató tsi ja chaniniquë no. Ja nécani quiha: 
26 “Naa nohiria bo qui chanihi cata. 
Chanihax, 
“Cahëxoma tsi Dios Chant nicaqui mato pë. 
Jisxoma tsi tsaya-tsayaqui mato pë” ihuë. 
27 Quéstoria tsi xo naa nohiria ba shinana iquia. 
Nicacasyamahi quiha jato pahoqui. 
Bétsiniquicani quiha jabija ca ja jiscamitsa iqui na. 
Jabija ca nicacasyama ca xo. 
Quiniacani quiha pë, jato shinaná cahëyamano. 
Tocacani quiha ra, Dios quiri bësocasyamahi na. 
Bësopijacano tsi jato ë jënimahuaquë aniquë iquia” 
i Espiritu Santo ni quiha. 28 Jaha tsi ma cahëyoino ra. Jaboqui 
rohari tsi carayanabo qui raahacahi quiha Dios xabahamati Chant 
iquia. Toa Chani nicacaxëcani quiha iquia —néa tsi jato qui Pablo 
nëcaniquë. 
29 Tihi ca tsi Pablo yoaqué tsi quiha ja jisbayacaniquë. Jisbaya tsi 
ja chaninabëquicaniquë jahué chant yoati na. 
30 Jaquirëquë dos ca xëni no tsi Roma yacatá tsi Pablo chitëniquë, 
jahué xobó no. Xobo alquilada quiha. Toa xo tsi jatiroha ca ja 
qui shishocanaibo ja joihuaniquë. 31 Toa xo tsi Diós nohiria bo 
otohaina, Ibo Jesucristo, tihi cabo ja tiisimaniqué raquéxoma. 
Yama ini quiha toa jahué chani jénémahai cato. 

Romanos 





Roma ca iglesia qui Pablo quénénina 
1Pablo, naa Jesucristo yonati tsi xo naa carta quënahai cato. 
Jabi ë quënahacaniquë, Dios Chani chitahëhuati ibo iti. Dios 
ëa biniquë jahuë Chani jia ca nohiria yoati. 

2Jabi siri tsi “Noho Baquë mai qui raaxëquia” i Dios ni quiha. 
Jabi Dios tocani quiha Quënëhacanish cabo 6 no. 3Jatsi mai 
tsi jahuë Baquë Jesu coniquë ra. Cohi tsi chama David yamaba 
chahitaxocobo ja iniquë. 4 Jascaria, Dios Baquë ja iniqué jaa 
ri. Dios mëstëxëni ca jabi yoi ja jayani quiha. Jabi Dios Baquë 
chamaxëni ca ja iqui ca jismahacani quiha, rësonish cabo quima ja 
térohacani cató no. Jabi noba Ibo tsi xo naa Jesucristo ra. 5Noqui 
ja noiniqué. Noixo tsi quiha jahué Chani chitahéhuati ibo bo noqui 
ja manémanique. Jatsi jatiroha ca maí ca nohiria, naa carayanabo 
qui noqui ja raaniquë, jahué Chani yoati. Ja chahahuacano jato ri. 
Chahahuaxo tsi jahuë yoba nicacaxécani quiha jato ri. 6 Jabi mato 
Roma cabo quënahacaniquë mato ri, Jesucristo-na bo iti. 

7 Japi mato qui, naa Roma yacatá cabo qui naa carta raaquia ra. 
Mato noihi quiha Dios. Noixo tsi mato ja quënaniquë jahuë nohiria 
iti. Noba Jahépa Dios, noba Ibo Jesucristo, tihi cabá mato noino. 
Mato ja bépasimacano ra. 


Romá ca chahahuacanaibo Pabló jiscasnina 
8 Jariapari tsi mato quëshpi tsi noho Dios qui “Gracias” iquia ra, 
ma chahahuani ca jatiroha ca mai ca nohiria ba nicani quëshpi 

na. 9 Jabi mato bax ë bëhoxrohahai ca cahëhi quiha Dios ra. Jabi 
naa Dios bax yonocoriaquia noho coshi tëquëta no, jahuë Baquë 
Chani yoahi na. 19 Béhoxquí tsi Dios nica-nicarohaquia, mato 
qui shishoti xaba ë qui ja ano ra. 11 Mato jiscasquia ra, mato 
mëbixëna. E qui Diós ani ca tiisi mato béta xatënacasquia. Jasca, 
mato chamahuacasquia. Jabi jaha ë quëëhai ca tsi xo toa ra. 
12No mëbinabëquiti xo. Jabi aranabëquipinono tsi chamahuaha- 
caxéquia ra. Jascaria, chamahuahacaxéqui mato ri. Toca tsi 
shomahuahacaxéqui noa, noqui téquéta. 

13Jabi huéstima tsi xo mato qui é cacasnina ra, ëbë xatë bá. 
Canoma ë iniqué rë, yaca huétsa bo qui é raahacani iqui na. 
Jabi mato yaca Roma xo tsi Cristo qui nohiria ë bébocasniqué, 
carayanaba yaca huétsa bo xo ë ani jascaria. 14Jabi carayanabo, 
nohiria huétsa bo, tihi cabo ë mëbixëti xo. Escuela tiisi jaya cabo, 
escuela tiisi jayama cabo, tihi cabo ri ë mëbixëti quiha. 15Japi, 
mato Romá ca nohiria qui Cristo Chani jia ca yoacasquia ra. 


Chama jaya xo Cristo Chani jia cato 


16 Jabi Cristo Chani qui rabiyamaquia yoaxéna. Dios chama 
jaya xo ra, chahahuacanaibo téqué xabahamati. Jariapari tsi 
quiha naa Chaní tsi jodiobo xabahamahacaniqué ra. Jaboqui tsi 
xabahamahacahi quiha carayanabo ri jahá no. 17 Méstéhuahacati 
quinia noqui yoahi quiha naa chani ra, naa “Jahuë Cristo qui no 
chitimixéti xo" iquiina. Jaroha ca xabahamati quinia tsi xo naa 
no chahahuahai cató no, naa Quénéhacanish cabá yoahai jascaria. 
Jabi “Bëso-bësopaoxëhi quiha chahahuahai cato" ii quiha. 


Jochahuaxëni cabo qui caxa xo Dios 


18 Jabi jochahuaxëni cabo, yoi ca acanaibo, tihi cabo qui 
caxa xo naipá ca Dios ra. Ja qui anoma xo ja yoyocanaina. Ja 
yoyocanai cató tsi Dios Chani yoi ca quétiacani quiha pë, jabija 
ca Chani nohiria bá cahëyamano iquish na. 19Jatsi jato qui caxa 
xo Dios, jato qui béroria tsi Dios cahéti quinia ini quéshpi na. 
Jabi Dios tiisi jaya ca xo nohiria bo tëquë, jato shina qui naa tiisi 
nanëhacani iqui na. 20Siri tsi, naa noba mai néhohuahacanitiya 
rohari tsi jato qui béroria Dios ini quiha, naa Dios jisnoma 
ca jabi. Ja nëhohuani cató tsi jahuë oquë-oquëpaohai ca 
chama, jahué mana ca jabi, tihi cabo jato qui béroria ini quiha 

ra. Jatsi éjénahuariahax raca “Dios cahéti mëtsama xo noa 

rë” i jaca na? 21Dios ja iqui ca ja chahahuayamacaniqué rë, 

ja cahécaqué ri. Ja qui “Gracias” iyama jaca niquë rë. Jama, 
mahitsa ca jahué bo quiri jato shina bësoniquë rë. Jatsi jato 
shina bo tsëmohuahacaniquë. 22“Tiisi xo noa ra" i jaca ni quiha, 
cahétimaxéniria cabo jaca nori. 23Jatsi noba résotimaxéni 

ca Dios oqué ja niacaniquë pë, jato arati jahuë huëtsa bo qui 
araxéna. Mahitsa ja icani quiha. Japi résohai ca joni jaria bo qui 
aratsijacaniquë rë. Isa bo, yohina bo, chaxpa bo, rono bo, tihi ca 
jaria bo qui aratsijacani quiha rë. 

24 Japi Diós jato niabërianiquë, jato shina jaha quëëhai ca jahué 
bo ja acano. Jatsi Diós jato nianiqué yoixéni ca jocha ja acano, jato 
yora bo ja yoshihuacano. 25Dios jabija ca jabi ja rarinamacaniquë 
pé, mahitsa ca jahué bo quéshpi na. Diós néhohuani ca jahué bo, 
naa isa bo, jihui bo, rono bo, tihi cabo qui aratsijacaniquë pë. Dios, 
naa noqui Néhohuanish ca qui arayamatsi quiha jacaniqué ra. 
Jama, noqui Néhohuanish ca Dios roha no oquë-oquëhuapaoxëti xo 
ra. 

26 Jabi ja tsi xo toa Diós jato niabërianiquë, jaha ja quëëcanai 
ca jahuë yoixéni cabo tëquë ja acano. Jatsi quiha ja yoyocaniquë. 
Jato noma jabi jia ca yoxa bá nianiquë pë, yoxa huétsa bo 
ya jobonaxëna. ?7 Tocaniqué joni bo ri. Jato noma jabi jia ca 
ja niacaniqué jato ri, jato huétsa ya jobonaxéna. Bérabixéni 
ca jahuë bo ja i-ibéquinacani quiha pë. Toca tsi jato yora bo 
yoshihuacani quiha ra, ja acanai ca jocha iqui na. Jato copi tsi 
xo toa ra. 

28 Jasca, Dios ja cahëcasyamacaniquë pë. Japi Diós jato 
niabërianiquë, yoixëni ca shina ja jayacano, anoma ca jahuë bo 
ati. 29 Jatsi jatiroha ca anoma ca jahuë bo, jocha bo, tihi cabo 
ja ariacascaniquë. Anini quiha ja yoyocanaina rë. Parata 6 ja 
quëëcani quiha. Nohiria qui ja caxacani quiha. Ranomisxéni 
cabo, ati ibo bo, tihi cabo ja manëcani quiha. Iquinaxëni cabo, 
paramisxëni cabo, caxaxëniria cabo, ranimisxëni cabo, tihi 
cabo ja manécani quiha rë. 30 Jasca, huëtsa bo ja ocahuacani 
quiha. Dios qui caxaxëniria ja icani quiha. Jamë shinamisxëni, 
jamë oquëhuamisxëni cabo ja icani quiha. Jasca, jocha paxa 
cabo ja chitahëhuacani quiha. Jasca, jato nabo qui nicamisxëni 
cabo ja icani quiha. Tihi ca tsi ja acaniquë yoyoqui na. 31 Jabi 

cahëtimaxëni cabo xo naa bo ra. Quiacani quiha pë. Jato chani 
jatihuayamacani quiha pë. Jasca, nohiria noiti cahëyamacani 
quiha pë. 32Jabi “Rësopaimaria xo tocacanaibo” ii quiha Dios yoba 
ra. Jama, Dios yoba cahëqui ri tsi jari toca ca jocha acani quiha pë. 
Jasca, nohiria huëtsa bo pi jochano tsi “Jënima tsi xo ma acaina” 
icani quiha pë. 


Nohiria bo copixëhi quiha Dios 

2 1“Toca ca jochahuaxëni ca carayanabo jasca ma xo 

noa ra” ¿ii ni mato sa? Jato jascaria xo mato ri iquia ra. 
“Copihacaxëti xo toca ca jochacanaibo” iipihi tsi mamë yoati 
tsi chaniqui mato ra, jasca ca jahué bo ma acai quéshpi na. 
2Mésté tsi xo jochacanaibo Diós copihaina ra. Jochayamahi 
quiha jato copihi na. 3éJahué shinacanai? ¿Jénahuariahax 
raca tocacanai ca nohiria qui ma quésona, jasca ca jocha ma 
aqué no mato ri? Tocapihi tsi djënahuariahax raca Diós copihai 
ca quima ma paxana? 4Tonia Diós mato shomahuahai ca 
cahéyamaqui mato tia. Mato qui caxahuéniyamahi quiha ra. 
Mato qui yosanahuéniyamahi quiha. Jasca, ja noihai cató tsi 
jocha quima mato casomacatsi quiha ra. Jatsi djënahuariahax, 
“Yoi xo toa Diós acaina" i ma na? 5Quiniacaxécahué. Maxax 
jascaria xo mato rë. Mato jocha quima pi ja quiri ma 
bésoyamano tsi oquénaxéhi quiha Dios mato qui caxahaina 
iquia. Jabi tséquéxéhi quiha Dios caxahai ca bari ra. Toa barí 
tsi jocha quéshpi tsi jahuë mésté ca copi jismaxéhi quiha. 6Jatsi 
jatiroha ca nohiria bo copixëhi quiha ja acanai ca quëshpi na. 
7 Yosaxoma jia ca acanaibo, Dios oqué ó quéécanaibo, bëso- 
bësopaocascanaibo, tihi cabo bëso-bësopaomaxëhi quiha. 
8Jama, jamë shinamisxéni cabo, jahuë yoba nicamisxéni cabo, 
naa yoi ca acanaibo, tihi cabo qui caxariaxéhi quiha Dios. 
Anomariaxëhi quiha jato ja copihaina ra. 9 Tënë-tënëcaxëcani 
quiha yoi ca acanaibo tëquë. Anomariaxëhi quiha jato cohuë ra. 
Copihacaxëti xo jodiobo. Copihacaxëti xo carayanabo ri. 10 Jama, 
oquëhuahacaxëti xo jia ca acanaibo tëquë. Oquëhuahacaxëti 
quiha jia ca acai ca jodiobo. Oquëhuahacaxëti quiha carayanabo 
ri. Jato oquëhuaxëhi quiha Dios ra. Jatsi rani tsi racacaxëcani 
quiha. 11Jabi mëstë tsi xo Dids nohiria copihaina ra. Ja qui 
jaharisi tsi xo nohiria bo tëquë. 

Mëstë tsi xo Dids copihaina 

12 Jochacanaibo tëquë copixëhi quiha Dios ra. Carayanabo, 
naa Dids quënëni ca yoba jayamacabo pi jochano tsi jato ri 
copixëhi quiha Dios. Jasca, jodiobo, naa Dios yoba jaya cabo 
pi jochano tsi jato ri copixëhi quiha Dios. 13Jabi Dios bésojó tsi 
mëstëhuahacayamaxëhi quiha jodiobo, Dios yoba ja jayacanai ca 
iqui na ra. Jama, Dios yoba ja nicaxéti ca xo mëstëhuahacaxëna. 
14Carayanabo tsayacahuë. éMoisés yoba jayacahi ni? Mëquëya ca 
xo rë. Jama, ja acanai catë tsi Dios yoba nicacani quiha jato ri pa. 
Jia ca ati cahëcani quiha, Dios yoba ja jayamacaqué ri. 15 Jabi jato 
shina 6 tsi Dios yoba quënëhacani quiha, jia ca ati ja cahëyoicanai 
ca quëshpi na. Jia ca ati jato yobahi quiha jato shinana. Jasca, 
anoma ca pi ja acano tsi jato qui quësohi quiha jato shinana. Jama, 
jia ca pi ja acano tsi jato qui quésoyamahi quiha. 16Jabi tsëquëxëhi 
quiha jaroha ca bari ra. Toa barí tsi jahué Jesucristó tsi nohiria bo 
tëquë copixéhi quiha Dios. Mato shina 6 ca bérohuahama ca jahuë 
bo, naa ma shinahaina, jonë ca ma acanaina, tihi cabo copixëhi 
quiha ra. Jabi tocaxëhi quiha Dios, ë yoahai jascaria. 


Moisës yoba jaya xo jodiobo 

17 ¿Japa mato tsa ni? “Jodiobo xo noa. Moisés yoba qui chitimiqui 
noa. Oqué xo noba Dios" ¿tihi ca tsi i-iyamacanai? 18 Jasca, “Dios shina 
cahériaqui noa” iqui mato. Dios yoba ma tiisimahacani iqui tsi jia ca 
ati cahëyoiqui mato iquia. 19 “Bëco cabo mëpiti métsa xo noa. Tsémó 
cabo bax huëa xo noa” iqui mato pë. 20 Jasca, “Cahéyamacanaibo, 
shinapayo bo, tihi cabo Dios jahué bo tiisimati métsa xo noa” tihi ca tsi 
iqui mato, Quënëhacanish cabo ma jaya iqui na. Jayaquí tsi tiisi tëquë, 
jabija ca tiisi, tihi cabo cahéti métsa xo mato ra. 21 Jabija. Carayanabo 
tiisimati cahéqui mato iquia. Jama, tiisimaquí tsi djënahuariaxo raca 
mato yoba yoi nicayamayamacanai” Tiisimahi tsi “Yomayamacahuë” 
iqui mato; jama, ¿yomayamayamacanai? 22“Anoma tsi xo joni huëtsa 
ahui bichiina” iqui mato; jama, ¿tocayamayamacanai? “Mahitsa ca dios 
bo qui arayamacahuë” iqui mato; jama, djato arati xobó ca jahué bo 
yomayamayamacanai? 23“Jia tsi xo Dios yoba” iqui mato; jama, jahué 
yoba nicayamaqui mato pé. Nicayamaquí tsi Dios quiahuaqui mato pé. 
24 Jascaria tsi, mato jabi yoi ca tahéxo tsi Dios jané ocahuacani quiha 
carayanabo rë, naa Quënëhacanish cabá yoani jascaria. 

¿Tsohué ni toa jodiobo jabija cato2 
25 Jabi jënima tsi xo jodiobo iquiina, Dios yoba ma nicaquë 

no. Jama, Dios yoba pi nicayamahi tsi Dios cahéyamahai ca 
carayanabo jascaria xo mato iquia. 26 Jabi Dios yoba pi carayanabá 
nicano tsi ¿jato shomahuayama-yamaxéhi ni Dios? ¿Jahué baqué 
yoi bo jato manëmayamayamaxëhi ni, naa jodiobo ja bini jascaria? 
27 Jatsi Dios cahéyamanish ca carayanabá tsi quésohacaxéqui mato 
jodiobo iquia. Mato ti tsi xo toa Dios yoba jayanish cabo ra. Jasca, 
mato ti tsi xo toa jibirishati jabi jayanish cabo. Dios tiisi jaya xo 
mato ra. Japi, quësohacaxëqui mato ra, Dios yoba nicayamahai 
ca ma nori iqui na. 28 Tobi quiha mato jodioba jabi bo. Jasca, tobi 
quiha mato jibirishati jabi. Jama, Dios jabija ca nohiria ma xo 
mato, mato jodioba jabi bo iqui na. 29 Jama, jodio yoi bo, naa 
Dios jabija ca baqué bo tsi xo toa Dios jabi paxa ca jaya cabo ra. 
Espíritu Santó tsi jato shina bo rarinamahacani quiha, Moisés 
yoba nicaxoma. Jabi paxa ca jaya ca nohiria qui ranihi quiha Dios; 
chahahuayamacanaibo qui nomari. 

1Ma chahahuahai cató pi jahué nohiria yoi bo Diós mato 

manémano tsi “Mahitsa tsi xo jodiobo no iquiina ré” ¿ii ni 
mato sa? Jasca, “Mahitsa tsi xo noba jibirishati jabi ré” ¿ii ni mato 
sa? 2Mahitsa ma xo ra. Jénima tsi xo jodiobo iquiina. ¿Carayanabo 
oqué tsi noqui jodiobo Diós shomahuayamayamani? Jariapari 
tsi quiha jahué chani jodiobo qui Diós ani quiha. 3Jama, toa 
chani noba naboréquébá nicacasyamani quiha rë. Dios quima 
ja casocano ri tsi quiha jari jato shomahuaxéqui Dios, “Mato 
shomahuaxëquia” i ja ni quëshpi na. ^Parayamahi quiha. Jabi joni 
bá jato chani jatihuayamamitsa, quiacanaibo jaca nori iqui na. 
Jama xo Dios; jahué chani jatihuahi quiha. Quiayamahi quiha. Jabi 
toca xo Dios ii quiha Quénéhacanish cabo: 

“Jabija ca chaniqui mia, Diós, chanihi na. 
Mi qui nohiria quésono tsi jato bëboxëqui mia” ii quiha. 
5 Jabi yoi ca no acai catë pi Dios mëstë jismahacano tsi éjénixéhi 

ni noa? “Anoma tsi xo Diós acaina pë, noba jocha quëshpi noqui 
ja copiquë no” ¿ixéhi ni noa pa? 6 Tocanoma quiha. Mëstë xo 
Dios ra. Mëstë iyamarohapiquí tsi tjënahuariaxo raca jato jocha 
quëshpi nohiria Diós copina? Jocha matarayamahi quiha. Ja 
copihacati xo ra. 7 Jasca, tobi quiha yoyohai ca nohiria huétsa bo. 

“Jënima tsi xo no quiahaina” icani quiha pë. “No quiano tsi oquë 
tsi jisiquixëhi quiha Dios parayamahai ca jabi-jabiria. Jatsi toca 

pi Dios no oquëhuano tsi djënahuariaxo jochacanaibo noqui ja 
tocana”” icani quiha pë. 8Anoma tsi xo toca ca chanicanaina ra. 
“¿Yoi ca ai canomani, Diós noqui shomahuano?" iqui jascaria tsi xo 
toca ca chani pë. Anoma tsi xo toca ca ma shinahaina iquia. Jabi 
tobi quiha toa ëa ranixëni cabo rë. “Toca tsi chaniqui Pablo" icani 
quiha mato ó ca huésti huésti cabo pë. Tocayamaquia ra. Ténétiya 
qui raahacacaxécahi quiha tocacanaibo ra. 


Jochaqué jatiroha cabo 
9 Jatsi, éjénixéhi ni noa jodiobo yoati na? éCarayanabo oquë ma ni 
noqui jodiobo? Oqué ma xo noa ra. Jochahi quiha jatiroha ca nohiria bo. 
Jochahi quiha jodiobo. Jochahi quiha carayanabo ri. Jabi jochacanaibo 
nohiria bo téqué nori ë jismaqué ra. 19 Toca tsi nohiria yoati tsi chanihi 
quiha Quënëhacanish cabo ri. Nécahi quiha: 
“Yama tsi xo méstéxéni cato; yama ra. 
11 Yama tsi xo jabija ca cahëhai cato rë. 
Yama tsi xo Dios mérahai cato rë. 
12 Dios quima casoniquë jatiroha cabo; janyama bocani quiha 
jato téquéta. 
Jasca, yama tsi xo jia ca acai cato; yama ra. 
13 Jasca, anoma tsi xo nohiria chanihaina, nami pisi jascaria. 
Jato chaní tsi quiacani quiha pé. 
Rono ba veneno jascaria tsi xo toa ja chanicanaina ra. 
14 Jasca, yoixëni ca caxa ca chant icani quiha. 
15 Jasca, mahitsa nohiria acascani quiha. 
16 Jahuënia ja bocanai cató tsi tënëhi quiha nohiria bo ré jato tahëxo na. 
17 Jasca, nohiria ya rabénati cahëyamacani quiha pë. 
18 Jasca, Dios qui raquéyamacani quiha ra” tihi ca tsi ii quiha. 
Jabi néca tsi chanihi quiha Quénéhacanish cabo jato yoati na ra. 
19 Jabi jodiobo qui naa yoba-yobaria acacaniqué ra. Jato yoba yoi 
tsi xo naa ra. Jato qui Diós ani quiha. Jato qui chanihi quiha naa yoba, 
jato pasimaxëna. Japi, éjénahuariahax “Jocha yama xo noa" i jaca 
na? Jasca, Dios copi bicaxécani quiha carayanabo ri, naa nohiria bo 
tëquë. Paxayamacaxécani quiha. 20Japi Moisés yoba no nicahai cató tsi 
mëstëhuahacatimaxëni xo noa, Dios bésojó no. Jama, Dios yobá tsi noba 
jocha cahëqui noa ra. Toca tsi jocha noqui cahémahi quiha Dios. 

Dios tsi xo toa noqui mëstëhuahaina 

21 Jabi jaboqui quinia huëtsa noqui jismahi quiha Dios, 
mëstëhuahacati. Moisés yoba bo no nicahai cató tsi jaboqui 
noqui biyamahi quiha ra. Jama, siri tsi naa mëstëhuahacati 
quinia paxa ca Quënëhacanish cabo, Dios Chani yoanish cabo, 
tihi cabá yoapaoni quiha. 22 Jaboqui nohiria bo tëquë, naa jahuë 
Jesucristo qui chitimicanaibo bichi quiha. Ja qui ja chitimicano 
tsi jato mëstëhuahi quiha. Jatsi jaboqui Dios qui jaharisi tsi xo 
nohiria bo tëquë. Yama tsi xo oquë cato ra. 23 Jochaquë jatiroha 
cabo ra, naa jodiobo carayanabo tëquë. Dios jabi narisqui noa 
rë. 24 Jaboqui ja noihai catë tsi noqui tëquë mëstëhuahi quiha 
Dios. Copiyama tsi xo toa no bax ja anina. Jocha quima noqui 
Diós paquëmaniquë jahué Cristo ini cató no. 25Diós jahué 
Baqué ani quiha, nohiria bo bax nati. Noba jocha quéshpi 
ja nani quiha. Ja tocani quiha, ja qui no chitimihai cató tsi 
noba jocha masahacano iquish na. Toca tsi ja mésté ca copihai 
ca Diós noqui jismaniqué ra. Jabi siri tsi nohiria ba jocha 
copiyamahacani quiha. 26 Jama, jaboqui ja mésté ca copihai ca 
noqui jismacatsi quiha. Jariapari mésté ja iquiina, jatsi jahué 
Jesu qui chitimicanaibo ja méstéhuahaina, tihi cabo tsi noqui 
cahémacatsi quiha Dios jaboqui. 

27 Japi toca tsi Diós noqui mëstëhuano tsi djënahuariahax “Jia 
tsi xo no acaina” i no na? Jasca, Moisés yobá pi Diós noqui 
xabahamarohano tsi “Jia tsi xo no acaina” iti métsa no iqué 
aqué pé. Jama, jahué Baqué qui no chitimihai cató tsi noqui 
xabahamahi quiha. 28 Jarohari tsi Dios bésojó mëstëhuahacaxëhi 
quiha nohiria ra, Cristo qui ja chitimicaqué no, Moisés yoba ja 
nicacanai cató nomari. 

29 Ja tsi xo toa nohiria bo téqué, naa jodiobo, carayanabo, 
tihi cabo bichi quiha Dios jasca ca quiniá no. Jatiroha ca 
nohiria ba Dios tsi xo naa Dios. 30Jabi huésti Dios roha tsi xo 
ra. Jasca, huésti roha tsi xo Diós nohiria xabahamati quinia. 
Jodiobo, carayanabo tëquë, tihi cabo xabahamahi quiha, jahuë 
Baquë qui ja chitimicaquë no. 31Jatsi, ¿Dios yoba quéyohi ni 
noa, “No chitimihai cató tsi noqui xabahamahi quiha Dios” i 
no qué no? Ayamaqui noa. “Jénima tsi xo Dios yoba” iqui noa 
ra. 

Dios qui Abraham chitiminina 


4 1Jaboqui tsi Abraham yamabo, naa noqui jodioba 
réquéyamabo yoati tsi mato yoapariquia. 2Jabi jia tsi xo toa 
Abrahám anina. Jama, ja ani ca iqui tsi méstéhuahaca-rohapihi tsi 

“Jënima xo ëa ra" iti métsa ja iquë aniquë ra. Jama, Dios bësojo xo 
tsi jamé ocahuati métsama ja ini quiha. 3Quénéhacanish cabo qui 
no tsayano. “Dios qui Abraham chitiminiquë” ii quiha. “Toca tsi 

mëstë ja tocahacaniquë” ii quiha. 

4 Jatsi shinaparicana. Copihacaxëhi quiha yonocohai cato. Parata 
ja qui ahi quiha jahué chama, jahué yonoco quéshpi na. Mahitsa 
toa copi biyamahi quiha. 5Jama, mahitsa noqui bichi quiha Dios ra. 
Dios qui iriama tsi xo toa jodioba yoba no acaina. No acai cató tsi 
xabahamahacatimaxéni xo noa. Jama, mëquëya ca jochahuaxëni 
ca bichi quiha, ja qui no chitimiqué no. Mésté no tocahacati xo ja 
qui no chitimihai ca tahëxo na. 6Japi “Ranihi quiha toa nohiria" i 
David yamabo ni quiha, copixoma tsi mésté toa joni Diós tocani 
quëshpi na. Jabi néca tsi naa ranihai ca joni yoati tsi David yamabá 
quënëniquë: 

7 “Mato jocha Diós masano tsi mato jocha niahacano tsi rani- 
raniqui mato. 

8 Jahuë libro 6 tsi mato jocha Ibobá quënëyamano tsi rani- 
raniqui mato ra” 

i David yamabo ni quiha. 

9 ¿Jabi tsohuë ni naa ranicanaibo? ¿Jodiobo roha ma ni naa 
néca ca ranicanaibo pa? ¿Jabi néca tsi raniyamayamacahi 
ni carayanabo ri? Jabi jariapari tsi quiha Dios qui Abraham 
chitiminiquë. Jaquirëquë ja chitimihai ca tahëxo tsi quiha mëstë 
Diós Abraham tocaniquë. 10Jabi, éjénino tsi mëstë Diós Abraham 
tocani? Ja jibirishahacanox pari no tsi quiha Diós shomahuaniqué 
ra. 11 Jariapari tsi quiha Dios qui Abraham chitiminiquë. 
Jaquirëquë jibirishati jabi ja biniquë, ja chitimihai ca tahëxo Dios 
bini ca jismati. Japi nëca tsi Abraham xocobo yoi bo manëhi quiha 
carayanabo ri, naa Dios qui ja chitimicaquë no. Ja chitimicanai 
ca tahëxo tsi jato ri bichi quiha Dios, jibirishati jabi tahëxo ja 
nomari. 12Jasca, Abraham xocobo yoi bo tsi xo jibirishahacanish 
ca jodiobo ri, Abraham jascaria tsi ja chitimicaquë no. Jato 
mëbiyamahi quiha jato jibirishati jabi, xabahamahacati. Jabi 

Abraham jibirishahacanox pari no tsi Diós toa joni mésté 
tocaniquë. 


Moisés yobá tsi mëstëhuahacatimaxëni xo nohiria 


13 Jabi Abraham, jahuë chahitaxocobo, tihi cabo Diós 
shomahuaniquë, “Mai tëquë ibohuaxëqui mato” i jato qui Dios 
niquë no. Jabi Abraham yamabo Dios qui chitimini ca tahëxo tsi 
quiha Diós toa joni shomahuaniquë, jodioba jabi ja nicani catë 
nomari. 14Jama, “Jodioba jabi banahuacanaibo shomahuahi quiha 
Dios” i-ipinono tsi mahitsa tsi xo toa Dios qui no chitimihaina iquia. 
Jasca, mahitsa Abraham yamabo qui Diós Chant iquë ani quiha. 
15 Jabi Moisés yobá tsi nohiria mëstëhuayamahi quiha Dios. Jama, 
toa yoba iqui tsi nohiria bo qui caxahi quiha, ja nicayamacanai 
quëshpi na. Jabi toa yoba pi iyamarohano tsi jato qui Dios 
quésoyamaqué aniquë. 16 Ja quéshpi tsi ja qui chitimicanaibo roha 
shomahuahi quiha Dios. Copixoma tsi noqui bichi quiha. Toca tsi 
shomahuahacaxëhi quiha Abraham chahitaxocobo yoi bo tëquë. 
Shomahuahacaxëhi quiha Dios qui chitimihai ca jodiobo. Jasca, 
shomahuahacaxëhi quiha Dios qui chitimihai ca carayanabo 
ri. Jabi Abraham chahitaxocobo yoi bo xo noqui chitimicanaibo 
téquéta; noba jahépa quiha. 17 Jabi ¿tocayamayamahi ni 
Quënëhacanish cabo ra? naa “Huéstima ca nohiria ba jahépa mia 
manémaquia” i Abraham qui Dios nina. Parayamaniqué Dios. Jabi 
Dios, naa résonish cabo Bésomahai ca Dios Chani qui Abraham 
chitimiyoini quiha. Jahuë Chant tsi jatiroha ca néhohuanish ca 
Dios tsi xo naa. 

18 Jabi sirixëni ax tsi quiha jari Dios qui Abraham chitiminiquë, 

“Baqué mi qui axéquia” i ja qui Dios ni quéshpi na. Toatiyá tsi jari 
baquë saihuati 6 Abraham pasoni quiha, sirixëni ja iquë ri. Japi 
huéstima ca nohiria ba jahépa ja manëni quiha, ja yoahacani 
jascaria. Jabi “Huéstima ca chahitaxocobo jayaxéqui mia” ¿i ja qui 
Dios yamayamani? 19 Jaha tsi payoyamani quiha Dios qui Abraham 
chitimihaina, cien ca afios ja iquë ri. Toatiya tsi xocobo saihuati 
mëtsama ja ini quiha. Jasca Sara ri; sirixëni quiha. 20 Jama, jari 
Dios ja qui yoani ca Chani qui Abraham chitiminiquë. Jari baquë 
ó ja pasoni quiha. “Baqué saihuayamaxéquia rë” iyama tsi quiha 
Abraham niqué ra. Jama, chamananiqué Dios qui ja chitimihaina. 
Jasca, jia tsi Dios ja ocahuani quiha. 21 Ja yoani ca jatihuati mëtsa 

Dios nori ca ja cahëyoini quiha. 22Ja tsi xo toa mëstë Abraham 
tocahacaniquë, ja chitimihai ca tahëhax na. 

23-24 Jabi Abraham bax roha ma xo toa Diós yoanina ra. No bax 
ri ja quënëhacani quiha, naa “Ja chitimihai ca tahëxo mëstë ja 
tocahacaniqué” iquiina. Toca tsi noqui ri bichi quiha Dios, Jesucristo 
bësotëquëmanish ca qui no chitimiqué no. 25Noba jocha quéshpi tsi 
Jesu namëhacaniquë. Jatsi Diós bësomaniquë noqui mëstëhuaxëna. 


Dios ya no rabënahaina 


1Jabi Dios Chani qui no chitimihai catë tsi no 

mëstëhuahacaniquë. Ja iqui tsi Dios ya rabënaqui noa ra, 
no bax Jesucristo ini iqui na. 2No chitimihai ca iqui tsi Dios 
qui noqui Cristë mëpiniquë. Jaboqui shoma xo noa ra. Rani- 
raniqui noa, Dios oquë-oquëria biti ó pasohi na. 3 Jasca, jaboqui 
rani-raniqui noa, noqui pi nohiria bá yosiquë no ri. Toca tsi 
noba tënëti chama coshihuahi quiha noqui ja yosicanaina ra. 
4No tënëno tsi oquënaxëhi quiha noba jabi, ja tanamahacahai 
quëshpi na. Jasca, noba jabi pi tanamahacano tsi oquënaxëhi 
quiha jaha no pasohaina. 5Jasca, jaboqui Diós noqui noihai 
ca cahéqui noa, noqui acacanish ca Espíritu Santó no. Espíritu 
Santó tsi noba shina qui Diós noihai ca japahacani quiha. Ja tsi 
xo toa mahitsa ma xo toa jaha no pasohaina. Noqui ranihuahi 
quiha ra. 

6 Jabi noitiria-nono tsi noqui jochahuaxéni cabo bax Cristo 
naniquë, Dios qui jia ca xabacá no. 7 Anomaria tsi xo Diós 
noihaina ra. Toca ma xo no noihaina rë. Béronoma tsi xo toa joni 
shinajiaxéni ca bax no naméhacahaina. Tocacasyama xo noa. Jabi 
huësti huësti ca jahuë rabëtiria bax namitsa pa, noihi na. 8Jama, 
Diós jahué Cristo raaniquë no bax nati, jochacanaibo no iqué 
no. Toca tsi ja noi-noihai ca noqui ja jismani quiha. 9Jasca, jahué 
Cristo nani cató tsi quiha mésté no tocahacaniqué. Tocahi tsi 
éjénahuariahax Dios noqui caxana jaroha ca bari no ra? 10 Jabi Dios 
pasomaha no i-ipaoni quiha. Tocanono tsi jahuë Baquë nani cató 
tsi quiha jahué rabétiria bo noqui ja manëmaniquë ra. Jaboqui pi 
jahué rabéti bo inono tsi éoqué tsi noqui xabahamayamayamaxéhi 
ni Dios, béso jahué Baqué nori iqui na? 11Jasca, Dios qui raniqui 
noa, noba Ibo Jesucristo ini iqui na. Ja ini iqui tsi Dios ya rabënati 
métsa xo noa ra. 

Adan anina — Cristo anina 

12 Jabi Adán yoyoni iqui tsi mai ca nohiria bo xërëquë tsi jocha 
chitahëniquë. Jasca, Adán jocha tahéhax tsi rësotsi nohiria bo 
niquë. Jochahi quiha nohiria bo tëquë pë. Jaha tsi jato jocha 
tahëhax tsi rësoyocani quiha. 13 Jabi Moisés yamabo qui Dios jahuë 
yoba anox pari no tsi nohiria jochapaoniquë. Jama, toatiya tsi 
quiha jato jocha tocahacayamani quiha, jari Moisës yamabo qui 
Dios yoba acacayamani iqui na. 14 Toatiya tsi quiha jato jocha iqui 
tsi Moisës rëquë ca bësocanaibo nani quiha jato ri, yoba-yobaria 
pasomaha ja jochayamacaquë ri, naa Adan jochani jascaria. 

Jabi Adan yoyoniquë rë. Jama, tocayamaniquë mai qui jonish ca 
Cristo. 15 Jasca, jocha Adán chitahëhuaniquë pë. Jama, toa jocha 
oqué tsi xo Diós noqui shomahuahaina ra. Huësti ca joni jocha 
tahéhax tsi rësohi quiha nohiria bo tëquë: jama, toa jocha oqué tsi 
xo Diós noqui noihaina ra. Ja noihai ca jismahacaniqué huésti ca 
joni, naa Jesucristo ja raaqué no, maí ca nohiria bo xabahamaxéna. 
16 Jasca, Adán jocha tahéhax tsi résohi quiha nohiria bo tëquë. 
“Jocha jaya xo jatiroha cabo” ii quiha Dios. Jama, jocha huéstima 
cabo tahéxo tsi jahué Baqué Diós aniqué, no méstéhuahacano 
iquish na. 17 Jabi huésti ca joni, naa Adán ani ca jocha tahéhax 
tsi résohi quiha jatiroha cabo. Jama, joni huëtsa tahëhax tsi bëso- 
bésoyoiqui noa, naa noqui shomahuahacanish cabo. Jesucristó ani 
ca tahëxo tsi quiha noqui Diós shomahuaniquë ra. Copixoma tsi 
noqui méstéhuahi quiha. 

18 Jasca, Adán jocha tahéhax tsi nohiria bo tëquë 
quésohacaniqué. Jama, Jesucristo ini tahéxo tsi mésté nohiria 
tocahacaniquë. Jaha tsi bësocani quiha ra. 19 Huësti ca nicamisxëni 
ca joni tahëhax tsi quiha jochacanaibo nohiria bo tëquë 
manëniquë rë. Jama, Dios qui jia tsi Jesucristó nicani ca iqui tsi 
mëstëhuahacahi quiha huëstima cabo ra. 

20 Jabi Moisés qui jahué yoba Diós aniquë, nohiria ba yoiria ca 
jocha jismaxëna. Ja tahëhax tsi quiha oquënaniquë jocha rë. Jatsi 
nohiria ba jocha oquënaquë tsi quiha oquënaniquë Diós noihai 
ri. Jabi anomaria tsi xo Dids noihaina ra: nohiria ba jocha oquë 
nori. 21 Jocha iqui tsi rësoqui noa. Jama, Diós noihai ca iqui tsi no 
mëstëhuahacaniquë. Ja noihai ca iqui tsi bëso-bësopaoxëqui noa, 
noba Ibo Jesucristó no. 

Noba jabi siri nanina 

6 1 Jabi noba jocha oqué tsi xo Diós noihaina ra. Jama, “Jari 

no jochapaono ra, oquë tsi Dids noqui noino iquish na” ¿ii 
ni mato sa? 2Anoma tsi xo toca ca shinacanaina ra. Chahahuahax 
jocha qui no rësoniquë. Jocha qui résohi tsi djënahuariahax jari 
no jochacasna ra? 3¿Jéni pi ni, no ashimahacaqué no? Tonia 
cahëyamaqui mato. Chahahuahax tsi no ashimahacaniquë, 
Jesucristo ya no rabénahai ca jismaxéna. Jabi noba jocha quéshpi 
tsi Cristo naqué tsi quiha ja bëta no naniquë noqui ri. “Ja bëta no 
naquë tsi quiha Cristo ya noba jabi siri maihuahacaniquë. Toca 
ca jismahi quiha no ashimahacahaina. Toca tsi ja bëta jocha qui 
no rësoniquë noba jabi paxa chitahëno iquish na. Jahuë chama- 
chamaria tsi noqui bësoyoimahi quiha Jahëpa Dios, jahuë Baquë 
Jesucristo ja bësotëquëmani jascaria. 

5 Jabi Cristo ya no rësoniquë, noba jocha quëshpi tsi ja naquë no. 
Résohi tsi noba jabi siri quima no aquëquëni quiha. Ja bëta rësohax 
¿ja bëta bésoyoiyamaxéhi ni noa ra, naa Cristo bësotëquëmahacani 
jascaria? 6 Jabi Cristo ya noba jabi siri namëhacani quiha cruzó no, 
no nohó ca jocha bëbohacano iquish na. Noqui jochá yonayamano 
ra. 7 Jabi jocha qui pi nohiria rësono tsi bëboti mëtsama xo jocha 
ra. Jocha quima aquëquë xo ra. 8 Jabi Cristo ya résohi tsi jahuë 
jabi jia ca xatënaxëqui noa. Ja bëta bësoyoixëqui noa. 9 Jabi 
rësotëquëyamapistiariaxëhi quiha Cristo ra. 10Jocha tahéhax tsi 
huésti roha tsi Cristo nani quiha jocha chama quéyoxéna. Jocha 
quëshpi tsi rësotëquëyamapistiariaxëhi quiha. Jasca, jaboqui tsi Dios 
ya rabëna-rabënahi quiha bësohi na. 11Jascaria tsi toca tsi mato 
jocha jabi qui bësoyama ca mamë ma tocaxëti xo, Dios qui bëso ma 
nori. Jaboqui Dios nicaqui mato, Jesucristo 6 ma nori iqui na. 

12 Japi mato yora bo ó xo tsi jochá yonayamano, yoi ca amaxéna. 
13 Mato yora bo, naa mato mëquë bo, mato bëro, mato jana, tihi 
cabo jochá yonayamano mato jochamaxëna. Jama, Dios qui mamé 
acahuë jaboqui bësoyoiqui na. Jaboqui chahahuacanaibo xo mato. 
Japi mato mëquënë, mato béro, mato jana, tihi cabo Diós yonano 
jia ca ati. 14Tocapimano tsi mato yonayamaxëhi quiha jocha ra, 
Dios noihai cató tsi ma yonahacahai iqui na. Moisés yoba namá ma 
xo mato ra. Mato qui quésohai ca yoba tsi xo toa. Jama, jaboqui 
Diós noihai ca tsi xo toa noqui mébihaina, jocha béboti. 

Jocha yonati — Dios yonati 


15 Jabija. Jaboqui noqui yonayamaqui Moisës yoba ra. Jaboqui 
Diós noihai namá bëso xo noa. Ja iqui tsi jochacasyama xo noa 
ra. dJënahuariahax “Jénima tsi xo no jochahaina jaboqui" i no na? 
Anoma tsi xo toca ca ma shinahaina iquia. 16 Jabi yonati manéqui 
mato, tsohuécara qui mamé ma aqué no nicaxéna. Jasca, jocha pi 
nicahi tsi jocha yonati tsi xo toa joni. Toa quinia tsi xo résohaina. 
Jama, Dios yonati tsi xo toa jia ca acatsai cato. Méstéhuahacati 
quinia tsi xo toa ra. 17 Jabi jocha yonati bo ma i-ipaoni quiha; 
jama, jaboqui ma tiisimahacani ca yoba qui nicariaqui mato ra. 
Ja quëshpi tsi Dios qui “Gracias” iquia. 18 Jabi jocha quima, naa 
mato ibo siri quima ma paquémahacani quiha. Jatsi Dios yonati 
bo ma acacani quiha jia ca ati. 12Néca tsi mato qui chaniquia, 
ma cahéyoino iquish na. Jocha yonati bo ma i-ipaoni quiha yoi 
ca axéna. Jatiroha ca yoi ca ma a-apaoniqué; jama, jaboqui Dios 
yonati bo ma manéxéti xo jia ca axéna. 

20 Jia ca ati basi tsi ma i-ipaoniquë rë, jocha yonati bo ma 
iniqué no. Toatiyá tsi jia ca ma acasyamani quiha. 21 Jasca, 
toatiyá tsi quiha yoi ca roha ma tésapaoni quiha. Jabi Dios quima 
aquëquëxëhi quiha toca ca yoyocanaibo ra. 22Jama, jaboqui 
Dios yonati bo xo mato ra. Jocha quima ma aquëquëniquë 
iquia. Ja quëshpi tsi Dios bax bésocasqui mato. Jarohari tsi bëso- 
bésopaoxéqui mato. 23 Jabi jocha quéshpi bo tsi résohi quiha 
nohiria bo. Jama, no copinoma tsi noqui bëso-bësopaomaxëhi 
quiha Dios, noba Ibo Jesucristó no. 


Moisës yoba quima no paquëmahacanina 


7 1 Jabi € yoacatsai ca cahéqui mato, ëbë xaté bá, gobierno 
yoba cahëxëni cabo ma nori iqui na. Jabi gobierno yoba 
nicahi quiha nohiria bësoqui na. Jama ja rësopino tsi toa nohiria 
yonati mëtsama xo gobierno yoba. 2Nëcapa. Chani pistia mato 
yoacasquia, ma cahëyoino iquish na. Jabi jahuë bënë yoba nicaxëti 
xo ahuini, ja bësoquë no. Tocaxëti quiha ii quiha noba yoba- 
yobaria. Jatsi bënë ya racaxëhi quiha ahuini. Jama jahuë bënë pi 
résono tsi éjénahuariaxo jahuë yoba ja nicana2 Jatsi jahuë yoba 
quima aquëquëhi quiha ahuini, bënë huëtsa biti, bësoyama jahuë 
bënë nori iqui na. 3Jama, anoma tsi xo bënë huëtsa bichiina, jari 

jahuë bënë bësono. Bichi tsi jochaxëhi quiha ahuini pë. Jama, 
jahuë bënë pi rësono tsi yoba quima aquëquëhi quiha yoxa, bënë 
huëtsa bixëna. Nohiria yoba nama ma xo ahuini jaari. Jatsi 
jochayamaxëhi quiha ahuini, bënë huëtsa ja biquë no. 

4 Jascaria tsi Moisës yoba quima ma paquëmahacaniquë Cristo 
rësoquë no. Cristo ya tsi toa yoba qui ma rësoni quiha. Japi Moisës 
yoba quima ma aquëquëni quiha Ibo huëtsa, naa Bësotëquënish ca 
bixëna. Jabi jahuë Cristo noqui bimacatsi quiha Dios, ja bax jia ca 
jahuë bo no saihuano iquish na. 5Chahahuanox pari tsi noba jabi 
siri ó tsi no bëso-bsopaoniquë. Toatiyá tsi Moisés yobá tsi no nohó 
ca jochahuaxëni ca jabi tsamahacapaoniquë, noqui jochamati. No 
nohó ca yoi ca jahué bo toa Moisés yobá saihuani quiha. Toca tsi 
noqui ja naméni quiha. Jabi toa yobá tsi quiha no yonahacapaoniqué 
rë. 6 Jama, jaboqui noqui yonayamahi quiha ra. Japi Dios bax 
bésoyoixéti métsa xo noa, Espíritu Santo quinia paxá no. Quinia siri 
tsi, naa Moisés yoba namá tsi bésoyamaqui noa jaboqui. 


Jocha bérohuahi quiha Diós ani ca yoba 

7 dJënixëhi ni noa sa? “Yoi tsi xo toa Moisés qui Dios ani ca yoba 
éiixéhi ni noa pa? Iyamaxéqui noa. Yoi ma xo jahué yoba ra. Toa 
yoba pi Diós noqui ayamarohano tsi djënahuariaxo tsi jocha no 
cahéna? Nécapa. "Anoma tsi xo toa mato xaté ba jahuëmishni bo 
ó quëëhaina” ii quiha Moisés qui acacani ca yoba. “Mato xatë ba 
jahuëmishni bo ó quëëyamacana” i toa yoba pi yamarohano tsi 
éjénahuariaxo tsi anoma ca ja iqui ca no cahéqué ana? 8Jama, toa 
yobá tsi ë nohó ca jocha tsamahacaquë pë, yoi ca ó noqui quëëmati. 
Jabi toa yoba pi iyamarohano tsi chama yama jocha iquë aquë, yoi 
ca éa amati. 9 Jasca, Dios yoba cahéyamahi tsi rani tsi ë i-ipaoniquë. 
Toatiyá tsi € qui quésonoma Dios yoba i-ipaoni quiha, jahué yoba 
ë cahëyamani iqui na. Jama, Dios yoba ë jabiquë tsi ë nohó ca 
jocha tsamahacaniquë, yoi ca ëa amati. Jatsi ë cohuënaniquë noho 
jocha bérohuahacani iqui na. 109 Toa yoba jia ca ë qui quësoni quiha. 
Jasca, ëa toa yobá mébiyamani quiha quinia jia tsi bésoti. 11 Dios 
yoba jia catë tsi ëa jochá paraniquë rë. Yoi ca ëa ja amani quiha. 
Jatsi ë cohuëniquë, Dios yoba ë qui quësoni iqui na. 

12 Jama, jari jénima tsi xo Diós ani ca yoba iquia. Yoi yama 
quiha. Mésté quiha. 13Jama, Aart mato qui yoi ni Moisés qui 
Dios ani ca yoba sa? “Noqui namëhi quiha toa yoba jia cato pë. 


» 

éJénahuariahax jia ca ja ina?” ¿ii ni mato sa? Nicaparicana. Noqui 
namëyamaxëhi quiha Dios yoba ra. Jama, noqui namëhai ca tsi xo 
toa no nohó ca yoixéni ca jocha ra. Dios yoba jia catë tsi ëa namëhi 
quiha pë. Jasca, toca tsi noqui béro xo jocha jabi yoi. Anomaria 

tsi xo jocha ra. Paramisxëni quiha. Jishopë. Dios yoba jia ca bichi 
quiha, yoi ca da amaxéna. 


Yonamisxéni tsi xo jocha 


14Espíritu Santó tsi Dios yoba acacaniqué. Jénima tsi xo Dios 
yoba. Jama, ëa ti tsi xo jiayama, jocha yonati ë nori iqui na. 
15Noitiria ca éa xo naa ra. Jia ca acasquia, ati métsa ariati. Jaha tsi 
ë qui vol ca aquia pë. 16 Jabi yoi ca pi é ano tsi ë qui quësohi quiha 
noho shinana. Toca tsi jia ca Dios yoba nori ca cahéquia. 17 Jabi 
ë nohó ca jocha tsi xo toa yoi ca amati ibo, ëa yoi nomari. 18 Jabi 
yama tsi xo toa ë nohó ca jia cato rë. Jia yama xo noho jabi. Jia ca 
ati ó quééquia, ati métsa ariati. 19 Jia ca pi acasquí tsi ë ati métsa 
ca ariati ré. E acasyamahai ca jahué yoi bo tsi xo toa é acaina pé. 
20E qui yoi ca ë ano tsi ë nohó ca jocha tsi xo amati ibo, ëa yoi 
nomari. 

21 Jatsi jabija tsi xo naa ë yoahaina: Jia ca pi é acasno tsi tobi ë 
nohó ca yoi cato rë. Ea chitiahi quiha rë, jia ca ë ayamano iquish 
na. 22Noho jabi paxa tahéxo tsi Dios yoba noiquia nicaxéna. 

23 Jama, ë nohó tsi xo yoba huétsa rë, naa noho shina pasomaha ca 
yoba. Jocha yoba tsi xo naa ë nohó cato rë. Ea yonacatsi quiha. Ea 
jochamacatsi quiha pë. 24-25 Japi ëa ti tsi xo noitiria ra. Noho jabi 
paxa iqui tsi Dios yoba nicacasquia ra; jama, tobi quiha jabi siri. Ja 
tsi xo toa ëa jochamacatsaina rë. Jabi ¿tsohuécara ni toa ëa mëbiti 
métsa cato ra? ¿Tsohuécara ni toa ë nohó ca jochahuaxéni ca jabi 
bëboti mëtsa cato ra? Shoma xo éa ra. Noba Ibo Jesucristo tsi xo 
toa ëa mëbiti métsa cato iquia. Jocha quima ëa paquëmanish ca tsi 
xo naa ra. 


Espíritu Santo quinia ó tsi no bésohaina 


8 1 Jabi jaboqui quësohacatimaxëni tsi xo toa Jesucristo 6 cato 
ra. 2Quinia huëtsa 6 tsi bësohi quiha. Jasca, Cristo qui ja 
chitimino tsi ja qui Espiritu Santo acacaquë. Jaha tsi namëhai ca 
jocha chama quima ja paquëmahacaha quiha bësomahai ca Espiritu 
Santo chamá no ra. 3Jabi jocha chama noqui paquëmatimaxëni 

Moisés yoba iniquë ra. Noba noma jabi iqui tsi chama yama toa 
Moisés yoba ini quiha, noqui mébiti. Jatsi quinia huétsa Diós noqui 
aniqué xabahamahacati. Jariapari tsi quiha mai qui jahué Baqué 

ja raaniqué. Jaquiréqué noba noma jabi, noba yora, tihi cabo jahué 
Baqué sahuéniqué coxo na. Jatsi noba jasca ca yora jayahi tsi ja 
naniquë noba jocha quima noqui paquémaxéna. 4Toca tsi Diós 
aniquë ra, mëstë ca jabi no jayano iquish na, naa Moisës yoba yoani 
jascaria. Japi jaboqui noba noma jabi nicayamaqui noa, Espiritu 
Santo nicahi nori. 

5 Jabi mai ca jabi bo shinahi quiha jato noma jabi nicacanaibo. 
Jama, mana ca jahuë bo shinahi quiha Espiritu Santo nicacanaibo. 
6 Jabi tënëtiya qui mëpihacahi quiha mai ca jahuë bo shinacanaibo. 
Jama, mana tsi bocani quiha Dios jahuë bo shinacanaibo. 
Bësoyoicaxë cani quiha toca cabo. Jasca, bëpasicaxëcani quiha. 

7 Jabi toca xo ra. Dios pasomaha tsi xo toa jahuë noma jabi tsi 
yonahacahax cato. Dios yoba nicacasyamahai ca tsi xo toa. Dios 
yoba nicatimaxëni quiha. 8 Jasca, Dios ranihuatimaxëni xo 
jochahuaxëni ca jahuë noma jabi tsi yonahacahai cato. 9 Jama, toca 
ma xo mato iquia. Chahahuacanaibo xo mato ra. Mato noma jabi 
nicayamaqui mato, Espíritu Santo nori, mato ó ja bësohai iqui na. 
Jabi Cristó-na ma xo toa Espíritu Santo jayama cato. 10Jama, mato 
ó pi Cristo bësono tsi shoma xo mato ra. Jabi résoxéhi quiha mato 
yora bo. Jama, bésoyoixéqui mato shinana, ma mëstëhuahacani 
iqui na. 11 Espíritu Santo jayahi tsi bësotëquëxëqui mato ra. Jabi 
Espíritu Santo chamá tsi jahué Cristo Diós bësomaniquë. Jasca, 
mato rësohai ca yora bo ri bësomaxëhi quiha Dios ra, mato 6 ca 
bésohai ca Espíritu Santó no. 

12 Japi mato jochahuaxéni ca noma jabi qui ma nicayamano, 
ëbë xatë ba. 13Mato noma jabi pi nicahi tsi rësoxëqui mato 
ra. Jama, Espíritu Santo chamá tsi mato noma jabi acatsai 
ca namëpihi tsi bésoyoixéqui mato. 14Jabi Espíritu Santo 
mëpihacanish cabo tsi xo Dios xocobo ra. 15Ja iqui tsi Dios qui 
no raquéyamaxéti xo, naa mëmëhai ca raquéria ca yonati bo 
jascaria. Yonati bo ma xo noa, Dios xocobo nori. Ja quëshpi tsi 

“Noho Jahëpa, noho Jahépa” iqui noa Dios qui. 16 Jasca, noba 
shina qui chanihi quiha Espíritu Santo ri, “Dios baqué yoi bo xo 
mato” iquiina. 17 Dios baquë bo iipihi tsi noba Jahépa jahué bo 
xatënaxëqui noa ra. Jasca, Diós jahué Baqué qui ani ca jahué bo 

tëquë xatënaxëqui noa Cristo yahax na. Jaha tsi jaboqui Cristo ya 
no tënëxëti xo, jahuë oquë xatënaxëna ra. 


Jisiquixëhai ca oquë 

18 Jabi iriama tsi xo toa jaboqui Cristo quëshpi tsi no tënëhaina 
iquia ra. Mahitsa quiha. Jaquirëquë tsi jisiquixëhi quiha noqui 
acacaxéhai ca oquë-oquëria. Jiariaxëhi quiha. 19 Toa bari tsi 
bësomahacaxëhi quiha Dios xocobo. Dios oquë xatënacaxëcani 
quiha ra. Jabi toa bari 6 pasocani quiha nëhohuahaca-canish ca 
jahuë bo tëquë ri. 20-21 Jabi siri tsi naa mai, nihi, yohina bo, chaxpa 
bo, tihi ca néhohuahacanish cabo tëquë yoshihuahacani quiha 
Adan jocha tahëhax na. Rësomahi quiha Ibo Dios, jahuë shina ja 
nori iqui na. Jasca, jaboqui poronahi quiha jatiroha cabo rësohax 
na. Jama, toa bari tsi yamaxëhi quiha rësohaina ra. Jasca, jocha 
quima paquëmahacaxëhi quiha naa mai ri, naa jocha quima Dios 
xocobo paquëmahacaxëhai jascaria. 22 Jariapari rohari tsi tënëhi 
nori iqui quiha Diós néhohuani ca tëquë, naa tsëquëhai ca bari 6 
pasoqui na. 

23 Jabi toca xo noqui ri, naa Espíritu Santo binish cabo. Mana 
ca jahué bo no tananiquë, noqui Espíritu Santo acacaqué no. Toa 
noba yora paxa bo ó quëëriaqui noa noqui ri ra, jocha quima 
aquëquëxëna. Toa tsëquëhai ca bari tsi Diós-na bo qui riixéqui 
noa. Ja tsi xo toa “Jëë, jëë” iqui noa, noqui ri, jaha quëëhi na. 
24Yora paxa bo 6 pasoqui noa bixëna ra. Jari jisyamaqui noa rë. 
Jama, jaha pasohi tsi, “Xabahamahacaxéqui noa” iqui noa. 25 Jatsi 
jaboqui noba bëroma ca yora paxa bo 6 no pasoxëti xo. Manaqui 
noa ra, yosanaxoma. 

26 Jasca, noqui mëbihi quiha Espiritu Santo ri, chama yama no 
iquë no. Jia pi Dios qui bëhoxti no cahëyamano tsi Jahëpa Dios qui 
no bax chanihi quiha. Jabi anomaria tsi xo toa Espiritu Santo no bax 
bëhoxhaina ra. Yoanoma quiha. 27 Jabi Espiritu Santo no bax bënahai 
ca jahuë bo cahëhi quiha Jahëpa ra, naa jatiroha caba shina cahëxëni 
cato. Jasca, Dios nohiria yoi bo bax chani-chaniriahi quiha Espiritu 
Santo, Dios quinia tsi no bax nicati cahëhai ca ja nori quëshpi na. 


Jahuë-na bo 6 bësohi quiha Dios 
28 Jabi jatiroha ca quiniá tsi noqui mëbihi quiha Dios ra. 
Jaha noicanaibo, naa jahuë shinaná tsi quënahacanish cabo ya 

yonocobëquinahi quiha, jia ca axëna jato bax na. 29 Jabi jariapari 
tsi noqui quënahacanish cabo Diós bini quiha jahuë Baquë jascaria 
iti. Jahuë Baquë jabi-jabiria noqui amacatsi quiha. Toca tsi jahuë 
Baquë oquëhuacatsi quiha, huëstima ca noma bo ja jayano iquish 
na. 30 Jabi noqui bixo tsi Diós noqui quënaniquë ja qui no jono. 
Jatsi no joquë tsi noqui ja mëstëhuaniquë, ja qui jia cabo nono. 
Mëstëhuahax tsi no bëta jahuë oquë ja xatënaniquë. 

31 Jabi anomaria tsi xo toa no bax Diós acaina. Jatsi, 
¿jenahuariahax no raquéna? Diós pi noqui mébino tsi 
¿jenahuariaxo raca tsohuécaracá noqui bébona? 32 Jabi 
huashiyamaniqué Dios. Jahué Baqué ja chitiayamani quiha. 
¿No bax jahué Baqué nati ja ayamayamani? Tocaxo tsi ¿noqui 
jahuë bo tëquë ayamayamaxëhi ni ra? 33Jasca, ¿tsohué ni toa, 
noqui, naa Diós bini ca nohiria bo qui quésoti métsa cato? 
Yama xo ra, Diós noqui méstéhuani iqui na. 34Jasca, yama tsi 
xo toa noba jocha quéshpi tsi noqui copiti métsa cato, noba 
jocha quëshpi tsi Cristo nani iqui na. Nahax ja bësotëquëni 
quiha ra. Jaboqui Dios ménécaya ó tsi xo. Toá tsi Dios qui no 
bax chanihi quiha. 35Jabi anomaria tsi xo toa Cristó noqui 
noihaina iquia. Yama tsi xo toa Cristo noqui noihai ca jënëmati 
métsa cato ra. Noqui pi nohiria bá yosino tsi no nohó bésohi 
quiha. No ténépino tsi jari no nohó bésohi quiha ra. Oriquiti, 
raiti, tihi cabo pi no narisno tsi no nohó bésohi quiha. Nohiria 
bá pi noqui acasno tsi jari no nohó bësohi quiha ra. 36 Jabi, 
“Jatiroha ca bari tsi no rohahuahacaxëti xo, Dios bax naxëna” ii 
quiha Dios Chani. Tëpas-hacati ca manahai ca oveja jascaria xo 
noqui chahahuacanaibo. 37 Jama, tocapino tsi jari noqui mëbihi 
quiha Cristo, noqui noiqui na. Ja iqui tsi bëbo-bëboriaxëqui 
noa. 38 Jabi yama tsi xo Cristó noihai ca quima noqui 
aquéquémahai cato. No résopino tsi no nohó bësohi quiha 
Cristo. Jasca, no bésopino tsi no nohó bésohi quiha. Ja noihai 
ca quima noqui aquéquémati métsama xo ángel bo, yoshi 
bo, chama bo ra. Jasca, jaboqui, huéa huétsa, naa jatiroha ca 
xabacá tsi no nohó bësohi quiha. 39 Jasca, ja noihai ca quima 
aquëquëmatimaxëni xo mana ca jahuë bo, némí ca jahuë bo. 
Yama tsi xo toa Diós noihai ca quima noqui aquëquëmati métsa 
cato ra. Jabi noba Ibo Jesucristó tsi noqui ja noihai ca Diós 
jismaniqué ra. 

Israël ca nohiria bë chahahuayamahaina 


9 1-2Cristo ma cahéyamahai ca iqui tsi cohuë-cohuëria ca ëa xo 
naa rë, ëbë jodiobo xaté bá. Mato parayamaquia ra. Ihuéria 
tsi xo noho shinana ré mato tahéhax na. Quiayamaquia ra, Cristó- 

na ca é nori iqui na. Jasca, noho shina 6 bësohi quiha Espíritu 
Santo ri, ë quiayamano iquish na. 3Ea nicaparicano. Noho jimibo 
mëbicasquia ré. Jato chahahuamacasquia. Ja iqui tsi ë qui jënima 
tsi xo yoshihuahacahaina jato bax na. Jénima tsi xo Cristo quima 
ë aquéquéma-hacahaina, ja xabahamacano iquish na. 4 Jabi siri tsi 
Dios jato biniqué ra jahuë xocobo iti. Bichi tsi jahué oquë, jahuë 
chama, tihi cabo jato béta ja xaténani quiha. Jatsi Dios xabahamati 
chant, jahuë yoba, Dios qui arati jabi, tihi cabo jato qui acacani 
quiha. Jasca, “Mato shomahuaxëquia” i jato naboréquébo qui Dios 
ni quiha. 5Jasca, Jacob doce ca xocobo quima naa nohiria bëcani 
quiha. Jabi naa shomahuahacani ca nohiria bo quima noba Cristo, 
noba Xabahamati Ibo joni quiha. Jodio jimibo Cristo ini quiha 
jaa ri. Jatiroha cabo oqué-oquéria ca tsi xo naa ra. Japi Dios no 
oquéhua-oquéhuarohano ra. Amén. 

6 Jabi jaboqui noba Cristo chahahuayamahi quiha jodiobo 
tëquë rë. Ja chahahuacasyama-picano tsi ^Mahitsa xo Dios Chani” 
éixéhi ni noa pa? Iyamaqui noa. Chama jaya xo Dios Chani ra. 
Jabi nicaparicana. Dios xocobo yoi ma xo Israél ca nohiria bo 
tëquë. 7Jasca, Abraham yamaba xocobo yoi ma xo jatiroha ca 
jahuë chahitaxocobo ri. Jama, jahuë xocobo yoi bo tsi xo toa Dios 
Chant binish cabo. Toca ini quiha Abraham baqué Isaac. “Isaac 
quima roha coxëhi quiha mi chahitaxocobo yoi bo” i Abraham 
qui Dios ni quiha ra. Jatsi Isaac Diós quënaniquë, Ismael nomari. 
8 ¿Tsayacanai? Dios xocobo yoi bo tsi xo toa Dios Chani bichish 
cabo, noma ca quiniá tsi cohai cabo jaca nomari. 9 Jabi nëca 
tsi Dios Chant yoani quiha: “Xaba jia catë tsi noho chama mia 
jismaxéquia ra. Toatiyá tsi baqué comaxëhi quiha Sara ra" iquiina. 
10 Jasca, jaquiréqué Rebeca yamabo qui Dios chaniniquë, naa Isaac 
ahui qui. Jabi dos ca baqué bo ja comani quiha jahuë bënë Isaac 
bax na. 11-12 Jama, huësti ca baqué roha Diós bini quiha. Huëtsa ja 
bicasyamani quiha. Jatsi toa dos ca baqué conox pari no tsi quiha 
Jacob Diós biniqué Isaac chahitaxocobo saihuati. Esaü ja biyamani 
quiha. Jari jia cato, yoi cato, tihi cabo ati toa xocobá cahéyamani 

quiha, naa Jacob Diós biniquë no. Jasca, jari cohama quiha toa 
dos ca baquë bo ini quiha toatiyá no. ¿Japi tsayayamacanai? No 
acai ca quëshpi tsi noqui biyamahi quiha Dios ra. Jama, jahuë 
shinaná tsi jaha ja quëëhai ca bichi quiha. 13 Jabi toca ja ini 
quiha, Quënëhacanish caba yoani jascaria, naa “Jacob bixëquia 
shomahuaxëna. E qui yoi xo Esat” i Dios niquë no. 

14 Jatsi, djënixëhi ni noa ra? “Anoma tsi xo toca tsi Diós acaina ra” 
éixéhi ni noa? lyamaqui noa. Jénima tsi xo toa Diós anina. 15Dios 
roha tsi xo toa néca ca biti chama jaya cato. Moisés qui ja yoani ca 
nicacana. “E qui jia cabo shomahuaquia ra. Jasca, é noicatsai ca 
noixëquia” i Moisés yamabo qui Dios ni quiha. 16¿Tsayacanai? Jaha 
no quëëhaina, no acaina, tihi cabo iqui tsi noqui shomahuayamahi 
quiha Dios ra. Jama, ja qui jia cabo shomahuahi quiha, jato noiquí 
na. 17 Faraón, naa Egipto nohiria ba chama-chamaria no tsayano. 
Quënëhacanish cabo 6 tsi ja qui Dios chanini quiha. Chanihax, 
“Nohiria chama-chamaria mia ë manëmaniquë, nohiria bo qui noho 
chama jismaxëna” i ja qui ja ni quiha. 18Jasca, “Mia pasomaha 
noho chama iqué ra, mai ca nohiria téquétá ë ani ca nicano iquish 
na” néa tsi quiha ja qui Dios nëcaniquë. Japi ja noicatsai ca mëbihi 
quiha Dios. Jasca, nohiria pi patoxihuacasquí tsi patoxihuaxëhi 
quiha, ja qui ja nicayamacano iquish na. 

19 Jabi toca pi Diós ano tsi “¿Jénahuariahax tsi noqui Dios 
quësona pë, yoi ca no acaquë no? Yama tsi xo toa Dios shina 
pasomaha ati métsa cato" dii ni mato sa? Jasca, "Ati ibo tsi xo Dios, 
joni shina nomari” ¿ii ni mato sa? 20 Jabi toca tsi chaniyamacana 
ra. éJénahuariaxo raca Dios ma ocahuana pa? “Jënixo tsi néca tsi 
ëa mi aca” ¿ii ni acacahax ca paiti pa, jahué ati ibo qui? Jahué ibo 
ocahuatimaxëni xo paiti ra. 21 ¿Ja acatsai ca ayamayamaxëhi ni 
ibo ra? Jahué matsacá tsi chomo jiaxéni ca ati métsa xo ibo. Jama, 
paiti yoixéni ca pi acatsi tsi aqui quiha, matsaca ibo ja nori iqui na. 

22 Jabi toca xo Diós ani ri. Jahué caxa, jahué chama, tihi cabo 
nohiria bo qui Diós jismacasni quiha. Jismahax tsi ja bama-bamaparini 
quiha jato jocha quéshpi tsi jato copinox pari. Jato jocha quéshpi 
tsi qu&yohacapaimaria toa nohiria ini quiha. 23Jasca, jahué oqué- 
oquéria Diós jismacasni quiha nohiria bá cahëyoino iquish na. Jatsi 
jahué nohiria yoi bo, naa jahué oqué biti rohahuahacanish cabo ja 
shomahuariani quiha. Ja noihai ca jato jismacatsi quiha ra. 24Jabi noqui 
tsi xo toa jahué nohiria yoi bo, naa noqui jodiobo, carayanabo ri. 25Jabi 

naa carayanabo yoati tsi chanihi quiha Dios, Oseas yamabá quënëni 
cato ó no: 
“E qui arayamacanaibo, naa carayanabo quénaxéquia noho 
nohiria yoi bo iti ra. 
Siri tsi naa nohiria ë noiyamaniquë. 
Jama, jaboqui jato noixéquia ra" 
i Dios ni quiha toá no. 
26 “Jasca, 
“Dios nohiria ma xo toa carayanabo' iyamacaxëcani quiha 
nohiria, naa ja tocacani jascaria. 
Jama, Bésohai ca Dios xocobo xo carayanabo ri” icaxécani 
quiha”. 
Tihi ca tsi i-i quiha Oseás quënëni cato ra. 27 Jasca, Israél 
ca nohiria bo pasomaha Isaías yamabá quënëniquë jaa ri. 
“Tocanoma Israél ca nohiria bo imitsa. la quémapó ca mashënë 
jascaria pi ja icano ri tsi jari jato xaté pistia roha xabahamaxëhi 
quiha Dios. 28Bamaxoma tsi mëri tsi mai ca nohiria bo tëquë 
copixëhi quiha Dios” i ja ni quiha jato yoati na. 29 Jasca, “Noqui 
shinahi quiha chamaxëni ca Dios. Noqui pi ja shinayamarohano 
tsi noqui jodiobo tëquë quëyohacaquë aniquë, naa Sodoma, 
Gomorra, tihi cabo quëyohacani jascaria” tihi tsi Isaías quënëni 
quiha siri. 


Cristo qui Jodiobo chitimicasyamahaina 


30 ¿Japa? éJénahuacatsi ni Dios ra? Nicaparicana. Jaboqui 
Dios acatsai ca tsi xo naa ra. Carayanabo, naa jahuë mëstë 
mërayamanish cabo mëstëhuacatsi quiha Dios. Jabi jahué mëstë 
bicaxëcani quiha jato ri, ja chahahuacaqué no. 31 Jama, naa 
Dios mésté biyamacaxécani quiha jodiobo ré, Moisés yobá 
tsi ja mëstëhuahacacascanai iqui na. 32Jatsi, djënixo tsi Dios 
mésté biyamacahi ni? Méstéhuahacayamacahi quiha Cristo qui 
ja chitimicanai catë tsi Dios mëstë ja bicasyamacanai iqui na. 
Jasca, jato jabi bo, jato yoba bo, tihi cabo banahuacascani quiha 
méstéhuahacaxéna. Jama, Dios mésté biti quinia tsi xo toa jahué 
Cristo qui chitimihaina ra. Jesucristó tsi jato quinia quétiahacani 
quiha. Japi Cristo qui ja yosanariacaniquë rë. 33Toca tsi chanihi 
quiha Quënëhacanish cabo: “Jodioba quinia 6 tsi Cristo janaxëquia. 
Jatsi ja qui yosacaxécani quiha Sión racahai ca nohiria bo rë. Jama, 

ja qui rabiyama-caxëcani quiha ja qui chitimicanaibo ra” i Dios ni 
quiha jato yoati na. 


“Chahahuapaimaria xo jodiobo” i Pablo nina 


10 1Jaha ë quëëhai ca tsi xo toa noho jimibo 
xabahamahacahaina ra, ëbë xatë ba. Dios qui bëhoxquia 
ja xabahamahacacano iquish na. 2Jabi anomaria tsi xo toa Dios 
qui ja aracanaina ra; mahitsa ja nori. Cahëhaxma tsi ara-aracani 
quiha rë. 3Jasca, Diós mëstëhuahai ca quinia cahëyamacani quiha 
rë. Ja tsi xo toa jato jabi bo, jato yoba bo, tihi cabo nicariacani 
quiha mëstëhuahacaxëna. Jama, Dios xabahamati quinia ma 
xo toa ra. 4 Jato arati quinia tsi xo toa Moisés yoba nicahaina 
rë. Jama, toa mëstëhuahacati quinia Cristo jatihuani quiha, ja 
qui chitimicanaibo tëquë méstéhuahacano iquish na. 5 Jabi toa 
mëstëhuapaoni ca quinia yoati tsi Moisës quënëniquë. Quënëhi 
tsi, “Bësoxëhi quiha yoba nicahai cato" i ja ni quiha rë. 6Jama, 
oqué tsi xo méstéhuahacati quinia huétsa, naa Cristo qui no 
chitimihaina ra. Ja tsi xo toa “¿Nai qui canoma ni? Cristo jahari no 
bëno, noqui mébiti" iyamaqui noa ra. Jatihuahacani quiha jahuë 
xabahamati yonoco ra. 7 Jasca, “¿Résonish caba iti qui canoma ni, 
Cristo téroxéna?” iyamaqui noa. 8 “Basima xo Diós mato mébihaina 
ra” ii quiha Dios Chani. “Mato jana, mato shinana, tihi caba tsi 
“Chitimiquia” itsicana” ii quiha Dios Chani ra. Jabi naa xabahamati 
Chani tsi xo naa ë yoahaina ra. 9 “Noho Ibo tsi xo Jesu” i pi ma 
no tsi rësonish cabo quima jahuë Cristo tërohacani ca mato 
shinaná pi ma chahahuano tsi mato xabahamaxëhi quiha Dios 
ra. 10Mato shinaná tsi ja qui chitimiqui mato, mëstëhuahacaxëna. 
Jasca, xabahamahacaxéqui mato, mato janá tsi “Chahahuaquia” 
i ma quë no. 11 Jabi “Rani-ranixëhi quiha tsohuécara ca ë qui 
chitimihai cato" ii quiha Quënëhacanish cabo ra. 12Jabi jaboqui 
jasca ca quiniá tsi Dios qui bécani quiha nohiria bo tëquë, naa 
jodiobo, carayanabo. Jasca ca Ibo jayaca xo ra, jaboqui. Jabi jaha 
quénacanaibo téqué shomahuariahi quiha. 13 Xabahamahacaxéhi 
quiha jatiroha ca Ibo jané quénahai cabo ra. 

14 Jabi djënahuariaxo Cristo nohiriá quénana, ja qui 
chitimiyamapiquí na? Jasca, Dios xabahamati Chani pi nicayamahi 
tsi djënahuariahax ja qui ja chitimicana? Jasca, jato qui pi Dios 
Chani yoahacayamano tsi djënahuaria xo toa Chani nohiria bá 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


447 Romanos 10, 11 


nicana rë2 15 Jasca, Dios Chani yoati joni bo pi chahahuacanaiba 
raayamano tsi djënahuariaxo raca Dios Chani ja yoacana rë2 

Jabi, “Jiaria tsi xo Dios Chani yoacanaibo bëcanaina ra” ii quiha 
Quënëhacanish cabo. 16Jama, toa Chani jia ca nicacasyamacani 
quiha jatiroha cabo ré. Jabi tocani quiha Isaías yamabo pé, naa 
“Yama tsi xo noho chani chahahuacanaibo rë, Ibobá” i ja niqué no. 
17 Jatsi chitimicani quiha nohiria, Chani nicahax na, naa Cristo 
Chani jia cato. 

18 ¿Jabi naa Chani jia ca jodiobá nicayamayamani? 
¿Jénahuariahax “Nicayamaqui noa” i jaca na ra? Ja nicayocani 
quiha. 

“Jatiroha ca mai qui caniqué Dios Chani yoacanaiba joi. 
Néama xo jato chani nohiria bá nicaqué ra” 
ii quiha Quënëhacanish cabo ra. 

19 Jasca, Dios xabahamati Chant nicaxo tsi dja 
cahéyamayamacani? Nicaxo tsi ja cahécaniqué iquia ra. Jodiobo 
yoati tsi Diós nécani quiha Moisés quénéni cato ó no: 

“Nohiria huétsa, naa nohó-na ma cabo xabahamaxéquia. 
Jatsi jato qui yosanaxëqui mato ra. 
Ea cahëtimaxëni ca nohiria huëtsa bo ë xabahamano tsi 
caxaxëqui mato pë” 
i Dios ni quiha jato yoati na. 

20 Jasca, carayanabo ri yoati tsi Dios chaniniquë, Isaías quënëni 
cato 0 no. Bëroria xo ja quënënina: 

“Ea bicaxëcani quiha ëa mërayamacanaibo ra. 
Ea cahëcaxëcani quiha ëa nicayamacanaibo ra”. 
Tihi tsi ja quënëni quiha carayanabo yoati na. 

21 Jama, 

“Nicamisxëni ca ëa pasomaha ca nohiria bo qui joi ama- 
amaquia, jato mëbicasqui na; mahitsa quiha” 
i Dios ni quiha Israël ca nohiria yoati na. 


Xabahamahacanish ca Israël cabo 


1 1 1Jabi ja nicamiscanai ca iqui tsi éjahué Israél ca nohiria 

Dios niani2 Ayamahi quiha. Jato pi ja niarohano tsi ë 
niahacaquë aniquë ëa ri rë, jodiobo ë nori iqui na. Abraham 
chahitaxocobo yoi xo ëa ri. Benjamin xatë tsi ë coniquë ra. 2Jasca, 
siri tsi Israél ca nohiria Diós biniquë jahuë nohiria-nohiria iti. 

Jato tëquë niayamaxëhi quiha ra. Tonia Quënëhacanish cabo 
cahëyamaqui mato, naa Elías yamabo yoati na. Siri tsi Elías 
yamabo Dios qui chanini quiha. 3Ja nécani quiha: “Mi Chani 
yoacanaibo tépascani quiha ré, Ibobá. Jasca, mi qui arati altar 
bo poxacani quiha pë. Ea roha tsi xo toa bësohaina ra. Jaboqui 
ëa pi acascani quiha rë” i Elías yamabo ni quiha, jahuë jimibo 
pasomaha Dios qui ranimistsi na. 4Jabi toca tsi Elías yamabo 
ranimisquë tsi quiha Diós quëbiniquë: “Mimë ma xo mia ra. Jari 
Israél ca maí tsi xo siete mil ca nohiria huétsa bo ra, naa Baal 
bésojó méniyamacanaibo ra” i ja qui Dios ni quiha ra. 5Jabi 
Elías tiyá tsi jascaria tsi xo jaboqui r&. Jari tobi xo Diós bini 
ca jodiobo xaté bo ri, naa ja qui aracascanaibo. Diós noihai 
ca iqui tsi xabahamahacaxëhi quiha huësti huésti cabo. 6 Jato 
bichi quiha Dios, jato noiquí na. Jato jabi, jato yoba, tihi cabo ja 
acanai ca iqui tsi jato biyamahi quiha. Ja acanai cató pi Diós jato 
xabahamarohano tsi ja noihai cató tsi ja xabahamahacayamaque 
acaqué ra. Jama, noqui noiquí tsi noqui bichi quiha Dios ra. 
7 ëJënipihi ni noa? Mahitsa Dios mëstë Israél ca nohiria bá 
mëra-mëraniquë iquia ra. Dios mésté ja biyamacani quiha. Biniquë 
jato maxo pistia roha, naa Diós bini cabo roha. Quéstonariani 
quiha tëxë ba shinana rë, ja chahahuacasyamacani iqui na. 8 Jabi 
toca tsi jato yoati tsi chanihi quiha Quënëhacanish cabo ra. “Dios 
quinia cahëtimaxëni ca shina jato qui Dids aquë ra” ii quiha. 
Jasca, “Jabija ca chani jisquí tsi cahéyamacaxécani quiha. Nicaquí 
tsi chahahuayamacaxécani quiha pë. Jabi toca xo jaboqui rë” ii 
quiha Dios Chani jato yoati na. 9 Jasca, Israël ca nohiria pasomaha 
chaniniquë David yamabo ri. 
“Mahitsa tsi xo jato qui jia ca arati fiesta bo ja acanaina ra. 
Jaha ja quëëcanai ca jabi yoi iqui tsi Dios quima casocani 
quiha pë. 

Ja iqui tsi copihacacaxëcani quiha ra” 

i David yamabo ni quiha. 10 Jasca, 
“Jato shina tsëmonano ra, ja cahëyamacano iquish na ra. 
Jaha ja quëëcani ca jahuë bo iqui tsi ja tënëcano” 

i David yamabo ni quiha jahuë jimibo yoati na. 

11 Jabi Cristo quima jodiobo casoniquë rë. Ja iqui tsi 
ëbënorohacaxëcahi ni? lyamacaxë-cani quiha iquia ra. Jaboqui 
roha tsi xo toa ja bënocanaina ra. Cristo quima ja casocani nori 

tahëxo tsi jaboqui carayanabo xabahamahi quiha Dios ra. 12Jato 
jocha tahéhax tsi shomahuahacahi quiha Dios cahéyamahai ca 
carayanabo jaboqui. Ja quima ja casocani iqui tsi nohiria bo tëquë, 
naa carayanabo xabahamahi quiha Dios. Jabi jaboqui jia tsi xo toa 
carayanabo bax Diós acaina. Jama, Dios qui jodiobo jahari bacano 
tsi oqué-oquériaxéhi quiha carayanabo Diós shomahuahaina ra. 


Carayanabo xabahamahacahaina 


13 Jaboqui mato carayanabo qui chaniquia. Mato qui ë 
raahacaniqué ra, Dios Chani mato yoati. Jia tsi xo naa yonoco 
Dios ë qui anina ra. 14Jabi Dios Chant mato qui ë yoahai ca noho 
jimibá tsayano. Toca tsi mato qui noho jimibo yosanamacasquia 
Cristo qui jato mépixéna. Tonia mato bax pi Diós acai ca jisquí 
tsi ja chahahuacamitsa jato ri ra. 15Jabi jodiobo Dios niabëriani 
quiha ra. Niabëria tsi mato carayanabo ja biniqué xabahamaxéna. 
Jama, Cristo qui jodiobo bacano tsi anomariaxéhi quiha mato 
carayanabo bësohaina toatiyá no ra. Toa bari tsi chitahëxëhi quiha 
jahuë réso, naa résonish cabo Diós bésomaxéqué no. 16 Jahari 
jahué jodiobo bixéqui Dios. ¿Abraham, jato rëquëbo jahépa bo, tihi 
cabo Diós biyamayamani? Jato pi bichi tsi ¿jato chahitaxocobo 
ri biyamayamaxeéhi ni Dios tia? Jato jahari bixéqui ra. Abraham 
yamabo Diós aquëquëmaniquë jahué-na iti. Jasca, bichiquixëhi 
quiha jahué chahitaxocobo ri. 

17 Jabi jodiobo niahacaniquë rë, naa mëchish-hacaha ca méshi 
noma jascaria. Jabi jodiobo, naa mëshi noma bo niahacani quiha, 
Cristo qui ja chitimiyamacani iqui na. Jatsi jato tahëhax tsi 
jamëri ca mëshi huëtsa bo, naa mato carayanabo catsamihacani 
quiha, Dios shoma bo ma xatënano. Jaboqui Abraham, jahuë 
chahitaxocobo, tihi cabo qui Diós ani ca shoma bo xatënaqui mato 
ra. 18 Japi quiniacaxëcahuë. Jihui mëshi noma bo, naa jodiobo 
ocahuayamacana. Jari mëshi roha ma nori ca shina-bënoyamacana. 
Mato oquëhuahai ca tsi xo Dios ra. 19 “Toa méshi noma bo méchish- 
hacaniquë, jato no ratino iquish na ra” dii ni mato sa2 “Tonia jato 
oquë xo noa ra” i ma mitsa pë. 20Quiniacaxëcahuë. Toa mëshi 
noma bo, naa jodiobo, mëchish-hacani quiha ja chitimiyamacani 
iqui na. Jasca, jato ma ratiniqué, ma chitimini iqui na. Japi mamé 
oquéhuayamacana. Quiniacaxécahué, janyama ca ma ayamano 
iquish na, naa jodiobá ani jascaria. 21 Jabi jodiobo, naa jihui noma 

mëshi bo Diós nianiquë, ja qui ja chitimiyamacaquë no. Jasca, 
mëshi noma bo pi niaqui tsi mato ri niaxëhi quiha Dios, ja qui ma 
chitimiyamaquë no. 22 Japi Dids noihaina, ja caxahaina, tihi cabo 
qui tsayacahuë. Jaha nicayamacanaibo qui caxahi quiha Dios. 
Jama, Dios pi ma noi-noino tsi, ja qui ma chitimipino tsi mato 
mëbixëhi quiha ra. Jama, nicayamapihi tsi mëchish-hacaxëqui 
mato ri ra. 

23 Jasca, jodiobá chahahuatéquépino tsi jahari pi Dios qui ja 
bëcano tsi jihui qui jato catsamimaxëhi quiha Dios. Jahari jato 
joihuaxéhi quiha. Toca ca ati chama jaya xo Dios ra. 24:Jabi mato 
carayanabo jia tsi Diós biyamayamani? Jia tsi mato, naa jaméri 
ca méshi bo pi bichi tsi ¿oqué tsi jahué nohiria-nohiria, naa méshi 
noma bo biyamayamaxëhi ni? Tocaxéhi quiha ra, Cristo qui ja 
chitimicaqué no. Dios qui béroria tsi xo méshi noma bo jahari jato 
noma iti qui catsamimatëquëhaina. 


Xabahamahacaxéhi quiha jodiobo 


25Jisa, ëbë xatë bá. Jahuë Israél ca nohiria yoati tsi Diós acai 
ca cahéyamacani quiha nohiria. Yoahama ja ini quiha. Ja tsi 
xo toa jaboqui jato bax Diós acai ca mato yoaxéquia, mamé ma 
oquéhuayamano iquish na. Jaboqui tsi Dios Chani pasomaha ca xo 
jodiobo ré. Jama, naamapaoyamaxéhi quiha toca tsi ja icanaina 
iquia. Jabi jariapari Cristo qui bécaxécani quiha jatiroha ca país 
ca nohiria bo. Jariapari chahahuacaxécani quiha huéstima ca 
carayanabo. Jaquirëquë chahahuatëquëxëhi quiha jodiobo ri ra. 
26Toatiyá tsi xzabahamahacaxëhi quiha jodiobo tëquëta. Jabi jasca 
ca ii quiha Quënëhacanish cabo ri: 

“Sión ax joxëhi quiha Xabahamati Ibo ra. 
Joxo tsi jato quinia yoi bo quima jodiobo bësomaxëhi quiha. 

27 Toatiya tsi jato jocha masaxëquia, ë yoani jascaria” iquiina. 

28 Jaboqui Dios pasomaha tsi xo jodiobo rë, naa Cristo 
xabahamati Chani tahëhax na. Jaha tsi Diós mato carayanabo 
biniquë shomahuaxëna, jato tahëxo na. Jama, siri tsi Diós jodiobo 
bini quiha jahuë xocobo iti. Jato naborëquëbo iqui tsi jari jato 
noihi quiha Dios. 29 Jahari jato bixëhi quiha Dios ra, jato ja 
shomahuacasni iqui na. Jahuë shina rarinamayamahi quiha. 30Jabi 
siri tsi Dios nicamisxëni cabo mato carayanabo i-ipaoniquë. Jama, 
jaboqui shoma xo mato, jodiobá chahahuacasyamahai iqui na. 

31 Jasca, jaboqui Dios nicamisxëni cabo tsi xo jodiobo ri. Jama, 
huéa huétsá tsi mato qui Diós acai ca shoma bo bicaxécani quiha 
jato ri. 32Jabi jamë ax jocha quima tsëquëtimaxëni xo nohiria bo 
tëquë. Toca tsi Diós ani quiha nohiria bo tëquë jasca ca quiniá tsi 
shomahuaxéna. 

33 Anomaria tsi xo Dios tiisi ra. Jatiroha ca cahëhi quiha. 
éJénahuariaxo Dios shinahai ca nohiria bá cahéna? Diós acai ca 
cahëtimaxëni xo noa. Jasca, jahué quinia bo cahéyoiti métsama 
xo noa ra. 34Yama tsi xo Ibo Dios shinahai ca cahéhai cato ra. 
Jasca, yama tsi xo Dios yobati métsa cato. 35¿Tsohué ni toa Dios 
qui jahuéjahué ati métsa cato pa, mébixéna? Narisyamahi quiha. 
36 Jatiroha ca Diós aniqué. Jahué chamá tsi bësohi quiha jatiroha 
cabo. Jasca, jahuë oqué bax tsi jatiroha ca acacaniquë ra. Jatsi jia 
tsi Dios no ocahua-ocahuapaoxéti xo. 


Dios qui jamé aquéquéhai ca nohiria 

1 2 1Jabi anomaria tsi xo toa Diós noqui shomahuahaina 

ra. Ja quëshpi tsi mato bénariaquia, ëbë xatëba, Dios 
qui mamé ma ano. Jatsi mato yora bo, mato shinana, tihi 
cabo ja qui aquéquémacana jahué yonoco ati. Tocapimano tsi 
mato qui ranixéhi quiha Dios. 2Jasca, maí ca nohiria ba jabi 
banahuayamacana ra. Yoi quiha jato jabi. Jama, Diós mato shina 
paxahuaxéno. Paxahuaxo mato jabi ja jabitihuaxéno. Jatsi Dios 
shinana, ja qui jia cato, ja qui ranihuahai ca jahué bo, tihi cabo ati 
cahéxéqui mato ra. 

3Jabi ëa Diós biniquë jahuë Chani yoati. Jaha tsi 

mato yobaquia. Noho yoba tsi xo naa: Mamé oquëhua- 
oquéhuariayamacana iquia. Jama, Diós mato qui ani ca medidá 
tsi mato jabi ma tanamano. Jabi naa medida paxa ca tsi xo 
toa Dios qui ma chitimiyoihaina. 4-5Jasca, jaméri tsi xo toa 
Diós noqui acai ca tiisi bo, naa noba yora xaté bo jascaria. 
ëJamëri ma ni noba huico, noba tahé, noba mëquënë, tihi cabá 
acaina ra? Jabi toca xo noqui chahahuacanaibo ri. Jaméri ca 
yonoco jaya xo noa noqui tëquë ati. Japi mëbinabëquinono. 
6Ja noihai ca iqui tsi noqui tëquë qui jaméri ca tiisi bo ahi 
quiha Dios. Huésti tsi xo toa Dios Chani yoati métsa cato. Dios 
Chani yoati tiisi jayapiquí tsi jia tsi Dios Chani yoacana, naa 
ja qui ma chitimihai catë no. 7 Huétsa tsi xo toa nohiria mébiti 

métsa cato. Mëbiti tiisi jayapiquí tsi jia tsi nohiria mébicana. 
Jasca, huétsa tsi xo toa nohiria tiisimati mëtsa cato. Tiisimati 
tiisi jayapiquí tsi jia tsi nohiria tiisimacana. 8Jasca, huétsa tsi 
xo toa nohiria ranihuati métsa cato. Jatsi nohiria ranihuati 
tiisi jayapiquí tsi jato chamahuacana. Jasca, huétsa bo tsi xo 
huashiyamahaina. Jatsi mato jahué bo xaténati tiisi jayapiquí 
tsi huashiyamacana. Tihi cató tsi nohiria mébiquí tsi rani tsi 
jato mébicana. 


Chahahuacanaiba jabi-jabiria 


9 Jatsi paraxoma noicana. Yoi ca quima bésocana. Jia ca 
ó quéécana. 10 Jasca, jia tsi mabë xatë bo noicana. Jia tsi 
ocahuanacana, jia ca mabé xaté bá aqué no. 

11Jasca, yonocohi tsi chiquishyamacana. Espíritu Santó tsi Diós 
yonoco ariacana Ibo bax yonocoquí na. 

12]bo 6 pasohi tsi ranicana. Tënëhi tsi yosanayamacana. Dios qui 
bëhox-rohacana. 

13Chahahuacanai ca noitiria cabo ya mato jahuë bo xatënacana. 
Jasca, mato bëroma ca shishocanaibo orihuacana. 

14 Mato yosixëni cabo ocahuayamacana. Jama jato bax 
bëhoxcana. 

15Ranicanaibo ya ranicana. Nohiria pi cohuéno tsi jato béta 
cohuénacana. 

16 Jia tsi racanabëquicana. Mamé oquëhuayamacana ra. Jama, 
noitiria cabo ya ma rabénaxéti xo. “Tiisi-tiisiria ca ëa xo naa ra” 
iyamatsicana; anoma quiha. 

17 Nohiria bá pi mato yosino tsi jahari yoi ca copiyamacana. 
Nohiria qui jia ca jahué bo ati ó quéécana. 18Jatiroha ca 
nohiria bo ya jia tsi racanabéquiti tanacana. 19 Nohiria bá 
pi mato yosino tsi jato ténémayamacana, ëbë xatë bá. Jama, 
jato qui Dios caxano. “Ea tsi xo nohiria tënëmati ibo ra. Yoi 
ca acanaibo copixëquia” ii quiha Dios Quënëhacanish cabo 
ó no. 20 Jasca, mato pasomaha cabo pi paxnano tsi jato 
orihuacana. Ja téshinacano tsi jéné jato qui acana. Tocapimano 
tsi bérabicaxécani quiha. Jatsi jato jocha quima ja casocamitsa 
jato ri. 21Jabi mato qui nohiria bá yoi ca ano tsi jato qui yoi ca 
ayamacana. Toca tsi jato yoi ca béboxéqui mato, jia ca ma acai 
cató no. 

Gobierno chama bo qui nicahaina 


1 3 1Jabi yonahai ca gobierno chama bo qui nicaxëti xo 

jatiroha ca nohiria bo ra. Jatsi yonati chama amati ibo tsi 
xo Dios. Ja tsi xo toa jato qui chama acaina noqui yonati. 2 Japi 
gobierno yoba pi nicayamahi tsi Dios qui jia ca pasomaha ixëqui 
mato pë. Jabi copihacaxëti xo gobierno pasomaha cato tia. 

3 Jama, gobierno yoba pi nicahi tsi gobierno chama qui 
raquëyamaxëqui mato. Jama, gobierno chama bo qui raquëxëhi 
quiha toa yoyocanaibo ra. Jatsi raquëcasyamapiqui tsi gobierno yoba 
nicacana. Jia ca ma ano tsi jia tsi mato ocahuaxëhi quiha gobierno 
chama bo. Jato qui jia ixëhi quiha mato jabi. 4Jabi Dios yonati tsi xo 
toa chama bo ra. Mato ja mëbixëti ca xo. Jama, anoma ca pi ahi tsi 
jato qui ma raquëxëti xo. Mato copiti chama jaya ca xo ra. Tocacani 
quiha Dios mébixéna. Yoyocanaibo copicani quiha ja bax na. 5 Japi 
gobierno yoba nicacana, chama bá mato copiyamano iquish na. Jabi 
noba shina qui jia tsi xo toa gobierno chama ba yoba nicahaina. 

6Jasca, gobierno chama bo qui mato impuesto bo acana. 
Copihacaxéti xo gobierno chama bo jato yonoco quéshpi na. Jabi 
Dios bax yonococani quiha ra, jia tsi jato yonoco ja acaqué no. 

7 Jasca, jato 6 tsi cuenta pi jayaquí tsi copihuë. Rani tsi jato qui 
mato impuesto bo acana. Jasca, jia tsi mato yonahai ca chama bo 
qui nicacana ra. Jato ma chahahuaxéti xo. 


Noinacano 


8Quiniacaxécahué. Anoma xo cuenta bo ra. Huésti roha tsi toa 
cuenta jia cato. Toa cuenta tsi xo nohiria huétsa bo no noihaina. Jabi 
Dios yoba nicahai ca tsi xo toa jahué xaté noihai cato. ?Jasca, Dios 
yoba téqué ma ano ra: “Joni huëtsa ahui biyamacana, joni ayamacana, 
yomayamacana, nohiria huétsa ba jahué bo ó quééyamacana. Tihi 
ca tsi acahuë” ii quiha Dios yoba bo. Jasca, tobi quiha toa Dios yoba 
huétsa bo ri; jama, huésti roha tsi xo toa Dios yoba-yobaria cato. 
“Huëtsa bo noicana, mamé ma noihai jascaria" ii quiha Dios oqué 
ca yoba ra. Tocapiquí tsi yoba huétsa bo ri jatihuaxéqui mato iquia. 
10Noipiquí tsi mabë xaté qui yoi ca ayamaxéqui mato ra. Dios yoba 
téqué nicahai ca tsi xo toa nobé xaté bo no noihaina ra. 
11Jabi ma tocaxéti xo, joti basima noba Ibo nori quéshpi na. 
Oxatiya ma xo naa ra. Jatsi jaha bésocana. No chahahuaniqué tsi 

quiha jari basi Cristo johai ca iipaoniquë. Jama, jaboqui basiriama 
xo ja bacahaina iquia ra. 12Jatipaimaria xo jocha tsëmonatiya 

ra. Huëapaimaria xo ja johai ca xabaca. Japi jocha tsëmo quima 
bësocana. Jasca, Dios jabi jia ca sahuëcana, soldado jahuë 
armadura sahuëhai jascaria, huëa ó xo tsi bëboxëna. 13Huéaná 

ca nohiria iipiqui tsi jabi jia ca no jayati xo. Jama, tobi quiha 

toa yoyocanaina: naa pabë-pabëriahaina, pahëhaina, anoma ca 
chotahaina, iquinahaina, yosanahaina. Tihi cabo tsi xo yoi. 14 Jama, 
noba Ibo Jesucristo jabi sahuécana. Sahuéxo tsi mato noma jabi yoi 
ca chahahuayamacana, jaha ja quëëhai ca axéna. 


Quiniaxëni ca chahahuacanaibo 


1 4 1Jabi tobi quiha toa quiniaxéniria ca chahahuacanaibo ra, naa 
coshi yama cabo. Jia tsi jato joihuacana. Jaméri ca jabi bo pi 

ja jayacano tsi jato raniyamacana, naa jato jabi tahéxo na. 2Jaméri xo 
nohiria ba jabi bo ra. Huésti ca chahahuahai ca tsi xo toa jatiroha ca 
pihaina. Ja qui jiaria quiha jatiroha ca ja pihaina ra. Jama, tobi toa jaha 
quiniaxéni ca chahahuahai cato. Verdura bo roha picatsi quiha ra. Ja qui 
roa tsi xo toa piti huëtsa. 3Jatsi quiniacaxëcahuë. Piti ó quiniaxëni ca 
ranimisyamaxëti xo jatiroha ca jahué bo pihai cato. Anoma quiha. Jasca, 
jatiroha ca picatsai ca ranimisyamaxéti xo verdura bo roha pihai ca ri, 
Diós toa dos ca nohiria bini iqui na. 4Jatsi, éjénahuariahax raca toca tsi 
mabé xaté bo ma ranina? Anoma quiha. Ibobá-na tsi xo toa bo téquéta, 
mato yonati bo nomari. Anoma ca pi ja acano tsi Diós jato yoano iquia. 
Jato mébixéti métsa xo Dios ra, jia ca ati. 

5Jasca, tobi quiha toa jodioba fiesta barí tsi aracascanaibo. Oquéria 
ca jato bari bo nori ca quéscahuacani quiha. Jama, chahahuacanaibo 
huétsa bo qui jaharisi tsi xo jatiroha ca bari. Jatsi shinaparixéti xo 
jatiroha cabo ra, jia ca ati cahëxëna. 6 Jabi, *Oqué tsi xo naa bart tsi 
Dios qui no arahaina” i huësti ca mitsa. Jënima quiha. Toa bari tsi 
aracatsi quiha, Dios ranihuaxéna. Jasca, Dios ranihuahi quiha jatiroha 
ca pihai ca ri, jahué piti quéshpi tsi “Gracias” ja iqui iqui na. Jasca, 
Dios ranihuahi quiha verdura bo roha pihai ca ri. Dios qui “Gracias” 
ii quiha toa ri. 7 Japi quiniacaxécahué, mabë xatë jabi bo tahéhax na. 
Nomë bésoyamaqui noa, jaha no quëëhai ca roha ca axëna ra. No acai 
ca tsayahi quiha nobé xaté bo ra. 8Jatsi bésopihi tsi Ibo bax bésoqui 
noa. Jasca, résopihi tsi Ibo bax résoqui noa. Béso, bésoyama, tihi tsi no 
imitsa. Tocahi tsi jari Ibobá-na xo noa ra. 9Ja tsi xo toa no bax Cristo 

rësoni quiha. Rësohax ja bësotëquëniquë noqui tëquë, naa bësocanaibo, 
bésoyama cabo, tihi cabo yonaxëna. 10 Jatsi, djëniriaxo raca nobé xatë 
bo no ranina? Jasca, djëniriahax raca nobé xaté bo qui no caxana? Dios 
bésojó tsi niixéqui noa, noqui tëquë copihacaxëna, joni bésojó nomari. 
11 Jabi Quénéhacanish cabo 6 tsi Ibo Dios nëcaniquë: 

“Bëso xo éa ra. Parayamaquia. 

Ea bésojó tsi ménicaxécani quiha jatiroha cabo ra. 

Jia tsi Dios ocahuaxëhi quiha jatiroha ca nohiria” 
i Dios ni quiha. 12Japi Dios qui noba jocha bérohuaxéqui noa, naa 
noqui tëquëta ra. 


Mabé xaté bo jochamayamacana 


13Japi mato huétsa raniyamacana. Jama, jato ma mébixéti 
xo. Jato jochamayamacana. Jabi jia ca ma jayapino tsi jia ca 
acaxécani quiha. Jama, ma yoyopino tsi ja tocacamitsa jato ri pë. 
14Jatsi nicaparicana. E qui jénima tsi xo jatiroha ca no pihaina 
iquia. Toca ca Ibobá ëa jismani quiha. Jama, jahuécara pi nohiriá 
picasyamano tsi oqué tsi xo toa ja piyamahaina. Ja shinahai tsi 
xo. 15Jasca, ma pihai cató tsi mabé xaté bo pi yoshihuahacano 
tsi Dios noihai ca quinia 6 tsi bésoyamaqui mato rë. Jasca, étoa 
xatë bax Cristo nayamayamani? Japi jahuécara ma pihai cató tsi 
mabé xaté bo yoshihuahacano tsi pinoma tsi xo toa iquia. 16 Jatsi 
quiniacaxëcahuë. Jénima jahuécara ca ma pihai ca imitsa. Jama, 
ma pihai ca tahéxo tsi nohiriá mato ranipino tsi oqué tsi xo toa 
piti ma piyamahaina iquia. !7 Jabi no pihaina, jéné no acaina, tihi 
cabo tsi xo mahitsa Diós otohai cato ó no. Oqué tsi xo toa jabi 
méstéxéni ca jayahaina. Jasca, oqué tsi xo nobé xaté bo ya jia tsi 
no racanabéquihaina. Oqué tsi xo Espíritu Santó tsi no ranihaina. 
Tihi tsi xo jiaria cabo ra. 18Néca pi Cristo quinia 6 tsi ma bésono 
tsi mato qui ranixéhi quiha Dios. Jasca, jia tsi chanicaxécani quiha 
nohiria bo ri mato yoati na. 

19 Jatsi Dios quinia ó tsi bésocana. Tocapimano tsi oquëxëhi 
quiha ma rabënabëquihaina. Toca tsi mëbihacaxëhi quiha jatiroha 
cabo. 20 Jatsi ma pihai ca iqui tsi Dios yonoco yoshihuayamacana 
ra. Jénima tsi xo piti téqué iquia. Jama, no pihai cató pi nobé 
xaté bo no jochamano tsi anoma tsi xo toa no pihaina iquia. 

21 Jatsi oqué ca quinia tsi xo toa nami no piyamahaina, jénéria 
no ayamahaina, jahuécara ca huétsa no acaina, tihi cabá tsi 

nobë xatë bo no jochamaquë no. 22Jabi jaméri jamëri tsi xo 
nohiria bá shinahaina piti yoati na. Jénima quiha. Dios roha ma 
yoano. Jabi ma acatsai ca pi ahi tsi shoma xo mato, mato shina 
quësohacayamaquë no. 23 Jama, tobi quiha toa quiniaxéniria cato 
ra. Ja qui yoi ca pi ja pino tsi ja qui quësoxëhi quiha jahuë shinana 
pé. Ja qui jocha quiha. Jabi jocha tsi xo toa noqui yoi ca acaina. 
Noitiria ca tsi xo toa. 


Nobë xatë bo mëbihaina 


1 5 1Jabi quiniaxéniria ca chahahuacanaibo no mébiti xo ra, naa noqui 
Cristo quinia cahéxéni cabo. Mébihi tsi nomé no ranihuayamaxéti 
xo. 2Jasca, nobé xaté bo no ranihuaxéti xo. Jasca, jato no mébino, Cristo 
quinia ó tsi ja shinahacano iquish na. 3Cristo jabi no tsayaparino. Joxo 
tsi quiha jamë tsi ja ranihuayamaniquë. Jama, ja joqué tsi quiha nohiria 
ba roaniquë pë. Jabi toca tsi chanihi quiha Quënëhacanish cabo, “Ea 
roamistsi quiha mi qui caxacanaibo” iquiina. 4Jabi siri tsi naa chani tëquë 
quënëhacani quiha, jaboqui noqui chamahuaxéna. Jatsi jaha no pasohaina, 
no yosanayamahaina, tihi ca tsi noqui tiisimahi quiha Diós quënëni ca 
chani ra. Jaha pasocanaibo Diós mëbini ca noqui jismahi quiha. 5Jasca, 
Dios tsi xo toa noqui mëbihaina ra. Ja tsi xo toa noqui chamahuahaina. 
Jabi mato ri Diós mébino, jia tsi ma rabënabëquino iquish na. Jasca, mato 
ja mëbino ra, Cristo quinia ó tsi ma banahuano. 6 Jatsi huésti ca joi tsi Dios, 
naa noba Ibo Jesucristo Jahépa jia tsi ocahuabéquixéqui mato. 


Carayanabo qui Dios Chani yoahacaxëti xo 


7 Jia tsi mato huétsa joihuanacana, naa Cristó mato joihuani jascaria. Toca 
tsi ocahuahacaxéhi quiha Dios. 8Jabi yonati Jesu manéniqué jahué jimibo 
mëbixëna iquia. Jato xërëquë xo tsi quiha Dios Chant ja yoaniqué jabija ca 
Dios nori ca jismaxéna. Jasca, ja joni cató tsi jahué jodioba rëquëbo yamabo 
qui Diós yoani ca chani jatihuahacaniqué. %Jasca, mai qui Jesu joniqué 
carayanabo ri xabahamahacano iquish na. Jia tsi Dios ja ocahuacano jato ri. 
Jabi toca tsi Salmo quénénish cató quénéni quiha carayanabo yoati na. 

“Carayanabo xërëquë xo tsi mia ocahuaxéquia. 
Quëquëxëquia mi janë yoati na” ii quiha. 
10 Jasca, Dios Chani iti huëtsa ó tsi, 
“Jahué jodiobo nohiria ya tsi ranicana, carayanabá” ii quiha. 
11 Jasca, iti huëtsa tsi, 
“Jia tsi Ibo Dios ocahuacana, carayanabá. 

Jatiroha ca nohiria ba Dios ocahuano ra” ii quiha. 
12Carayanabo yoati tsi Isaías yamabá quënëniquë jaa ri. 
“Jisiquixëhi quiha Isai chahitaxocobo. 
Jisiquixo tsi carayanabo yonaxëhi quiha. 
Jatsi ja qui chitimicaxëcani quiha carayanabo ri” 
i ja ni quiha. 

13 Japi mato carayanabo bax bëhoxquia, Diós mato ranihuano 
iquish na. Jabi Dios 6 pasoqui noa, noqui ja mébino. Japi Diós 
mato ranihuano, ma chahahuaquë no. Tocapijano tsi oquëriaxëhi 
quiha jaha ma pasohaina Espíritu Santo chamá no. 


Carayanabo qui Pablo raahacaniquë chaniti 

14 Tiisi ma nori ca iipiquia, ëbë xatë ba. Jasca, shinajiaxëni 
xo mato iquia. Mato tiisi iqui tsi jia tsi yobanati mëtsa xo mato, 
jia ca axëna. Tihi ca tsi cahëyoiquia. 15 Jabi raquëxoma tsi naa 
carta mato qui ë quënëquë, noho yoba ma shina-bënoyamano 
iquish na. Raquëhaxma tsi mato qui chaniquia, ë qui jahuë 
Chani yoati yonoco Diós ani iqui na. 16 Mato carayanabo qui ëa ja 
raaniquë, jahué Cristo Chant ë yoano. Toa yonoco aquí tsi ë qui 
Dios ani ca Chant boquia mato carayanabo qui. Espíritu Santo 
rohahuahacanish ca ofrenda jascaria tsi Dios qui mato mëacasquia 
ra. 17 Jabi ë qui jia tsi xo toa Dios bax ë acana iquia. E aca ca qui 
bërabiyamaquia, jahuë Jesucristo ya ë yonocobëquinahai ca iqui 
na. 18 Jabi ë yoahana, ë acana, tihi caba tsi jia tsi xo toa mato bax 
Cristo acana ra. ¿Tsayacanai? Jaboqui Dios banahuaqui mato ra, 
Dios Chani mato qui ë yoani iqui na. 19 Jasca, mato xërëquë xo tsi 
jisti bo ë aniquë. Toca tsi Espiritu Santo chama ma jisni quiha. Tihi 
caba tsi Cristo qui mato carayanabo mëpihacaniquë ra. Jasca, toca 
tsi Cristo Chani ë yoabonaniquë jatiroha ca iti xo na. Jerusalën, 
nëama ca llirico mai, tihi cabo xo tsi jato qui jahuë Chani ë 
yoaniquë ra. 

20 Jabi Dios Chant yoahi quiha joni huëtsa bo ri. Jia quiha. Jama, 
ja yoacanai cato ax tsi yoacasyamahai ca éa xo naa. Jato yonoco 
quiha. Ja tsi xo toa basi, naa Dios Chani nicayamanish cabo qui 
Cristo Chani yoacasquia, naa yoahama cato xo na. 21 Tocatsiquia 
Quënëhacanish cabo jatihuahacano iquish na. 

“Jisxéhi quiha jahué Chani nicahama cabo. 
Cahécaxécani quiha nicayamacanaibo” ii quiha. 

Roma ca chahahuacanaibo qui Pablo shishocasnina 


22 Nëama xo tsi Dios Chani yoahi tsi ë bamaniquë mato qui 
shishoxéna. Mato qui canoma ë iniquë rë. 23 Jama, jaboqui 
jatihuahacaquë nëa xo tsi Dios Chani ë yoahaina ra. Japi mato jisi 
joquia. Naama tsi mato qui ë cacasni quiha. 24 Jabi ë shinahai ca tsi 
xo naa: Mato oquëria ca Espafia mai qui capama tsi mato yaca qui 
shishoparicasquia. Rani tsi shishonabëquixëqui noa tia. Jaquirëquë 
Espafia mai qui ëa ma raaxëti xo. 

25 Jaboqui Jerusalén qui caapariquia, toá ca chahahuacanaibo 
mëbixëna. 26 Jabi Macedonia, Acaya, tihi ca mai ca carayana ca 
chahahuacanaiba parata catiani quiha Jerusalën ca noitiria ca 
jodiobo bax na. Toa parata jato qui ë boxëti xo. 27 Ranixo tsi naa 
parata ja acani quiha toá ca noitiria cabo mëbixëna. Jabi toá ca 
noitiria ca jodiobo carayanaba mëbixëti xo iquia. ¿Jodiobo iqui tsi 
Dios Chani ja nicayamayamacani? Ja quëshpi tsi jaboqui Jerusalén 
ca noitiria ca jodiobo ja mébicaxéti xo iquia, ja biniayamacano 
iquish na. 28 Jatsi jaboqui carayanabá ë qui mëani ca parata pari 
Jerusalén cabo qui é booparixëti xo. Niabéria tsi jahari joxéquia 
España mai qui. Jopama tsi mato qui shishoxéquia tia. 29 Jatsi mato 
qui é cahëno tsi ëa chamahuariaxéhi quiha Cristo tia, jia tsi mato ë 
mëbino. 

30 Jasca, ë bax ma bëhoxno, ëbë xatë ba, Ibo Jesucristo tahëhax 
na. Jasca, ëa ma noihai ca iqui tsi ëa ma mëbino Dios yonoco 
ati, naa ë bax ma bëhoxhai cató no. Jabi, ¿Espíritu Santó ëa mato 
noimayamayamani” 31 Jatsi ë bax bëhoxcana, jodioba mai ca 
nicamisxëni cabo quima ë paxano iquish na. Jasca, bëhoxcana, ë 
bohai ca parata ranixo tsi Jerusalën ca chahahuacanaiba bino ra. 
32 Jaquirëquë Dios shina pi ja ino tsi rani tsi mato qui joxëquia 
tia. Johax mato bëta chitëxëquia, joiparixëna. 33Iquë. Noqui 
bëpasimahai ca Dids mato tëquë bëtano ra. Amën. 


Roma ca bo Pablo joihuanina 


1 6 1-2 Jabi noba yoxacato, naa Febe mato qui raaxéquia. Iboba 
jané tsi naa yoxa joihuacana iquia ra. Néá ca Cencreá ca 
iglesiá ca yonocoxéni ca quiha. Chahahua-canaibá jabi tsi xo toa jia 
tsi nohiria joihuahaina. Jia tsi ëa naa yoxá mëbini quiha. Ja iqui tsi 

jatiroha ca quiniá tsi naa yoxa mébicana ja joqué no. 

3Jasca, Priscila, Aquila, tihi cabo joihuacana. E béta ax tsi 
Dios bax ja yonocobëquipaocaniquë jato ri. 4Ea tahëhax ja naqué 
acaniquë ra, ëa xabahamaxéna. Ja quëshpi tsi jato qui “Gracias” 
iquia. Jato qui “Gracias” ii quiha carayanaba iglesia bo téqué 
ri. 5Jasca, jato xobó ca catihai ca aracanaibo joihuacana. Jasca, 
noho rabéti Epeneto joihuacana. Asia maí ca jariapari ca Cristo 
chahahuanish ca ja ini quiha. 6Jasca, Maria ri. Mato bax ja 
yonoco-yonocorianiqué ra. 7 Jasca, tobi Andrónico, Junias. E béta 
preso qui nanéhacanish cabo tsi xo toa bo. Noho rabéti bo quiha. 
Oqué-oquéria ca Dios Chani yoacanaibo ja icani quiha. Jariapari 
Cristo chahahuanish cabo tsi xo naa bo; jato cho é iquiina. Jia tsi 
tihi cabo joihuacana. 

8Jasca, Amplias joihuacana. Ibo iqui tsi naa joni noiquia ra. 

9 Tobi quiha Urbano, naa ë bëta yonocobëquipaonish cato. Tobi 
quiha Estaquis, naa ë noihai cato. Tihi cabo noicana. 10 Jasca, 
Apeles, naa Cristo chahahuanish ca yosi cato, Aristobuló-na bo, 
tihi cabo joihuacana. !! Tobi noho jimi bo Herodión. Tobi Narcisó- 
na bo, naa jahuë xobó ca aracanaibo. Tihi cabo joihuacana. 12Jasca, 
Trifena, Trifosa, tihi cabo joihuacana. Ibo bax yonocoria ca xo. 
Tobi noba yoxacato Pérsida. Joihuacana. Huéstima tsi xo toa Ibo 
bax ja yonoconina. 13Jasca, tobí Rufo, naa Cristo chahahuanish 

ca yosi cato. Tobi jahuë jahëhua. Tihi cabo joihuacana. Ea jahuë 
jahéhuá shomahuarianiqué, naa noho cai jascaria iquiina. 14Jasca, 
Asíncrito, Flegonte, Hermas, Patrobas, Hermes, jato maxó ca rabéti 
bo, tihi cabo joihuacana. 15Jasca, Filólogo, Julia, Nereo, jahuë 
yoxa cato, Olimpas, jato bétahai ca chahahuacanaibo, tihi cabo 
joihuacana. 16Jia tsi joihuanacana iquia ra. Jabi mato joihuahi 
quiha nëa ca Cristo iglesia bo tëquë. 

17 Quiniacaxëcahuë, ëbë xatë bá. Tobi xo toa chahahuacanaibo 
oquéxnamahai ca nohiria bo r&. Tobi toa nohiria janyama 
mëpicanaibo rë. Jaha bésopa. Jato béta rabënayamacana iquia. 

18 Noba Ibo Cristo bax yonocoyamacani quiha ra. Jasca, jamë 
shinamisxëni ca xo. Anoma tsi xo toa ja yobacanaina. Paraqui 

tsi cahëtimaxëni ca nohiria janyama mëpicani quiha pë. 19 Jabi 
jato qui nicayamaxëqui mato tia. Nëama quiha, naa pais huëtsa 
bo qui pacananiquë chani mato yoati na. “Jia tsi Cristo nicacani 
quiha Roma ca chahahuacanaibo” icani quiha ra mato yoati na. Ja 
iqui tsi rani-raniquia. Jia ca ati ma jabino ra. Oquë tsi xo toa yoi 

ca cahëyamacanaibo iquiina iquia. 20 Jabi mato mëbixëhi quiha 
Dios ra, naa noqui ranihuahai cato. Mato bax Satanas bëboriaxëhi 
quiha. Basima tsi xo toa bari ra. Noba Ibo Jesucristë mato 
shomahuano ra. 

21 Jasca, mato joihuahi quiha néá ca Timoteo, naa € bëta 
yonocobëquihai cato. Jasca, mato joihuacatsi quiha ë béta 
yonocobéquicanaibo, naa Lucio, Jason, Sosípater. 22Jabi Tercio 
tsi xo naa carta quënëhai cato. E bax quënëhi quiha. Jarohapa 
tsi mato joihuaquia éa ri. 23Jasca, mato joihuahi quiha Gayo, naa 
nëa ca éa orihuahai cato. Jahuë xobó tsi caticani quiha néá ca 
chahahuacanaibo araxéna. Mato joihuahi quiha Erasto ri, naa 
yacatá ca parata obëso cato. Jasca, mato joihuahi quiha nobë xatë 
Cuarto ri. Tihi cabo tsi xo toa mato joihuacanaina. 

24 Mato tëquë noba Ibo Jesucristó shomahuano. Amén. 


Dios no ocahua-ocahuapaoti xo noa 


25Dios no oquéhuano ra. Mato chamahuati Ibo tsi xo toa. 
Mato mëbixëhi quiha ra, mato qui é yoani ca Cristo Chani ma 
banahuano iquish na. Naama pi nohiria qui joné quiha naa Chani 
jia ca i-ipaoniquë ra. 26 Jama, jaboqui béroria tsi xo naa chani ra. 
Ja tsi xo toa nohiria tëquë ca qui ja yoahacaxëti xo ra, Cristo qui 
ja chitimicano jato ri. dJabi tocapixëti nori ca Quënëhacanish cabá 
noqui yoayamayamani? Jabi noba bëso-bësopaohai ca Dios shina 
tsi xo toa nohiria huétsa bá jahué Chani nicahaina. 27 Ja huésti ca 
tsi xo toa tiisi-tiisiria jaya cato ra. Jatsi Jesucristó tsi Dios ocahua- 
ocahuacana ra. Amén. 

Corintó ca chahahuacanaibo Pabló joihuanina 


1 1Mato qui quënëhai ca Pablo ca ëa xo naa. Dios shinana 

tsi ë quënahacaniquë, Dios Chani yoati ibo iti. E bëta xo 
tsi mato joihuahi quiha nobë xatë Sóstenes ri. 2Mato Corintó ca 
chahahuacanaibo qui naa carta raaquia. Dios nohiria bo, naa jahué 
Jesucristó tsi méstéhuahacanish cabo qui naa chani raaquia. Jasca, 
raahacahi quiha jatiroha ca ití ca noba Jesucristo qui aracanaibo qui. 
Jato Ibo, noba Ibo, tihi cabá-na xo Jesu ra. 3 Jatsi noba Jahëpa Dios, 
noba Ibo Jesucristo, tihi cabá mato noino. Mato ja ranihuacano. 


Ja shomahuariahacacanina 
Jesucristó no 


4 Jabi Jesucristó ani ca iqui tsi 
ma shomahuariahacaniquë iquia. 
Ja quëshpi tsi Dios qui “Gracias” 
iroha-irohaquia, béhoxhi na. 
5Jatiroha ca quiniá tsi ma 
.. shomahua-riahacani quiha, 
== Cristó-na bo ma nori iqui na. 
Jaha tsi oqué tsi xo toa ja bax 
ma chanihaina. Jasca, Cristo 
iqui tsi oqué tsi xo toa Dios ma 
cahëhaina iquia. 6 Jabi mato qui 
461 





Carta Pabló quënëhaina 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


1 Corintios 1 462 


Cristo Chani no yoaquë tsi toa Chani ma birianiquë ra. Jaha tsi 
mato shina 6 tsi toa Chani coshinaniquë. 7Toca tsi Espiritu Santo 
acai ca tiisi bo ma biyoniquë. Yama ca tsi xo toa ma naris-haina 
iquia, Ibo Jesucristo jisiquihai ca manaquí na. 8 Mato otoxëhi quiha 
ra jahuë rëso qui. Jatsi jaroha ca bari, naa noba Ibo Jesucristo bari 
tsëquëno tsi quësohacatimaxëni ixëqui mato ra. 9Chahahuahacati 
xo Dios. Quiayamahi quiha. Mato ja quénani quiha, jahué Baqué 
Jesucristo, naa noba Ibo ya rabénati. 


Ja mapëxnacanina 


10 Noba Ibo Jesucristo janë tsi mato yobaquia, ebë xaté bá. 
Jasca ca jahuë bo ma chahahuati xo iquia. Ma mapëxnayamano, 
anoma quiha. Jasca, huësti ca shina roha ca ma jayano, Dios 
bax yonocobëquinaxëna. 11 Jabi ma mapëxnahai ca ë nicaniqué 
rë, ëbë xatë ba. “Joi mërabëquinacani quiha Corinto ca 
chahahuacanaibo” ii quiha néá ca nohiria bo rë mato yoati na. 
12 Nicaparicana. Anoma tsi xo toa ma yoahaina iquia. “Pabló-na 
xo ëa” ii quiha mato mishni bo pë. “Apolós-na xo ëa” ii quiha 
maxo huëtsa pë. “Pedró-na xo ëa” ii quiha huëtsa bo. Tihi ca tsi 
iqui mato pë, chanihi na. 13Jama, huësti ca Ibo roha jaya xo 
mato ra. Mapëxnatimaxëni xo noba Cristo ra. Huësti ca maxo 
roha xo noa ra, huéstima ca ja nomari. Nicaparicana. ¿Mato 
jocha bax Pablo tooxahacani pa? ¿Noho jané tsi ma ashimahacani 
pa? 14“Gracias” Dios qui iquia ra, yama ca ë ashimani quëshpi 
na. Crispo, Gayo, tihi roha cabo tsi xo toa ë ashimanina. 15 Jaha 
tsi yama tsi xo toa “Pablo jané tsi ashimahacanish ca éa xo 
naa ra” iti métsa cato ra. 16Estéfanas, jahué xobó cabo, tihi 
roha cabo ë ashimani quiha, mato bétaquí na. Ichariama ja 
icani quiha. Yama tsi xo toa ë ashimani ca nohiria huétsa tia 
iquia ra. 17 Jabi Cristo ëa raayamaniquë nohiria bo ashimati. 
Jama, ë raahacaniqué jahuë Chani jia ca yoati. Yoahi tsi 
nohiria ba tiisí tsi chaniyamaquia. Jama, “Cristo résoni cató 
tsi no xabahamahacaxéti xo” iquia, jahué chama Cristo crúz 
bënoyamano iquish na. 


Dios tiisi 
18 Jabi tënëtiya qui bocanaibo qui yoyoxéni tsi xo naa cruz Chant, 
Jama, noqui xabahamahacanish cabo qui jia tsi xo ra. Dios chama 

jaya xo ra. 19 Jasca, Quënëhacanish cabo 6 tsi nëca tsi Dios chanini 
quiha jato yoati na: 

“Nohiria ba tiisi quëyoxëquia. 

E qui iriama tsi xo toa cahëxëni caba tiisi. 

Jato tiisi quëtiaxëquia” 
i Dios ni quiha. 20 Jabi Dios qui iriama tsi xo mai ca nohiria ba tiisi 
jaya cabo. Ja qui iriama tsi xo jato yoba, jato papi, tihi ca cahëxëni 
cabo ri. Chaniti mëtsaxëniria ca ja icamitsa; jama, Dios qui iriama 
jato tiisi tëquë nori. Yoyoxëni ca jato tiisi nori ca Dids jismani quiha. 
21 Jabi Dios cahëyoiti mëtsama xo nohiria jato tiisi no. Dios quinia 
ma xo toa ra, Dios cahëti. Jama, jahuë Chani chahahuacanaibo 
xabahamahi quiha. Toa Chani yoaquia. Toca tsi Dios cahëti mëtsa xo 
nohiria ra, jahuë Chani chahahuaqui na. Jishopë. Jato qui yoyoxëni 
tsi xo toa quinia rë. 22Jisti bo jiscascani quiha jodiobo, chahahuanox 
pari. Jasca, carayanabo ri tsi xo toa nohiria ba tiisi roha 
nicacascanaina pë. 23 Jama, cruzó tsi Cristo tooxahacani ca Chant 
yoaqui noa ra. Jodiobo qui yoi xo naa Chani rë. Jasca “Yoyoxéni xo” 
icani quiha carayanabo ri. 24 Jama, Dios tiisi-tiisiria cahëriaqui noa, 
naa noqui quénahacanish ca jodiobo carayanabo tëquë. Jabi Dios 
tiisi-tiisiria, jahuë chama, tihi cabo noqui jismahacaniqué cruzó 
tsi Cristo rësoniquë no. 25Dios tiisi quésca ma xo nohiria ba tiisi. 
“Yoyoxëni xo Dios acaina” i jaca mitsa; jama, jato tiisi oqué Dios tiisi 
nori. Jasca, “Chama yama xo Cristo résohaina” i jaca mitsa; jama, 
nohiria ba chama oqué Cristo résohai ca chama nori. 


¿Tsohué ni toa xabahamahacanish cabo? 

26Shinaparicana, ëbë xaté ba. Diós mato quënaquë tsi ¿maí ca 
nohiria-nohiria ma ini pa? ¿Chama bo ma ini pa? 27Iyamaqui mato. 
Toca ca tiisi jaya ca nohiria bo bërabihuacatsi quiha Dios ra. Ja tsi 
xo toa noqui tiisi janyama cabo ja biniquë. Noqui chama janyama 
cabo bichi quiha mai ca chama bo bérabihuaxéna. 28 Jishopë. Mai 
ca nohiria bo qui yoi tsi xo naa quinia ra. Jama, jato qui yoi cabo 
Dios biniquë oquéhuaxéna. Noqui noitiria cabo ja bichi cató tsi 
quiha jato tiisi ja quëyoniquë. 29Ja iqui tsi yama tsi xo toa Dios 
bésojó tsi jamë oquéhuati métsa cato. 30 Dios roha tsi xo toa jahué 
Cristo ya noqui rabénamahai cato ra. Dios quinia tsi xo toa jahuë 
Cristo ra. Tsayacahuë. Jahuë Cristo tsi Diós noqui xabahamati 
quinia bërohuahacaniquë. Jahuë Cristo tsi no jiahuahacanique. 

Jatsi jahuë Cristó tsi no xabahamahacaniquë. Tihi ca tsi ahi quiha 
Dios jahuë Cristó no. 31Jaha tsi “Oquëhuacaspiqui tsi Ibo no 
oquéhuati xo ja acani quëshpi na” ii quiha Quënëhacanish cabo. 


Cruzó tsi Cristo tooxahacani ca Chani 


2 1Mato qui cahëxo tsi bëroria tsi Dios Chani mato qui 

ë yoaniquë iquia. Yoahi tsi chaniti mëtsaxëniria ca ë 
iyamaniquë. Jasca, nohiria ba tiisí tsi mato qui ë chaniyamanique, 
Dios jabija ca yoahi na. 2Jama, Jesucristo yoi, no bax cruzó tsi ja 
résonina, tihi roha ca é yoaniqué mato bétaquí na. 3Jasca, chama 
yama tsi mato qui ë joniquë shishohi na. E shina-huëjënaniquë rë. 
E mëmëniquë. 4Johax nohiria ba tiisí tsi ë chaniyamaniqué Dios 
Chani mato qui yoahi na. Jama, Espíritu Santo chamá tsi mato qui 
noho chani joniqué iquia. Ja iqui tsi Dios quima noho chani joni ca 
ma jisniquë. 5 Jaha tsi nohiria ba tiisi qui chitimiyamahi quiha ma 
chahahuahaina, Dios chama qui ja nori. 


Dios tiisi 

6 Jabi shinahanish ca chahahuacanaibo qui mana ca tiisi yoaquia. 
Nohiria ba tiisi jaquirima tsi xo naa tiisi ra. Naa mana ca tiisi 
cahëyamahi quiha toa Dios cahéyamacanaibo. Cahéyamahi quiha 
jaboqui yonacanaibo ri. Tihi ca tsi xo toa naamayamacaxécanaina 
ra. 7 Jasca, jato oqué tsi xo toa ë yoahaina ra, Dios quima noho 
chani nori iqui na. Noqui xabahamahacati quinia ca tiisi ca tsi 
xo naa é yoahaina ra. Jabi no bax naa xabahamati quinia Diós 
ani quiha, mai néhohuahacanox pari. 8Naa xabahamati quinia 
cahëyamahi quiha mai ca chama bo. Cahérohapiquí tsi cruzó tsi 
mana ca Ibo-iboria ja tooxayamaqué acaniquë iquia. 9 Jasca, naa 
quinia quënëhacani quiha Quënëhacanish cabo 6 no: 

“Anomaria tsi xo toa noicanaibo bax Diós shomahuahaina. 
éJénahuariaxo ja acai ca shina no cahéna? 
No tsayahaina, no nicahaina, tihi ca oquë ixëhi quiha toa no 
bax ja shomahuaxëhaina” 
tihi tsi ii quiha. 

10 Jama, ja acai ca jahué bo noqui Diós jismaniquë jahuë 
Espíritu Santo no. Jatiroha ca cahëriahi quiha Espíritu Santa 
ra. Dios jabi, Dios shinana, Dios tiisi, tihi ca tsi, naa noqui 
jonë ca jahuë bo cahëyoihi quiha. 11 Toca ma xo noa. Noqui tsi 

xo toa joni huétsá shinahai ca cahëtimaxëni cabo. Nomé no 
shinahai roha ca cahéyoiqui noa iquia. Jasca, noqui tsi xo toa 
Diós shinahai ca cahétimaxéni cabo. Jama xo Espíritu Santo 
ra. Ja roha tsi xo toa Diós shinahai ca cahëhaina. 12Jasca, 
naa Dios quima ca Espíritu Santo no biniqué noqui ri; maí ca 
tiisi ja nomari. Noqui tiisimahi quiha ra, Diós noqui ani ca 
jahué bo téqué no cahëyoino iquish na. 13Jaha tsi Dios jahuë 
bo bérohuapama tsi nohiria bá noqui tiisimani ca tiisí tsi 
chaniyamaqui noa. Jama, Espíritu Santó tsi noqui tiisimahai ca 
jahué bo roha yoaqui noa iquia. Noba chani ma xo. Jabi toca 
tsi chahahuacanaibo qui mana ca tiisi bérohuaqui noa, jato 
tiisimaquí na. 

14 Jabi Espíritu Santó tiisimahai ca jahué bo biyamahi quiha 
Dios cahëyamacanaibo. Jato qui yoyoxëni quiha. Cahëtimaxëni 
ca xo, Espíritu Santo janyamacanai ca jaca nori iqui na. 15Jama, 
jatiroha ca jahué bo cahëyoiti métsa xo Espíritu Santo jaya cabo 
ra. Jaha tsi yosanahi quiha Dios cahéyamacanaibo, tihi ca tsi 
tsayahax na. Noqui cahëyamayoicani quiha pë. 16 6 Jënahuariaxo 
raca Ibobá shinahai ca ja cahéyoicana? Yama tsi xo toa noba Ibo 
tiisimati métsa cato ra. Jama, noqui tsi xo toa Cristó shinahai ca 
cahécanaibo, naa ja qui chitimicanaibo. 


Dios bax yonocobéquinahaina 


3 1Jabi Dios Chani mato qui ë yoaqué tsi Dios tiisi binoma ma 

i-ipaoniqué iquia, Espíritu Santó tsi ma mépihacayamani iqui 
na. Jari xocobo jascaria, naa chahahuabéna cabo jascaria ma ini 
quiha. 2Jaha tsi bëroria ca tiisi roha mato qui ë amaniqué, naa 
jahué baqué jahéhuá xoma amahai jascaria. Toatiyá tsi Dios Chani- 
chaniria binoma ma iniquë. Jishopë. Jari toca xo mato ré jaboqui. 
3Jari chahahuabéna cabo jascaria xo mato pë. Tsayacahuë. Jari 
mato xërëquë tsi xo yosanahaina iquia. Jari mato xéréqué tsi xo joi 
mërahaina rë. Tocapimano tsi djënahuariaxo Espíritu Santo mato 
mépina? ¿Dios cahéyamacanaibo jascaria iyamayamacanai, tocahi 
na? 4Huësti ca maxo tsi xo toa “Pablo roha 6 quëëqui noa" iquiina. 
Maxo huétsa tsi xo toa “Apolos ó quééqui noa" iquiina. Jabi toca pi 
ma chanino tsi djënahuariaxo Espíritu Santo mato mépina? 

5 Nicaparicana. Iriama ca ëa xo naa. Jasca xo Apolos ri; iriama 
quiha. Dios yonati bo roha xo noa ra. Noqui iqui tsi Dios Chani 

qui ma chitiminiquë. Diós noqui aca ca yonoco roha aqui noa 

ra. 6Jasca, jaméri tsi xo toa Diós noqui ani ca yonoco ati. Mato 
xërëquë xo tsi Dios Chani pari € bananiquë. Jaquirëquë Apolos 
joniqué. Joxo tsi Dios Chani mato qui ja tiisimaniqué, mato 
coshihuaxéna. Noba yonoco tsi xo toa. Jama, Dios roha tsi xo toa 
mato ó ca Chani shinahamanish cato ra. 7Ja quéshpi tsi iriama 
ca éa xo naa, naa Dios Chani banahai cato. Jasca, iriama xo 
Apolos ri, naa Chani tiisimanish cato. Dios roha tsi xo toa mato 
shina ó ca Chani shinahamahaina. 8Jaha tsi yonocobëquinahi 
quiha Dios Chani banahai cato, Dios Chani tiisimahai cato. Jato 
yonoco quëshpi roha tsi jato copixëhi quiha Dios. 9 Jatsi Dios 
yonati bo roha xo noa, Dios yahax tsi yonocobëquinahaina. Mato 
tsi xo toa huai iquiria. Huai Ibo xo Dios. Huai ca yonococanaibo 
xo noqui. 


Xobo iquiria xo chahahuacanaibo 


Diós acai ca xobo jascaria xo mato. 10Ea ti tsi xo toa jahuë 
xobo rohahuati ibo-iboria. Jabi Dios noihai cató tsi ë qui naa 
yonoco acacani quiha. Rohahuaxo tsi jahué xobo chinichiti bo ë 
nimaniqué, mato chahahuamaquí na. Mato xërëquë xo tsi Dios 
yonoco ë chitahëhuani quiha. Jatsi ë quiréqué nohiria huétsa bo 
joniquë, mato chamahuahi na. Joxo tsi ë chitahéhuani ca cacha 
tsi ja rohahuacaniquë. Jia tsi ja rohahuati ca xo iquia. 11 Jabi 
Jesucristo roha tsi xo toa nimahacanish ca chinichiti. Ja qui 
roha chitimiqui noa xabahamahacati. 12Jasca, Jesucristo, naa 
chinichiti nori ca cacha rohahuaqui noa. Jaha tsi jia ca jahuë 
bá tsi rohahuaxéhi quiha huësti huësti ca nohiria. Oro, plata, 
maxax copixéni cabo, tihi cabá tsi rohahuacaxécani quiha. Jama, 
jihui, xépamé, huasi, tihi ca copiriama cabá tsi rohahuacaxécani 
quiha huëtsa bo pë. 13Quiniacaxëcahuë. Bérohuahacaxéti xo 
noba yonoco yoi, Ibo Jesucristo bacaqué no. Toa bari tsi chihi 
tsi tanamahacaxëti xo nohiria yonoco tëquë. Jatsi mëshoyoxëhi 
quiha mahitsa ca yonoco. Mëshoyamaxëhi quiha yonoco jia 
cato. 14 Ja rohahuacana ca pi méshoyamano tsi copi jia ca 
bicaxécani quiha ra. 15Jama, nohiria bá rohahuaha ca pi 
méshono tsi jato copi jia ca bënocaxëcani quiha pë. Jishopë. 
Xabahamahacacaxécani quiha, naa chihi nacohai ca paxahai ca 
jascaria. 

Arati xobo quëscaria xo chahahuacanaibo 


16 Dios xobo ma nori ca cahéyamacanai sa? Mato ó tsi bësohi 
quiha Espíritu Santo, naa Dios Shinana ra. 17 Jaha tsi tsohuëcaraca 
pi Dios xobo yoshihuano tsi toa nohiria quéyoxéhi quiha Dios 
iquia, roa ca mésté ca Dios nohiria jaca nori iqui na. Dios xobo 
xo mato ra. 18Ma parahacayamano. ¿Tonia mato xërëquë ma ni 
toa tiisi-tiisiria ca jaca nori ca quéscahuacanaibo? ¿Mato ó ca 
ma ni toa mai ca tiisi ó quëëcanaibo2 Jatsi mai ca nohiria bo qui 
yoyoxéni ca ja manécano iquia ra. 1?Dios qui yoyoria tsi xo toa 
maí ca nohiria ba tiisi, jato tiisí tsi xabahamahacatimaxéni jaca 
nori quéshpi na. Jabi, “Tiisi jayaria cabo paquémahi quiha Dios, ja 
paracanai catë no” ii quiha Quënëhacanish cabo. 20 Jasca, “Tiisi 
jaya cabá shinahai ca cahëriahi quiha Dios; mahitsa jaca nori” tihi 
ca tsi ii quiha. 21 Ja tsi xo toa nohiria ba tiisi qui chitimiyamacana 
iquia. Dios tsi xo toa jatiroha ca jahué bo mato qui ati ibo-iboria. 
22 Apolos, Pedro, ëa, tihi cabo mato qui Diós ani quiha mato mébiti. 
Jatiroha ca mai ca jahué bo mato qui ja ani quiha mato mébiti. 
Bésohaina, résohaina, tihi cabo mato qui acacani quiha. Jasca, 
jaboqui, huëaquë, tihi cabo mato qui acacani quiha mato mëbiti. 
Tihi cabo mato qui aqui quiha mato mëbiti ra. 23 Jasca, Cristo qui 
ma acacaniqué mato ri. Cristó-na bo xo mato iquia; nobá-na ma 
nomari. Jasca, jahépa Diós-na xo Cristo ri. 


Anoma tsi xo tiisimacanaibo oquéhuahaina 


4 1Anoma tsi xo Apolos, Pedro, ëa, tihi cabo ma oquëhuahaina 
iquia. Cristo yonati bo xo noa; jaroha. Toca tsi ma shinaxëti 
xo noqui yoati na. Dios Chani yoatí yonoco noqui acacani 
quiha nohiria bo qui bérohuati. 2Jabi jia tsi jahué chama qui 
nicaxëti xo yonati. 3 dJapa ëa ti? ¿Cristo yonati jia cara ni ëa sa? 
Cahéyamaquia. “Yonati jia ca xo Pablo" i mato mishni bo mitsa. 
“Yonati yoi xo” i huëtsa bo mitsa. Jama, ë qui iriama tsi xo toa 
ëa yoati nohiria bá shinahaina. Jasca, “Jia tsi xo naa ë acana” 
iyamaquia, quiniahi na. ^Jaboqui yama tsi xo toa ëa pasomaha ca 
jahué bo iquia. Jama, djënahuariaxo ëmë ë cahéyoina? Ibo roha 
tsi xo toa ëa, noho shinana, noho yonoco, tihi cabo cahëyoihaina. 
5Jatsi quiniacana. Mato tiisimacanaibo oquëhuatapiyamacana 
iquia, Dios qui oqué yama ja icamitsa iqui na. Joxéhi quiha Ibo 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


1 Corintios 4 468 


ra. Manacahuë. Joxo tsi nohiria ba shina 6 ca jonë ca jahuë bo 
bërohuaxëhi quiha. Toa bari tsi oquëhuahacaxëhi quiha nohiria 
bo, jia ca ja acani ca quëshpi na. Jato copixëhi quiha Dios. 

6 Jaha tsi Apolos, ëa, tihi cabo oquëhuayamacana, ëbë xatë ba. 
Quiniacaxëcahuë, Quënëhacanish cabo pasomaha ma iyamano. 
Anoma tsi xo toa huësti ca maestro oquëhuahaina, maestro huëtsa 
qui nicacasyamaqui na. 


Corinto ca chahahuacanaibo Pablo raahanina 


7ëNohiria huëtsa bo oqué ni mato tiisi pa? ¿Jatiroha ca jahué 

bo Diós mato ayamayamani? Ja quëshpi tsi djënahuariahax 

“Oqué xo noa” i ma na, Dios quima mato tiisi ma biqué no? 

8 Quiniacaxécahué. Mamé paraqui mato iquia. Tonia chama bo, 
narisyamacanaibo, tihi cabo ma nori ca quéscahuaqui mato pë. 
Noqui axma tsi chama-chamaria bo ma manéniqué iquia. E ra ma. 
Yonahai ca chama bo ma iti ó quëëquia. Tocapimarohano tsi mato 
béta xo tsi yonaxéquia éa ri tia. 

9 Jama, noqui Dios Chani chitahëhuati ibo bo tsi xo toa jahué 
résó no. Tonia jaroha ca iti 6 tsi Diós noqui janani quiha, nohiria 
bo bésojó tsi résoti raahacanish ca joni bo jascaria. Noqui tsi xo 
noitiria. No ténéhai ca tsayacani quiha jatiroha cabo, naa ángel 
bo, nohiria bo tëquë. 19 Noqui ratécani quiha tsayahax na. Cristo 
iqui tsi nohiria bo qui yoyoxëni xo no acaina. Jama, Cristo 6 tsi 
mato ti tsi xo toa tiisi jaya cabo tonia. Mato oquéhuacani quiha 
Dios cahëyamacanaibo iquia. Jama pi xo noa. Noqui tsi xo toa 
chama yama. Noqui nomacani quiha pë. 11 Jaboqui tsi paxnaqui 
noa. Téshinaqui noa. Sahuéti narisqui noa. Noqui setiacani quiha; 
mahitsa. Noqui tsi xo xobo yama cabo. 12Jasca, noba méquéné tsi 
yonocoqui noa, noba piti copixéna. Nohiria bá noqui roano tsi jato 
bax béhoxqui noa, Diós jato shomahuano iquish na. Noqui pi ja 
ténémacano tsi caxayamaqui noa. Jato ténéqui noa ra. 13Noqui 
pasomaha pi nohiria bo chanino tsi caxahaxma tsi jato qui 
chaniqui noa. Jaboqui tsi Dios cahëyamacanaibo qui quërasria ca 
masa xo noa rë. Jabi toca xo noqui Dios Chani yoacanaibo iquia. 

14Néca tsi mato qui quënëqui tsi mato bërabihuaquia tonia. Mato 
bérabihuacasyama xo ëa iquia. Néca tsi mato qui quénéquia mato 
yobaxéna, noho xocobo ma nori ca quéshpi na. 15Jabi huéstima ca 
Cristo yoati tiisimacanaibo ma jayacamitsa; jama, huésti roha ca 

mato jahëpa yoi nori. Mato jahëpa ë manëniquë, Cristo qui mato 

ë mëpiniquë no. Mato qui Dios Chani yoati chitahëhuanish ca ëa 
xo naa. 16 Ja tsi xo toa noho jabi jascacana iquia. 17 Jasca, mato 

qui Timoteo, naa noho noi ca baquë raaquia. Ibo Cristo yonoco 
ariahi quiha. Jatsi mato mëbixëhi quiha joxo na. E yoahai ca Cristo 
quinia mato nicamatëquëxëhi quiha, naa jatiroha ca iglesia bo xo 
tsi ë tiisimahai ca jascaria. 

18 Basi ë nori iqui tsi jamë shinamisxëni mato huësti huësti ca 
manëniquë rë. “Joyamaxëhi quiha Pablo, noqui raquëhi na” icani 
quiha tonia. 19 Jaha bësocapa. Dios qui pi jiano tsi mëri tsi mato 
qui joxéquia ra. Joxo tsi toá ca shinamisxëni cabá acai ca yonoco 
jisxéquia ra, jato chani nicahi € nomari. 20 Noba shina ó xo pi Diós 
yonayamano tsi mahitsa tsi xo toa no chanihaina iquia. Chama 
yama xo. Jama, no noho xo pi ja yonano tsi jahuë chama jayaxëqui 
noa jahué yonoco ati. 21 Jatsi, tjënahuaxëhi ni ëa, mato qui joxo 
na? Toa nicaquia. dJoxëhi ni ëa, mato raahati? ¿Oquéyamayamahi 
ni ishima tsi ë johaina? Jabija; oqué tsi xo noihax é joxëhaina 
iquia ra. Jama, mato quinia yoi bo pi ma niabériayamano tsi mato 
raahaxéquia joxo na. 


Niahacaxéti xo jochahuaxéni ca chahahuahai cato 


5 1Jishopë. Chani yoi ca ë nicahitaqué mato yoati na. “Corintó 
ca chahahuacanaibo xërëquë ó tsi bésohi quiha jochahuaxëni 
cato, naa jahuë jahëpa ahui ya racahai cato” ii quiha toa nahax ca 
bëcanai ca nohiria rë. Anoma xo toa ja tocahaina ra. Tocayamacani 
quiha Dios cahéyamacanaibo ri. 2¿Jénahuariahax “Jénima tsi xo 
ja acaina” i ma na pé? Cohuéyama xo mato; rani ma nori iquia. 
Jama, ja acai ca iqui tsi mato quima niahacaxéti xo toa joni iquia. 
3Jaboqui basi xo ëa rë; jama, mato béta iquiria ë nori, mato ë 
shina-shinahai quéshpi na. Jabi anoma tsi xo toa jochahuaxéni 
cató acaina iquia. Mato bétahaxma tsi mato quima ja niahacati 
xo iquia Ibo Jesu chamá no. 4-5Jabi arati ma catino tsi mato 
bétaxéquia noho shinaná no. Noba Jesu chamá tsi Satanás qui naa 
joni méacana, Satanás tënëmano iquish na, jahué jocha quima Dios 
quiri ja bësono. Tocacana, jahuë shina xabahamahacano iquish na, 
naa Ibo Jesucristo joxéqué no. 
6Anoma tsi xo “Jénima xo ja acana” i ma aina pë. Jabi mëri 
tsi pacanahi quiha jocha pistia, levadura mishni mapari xara 

pacanahai jascaria. 7 Jabi pascua fiesta pinox pari tsi quiha jato 
xobó ca levadura tsëcaparini quiha Israël ca nohiria. Jascaria tsi 
mato quima naa levadura yoi, naa jochahuaxëni ca joni tsëcacana. 
Tocapihi tsi jënimaxëqui mato ra. Siri tsi ma bahuëhacaniquë. 
¿Mato jocha quëshpi tsi Jesucristo, naa noba pascua oveja tépas- 
hacayamayamani? 8Jaha tsi pascua fiesta jascaria jaya xo noqui 
chahahuacanaibo ri, naa arati no catiqué no. Jaboqui catipama 
tsi jocha quima no paquëmahacani ca shinaqui noa. Jasca, noqui 
jochamahai ca jahué bo no jaquimaxéti xo, Dios qui arahi na. 
Jochahaxma tsi jabija ca Dios qui no arano ra. 

9 Jasca, siri tsi mato qui carta huétsa ë raaniquë. Toa carta 6 
tsi “Jochahuaxëni ca chahahuacanaibo ya rabënabëquiyamacana” 
i é niquë. 10 Jaha bësocapa. Tobi quiha jochahuaxëniria ca 
chahahuayamacanaibo rë. Jato xërëquë tsi xo toa anoma ca 
chotamis-canaibo, paratá-naxéni cabo, yomacanaibo, mahitsa ca 
dios bo qui aracanaibo. “Tihi cabo ya rabënayamacana” iyama 
ë niquë. Inonoma xo. éJénahuariahax chahahuayamacanaibo 
tëquë quima no aquëquëna” Inoma quiha. Tocapiqui tsi naa mai 
ma jisbayaxéti xo ra. 1lJama, chahahuahai ca quënahacanish ca 
nohiria pi jari jochacasno tsi toa nohiria ya rabënabëquiyamacana, 
“Dios nohiria xo noa” i jaca quë no. Toca ca nohiria yaxo 
tsi piyamacana iquia. Anoma quiha. 12,13 Yobaqui tsi Dios 
cahëyamacanaibo yobayamaquia ra. Jato copiti Ibo xo Dios ra. 
Jama, chahahuacanaibo pi jochano tsi jato ma copixéti xo, “Mato 
maxo quima jochahuaxëni ca tsëcacana” i Dios Chani ai iqui na. 


Dios cahëyamacanaibo qui mabë xatë 
bo ma bocanaina copihacati 


6 1Mabë xatë bo pasomaha ca jahuëcara ca pi jayaqui tsi 
chahahuayamacanaibo qui jato boyamacana yobahacati. 
Anoma quiha. ¿Oqué ma ni Dios nohiria bo qui jato ma bohaina, 
yobahacati? 2¿Jabi Dios cahéyamacanaibo yobayamayamaxëhi 
ni Dios nohiria bo? Tocaxéqui noa iquia. Tocapiquí tsi ¿mato 
xërëquë ca iriama ca jahué bo yobati métsama ni mato ré? Jato 
ma yobaxëti xo iquia. 3Tsayacahué. Naipá ca ángel bo yonaxéqui 
noa ra. Jato pi yonaquí tsi néá ca Dios nohiria bo yobati métsa xo 
noa tia. “Mato xërëquë pi mabë xaté bo joi ibëquinano tsi ¿Dios 
cahëyamahai ca juez qui jato raahi ni mato pë, copihacati? Iriama 

tsi xo Dios cahëyamacanaiba yoba ra. 5Jishopé. Ma bërabixëti xo 
iquia. tYama ni mato xërëquë ca jia tsi yobati mëtsa cato pa2 Tonia 
tobi huësti përë xo iquia. 6 Jama, chahahuayamahai ca juez qui 
mabë xatë bo boqui mato pë, chahahuayamacanaibo bësojo ax tsi 
jato qui quësoxëna. Anoma quiha. 

7 Anoma tsi xo toa Dios cahëyamacanaibo qui mabë xatë bo 
bohaina iquia, jato qui quësoxëna. ¿Oqué ma ni janyama ca ma 
tënëhaina yoi ca tahëhax na? ¿Oqué ma ni mato jahuë bo ma 
bënohaina” Tihi tsi ma ati xo. 8Jama, mabë xatë bo qui quësocasqui 
mato pë, juez bësojo ax na. Quésoquí tsi jato janyamahuaqui mato 
iquia. Ma acai cató tsi jato quima yomaqui mato ra. 


Dios xobo xo mato 

9Diós otohai ca qui jicoyamaxëhi quiha nohiria yoi bo. Tihi 
ca tsi cahéqui mato ra. Diós otohai ca qui jicoyamaxëhi quiha 
yoxa métsaxéniria cabo, mahitsa ca dios bo qui aracanaibo. 
Jicoyamaxëhi quiha huëtsa ba ahui ninicanaibo, jato huëtsa ya 
jobonacanaibo. 10 Jicoyamaxéhi quiha yomacanaibo, paratá-naxéni 
cabo, pahécanaibo, ranimisxéni cabo, yomaxéni cabo. Tihi ca tsi 
xo toa jicoyamahaina. 11 Jabi toca tsi mato huéstima cabo i-ipaoni 
quiha, chahahuanox pari. Jama, ma bahuëhacaniquë. Dios qui 
ma aquëquëmahaca-niquë jia iti. Jasca, Jesucristo chama, Dios 
Shinana, tihi cabá tsi ma xabahamahacaniquë ra. 


Chahahuacanaiba jabi 


12“Noqui jënima tsi xo toa no acatsai ca tëquë” i mato ó ca 
huësti mitsa. ¿Ocamani? Tobi quiha anoma ca acaina ra. Noqui 
mébiyamahai ca tsi xo toa. Ja tsi xo toa yoi ca ayamaxéquia. 
Jatiroha ca ati métsa xo ëa iquia; jama, quinia-quiniaquia yoi 
cató tsi ë yonahacayamano iquish na. 13 ¿Japa no pihaina? 
¿Noba pocó-na piti acacayamayamani? Jasca, énoba oriquití- 
na noba poco acacayamani? Jatsi iriama tsi xo no pihaina 
iquia. Jatihuahacaxéhi noba yora bo, noba oriquiti, tihi cabo 
téquéta. Jasca noba yora bo ri. Anoma ca chotati noba yora bo 
acacayamani quiha, Diós-na jaca nori. Noqui mébicatsi quiha 
Dios ra, jahué chamá no. 14Jabi jahuë chamá tsi noba yora yoi 
bo chamahuacatsi quiha, naa noba Ibo Jesucristo ja bésomani ca 
chama jasca cató no. 

15Cristó-na bo xo mato yora bo ra. Jatsi, tjënahuariahax raca 
mëtsaxëniria ca yoxa qui mato yora bo ma riina? Dios qui anoma 
quiha. 16 Mëtsaxëniria ca yoxa qui pi joni riino tsi huëstinacani 
quiha jato dos ca yora bo ra, “Huësti ca yora manëcani quiha 
rabëta” i Dios Chani ai quëshpi na. 17 Jama, Dios qui pi mamë ai tsi 
Cristo ya huëstinaqui mato. Toca tsi jahuë jabi, jahuë shinana, tihi 
cabo xatënaqui mato. 

18 Jatsi quiniacaxëcahuë. Anoma ca chotahai ca jocha quima 
jabacana. Anoma quiha. Jahuëcara ca jocha huëtsa pi nohiriá ano 
tsi yoshihuahacayamaxëhi quiha jahuë yora. Jama, anoma ca jocha 
ai tsi jahuë yora pasomaha jochahi quiha ra. 1? Quiniacaxëcahuë. 
Mato yora bo tsi xo toa Espiritu Santo xobo ra. Toa cahëqui mato. 
Jaha tsi racahi quiha mato qui Diós ani ca Shinana. Ja tsi xo 
toa mato yora ibo tsi xo Dios; mató-na ja nomari. 20 Jabi Cristo 
copixéni ca jimí tsi ma copihacaniqué ra. Ja tsi xo toa mato yora bá 
tsi Dios ma oquéhuaxéti xo ma acai cató no. 


Ahui biti yoba 

7 1 Jabi ë qui ma raani ca carta ó tsi ahui bichiquiti yoati tsi ma 

nicaniqué. E québihai ca tsi xo naa: Jariapari tsi é qui jia tsi xo 
ahui biyamahaina ra. 2Jama, jocha iqui tsi jia tsi xo jatiroha ca joní 
jahuë ahui yoi jayahaina. Jasca, jahué bënë yoi jayaxëti xo jatiroha ca 
yoxa bo ri, jochati ja tanamahacacayamano iquish na. 3Jasca, jahué 
ahui otoxéti xo bënë. Jahué bënë otoxéti xo ahui ri. 4Jasca, jahuë yora 
ibo ma xo ahuini, béné-na ja nori. Jasca, jahué yora ibo ma xo béné 
ri, jahuë ahuini-na ja nori. 5Ja tsi xo toa “Mia basitaquia” iyamaxéti 
xo bënë, jahué ahui qui. Jama, mato qui jiapino tsi jënima tsi xo toa 
tanaroha pistia no tsi ma basitahaina iquia, oqué tsi Dios qui béhox- 
xëna. Jaquirëquë ma jobonatëquëxëti xo, Satanás mato tanamayamano 
jochati. 6 Tihi ca tsi xo toa ë shinahaina, noho yoba-yobaria ja nomari. 
7 Jama, ë qui oqué tsi xo toa joni bë ahui jayamahaina iquia, naa éa 
jascaria. Jama, inoma ca xo. Jaméri tsi xo toa jatiroha ca nohiria qui 
Diós ani ca jabi ra. Huésti ca tsi xo toa ahui bicatsaina; huétsa tsi xo 
toa ahui bicasyamahaina. Tihi ca quinia tsi xo jënima iquia. 


Pablo Yoba 


8Bénoma cabo, béné imanish cabo, tihi cabo qui noho yoba tsi 
xo naa: “Oquë tsi xo bënoma ca iquiina” iquia. 9 Jama, “E ra ma. 

E qui yoi tsi xo bënoma ca iquiina” i tsohuëcara pi no tsi oqué 
tsi xo ahuini, bënë, tihi cabo bichiina. 10-11 Jasca, bënë bo, ahui 
bo, tihi cabo qui noho yoba tsi xo naa, naa Jesti yoanina. “Jahuë 
bënë niayamaxéti xo ahuini ra” i ja ni quiha. Jascaria, “Jahuë 
ahui niayamaxëti xo bënë ra” i ja ni quiha. Jasca, jahuë bënë 
pi niabëriaqui tsi bënë huëtsa ja biyamaxëti xo. Bënoma ca 
icasyamahi tsi jahari jahuë bënë qui ja cati xo iquia. 

12Téxé bo qui noho yoba tsi xo naa, Ibobá-na ja nomari. 
Chahahuayamahai ca ahui pi jayaquí tsi jahué ahui béné 
niayamano, naa ja béta pi ja racacasqué no. 13Jasca ahui 
ri. Chahahuayamahai ca béné pi jayaquí tsi jahué béné ja 
niayamano, ja bëta pi ja racacasquë no. 14Ja racanabéquipicano 
tsi toa chahahuayamahai ca bënë chahahuamitsa, jahuë ahuini 
jabi jia ca tsayaqui na. Jasca, toa chahahuayamahai ca ahuini 
chahahuamitsa jaa ri, jahuë bënë jabi jia ca tsayaqui na. Jama, 
ja racanabëquipiyamacano tsi éjénahuariaxo raca jato xocobá 
chahahuana? Jama, ja racanabëquipicano tsi shomahuahacaxéhi 
quiha jato xocobo ra, jato chahahuahai ca nabo iqui na. 15 Jama, 
chahahuayamahai ca xatë pi jisbëriacasno tsi chitiayamacana. 
Ja jisbayano. Ja jisbayapino tsi tsëquë tsi xo toa chahahuahai 
ca xatë. Jabi Diós mato quënani quiha rani tsi racanabëquiti. 
16 Jatsi shinaparicana, chahahuahai ca ahui bá. “Oquë tsi xo noho 
chahahuayamahai ca bënë ë chitiahaina, chahahuamaxéna” i 
ma mitsa rë. Jama xo ra. ¿Mato bënë bo chahahuamati métsa 
yoi ni mato sai Jasca, mato chahahuahai ca bënë bo ri. ëMato 
ahui bo chahahuamati mëtsa yoi ni mato sa2 Ja iqui tsi mato 
chahahuayamahai ca xatë jisbayacaspino tsi oquë tsi xo toa ma 
oquëxnahaina iquia. 


Mato jabi bo, mato tiisi, mato yonoco, 
tihi cabo qui yosanayamacana 


17 Jabi iglesiá ca chahahuacanaibo qui é acai ca yoba tsi 
xo naa: Mato jabi bo, mato tiisi, mato yonoco, tihi cabo 
mato qui acacani quiha. Jatsi Diós mato qui acacani ca iti 
qui yosanayamacana. 18: Jodio ma ini, Cristo chahahuanox 
pari” Jatsi chahahuaxo tsi carayana manëti tanayamacana. 
éCarayana ma ini, Cristo chahahuanox pari? Jatsi jodioba jabi bo 
biyamacana. 19 Jabi Dios qui iriama tsi xo carayanabo, jodiobo, 

tihi caba jabi bo. Ja qui jia ca tsi xo toa jahuë yoba bo no nica- 
nicahaina ra. 

20: Japa” ¿Jahué yonoco ma jayani, Diós mato quënaquë 
no? Jatsi toa yonoco jari ma ano. 21 ¿Japa yonati ma ini, Dios 
chahahuanox pari? Jatsi shina-huëjënayamacana, yonati ma 
nori ca tahéhax na. Jama, mato chamá pi mato paquémacasno 
tsi jënima quiha. Tsëquëcana. 22¿Japa; chamá mato yona- 
yonani, Diós mato quénaqué no? Jatsi ranicana. Jaboqui mato 
yona-yonayamaxëhi quiha jocha chama iquia. Cristo ó tsi tsëquë 
xo mato. ¿Japa; chama yama ma ini, Diós mato quënaquë no? 
Ranicana. Jaboqui Cristo yonati xo mato ra. 23 Jabi Jesu copixéni 
ca jimí tsi ma copihacani quiha. Ja quëshpi tsi Cristó-na bo xo 
mato ra. Jaha tsi joni bo qui raquëyamacana. 24Jisa ëbë xatë ba. 
Diós mato janani ca iti 6 tsi chitëcana, naa ma iqui ca jascaria 
chahahuanox pari. Mato yonoco, mato jabi bo, mato tiisi, tihi cabo 
qui yosanayamacana, Diós mato mëbihai quëshpi na. 


Bënoma cabo — Bënë imanish cabo 


25 Jabi mato bénoma ca yoxajahi bo yoati tsi ëa ma nicaniquë 
mato cartá no. Jabi yama tsi xo toa Ibobá ë qui ani ca yoba yoi 
mato qui ati, naa mato yoxajahi bo yoati na. Jama, noho yoba mato 
qui axéquia, Diós shomahuahai cató tsi yobati tiisi é qui acacani 
iqui na. Chahahuahacaxéti xo noho yoba ri iquia. 26Nicacana. 
Anomariaxëhi quiha no bésohaina, naa Ibo Jesucristo bacanox 
pari no. Ja quëshpi tsi ë qui oqué tsi xo bënoma ca iquiina iquia. 

27 Jama, ahui pi otohi tsi aquëquëyamacana. Jasca, bënomapiqui 
tsi ahui biyamacana. 28 Jama, ahui pi bichi tsi jochayamahi quiha 
joni. Jasca, jochayamahi quiha yoxajahi ri, bënë pi ja biqué no. 
Jama, xaté pi ja bicano tsi noiticaxécani quiha iquia. Bëronomaxëhi 
quiha racanabéquiti ja jabicanaina naatiyá no. Ja quëshpi tsi néca 
ca yoba jato qui aquia, jato mëbixëna. 

29E yoacatsai ca tsi xo naa, ëbë xatë ba: Tsëquëti basima tsi xo 
toa noba Ibo bacahaina ra. Ja iqui tsi ahui yama cabo jascaria tsi 
bësoxëti xo ahui jaya cabo iquia. 30 Jaboqui Dios yonoco no ati 
xo ra. Jahuécaracá noqui jënëmayamano ra, naa cohuë iquiina, 
ranihaina, jahuëmishni bo copihaina. 31Jasca, jahuëmishni bo 
copipiqui tsi iniapiqui tsi tihi ca jahuë bo no noiyamano, Dios 
yonoco aqui na. Jabi huinocaxëhi quiha naa mai ca jahuë bo tëquë. 

32 Jabi ë qui jia tsi xo toa mai ca jahuë bo yoati tsi ma shina- 
huëjënayamahaina, Dios yonoco aqui na. 33 Jama, tocayamapi xo 
toa ahui jaya cato. Mai ca jahuë bo shina-shinahi quiha. 34 Jabi 
dos ca quiniá tsi ninihacahi quiha toa ahui jaya cato. Jahuë 
ahuini jatsi Dios, tihi cabo shina-shinahi quiha. Jasca xo yoxa 
bo ri. Bénoma cabo, béné jayama cabo, tihi cabo tsi xo toa Dios 
yonoco ariapicanaibo. Dios qui jato yora bo, jato shinana, tihi cabo 
aquéquémacascani quiha ra. Jama, tocayamapi xo béné jaya cato 
iquia. Maí ca jahué bo shinahi quiha jahué béné ranihuacatsi na. 
35Néca tsi mato qui chaniquia mato mëbicatsi na. Mato 
quétiacasyama xo ëa ra. Jatsi ahui pi ma bicasno tsi jénima xo. 
Jaha ë quëëhai ca tsi xo toa quinia jiá tsi ma bëso-bësohaina. Jia 
tsi Dios yonoco ma aria-ariano, jahuécara ca huétsa bo shinaxoma. 

36 Jasca, tobi quiha toa jato yoxajahi jaya cabo, naa bënë yama cabo. 
“Oquë tsi xo bënë noho jahiní bichiina. Shina coshi xo rë” i jahépa 
mitsa. Toca pi shinaquí tsi jahuë jahi bax bënë ja bino ra. Jochayamahi 
quiha tocahi na. 37 Jama, tobi quiha toa jahuë jahi huashihai cato. Ja 
qui oqué tsi xo jahué yoxajahi bo bénoma ca iquiina. Toca pi ja shina- 
shinano tsi jënima tsi xo toa jahuë jahi bax bënë ja biyamahaina. 

38 Jatsi jia tsi aqui quiha toa jahué jahi bax béné biyamahai cato. Jasca, 
jia tsi aqui quiha toa jahuë jahi bas bënë bichii ca ri. Jama, oquë tsi 
aqui quiha toa jahué jahi bax béné biyamahai cato iquia. 

39 Jabi jahué béné xaté tsi xo ahuini ra. Ja bésono tsi béné huétsa 
ja binoma quiha. Jama, jahué bënë pi résono tsi tsëquë xo yoxa 
tsohuécara ca béné paxa ca bixéna. Ibo chahahuahai ca toa joni iti 
xo iquia. 40 Jama, bënë paxa ca pi ja biyamano tsi oquëxëhi quiha 
ja rani-ranihaina iquia. Jabi toca tsi shinahi quiha Dios Shinana ri 
lipiquia ra. 


Idolo bo qui acacahai ca nami 


1Jaboqui ídolo bo qui acacahai ca nami yoati tsi chanicasquia. 

Jabi naa jahuë bo yoati tsi bérono tsi xo toa “Cahëyoiqui noa 
ra" i no aina. Ja iqui tsi no quiniaxéti xo ra, no tocayamaxéno 
iquish na. Mahitsa noqui oquéhuahi quiha toca ca no shinahaina 
pë. Jama, noqui shinahamahai ca tsi xo toa no noihaina. 
2“Cahëyoiquia” iipihi tsi jari cahéti basi toa joni imitsa ra, cahéti 
tiisi naris-hi na. 3Jama, Dios pi ja noino tsi toa joni cahëyoihi 
quiha Dios. 

4 Jatsi ídolo bo qui acacahai ca nami no tsayano. ¿Piti ni? 
Jariapari tsi chama yama ídolo nori ca cahëqui noa. Dios ma xo 
toa ra. Huésti roha tsi xo toa noba Dios yoi. 5Jama, “Tobi xo toa 
huéstima ca dios bo” ii quiha huésti huésti ca nohiria pé, naa naipá 
ca dios bo, maí ca dios bo. Jabi iirohapihi tsi mahitsa ca xo iquia. 
6Noba Dios yoi tsi xo huéstita. Yama xo huëtsa ra. Noba Jahépa, 
naa jatiroha ca néhohuanish ca tsi xo naa. Jasca, béso xo noa, 
jahué oqué jismaxéna. Jatsi tobi quiha huésti ca Ibo yoi ri, naa 
noba Jesucristo. Jahué chamá tsi jatiroha ca néhohuahacani quiha. 
Jahá tsi béso xo noa ra. 

7 Jabi naa jabija ca tiisi cahëyamahi quiha chahahuacanaibo 
tëquë rë, naa ídolo bo yoati na. Béso jaca nori quëscahuacani 
quiha. Ja iqui tsi ídolo qui acacaha ca nami picasyama ca xo, jocha 
ja nori ca quéscahuaquí na, coshi yama jato shina nori iqui na. 
SShinaparicana. ¿Jénahuariaxo nami noqui mébina, Dios ya noqui 
rabénamaxéna? Japi no piyamano tsi yama tsi xo toa no bënohaina. 
Jasca pi pihi tsi oquénayamaqui noa. 9Jabi jënima tsi xo toa ídolo 
qui acacaha ca nami no pihaina iquia. Jama, quiniacaxëcahuë. 
Mato chama yama ca xaté bo ma jochamayamano, jahuécara ca 
ma pihai catë no. 10Shinaparicana. Mato shina coshi bo qui jénima 
tsi xo ídolo arati xobo xo tsi ma pihaina. Jama, ¿jahué shinaxëhi 
ni toa shina coshi yama cato, toá ca ma pihai ca jisi na? Jisi tsi toa 
xo tsi ja qui yoi ca, naa ídolo qui acacaha ca nami pixéhi quiha 
jaa ri iquia. Anoma quiha. 11 Jatsi toca tsi bénoxéhi quiha mabë 
xaté coshi yama cato, mato oqué ca tiisi iqui na. Jabi ja bax Cristo 
résoni quiha jaa ri. 12Tocapihi tsi Cristo yoba pasomaha jochaxëqui 
mato ra, mabé xaté pasomaha ma jochahai cató no. Toca tsi jato 
shina coshi yama ca yoshihuaxéqui mato iquia. 13Jaha pi ídolo 
bo qui acacaha ca nami ë pihai catë ëbë xaté jochamano tsi toa 
nami piyamaxéquia ra. Pitëquëpistiayamariaxëquia, ëbë xatë 
jochamacasyamaquí na. 


Parata copi Pabló biyamanina Dios Chani yoaquí na 


Q 1Dios Chani chitahëhuati ibo yoi ca ëa xo naa ra. Ea ti tsi xo 

chama yama. Fa ti tsi xo toa noba Ibo Jesu jisnish cato. Jasca, 
ëa ti tsi xo toa noba Ibo qui mato chitimima-nish cato ra. Tihi ca 
ëa xo naa ra. 2Jama, tobi quiha toa noho chama bicasyamacanaibo 
rë, Chani chitahëhuati ibo ë nomari ca quëscahuaquí na. Jama, 

Chani chitahëhuati ibo yoi ca ë nori ca cahëqui mato ra, Ibo qui 
mato ë mëpini iqui na. 

3 Nëca tsi noho chama bicasyamacanaibo quëbiquia ra: 

4 ¿Oriquiti, jënë, tihi cabo biti chama yama ni éa pa, noho yonoco 
quëshpi na? 5¿Jato ahui bo pi Chant chitahëhuati ibo huétsa ba 
bono tsi jasca ca tocati chama yama ni éa pa? ¿Dios Chani yoaquí 
tsi jato ahui bo boyamayamacahi ni Pedro, noba Iboba noma bo, 
tihi cabo? 6Tonia ëa, Bernabé roha tsi xo toa yonoco-yonocohaina 
noba oriquiti copiti parata quéshpi na. 7 Tsayacahué. Yonocopama 
tsi ¿jahué gasto yoi bo copihi ni soldado pa? Jasca, huai banaxo tsi 
¿jahué bimi piyamayamahi ni ibo pa? Jasca, vaca otoquí tsi ¿vaca 
xoma ayamayamahi ni jato obéso cato pa? 8Tihi ca joni ba yoba 
roha jaca nori ca ma quéscahuamitsa, jaca nomari. Jasca ca yoba 
yobahi quiha Dios Chani ri ra. ?Moisés quënëni ca yoba tsayacahué. 
“Rëmapahacayamaxëti xo huëyë, trigo ja timaquë no” ii quiha. 
¿Japa huëyë roha shinahi Dios ini, toa yoba acacaniqué no? 10 Jama 
xo ra. Noqui ri, naa jahué Chani yoacanaibo shinahi ja ini quiha. 
Toa yoba quënëhacani quiha noqui mébixéna. Jabi copihacaxëti 

xo Dios yonoco acanaibo ri, naa huaí ca banacanaibo, tésacanaibo, 
tihi cabo copihacahai jascaria. 11 ¿Jabi mato shina 6 tsi Dios Chant 
ë banayamayamani? Mato pi mébirohahi tsi ¿ë acai ca quéshpi 

tsi oriquiti, sahuéti, parata, tihi cabo biti ó pasoyamayamaxëhi 

ni éa? 12Huétsa bo qui tihi ca jahué bo aqui mato pë, Dios Chant 
mato ja tiisimacaqué no. ¿Japa ëa ti? ¿Jato oquë tsi mato € 
mébiyamayamani? ¿Mato quima ca copi ó pasoyamayamaxëhi ni 
éa pa? 

Tsayacahuë. Mato jahuë bo ë bénapistiayama-rianiqué mato 
mëbiqui na. Jama, ë biniani quiha, Cristo Chani jia ca pasomaha 
nohiria bo chaniyamano iquish na. 13Shinaparicana. ¿Arati xobo 
quima jato oriquiti biyamayamacahi ni toá ca yonococanaibo? 
Jasca, ¿altar quima jato oriquiti biyamayamacahi ni toá ca 
yonococanaibo ri jato yonoco quéshpi na? 14Jascaria ca quiniá tsi 
copihacaxéti xo Dios xabahamati Chani yoacanaibo ri jato yonoco 
quëshpi na. Iboba yoba tsi xo toa ra. 

15Jabi mato piti, mato parata, tihi cabo biti chama jaya ca éa 
xo naa ra, bicasyamahai ca ë nori. Jasca, jaboqui mato qui naa 
carta quénéyamaquia parata ó quëëqui na. E qui jiaria tsi xo toa 
copi biyamahaina, Dios Chani yoaquí na. Mato parata pi biirohahi 

tsi dënahuariahax “Parata biyamaquia” i ë qué ana? Mato parata 
bicasyamahai ca ëa xo naa. E qui oquë tsi xo rësoxëhaina, bihaxma 
ra. 16 Jabi Dios Chani yoati ë quënahacaniquë. Yoapama tsi “Jia 

tsi xo toa ë acaina ra" i ë tima xo. Inoma quiha. Toa yonoco ë qui 
acacani quiha ati. Dios yonoco quiha. Toa Chani pi yoayamahi tsi 
noiti-noitixéquia. 17 Jasca, naa Chani yoatí yonoco pi é biirohano 
tsi jénima ja iqué aquë, naa parata bichiina toa yonoco quéshpi 

na. Jama, toa yonoco é biyamaniquë. E qui ja acacani quiha ati. 

18 Nicacana. Tobi toa noho copi yoi ra. Noho copi tsi xo toa mahitsa 
Dios Chani yoahaina iquia, parata bixoma. Yoapama tsi mato 
quima tihi ca jahué bo biti chama jaya xo ëa ra, bicasyamahai ca ë 
nori. E qui jia tsi xo ë tocahaina ra. 


Jatiroha ca nohiria maxo Pabló bébocasnina Cristo qui 


19 Tsëquë xo ëa ra. Yonati ma xo ëa. Yama tsi xo toa ëa 
yonahaina, copihaina, Dios yonoco é ano iquish na. Jama, jatiroha 
ca nohiria ba yonati ca ëa xo naa iquia, huéstima cabo Cristo qui 
bëboxëna. 20 Jodiobo qui Dios Chant yoapihi tsi jodio manéquia, 
Cristo qui jato béboxéna. Moisés yoba nama cabo qui yoapiquí 
tsi toa yoba namá tsi ëmë janaquia Cristo qui jato bëboxëna. Toa 
yoba nicaxëquia ëa ri, ja nama yoi ë nomari. 21 Jasca, carayanabo 
qui Dios Chant yoahi tsi jato jascaria tsi manëquia, Cristo qui jato 
bëboxëna. Jato bëtapiqui tsi noho jodioba jabi bo ayamaquia. Jabi 
tocapiyoihi tsi jari Dios yoba nama xo ëa ra. Tsëquë ma xo ëa, 
Cristo yoba nicayamaxëna. 22 Jasca, chama yama ca tiisimahama 
ca chahahuacanaibo pi yahi tsi jato jascaria tsi manéquia jato 
mëbixëna. Jisna; jatiroha ca nohiria bo jascaria tsi manëquia 
ra, jatiroha ca quiniá tsi Cristo qui jato béboxéna. 23 Tocaquia ra 
xabahamati Chani nohiria ba nicano iquish na. Jasca, tocapihi tsi 
shomahuahacaxéquia éa ri. 


Dios mana ca premio no bébono 


24Shinaparicana. Carrerá tsi jabana-béquicani quiha jabati axéni 
cabo tëquë. Jabayocani quiha premio bëboxëna. Jama, huésti roha 
ca tsi xo toa premio bébohaina. Jatsi toa jabati axéni ca jascariá 
tsi Dios yonoco ma ati xo mato ri, Dios mana ca premio béboxéna. 
25 Bëbopicastsi tsi ma quinia-quiniaxéti xo iquia, mato shinana, 
mato yora bo, tihi cabo coshinano iquish na. Jabi jabati axéni ca 

tsayacana. Jahuë yora coshihuahi quiha mai ca naamayamahai ca 
premio bëboxëna. 26 Jaha tsi mésté tsi jabariahai ca ëa xo naa ra. 
Ea ti tsi xo bébocatsaina. Ea ti tsi xo nianahaina, mahitsa naxéa 
tox-toxhacai ca ë nomari. 27Ea ti tsi xo toa noho yora ó bësohaina. 
Noho yonati tsi xo ra. Tihi ca tsi aquia ra béboxéna. Jasca, naa 
carrera quima niahacacasyama Xo éa ra, “Naa carrera qui jicocana” 
i huétsa bo qui ë ni quëshpi na. Bërabiria tsi xo toa niahacahaina ra. 


Idolo bo pasomaha ca yoba 


1 O 1Noba naboyamabo bax Diós ani ca ma shina- 
bënoyamano, ëbë xaté bá. Xabachá racapama tsi 

quiha tsémó tsi ja mëpihaca-caniquë, Egipto cabo quima ax ja 
jabacaqué no. Jabahax tsi quiha Diós mébihai cató tsi Ia Shini 
ja nacoyocaniquë. 2Toca tsi ja mëbihacacaquë tsi quiha Moisés, 
naa jato réquéniniti ibo ja chahahuayoicaniqué, naa jato téquéta. 
Jatsi jato bax Diós janani ca yonati Moisés ini ca ja jistapicani 
quiha. 3Jasca, xabachá tsi racapama tsi Diós raani ca mapari 
noba naboréquébá piniquë jato tëquëta. 4Jasca, toa xo tsi Diós 
jato qui ani ca jënëpaxa ja acaniquë, jato tëquëta. Jabi jato 
banahuani ca maxax chahitaxéni, naa Diós raani ca maxax 
quima ca jénépaxa ja acani quiha. Jabi Cristo jascaria naa 
maxax ini quiha, jahá tsi ja mëbihacani iqui na. 5Toca tsi noba 
naboréquébo Diós shomahuaqué ri tsi quiha jari Dios huéstima 
cabá nicayamaniquë rë. Ja quéshpi tsi ja quëyohacacaniquë 
xabachá no. 

6Jabi ocapijaniquë noqui yobaxëna, yoi ca ó no qué&yamano, yoi 
ca 6 ja quëëcani jascaria. 7 Mahitsa ca dios bo qui arayamacana, 
jato huësti huésti cabo ini jascaria. “Arahax ja tsahocaniquë 
pixéna, jéné axéna. Acax ja joicaniqué pabéxéna" ii quiha 
Quënëhacanish cabo jato yoati na. 8Jasca, joni huétsa ba ahui bo 
ya jobanayamacana, jato huësti huésti cabo ini jascaria. Toa bari 
tsi quiha veintitrés mil ca résoniqué jato jocha quéshpi na. 9Jatsi 
quiniacaxëcahuë. No acai cató tsi Ibo no tanamayamano ra, naa 
noba naboréquébá ani jascaria. Ja acani quéshpi tsi rono bá jato 
qu&yoni quiha. 

10 Jasca Dios pasomaha chaniyamacana, jato mishni bo ini 
jascaria. Diós raani ca angél jato quëyoni quiha. !! Toca tsi ja 
copihacacani quiha, noqui yobaxéna, ja acani ca jasca ca jahué 

bo no ayamano iquish na. Tihi ca jahuë bo quënëhacani quiha 
noqui, naa xaba rëso ca bësocanaibo mëbixëna. 12 Jaha tsi 
quiniacaxëcahuë, “Jocha qui paquëyamahai ca ëa xo naa” i ma 
mitsa iqui na. Toca pi shinahi tsi jochati basima xo mato iquia. 
13Shinaparicana. Jochati tanamahacahi quiha nohiria bo tëquëta. 
Jasca, nohiria huëtsa oquë ma xo toa ma tanamahacahaina ra. 
Parayamaqui Dios. Mato mëbiriaxëhi quiha, mato chama huino 
ma tanamahacayamano. Jochati ma tanamahacano tsi mato 
chamahuaxëhi quiha. Paxati quinia mato qui axëhi quiha, jia tsi 
ma tënë-tënëno. 


Idolo bo qui acacanish ca piti 


14Idolo bo, naa mahitsa ca dios bo jaquimacana, ëbë xatë ba. 
Jato qui arayamacana. 15Jabi tiisi jaya xo mato iquia. ¿Jabija ma 
ni naa ë yoahaina? 16 Jabi Iboba shiati jënë ai tsi Dios qui “Gracias” 
iqui noa. Jasca, naa shomahuahaca ca jéné no ano tsi ¿Cristo jimi 
jisti iyamayamahi ni? Jabija xo iquia. Cristo ya no rabënahai ca 
jismahi quiha. Jascaria no bëquëxha ca mapari no pino tsi ¿Cristo 
yora jisti iyamayamahi ni? Jahuë yorá tsi no shomahuahacani 
nori ca jismahi quiha ra, toa mapari no piquë no. 17 Jabi huésti ca 
mapari piqui noa, noqui téquéta, shiati aquí na. Huésti ca maxo no 
nori ca jismahi quiha toa ra, huéstima ca xaté bo no iqué ri. Huésti 
ca maxo xo noa, jasca ca mapari no xatënahai iqui na. 

18 Jodioba jabi bo no tsayano. Jato altar xo tsi yohina bo 
tépascani quiha jato jocha quéshpi na. Toa acacanish ca piti ja 
picano tsi huésti ca maxo ca aracanaibo jaca nori ca jismahi 
quiha toa ja acanaina. 19 Jama, jaméri tsi xo toa carayanabá 
acaina, ídolobo qui piti ja acaqué no. Mahitsa tsi xo toa jato 
ídolo bo ra. Jasca, mahitsa tsi xo toa ja acanai ca jabi ri. 20 Jabi 
yoshi qui acacahi quiha toa ídolo ba altár ca tëpashacanish ca 
yohina bo iquia, Diós-na jaca nomari. Tocahi tsi yoshi qui aracani 
quiha pë. Jatsi quiniacaxëcahuë. Yoshi bo ya ma rabënayamano 
ra. 21Rabë ca shiati nëtonoma xo chahahuacanaibo ra. Iboba 
shiati jënë pi nëtoqui tsi yoshini shiati jënë ma nëtoyamano. 
Iboba shiati mapari pi piquí tsi yoshini shiati piyamacana. 
Anoma quiha. 22¿Rabé ca shiati pi no nëtono tsi ¿noqui 
caxayamayamaxëhi ni Dios ra? ¿Jénahuariahax Dios caxahai 
quima no paxana, tocapihi na? 

Idolo bo qui acacanish ca piti pasomaha ca yoba 


23 “Jatiroha ca jahué bo piti métsa xo noa ra” ¿ii ni mato sa? 
Jabija xo iquia éa ri; yama tsi xo toa pinoma cato. Jama, jahuécara 
ca no pihai cató pi nobé xaté bo no jochamano tsi oqué tsi xo 
toa jahué bo no piyamahaina iquia. Nohiria mébiyamahi quiha 
toa no tocahaina. 24 Jatsi mamë roha shinayamacana ra. Oqué 
tsi xo toa nohiria huétsa no shinahaina, jato mëbixëna. 25Jabi 
mato qui noho yoba tsi xo naa: Mercado ó ca nami pi copiquí tsi 
picana. Copihi tsi “¿Idolo bo qui acacahax ca nami ni naa sa?” 
iyamacana, mato shina quésohacamitsa iqui na. 26“Ibobá-na tsi 
xo naa mai, jatiroha ca maí ca jahué bo ri” ii quiha Dios Chani. 

27 Jatsi raquëyamacana. Jasca, chahahuayamahai catë pi mato 

qui joi amano tsi jahué xobo qui bocahué, bocatsi na. Jatsi mato 
ja taahai ca jahué bo picana. “¿Idolo bo qui acacahax ca nami 

ni naa sa?" iyamacana mato shina tahéhax na. 28 Jama, “Idolo 

ba nami tsi xo toa pé” i pi toá ca tsohuécara no tsi piyamacana, 
mia yobahax ca iqui na. Ja shinahai ca iqui tsi piyamacana iquia. 
29 Jatsi quiniacaxëcahuë. Mato yobahax ca qui yoi ca ma ayamano. 
Nohiria huétsa shina ó no bésoti xo. Jama, “Jishopé, tsohuécara qui 
pi toa piti yoi no tsi djënixo tsi toa ë qui jënima ca piti piyamaxéhi 
ni ëa rë?” i ma mitsa, picatsi na. 30 Jasca, toa piti quëshpi tsi 
“Gracias” i Dios qui é no tsi “¿Jénahuariahax raca ë qui nohiria 
quësona”” ¿ii ni mato sa? 31Toca pi ma shinano tsi anoma xo 
iquia. Jatiroha ca ma acai cató tsi Dios ma ranihuati xo. Oriquiqui 
tsi jënë aquí tsi Dios ranihuacana iquia. 32Jasca, ma acai cató tsi 
nohiria jochamayamacana. Jodiobo, carayanabo, Dios iglesiá ca 
chahahuacanaibo, tihi cabo mato qui quësoyamano ma acai ca 
tahëxo na. 33Tihi tsi acana iquia, ë acai jascaria. Ea ti tsi xo toa 
nohiria ranihuacatsaina jatiroha ca quiniá no. Ea ti tsi xo toa jaha 
é quééhai ca ayamahaina. Jama, jatiroha cabo mébicasquia, ja 
xabahamahacacano iquish na. 

1 1 1Noho jabi banahuacana, Jesu jabi ë banahuahai jascaria. 


D 


Dios qui yoxa bo arahaina 


2Jia tsi xo toa ëa ma shina-shinahaina iquia. Jasca, mato ë 
tiisimani ca jahuë bo aqui mato ra. Jënima tsi xo toa ma acaina. 
3Jama, jari tobi huésti ca yoba mato qui ë bérohuacatsaina. Jatsi 

nicacana: Joni ba ibo tsi xo Cristo. Cristo qui ja nicaxëti xo. Jasca, 
ahuini ibo tsi xo bënë. Jahuë bënë qui nicaxëti xo ahuini. Jasca, 
Cristo Ibo tsi xo Dios. Ja qui nicahi quiha. 4Jatsi quiniacaxëcahuë. 
Nohiria bésojó tsi béhoxpiquí tsi Dios Chant yoapiquí tsi mapoti 
joni sahu&yamano ra. Sahuépiquí tsi jahué Ibo Jesu bérabihuahi 
quiha pë. 5Jama xo yoxa bo. Mapoti ja sahuëxëti ca xo, nohiria 
bésojó tsi bëhoxpiqui na. Jasca, Dios Chani yoapiquí tsi mapoti 

ja sahuéti ca xo. Tocapiyamaquí tsi jato béné bérabihuacaxécani 
quiha pë. 6Joni jisiria tsi jato boo maxcohacaxëti xo iquia, 

naa mapoti sahuëyamahai ca yoxa bo. Bérabiria tsi xo yoxa 
maxcohacahaina. Bérabipiquí tsi mapoti ja sahuécano. 7Jama xo 
joni bo. Mapoti sahuëyamati ca xo, Dios oquë, Dios jaria, tihi cabo 
jisiquimahai ca jaca nori iqui na. Jama, joni oqué jisiquimahai 

ca tsi xo yoxa. 8Jariapari tsi joni néhohuahacaniqué. Yoxa 

quima ja joyamani quiha, joni quima yoxa néhohuahacani nori. 

9 Jasca, yoxa bax joni néhohuahacayamaniqué; jama, joni bax 
yoxa néhohuahacani nori. 10Ja tsi xo toa mapoti yoxa bá sahuëti 
xo, béné ja nicacanai ca jismaxéna. Jasca, ángel bo tahéxo tsi ja 
tocaxëti ca xo, ja tsayacanai quëshpi na. 

11 Shinaparicana. Dios quinia tsi xo toa joni, yoxa, tihi cabo 
mëbinabëquihaina. 12Jabi joni bax yoxa acacani quiha. Jasca, 
yoxa quima cohi quiha joni. Dios qui jaharisi ca xo. Jatiroha ca 
néhohuati Ibo tsi xo naa. 

13 ¿Japa mato tsa ni? ¿Mato qui jia ni Dios qui yoxa bëhoxhaina, 
jahué mapo mapahaxma? 14-15 Mapahacaxéti xo yoxa ba mapo 
iquia. Noba jabi-jabiria quiha. Jasca, jato qui jia tsi xo toa jato 
boo tétéca cato. Jato qui ja acacani quiha jato mapo iti. Jama xo 
joni bo. Jato qui bërabiria tsi xo toa boo tétéca jayahaina. 16 Jabi 
tsohuécaracá pi naa yoba nicacasyamano tsi yama tsi xo toa noqui 
chahahuacanaiba jabi huétsa iquia. Tocacani quiha Dios iglesiá ca 
chahahuacanaibo tëquë, Dios qui ja aracaqué no. 


Iboba shiati acaina 


17 Mato yobapama tsi ¿jénahuariahax “Jia tsi xo Dios qui mato 
arati quinia” di ë na ré? Anoma xo toa ma acaina iquia, arati 
ma quëtsoquë no. 18 Jariapari tsi Dios qui arati ma quëtsono 
tsi mato naxërëquë tsi xo toa iquinahai ca maxo bo iquia 
rë. Toa ë yoahacani quiha. Tonia jabija tsi xo ja yoacanaina 

iquia. 19Tonia mato iglesia 6 tsi xo toa jamëri ca maxo bo pë. 
Toca tsi jisiquimahacaxëhi quiha toa jabija ca quinia jaya cabo 
quéscahuaqui mato. Anoma quiha. 20 Nicaparicana. Oriquiti piti 
quëtsoqui tsi Iboba shiati piyamaqui mato iquia. 21 Oriquiquí 

tsi méri tsi xo toa ma pihaina ré. Nohiria huétsa manaxoma tsi 
piriaqui mato pë. Jaha tsi oriquiti nariscani quiha tëxë bo. Mato 
ti tsi xo toa sëya-sëyahaina. Tëxë bo tsi xo toa paxnacanaina. 
Jasca, jënë paisahi tsi pahëcani quiha huésti huésti cabo ri. 
Anoma quiha. 22¿Jéniriahax mato xobó tsi oriquiyamacanai sa? 
Mato xobo xo tsi mato jéné ma ano ra. Iglesia xo tsi tocaquí tsi 
Dios chahahuacanaibo bérabihuaqui mato pé, ma acai cató no. 
Bërabicani quiha noitiria cabo ri, naa oriquiti bëyamacanaibo. 
Jatsi, éjéniria mato qui xëhi ni ëa rë? ¿Jéniriahax, “Jënima tsi xo 
toa ma tocahaina” i mato qui é na, anoma ja iqué no. 

23Shiati quinia jia ca mato qui aquëcasquia ra, naa Ibo quima ë 
bini cato. Jabi soldado bo qui ja acacani ca baquichá tsi Ibo Jesú 
mapari biniquë. 24Bichi tsi quiha “Gracias” i ja niquë. Jatsi ja 
bëquëxniquë. Béquexhax tsi quiha “Bicana; picana. Noho yora tsi 
xo naa. Mato bax acacahi quiha. Nétocana, éa shinaxéna” i noba 
Ibo ni quiha. 25 Jascaria tsi jënë ja biniqué oriquixo na. Bichi tsi 
“Dios xabahamati quinia paxa ca jismahi quiha naa jënë ra. Nohi 
jimi tsi acacaxëhi quiha toa quinia paxa cato ra. Ea shinacana, 
shiati jënë aqui na” i jato qui Jesu ni quiha. 

26 Jotëquëxëhi quiha Ibo. Jatsi manapama tsi naa shiati 
mapari, jënë, tihi cabo ma nëtono. Toca tsi ja nani ca jismaqui 
noa. 27 Jaha pi yoi ca quinia tsi Iboba shiati nëtoqui tsi Ibo Jesu 
yoi, ja nanina, tihi cabo ocahuaqui mato pë. 28Ja tsi xo toa 
shiati nëtonox pari tsi jahuë shina naisxëti xo nohiria. Shina 6 
ca jocha yaquí tsi ja nëtoyamano. 29 Jabi quësohacaxëti xo toa 
mahitsa Iboba shiati nëtohai cato, naa Ibo yoi, ja nanina, tihi 
cabo shinayamahai cato. 30Ja tsi xo toa mato xërëquë tsi xo 
huëstima ca iquicanaibo iquia. Ja iqui tsi rësoni quiha huëtsa 
bo. Ja copihacacani quiha quinia yoi tsi ja nëtocani quëshpi 
na. 31Jatsi nétonox pari tsi noba shina no naisxéti xo, yoi 
ca niaxëna. Tocapinono tsi noqui caxayamaxëhi quiha Dios. 

32 Jama, toca pi noqui copiqui tsi noqui mëstëhuacatsi quiha 
Dios, chahahuayamacanaibo ya tsi no copihacayamano iquish 
na. 

33 Jatsi noho yoba tsi xo naa, ëbë xatë ba. Iboba oriquiti 
pihi joqui tsi mato huëtsa manacana. Ma oriquibëquinano. 
34 Paxnapiqui tsi mato xobo xo tsi picahuë, mato qui Dios 
caxayamano iquish na. Iquë. 

Jahuë huëtsa bo mato yoaxëquia joxo na. 


Espiritu Santo noqui acai ca tiisi bo 
1 2 1Espiritu Santo noqui acai ca tiisi bo ma cahëyoino, ëbë 
xatë ba. 2Ma chahahuanox pari no tsi mato yona-yonapaoni 

quiha toa chanitimaxëniria ca mahitsa ca idolo bo ra. 3 Jaha tsi 
jariapari ca yoba ma cahëyoixëti ca tsi xo naa: “Yoshihuahacati xo 
Jesu” iyamahi quiha Espíritu Santo mëpihai cato. Jascaria, “Noho 
Ibo xo Cristo” ii quiha Espíritu Santo mëpihacahai ca roha. 

4Nicaparicana. Huéstima tsi xo toa Diós noqui acatsai ca tiisi bo. 
Jasca ca Espíritu Santo tsi xo toa tiisi noqui ati ibo-iboria. Jahuésti 
ca quiha. 5Jasca, tobi huëstima ca jamëri ca quinia bá tsi Dios bax 
yonocoti. Jama, jasca ca Ibo bax yonocoqui noa ra, noqui téquéta. 
Yama xo Ibo huétsa. 6Jasca, tobi huéstima ca jaméri ca tiisi bo 
Dios yonoco ati. Jama, jasca ca Dios tsi xo toa no nohó ca tiisi bá 
tsi yonocohaina. Yama tsi xo Dios huétsa. 

7 Jatiroha ca nohiria bo qui tiisi aqui Espíritu Santo, jatiroha 
ca chahahuacanaibo no mébino iquish na. Yama tsi xo toa ati ibo 
huëtsa ra. 8 Huésti ca nohiria qui yobati tiisi aqui quiha. Nohiria 
huëtsa qui Dios Chant bërohuati tiisi aqui quiha. 9Nohiria 
huétsa qui chitimiti tiisi aqui quiha. Nohiria huétsa qui nohiria 
jënimahuati chama aqui quiha. 10 Huëtsa qui jisti-jistiria ati 
chama aqui quiha. Huétsa qui Dios Chani yoati tiisi aqui quiha. 
Huétsa qui mahitsa ca tiisimacanaibo cahéti tiisi aqui quiha, 
chahahuacanaibo yobati. Jatsi huétsa qui jaméri ca joí tsi chaniti 
tiisi aqui quiha. Jatsi huétsa qui toa yoaha ca chani bérohuati tiisi 
aqui quiha. 11 Tihi ca tiisi bo chahahuacanaibo qui aqui quiha jasca 
ca Espíritu Santo. Yama tsi xo toa ati ibo huétsa ra. Jatiroha ca 
nohiria bo qui tiisi aqui quiha, jaha ja quééhai cató no. 


Huéstima ca xaté bo jaya xo yora 


12Yora jascaria xo noqui chahahuacanaibo iquia. Huéstima ca 
jaméri ca xaté bo jaya quiha. Jascaria tsi xo Cristó maxo, naa 
noqui chahahuacanaibo. Huéstima ca jaméri ca nohiria bo jaya 

quiha noba maxo. 13 Jabi Espiritu Santo tsi no ashimahacani quiha, 
noqui tëquëta, huësti ca maxo manéti. Jabi Cristo yora xaté bo 

xo noqui téquéta. Mishni mishni tsi xo jodiobo. Mishni mishni tsi 
xo carayanabo. Mishni mishni tsi xo yonati bo. Huétsa tsi xo toa 
tsëquë cabo, naa chama jayama cabo. Huësti ca maxo xo noqui 
tëquë. Jasca ca Espíritu Santo noqui acacani quiha. 

14 Huéstima ca xaté bo jaya xo noba yora yoi bo. Mëquë bo, 
poyamé bo, huico bo, tihi cabo jaya quiha. Huésti ca xaté ma 
xo ra. 15Jaha tsi djënahuariahax, “Yora xaté ma xo ëa, mëquë ë 
nomari iqui na” i noba tahé na? ¿Jari noba yora xaté iyamayamahi 
ni? 16 Jascaria, “Yora xatë ma xo éa ra, bëro ë nomari iqui na” titi 
mëtsa ni noba pahoqui pa? ¿Jari noba yora xaté iyamayamahi 
ni? 17 Béro tëquë pi noba yora iirohano tsi djënahuariaxo raca no 
nicana? Huésti ca pahoqui pi noba yora iirohano tsi éjénahuariaxo 
raca no xéténa? 18Jia tsi noqui Diós néhohuaniqué ra. Ja qui jia 
ca quiniá tsi noba yora 6 tsi jamëri ca xaté bo, naa poyamë, huico, 
mëquënë, tihi cabo ja janani quiha. 19 Jascaria ca pi noba yora xaté 
bo iirohano tsi djënahuariahax yora ja ina? 20Huéstima ca xatë bo 
jaya xo noba huésti ca yora ra. 

21 Jaha tsi “Mia niaquia" mëquë qui iti métsama xo noba béro. 
Jascaria, ^E qui yoi xo mia ra. Cata" i tahé qui ti métsama xo noba 
mapo. 22Jama, noqui iriama ca xatë bo tsi xo toa oquë-oquëria 
ca xaté yoi bo. 23Jabi huésti huésti ca noba xaté bo qui rabiqui 
noa. Rabihi tsi toa xaté bo ó quiniaqui noa. Sahuëti tsi noba 
bérabiria ca xaté bo mapaqui noa, nohiria bá jisyamano. 24Toca 
tsi sahuéhacayamahi quiha noba yora xaté oqué cabo. Jama, noba 
yora ca xatë bo Diós oquëhuani quiha. 25Toca tsi ja ani quiha jia tsi 
noba yora xatë bo yonocobéquinano. 26 Jatsi noba yora xatë huésti 
ca pi pahëno tsi pahëhi quiha noba yora tëquëta. Jasca, huësti ca 
xaté oquëhuahacano tsi ja béta ranihi quiha noba yora xatë bo 
tëquë. 

27 Japi mato ë yoacatsai ca tsi xo naa: Yora jascaria xo noqui 
chahahuacanaibo, naa Cristo yora 6 ca xatë bo iquiina. Jamëri 
jaméri tsi xo toa no acaina. 28 Tsayacana. Jariapari tsi jahuë 
Chant chitahëhuati ibo bo noqui Diós ani quiha, jahuë Chant 
pacanamati. Jaquirëquë jahuë Chani bërohuacanaibo noqui ja ani 
quiha. Jaquirëquë Dios Chant tiisimacanaibo noqui ja ani quiha. 
Jatsi jisti acanaibo, jënimahuati chama jaya cabo, mëbicanaibo, 

yobacanaibo, jaméri ca joí tsi chanicanaibo, tihi cabo noqui Diós 
ani quiha, noqui chahahuacanaibo ja mëbicano iquish na. 29 Jaha 
tsi Dios Chani chitahëhuati ibo ma xo jatiroha cabo. Dios Chani 
bërohuacanaibo ma xo noqui tëquë. Tiisimacanaibo ma xo noqui 
tëquë. Jisti acanaibo ma xo noqui tëquë. 30 Jënimahuati chama 
jayama xo noqui tëquë. Jamëri ca joi bá tsi chaniyamaqui noa, 
noqui tëquë. Jato chani bërohuati tiisi jayama xo noa, noqui tëquë. 
Jabi noqui chahahuacanaibo qui Dios tiisi bo tëquë acacani quiha. 
31 Jabi naa tiisi oquë cabo 6 quëëcana. Nicacahuë. Tobi xo toa tiisi 
bo oquë ca quinia huëtsa ra. Jaboqui naa quinia oquë ca mato 
jismacasquia. 


Nohiria bo no noixëti xo 

1 3 1Nohiria ba joi bo, ángel ba joi, tihi ca joi ba tsi chaniti 

mëtsa ë imitsa. Jama, € noiyamapino tsi pacots-pacotsaria, 
campana pacotsa, tihi cabo jascaria ca tsi xo toa ë yoahaina ra. 
2Jasca, Dios Chani yoatí tiisi ë jaya mitsa. Jonë ca jabija ca jahuë 
bo téqué ë cahëmitsa. Jatiroha ca jahuë bo ë cahëmitsa. Jasca, 
Dios qui ë chitimihai iqui tsi maca bo niati tiisi ë jayamitsa. Jabi 
tihi ca ati tiisi ë jayamitsa. Jama, é noiyamapino tsi mahitsa tsi xo 
toa é aca ca tëquëta. 3Jasca, noho jahuémishni bo tëquë ë amitsa 
noitiria cabo qui. Dios Chani quéshpi tsi ëmë ë amitsa naxéna. 
Jama, é noiyamapino tsi mahitsa tsi xo toa é acaina iquia. 

ANoihi tsi huénayama xo noa. Noiquí tsi nohiria mébiqui noa. 
Jasca, nohiria huétsa ba jahué bo ó qué&yamaqui noa noipihi na. 
Noipiquí tsi nomë shinayamaqui noa. 5No noino tsi jia tsi xo noba 
jabi. Jaha tsi huashiyamaqui noa. Caxayamaqui noa. Huétsa bo 
yosicasyama xo noa. 6Noipihi tsi raniyamaqui noa, yoi ca nohiriá 
aqué no. Jama, jia ca pi nohiriá ano tsi rani-raniqui noa noihi na. 
7 Jahué bo tënë-tënëqui noa noiquí na. Nohiria qui chitimiqui noa. 
Jatiroha ca jia ca ó pasoqui noa. Yosana-yamaqui noa. Tihi ca tsi 
aqui noa noiquí na. 

8Naamapaoxéqui no noihaina. Naamapao-yamahai ca tsi xo toa 
Dios Chani yoatí tiisi. Jatixéhi quiha toa. Jatixéhi quiha jaméri 
ca joi bá tsi chanihai ri. Jatixëhi quiha cahëti tiisi. Tihi tsi xo 
toa jatihaina. 9Jaboqui tsi naris-hi quiha toa no cahëhaina rë. 
Naris-hi quiha Dios Chani no yoahai ri. 19 Jama, Cristo bacano tsi 
cahëyoixëqui noa. Toa bari tsi jatixëhi quiha noba iriama ca tiisi ra. 

11 Xocobo ax xocobo jascaria tsi ë chani-chanipaoniquë. Toatiya 
tsi xocobo jascaria tsi ë shina-shinapaoniquë. Jama, joni manëxo 
tsi noho xocoba jabi bo ë nianiquë. 12 Jascaria tsi naris-hi quiha 
Dios jahué bo no cahëyoihaina rë. Jaboqui jia tsi cahéyoiyamaqui 
noa pë xocobo jascaria. Jama, toa bari bëbëchina tsi Dios 
cahëyoixëqui noa ra, naa noba shina ó ca jahuë bo ja cahëhai 
jascaria. 13 Jatsi tres tsi xo toa naamahai ca tiisi bo. Naamaxëhi 
quiha ja qui no chitimihaina. Naamaxëhi quiha jaha no pasohaina. 
Naamaxëhi quiha no noihaina. Jama, oquéria ca tiisi tsi xo toa no 
noihaina ra. 


Jamëri ca joi ba tsi chanihaina 
1 4 1Noiti tiisi ó quëëcana iquia. Jasca, noipama tsi Espíritu 
Santo acai ca tiisi huétsa bo ó quëëcana. Jabi noqui ja acai 

ca oqué ca tiisi tsi xo toa Dios Chani yoatí tiisi. 2Jabi tobi quiha 
toa nohiria ba joi ba tsi chaniti mëtsa cabo. Oquë ma xo toa tiisi ra. 
Toca ca jamëri ca joi ba pi chanihi tsi nohiria qui chaniyamacani 
quiha, Dios qui nori. Jato chani cahëyamacani quiha nicacanaibo 
rë. Espiritu Santo tsi cahëhama ca jahuë bo chanicani quiha. 
3Jama, noba noma joi pi Dios Chani yoahi tsi nohiria qui chaniqui 
noa jato mëbixëna. Toca tsi chamahuahacacaxécani quiha. Toa 
quinia tsi jato ranihuaxëqui noa. ^Jama, jamë roha mébihi quiha 
toa jamëri ca joi tsi chanihai cato. Jahuë noma joi tsi Dios Chani 
yoahai ca tsi xo toa chahahuacanaibo tëquë mëbihaina. 5Jabi 
jamëri ca joi bë tsi ma chanino, mato téqué iquia. Jama, ë qui oqué 
tsi xo toa Dios Chani ma yoahaina mato noma joí no. Oqué tsi xo 
toa jahué noma joí tsi Dios Chani yoahai cato. Jama, jaméri ca joí 
pi toa yoaha ca chani tsohuécara ca nohiriá bërohuano tsi jënima 
tsi xo toca ca ja chanihaina. Mébihacaxéti xo chahahuacanaibo 
iquia. 6 Shinaparicana, ëbë xaté bá. Jaméri ca joi bá pi mato qui 
chaniquí tsi djënahuariaxo raca mato ë mébina? Mahitsa tsi xo 
toa é yoahaina iquia. Jama, é cahéhai ca jahué bo, é qui Diós ani 
ca chant, jahuécara ca chani paxa cato, tihi cabo pi béroria tsi ë 
chanino tsi mébihacaxéhi quiha iglesiá ca nohiria bo ra. 

7 Béroria pi nohiriá jahué bisto i-iyamano tsi pacotsa roha tsi 
xo toa ja acaina. Müsica ma xo ra. Jascaria pi jamëri ca joi tsi 
jato qui no chanino tsi éjénahuariaxo raca Dios Chani nohiriá 
cahéna? 8Béroria pi trompetá xoohacayamano tsi nianati 

shomahuahacayamaxëhi quiha soldado bo ra. Pacotsa roha tsi xo 
toa ja nicacanaina. 9 Jascaria pi bëroria tsi mato noma joi tsi Dios 
Chani ma yoayamano tsi djënahuariaxo raca mato chani nohiria 
ba cahéna? Jato qui mahitsa tsi xo toa ma chanihaina iquia. 10 Jabi 
huéstima tsi xo toa maí ca jaméri ca joi bo ra. Jato ibo qui jia ca xo. 
Jato noma joi cahëriacani quiha. 11 Jama, jamëri ca joi pi ë qui joni 
chanino tsi djënahuariaxo raca ja yoacatsai ca ë cahéna rë2 Jahué 
joi iqui tsi chaninabëquitima ixëhi quiha noa rë. 12Tonia Espíritu 
Santo acai ca tiisi bo 6 quëëriaqui mato iquia. Jënima quiha. Jatsi 
toa oqué ca tiisi bo ó quëëcana, chahahuacanaibo mébihacano 
iquish na iquia. 

13Dios nicaxëti xo toa jamëri ca joi tsi chanihai cato, jahuë 
chani bërohuati tiisi ja qui Diós ano iquish na. 14Jabi Dios qui 
jamëri ca joi pi ë chanino tsi noho jana roha tsi xo toa chanihaina. 
Cahéhaxma tsi chaniquia ra. 15 dJapi jëni ca quiniá tsi chanixëhi 
ni ëa sa? Dos ca quinia tsi chanixëquia ra. Jatsi jaméri ca joí 
tsi chanixëquia Dios qui. Jasca, noho noma joi tsi chanixëquia 
nohiria bo qui noho chani ja cahëyoicano iquish na. Jamëri ca 
joi tsi quëquëxëquia. Jascaria, noho noma joi tsi quëquëxëquia, ë 
quëquëhai ca nohiria ba cahëno. 16Jatsi quiniacaxëcahuë. Mato 
shinaná tsi, naa jamëri ca joi tsi jia tsi Dios ma ocahuapino tsi 
éjénahuariaxo raca ma yoahai ca nohiria bë cahéna? Nicahax, 
éjénahuariahax “Amen, jaahuë” i jaca na? Jato jomaxëhi quiha toa 
ma yoahaina rë, mato noma joí tsi ma chaniyamapiqué no. 17 Jia tsi 
xo toa Dios ma oquéhuahaina ra. Jama, mëbihacayamaxëhi quiha 
chahahuacanaibo ré, jaméri ca joí tsi ma chaniqué no. 18Jabi Dios 
qui “Gracias” iquia ra, jaméri ca joí tsi Dios qui chanihai ca ë nori 
quëshpi na. Mato oqué tsi xo toa jaméri ca joi ba tsi ë chanihaina 
iquia. 19 Jama, chahahuacanaibo bésojó pi jamëri ca joí tsi chani 
tétéca ë chanino tsi mahitsa tsi xo toa ë yoahaina. Jato jomaxëhi 
quiha. Jatsi arati ja caticano tsi oqué tsi xo toa chani pistia roha 
ca é yoahaina jato noma joí no iquia. Toca tsi mébihacacaxécani 
quiha chahahuacanaibo tëquë, jato joí tsi € chaniqué no. 

20Xocobo shinahai ria tsi shinayamacana, ëbë xatë bá. 
Shinaxoma tsi acani quiha pë. Jama, yoi ca pi jisiquino tsi jia tsi xo 
toa cahétimaxéniria ca iquiina, naa xocobo jascaria. Jama, oqué- 
oquéria tsi xo toa shina-choshi iquiina iquia. Jatsi shinaparicana. 
21Siri tsi quiha Israél ca chahahuayamahai ca nohiria bo 

yobahacaniquë. Jamëri ca joi tsi jato qui Dios chanini quiha. Jabi 
nëcahi quiha Quënëhacanish cabo: 

“Jamëri ca nohiria ba joi tsi mato qui chanixëquia. Toca tsi ë 
chanino tsi jari ë qui nicayamaxëqui mato pë” i Israël cabo 
qui Dios ni quiha” 

ii quiha Quënëhacanish cabo. 22¿Tsayacanai? Jaméri ca joi tsi 
quiha toa chahahuayamanish cabo Dids yobaniquë ra. Jabi toca 

xo jaboqui. Iglesiá ca nohiria, naa Dios nohiria yoi bo quëshpi 

ma xo toa jamëri ca joi tsi no chanihaina. Jato qui Dios Chani 
yoahacaxëti xo jato noma joi no iquia, ja mëbihacacano iquish 

na. 23 Jaha tsi jamëri ca joi ba tsi chahahuacanaibo chaniyamano 
catihax na. Tocapiyamajacano tsi djënicaxëcahi ni iglesia qui 
jicohax ca chahahuayamacanaibo ra2 Toca ca chani nicahax 
“Yoyoxëni ca xo toa chahahuacanaibo” ¿iyamacaxécahi ni? 
Tocacaxécani quiha pë. 24Jama, noba noma joí pi Dios Chant no 
yoano tsi no yoahai catë bërohuahacaxëhi quiha jato jocha. Jato 
joí pi Dios Chani ja nicacano tsi tsacahacaxéhi quiha jato shinana 
iquia. 25Toca tsi jato qui bërohuahacaxëhi quiha jato shina 6 ca yoi 
ca jahuë bo ra. Jaha tsi jato rapotó tsi mënicaxëcani quiha Dios qui 
araxëna. Mënihax, “Jabija xo ra. Néá xo Dios mato béta” icaxécani 
quiha. 


Yoyoyamacana Dios qui arati ma catiqué no 


26 Japi mato qui noho yoba tsi xo naa, ëbë xatë ba. Arati catihi 
tsi shomahuahacacana mabë xatë mëbixëna. Quëquëti jayaxéti 
xo huësti huësti cabo. Tiisimaxëti xo huëtsa bo. Dios quima ca 
chant yoaxëti xo huétsa bo. Jaméri ca joi ba tsi huétsá chanino. 
Jatsi ja yoahai ca nohiria huétsá bérohuano, chahahuacanaibá 
cahéno iquish na. No acai cató tsi mébihacaxéti xo jatiroha 
cabo iquia. 27 Tobi pi jaméri ca joi bá tsi chanicas-canaibo no tsi 
huésti huésti tsi ja chanicaxéti xo, naa dos, tres ca nohiria bo 
roha iquia. Jariapari chanixëti xo huéstita; jaquiréqué huëtsa, 
jaquiréqué huétsa. Jasca, jato chani bérohuati xo nohiria huétsa 
ra. 28Mato xéréqué pi jato chani bérohuahai ca nohiria yamano 
tsi ja pasiti ca xo iquia. Chahahuacanaibo bésojó tsi jaméri ca 
joi bá tsi ja chaniyamacano. Téxé bo qui bérohuahacaxéti xo 
jato chani. Yama pi ja no tsi jaméno, Dios, tihi roha cabo qui ja 
chanicano ra. 

29 Jasca, Dios Chani yoaxëti xo dos, tres cabo. Chanijacano tsi 
jia tsi jato qui nicaxéti xo chahahuacanaibo tëxë bo. 30 Jasca, Dios 
quima pi tsohuëcara ca tsahohai ca nohiria chani bino tsi jënëxëti 
xo toa nii ca chanihai cato. 31Jia tsi xo Dios Chani ma yoahaina 
mato tëquëta. Quinia jia tsi, naa huësti huësti tsi ma chanino, 
jatiroha cabo tiisimahacano iquish na. Mëbihacaxëti xo jatiroha 
cabo. 32Jasca, cahëhaxma tsi chaniyamaxëti xo toa Dios Chani 
yoati tiisi jaya cato. Ja yoyoyamano. 33 Jabi pacots-huati Ibo ma xo 
noba Dios ra. Ja qui yoi tsi xo toa ma pacots-huahaina ma catiquë 
no. Jia ca quiniá tsi noqui aranabëquima-catsi quiha noba Ibo ra. 


Iglesiá ca yoxa ba jabi 

Jia ca quiniá tsi noqui aramacatsi quiha Dios jatiroha ca 
iglesiá no. 34 Jatsi ma arano tsi pasixëti xo yoxa bo iquia. Ja 
chaniyamacano, “Nohiria ja rëquëniniyamacano” i Quënëhacanish 
cabo ai quëshpi na. 35 Jahuëcara ca cahëpicasqui tsi jato bënë 
bo ja nicacano jato xobo xo na. Rabiria tsi xo iglesiá ca yoxa bo 
chanihaina iquia. 

36 Jatsi quiniacaxëcahuë. Naa yoba pasomaha pi ma no tsi “¿Mato 
ó tsi Dios Chani chitahëni pa?” iquia. “¿Mato qui roha jahuë Chani 
raahacani pa?” iquia. lyamahi quiha. Nicacaniquë nohiria huétsa ri. 
37 Jabi Iboba yoba tsi xo naa mato qui ë quënëhaina ra. Iboba yoba 
ja nori ca cahëxëti xo toa mato xërëquë ca Dios Chant yoatí tiisi 
jaya cabo. Cahëxëti xo tiisi huétsa jaya cabo ri. 38E yoahai ca yoba 
pi ja chahahuayamacano tsi tihi cabo chahahuayamacana. 

39 Jarohari tsi Dios Chani yoatí tiisi ó quëëcana iquia, ëbë xatë 
bá. Jasca, jaméri ca joí pi nohiriá chanino tsi pasimayamacana. 
40 Quinia jia tsi acacaxéti xo jatiroha cato, arati ma catiqué no. 


Cristo Chani 


1 5 1Dios xabahamati Chani, naa mato qui é yoani ca Chani 

mato shinamacasquia. Toa Chani ma bini quiha. Toa Chani 
qui chitimiriaqui mato. 2Japi mato qui é yoani ca qui chitimihi tsi 
toa Chaní tsi xabahamahacaxéqui mato ra. Tocapiyamamano tsi 
mahitsa tsi xo toa ma chahahuahaina iquia. 

3-4 Jariapari tsi Cristo quima ë bini ca jahué bo mato ë 

yoaniquë. E yoani ca tsi xo naa ra: Noba jocha quëshpi tsi Jesu 
naniquë, Quënëhacanish cabá yoani jascaria. Jaquirëquë ja 

maihuahacaniquë. Jatsi tres bari quirëquë ja bësomahacaniquë, 
Quënëhacanish cabá yoani jascaria. 5Bésohax Pedro qui ja 
jisiquiniquë. Jatsi jahué doce ca rabéti bo qui ja jisiquiniqué. 
6 Jaquirëquë quinientos ca xaté bo qui ja jisiquiniquë. Jasca, jari 
jaboqui bëso tsi xo toa jato 6 huéstima cabo, naa Jesu béso ini 
ca jisnish cabo. Rësoyoni quiha tëxë bo. 7 Jatsi Jacobo qui ja 
jisiquiniquë. Jaquirëquë jahuë Chant chitahëhuati ibo bo tëquë qui 
ja jisiquiniquë. 

8 Jarohari tsi ë qui yoi Cristo jisiquiniquë ra, Damasco quinia 
ca bahi no. Shoma ë ini quiha. 9 Jabi ëa oquëria ca xo toa Dios 
Chani chitahëhuati ibo bo. Ea ti tsi xo toa iriama cato, Dios 
iglesiá ca nohiria bo ë tënëmapaoni quëshpi na. Ja iqui tsi Chani 
chitahëhuati ibo quénahacapaimaria ma xo ëa ra. 10Jama, ëa Diós 
noi-noirianiquë. Ja noihai ca iqui tsi shomaria xo ëa jaboqui ra. 
Mahitsa éa ja noiyamani quiha. Ja noihai iqui tsi shomaria xo ëa 
jaboqui ra. Mahitsa ëa ja noiyamani quiha. Ja noihai ca tahëhax 
ja bax yonocoriaquia ra. Chani chitahëhuati ibo huëtsa bo oquë 
tsi xo toa é yonocohaina iquia. Jabi ëa yonocomati chama tsi 
xo toa ëa ja noihaina. 11 Jabi jia tsi xo toa noba yonoco tëquëta. 
Yonoconabéquipama tsi jasca ca Chani jia ca yoaqui noa, naa noqui 
Chant chitahëhuati ibo bo tëquë. Naa Chant ma chahahuaniquë 
iquia. 


Bësotëquëxëhi quiha Cristó-na bo 


12“Rësonish cabo quima Cristo tërohacaniquë” iqui noa, naa 
noqui Chani chitahëhuati ibo bo tëquë. Jabija ca noba Chani pi 
no tsi djënahuariahax raca “Bësotëquëyamaxëhi quiha nohiria 
bo” i mato mishni bo na? 13Nohiria bo pi bësotëquëyamano 
tsi bésomahacayamani quiha Cristo ri iquia. 14Jasca pi 
Cristo bësomahacayamarohano tsi mahitsa tsi Dios Chani 
yoaqui noa. Jasca, mahitsa tsi xo toa ja qui ma chitimihai ri. 
15 Jarohapa tsi Dios quiahuaqui noa tonia, mahitsa “Rësonish 
cabo quima jahuë Cristo Dids tëroniquë” i nohiria bo qui 
no ai quëshpi na. Jatsi shinaparicana. ¿Bésotéquexéhi ni 
nohiria bo iquia? Bësotëquëyamapijacano tsi Diós jahué Cristo 
bësotëquëmayamani quiha jaa ri iquia. 16 Jasca pi rësonish cabo 
bësotëquëyamano tsi bésomahacayamani quiha Cristo ri. 17 Cristo 
pi bësomahacayamarohano tsi mahitsa tsi xo toa ja qui ma 

chitimihaina rë. Jari mato jocha ó tsi bëno xo mato ra. 18 Jasca, 
bësotëquë-yamaxëhi quiha Cristo qui chitiminish ca rësonish cabo 
ri. 19 Tsayacahuë. Jaboqui noqui ranihuahi quiha toa bësotëquëti 
ó no pasohaina ra. Noqui jia quiha. Jama, bësotëquëyamapihi tsi 
noitiria ca noqui xo naa ra, no parahacaha quëshpi na. 

20No parahacayamaniquë iquia. Rësonish cabo quima Cristo 
tërohacani quiha. Bësohi quiha. Jariapari ca maihuahacanish 
ca bësotëquëhai ca nohiria tsi xo naa. Ja bësotëquëni iqui tsi 
bësotëquëcaxëcani quiha jahué nohiria bo ri. 21 Jabi Adán jocha 
iqui tsi rësohi quiha nohiria bo tëquë. Jasca, Cristo bëboni 
iqui tsi bësotëquëxëhi quiha nohiria bo ri. 22Résoxéqui noa, 
noqui téquéta, noba jahépa Adán jocha iqui na. Jascaria tsi 
bësotëquëxëqui noa, Cristó-na bo no nori iqui na. 23Jariapari 
tsi Cristo bësomahacaniquë. Jariapari ca tsi xo toa. Jaquirëquë 
bésomahacaxéhi quiha Cristó-na bo ri, jahari ja joxëquë no. 
24 Jaquiréqué joxéhi quiha jahué réso, naa jahué Jahépa Dios qui 
ja yonahai ca jahué bo ja méaxéqué no. Jama, méanox pari tsi ja 
pasomaha ca chama bo téqué bëboxëhi quiha ra. Bëboxo tsi jahuë 
Jahëpa Dios qui ja yonahai ca mëaxëhi quiha. 25 Jama, jaboqui 
Chama-chamaria xo Cristo. Jahuë Jahëpa qui jari mëahama tsi 
xo toa ja yona-yonahaina. Ja pasomaha ca chama bo tëquë ja 
bëbopariti xo. 26 Jabi jaroha ca noqui pasomaha ca tsi xo toa no 
résohaina. Bëbohacaxëhi quiha toa ri. 27 Nicacana. “Cristo chama 
nama janahacaxëti xo jahuë bo tëquë” ii quiha Quënëhacanish 
cabo. Jabi “jahuë bo tëquë” i Dios Chani no tsi jahuë chama nama 
jahuë Jahëpa Dios nori ca ma quëscahuamitsa. Jama xo. Jahëpa 
Dios tsi xo toa jahué Cristo chama namá ca jahuë bo janati 
ibo-iboria. 28 Jabi Cristo chama namá tsi jatiroha ca jahué bo 
janahacano tsi jahué Jahépa chama namá jamé janaxéhi quiha 
Baquë. Toa bari tsi jatiroha ca yonaxëhi quiha Dios. 

29 ¿Jahué 6 pasohi ni nohiria bo, rësonish cabo bax ja 
ashimahacacaquë no2 Tocacani quiha naipa xo tsi jato 
rabëti yamabo jiscascani na. Jama, “Yama tsi xo nohiria bo 
bësotëquëhaina ra” i pi jaca no tsi djëniriahax jato rabëti yamabo 
bax ashimahacacahi ni pa? 30Rësonish cabo pi bësotëquëyamano 
tsi yoyoxëniria cabo noqui xo naa, naa noqui Dios Chani 
yoacanaibo. Jatiroha ca bari tsi toa Chani tahëxo tsi noqui acatsi 
quiha noqui pasomaha cabo ra. 31 Jishopë. Jatiroha ca bari tsi toa 

Chani tahëxo tsi ëa acascani quiha pë, ëbë xatë ba. Jasca, ë qui jia 
tsi xo toa Ibo Jesucristo 6 tsi ma bësohai ri. Mato parayamaquia. 
32 Efeso ax tsi ë acacaqué ani quiha. Caxaxëniria ca yohina 
jascaria toa joni bo ini quiha. Japi rësonish cabo bësotëquëyamano 
tsi mahitsa jato pasomaha ë iquinaniquë. Jasca, nohiria bo pi 
bësotëquëyamano tsi jaboqui no yoyono iquia. No oriquino. Jënë 
no ariano. No tocano ra, huëaquë tsi no rësosharihai quëshpi na. 
33 Ma parahacayamano. Mato jabi jia ca yoshihuacaxëcani 
quiha toá ca yoyocanaibo, mato bëta ja rabënapiquë no. 
34Quiniacaxécahué. Toá ca paraxéni ca nohiria bo quima 
bësocahuë. Jari jochayamacana. Jasca, mato 6 tsi xo toa 
huésti huésti ca Dios cahéyamacanaibo iquia. Nécaquia mato 
bérabimaxéna. 


Yora paxa ca no bixéhaina 


35 Quiniacaxëcahuë. Mato nicacaxëcani quiha huésti huësti 
cabo, naa résonish cabo yoati na. Nicahax, “¿Jénahuariaxo raca 
tërohacaxëhi ni résonish cabo sa? ¿Jéni ca yora jayacaxécahi ni sa, 
ja bësotëquëxëquë no?” icaxécani quiha pë. 36Yoyoxéni tsi xo toca 
ca ja nicacanaina iquia. Shinaparicana. Joconox pari tsi maí tsi toa 
béro maihuahaca-parixéti xo. Ja rësoparixëti quiha. 37 Banapiqui 
tsi jahuë bëro yoi banaqui noa, jahué jihui nomari. Jahuécara ca 
ma banahai ca bëro jamëri tsi xo toa ja jocohaina. 38 Toa bëro ma 
banano tsi ja qui yora paxa ca aqui Dios, naa ja qui jia ca yora. 
Jabi jatiroha ca bëro qui jahuë yora yoi ca ahi quiha. Ja iqui tsi 
jamëri jamëri tsi xo toa ja jococanaina. 39 Jascaria tsi tobi jamëri 
ca nami bo ri. Tobi nohiria nami. Tobi yohina nami. Jaquirima tsi 
xo isaca nami. Jasca, jamëri tsi xo sanino nami ri. Tihi cabo tsi 
xo jamëri. 40 Jascaria tsi xo naipá ca jahué bo. Noqui rima tsi xo 
ángel yora bo. Mai ca nohiria jamëri tsi xo jato oquë ri. 41 Jascaria, 
jamëri tsi xo bari, oxë, huishti bo. Oxë huahuahai ca quirima tsi 
xo bari huahuahaina. Jamëri tsi xo huishti huahuahai ri. Jasca, 
huësti huishti jamëri tsi xo huishti huëtsa huahuahaina. Yama 
tsi xo jaharisi cato ra. 42Jabi tocaxëhi quiha ra, rësonish cabo 
bësotëquëxëquë no. Jaboqui porohi quiha maihuahacahax ca yora. 
Jama, porotimaxëni tsi xo toa tëronoxëti cato. 43 Yoiria tsi xo toa 
maihuahacahax ca yora ra. Anomariaxëhi quiha toa tëronoxëti 
cato. Chamayama tsi xo toa maihuahacahax cato. Chama 

jayaxëhi quiha toa tëronoxëti cato. 44 Noba noma yora tsi xo toa ja 
maihuahacahaina. Jama, ja térohacaqué tsi mana ca yora ixéqui ra. 
Jabi tobi dos ca yora jaméri cabo. Huésti tsi xo toa noba noma yora 
yoi. Rësoxëhi quiha toa. Jasca, tobi xo yora huëtsa, naa Diós noqui 
axéhai ca mana ca yora. 

45 Jabi jariapari ca joni Adán iniqué. Bésohai ca nohiria ja 
manéni quiha. Jama, nohiria bësomati ibo-iboria toa segundo 
ca joni manéni quiha, naa Cristo. 46¿Tsayacanai? Jariapari tsi 
xo toa noba noma yora. Jaquiréqué tsi xo toa Diós noqui axéhai 
ca yora, naa noba mana ca yora. 7 Mai cospó tsi toa jariapari ca 
joni acacani quiha. Tocamaxo toa segundo cato. Mana ax ja joni 
quiha. 48 Jabi cospó tsi acacanish ca Adán jascaria xo noqui mai 
ca bësohai ca nohiria bo. Jama, mana ca joni jascariaxëhi quiha 
Cristó-na bo. 49 Jaboqui Adán yora jascaria ca jaya xo noa. Jahuë 
noma jabi no bini quiha. Jascaria tsi mana ca joni yora jascaria ca 
jayaxéqui noa ra. Jahué mana ca jabí tsi acacaxéhi quiha noa. 

50E yoacatsai ca tsi xo naa ébé xatë ba. Nicacana: Mana, naa 
Diós otohai ca qui jicotimaxéniria tsi xo toa noba noma yora bo 
iquia. Bëso-bësopaotimaxëniria ca tsi xo naa noba rësohai ca yora 
bo. 51 Mato parayamaquia. Jiaria ca yoahama ca jahué bo mato 
yoaquia: Résoyamaxéqui noa, naa noqui tëquëta. 22 Mëri tsi, naa 
bëxtiria tsi yora paxa ca noqui acacaxëhi quiha jaroha ca trompeta 
xoohacaxëquë no. Toa trompeta xoohacano tsi tërohacaxëqui toa 
résonish ca chahahuacanaibo pari. Résotimaxéni ca yora paxa 
ca jayacaxécani quiha. Jatsi jabitihuahacaxéqui noa, naa noqui 
béso cabo. 53Porotimaxéni ca yora sahuëxëhi quiha noba porohai 
ca yora bo iquia. Rësotimaxëni ca yora rarinaxëti quiha noba 
résohai ca yora bo. 54Jabi toa résotimaxéniria ca yora no sahuéno 
tsi jatihuahacaxéqui Quénéhacanish cabo, naa “Quéyohacaqué 
no rësohaina ra. Jia tsi xo no bëbohaina” iquiina. 55¿Tsayacanai? 
Noqui bébotimaxéni tsi xo no résohaina ra. Résohai qui 
raquéyamaqui noa. 56 Jabi jocha chama tahëhax tsi résoqui noa. 
Jasca, Moisés yoba tahéxo tsi noqui quésoti chama jaya xo jocha ra. 
57 Jama, Dios qui “Gracias” iqui noa, naa dos ca chama bo béboti 
métsa no nori iqui na. Noba Ibo Jesucristó tsi noqui bëbomahi 
quiha Dios. 58 Jatsi chamatsicana, ëbë xaté ba. Mahitsa ca tiisí tsi 
mëpihacayamacana. Jasca, Iboba yonoco ma ariano. Tocapimano 
tsi mahitsama ixëhi quiha Ibo bax ma acaina iquia. 

Noitiria cabo qui ofrenda acaina 


1 6 1Dios nohiria bo bax, naa Jerusalën ca noitiria cabo bax 

parata yoati tsi yobacasquia, jia ca ati ma cahëno iquish 
na. Galata mai ca iglesia bo ë yobani ca jasca ca tsi xo naa yoba ri. 
Nëcacana: 2Jatiroha ca domingó tsi mato sueldo quima ca parata 
xaté ma janaxëti xo ofrenda qui. Tocapimano tsi ofrenda huétsa ë 
catiayamaxëti xo, mato qui ë shishoxëquë no. 3Mato qui cahëxo 
tsi mato ofrenda raaxéquia Jerusalén qui. Mato qui jia ca joni bo 
ya tsi mato ofrenda raahacaxëti xo iquia. Jasca, naa joni bo qui 
joihuati carta bo axéquia, jia tsi Jerusalén qui ja cahécano. 4Jasca, 
Jerusalén qui é caapino tsi ë bëta ja bocano jato ri. 


Pablo Corinto cabo qui shishocasnina 


5Jaboqui Macedoniá ca chahahuacanaibo qui shishoparicasquia. 
6Shishoquiria tsi mato qui caxëquia chitëxëna. Naama matsitiyá 
tsi ë chitëmitsa mato bëta. Jaquirëquë jia tsi rëquë ëa raati métsa 
ixéqui mato iquia, ë cahai ca jahuëniacara ca qui. 7 Johax mëri tsi 
nacocasyama xo ëa ra. Dios qui jia pi no tsi naama tsi chitëxëquia 
johax na. 8 Jaboqui canoma xo ëa. Efesó tsi chitéparicasquia 
Pentecostés fiesta bari quëshpi na. 9 Jasca, néa xo tsi huëstima ca 
xaba jaya xo ëa, Dios yonoco axëna. Jasca, jari huëstima tsi xo toa 
Dios Chani pasomaha cabo néá no rë. 


Timoteo — Apolos 


10-11 Mato qui Timoteo shishopino tsi jia tsi toa joni joihuacana. 
Dios bax yonocohi quiha, naa ëa jascaria. Joihuaxo tsi 
chahahuacana ra, Dios yonoco ja acai quëshpi na. Jasca, toa joni 
ma mëbino jia tsi jahari ë qui ja jono. Noho carta bëcanaibo 
bacaquë tsi jaha pasoxéquia jisti. 12Jasca, Apolos mato qui 
shishomacasquia. “Naa carta bohai ca xatë bo ya mi cano mia ri”i 
ja qui ë quë. Jaboqui cacasyama xo rë. Jari shinahi quiha. Tonia 
mato qui caxëhi quiha xaba huëtsa tsëquëquë no. 


Jaroha ca chani 


13Quiniacaxëcahuë. Tobi quiha mahitsa ca chani. Jaha tsi 
Dios yoba 6 tsi coshicana. Jasca, chahahuayamacanaibo qui 
raquëyamacana. Chamacahuë. 14 Noixo tsi jatiroha ca ma ano ra. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


1 Corintios 16 496 


15 Jasca, Estéfanas, jahuë xobó cabo, tihi cabo yoati tsi nicacasquia. 
Jariapari ca Cristo qui bëbohacanish cabo ja icani quiha Acaya mai 
no. Dios nohiria bo ja mëbiriacani quiha noixo na. 16 Jia tsi xo toca 
ca nohiria bo. Jabi toca ca nohiria bá pi mato réquéninino tsi jato 
yoba nicacana. Jia tsi xo toca ca nohiria bá mato réquéninihaina 
iquia, naa mato xërëquë ca yonocoriacanaibo. 17 Jasca, rani- 
raniquia Estéfanas, Fortunato, Acaico, tihi cabá éa jisi bécani iqui 
na. Jaboqui ëa mëbicani quiha mato tahëxo na. 18 Nëa xo tsi éa 
ranihuacani quiha, naa mato ja ranihuapaoni jascaria. Néca ca joni 
bo ma chahahuaxéti xo, jato yonoco jia ca iqui na. 


Joihuahaina 


19 Mato joihuaqui nëa ca iglesiá cabo, naa Asia mai ca 
chahahuacanaibo. Mato joihuacatsi quiha Aquila, Priscila, 
jato xobó ca aracanaibo. 20 Mato joihuahi quiha néá ca 
chahahuacanaibo tëquëta. 21 Jarohari tsi mato joihuaquia ëa ri, ë 
quënëhai catë no. 22Jasca, yoshihuahacaxéti xo toa tsohuécara ca 
noba Ibo noiyamahai cato. Noba Ibo jono ra. 23Noba Ibo Jesú mato 
noino ra. 24 Jesucristó no bax ani iqui tsi mato tëquë noiriaquia ra. 
Iquë. 

Segunda Carta Del Apostol 
San Pablo a Los 


Corintios 





Corinto ca iglesia Pablo joihuanina 


1 1Pablo, naa Jesucristo yonati tsi xo naa carta quënëti ibo. Jabi 
ëa Diós biniquë ra, jahuë Chani chitahëhuati ibo iti. Jatsi 

Corintó ca chahahuacanaibo, Acaya mai ca chahahuacanaibo, 

tihi cabo joihuaquia. Jasca, mato joihuahi quiha Timoteo ri, naa 

ë bëta ax tsi yonocobëquihai cato. 2Noba Jahëpa Dios, noba Ibo 

Jesucristo, tihi cabá mato shomahuano. Mato ja ranihuacano ra. 


Ibo bax Pabló ténénina 


3Jabi Dios qui, naa noba Jesucristo Jahépa qui “Gracias” 
iquia ra. Noqui shomahuati Ibo-iboria tsi xo toa noba Jahépa 
ra. No tënëpino tsi noqui mëbixëhi quiha ra, mëbiti ibo- 
iboria ja nori iqui na. 4No cohuëno tsi noqui chamahuahi 
quiha ra. Tocahi quiha, nohiria huëtsa bo no mëbino iquish 
na, ja cohuënacaquë no. Dids noqui mëbini jascaria tsi jato 
mëbipixëqui noa noqui ri. 5Jasca, anomaria tsi xo toa no 
bax Cristo ténénina ra. Ja iqui tsi no mëbiriahacaniquë. Jatsi 
jaboqui ténépihi tsi mébiriahacaxéquia éa ri ra, Cristo chamá no. 
6-7 Jasca, mëbihacaxëqui mato ri, Dios Chant ë yoahai iqui tsi ë 
tënëxëquë no. Ea Cristó mëbihai ca tsayacahuë. Tsayapiquí tsi 
Diós xabahamati quinia cahëxëqui mato iquia. Jasca, ëa jascaria 
tsi ma tënëno tsi mato mëbixëhi quiha Dios ra, ëa ja mëbihai 

jascaria. Mato parayamaquia. Mato mëbixëhi quiha ja bax ma 
tënëxëquë no. 

8Nicaparicana, ëbë xatë bá. Asia mai xo tsi quiha anomaria 
é ténéniqué iquia Ibo bax na. Noho coshi oqué é ténéhai ini 
quiha. Toatiyá tsi chamayama cohué ë iniquë. Huëjë noho shina 
ini quiha rë. Ja iqui tsi bésoti ó € pasoyamaniquë. 9Toatiyá tsi 
“Rësopaimaria xo ëa rë” i ë niqué tënëhi na. Jama, tocajaniquë 
ra, ë quima Dios quiri, naa nohiria bo Bësomati Ibo-iboria quiri 
ë bësono iquish na. 10Jatsi ëa Ibobá mëbi-mëbiniquë ra. Ja iqui 
tsi ë rësoyamaniquë. Jasca pi xaba huëtsa tsi ë tënëtëquëno tsi ëa 
mëbitëquëxëhi quiha Dios iquia. 11 Jatsi € bax béhoxcana, preso 
quima ë paquëmahacano iquish na. Japi ë bax huëstima ca nohiria 
bo bëhoxno tsi oquë-oquëriaxëhi quiha toa “Gracias” i-icanaibo ra, 
Dios ëa mëbixëquë no. 


Pablo bamanina Corinto yaca qui caxëna 


12Ranixo tsi ë yoacatsai ca tsi xo naa: Dios Chani yoaquí tsi 
mato yoi, nohiria huëtsa bo, tihi cabo ë parayamaniquë ra. Jiaria 
noho jabi i-ini quiha mato bëta ë iniqué no. Jasca, yama tsi xo 
toa yoi ca é anina iquia ra, nohiria huétsa bo xéréqué xo na. Jabi 
ëa noixo tsi quiha jahuë chamá tsi Diós ëa mëbi-mëbiniquë ra jia 
ca é ano iquish na. Jasca, toca tsi mato mëbicasquia ëa ri, noho 
tiisí tsi nomari. 13Jasca, naa carta quénépama tsi béroria ca chani 
quénécasquia, noho chani tëquë ma cahëyoino iquish na. Yama 
tsi xo toa noho carta 6 ca jonë ca chani ra. Mato parayamaquia 
quënëqui na. 14Jaboqui jia tsi ëa ma cahéyoiyamamitsa ré. Jama, 
huësti bari tsi ëa cah&yoixéqui mato tia, noba Ibo Jesu joxëquë 
no. Toa barí tsi ranixéqui mato, mato bax é ani quéshpi na. Jasca, 
mato qui ranixéquia éa ri. 

15Néca tsi shinaquí tsi mato qui shishoti planes ë aniquë 
mato ranihuatëquëcasqui na. 16 Jariapari tsi Macedonia mai 
qui capama tsi mato qui ë shishocasni quiha. Jaquirëquë, 
Macedonia ax riquiquiria tsi mato qui ë shishotëquëcasni quiha. 
Tihi tsi noho planes ini quiha. Toca tsi mato qui é caarohapino 
tsi jodioba mai qui ëa raati ma mëbiquë aniquë tia. Jama, 
canoma ë ini quiha ré toatiyá no. 17 Jishopë. Naa carta bichí 
tsi Macedonia mai ó é nori ca jisi tsi “Jocasyamaxo ra. Quiahi 
quiha ra” éixéhi ni mato sa ëa yoati na? Parahaxma tsi mato 

qui ë shishocasniquë iquia ra, canoma ë ini nori. Jabi paracani 
quiha huëstima ca Dios cahëyamacanaibo pë, jato planes aqui 
na. 18Tocayamahai ca ëa xo naa ra. Jasca, ëa cahëyoihi quiha 
Dios. Noho planes aqui tsi parayamaquia. 19 Tsayacahuë. Dios 
Baquë Jesucristo Chani mato qui yoaqui tsi no parayamaniquë 
ra, naa Silvano, Timoteo, ëa. Jasca, parayamaqui Cristo ri. 
Chahahuahacaxëti xo jahué Chani ra. 20Jasca, Cristo iqui tsi 
jia tsi xo toa noqui Diós québihaina. Parayamahi quiha. Jahué 
Chani jatihuahi quiha ra. Jascaria tsi Jesucristo yonati bo no 
nori iqui tsi quiayamaqui noa, noqui ri, Dios oquéhuacasquí 
na. 21 Jabi Dios tsi xo toa noqui mébihaina ra, jabi jiaria ca no 
jayano iquish na. Jasca, Dios tsi xo toa noqui raati ibo-iboria 
ra, jahué Chani yoati. 22Jasca, noqui chahahuacanaibo ja 
jiisaniqué, noqui ibohuaxéna. Jiisaxo tsi quiha Espíritu Santo 
noqui ja aniqué, parayamahai ca ja nori ca no cahéyoino iquish 
na. 

23 Jaboqui Dios nicaquia mato qui ë quënëhai ca carta ja 
tsayano. Jatiroha ca cahéhi quiha. Mato parayamaquia ra 
quënëqui na. Mato qui ë shishoti planes ë rarinama-niqué pë, mato 
bërabihuacasyamaqui na. Caarohapixo tsi quiha mato ë raahaquë 
aniquë tia. Jabi ja tsi xo toa mato qui ë cacasyamanina ra. Mato 
ë raahacasyamani quiha. 24 Nicacana. Johax tsi mato bëta ax tsi 
yonocobëquinacasquia, ma rani-ranino iquish na, yonamis-hai ca 
ë nomari quëshpi na. Jabi jia tsi xo toa Cristo qui ma chitimihaina 
iquia. 

2 1 ¿Tsayayamacanai? Mato cohuëhuacasyamahi tsi mato 

qui ë cacasyamaniquë. Ja iqui tsi planes huëtsa bo ë 
aniquë shinaxo na. 2Jabi mato qui caarohapixo tsi mato ë 
cohuëhuaquë aniquë iquia yobaqui na. Jatsi ¿jënahuariaxo raca 
jia tsi mato cohuëhuahacahax cabá ëa ranihuaquë ani? 3Ja tsi 
xo toa carta pari mato qui ë raaniquë mato yobaxëna, jocha 
quima ma casoparino iquish na. Toatiyá tsi caarohapihax tsi ë 
cohuëhuahacaquë aniquë ra toá ca jocha iqui na. Jama, jaboqui 
ranihuahacati ó pasoquia mato qui shishopihi na. Jatsi no rani- 
ranibëquinano ra. 4Toa jariapari ca carta quënëpama tsi cohuëria 
ë iniquë. Quënëhi tsi ë ara-araniquë, mato cohuëhuacasyamahi na. 
Toca tsi mato ë yoba-yobaniquë, mato ë noihai ca ma cahëyoino 
iquish na. 

Jochahuaxëni ca ja mëbicati xo 


5¿Japa toá ca jochahuaxëni cato ra, naa noqui cohuéhuati ibo- 
iboria? Toa nicacasquia. Ja iqui tsi ma tënë-tënëniquë rë. Jasca, 
pistia tsi ë cohuëhuahacaniquë éa ri ja ani ca nicahax na. Jatsi 
quiniacaxëcahuë. 6Jénima tsi xo toa jahué jocha quéshpi toa joni 
ma copinina. Jama, jaboqui toa joni ma copihai ca ma jënëmati 
xo iquia. Copihacaqué toa joni ra. 7 Jaboqui jahué jocha ma shina- 
bënoxëti xo iquia. Shina-bënoxo jaboqui toa joni ma mëbixëti xo, ja 
yosana-yosanayamano iquish na. Tonia iglesia ja jisbayacasmitsa 
pë. 8Jaboqui toa joni noitéquécana iquia. 9 Jabi toa jariapari ca 
carta ë quënëniquë, noho yoba pi ma nicaxëti nori ca cahëcasqui 
na. ¿Toa joni ma copini sa? Toatiyá tsi toa € cahëcasniquë ra. 
10 Jama, jaboqui pi toa joni yoi ca ani ca ma shina-bënono tsi 
jahuë jocha shina-bënoxëquia éa ri. Jabi Cristo bësojo xo tsi toa 
joni jocha shina-bënoxëquia ra, mato mëbixëna. ¿Tonia tobi ni toa 
ë shina-bënoxëti ca jahué huétsa bo sa? 11 Jatsi toa jochahuaxéni 
ca mébicasquia jaboqui, Satanás toa joni parayamano iquish na. 
Satanás planes, naa ja acatsai ca tsi xo yoixéniria. Toa cahéqui noa 
ra. 


Troas yacatá tsi Pablo cohuénanina 


12 Jabi Troas yaca qui ë cahëquë tsi quiha xaba jia ca ë qui 
acacaniquë ra Cristo Chani jia ca yoati. Jasca, Troas qui cahëxo tsi 
noho rabëti Tito ë jisyamaniquë rë. Jaha ë pasoni quiha, mato 6 ca 
chani nicaxëna. Yama a ra. 13Ja iqui tsi ë shina-huëjënaniquë, ëa ri. 
Jatsi jato joihuahax tsi riquicaya tsi Macedonia mai qui ë caniquë. 


Jesucristo chama tsi bëboqui noa 
14Dios qui “Gracias” iquia, jia tsi noqui ja mëpihai ca quëshpi 

na ra. Jahuë Cristo yaxo tsi noqui bëbomahi quiha Dios ra. Jabi ëa 
ja bini quiha jahuë Chant pacanamati, jatiroha catë ca nohiria bá 
jahuë Cristo cahëyoino iquish na. 15-16 Jabi xabahamahacacanaibo 
qui perojome jascaria tsi xo toa Dios Chani ë yoahaina ra. Dios qui 
jia quiha. Jama, nicacasyamacanaibo qui pisiria ca rësomahai ca 
coho jascaria tsi xo toa € yoahaina. Jama, xabahamahacacanaibo 
qui bësomati perojome jascaria tsi xo toa Chani ra. Anomaria tsi 
xo Dios Chani iquia. ¿Tsohuécara ni toa Chani yoatí métsa cato sa? 

17 Jabi huëstima tsi xo toa Dios Chani yoacanaibo, parata ganancia 
quëshpi na pë. Jahuë mishni bo mëtsaxëniria cabo jascaria tsi Dios 
Chani mëtsamiscani quiha pë. Jama, paraxoma tsi Dios Chani 
yoaquia ra, Dids ëa raani iqui na. Dios ranihuacasquia. Jabi Cristo 
iqui tsi toa Chani yoati métsa xo ëa ra. 


Arati quinia paxa ca chani 


3 1Nëca tsi ë quënëno tsi ëmë ë oquéhuacatsai ca ma 

quéscahuamitsa ré. Tocayamaquia ra. Jama, tocacani quiha 
ë qui quësocanaibo iquia. Tsayacahuë. Jato ti tsi xo toa jamë 
oquéhuacanaibo. ¿Jato yoi oquéhuati carta bo béyamayamacahi ni, 
jia tsi iglesiá ca nohiria bá jato joihuano iquish na? Jasca, iglesia 
huétsa bo qui canox pari tsi mato quima ca carta ó quéécani quiha 
pë, iglesia huétsa bo jismati. 2Tocayamaquia ra. Noho carta yoi 
bo xo mato ra. Noho shina ó tsi quénéhacani quiha Ibo qui ma 
chitiminina iquia. Jaboqui jatiroha cabo qui yoahacahi quiha ma 
inina, naa cartá yoahai jascaria. 3Toca tsi Cristo quima quënënish 
ca carta jascaria xo mato ra, noho yonoco ma nori iqui na. Tintá 
tsi naa carta quënëhacayamani quiha Dios Espíritu Santo tsi ja 
nori. Jasca, maxax para cato ó tsi ja quënëyamahacani quiha, naa 
Moisés yoba quénéhacani jascaria. Jama, nohiria ba shina ó tsi 
quénéhacahi quiha Ibo bax ma acaina. 

4Parayamaquia. Dios bésojó tsi mato xërëquë ca ë ani ca yonoco 
qui bërabiyamaquia Cristo chamá no. 5Jénima tsi xo toa ë anina 
iquia, jahué chama iqui na. Jasca, tiisi pi ë qui Diós ayamarohano 
tsi djënahuariaxo raca jahuë Chani ë yoaqué ana? 6Dios tsi xo toa 
éa rohahuati Ibo, jahué xabahamati quinia paxa ca Chani é yoano. 
Jabi Moisés quënëni ca yobá tsi nohiria quësohacapaoni quiha 
nati. Jama, naa ë yoahai ca quinia paxá tsi xabahamahacahi quiha 
nohiria, Espíritu Santo chamá no. 


Xabahamati quinia paxa ca Chani 


7 Jabi Moisés yoba oquë-oquëria tsi xo Cristo Chani ra. Jabi 
maxax para cato ó tsi quiha Moisés yoba quënëhacaniquë. Jasca, 
nohiria bo qui toa yoba acacaqué tsi quiha anomaria toa Maca 
Sinaí bajra-bajrahai ca iniqué ra. Toatiyá tsi Dios oqué-oquéria 
jismahacani quiha. Jasca, bajra-bajraniqué Moisés bémana, maca 
ax ja rënichiquë no. Jahuë bëmana 6 ca huëa tsayanoma toa 

nohiria bo ini quiha. Naamayamani quiha toa jahuë bëmana 6 
ca huëa. Tsayacahuë. Oquë jayapaoniquë toa noqui quësohai ca 
namëcatsai ca yoba ra. 8Jama, jaboqui oquë-oquëria ca tsi xo toa 
Espíritu Santo acaina. Noqui bésomahai ca tsi xo toa ra. 9 Jabi oquë 
jayani quiha toa Moisés yobá tsi nohiria bo Diós otohai ca xabaca 
iquia. Jama, oquë-oquëria ca tsi xo naa nohiria bo mëstëhuahai 
ca Espíritu Santo xabaca. 10Jabi noqui jiaria i-ipaoni quiha toa 
jariapari ca yoba xabaca. Jama, jaboqui mahitsa tsi xo toa oquë 
iqui noa, naa xabahamati quinia paxa ca xabaca oquë iqui na. 
11 Jabija. Oquë jayapaoni quiha toa nahai ca jariapari ca xabaca. 
Jama, oquë-oquëriaxëhi quiha naa i-ipaohai ca quinia paxa cato ra. 
12 Jabi bëboxëhi quiha Cristo Chani ra. Toa 6 pasohi tsi 
raquéhaxma tsi mato qui chaniquia. 13 Jabi Dios Chant yoaquí tsi 
jatiroha ca bërohuacasquia ra. Yama tsi xo toa ë mapacatsaina. 
Jama, tocayamani quiha Moisés yamabo ra. cRaití tsi jahué 
bémana ja bémapayamayamani, jahuë bëmana 6 ca oquë Israél ca 
nohiria bá tsayayamano iquish na? Bérohuahacayamani quiha toa 
huinocahai ca oqué ra. Ja jisyamacani quiha. 14 Jasca, toa nohiria 
ba shina quëstohuahacaniquë rë. Toa arati quinia huinocati nori ca 
ja cahëyamacani quiha rë. Jabi jasca pi ca xo jaboqui pë. Moisës 
yamabá quënëni ca tsayaquí tsi toa arati quinia jatihuahacani 
nori ca cahéyamacani quiha pé. Jama, mébihacaxéhi quiha toa 
jato shina mapahai ca raiti, Cristo qui ja chitimicaxëcaquë no. 
15Tsayacahué. Jaboqui Moisés quénéni ca ja nicacano tsi jari 
mapahaca tsi xo toa jato shinana rë. Toa arati quinia jatihuahacani 
nori ca jari cahéyamayoicani quiha rë. 16Jama, Ibo Cristo qui 
nohiria bésono tsi mébihacaxéhi quiha toa jahué shina mapahai 
ca raiti ra. Jatsi jabija ca cah&yoicaxécani quiha. 17 Jabi Ibo 
Cristo tsi xo toa jocha quima noqui paquémati Espíritu Santo 
ra. Jasca, Espíritu Santo jaya cabo tsi xo toa Moisés yoba quima 
paquémahacahax cabo, quinia paxa ca ja banahuacano. 18Jabi 
Ibo Cristo oqué jismahi quiha noqui chahahuacanaibo téqué, naa 
Moisés yamabá Dios oqué jismani jascaria. Toa oqué jascaria tsi 
manëhi quiha noba noma jabi. Iboba iquiria noqui manémahi 
quiha ra. Ibo Cristo, naa Espíritu Santo yonoco tsi xo naa ra. 
4 1 Jabi jahuë Chant ototi, yonoco Diós ë qui aniquë ra, ëa 
noiqui na. Ja iqui tsi coshi xo ëa, jahuë yonoco axëna. 
2Jasca, quinia jiaxëni cató tsi yonococasquia, Dios yonoco aqui 

na. E qui yoi tsi xo toa yoaxoma tsi ë acaina, mato paraxéna. 
Nohiria bo paracasyama xo ëa, chaniquí na. Jasca, Dios Chani 
rarinamayamaquia yoaquí na ra. Jabija ca roha ca chanihai ca éa 
xo naa iquia. Ja tsi xo toa “Jia tsi xo toa ja yoahaina" icaxécani 
quiha nohiria bo, jabija ca ë chaniha ca ja nicacaqué no. Noho 
quinia tsi xo toa, Dios Chani ë yoaqué no. Jasca, ë acai ca jisqui 
Dios ri. 3Jama, tobi xo toa noho chani nicacasyamacanaibo 
rë, naa ténétiya qui bocanaibo. Jato qui béronoma tsi xo toa ë 
yoahai ca chani jia cato. ^Satanás, naa mai ca yonamisxëniria 
ca iqui tsi ëa chahahuayamacani quiha pë. Satanás tsi xo toa 
Dios cahéyamacanaibo bécohuahaina ra. Tocahi quiha, jabija ca 
huéahai ca Chani ja nicayamacano iquish na. Jama, Cristo oquë, 
naa Dios jaria-jaria ja nori ca bérohuahi quiha toa ë yoahai ca 
chani ra. 5Jasca, Dios Chani yoahi tsi ëmë yoati tsi chaniyamaquia. 
Jama, “Ibo-iboria tsi xo Jesucristo" iquia. Jasca "Jesu iqui tsi mato 
yonati roha xo ëa” iquia. Tihi tsi xo toa ë yoahaina Dios Chani 
yoaquí na. 6Anomaria tsi xo noba Dios ra. Noba shina 6 tsi jahuë 
huëa huahuamahi quiha, naa “Tsëmo 6 tsi huéa huahuano" inish 
cato. Ja iqui tsi Dios oqué yoi ca cah&yoiqui noa. Jabi toa oqué 
jahué Cristó jisiquimani quiha, naa Dios oqué Moisés bémaná 
jisiquimani jascaria. 
Chani chitahëhuati iboba yonoco 

7 Jabi jahuë copixëniria ca Chani Dios ë qui aniquë pa, nohiria 
bo qui é bono. Chamayama ca iriama ca joni ca ëa xo naa ra. 
éJéniriaxo tsi Dios ëa bini pa? Caca yoixëniria cató tsi copixëniria 
ca jahué bo nohiriá bohai ca jascaria xo toa Diós acaina iquia. Jabi 
Diós tocani quiha, jahué copixéniria ca Chani é qui ja qué no. Ja 
iqui tsi jahuë Chani ë yoano tsi jisiquihi quiha Dios chama roha, 
chama yama ca é nori iqui na. 8Toa Chani iqui tsi ëa yosihi quiha 
nohiria bo rë, jama, bëbohacatimaxëni ë nori. “ëJënahuariaxëhi 
ni ëa sa?” i € mitsa; jama, cohuéyama ca ë nori. SHuëstima tsi xo 
toa ëa pasomaha cabo, ë bëta Dios nori. Mai qui ë niahacaniquë: 
jama, jari bëso ë nori. 10 Jatiroha ca bari tsi bërohuahacahi 
quiha noho yora rë, namëhacati, naa Jesu tënëmahacani jascaria. 
Jasca, ja tënëhaina, ja nahaina, tihi cabo Jesú bëboni jascaria 
tsi bëboxëquia éa ri. E nohó ca Jesu jabi jisiquimahacaxëti xo ra. 
11 Jabi Jesu tahéhax tsi nati aroha-arohahacahi quiha noho yora rë, 

no nohó ca Jesu jabi nohiria bá jisno iquish na. 12Jabi Dios Chani ë 
yoahai iqui tsi jatiroha ca bari tsi rësoti basima xo ëa iquia. Jama, 
naa Chani iqui tsi mato 6 tsi bësohi quiha Cristo ra. 

13 Jabi Dios Chant yoahi tsi Cristo qui chitimiquia, ëa ja 
mëbino iquish na, naa David yamabo Dios qui chitimini jascaria. 
Quënëhacanish cabo 6 tsi “E chaniquë, Dios qui chitimihi na ra”i 
David yamabo ni quiha. Jabi tocaquia ëa ri chanihi na. 14Jasca, 
Dios Chani yoapama tsi rësohai qui raquéyamaquia ra. Jabi noba 
Jesu tsayacana. ¿Noba Ibo Jesu Diós bésotéquémayamayamani? 
Jatsi, jahuë Jesu yaxo tsi noqui ri bësomaxëhi quiha ra. Toa bari 
tsi ja bésojó tsi niixéqui noa, noqui téquéta ra. 15¿Tsayacanai? 

E tënë-tënëniquë ra, ma mébihacano iquish na. E acai cató 

tsi pacanamahacahi quiha Dios noihai ca Chani ra. Toca tsi 
shomahuahacaxëhi quiha nohiria huéstima cabo. Jatsi toa bari tsi 
anomariaxëhi quiha toa Dios qui “Gracias” icanaibo iquia. Jatsi 
Dios oquéhuahacano ra. 

16 Jabi bësotëquëxëqui noa ra. Ja iqui tsi shina-huëjënayamaquia, 
Dios yonoco aqui na. Jabi noho yora tsi xo toa chonihaina. Sirinahi 
quiha. Jama, noho shina tsi xo toa coshi-coshiria, jatiroha ca bari 
tsi ja chamahuahacahai quëshpi na. 17 Jabi jaboqui ë qui iriama tsi 
xo toa ë tënëhaina. Naamayamaxëhi quiha ra. Iriama tsi xo. Jama, 
ë tënëhai quëshpi tsi copihacaxëquia toa bari no. Anomariaxëhi 
quiha toa i-ipaohai ca premio iquia. 18 Jatsi bësopama tsi naa mai 
ca béroria ca jahuë bo ó qué&yamaquia. Jama, mana ca jisnoma ca 
jahuë bo 6 quëëriaquia ra bixëna. Jabi naamayamaxëhi quiha naa 
noqui bëroria ca mai ca jahuë bo. Jama, i-ipaohai ca jahuë bo tsi 
xo toa no jisyamahaina ra. 

5 1Nicaparicana. Noho yora, naa noho oxti yoi rësono tsi yora 
paxa ca é qui axéqui Dios, toa barí no ra. Ja acai ca yora 
ixéhi quiha, joni bá aca ca ja nomari. Toa barí tsi i-ipaohai ca yora 

jayaxéquia ra. 2Jabi jaboqui tsi bésopama tsi ëësiquia, naa noho 
mana ca yora sahuécatsi na. Jabiticasquia ra. 3Jasca, toa yora 
sahuéhax tsoboco iyamaxëhi quiha noho shinana, Ibo bacaqué no. 
4 Jaboqui bésopama tsi oxti tsi ë racahai ria tsi xo toa noho yora 

ó tsi ë bésohaina. E qui pistia yoi quiha. Jasca, résocasyamahi 

tsi ëësiquia ré. Résocasyama xo ëa, Ibo jonox pari no. Bésopama 
tsi jabiticasquia toa barí no. Résoxoma tsi noho yora paxa ca 
sahuécasquia ra. 5Jabi Dios tsi xo toa ëa jabitihuacatsaina. Ja tsi xo 

toa ëa rohahuahi quiha toa bari quëshpi na. Jasca, jahuë Espiritu 
Santo ë qui ja ani quiha, ë bax ja axëhai ca ë shina-bënoyamano 
iquish na. 

6Noho mana ca yora ó pasohi tsi raquëyamaquia. Jama, noho 
yora yoi 6 tsi bësohi tsi Ibo ya iyamapiquia rë. 7 Jasca, jisnoma 
xo noba Ibo; jama, “Ja bëtaxëquia” iquia, ja qui chitimihi na. 
SRaquëhaxma tsi jaha pasoquia. Ja iqui tsi ë qui jënima tsi 
xo toa ë rësohaina. Résohi tsi Ibo ya ixëquia ra. 9Ja tsi xo toa 
Ibo yoi ranihuacasquia ra bésoquí na. Jasca, résoxo tsi jari Ibo 
ranihuacasquia toa jo xo na. 109 Jabi toa bari tséquéno tsi Cristo 
copiti tsahoti bésojó tsi niixëqui noa noqui tëquëta copihacaxéti. 
Toa xo tsi noba copi bixéqui noa ra. Jatsi jia ca no anina, yoi ca no 
anina, tihi cabo quéshpi tsi copihacaxéhi quiha noa. 


Rabénamati chani 


11 Jabi raquë-raquëria tsi xo toa Ibobá copihaina. Jaha tsi quinia- 
quiniaquia nohiria bo qui chanihi na. Jabi Ibo bax nohiria bo 
bébocatsai ca ëa xo naa ra. Noho shina cahëriahi quiha Dios ra. 
Jasca, noho shina yoi ma cahéno mato ri. 12Jabi néca tsi chaniquí tsi 
ëmë oquéhuacasyama xo ëa ra. Jama, xaba mato qui acasquia ë qui 
ma ranino. Jasca, toá ca éa ocahuamiscanaibo québiti métsa ma ino 
ra. Nohiria ba tiisi, nohiria jaria, tihi cabo roha chani-chanihi quiha 
toa joni bo pë. “Jia tsi xo toa no acaina ra” icani quiha pë, mahitsa ja 
nori. 13 Jasca, Dios yonoco é aria-ariahai iqui tsi yoyoxéni ca é nori 
ca quëscahuacani quiha toa joni bo rë. ¿Ocamani? Yoyopiquí tsi Dios 
bax naa yoyo jaya xo éa iquia, mato mëbicasqui na. 14Jabi noqui 
Cristó noi-noiriahai ca shinaquí tsi jahué yonoco aria-ariacasquia ra. 
Tsayacahuë. Jatiroha ca nohiria bo bax huésti ca joni rësoniquë. Ja 
résoqué tsi quiha rarinaniqué jatiroha ca nohiria ba iti. Tobi quiha 
toa béso yoi cabo, naa Cristo cahécanaibo. Tobi quiha toa béso 
yama cabo, naa Cristo cahëyamacanaibo. 15 Ja tsi xo toa no bax 
résonish ca bësotëquëmahacanish ca no ranihuaxéti xo, naa noqui 
béso yoi cabo. Nomé bax no bésoyamano ra. Ja tsi xo toa jatiroha 
cabo bas ja nani quiha. 16Jasca, ë rarinani iqui tsi jaméri tsi xo toa 
nohiria yoati é shina-shinahaina jaboqui ra. Chahahuanox pari tsi 
quiha noho noma jabi quiniá tsi nohiria tanamahi ë i-ipaoniqué ré 
jato cah&yoixéna. Toa quiniá tsi Cristo ri ë tanamani quiha mahitsa. 
Cristo é cahëyoini ca é quëscahua-paoniquë pë. Jama, jaboqui 

tocayamaquia ra, chahahuahax na. 17 Jabi Cristo nohiria rarinamano 
tsi nohiria paxa ca manëhi quiha. Huinocahi quiha jahuë jabi siri. 
Jabi paxa ca bichi quiha ra. 
18 Jabi Dids acai ca tsi xo toa no xabahamahacahaina. Cristo 
ini cató tsi jahuë rabëti bo noqui manëmacatsi quiha. Jasca, 
Dios tsi xo toa noqui rabënamati yonoco acaina ja tahëxo 
na. 19 cTsayacanai? Nohiria bo tëquë ya tsi rabénacatsi quiha 
Dios, jahué Cristó no. Ja acani ca jocha cuenta jato pasomaha 
tocahacayamani quiha ra. Jasca, toa rabénamati chani noqui Diós 
aniquë yoati. Tihi ca tsi xo toa no yoaxëti cato. 20Ja tsi xo toa 
Cristo Chant bohai ca ëa xo naa. Noho chant tsi mato qui chanihi 
quiha Dios ra. Jatsi Dios ya ma rabénamahacano iquia ra. 21 Jabi 
jocha yama jahué Cristo iniquë. Jama, no bax jahué Cristo Diós 
jochahuaniquë ra, jahué Cristo ini catë tsi jahuë mëstë no jayano 
iquish na. 
1Jasca, Dios ya yonocobéquipama tsi mato yoba-yobariaquia. 
Mato noi-noiriahi quiha Dios iquia ra. Ja tsi toa ja noihai ca 
quima casoyamacana iquia. Mahitsa mato ja noiyamano ra. 2Jatsi 
Dios Chani nicaparicana: 
"E qui xaba jia cató tsi mato é nicaqué ra. 
Nicaxo tsi mato é mébiqué toa xabahamahacati barí no" 
i Dios ni quiha. Nicacapa. Jaboqui tsi mato mëbicatsi quiha Dios ra. 
Jaboqui tsi xo toa xabahamahacaxéti bari ra. 

3 Jasca, Dios yonoco aqui tsi quinia-quiniaquia, ë qui nohiria bo 
quésoyamano iquish na. dJato qui yoi ma ni é acaina? Jabi, “Anoma 
tsi xo toa Dios yonoco ja acaina ra” i jaca mitsa ëa yoati na, Dios 
yonati bo qui quésocascani na. 4 Jama, yonocoquí tsi Dios yonati 
roha ë nori ca jismacasquia jatiroha ca ë acai catë no. Dios yonati 
xo tsi tënë-tënëquia ra. Ea nohiria bá yosipino tsi Dios yonati ë nori 
ca jismaquia. Ja iqui tsi ë binianiquë. Tënëhi tsi ë yosanayamaniquë. 
5Jasca, € sëtiahacaniquë:, preso qui ë nanëhacaniquë: ë qui nohiria 
bo caxa-caxaniqué; ë yonocorianiquë: coshi ini quiha noho béro; ë 
paxnaniqué; tihi tsi ë tënë-tënëniquë ra Dios yonati xo na. 6 Jasca, 
jahuë yonoco aquí tsi noho jabi jiaxëni catë tsi Dios yonati ë nori ca 
jismaquia naa ë acai catë no. Tsayacahuë. E yoyoyamaniquë: Dios 
Chani ë cahéyoiniqué; ë yosanayamaniqué; nohiria bo ë mëbiniquë. 
Tihi cató tsi Dios yonati e ini ca é jismani quiha. Jasca, € bëta 
Espíritu Santo iniqué; nohiria bo é noiyoiniqué; 7é quiayamaniquë: 

Dios chama ë jayaniqué; tihi ca tsi ë ini quiha jahué yonoco aqui na. 
Tihi ca jabi bo tsi xo toa noho mésté ca arma quiha, naa noho béboti 
arma, noho quiniamati arma. 8Dios Chani ë yoano tsi tobi xo toa ëa 
oquéhuacanaibo; jama, tobi ë qui caxacanaibo nori. Tobi xo toa ëa 
ranicanaibo ré; jama, tobi toa jia tsi ëa ocahuacanaibo nori. Jabija ca 
ë chanino tsi tobi xo toa ëa quiahuacanaibo rë. 9? Tobi quiha ë quima 
casocanaibo rë, jama, tobi toa ëa cahéyoihai ca chahahuacanaibo 
nori. Huéstima tsi ë rësopicasniquë jari béso ë nori Dios Chani 
yoaxéna. Résoti basima iroha-irohaquia, jari béso é nori. 19 Cohué 

é nori ca quéscahuacani quiha ra; jama, ranihai ca é nori. Noitiria 
ca é nori ca quëscahuacani quiha; nohiria bo mëbiti métsa é nori. 
Mëquëya ca é nori ca quëscahuacani quiha; narisyamahai ca é nori, 
naa éa Dios Chani yoahai cato. 

11 Jisa, noho Corintó ca rabëti ba. Bëroria tsi mato qui chaniquia 
ra. Mato parayamaquia chaniqui na. Jatiroha ca ë shinahai ca 
bërohuaquia. 12Jatsi mato noi-noiriaquia iquia. Mato qui caxayama 
xo ëa ra. Jama, mato ri tsi xo toa ëa joihuacasyamahaina iquia. 
éJéniriaxo ëa noiyamacanai sa? 13 Jaha tsi mato yoba-yobariaquia 
rë, naa jahué xocobo jahépá yobahai jascaria. Ea noitsacana iquia 
ra, naa mato ë noihai jascaria. 


Chahahuayamacanaibo ya rabënayamacana 


14Yobahi tsi Dios cahéyamacanaibo ya rabënayamacana. Jato 
noma jabi banahuayamacana iquia ra. ¿Jénahuariahax raca dos ca 
quinia bo, naa mëstëxëni ca quinia, anoma ca quinia, tihi cabo jia 
tsi ibéquinana? Jaméri ca xo ra. Jasca, djënahuariahax raca tsémo, 
huéa, tihi cabo ibéquinana? Jamëri ca xo. 15Jasca, éjénahuariaxo 
raca dos ca ibo bo, naa Satanás, Cristo, tihi cabo ma jayana? 
éJénahuariahax raca Dios cahéyamacanaibo, chahahuacanaibo, 
tihi cabo rabénabéquiyoina? 16 ¿Jénahuariahax raca Dios iti- 


Nicacapa. Diós yoani ca tsi xo naa: 

“Noho nohiria bo ó tsi racaxéquia. 

Jato béta tsi co-coxéquia. 

Jasca, jato Dios yoi ixéquia ra; 

Noho nohiria yoi bo icaxécani quiha jato ri” 
ija ni quiha. 

17 Jasca, 
“Jato quima tsëquëcana. 
Jato bëta rabënayamacana. 
Jato yoi ca jabi pi ma basino tsi mato bixëquia ra. 
18 Jatsi mato Jahëpa yoi ixëquia. 
Jasca, noho baquë bo, noho jahi bo, tihi cabo ixëqui mato ra” 
nëa tsi Ibo chamaxëni ca nëcani quiha. 
7 1Toca tsi noqui chaniqui Dios ra, no bëta rabënacatsi na, 
noho rabëti ba. Jatsi jocha quima no casoti xo ra. Noba yora, 
noba shinana, tihi cabo 6 ca yoshihuahai ca jocha no bahuëno. 
Bahuëhax tsi no mëstërianano Dios yoi nicahi na. Tihi tsi xo toa 
noho yoba ra. 

2 Jatsi ëa shinacana ra. Mato bëta rabënacasquia ëa ri 
ra. ¿Isayayamayamacanai? Tonia anoma ca ë ani nori ca 
quëscahuaqui mato iquia. Jishopë. Yama tsi xo toa mato 
pasomaha ca é ani ca yoi cato ra. Yama tsi xo toá ca ë yoshihuani 
cato. Yama tsi xo toá ca biniahuahacahax ca nohiria huéstita. 
Tocayamahai ca éa xo naa ra. 3Jabi néca tsi chaniquia mato 
mébixéna, mato qui quësoti ë nomari. Noho shina 6 xo mato 
ra. Jaha tsi bésopiquí tsi résopiquí tsi mato mébiriacasquia ra. 
4^ Jasca, naa yoba quénépama tsi bérabihaxma tsi béroria tsi 
mato qui chaniquia ra. Quénépama tsi rani-raniquia, noho yoba 
siri ma nicani iqui na. Jasca, jaboqui anomaria tsi xo toa éa ma 
ranihuahaina ra, néa tsi tënëhi ë iqué ri. 

5 Jabi jaboqui Macedonia mai xo ëa rë. Naa mai qui cahéhax 
tsi joitimaxëni ë jyamëquë ré. Anomaria ja iyaméta quiha to ca 
nohiria ba ëa yosihaina ra. E bëta joi ja mëracasca-yamëta quiha. 
Jasca, ë shina-huëjënayamëquë. 6 Jama, cohué pi ë no tsi Dios, naa 
cohué cabo ranihuati Ibo-iboriá ëa ranihuayaméqué ë qui Tito ja 
raahai catë no. 7 Jatsi ë rani-raniyamëquë ja joqué no. Jasca, ë 
raniyamëquë mato yoati tsi nicahax na, ëa ja yoayamëta catë no. 
Jia tsi iyaméta quiha toa mato yoati tsi ja chanihaina ra. Ea ma 
jiscasnina, ma jochani quéshpi tsi cohué ma iquiina, noho yoba ma 
banahuacasnina, tihi cabo yoati éa ja yoayaméta quiha. Nicahax 
oqué tsi rani-raniquia jaboqui ra. 

8Nicaparicana. Jabi toa mato qui é raani ca carta iqui tsi 
tanaroha pistia tsi cohué ma iniqué mato ri iquia. Ja iqui tsi 
pistia cohué ë iniquë ëa ri ra toa chant é raaqué no. Jama, ë qui 

jia ini quiha toa jariapari ca carta mato qui é raanina. 9Jabija; 
toa ë quënëni ca yobá mato cohuëhuaniquë pë. Jama, toa yoba 
iqui tsi jocha quima Dios quiri ma bësoniquë ra. Ja tsi xo toa 
rani-raniriaquia jaboqui. Jocha quima ma casoniquë iquia ma 
cohuëhuahacahai cató no. Jiaria ca cohuë tsi xo toa ra. Jaha 

tsi ma mëbihacarianiquë ra. 10 Jasca, Dios qui jiaria tsi xo toa 
jocha quëshpi no cohuëhaina ra. Toca tsi cohuëhax noba jocha 
quima casoqui noa ra. Jasca, Dios qui noqui mëpihi quiha toca ca 
cohuë, xabahamahacati. Jiaria tsi xo toca ca jocha quëshpi cohué 
ra. Jama, toca tsi cohuëyamahi quiha Dios cahëyamacanaibo rë. 
Cohuënacani quiha pë, jato jocha bërohuahacaquë no, bërabihi 
na. Ja bërabihuahacacanai ca iqui tsi cohuë ca xo, jato jocha 
quëshpi cohuë jaca nomari. Jabi toca ca cohuë tsi xo toa tënëtiya 
qui nohiria bo mëpihaina. 11 Jatsi mato jocha quëshpi cohuë yoati 
shinaparicana. ¿Toca ca cohué mato mébiyamayamani? Ja iqui 
tsi jaboqui jocha quiniaxéniria xo mato iquia. Jasca, jaboqui 

yoi ca ma acai ca béroriahua-casqui mato ra, toca ca cohué iqui 
na. Jaboqui mato qui yoiria tsi xo jochahaina. Jasca, jocha qui 
Dios caxahai ca qui raquéria xo mato ra. Jénima tsi xo toa toca 
tsi iquiina iquia. Jasca, jaboqui noho yoba nicariacasqui mato 

ra. Jasca, oquénaniqué toá ca jochahuaxéniria ca ma copicasni 
ca ri. Jaha tsi jaboqui quésohacatimaxéni xo mato iquia. 12Jabi 
toá ca jochahuaxëni cato, toá ca tënëmahacanish ca jahëpa, tihi 
cabo tahéxo tsi toa carta mato qui é raani ca ma quéscahuamitsa. 
Jama xo. Toa carta ë quënëyoiniquë mato mëbixëna. Mato qui ja 
raahacani quiha éa ma noihai ca jismati. Parayamaquia. Noho 
shina cahëhi quiha Dios ra. 13 Ja tsi xo toa ë rani-raniniquë, naa ëa 
ma noiyoini iqui na. 

Tito joqué tsi é rani-raniniqué éa ma noiyoihai ca nicahax na. 
Jasca, oqué tsi ë ranihuahacayaméqué jia tsi Tito ma joihuani ca 
nicahax na. Ja bax ma ani ca iqui tsi jahué shina chamahuahacani 
quiha. 14Jabi mato qui Tito canox pari no tsi “Shina jiaxéni cabo 
tsi xo toa Corintó ca chahahuacanaibo ra” i ja qui ë ni quiha. Jabi 
ë parayamani ca Tito jisni quiha mato cahëxo na. ¿Tsayacanai? 
Mato parayamaquia mato qui chaniquí na. Jabija ini quiha toa 
mato qui ë yoanina Tito yoati na. 15Jaboqui anihi quiha mato bax 
ja noihaina, mato shinaquí na. Jahué yoba ma aria-ariacasnina, 
raquéxo tsi jia tsi ma joihuanina, tihi ca tsi shina-bénoyamahi 

quiha iquia. 16 Jasca, jaboqui rani-raniquia ëa ri, jia tsi mato qui ë 
chitimiyoipihai iqui na. 


Ranixo ofrenda acacati 


8 1 Jabi néá ca Macedonia ca iglesia bo Diós shomahuarianiqué 
iquia, ëbë xatë ba. Dids noihai ca iqui tsi anomaria tsi xo 

toa ja acanaina jaboqui. Toa mato yoacasquia. 2E jonox pari no 

tsi quiha huëstima tsi ja tënëcaniquë Ibo bax na. Jama, tënëhax 

raniqui tsi noitiria ca nohiria bo ja mëbicascani quiha ra. Jaha 

tsi jaboqui ofrenda acascani quiha biniahai ca nohiria bo qui. 

3 Mato parayamaquia. Anomaria tsi xo toa Ibo bax ja acascanaina 

iquia. Biniaqui ri tsi quiha jari ofrenda ja acahitaqué pa, naa 

Jerusalén ca noitiria cabo qui. 4“Jodioba mai ca chahahuacanaibo 





Ofrenda iglesiá acaina 

mëbiriacasqui noa, noqui ri” i ë qui jaca itaqué pa. 5Jatsi 
anomaria tsi xo toa ofrenda ja acahitahana ra. Jaha ë pasohai 

ca huino quiha. Jabi jariapari tsi Ibo Jesu chama qui jamë ja 
mëacahitaquë jahuë yoba nicaxëna. Jaquirëquë, Dios shinaná tsi 
quiha ë qui jamë ja mëacahitaquë ra, noho yoba axéna. 6Anomaria 
tsi xo toa ja acahitahana iquia. Jatsi ja acahitaha ca ofrenda jisi 
tsi méri tsi mato qui jahari Tito raacasquia ra, ma chitahéhuani ca 
yonoco ma jatihuano. Jabi mato xéréqué Tito no tsi ¿ofrenda ati 
ma chitahéhuayamayamani, noitiria cabo bax na? Toa nicaquia. 
Jatsi jaboqui bacahi quiha Tito ra, toa ofrenda jatihuati mato 
mébixéna. 7 Anomaria tsi xo toa ma acaina Ibo bax na iquia 

ra. éIbo qui chitimiriayamayamacanai? éNohiria bo tiisimati 
métsayamayamacanai? ¿Dios Chant cahériayamayamacanai? 
¿Nohiria bo mébiriacasyamayamacanai? ¿Ea noiyamayamacanai? 
Tihi ca tiisi bo jaya xo mato iquia. Ja iqui tsi ma huashiyamano ra 
ofrenda aquí na. 

8Néca tsi quénépama tsi “Ofrenda acahué ra; acahué ra" 
iriayamaquia mato qui. Jama nohiria bo pi noiyoiquí tsi jato ma 
mëbixëti xo iquia, ofrenda ma acai catë no. Ja tsi xo toa néá ca 
chahahuacanaibá acai ca ofrenda yoati mato yoaquia, jascaria ca 
ma ano mato ri. Jatsi jaboqui ma noiyoihai ca jismacana. %¿Japa 
noba Ibo Jesucristó noqui noiyama-yamani? Noixo tsi jahuë 
oquë, jahuë jahuë bo, tihi cabo ja jisbërianiquë ra noitiria ca joni 
manëxëna, noqui mëbicatsi na. Shinacana. Tihi ca tsi no bax ja ani 
quiha, no shomahuariahacano iquish na. 

10 Jaboqui mato yobapama tsi oqué tsi xo toa ofrenda ma 
jatihuahaina iquia, naa xëni huëtsa catiati ma chitahëhuani cato. Jabi 
jariapari ca noitiria cabo bax ofrenda acanaibo ma iniqué iquia. Jasca, 
noitiria cabo ma mébicasni quiha. Jiaria quiha. 11 Jatsi acahué iquia. 
Jaboqui tsi toa ofrenda jatihuahacaxéti xo ra. Jabi toa ofrenda ma aria- 
ariacasni quiha. Jaboqui ma catiariano, ma ariacasni jascaria. Jatsi ma 
jaya ca quima Dios qui ma ano ra. 12Jabi ofrenda Dios qui acasqui mato 
tonia. Jatsi ma jaya ca quima Dios qui pi ma ano tsi mato qui ranixéhi 
quiha Dios ra. Jasca, mëquëya pi ma no tsi jaha pasoyamahi quiha. 

13Jabi noitiria cabo bax ofrenda aqui tsi ma biniayamano 
iquia. Quiniacaxécahué ma narisyamano mato ri. Jasca, ja 
narisyamacano jato ri. 14Jaboqui huëstima ca jaya xo mato iquia, 
jato mébixéna, ja narisyamacano iquish na. Jascaria pi xéni 

huëtsa ma biniano tsi mato mëbicaxëcani quiha jato ri, huëstima 
ca jayapiqui na. Toca tsi yamaxëhi quiha toa ma naris-haina. 

15 Jabi “Tocaxëti xo” ii quiha Quënëhacanish cabo. Moisës tiya 
tsi narisyamani quiha toa nohiria bo, naa mai ca jahuëcara ca 
piti mapari jasca ca ja catiacaquë no. Catiaxo tsi piti narisyamani 
quiha huëstima ca jayanish cato. Jasca, narisyamani quiha toa 
pistia ca catiahai ca ri. Yama ini quiha toa ja nariscanaina ra. 


Corinto qui Tito raahacanina 


16 Jabi mato shina-shinaqui Tito ra, naa mato yoati ë shinahai 

ria. Mato mëbiriacatsi quiha iquia. Ja quëshpi tsi Dios qui 
“Gracias” iquia. 17 “Jahari Corinto yaca qui mi bacano” i Tito qui 
ë quë tsi “Jo” ija itaquë ra. Ja cacastapini quiha mato mëbicatsi 
na. Jaboqui mato qui shishoxëhi quiha, cati ó quééhi na. 18 Jasca, 
Tito ya néá ca xatë huëtsa raaxëquia, naa néá ca Dios Chant yoati 
cahëxëni cato. 19Naa jasca ca joni iglesia bá bini quiha Jerusalén 
qui ë bëta xo ofrenda boti, naa no caxéqué no. Jabi naa ofrenda 
noqui acacani quiha Ibo Jesucristo oquéhuahacano iquish na. 
Jasca, jismahacaxëhi quiha jato no mébicatsaina. 20 Jabi quinia- 
quiniaquia toa ofrenda otohi na, nohiria bo é qui quésoyamano 
iquish na. 21Ja tsi xo toa quinia-quiniaxëniria ca ëa xo naa, jia 
roha ca axéna. Ibo Jesu, nohiria bo ri, tihi cabo ranihuacasquia, ë 
acai cató no. 

22 Jasca, naa dos ca joni bo ya tsi joni huëtsa raaquia, naa néá 
ca Dios yonoco aria-ariacatsai cato ra. Huéstima tsi naa joni 
tanahamahacani quiha Dios yonoco aqui na. Jabi anomaria tsi 
xo toa ja mébicatsaina iquia. Jaboqui mato shinaquí tsi mato 
mébicatsi quiha jaa ri. 23Jatsi, “¿Tsohuécara ni naa joni bo sa?" i 
pi toá ca chahahuacanaibo no tsi jia tsi jato quëbicana. Quëbihax, 

“Nëa xo Tito, Pablo rabéti. Jatsi néá xo dos ca joni huétsa bo, naa 
Dios oquëhuacascanaibo. Iglesia bo tsi xo toa noqui jato raati 
ibo-iboria" i jato qui cana. 24Jasca, mato qui ja shishocano tsi jato 
mébicana, noiquí na. Jato pi ma mébiriano tsi jato ma noihai ca 
cahëxëhi quiha nëa ca iglesiá cabo ri. Jasca, mato qui ë ranihai ca 
cahëcaxëcani quiha jato ri, nicaxo na. 

1Jabi noitiria ca Jerusalën ca chahahuacanaibo qui no 

bohai ca ofrenda yoati mato qui ë quënëyamaxëti xo iquia. 
2Tonia ofrenda acasqui mato ri jato mëbixëna. Ja tsi xo toa jato 

ma mëbicasni ca yoati tsi yoa-yoaquia néá ca Macedonia ca 

xatë bo qui. Yoaxo, “Huësti ca xëni no tsi ofrenda Acaya mai ca 
chahahuacanaibá acasni quiha ra” i néá cabo qui quia. Jatsi ma 
acasni ca nicahi quiha néá cabo ra. Nicaxo tsi Jerusalén ca noitiria 
cabo mëbiriacascaxëcani quiha jato ri jaboqui ra. 3Jatsi jaboqui 
Tito, dos ca joni bo, tihi cabo mato qui raaxéquia, mato yoati 

tsi mahitsama noho chani nori ca jato jismaxéna. Jabi mato qui 
cahëhax tsi mato ofrenda biti 6 pasocaxécani quiha, jato ë yoahai 
ca jascaria. ^Jatsi quiniacaxëcahuë. Ofrenda pi ma jayamano tsi 
bërabixëqui noa ra, € bëta néá ca Macedoniacabo joxëmitsa iqui na. 
Jasca, bërabixëqui mato ri, ofrenda jayamapihi na. 5Ja tsi xo toa 
mato qui naa joni bo pari réqué raaquia. Mato mébicascani quiha 
ra, mato quima toa ofrenda catiaxéna, naa ma acasni jascaria. 
Toca tsi rohahuahacaxéti xo mato ofrenda é joqué no. Tocapimano 
tsi béroriaxéhi quiha ma acatsai ca shina jiaxéni cato ra. Jama, 
ofrenda pi acasyamaquí tsi ma ayamaxéti xo iquia. 

6Noho yoba shinaparicana ofrenda ma aqué no. Mishni- 
mishniroha ca tësaxëhi quiha ichariama ca banahai cato ra. Jasca, 
huéstima ca béro banahai ca jascaria tsi shomahuariahacaxéhi 
quiha toa ofrenda jia ca acatsai cato, nohiria bo ja mëbicasquë 
no. 7 Jatsi ofrenda anox pari tsi shinaparicana mato tëquëta. Jabi 
ofrenda acai cató tsi cohuëpiqui tsi ayamacana ra. Jasca pi nohiriá 
ofrenda acasyamano tsi jato amayamacana ra. Ofrenda acatsai ca 
noihi quiha Dios ra. 8Noixo tsi mato shomahuariati métsa xo Dios 
ra, ja qui ma aqué no. Mato ja shomahuano tsi narisyamaxéqui 
mato iquia. Jatsi huëstima ca jayaxéqui mato oquë ca yonoco 
axëna. 9 Tocaxëti xo ra, naa Quënëhacanish cabá yoani jascaria. 

“Huashiyamaquí tsi noitiria cabo qui ariahi quiha Dios noihai 
cato. 
Jasca, ja acai ca jia ca shina-bénopistiayamariaxéhi quiha 
Dios ra" 
ii quiha ra. 

10 Jatsi jaha ma quëëhai ca béro téqué mato qui axëhi quiha 
Dios. Mato banati béro, mato piti mapari, tihi cabo ati ibo-iboria 
xo. Axo tsi mato yonoco shomahuariaxëhi quiha tésatiria ca ma 
jayano iquish na. Tocaxëhi quiha Dios ra, ma huashiyamaqué 
no. 11 Mato rico-ricoriahuaxëhi quiha. Narisyamahi tsi jatiroha 
ca xabacá tsi ofrenda ati métsariaxéqui mato ra. Jasca, mato qui 

noho yoba iqui tsi shomahuariahacaxéhi quiha toa mato ofrenda 
bicaxécanaibo ri. Bichi tsi Dios qui “Gracias” iria-iriacaxécani 
quiha ra. 12 Jatsi shinaparicana. Ma acai ca ofrenda iqui tsi 
mëbiriahacaxëhi quiha noiti-noitiria cabo. Jasca, toa ma acai ca 
ofrenda iqui tsi anomariaxëhi quiha toa Dios qui “Gracias” iquiina. 
13 Jasca, mato ofrenda iqui tsi mato jabi jia ca jiscaxécani quiha 
Jerusalén ca nohiria bo. Cristo Chani ma chahahuayoihaina, ma 
huashiyamahaina, jato ma mëbiriacatsaina, tihi cabo jiscaxécani 
quiha ofrenda ma acai cató no. Jatsi rani-ranicaxécaqui. Ranixo 
tsi Dios oquëhuariacaxëcani quiha mato iqui na. 14Jasca, mato 
bax bëhoxcaxëcani quiha ra, mato bëta rabënabëquicatsi na. 
Tocacaxëcani quiha ra, Dids mato mëbiriaha ca jisish na. Mato ja 
mëbihai iqui tsi ma huashiyamahai ca jiscaxëcani quiha. Iqué ra. 
15 Jatsi Dios qui “Gracias” inono ra, no bax ja ani ca xabahamati 
quinia quëshpi na. Yoanoma tsi xo toa no bax ja acaina ra. 


Chama Pablo jayanina Dios Chani yoati ibo iti 

10 1 Jaboqui ëa yoi, naa mato qui yoixëniria ca bërabiria ca 

Pablo nicacana iquia ra. Jabi tobi quiha toa chama yama ca 
ë nori ca quëscahuacanaibo ra. “Ishima xo Pablo, noqui shishohi 
na” icani quiha. Jasca, “Roamisxëniria xo, noqui basihax na” i 
mato qui cani quiha tonia. Jabi toca ma xo ëa ra. Ja tsi xo toa 
ishimaria ca Cristo jascaria tsi jaboqui mato qui chanicasquia. 
2 Jariapari tsi quiniacaxëcana iquia ra. Mato qui joquí tsi mato 
roacasyama xo ëa ra. Jama, tobi quiha toa Dios cahëyamacanaiba 
jabi ë jaya ca quëscahuacanaibo rë. Jabi toa nohiria raahati 6 
pasoquia ra, mato qui johax na. 3Jabija; ëa ti tsi xo toa chama 
yama ca joni. Jama, nohiria ba planes, nohiria ba quinia bo, tihi 
cabá tsi nianayamaquia. Yoixëniria ca jocha pasomaha nianapama 
tsi djënahuariaxo raca jato quinia bá tsi no bébona? 4Noqui 
chahahuacanaiba arma bo, naa nianati bo tsi xo jaméri; Dios 
cahéyamacanaibá-na jasca ca jaca nomari. Dios chama jaya xo 
mëtsa xo noa iquia ra. 5 Jatiroha ca Dios pasomaha ca quëyoquia 
ra. Jishopé. Tobi toa Dios pasomaha ca shinacanaina. Tobi toa 
Dios tiisi pasomaha ca chanicanaina ra. Tihi ca shina yoi bo 
bëboti métsa xo éa ra, Dios chamaxéni ca arma ba no. Béboxo tsi 
jatiroha ca toca ca shinacanaibo, chanicanaibo, tihi cabo Cristo 

qui mëpixëquia ra, ja huësti ca nicamaxëna. 6 Jasca, joquí tsi toá ca 
Dios Chani nicatimaxëni cabo tëquë copixëquia ra, noho yoba ma 
nicayoiquë no. 

7Nicacapa. Ea tsayaqui tsi chama yama ca é nori ca quëscahuahi 
quiha toá ca ëa pasomaha cabo ra. Tonia jato qui yoiria tsi xo 
toa noho jaria, noho chant, noho jabi rë. Jasca, ëa oquéria ca 
jaca nori ca quéscahuacani quiha, “Cristo chama-chamaria 
jaya ca noqui xo naa” iquiina. Jatsi ja shinaparicano iquia ra. 
¿Jénahuariahax Cristo chama méquéya ca é ina? Jabi ë qui ri 
Cristo jahué chama aniqué ra. ¿Tsayacanai? Anomaria tsi xo toa 
ëa ja shinacanaina iquia. 8 Cristo chama jaya xo ëa ra. Jabi naa 
chama é qui acacani quiha mato chamahuati, mato yoshihuati 
nomari. Jabi toa chama qui bérabiyamaquia. Toa mato yoacasquia 
ra. E qui jiaria xo toa chama ra. ?Tihi tsi quënëquia chama jaya 
ca ë nori ca ma cahëyoino, noho carta ma jisqué no. 10 Jishopë. “Ja 
quënëhai ca carta bo chahahuayamacahuë” i mato qui cani quiha 
toá ca huésti huësti cabo. “Chamaxëni tsi xo toa ja quénéhaina; 
mahitsa ca ja nori. Tsayacahuë, ja joqué no. Chama yama ca joni 
tsi xo naa ra. Yoiria tsi xo toa ja chanihaina" i mato qui cani 
quiha pë. 11 Jabi basi ë no tsi ë quënëhai ca jaméri ca ë nori ca 
quéscahuahi quiha éa pasomaha cabo. Jama, tsayacahué. Mato 
béta ë no tsi jamériyamaxéhi quiha toa ë axëhaina ra mato ó xo na. 
Coshiriaxéquia ra, noho carta bo jascaria. 

12Jasca, naa carta quénépama tsi “Ea ti tsi xo toa oqué-oquéria" 
i mato qui yamaquia, naa éa pasomaha cabo jascaria. Bérabiria 
tsi xo toa toca ca chanihaina ra. Jabi éa oqué-oquéria jaca nori 
ca quëscahuacani quiha pë. Jatsi ja acanai ca tanamaquí tsi jato 
medida yoi ca acani quiha pé, jato yonoco yoi ca tanamaxéna. 
Tanamahax tsi ranicani quiha pé, jia ca jato yonoco nori ca 
quëscahuahi na. 13Jama xo ëa ra. Quinia-quiniaquia ë acai 
ca yonoco yoati tsi chanihi na. Diós é qui ani ca medidá tsi 
tanamahacahi quiha ë ani ca yonoco tëquë iquia. Toa yonoco yoati 
tsi mato qui chaniparicasquia ra. Jabi, émato tana tsi jariapari ë 
cayamayamani, Dios Chani ya? 14Tana tsi mato qui caxo tsi quiha 
Dios medida ë niniyamaniqué mato qui caquí na. Toa yonoco 
Diós é qui ani quiha. Tétécaria xo Dios medida ra. Ja iqui tsi Dios 
Chani ya tsi mato tana tsi ë caniqué Cristo Chani yoaxëna. Jatsi ¿€ 
cho ja béyamayamacani, naa mato 6 ca Dios Chant yoacanaibo? 

15 6Jabi jia ma ni toa mato ó ca yonoco ja acanina? Quiniahax, “E 
acai ca tsi xo naa” iyamaquia. Anoma quiha. Jasca, mato ó ca tsi 
Diós é qui ani ca yonoco anihuati ó pasoquia, jia tsi Cristo tiisi 
ma cahéyoiqué no. Tsayacahué. Dios medida xara tsi chitécasquia 
jahué yonoco aqui na. 16 Jabi mato ó ca yonoco pi anino tsi jaha 

é quééhai ca tsi xo toa nohiria huétsa bo qui Dios Chani bohaina 
ra. Mato oquéri ca nohiria bo qui cacasquia ra. Jabi Dios Chani 
yoahacahai ca qui cacasyamahai ca éa xo naa ra, jató-na iti ja nori 
iqui na. Toa qui caapiquí tsi ja acanai ca ë ibohuamitsa rë, “E acai 
ca tsi xo naa” iquiina. Anoma quiha. 17 Jarohapa tsi noba yonoco 
yoati tsi chaniquí tsi Dios roha ë oquëhuati xo iquia. 18 Jasca pi 
Diós ë acai ca yonoco shomahuano tsi noqui béroriaxéhi quiha 
toa ë qui ja ranihaina. ¿Jénahuariaxo raca noho yonoco Diós 
shomahuana”, “Jiaria tsi xo naa ë acaina” i ë qué no. 


Mahitsa ca Dios Chani chitahéhuati ibo bo 

1 1 1 Jarohari tsi ëa yoati tsi chanixéquia pë. Jia tsi ëa 

nicaparicana ra, naa noho yoyo pistia mato é yoaqué no. 
E qui yosanayamacana. 2 Yoaqui tsi mato shina-shinaquia ra, naa 
jahué ahui ranohai ca béné jasca cato. Jabi mato ó bésoriaquia, 
naa Diós no nohó bésohai jascaria. Jabi Cristo qui mato é aniqué ra, 
mato ja otono, naa jahuë jahi bënë ti ca qui jahëpa jahuë jahi jiaria 
ca acai jascaria. 3Jabi jaboqui jia tsi xo toa Cristo ma nicacatsaina 
iquia. Jama, Cristo quima ma casomitsa iquia xaba huétsá 
no. Toa shina-shinaquia ra. ¿Jabi ronó Eva parayamayamani? 
Jascaria tsi ¿mato parayamayamaxëhi ni sa toá ca parahai ca 
tiisimacanaibo? 4¿Jabi méri tsi naa jobéna ca tiisimacanaibo ma 
chahahuayamayamani? Jishopë. Jaméri ca Jesu, naa ë yoani ca 
quirima ca mato yoacani quiha pë. Jasca, Espíritu Santo yoi, Dios 
Chani yoi, tihi cabo ma biyamaniqué ra jato qui nicaquí na. 5¿Ea 
oqué-oquéria ni toa mato jobéna ca Chani chitahéhuati ibo-iboria 
bo pa? dJënahuariahax raca ëa oqué ca ja icana ra? 6 Jabi Chani 
yoati cahëxëni ca ë iyamamitsa; jama, Dios tiisi cahëxëniria ca ëa 
xo naa ra. ¿Jatiroha ca quiniá tsi toa tiisi mato ë jismayamayamani, 
mato bétaquí na? 

7 Jasca, Dios tiisi mato qui yoaquí tsi mato parata ë biyamaniquë 

é tiisimahai ca quéshpi na. Tonia mato qui yoi tsi xo toa mato 
ë cobrar-ayamahaina iquia ra. Tonia é jochaniqué ra, tocahi na. 

8 Jasca, mato xërëquë xo tsi Dios yonoco ë ano tsi iglesia huëtsa 

ba ë qui parata raaniqué ëa otoxéna. Jishopë. Jato parata ë 
yomani quiha mato mëbixëna ra. 9 Nicaparicana. Toa xo tsi Dios 
Chani mato tiisimapama tsi ë biniarianiquë rë. Toatiyá tsi ¿mato 
parata ë baani? Ayamaniqué ëa ra. Jama, Macedonia quima ax 
bécanish ca xatë bá ëa otoniquë. Ja iqui tsi mato 6 xo tsi ofrenda 

ë bënayamaniquë ra, mato yosanamacasyamaquí na. Jascaria tsi 
tocaxëquia, xaba huétsa mato qui ë shishotëquëxëquë no. Mato 
parata bicasyama xo ëa ra. 10Mato parayamaquia. Cristo tsi 

xo toa éa raati ibo-iboria. Copixoma tsi Dios Chani yoaxéquia 

ra. Noho jabi quiha. E qui jia tsi xo ë tocahaina ra. Ja tsi xo toa 
toá ca iglesia bo, naa Acaya cabo quima parata biyamaxëquia ë 
tiisimahai ca quéshpi na. 11 Jabi noqui noiyamaquí tsi noba ofrenda 
bicasyamahai ca Pablo nori ca ma quéscahuamitsa. Jama xo. Mato 
noiyoiquia. Toa cahéhi quiha Dios. 12Jama, quinia-quiniaquia. Dios 
Chant yoaqui tsi mato ofrenda bicasyamaxo éa ra, ëa pasomaha 
cabo iqui na. Mato ofrenda pi ë bino tsi “Paratá-naxéni xo Pablo 
ra” icaxécani quiha iquia. Jishopé. Toa xaba jato qui acasyama 

xo éa ra. Ea jascaria tsi Ibo bax yonococasyama ca xo, parata 6 
quéémis-hi na. 13Dios Chani chitahéhuati ibo yoi bo ma xo toa 
joni bo iquia. Quiacani quiha jato yonoco yoati na. Jato yoixéni 

ca jabi rarinamacani quiha pé, Dios Chani chitahéhuati ibo-iboria 
bo jascaria jisiquixéna. 14Jatsi ratëyamacana. ¿Jascaria tsi jahué 
yoixéni ca jabi Satanás rarinamayamayamani, huéahai ca ángel 
jascaria tsi ja jisiquiniqué no? 15Jabi tocacani quiha Satanás yonati 
bo ri. Rarinacani quiha jato ri, jia ca acanai ca nohiria jascaria 
jisiquixëna. Jama, ja acanai ca quëshpi tsi copihacaxéhi quiha toa 
nohiria bo ra. 


Ibo bax Pablo ténénina 


16 Jabi nëca pi ëa yoati ë chanino tsi “Yoyoxëni xo Pablo 
ra” ¿ii ni mato sa? Toca pi quéscahuaquí tsi noho yoyoxéni ca 
chani pistia nicacahué. Yoyohi tsi mishni mishni noho yonoco 
yoati tsi chanicasquia éa ri pë, naa ëa pasomaha cabo chanihai 
jascaria. 17Néca tsi chanipama Ibo quima ca chani ma xo naa 
mato é yoacatsaina. Yoyo pistia tsi xo naa ë yoaxéhaina rë. 18 Jabi 
ja acanai ca tëquë yoati tsi chanicani quiha huéstima ca éa 
pasomaha cabo, jamé oquéhuacatsi na. Jatsi jaboqui tocaxéquia 

ëa ri pë. 19 Jishopë. Toa yoyoxëni cabo qui yosanayamaqui mato 
pa. Tonia mato qui jiaria ca xo toa ja acanaina iquia. Jatsi ëa, naa 
huësti ca yoyoxëni ca huëtsa ma nicaparino, mato cahëxëni caba. 
20 Tsayacahuë. Mato yonacani quiha. Mato biniahuacani quiha. 
Mato jahuë bo mëbicani quiha. Mato qui nomacani quiha. Mato 
bëpaishacani quiha. Tocajacano tsi jato tënë-tënëqui mato ra. Jato 
qui raniqui mato pa. 21 Jishopë. E bërabiniquë rë tocati. 

Jamë pi ja oquëhuacascano tsi tocati cahëquia ëa ri, naa 
yoyoxëni ca jascaria. Tsayacahuë. Jaboqui bérabiyamaxéquia ra, 
jato jascaria chaniti. 22 “Jodio yoi bo xo noa ra” ¿icahi ni? Jatsi, 
toca xo ëa ri. "Abraham yamaba chahitaxocobo xo noa” ¿icahi ni? 
Jatsi, toca xo ëa ri. 23 “Cristo yonati bo xo noa ra” ¿icahi ni? Jatsi 
oquëria ca yonati ca ëa xo naa ra. Jishopë. Yoyoxëniria ca chanihai 
jascaria tsi xo naa ë chanihaina rë. Jariapari tsi jato yonoco oquë 
tsi xo toa ë yonocohaina iquia. Jasca, jato oquë tsi xo toa preso 
qui é nanëhacanina ra. Jasca, jato oqué tsi xo toa é rashahacanina 
ra. Jasca, jato oquë tsi résoti basima ë ini quiha. 24Cinco tsi 
jato huacapí tsi jodioba chama bá ëa rashani quiha. Copiquí tsi 
treinta y nueve ca séqué é qui ja acani quiha. 25Jasca, tres tsi 
quiha carayanabá ëa rashaniqué jato jihuí no ra. Jatsi huësti tsi 
nohiria bá ëa aqué aniqué maxaxá no. Jatsi tres tsi ëa béhai ca 
barco jëtëquëniquë. Huésti tsi quiha ia népax tsi € nononiquë 
jatiroha ca bari no. ¿Tsayacanai? Tihi ca tsi ë tënë-tënëniquë Ibo 
bax na. 26Jasca, raquéria é cohai iniquë. Tobi ini quiha ani bo ë 
shitahaina. Tobi ini quiha bahí ca yomacanaibo. Jasca, raquéria 
ini quiha toa ëa acasni ca jodiobo, carayanabo. Raquëria ini quiha 
yacatá tsi racahaina; jasca, nihi, ia bo, tihi cabo shitahai ri. Jasca, 
mahitsa ca chahahuacanaibá ëa yosini quiha. 27 Jasca, yosaria ca 
yonoco é aniquë. Huëstima tsi oxanoma ë ini quiha. E paxnani 
quiha. E tëshinani quiha. Huéstima tsi oriquiti, racati, sahuéti, 
tihi cabo é narisni quiha. Tihi ca tsi ë ténéniqué ra. 28 Jarohapa 
tsi tobi ini quiha toa jatiroha ca bart tsi iglesia bo tëquë ë shina- 
shinahaina, jato otocasquí na. 29 Japi tsohuécaracá yoi ca ano tsi 
cohuénaquia ra. Tsohuécara pi jochano tsi ténériaquia ra. Jato 
téqué mébiriacasquia jato noiquí na. 

30¿Tsayayamacanai? Chama yama ca éa xo naa ra. Toa mato 
yoaxëquia, é tënëni ca yoati tsi chaniqui na. 31 Mato parayamaquia. 
E tënëni ca tëquë cahëhi quiha Dios, naa noba Ibo Jesucristo 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


519 2 Corintios 11, 12 


Jahëpa ra. Oquëhuahacati ca tsi xo toa ra. 32Tonia noho jabi tsi xo 
toa Ibo bax tënëhaina iquia. Toca tsi ë chitahëniquë chahahuahax 
na. Damascó tsi ë no tsi chama-chamaria Aretas nama ca 
gobernador ëa acasni quiha. Jatsi yacata ca caiti bo 6 tsi jahuë 
soldado bo ja janani quiha, ë qui tsamimaxëna. 33 Jama, panë ca 
xëa pistia nacohax ë paxaniquë, cacanó tsi ébé xatë bá mai qui éa 
botëmaniquë no. 


Pablo tënamënina 


1 2 1¿Jabi Dios bax ë ani ca jahuë bo yoati rëtsaxëhi ni ëa 
rë? Mahitsa ca xo; jama, jari yoaxëquia. Jaboqui Diós 

ëa jismani ca jahuë bo, ë tënamënina, tihi cabo yoati tsi mato 
yoaxëquia. 2Naama tsi quiha, naa catorce año tsi ë térohacani 
quiha Dios itiria ca qui. ¿Noho yora yoi térononi sa? ¿Noho shina 
roha ma ni? Toa cahéyamaquia rë. Cahëhi quiha Dios roha. 3 Jabi 
Dios itiria qui ë tërohacani quiha itëquëquia parahaxma. ¿Noho 
yora térononi ma ni? ¿Noho shina roha ma ni? ¿Jénahuariaxo € 
cahéyoina? ¿E tënamëni ma ni? Cahëhi quiha Dios roha. 4Jatsi 
quiha mana qui cahéxo tsi quiha anomaria ca chani ë nicaniquë. 
Yoanoma ini quiha toa é nicanina iquia. Jiaria quiha. 5Jama, 
ocapihéni ca yoapama tsi é bax Diós ani ca roha yoaxéquia, ja 
oquëhuahacano iquish na. Jabi éa ti tsi xo toa mahitsa cato. 
Chama yama ca éa xo naa iquia ra. 6 Jabi ë qui béroria tsi xo 
toa jia tsi ëmë yoati tsi ë chanihaina. E ténaméhai ca yoati pi ë 
chanino tsi yoyoxëni ë nori ca ma quéscahuamitsa. Jama, tocapihi 
tsi yoyoyamaquia, jabija ca ë yoahai quëshpi na. Jatsi quinia- 
quiniaquia, oqué-oquéria ca é nori ca ma shinayamano. Noho 
chani, é anina, tihi cabo oqué é nomari ca ma cahéno. 

7 Jabi anomaria ini quiha toa mana xo Diós ëa jismanina. 
Jatiroha ca nohiria bo qui é yoacasni quiha. Jatsi jahuécara 
ca pahë, naa moxa pahë jascaria ca é qui acacaniquë, ëmë ë 
oquéhuayamano iquish na. Yoshiní raahai ca pahé jascaria ja ini 
quiha. E qui ja acacani quiha ëa tënëmati. 8Jatsi tres tsi quiha 
Ibo é nicaniqué, naa noho yora 6 ca pahé ja mébino. Ayamahi 
quiha. ?Jama, Ibobá ëa quëbiniquë: “Mia mëbixëquia. Noho chama 
narisyamaxëqui mia” iquiina. Jasca, “Chama yama pi mi no tsi 
oquë-oquëria tsi xo toa noho chama mi nohó no” i é qui ja ni quiha. 
Ja tsi xo toa rani-raniquia € tënëquë no. E qui jia tsi xo toca tsi 

chama yama ca iquiina. Japi noho chama yoi jayama ca ë no tsi 
nohiria bo qui bëroriaxëhi quiha Cristo ëa mëbihaina ra. 10 Jaha 
tsi ë qui jënima tsi xo chama yama ca iquiina. Jasca, rani-raniquia 
pa, Ibo tahëxo nohiria ba ëa ocahuaquë no. Jatsi ë qui jënima tsi 
xo toa ë biniahaina, ë tënëmahacahaina, ëa nohiria bá yosihaina. 
Ibo bax ocapihëno tsi ëa mëbiriaxëhi quiha Cristo, oquë tsi jahuë 
yonoco é ano. 


Corintó ca chahahuacanaibo Pabló shina-shinanina 


11 Yoyoxëni ca € iquë rë, nëca tsi mato qui chanixëna. Mato 
shina ri tsi xo iquia, Ibo bax ë ani ca ma cahëyoini iqui na. 
¿Jéniriaxo tsi éa ma mébiyamayamani? ¿Jéniriahax “Jia tsi xo 
toa néá ca Pablo anina” i jato qui ma yamani rë? Jabi chama 
yama ca é imitsa; jama, ëa oqué ma xo toa mato qui bëcanish ca 
Dios Chani chitahéhuati ibo-iboria bo iquia ra. 12Nicacahué. Dios 
Chant chitahëhuati ibo yoi ca ma jisniqué ra, mato béta ë iqué no. 
Yosanaxoma tsi ¿jisti-jistiria bo € ayamayamani mato xërëquë xo 
na? 13 Jatsi djahuë nariscanai sa? Toa cahécasquia ra. Tonia yosaria 
xo mato, mato ofrenda ë biyamani iqui na. Oca xo tia. Jishopë. 
Tonia ja tsi xo toa yoi ca é anina iquia mato caxahuaxéna. Jaha tsi 
ëa shinacahuë. 

14 Jaboqui mato qui shishocasquia ra. Jabi tres tsi xo toa 
mato qui ë shishocasnina. Mato qui pi shishotëquëqui tsi mato 
biniahuacasyamaquia. Mato parata, mato jahuë bo, tihi cabo 
ó qué&yamaquia. Jama, jaha ë quëëhai ca tsi xo mato yoi ototi. 
Tsayacahuë. ¿Jato nabo otohi ni xocobo pa? Ayamacani quiha. 
Xocobo ototi ibo-iboria tsi xo toa jato nabo ra. Jascaria tsi mato 
jahëpa yoi ë nori iqui tsi mato ë otoxëti xo ëa ri. 15Ja tsi xo 
toa ranixo tsi noho parata, noho chama yoi, ëmë yoi, tihi cabo 
aapiquia mato mëbixëna. dJëniriaxo tsi mishni mishni roha tsi ëa 
noicanai sa, mato é noiriaquë no? 

16 Jishopë. Tobi quiha mato 6 ca ëa quiahuacanaibo rë. Shishoqui 
tsi ¿mato ë biniahuani pa? “Paraxo noba parata bichi quiha Pablo” 
¿iyamayamacahi ni? Jishopë. 17 ¿Jénahuariaxo mato ë biniahuani? 
Ea yoacahué. ¿Mato qui é raani ca joni bá mato biniahuani pa? 

18 Toa nicaquia. Mato qui Tito cani quiha, “Mi cati xo" i ja qui ë 
qué no. Jasca, ja béta xatë huëtsa ë raani quiha mato ja mébino. 
Jaboqui ëa yoacahuë. “Noqui Tito biniahuaniquë pë, ganancia 

acasquí na” ¿ii ni mato sa? ¿Jénahuariaxo toca tsi ma shinana? 
Anoma quiha. Mato béta racahi tsi éa jascaria ja ini quiha. Mato ja 
parayamani quiha. Noba jabi tsi xo toa ra, nohiria bo mébicastsi na. 

19 Jabi éa mato ë noimacatsai ca quéscahuaqui mato tonia. 
Jishopé. Tocayamaquia ra, Cristo chahahuahai ca é nori iqui na. 
Dios yoi bésojó tsi chaniquia ra. Dios roha tsi xo toa éa copiti ibo- 
iboria ra. Jatsi nicaparicana, noho rabëti ba. Jatiroha ca ë acai 
cato tsi mato mëbiriacasquia, oquë ca chahahuacanaibo imano 
iquish na. 20 Jama, jaboqui pi mato qui shishohi tsi mishni mishni 
tsi mato qui raquëquia rë. Shishoquí tsi ¿jahué jisxëhi ni ëa sa? 
Jasca, djahuë 6 pasohi ni mato ri, ë quima sa2 Toa shina-shinaquia 
ra. Jabi Ibo bas ma bësohai ca jiscasquia joxo na. Jama, ¿toá ca joi 
mëracanaina, nohiria bo qui ma yosanahaina, ma caxahaina, tihi 
cabo jisxëhi ni éa sa? Jasca, ¿toá ca huashicoxéni cabo, ranimisxëni 
cabo, jamé oquéhuamisxéni cabo, pacots-huaxéni cabo, tihi cabo 
jisxéhi ni éa sa, € joqué no? Tihi tsi shina-shinaquia mato yoati na. 
21 Ja tsi xo toa mishni mishni tsi raquépiquia mato qui shishoxéna. 
Tonia mato bésojó tsi Diós ëa bërabihuamitsa iipiquia ra. ¿Mahitsa 
mato é tiisimayamayamani sa? Toa shinaquia ra. Tocapijano tsi 
cohuë-cohuëriaxëquia rë. ¿Jari toá ma ni toa jato jocha quima 
casoyamanish ca anoma ca chotamisxëniria cabo ra? Toa shina- 
shinaquia ra. 
1 3 1 Jabi mato qui ë cahëno tsi tres ixëhi quiha toa mato qui 

é shishohaina. Jaboqui mato qui é shishoti xo ra. Jatsi 

copihacaxëti xo toá ca jochamisxëniria cabo ra. Tsohuécara qui 
pi no quésocasno tsi tobixéti xo toa dos, tres ca tsayahax cabo, 
“Jabija xo” iti. 2Mato bétaquí tsi dos tsi mato ë yobaniquë, toá 
ca jochamisxëniria cabo ma copino. Jaboqui tres tsi xo toa ë 
yobahaina ra. Jabi siri tsi jochanish cabo, jochabéna cabo, tihi ca 
jochamisxëniria cabo copixëquia ë joqué no. Paxayamacaxécani 
quiha iquia. 3Jama, “Jishopë. éJénahuariaxo noqui ja copina? 
¿Cristo chama jayahi ni? Jahué chama noqui ja jismaparino ra” ¿ii 
ni mato sa? Jatsi quiniacaxëcahuë. E nohó tsi Cristo chanihai ca 
mato jismaxéquia ra ë joqué no. Chama-chamaxéni tsi xo Cristo 
ra. Tsayacahuë. ¿Mato xërëquë tsi jia tsi Cristo yonocoyamayamani 
ë ani catë no? 4Jabi chamayama ca joni jascaria tsi Cristo 
acacaniqué cruzó no, chamaxéniria ca ja nori. Jaboqui Dios 
chamá tsi bësohi quiha. Jabi toca xo éa ri. Chama yama ca éa xo 

naa, naa ja ini jasca cato. ¿Tsayayamacanai? Chahahuacanaibo 
yonayamahai ca ëa xo naa ra. Jama, tobi quiha toa Dios chama ra. 
Toa chamá tsi mato copixëquia ë joquë no. 

5Quiniacaxécahué. Jabi ëa tanamapama tsi mamé 
tanamaparicahué iquia. ¿Mahitsa ma ni ma chahahuahaina sa? 
Toa nicaquia. ¿Mato 6 tsi bësoyoihi ni Cristo sa? “Jaatia” imano 
tsi ¿mahitsa ma chahahuayamani? iquia. 6Jama, mahitsa ca 
chahahuahai ca ma xo ëa ra. Toa ma cahéno. 7 Jasca, mato bax 
Dios qui béhoxquia ra, yoi ca ma ayamano. Ma bébohaina, jia 
ca ma acaina, tihi cabo nohiria ba tsayano. Jabi mato ë mëbini 
ca nohiria ba jismitsa. Jisi tsi “Jia tsi xo Pablë acaina” i jaca 
mitsa. E qui iriama tsi xo toca ca chani ra. Jaha ë quëëhai ca tsi 
xo toa ma bëbohai ca ja tsayacanaina ra. 8 Jatiroha ca bart tsi 
jia ca roha acasquia ra. Jabija ca pi nohiria bë cahëno tsi rani- 
raniquia. ?E qui jënima tsi xo toa mahitsa iquiina, chamaxéni ca 
ma iquë no. Mëstëxëniria ca jabi jiaxéni ca ma jayano. Toa nicaqui 
noa béhoxquí na. 10 Jabi jaboqui naa carta quénéquia mato qui 
shishohi canox pari. Joxo tsi ë qui Ibobá ani ca chamá tsi mato 
raahacasyama xo ëa ra. Yoi quiha. Jabi toa chama ë qui acacani 
quiha nohiria bo chamahuati, mébiti, jato yoshihuati ja nomari. 

11Jarohari tsi naa carta jatihuaquia. Jatsi ranicana. Mëstëxëniria 
ca jabi 6 quëëcana. Mébinacana. Huésti ca shina ma jayano. 
Iquinayamacana. Tihi ca tsi acahuë. Jasca, noqui noihai ca 
ranihuahai ca Dios mato bétano. 12Jia tsi joihuanacana. 13 Jasca, 
mato joihuahi quiha n&á ca chahahuacanaibo ri. 

14Ibo Jesucristó mato tëquë shomahuariano. Jahëpa Diós mato 
noiyoino. Mato bëta Espíritu Santo rabënano. Iquë. 

La Carta Del Apostol San Pablo a Los 


Galatas 





Chahahuacanaibo Pablo joihuanina 


1Dios Chani chitahëhuati ibo ca Pablo ca ëa xo naa ra. 

Jesucristo, Jahëpa Dios, naa Jesucristo bësomanish cato, tihi 
cabá ëa raaniquë jahuë Chani ë yoano. 2Galata mai ca iglesia 
bo joihuaquia. Jasca, mato joihuahi quiha ë bëta ca xatë bo ri. 
3Noba Jahëpa Dios, noba Ibo Jesucristo, tihi cabá mato noino. 
Mato ja bëpasimacano. 4Jabi noba jocha quëshpi tsi Jesú jamë 
aniquë, jaboqui anomaria ca mai ca jabi yoi bo quima noqui 
xabahamaxëna. Jabi Dios qui jia ini quiha ja inina. 5Dios no 
oquëhua-oquëhuapaoxëti xo. Amen. 


Huësti roha tsi xo Dios Chani 

6Noixo tsi Diós mato quënaniquë. Jama, ¿jaboqui mato 
quënanish ca quima casocanai pa? 7 Jabi yama tsi xo toa chani 
jia ca huétsa ra. Tonia mato xéréqué tsi xo toa mato yosihai ca 
nohiria bo iquia. Cristo Chani rarinamacascani quiha pë, chani 
huétsa yoaquí na. 8Japi quiniacaxécahué iquia. Jabija ca tsi 
xo toa mato é tiisimani ca chani ra. Yama tsi xo chani huétsa. 
Jamëri ca chani pi tsohuécaracá yoano tsi tënëtiya qui toa Dios 
raano. Jasca pi mato qui jaméri ca chani naipá ca ángel, noqui 
yoi, tihi cabá yoano tsi ténétiya qui Diós noqui raano iquia. 
9 Jabija tsi xo toa ma bini ca chani itéquéquia. Tsohuécaracá pi 
jamëri ca chant mato qui yoano tsi tënëtiya qui Diós raano iquia 
ra. 

10 ¿Jabi tsohuécara ni toa ë ranihuacatsaina, Dios Chant yoaquí 
na? ¿Nohiria ni? ¿Dios ni? ¿Tsayayamacanai? Nohiria bo roha pi 
ranihuacatsi tsi éjénahuariahax raca Cristo yonati ë ina ra? E qui 
Diós ranino ra. 


Jesu quima Pablo chani jonina 


11 Joni bo quima joyamaniqué ë yoahai ca chani ra, ëbë xatë 
ba. 12Ea tiisimayamaniqué nohiria ra. Jama, ë qui Jesucristó 
jahué Chani jisiquimaniquë ë yoano iquish na. 13Tonia ë i-ipaoni 
ca ma nicaniqué tia, naa jodioba jabi ë noi-noiniqué no. Toatiyá 
tsi bamaxoma tsi chahahuacanaibo ë tënëmapaoniquë rë. Jato 
ë quëyo-quëyocasniquë ra. 14Jasca, anomaria ini quiha noba 
rëquëyamaba jabi ë noihaina. Noho rabëti bo oqué quiha. 

15 Jatsi Diós ëa quënaniquë, ëa noiquí na. Jabi ë conox pari no tsi 
éa ja bini quiha jahué-na iti. 16Jatsi shina rani tsi jahué Baqué yoi éa 
ja jismaniqué, carayanabo qui jahué Chani é yoano iquish na. Toatiyá 
tsi joni huétsa bo qui ë cayamaniquë yoba bixéna. 17 Jasca, Jerusalén 
qui é cayamaniqué toa jariapari ca Dios Chani chitahéhuati ibo bo 
icanish cabo ya chaninaxëna. Jama, Arabia mai qui ë catapiniquë. 
Jaquiréqué Damasco yaca qui jahari ë joniqué. 18 Tres año no tsi 
Jerusalén qui ë cayamani quiha. Jaquirëquë Jerusalén ca Pedro qui 
shishohi ë caniquë cahéxéna. Quince bari no tsi ja béta ë chiténi 
quiha; jaroha. 19Toatiyá tsi Dios Chani chitahëhuati ibo huétsa bo ë 
jisyamaniquë. Jacobo, naa noba Iboba noma roha ë jisni quiha. 

20 Jabija tsi xo naa mato qui ë quënëhaina iquia. Dios bésojó tsi 
quiayamaquia ra. 

21-22 Jaquirëquë Siria, Cilicia, tihi ca mai bo qui é caniquë. 
Naatiyá tsi jari ëa cahëyamaniquë jodioba mai ca chahahuacanaibo 
iquia ra. 23Jama, "Dios Chani yoahi quiha noqui pasomaha ca 
ipaonish cato pa" i nohiria bo paoni quiha. “Ja quëyocasni ca 
Chant jaboqui yoahi quiha ra” i jaca paoni quiha ëa yoati na. 
Jaroha tsi xo toa ja nicacanina. ?4Jatsi ë chahahuani iqui tsi 
chahahuacanaibá Dios oquéhuaniqué ra, raniquí na. 


Jerusalén qui Pablo canina 


2 1Catorce afio no tsi Jerusalén qui ë cayamaniquë. Jaquirëquë 
ë caniqué Bernabë ya. Tito ri ë boni quiha. 2Jabi Jerusalén 
qui é caniquë, “Cata” i ë qui Dios ni iqui na. Cahax, toá ca 

rëquëninicanaibo ya roha ë chaniniquë. Jatsi carayanabo qui ë 
yoani ca chani jato qui ë bërohuaniquë, ja cahëcano iquish na. 
¿Anoma ca ë yoani ini ca ja quéscahuayamayamacani? 3Jama, 
jato qui jia noho chani ini quiha. Jasca, Tito, naa ë bëta jonish ca 
carayana ja jibirishayamacaniquë ra, mahitsa ca chahahuacanaibo 
nicaxo na. 4Jabi toá tsi mahitsa ca chahahuacanaibo iniquë 

pë, naa carayanabo qui jodioba jabi bo amacascanaibo. Jabi 
jodioba jabi bo tëquë quima Jesucristë noqui paquëmaniquë iquia. 
Jotamiscanaibo jascaria tsi ja bëcaniquë Jesucristo quinia jia ca 
nicaxëna. Japi ja joyamarohacano tsi Tito yoati tsi ja nicayamaquë 
acaniqué ra. 5 Jabi toa joni bo no chahahuayamaniquë ra, Chani 
jia ca jabija ca ma jayano iquish na. Jatsi ë quinia-quinianiquë 
Dios Chani rarinamahacayamano iquish na. 

6 Jasca, € yoani ca chani rarinamayamaniquë toá ca oquéria 
ca rëquëninicanaibo ri. Jabi nohiria bo qui oquë-oquëria ca joni 
bo ja icamitsa, jama, Dios bésojó jascaria ca nohiria bo téqué 
nori. 7Jabi carayanabo qui chani yoati ëa Dids raaniquë, naa 
jodiobo qui Pedro raahacani jascaria. 8 Jato qui jia jato qui ë 
cahai ca ini quiha. Dios chamá tsi carayanabo qui ë raahacani 
nori ca ja jiscaniquë, naa jodiobo qui Pedro raahacani jascaria. 
Noqui tëquë Diós mëbini quiha. 9 Japi Jacobo, Pedro, Juan, 
naa oqué-oquéria ca joni bá noqui joi amaniqué ra, jato bëta 
no yonocobëquinano, Dios Chant no yoano. Jibirishahama ca 
carayanabo qui no cati nori iquë. Jato ri tsi xo toa jodiobo qui 
cahaina. 10 Jatsi no canox pari no tsi “Nobë noitiria cabo shina- 
bënoyamacana” i noqui jaca niqué; jaroha. Jabi noitiria cabo no 
mëbi-mëbicasniquë noqui ri. 


Pedro Pablo raahanina 


11 Jatsi xaba huétsa Antioquía yacatá tsi ë quiniatëquëniquë 

Dios Chani otohi na. Toatiyá tsi anoma quiha Pedró jabi iniquë rë, 
noqui shishohi na. Jatsi pë Pedro ë raahaniquë rë. 12Jabi Antioquia 
yaca qui johax tsi quiha carayanabo ya, naa jibirishahama cabo 

ya Pedro oriquipaoniquë. Jahuë jabi quiha. Jënima quiha. Jama, 
jodioba jabi-naxëni cabo, naa Jacobo ax bëcanish cabo qui yoi ini 
quiha toa carayanabo ya ja oriquihaina rë. Jatsi Pedró jënëniquë, 
jato qui raquëhi na. Jaquirëquë carayanabo ya ja rabënayamaniquë 
rë. 13 Jatsi pë carayanabo ya rabënacasyamaniquë chahahuahai 

ca jodiobo ri, Pedro jato bëta rabënayamahai ca jisi na. Jatsi 
jënëniquë Bernabé ri. 14Anoma ini quiha ja acanina iquia; Dios 
Chani jia ca pasomaha quiha. Jatsi ja acanai ca jisi tsi Pedro ë 
raahaniquë jatiroha cabo bésojo xo na. Raahacax, “Jëniriahax 
chahahuahai ca carayanabo ya rabënayamahai, jaboqui?” i Pedro 
qui ë niquë. “¿Mi qui yoi ni? dJëniriaxo tsi jodioba jabi bo jato 
amacatsai ra? Jodioma ca xo ra. Jabi jodio mi coniqué; jamaca mia 
ri tsi xo toa jodioba jabi tëquë nicayoiyamahaina iquia” néa tsi 
Pedro qui é nécanique. 

15 Jabi shoma tsi xo noqui chahahuahai ca jodiobo. Jodiobo no 
coniqué ra, Dios cahëyamahai ca carayanabo no nomari. 16 Naama 
tsi Jesucristo quinia no cahëniquë. Jama, noqui xabahamayamaxéhi 
quiha Dios, noba jabi bo, noba yoba bo, tihi cabo no aqué no. Jama, 
noba jocha masahi quiha Dios, Jesucristo qui no chitiminiquë no. Jabi 
Jesucristo qui no chitiminiqué noqui ri, Dios bésojó tsi méstéhuahacati. 
No méstéhuahacayamani quiha noba jodioba yoba no nicahai cató no. 
Jabi jodioba jabi bo acai catë tsi mëstëhuahacatimaxëni tsi xo nohiria 
ra. Jesucristo qui ja chitimiti xo iquia. 

17 Jaboquí jibirishati jabi, jodioba yoba bo, tihi cabo ri 
banahuacasqui mato carayanabo pë. Shinaparicana. Toa jodioba 
quinia pi banahuatéquécatsi tsi “Naris-hi quiha Cristo qui no 
chitimihaina noqui xabahamati" ii quiha mato ra. “Jocha quima 
noqui paquëmatimaxëni xo Cristo. Jesucristo iqui tsi oqué tsi xo 
noba jocha" ii quiha mato ra, toca pi shinahi na. Anoma quiha. 

18 Japi toa é niani ca quinia siri qui bacarohahi tsi Dios pasomaha 
ë jochaquë aquë iquia. Jama, jochahai ca tsi xo toa jodioba jabí 

tsi xabahamahacacatsai cato. 19 Jabi Quënëhacanish cabo tsayaquí 
tsi noho jocha yoi ë jisniqué ra. Noho jocha yoi bërohuahacani 
quiha Dios Chant no. Dios yoba é qui quësoniquë, nicati basi ë ini 
quëshpi na. Jatsi toa quinia quima Cristo quiri ë bësoniquë Dios 
bax bésoxéna. 20 Cristo ya tsi cruzó tsi ë naniquë noho jabi yoi qui. 
Jaboqui jaméri tsi xo toa é bésohaina. E nohó bésohi quiha Cristo 
ra. Jaboqui pi Dios Baqué qui chitimihi tsi bësotëquëyoiquia. Jabi 
ëa noihai ca tsi xo toa jahuë Baquë. Noihax ë bax ja naniqué ëa 
xabahamaxéna. 21 Dios noihai ca quima casoyamaquia. Dios Chant 
yoahi tsi “No bax Cristo rësoniquë ra" iquia. Jabi jodioba yoba no 
nicahai catë pi Diós noqui xabahamarohano tsi mahitsa Cristo naquë 
aniqué iquia ra. 

Yoba paxa cato 


1Jisa cahëtimaxëni ca Galata caba. ëTsohuëcaraca 

mato parani sai Bëroria tsi cruzo tsi Jesucristo nani ca 
Chani mato qui bërohuahacaniquë iquia. 2Mato nicacasquia: 
éJodioba yoba ma nicahai catë tsi Espíritu Santo ma bini? 
Toca tsi ma biyamaniquë ra. Jama, Espiritu Santo ma biniquë, 
mato qui yoahacani ca Cristo Chant qui chitimixo na. 3Jatsi 
éjénahuariacanai rë? Espíritu Santo quinia ó tsi ma chitahëniquë. 
Jama, jaboqui mato chama yoi tsi mëstëhuahacacasqui mato pë. 
AJabi huëstima tsi xo toa Cristo Chani iqui tsi ma tënënina iquia. 
Jama, toa Chani quima pi ma casono tsi ëmahitsa ma ni toa ma 
téné-ténénina? Mahitsa xo iquia. 5Jabi ¿Espíritu Santo mato 
qui ahi ni Dios pa, jodioba yoba ma nicahai ca iqui na? ¿Mato 
xërëquë xo tsi jisti chamaxéni cabo ahi ni Dios pa, jodioba jabi 
bo ma acai iqui na? Toca tsi ayamahi quiha. Toca tsi aqui quiha, 
jahué Chani qui ma chitimini iqui na. 

6 Abraham yamabo no tsayano. Dios qui ja chitimiyoiniquë. 
Chitimihax tsi Dios bésojó tsi ja mëstëhuahacani quiha. 7Jaboqui 
tsi Abraham chahitaxocobo yoi bo tsi xo toa jatiroha ca 
chitimicanaibo ra. Jasca ca quiniá tsi xabahamahacacaxécani 
quiha, naa Abraham yamabo jascaria. 8Jabi naama tsi quiha 
Quënëhacanish cabá chaniniqué carayanabo chitimixëhai ca yoati 
na. Jariapari tsi quiha naa Chani yoahacaniqué Abraham yamabo 
qui: “Mia iqui tsi shomahuahacaxéti xo jatiroha ca carayanabo” i 
Abraham yamabo qui Dios ni quiha. 9 Jaha tsi shomahuahacahi 
quiha chitimicanaibo tëquë, naa Abraham yamabo 
shomahuahacani jascaria. ¿Tsayacanai? Dios qui chitimiyoinish ca 
Abraham ini quiha. 

10 Jama, yoshihuaha ca tsi xo toa Moisés yobá-naxéni cabo. 

Yobá tsi méstéhuahacacascani quiha ré. Nicacapa. ^Yoshihuaha 

ca tsi xo toa Moisés yoba bo téqué nicayamahai cato" ii quiha 
Quënëhacanish cabo ra. 11Jabi yama tsi xo toa Moisés yobá tsi Dios 
bésojó tsi méstéhuahacahai cato ra. Jabi noqui béro xo Dios Chani. 
“Chitimihi tsi bësohi quiha méstéhuahacahax cato" i Dios ni quiha. 
12 Jama, xabahamati quinia huëtsa jismahi quiha Moisés quënënina. 
Chitimihai cato quinia ma xo. “Bësohi quiha yoba bo tëquë nicahai 
cato” ii quiha. 

13 Jabi Moisés yoba iqui tsi no yoshihuahacaniqué iquia. Mato 
nicaquia. ¿Tsohuécara ni toa Moisés yoba bo tëquë nicati mëtsa 
na? Yama a ra. Jama, toa yoshihuahai ca yoba bo quima Cristó 
noqui tsécaniqué, cruzó tsi no bax jamë tsi yoshihuahacaquí na. 
Jabi, “Yoshihuahaca ca tsi xo toa jihui 6 tsi rotahaca cato” ii quiha 
Quënëhacanish cabo. Tsayacahuë. Toca tsi noqui ja ratini quiha. 

14 Jabi Cristo naniquë, carayanabo Diós shomahuano iquish na, naa 
Abraham yamabo ja shomahuani jascaria. Espíritu Santo jato qui 
acatsi quiha. Jabi naama tsi “Espíritu Santo jato qui axéquia” i 
Dios ni quiha. 


Abraham qui Dios chaninina — Moisés yoba 

15Ejemplo mato qui é ano, ébé xaté bá, ma cahéyoino iquish 
na. Jabi dos ca nohiria bá convenio acasmitsa. Aquí tsi jato jané 
bo convenio papi ó tsi huishacani quiha. Jaquiréqué toa papi 
rarinamatimaxéni tsi xo joni huétsa. Ja nicahacaxéti xo. Jabi toca 
xo Dios convenio Abraham yamabo ya. Yama tsi xo toa ja cho 
johai cató toa convenio chani rarinamahaina. 16Jabi naama tsi 
quiha Abraham yamabo Diós shomahuacasniquë. Jaha tsi “Mia, mi 
chahitaxocobo, tihi cabo shomahuaxéquia” i Abraham qui Dios ni 
quiha. Jabi “Mi baqué bo” iyamaniqué Dios, “Mi chahitaxocobo” 
inori, jahué Cristo yoati chanihi na. 17 Jabi ë yoacatsai ca tsi xo 
naa. Abraham yamabo ya convenio Diós aniqué. Parayamaniqué 
Dios. Jaquirëquë joniqué Moisés yoba; cuatrocientos treinta ca 
años quirëquë quiha. Jabi toa convenio rarinamatimaxéni tsi xo 
toa ja cho joni ca Moisés yoba ra. 18Jabi jaboqui tsi Moisés yoba no 
nicahai cató pi Diós noqui xabahamano tsi mahitsa quiha Abraham 
qui jahué convenio chani iqué aniqué ra. Jama, parayamaniqué 
Dios, Abraham yamabo qui chaniquí na. Ja tsi xo toa Abraham ja 
shomahuani quiha. Jabi toa jariapari ca quinia banahuacanai ca 
noqui xo naa. 


Jocha bérohuahi quiha Moisés yoba 


19Shinaparicana. Moisés yobá nohiria méstéhuayamano tsi 
éjénahuaqui tsi Moisés qui toa yoba bo Diós ani? Jabi ja acacani 
quiha nohiria ba jocha bérohuati. Jabi naama tsi Moisés yoba 
ini quiha. Jama, Abraham chahitaxocobo, naa Jesucristo joqué 
tsi jatiniqué Moisés yoba yonoco ra. Jabi naa xabahamati quinia 

jahuë Cristo yoi qui pari Diós aniquë, Abraham yamabo qui ja 
chaniniqué no. Jabi iriama ca tsi xo toa Moisés qui acacanish 

ca yoba. Jariapari tsi quiha ángel qui jahué yoba Diós aniquë. 
Jaquirëquë Moisés qui toa yoba angél boni quiha. Jatsi nohiria bo 
qui toa yoba Moisés boni quiha. 20Jama, naa oquéria ca Chani 
aqui tsi Abraham yamabo qui Dios chaniniqué jamé yoi ax na. 
Huétsa bo ja raayamaniqué jahué Chani boti. Ja tsi xo toa Moisés 
qui acacanish ca yoba oqué tsi xo toa jahué Cristó tsi Diós anina. 

21 6 Jahuë shinacanai? “¿Cristo qui Diós ani ca yonoco 
pasomaha ma ni Moisés yoba?” lyamahi quiha. Jabi nohiria 
bo qui pi bësomati yoba Diós aarohano tsi Dios bësojo tsi no 
mëstëhuahacaquë aniqué ra. Jabi yama tsi xo toca ca acacanish 
ca yoba ra. Toca tsi jocha chama quima paxatimaxéni xo noa. 
22Tocahi quiha Quënëhacanish cabo ri: “Jatiroha cabo yonahi 
quiha jocha chama” iquiina. Ja iqui tsi jahuésti ca paxati quinia 
tsi xo Jesucristo. Jaha tsi Jesucristo qui pi no chitimino tsi noqui 
mëstëhuahi quiha Dios ra. 

23 Jabi Cristo jonox pari no tsi Moisés yobá noqui yonapaoniquë. 
Toa yoba iqui tsi preso xara ca nohiria bo jascaria no i-ipaoniqué 
ré. Jama, noba Xabahamati Ibo joqué tsi ja qui chitimiti no 
chitahëhuaniquë. Noqui ja paquémani quiha. 24 Jabi noqui jodiobo 
obéso ca Moisés yoba i-ipaoniqué. Cristo qui noqui ja mépini quiha, 
no chitimihai cató tsi no xabahamahacano iquish na. 25 Joniqué 
Cristo ra. Ja iqui tsi jaboqui noqui otoyamahi quiha Moisés yoba. 
26 Jaboqui Dios baqué bo xo mato tëquëta, Jesucristo qui ma 
chitimihai cató no. 27Cristo 6 tsi ma ashimahacaniquë. Cristo jabi 
ma sahuëyoni quiha. 28Jasca, jaboqui Dios bësojd tsi yama tsi toa 
xo oqué cato. Carayanabo oqué ma xo jodiobo. Yonati oqué ma xo 
chama. Yoxa oqué ma xo joni. Jaharisi xo noa. Jesucristó-na bo xo 
noqui tëquëta. Huésti maxo xo noa. 29Cristó-na bo ma nori iqui 
tsi Abraham yamaba chahitaxocobo yoi bo xo mato ra. Jaboqui 
Abraham qui Diós yoani ca chant iqui tsi shomahuahacaxéqui mato 
carayanabo ri ra. 


Noqui yonapaoniquë jodioba yoba bo 
4 1Jabi ejemplo huétsa mato yoacasquia, ma cah&yoino iquish 
na. Jabi joni pi résono tsi jahué jahuémishni bo, jahué mai, 
jahué xobo, tihi cabo bichi quiha jahué baqué yoi. Jama, xocobo 

pi no tsi binoma tsi xo toa jahuë jahëpa jahuë bo. Jari yonati 
jascaria xo toa baquë ja shinahaxëquë rohari. 2Yonahacahi quiha. 
Huëtsa bo nicahi quiha. Jama, shinapayo manëhax tsëquëhi quiha. 
3 Jabi naa baquë jascaria no i-ipaoniquë, naa noqui chahahuahai 

ca jodiobo. Jariapari tsi noqui yonapaoni quiha noba yoba, noba 
jabi bo. 4Jatsi Dios qui jia ca xaba tsëquëniquë. Toa xabacá tsi 

Dios jahuë Baquë raaniqué noqui xabahamaxëna. Jatsi yoxá jahuë 
baquë comani quiha. Jodiobo ja coni quiha, »noqui yonahai ca 
yoba quima noqui tsëcaxëna. Toca tsi Dids aniquë jahuë baquë yoi 
bo noqui manëmaxëna. 6 Jahuë baquë bo ma nori iqui tsi Espiritu 
Santo mato shina qui Dios raaniquë. Ja tsi xo toa jahuë baquë yoi 
bo ma nori ca cahëqui mato ri ra. Jaboqui “Noho Jahëpa” i Dios 
qui qui mato. 7 Jasca, yonati bo ma xo mato ra. Jaboqui Dios baqué 
bo xo mato. Ja tsi xo toa jahuë jahuë bo tëquë ibohuaxëqui mato ri, 
naa jahëpë-na bo baquë ibohuahai jascaria. 


Galata cabo Pablë shinanina 

SSiri tsi Dios yoi ma cahëyamaniquë. Noitiria ma i-ipaoniquë. 
Toatiya tsi mato yona-yonapaoniquë mato mahitsa ca dios bo 
ra. 9Jama, jaboqui Dios yoi cahëqui mato ri ra. Diós mato bini 
quiha. Japi anoma tsi xo toa noba mahitsa ca jodioba jabi bo quiri 
ma bésocanaina iquia. Quiniacaxëcahuë. Mato yona-yonaxëhi 
quiha toa mahitsa ca jabi bo ra. 10 Jishopë. Mishni-mishniria tsi 
toa jabi bo quiri bësoqui mato rë. Jaboqui jodioba fiesta bari bo, 
oxé bo, tihi cabo aqui mato pë. 11 Mato naxërëquë tsi mahitsa ë 
yonocoyamayamani sa? 

12Ea nicaparicana, ëbë xatë bá. Mato carayanabo jascaria tsi € 
manëniquë noho jodioba jabi bo quima casohi na. Ea jascacana. 
Jabi jodioba jabi bo banahuati chitahëhuanox pari tsi ëa ma 
noipaoniquë. 13Siri tsi mato bëta ë chitëniquë iquihi na. Ja iqui tsi 
xaba ë jayaniqué Dios Chani mato qui yoaxëna. 14Toatiyá tsi ë qui 
ma yosanayamaniquë toa tsi ë iquiniquë no. Anoma, quëras ë ini 
quiha iquihi na. Jama, ëa ma mëbiniquë ra, Dios ángel, Jesucristo 
yoi, tihi cabo ë irohani jascaria. 15 Toatiya tsi ma rani-ranipaoniquë. 
Mato béta ë no tsi jatiroha ca ë qui ma aqué aniquë tonia, ëa 
mëbixëna. 16 Jama, djaboqui ë qui caxacanai sa, jabija ca mato qui 
ë yoahai iqui na? 17 Jabi noixoma tsi mato chahahuariacani quiha 
naa bëcanish ca jodioba jabí-naxéni cabo iquia. Tocacani quiha pë, 

ë yoani ca chani quima mato casomaxëna, jato mahitsa ca chani 
ma nicano iquish na. 18 Jabi jënima tsi xo toa nohiria bë mato 
mëbicatsaina iquia. Jabi tocaroha-tocarohaxëti xo toa mato qui 
bëcanish cabo. ¿Mato mëbicahi ni sa, mato bëta yama pi é no? Toa 
nicaquia. 19 Jisa noho xocobá. Jaboqui anomaria tsi xo toa mato ë 
shina-shinahaina ra, jabija ca chani quima ma aquëquëhai iqui na. 
Jahué baqué comahai ca pahé jascaria tsi xo toa noho mapo pahé 
mato tahëhax na. Mato 6 tsi Cristo jabi rëamëno ra. 20 Jaboqui pi 
mato bétarohahi tsi oqué tsi mato qui chan mëtsa ë iquë aquë. 
éJénahuariaxo mato mëbixëhi ni éa sa? 


Dos ca quinia bo 


21 ¿Jodioba yobá tsi yonahacacascanai? Toa yoba pari ma cahéti 
xo. dJënihi ni Quënëhacanish cabo toa yoba yoati na. 22“Dos 
ca baqué bo jayaniqué Abraham yamabo” ii quiha. Jariapari tsi 
jahué cocinera Agar icanai cató jahué jariapari ca baqué Ismael 
comaniquë. Abraham yonati toa yoxa ini quiha. Jaquirëquë jahué 
ahuiní jahué baqué huétsa comaniqué. Yonati ma ja ini quiha, 
jahué ahui nori. 23 Jabi bëro tsi tohoyaniquë jahué yonati, naa 
Agar icanish cato. Tohoyaxo tsi quiha jahué baqué ja comaniquë. 
Jama, tohoyatimaxéni quiha jahué ahui iniqué ré, naa Sara 
icanish cato. Jabi ja tohoyanox pari no tsi quiha Abraham qui 
Dios chaniniquë, “Baqué jayaxëqui mia” iquiina. Jaquirëquë Sara 
yamabo tohoyaniquë jaa ri. Baquë ja comani quiha. 24Jabi dos 
ca quinia bo, naa jahuë nohiria bo Diós ototi quinia bo jismahi 
quiha naa dos ca yoxa bo iquia. Jahuë nohiria bo Dids otopaoni 
ca quinia siri jismahi quiha Agar yamabo. Jabi jodiobo qui naa 
quinia siri acacani quiha Maca Sinai ax na. Toa xo tsi Moisës 
yamabo qui jahué yoba bo Diós aniquë. Nohiria bo ototi quinia siri 
ja ini quiha. Jabi yonati bo tëquë tsi xo toa jaboqui tsi naa quinia 
siri banahuacanaibo rë, naa yonati Agar ini jascaria. 25 Tsayacapa. 
¿Agar chahitaxocoba mai tsi niiyamayamahi no toa Maca Sinaí? 
Quinia siri jisti tsi xo toa maca ri. Agar jascaria xo iquia. Jasca 
tobi naa quinia siri jisti huétsa ré. Maí ca Jerusalén tsi quiha. 
Toa xo tsi jodioba yoba bo, jato jabi bo, tihi cabo banahuacani 
quiha pé toá racacanaibo. Yonati bo, naa Agar xocobo ca xo jato 
ri. Jabi Maca Sinaí, maí ca Jerusalén tsi xo jaharisi. Mahitsa ca 
xabahamati quinia jismahi quiha naa dos cato. 26Jama, tobi xo 

yaca huëtsa ra, naa naipa ca Jerusalën. Chitimicanaiba yaca tsi 
xo toa. Noba jahëhua jascaria xo. Jahanahax johi quiha noba jabi 
jia cato. Ja tsi xo toa jodioba yobá tsi yonahacatimaxéni xo noa. 
27 Jabi siri tsi naipá ca Jerusalén yoati tsi néca tsi Isaías yamabá 
quënëniquë: 

“Ranitsihuë, baquë yama ca yoxa. 

Rani tsi quënahuë, comahai ca pahë cahëyamahai cató. 

Huéstima ca xocobo jayaxëqui mia ra. 

Tohoyatapinish ca ahuini xocobo huinoxëhi quiha xocobo 

mëquëya cato ra” 

nëa tsi quiha ja quënëni ca nëcaniquë. 

28 Jabi Abraham yamabo qui Dios yoani iqui tsi Dios xocobo xo 
mato, naa Abraham yamabo baquë yoi Isaac ini jascaria. 29 Jabi 
toatiya tsi Isaac tënë-tënëniquë, naa Dios paxa ca quinia tsi conish 
cato. Ja qui caxa ini quiha toa yonati baquë pë. Jabi toca xo 
jaboqui. Noqui, naa Espíritu Santo conish cabo tënëmahi quiha pë 
toa quinia siri banahuacascanaibo. 30 Jabi nëca tsi Dios chaniniqué 
Abraham qui Quënëhacanish cabo 6 no: “Mi yonati, jahuë baquë, 
tihi cabo niahuë. Mi mai, mi jahuëmishni bo, tihi cabo binoma 
xo toa baquë. Mi ahuini baquë tsi xo ibo ti cato, mi rësoquë no” i 
Abraham yamabo qui Dios ni quiha. 31Jaha tsi Abraham yonati 
xocobo ma xo noa. Jama, ahuini baquë jasca ca xo noa, naa noqui 
jodioba yoba quima paquëmahacanish cabo. 


Quinia siri quima no paquëmahacanina 

5 1Jabi Moisés quinia siri quima Cristó noqui paquëmaniquë 

ra. Jatsi toa yobá tsi yonahacayamacana. Chamatsicana. 
Toa yonamisxëni ca yoba quiri bësotëquëyamacana ra. 2Ea 
nicacahuë. Pablo yoi tsi xo naa mato qui quënëhaina. Ma 
jibirishahacapino tsi Cristo quima casoqui mato iquia. 3 Nicacana. 
Moisés yoba tëquë nicaxëti xo jibirishahacahax cato ra. 4Toa yoba 
pi mëstëhuahacacatsi tsi Cristo quima aquëquë xo mato iquia. 
Mato mëbiyamaxëhi quiha Dios. 5Jama, noqui chahahuacanaibo 
tsi xo toa Cristo qui chitimihaina. Dios 6 pasoqui noa, noqui ja 
mëstëhuano jahué Espíritu Santo no. 6Jabi Jesucristo quinia ó 
tsi jaharisi tsi xo carayanabo jodiobo tëquë. Dios qui oquë ma 
xo toa jibirishahacahax ca jodiobo. Jasca, ja qui oquë ma xo 
jibirishahama ca carayanabo ri. Jama, jaboqui jahuë Cristo qui 

chitimicanaibo tëquë xabahamahi quiha Dios. Chitimixo tsi Dios 
no noiti xo ra. Dios qui jia ca quinia tsi xo naa. 

7 Jabi jia tsi Cristo quinia 6 tsi banahuahi ma ipaoniquë. Jama 
xo jaboqui rë. ëTsohuëcaraca naa jabija ca quinia quima mato 
bësomani pa? 8Tocayamaniqué Dios, naa mato quénanish cato. 
9Quiniacaxëcahuë. Tonia mato xërëquë tsi pacanahi quiha 
toca ca ma shinahai ca yoi ré. “Jatiroha ca mapari ó pacanahi 
quiha levadura mishni-mishniria cato" ¿iyamacahi ni? 10Jama 
tocayamaxéqui mato iquia. Jahari ë yoani ca quinia qui mato 
bëxëhi quiha Dios iquia. Jasca, mato yosihai ca joni bo copixëhi 
quiha. 11 Jishopë. Ea quiahuacani quiha toa Moisés yobá-naxéni 
cabo, ëbë xate ba. “Jibirishahacaxëti xo carayanabo” ii quiha Pablo” 
icani quiha pé. Yoyoxéni ca chani tsi xo toa ra. Ja quiacanaina. 
Jabi jibirishati jabi pi ë yoarohano tsi ëa ja tënëmayamaquë 
acaniquë toá cabo. Jama, ë yoani ca cruz Chant qui caxaxëniria ca 
xo iquia. 12Anomaria tsi xo toa mato jibirishacascanaibo ra. Mato 
ja jisbayacano iquia. 

13 Jisa ëbë xatë ba. Diós mato quënaniquë, tsëquëti. Jodiobo 
ma manéyamaxéti xo ra. Toa jabí tsi ma yonahacayamaxéti xo 
iquia. Jasca, quiniacaxëcahuë, mato jochahuaxëni ca noma jabi ma 
banahuacasmitsa iqui na. Anoma ca quinia tsi xo toa. Oqué tsi xo 
toa mabé xaté bo ma mébihaina, noinaquí na. 14“Nohiria huétsa bo 
noicana, mamé ma noihai jascaria” ii quiha Quënëhacanish cabo. 
Oqué-oquéria ca yoba tsi xo toa. Mabë xaté bo pi noiyoiquí tsi Dios 
yoba jatiroha cabo jatihuaxéqui mato ra. 15Jama, joi pi mérahi tsi 
ranimistsi tsi quëyohacaxëqui mato téquéta. Quëyohacaxëhi quiha 
mato iglesia bo ri, naa ma arabéquina-haina ré. 

16 Nëcatsiquia. Espíritu Santo pi mato mépino tsi mato 
jochahuaxëni ca noma jabi jaha quëëhai ca banahuayamaxëqui 
mato ra. 17 Jabi jaha noba noma jabi quëëhai ca tsi xo toa jaha 
Espíritu Santo quëëhai ca pasomaha cato. Jasca, jaha Espíritu 
Santo quëëhai ca tsi xo noba noma jabi jaha quëëhai ca jamëri. 
Jabi iquinacani quiha naa dos cato. Ja tsi xo toa jia ca pi mato 
shinaná acasno tsi tobi quiha toa mato jochahuaxëni ca noma 
jabí mato jënëmacatsaina. 18Jama, Espíritu Santo pi mato mépino 
tsi jocha bëboxëqui mato iquia. Bébohax toa yonahai ca jodioba 
yoba téqué quima ma paxaqué ra. 19 Jasca, noqui bëroria tsi xo toa 
noba noma jabí noqui amahaina. Tobi xo: anoma ca chotahaina, 

yoyohaina, 20mahitsa ca dios bo qui arahaina. Tobi quiha 
yoshihuahaina, ranomis-haina, nojyamahaina, caxatapihaina, xatë 
bo bëquëxnahaina. 21Tobi quiha joni huëtsa bë jahuëmishni bo 6 
quëëhaina, joi acaina, pahëhaina, pahéhax yoi ca acatsaina. Tihi 
cabo tsi xo jocha iquia. Nicacana. Diós otohai ca xatënayamaxëhi 
quiha toca ca jabicanaibo iquia ra, siri tsi mato ë yobani jascaria. 
22 Jamëri tsi xo toa Espíritu Santo noqui amahaina. Espíritu 
Santo iqui tsi noicasqui noa. Tobi quiha no ranihaina, no 
bëpasihaina, no yosanayamahaina, no mëbicatsaina, no 
jianacatsaina, Dios no chahahuacatsaina. 23 Tobi quiha toa ishima 
no iquiina, noba shina mëquihaina. Tihi tsi xo toa Espíritu 
Santo jabi. Jabi yama tsi xo toa naa jabi jia ca pasomaha ca 
yoba. Jatiroha ca nohiria bo qui jia quiha. 24 Jabi jato jocha qui 
mëpihai ca noma jabi niahi quiha Jesucristo-na bo. 25Espiritu 
Santo pi no banahuayoino tsi Espíritu Santo noqui mëpino ra. 
26Nomë shinamisxëni no iyamano ra. Anoma quiha. Nobë xaté 
bo no caxahuayamano. Anoma quiha. Nohiria huëtsa bo qui no 
yosanayamano. Tihi tsi no jënëti xo. 


Jatiroha ca nohiria mébicana 


1Tsohuécaracá pi anoma ca ano tsi Espíritu Santó 
mépihacahax catë toa joni méstéhuano, ëbë xaté bá. Ishima 
tsi toa jochahax ca ja mëbixëti xo. Jasca, quiniacaxëcahuë, jochati 
ma tanamahacayamano mato ri. 2Jabi noitiria pi mabë xatë ino tsi 
jato mëbicana. Jia tsi xo toa ma mëbibëquinahaina. Tocapiqui tsi 
Cristo yoba jatihuaxéqui mato ri. 3 Jabi tobi xo toa oquëria ca jaca 
nori ca quëscahuacanaibo, mahitsa ca jaca nori. Jamë paracani 
quiha. ^Tocayamacana. Jabi ja acai ca yoi, jahuë jabi yoi, tihi cabo 
jatiroha ca nohiria bá tsaya-tsayano. Jia ca arohahax ja ranixéti 
xo. Jénima quiha. Jasca, joni huétsá acai ca ja tsayayamano. Jama, 
ja acai ca yoi, jahuë jabi yoi, tihi cabo 6 ja bësono ra. 5Jatsi jato 
jabi yoi ca otoxéti xo jatiroha cabo. Béronoma tsi xo toa noba jabi 
otohaina iquia. 
6Dios Chani pi tsohuécaracá mato tiisimano tsi toa pastor ya 
tsi mato jahuécara mishni bo xaténacana. Copihacaxéti xo pastor 
jahué yonoco quéshpi na. 
7 Jasca, ma parahacayamano. Béro tsi Dios no parahai ca nori 
ca ma quëscahuamitsa ré. Jama, parahacatimaxëni quiha. Ja 

tsi xo toa ja banaha ca tësaxëhi quiha toca ca joni iquia. 8 Jahuë 
noma jabi jaha quëëhai ca pi aqui tsi copihacaxëti xo toa joni. 
Jochahuaxëni ca jabi tësaxëhi quiha toa rë. Jama, Espiritu Santo 
jaha quééhai ca pi aquí tsi jabi jia ca saihuaxëhi quiha ra. Toa 
joni bësopaomaxëhi quiha Espíritu Santo. 9 Japi jia ca ati no 
yosanayamano. No bëbohacayama-pino tsi noqui shomahuaxëhi 
quiha Dios. No tësaxëhai ca bixëqui noa ra xaba jia cató no. 10Ja 
tsi xo toa jatiroha cabo bax jia ca no ano ra. Jasca, Cristó-na bo no 
shomahuariaxéti xo ra. 


Jaroha ca yoba 


11Tsayacana. Mato qui naa carta quënëquia noho mëquënë 
no ra. Chahitaxëni ca letra jaya quiha. 12Nicacana. Jamë 
shinamisxëniria tsi vo toa mato janyama mëpicanaibo. Ja tsi xo 
toa mato ja jibirishacascanaina iquia. Jasca, Cristo cruz Chani 
quëshpi tsi tënëmahacahai ca quima paxacascani quiha ra. 
13 Jibirishahacahaina, jodiobo iquiina, tihi cabo tsi xo toa jato 
qui jia cato. Moisés yoba nicaxoma tsi tihi ca jabi bo bicani quiha 
pa. Ja iqui tsi mato jibirishacascani quiha “Jia tsi xo toa no acana” 
iquiina. Jodiobo mato manémacascani quiha pë. 14 Tocayamaquia. 
Noba Ibo Jesucristo cruz Chani roha chaniquia. Cruz iqui tsi ë 
qui yoi tsi xo toa jochahuaxëni ca mai ca jahuë bo. Toa jahuë 
bo noiyamahai ca ëa xo naa. Toa jahuë bo qui bësoyama ca 
jascaria ca ëa xo naa ra. 15Dios qui iriama tsi xo toa jodioba 
jabi bo. ¿Jénahuariaxo raca toa jabi bá noqui mébina? Noqui 
oquëhuayamahi quiha jibirishahacahaina iquia. Oquë-oquëria ca 
tsi xo toa paxahuahacahax ca nohiria iquiina. 16 Jabi naa yoba 
banahuacanaibo Diós ranihuano. Jato ja noino. Dios nohiria- 
nohiria tsi xo toa naa yoba paxa ca banahuacanaibo iquia. 

17 Jarohari tsi jodioba jabi-naxëni cabá ëa yositëquëyamano 
ra. Jesu tahëxo tsi tobi noho yora ó ca huishiqui ra. 18 Noba Ibo 
Jesucristë mato shomahuariano, ëbë xatë bë. Amën. 

La Carta Del Apostol San Pablo a Los 


Efesios 





1Efesó ca chahahuacanaibo, Jesucristo chahahuacanaibo 

huétsa bo, tihi cabo qui naa carta raaquia. Jabi Pablo tsi xo 
naa carta quënëhai cato. Ea Diós biniqué ra, jahué Chani bohai 
ca iti. 2Noho Jahépa Dios, noba Ibo Jesucristo, tihi cabá mato 
shomahuano. Mato ja ranihuacano ra. 


No bax Dios ani ca jahué bo 


3Dios, naa noba Ibo Jesucristo Jahëpa no oquëhuano ra. 

Mana xo tsi noqui shomahuariaqui ra. Jahuë baquë Jesu ya no 
rabénabéquihai ca iqui tsi jia tsi xo toa no bax ja acaina Espíritu 
Santo no. 4Mai nëhohuanox pari tsi quiha noqui pari Diós biniquë 
ra, jahuë-na bo iti. Jahué baquë Cristo iqui tsi noqui ja bini quiha 
noqui méstéhuaxéna, ja bésojó tsi jochayama cabo inono iquish 
na. 5Toca tsi no bax Diós aniqué no noino iquish na. Siri tsi jahué 
baqué bo noqui ja manëmacasni quiha. Ja tsi xo toa jahuë baquë 
Jesu ja raani quiha no bax nati. Jahué shina ja ini quiha. Jaha 
quëëqui tsi ja tocaniquë. 6Jaha tsi oquëhuahacaxëti xo Dios, 
noqui ja shomahuariani nori quëshpi na. “Anomaria tsi xo noqui 
ja noihaina”, i no no, ja noihai ca baquë yoi noqui ja raani nori 
quëshpi na. 

7 Jabi jahuë baquë yoi Diós aniqué no bax nati. Jahuë baqué jimí 
tsi jocha quima noqui ja paquémani quiha. Jasca, masahacaniquë 
noba jocha ra. ¿Tsayacanai? Anomaria tsi xo toa noqui Dios 
noihaina ra. 8Ja noihai ca noqui ja japaniquë. Huashiyamahi quiha. 
Jasca, tiisi xo. Jatiroha ca cahëhi quiha. 9Ja tsi xo toa ja tocanina 

no bax na, jamë xo shinaqui na. Shinaxo tsi ja acatsai ca Diós 
noqui cahëmani quiha. Siri tsi jahuë planes, naa ja acasni ca no 
cahëyamani quiha. Toatiya tsi noqui jonë ini quiha jahuë planes, 
naa jahuë shinana. Jama, jaboqui jahuë planes cahëqui noa ra. 
Jasca, toa planes, naa ja acatsai ca jatihuaxëhi quiha jahuë Cristo. 
10 Toa planes tsi jatihuaxëhi quiha jia ca xaba tsëquëquë no. Jatsi 
mai ca nohiria bo tëquë, naipá ca bésocanaibo, tihi cabo catiaxëhi 
quiha Dios, Cristo chama nama janaxëna. Jatsi jatiroha cabo 
yonaxëhi quiha Cristo ra. Toatiya tsi Ibo-iboria ixëhi quiha. 

11 Jabi Dios shinaná tsi acacahi quiha jahué bo tëquë. Toa jahué 
planes ini quiha. Shinaqui tsi quiha Dids noqui biniquë ra jahuë 
nohiria yoi bo iti. Ja tocani quiha, jahuë baquë iqui na. Rëquë 
rohari tsi toca tsi Dids shinani quiha axëna. 12Noqui ja biniquë 
ra jahuë oquë noqui jismaxëna. Jaha tsi quiha noqui jariapari ca 
Cristo qui chitiminish caba Dios ocahuano, naa noqui jodiobo. 

13 Jasca, Cristo qui chitiminiquë mato carayanabo ri, jabija ca 
xabahamati Chani nicahax na. Espíritu Santo tsi ma jiisahacani 
quiha Cristó-na bo ma nori ca jismati. Jabi mato carayanabo qui 
ri Espíritu Santo acacati ini quiha, siri tsi toa Diós yoani iqui na. 
14 Jaboqui Espíritu Santo jaya xo noa, noqui téquéta. Ja iqui tsi 
Diós noqui xabahamaxéhai ca cahéyoiqui noa ra. Parayamaqui 
Dios. Jahué-na bo Diós xabahamaxéti ó noqui pasomahi quiha. 
Jatsi Dios no oquéhuano ra. 


Efesó cabo bax Pablo bëhoxhaina 


15-16 Jabi Diós acatsai iqui tsi mato bax bëhox-bëhoxquia. Siri 
tsi mato bax bëhoxti ë chitahëhuani quiha, naa Ibo Jesu ma 
chahahuayoihaina, Dios nohiria bo ma noiyoihaina, tihi cabo ë 
yoahacaqué no. 17 Bëhoxqui tsi quiha noba Ibo Jesucristo Dios, 
naa noba oquéria ca Jahépa nicaquia ra, mana ca tiisi mato qui ja 
ano. Jatsi oquëxëhi quiha toa Dios ma cahëhaina iquia. 18Jasca, 
bëhoxqui tsi Dios nicaquia, mato shina ja huéahuano, jabija ca 
ma cahéno iquish na. Tsayacahué. Anomaria tsi xo toa mato bax 
Dios acaina ra. ¿Mato ja quënayamayamani ja béta ma iti? Toa 
xabacá tsi anomariaxëhi quiha toa jahué nohiria bo bax Diós 
axëhaina ra. Toa ma cahëyoini quiha iquia ra. 19 Jasca, anomaria 
tsi xo toa Dios chama ra. Toa chamá tsi noqui mëbiriahi quiha. 

20 Toa jasca ca chamá tsi quiha jahué Cristo ja bësotëquëmaniquë. 

Bësotëquëmaxo tsi quiha jahuë baquë ja oquëhuaniquë. Jatsi 
naipa tsi jahuë mënëcaya tsi quiha jahuë baquë ja tsahomaniquë 
ja yonano. 21Toa xo tsi yonahi quiha Cristo jaboqui ra. Gobierno 
bo tëquë, chama bo tëquë, yonacanaibo tëquë, jatiroha ca 

nohiria bo tëquë, jaboqui noqui bësocanaibo, johai ca xaba 

paxa tsi bësocanaibo, tihi cabo tëquë yonahi quiha noba Cristo 
ra. 22Jasca, Cristo chama namá jatiroha cabo Diós jananiqué 
yonahacati. Jasca, jahué iglesia, naa noqui chahahuacanaibo qui 
Cristo acacani quiha noba chama iti. Noqui Réquéniniti Ibo-iboria 
tsi xo naa ra. 23Noqui chahahuacanaibo, naa iglesia cabo tsi xo 
toa Cristo banahuacanaibo. Réquéniniti Ibo-iboria qui no riihai 
cató tsi huésti ca maxo manéqui noa, naa Rëquëniniti Ibo, noqui 
chahahuacanaibo, tihi cabo. Yora jascaria xo noa. Jasca, no nohó 
tsi bésoyoihi quiha Cristo, naa jatiroha cato ó ca réaméhai cato ra. 


Dios noihai cató tsi ma xabahamahacaniquë 


1Jabi Dios mato xabahamanox pari no tsi bésoyama jascaria 

bo ma i-ipaoniqué mato jocha iqui na. Nicamisxéni cabo 
ma i-ipaoniqué ra. 2Toatiya tsi jochahuaxéni caba quinia ma 
banahuani quiha. Satanás, naa naipá ca yoshi ba ibo-iboria ma 
nicapaoni quiha. Jaboqui Dios nicamisxéni cabo chamahuahi 
quiha pé jahué yonoco ati. 3Jabi toa jochahuaxéni ca carayanabo 
jascaria noqui jodiobo i-ipaoniqué noqui ri. Noba noma jabi no 
banahuapaoni quiha. Noba yora, noba shina yoi, tihi cabo jaha 
quëëhai ca no a-apaoniquë. Anoma quiha. Ja iqui tsi quiha noqui 
caxaxëniria Dios iniquë, carayanabo qui ja caxani jascaria. 

^Jama, shinajiaxéni xo Dios. Anomaria tsi xo toa noqui ja 

noihaina ra. 5 Jochahuaxëni ca nicamisxéniria cabo inono tsi noqui 
Diós bësotëquëmaniquë jahué Cristo ya noqui rabënamaxëna. Ja 
noihai cató tsi ma xabahamahacani quiha. 6 Noqui bésotéquémaxo 
tsi quiha jahué mana ca chama, jahué oquë, tihi cabo noqui ja 
aniquë jahuë Cristo yaxo tsi no yonabéquinano, no bax Cristo 
ini iqui na. 7Ja tocani quiha jatiroha ca xabacá tsi ja noihai ca 
jismaxëna, naa Jesucristó tsi noqui ja shomahuarianina. Toa ja 
noihai ca jatiroha cabo cahëmacatsi quiha ra. 8Tsayacahué. Dios 
noihai cató tsi ma xabahamahacani quiha, ja qui ma chitimihai 
cató no. Mamé xabahamati métsama xo mato ra; mato bax Diós 
acai ca ja nori. ?Jasca, mamë oquëhuati métsama xo mato ra, ma 

acai ca ja nomari. 10 Jabi Dios tsi xo toa noqui Nëhohuati Ibo-iboria. 
Jahuë Jesucristo ó tsi noqui ja néhohuaniqué jia ca no ano iquish 
na. Siri tsi quiha jia ca ati noqui ja rohahuaniquë, jahuë shina ja 

ini quëshpi na. 


Jodiobo, carayanabo, tihi cabo rabënabëquihaina 


11 Jabi ma i-ipaoni ca shina-bënoyamacana, carayanaba. 
Toatiya tsi Dios ma cahëyamaniquë ra. Dios cahëtimaxëniria ca 
yoixéni cabo ma quënahacani quiha. Jabi toca tsi quiha jodiobo 
chaniniqué mato yoati na. Chanihax, “Noqui tsi xo toa Dios 
cahécanaibo, no jibirishahacani nori iqui na” i jaca ni quiha. 

12 Jatsi shina-bënoyamacana iquia. Toatiya tsi quiha Cristo ma 
cahëyamaniquë ra. Carayanabo, naa jahuë quinia cahëtimaxëni 
cabo ma i-ipaoni quiha. Dids bini ca nohiria bo ya, naa Israel 
cabo ya ma rabënabëquiyamapaoni quiha. Jasca, jato qui 
jismahacanish ca rabënati quinia ma cahëyamaniquë. Toatiya tsi 
mato carayanabo qui Dios chaniyamapaoni quiha. Jasca, yama ini 
quiha jaha ma pasohaina. Dios yama ma i-ipaoni quiha. Toca tsi 
ma i-ipaoniquë ra. 

13 Jama, jaboqui basima tsi mato basi cabo Diós bëniquë, jahué 
baquë Jesu ya ma rabënano iquish na. Jaha tsi jaboqui Cristo 
rësoni iqui tsi jodiobo yoi bo ya, naa Dios cahëyoicanaibo ya 
rabënabëquiqui mato ra. 14Jabi Cristo tsi xo toa noqui tëquë 
rabënabëquimati Ibo-iboria. Ja iqui tsi noqui jodiobo, mato 
carayanabo, tihi cabo bichi quiha Dios, huésti ca nohiria 
paxa cabo axéna. Jaboqui yama pi xo dos ca maxo bo. Noqui 
bëquëxhuahai ca naxërëquë ca panë, naa noba jodioba yoba 
bo Cristó quëyoniquë ja ini catë no. Toa yoba iqui tsi no caxa- 
caxapaoni quiha rë. 15Jama, toa jodioba yoba ja quëyoniquë 
ra. Quéyoxo tsi quiha dos ca nohiria bo, naa noqui jodiobo, 
mato carayanabo, tihi cabá tsi quiha huésti ca maxo paxa ca ja 
néhohuaniqué ja béta rabënabëquiti. 16 Jabi ja rësonox pari no 
tsi quiha no caxana-caxanapaoniquë. Jama, ja nahai catë tsi no 
caxanahai ca ja quëyoni quiha. Cruzó tsi huësti ca nohiria paxa 
cabo ja ani quiha, jahari Dios qui noqui bëxëna. 17 Jabi mai qui 
Jesu joniquë. Joxo tsi quiha mato carayanabo, naa Dios basi cabo, 
mato jodiobo, naa Dios basima cabo, tihi cabo qui Dios Chani jia 
ca ja yoaniquë. Dios ya rabënamati Chani ja yoani quiha. 18 Ja iqui 

tsi jaboqui Espíritu Santo mëbihai cató tsi Dios qui joti métsa xo 
noa noqui tëquëta. Huësti ca Jahëpa jaya xo noa no bax Jesucristo 
ini iqui na. 

19 Japi jaboqui Dios cahëqui mato, mato carayanabá. Carayana 
yoi bo ma xo mato, Dios nohiria yoi bo ma nori. Jaboqui jahué 
xocobo ya rabënabëquipiqui mato ra. Jatsi Diós-na bo xo mato 
jaboqui. 20Tsayacahué. Xobo jascaria xo noqui téquéta. Jariapari 
tsi xo toa Dios Chani chitahéhuati ibo bo, Dios Chani yoati ibo bo. 
Tihi cabá noqui Dios Chani ani quiha. Xobo chinichiti jascaria ca 
xo. Jasca, tobi Cristo. Xobo naniti jascaria xo, oqué jahué yonoco 
nori iqui na. 21 Cristo ó tsi rohahuahacaqui noa xobo jia ca manéti. 
Toca tsi Ibo ya tsi aniqui noa, naa noqui chahahuacanaibo téque. 
22 Jasca, Cristo ya ma rabënabëquihai ca iqui tsi jahué xobo iti 
rohahuahacahi quiha mato ri, chahahuacanaibo huétsa ya. Huésti 
ca xobo jiaria ca xo noa, naa noqui jodiobo carayanabo tëquë. Jaha 
tsi bësohi quiha Dios ra, Espíritu Santó no. 


Carayanabo Diós xabahamacasnina 


1Jabi mato carayanabo iqui tsi preso qui ë nanëhacaniquë. 
Cristo yonati nëxahaca ca ëa xo naa ra mato mëbicatsi 

na. 2Jabi mato carayanabo qui Dios Chani yoati yonoco ë qui 
acacani quiha mato mëbiti. ëTonia ë qui Dids ani ca yonoco yoati 
tsi ma nicayamayamani? 3Ea pari quiha ja acatsai ca planes 
Dios jismaniquë. Jahuë jonë ca shina ja ini quiha. Jismaxo tsi 
quiha ëa jahué planes ja cahëmaniquë. Ja tsi xo naa pistia ca ë 
quënëhaina. 4Jabi € quënëhai ca tsayacana. Tsayaquí tsi jahué 
Cristó tsi carayanabo ri Diós xabahamacatsai ca cahéxéni ca € 
nori ca jisxéqui mato ri. 5Jabi naarima tsi quiha carayanabo ri 
Diós xabahamacasni ca noba naborëquëba cahëyamaniquë. Jama, 
jaboqui tsi quiha noqui Chani chitahëhuati ibo bo, Dios Chani 
yoati ibo bo, tihi cabo qui Dios shina jismahacaniquë Espiritu 
Santo no. 6Jabi Dios cahéhama ca shina tsi xo toa jahuë Cristo tsi 
carayanabo ja xabahamahaina ra. Jaboqui Dios xocobo manëhi 
quiha carayanabo ri jodiobo ya. Jasca ca Dios maxo xatë xo jato 
ri. Jaboqui Espíritu Santo bicani quiha jato ri naa Diós yoani 
jascaria. 

7 Jabi mato carayanabo qui ëa pari Diós raaniqué ra, jahuë 
Chani é yoano. Ea noiquí tsi ëa ja chamahuani quiha jahué 

yonoco é ano. 8Fa pi, naa Dios nohiria tënëmapaonish ca Diós 
bini quiha, carayanabo qui jahué Chani yoati. Jaha tsi “Cristo 

tsi xo toa carayanabo Xabahamati Ibo-iboria” i jato qui € ti 

xo. 9 Jasca, naa quinia jatiroha ca nohiria bo, naa jodiobo, 
carayanabo, tihi cabo qui ë bërohuaxëti xo. Jabi carayanabo 
Diós, naa noqui Néhohuati Ibobá xabahamacasni ca noba 
naboréquébá cahëyamaniquë ré. Naarima, naa huéstima ca año 
no tsi jato qui jonë Dios shina ini quiha. 10 Jama, jaboqui tsi Dios 
qui aranabëquicani quiha nohiria bo tëquë, naa “iglesiá” i no 
aina. Tihi tsi Diós aniquë mana ca ángel bo, mana ca chama bo, 
tihi caba jahuë tiisi-tiisiria cahëno iquish na. Jabi carayanabo, 
jodiobo, tihi cabo aranabëquicanai cató tsi jato qui tsi Dios planes 
jismahacani quiha. 11Toca tsi Diós acasni quiha. Jaboqui tsi 
quiha jahuë shinana, naa jahuë planes ja jatihuaniquë noba Ibo 
Jesucristó no. 12Ja iqui tsi raquëhaxma tsi Dios qui chaniti mëtsa 
xo noa, jahuë Baquë qui no chitimini iqui na. 13 Jatsi ëa tahëhax 
shina-huëjënayamacana, naa mato carayanabo qui Dios Chani ë 
yoahai ca iqui tsi presó tsi ë nori ca iqui na. Ocapijaquë mato bax 
na ra. 


Pablo bëhoxnina 


14 Nëca tsi chanipama tsi Jahépa yoi bésojó mënihax bëhoxquia 
ra. 15Noqui nohiria bo, mana ca ángel bo, tihi caba jahépa- 
jahëparia ca Dios tsi xo naa noba Jahépa ra. 16Anomaria tsi xo 
Dios oqué ra. Ja quéshpi tsi Jahépa Dios nicaquia, mato shina ja 
chamahuano Espíritu Santó no. 17 Chamahuaxo tsi mato shina 
ó tsi Cristo bësono ra, ja qui ma chitimihai cató no. Jasca, mato 
bax bëhoxquia, noiti ma cahëriano iquish na. 18Jasca, mato Efesó 
cabo, Dios nohiria bo tëquë, tihi cabo Diós mëbino, Cristo noihai 
ca ma cahéyoino iquish na. Anomaria tsi xo toa noqui ja noihaina 
ra. Yoanoma quiha. 19 Jabi ja noihai ca pi cahëhi tsi Dios jabi tëquë 
rëahacaxëhi quiha noa ra. Jabi, éjénahuariaxo raca ja noihai ca no 
cahéyoina ré? Noqui huino quiha. Tihi ca tsi mato bax nicaquia, 
bëhoxqui na ra. 20 Jatsi oquëhuahacaxëti xo Dios iquia. Anomaria 
tsi xo toa ja ati métsa ca chama ra. No nohó ca yonocohai ca 
chama tsi xo toa, jia ca ati. 21 Japi jahué Jesucristo ini iqui tsi Dios 
no oquëhua-oquëhuapaoti xo ra jahué réso qui. No tocaxéti xo 
iglesiá no ra. Amén. 

Huësti ca yora xo chahahuacanaibo 
4 1¿Diós mato quénayamayamani? Jatsi mëstëxëni ca jabi 
jayacana iquia, naa Ibo tahéhax tsi presó ë nori cato. 

2Noihi tsi shinapénicana. Shinapénihi tsi yosanayamacana. 
Yosanayamaquí tsi noicana. Noiquí tsi mébinabéquicana. 3Jasca, 
noihi tsi rabénabéquiti 6 quëëriacana. Jabi Espíritu Santo tsi xo toa 
noqui rabënabëquimahaina ra. 4Jabi tobi xo huësti roha ca iglesia 
ra; naa Cristo banahuacanaibo. Tobi xo huésti ca Espíritu Santo 
ri. Jasca, huésti roha tsi xo toa xabahamati quinia ra. Jabi Diós 
mato quénani quiha, ja béta ixéti ó ma pasono. 5Jasca, huésti ca 
Ibo roha xo. Huësti roha tsi xo toa no chitimihaina. Jasca, huésti 
roha tsi xo toa no ashimahacahaina. 6 Tobi huësti roha ca Dios; naa 
noba Jahépa-jahéparia. Ja tsi xo toa noqui chahahuacanaibo téqué 
otohai cato. No nohó tsi yonocohi quiha ra, jahué shina no ano 
iquish na. 

7Nicaparicana. Noqui tëquë qui tiisi bo acacani quiha Dios 
yonoco ati. Jaméri jaméri tsi xo toa noqui Cristó acaina. 8Jabi 
tocaxëti ja ini quiha ii quiha Quénéhacanish cabo. 

“Mana nai qui ja tërononiquë bëbohax na. 
Tëronoxo tsi quiha tiisi bo ja aniquë joni bo qui” 

i jaca ni quiha Cristó acai ca yoati na. 9 Japi tsayacana. “Mana 
nai qui ja tërononiquë” ii quiha. Jabi mana tërononox pari tsi 
quiha ¿mai yoi qui ja botëyamayamani2 10Jabi naa botënish ca 
tsi xo Cristo ra, naa mana tëronish ca jasca cato. Toa tsi ja cani 
quiha jatiroha ca yonaxëna. 11 Téronoxo tsi quiha jahuë nohiria 
bo qui tiisi bo ja aniquë chahahuacanaibo mëbixëna. Jatsi 
Dios Chani chitahëhuati ibo bo, Dios Chani yoati ibo bo, Dios 
qui nohiria bo mëpiti ibo bo, pastor bo, naa chahahuacanaibo 
obëso cabo, Dios Chani tiisimacanaibo, tihi cabo Cristo iglesia 
qui ani quiha. 12Tihi ca tiisi jaya ca joni bo acacani quiha 
noqui chahahuacanaibo rohahuaxëna, Dios yonoco ati. Toca tsi 
chamahuahacahi quiha iglesia, naa noqui Cristo banahuacanaibo. 
13 Tocapihi tsi jia tsi catixëqui noa, jia tsi aranabéquihi na. Jatsi 
quiha jaharisixëhi quiha no chitimihaina ra. Jasca, jaharisixëhi 
quiha Dios Baquë no cahëhaina. Tocapihi tsi shinacoshi bo 
manëxëhi quiha noa, toa Cristo jabi-jabiria jayahi na. 14 Jaha tsi 
xocobo jascaria iyamaxëqui noa ra. Jama, coshixéhi quiha no 

cahëhaina. Rarinamahacatimaxëni-xëhi quiha no chitimihaina 
ra. Jabi huëstima tsi xo toa mahitsa ca chani yoahacahaina rë. 
Tobi xo quiahaina, parahaina. Jama, shinahaxo tsi jato mahitsa 
ca chant chahahuayamaxëqui noa. 15 Noipihi tsi Cristo jascaria tsi 
manëxëqui noa ra, jabija ca Chani nicahi na. Jabi Cristo tsi xo toa 
noqui rëquëninihaina ra. Noba mapo quiha. 16 Ja tsi xo toa noqui 
chahahuacanaibo yonoco-bëquinamati Ibo-iboria. Cristo yora 
xatë bo xo noa. Jabi yonoco jaya xo jatiroha ca xatë ati. Jabi jia pi 
jatiroha ca xatë jahuë yonoco ano tsi anixëhi quiha Cristo yora: 
naa iglesia cato. Jasca, oquëxëhi quiha no noinabëquihai ri. 


Quinia siri quima casocana 


17Iboba janë tsi Dios cahëyamacanaibo jascaria tsi 
bësoyamacana iquia. Anoma tsi xo toa jato jabi ra. Jasca, 
mahitsa tsi xo toa ja shinacanaina. 18 Tsëmo rëamë tsi xo 
toa ja shinacanaina pë. Jasca, jabija ca cahéyamaquí tsi Dios 
cahéyoiyamacani quiha. Jabija ca nicacasyamacani quiha ré. 
19 Bërabitimaxëni ca nohiria bo tsi xo naa ra. Anoma ca acascani 
quiha pé. Jasca, jato qui jia tsi xo toa ja acanaina ra. Jatiroha 
ca jocha yoixéni ca jabicascani quiha pé. 20Jama, jaméri tsi xo 
toa ma jabirianina, Cristo Chani nicahax na. 21 Jabija tsi xo toa 
Jesu Chani ra. Toa Chani ma yoahacaqué tsi quiha éjia tsi ma 
nicayamayamani? 22Jatsi mato jochahuaxéni ca jabi ma tsoboxëti 
xo ra. Toa ma tiisimahacani quiha. Jatsi quiniacaxëcahuë. Mato 
jabi Da ca yoshihuahacayamano, yoi ca ó ma quëëhai catë no. 
23 Jaboqui paxahuahacaxéti xo mato shinana ra. 24Jatsi Dios jabi 
paxa ca sahuécana. Jabi Dios jascariati no néhohuahacani quiha, 
mésté, jochayama, tihi cabo iti. 

25Jatsi jaboqui quiayamacana jaa ri. Jabija ca noba xaté bo qui 
no chanixéti xo, jasca ca yora xaté bo no nori iqui na. 26Jasca, 
caxapihi tsi jochayamacana. Caxahi tsi méri tsi rabénacana, naa 
bari canox pari no. 27Méri tsi rabénayamapiquí tsi Satanás qui 
xaba axéqui mato pë, mato yonati. 28Jasca, yomayamatëquëxëti 
xo yoma-yomapaonish cato. Yonocoti ja chitahéhuano iquia. 
Yonocopihi tsi noitiria cabo qui parata méati mëtsaxëhi quiha ra. 
29 Jasca, quiniacaxëcahuë. Anoma tsi xo toa yoi ca chanihaina. Jia 
tsi nohiria bo qui chanicana jato chamahuaxëna, jato mëbixëna. 
Jatsi mato chani jia ca ja nicahai cató tsi mëbihacaxëti xo nohiria 

bo ra. 30 Jama, yoi ca pi chanimano tsi cohuëxëhi quiha Espiritu 
Santo ra. Espiritu Santo cohuëhuayamacana. Mato qui acacanish 
ca tsi xo naa ra, Diós-nabo ma nori ca jismati. Ja iqui tsi mato 
xabahamaxéqui Dios, jaroha ca barí no ra. 31Jasca, huétsa bo qui 
joi mérayamacana caxaquí na. Itsisnayamacana; anoma quiha. 
Mato joi choshayamacana. Anoma tsi xo ocahuahaina. Tihi ca 
jocha quima bésocana iquia. 32Jama, rabënabëquicana noihi 

na. Mato pasomaha pi mabé xaté bá jahuécara ca ano tsi shina- 
bénocana, naa Cristo iqui tsi yoi ca ma acai ca Diós shina-bénoni 
jascaria. 


Dios xocoba jabi 


5 1Dios xocobo yoi xo mato ra. Jaha tsi Dios jascacana. 2Jasca, 
noinacana, naa Cristó mato noini jascaria. ¿No bax nati jamé 

ja ayamayamani? Jabi Dios qui acacapaoni ca oveja jascaria tsi 

Dios qui je acacani quiha. Perojome jascaria ja ini quiha Dios qui. 
3Jatsi Dios xocobo ma nori iqui tsi anoma ca chotahaina, yoi 

ca acaina, jahuémishni bo ó quéémis-haina, tihi cabo iyamacana, 

mato qui nohiria bo quésoyamano ra. 4Jasca, rabixéniria 

ca yoyoxéniria ca jahué bo, anoma ca shirahaina, tihi ca 

yoati tsi pasicana. Anoma tsi xo toca ca jahué bo chanihaina. 

Jama, Dios qui “Gracias” i ma ti xo. 5Nicaparicana. Jabija 

tsi xo naa é yoaxëhaina: Cristo, Dios, tihi cabá otohai ca qui 

jicopistiayamariaxéhi quiha métsaxéniria cabo. Jicoyamacaxécani 

quiha shina yoixéniria ca jaya cabo, jahuémishni bo ó 

quëëmisxëniria cabo ri. Toca tsi mahitsa ca dios qui aracanaibo 

jascaria ca xo toa nohiria bo ra. 6Tobi quiha huéstima ca 

mahitsa ca chani ré. Jatsi ma parahacayamano. Anoma ca ó ja 

bësocanai ca quëshpi tsi toa nicamisxéniria cabo qui caxaxëniria 

tsi xo Dios ra. Jato copixéhi quiha ra. 7 Toca ca nohiria bo ya 

rabénabéquiyamacana iquia. 

SSiri tsi tsëmo ó tsi quiha ma i-ipaoniquë. Jama, jaboqui Dios 
huéa ó tsi bohoqui mato ra, Ibo ya rabénahi na. Jaha tsi jabi 
jiaxëni ca jayacana, Huëa ó ca nohiria bo jascaria. ? Huéaná tsi no 
jabitihuahacani quiha. Ja tsi xo toa caxayama xo noa jaboqui. Jahá 
tsi no méstéhuahacani quiha. Jahá tsi noqui jia tsi xo jabija ca no 
banahuahaina. 10 Jatsi mato bax Ibo jaha quëëhai ca ma jabixéti 
xo ra. 11 Tsayacahué. Anoma tsi xo toa tsëmo ó cabá acaina ra. 

Jatsi jato bëta rabënayamacana. Jama, oquë tsi xo toa ja acanai 
ca yoi ca ma bërohuahaina. 12Bërabixëniria tsi xo toa jonë xo tsi 
ja acanaina ra. Ja acanai ca yoati tsi chaniyamaqui noa. Bërabiria 
ca xo. 13 Jabi huëa ó pi jahuëcara ca jochahuaxëni ca jahué bo 
janahacano tsi noqui bërohuahacahi quiha toa yoi ca tëquëta. Toca 
tsi jato jabi yoi ca cahëxëqui noa. 14Jabi toca tsi noqui yoahi quiha 
noba quëquëti ra, naa jochahuaxëni ca jahuë bo yoati na. 
“Bësohuë, oxahai cato. 
Bësoyama cabo, naa jochahuaxëni cabo quima tsëquëhuë. 
Jatsi mato qui huahuaxëhi quiha Cristo ra” ii quiha. 

15 Japi bësoti quiniacaxëcahuë. Jasca, jabi jia ca jayacana. 
Cahëtimaxëniria ca joni bo jascaria tsi bësoyamacana, tiisi ca joni 
jascati nori. 16 Jasca, bamayamacana. Anomaria tsi xo toa jaboqui 
jochacanaina ra. 17 Japi yoyoyamacana. Jama, mato bax Ibo jaha 
quééhai ca ma jabixéti xo iquia. 18Jasca, pahéyamacana. Ja tsi xo 
toa nohiria yoshihuahaina ra. Jama, Espíritu Santo tsi réamécana. 
19 Jasca, rabénapama tsi salmos, himnos, Dios quëquëti bo, tihi 
cabo i-icana. Jiaria tsi xo toa quëquëbëquinahaina. Jiaria tsi xo toa 
Ibo qui música jia ca ma acaina mato shina ó no. 20 Jasca, noba Ibo 
Jesucristo jané tsi noba Jahépa Dios qui “Gracias” iroha-irohacana 
jatiroha ca jahué bo quéshpi na. 


Bënë bo — Abu bo 


21 Jabi Cristo noihi tsi jia tsi racanabëquicana. 22 Jasca, mato 
bënë bo nicacana, ahui ba, naa Ibo ma nicahai jascaria. 23 Jabi 
jahuë ahui ototi chama jaya xo bënë, naa chahahuacanaibo ototi 
chama Cristo jaya ca jascaria. Bënë tsi xo toa ahuini mapo; naa 
jahuë rëquëniniti Ibo. Jascaria tsi noqui chahahuacanaiba mapo 
tsi xo Cristo, naa noqui Xabahamati Ibo-iboria. Jasca, noqui tsi xo 
toa jahué yora, naa noqui Cristo banahuacanaibo. 24Cristo nica- 
nicaqui noa, naa noqui chahahuacanaibo. Jascaria tsi jato béné bo 
nicayoixéti xo ahui bo ri. 

25 Jasca, mato ahui bo noicana, bënë bá, jahué iglesia, naa 
noqui chahahuacanaibo Cristó noini jascaria. Noixo tsi djamë 
ja ayamayamani no bax nati? 26Cristó tocani quiha, noqui, naa 
jahué iglesia méstéhuacatsi na. Jahué Chaní tsi noqui ja bahuéni 
quiha, jënë tsi no ashimahacahai jascaria. 27 Toca tsi quiha jahué 
iglesia oquëhuahacaniquë ja bax biti. Jatsi quiha iglesia jiaria 

ca mëstëxëniria ca biti mëtsa ixëqui Cristo ra. Jochayama ca 
quësohacatimaxëniria ca iglesia ixëhi quiha. 28 ¿Jabi iglesia, naa 
jahué yora oto-otoyamahi ni Cristo ra? Toa jascaria tsi jato ahui 
bo otoxéti xo béné bo ri, naa jato yora yoi bo ja otocanai jascaria. 
Jabi jahué yora noihai ca tsi xo toa jahué ahui otoyoihai cato iquia. 
¿Jahué yora jascaria ma ni? 29Jabi yama tsi xo toa jahué yora yoi 
otoyamahai cato iquia. Jahué yora pimahi quiha jatiroha cabo. 
Jato yora bo otocani quiha, naa Cristó jahué iglesia otohai jascaria, 
jato yora bo jaca nori iqui na. 30 Jabi noqui ri otohi quiha Cristo 
ra, jahué yora xaté bo no nori iqui na. 31 Jabi ja tsi xo toa jahué 
jahépa, jahué jahéhua, tihi cabo jisbayaxéti xo baqué jahué ahui 
ya racaxëna. (Jasca, jahué nabo jisbayati xo toa jahuë jahi ri bënë 
ya racaxéna.) Jatsi huésti ca xobo paxa ca manécani quiha naa dos 
cabo, huésti ca yora paxa ca iquiina. 32Anomaria tsi xo naa chani 
ra. Diós noqui jismani quiha, jahué Chaní no. Jascaria tsi huésti 

ca yora paxa ca manëhi quiha Cristo, jahué iglesia, tihi cabo ri. 

33 Jarohari tsi mato ahui bo ma noixéti xo ra, mamé ma noihai ca 
jascaria. Jasca, jato béné bo nicayoixéti xo ahui bo ri. 


Xocobo — Jato nabo 


6 1 Mato nabo nicacana, xocobá. Chahahuacanaiba jabi tsi 

xo toa. Jiaria tsi xo toa mato nabo nicahaina ra. 2“Mi ipa, 
mi ihua, tihi cabo noicahuë” ii quiha Dios yoba-yobaria. 3 Jabi 
tocapimano tsi mato shomahuaxëhi quiha Dios. Jasca, “Naama tsi 
bésoyoicaxécani quiha tocacanaibo mai no” i Dios ni quiha. 

4 Jasca, mato xocobo yosanamayamacana, jahépa bá. Jama, jia 
tsi Iboba quinia ó tsi jato shinahamacana, jato qui Iboba yoba 
amahai cató no. 


Yonati bo — Chama bo 


5 Jia tsi mato chama bo nicacana, yonati ba. Noixo tsi jato yonoco 
acana, naa Cristo yonoco ma aqué ana jascaria. 6Jabi tobi quiha toa 
chiquixéniria ca yonati bo ra. Yonocoriacani quiha jato ó tsi jato 
chama bo bësoquë no. Jama, jato 6 pi chama bésoyamano tsi bama- 
bamacani quiha pé. Tocayamacana. Anoma quiha. Jama, Cristo yonati 
ma nori iqui tsi noixo tsi Dios shina ma ariati xo ra. 7 Jatsi mato Ibo 
ma ranihuaxéti xo yonocoquí na, mato Ibo-iboria ja nori quéshpi na. 
Jascaria tsi ranihax yonocoriacana mato mai ca chama bax na. 8Jabi 

jatiroha ca nohiria bo copixëhi quiha Dios, jia ca ja acanai ca quëshpi 
na. Chama jaya cabo, chama yama cabo, tihi cabo tëquë copixëhi quiha. 
9 Jasca, mato yonati bo ri mëbicana, chama ba. Jato 
roayamacana. Anoma quiha. dJasca ca naipá ca Chama-chamaria 
jayamayamani mato ra? Yama tsi xo toa Dios qui oquëria cato ra. 


Dios armadura sahuéti xo chahahuacanaibo 


10 Jarohari tsi Ibo ya ma rabënahai catë tsi coshinacana, ëbë 
xatë bá. Mato ó tsi jahuë chama ino ra. 11 Jasca, Dios armadura 
tëquë sahuëcana, jia tsi yoshini parahai ca quinia bo pasomaha 
niixëna. 12Jabi nohiria 
bo pasomahama xo toa 
no iquinayoihaina iquia, 
jama, yoixëniria ca yoshi 
bo pasomaha ja nori. 
Yonamisxëniria ca chama bo, 
mana ca chama yoixëniria 
cabo, tsëmo ó ca Dios 
pasomaha ca yoshi bo, tihi 
cabo pasomaha xo noa ra. 

13 Naa Dios pasomaha cabo 
iqui tsi Dios armadura tëquë 
ma sahuëxëti xo. Sahuëhax 
tsi bëbohacayamaxëqui 
mato ra, toa bari yoixéni ca 
tsëquëxëquë no. Nianahax 
jari coshixëqui mato iquia 
toa bari no. 14Jatsi ma 
shomahuahacano ra. Jabi 
niananox pari tsi jahuë 
armadura sahuëhi quiha 
soldado. Jahuë cinturón, 
jahué shipati quiniamati 
marë, tihi cabo sahuëhi 
quiha shomahuahacaxéna. 
Jabi armadura jaya xo 

mato chahahuacanaibo ri. 
Jariapari tsi quiayamahai Shomahuahaca ca soldado 

ca jabi sahuëcana, mato cinturon ja nori quëshpi na. Jatsi 
mëstëxëniria ca jabi sahuëcana. Mato shipati quiniamati manë 

tsi xo toa. 15 Mamé shomahuacana, rabënamahai ca Chani jia ca 
yoaxéna, naa zapató tsi jahuë tahë soldadó shomahuahai jascaria. 
16 Jasca, Dios qui chitimihai ca jabi sahuécana, naa mato escudo 
ja nori quëshpi na. Jatsi toa escudó tsi yoshini mëshohai ca pia bo 
tëquë nocahuapixëhi quiha mato ra. 17 Jasca, Dios casco bicana 
mato mapo quiniamaxéna, mato xabahamati ca ja nori quéshpi 
na. Jasca, Espíritu Santo saipi, naa Dios Chani bicana. 18Tihi cabo 
bichí tsi béhoxcana. Armadura narisxo tsi Dios nicacana ra. Jasca, 
Espíritu Santó tsi béhoxcana jatiroha ca xabacá no. Bésohax tsi 
bamahaxma tsi Dios nohiria bo téqué bax bëhoxcana. 19 Jasca, 

ë bax ri ma béhoxno ra. Raquéxoma tsi nohiria huëtsa ba Dios 
nicahama ca Chani yoacasquia ra. 20 Jabi naa Chani tahéhax tsi 
preso xara xo ëa jaboqui. Jama, toa Chani yoatí ë quénahacani 
quiha. Jatsi ë bax bëhoxcana, raquéxoma tsi toa Chani ë yoano. 


Joihuanina 


21 Jabi ëa yoati tsi, naa ë acai ca ë shinahai ca, tihi cabo mato 
yoaxëhi quiha Tíquico, naa ë bëta ax Ibo bax yonocobëquihai cato. 
Nobë xatë jiaxëni ca quiha. 22Ja tsi xo toa mato qui naa joni raaquia, 
nëá ca chani ëa yoati mato qui boti. Jahuë chaní tsi ma ranihuahacano. 

23 Jasca, noba Jahëpa Dios, noba Ibo Jesucristo, tihi cabá toá 
ca xatë bo tëquë ranihuano. Mato ja noimacano. Oquë tsi mato ja 
chahahuamacano. 24Noba Ibo Jesucristo noi-noicanaibo tëquë Diós 
shomahuano ra. Iquë. 

Filipenses 





Cárcel xo tsi carta Pabló quénénina 
Filipó ca chahahuacanaibo qui 


1 1Pablo tsi xo naa carta quënëhaina ra. Filipo ca Jesucristo qui 
chitimicanaibo tëquë, jasca jato 6 bësohai ca yosibo, iglesiá 
ca mébicanaibo, tihi cabo joihuaquia Timoteo yaxo na. Jesucristo 
yonati bo xo noa ra. 2Jabi noba Jahépa Dios, noba Ibo Jesucristo, 

tihi cabá mato shomahuano. Mato ja bépasimacano. 


Chitimicanaibo bax Pablo béhoxnina 


3Jatiroha ca xabacá tsi mato shinahi tsi “Gracias” iquia Dios 
qui. 4Jasca, bëhoxhi tsi rani-ranihax mato bax bëhoxquia ra. 
5Jabi jia tsi ëa ma mëbiriani quiha, Dios Chani pacanamaxéna. 
Chahahuaxo tsi ëa mëbiti ma chitahéhuani quiha. Jiaria quiha. 
Jasca, jaboqui jari tocaqui mato. 6Jabi € cahéyoihai ca tsi xo naa 
ra: Mato ó ca yonoco jatihuaxéhi quiha Dios ra, naa toa yonoco 
jia ca Chitahëhuanish cato. Jatihuahacaxëhi quiha, toa bari tsi 
Jesucristo joqué no. 7Jabi mato shina-shinaquia ra, mato noiquí na. 
Tocapiquia, é béta xo tsi Dios yonoco ma abéquini iqui na. Jasca, 
jaboqui presó tsi ë no tsi jari ëa mébiriaqui mato tëquë ra, néa xo 
tsi Dios Chani é yoaqué no. 8Paraxoma tsi mato yopa-yopariaquia 
ra. Toa cahëhi quiha Dios. Jabi Jesucristó mato noihai jascaria tsi 
mato noi-noiriaquia éa ri. 

9Bëhoxqui tsi mato bax é nicahai ca tsi xo naa: Jariapari ma 
cahëyoihai ca ánino iquia. Jasca, oquë ca tiisi ma jayacano iquia. 

Jatsi tihi cato tsi ma noi-noiriahai ca oquë-oquëriano. 10Jabi toca ca 
tiisi pi jayahi tsi jia ca oquë ca yonoco ati mëtsa-xëqui mato ra. Jatsi 
Cristo jono tsi mëstëxëni ca quësohacatimaxëni ca ixëqui mato toa 
bari no. 11Jasca, Dios mëstëxëniria ca jabi tsi ma rëamëno iquia ra, 
bëhoxhi na. Jabi mato ó tsi toa mëstëxëniria ca jabi saihuati métsa xo 
Jesucristo roha. Toa jabi tsayaxo tsi jia tsi nohiria bë Dios oquëhuano. 


Cristo bax Pablo bësonina 

12 Jabi jënima tsi xo toa presó tsi jaboqui ë iquiina iquia, 
ëbë xatë ba. Ja tahëhax tsi oquë tsi xo toa Dios Chani jia ca 
pacanahaina iquia. 13¿Tsayacanai? Cristo Chani tahëxo tsi preso 
qui ë nanëhacani ca cahëhi quiha néá ca palació ca soldado bo 
tëquë. Jasca, ëa tahëxo nicahi quiha yacatá ca nohiria bo ri. Jiaria 
quiha. 14Jasca, preso qui ë nanëhacani cató tsi chamahuahacani 
quiha néá ca huéstima ca chahahuacanaibo ri. Jasca, anihi quiha 
jato chama, raquéxoma tsi Dios Chani yoati. 


nes 


AT 





Cárcel xo tsi Pabló quënëhaina 

15Jama, tobi xo toa yoi ca quiniá tsi Dios Chani yoacanaina ré. 
E qui yosaquí tsi Dios Chani yoacani quiha huésti huésti cabo ra. 
Anoma quiha. Jama, tobi xo toa bo, naa quinia jiá tsi Dios Chani 
yoacanaina, ëa mébicasquí na. 16 Jabi naabo tsi xo toa Dios Chani 
yoacatsaina, ëa noiquí na. 17 Toca ma xo huétsa bo ré. Quinia 
jia tsi Dios Chant yoayamacani quiha pë, jamë oquëhuacasqui 
na. Tocacani quiha rë, éa yosicasqui na, presó tsi ë iquë no. 

18  Jënahuariahi ni naa nohiria bo sa? Xaté tsi xo toa Cristo Chani 
yoahaina, noixoma. Huétsa bo tsi xo toa jahué Chani yoahaina, 
noiquí na. Jénima quiha. Jatiroha ca quiniá tsi yoahacahi quiha 
Cristo Chani ra. Ja iqui tsi rani-raniquia ra. 

19 Jasca, rani-ranixéquia, preso quima ëa ja paquémacaqué 
no. E bax ma bëhoxhaina, Cristó raani ca Espíritu Santo ëa 
mëbihaina, tihi cabo iqui tsi preso quima paquëmahacaxëti ó 
pasoquia ra. 20 Jasca, jaboqui jaha ë quééhai ca tsi xo toa Cristo 
qui ë bërabi-yamahaina iquia. Jasca, raquéxoma tsi jahué Chant 
yoacasquia ra. Bëbo-bëboria-casquia, jatiroha ca ë acai cató 
tsi Cristo oquéhuahacano iquish na. Ja bax ë bësohai cató pi 
ja oquéhuahacano tsi rani-raniquia. Jasca, presó pi resohi tsi 
ranixéquia. Toca ca quiniá tsi oquéhuahacati métsa xo jaa ri. 

21 Jatsi ëa pi ja paquëmacano tsi xaba huétsa jayaxéquia ra Cristo 
bax bésoti. Jama, éa pi ja namécano tsi jénima tsi xo toa ri, ja 
béta ë ixëhai quëshpi na. Oqué tsi xo toa Cristo ya iquiina iquia. 
22 Jama, rësoyamapihi tsi Ibo bax yonoco jia ca ati métsaxéquia 
ra. ¿Jénica cara ni toa oqué ca iti? dBësoti ni? ¿Rësoti ni? 
23Cahéyamaquia ra. Résopiquia Cristo ya iti. Oqué xo toa ra. 

24 Jama, djënahuariaxo raca mato ë mëbina, rësopiqui na? Oquë tsi 
xo toa é bësohaina iquia mato bax na. 25Jabija; oqué tsi xo toa tia 
iquia. Naméhacayamaxéquia iquia ra. Mato bëta bësoxëquia, mato 
mëbixëna, oqué tsi Cristo ma cahéhaina, ma ranihaina, tihi cabo 
anino iquish na. 26 Jatsi mato béta pi ë itëquëno tsi jia tsi Jesucristo 
ocahuati métsa ixéqui mato, é bax ja aca quéshpi na. 

27 Jatsi quiniacaxëcahuë, ma acai ca iqui tsi Jesucristo Chani 
ocahuahacayamano iquish na. Jabi preso quima ax tsëquëhax mato 
qui shishocasquia. Jama, mato qui pi shishoyamaquí tsi basi xo tsi 
ma acai ca yoati tsi nicaxéquia tia. ¿Jia ca icaxécahi ni sa? Jia ca 
pi ma ano tsi huésti ca shina ó tsi yonoconabëquixëqui mato iquia. 
Jasca, jiaxéhi quiha toa Dios Chani pasomaha cabo ma bébohaina 

iquia, toa Chani noiqui na. 28 Tocapihi tsi mato pasomaha cabo qui 
raquëyamaxëqui mato ra. Jatsi jato qui ma raquéyamahai ca jisi tsi 
“Jishopë” icaxëcani quiha. Jasca, raquëyamapimano tsi bëbohacati 
ó pasocaxëcani quiha ra. Tocaxëqui ra, Diós mato mëbihai iqui 

na. 29 Jabi shomaria xo mato ra, Cristo qui chitimiti xaba mato qui 
Dios ani quëshpi na. Jasca, mato qui acacani quiha toa xaba huëtsa 
ra, naa ja bax tënëti. 30 cTsayacanai? Jaboqui Dios Chani iqui tsi 
Dios bax tënëqui mato ri ë tënëni jascaria. Toa ma jisni quiha mato 
bëta ë iniquë no. Jabi jaharisi tsi xo naa néá ca ë tënëhai ca ma 
nicahaina. Jënëyamaqui Ibo bax no nianahaina ra. 


Jahuë oquë Jesu jisbërianina joni manëxëna 
2 1Ea nicaparicana, ëbë xatë ba. Cristo qui riihax tsi ¿ma 
chamahuahacayamayamani? Cristo mato noihai ca cahëhax 

tsi ¿ma ranihuahacayamayamani? Jasca, djia tsi Espíritu 
Santo mato rabénamayamayamani? ¿Jaboqui mabë xaté bo 
noiyamayamacanai? Tihi tsi xo toa mato bax Diós anina iquia. 2Ja 
iqui tsi mato yobacasquia jaboqui. Noho yoba pi nicaquí tsi éa 
ranihuariaxéqui mato ra. Jariapari tsi jasca ca shina ma jayano. 
Jatsi jia tsi jasca ca Dios ma noino. Jatsi huésti ca shina 6 tsi ma 
yonocobéquinano. Toca pi ma bésono tsi rani-ranixéquia ra. 3Jasca, 
anoma tsi xo toa bëbomisxëniria ca jamë shinamisxéniria iquiina. 
Jama, mato oqué nohiria huétsa bo nori ca ma tocaxéti xo. Jia tsi 
xo toca ca shinahaina ra. 4Jasca nohiria huétsa ba jahué bo, ja 
acascanaina, tihi cabo shinacana jato mébixéna. Anoma tsi xo toa 
mato jahué bo roha shinahaina iquia. 

5Jasca, Jesucristo ó ca jabi ó quéécana. Jesu jascaria tsi no shinaxéti 
xo ra. 6 Jariapari tsi quiha Dios jabi-jabiria ja jayaniquë. Jayahi tsi 
Dios chama ó ja qué&yamani quiha, Dios chama jasca ca jayati. 7 Jama, 
jahué oquë, jahué chama, tihi cabo ja jisbërianiquë ra, mahitsa ca 
manéxéna. Jisbéria tsi quiha yonati jabi-jabiria ja sahuëniquë. Joni 
ja manëni quiha. Manéxo tsi noba jabi ja jayani quiha mai ó bësoqui 
na. 8 Jatsi jahuë Jahépa yoba ja nicaniqué yonati jascaria. Nicahax 
tsi quiha résohi ja caniqué. Jatsi yoiria ca cruzó tsi ja rësoni quiha 
ra. 9Ja tsi xo toa jahué Jesu Diós oquëhuarianiquë. Oquéhuaxo tsi 
quiha oquéria ca janë jahué baqué Jesu qui Diós aniquë. Jatiroha ca 
janë huétsa oqué toa janë ini quiha. 19 Toca tsi Diós aniquë, jatiroha 
ca béso cabo, naa maí cabo, naipá cabo, ténétiyá cabo, tihi cabo ja 

bésojó mënino iquish na. 11 Mënihax, “Ibo-iboria tsi xo Jesucristo ra” 
icaxëcani quiha jatiroha cabo. Toca tsi ocahuahacaxëqui Dios ra. 


Mai ca nohiria bo qui huëa-huëaria xo chahahuacanaibo 


12 Jisa noho rabéti ba. Jia tsi noho yoba ma nica-nicapaoniquë 
mato bëta ë iniquë no. Jama, jaboqui basi xo ëa rë. Ja iqui tsi oquë 
tsi noho yoba ma nicano iquia. Basixo tsi éjénahuariaxo mato ë 
mébina? Japi jaboqui mamëyoixo tsi ma xabahamahacahai ca 
jatihuacana iquia, Diós mato tsayahai ca cahéquí na. Dios ma 
chahahuaxéti xo ra. 13¿Tsayayamacanai? Mato ó tsi yonocohi 
quiha Dios, oqué tsi jahuë yoba ma banahuacasno iquish na. Mato 
mébicatsi quiha, jahuë shina ati 6 ma quëëno iquish na. Toca 
tsi jatihuahacaxëhi quiha ma xabahamahaina iquia. 14 Jatsi 
ranixo tsi jatiroha ca acana. Jasca, joi mërayamacana. Anoma 
quiha. 15Toca ca jabi jia ca pi jayahi tsi Dios xocobo yoi bo, naa 
quësohacatimaxëni ca mëstëxëni ca xocobo ixëqui mato ra. 
Tocaxëqui mato, janyama ca jochahuaxëniria ca mai ca nohiria bo 
xërëquë tsi ma bësoquë no. Jato xërëquë tsi huahuahai ca huishti 
bo jascaria ixéqui mato. 16 Tocaxëqui mato, mai ca nohiria bo 
qui bësomati Chani ma acai ca quëshpi na. Tocapimano tsi rani- 
ranixëquia, toa bari tsi Cristo joquë no ra. Mahitsa ë yonocoyamani 
nori ca jismahacaxéhi quiha. 17 Toa bari tsi jismahacaxéhi quiha 
mato jabi jia cato ra. Jasca, Cristo qui ma chitimihai ca iqui tsi 
anomariaxëhi quiha toa jaboqui ja bax ma acaina. Dios qui jiaxëhi 
quiha toa mato jabi jia cato, ma acaina, tihi cabo. Jasca, ma acai 
ca qui é naméhacaxéhai ca maniacasquia, Dios qui ma acai ca 
oquéhuaxéna. Ja tsi xo toa éa pi ja namécano tsi ranixéquia. Jasca, 
mato béta ranixéquia, Dios qui ma acai ca quëshpi na. 18 Jascaria tsi 
é béta ma raniti xo mato ri. 


Timoteo — Epafrodito 


191bo Jesu qui jiapino tsi Timoteo mato qui raacasquia. Tocapihi 
tsi rani-ranixéquia iquia, ma acai ca yoati tsi nicahax na. 20Yama 
tsi xo toca ca joni huétsa iipiquia. Tsayacahuë. Ea jascaria tsi mato 
mëbiriacatsi quiha. 21 Tëxë bo tsi xo toa jato jahuécara ca yoi bo 
roha otocatsaina ré. Jasca, jato qui iriama tsi xo toa Jesucristo 
yonoco. 22 Toca ma xo Timoteo. Ea mëbi-mëbiriahi quiha Dios 
Chani jia ca yoaxéna, naa baqué jahué jahépa mébihai jascaria. 

Toa cahëqui mato. 23 Ja tsi xo toa mato qui Timoteo raacasquia. 
Jama, jaboqui raanoma quiha. ¿Jénahuacaxécahi ni néá ca chama 
bo sa? Toa cahéparicasquia. ¿Ea paquëmacaxëcahi ni sa? Jari 
cahéyamaquia rë. 24 Jatsi Ibo ó pasoquia ëa mëbiti, mato qui ëa yoi 
ri shishono iquish na. 

25Jasca, jahari nobë xatë Epafrodito ë raaxéti xo iipiquia. E qui 
naa joni ma raani quiha, ëa ja mëbino, ë narisyamano iquish na. 
Jia tsi xo toa ëa tapai ja yonocobëquihaina. Soldado jascaria tsi 
Cristo yonoco aqui quiha. 26 Jama, jaboqui mato yopa-yopariahi 
quiha. Jahari jahuë xobo qui cacatsi quiha. Jasca, shina-huëjënahi 
quiha ja iquini ca yoati ma nicani iqui na. 27Jabi anoma ja ini 
quiha jahuë iquini. Ja rësoquë aniquë iquia. Ja rësorohapino 
tsi cohuë-cohuëria ë iquë ani quiha. Jama, Epafrodito yoi, ëa ri, 
tihi cabo Diós mëbirianiquë. Jatsi noho cohué qui cohuë huétsa 
maniahacayamani quiha. 28 Japi jaboqui naa joni jahari raacasquia. 
Jisi tsi ranixëqui mato. Jatsi ma rani-ranino tsi namahuahacaxëhi 
quiha noho cohuë jaboqui. 29 Mato Ibo ó ca xaté ja nori ca iqui 
tsi rani tsi naa joni joihuacana ja joquë no. Nëca ca joni bo ma 
oquëhuaxëti xo iquia. 30 Néá tsi ja rësoquë ani quiha, Dios yonoco 
aqui na. Ocapijaquë ani quiha, mato tahëhax tsi ëa mëbiti ja joni 
iqui na. 


Jabi mëstëxëni cato 


1Jarohari tsi Ibobá mato ranihuano, ëbë xaté ba. 

Jasca, ë qui yosayama tsi xo toa € quënëha ca yoba 
yoatëquëhaina. Ma yobahacatëquëti xo iipiquia. 2Jatsi jariapari 
tsi quiniacaxécahué iquia. Tobi mato ó ca jodioba jabí-naxéni 
cabo ré. Caxaxéniria ca ina bo jascaria ca xo. Jato mahitsa 
ca jibirishati jabi mato qui acascani quiha pë. Jatsi jato chani 
qui quiniacaxécahué. Anoma quiha. 3Jabija ca arati jabi bo ja 
jayacanai ca quéscahuacani quiha pé. Jama, noqui tsi xo toa 
jabija ca arati jabi jaya cabo ra, naa Espíritu Santó tsi Dios qui 
aracanaibo. Ea yoacahuë. ¿Jénahuariaxo raca jato jibirishati 
jabí noqui mébina iquia? Noqui mébihai ca tsi xo Cristo yoi 
roha. 4Jatsi jodioba jabi bá tsi nohiria xabahamahacarohapino 
tsi oquë tsi ë mëbihacaquë ani quiha; mahitsa jaca nori. 5Jatsi 
ëa nicaparicana. ¿Jodio yoi ë coyamayamani? Ja iqui tsi ë 
jibirishahacaniquë, ocho bari huinocaqué no. Jasca, Benjamin 

maxó ca éa xo naa. Jasca, hebreo yoi, noho jimiba jabi bo, tihi 
caba tsi € shinahamahacaniqué. Noba jodioba jabi bo ë aria- 
arianiquë ra, fariseobo ë ini iqui na. 6 Jodioba jabi-naxëni ca € 
ini iqui tsi iglesiá cabo ë tënëmapaoni quiha. Jodioba yoba bo 
tëquë ë jatihuani quiha, toca tsi mëstëhuahacati ó pasoquí na. 
7Toatiyá tsi noho jabi yoi, ë anina, tihi cabá tsi mëstëhuahacati 
ó é pasoniquë. Mahitsa ja icani quiha. Jaboqui toa bo tëquë 
ë nianiqué Cristo quéshpi na. 8Nicaparicana. Mahitsa tsi xo 
toa jatiroha ca jahuécara ë anina, naa ëa mébiti nori ca ë 
quéscahuani cato. Mahitsa naa taxa jascaria tsi xo toa bo téqué 
iquia ra. Oqué-oquéria tsi xo toa Ibo Jesucristo cahëyoihaina 
iquia. Ja quëshpi tsi toa jahué bo tëquë ë nianiquë, oqué 
tsi Cristo cahéxéna. 9Ja béta yoi rabéna-rabénacasquia ra. 
Jaboqui jia ca jahué bo acaina, jodioba yoba acaina, tihi cabá 
tsi xabahamahacati ó pasoyamaquia. Jama, Dios mésté yoi 
ë qui acacani quiha, Cristo, naa noba Xabahamati Ibo qui é 
chitiminiqué no. Yama tsi xo méstéhuahacati quinia huétsa ra. 
Noqui Méstéhuati Ibo-iboria roha tsi xo Dios, jahué baqué qui 
no chitimiquë no. 10Jatsi jaboqui Cristo yoi roha cahécasquia 
ra. Jasca, ë nohó ca Dios chama, naa jahuë baquë Cristo 
bésotéquémanish ca chama yoi cahëyoicasquia. Anomaria tsi 
xo toa chama iquia. Jasca, ja ténéti jascaria tsi ténéti e jabixéti 
xo ëa ri. Jasca, ja rësoni jascaria tsi jocha qui résoni ë jabixëti 
xo ëa ri. 11Tihi tsi jabicasquia ra, mana xo tsi jaroha ca bari tsi 
Cristo jabi ë jayano. Jabi toa jabi-jabiria jayati 6 pasoquia ra. 
12 Jama, jaboqui toa jabi-jabiria jayati basi xo ëa rë. Jama, jari 
réqué caquia, naa jabanacanaibo jascaria tsi béboxéna. Jabi toca 
ca jabi-jabiria jayati Cristo ëa quënani quiha. Jaha quëëquia rë. 
13 Jabi mato parayamaquia, ëbë xatë ba. Jari bëboti basi xo ëa 
rë. Jama, rëquë capama tsi Dios bax ë ani ca jahuë bo shina- 
bënoquia. E qui iriama tsi xo toa ë anina iquia. Naa jahuë bo 
shina-bénohax tsi Diós jaha quëëhai ca jahuëcara qui bësoxëquia, 
rëquë cacatsi na. 14Toa premio qui mëstë tsi caquia ra bëboxëna. 
Jabi Jesucristó tsi noba naipá ca Diós ëa quénani quiha toa 
premio biti. 

15Toca tsi no shinati xo noqui shinacoshi ca chahahuacanaibo. 
Jama, jamëri ca pi ma shinano tsi ë yoaha ca mato qui bërohuaxëhi 
quiha Dios iquia. 16Oca xo tia. Jatsi réqué capama tsi jia tsi noqui 

mëpihai ca yoba jari no nicano ra. Toa yoba pi no banahuano tsi 
jiariaxëhi quiha toa noba jabi néá mai ax na. 

17 Jatsi noho jabi mëstëxëni ca banahuacana, ëbë xatë bá. Toa 
jabi mato ë jismani quiha mato bëtaqui na. Jasca, toá ca jascaria 
ca jabi jia ca jaya cabo chahahuacana, jasca ca jabi jayaxéna. 

18 Jishopé. Tobi xo toá ca jabi yoi ca jaya cabo iquia. Mato béta xo 
tsi jato yoati tsi mato ë yobani quiha. Jato qui quiniacaxécahué 
iquia bého ya. Anoma tsi xo toa ja yoacanaina ra. Cruzó tsi 

Cristo noqui xabahamati quinia pasomaha ca xo ré. 19Ténétiya 

ax tsi quéyohacacaxécani quiha. Jocha ó quéémisxéniria ca xo 
iquia. Bérabiria ca jocha acax tsi rani-ranicani quiha pé. Naa maí 
ca jahué bo roha tsi shina-shinacani quiha ré. Tihi tsi xo toa ja 
acanaina. 20 Jama, toca ca jabi yama xo noqui chahahuacanaibo. 
Naipá roha xo noba racati yoi iquia. Jasca, toá ca noqui 
Xabahamati Ibo ó pasoqui noa, naa noba Ibo Jesucristo. 21 Joxo tsi 
noba chama yama ca résohai ca yora yoi bo rarinamaxëhi quiha. 
Jatsi jahué mana ca yora jascariaxéhi quiha noba yora bo ri. Jahué 
chama-chamariá tsi rarinamahacaxéqui noa ra, naa jahué jatiroha 
ca bëboti chamá no. 


Ibo ó tsi rani-ranicana 


1 Jarohari tsi Ibo quima bésoyamacana, ëbë xatë ba. Jasca, 

mato yopaquia, noho rabëti yoi bë. Toá ca noho yonoco 
quëshpi tsi noho premio xo mato iquia ra, ëa ma ranihua- 
ranihuahai iqui na. Ibo ma banahuahai ca iqui tsi rani-raniquia ra. 

2Jasca, toá ca Evodia, Sintique, tihi ca yoxa bo yobacasquia 

jaboqui. “Ma iquinahai ca jënëcana” i jato qui quia ra. Ibo 6 tsi 
rabënatsicana iquia. 3 Jasca, toa dos ca yoxa bo mëbicahuë, noho 
shinajiaxëni ca rabëti ba. Jia tsi naa dos ca yoxa ba ëa mëbiriani 
quiha Dios Chani pacanamaxëna. Jasca, toatiya tsi ëa mëbini 
quiha Clemente ri, chahahuacanaibo huétsa bo yaxo na. Dios 
bësocanaiba libro 6 tsi quënëhacani quiha jato janë bo tëquë. 

4 Mato yobapama tsi rani-ranicana iquia. Cristó-na bo ma nori 
iqui tsi rani-ranicana itëquëquia. 5 Jasca, jatiroha cabo qui mato 
ishima ca jabi jismacana. Joti basima xo Ibo ra. 

6Jasca, jahuëcara yoati tsi shina-huëjënayamacana. Jama, 
jahuëcara pi naris-hi tsi bëhoxcana. Bëhoxpama tsi Dios 
nicacana, “Gracias” iquiina. 7Jatsi mato ranihuaxëhi quiha Dios 

ra. No cahëhai ca oqué-oquéria tsi xo toa noqui ja ranihuahaina. 
Toca tsi mato shina bo otoxéhi quiha, Jesucristo qui ma 
chitimiqué no. 


Jia ca shinacana 


8 Jarohari tsi mato shina qui jia ca jahué bo roha tsi réacana, ëbë 
xaté bá. Tobi xo toa jabija ca jahué bo. Tobi toa noqui mébihai ca 
jahué bo. Tobi toa mëstëxëniria ca jahué bo. Tobi noqui noimahai 
ca shinajiaxéni ca jahué bo ra. Tihi ca jahué bo yoati tsi shinacana 
iquia. 

9 Jasca, mato ë jabimani ca ë tiisimani ca jahué bo ariacana. 
Noho chani, noho jabi, tihi cabo pi ma banahuano tsi mato 
bëtaxëhi quiha Dios, naa noqui Bépasimati Ibo-iboria. 


Filipó ca chahahuacanaibá Pablo qui ofrenda raanina 

101bo qui “Gracias” iquia, ëa ma mëbitëquëcatsai ca quëshpi na. 
Shoma xo ëa iquia. Jabi siri tsi ëa ma mëbicasni quiha, mahitsa. 
Toatiya tsi ëa mëbiti xaba mato qui acacayamani quiha. 11 Mato 
parayamaquia. Ea ma mëbicatsai ca iqui tsi rani-raniquia, ë qui 
ma raani ca parata quëshpi tsi ja nomari. Naama tsi quiha jatiroha 
ca xabaca tsi raniti ë jabiniquë ra. 12Biniapihi tsi rani-raniquia. 
Toca tsi bësoti ë jabiniquë. Jasca pi narisyamahi tsi rani-raniquia. 
Tihi tsi cahëyoiquia. Nicaparicana. Jatiroha cató tsi jatiroha ca 
xabacá tsi raniti ë jabiniquë. Sëyapihi tsi raniquia. Paxnapiqui tsi 
raniti cahëquia toatiyá no. Biniayamapihi tsi rani-raniquia. Jama, 
biniapiqui tsi raniti cahëquia toatiyá ri. 13 Jatiroha ca xabacá tsi 
tënëti mëtsa xo éa ra, ë qui Cristó ani ca chamá no. 

14 Nëa ax tsi ë biniano tsi ëa mëbiriacasqui mato. Ja tsi xo toa 
mato qui “Gracias” iquia ra. Jiaria tsi xo toa da ma mébicatsaina. 
15 Jabi naama tsi quiha, naa Dios Chani yoatí chitahéhuahax tsi 
quiha ë biniarianiqué Macedonia mai jisbayahax na. Toatiya tsi 
ë qui iglesia huëtsa bá ofrenda ayamani quiha ëa mëbiti. Jaroha 
ca ëa mëbinish ca iglesia ca mato xo naa ra. Toa cahëqui mato. 

16 Jaquirëquë quiha Tesalónica ë chitëno tsi dos, tres tsi quiha 
ofrenda bo ë qui ma raaniquë ëa mëbiti. 17 Jabi ë qui jiaria ini 
quiha toa mato ofrenda bo. Jama, jaha ë quëëyoihai ca tsi xo toa 
mato cuenta ó ca ganancia bo maniahacahaina. 18 Jabi ë qui ma 
raani ca ofrenda, naa Epafroditó bëni ca ë biniquë ra. Ja iqui tsi 

narisyamaquia jaboqui. Shoma xo ëa ra. Jasca, ranihi quiha Dios 
ri iquia. E qui ma raani ca ofrenda tsi xo perojome jascaria ja qui. 
19 Jia tsi xo toa ë bax ma anina. Ja iqui tsi jahuë Jesucristó tsi mato 
otoriaxéhi quiha Dios, ma narisyamano iquish na. Ati Ibo-iboria 
xo Dios ra. 22Noba Jahépa Dios yoi no oquéhua-oquéhuapaono ra. 
Iquë. 


Jaroha ca joihuahaina 


21 Jatiroha ca Dids-na bo, naa Jesucristo qui chitiminish 
cabo joihuaquia. Mato joihuahi quiha néá ca ë bëta ca xaté bo 
ri. 22Jasca, mato joihuahi quiha Roma ca chahahuacanaibo ri. 
Joihuahi quiha néá ca chama-chamaria ca yonati bo ri. 23 Noba Ibo 
Jesucristó mato shomahuano. Iquë. 

La Carta Del Apostol San Pablo a Los 


Colosenses 





Colosas ca iglesia qui Pablo quënënina 


1 1Naa carta quënëhai ca Pablo ca ëa xo naa. Jabi Jesucristó 

ëa quënaniquë jahué Chant chitahëhuati ibo iti. Dios shina ja 
ini quiha. Mato joihuaquia. Jasca, mato joihuahi quiha ëbë xatë 
Timoteo ri. 2Jabi Colosás ca bamatimaxëniria ca chahahuacanaibo 
qui naa noba Chani raaqui noa. Noba Jahëpa Dids mato 
shomahuano. Mato ja ranihuano ra. 


Chahahuacanaibo bax Pablo bëhoxnina 


3 Noba Dios, naa noba Ibo Jesucristo Jahépa qui bëhoxhi tsi mato 
quëshpi “Gracias” iroha-irohaqui noa. 4Ma bamayamahai ca no 
nicaniqué ra. Cristo Jesu qui ma chitimiyoihaina, chahahuacanaibo 
huétsa bo ma noihaina, tihi cabo no nicani quiha mato yoati na. Ja 
quëshpi tsi “Gracias” iriaqui noa ra. 5Jasca, anomariaxëhi quiha 
toa mana xo tsi Diós mato shomahuariahaina iquia ra. Jaha pasoti 
ma chitahéhuani quiha, Dios jabija ca Chani jia ca ma nicaniqué no. 
6 Anomaria tsi xo toa Chani ra. Jaboqui jatiroha ca mai tsi pacanahi 
quiha toa ma nicani ca Chani. Jia tsi nohiria ba jabi yoi jabitihuahi 
quiha, naa mato jabi ja jabitihuani jascaria. Toa Chani nicahax tsi 
ma mébiriahacani quiha, cahéyoihax na. 7 Jabi naa Chani Epafras, 
naa no béta yonocobéquinanish cató mato tiisimaniqué. Jia tsi mato 
xërëquë tsi no bax ja yonoconi quiha. Cristo yonati yoi tsi xo naa 
joni ra. 8Espíritu Santó tsi ma noihai ca yoati tsi noqui ja yoani 
quiha. 

9 Jabi ma chahahuanina, ma noihaina, tihi cabo nicaxo tsi mato 
bax bëhoxti no jënëpistiayamarianiquë ra. Bëhoxhi tsi mato bax 
Dios ë nicahai ca tsi xo naa: Jariapari Dids mato mëbino, jahuë 
shina ati ma cahëyoino. Jaquirëquë mana ca tiisi mato qui ja 
ano. Toa nicaquia bëhoxqui na. 10 Jatsi Dios shina cahëyoihi 
tsi Iboba quinia jia ca 6 tsi bësopixëqui mato ra. Toca tsi Ibo 
ranihuarohaxëqui mato. Jasca, Ibo cahëyoiqui tsi yonoco jia ca 
saihuaxëqui mato, jatiroha ca ma acai cató no. Jatsi Dios tiisi ma 
cahëhai ca aniriano iquia. Toa nicaquia bëhoxqui na. 11Jatsi jahuë 
chama yoi tsi Diós mato coshihuano ra, yosanahaxma tsi jatiroha 
ca tënëti métsa imano iquish na. 12Tënëhi tsi rani tsi Jahépa 
Dios qui “Gracias” icana. Ja tsi xo toa noqui rohahuanish cato ra. 
Jahué mana ca oqué-oquéria ca jahué bo xaténacatsi quiha. Toa 
huéaria ca ití tsi méstéhuahacanish cabo ya ixéhi quiha noa ra. 
13-14 Jasca, Jahëpa Dios tsi xo toa yonamisxëniria ca tsëmo quima 
noqui mébinish cato. Mébixo tsi quiha ja noihai ca Baqué otohai 
ca qui noqui ja shitamani quiha. Jahué Baqué iqui tsi noqui ja 
paquémahaca tsi noba jocha ja masaniquë. 


Jahuë Baqué rësohai cató tsi nohiria bo 
xabahamati quinia Diós anina 


15 Nicacahuë. Jisnoma ca Dios jaria yoi ca Jisiquimati Ibo-iboria 
xo Cristo ra. Jaha tsi Dios jabi yoi ca jismahacani quiha. Jasca, 
jatiroha ca nëhohuahacanish ca oquë-oquëria ca tsi xo naa ra. 

16 Jahuë chamá tsi jahuë bo tëquë acacani quiha. Naipá ca jahué bo, 
mai ca jahuë bo, noqui bëroria ca jahuë bo tëquë, tihi cabo Cristó 
nëhohuani quiha jahuë chamá no. Jasca, jisnoma ca jahuë bo, naa 
ángel bo, mana ca ibobo, mana ca yonacanaibo, mana ca chama 
bo, tihi cabo néhohuahacani quiha jahué chamá no. Jasca, ja bax 
jatiroha ca nëhohuahacani quiha. 17 Jahuécara ca nëhohuahacanox 
pari no tsi ja iniqué. Jaboqui jahué chamá tsi jatiroha ca otohi 
quiha ra. 18 Jasca, iglesiá ca chahahuacanaibo rëquëniniti ibo 

tsi xo, naa “Iglesia Mapo” i no aina. Jabi iglesia tsi xo toa jahuë 
yora, naa noqui Cristo banahuacanaibo. Jasca, jatiroha ca rëquë 
Chitahëhuati Ibo-iboria tsi xo naa. ¿Tsayayamacanai? Jariapari ca 
bësotëquëmahacanish ca tsi xo naa, rësohax na. Toca tsi jatiroha 
ca quinia tsi jariapari ca oquë-oquëria ca Cristo manëniquë. Yama 
tsi xo toa oqué cato ra. 19 Dios tocani quiha jahué Baquë ó tsi Dios 

jabi-jabiria chiténo. 20 Jasca, jahuë Baquë yoí tsi quiha jatiroha ca 
yoshihuahacanish ca jahué bo jahari Diós bécasniqué jamé ca yoi 
ya rabénamati. Cruzó tsi jahué Baqué résohai cató tsi jatiroha ca 
naipá cabo, jatiroha ca maí cabo, tihi cabo Diós jiahuani quiha, ja 
béta ja rabénacano iquish na. 

21 Jahari mato carayanabo ri Diós bëniquë ra ja béta rabénati. 
Naarima tsi Dios basi mato carayanabo i-ipaoni quiha. Toatiyá 
tsi Dios pasomaha ma i-ipaoniqué, jochahuaxéniria ca jabi ma 
jayapaoni ca iqui na. 22 Jama, jaboqui jahué Baqué résoni cató 
tsi Dios rabéti bo ma acacaniqué ra. Mato bas jahué yora yoi tsi 
ja téné-ténéni quiha. Jaha tsi jahué Baqué iqui tsi méstéxéni ca 
quësohacatimaxëni ixéqui mato ra, Dios bésojó tsi ma niiqué no. 
23Tocaxéti xo ra, chahahuacanaibo quinia ó tsi ma rëtsaquë no. 
Jasca, toa tiisimahacani ca xabahamati Chani ó tsi ma coshinaxéti 
xo. Anomaria tsi xo toa Chani ra. ¿Jatiroha ca nohiria bo qui 
yoahacayamayamahi ni? Jabi yonati iti ë quënahacaniquë toa 
Chani yoati. 


Iglesia mëbiti Pablo quënahacanina 


24Dios Chani yoapama tsi mato carayanabo bax ténéti rani- 
raniquia. E qui jia quiha. Jabi ë tënëhai cató tsi iglesiá ca 
chahahuacanaibo ténéhai ca jatihuati métsa pistia ca éa xo naa. 
Jabi iglesiá cabo, naa banahuacanaibo bax Cristó ténériani quiha. 
Jatsi ja tënëhai ca qui ë tënëhai ca maniacasquia ëa ri anihuaxéna. 
25 Jabi chahahuacanaibo tëquë mëb ë quënahacani quiha ë qui 
Diós jahuë Chani aniqué no. Toa Chani nohiria bo qui ë boti xo. 
26 Jabi siri tsi quiha, naa huëstima ca xënipa no tsi cahënoma naa 
Chani i-ipaoniquë. Jama, jaboqui jahuë nohiria bo qui naa Chani 
jismahi quiha Dios ra. 27 Jabi Dios shina tsi xo naa: Jahuë nohiria 
bo qui naa jonë ca cahëhama Chani Diós jisiquimacasni quiha. 
Jaboqui carayanabo qui ri cahi quiha jahuë Chani ra. Jonë i-ipaoni 
quiha toa mato carayanabo bax Diós acasnina. Jama, jaboqui mato 
ó tsi xo Cristo. Ja iqui Dios oqué xatënaxëqui mato carayanabo ri. 

28 Jaha tsi jatiroha ca nohiria bo, naa jodiobo carayanabo tëquë 
qui Cristo Chani yoaquia. Yobapama tsi jatiroha cabo toa Chani 
tiisimaqui noa, jia tsi Cristo tiisi ja cahëyoicano iquish na. Cristo 
ó tsi jatiroha cabo shinahamacasqui noa. 29 Noba yonoco yoi tsi xo 
toa. Jaha no quëëhai ca tsi xo toa Cristo ó tsi nohiria bo shinacoshi 

iquiina. Ja tsi xo toa yonoco-yonocoriaquia ë qui Cristo acai ca 
chamá no. 

1 Jabi anomaria ini quiha toa mato bax ë yonoconina iquia. 

Mato Colosás ca chahahuacanaibo, toá ca Laodiceá ca 
racacanaibo, jasca mato noho béroma ca xaté bo, tihi cabo bax ë 
yonocorianiqué ra. Toa mato cahémacasquia. 2Mato mébiquia ra 
ma shinacoshinano iquish na. Jasca, oqué tsi mato noinamacasquia 
ra. Mato tiisi anihuacasquia, Dios yoi, naa mana ca jisnoma ca 
Dios ma cahéyoino ra. Nicaparicana. Cristo yoi pi cahéquí tsi noba 
mana ca jisnoma ca Dios yoi cahéxéqui mato ra. Cristo tsi xo toa 
Diós yoi noqui Cahémati Ibo-iboria. 3Jasca, ja tsi xo toa Dios tiisi- 
tiisiria jaya cato iquia. ^Jama, tobi xo toa mato paracascanaibo, 
naa Cristo quima mato bésomacascanaibo ré. Ma parahacayamano. 
5Jaboqui mato basi xo ëa rë, jama, mato tahë ca jascaria ca ë nori, 
mato béta noho shina nori iqui na. Jaboqui jia tsi Cristo qui ma 
chitimihai ca jisquia. Ja iqui tsi rani-raniquia. 

6 Jabi Cristo ma biniqué mato Ibo-iboria iti. Jiaria quiha. Jatsi 
jia tsi mato ja yonano ra. 7 Jabi nëmi tsi mai qui jahué tapo raahi 
quiha jihui, jahué chama bixéna. Jascaria tsi Cristo quima mato 
chama ma bino mato ri. Jahá tsi ma shinahaxéti xo. Oqué-oquéria 
tsi Cristo qui ma chitimixéti xo, naa ma tiisimahacani jascaria. 
Jasca, rani-raniriacana Diós mato shomahuahai ca quéshpi na. 


Cristo ó ca jabi paxa cato 


8Quiniacaxécahué. Tobi xo toa mahitsa ca chani. Tobi xo 
mahitsa ca tiisi ri. Tihi cabá tsi ma parahacayamano. Cristo quima 
joyamahi quiha ja yoacanaina, nohiria ba jabi bo, nohiria bá 
shinahaina, tihi cabo quima ja nori. Mahitsa tsi xo toa ja yoacanai 
ca tëquë iquia. 

9 Nicaparicana. Mai tsi Cristo coquë tsi quiha jahuë yora yoi 6 tsi 
Dios jabi-jabiria bësoniquë. 10 Ja tsi xo toa Dios jabi-jabiria jayaria 
xo. Mana ca yonahai ca chama jaya ca ángel bo Rëquëniniti Ibo- 
iboria ca Cristo tsi xo naa. éTsayayamacanai? Anomaria tsi xo 
noba Cristo ra. 11 Cristo qui ma chahahuaquë tsi quiha Cristo mato 
jibirishayoiniqué, mato jochahuaxéniria ca noma jabi ja përësiquë 
no. Cristo tsi xo toa mato mébinish cato, joni bo nomari. 12Jabi 
toa ma jismahacani quiha ma ashimahacaniquë no. Toatiyá tsi 
Cristo ya mato jochahuaxéniria ca noma jabi maihuahacaniquë. Ja 

maihuahacaquë tsi quiha Cristo ya mato jabi paxa ca tërononiquë, 
chamaxëniria ca Dios qui ma chitiminiquë no. Jabi naa 
chamaxëniria ca Diós jahué Baquë bësomani quiha. 13Chitimi-nox 
pari tsi quiha Dios qui bësoyama jascaria ca ma i-ipaoniquë mato 
jocha iqui na. Toatiya tsi carayanabo ma ini iqui tsi Dios yoba ma 
jayamani quiha. Jama, jahuë Baquë ja bësotëquëmani jascaria tsi 
mato carayanabo Diós bësomaniquë. Bësomaxo tsi quiha mato 
jocha téqué ja masaniqué. 14Masaxo tsi quiha mato jocha cuenta 
ja nianiqué. Anomaria ini quiha toa jahué yoba pasomaha ca 
no jochahaina ra. Jatsi cruzó tsi noba cuenta bo ja tooxaniquë. 
Jaboqui yama tsi xo ra. 15Toca tsi Satanás noqui quésoti chama ja 
mëbiyoniquë. Mébixo tsi jahué crúz ca Baqué tsi jatiroha cabo qui 
Cristó béboni ca jahué bo ja jismaniqué ra. Achiqui cabo jascaria 
tsi Satanás, jahué yonati bo, tihi cabo ja mépini quiha jatiroha 
cabá tsayano. 

16 Jatsi réqué canomani ra. Jodioba yonamisxéniria ca arati 
jabi bo quima ma paquémahacaniqué iquia. Toa jabi bo namá 
tsi ma janahacayamano bésoti. “Pinoma xo toa; anoma xo naa; 
naa jodioba fiesta acana; tobi xo noba joiti bari bo” tihi ca yoba 
bo mato qui acani quiha banahuati. 17 Jato jodioba jabi bo roha 
quiha. Jabi jënima toa arati jabi bo i-ipaoni quiha ati, Cristo jonox 
pari no. Jama, huinocahai ca tébaquishi roha ca toa jabi bo ini 
quiha. Tsayacahué. Jahué jaria-jaria xo Cristo ra. Jabi jahué jaria- 
jaria jisiquiqué tsi quiha toa mahitsa ca jabi bo huinocaniquë. 
18 Jatsi quiniacaxécana. Toá ca jodiobá jabí-naxéniria cabá mato 
parayamano jato mahitsa ca chaní no. Jato qui jiaria tsi xo toa 
ángel bo qui ja aracanaina pé. Toca ca nohiria bo tsi xo toa ja 
ténamécanai ca yoati tsi noqui yoarohacas-canaina iquia. Tihi 
cabo iqui tsi mato oqué ja nori ca quéscahuacani quiha pé. 
Jama, jato noma jabi iqui tsi mahitsa tsi xo toa ja shinacanaina 
ra. 19Tsayacahué. Cristo, naa noba Réquéniniti Ibo-iboria 
banahuacasyamacani quiha rë. Ja qui ja riiyamacani quiha. Jabi 
Cristó noqui réquéninino tsi coshinaqui noa, naa noqui Cristo 
banahuacanaibo. Huésti ca yora jascaria xo noa ra. Toca tsi 
Dios qui jia ca quinia ó tsi shinahaxéqui noa, naa noqui Cristo 
banahuacanaibo. 

20 Jatsi ëa nicaparicana. Cristo ya tsi toa mai ca noma quinia bo 
qui ma rësoniquë. Résopiquí tsi djëniriaxo tsi toa mai ca jabi bo 

jari acascanai sa, xabahamahacaxéna? Toa jabi bo ó pi quëëqui tsi 
¿jari chahahuayamacanaiba quinia banahuayamayamacanai ré? 
21“Toa ayamacahué; toa piyamacahué, toa motsayamacahuë” i pi 
jaca no tsi jato qui nicariaqui mato ré. ¿Jéniria ni sa? 22¿Mahitsa 
ma ni toa jabi bo tëquë iquia? Chama yama xo toa yoba bo 
noqui mébiti. Pihacati xo piti ra. Jabi joni ba yoba roha xo toa ja 
yoacanaina iquia. 23 Jiaria ca yoba bo jaca nori ca ma shinamitsa; 
mahitsa jaca nori. Tsayacahué. Béronoma tsi xo toa yoba bo no 
banahuahaina pé. Ja iqui tsi noba noma jabi yonati métsa toa jabi 
bo nori ca quéscahuaqui mato ré. Mahitsa ca xo iquia ra. Noqui 
mëbitimaxëniria ca xo. 

1 Cristo yahax tsi ma bësomahacaniquë iquia, jabi paxa ca 

mato qui Diós aniqué no. Ja tsi xo toa mana ca jahué bo yoati 
tsi ma shina-shinaxéti xo. Jaha xo Cristo. Toá tsi Dios mënëcaya 
tsi jahué tronó tsi tsaho quiha. 2Jatsi mana ca jahué bo yoati 
tsi shinacana, maí ca jahué bo nomari. 3Jabi chahahuacanaibo 
manëhi tsi mato noma jabi qui ma rësoniquë. Jatsi ¿¿¿nahuariahax 
raca maí ca jahué bo ó ma quééna? Jaboqui Dios ó xo mato, jahué 
Cristo ya. ^Jaboqui Cristo tsi xo toa mato bësomayoihaina ra. Jabi 
ja jisiquino tsi mana tsi ja béta jisiquixéqui mato ri. Toa barí tsi 
jahué oqué xaténaxéqui mato ra. 


Noba jabi siri — Noba jabi paxa 

5Jatsi mato ó ca jochahuaxéni ca jahuë bo ma naméxéti xo, naa 
mato noma jabi yoi cato. Jatsi anoma ca chotahai ca basicana. 
Yoi ca jahuë bo ayamacana. Jasca, mato noma jabi jaha quëëhai 
ca banahuayamacana. Jasca, parata ó quëëmisxëniria ca joni 
iyamacana, ídolo bo qui arahai ca jascaria ja nori iqui na. Tihi 
ca mato ó ca jahué bo ma naméxéti xo. 6Quiniacaxécana. Naa 
jocha bo iqui tsi jahuë yoba nicamisxéniria cabo copi-copixëhi 
quiha Dios ra. 7 Jaha bésocapa. Toca tsi ma béso-bésopaoni quiha 
chahahuanox pari. 8Jasca, jaboqui chahahuacanaibo ma nori 
iqui tsi naa jocha bo téqué ma niaxéti xo: caxahaina, itsisnahaina, 
ténémacatsaina, joi ocahuahaina, anoma ca chanihaina, tihi 
cabo niacana iquia. 9 Jasca, quianabéquiyamacana. Anoma quiha. 
éMato jabi siri, naa yoi ca ma a-apaoni ca ma tsoboyamayamani? 
10 Tsoboxo tsi quiha Dios jabi paxa ca ma sahuëniquë. Mato 6 tsi 
xo toa jabi paxa iquia. Jatiroha ca bari tsi toa mato 6 ca jabi paxa 

chamahuahi quiha mato nëhohuanish cato ra, jahuë jaria-jaria 

ma jayano iquish na. Tocahi quiha oqué tsi ma cahëyoino. 11 Jaha 
tsi yama tsi xo toa Dios qui oqué cabo iquia. Ja qui jaharisi tsi xo 
carayanabo jodiobo tëquë. Ja qui jaharisi tsi xo papi cahëcanaibo, 
papi cahëyamacanaibo tëquë. Ja qui jaharisi tsi xo yonati yonatima 
tëquë. Yama tsi xo toa ja qui oquë cato. Jabi no cahëcatsai ca tsi xo 
naa: ¿Mato 6 tsi bësohi ni Cristo? Toa cahëcasqui noa. Jatiroha ca 
chahahuacanaibo ó bësohi quiha ra. 

12 Jabi Dios nohiria bo xo mato ra. Noixo tsi quiha mato ja 
biniquë jahuë-na bo iti. Ja tsi xo toa ma noixëti xo. Noiqui tsi jahuë 
jabi sahuëcana. Noiti jabi ma sahuëxëti xo. Shomahuati jabi ma 
sahuëxëti xo. Mamë ma oquéhuayamaxéti xo. Ishima ma iti xo. 
Meri tsi ma yosanayamati xo. 13Jasca, mëbinabëquicana. Mato 
qui tsohuécaracá joi mérapino tsi jato yoi ca shina-bénocana iquia. 
Shinaparicana. ¿Mato yoi ca mato Ibobá shina-bénoyamayamani? 
Jascaria tsi ma tocaxéti xo mato ri. 14Tihi ca jabi jia ca qui noiti 
jabi ma maniaxéti xo ra. No noihai ca tsi xo toa jatiroha ca 
jahué bo quétsomahaina, huésti ca maxo iti. 15Jasca, Diós mato 
ranihuahai cató tsi mato shina yonahacano iquia. Huésti ca maxo 
iti ma quénahacani quiha jia tsi racanabéquiti. Jatsi rani-ranicana 
iquia. 

16 Jasca, mato shina 6 tsi Cristo Chani rëamëriano ra. Tiisi yaxo 
tsi tiisimanacana. Jia tsi yobanacana Dios yoba ya. Ranihax salmos, 
himnos, quéquéti bo, tihi cabo Dios qui quéquécana. 17 Jahuécara 
ca ma acaina, ma iquiina, tihi cabo téqué acana Ibo Jesu chamá no. 
Apama tsi Jahépa Dios qui “Gracias” icana jahá no. 


Chahahuacanaiba banahuahacaxéti ca yoba 


18 Mato bënë bo nicacana, ahui bá. Tocaxéti xo Ibo qui 
chitimicanaibo ra. 19 Mato ahui bo noicana, bënë ba. Jato 
yonayamacana iquia. 20 Mato nabo nicacana, xocobá. Toca tsi Dios 
ranihuaxéqui mato ra. 21 Mahitsa mato xocobo caxahuayamacana, 
jahépa bá; ja yosanacamitsa iqui na. 22Mato chama bo nicacana, 
yonati bá. Mato 6 ja bésoyamacano tsi jia tsi yonococana, naa 
mato ó ja bësocanai jascaria. Jasca, shina jia ca yahax tsi jia tsi 
jato bax yonococana, Ibo ma chahahuacatsai iqui na. 23Jahuécara 
aquí tsi ranixo tsi acana. Ibo bax yonocoqui mato, nohiria bax roha 
nomari. 24Shina-bënoyamacana: Jia ca pi ma ano tsi mato copixëhi 

quiha mato Ibo. Ibo Cristo bax yonocoyoiqui mato ra. 25 Jasca, 
copihacaxéhi quiha yoi ca acanaibo ri jato yoi ca quéshpi na. Yama 
tsi xo toa Dios copi quima paxacaxécanaibo ra. Dios qui jaharisi xo 
nohiria bo tëquë. 
4 1Jatsi quiniacaxécana chama bá. Mëstë tsi mato yonati bo 
yonacana. Shinaparicana. Chama yoi jaya xo mato ri, naa 

mato naipá ca Chama. 

2Jasca, bëhoxti jënëyamacana. Béhoxpama tsi bésocana Dios qui 
“Gracias” iquiina. 3Jasca, no bax ri béhoxcana, Jesucristo Chant 
jia ca yoatí xaba Diós noqui ano. Jabi toa Chani tahéhax tsi preso 
xara xo ëa jaboqui rë. ^Jatsi béhoxcana, béroria tsi Cristo Chani ë 
yoano, naa é yoaxëti ria. 

5Jasca, quinia jia tsi Dios cahéyamacanaibo quiri bésocana. Jato 
bax jia ca ati xaba ma yoshihuayamano. 6Jia tsi yosanahaxma tsi 
jato qui ma chanixëti xo. Chanixo tsi jia tsi jato quëbiti ma tanaxëti 
Xo. 


Jaroha ca joihuahaina 


7 Joxo tsi ëa yoati tsi mato yoaxëhi quiha Tíquico, naa mato qui 
naa carta ja axëquë no. Naa joni noiriaquia ra. Jia tsi ëa mëbiriahi 
quiha, ë bëta xo tsi Dios yonoco abëquihaina. 8Naa joni mato 
qui raaquia, ëa yoati tsi ja yoaxëhai cató tsi mato ja ranihuano 
iquish na. 9Jasca, ja béta shinajiaxëni ca xaté huëtsa raaquia, naa 
Onésimo icanai cato. Mato jimibo quiha, Colosas quima ax ja joni 
iqui na. Jatiroha ca néá ca ocapijaha ca mato yoacaxécani quiha. 

10 Jarohari tsi mato joihuahi quiha ë bétá preso iquí ca Aristarco. 
Jasca, mato joihuahi quiha Bernabé chahi Marcos ri. Jabi Marcos 
yoati tsi naa yoba mato qui é raani quiha. Jabi mato qui ja 
shishono tsi jia tsi toa joni joihuacana. 11 Jasca, mato joihuahi 
quiha n&á ca Jesús Justo ri. Naa tres ca chahahuanish ca jodiobo 
roha tsi xo toa jaboqui ë bëta yonocobëquihaina Chama Dios bax 
na. Jia tsi xo toa éa ja mébicanaina. 

12 Jasca, mato joihuahi quiha Epafras, naa mato yaca ax jonish 
cato. Cristo yonati yoi xo jaa ri. Anomaria tsi xo toa mato bax ja 
bëhoxhaina. Béhoxpama tsi Dios nicahi quiha mato shinahamati, 
jia tsi Dios shina ma nicariano iquish na. 13Mato parayamaquia. 
Mato mébiriacatsi quiha naa joni ra. Jasca, toá ca Laodicea, 
Hierápolis, tihi cató ca iglesia bo ri shinahi quiha. 14Jasca, mato 

joihuahi quiha doctor Lucas noho rabëti yoi. Mato joihuahi quiha 
Demas ri. 

15 Jasca, Laodiceá ca chahahuacanaibo ë bax ma joihuano. Jasca, 
tobi Ninfas, jahué xobó ca aracanaibo, tihi cabo ë bax ma joihuano. 
16 Jasca, naa carta tsayaxo tsi Laodiceá ca iglesia ma nicamano. 
Jasca, Laodicea qui ë raani ca carta bicahué tsayaxéna. 17 Jasca, 
Arquipo qui noho chani yoi ma ano. “Mi qui acacani ca yonoco 
jatihuahuë, naa jaha Ibo quëëhai cato. Mi jatihuaxéti xo” ii quiha 
Pablo i ja qui cana. 

18 Mato joihuaquia ëa ri. Noho mëquë yoi tsi naa carta quénéquia 
ra. Jasca, ëa shinacana. Jari preso xara xo ëa rë. Diós mato 
shomahuano ra. Iqué. 

Chahahuacanaibo qui Pablo quënënina 


1 lTesalónica yacatá ca chahahuacanaibo joihuaqui noa, 

naa Pablo, Silvano, Timoteo. Noba Jahëpa Dios, noba Ibo 
Jesucristo, tihi cabá-na xo mato. Diós mato shomahuano. Mato 
shina ja bépasimano. 2Jatiroha ca barí tsi mato bax Dios qui 
"Gracias" iqui noa ja qui bëhoxhi na. 

3Noba Jahépa Dios bésojo xo tsi ma ani ca shina- 

bénoyamaqui noa béhoxquí na. Ma chahahuani iqui tsi jia 
tsi xo mato jabi. Jasca, Dios ma noihai ca iqui tsi anomaria 
tsi xo toa ma mébinabéquihaina iquia. Jasca, coshi tsi xo 
toa Jesucristo ó ma pasohaina. ^Jabi mato noihi quiha 
Dios ra. Mato ja biniqué ra jahué-na bo iti. 5Jabi Chani jia 
ca mato qui no yoaqué tsi mahitsa ca chant mato qui ja 
iyamaniqué. Jama, chama ya noba chani ini quiha. Espíritu 
Santó tsi mato qui no chaniniqué iquia. Jabija ca mato no 
yoaniqué ra. Jasca, mato xéréqué no no tsi noba jabi jia 
cabo ma jisniqué. Mato no mëbicasniquë ra. 6Jaha tsi noba 
jabi, Ibo Jesu jabi, tihi cabo ma jabiniqué noqui tsayahax na. 
Jatsi Dios Chani ma chahahuaqué tsi quiha nohiria bá mato 
tënëmaniquë rë. Jama, shinaranixo Dios Chani ma biniquë 
Espiritu Santo no. 

Mato jabi nohiria huëtsa ba jisnina 


7 Jatsi noba jabi, Ibo Jesu jabi, tihi cabo ma jabiniquë. Jasca 
mato jabi ri jabiniquë jatiroha ca chahahuacanaibo, naa Macedonia 
mai, Acaya mai, tihi catë ca racacanaibo. 8Mato quima Ibo Jesu 
Chani rëtsamini quiha. Jatsi mato iqui tsi Dios Chani Macedonia 
cabá nicaniquë. Nicaniquë Greciá ca nohiria bo ri. Néama ca 
jatiroha catë ca nohiria bá nicaniquë ma chahahuahai ca yoati na. 
Ja quëshpi tsi ma chahahuani ca jato no yoayamaniquë shishoqui 
na, ja nicacani nori iqui na. ?Jama, mato ó ca no chitahëhuani 
ca yonoco yoati tsi noqui yoacani quiha pa. Yoaxo tsi ídolo bo 
quima Dios quiri ma bésonina, bésohai ca jabija ca Dios bax ma 
yonocohaina, tihi cabo yoati tsi noqui yoacani quiha. 10 Jasca, 
naipa ax jahué Baqué johai ó ma pasohai ca yoati tsi noqui yoacani 
quiha ra. Tihi tsi xo toa ja yoacanaina mato yoati na. Jabi Diós 
jahuë Baqué Jesu bësotëquëmaniquë. Jabi anoma ca johai ca 
tënëtiya quima noqui xabahamanish ca Jesu tsi xo naa ra. 


Tesalónica ax tsi Pablo yonoconina 


2 1Mato qui shishohi tsi mahitsa no yonocoyamaniquë iquia, 

ëbë xatë ba. Mato 6 tsi mahitsama noba yonoco ini ca cahëqui 
mato. 2Jariapari Filipos yacata xo tsi no tënëniquë. Toa xo tsi 
noqui nohiria bá yosiniquë, mato qui no jonox pari no. Noqui ja 
acani ca cahëqui mato. Jama, Dids noqui mëbiniquë toatiya no. 
Jaha tsi raquëhaxma tsi mato qui Dios Chani yoahi no joniquë, 
noqui pasomaha huéstima cabo iquë ri. 3Johax jabija ca mato qui 
no chaniniqué iquia. Janyama ca quima joyamani quiha noba 
chani. Jabi yoi cabo no iyamaniqué mato qui chanihi na. Mato no 
parayamaniquë. 4Jama, Dios qui jia tsi xo toa no acaina. Noqui 
jahuë Chani acacaniquë yoati. Jaha tsi jahuë Chani nohiria bo 
yoaqui noa, noba Dios, naa noba shina Naisti Ibo ranihuaxëna. 
Jahué Chani yoayamaqui noa, nohiria bo ranihuaxéna. 5Nohiria 
bo ranihuati chani no yoayamani quiha jaha no quëëhai ca bixéna. 
Jasca, parahax no chaniyamaniqué mato parata bixéna. Noba jabi 
nori ca cahéqui mato iquia. No ani ca jisniqué Dios ri. 6Jabi mato 
parata, nohiria huëtsa bá parata, tihi ca ó no quësyamaniquë. 
Jama, “Noqui copihuë” iti mëtsa no iniquë ra, Cristo Chant 
chitahéhuati ibo bo no nori ca iqui na. 

Mato noiqui noa 


7Jama, mato xërëquë ax ishima no iniquë, naa jahëhua jahuë 
baquë icohai jascaria. 8Mato no noirianiquë. Noihax tsi Dios Chani 
jia ca mato bëta no xatënaniquë. Jasca, nomë mato qui no aniquë 
mato mëbixëna. Toca tsi no aniquë mato noiriaqui na. 9 Jasca, no 
yonocorianiquë noba oriquiti copixëna ra. No bamayamani quiha. 
Jabi no ani ca ma jisniquë, ëbë xatë ba. Baquicha, barihani, tihi 
tsi no yonocopaoniquë mato parata biyamaxëna. Mato qui yosa no 
icasyamani quiha. Toca tsi no aniquë ra, Dios Chani jia ca mato qui 
yoaquí na. 10Mato chahahuanish cabo qui jia noba jabi iniquë iquia. 
Noba jabi ma jisniquë ra. Noqui cahëhi quiha Dios ri. ¿Jabi jia ca 
no jayamayamani? ¿Mésté no iyamayamani? ¿Quésohacatimaxéni 
no iyamayamani? 11 Shinaparicana. Jahué xocobo yobahai ca 
jahëpa jascaria no iniqué ra. 12 Yobapama tsi “Jabi jia ca ma 
jayaxëti xo” i mato qui no ni quiha. Mato no chamahuaniquë. 
Chamahuahax “Dios ranihuahai ca quinia 6 tsi ma bësono” i mato 
qui no niquë. Jabi Diós mato bënaniquë, ja otohai ca iti qui ma 
jicono, jahuë jabi jia ca ma bino. 


Dios Chani ja bicanina 

13 Jasca, jia tsi Dios Chani ma bini iqui tsi “Gracias” iriaqui noa 
Dios qui. Noba chani nicaxo tsi ma chahahuaniquë ra. “Dios Chani 
tsi xo naa ra, joni bá-na nomari. Jabija xo ra” i ma ni quiha nicahax 
na. Jabi mato chahahuacanaibá shina ó ax tsi jia tsi yonocohi quiha 
Dios Chani iquia. 14Jasca, jodioba maí ca Dios iglesia bo jascaria ma 
tënëniquë mato ri. Toá ca Jesucristo 6 cabo chahahuayamanish ca 
jodiobá tënëmani quiha. Jascaria mato país ca jimi bë mato tënëmani 
quiha jato jascaria. 15Ibo Jesu, Dios Chant yoanish cabo, tihi cabo 
namëti ibo bo jascaria ca xo iquia. Jasca, noqui ri ja raacaniqué jato 
mai quima. Dios qui anoma tsi xo toa ja acanaina. Jatiroha ca nohiria 
pasomaha ca xo ra. 16 Noqui ri jënëmacascani quiha pë, nohiria 
huétsa bo qui Dios xabahamati Chani no yoayamano. Toca tsi anihi 
quiha jato jocha ra. Jaboqui jato qui caxa xo Dios. 


Tesalónicabo qui Pablo shishocasnina 


17 Tanaroha pistia no tsi mato quima aquëquëxo tsi mato no 
shinaniqué rë. Mato jisbaya tsi jahari ë cacasniqué mato qui 

shishotëquëhi na. 18Tihi ca tsi ë cacasni quiha canoma ë nori. 
Satanás ëa jénémani quiha. 19 Jaha bésocana. Mato shina-shinaqui 
noa iquia. Noqui ranihuaqui mato ra. Jasca, Ibo Jesu jono tsi 
oquëxëhi quiha no ranihaina. Ma chahahuani iqui tsi noqui jia 

tsi copixëhi quiha Dios ja bésojó tsi no niixëquë no. 20 Jia tsi 
noqui ocahuaxëhi quiha Dios iquia. Ma chahahuani iqui tsi rani- 
ranixéqui noa ra. 


Timoteo, jahué chani, tihi cabo tsi Pabló raanina 


1-2 Jatsi mato no shina-shinaniquë. Shinahax, “ëJato qui 

Timoteo raaxëhi ni noa sa?” i no niquë. Jatsi Timoteo, 
naa nobé xaté mato qui no raaniqué, mato ja chamahuano, 
ma chahahuahai ca ja mébino. Jabi Dios bax yonocohi quiha 
naa joni ra. Jahué yonoco tsi xo toa Cristo yoati tsi Chani 
jia ca yoabonahaina. Raahax tsi ëmë ax Atenas yacata tsi € 
chitëniquë. 3Nicacana: Nohiria bá pi mato tënëmano tsi mato 
mébixéhi quiha Timoteo, ma shina-hu&jénayamano iquish na. 
Tënëti ó no pasoxëti xo iquia, naa noqui chahahuacanaibo. 
^Jabi mato bëta ax tsi “Tënëxëhi quiha chahahuacanaibo ra" i 
mato qui é niqué, ma tënëmahacanox pari no. Jabi toca tsi ja 
ini ca cahéqui mato. 5Jatsi mato shina-shinahi tsi “ëTënëcahi 
ni sa?" i no ni quiha. Jaha tsi Timoteo mato qui ë raaniquë, 
ocapihai ca nicaxéna. éTonia Satanás mato jochamayamani 
ma ni? éTonia mahitsa ë yonocoyamani ma ni? Tihi tsi ë 
quéscahuani quiha. 

6Jama, jahari mato ó ax Timoteo johitaquë. Joxo chani jia 

ca é qui ja béhitaqué mato yoati na. Ma chahahuahaina, mabé 
xaté bo ma noihaina, ëa yoati jia tsi ma shinahaina, ëa ma 
jiscatsaina, naa mato ë jiscatsai jascaria, tihi cabo yoati ëa ja 
yoahitaqué ra. 7Jatsi jia tsi ma chahahuahai ca yoati nicahax ë 
rani-ranihitaquë nëa xo tsi tënë-tënëhi na. 8Ibo Jesu ó pi coshi 
ma niino tsi shina-hu&jénayamaxéquia. ?Jaboqui anomaria tsi 
xo toa é rani-ranihaina mato iqui na. Ja iqui tsi jaboqui Dios 
qui “Gracias” iti métsa xo ëa ra, ja qui bëhoxhi na. 10Baquicha, 
barihani, tihi tsi mato bax béhoxquia mato qui Diós éa raano. 
Mato jiscasquia r&. Tonia naris-hi quiha Dios ma cahéhaina 
iquia. Ja tsi xo toa mato qui cacasquia, Dios jahué bo mato 
jabimahi na. 

Jaha Pablo quëënina 


11Noba Jahëpa Dios, noba Ibo Jesucristo, tihi cabá mato qui éa 
raano ra. 12Jasca, Diós ma noihai ca anihuano, oqué tsi mabé xaté 
bo ma noino iquish na. Jatiroha ca nohiria ma noino iquia, naa 
mato ë noihai jascaria. 13Diós mato shina chamahuano, jiaxéni ca 
quësotimaxëni ca ma ino iquish na. Tocapihi tsi noba Jahépa Dios 
bésojó tsi jia ixéqui mato, jahué ángel bo ya tsi noba Ibo Jesucristo 
joxéqué no. 


Jocha pasomaha ca chani 


4 1 Jarohari tsi noba jabi tsayahax tsi bésoyoiti ma jabiniquë 

iquia, Dios ranihuaxëna, ëbë xaté bá. Jabi toca tsi bésoqui 
mato tonia. Jénima quiha. Jama, jaboqui mato yobatéquéqui noa. 
Oquë-oquëria ca jabi ma jayaxéti xo iquia Ibo Jesu janë no. 2Ibo 
Jesu chamá tsi mato qui é chanini quiha. Mato qui é ani ca yoba 
cahëqui mato iquia. 

3Jabi mato bax jaha Dios quëëhai ca tsi xo naa: Ma 

aquëquëxëti xo. Anoma ca chotahai quimamaxéti xo. ^Ahui 
biti ma cahëxëti xo. Bixo tsi jiaxéni ca quiniá tsi ma otoxëti 
xo. 5Jochahuaxéniria ca Dios cahéyamacanai ca carayanabo 
jascariayamacana. Yoyocani quiha pé ahui bihax na. 6Jasca, 
parahax mato xaté bo pasomaha ma jochayamano, ahui bichi 
na. “Nëca ca jocha copixëhi quiha Dios" iquia, naa mato ë yobani 
jascaria. 7 Jabi Diós noqui quénayamani quiha jocha 6 tsi bësoti. 
Jama, noqui ja quënani quiha mëstëxëni iti. 8Dios yoba tsi xo naa 
ë yoahaina iquia. Nicacasyama-piquí tsi Dios yoba niahi quiha pë 
toa nicacasyamahai cato, joni yoba ja nori ca quéscahuaquí na. 


Noiti chani 


9 Jasca, éjénahuariaxo raca mabé xaté bo ma noihai ca yoati tsi 
mato qui é quénéna, noinati Diós mato tiisimani iqui na? 10Jatiroha 
ca Macedonia maí ca xaté bo noiqui mato. Jama, *Oqué tsi jato 
noitsacana" iquia, ëbë xatë ba. 11 Jasca, pasiroha racati ó quëëtsicana. 
Huëtsa bo yosiyamacana. Mato mëquënë tsi yonocotsicana, naa mato 
ë yoani jascaria. Tihi tsi iquia yobahi na. 12 Tocapimano tsi mato 
jabi jia ca tahëxo tsi jia tsi ocahuaxëhi quiha chahahuayamacanaibo. 
Jasca pi yonocohi tsi biniayamaxëqui mato ra. 

Ibo Jesu jotëquëhaina 


13 Jabi jaboqui tsi rësonish cabo yoati tsi mato cahëmacasquia, 
chahahuayamacanaibo jascaria ma iyamano iquish na. Jato 
yoi bo pi rësono tsi cohuëriacani quiha, bësotëquëhai ca ó ja 
pasoyamacanai quëshpi na. 14Résoniqué Jesu iqui noa. Résohax 
ja bësotëquëniquë iqui noa. Jasca, tocacaxëcani quiha Jesu ó ca 
rësonish cabo ri. Jato bëxëhi quiha Dios jahuë Jesu ya. 

15 Nicacana. Ibobá noqui yoani ca tsi xo naa mato qui ë yoahaina. 
Noba Ibo bacano tsi maihuahacanish cabo rëquë tëronoyamaxëqui 
noa, naa noqui jari bëso cabo. 16 Jariapari tsi yonahai ca joi tsi 
quënaxëhi quiha Dios. Jatsi quënaxëhi quiha ángel-ángelria. 
Xoohacacaxëhi quiha Dios trompeta. Jatsi nai ax botëxëhi 
quiha Ibo yoi. Jatsi ja qui tëronoxëhi quiha Cristo 6 rësonish ca 
chahahuacanaibo pari. 17 Jaquirëquë tëronoxëhi quiha noqui bëso 
cabo jato qui riixëna. Jatsi nai xo tsi noba Ibo bëchaxëqui noa 
ra. Jaquirëquë noba Ibo ya i-ipaoxéqui noa ra. 18 Mabë xatë bo 
ranihuatsacana naa chani no. 

1Jabi Ibo bacahai ca xaba cahëxëni xo mato, nobë xatë 

bá. Toa xaba yoiti tsi € quënëyamaxëti xo iquia. 2Jabi 
baquicha yomaxëni ca jascaria joxëhi quiha noba Ibobá xabaca. 
3Toatiyá tsi “Jënima xo noa. Yama tsi xo nianahaina” ixëhi quiha 
chahahuayamacanaibo. Jama, jotapixéhi quiha jato qu&yohai ca 
bari, naa yoxá comahai ca pahé jotapihai jascaria. ^Jabi tsëmo 6 
ma xo mato, ëbë xaté bá. Mato ratiayamaxëhi quiha toa xabaca, 
naa yomaxëni cató ratiahai jascaria. SHuëana, barihani, tihi 
caba baqué bo xo mato ra, baquicha, tsémo, tihi caba baqué bo 
ma nomari. 6Jatsi quiniacaxëcahuë. Ja johai ca 6 pasoyamahi 
quiha jochacanaibo; oxacanaibo jascaria jaca nori. Jama, jaha 
bësocahuë. Shomahuahacacahué Ibo joihuaxéna. 7 Toca ma xo 
jochacanaibo iquia. Ja johai ca qui shomahuahacacahama ca 
xo rë. Baquichá oxacanaibo jascaria ca xo. Cahëtimaxëni ca xo 
iquia, pahécanaibo jascaria jaca nori. 8Jama, shomahuahaca 
ca no ixéti xo, barihani baqué bo no nori iqui na. Soldado no 
jascariano. Shipati quiniamati, mané shabi, tihi cabo sahuécani 
quiha shomahuahacaxëna. Jascaria, Dios no chahahuariano. 
No noinabéquino. Jesucristo ó no pasono. Tocapihi tsi 
shomahuahacaxëqui noa noqui ri. 

9Diós noqui biyamaniquë, ja caxahai catë tsi noqui copixéna. 
Jama, noqui ja biniquë, noba Ibo Jesucristó tsi noqui xabahamaxéna. 
10No bax ja naniquë ra ja bëta no bëso-bësopaono iquish na. Jatsi 
shina-huëjënayamacana. Rësonish cabo, bëso cabo, naa noqui tëquë 
tëroxëhi quiha joxo na. 11 Jaha tsi chamahuabéquinacana. Jasca, 
mëbinabëquitsacana, ma acai jascaria. 


Jaroha ca yoba 


12Mato iglesiá ca yonococanaibo jia tsi nicacana, iquia, ëbë xaté 
bá. Iboba quinia ó tsi mato mëpicani quiha ra. Jasca, Iboba chamá 
tsi yobacani quiha mato quiniamaxëna. 13 Jato noicana. Jato 
chahahuacana jato yonoco iqui na. Jasca, jatiroha cabo ya pasiroha 
racanabéquicana iquia. 

14 Jasca, nicamisxëni cabo raahacana, ëbë xaté bá. Cohuëxëni 
cabo chamahuacana. Chama yama cabo mëbicana. Jatiroha cabo 
qui yosanayamacana. 15 Nohiria bá pi mato yosino tsi jahari jato 
copiyamacana. Anoma quiha. Jama, mabë xatë bo, jatiroha ca 
nohiria bo, tihi cabo mëbicana. 

16 Jasca, rani-ranipaocana. 17 Jatiroha ca bari tsi bëhoxcana. 

18 Jatiroha ca jahuë bo qui “Gracias” icana. Jesucristó tsi jaha Dios 
quééhai ca tsi xo toa mato bax na. 

19 Jasca, Espíritu Santo yonoco nocahuayamacana. 20Dios Chani 
yoacanaibo ocahuayamacana. 21 Jama, jatiroha ca chani tanacana, 
jabija ca ja nori ca cahéxéna. Chani jia cabo roha nicacana. 

22 Jatiroha ca yoi ca quimacana. 

23 Jabi Dios, naa noba shina pasimati Ibobá mato jiahua- 
jiahuariano. Mato jabi, mato shinana, mato yora, tihi cabo tsi 
Diós otono, quësotima ca ma ino iquish na, Jesu joqué no. 24 Jabi 
mato 6 bësohi quiha Dios, naa mato quénanish cato. Quiayamahi 
quiha. 


Pablo joihuanina 


25No bax bëhoxcana, ëbë xatë ba. 

26 Jasca, toá ca chahahuacanaibo jatiroha cabo joihuacana no 
bax na. 

27 Jatiroha ca chahahuacanaibo naa ë quënëha ca carta 
nicamacana iquia, Iboba chamá no. 

28Noba Ibo Jesucristó mato shomahuano. Amén. 

1 1Tesalónica yacatá ca chahahuacanaibo joihuaqui noa, 

naa Pablo, Silvano, Timoteo. Noba Jahépa Dios, noba Ibo 
Jesucristo, tihi cabá-na xo mato ra. 2Noba Jahépa Dios, noba Ibo 
Jesucristo, tihi cabá mato shomahuano. Mato shina ja pasimacano. 


Ténéhai ó no pasoxéti xo 

3 Jiaria tsi anihi quiha ma chahahuahaina iquia. Jasca, anihi 
quiha ma noinabéquihaina. Ja tsi xo toa mato bax Dios qui 
“Gracias” iroha-iroha ë ti xo, ëbë xaté ba. 4^Jaha tsi mato jabi jia ca 
yoati tsi yoabonaqui noa Dios chahahuacanaiba iglesia bo xo na. 
Mato pasomaha nohiria bo iquiina, mato ja tënëmacanaina, jato 
qui ma yosanayamahaina, tihi ca tsi jato ë yoani quiha ranixo na. 
5Jasca, ma ténéhai cató tsi noqui béro xo Diós jia ca acaina. Jia tsi 
nohiria bo copixëhi quiha Dios ra. Jabi ma tënëhai cató tsi mato 
rohahuahi quiha Dios iquia ja otohai ca qui mato jicomaxéna. 

6Jasca, mëstë xo Dios. Mato yosicanaibo copixëhi quiha iquia. 
7 Jasca, jia tsi mato tënëmahacahax cabo racamaxëhi quiha Dios, 
noba Ibo Jesucristo nai ax jisiquiquë no. Toa bari tsi jahuë ángel 
chamaxéni cabo ya joxëhi quiha, chihi ririhai cato ó no. 8Jatsi 
Dios cahëyamacanaibo, noba Ibo Jesu Chani jia ca nicamisxëni 
cabo, tihi cabo tsi copixëhi quiha Dios. 2Anomariaxëhi quiha ja 
copihaina ra. Tënëtiya tsi ihipaocaxëcani quiha rë. Jato copi quiha. 
Noba Iboba iti quima raahacacaxëcani quiha. Jahuë oquë-oquëria 

ca chama jisyamacaxëcani quiha ra. 10Tocaxëhi quiha Dios ra Ibo 
joquë no. Toa bari tsi Ibo ocahuaxëhi quiha jahuë-na bo tëquë, 
“Jiaria tsi xo Ibo ra” iquiina. Jasca, toa bari tsi jato xërëquë ixëqui 
mato ri, mato ë yoani ca chani qui ma chitimini iqui na. 

11 Ja tsi xo toa mato bax Dios qui bëhoxqui noa, jiaxéni cabo Diós 
mato manémano. Jabi Diós mato quénani quiha jia ca ati. Jahué 
chamá tsi mato ja mébino iquia, ma acatsai ca jia ca jahué bo 
téqué ma ano iquish na. Jasca, ja qui ma chitimihai cató tsi mato 
ja mëbino, ma acai ca yonoco ma jatihuano. 12 Toca tsi mato bax 
béhoxqui noa, mato ó tsi noba Ibo Jesucristo jané oquéhuahacano 
iquish na. Jasca, Ibo ó tsi ma oquéhuahacano mato ri. Noba Dios, 
noba Ibo Jesucristo, tihi cabá mato shomahuano. 


Jochamisxéni cato 


2 1Joxëhi quiha noba Ibo Jesucristo, nobë xatë ba. Joxo tsi ja 
qui noqui catiaxëhi quiha. Tihi ca yoati tsi chaniparicasquia. 
2 Jishopë. Tobi toa paracanaibo, naa “Tsëquëniquë Iboba xabaca” 
iquii ca nohiria bo. “Toca tsi ii quiha Pablo chani, jahuë carta 
bo" ¿i cahi ni sa? Nëca ca chani nicahax shina-risiquiyamatsicana 
iquia. Raquëyamatsicana. 3Néca tsi tsohuécaracá mato 
parayamano. Jabi jariapari joxéhi quiha xaba huétsa bo ra, 
noba Ibo jonox pari no. Jariapari joxéhi quiha Dios pasomaha 
iquinatiya. Jaquirëquë jisiquixëhi quiha jochamisxéni ca joni, 
naa tënëtiya qui raahacati cato. 4Jisiquixo tsi jatiroha ca Dios 
quënahacanish cabo, arati jahuë bo, tihi cabo tsi pasomahaxëhi 
quiha pë naa jochamisxéni cato. Jatsi Dios arati xobó tsi 
tsahoxëhi quiha pë. Tsahohax toá tsi “Dios xo éa ra” ixëhi quiha 
pë. 

Së Mato ë yoani ca ma shina-bënoni pa? Ocapixëhai ca yoati 
mato ë yoaniquë mato bëta xo na. 6 Jaboqui tsi naa jochamisxëni 
ca quétiahi quiha jahuécara ca chama, ja jisiquiyamano iquish 
na. Jari jahué xaba ma xo ra. Jabi naa quétiahai ca chama 
cahëqui mato iquia. 7Jama, jaboqui jonë tsi yonocohi quiha pë. 
Jisiquiyamahi quiha. Ja jisiquinox pari no tsi tsécahacaxéhi quiha 
jahué yonoco quétiahai cato. 8Jatsi jisiquixéhi quiha toa yoixéni 
cato ré. Jatsi chamá tsi joxéhi quiha noba Ibo Jesu yoi ri. Joxo tsi 
bëro tsi toa yoixëni ca tëpasxëhi quiha ra. Quëyohacaxëhi quiha 
jahué yonoco yoi tëquë. 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


577 2 Tesalonicenses 2, 3 


9 Nicacahuë. Naa yoixéni ca jono tsi mëbixëhi quiha Satanás. 
Satanás chama jayaxëhi quiha pë. Joxo tsi jisti bo axëhi quiha 
nohiria bo paraxëna. Toca tsi nohiria bo paraxëhi quiha rë, Cristo ja 
chahahuayamacano iquish na. 10Jasca, jatiroha ca quinia yoi bo axëhi 
quiha pë, tënëtiya qui bocanaibo paraxëna. Toatiya tsi jabija ca chani 
ó qué&yamacaxécani quiha nohiria bo rë, xabahamahacaxéna. 11Ja 
quëshpi tsi janyama ca chani jato qui raaxëhi quiha Dios, quiaxëni 
cabo ja chahahuacano. 12 Jaha tsi jabija ca chahahuayamacanaibo, 
jocha 6 quëëcanaibo, tihi cabo tsi tënëtiya qui raaxëhi quiha Dios ra. 


Diós mato quënaniquë xabahamahacati 


13 Mato bax Dios qui “Gracias” no i-ipaoxéti xo, ëbë xatë ba. 
Anomaria tsi xo toa Ibobá mato noihaina iquia. Jariapari tsi mato 
ja quénani quiha xabahamahacati. Espíritu Santó tsi mato ja 
bahuëni quiha, jabija ca Chant qui ma chitiminiquë no. 14Jabi no 
yoani ca chaní tsi Diós mato quénaniqué xabahamahacati, noba 
Ibo Jesucristo chama jia ca ma xaténano iquish na. Tihi ca quéshpi 
tsi ja qui “Gracias” iqui noa. 

15 Japi chamacana, ëbë xatë bá. Mato no tiisimani ca yoba 
achariacana ra, naa mato qui no chaninina, carta ó tsi no 
quënënina, tihi cabo. 16-17 Noba Ibo Jesucristo, noba Jahëpa 
Dios, naa noqui noinish cato, tihi cabá mato chamahuano. Mato 
ja mébicano, jabi jia ca ma jayano. Jabi noba Jahëpa Diós noqui 
shina-ranihuapaono. Jia ca no bax ja ani quëshpi tsi jaha pasoqui 
noa ra. 


No bax bëhoxcana 


1Jarohari tsi no bax bëhoxcana, ëbë xatë ba, mëri tsi noba 

Iboba Chani rëtsamino. Jia tsi Dios Chani nohiria ba bino, 
ma bini jascaria. 2Jasca, no bax bëhoxcana iquia, caxacanaibo, 
yoixéni ca joni bo, tihi cabo quima Diós noqui xabahamano, noqui 
ja yosiyamacano iquish na. Jabi Dios Chani chahahuayamahi 
quiha jatiroha cabo rë. 3Jama, noqui mëbicasqui Dios ra. Mato 
chamahuaxëhi quiha. Satanás pi mato yosino tsi mato 6 bësohi 
quiha ra. 4Jasca, Ibo qui chitimiquí tsi mato no tiisimani ca jahué 
bo axéqui mato iquia. Jiaxéhi quiha ma axëhaina iquia. 5Noba 
Ibobá mato mébino, Dios noihaina, Cristo ténéhaina, tihi cabo ma 
cahëyoino iquish na. 

Yonocoti xo jatiroha cabo 


6Noba Ibo Jesucristo chamá tsi mato yobaquia, ëbë xatë ba. 
Chiquixëni ca chahahuacanaibo, noba yoba nicamisxéni cabo, 
tihi cabo quimacana iquia. 7 Noba jabi ma banahuaxéti nori ca 
cahëqui mato. No chiquishyamani quiha mato béta ax na. 8Noqui 
ma orihuaqué tsi mato no copiniquë ra. Baquichá, barihaní no 
yonocopaoni quiha noba oriquiti copixéna. Tihi ca tsi no aniquë 
ra mato yosanamayamaxëna. 9 Jasca, no tocani quiha banahuati 
jabi jia ca mato qui axéna. éJabi mato oriquiti biti métsa no 

iyamayamani? Jama, copixoma tsi no biyamaniquë ra noba jabi jia 
ca mato jismaxëna. Noba jabi ma banahuaxéti xo iquia. 

10 Jasca, “Piyamaxëti xo toa yonococas-yamacabo” i ë niquë mato 
bëta ax na. 

11 Jishopë. “Chiquixëniria ca xo. Yonocoyamacani quiha. 
Ranimisxëniria ca xo” i noquii quiha nohiria bo rë mato yoati na. 
12 Jabi noba Ibo Jesucristo chamá tsi néca ca nohiria bo yobaquia. 

“Jia tsi ja yonocoxëti ca xo, jato oriquiti copixëna” iquia ra. 

13 Jari jia tsi yonococana, ëbë xatë ba. Jia ca ati qui 
yosanayamacana iquia. 14 Tsohuécaracá pi noba yoba niano tsi jaha 
bësocahuë. Ja bëta rabënayamacana jahuë jabi qui ja bërabino 
iquish na. 15Jama, mabë xatë ja nori ca shina-bënoyamacana 
yobaxo na. 


Jaroha ca chani 


16 Jatiroha ca xabaca tsi Cristo, naa noqui ranihuati Ibobá mato 
shina-ranihuano. Mato bëtajano. 17 Jabi noho mëquënë tsi naa 
carta jatihuaquia mato joihuaqui na. E quënëhai catë tsi naa carta 
ibo Pablo nori ca cahëxëqui mato. 18 Noba Ibo Jesucristë mato 
shomahuayoino. Amën. 

Timoteo qui Pabló quënënina 
1 1Pablo ca ëa xo naa chani quënëhaina. 

Jesucristo yonati ca ëa xo naa. Jabi Dios, naa noqui 
Xabahamati Ibo, jatsi Jesucristo, naa jaha no pasohai cato, tihi 
caba ëa raaniquë Chani Jia ca ë yoano. 2Mi qui naa chani 
quënëquia, Timoted. Noho baquë jascaria xo mia iquia, Ibo 
tahëhax na. Noba Jahépa Dios, noba Ibo Jesucristo, tihi cabá mia 
shomahuano. Mia ja noicano. Mia ja ranihuariacano iquia. 


Timoteo Pabló yobanina Chani yoi ca yoati na 

3Efesó tsi jari mi chitëno ra. Jabi “Mi tocaxëti xo” imi qui € 
ni quiha Macedonia mai qui canox pari. Toá xo mahitsa ca chant 
yoacanaibo rë. Anoma tsi xo toa ja yoacanaina iquia. Ja iqui tsi 
jato mi pasimano. 4Jasca, tobi xo toa jato naborëquëba chant bo, 
jato janë bo, tihi cabo ja chanicanaina. Ja iqui tsi joi méracascani 
quiha iglesiá ca nohiria bo ja tahéxo na ré. Anoma quiha. Dios 
quinia 6 tsi noqui mébiyamahi quiha toca ca chant iquia, oqué tsi 
Ibo qui noqui chitimimati. 

5Toca tsi toá ca xaté bo mi yobano, jato huétsa ja noiyoicano 
iquish na. Noiyoipiquí tsi bahuëhaca ca shinana, shina jia cato, 
tihi cabo ja jayaxéti ca xo. Jasca, jia tsi Ibo qui ja chitimiti ca xo, 

noicatsi na. 6Jama, tobi xo toa naa quinia jia ca quima casocanaibo 
rë. Casohax bënocani quiha, jato mahitsa ca chani naxërëquë 

no. 7 “Dios yoba yoati ibo bo xo noa" icani quiha; jato chani yoi 
cahëtimaxëni jaca nori. ¿Jénahuariaxo Dios yoba ja tiisimacana, 
cahétimaxéni ca ja icaqué no? 

8 Japi quinia jia catë pi Dios yoba bo yoahacano tsi noqui 
mëbixëhi quiha Dios yoba iquia. Toa cahëqui noa. 9 Jama, noqui 
mëstëxëni ca nohiria bo qui toa yoba bo acacayamani quiha, 
nicamisxëniria ca nohiria bo qui ja acacani nori. Jabi tobi xo toa 
yoyocanaibo, gobierno pasomaha nianacanaibo, Dios pasomaha 
cabo, jochahuaxéni cabo, mëstëhuahama cabo, Dios yoba 
pasomaha cabo. Tihi cabo qui Dios yoba bo acacani quiha. Jasca, 
jato jahépa, jahéhua, tihi cabo acanaibo, ati ibo bo, tihi cabo 
qui ja acacani quiha. 10 Jasca, anoma ca chotacanaibo, nohiria 
yomacanaibo, quiacanaibo, juez bésojó tsi quiacanaibo, tihi cabo 
qui ja acacani quiha. Jasca, ë tiisimahai ca jia ca chant pasomaha 
cabo qui Dios yoba acacani quiha. 11 Jabi ë tiisimahai ca tsi xo 
toa ë qui acacani ca Chani. E qui toa Chani noba chamaxëniria ca 
oquéria ca Diós aniqué ra. 


Dios qui “Gracias” i Pablo nina 


12Noba Ibo Jesucristo qui “Gracias” iquia, jahué yonoco ati 
chama é qui ja ani iqui na. Ea shinaxo tsi éa ja biniqué pa jahué 
yonoco ati. Ja iqui tsi ja qui “Gracias” iquia. 13 Chahahuanox 
pari tsi Ibo é ocahuapaoniqué ré. Jasca, chahahuacanaibo é 
tënëmapaoniquë jato qui caxaxëniria ë ini iqui na. Jatsi Diós éa 
shomahuaniquë, cahéhaxma tsi ë tocani iqui na. Toatiyá tsi jari 
Cristo qui é chitimiyamani quiha. 14Jama, anomaria ini quiha 
Ibobá ëa noihaina ra. Jatsi Jesucristo iqui tsi ja qui ë chitiminiquë 
&a ri. Jaboqui noi-noiriaquia ëa ri. 

15Jabijaria tsi xo naa mato qui e yoahaina iquia. 
Chahahuahacaxéti xo naa chani ra: Mai qui Jesucristo joniquë 
jochacanaibo xabahamaxëna. Jabi jato oquëria ca jochanish ca ëa 
xo naa ra. 16Ja iqui tsi anomaria ini quiha Diós éa noihaina. Jasca, 
noiqui tsi jahué Jesucristo ë qui yosanayamahai ca ja jismacasni 
quiha nohiria bo qui. Toa quiniá tsi Ibobá noiyoihai ca cahëxëhi 
quiha ë cho chahahuacanaibo, naa bëso-bësopaocaxëcanaibo 
ra. 17 Jatsi jia tsi Dios yoi no ocahuapaoxéti xo. I-ipaohai ca 

rësotimaxëniria ca Chama-chamaria tsi xo naa ra. Jisnoma quiha. 
Jaroha ca Dios yoi tsi xo naa. “Oquëria ca tsi xo naa” i-ipaoqui noa. 
Iquë. Amën. 

18 Mia yobacasquia, ëbë baquë, Timoteó. Siri tsi yosibá mi bax 
bëhoxni ca chani mi shina-bënoyamano. Jato yoba pi nicahi 
tsi jia tsi Ibo bax nianapixëqui mia tia. 12Nianahax Cristo, naa 
mi chahahuahai ca quima mi casoyamano. Jasca, shina jia ca 
mi jayaxéti xo. Jabi tobi xo toa jato shinaná yoahai ca jia ca 
qui nicacasyamacanaibo. Ja iqui tsi yoshihuahacaxéhi quiha ja 
chitimicanaina rë. Jato shina pasomaha ca acani quiha pë. 20 Jabi 
tocani quiha Himeneo, Alejandro ri. Ja iqui tsi Satanas qui jato ë 
mëaniquë ja copihacacano iquish na. 


Arati jabi bo 


2 1Noho jariapari ca yoba tsi xo naa: Nohiria bo tëquë bax 

no bëhoxti xo iquia. Bëhoxqui tsi Dios no nicaxëti xo jato ja 
mëbino. Jasca, “Gracias” i Dios qui ti no shina-bënoyamano iquia. 
2Jasca, gobierno chama-chamaria bo, jato nama ca chama bo, tihi 
cabo bax no bëhox-xëti xo, jia tsi no racabëquinano. Quinia jia cato 
pi ja yonacano tsi oquëxëhi quiha toa Dios qui no arahaina, no 
yonocobëquinahaina, tihi cabo iquia. 3Tihi tsi xo jia. Dios, noqui 
Xabahamati Ibo ranihuahai ca quinia tsi xo naa. ^Nohiria bo 
téqué xabahamacatsi quiha Dios. Jabija ca quinia jato cahémacatsi 
quiha. 5Jabi huésti roha tsi xo Dios ra. Jasca, huésti roha tsi xo toa 
Dios qui nohiria mépiti ibo. Toa joni tsi xo Jesucristo ra. 6 Jamë 
ja aniqué nohiria bo téqué copixéna. Dios qui xaba jia cató tsi ja 
raahacani quiha no jisno iquish na. 7Ja tsi xo toa carayanabo qui 
ë raahacaniquë toa Chani tiisimati. Parayamaquia ra. Jato qui ë 
raahacani quiha jabija ca quinia yoati. 

8Nicacana. Jatiroha cabo ó ca joni bo béhoxno iquia. 

Béhoxquí tsi jocha yama ca méqué bo ja térocano. Caxacanaina, 
joi méracanaina, tihi cabo quima ja aquéquéxéti xo, jia tsi 
bëhoxcatsi na. 9Jasca yoxa bo ri. Jabi jia ca ja jayacano jato 
ri. Jayahi tsi quinia jia cató tsi ja jianacaxéti xo. Jasca, quinia 
jia cató tsi jato boo ja bohuéxécano. Jasca, copixëniria ca oro 
ca jianati bo, moyo bo, raiti bo, tihi cabá tsi ja jianariayamano. 
Ja quiniacaxécati xo iquia. 10 Oqué tsi xo nohiria bo ja mëbi- 
mébicanaina. Ja tsi xo toa Dios qui aracanai ca yoxa bá axéti 

cato iquia. 11 Jasca, ishima tsi ja nicacano, ja tiisimahacacaquë 
no. 12 Jasca, joni bo yoxa bá tiisimayamaxéti xo ra. E qui yoi 

tsi xo toa joni bo ja yonacanaina. Ja pasixëti ca xo. 13 Jabi 
jariapari tsi Adán acacani quiha. Jaquirëquë Eva ja ani quiha. 

14 Parahacayamani quiha Adán, yoxa roha ja nori. Parahacahax 
ja jochani quiha. 15Jama, baquë comahi tsi xabahaxëhi quiha 
yoxa bo ri, quinia jia cató pi ja chitimicano. Jatsi ja noixéti ca 
xo. Mëstë ca jabi ja jayaxéti ca xo. Quinia jia tsi ja bësoxëti ca xo. 
Tihi tsi ayoxéti xo yoxa bo ra. 


Jënixëti ni iglesiá ca chahahuacanaibo ó bésocanaibo 
3 1 “Jia tsi xo iglesiá ca rëquëniniti ibo iquiina” icani quiha 
nohiria. Jabija tsi xo toa ja yoacanaina ra. Réquéniniti ibo pi 
joni manécasno tsi yonoco jia ca tsi xo toa jaha ja quééhaina ra. 
2 Ja tsi xo toa quësohacatimaxëni ca ixëti xo iglesiá ca rëquëniniti 
ibo. Huésti ca ahui roha ja jayaxéti xo. Jënë-naxëni, yoyoxéni, 
tihi tsi ja itima xo. Ja qui nohiria ba nicaxëti xo. Jasca, jahuë 
xobo qui nohiria bo ja jicomati xo. Jatsi tiisimati ja cahëxëti 
xo. 3Pahëxëni, iquinaxëni, tihi tsi ja itima quiha. Jama, ishima, 
shinajiaxëni, tihi tsi ja iti xo. Jasca, parata noixëni ca ja itima 
quiha. Tihi ca jabi jiaxëni cabo jayaxëti xo toa rëquëniniti ibo bo. 
4 Jasca, jahué xobó cabo otopihai ca ja iti xo. Jia tsi jahué xocobo 
ja jabimaxéti xo nicati. 5Jia pi jahuë xocobo ototi cahéyamaquí tsi 
éjénahuariaxo raca iglesiá cabo ja otona? 6Jasca, chahahuabéna 
ca mi biyamano rëquëniniti ibo iti. Anoma quiha. Tocapimino 
tsi jamé shinamisxéni ca ja manémitsa ra. Tonia ja qui quésoxéhi 
quiha xatë bo, Satanás qui Dios quësoni jascaria. 7 Jasca, jia tsi 
chahahuayamacanaibo qui chanixëti xo rëquëniniti ibo. Jato 
qui jia ja iti quiha. Quiniacaxëcahuë. Ja qui pi ja quésocano tsi 
yoshini trampa qui ja paquémitsa ra. Jabi toca ca tsi ixéti xo toa 
réquéniniti ibo manécatsai cato ra. 


Iglesiá ca mébicanaibo 
8Jascaria tsi jabi jia ca jayaxëti xo iglesiá ca mëbicanaibo ri. 
Paramisxéni, jéné-naxéni, paratá-naxéni, tihi ca tsi ja itima ca xo 
ra. 9Jama, jia tsi Cristo quinia ja banahuati ca xo, naa jato béroma 
ca Cristo. Ja tsi xo toa ja qui ja chitimicanaina. 10Jato binox pari 
tsi jato tanamahuë. ¿Jabi jia ca jayacahi ni? Tsayaparihué. Yama 

jato pasomaha ca jahué bo pi no tsi jato qui iglesiá ca yonoco ahuë. 
11 Jasca, jabi jia ca jayaxëti xo toa jato ahui bo ri. Ranimisxëni, 
jënë-naxëni, tihi tsi ja itima ca xo, shinajiaxëni ca jaca nori. 

12 Jasca, huésti ca ahui roha ca ja jayati ca xo. Jato xocobo, jato 
xobó cabo, tihi cabo ototi ja cahéxéti ca xo. 13Jia pi iglesiá ca 
yonoco ja acano tsi jato oquëhuacaxëcani quiha chahahuacanaibo. 
Jatsi raquéhaxma tsi Jesucristo qui ja chitimicani ca yoati tsi 
chanipicaxécaqui. 


No chitimihaina 


14Mi qui cacasquia. ¿Oxé huétsa ma ni? Jama, jaboqui naa carta 

mi qui raaquia ë bamamitsa iqui na. 15Bamapihéno tsi Dios iglesiá 
ca arati quinia mia jismaxëhi quiha naa ë quënëhaina. Bésó xo 
chahahuacanaiba Dios iquia. Jasca, jato 6 tsi xo Dios jabija ca 
Chant, Toa jabija ca Chant 6 bësocani quiha. 16 Jabi anomaria tsi xo 
toa noba arati quinia ra. Yoanoma quiha. 

Nohiria yora ó tsi Dios coniqué. 

Mëstë ja iquí ca Espíritu Santo jismaniquë. 

Angel ba tsaya-tsayaniquë. 

Carayanabo qui jahuë Chani yoahacaniquë. 

Ja qui ja chitimicaniqué jato ri. 

Jaquirëquë mana nai qui ja tërohacaniquë. 


Cristo quima casocanaibo 


4 1Xaba rëso tsi Cristo quima casocaxécani quiha huësti huésti 
cabo, parahai ca tiisimacanaibo nicacatsi na. Jato qui jiaxéhi 
quiha toa yoshiní tiisimahaina. Tihi ca tsi noqui yoahi quiha Espíritu 
Santo. 2Jatsi quiniacaxëcahuë. Quiacaxëcani quiha toa tiisimacanaibo. 
Parati cahéxéni ca xo. Parajahuacano tsi jato qui quésoyamahi quiha 
jato shinana rë, bësoyama jaca nori iqui na. 3Tiisimahi tsi “Anoma 
tsi xo ahui bënë bichiina” icani quiha pë, jénima ja nori. “Pinoma xo 
toa; pinoma xo naa” icani quiha pë, piti yoati na. Jishopë. Tihi cabo 
Diós nëhohuani quiha piti. Jasca, toa piti quéshpi tsi “Gracias” iqui 
noa Dios qui, naa noqui chahahuacanaibo. Noqui tsi xo toa jabija ca 
cahécanaibo. 4Nicacana. Jia tsi xo toa jatiroha ca Diós néhohuanina. 
"Gracias" iipihi tsi “Pinoma xo toa" i no yamaxéti xo, béhoxhi na. 
5Dios Chant, no bëhoxhaina, tihi cabo tsi xo toa piti shomahuahaina 
piti. 

Jesucristo pastor jiaxëni cato 


6Tihi ca yoba bo pi mi xaté bo qui ahi tsi Jesucristo yonati 
jiaxéni ca ixéqui mia. Tocapimino tsi chahahuahacati ca 
Chani, Dios yoba jia cabo, tihi cabo cahéhai ca mi nori ca 
jismahacaxëhi quiha ra. 7 Jasca, mahitsa ca chani, yoyoxéni 
ca chant, tihi cabo quima basihuë. Jatsi quiniahuë. Oquë tsi 
xo toa mi shina coshihuahaina Dios quinia ó tsi bësohai catë 
no. 8Tsayahué. Jënima tsi toa no mohi-mohihaina noba yora 
coshihuati. Jama, oqué tsi xo toa noba shina coshihuahaina 
Dios quinia ó no. Tocapimino tsi oquëxëhi quiha mi bësohaina 
jaboqui, réqué ca xaba ri. 9Nicahuë. Jabija tsi xo naa ë yoahana. Ja 
chahahuahacaxéti xo. 10 Bësohai ca Dios qui chitimiqui noa. Mai 
ca nohiria bo, noqui chahahuacanaibo, tihi cabo Xabahamati Ibo- 
iboria ca tsi xo naa ra. Ja tsi xo toa yonocoria-yonocoriaquia Dios 
bax na. 

11 Tiisimaqui tsi tihi ca jahuë bo chahahuacanaibo mi amano. 
12 Jasca, mia nohiria bá ocahuayamano, shinapayo mi nori 
iqui na. Quinia jia cato 6 tsi mi bésono chahahuacanaibo 
bax na. Mi chani, mi jabi, mi noihaina, mi chitimihaina, 

mi yoyoyamahaina, tihi cabo tsayacaxécani quiha. 13Ea 
manapama tsi mi bamayamano. Quénéhacanish cabo nohiria 
bo mi nicamano. Dios Chani mi yoano. Mi tiisimano. 

14Jabi Dios Chani yoatí tiisi jaya xo mia iquia. Toa tiisi mi 
shina-bénoyamano. Toa tiisi Diós mi qui ani quiha, Chani 
chitahëhuati ibobá mi nohó jato méqué jananiqué no. Mi 
bamayamano ra. 

15Jatsi ë quënëha ca yoba mi shinano. Mi tiisí tsi mi ariano, 

mi shinahacai ca nohiria bá jisno iquish na. 16 Jahuëcara ca 

ahi tsi quiniaxëhuë. Tiisimahi tsi jaha bësohuë. Tocapiqui tsi 

mimë xabahamaxëqui mia. Jasca, xabahamahacaxëhi quiha mia 

nicacanaibo ri. 

5 1 Joni yosibo raahayamahuë. Anoma quiha. Jato qui 
chanipama tsi jia tsi jato mi yobano, naa mi ipa mi yobahai 

jascaria. 2Jasca joni baquë bo ri. Jato rëquëmë jascaria mi iti xo 

iquia. Jasca, yoxa ëhuati bo qui chanipama tsi jato noihuë, mi ihua 

mi noihai jascaria. Jasca, yoxa jahi bo ri mi mëbino, naa mi yoxa 

ca mi mëbihai jascaria. 

3 Jasca, bënë imanish ca yoxa yoi bo mi shinano. ¿Tobi ni jato 
otohai cato? 4Tsayahué. Shinahacahax ca xocobo, chahitaxocobo, 
tihi cabo pi ja jayacano tsi jato ëhuati bo ja ototi ca xo iquia. Jato 
nabo mébiti ja cahéti ca xo. Jato 6 ca cuenta jahari ja copixëti 
ca xo, Dios qui jia ja nori iqui na. 5Jama, tobi xo bënë imanish 
ca yoxa noitiria cabo, naa jato ototi ibo yama cabo. Dios qui 
chitimiyoicani quiha ra. Baquicha, barihani, tihi cató tsi béhoxcani 
quiha. Dios qui jamë aquëquëcani quiha ja bax yonocoxëna. 

6 Jama, tobi xo toa Dios shinayamahai ca bënë imanish ca huétsa 
bo. Jahuëmishni bo roha shina-shinacani quiha pë. Bésoyama ca 
jascaria ca xo naa béso ca yoxa bo iquia. Jato mi mébiyamano. 

7 Tihi ca yoba iglesiá ca nohiria bo qui mi ano, quësohacatimaxëni 
ja icano iquish na. 8Dios quima casocani quiha toa jato xobó cabo 
otocasyamacanaibo. Tsohuécaracá pi jahuë nabo, jahuë jimibo, tihi 
cabo mébiyamano tsi chahahuayamacanaiba jocha oqué tsi xo toa 
jahué jocha iquia. 

?Mato lista qui shinapayo ca bënë imanish ca maniayamahueé. 
Sesenta año bo pari ja jayaxëti xo. Jasca, huésti ca bënë ya 
roha ja ini nori quiha. 10 Jasca, jia tsi nohiria bo chanixëti 
xo ja acai ca yoati na. ¿Jia tsi jahué xocobo ja shinahamani? 
éShishocanaibo otohi ni? éDios nohiria bo shomahuahi ni? 
¿Noitiria cabo, iquicanaibo, tihi cabo mébihi ni? ¿Tihi ca yonoco 
jia ca acatsi ni? Tocapijano tsi iglesiá ca lista qui jahuë janë 
maniahué iquia. 

11Jama, mato lista qui shinapayo ca béné imanish ca yoxa 
maniayamahuë. Tihi cabo tsi xo toa bënë huëtsa bicascanaibo. 
Jato noma jabi quiha. Cristo qui aquéquéhax tsi ja casomitsa pë 
bënë bixéna. 12Tocapijacano tsi noqui béroria tsi xo toa Cristo 
ja banahuayoicasyamahaina. 13 Jasca pi iglesiá caba jato otono 
tsi ja chiquishcamitsa. Yonocoyamapihi tsi xobo bo topoco- 
topococani quiha pé mahitsa. Topocohi tsi ranimiscaxécani quiha 
tia. Anoma tsi xo toa ja tocacanaina. 14 Jaha tsi ë qui jia tsi xo toa 
bënë paxa ca ja bicanaina. Xocobo ja saihuaxëti ca xo. Jato xobó 
cabo ja otoxéti ca xo. Tocapijacano tsi yamatsixéhi quiha toa jato 
pasomaha ca chant iquia. 15 Jishopë. Iglesia quima huësti huësti ca 
casoni quiha Yoshi banahuaxéna. 

16Noho yoba tsi xo naa. Jato béné imanish ca yoi bo 
chahahuacanaibá otoxëti xo iquia, jato jimibo ja icaquë no. 

Copixëni tsi xo toa jato orihuati gasto bo. Ja tsi xo toa iglesiá cabá 
jato mébiyamano. Jama, toa béné imanish ca yoxa noitiria cabo, 
naa jamë yoi cabo, iglesiá cabá mëbixëti xo iquia. 

17 Jasca, doble ca sueldo copihacaxéti xo iglesiá ca 
rëquëninicanai ca yosibo. Dios Chani pi ja yoariacano tsi ja 
tiisimariapicano tsi jato qui chahahuacanaibo rani-raniriano 
iquia. 18Nécahi quiha Dios Chani ra: “Trigo béro huéyé timano 
tsi jaranacati amayamacahuë” ii quiha. Jasca, “Copihacaxéti xo 
yonocohai cato. Sueldo ja bino” ii quiha. 

19 Jasca, pastor qui nohiria quésono tsi quiniaxéhué. Mi nicanox 
pari no tsi ja qui quésoxéti xo dos tres cabo pari. 20Pastor pi 
jocharohano tsi chahahuacanaibo bësojo xo tsi mi raahaxëti 
xo, tëxë bo raquëno iquish na. 21 Nicaparihuë. Dios, Jesucristo, 
jahuë angel yoi bo, tihi cabo bësojo xo tsi mia yobaquia. Iglesia 
ca nohiria bo 6 bësopama tsi jaharisi nohiria bo mi yobano 
ra. Yamaxëti xo toa mi qui oquë cato iquia. 22 Jasca, mëri tsi 
nohiria ó tsi mi mëquë janayamahuë pastor amaxëna. Tocapiqui 
tsi jahuë jocha mi yopamitsa. Toca ca joni pi pastor mi ano tsi 
mi qui quësoxëhi quiha iglesia iquia. Nohiria huëtsa ba jocha 
xatënayamahuë. Jocha quima tëquë basina. 

23 Jasca, mi poco 6 quiniaxëhuë. Huëstima tsi xo toa mi 
iquihaina. Tobi quiha mi poco pahë. Jatsi jënëpaxa roha mi 
ayamano. Oriquiqui tsi oquë tsi xo vino pistia acaina iquia. Poco 
qui jia quiha. 

24 Jasca, huësti huësti ca joni ba jocha tsi xo noqui bërono 
ra. Jatiroha ca nohiria bo tsi xo cahëhaina. “Ja copihacaxéti xo 
ra” iqui noa. Jama, jonë tsi xo toa nohiria huëtsa bo jochahaina. 
Jari basi tsi xo jato copi. 25 Jascaria pi jia ca huésti huésti 
cabá ano tsi noqui béroria tsi xo toa jia ca ja acanaina. Jasca, 
bërohuahacaxëhi quiha toa jonë ca acacanish ca jia ca jahuë bo 
ri. 


Chama ba Yonati bo 


1Jato chama bo nicaxéti xo chahahuahai ca yonati bo tëquë, 

Dios janë, Dios yoba, tihi cabo qui nohiria bo quësoyamano 
iquish na. 2Jasca, chahahuahai ca chama pi jayahi tsi ja 
yosanayamaxëti xo, jahuë xatë ja nori iqui na. Tihi ca yoba bo mi 
yoaxéti xo iquia, mi tiisimaquë no. 

Mahitsa ca tiisimacanaibo 


3Quiniaxëhuë. Toá xo toa jaméri ca yoba yoacanaibo. Toá xo 
toa Ibo Jesucristo Chani nicamisxéniria cabo. Chahahuacanaiba 
yoba quinia ma xo toa ja yoacanaina pë. 4Jamë shinamisxéni 
ca cahëtimaxëniria ca xo iquia. Joi mëramisxëni ca xo pë. Jato 
iqui tsi tobi yosanahaina, iquinahaina, roamis-haina, mahitsa ca 
quësocanaina. 5 Jënëyamahi quiha ré joi ja icanaina. Tsayahuë. 
Yoshihuahacani quiha jato shinana. Jabija ca cahëyoitimaxëni ca 
xo iquia. Ganancia quëshpi roha tsi Dios Chani yoacascani quiha 
pë. 

6Jama, rico-ricoria ca xo chahahuacanaibo iquia. Jato ganancia 
tsi xo toa ja rani-ranicanaina. 7Tsayahué. ëMëquëya tsi naa mai 
qui no joyamani cohax na? Jasca, ¿jahué boxëhi ni noa ra résoxo 
na? Yama ra. 8 Jatsi oriquiti, sahuéti, tihi cabo pi jayahi tsi no 
ranixëti xo. 9 Jama, jocha qui paquécani quiha ricocascanaibo. 
Trampa jascaria tsi xo toa rico ca iquiina. Parata iqui tsi yoi ca 
jahuë bo quiri bësocani quiha pë. Jatsi yoshihuahacacani quiha, 
yoi ca ó ja quëëhai catë no. 10Quiniaxëhuë. Jatiroha ca yoi ca qui 
noqui mëpihi quiha parata noihaina ra. Ja iqui tsi Dios quima 
huësti huësti ca casoni quiha parata noihi na. Jaboqui cohuëria xo 
jato shinana. 


Raquëxoma tsi Dios Chani yoahaina 

11 Dios joni-joniria xo mia, Timoteó. Ja quëshpi tsi jatiroha ca yoi 
ca basihuë. Jia ca ati 6 mi quëëno. Jatsi mëstëxëni ca jabi jayahaina, 
Dios noihaina, Ibo qui chitimihaina, nohiria noihaina, ishima 
iquiina, tihi cabo tsi xo toa jiaria cabo. Mi tocaxëti xo iquia. 12 Jasca, 
bamahaxma tsi Ibo bax nianata. Mia ja quënani quiha bëboti, bëso- 
bësopaoxëti. Jabi toca tsi mi chitahëni quiha, chahahuacanaibo 
bësojo xo tsi mi chahahuani ca mi yoaniquë no. 13 Dios bésojo xo 
tsi, naa jatiroha ca Bësomati Ibo bësojo xo tsi mia yobaquia. Jasca, 
Jesucristo bësojo xo tsi, naa Poncio Pilato qui jabija ca chaninish 
ca bësojo xo tsi mia yobaquia: 14Ibo Jesucristo manapama tsi 
jatiroha ca yoba bo nicana iquia. Quésohacatimaxéni mi ino Ibo 
jisiquixëquë no iquia. 15 Xaba jia cató tsi jahué Cristo jisiquimaxéhi 
quiha Dios ra, naa jiaria ca Chama-chamaria. Jatiroha ca mai 
ca chama bo, chama-chamaria bo, tihi cabo oquëria ca tsi xo 

naa huësti ca Dios ra. 16 Ja huësti ca tsi xo toa rësotimaxëni cato. 
Jasca, anomaria tsi xo toa jahuë bajra-bajrahai ca oquë. Ja qui 
basimatimaxëni xo noa ra. Jasca, yama tsi xo toa Jahëpa Dios jisish 
cato, jisnoma ca ja nori iqui na. Toa Dios no oquëhuariano. Jatiroha 
cabo ja oto-otopaono ra jahuë chama ya. Iquë. Amën. 

17 Jahuë mishni bo jayaria cabo mi yobano. “Mamë shinamisxëni 
iyamacana” ina jato qui. Jato parata qui ja chitimiyamacano ra, 
naamayamahai ca ja nori quëshpi na. Dios qui ja chitimixëti ca 
xo. Ja tsi xo toa noqui ranihuati jahuë mishni bo Ati Ibo-iboria. 

18 Toa jahuë mishni jayaria cabo mi yobano tsi “Jia ca acana. 
Huashiyamacana” i jato qui cana iquia. 19 Tocapiqui tsi mana ca 
jahuë mishni bo jayacaxécani quiha johai ca xabacá no. Jasca, 
tocapihi tsi néá tsi bëso-bësoyoicaxëcani quiha iquia. 


Jaroha ca yoba 
20 Jisa Timoted. Quiniaxo tsi Dids mi qui ani ca yonoco mi 
ariano. Anoma ca yoi ca chant nicayamahuë. Toá ca mahitsá ca 
tiisi jaya cabo chanihai ca quimahuë. 21 Jishopë. Tobi xo toa Ibo 
quima casonish cabo pë, toa mahitsa ca tiisi 6 quëëhi na. Tihi tsi 
iquia mia yobahi na. Iquë. Diós mia shomahuano. 

Segunda Carta Del 
Apostol San Pablo a 


Timoteo 





Timoteo qui Pablo quénénina 


1 1Pablo, naa Jesucristo yonati tsi xo naa quënëhaina. Diós ëa 
raani quiha jahué Chani chitahëhuati ibo iti. Jahué Jesucristo 

qui nohiria bo pi chitimino tsi jato bësomapaoxëqui ra. Ja tsi xo 

noho chani. 2Naa carta mi qui raaquia, Timoted, noho baquë 

yoi cató. Noba Jahëpa Dios, noba Ibo Jesucristo, tihi cabá mia 

shomahuano. Mia ja ranihuacano. 


Jesucristo Chani yoahaina 

3Barihani, baquicha, tihi catë tsi béhoxpama tsi Dios qui 
“Gracias” iquia mia quéshpi na. Jabi shina jia ca yahi tsi naa 
Dios-diosria bax yonocoquia, naa noba naborëquëbo ini jascaria. 
Dios ranihuacatsai ca ëa xo naa. 4Jasca, bëho yaxo tsi mia 
shina-shinaquia, mi qui cacasquí na. 5Jia tsi xo toa Dios qui mi 
chitimihaina iquia, naa mi ëhuati Loida, mi ihua Eunice, tihi cabo 
chitimini jascaria. Tihi tsi xo toa € shina-shinahaina. 

6Dios bax yonocoti tiisi jaya xo mia iquia. Toa tiisi Dios mi qui 
ani quiha mi nohó méqué é jananiqué no. Toa tiisi chamahuahué 
iquia ja nocayamano iquish na. 7Jia tsi xo toa Diós noqui acaina. 
Chamaxëni ca shinana, noiti shinana, nohiria bo rëquëniniti 
shinana, tihi cabo noqui aqui quiha, raquëxëni ca shina ja 

nomari. 8Ja iqui tsi bërabiyamana Dios Chant yoahi na. Jasca, ë 
qui bërabiyamana, naa preso qui nanëhacanish cato. Jabi Dios 
Chani pi yoaqui tsi tënëxëqui mia ri, naa ë tënë-tënëhai jascaria. 
Tocapijano tsi mia chamahuaxëhi quiha Dios. ?Anomaria tsi 

xo toa no bax Diós anina iquia. Noqui ja xabahamaniqué ra. 
Xabahamaxo tsi noqui ja quënaniquë jahuë yonoco mëstëxëni ca 
ati. Noqui, naa mëquëya ca noitiria cabo ja quënani quiha jahuë 
yonoco ati. Shoma xo noa. Mai néhohuanox pari tsi quiha Diós 
noqui shomahuaniqué jahué Jesucristo ini cató no. 10Siri tsi Diós 
acasni ca no cahëyamaniquë. Jama, jaboqui Jesucristo joni catë 
tsi jahué planes cahéqui noa ra. Joxo tsi quiha résoti chama ja 
qu&yoni quiha. Jasca, jahué Chani jia ca qui no chitimihai cató tsi 
noqui bëso-bësopaomahi quiha. Tihi ca tsi xo toa no cahéhaina 
jaboqui. 11 Jasca, ëa Diós biniquë ra, jahué Chani jia ca ë yoano. Ja 
iqui tsi jahué Chani chitahéhuati ibo, carayanabo tiisimati ibo, tihi 
ca éa xo naa ra. 12Jabi anomaria tsi xo toa é ténéhaina naa Chani 
iqui na. Jama, toa Chant qui bérabiyamahai ca ëa xo naa. Jari 
yoacasquia ra, jahuë rëso qui ëa ja otoxëhai quéshpi na. E nohó 
bësoxëhi quiha iquia. 

13 Mia ë tiisimani ca jahué bo mi shina-bénoyamano. Jesucristo 
yoba mi chahahuayoino. 14Quiniaxéhué. Anomaria tsi xo toa Dios 
mi qui ani ca tiisi. Toa tiisi 6 mi bësono ra, mi nohó ca bësohai ca 
Espíritu Santó no. Tihi ca tsi iquia mia yobahi na. 

15 Jabi Asia mai ca chahahuacanaibá éa jisbërianiquë pë, ë qui bërabiqui na. 
Jisbëriani quiha Figelo, Hermdgenes ri. Ja acani ca cahëqui mia tia. 16 Jama, ë 
qui bërabiyamaniquë Onesiforo ra, preso tsi ë nori iqui na. Huëstima tsi ëa ja 
shinani quiha ëa ranihuaxéna. Jahuë xobó cabo Ibobá shomahuano. 17 Roma 
yaca qui cahëxo tsi quiha mëri tsi ëa ja mëra-mëraniquë. Mërahax ë qui ja 
shishoni quiha. 18 Jaroha ca bari tsi toa joni Diós shomahuano ra. Jasca, Efeso 
xo tsi ëa ja mëbini quiha. Tihi ca tsi cahëqui mia iquia. 


Jesucristo soldado jiaxëni cato 


1Jisa, noho baquë, Timoteó. Mia chamahuati mëtsa xo 
Jesucristo ra. Jaha tsi mi chamano. 2Nicaparihuë. Jia 
tsi nohiria bo bësojo xo tsi ë tiisimani ca jahuë bo tëquë 
mi nicaniquë iquia. Jaboqui tihi ca jahuë bo Dios bax 
yonococascanaibo qui mi mëano, nohiria huëtsa bo ja tiisimacano 
iquish na jato ri. 

3Jasca, Ibo bax ténécanaibo yaxo tsi mi ténéno mia ri, Jesucristo 
soldado iquiria. 4¿Jabi jahuë comandante ranihuacasyamahi ni 
soldado? Ja iqui tsi jaméri ca yonoco biyamahi quiha, soldado 
ja nori iqui na. 5Toca xo deporte i-ihai ca ri. Deporte yoba 
bo pi nicayamaquí tsi djënahuaria xo raca premio ja bébona? 

6 Jasca, huaí ca yonocohai ca ri. Jia tsi copihacaxëhi quiha toa 
huaí ca yonocoxëni cato iquia. 7Tihi ca jahué bo mi shinano. 
Shinapimihuano tsi mia mëbixëhi quiha Dios jatiroha ca mi 
cahëyoino iquish na. 

8 Jabi naa Chani jia ca mi shina-bénoyamano, naa ë yoahai cato: 
Rësonish cabo quima Jesucristo tërohacaniquë iquia. Jaboqui 
bëso xo ra. Jasca, chama David chahitaxocobo ja ini quiha. 9 Jabi 
naa Chani tahéhax tsi preso qui ë nanëhacaniquë, naa yoixéniria 
cabo jascaria. Ea ti tsi xo toa méchichó cato, néxahacatimaxéni 
Dios Chani nori. 10Japi naa Chani qui Diós bini cabo chitimino tsi 
jénima tsi xo toa preso xo tsi ë tënëhaina iquia. E qui jiaria tsi xo 
toa Jesucristó jato xabahamahaina iquia. Jahué i-ipaohai ca oquë 
xatënacaxëcani quiha jato ri. 11 Chahahuahacaxéti xo naa chani: 

Ja bëta pi noba noma jabi qui résohi tsi ja bëta bësoxëqui noa. 

12 Tënëpiqui tsi ja bëta xo tsi yonaxéqui noa. 

Jasca, ja pasomaha pi no chanino tsi noqui pasomaha 
chanixéqui. 

13 Jama, janyama pi no cano tsi jari noqui noixéqui, jahué yora 

xaté no nori iqui na. 
Tihi tsi ii quiha naa Chani jia cato. 


Dios bax yonocoxéni cato 


14Tihi ca jahué bo mi nicamano, Timoteó. “Anoma tsi xo toa 
mahitsa ca chani tahéhax iquinahaina” i nohiria bo qui na Dios 
jané no. Ja tocatima ca xo. Toca ca chaní tsi yoshihuahacahi 
quiha pë nicacanaibo roha. 15 Jasca, yonocopama tsi mi aria- 
ariano mi qui Dios ranino iquish na. Yonati jiaxéni ca mi iti xo, 
naa jahué yonoco qui bérabiyamahai cato. Jasca, jabija ca Chani 
cahériaxo tsi mi tiisimati xo. 16 Jasca, mahitsa ca yoyoxéni ca chant 
quimahué. Dios quinia quima noqui mépihi quiha toca ca chani 
ra. 17 Microbios pacanahai jascaria tsi xo toa ja tiisimacanaina. 
Anoma quiha. Toca xo Himeneo, Fileto, tihi cabo. 18 Jabija ca 
quinia quima ja casocani quiha, “Térohacani quiha résonish cabo” 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


593 2 Timoteo 2, 3 


iquiina. Ja yoacani ca iqui tsi huësti huësti ca chahahuacanaibo 
yoshihuahacani quiha rë. 19 Jama, mohitimaxëni tsi xo Dios Chani 
ra, naa maxax chahitaxëni jascaria. Ja cacha jahuë xobo ahi quiha 
Dios. Toa 6 tsi quënëhacani quiha jahuë chani ra. “Jahuë-na bo 
cahëqui Dios” ii quiha. Jasca, “Yoi ca quima casoxëti xo toa “Ibobá- 
na xo ëa” iqui cabo tëquë. 

20 Jatsi nicapa. Rico cato xobó tsi xo huëstima ca jaméri ca plato 
bo. Huésti huésti ca tsi xo toa oro, plata, tihi cabá tsi acacahax 
cabo. Huétsa tsi xo toa jihui, matsaca, tihi cabá acacanish cabo. 
Fiesta bari no tsi toa plato copixéni cabo tsécahi quiha ibo. Bari 
huétsa no tsi copiriama cabo tsécahi quiha. 21 Jabi toa plato 
copixëniria cabo jascariaxëhi quiha toa yoi ca jahuë bo quima 
casohai cato. Jato bixéhi quiha Ibo ra jahué oquéria ca yonoco ati. 

22 Jasca, shinapayo ba jocha bo quima basihuë. Basixo 
tsi mëstëxëni ca jabi, Dios qui chitimihaina, noihaina, 
rabënabëquihaina, tihi ca jahuë bo chahahuana. Toca ca jabi mi 
jayaxëti xo iquia Ibo qui parayamahai ca aracanaibo ya. 23 Jasca, 
yoyoxëni ca jahuë bo pi nohiria chanino tsi jato basihuë. Toca ca 
chani tahëhax tsi caxacaqui nohiria pë, joi mëracatsi na. 24 Joi 
mërayamaxëti xo toa Iboba yonati, ishima tsi nohiria bo mëbihai 
ca ja nori. Jasca, yosanatimaxëni ca Dios Chani tiisimati ibo ja 
iti xo, naa Iboba yonati cato. 25 Jahuë chani nicacasyamacanaibo 
yobapama tsi ishima tsi jato yobati ja cahëxëti xo. Tsayahuë. Toca 
ca nohiria ba shina Dids rarinamamitsa ra, jabija ca ja cahëyoicano 
iquish na. 26Yoshini jocha ca trampa pi paxaqui tsi jabija ca quinia 
banahuatëquë-caxëcani quiha iquia. Anoma tsi xo toa jato qui 
tsamihax ca Yoshini ra. Toca ca nohiria tsi xo toa Yoshini shina 
acaina rë. 


Xaba rëso 


1Jaha bësohuë. Anomariaxëhi quiha xaba réso iquia. 2 Toatiya 
tsi tobixëhi quiha huashicoxéni ca paratá-naxéni ca nohiria 
bo. Tobixëhi quiha jamë shinamisxëni ca Dios pasomaha cabo 
ri. Jato nabo qui nicayamacaxëcani quiha pë. Ranitimaxëni 
ca yoiria ca jabi jaya cabo tsi xo naa ra. 3 Jasca, tobixëhi quiha 
noitimaxëni cabo, shinacaxa cabo. Tobixëhi quiha roamisxëniria 
ca caxaxëni cabo. Jato qui yoixëhi quiha toa jia cato. 4Jato rabëti 
bo quima casocaxécani quiha pé. Shina itsis jaya cabo tsi xo naa 

bo iquia. Jamë shinamisxëniria ca xo. Dios quinia quima casoxo tsi 
jaha ja quëëcanai ca roha acani quiha pë. 5Tsayahue. Iglesia qui 
bocaxëcani quiha pë, Dios chama mëquëya cabo jaca nori. Nëca 
ca nohiria bo quima basihuë iquia. 6 Nëca ca nohiria tsi xo toa 
nohiria ba xobo qui jicocascanaina jato yoba yoi ca nicamaxëna. 
Jicoxo tsi toá ca jocha ihuë ca papihai ca yoxa bo, naa yoyoxëni 
cabo paracani quiha pë. Yoba paxa ca ó quëëmisxëniria ca yoxa 
bo tsi xo naa. 7 Jahuëcara paxa ca jabicascani quiha, jabija ca 
cahëtimaxëniria cabo jaca nori. 8Dios jabija ca Chani pasomaha 
tsi xo néca ca tiisimacanaibo. Moisés yamaba chani pasomaha 
inish ca Janes, Jambres, tihi cabo jascaria ca xo. Yoiria tsi xo 

toa ja shinacanaina iquia. Cristo yoba quima ja casocani quiha. 
Mahitsa tsi xo toa ja qui ja chitimicanaina iquia. 9 Jaha bësopa. 
Jatiti basima tsi xo toa ja tocacanaina. Bërohuahacaxëhi quiha ja 
yoyocanaina iquia, naa Janes, Jambres, tihi caba yoyo nohiria bá 
jisni jascaria. 


Pablo jaroha ca yoba Timoteo qui 


10Toca ca nohiria ë nomari ca cahëqui mia iquia, noho jabi 
yoi ca mi jisni iqui na. E acatsaina, Ibo qui ë chitimihaina, ë 
yosanayamahaina, ë noihaina, ë tënëhaina, 11é rashahacahaina, 
tihi cabo mi jisniqué. ¿Antioquía, Iconio, Listra, tihi ca yacata 
xo tsi nohiria bá ëa acasyamayamani? Tihi cabo quima Iboba ëa 
tsëcaniquë ra. 12Jaha bësopa. Tënëmahacaxëhi quiha Jesucristo 
yoba banahuacascanaibo tëquë iquia. 13 Jasca, oquënaxëhi quiha 
yoixéni caba jocha. Huétsa bo parapama tsi parahacacaxëcani 
quiha jato ri. 

14 Jama, mi tiisimani ca quinia ó tsi mi rétsano. Jabija ca quinia 
ja nori ca cahëqui mia, ëa, naa mia tiisimanish ca mi cahëyoihai 
iqui na. 15Jasca, Quënëhacanish cabo mi tiisimahacaniquë, 
xocobo mi initiya rohari. Dios Chani tsi xo toa tiisi-tiisiria ca 
mia amahaina. Dids noqui xabahamati quinia qui noqui mëpihai 
ca tsi xo naa, Jesucristo qui no chitimiquë no. 16 Jatiroha ca 
Quënëhacanish cabo tsi xo toa Dios Chani yoi cato. Espiritu Santo 
chamá tsi noqui ja acacani quiha. Jatsi Dios Chant tsi jabija ca 
tiisimati mëtsa xo noa. Jahuë Chani tsi yoi ca yoba bërohuati 
mëtsa xo noa. Jasca quinia jia catë tsi noqui mëpihi quiha, jabi jia 
ca no jayano. Jia tsi noqui yobahi quiha jahuë Chani, mëstë inono. 

17 Toa quinia tsi rohahuahacaqui noa Dios bax yonocoti. Jaquirëquë 

jahuëcara ca yonoco jia ca tëquë aapi xo. 

4 1Dios bésojo xo tsi jatsi Jesucristo, naa bésoyama cabo, béso 
cabo, tihi cabo copihi joxéhai ca Chama-chamaria bésojo xo 

tsi Dios Chani yoahué iquia. 2Jatiroha ca xabacá tsi jahué Chani mi 

yoano iquia. Xaba jia cato, xaba yoi cato, tihi cabá tsi mi yoaxéti xo. 

Ja nicacascanai catë tsi Dios Chant yoahuë. Yoaxo Iboba quinia qui 

jato mi mépino. Yoaxo jochacanaibo mi yobano. Chahahuacanaibo 

mi chamahuano. Yosanaxoma tsi mi tiisimano. Tihi ca tsi mi ati 

xo Dios Chani yoaquí na. 3Jaha bésopa. Tsëquëxëhi quiha toa 

jabija ca Chant nohiria bá nicacasyamahai ca xabaca rë. Toatiyá 

tsi jato ranihuati chani ó quéécaxécani quiha pë. Jaha quëëqui tsi 

tihiria ca tiisimacanaibo catiacaxécani quiha jato chani nicaxéna. 

^Dios jabija ca Chani quima casoxo tsi anoma ca jato mahitsa ca 

chani chahahuacaxëcaqui. 5Jaha quiniaxëhuë, quinia jia ca bixéna. 

Nohiria bá pi mia yosino tsi mi raquëyamano. Dios Chani yoapama 

tsi Ibo qui nohiria bo mi bébono. Tihi ca yonoco mi jatihuano, mi 

yonoco ja nori iqui na. 

6Néca tsi mia yobaquia rësoti basima ë nori quëshpi na. 

Mana nai qui capaima xo éa iquia. 7 Naama tsi xo toa Ibo bax 

ë nianahaina. Jatiquë noho yonoco ja bax na. Jasca, jari coshi 

tsi xo toa ja qui ë chitimihaina. 8 Tihi cabo quëshpi tsi premio ó 

pasoquia Ibo johai ca bari no. Toa bari tsi ë qui toa premio axëhi 

quiha Ibo, naa noqui Copiti Ibo mëstëxëni cato. Jasca, toa bari tsi 

copihacaxëhi quiha jaha pasocanaibo ri. 


Jaroha ca yoba 

9 Jënimapino tsi mëri tsi ë qui mi jono. 10Ea jisbërianiquë 
Demas rë. Mai ca jahué mishni bo noihi tsi Tesalónica qui jahari ja 
caniquë. Jatsi Galacia mai qui Crescente caniquë. Jatsi Dalmacia 
mai qui Tito caniquë. 11 Jaboqui ë bëta xo Lucas roha. Joopiqui 
tsi Marcos nëri mi bëno, ëa mëbiti métsa ja nori iqui na. 12 Jasca, 
yama xo Tiquico. Efeso qui ë raani quiha. 13 Joqui tsi noho saco 
mi bëno. Troás tsi ë jisbëriani quiha, Carpo xobó no. Jasca, toá xo 
noho libro bo, noho papi bo. Tihi cabo ri mi béyono. 

14 Alejandro qui quiniaxéhué, naa metal méquixéni cato. Ea 
yosixëni ja ini quiha. Ja ani quëshpi tsi copixëhi quiha Ibo ra. 15 Toa 
joni qui quiniaxëhuë noba chant qui caxaxéniria ja ini quëshpi na. 

16 Jariapari ca xabacá tsi chama bo bésojó tsi ë chaniquë tsi 
yama ini quiha toa ëa mëbicatsai cato rë, naa ë bëta niicatsai 
cato. Jabayocaniquë jato tëquë. Iboba jato copiyamano iquia. 

17 Jama, ëa tapai nii ini quiha Ibo yoi. Ea ja chamahuani quiha, 
raquëxoma tsi carayanabo qui jahuë Chani ë yoano iquish na. 

Ja nicayocani quiha. Ibo iqui tsi cama qui ë niahacayamaniquë 
ra. 18Raquéyamahai ca ëa xo naa. Jatiroha ca yoi ca quima ëa 
mëbixëhi quiha Ibo iquia. Mébixo tsi jia tsi jahuë mana ca otohai 
ca qui ëa boxëhi quiha. Ja qui oqué i-ipaoxëti xo iquia. Iqué. 
Amën. 


Joihuahaina 

19 Prisca, Aquila, Onesiforó-na bo, tihi cabo joihuaquia. 
20Yama tsi xo Erasto néá no. Corintó tsi ë jisbëriani quiha. 
Jasca, yama xo Trófimo ri. Mileto ja chitëni quiha iquihi na. 
21 Jénimapino tsi néri mi jono matsitiya jonox pari no. Jasca, mia 
joihuahi quiha Eubulo, Pudente, Lino, Claudia, n&á ca huétsa bo 
tëquë. 

22 Mi bëta Ibo Jesucristo ino. Mato tëquë Diós shomahuano. Iquë. 
Amën. 

Tito qui Pablo quënënina 

1 1Dios yonati ca Pablo ca ëa xo naa. Jesucristo Chani 

chitahëhuati ibo xo ëa ra. Ea Dios raaniquë ra, ja bini ca 
nohiria bo mëbiti, jabija ca ja cahëcano iquish na. Jabija ca arati 
quinia 6 jato mëpixëhi quiha toa ja cahëhaina iquia. 2Jasca, bëso- 
bësopaoti ó pasocaxëcani quiha jabija ca cahëhi na. Jabi siri tsi 
“Mato bëso-bësopaomaxëquia” i Dios ni quiha, naa mai nëhohuanox 
pari. Quiayamaqui Dios. 3 Jatsi ja qui xaba jia ca tsëquëquë tsi Dios 
jahuë Chani nohiria bo qui jisiquimaniquë ë yoahai catë no. Jahuë 
Chani ë qui acacani quiha. Ja tsi xo toa Dios Chani yoaquia ra, Dios, 
naa noba Xabahamati Ibobá ëa raani iqui na. 4 Naa carta mi qui 
quénéquia Titó, noho baqué yoi cató. Jaharisi tsi xo toa Ibo qui no 
chitimihaina iquia. Noba Jahépa Dios, noba Ibo Jesucristo, naa noba 
Xabahamati Ibo, tihi cabá mia shomahuano. Mia ja ranihuacano. 


Yosibo janahaina 


SSiri tsi Cretá tsi mia € jisbërianiquë, mimë xo tsi no acama ca 
yonoco mi jatihuano iquish na. Toá ca iglesia bá tsi jari janahama 
ini quiha yosibo, naa pastor bo. Jatsi jatiroha ca yaca 6 tsi 
yosibo mi janano. Janaquí tsi noho yoba mi shina-bënoyamano. 
6Quésohacatimaxéni ja iti ca xo iquia. Jasca, huësti ca ahui roha ja 
jayati ca xo. Jasca, chahahuacanaibo, naa yoyoyamahai ca xocobo 
jayati ca xo. Toca ca pastor bo mi janaxéti xo iquia, 7Dios yonoco 
yoi jato qui acacani iqui na. Ja iqui tsi quësohacatimaxëni ca joni 

bo ja iti ca xo. Jatsi jamë shinamisxëni, caxatapihai cato, jéné- 
naxëni, iquinacatsai cato, parata-naxëni, tihi cabo biyamahuë. Ja 
tocatima ca xo. 8 Jama, nohiria bo qui joi amahai ca ja iti ca xo. 
Jia ca jahuë bo ja noiti ca xo. Jia ca ati ja cahëti ca xo. Mëstëxëni 
ca jabi ja jayati ca xo. Bamatimaxëni ja iti ca xo. Tihi ca jabi bo 
ja jayati ca xo iquia. 9 Jasca, coshi-coshiriaxëti ca xo toa Dios 
rarinatimaxëni ca Chant qui ja chitimicanaina, jia ca quiniá tsi 
Dios nohiria bo yobati mëtsa ja icano iquish na. Jasca, Dios Chani 
pasomaha pi nohiria bo chanino tsi quëbiti ja cahëxëti ca xo. 

10Quiniaxëhuë. Tobi huëstima ca Dios Chani nicamisxëniria 
cabo rë, naa jodioba jabi-naxëni cabo. Jato mahitsa ca chani tsi 
Dios nohiria bo paracani quiha pë. 11 Ja pasimahacacaxéti xo iquia. 
Anoma tsi xo toa ja yoacanaina. Xobó ca nohiria huéstima cabo 
yoshihuahai ca nohiria bo tsi xo naa. Jasca, tiisimacani quiha pé 
parata bixéna. 

12 Jaha bésopa. Toa Cretá ca nohiria bo ocahuani quiha jato ó 
ca maestro huésti cato, naa jato jimibo. “Quiaxëniria tsi xo toa 
Cretá ca joni bo. Yohina caxa ca iquiria ca xo. Oriquití-naxéni ca 
chiquixëniria ca xo” i ja ni quiha jahué jimibo yoati na. 13 Jabija 
tsi xo toa ja yoanina iquia. Ja tsi xo toa jato mi raahati xo, ja 
tocayamacano iquish na. Jia tsi Ibo qui ja chitimiti ca xo. 14Jato pi 
mi raahayamano tsi jodioba mahitsa ca chani ja nicacamitsa iquia. 
Jabija ca quima casocanaibá yoahai ca ja nicayamacano. 

15Masahacanish cabo qui jia tsi xo jatiroha cato. Jama, 
masahama ca Dios cahëyamacanaibo qui yama tsi xo toa jia cato, 
jato shina yoshihuahacani quëshpi na. 16“Dios cahéqui noa ra” 
icani quiha pë. Jama, ja acanai cató tsi jisiquihi quiha jato jabi 
yoi bo. Yoiria ca nicamisxëniria ca nohiria bo tsi xo naa. Jia ca ati 
cahéyamacaqui iquia. 


Yoba jia cato 
2 1Dios yoba ixëti xo toa mi tiisimahaina, nohiria yoba ja 
nomari. 2Jasca, joni yosibo qui chaniquí tsi jia tsi jato yobana: 

Shinajiaxëni ca yoyoyamacanaibo ja iti ca xo. Jia ca ati ja cahëti 

ca xo. Coshi ixëti xo toa Ibo qui ja chitimicanaina. Nohiria bo ja 
noiti ca xo. Mëri tsi ja yosanayamaxëti ca xo. Tocaxëti xo iglesiá 

ca yosibo iquia. 3Jasca yoxa yosibo ri. Jia tsi jato ri mi yobano: 
Dios quinia ó tsi ja bësoti ca xo. Ranimisxëni ca jënë-naxëni ca 

ja itima ca xo. Jasca, jabi jia ca ja tiisimati ca xo ja acai cato 

no. ^Tiisimaquí tsi yoxa payo bo ja mëbixëti ca xo, jato bënë bo, 
jato xocobo, tihi cabo ja noicano iquish na. 5Yoyo-yamahaina, 
jochayamahaina, xobó ca yonoco acaina, ishima iquiina, jato bënë 
yoba nicahaina, tihi ca jahuë bo yoxa payo bo ja tiisimaxëti ca xo, 
Dios Chani pasomaha nohiria bo chaniyamano iquish na. 

6 Jasca joni shinapayo bo ri. Jato qui chaniqui tsi jia tsi jato yobana, 
ja yoyoyamacano iquish na. 7Mi acai catë tsi jia ca ati jato ri jismana. 
Tiisimahi tsi mi yoyoyamano. 8 Jia ca chant, naa quësohacatimaxëni 
ca chani mi yoano, mia pasomaha cabo bërabicano iquish na. 
Tocapimino tsi noqui ocahuapiyamacaqui iquia. 

9 Jasca yonati bo ri. Tiisimaquí tsi jia tsi jato yobana. Jatiroha 
cato tsi jato chama bo ja ranihuati ca xo. Jato chama bo ja 
ocahuayamano. 10 Jasca, jato chama ba jahuë bo ja yomayamati ca 
xo. Jama, shinajiaria cabo jaca nori ca ja jismati ca xo jatiroha ca 
ja acanai catë no. Tocapijacano tsi oquëhuahacaxëhi quiha noba 
Xabahamati Ibo Dios Chani, no tiisimahaina, tihi cabo ra. 

11Jaha bësopa. Jatiroha ca nohiria bo qui Dios noihai ca 
jismahacaniquë. Noiqui tsi jatiroha cabo xabahamacatsi quiha. 

12 Noqui ja noihai ca iqui tsi Dios pasoma ca jahuë bo, noqui 
ranihuahai ca jocha, tihi cabo quima no casoxëti xo. Casoxo tsi 

no yoyoyamaxéti xo. Jasca, naa jochahuaxéni ca mai tsi bësohi tsi 
Dios quinia ó tsi no bësono ra. 13 Tocanoti xo iquia noba Jesucristo 
manahi na. Jaha pasoqui noa. Jisiquixëhi quiha noqui Xabahamati 
Ibo, naa noba Dios-diosria. 14Jamé no bax ja aniquë ra, jatiroha 

ca yoi ca quima noqui tsëcaxëna. Noqui rohahuacatsi quiha jahuë- 
na bo iti. Jochayama ca nohiria bo, naa jia ca acascanaibo noqui 
manëmacatsi quiha. 

15Tihi ca jahuë bo tiisimana, Dios nohiria bo yobaquí na. 
Janyama pi ja bocano tsi mi chamá tsi jato raahatsana, toa vol ca 
ja niacano iquish na. Mi qui tsohuëcara nomayamano iquia. 


Chahahuacanaibo jabi 


3 1Chahahuacanaibo yobahi tsi nëcana: Gobierno chama bo 
ja nicaxëti ca xo, jato yoba axëna. Jatiroha ca xabaca tsi 

ja rohahuahacaxéti ca xo jia ca ati. 2Jasca, nohiria huëtsa bo 

ja ocahuayamano. Jama, huétsa bo ya ja rabënabëquixëti ca xo. 

Nohiria bo téqué ja shomahuacano. Tihi ca tsi ja acano. 

3 Mi shina-bénoyamano. Chahahuanox pari tsi ¿yoyoxéni ca 
nicamisxëniria ca nohiria bo no iyamayamani, noqui ri? ¿Toatiyá 
tsi janyama no mépihacayamayamani? Jishopë, toatiya tsi jatiroha 
ca jocha yoi cabá noqui yonapaoniquë, naa yoi cabo ó no quééni 
cato. Jocha ó tsi no bësopaoniquë ra. Anoma ini quiha toa no 
a-apaonina. Huétsa bo qui caxaxéniria no i-ipaoniquë. Jasca, 
noméria ri caxa no i-ipaoniquë, noqui ri. Toca tsi no i-ipaoniqué 
pë. ^Jama, tocanono tsi quiha mai ca nohiria bo qui Dios, naa 
noba Xabahamati Ibobá noihai ca jisiquiniquë. 5 Noqui noiqui tsi 
noqui ja xabahamaniqué ra. Xabahamaxo tsi quiha noba yonoco jia 
cato, noba jabi jia cato, tihi cabo ja bicasyamaniquë. Jama, jënë tsi 
ashihai jascaria tsi no cotëquëniquë. Espíritu Santo chamá tsi noqui 
ja paxahuani quiha. 6 Anomaria tsi xo toa Diós noqui Espíritu Santo 
japahaina, noba Xabahamati Ibo Jesucristó no. 7 Noiquí tsi noqui ja 
méstéhuani quiha jahué xocobo yoi noqui manémaxéna. Ja iqui tsi 
bëso-bësopaoti 6 pasoqui noa. 8Jabi ja tsi xo naa ë yoahaina iquia. 

Tihi ca jahué bo iglesiá cabo qui mi yoano, Dios chahahuacanaibá 
jabi jia ca jayano iquish na. Bamaxoma tsi Dios yonoco ja ati ca xo. Tihi 
ca jahuë bo pi ja acano tsi shomahuahacaxéhi quiha nohiria bo tëquë 
iquia. 9 Jasca, mahitsa ca joi mërahaina, noba naboréquébá quënëni ca 
janë lista bo, jodioba jabi bo, tihi cabo quimahuë. Mahitsa ca chanihai 
ca tsi xo toa bo. Noqui mëbitimaxëni ca xo toca ca chani ra. 

10 Jasca, iglesiá ca nohiria pi tsohuëcaraca bëquëxno tsi dos tsi 
toca ca joni yobahué ja jënëno. Yosibo qui pi ja nicayamano tsi 
toa joni ya ja rabénayamacano. !! Toca ca nohiria tsi xo toa yoi 
ca acatsaina. Jochahuaxéni quiha. Ja acai cató tsi bérohuahacahi 
quiha jahué jocha iquia. 


Acacaxéti ca jaroha ca yoba 


12Artemas, Tíquico ma ni, naa huésti ca joni mi qui raaxéquia. 
Mi qui ja cahéno tsi Nicópolis yaca qui mi jono. Toá tsi 
chitécasquia matsitiyá no. 13Jasca, Zenas, naa abogado cato, 
Apolos, tihi cabo mi mébino, jia tsi ja bocano, ja narisyamacano 
iquish na. 14Nohiria bo mébiti jabiti ca xo Dios nohiria iquia. 
Anoma tsi xo toa no bama-bamahaina, mahitsa ca no acaina. 

15Mia joihuahi quiha ë bétá cabo. Jasca, toá ca noqui noihai ca 
chahahuacanaibo mi joihuano. Diós mato tëquë shomahuano. Iquë. 
Amén. 

1Jabi mi qui naa chani raati ibo ca Pablo ca ëa xo naa. Nobë 
xaté Timoteo yaxo tsi mia joihuaquia, Filemón. Jasca, mia ri tsi 
xo nobë xatë ri, naa no bëta Dios bax yonocoriabëquihai cato. 
Jabi Jesucristo tahëhax preso qui ë nanëhacani quiha. 2Jasca, mi 
xobó ca catihai ca chahahuacanaibo, noba poi maxco Apia, nobë 
xatë Arquipo, naa no bëta yonocoriabëquihai cato, tihi cabo 
joihuaquia. 3Noba Jahëpa Dios, noba Ibo Jesucristo, tihi cabá mato 
shomahuano. Mato ja ranihuacano ra. 


Shinajiaxëni ca Filemon 

4 Mi bax bëhoxpama tsi Dios qui “Gracias” iroha-irohaquia, mi 
jabi jia ca yoati ë nicani quëshpi na. 5Jiaria tsi xo toa noba Ibo 
Jesu, toá ca chahahuacanaibo, tihi cabo mi noihaina iquia. Jasca, 
anomaria tsi xo toa Dios qui mi chitimihai ri. Tihi tsi nicahax 
“Gracias” iroha-irohaquia ranihi na. 6 Jasca, jaboqui Ibo qui mi 
chitimihai ca huëtsa bo qui mi yoaxëti xo iquia. Tocapimino tsi 
noqui Cristë shomahuariahai ca cahëyoicaxëcani quiha jato ri. 
Tihi tsi nicaquia jaboqui mi bax bëhoxqui na. 7 Jasca, mi noihai 
ca iqui tsi rani-raniquia ra. “Dios nohiria bo mëbi-mëbiriahi quiha 
Filemón” i ë qui jaca ni quiha ra, ëbë xatë. Jiaria tsi xo toa mi 
noihaina iquia. 


Pabló bénanina 
8,9 Noiriahai ca mi nori iqui tsi huësti ca jahué pistia mia 
nicacasquia ë bax ati. Jabi Cristo 6 ca chama jaya xo ëa, mia yonati, 

jia ca mia amati. Jishopé. Tocacasyama xo éa. Jama, mia nicaquia. 
Shinaparihuë. Huësti ca joni siri cato, naa Jesucristo tahéhax tsi 
presó nori ca Pablo ca tsi xo naa mia nicahaina. 10 Nëa tsi ë bëta 
tsi xo ëbë baquë Onësimo, mi jabahuanish ca yonati. Preso xo tsi 
naa joni ë bëboniquë Ibo qui. 11Jabi chahahuanox pari tsi quiha 
mahitsa ja i-ipaoniquë mi qui. Jama, jaboqui ëa mëbiriahi quiha; 
jasca, jaboqui mia mëbiriapixëhai ca ja nori. 12Jatsi jaboqui jahari 
mi yonati raacasquia. Jabi ja cano tsi cohuëxëquia tia. 13 Jasca, mi 
yonati chitiacasquia ra, mia ja ratino iquish na. Ea mëbiti métsaria 
xo mi yonati, presó tsi ë iqué no, Cristo Chani tahëhax na. 14 Jama, 
tocayamaxëquia ra, mi qui jia yama ja imitsa iqui na. Jasca, tocati 
mia é nicarohano tsi noihaxma tsi “ahuë” i ë qui mi qué aquë iquia. 
E qui yoi tsi xo toa acaina. Noba xatë bo no mëbixëti xo, noixo na. 

15 Jabi siri tsi mi quima mi yonati jabani quiha. Jama, tanaroha 
pistia tsi xo iquia, jaboqui mi i-ipaohai ca yonati ja nori iqui na. 
Shoma ixëqui mia ja bacaquë no. 16Bacahax yonati oquë-oquëria 
ixëhi quiha. Jaboqui mibë xatë tsi xo ra. Jasca, anomaria tsi xo toa 
mi yonati ë noihaina. Tsayahué. Mi yonati yoi jatsi Cristo ó ca xatë, 
tihi cabo tsi xo toa mi yonati jaboqui ra. 

17 Mi rabëti pi ë no tsi jia tsi mi yonati joihuahuë, ëa mi 
joihuacatsai jasca cato. 18¿Tonia yoi ca mia pasomaha ja 
ayamayamani? ¿Mi nohó ca cuenta ja jayamayamani? Tocapijaqué 
tsi noho cuenta ó tsi janahué ra. 19 Jahari mia copixéquia, naa 
Pablo cato. Jabi noho mëquë yoí tsi naa chant mi qui quënëquia 
ra. Jasca, dë nohó ca cuenta jayamani mia ra? Toa nicaquia. Jatsi 
shinaparihuë. Mi shina yoi ë qui mi axëti xo ra mi bax ë ani 
quëshpi na. 20 Ja iqui tsi jia tsi jahari mi yonati mi joihuano, ëbë 
xatë. Jatsi Ibo tahëxo tsi ëa ranihuahué, mi Cristo 6 ca xaté é nori 
quéshpi na. 

21 Jabi tocaxëqui mia tia. Ja iqui tsi raquéxoma tsi naa chant mi 
qui quénéquia. Tonia mi yonati cahéno tsi mia é nicahai ca oqué 
shomahuano. Toa mia nicaquia. Preso quima tsëquëti ó pasoquia 
mi qui caxéna, ë bax mi bëhoxhai ca iqui na. 


Chani réso 


23 Mia joihuahi quiha ë bëta ca Epafras. Jesucristo tahëhax 
preso xara xo naa joni ri, ëa jascaria. 24 Jasca, néá xo ë béta 
yonocobéquicanaibo huétsa bo, naa Marcos, Aristarco, Demas, 
Lucas. Mato joihuacani quiha tihi cabo ri. 

25Noba Ibo Jesucristó mia shomahuano. Iqué. Amén. 

Hebreos 





Jaboqui tsi noqui chanihi quiha Dios jahuë Baquë yoi no 
1Siri tsi quiha noba naborëquëbo qui Dios chanipaoniquë. 
Toatiya tsi quiha joni bo, naa jahuë Chani yoacanaibo ja 

raapaoniquë nohiria bo qui. Toca tsi Dios Chani nohiria ba nica- 
nicapaoni quiha toatiyá no. Huëstima ca jato qui ja yoani quiha 
toca ca quiniá no. 2Jama, jaboqui, naa jaroha ca bari tsi quiha 
jahuë Baquë yoi Diós raaniqué noqui chaniti. Jabi jahué Baqué 
yoi Dios bini quiha jatiroha ca ibohuati. Jasca, jahuë Baquë yoi 
tsi naa mai, naipa, jahuë bo tëquë, tihi cabo Diós nëhohuaniquë. 
3 Jahuë Baquë tsi xo toa Dios oqué-oquéria jismahaina ra. Jasca, 
Dios jabi yoi, jahué jaria, tihi cabo jaya ca tsi xo naa. Jahuë chant 
tsi jatiroha ca otohi quiha. Ja tsi xo toa noba jocha quima noqui 
bahuénish cato. Noqui bahuëhax tsi quiha jahuë mana ca iti bichi 
ja caniquë. Jaboqui mana ca Chama-chamaria ménécayá tsi tsaho 
Xo. 


Angel bo oqué xo Dios Baquë 
4 Jabi ángel bo oquë-oquëria jahuë Baqué acacaniquë ra. 
Tsayacahuë. ¿Angel ba janë oqué ma ni jahué janë ra? “Dios 
Baquë” ja quënahacani quiha. Toa janë tsi jahuë ángel bo 
quënahacapistiayamariani quiha. 
5 “Noho Baquë yoi xo mia ra: 
Jaboqui oquë, chama, tihi cabo mi qui axëquia” 
di huésti ca ángel qui Dios ni pa? lyamapistiariajani quiha. Jasca, 

“Noho Baquë xo mia ra; 
Jaboqui mia oquëhuaxëquia” 
ti huésti ca ángel qui Dios ni pa? lyamahi quiha. 6 Jama, mai qui 
jahué baqué yoi raapama tsi, 
“Noho Baqué yoi bésojó tsi mënixëti xo ángel bo téque” 
i Dios ni quiha. 
7Yonati bo roha ca xo. Jabi ángel bo yoati tsi Dios chanini tsi xo 
naa: 
“Jahuë ángel bo, naa jahuë yonati bo manëmahi quiha Dios, 
yoshini, chihi, tihi cabo jascaria iti” 
ii quiha ángel bo yoati na. 
8 Jama, nëca tsi jahuë Baquë chama yoati tsi Dios chanini quiha: 
“Naama-naamapaoxëhi quiha mi otohaina, Diós, 
Mëstë tsi jatiroha cabo yonaxëqui mia ra. 
9 Jia ca ati noiqui mia ra. 
Tsohuëcaraca pi yoi ca ano tsi caxa xo mia. 
Ja tsi xo toa mia biquia, naa mi Ipa Dios. 
Ja tsi xo toa mi rabëti bo tëquë oquë tsi mia shomahuaquia ra” 
i jahué Baquë qui Dios ni quiha. 
10 Jasca, “Ibo” jahuë Baquë quënahacani quiha ra, naa, 
“Jariapari tsi mai mi nëhohuaniquë, Iboba” 
i ja qui Dios niquë no. 
Jasca, 
“Naipa ca bari, oxë, huishti bo, tihi cabo mi aniquë mi chama 
no. 
11 Huësti bari tsi yamatapixëhi quiha mi nëhohuanina. 
Jama, chitë-chitëpaohai ca mia xo naa. 
Raiti jascaria tsi sirinaxëhi quiha toa mi nëhohuanina. 
12 Toa naipá ca jahuë bo biquirihaxëqui mia ra, naa colcha 
biquirihacacahai jascaria. 
Jama, mia ri tsi xo jaharisiria. 
Rarinayamaqui mia. 
Yama tsi xo mi año réso ra” 
néa tsi jahué Baqué qui Dios nécani quiha. 
13 Jasca, 
“Noho mënëcaya tsi tsahona” 
ti jëni ca ángel qui Dios ni pa? 
“Mi qui caxacanaibo bëboxëquia jato mi yonano” 

di ángel qui Dios ni pa? 

lyamahi quiha. 

14 Jabi Dios ángel bo tsi xo toa jahuë yonati bo roha. Jahuë Chant 
bocani quiha. Jasca, noqui ja raahacani quiha, naa noqui mana ca 
qui bocaxëcanaibo mëbiti. 


Quiniacaxëcahuë Dios xabahamati 
quinia quima ma casoyamano 


2 1 Jabija tsi xo naa ë yoahaina ra. Ja tsi xo toa no tiisimahacani 

ca jahuë bo no chahahuaxéti xo iquia, jabija ca quima 
casoyamaxëna. 2Siri tsi Maca Sinai xo tsi Dios Chani angel ba 
yoaquë tsi jabija ca toa Chani ini ca jismahacani quiha. Toatiya tsi 
jato copi yoi bini quiha toa Chani nicamisxëniria cabo ra. 3 Jatsi 
shinacahuë. dJënahuariahax Dios copi quima no paxana, jahuë 
xabahamati Chani yoi ca no chahahuayamaquë no? Jabi jariapari 
tsi quiha Dios xabahamati Chani Ibo Jesú yoaniquë. Jaquirëquë 
Jesu Chani nicanish caba noqui yoaniquë. Yoaxo noqui ja 
parayamacani quiha. 4Jasca, toatiyá tsi quiha jahuë Chant qui jisti 
bo Dids manianiquë. Jatsi anomaria ca jisti bo ja acani quiha Dios 
Chant yoaqui na. Jasca, Espíritu Santo nohiria bo qui Diós aniquë, 
naa ja qui jia cabo qui. 


Joni Jesu manënina 


5Naa mai néhohuaquí tsi quiha ángel bo qui yonati chama Diós 
ayamaniquë, naa ixëti nori ca mai yonati. 6Toa chama nohiria bo 
qui ja ani quiha. Toa noqui jismahi quiha Quënëhacanish cabo ra. 
Nëcahi quiha: 
“Jisa Dids. ëNoqui nohiria yoi bo shinahai pa? 
ëNoqui rësohai ca nohiria bo tëquë otocatsai pa? 
7 Nohiria nëhohuaxo tsi quiha xaba pistia tsi Angel bo nama 
noqui nohiria bo mi jananiquë. 
Janaxo tsi quiha nohiria bo qui oquë, chama, tihi cabo mi 
aniquë ra. 
8 Axo tsi jatiroha ca yonati chama nohiria bo qui mi ani quiha” 
ii quiha Quënëhacanish cabo ra. Nicacahuë. Diós nohiria bo aniqué 
“jahuë bo tëquë yonati”. Toca tsi ii quiha ra. Jasca, “Ja yonacati xo” 
ii quiha ra. Jama, tsayacahuë. dJatiroha ca yonahi ni nohiria bo ra 
jaboqui? Ayamacani quiha. 9 Jama, tobi xo Jesu ra. Xaba pistia no 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


607 Hebreos 2 


tsi ángel nama tsi ja janahacani quiha jaa ri, joni ja manëquë no. 

Ja tsi xo toa jaboqui chama, oquë, tihi cabo jaya cato ra. Jatiroha 
ca yonahi quiha nohiria bo bax ja rësoni iqui na. Dids noqui noini 
iqui tsi jatiroha ca nohiria Jesu ratiniquë jato bax nati. 

10 Jabi huéstima ca baqué yoi bo mana Diós bëcasniquë. Bécatsi 
tsi jariapari tsi quiha jahué Baquë yoi Diós rohahuaniquë nohiria 
bo Rëquëniniti Ibo-iboria iti. Tocaniquë jatiroha ca Nëhohuanish 
ca Ototi Ibo-iboria ra. Jabi tënëmahai cato tsi jahuë Baquë 
ja rohahuani quiha. Ja tsi xo toa nohiria bo Xabahamati Ibo- 
iboria manëti mëtsa jahuë Baquë ini quiha. 11Jabi Jesu tsi xo 
toa jocha quima noqui nohiria bahuëhai cato. Noqui tsi xo toa 
mëstëhuahacahax cabo. Jatsi Jesu, noqui nohiria bo, tihi caba 
Jahëpa yoi tsi xo Dios. Jasca ca Jahëpa jaya xo noa, naa Jesu, 
noqui nohiria bo tëquë ra. Ja tsi xo toa noqui bërabiyamahi quiha 
Jesu, noqui jahué noma bo quënati. 12Quénéhacanish cabo ó tsi 
nëcahi quiha noqui yoati na: 

“Mi jabi yoi yoati tsi chanixéquia noho noma bo qui, Diós. 
Chahahuacanaibo xërëquë xo tsi mia oquëhuaxëquia” 
i Dios qui Jesu ni quiha. 
13 Jasca, iti huëtsa Ó tsi 
“Noho noma bo yahax tsi Dios qui chitimixéquia ëa ri” 
i Jesu ni quiha. Jasca, 
“Nëa xo ëa ra, ë qui Diós ani ca xocobo ya” 
i ja ni quiha. 

14 ¿Tsayacanai? Dios xocobo yoi bo xo noa ra, naa noqui nohiria 
bo. Jabi nami, jimi, tihi cabá tsi no acacani iqui tsi noqui jascaria 
tsi quiha Jesu ri manëniquë joni manëhi na. Jasca, noba jabi 
ja biniquë. Toca tsi joni manëhi tsi résoti métsa ja ini quiha. 

Jabi résoyamarohapixo tsi quiha djënahuariaxo raca Yoshi ja 
quëyoquë ani? Toca tsi rësomati ibo-iboria chama quëyoti métsa 
Jesu ini quiha. 15Rësoxo tsi quiha nohiria bo ja paquëmaniquë, 
résohai ca qui ja raquéyamacano iquish na. 16 Tsayacahuë. Noqui 
chitimicanaibo, naa Abraham yamaba chahitaxocobo yoi bo 
mébihi Jesu joniquë, ángel bo mëbiti ja nomari. 17 Ja tsi xo toa 

joni Jesu manéni quiha jahué noma bo jaharisi ixéna. Japi joni 
manéyamarohahax éjénahuariahax nohiria bo noihai ca mébicatsai 
ca Arati Ibo-iboria ja manéni? Jaboqui jia tsi Dios yonoco ahi 
quiha. Tocaniqué Jesu, ja résohai cató tsi nohiria ba jocha 

copihacaxëno iquish na. 18Ja tënë-tënëni quiha. Jasca, jochati ja 
tanamahacani quiha. Jama, ja jochayamaniquë. Ja tsi xo toa noqui 
nohiria mëbiti mëtsa xo ra, no jochayamano, noqui jascaria ja 
tanamahacani iqui na. 


Moisës oquë xo Jesu 


3 1Jisa ébé chahahuahai ca xatë bá, naa mato Dios 

quënahacanish caba. Jesu shinaparicana ra. Ja tsi xo toa Dios 
noqui raani cato, naa noba Arati Ibo-iboria iti. 2Jia tsi quiha ja 
qui Dids ani ca yonoco ja aniquë, siri tsi Moisës Dios yonoco ani 
jascaria. Toatiya tsi jia tsi Dios arati jabi Moisës otoni quiha nohiria 
bo xërëquë xo na. 3 Jabi Dios arati jabi obëso ca roha Moisés ini 
quiha. Ja tsi xo toa Moisés oquë-oquëria xo Jesu, Dios arati jabi 
chitahëhuati Ibo-iboria ja nori quéshpi na. 4Jabi chitahëhuati ibo 
jaya xo jatiroha ca arati quinia. Jama, jatiroha ca nëhohuanish ca 
tsi xo Dios, naa noba Jesu. SSiri tsi quinia jia catë tsi quiha jahuë 
nohiria bo Moisés yamabá otoniquë. Toatiyá tsi quiha rëquë ixëti 
nori ca jahuë bo nohiria bo qui ja chaniniquë. Chanipama tsi Dios 
yonati roha Moisës ini quiha. 6 Jama, Moisës oquë xo Cristo, Dios 
Baquë yoi ja nori iqui na. Yonati ma xo ra, nohiria bo Obësoti 
Ibo-iboria ja nori. Noqui, naa Dios xocobo 6 bësoriahi quiha. Jabi 
noqui otoxëhi quiha jahuë rëso qui, noba Ibo qui no chitimiquë no. 
Jatsi jaha no pasohai ca quima no casoyamano ra. 


Jahuë nohiria bo joimacatsi quiha Dios 
7Oquë-oquëria ca Jesu nori iqui tsi ja qui no nicaxëti xo ii quiha 
Espíritu Santo Quënëhacanish caba ó no: 
“Jaboqui jahuë joi pi nicahi tsi 
8 ja quima casoyamacana naa Dios quima mato naborëquëbo 
casoni jascaria. 
Toatiya tsi nicamisxëniria ja icani quiha, xabacha xo tsi ëa ja 
yosanamacaniquë no. 
9 “Toa xo tsi ëa yosanamaquí tsi quiha éa ja 
chahahuacasyamacaniquë rë” ii quiha Dios. 
Ja tocacaniquë rë, cuarenta ca afio no tsi jato ë mëbihai ca ja 
jiscaquë ri. 
10 Ja tsi xo toa toa nohiria bo qui ë caxaniquë. 
Caxahax, 

“E quima casoroha-casorohacani quiha pë. 
Noho yoba bo banahuacasyamaca xo’ i ë niquë. 
11 Caxahi tsi, 
“Jato bas € shomahuani ca joiti iti qui jicopistiayamariaxëhi 
quiha naa nohiria bo ra” i ë niquë” 

néa tsi Espíritu Santo nëcani quiha Quënëhacanish cabo ó no. 12 Japi 
quiniacaxëcahuë, ëbë xatë ba, yoixëni ca chahahuatimaxëni ca shina 
ma jayamano. Bëso-bësohai ca Dios quima mato casomaxëhi quiha 
toca ca ma shinahai ca tonia. 13 Jama, tobi xo xabaca ra, Dios joiti iti 
qui jicoti iquia. Japi jatiroha ca barí tsi quiha, naa jaboqui mébinacana, 
jochá mato parayamano iquish na. Paramisxëniria xo jocha ra. Dios 
quima noqui casomacatsi quiha. 14Jabi Cristo yahax tsi Dios jahué bo 
xaténaxéqui noa, jia tsi jahué réso qui ja qui chitimipihi na, naa bébo 
iquia. Toca tsi noqui yobahi quiha Quënëhacanish cabo. 

“Jaboqui jahué joi nicahi tsi, 

Ja quima casoyamacana naa Dios quima mato naboréquébo 

casoni jascaria" 
ii quiha. 16Jatsi mato nicacasquia. ëTsohuë Dios joi nicani? 
éTsohué ja quima casoni? Jabi tocani quiha toa Egipto mai 
quima ax Moisés yamabá mëpini ca nohiria bo iquia. 17 Jasca, 
étsohué qui cuarenta año no tsi Dios caxa ini? Toa xabachá ca 
jochahuaxéniria ca jodio ca nohiria bo iquia. Jabi toá tsi jato 
xao bo jisbëriahacani quiha. 18 Jatsi, ¿tsohué qui Dios chanini, 
“E shomahuani ca joiti iti qui jicopistiayamariaxéhi quiha naa 
nohiria bo ra" i ja niqué no? Ja quima casonish ca jodiobo 
yoati tsi chanihi ja iniqué ra. 19Jatsi tsayacana. Toa joiti iti qui 
jicotimaxéni toa nicamisxëniria ca nohiria bo inique, Dios qui ja 
chitimiyamacani iqui na. 
4 1Jabi noqui parayamaqui Dios ra. “Mato bax joiti iti ë 
shomahuaquë” i jodio ca nohiria bo qui Dios qué tsi quiha 

noqui ri toa chani acacaniqué jaa ri. Niahacayamani quiha toa 
Japi quiniacaxëcahuë, jicoti ma caniayamano. 2Dios Chani no 
nicaniqué ra, toa jodiobá nicani jascaria. Jama, jato qui mahitsa 
toa Chani ini quiha ré. Mébihacayamani quiha toa Chani nicanish 
ca nohiria bo ré, Diós yoani ca ja chahahuacasyamacani iqui 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


Hebreos A 610 


jicohaina. Toa chahahuayamacanai ca jodiobo ratiqui noa ra, naa 
noqui chahahuacanaibo. Jabi toca tsi chanihi quiha Dios: 

“Jato iqui tsi ë caxaniquë. 

Caxahi tsi, 

ra, ë bëta joixéna' i ë ni quiha” 

iquiina. Jabi jatiroha ca néhohuacaqué tsi quiha jatiniquë Dios 
yonoco ra. Néhohuahax ja joini quiha. 4Joixo tsi jaboqui noqui 

"Séptimo bari tsi Dios joiniquë, jahuë yonoco jatihuahax na” 
ii quiha. 5Joixo tsi quiha mahitsa ca toa jodio nohiria bo ja mana- 

“Jicopistiayamariacaxëcani quiha” 
i Dios ni quëshpi na. 6cTsayacanai? Dios joiti iti qui jicoyamaniqué 
toa jariapari ca Dios Chani nicacanish cabo rë. Nicamisxëniria ja 
icani quiha. Jama, nohiria bo jari joimacatsi quiha Dios. Ja tsi xo 
toa jato ratihax toa iti qui jicoxëhi quiha nohiria huëtsa bo. 7 Jatsi 
jicoti toa nicamisxëniria cabo caniaquë tsi quiha xaba huëtsa Dios 
jananiquë nohiria huëtsa bo bax na, ja jicocano iquish na. “Jaboqui” 
toa xaba quënahacani quiha. Naama tsi quiha, naa Josuë quirëquë 
David yamabá tsi toa xaba Diós janatëquëni quiha, 

“Jaboqui éa nicacana. 

E quima casoyamacana” 
i ja niqué no. Toca tsi ii quiha Quénéhacanish cabo ó no. 8Jabi 
toa jodio nohiria bo pi Josué yamabá joimarohano tsi quiha 
jaquirëquë ca jicoti xaba huétsa yoati tsi chaniyamaqué Dios 
aniquë iquia. 9 Jabi tobi xo toa Dios joiti iti huëtsa jahué nohiria bo 
bax na ra, naa séptimo bari tsi Dios joini jasca cato. 10Jabi rani- 
ranicaxëcani quiha Dios nohiria, jahuë iti qui jicohax na. Jicohax 
tsi jato yonoco quima joicaxécani quiha, Dios joini jascaria. 11 Jatsi 
cahëti toa jodio nohiria bá narisniquë rë. Jatsi quiniacaxécahué ma 
tocayamano mato ri ra. 

12 Jabi bëso xo Dios Chani ra. Chama jaya quiha. Bëquëx-bëquëx 
ca quënoxëni ca saipi oquëria ca tsi xo toa jahuë quëno ra. Noba 
shina qui nacoria tsi xo ra. Jatiroha ca jonë ca no shinahai ca 
bërohuahi quiha. Jasca, jatiroha ca 6 no quëëhai ca tanamahi 
quiha. 13 Jabi Dios qui bëroria tsi xo toa nëhohuahacanish cabo 

tëquë. Yama tsi xo toa ja qui jonë cato ra. Jatiroha ca nais-hi quiha. 
Jasca, huésti barí tsi jatiroha ca no aca ca ja qui yoaxéqui noa ra. 


Oqué ca arati ibo-iboria xo Jesu 


14 Jabi tobi xo noba arati ibo-iboria, naa mana nai qui canish 
cato. Noba Jesu, naa Dios Baqué yoi tsi xo naa ra. Jatsi no 
chitimihai ca no achariano ra. No casoyamano. 15 Jabi oqué- 
oquéria ca tsi xo naa noba arati ibo ra. Noba chamayama ca jabi 
cahëriahi quiha. Jasca, jatiroha ca quiniá tsi ja tanamahacaniquë, 
noqui jascaria. Jama, ja jochayamaniqué ja tanamahacaniquë no. 
16 Jatsi raquëhaxma tsi noba Dios trono qui no cano. Ja qui no cano 
tsi noqui noixëhi quiha ra. “Jaboqui” tsi noqui mëbixëhi quiha, 
noitiria no iqué no. 

5 1 Jabi joni yoi roha, naa noqui jascaria tsi xo toa jodioba arati 
ibo. Nohiria bo xéréqué quima quénahacahi quiha toa, Dios 
bax yonocoti. Quénahacahax tsi ja qui acacahi quiha jahué nohiria 
bo mëbiti yonoco, naa Dios ya nohiria bo rabënamati. Jatsi quiha 
jahué nohiria ba jocha quéshpi bo tsi tépas-hacanish ca yohina 
bo, ofrenda bo, tihi cabo Dios qui aqui quiha nohiria bo bax na. 
2Jahuë nohiria ba jabi bo cahëyoiqui tsi jia tsi jahué nohiria bo, 
naa Dios yoba cahéyamacanaibo, jochacanaibo, tihi cabo mëbihi 
quiha. Jabi jochacatsai ca jabi jayaquí tsi jato mëbiyoiti métsa xo 
ra. 3Ja tsi xo toa jahué jocha yoi quéshpi bo tsi Dios qui ofrenda 
aaparihi quiha ra, naa jahué nohiria bo bax ofrenda anox pari. 

4 Jasca, toa arati ibo bo qui toa yonoco Diós aniquë. Jamë bax 
toa yonoco biyamacani quiha jaha quëëqui na. Quënahacaxëti 
xo arati ibo bo tëquë, naa arati ibo Aarón yamabo quénahacani 
jascaria. 5¿Tsayacanai? Toa arati ibo ba yonoco Cristo biyamaniquë 
jamé bax na. Toa oqué ca yonoco ja qui Diós aniqué ra. Acax ja qui 
ja chaniniquë: 

—Noho Baqué xo mia ra. 

Jaboqui mia oquëhuaxëquia —iquiina. 
6 Jasca, 

—Mia biquia ra. 

I-ipaohai ca arati ibo-iboria ixëqui mia, naa Melquisedec 

yamabo ini jascaria 

—i Jesu qui ja ni quiha. 7Jabi no bëta bésopama tsi quiha Dios 
qui Jesu bëhox-bëhoxniquë ra. Ja rësohai ca quima xabahamati 

mëtsaria ca ja bëna-bënariani quiha joi pistiama no. Ja ara-arani 
quiha bëho ya. Jatsi ja bëhoxhai ca Dids nicaniquë ra, jahuë 
Jahëpa yoba banahuacatsai ca ja ini iqui na. 8Dios Baquë yoi iqui 
ri tsi quiha jahuë Jahëpa yoba nicati Jesu jabiniquë ra ja téné- 
tënëhai cató no. 9 Nicati jabiyoihax tsi nohiria bo Xabahamati 
Ibo-iboria ja manëniquë ra. Jaboqui jahuë Chani nicacanaibo tëquë 
bësopaomati mëtsa xo ra, xabahamaxo na. 10 cTsayacanai? Diós 
jahué Baqué biniqué Arati Ibo-iboria iti, naa Melquisedec yamabo 
ini jascaria. 


Dios quima casocanaina 


11Jari huéstima tsi xo toa ë yoacatsaina rë, noba arati ibo- 

iboria yoati na. Béronoma tsi xo toa mato é cahémahaina iquia, 
mériyama ma jabihai iqui na. éJabicasyamacanai sa? 12Jaboqui 
Dios Chani cahéxéni cabo ma iti iqué ra, jari xocobo ma nori. 
Jishopë. Jari ma tiisimahacaxéti xo iquia. Dios Chani ca béroria ca 
jahué bo ma tiisimahacatëquëxëti xo rë. Jari béroria ca tiisi, naa 
xoma jasca ca mato qui acacaxëti xo rë, tiisi-tiisiria ca xkanoma ma 
nori iqui na. 13Jabi jari xocobo tsi xo toa chocho acai cato ra. Jia 
ca ati jari cahëyamahi quiha. 14 Jama, piti coshi, naa tiisi-tiisiria ca 
bicascani quiha shinacoshi cabo. Jia ca, yoi ca, tihi cabo cahéti ja 
jabicani quiha. 

1Jatsi réqué canomani shinacoshi bá. Toa béro-béroria ca 

Cristo yoba no jisbériano ra. Huéstima tsi quiha toa jariapari 
ca béroria ca yoba ma tiisimahacani quiha. Réqué capama tsi 
toa mahitsa ca xabahamatimaxëni ca jabi bo quima no casono. 
Cristo qui chitimihax réqué no cati xo ra. 2Jishopë. Jari tobi toa 
ashimahacati yoba, chahahuacanaibo 6 tsi mëquë janati yoba, 
résonish cabo bësotëquëxëhai ca chant, Diós nohiria bo copixéhai 
ca chani. Tihi cabo ma jisbériati xo iquia ra, siri tsi toa jahué bo 
ma tiisimahacani iqui na. 3Jisbéria tsi dDios tiisi-tiisiria ca bichi 
canomani? Toa axéqui noa tia, Dios qui jiapino. 

4Nicacahué. Tobi xo toa Cristo quima casonish cabo rë, naa 

Dios Huéa ó tsi i-ipaonish cabo. Huéa iqui tsi quiha mana ca jahué 
bo ja tanacaniqué iquia. Jasca, Espíritu Santo ja bicaniqué jato ri. 
5Jato qui jia i-ipaoni quiha Dios Chani ra. Jasca, tsëquëxëhai ca 
xabaca chama ja cahëcaniquë. 6Tihi ca tsi cahéqui ri tsi quiha jari 
Cristo quima ja casocaniqué rë. Tocapijacano tsi éjénahuariaxo 

raca jahari Dios qui toca cabo no béna? Ja casocanai cató tsi 
cruzó tsi Dios Baqué tooxayoicani quiha rë. Jasca, jaboqui nohiria 
bësojo xo tsi Dios Baquë shirahuacani quiha rë. 7 Quiniacaxécahué. 
Dios nohiria yoi bo tsi xo toa banahaca ca huai jascaria, naa 

oi bichii cato. Jabi Ibo bax banahaca ca bëro saino tsi jiaria xo 

ra. Diós shomahuaha ca xo. 8 Jama, naa Dios quima casonish ca 
nohiria tsi xo toa masa saihuahai ca huai jascaria. Yoiria tsi xo ja 
saihuacanaina. Yoshihuahacati basima ca xo. Mëshahacaxëti xo 
toca ca huai ra. 


Chahahuacanaiba jabi yoi 


9 Nëca tsi mato yobapama tsi oqué ca jahuë bo ma ati xo iquia, 
ëbë xatë ba. Dios quima casocanaibo jascama xo mato ra. Ma 
chahahuaqué rohari tsi jia ca jahué bo ma saihuahai ca jisquia 
ra. 10 Jasca, mésté xo Dios. Ja bax ma ani ca shina-bënoyamaxëhi 
quiha. Jabi anomaria ini quiha toa chahahuacanaibo ma 
mëbihaina, jato ma noihaina. Noixo tsi jari Dios chahahuacanaibo 
mëbiqui mato ra. Tihi ca ma acai ca cahëhi quiha Dios iquia. 

11 Jatsi ma acai ca jënëyamacana. Jaha ë quëëhai ca tsi xo toa 

ma rétsahaina jahuë réso qui. Tocapiquí tsi jaha ma pasohai 

ca copi bixëqui mato ri tia. 12Jasca, ma chiquishyamano. Dios 
bax yonocopama tsi yosanatimaxëni ca chahahuayoicanaibo 
jascariacana. Toca pi bésoquí tsi Diós mato qui acatsai ca jahué bo 
bixéqui mato ra. Parayamahi quiha Dios. 

13Abraham yamabo no tsayaparino. Ja qui chanipama tsi quiha 
parayamaniquë Dios ra. “Mia shomahuaxéquia” i ja qui ja ni 
quiha. Shomahuapama tsi ^Mia parayamaquia iquia émé no" i ja 
qui Dios niquë. “Iquia ëmë no” i Dios ni quiha ra. Tocajaqué tsi 
yama ini quiha toa oqué ca jurar-ati cato, naa ja bax chaniti cato. 
14^[quia ëmë no” ipama tsi “Mia shomahuaxëquia. Chahitaxocobo 
jayaxëqui mia ra” i Abraham yamabo qui Dios niquë. Toca tsi 
Abraham yamabo qui Diós jurar-aniquë. 15 Jatsi yosanaxoma tsi 
quiha jahuë baquë coti xaba Abrahëm mana-mananiquë. Jarohapa 
tsi jahuë baquë coni quiha, ja qui Dids yoani jascaria. 16 Jabi 
toca tsi chanihi quiha nohiria bo ri jabija ca yoacatsi na. Ja 
parayamacanai ca jismacaspihi tsi oquë ca janë tsi chanicani quiha. 
Jatsi toa chani chahahuacani quiha nohiria. Nohiria ba jabi tsi xo 
toa. Tocapijacano tsi jato bëta joi mërayamaxëhi quiha nohiria 

huëtsa bo, ranixo na. 17 Jabi tocaniquë Dios ri, ja parayamahai 
ca Abraham chahitaxocobo jismaxëna. Rarinatimaxëni ca Dios 
ja ini ca ja jismacasni quiha. 18Ja tsi xo toa dos ca chani ja 

ani quiha rarinatimaxëniria ca quiayamahai ca Dios ja ini ca 
jismaxëna. Jariapari tsi quiha “Mia shomahuaxëquia” i Dios ni 
quiha. Jaquiréqué “Parayamaquia iquia ëmë no” i ja ni quiha. 
¿Tsayacanai? éJénahuariaxo raca Diós noqui quiana ra? ¿Dos ca 
chani noqui ja ayamayamani? Ja tsi xo toa Dios qui rani-raniqui 
noa, naa noqui Dios qui jabanish cabo. Quiayamaqui Dios iqui 
noa. Noqui xabahamaxëhi quiha ra, noqui ja yoani jascaria. Toa 6 
pasohi tsi shina-huëjënayamaqui noa. 19Jénima ca jënë ca barco, 
naa mai achahai ca ancla jaya ca barco jascaria xo noa. Dios qui, 


Jicohax Arati Ibo-iboria ja manëniquë, naa Melquisedec yamabo 
ini jascaria. 


Arati ibo-iboria Melquisedec yamabo 


7 1Jabi Salem icanai ca yacata xo tsi rey Melquisedec yamabá 
yonapaoniquë. Jasca, Dios arati ibo-iboria naa joni ini quiha. 
Toatiya tsi quiha jahuë joni bo ya Abraham yamabo nianahi 
caniquë, huëstima ca rey bo, jato soldado bo, tihi cabo pasomaha. 
Jato ja bëbocaquë tsi quiha Melquisedëc Abraham bëchaniquë bahi 
xo na. Bëchaxo tsi quiha Abraham ja shomahuaniquë arati ibo ja 
ini iqui na. 2Jatsi Melquisedec qui ofrenda, naa huësti ca dëcima, 
naa ja bëboni ca jahué bo quima ca décima Abrahám aniquë. 
Anomaria naa naa Melquisedec ini quiha. Noba joi tsi “Mëstë” ii 
quiha jahuë janë ra. Rey “Mëstë” ja quënahacani quiha. Jasca, 

“Rani-ranitiya” jahuë yaca quënahacani quiha, naa ja yonani cato. 
3Jasca, Melquisedec jahëpa, jahuë jahëhua, jahuë naborëquë bo, 
jahuë chahitaxocobo, tihi cabo cahëyoiyamaqui noa. Jasca, ja coni 
bari, ja rësoni bari, tihi cabo cahëyamaqui noa, naa Dios Baquë 
jascaria iquiina. I-ipaoxëhai ca arati ibo tsi xo naa iqui noa. 

4 Jabi anomaria naa arati ibo Melquisedec iniquë. Jariapari tsi 
quiha ja qui ofrenda, naa huësti ca dëcima noba naborëquëbo 
Abraham yamabá ani quiha toa rey bo bëboxo na. 5Tsayacahué. 
¿Jahué jimibo qui toa ofrenda Abraham yamabá ani? Ayamahi 
quiha, carayanaba arati ibo Melquisedec ini quéshpi na. Jabi 

tocayamaniquë Abraham chahitaxocobo ofrenda bo aqui na. Jato 
jimiba arati ibo bo qui roha jato ofrenda bo ja acani quiha. Jabi 
jato jimibo qui, naa Levi icanai ca maxo qui Moisës yoba ani quiha, 
ofrenda, naa huësti ca dëcima jato nohiria bo quima ja bicano Ibo 
bax na. 6Jama, carayana Melquisedec ini quiha. Abraham jimibo 
ma quiha. Carayana ca ja ino ri tsi quiha jari ja qui Abrahëm 
yamabá ofrenda aniqué ra, oqué-oquéria ca arati ibo ja ini iqui na. 

Jaquirëquë quiha Melquisedéc Abraham yamabo shomahuaniquë. 
Jabi Dios parayamahai ca chani binish ca Abraham tsi xo naa. 
7 Jasca, noba jahépa Abraham yoi oquë-oquëria Melquisedec iniqué 
iquia. ¿Shomahuahacanish ca oqué-oquériayamahi ni shomahuati 
ibo ra? 8Jasca, noba Leví maxo ca arati ibo bo oqué-oquéria ca 
Melquisedec iniquë. Rësoyocani quiha ra noba ofrenda bichi ca 
arati ibo bo. Jama, jari bëso ca Melquisedec nori ca yoahacaniquë. 
9 Jasca, naa arati ibo-iboria Melquisedec qui noba Levi yoi 
yamabá ofrenda bo aniqué jaa ri iqui noa, naa noba arati ibo ba 
naboréquébo. Ja qui ofrenda bo ja ani quiha, naa, noba ofrenda bo 
binish ca Leví yamabo pa. Melquisedec qui jahué chahita Abraham 
yamabá ofrenda aqué tsi quiha Leví yamabá ani ca yoi jascaria 
iniqué toa ja acaina iqui noa. 10Toatiya tsi Melquisedëc Abraham 
bëchaquë tsi jari cohama Levi ini quiha. Jari Abraham coxéti ca 
chahita ja ini quiha. Ja tsi xo toa Melquisedec qui ofrenda bo noba 
Leví yoi aniqué iqui noa, jahué chahita ja ini iqui na. 

11 Jabi mato qui Moisés yamabá Dios yoba aniquë. Ja tahëxo 
tsi oqué-oquéria ca arati quinia ja nori ca quéscahuaqui mato 
ré. Mato nicaparicasquia. ¿Mato arati quiniá tsi nohiria bo 
méstéhuariahacani? Jabi mato pi méstéhuati métsa toa arati quinia 
iirohano tsi djëniriaxo tsi Arati Ibo-iboria paxa ca, naa Melquisedec 
jasca ca Diós raani sa? Arati ibo-iboria Aarón oqué ca tsi xo 
naa arati ibo paxa cato iquia. 12Jasca pi nohiria ba arati quinia 
rarinamahacano tsi rarinamahacaxëti xo toa jato arati yoba ri. Ratihi 
quiha yoba paxa cato. 13 Tsayacahuë. Tocajaniquë ra, Arati Ibo-iboria 
iti Cristo joniqué no. Toa arati quinia paxa ca ja chitahëhuani quiha. 
Jasca, johax tsi quiha Levi maxo quima ma ja iniquë, Judá maxo 
quima ja nori. Jabi altar xo tsi arati yonoco ayamapistiariapaoni 
quiha toa Judá maxo ra. 14Jama, toa Judá maxo quima Cristo joni ca 
cahéqui jatiroha cabo. Jasca, toa Judá maxo qui arati yonoco Moisés 
yamabá ayamani quiha. Jaha tsi ratihi quiha Cristo yoba ra. 

15 Jabi noqui bëroria tsi xo toa Diós anina. Jisiquiniquë Arati 
Ibo-iboria paxa cato, naa Melquisedec jasca cato. Jisiquihax toa 
quinia siri Jesu ratiniquë. 16Jasca, mai ca arati ibo ba maxo quima 
ja joyamaniquë. Toca tsi ja coyamani quiha. Jama, naa Arati Ibo- 
iboria yonoco ja qui Diós aniqué, béso-bésopaohai ca ja nori iqui 
na. Quëyohacatimaxëni ja ini quiha. !7 Jabi jasca ca yoahi quiha 
Quënëhacanish cabo ri: 

“T-ipaohai ca Arati Ibo-iboria xo mia, Melquisedec yamaba 
chama jascaria ca jayahi na” 
iquiina. 18 Jabi toa arati yoba siri yoba paxa ca Jesú ratimaniquë. 
Mahitsa, chamayama, toa jariapari ca quinia ini quiha. 19 Nohiria 
bo mëstëhuati mëtsama Moisës yoba ini quiha. Jama, toa yoba siri 
ratini quiha oquë-oquëria ca xabahamati quinia paxa cato. Naa 
quinia iqui tsi Dios qui basimati mëtsa xo noa jaboqui ra. 

20 Jasca, Arati Ibo-iboria Cristo manëquë tsi quiha “T-ipaohai 
ca Arati Ibo-iboria ixëqui mia ra" i jahué Baquë qui Dios niquë. 
Jabi toca tsi arati ibo huëtsa bo qui Dios chaniyamani quiha, jato 
yonoco ja chitahëhuacaquë no. 21Jama, Arati Ibo-iboria Jesu 
manëquë tsi quiha Dios nëcaniquë: 

“Noho janë tsi mia parayamaquia. 

Rarinamahacatimaxëni xo noho shinana ra. 

Lipaohai ca Arati Ibo-iboria ixëqui mia ra” 
i Jesu qui ja ni quiha. 22Tsayacahuë. “Noho janë tsi mia 
parayamaquia" i jahuë Jesu qui Dios ni quiha. Toa Chant iqui tsi 
oqué-oquéria ca xabahamati quinia otohi quiha Jesu ra. Mahitsa 
ma xo ra. 23Jasca, huëstima ca arati ibo bo toa jariapari ca quinia 
jayaniquë, ja réso-résocanacani iqui na. Huësti arati Ibo siri 
rësoquë tsi ratini quiha huëtsa, jahuë yonoco rëtsaxëna. 24Jama, 
i-ipaoxëhi quiha Jesu ra. Jahué iti ratiyamaxéhi quiha huétsa 
ra. 25Ja tsi xo toa nohiria bo xabahamati métsaria xo Jesu ra. 
Narisyamahi quiha jahué xabahamati chama ra, bëso-bësopaohai 
ca ja nori quëshpi na. Jatiroha ca Dios qui bëcanaibo mëbi- 
mëbipaohi quiha. 

26 ¿Jatsi tsayacanai? Jesu tsi xo toa oquë-oquëria ca arati 
ibo ra, naa noqui mëbiti cato. Yama xo jahué jocha ra. Jasca, 
quésohacatimaxéniria xo. Yama tsi xo toa yoi ca ja acana ra. 
Jochacanaibo quima ja aquëquëmahacani quiha. Jasca, oqué- 
oquéria ca iti ja qui acacani quiha mana. 27 Jasca, noba maí ca 

arati ibo bo quirima xo. Jabi jatiroha ca bari tsi jahuëcara ca 
ofrenda Dios qui acani quiha noba arati ibo bo. Tocacani quiha 
jato jocha yoi, jato nohiria ba jocha, tihi cabo quëshpi na. Jama xo 
Cristo ra. Huésti ca ofrenda roha Dios qui ja aniqué ra, jamë yoi 

ja aniqué no, nati. 28Jasca, toa jariapari ca quiniá tsi chamayama 
ca jochahai ca arati ibo bo janahacaniquë nohiria bo mëbiti. 
Jama, oqué-oquéria ca Arati Ibo Diós janani quiha, “Noho jané tsi 
parayamaquia" i ja qué no. I-ipaohai ca oquéria ca Arati Ibo-iboria 
ca tsi xo naa ra. 

Xabahamati quinia paxa ca abogado xo noba Jesucristo 


8 1 Jabi ë yoacatsai ca tsi xo naa ra. Jaboqui mana, naa Chama- 
chamaxëniria ca Dios trono ménécayá tsi tsaho xo Jesu ra. 
Toá xo noba Arati Ibo-iboria ra. Oquë-oquëria ca iti tsi xo toa ja 


aniquë, joni bo nomari. 3Jabi Dios qui ofrenda bo, tëpashacanish ca 
yohina bo, tihi cabo axëti xo noba mai ca arati ibo bo. Jato yonoco 
quiha. Jascaria tsi jahuëcara ofrenda jayati nori iniquë noba Arati 
Ibo-iboria Jesu ri Dios qui ati. “Mana xo tsi Dios qui jahuë ofrenda 
Jesti ani quiha. Mai ma xo noba Arati Ibo-iboria ra. Mana quiha. 
Jabi mai tsi irohapihi tsi Arati Ibo yoi ja iyamaqué aquë iquia. Jama, 
noba maí ca nohiria bo bax Dios qui ofrenda bo ati ibo bo tsi xo toa 
Leví maxó ca arati ibo bo. Toa maxo quima ma xo Jesu ra. 5Jasca, 


naa jahué jaria-jaria Diós jismaniqué Moisés qui. Jatsi toa arati tapas 
Moisés anox pari no tsi Diós yobaniquë: *Macana ax tsi jatiroha ca 
mi jismahaca ca jaria-jaria mi ano ra" iquiina. 

Jatsi tsayacahué. Jahué oqué-oquéria ca jaria tsi xo toa mana 
cato iquia. 6 Jasca, toa oqué-oquéria ca jaria Jesu qui acacaniquë 
ototi ra. Moisés yamabo, Leví maxo, tihi cabá otoni ca oqué- 
oquéria tsi xo toa Jesti otohaina. Jasca, oqué ca xabahamati quinia 
otohi quiha, oqué ca chaní tsi ja chitahéhuahacani iqui na. 

7 Jabi toa jariapari ca xabahamati quinia pi oqué iirohano tsi 
ratiyamaqué aniqué toa quinia paxa cato. 8Jama, Dios qui oquë- 
oquériama ini quiha toa jariapari ca arati quinia. Toa quinia yoati 
tsi Dios nëcaniquë: 

“Jaha bësocana. 
Tsëquëxëhi quiha arati quinia paxa ca Chani ra. 
Toa bari tsi quiha Israël ca nohiria bo, Judá maxo, tihi cabo 
qui naa xabahamati quinia paxa ca Chani axëquia. 
9 Jamërixëhi quiha naa xabahamati quinia Chani paxa cato; 
naa jato naborëquëbo qui ë ani ca chani jamëri cato. 
Jabi toa jariapari ca xabahamati quinia Chani jato qui ë 
aniquë, Egipto mai quima jato mëpixo na. 

Toa Chani ja bicasyamacani quiha. 
Jaha tsi jato ë jisbërianiquë rë. 
10 Jama, tobi xo toa xabahamati quinia ca Chani paxa cato, naa 
noho Israël ca nohiria bo qui ë acaina. 
Toa bari tsëquëno tsi jato shina qui noho yoba bo nanëxëquia. 
Jato shina 6 tsi toa yoba bo quënëxëquia, noho Chani ja shina- 
bënoyamacano iquish na. 
Jatsi toa bari tsi jato Dios yoi ixëquia. 
Jasca, noho nohiria yoi icaxécani quiha jato ri. 
11 Toatiya tsi jahuë xatë yoi tiisimayamaxëhi quiha nohiria, éa ja 
cahëyoicaxëcanai iqui na. 
Jasca, ‘Ibo mi cahëti xo ra” iyamacaxécani quiha ëa yoi ja 
cahëcaxëcanai iqui na. 
Toatiya tsi ëa cahëcaxëcani quiha nohiria bo tëquë, naa yonati 
bo, chama bo ri. 
12 Toatiya tsi jato jocha masaxëquia. 
Masaxo tsi jato jocha bo shina-bënoxëquia ra” 
nëa tsi Israél ca nohiria bo qui Dios nëcani quiha. 13 Jatsi 
nicaparicana. Toa Moisës arati quinia siri ratixëti nori ini quiha 
nohiria bo xabahamati quinia paxa cato i Dios ni quiha. Sirinani 
quiha toa jariapari ca arati quinia. Nati basima xo. 


Mana ca arati quinia paxa cato 


1Jabi toa jariapari ca xabahamati quinia no tsayaparino. Yoba 

bo, arati jabi bo, arati iti, tihi cabo toa jariapari ca quinia 
jayaniquë. 2Tobi ini quiha jahuë arati tapasa. Tapas xara tsi 
quiha dos ca naquëtë bo iniquë. Toa jariapari ca naquëtë tsi quiha 
candelero, mesa, Dios qui acacani ca mapari, tihi cabo iniquë. 
“Arati iti” toa naquëtë quënahacani quiha. 3 Jatsi naquëtë huëtsa 6 
iti ini quiha. 4Toa naquëtë tsi oro ca altar, incienso mëshati, Dios 
Chani jaya ca caja-cajaria, tihi cabo iniquë. Jabi oró tsi naa caja- 
cajaria rabahacani quiha. Jasca, jaxara ini quiha oro ca pitéxti, naa 
mana ax paquénish ca mapari jaya cato. Jasca, caja xara ini quiha 
Aarón yamaba coti jihui, naa nihipëhi joconi cato. Jasca, jaxara 
ini quiha toa dos ca maxax para bo, naa Dios yoba jayanish cabo. 
5Jatsi caja cacha nii iniqué ángel jisiria ca querubine bo, naa Dios 
iti obéso cabo. Jocha masahacahai ca iti maxéni ini quiha jato 

Xabachd ca carati tapasa 


mëstë ca pëhi bo. Jabi toca tsi ja iniqué toa arati tapasá no. Yama 
xo xabaca tëxë bo yoati rë. 

6Toca tsi quiha jatiroha ca jahuë bo janahacaniquë toa arati 
tapasa no. Jatsi jatiroha ca bari tsi quiha toa jariapari ca naquëtë 
qui arati ibo bo jiconiquë jato nohiria bo bax jato yonoco ati. 
7 Jama, toa rotamë ca raiti oquëri ca naquëtë huëtsa qui jiconiquë 
toa arati ibo-iboria roha. Jatiroha ca bari tsi ja jicoyamani quiha. 
Xënipa ca huësti ca bari tsi quiha jamë tsi ja jiconiquë. Jicoxo 
tsi quiha Dios qui acacani ca jimi ja boniquë jahuë jocha, jahuë 
roa ca qui jicotimaxëni nohiria bo iniquë. Roa quiha. Jabi Dios qui 
basimatimaxëni ja icani quiha rë. Dios qui no basimati mëtsanox 
pari no tsi toa jariapari ca arati xobo, jahuë yoba bo, jahuë jabi 
bo, tihi cabo jatihuahacati nori iniquë ra. Tihi ca tsi noqui jismahi 
quiha Espíritu Santo. 9Jabi jisti-jistiria roha tsi xo toa jariapari 
Jabi toa siri ca quiniá tsi ofrenda bo, tépas-hacanish ca yohina bo, 
tihi cabo Dios qui axo tsi quiha jari jato jocha nohiria bá shina- 
shinaniqué rë. Bahuéhacahama jato shina ini quiha rë. 10Jabi Dios 
arati quinia paxa ca jonox pari no tsi noqui jénima ini quiha toa 
jabi bo, naa oriquiti, jéné ashimahaina, tihi cabo. Jama, jaboqui 

Dios chani jaya ca caja-cajaria 


niahacaxëti xo toa jabi bo iquia, xabahamati quinia paxa ca joni 
iqui na. 

11 Joniquë noba Arati Ibo-iboria Jesucristo ra. Joxo tsi quiha noba 
arati quinia paxa ca ja chitahëhuaniquë. Toa quinia banahuaqui 
noa ra jaboqui. Jatsi nëa mai xo tsi jahuë yonoco jatihuahax tsi 


Jesu jiconiquë. Jatini quiha jahuë yonoco ra. Jasca, jicopama tsi 
cabrito jimi, vaca baquë jimi, tihi cabo ja boyamani quiha, naa mai 
ca arati ibo-iboriá boni jasca cato. Jama, jahuë jimi yoi ja boniqué 
ra. 13 Jabi toa jariapari ca arati quiniá tsi quiha cabrito jimi, vaca 
baqué jimi, mëshahaca ca vaca baqué tsisté, tihi caba tsi nohiria bo 
ashimahacaniqué jato bahuéti. Toca tsi jato yoi ca mébihacani quiha. 
14 Jabi toatiya tsi jënima pi toa jabi bo iirohano tsi ¿jaboqui oquë- 
oquéria iyamayamahi ni Cristó noqui mébihaina, ja résoni cató no? 

Espíritu Santo tsi Dios qui jamë ja aniquë ra. Oquëria ca ofrenda ja 
ini quiha. Jasca, jocha yama ja ini quiha. Anomaria tsi xo toa no bax 
ja rësonina iquia. Ja tsi xo toa noba shina 6 ca noqui rësomahai ca yoi 
ca jahuë bo bahuéti cato. Tocahi quiha jahuë jimi ra, bësohai ca Dios 
bax no bësono iquish na. 

15 Jatsi tsayacahuë. Oquë ca xabahamati quinia paxa ca 
otohi quiha Jesu ra. Otopama tsi noqui, naa Diós quénani cabo 
bësopaoma-xëqui, jahëpa Diós yoani jascaria. Noqui xabahamati 
quinia paxa ca Ototi Ibo-iboria tsi xo naa ra, nohiria ba jocha 
quëshpi ja rësoni iqui na. Toca tsi toa jariapari ca xabahamati 
quinia nama ca jochacanaibo ja paquëmani quiha. 16 Nicaparicana. 
Nohiria ba jabi tsi xo toa testamento icanai ca papi huishahaina 
rësonox pari. Toca tsi jato jahuë bo tëquë acani quiha tsohuëcara 
qui. Nohiria ba jabi quiha. Jabi rësoparixëti quiha nohiria, 
jahuë jahuë bo acacanox pari no. ¿Résojaha? Toa nicaqui noa. 
17 Rësoyamapijano tsi mahitsa copiyama tsi xo toa ja quënëni ca 
papi, naa testamento cato. Chama yama. Jama, ja rësopino tsi 
chama jaya xo toa ja quënënina. Jaquirëquë jahuë jahuë bo bichi 
quiha nohiria. 18 Jascaria ca quiniá tsi yohina tëpas-hacani quiha 
toa jariapari ca xabahamati quinia chitahëhuahacanox pari no. 
Rësoti pari ini quiha yohina. 19 Jariapari tsi quiha nohiria bo qui 
Dios yoba tëquë Moisës yoaniquë. Yoaxo tsi quiha cabrito, vaca 
baquë, tihi cabo ja tëpasniquë. Rësoniquë yohina bo ra. Jaquirëquë 
jënëpaxa roihacacanish ca jimi tsi nohiria bo, Dids quënëhacani 
ca yoba bo, tihi cabo ja ashimaniquë. Lana shini, mëshi pistia, tihi 
cabá tsi jato ja ashimani quiha. 20 Ashimahax tsi quiha “Naa jimi tsi 
chitahëxëhi quiha Diós noqui xabahamati yoba ra” i nohiria bo qui 
ja niquë. 21 Jaquirëquë jato arati tapas ja ashimani quiha jimi no. 
Jasca, jaxara ca jahuë bo tëquë ja ashimani quiha. 22 Jabi jimi tsi 
ashimahacaxëti nori iniquë toa jahuë bo tëquë. Jabi jimi yama tsi 
bahuëhacatimaxëni xo jocha ra. 


Noba jocha masahi quiha Cristo jimi 


23 Jabi toca tsi quiha toa arati tapasá ca jahuë bo, arati ibo bo, 
nohiria bo, tihi cabo roahuahacaniquë yohina jimi no. Dios jaria- 
jaria ca jahuë bo jismanish ca jisti roha ini quiha toa jariapari 
ca arati quinia iquia. Jahuë jaria-jaria ma quiha. Jahuë jaria- 
jaria quinia tsi xo mana. Jaha tsi xo toa noba oquë-oquëria ca 

ofrenda ra. 24 Jabi naa mai ca joni bá ani ca arati iti qui Cristo 
jicoyamani quiha, naipa ca yoi ca iti qui nori. Jahuë jaria-jaria ca 
qui ja jiconiqué ra. Toa mana ax no bax Dios bésojó tsi jisiquihi 
quiha noqui mëbiti cato. 25 Jicoxo tsi jamë Dios qui tëquëroha- 
atëquëroha-yamahi quiha, naa mai ca arati ibo bá Dios qui ofrenda 
ca qui jicohi quiha jato arati ibo-iboria. Huëstima, naa tocanoma 
tsi yohina jimi bohi quiha. 26 Jama, tocayamaniquë Cristo ra. 
Huëstima pi jicorohahi tsi huëstima tsi ja namëhacati nori iquë 
ani quiha, naa mai nëhohuahacanitiya rohari. Jama, huësti roha 
tsi Cristo jisiquiniquë, naa xaba résó no. Nati jamë ja acai catë tsi 
quiha jocha chama quéyohi ja joniquë ra. 27 Jasca, huësti tsi xo toa 
nohiria bo rësoxëhai ri. Jaquirëquë tsëquëxëhi quiha nohiria ba 
copiti bari iquia. 28 Jascaria, huësti roha tsi Cristo namëhacaniquë 
huëstima ca nohiria ba jocha mëbixëna. Jasca, jotëquëxëhi quiha 
manacanaibo bixëna, jocha bax namëhacatëquëti nomari. 
10 LJabi noba jaria-jaria tsi xo toa no bax Cristó acaina. Jahuë 
jaria-jaria ma xo toa noba jodioba yoba bo. Toa yoba bo 
tahëhax tsi quiha jatiroha ca xënipa tsi yohina bo tëpas-hacaniquë 
nohiria ba jocha quëshpi na. Jatihuahacayamani quiha toa yohina 
bo ja tëpascanaina. Yama jahuë rëso ini quiha. Jasca, toa jabi tsi 
masahacatimaxëni ini quiha toa Dios qui aracanaiba jocha ra. 
2Jabi jato jocha pi masahacayoirohano tsi quiha jato shina 6 ca 
yoi ca jahuë bo ja shina-bënoquë acaniquë iquia. Jatsi jatiquë ani 
quiha jocha quëshpi yohina bo ja tëpascanaina iquia. Jasca, yama 
jato shina 6 ca yoi ca jahuë bo iquë ani quiha jato qui quësoti ra. 
3 Jama, jatiroha ca xénipá tsi quiha yohina bo ja tëpascaniquë. 
Tépasxo tsi jari jato jocha yoi ja shina-shinacani quiha. 4Jabi 
cabrito jimi, vaca bënë jimi, tihi cabá tsi masahacatimaxëni xo 
nohiria ba jocha ra. 
5Ja tsi xo toa mai qui jopama tsi quiha Dios qui Cristo 
nëcaniquë: 
“Tëpas-hacanish ca yohina bo, ofrenda bo, tihi cabo bicasyama 
xo mia ra. 
Jama yora yoi ë bax mi shomahuaquë. 
6 Nohiria ba jocha quëshpi bo tsi yohina bo pi tëpas-hacano tsi 
ja mëshahacacano tsi raniyamaqui mia. 
7 Jatsi, Nëa xo ëa, Diós. 

Jaha mi quëëhai ca axëquia ra, naa mi libro 6 ca quënëni ca 
jascaria” ” 

nëa tsi Cristo nëcani quiha jahuë Jahëpa qui. 8 Jatsi tsayacahuë. 
“Tëpas-hacanish ca yohina bo, ofrenda bo, tihi cabo Diós 
bicasyamaniquë” ii quiha. Jasca, “Nohiria ba jocha quëshpi tëpas- 
hacanish ca yohina bo, mëshahacanish ca yohina bo, tihi cabo 
bicasyama xo” i Cristo ni quiha. 9 Jatsi, “Néá xo ëa, Diós. Jaha mi 
quëëhai ca axéquia ra” i ja ni quiha. Toca tsi quiha toa jariapari 
ca arati quinia Cristó jatihuaniquë. Ja ratini quiha. 10Ratixo tsi 
quiha jahuë yora ja aniquë jocha quëshpi na. Huësti roha tsi jamë 
ja mëani quiha tëpas-hacati. Jatsi jatiniquë jocha quëshpi yohina 
bo ja tépascanaina ra. Jaha tsi Dios shina Jesú aquë tsi quiha jocha 
quima no bahuéhacanique ra. 

11 Jabi jatiroha ca bari tsi jato yonoco aqui jodioba arati ibo bo 
tëquë. Jocha quëshpi bo tsi yohina bo tëpasroha-tëpasrohacani 
quiha. Jatiyamahi quiha toa ja tépascanaina ra. Jasca, nohiria 
ba jocha masatimaxëniria tsi xo toa Dios qui ja acanana. 12Jama, 
huësti roha tsi quiha nohiria ba jocha quëshpi bo tsi jamë Cristo 
aniquë namëhacati. Atëquëyamahi quiha. Axo tsi quiha Dios 
mënëcaya tsi ja tsahoniquë yonaxëna. 13 Jaboqui manahi quiha 
tojo xo na. Jahari ja jonox pari no tsi ja namá tsi ja pasomaha cabo 
tëquë janaxëhi quiha Dios, yonahacati. 14 ëTsayacanai2 Nohiria ba 
jocha quéshpi bo tsi huésti roha tsi ja naméhacani quiha. Ja ini cató 
tsi jocha quima xabahamahacanish cabo tëquë ja oquëhuarianiquë 
ra. Jocha quima jato ja aquëquëpaomani quiha. 15Jabi jabija tsi xo 
naa é quénéhaina iquia. Jascaria ca yoahi quiha Espíritu Santo ri: 

16 *Chani paxa ca tsi xo naa jato qui ë acaina. 

Toa bari tsëquëno tsi jato shina qui noho yoba bo nanëxëquia” 
iquiina. 
17 Jaquirëquë, 
“Jato jocha bo shina-bënoxëquia ra” 
i Espíritu Santo ni quiha. 18 ëTsayacanai2 Nohiria ba jocha Diós 
shina-bënoniquë ra. Ja tsi xo toa jaboqui yohina bo tëpasyamaqui 
noa noba jocha quëshpi na. Mahitsa tsi xo toa acaina ra. 


Dios qui no basimati xo 


qui jicoti mëtsa xo noa, Jesu ini catë no. 20Jicoti quinia paxa ca 

tsi xo naa ra. Jaboqui yama tsi xo toa noqui quétiahaina, naa 
arati xobó ca rotamé ca raiti jasca cato. Naa noqui bésomati 
quinia paxa ca Cristó japécaniqué, naméhacati jahué yora ja 
aniquë no. 21 Jatsi jaboqui Arati Ibo-iboria jaya xo noa ra. Noqui 
iglesiá ca chahahuacanaibo téqué otohi quiha ra. 22Ja iqui tsi 
Dios qui no basimati xo. Jahué iti qui jicoti métsa xo noa ra, shina 
jia ca no jayahai iqui na. ¿Dios qui no chitimiyoiyama-yamani? 
¿Jahué baqué jimí tsi noba shina bahuéhacayamayamani? Jasca, 
¿noba jocha masahacayamayamani? 23 Ja tsi xo toa Cristo noqui 
xabahamaxéhai ca ó pasoqui noa ra. Parayamahi quiha Dios iqui 
noa ra. “Mato shomahuariaxéquia” ¿i noqui ja yamayamani? 

24 Jatsi no mëbinati xo, noiti, jia ca ati. 25Arati chahahuacanaibo 
caticano tsi mato xobó tsi chitëyamacana. Jabi tocacani quiha 
huésti huésti cabo pé. Jama, chamahuanacana aranabéquiti. Jabi 
tsëquëti basima xo Ibo bacahai ca bari ra. Ja iqui tsi oqué tsi no 
chamahuabéquinano iglesia qui cati. 

26 Jabi tobi xo toa Cristo quima casocanaibo rë. Jabija ca 
cahéhax tsi jari jochacani quiha, yoi ca ó quëëhi na. Nicaparicana. 
Cristo quima pi no bésoyoicasno tsi yama tsi xo toa noba jocha 
masahacati quinia huétsa ra. Jasca, mahitsa tsi xo toa jato jocha 
quëshpi bo tsi yohina tépas-haina ra. Jahuësti ca quinia tsi xo 
Cristo ra. ?7 Copiti bari ó roha pasohi quiha toa Cristo quima 
casocanaibo iquia. Dios nicamisxëniria cabo mëshahacahai ca 
shina-shinacaxécani quiha. Raquéria tsi xo toa copi ra. 28Jabi 
Moisés tiya tsi quiha nohiria bo copihacaniqué jato jocha 
quëshpi na. Noixoma tsi Moisés yoba nicamisxéniria cabo 
naméhacani quiha, dos, tres, tihi cabo jato qui quësoniquë 
no. 29 Jama, djënahuariaxëhi ni Dios ra, jahué Baquë nohiria 
shirahuaqué no? Oquë-oquëriaxëhi quiha jahué copi ra. Tocapiquí 
tsi nohiria ba jocha masati Cristo jimi, Dios xabahamati quinia, 
tihi cabo niahi quiha toca ca nohiria rë. Ja qui mahitsa xo. 

Jasca, noqui shomahuahai ca Espíritu Santo ocahuahi quiha 

ré. ¿Copihacayamayamaxeéhi ni toca ca nohiria ra? 30 Jatsi 
quiniacaxécana. "Ea yoi tsi xo toa nohiria bo Copiti Ibo-iboria. 
Copihacaxëhi quiha jochacanaibo ra” di Dios yamayamani? 

Jasca, “Jahuë nohiria bo copixëhi quiha Ibo Dios” ii quiha. 31 Jatsi 
quiniacaxëcahuë. Raquéria tsi xo toa bësohai ca chamaxéniria ca 
Dios copi bichiina iquia. 

32 Jama, Dios huëa bixo tsi huëstima tsi ma tënë-tënëniquë Dios 
bax na iquia. Toa ma shina-bënoyamano. Toatiya tsi chahahuabéna 
cabo ma i-ipaoniquë. 33 Jasca, toatiyá tsi nohiria bo bésojo ax 
tsi ma shirahuahacaniquë. Nohiria bá mato yosipaoni quiha. 
Jasca, tënëmahacanish ca huétsa bo ya ma niiniquë, jascaria tsi 
nohiria ba jato yosiniqué no. 34Jasca, cárcel qui namëhacanish 
ca chahahuacanaibo ma shina-shinaniquë. Jasca, mato jahuë bo 
Dios cahëyamacanaiba mëbiyoquë tsi quiha ma caxayamaniquë 
pa, oquë ca naama-naamapaohai ca jahuë bo 6 pasohi na. Tihi 
cabo tsi shinacana iquia ra. 35Tihi cabo shinapama tsi Jesu qui 
ma chitimihai ca janacayamano. Tobixéhi quiha mato copi-copi 
jiaria cato ra. 36 Jatsi yosanayamacana. Dios shina ma ati xo ra. 
Tocapiquí tsi mato bax ja acatsai ca, naa ja yoani ca bixéqui mato 
ra. 37 Jabi Dios tocani quiha Quënëhacanish cabo ó no: 

“Meri tsi tanapistia rohano tsi joxëhi quiha joxéhai cato. 

Bamayamaxéhi quiha. 

38 Ja jono tsi bésocaxécani quiha ja qui chitimicanaibo, naa 
méstéhuahacahax ca nohiria bo. 

Jama, tsohuëcara pi é quima casono tsi ja qui raniyamaxëquia” 
i Dios ni quiha. 39 Jama, toa quëyohacaxëti ca casocanaibo ma xo 
noa ra. Noqui ri tsi xo toa xabahamahacaxéti cabo, naa Jesu qui 
chitiminish cabo ra. 


Chitimiti iboria cabo 
1 1 1Chitimiqui tsi jaha no pasohai ca bixëti cahëqui noa ra. 
“Tocaxëti xo” iqui noa ra, Dios Chani qui chitimihi na. 2Jabi 
chitimiyoiniquë noba naborëquëbo ri. Ja chitimicanai ca iqui tsi 
jato qui Dios rani-raniniquë. 

3 Jabi Dios qui no chitimihai catë tsi Dios Chaní tsi jatiroha ca 
nëhohuahacani ca cahëqui noa ra. No jisnoma catë tsi jatiroha ca 
acacani quiha, naa noqui bëroria ca jahuë bo. 

4Chitimiyoiniqué Abel yamabo. Ja chitimihai catë tsi quiha 
ofrenda jia ca Dios qui Abël aniquë, naa jahuë rëquëmë Cain 
oquë cato. Ja iqui tsi mëstë ja tocahacaniquë, jahuë ofrenda qui 
Dios raniquë no. Jaboqui bësoyama ja no ri tsi jari noqui bëso xo 
ja anina ra. Jari Dios qui ja chitimiyoini ca shina-bënoyamaqui 
noa. Noba shina 6 bëso xo ja anina iquia. Jasca, no tocaxëti xo 
noqui ri. 

5Chitimiyoiniqué Enoc yamabo ri. Ja chitimihai cató tsi Enoc 
mana Diós boniquë. Ja rësoyamani quiha. Ja yopahacanique, 

Diós bini iqui na. Jabi mana canox pari tsi quiha Enóc Dios 
ranihuaniquë. 6 Jasca pi Dios qui chitimiyamaquí tsi Dios 
ranihuayamapistiaria-xéqui noa, noqui ri. Jabi bëso xo Dios ra. Jia 
tsi méracanaibo copixéhi quiha ra. Tihi ca tsi chahahuayoiti xo 
tsohuécara ca Dios qui johai cato. 

7Chitimiyoiniqué Noé yamabo ri. Ja chitimihai cató tsi 
quiha Dios yoba-yobaria ja nicaniqué. Joxéhai ca jënë nicaxo 
tsi quiha Dios ja chahahuaniqué. Chahahuaxo tsi quiha barco 
jahéhuaxéniria ca ja aniqué, jahué-na bo xabahamati. Ja ani cató 
tsi janyama toa chahahuayamacanaibo ini nori ca ja jismani quiha. 
Toca tsi mésté Noé tocahacaniquë, Dios qui ja chitimihai cató no. 

8Jatsi chitimiyoiniquë Abraham yamabo ri. “Mai huétsa qui 
cata” i ja qui Dios qué tsi quiha ja caniqué ra Dios qui chitimihi na. 
Jahué mai jisbéria tsi quiha jahué quinia ja cahéyamanique, Diós ja 
qui acasni ca mai qui caquí na. 9 Dios qui chitimihi tsi toa carayana 
ca mai tsi ja raca-racaniquë. Shishohai ca jascaria ja ini quiha. 
Tapasá roha tsi quiha ja raca-racaniqué. Jasca, toca tsi racani quiha 
Isaac yamabo, Jacob yamabo ri. Dios Chani ja bicani quiha jato ri, 
naa Abraham Dios Chani bini jascaria. 10Toca tsi Abraham raca- 
racapaoni quiha oqué ca yaca ó pasohi na. Diós acai ca yacata, naa 
naamapaohai ca yaca ó ja quëëni quiha. 

11 Jatsi Dios qui chitimiyoiniqué Sara yamabo ri. Ja chitimihai ca 
iqui tsi tohoyati métsa ja iniquë, sirixëni ja iquë ri. Jatsi baqué ja 
comaniqué ra. Diós parayamani ca Sara cahëni quiha. 12Ja iqui tsi 
Abraham yamabo quima, naa résopaimaria inish ca quima tihiria 
ca nohiria bécaniqué ra. Tocanoma xo jahué chahitaxocobo iquia. 
Naipá ca huishti bo, ia quémapó ca mashënë, tihi ca jascaria ca xo. 

13 Jabi Dios qui chitimipama tsi quiha naa nohiria tëquë 
rësoyoniquë, naa jato qui Diós ani ca Chani jatihuahacanox pari no. 
Basi xo tsi quiha Diós jato qui yoani ca jahué bo jatihuahacaxéti 
nori ó ja pasocaniquë. “Mai ca carayana ca bohocanaibo roha xo 
noa. Noba racati yoi ma xo naa mai ra” i jaca ni quiha. 14 Jabi jato 
iti yoi mëra-mëracani quiha toca ca chanicanaibo ra. 15 Jato mai 
yoi jisbëria tsi quiha jahari ja bocasyama-caniquë. Tsayacahuë. 
Jato mai pi ó quéérohahi tsi jahari ja bocaqué aniqué iquia. 

16 Jama, oqué ca mai ó ja quëëcaniquë, naa mana ca mai. Ja tsi xo 

toa bérabiyamahi quiha Dios, jato Dios quënahacati, jato bax yaca- 
yacaria yoi ca ja shomahuani quëshpi na. 

17 Jasca, Abraham yamabo Diós tanamaquë tsi quiha jia tsi Dios 
yoba ja nicaniquë, ja qui chitimiqui na. Dios qui jahuë baquë yoi 
ja aniquë tëpas-hacati. Jahuë baquë yoi tëpaspaimaria naa Dios 
Chani nicanish ca joni ini quiha. 18 Tsayacahuë. Toa huësti ca 
baquë yoi tëpasti ja iniquë ra, “Mi bax huëstima ca chahitaxocobo 
saihuaxëqui mi baquë” i ja qui Dios niquë no ri. 19 Jabi jahuë baquë 
Isaac tëpas-rohapiqui tsi jahuë baquë bësotëquëmati chama Dios 
jayani ca ja cahëni quiha. Rësoti jahuë baquë nori ca 6 ja pasoni 
quiha. Jama, jahari Abraham yamabo qui jahué baquë Diós aniquë 
ra. Bësotëquëmahaca-nish ca jascaria jahuë baquë iniquë iqui noa. 

20 Jasca, Dios qui chitimiyoiniqué Isaac yamabo ri. Chitimiquí 
tsi quiha jahué baquë bo, naa Jacob, Esaú, tihi cabo bax Isaac 
bëhoxniquë, Dios jato shomahuaxéno iquish na. 21 Jasca, chitimiquí 
tsi quiha José baqué bo bax Jacob yamabo bëhoxniquë, Diós jato 
shomahuaxéno iquish na. Résonox pari tsi quiha nii tsi jato bax 
ja bëhoxniquë jahuë coti jihui rëso quépi. 22 Jasca, rësonox pari 
tsi quiha “Egipto mai jisbëriaxëhi quiha Israël ca nohiria bo” i 
Josë niquë, Dios qui ja chitimini iqui na. Jasca, jahuë jimibo ja 
yobaniquë jahuë xao bo ja bocano, Egipto ja jisbëriarohacaxëcaquë 
no. Toá tsi ja maihuahacacasyamani quiha. 

23 Jasca, chitimiyoiniquë Moisës yamaba nabo ri. Dios qui 
chitimiqui tsi quiha tres ca oxë no tsi jato cobëna ca baquë ja 
jonëcaniquë. Toa Egipto rey qui ja raquëyamacaniquë, oquë- 
oquëria ca jato baquë ini ca jisi na. 

24 Jatsi shinahacax tsi quiha Dios qui Moisës yamabo 
chitiminiquë jaa ri. Ja qui yoi ini quiha toa “Egipto rey jahini 
baquë” ja quënahacahaina. 25Ja qui oquë ini quiha toa Dios 
nohiria bo ya ja tënë-tënëhaina. Ranihua-hai ca janacahai ca jocha 
quima ja casoniquë jato béta xo tënëxëna. 26 Ja qui oquë-oquëria 
ini quiha toa joxëhai ca Xabahamati Ibo bax ja tënëmahacahaina 
ra. Rëquë ca joxëhai ca copi ó ja pasoni quiha. Ja tsi xo toa ja qui 
yoi toa Egiptó ca copixëni ca jahué bo ini quiha. 

27 Jaquirëquë Egipto mai Moisës jisbërianiquë Dios qui chitimiqui 
na. Jisbëria tsi quiha toa chamaxëniria ca rey qui Moisës 
raquëyamaniquë. Jahari ja cacasyamani quiha jisnoma ca Dios 
ja jisni iqui na. 28Dios qui chitimiqui tsi quiha toa pascua fiesta 

Moisés chitahëhuaniquë. Egipto ca mai jisbërianox pari tsi jimi 

tsi jato xobó ca caiti bo ja ashimacaniquë, Diós raani ca Namëti 
Angël jato jariapari ca baquë motsayamano iquish na. 29 Jisbëria tsi 
quiha la Shini Israél ca nohiria ba shitaniquë, Dios qui chitimiquí 
na. Mai shina toa napata ini quiha. Jama, néachiyoni quiha toa 
shitacasnish ca Egipto bo tëquë, jasca ca tanahi na. 

30 Jatsi yaca Jerico ax tsi quiha chitimiyoiniquë Israël ca nohiria 
bo ri. Siete bari no tsi toa yacata panëhua ja tëamëcaniquë. Dios 
qui ja chitimiyoicani iqui tsi poxoniquë toa panëhua ra. 

31Dios qui chitimiyoiniqué toa yacatá ca joni mëtsaxëniria 
ca carayana ca Rahab yamabo ri. Toa bari tsi quiha Dios 
nicamisxëniria cabo ya ja quéyohacayamanique, jia tsi toa 
jotamiscanai ca Israël ca joni bo ja joihuani iqui na. 

32 Jabi tobi ini quiha huëstima ca Dios qui chitiminish cabo ra. 
Narisqui xabaca rë jatiroha cabo yoati. Tobi quiha Gedeón, Barac, 
Sanson. Tobi quiha Jeftë, David, Samuel, Dios Chani yoanish cabo. 
Tihi cabo Dios qui chitimiyoiniquë. 33 Dios qui chitimihi tsi quiha 
chamaxëni ca pais ca nohiria bo bëboti mëtsa ja icaniquë. Jia ini 
quiha toa ja acanina. Jatsi Diós jato shomahuaniquë rëquë jato ja 
yoani jascaria. Dios qui Daniel chitimini iqui tsi japéquétimaxéni 
toa cama bo ini quiha, pixéna. 34Chihí tsi quéyohaca-timaxéni 
huétsa bo ini quiha. Saipí tsi acacatimaxéni Dios Chani yoanish 
cabo ini quiha. Coshinariani quiha toa coshiyama ca nohiria 
bo ra. Raquéhaxma tsi ja nianacani quiha. Carayanaba soldado 
bo ja bébocani quiha. 35Jasca, chitimiyoiniqué jato yoxa bo ri. 
Chitimicano tsi quiha jato bax jató-na bo bësotëquëmahacaniquë. 

Rësoniquë huëtsa bo tënëmahacahax na. Ja paquëmahacacanai 
ca oquë ini quiha ja rësocanaina Ibo bax na. Oquë ca bësohai ca 6 
ja pasocani quiha, bësotëquëhax na. 36 Huëtsa bo maihuahacaniquë. 
Huëtsa bo rashahacaniquë. Huëtsa bo nëxahacaniquë. Huëtsa bo 
preso qui nanëhacaniquë. 37 Huëtsa bo namëhacaniquë maxaxá 
no. Rësquëhati tsi quiha huëtsa bo yëjëhacacaniquë. Saipi tsi quiha 
huëtsa bo namëhacaniquë. Xobo yama huëtsa bo iniquë. Yohina 
bichi sahuëti tsi ja bohocaniquë. Parata yama ja icaniquë. Ja 
tënë-tënëcani quiha. Yosihacani quiha huëtsa bo. 38 Yoiria ja icani 
ca Dios cahéyamacanaibá quëscahuani quiha, jato oquë-oquëria 
jaca nori. Paxahi tsi xabaca, macabo, maiquini bo, tihi cabo qui 
racahi ja bocaniquë. 39 Jabi Dios qui ja chitimicaquë tsi quiha jato 

qui Dios raniniqué. Jama, Diós jato bax acasni ca jahuë bo jari 

ja biyamacani quiha toatiya no. 40 Jabi oquë ca iti jato bax acatsi 
quiha. Jasca, noqui rëquë Dios jato shomahuacasyamani quiha. No 
shomahuahacabëquiyoxëti xo ra. 


Jesucristo no banahuaxëti xo 


1 2 1Jabi noqui tëamë jascaria tsi xo toa Dios qui 
chitimiyoinish cabo. No bësocanai ca tsayacani quiha ra. 
Ja tsi xo toa noqui quëtiahai ca jahuë bo, naa noqui tsamicatsai 
ca jocha no niaxéti xo. Niaxo tsi jabanacanaibo jascaria tsi Dios 
yonoco no ariaxëti xo bëbocasqui na. No yosanayamano. 2Rëquë 
ca Jesu qui no tsayaxëti xo. Ja tsi xo toa noba Rëquëniniti Ibo- 
iboria. Noqui Tiisimati Ibo-iboria ca tsi xo naa ra. Jabi Dios qui 
ja chitimiyoini quiha jaa ri. Bërabiria toa cruzó tsi ja rësohai ini 
quiha. Jama, bërabihaxma tsi cruz qui ja cani quiha, rëquë ca 
ranihuahai ca jahuë bo tsayahi na. Jaboqui Dios mënëcaya tsi 
tsaho xo ra. Toa xo tsi yonahi quiha. 
3Jesu tënëni ca shinacahuë. Anomaria ini quiha toa ja qui 
jochahuaxëni cabo caxahaina ra. Ja yosanayamani quiha. 
Jabi toca tsi shinapihi tsi yosanayamaxëqui mato ri. Toca tsi 
coshihuahacaxéqui mato iquia. 4Jabi iriama tsi xo toa ma tënë- 
tënëhaina iquia. Jocha pasomaha nianapama tsi ¿naméhacahi ni 
mato pa? lyamaqui mato ra. 5Tonia mato qui Dios chanini ca ma 
shina-bénoniqué iquia. Xocobo qui jahépa chanihai jascaria tsi xo 
toa ja nécanina. 
“Mato yoi ca quéshpi tsi Ibobá mato copino tsi chahahuacana, 
noho baqué. 
Mato ja raahano tsi yosanayamacana. 
6 Jabi jatiroha cabo, naa jahué-na bo téqué jabihuahi quiha Ibo 
ra. 
Jasca, jatiroha ca jahuë baquë bo, naa ja bichii cabo rashahi 
quiha ra" 
ii quiha. 7Jatsi yosanayamacana ma ténéqué no. Jénima tsi xo 
toa ma tënëhaina iquia. Toca tsi mato oquëhuaxëhi quiha mato 
jahépa Dios, jahué baqué bo ma nori iqui na. Jabi yama tsi xo 
toa jahuë baquë yoi jabihuayamahai ca jahëpa ra. Jato baquë 
bo jabihuacani quiha jahëpa bo tëquë iquia. 8Jabi toca pi Diós 
mato jabihuayamarohano tsi éjénahuariahax jahué baqué bo 

ma iquë ana? Yoma bo roha ma iquë aquë iquia. 9 Jabi tobi xo 
noba mai ca jahëpa bo. Noqui ja rashacano tsi ¿mëri tsi jato 
chahahuayamayamahi ni noa ra? Jatsi noba mai ca jahëpa bo 
chahahuaquí tsi oqué tsi noba mana ca Jahépa no chahahuayoixëti 
xo iquia, bëso-bësoxëna. 10 Jabi no shinahanox pari no tsi noba 
mai ca jahëpa ba noqui rashapaoniquë. Jato qui yoi ca pi no 

aquë tsi noqui ja copipaoni quiha. Jascaria tsi noqui copihi quiha 
noba mana ca Jahëpa ri noqui mëbicatsi na. Noqui jabihuahi 
quiha, jahuë mëstëxëniria ca jabi no xatënano iquish na. 11Jabi 
tanapistiarohano tsi cohuë xo noa, no copihacaquë no. Noqui yoi 
tsi xo toa noqui ja rashacanaina. Jama, jaquirëquë mëstëxëniria ca 
jabi jayaxëqui noa ra. Oqué tsi bësoxëhi quiha toa jabihuahacahax 
cato iquia. 


Dios yoba nicamis-haina 
12Quiniacaxécahué. Mato ó ca chamayama ca réqué 
bocasyamacanaibo chamahuacana. Mato 6 ca mëmë- 
mëmëcanaibo coshihuacana. 13Jatsi rëquë Dios quinia 6 
tsi bocahuë. Jasca, toa quinia rohahuacana chamayama 
ca chitimicanaibo bax na, ja paquëyamacano iquish na. Ja 
chamanacano ra. 

14 Jasca, jatiroha ca joni bo ya jia tsi rabënabëquiti 6 quëëcana. 
Jasca, mëstëxëni ca jabi 6 quëëcana. Jabi Ibo jisyamacaxëcani 
quiha toa méstéhuahacahax ca jabi jayama cabo. 15 Jasca, 
mébinacana, Dios shomahuahai ca quima tsohuécaracá mato 
casomayamano. Jasca, quiniacaxécahué mato xéréqué tsi pahéria 
ca jascaria ca nohiria shinahayamano. Shinahaxo tsi mato 
chahahuacanaibo yosicaxécani quiha pé jato sémé no. Anoma 
quiha. 16 Quiniacaxëcahuë. Chotamisxëniria ca tsohuëcara ma 
manëyamano ra. Mai ca jahuë bo shinamisxëniria ca, naa Esat ini 
jasca ca manëyamacana. Huësti ca piti quëshpi tsi jahuë rëquëmë 
chama, naa jahuë jahëpa jahuë bo ibohuati chama ja inianiquë 
jahuë noma qui. Anoma ini quiha toa ja anina iquia. Mahitsa toa 
ibohuati chama ini ca ja quëscahuani quiha. 17 Jaquirëquë toa 
ibohuati chama jahari ja bicasniquë. Binoma ja ini quiha. Jatsi 
ara-arapama tsi jahuë jahëpa ja bënariani quiha shomahuahacati. 
Jahuë jahëpa shina rarinamatimaxëni ja ini quiha. Toca tsi jahuë 
xaba ja nianiquë pë. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


Hebreos 12 632 


18 Jatsi quiniacaxëcahuë. Chitimihai cató roha tsi Dios cahépiqui 
noa ra. Maméhacatima-xéni ca jisnoma ca Dios jahué bo qui 
chitimiqui noa. Tocama ini quiha toa jariapari ca arati quinia 
jahué bo. Moisés tiyá tsi quiha Maca Sinaí ca ririhai ca chihi, jahué 
chëquë, jahué tsëmo, toá ca xotohai ca yoshini, tihi cabo noba 
naboréquébá jisniqué jato bërë no. 19Toá ca trompeta pacotsa, 
Dios joi-joiria, tihi cabo ja nicacaniqué jato pahoquí no. Nicaxo tsi 
Dios ja bénacani quiha pasiti. Raquéria toa joi ini quiha. 20 Jasca, 
raquéria iniqué Dios yoba ri, naa “Acacaxéti xo toa tsohuécara ca 
naa maca motsati cato. Acacaxéti xo motsahai ca chaxpa bo ri” i 
Dios ni quiha toatiyá no. 21 Raquéria ini quiha toa ja tsayacanai ri. 
Ja tsi xo toa “Raquëhi tsi mëmë-mëmëquia rë” i Moisés ni quiha. 
mëtsa xo mato ra. Noba bësohai ca Dios yaca-yacaria tsi xo naa 
ra. Mana ca Jerusalén quiha. Jasca, jahá ca ángel tirixéni cabo, 
23iglesiá ca chahahuacanaibo yoi bo, naa mana ca quënëhacani ca 
jané jaya cabo, tihi cabo qui basimati métsa xo mato ra. Jasca, Dios, 
naa jatiroha ca nohiria bo copiti ibo-iboria qui basimati métsa xo 
mato ra. Jasca, mana ca méstéhuahacanish ca chahahuacanaiba 
shina bo qui basimati métsa xo mato ra. 24Jasca, tobi Jesu, naa 
noba xabahamati quinia paxa ca ototi ibo. Ja qui ri basimati 
mëtsa xo mato ra. Jabi toa arati quinia paxa ca chitahéhuahacani 
quiha jahué ashimahai ca jimí no. Tépas-hacanish ca Abel jimi 
oqué quiha. Nohiria bo xabahamati métsa xo ra. Jabi tihi cabo qui 
basimati métsa xo mato jaboqui ra. 

25 Jatsi quiniacaxëcahuë. Mato qui Dios chanino tsi nicacana. 
Jabi Dios chani Moisës yamaba yoaquë tsi quiha nicayamaniquë 
toa nohiria bo rë. Ja iqui tsi Dids jato copiniquë. Ja paxayamacani 
quiha. Jatsi, djënahuariahax noqui chanihai ca mana ca 
Dios quima no paxana, ja quima casohi na? 26 Moisés tiyá tsi 
quiha toa mai Dios joí yajohaniqué ra. Jaha bésopa. “Naa mai 
yajohatëquëxëquia. Jasca, toa bari tsi mai, naipá ca jahuë bo, tihi 
cabo tëquë yajohaxëquia ra” ii quiha Dios. Parayamahi quiha. 

27 Jatsi toa bari tsi jatiroha ca acacani ca jahuë bo yajohaxëqui 
Dios ra. Yajohaxo tsi jatiroha ca yoi ca mëbixëhi quiha. Jatsi 
chitëxëhi quiha toa yajohacatimaxëni ca jahuë bo roha, naa Iboba 
yonahaina. 28 Jabi yajohacatimaxëni tsi xo toa ja yonahaina ra. 
Jasca, noqui ri jahuë chama axëhi quiha Dios, no yonano noqui 

ri. Ja iqui tsi no rani-ranixëti xo. Jasca, jia tsi Dios qui no araxëti 
xo jahué chama yoi cahëhi na. 22Quéyohai ca chihi jascaria tsi xo 
noba Dios ra. 


Dios ranihuati quinia 


1 3 1Mabë xaté bo noi-noicana. Noiti jënëyamacana ra. 

2 Jasca, mato bëroma ca xatë bo orihuacana mato qui ja 
shishocaquë no. Cahëxoma tsi quiha ¿ángel bo noba naborëquëba 
orihuayamayamani? 

3Jasca, presó ca xaté bo shinacana, naa jato béta ma iquiria. 
Jasca, yosihacacanaibo mëbicana, jato béta tënëqui ri. 

4 Jabi ahui ya jobonati tsi xo jénima; huétsa ya jobonahai ca tsi 
xo anoma ra. Jabi chotamisxéniria cabo copixëhi quiha Dios. Jasca, 
ahui niacanaibo, bënë niacanaibo, tihi cabo copixëhi quiha. 

5 Parata ó quëëmisyamacana ra. Mato jahuë bo ya ranicana, 
“Mato jisbëriayamaxëquia” i Dios ni quëshpi na. Jasca, “Mato 
otoxëquia” i noqui ja ni quiha ra. 6Ja tsi xo toa raquëhaxma tsi 
nëcaqui noa: 

“Ea mëbi-mëbiriaxëhi quiha noho Ibo ra. 

Jatsi raquëyamaxëquia. 

éJénahuariaxo joni bë ëa yoshihuana ra?" iquiina. 

7 Jasca, mato rëquëniniti ibo bo, naa Dios Chani mato 
tiisimanish cabo shinacana. Dios bax ja acacani ca jahuë bo 
shinacana. Shinahax tsi jato jabi jia ca jascacana chitimihi na. 

8Jasca, rarinatimaxëni xo Jesucristo ra. Jatiroha ca bari jaharisi 
tsi xo, jaboqui, huëaquë, xéni huétsá no. 9Ja iqui tsi jaméri ca 
chaní tsi janyama mépihacayamacana, naa piti yoati na. Oqué 
tsi xo toa Dios noihai cató tsi chamahuahacahaina iquia. Noba 
piti yoi tsi xo toa ra. Jama, tobi xo toa piti yoba mahitsa ca 
banahuacanaibo. Toca ca yobá tsi mébihacapistiayamariacaxécani 
quiha iquia. 10 Jabi altar jaya xo noa, noqui Cristo banahuacanaibo 
ri, naa Jesu acacani ca crüz. Ja tsi xo toa noqui chamahuahaina, 
piti yoi ja nomari. 11Jabi toa jodioba quiniá tsi yohina tëpas- 


€ 


jimi bohi quiha nohiria ba jocha quëshpi na. Jatsi yaca cacha ca 
nabiri xo tsi toa tépas-hacanish ca yohina yora bo méshahi quiha. 
12 Jascaria tsi yaca cacha xo Jesú ténéniqué jaa ri, jahuë jimí tsi 
jato jocha quima nohiria bo bahuëxëna. 13Jatsi noba mahitsa ca 

yoba bo, jabi bo, tihi cabo no jisbëriano Jesu qui caxëna. Caxo tsi 
ja bërabihai ca no xatënano noqui ri. 14Jabi naa mai tsi yama tsi 
xo noba racati-racatiria ra. Noba mana ca iti-itiria ó quëëqui noa 
naa rëquë cato. 15 Jatsi Jesucristó tsi jia tsi Dios no ocahuano iquia, 
noba janá no. Dios qui no acai ca ofrenda quiha. Jasca, noba janá 
tsi Dios oqué nohiria huétsa bo no cahémati xo. 16 Jasca, jia ca ati 
shina-bënoyamacana. Huétsa bo mébicana. Tihi cabo tsi xo toa 
Dios no ranihuahai ca ofrenda bo iquia. Tépas-hacanish ca yohina 
bo ó qué&yamahi quiha. 

17 Jasca, mato rëquëninicanaibo nicacana. Mato pi ja yobacano 
tsi nicacana. Jia tsi mato shina ó bésocani quiha ra. Jabi Dios qui 
jatiroha ca jahué bo ja bërohuacaxëcanai ca iqui tsi anomaria tsi 
xo toa mato ó ja bésocanaina. Jatsi jato yoba pi ma banahuano 
tsi ranixo tsi jato yonoco acaxécani quiha. Jama, jato yoba pi ma 
nicayamano tsi cohuëcaxëcani quiha. Tocapimano tsi djënihuariaxo 
mato ja mébicana ra? 

18No bax béhoxcana. Jaboqui yama tsi xo toa noba shina ó 
ca jahué bo noqui quésohaina iquia. Jatiroha cató tsi jia ca roha 
acasqui noa. 19 Jasca, Dios qui bëhoxcana, mëri tsi jahari mato qui 
ë jono. 


Joihuahaina 


20 Jabi noba Jesucristo Diós bësotëquëmaniquë ra. Ja ini iqui 
tsi no noho Bësoti Ibo-iboria ja manéni quiha. Jasca, jahuë jimí 
tsi toa i-ipaohai ca xabahamati quinia paxa ca chitahëhuahacani 
quiha. 21 Jatsi nohiria bo ranihuahai ca Diós mato shomahuano, 
jia tsi jahué shina ma ano iquish na. Jahué Jesucristó tsi noqui ja 
jabihuano ra ja qui jia ca iti. Jasca, Jesucristo ocahuahacano ra. 
Iqué. Amén. 

22 Jabi tëtëcariama xo naa é quénéhana, ëbë xaté bá. Jia 
tsi naa chani ma nicano ra. 23Jasca, preso quima Timoteo 
paquémahacahi-taqué ra. Méri pi ja jono tsi béxéquia mato qui ë 
shishoqué no. 24Mato rëquëninicanaibo, toá ca chahahuacanaibo, 
tihi cabo joihuaquia. Jasca, mato joihuahi quiha néá ca Italia mai 
ca xaté bo ri. 25 Dios mato tëquë shomahuano. 

1Santiago tsi xo naa mato joihuahaina. Dios, Ibo 

Jesucristo, tihi caba yonati ca éa xo naa. Jabi néama ca 
pacanamahacanish ca jodiobo, naa chahahuacanaibo qui naa carta 
raaquia. 


Dios quima ca tiisi 

2Ranicana, ëbë xatë bë, ma tanamahacaqué no. Huéstima 
tsi xo toa jaméri ca tanamahacahaina iquia. 3Ma chitimihai ca 
tanamahacano tsi oquënaxëhi quiha mato tënëti chama iquia. 

4 Mato tënëti chama ani-aniriano ra. Toca tsi jiaxëni ca jabi-jabiria 
jayaxëqui mato. Toca tsi rohahuariahacaxéqui mato, Dios yonoco 
ati. 

5Tiisi pi naris-hi tsi Dios qui béhoxcana. Jatiroha cabo qui 
tiisi axéqui Dios, huashiyamahai ca ja nori quëshpi na. Mato 
raahayamaxëhi quiha, ma bënaquë no. 6 Jama, bëhoxhi tsi ja qui 
chitimiyoicana, mato qui ja ati ca ó pasohi na. Jaha pasoyamahai 
ca tsi xo toa yoshini tsi nia-niahacahai ca ianë ca choca jascaria. 
7-8 Toca ca joni tsi xo rabë ca shina jaya cato. Jahuë quinia 
cahëtimaxëni ca tsi xo naa pë. Ibo Dios quima jahuëcara biti 6 
pasoyamati xo toca ca joni iquia. 

9 Jabi ranixëti xo toa noitiria ca chahahuahai cato, Dios bësojo 
ax ja oquëhuahacani quëshpi na. 106 Jënahuariahax raca rico ca 
ranina, Dios bësojo ax tsi mahitsa ca ja nori ca ja jismahacani iqui 
na? Huinocaxëhi quiha rico cato, nihi joa jascaria. 11 Matoroco bari 
no tsi anomaria tsi xo bari huao. Joa méshahi quiha. Jatsi mai qui 

paquëhi quiha joa. Yama tsi xo. Jabi toca tsi quëyohacaxëhi quiha 
rico ca ri, yonocohi na. 

12Shoma tsi xo toa tënëhai ca joni, ja tanamahacaquë no. Ja 
tanamahacaquë tsi toa joni oquëhuaxëhi quiha Dios. Premio, naa 
corona jasca ca bëboxëhi quiha. Noicanaibo bësomaxëhi quiha 
Dios, ja yoani jascaria. 13 Jabi jochati pi tanamahacahi tsi “Ea 
tanamahi quiha Dios ré” iyamacana. Yoi ca ati ninihacatimaxéni 
tsi xo Dios ra. Jascaria, nohiria tanamayamahi quiha jochati. 
14 Jama, jochati tanamahacahi quiha nohiria, yoi ca ó ja quëëquë 
no. Toca tsi ninihacahi quiha yoi ca ati. Jatsi ja qui jianahi quiha 
toa yoi ca ja acaina ré. Ja tsi xo toa noqui jochamahaina. 15 Jatsi 
anihi quiha toa yoi ca ja acatsaina rë. Jatsi jochamahi quiha rë. 
Anixo tsi namëxëhi quiha. Toca tsi Dios quima aquëquëhi quiha rë. 

16Ma parahacayamano, ë noihai ca xatë bá. 17 Mana quima ax 
johi quiha jatiroha ca noqui acacani ca jahué jia cabo. Naa shoma 
bo noqui aqui Dios ra, naa naipá ca huishti bo, oxë, bari, tihi cabo 
néhohuanish cato. Rarinatimaxéni tsi xo Dios; jahuë jabi quiha. Bari, 
oxë, tihi cabo tsi xo rarina-rarinahaina, baquish-huahaina. Jama xo 
Dios. Rarinayamahi quiha. Mëstë xo. 18 Jabi jahué shinaná tsi jahuë 
xocobo Diós noqui manémaniqué ra, jahuë jabija ca Chant no. Toca 
tsi jahué xocobo paxaria cabo manéqui noa, jahué-na bo ixéna. Ja 
néhohuani ca jahué bo téqué oqué xo noa, Dios qui no acacani iqui na. 


Jabija ca chahahuacanaibo 


19E yoahai ca ma cahëno, ëbë xatë ba. Méri tsi Dios Chant 
nicati xo jatiroha cabo iquia. Shinahaxma pari tsi chaniyamacana. 
Caxatapiyamacana. 20 Caxapiquí tsi djënahuariaxo raca Dios jabi 
jia ca ma jayana? 21 Japi jatiroha ca jabi yoi cato, jatiroha ca jocha, 
tihi cabo niacana. Niaxo tsi Dios Chani ma bino, naa mato shina 6 
banahacanish cato. Ishimaxo tsi toa Chani ma biti xo. Mato shina 
xabahamati Chani tsi xo naa ra. 

22Dios Chani nicaxo tsi ja yoahai ca acahuë. Mamé paraqui 
mato pë, jahuë yoba ma ayamaqué no, nicaxo na. 23Mahitsa béisiti 
tsayahai ca jascaria tsi xo toa toca ca nicahai cato. Jahué bémana 
tsayahi quiha. 24Tsayaxo tsi jahué jaria yoi ca shina-bénotapihi 
quiha pë. 25Jama, rani-ranixëhi quiha toa Dios Chant tsayahai cato, 
naa jahué yoba acai cato. Jocha quima paquémahai ca tsi xo Dios 
Chani ra. Toa yoba no nicati xo. Nicaxo tsi no shina-bénoyamano. 

26 Jabi “Chahahuariaquia” i nohiria mitsa. Jama, yoi ca pi 
chaniqui tsi jamë parahi quiha. Mahitsa tsi xo ja chahahuahaina 
iquia. 27 Jia pi chahahuahi tsi bënë imanish cabo, yoma bo, tihi 
cabo 6 bësoxëqui noa tia, ja biniacaquë no. Jia pi chahahuahi tsi 
quiniaxëqui noa, jochahuaxëni cabá noqui yoshihuayamano iquish 
na. 


Oquë tsi rico cabo 6 bësoyamacana 
1Nohiria bo pi mébiquí tsi jato oquëxhuayamacana, nohiria 
huétsa oqué ja nori quéscahuaquí na. éJénahuariahax 

raca ma tocana, Jesucristo, naa noba Ibo-iboria chahahuahi na. 
Anoma quiha. 2Jabi mato arati xobo qui rico ca jicomitsa. Oro ca 
mëquëraati, sahuéti jiaria cato, tihi cabo sahué johi quiha. Jasca, 
ja béta noitiria ca joni jicomitsa jaa ri, naa raiti chéqué jaya cato. 
3Ja jicocaqué tsi sahuétiria jaya ca ma otocasmitsa, oqué ja nori 
quéscahuaquí na. Jaha tsi “Naa oqué ca tsahoti tsi tsahotsina” iqui 
mato pé. Jama, “Toá tsi tsahohué ra. Napatá tsi tsahohué” iqui 
mato rë noitiria ca qui. ^Tocapiquí tsi ¿rabé ca maxo bo, naa huésti 
ca oqué cato, huésti ca iriama cato, ayamayamacanai? ¿Anoma ni 
toca ca ma acatsaina? Anoma quiha. 

5Ea nicaparicahuë, ëbë xatë ba. ¿Noitiria cabo Diós 
biyamayamani, oquéhuaxéna? Dios qui copixéni tsi xo toa ja 
chahahuacanaina iquia. Diós jato biniqué ra. Ja otohai cató ca 
jahué bo jato qui acatsi quiha ibohuati, “Tocaxéquia éa noicanaibo 
bax na” i ja ni quéshpi na. 6Jama, naa noitiria ca joni bërabihuaqui 
mato pé. Mato nicaquia. ¿Tsohué ni toa mato qui yosicanaibo ra? 
¿Chama bo qui mato boyamayamacahi ni toa rico cabo? ¿Mato qui 
quésoyamayamacahi ni? 7 Jasca, jato tsi xo toa Cristo janë, naa ma 
banahuahai ca jané pasomaha chanicanaibo iquia. 

8Jaha bésopa. Quénéhacanish cabo ó ca yoba oquéria ca ma 
ati xo iquia. Toa yoba pi ma nicano tsi anomariaxëhi quiha ma 
acaina. Jabi “Mabe xatë bo noicana, mamé ma noihai jascaria" ii 
quiha toa yoba ra. ?Jama, oqué tsi huésti ca nohiria pi otohi tsi 
jochaqui mato. Tocapimano tsi mato qui quésohi quiha Dios Chani. 
‘Jocha tsi xo toa” ii quiha. 10 Tsayacahué&. Jatiroha ca Dios yoba 
pasomaha jochahi quiha toa Dios huésti roha ca yoba nicayamahai 
cato. 11 ¿Jasca, yoba Ibo pasomaha jochayamayamahi ni? “Joni 
ayamahue" inish ca tsi xo toa "Joni huétsa ahui biyamahué" inish 

ca jasca cato. Jabi joni huëtsa ahui ma biyamamitsa. Jama, joni pi 
aqui tsi Dios pasomaha jari jochahi quiha. 12Jatsi quiniacaxëcahuë. 
Jia ca chanicana iquia. Jia ca acana, Dios yobá tsi ma 
copihacaxéhai quéshpi na. Jocha quima noqui paquémahai ca yoba 
tsi xo naa. 13Jabi ma noipiyamano tsi mato noiyamariaxéhi quiha 
Dios ri, nohiria bo ja copixéqué no. Jama, ma noipino tsi mato 
shinaxëhi quiha Dios. Dios copi qui raquëyamaxëqui mato ra. 


Jabi jia ca jayahaina 

14 Jatsi quiniacaxëcahuë. Jia ca pi ma ayamano tsi mahitsa 
tsi xo ma chahahuahaina iquia, ëbë xatë ba. Mahitsa tsi 
xo “Chahahuaquia” i ma aina. éJénahuariaxo raca Diós mato 
xabahamana, toca tsi ma chahahuaquë no? 15-16 Jabi noitiria ca 
xatë ma bëchamitsa, naa raiti yama cato, paxnahai cato. Toa 
nohiria pi ma mëbiyamano tsi ëmahitsa ma ni mato chani, naa 

“Jia tsi catë. Mimë yohohuë. Mimë sëyahuë” i ja qui ma quë no2 
17 Jascaria, mahitsa tsi xo Dios qui ma chitimihaina, nohiria ma 
mëbiyamaquë no. Toca ca chitimihai ca tsi xo bësoyama, mahitsa 
quiha. 

18 Jabi djënixëhi ni mai ca nohiria bo toca ca chahahuahai ca 
tsayahax na. “Mia tsi xo toa chahahuarohahaina pë. Ea ti tsi xo toa 
nohiria bo mëbihaina ra” iyamayamacaxëcahi ni? “Chahahuahai 
ca ë nori ca mato jismaxëquia, nohiria bo ë mëbihai catë no. ¿Mato 
tsa ni? ¿Jénahuariaxo raca chahahuahai ca ma nori ca ma jismana, 
nohiria bo mëbiyamapiqui na” icaxécani quiha. Jabi tocacaxécani 
quiha pë, mébiyamahai ca chahahuahai ca yoati na ra. 19 “Huësti 
ca Dios yoi chahahuaqui noa ra” ¿ii ni mato sa? Jabi jénima tsi 
xo toa ma yoahaina. Raquéhi tsi tocacani quiha yoshi bo ri iquia, 
mahitsa ja yoacanai ca nori. 20 Jisa yoyoxëni ca cahëtimaxëni 
cabá. Mahitsa tsi xo toa Dios qui ma chitimihaina ra, jia ca ma 
ayamaqué no. Anoma quiha. 21 Noba naboréquébo Abraham no 
tsayano ra. Altar ó tsi jahué baquë Isaac ja janani quiha, acacati, 
naa Dios bënani jascaria. Jabi toca tsi Abraham mëstëhuahacani 
quiha, ja ani cató no. Dios qui jia ini quiha ja anina iquia. 

22 Tsayayamacanai” Altar ó tsi jahuë baquë ati janapama tsi 

jia tsi Dios qui ja chitiminiquë. Toca tsi yonoconabëquiniquë ja 
chitimihaina, ja acaina, tihi cabo. Ja ani cató tsi jatihuahacani 
quiha Dios qui ja chitimihaina. 23Ja tsi xo toa ^Dios qui Abraham 

chitiminiquë. Ja chitimihai ca iqui tsi mëstë ja tocahacaniquë” i 
Quënëhacanish cabo niquë. “Dios rabëti” ja quënahacani quiha. 

24 Jisi. Ja acai cató tsi mëstë tocahacahi quiha nohiria, ja 
chitimihai ca roha ja nomari. 25¿Japa Rahab yamabo, naa joni 
mëtsaxëniria cato? ¿Ja ani cato tsi mëstë ja tocahaca-yamani? 
Dios qui jia ini quiha toa ja anina ra, naa Josué yamabá raani 
ca jotamiscanaibo ja jonémanina. Jonémaxo tsi quiha quinia 
huétsa tsi jahari jato ja raaniqué, ja acacayamacano iquish na. 
26 Japi jia ca ma ayamano tsi bësoyama ca mahitsa tsi xo toa ma 
chitimihaina iquia. Shina yama ca yora jaharisi tsi xo toca ca 
chitimihaina; chamayama. 


Noba jana bo 


3 lIchariama ixéti xo mato ó ca tiisimacanaibo iquia, ëbë 

xaté bá, nohiria bo oqué tsi noqui rëquëninicanaibo Diós 
copixéhai quéshpi na. 2Noba janá tsi jochaqui noa r&, noqui 
tëquëta. Huéstima tsi xo toa noba jana jochahaina ré. Jahuë 
janá pi yoi ca yoayamahi tsi jochayamahai ca mëstëxëniria ca 
nohiria tsi xo toa iquia. Jahuë yora xaté bo tëquë chitiati métsa xo, 
jochayamati. 3Jabi caballo jana xara freno, naa réboohati janaqui 
noa. Toca tsi jahué yora réboohabonaqui noa, naa no cacatsai 
ca quiniá no. 4Jasca, barco ri. Pistiama tsi xo toa jahué yora. 
Chamaxëni ca yoshiní tsi raahacahi quiha. Jama, chiboohati pistiá 
tsi réboohaqui quiha ibo, ja cacatsai ca quiniá no. 5Jasca, pistiaria 
tsi xo toa noba jana ri, chama jaya ca racana ra. 6¿Japa chihi 
jana? Anomaria ca xabaca ca chihi tsamiti métsa tsi xo toa chihi 
jana pistia iquia. Toca xo noba jana yoi ri. Anoma quiha. Noba jabi 
téqué yoshihuati métsa xo ra. Noba yora xaté bo oqué tsi xo toa ja 
yoi ca acaina, tënëtiya quima jahué chama ja bichi iqui na. 7 Jabi 
yohina raëhuati mëtsa xo joni bo. Jasca, isa bo, rono bo, sanino, 
tihi cabo raëhuati mëtsa ca xo. Ja raéhuahacayocani quiha. 8 Jama, 
yama tsi xo toa jahuë jana raëhuati mëtsa cato iquia. Yoixëni 
tsi xo toa noba jana ra. Pasimahacatimaxëni quiha. Pahëxëni 
ca rono jana jascaria tsi xo toa ja acaina. 9 Noba janá tsi Dios 
oquëhuaqui noa. Jasca, noba janë tsi noba xatë, naa Dios jariá tsi 
nëhohuahacanish ca ocahuaqui noa pë. 10 Jasca ca janë tsi yoi cato, 
jia cato, tihi cabo chaniqui noa pë. Anoma quiha. No tocayamano, 
ëbë xatë bá. 11 ¿Paó tsi huahuabëquinahi ni jënë jia, jënë yoi cato? 

lyamahi quiha. 12¿Jénahuariaxo raca dos ca bimi jaméri ca jihuí 
saihuana, ébé xaté bá? Jahué noma bimi roha saihuahi quiha. 
Jasca, jihui bimi saihuatimaxéni tsi xo uva nishi ri. Jascaria, paó 
tsi huahuabëquinayamahi quiha jënë jia cato, jënë yoi cato ra. Japi 
noba janë tsi yoi ca chanihi tsi ¿jenahuariahax jia tsi no chanina? 


Jabija ca tiisi 

13 ¿Toá tsi mato xërëquë ma ni tiisi-tiisiria cato? Jatsi jahuë 
jabi jia ca ja jismano, jia ca ja acai catë no. Jahuë tiisí tsi ishima 
tsi nohiria bo ja mëbixëti xo iquia. 14Jama, caxahax pi mato 
xaté bo qui yosanahi tsi “Tiisi xo noa” iyamacana ra. “Oqué xo 
noa” iipiqui tsi jabija ca tiisi jayama xo mato ra. Quiahai ca tsi xo 
toa. 15Dios quima joyamahi quiha toca ca tiisi ra. Nohiria ba tiisi 
roha xo toa. Mato noma jabi quima johi quiha. Yoshi tsi xo toca 
ca tiisi ibo iquia. 16 Anoma tsi xo mabé xaté bo qui yosanahaina. 
Jasca, anoma tsi xo mamé ma oquéhuahaina. Tocapimano tsi 
anomariaxëhi quiha toa mato xërëquë ca iquinahaina, jatiroha ca 
yoi ca acai ri. 17Jama, Dios mana ca tiisi tsi xo yoi yama. Jayapihi 
tsi iquinayamaxéqui mato. Ishima ixéqui mato. Toa tiisi pi jayaquí 
tsi Dios yoba nicaxéqui mato. Nohiria noixéqui mato. Huétsa 
bo mëbixëqui mato. Shina rarinamahai ca iyamaxéqui mato. 
Paraxoma tsi Dios Chani yoayoixéqui mato. 18 Jasca, jia tsi xo toa 
nohiria rabénamacanaibo. Jato iqui tsi jia tsi racanabéquiti métsa 
xo nohiria bo ra. Jatsi oqué tsi xo toa nohiriá jia ca acaina jabë 
xaté bo bax na. 


Mai ca jabi ya rabénahaina 

4 1éJénihax tsi iquinabéquicanai rë? ¿Jénixo tsi joi mëracanai 

rë2 Mato noma jabi tahéhax tsi huéstima tsi xo toa jaha ma 
quëëhaina iquia. 2Binoma ca jahuë bo 6 quëëqui mato pë. Jatsi 
jahuë ibo acasqui mato pë bixëna. Nohiria huëtsa ba jahuë bo 
ó quëëmisxëni xo mato. Biyamapiquí tsi joi mératsaqui mato 
rë, bicasqui na. Jama, jaha ma quëëhai ca biyamaqui mato, ma 
béhoxyamahai iqui na. 3Jasca, Dios ma nicano tsi mato qui 
ayamahi quiha, anoma ca ó ma quééhai iqui na. Mato noma jabi 
quëshpi roha tsi bicasqui mato pë, mamé ranihuahacati roha nori. 
4Maí ca jabí-naxéni xo mato pë, naa joni huétsa ya jobonacatsai ca 
ahui jascaria. Maí ca jabi pi noihi tsi Dios pasomaha xo mato. Maí 

ca jahuë bo, mai ca jabi bo, tihi cabo pi noihi tsi djënahuariahax 
raca Dios rabëti bo imana? 5Quiniacaxëcahuë. “Ranoxëni tsi xo 
toa no nohó ca bësohai ca Espíritu Santo” ii quiha Quënëhacanish 
cabo. Yoi ca pi ma ano tsi cahëhi quiha. 6 Jasca, yoi ca ó pi 

no quëëno tsi jahuë chamá tsi noqui mëbihi quiha Dios no 
jochayamano iquish na. “Jamë oquéhuaxéni cabo pasomaha xo 
Dios; jama, noitiria cabo mëbiti nori” ii quiha Quënëhacanish cabo. 
7 Jatsi Dios qui mamé méacana. Yoshi pasomahacana. Tocapimano 
tsi mato quima jabaxëhi quiha. 8Dios qui basimacana. Ja qui pi 
ma basimano tsi mato qui basimaxéhi quiha jaa ri. Mato jabi yoi 
ca bahuécana, dos ca shina jaya cabá. Jia ca 6 roha quëëcana. 
9Cohuëcana, yoi ca ma ani quëshpi na. Aracahuë. Huinicahuë. 
Jasca, aracanaibo manëxëti xo toa tsiricanaibo. Cohuëxëni cabo 
manëxëti xo toa ranicanaibo iquia. 10Ibo Dios bésojó tsi mahitsa 
ca ma manéno tsi mato oquëhuaxëhi quiha Dios. Mato mëbixëhi 
quiha. 


Mabé xaté bo ocahuahaina 


11Mabé xaté bo ocahuayamacana, ébé xaté bá. Jabi Dios yoba 
pasomaha chaniqui mato ré, mabé xaté bo ma ocahuaqué no. Dios 
yoba ocahuahi quiha jabë xaté ocahuahai cato iquia, “Noinacana” 
i jahué yoba ai iqui na. “E qui yoi tsi xo toa yoba” iipiquí tsi Dios 
yoba ocahuaqui mato ra. Tocapiquí tsi nicayamaqui mato. Toca 
tsi “Dios yoba oqué xo noa" iqui mato pë. 12Huésti ca roha tsi 
xo toa nohiria bo qui yoba anish cato ra. Jasca, huësti ca roha 
tsi xo toa nohiria bo Copiti Ibo-iboria, naa noqui xabahamati 
mëtsa cato. Jahuésti tsi xo toa nohiria quëyoti métsa cato. Jatsi 
quiniacaxëcahuë. éJénahuariaxo raca mabé xaté bo ma ocahuana? 


Jaboqui — huéaqué — bari huétsa 

13 “Jaboqui, huëaquë ma ni, naa yaca qui caqui noa ra, 
yonocohi na” ¿ii ni mato pa? “Toa xo tsi huésti año raaxéqui 
noa parata bixëna” ¿icanai sa? Ea nicaparicahuë, tocacanaibá. 
14cJénahuariaxo ma ashariti ca ma cahéna? Cohi jascaria xo noa 
ra. Jisiquihax tsi yamatapihi quiha. Toca xo no bësohai ri. 15 Jama, 
Ibo Dios qui pi jiano tsi “Tocaxëquia, nëcaxëquia, bësopihi na” i no 
ti xo. Jënima tsi xo toa no yoahaina. 16 Jama, mamë oquëhuaqui 
mato pë, “Nëca tsi axëquia ra” i ma quë no Dios shinahaxma. Toca 

ca chanihai ca tsi xo anoma iquia. 17 Jabi jia ca pi ati cahëhi tsi 
jochaqui mato ma ayamaquë no. 


Noitixëhi quiha rico cabo 


1Ea nicaparicahuë, mato rico ca nohiria ba. Aracahuë iquia. 

Huini-huinicahuë iquia. Tsëquëti basima tsi xo toa ma 
tënëhaina ra. Noitiria xo mato. 2Jaboqui mahitsanahi quiha mato 
parata. Mahitsa tsi xo toa mato sahuëti copixëni cabo, naa jotoró 
pini ca sahuéti jascaria. 3Pohinahi quiha mato plata, mato oro ri. 
Toa pohí tsi jismahacaxéhi quiha mato huashicoxéni ca jabi iquia. 
Parata jascaria quëyohacaxëqui mato ra. Jasca, ma catiahai ca 
copixéni ca jahué bo tahéhax tsi copihacaxéqui mato ra. Jaroha 
ca barí tsi anomariaxéhi quiha toa mato pasomaha catiaha ca 
copi iquia. 4Mato yonati ba saldo bo chitiaqui mato pë. Mahitsa 
mato bimi béro tésacani quiha ra. Jato joi nicacahué. Mato qui 
quésocani quiha ra. Jabi jato joi nicahi quiha Ibo-iboria ca Dios ra. 
5Rani tsi huéstima ca año bo raaqui mato néa mai xo na. Jaboqui 
narisyamaqui mato. Huéstima tsi xo toa mato ranihuati jahué 
bo. Xoaxëni ca chancho jascaria xo mato. Mamë roha shinaqui 
mato pé. Jaha bésopa. Chancho jascaria tsi xoaqui mato, tépasti 
bari quëshpi na. 6Mato ti tsi xo toa shinajiaxéni ca acascanaibo. 
Mato ti tsi xo toa jato ati ibo bo iquia. Chamayamaca xo ré, mato 
jënëmaxëna. 


Yosanayamahaina — Bëhoxhaina 


7 Yosanayamacana, ëbë xatë bá. Basima tsi xo noba Ibo johaina 
iquia. Huai ibo tsayacahuë. Yosanayamaquí tsi tësatiya manahi 
quiha. Jasca, oi ó pasohi quiha banahax na. 8 Yosanayamacana. 
Chamacana, basima tsi Ibo johai ca nori quëshpi na. 9 Jasca, 
quësonabëquiyamacana, ëbë xatë bá, Diós mato copiyamano. 
Tsëquëti basima xo toa ja copihaina ra. 10Jabi Dios Chani 
yoanish caba jabi tsayacahuë. Tënëpama tsi ja yosanayamacani 
quiha. 11 Ma shina-bénoyamano. Shomahuahacahax cabo tsi 
xo toa téné-ténéhax cabo iqui noa. Jabi ténéniqué Job yamabo. 
Tënëhi tsi ja yosanayamani quiha. Jarohari tsi Diós toa joni 
shomahuaniquë. Tihi ca jahuë bo cahéqui mato iquia. Ja iqui 
tsi shinajiaxëni ca xo Dios iqui noa. Noiquí tsi Job yamabo ja 
shomahuariani quiha. 

12 Jasca, mahitsa tsi Dios janë iyamacana, ëbë xatë ba. Chanihi 
tsi “Dios bësojo xo tsi mia parayamaquia ra” jyamacana. Naipa, 
mai, jahuëcara ca huëtsa cato, tihi cabá tsi jurar-ayamacana 
chaniqui na. “Aquia” iqui tsi mato joi ma jatihuati xo. “Ayamaquia” 
iqui tsi mato joi ma jatihuati xo. Tocapihi tsi quësohacayamaxëqui 
mato. 

13 ¿Tsohué ni toa tënëhai cato? Dios qui ja bëhoxti xo. ¿Tsohué 
ni toa ranihai cato? Ja quëquëno. Dios ja oquéhuano. 14¿Toá ma 
ni mato iquicanaibo? Tsohuécara pi iquiyoino tsi yosibo ja bax 
quénacana, ja bax bëhoxti. Bëhoxqui tsi ja qui xëni japacana Ibobá 
janë no. 15 Ma chitimipino tsi jënimahuahacaxëhi quiha toa iquihai 
cato, naa ma bëhoxhai cato. Jasca, masahacaxëhi quiha toa ja 
ani ca jocha bo ri. 16 Jatsi mato jocha bérohuanacana. Bëhoxcana 
jënimahuahacati. Chamaxëni tsi xo toa mëstëxëni ca joni 
bëhoxhaina. 17 Jabi noqui jascaria Elias yamabo iniquë. Dios qui ja 
bëhoxrianiquë oi iyamano. Jatsi tres año y medio no tsi yama oi 
ini quiha. 18 Jatsi ja bëhoxtëquëniquë. Jatsi anomaria oi ini quiha. 
Saitëquëtsi bimi ni quiha. 

19-20 Jabija ca quima pi mato ó ca huësti ca casono tsi toa nohiria 
mëbiriaxëti xo toa jahué jocha quima casomapihai cato. Jahuë 
yoi ca quinia bo quima pi jochahai ca bésomaquí tsi toa nohiria 
xabahamahi quiha. Tënëtiya qui cayamaxëhi quiha ra. Toca tsi 
masahacaxëhi quiha jahuë huéstima ca jocha. 

San Pedro 





1Naa chant quénéhai ca Pedro ca ëa xo naa. Ea Jesucristó 

biniqué jahué Chani yoati ibo iti. Jasca, naa chani raaquia 
carayanaba mai ó ca chahahuacanaibo qui, naa Ponto, Galacia, 
Capadocia, Asia, Bitinia, tihi ca mai qui pacanamahacanish 
cabo qui. 2Jabi jahué shinaná tsi Diós mato biniqué ra. Bixo tsi 
mato ja mëstëhuaniquë Espíritu Santo no. Ja tocani quiha jahué 
baqué Jesucristo ma nicano iquish na. Jasca, jahué Baqué jimí 
tsi mato bahuécatsi quiha. Ma shomahuahacano ra. Jia tsi ma 
rani-raniriano. 


No xabahamahacahaina 


3Dios, naa noba Ibo Jesucristo Jahépa qui “Gracias” i no ti xo ra. 
Anomaria tsi xo toa noqui ja noihaina. Noqui ja xabahamaniqué 
rësonish caba iti quima jahué Jesucristo ja tëroni catë no. Ja iqui 
tsi mahitsa ma xo toa ja qui no chitimihaina. 4Jasca, bésopama tsi 
noba copi jia ca ó pasoqui noa, ibohuaxéna. Quëyohacatimaxëni 
ca janacatimaxëni ca copi-copiria tsi xo naa. Naipá tsi xo ra. Jasca, 
toá tsi mato copi ó bësohi quiha Dios mato bax na. 5Jasca, ja qui 
ma chitimihai cató tsi jia tsi mato otohi quiha Dios jatiroha ca barí 
no. Jatsi xaba réso tséquéno tsi mato bixéhi quiha. Toa barí tsi 
jisiquimahacaxéqui jatiroha ca no bax Diós rohahuahaina ra. 

6Ranitsicana no bax ja acai ca iqui na. Jaboqui pistia cohuë ma 
imitsa, chahahuayamacanaibá mato tënëmaquë no. 7 Jama, jénima 
tsi xo toa mato ja yosicanaina iquia. Toca tsi jismahacaxéhi quiha 
mato jia ca jabi yoi cato ra. Ja tsi xo toa jaboqui tanamahacahi 

quiha Dios qui ma chitimihaina, ma parayamahai ca jismahacano 
iquish na. Chihi tsi tanamahacahai ca oro jascaria tsi 
tanamahacahi quiha mato ri. Jaquirëquë mato oquëhuaxëhi quiha 
Dios ra. Jahuë baquë Jesucristo jono tsi jia tsi mato ocahuaxëhi 
quiha. Jasca, toa bari tsi mato qui chama axëhi quiha. 

8Jasca, anomaria tsi xo toa Jesucristo ma noihai ri, mato 
bëroma ja iquë ri. Tsayahaxma ri tsi ja qui chitimiriaqui mato 
ra. Ja iqui tsi rani-raniqui mato. Yoanoma tsi xo toca ca no 
ranihaina iquia. 9 Jatsi ranihi tsi jahué rëso ó pasoqui mato ra, 
naa ma xabahamahaca-xëquë no. Jabi tocaqui mato ra, ja qui ma 
chitimihai iqui na. 

10 Nicaparicana. Siri tsi quiha noba naboréquébá, naa Dios 
Chani yoati ibo bë Quënëhacanish cabo tsaya-tsayaniquë, noqui 
xabahamaxëhai ca xaba cahëcasqui na. Tsaya-tsayaxo tsi quiha 
toa xaba yoati tsi ja quënëcaniquë, cahëyoixoma. 11 Jatsi, Cristó 
tënëxëhaina, jaquirëquë ja bësotëquëxëhaina, tihi cabo ja quënëcani 
quiha, jato shina qui Cristo shina chanini nori iqui na. Ja iqui tsi 
“ëJënipixëhi ni naa sa?” i jaca ni quiha shinahi na. 12Tsayaxo tsi 
quiha mato bax ja cahëcani ca ja quënëcaniquë mato mëbixëna, jato- 
na nomari. Tihi ca tsi Dids jato jismani quiha quënëti. Jasca, jaboqui 
toa jasca ca jahuë bo mato yoahi quiha Dios Chani jia ca yoati ibo 
bo ri. Nai ax raahacanish ca Espiritu Santo tsi mato qui ja chanicani 
quiha. Jabi naa jahué bo cahëcascani quiha ángel bo ri. 


No quënahacanina mëstë ca jabi no jayano iquish na 


13Toa iqui tsi mato shina rohahuacana jia ca ati. Jaha bésocana. 
Mato shomahuaxëhi quiha Dios ra, jahué baqué Jesucristo 
jisiquixëquë no. Toa ó ma pasoxéti xo ra. 14Jasca, quiniacaxëcahuë. 
Dios cahénox pari tsi yoi ca jabi ma jayapaoniquë. Jama, jaboqui 
jabija ca cahéqui mato. Jaha tsi toa quinia siri qui jahari 
bësoyamacana. Dios ma nicaxëti xo, jaboqui jahué xocobo ma nori 
iqui na. 15Jabi mésté tsi xo Dios ra, naa mato quénanish cato. Jatsi 
jatiroha ca ma acai cató tsi mëstë ca jabi jayacana mato ri. 16Jasca, 
“Mëstë icana, mésté ë nori quëshpi na” ii quiha Dios Quënëhacanish 
cabo ó no. 

17 Jatsi quiniacaxëcahuë. Nohiria bo copixëhi quiha Dios ra jahuë 
mëstëxëni ca quiniá no. Copihacacaxécani quiha jatiroha ca ja 
acanai ca quéshpi na. Jatsi ja qui ma chahahuaxéti xo, naa maí tsi 

bësoqui na. Jasca, ja qui ma raquëxëti xo, “Jahépá” i ja qui ma qué 
no. 18Shinaparicana. Anomaria ini quiha toa mato quëshpi tsi Diós 
copinina ra, naa mato ja xabahamaniqué no. Mato naborëquëba 
jabimani ca mahitsa ca jabi bo quima mato ja paquémani quiha. 
Paquémaxo tsi yoinahai ca parata, oro, tihi cabo ja ayamani 
quiha mato copixéna. 19Jama, oquéria ca Cristo jimi ja ani quiha. 
Résopama tsi Dios qui acacanish ca oveja ofrenda jascaria jahuë 
Cristo ini quiha, naa chéquépistia yamaria inish ca oveja jascaria. 
Yama ini quiha jahué jocha ra. 20 Jabi mai néhohuahacanox pari no 
tsi Diós jahué baqué Cristo bini quiha noqui ja shomahuano iquish 
na. Jaboqui jisiquihi quiha naa jahuë bo tëquë, xaba rëso no. 21 Ja 
iqui tsi Jesu bësotëquëmanish ca Dios qui chitimipiqui mato ra. 
Jaboqui Cristo oquëhuanish ca Dios qui roha chitimiqui mato ra. 
22 Tsayacahuë. Jabitihuahacaniqué mato jabi, jabija ca ma nicani 

iqui na. Ja iqui tsi mahitsa ma xo toa mabë xatë bo ma noihaina. 
Jaha tsi mato shinaná tsi noinacana paraxoma. 23 Tsayacahuë. 
Jaboqui jabi paxa ca jaya xo mato ra, ma cotëquëni iqui na. Mato 
qui toa jabi paxa ca mato résohai ca nabá ayamani quiha. Jama, 
ma jabitihuahacani quiha, Dios i-ipaohai ca Chant no. 24Jabi tocahi 
quiha Quénéhacanish cabo ri: 

“Jatiroha cabo tsi xo huasi jascaria. 

Chonihi quiha. 

Ririquihi quiha jahué joa ri. 

25 Jama, Iboba Chani tsi xo toa i-ipaohaina ra." 
Jabi naa Chani tsi xo toa mato qui yoahacanish ca Chani Jia cato 
ra. 
2 1Dios Chani iqui tsi ma acai ca yoi ca niacana ra. Ma 
parayamano. Dos ca jabi bo jayamacana, naa huësti ca 

jia, huëtsa yoi, tihi ca ba tsi nohiria bo paraxëna. Anoma 
quiha. Jasca mato huëtsa jahuë bo 6 quëëmisyamacana. Jasca, 
ranimisyamacana. Tihi cabo tsi xo anoma cato. 2Jama, Dios Chani 
ó quëëcana, naa cobéna ca baqué xoma ariacatsai jasca cato. Dios 
Chani tsi xo toa noqui shinahamayoihaina iquia. 3¿Jabi toca tsi 
Diós mato shomahuayamayamani? 


Noba maxax tsi xo Cristo 


4Ibo qui bécahué, naa noqui xabahamati Maxax icanai cato. 
“Mahitsa tsi xo toa Maxaxa” ii quiha nohiria bo ré tétiahi na. Jama, 

naa Maxax Diós biniquë ra. Ja qui copixëniria xo. »Jabi maxax bo 
jascaria xo noqui chahahuacanaibo ri. Noqui ri bicatsi quiha Dios 
ra, naa maxax xobo acai ca joni jascaria. Oquë ca maxax bo bixo 
tsi huësti ca maxo-maxoria acatsi quiha Dios, naa xobo-xoboria 
acacahai jascaria. Noqui rohahuacatsi quiha jahuë arati ibo ba 
maxo iti. Toca tsi ja qui oquë-oquëria ca ofrenda bo aapixëqui noa, 
noba Jesucristó no. Ja iqui tsi jaboqui Dios qui basimapiqui noa ra. 
6 Jabi toca ca noqui yoahi quiha Quënëhacanish cabo ra: 
“Sion xo tsi oquë-oquëria ca Maxax janaquia jahuë papoto aqui 
na. 
Copixëniria tsi xo naa Maxaxa ra. 
Bërabipistiayamariaxëhi quiha naa Maxax qui chitimicanaibo” 
ii quiha. 

7 Jabi naa Maxax icanai ca 6 quëëriacani quiha chahahuacanaibo, 

jama, chahahuayamacanaibo qui mahitsa ja nori rë. 
“Oquëria ca maxax ja iqui quiha naa yosibá niaha ca Maxaxa 
ra” 
ii quiha Quënëhacanish cabo. 8 Jasca, 
“Nohiria ba yoshihuahai ca Maxax tsi xo naa” ii quiha. 

Ja yoshihuahacacani quiha ra, Dios Chani ja nicacasyamacani 
iqui na. Jato shinari ja ini quiha. 

9 Jama, Diós mato biniquë ra, oquëria ca nohiria bo iti, naa arati 
ibo ba maxo iti. Ma aquëquëmahacani quiha Dios mëstë ca nohiria 
bo iti. Jasca, ma aquëquëmahacani quiha Dios acai ca jiaria ca 
jahuë bo nohiria bo yoati. Jabi tsëmo quima mato tsëcanish ca 
Dios tsi xo naa ra. Huëa ó ca mato jananish ca ma oquëhuano. 
10Dios nohiria bo ma iyamapaoniqué; jama, jaboqui jahuë nohiria 
bo ma nori. Dios noihai ca ma cahëyamapaoniquë, jama, jaboqui 
shomahuahacahax cabo ma nori. 


Dios bax no yonocoxéti xo 


11Mato yobaparicasquia, ëbë xaté bá. Naa mai tsi bësopama tsi 
carayanabo roha xo noa. Noba iti yoi ma xo ra. Ja iqui tsi mato 
shina pasomaha nianahai ca jocha quima basicana. Anoma quiha. 
12 Jasca, chahahuayamacanaibo ya racanabëquiqui tsi jabi jia ca 
jayacana. Jatsi mato pi ja ocahuacano tsi jato qui bëroriaxëhi 
quiha jia ca ma acana ra. Jasca, Cristo jono tsi ma acai ca quëshpi 
tsi Dios qui “Gracias” icaxëcani quiha jato ri ra toa bari no. 

13 Jasca, Ibo iqui tsi gobierno yoba tëquë nicacana. Mai ca 
chama-chamaria ma nicaxëti xo. Jatiroha ca 6 bësohi quiha. 
14 Jasca, ja raahai ca prefecto bo ma nicaxëti xo. Ja raahacacaquë 
yoyocanaibo copiti, jia cabo mëbiti. 15 Jatsi jato yoba nicacana. 
Dios jaha quëëhai ca tsi xo toa. Tocapimano tsi pasicaxëcaqui. 
Mato ocahuapiyamaxëhi quiha toa yoyohai ca joni bo, jia ca roha 
ma acana ca quëshpi na. 16Jabi huësti roha tsi xo toa mato yonati 
ibo yoi cato, mai ca chamabá-na ma nomari. Jama, tsëquëma xo 
mato, mato mai ca chama ba yoba chahahuayamati, yoyoti. Dios 
yonati yoi bo ma nori iqui tsi quiniacaxëcahuë jabi jia ca jayaxëna. 
17 Jatiroha ca joni bo noicana. Mabë xatë bo noiyoicana. Dios qui 
raquëcana. Mai ca chama-chamaria chahahuacana. Tihi ca tsi 
iquia yobahi na. 


Chama bo qui nicahaina 


18 Mato chama bo nicacana, yonati ba. Jabi bëro tsi xo toa 
mato chama bo chahahuahaina, shinajiaxëni cabo ja icaquë 
no. Jama, jato chahahuacana ra, yonamisxëniria ja icaquë ri. 
19 Mahitsa pi mato ja tënëmacano tsi mato shomahuaxëhi quiha 
Dios, jahuë shina ati 6 ma quëëquë no. 20 Jama, yoi pi ma ano 
tsi, éjénahuariaxo Diós mato shomahuana, mato ja tënëmacaquë 
no? 21 Ténéti Dios mato quënani quiha, mato bax Cristo tënëni 
iqui na. Anomaria ca quinia noqui ja ani quiha banahuati. 
Jatsi no tocaxéti xo noqui ri. 22 Jochapistiayamariajaniquë. 
Quiapistia-yamariajaniquë. 23Noba Ibo ja ranicaquë tsi quiha ja 
quëbiyamaniquë. Ténéquí tsi ja roamisyamaniquë. Jama, Jahëpa 
Dios qui ja chitimiyoiniquë, naa mëstëxëni ca Copiti Ibo-iboria 
cato. Tihi ca tsi ja ini quiha. 24 Jasca, jamë xo tsi jahuë yorá tsi 
noba jocha ja boyoniquë cruzo xo na, jocha qui no rësono iquish na, 
méstéxéni ca jabi no jayano iquish na. Ja tsacahacani cató tsi no 
jénimahuahacaniqué ra. 25Jabi bénohai ca janyama ca bocanai ca 
oveja jascaria tsi ma i-ipaoniquë. Jama, jahari mato Obëso ca qui 
ma bécaqué, naa mato shina Obésoti Ibo qui. 


Ahui bo jatsi béné bo 


1-2 Jasca ca quiniá tsi jato bënë bo ahui bá nicaxéti xo ra. 
Tocapijacano tsi jato jabi jia ca tsayacaxécani quiha jato 
bënë bo. Jasca, jato qui chanixoma tsi Ibo qui jato Dios Chani 

chahahuayamacanai ca bënë bo bëbocaxëcani quiha, tocaqui na. 
Jato qui jia ca jato ahui bë acanai ca tsayahax tsi ranicaxëcaqui. 

3 Jasca, quiniacaxëcahuë, ahui bá, ma jianaquë no. Mato boo 

ma jiahuahaina, mato moyo bo, parata bo, raiti bo, tihi caba tsi 
jianayamacana iquia. Sahuëti ca jahué bo roha tsi xo naa. ^Jama, 
jianahi tsi oqué tsi xo toa mato shina ma jiahuahaina. Oqué tsi 

xo toa ishima ca shina jiaxéni ca jabi jayahaina iquia. Toca ca 

jabi tsi xo toa Dios qui copixéniria cato, ahui bá. 5Toca tsi noba 
naborëquëbo yamabo jianapaoni quiha, naa Dios qui chitiminish 
ca yoxa bo. Toca tsi jianaxo tsi quiha jia tsi jato béné bo ja nica- 
nicapaocaniquë. 6 Jabi toca tsi Sara yamabo i-ipaoni quiha. Jahué 
béné Abraham yamabo ja nica-nicani quiha. Nicahax *Noho ibobá" 
i ja qui ja paoni quiha, ja qui chanihi na. Jatsi jahuë chahitaxocobo 
yoi bo xo mato, jia ca pi ma ano tsi, Dios, mato béné bo, tihi 

cabo qui ma raquépiyamano. 7 Jasca, mato ri joni bá. Jia tsi mato 
ahui bo mébicana, jato béta racabéquinaquí na. Tsayacana. éJoni 
bo jaharisihi ni jato coshi pa? Iyamahi quiha. Jama, mato béta 
jaharisi tsi xo toa Dios quima ja bicanaina, naa Diós mato noihaina, 
mato ja bésomahaina. Jatsi jato mébicana, ma béhoxhai ca 
quëtiahacayamano iquish na. 


Jia ca acanai iqui tsi ma tënëmitsa 


8Jarohari tsi jia tsi racanabéquicana. Mabé xaté bo noicana. 
Mamë shinamisxëni iyamacana. ?Mato pasomaha pi tsohuécaracá 
yoi ca ano tsi ja béta i-ibéquiyamacana. Mato pi ja ranino tsi jahari 
ranimisyamacana. Jama, toca cabo ma mébixéti xo iquia. Tihi ca 
tsi xo jia ca ati. Jia ca ati ma quénahacani quiha, mato yoi Diós 
shomahuaxéno iquish na. 10Dios Chant shinaparicana: 
“Quiniacaxëcahuë, bésoyoicatsai caba. 
Mato jana 6 bësocana, yoi ca chaniyamaxëna. 
Jasca, ma quiayamano. 
11 Yoi ca quima ma casoxëti xo jia ca axéna. 
Mato huëtsa bo ya rabënati 6 ma quëëxëti xo. 
Tihi ca tsi axëti quiha toa huéstima ca año bo bésocascanaibo. 
12 Jatsi quiniacaxëcahuë. 
Mëstëxëni cabo 6 bësohi quiha Ibo Dios. 
Ja bëhoxcano tsi nicahi quiha ra. 
Jasca, yoi ca acanaibo qui caxaxéniria xo”. 

Tihi tsi ii quiha Quënëhacanish cabo ra. 

13 ¿Jénahuariaxo raca nohiria bá mato yoshihuana, jia ca 
ma acasqué no ra? 14 Jama, jia ca ma acai iqui tsi tënëpihi 
tsi ma ranixëti xo. Tënëti qui raquëyamacana. Jasca, shina- 
huëjënayamacana. 15 Tënëpiqui tsi Cristo chahahuacana, mato 
Ibo yoi ja nori iqui na. Jasca, “¿Jénixo tsi Cristo chahahuahai 
sa?” i mato qui tsohuécara pi no tsi iticatomano jia tsi jato 
quëbixëna. 16 Québiquí tsi ishima tsi quinia jia cató tsi quëbicana 
caxaxoma. Jasca, mato shina qui yoi ca iyamacana. Toca pi imano 
tsi bërabixëhi quiha nohiria bo, mato pasomaha ja chanicaquë no. 
Mahitsa ca chani ja nori ca jismahacaxéhi quiha ja yoacanaina ra. 
17 Shinaparicana. Oqué tsi xo toa Cristo iqui tsi ma tënë-tënëhaina 
ra, Dios shina pi ja ino. Jama, yoi ca quëshpi tsi ma tënëpino 
tsi mato shina ri tsi xo. Anoma tsi xo toa ra. Oqué tsi xo toa jia 
ca quëshpi tsi ma tënëhaina iquia. 18 Nicaparicana. ëTënëhai ca 
quima Cristo paxani pa? lyamahi quiha. Jochacanaibo quëshpi 
tsi ja tënëni quiha, jochayama ja iquë ri. Huësti roha tsi ja nani 
quiha Dios qui mato boxëna. Ja acacaniquë. Jama, Espiritu Santo 
tsi ja bësomahacatëquëniquë ra. 19 Jasca, Espíritu Santo tsi presó 
ca rësonish cabo qui ja cani quiha Dios Chani yoaxëna. 20 Jabi Noë 
tiya tsi quiha Dios Chani nicamisxëniria ca rësonish cabo tsi xo 
toa ja canina. Siri tsi yosanaxoma tsi Dids jato mana-manani quiha 
mahitsa rë. Toatiya tsi Noë noti chahitaxëni ca ani quiha. Ja aquë 
tsi ocho ca nohiria bo roha paxani quiha jënë quima. 21Jatsi éjahué 
noqui jabimahi ni toa jënë ra? Ashimati jënë jascaria xo iquia. Jatsi 
jaboqui toa jënë nacoqui noa xabahatiya qui jicoxëna. No acai ca 
yoi ca bahuëyamahi quiha toa jënë iquia. Jama, noba shinanë tsi 
Dios no parayamahai ca jismahi quiha. Jatsi noqui xabahamahi 
quiha Dios, jahué Jesucristo bësotëquëni catë no. 22Bësotëquëhax 
nai qui ja jiconiquë. Jaboqui tsi Dios mënëcaya xo. Toa xo tsi ángel 
bo tëquë, mana ca chama bo, tihi cabo yonahi quiha. 


Tiisi noqui acacanina Dios bax yonocoti 


1Shinaparicana. Anomaria Cristo tënëhai iniqué ra. Ja iqui 
tsi ja shinani jascaria tsi ma shinaxéti xo mato ri iquia. 
Jabi jocha chama quima paxaha nori quiha toa tënëhai cato ra. 
2Tënëhax tsi mai ca jabi yoi bo 6 quëëriayamahi quiha bësohi 
na. Jama, Dios shina 6 quëëxëhi quiha axëna. 3Jabi chahahuanox 

pari tsi Dios cahéyamacanaiba quinia yoi bo ma ó quëëpaoniquë 
banahuaxëna. Bërabiria ca jahuë bo ma a-apaoniquë ra. Jasca, 
toatiya tsi anomaria ini quiha toa jënë ma a-abëquinahaina. 
Ma pahëpaoni quiha. Jasca, mahitsa ca dios bo qui ma ara- 
arapaoniquë. Tihi tsi xo toa ma a-apaonina iquia. 4 Jatsi toa quinia 
yoi bo ma niahai iqui tsi ratëhi quiha nohiria bo, jato bëta ma 
bohoyamaquë no, yoyoxëna. Jatsi mato ranicani quiha pë. 5Jama, 
huësti ca bari tsi Copiti Ibo-iboria bësojo xo tsi quëbicaxëcani 
quiha, jatiroha ca ja acana ca quëshpi na. Bësocanaibo, jasca, 
rësonish cabo, tihi cabo copixëhi quiha ra. 6Ja tsi xo toa résonish 
cabo qui ri Dios Chani Jia ca yoahacaniquë, naa jocha quëshpi 
rësoyonish ca nohiria bo qui. Jatsi jato qui Dios Chani yoahacani 
quiha, Dios shina ja nicacanai cató tsi ja xabahamahacacano iquish 
na jato ri. 

7 Jatsi quiniacaxëcahuë. Basima tsi xo jahuë rëso. Ja iqui tsi jaha 
bësocana. Jia tsi shinacana jahuëcara anox pari. Tihi ca tsi ma 
ati xo oquë tsi bëhox-xëna. 8 Jasca, noinabëquiriacana. Oquëria 
ca jabi tsi xo naa. Noiyoiquí tsi jochahuaxéni cabo noipixëqui 
mato. 9 Jasca, jia tsi mabë xaté bo mato xobo qui jicomacana, 
yosanaxoma. 10 Jabi mato tëquë qui tiisi bo acacani quiha mabé 
xatë mëbiti. Diós mato shomahuani iqui tsi tocacana, naa otohai 
ca empleado jascaria. 11 Jia tsi Dios quima ca chani yoaxéti xo toa 
chanipihai cato. Toa tiisi jaya quiha. Jia tsi nohiria bo mëbixëti 
xo toa mébipihai cato, naa ja qui Diós acai ca chamá no. Ja 
tocacano ra, jatiroha ca quiniá tsi Dios oquéhuahacano iquish 
na, jahuë baqué Jesucristó no. Jabi ja qui oquë, chama, tihi cabo 
acacapaoxëti xo. Amén. 


Ja ténécanaina Cristó-na bo jaca nori iqui na 


12Ratéyamacana, ébé xaté bá, ténétiya ma nacoqué no. Ténéti 
ó no pasoyoxéti xo iquia. 13 Tënëpihi tsi rani-ranicana, Cristo 
jascaria tsi ma ténépihai iqui na. Tocapimano tsi anomariaxéhi 
quiha ma rani-ranihaina Cristo oquë jisiquixëquë no. 14 Jahuë 
janë iqui pi nohiria bë mato ranino tsi shoma xo mato, oquëria 
ca Espíritu Santo mato ó nori iqui na. Mato ó tsi xo Dios Shina- 
shinaria ra. 15Jasca, tobi xo toa jato jocha quéshpi bo ténécanaibo 
ri. Tobi quiha ati ibo bo, yomacanaibo, anoma ca acanaibo, 
yobamisxéni cabo. Tihi ca quëshpi bo tsi ma tënëyamano ra. Ma 

tocayamaxëti xo. 16 Jasca, Cristó-na bo ma nori iqui tsi tënëhi tsi 
bërabiyamacana. Toca pi tënëhi tsi Dios qui “Gracias” icana, “Dios 
baquë” ma quënahacaha quëshpi na. 

17 Nicaparicana. Tsëquëquë nohiria bo copiti chitahë xabaca 
ra. Jariapari copihacaxëhi quiha Dios nohiria yoi bo. Jabi noqui 
chahahuacanaibo pi Diós copino tsi djënahuariahax Dios copi 
jahué Chani chahahuayamacanaibo paxana? 18Jasca, béro yama 
pi mëstëxëni cabo xabahamahacano tsi djënahuariahax raca toa 
jochahuaxéni cabo xabahamahacana? 19 Ja quéshpi tsi Dios, naa 
jatiroha ca Néhohuati Ibo shinajiaxéni ca chahahuayoixéti xo toa 
Dios bax ténécanaibo. Ténépama tsi jia ca ja acaxéti xo. 


Chahahuacanaibo qui acacani ca yoba 

D 1Mato iglesiá ca yosibo pari yobacasquia, naa yosi é nori 

cato. Cristó tënëni ca ë jisniquë ra. Jasca, jahué oquë 
jisiquino tsi jahué chama xaténaxéquia ra. 2Jatsi nicaparicana. 
Jia tsi mato qui Diós ani ca xaté bo otocana, naa oveja obéso ca 
jascaria. Yosanahaxma tsi toa yonoco ati ó ma qu&éti xo, ranihi 
na. Tocacana, Dios jaha quëëhai ca ja nori iqui na. Parata quéshpi 
roha tsi ayamacana; ma acatsai ca ja nori iqui na. 3Otopama tsi 
mato qui acacanish ca xaté bo yonamisyamacana. Jama, mato jabi 
jiaxëni ca jato jismacahué banahuati. 4Jatsi Pastor-pastoria jono 
tsi chonitimaxéni ca oquéria ca chaha bixéqui mato ra, ma acai ca 
quëshpi na. 

5Jisa joni xocobá. Mato yosiba yoba nicacana. Ishimaria ca jabi 
ma sahuëti xo mato huëtsa mëbipixëna. Jabi, 
“Jamë shinamisxëniria cabo pasomaha xo Dios ra. 
Jama, shinajiaxëni cabo mëbihi quiha” 

ii quiha Quënëhacanish cabo. 6Jatsi Dios chama bésojó tsi 
mënicana. Tocapimano tsi mato oquëhuaxëhi quiha Dios, ja 
qui jia ca xabacá no. 7 Jasca, ja qui bocana, shina-huëjënahi 
na. Jatiroha ca yoacana iquia. Mato mëbicatsi quiha ra. 8 Jasca, 
rajinayamacana. Jaha bësocahuë. Cama jascaria tsi cohi quiha 
Satanás tsohuëcara picatsi na. ? Mato ja acasno tsi jabayamacana. 
Ja pasomaha iquinapama tsi jia tsi Dios qui chitimicana. Jasca 
ca quiniá tsi mabé xaté bá tënëyoni quiha jato ri. Toa ma shina- 
bénoyamano. 10 Jaboqui tanaroha pistia tsi xo toa ma ténéhaina 
iquia. Jaquiréqué mato jabitihuaxéhi quiha Dios, naa mato 

shomahuacatsai ca quënanish ca Dios. Jabi ma quënahacani quiha, 
jahuë i-ipaohai ca oquë, jahuë chama, tihi cabo xatënati jahuë 
Jesucristo yahax na. Jatsi jabitihuaxo mato chamahuaxëhi quiha. 
Mato mëbixëhi quiha. 11 I-ipaohai ca chama jaya ca tsi xo naa ra. 
Amén. 


Chani réso 


12 Jabi chani pistia mato qui quénéquia, mato chamahuacasquí 
na. Paraxoma tsi Dios jabija ca quinia yoati quénéquia. Jabi 
mato mëbixëti xo Dios, ë quënëhai ca yoba jabija ca quima ma 
casoyamano iquish na. Jatsi naa yoba ó tsi niicana. Jasca, naa 
chani mato qui boxëhi quiha Silvano, naa ëbë xaté shinajiaxéni 
cato. 

13 Jasca, mato joihuacatsi quiha toa Babiloniá ca 
chahahuacanaibo. Jabi Dios xocobo iti ja quénahacacani quiha 
jato ri, naa ma quénahacani jascaria. Jasca, mato joihuahi quiha 
ëbë baqué Marcos ri. 14 Jasca, jia tsi mato huétsa joihuacana, jato 
noiquí na. Mato Cristó-na bo rani-ranino. Iqué. 

San Pedro 





1 1Simon Pedro, Dios Chani yoati raahacanish ca ëa xo naa, 

naa Jesucristo yonati cato. Ea ti tsi xo toa naa carta raati ibo. 
Nobë xatë bo, naa noqui chahahuanish ca jasca cabo qui raahacahi 
quiha naa chani. Noba Dios, noba Xabahamati Ibo Jesucristo, 
tihi caba mëstë tsi ma xabahamahacaniquë mato ri. 2Mato ja 
shomahuacano. Noba Dios, noba Ibo Jesu, tihi cabo ma cahëhai 
catë tsi ma rani-raniriano. 


Chahahuacanaibo jabi bo 


3Jahuë chamá tsi noqui jatiroha ca jahué bo Diós aniqué 
mëstë ca jabi no jayano iquish na, jia tsi no bësono iquish na. 
Ja tocani quiha noqui quënanish ca yoi ca no cahëyoino iquish 
na. Tsayacahuë. Jahuë oquë, jahuë mëstëxëni ca jabi, tihi cabo 
no bëta xatënacatsi quiha ra. 4Tobi xo toa no bax ja acatsaina. 
Parayamahi quiha. Noqui jahuë jabi-jabiria acatsi quiha, no ani ca 
jocha quima no paxapino iquish na. Jabi noqui quëyocatsi quiha 
toa mai ca quinia bo rë. 5Tihi tsi cahëqui mato ra. Ja iqui tsi 
jaboqui jia ca ma ati xo, ja qui chitimixo na. Jianaxo tsi Dios jahué 
bo ma cahëyoixëti xo. 6Cahéhax mato shina mëquiti ma jabixéti 
xo. Méquihax tënëti ma jabixéti xo. Jabixo Dios jabi-jabiria ma 
sahuëxëti xo. 7Sahuéxo mabé xatë bo ma mëbixëti xo. Mébihax 
jato noiti ma jabixéti xo. 8Tihi tsi xo toa ma jabixéti cato iquia. 
Toca ca jabi bo pi ma jabino tsi anomariaxéhi quiha ma acaina. 
Tihi tsi xo toa noba Ibo Jesucristó mato cahëmayoihaina. 9 Jama, 
béco tsi xo toa naa jabi bo naris-hai ca nohiria. Jahué quinia 

cahëyamayoihi quiha. Ja ani ca jocha masahacani ca shina-bënohi 
quiha rë. 

10 Jatsi nicaparicana, ëbë xatëbë. Mato Dids quënaniquë ra, jahuë- 
na bo iti. Ja iqui tsi aria-ariacana toa ma nori ca jismaxëna. Tihi ca 
pi ahi tsi jocha qui paquëyamaxëqui mato iquia. 11 Tocapihi tsi jia 
tsi noba Iboba oto-otopaohai ca qui jicopixëqui mato. Jasca, jia tsi 
mato joihuaxëhi quiha noba Xabahamati Ibo Jesucristo, ma jicoquë 
no. 

12Tihi ca ë quënëhai ca cahëyoiqui mato iquia. Jama, no bax 
Iboba acatsai ca jahuë bo mato nicatëquëmaquia, ma shina- 
bënoyamano iquish na. 13Bésopama tsi noho yonoco tsi xo toa naa 
jahuë bo mato chahahuamahaina, ma shina-bénoyamano iquish 
na. 14Tocaquia ra, tsëquëti basima ë rësoxëhai ca nori iqui na. 

Tihi tsi noba Ibo Jesucristó ëa yoani quiha. 15Ja tsi xo toa quinia- 
quiniaquia jatiroha ca mato yoaxëna. Jabi é résono tsi naa jahuë bo 
ma shina-bénoyamano ra. 


Cristo oqué Pedró jisnina 

16 Jia tsi noba Ibo Jesucristo chama, ja joxëhaina, tihi cabo 
mato no yoaniqué. Mahitsa ca chani ma xo toa mato no yoanina 
ra. Noba béro yoí tsi Jesu chama no jisniqué ra. 17Maca cacha ax 
tsi ja oquëhuahacani quiha. Toa xo tsi ja qui chama Jahépa Diós 
aniquë. Tihi ca tsi ja bax acacani quiha, naipá ca Dios joi ja qui 
chaniniqué no. Anomaria toa joi ini quiha, naa “Noho baquë yoi 
tsi xo naa. Ja qui rani-raniquia ra" i ja qui joi qué no. 18Jabi toa 
chant, toa joi, tihi cabo no nicayoniquë ra, toa maca-macaria 6 tsi 
ja béta xo na. 

19 Tihi cabo tsayaxo jabija ca Dios Chani yoati ibo bá quënëni 
ca nori ca cahëyoiqui noa. Ja parayamacani quiha. Ja iqui tsi 
ja quënëcani ca chahahuacana. Tsëmoria ca ití ca huahuahai 
ca lamparina jascaria xo toa ja quénécanina. Ma chahahuapino 
tsi mato shina ó tsi huahuaxëhi quiha Huishti Bëroshini icanai 
cato. 20Jasca, Quënëhacanish cabo tsayapama tsi nomë xo 
tsi Dios Chani cahétimaxéni xo noa. Yama tsi xo toa jamé xo 
bérohuapihai cato iquia. 21 Jama, noqui mëbihi quiha Espíritu 
Santo, no cahëyoino iquish na. Jabi Dios bax joni bo chaniqué tsi 
quiha Espíritu Santó jato mëbiniquë. Toca tsi Dios Chani yoi ca ja 
yoacani quiha. 

Mahitsa ca jabimacanaibo 
Judas 4-13 


2 1Quiniacaxëcahuë. Mato xërëquë tsi xo huësti huësti ca 

quiaxëni ca maestro bo iquia, naa siri tsi Israël ca xërëquë 
tsi Dios Chani yoahi mari quiaxëni cabo ini jascaria. Ishima tsi 
mahitsa ca chani, naa Dios pasomaha ca chani, yoacaxëcani quiha 
pë. Jato Copinish ca Ibo quima ja casocani quiha pë. Casoxo 
mëri jamë quëyocaxëcani quiha. 2Jama, jato bërabiria ca quinia 
banahuacaxëcani quiha huëstima cabo rë. Jatsi jato tahëhax 
tsi yoshihuahacaxëhi quiha Dios jabija ca quinia rë. 3Parata 
ó quëëmisxëniria ca nohiria ca xo. Ja quëshpi tsi mëri mato 
yobacascaxëcani quiha. Jama, jato copi jaboqui rohahuahi quiha 
Copiti Ibo-iboria. Siri tsi jato qui Dios quësoni quiha. Joti basima 
xo jato copi ra. 

4Quiniacaxécahué. Dios copi quima paxayamaniquë toa 
jochanish ca ángel bo. Tënëtiya qui jato Diós nianiqué. Baquish 
nëpax tsi jato ja janani quiha nëxaxo na. Toa xo tsi Dios copiti 
bari-bariria mana-manacani quiha. 5 Jasca, Noetiya ca nohiria 
bo ri. Dios copi quima ja paxayamacaniquë jochahax na. Dios 
jato copiniquë ra, jënë chahitaxëni ja raani catë no. Noë roha, 
naa mëstë ca chani yoanish cato, jahuë siete cabo, tihi cabo 
roha xabahamahacani quiha toatiyá no. 6Jasca, yaca Sodoma, 
yaca Gomorra, tihi cabo ri Dids quëyoniquë chihi no. Mishpo ja 
manëyocani quiha. Toca tsi Dids jato copiniquë, ixëhai ca nohiria 
bá jahué copi-copiria cahëyoino iquish na. 7 Jama, copinox pari tsi 
Lot yamabo, naa shinajiaxëni ca joni Dios tsëcaniquë. Jabi toá ca 
jochahuaxéniria ca nohiria bo qui Lot yosanani quiha. 8Jatiroha ca 
bari jato naxéréqué tsi toa shinajiaxëni ca joni raca-racapaoniquë. 
Anomaria ini quiha toa ja tsayanina ja nicanina iquia. Tsayahax 
ja cohuënariani quiha. 9Jatsi ¿tsayacanai? Jahuë xocobo yoi cabo 
tsécati cahëqui Dios ra, jochahuaxëni cabo ja copixëquë no. Jasca, 
jahué copiti bari quima paxayamaxéhi quiha maí ca yoixéni cabo 
ra, toa bari quéshpi tsi jato Diós janahai iqui na. 

10 Toa bart tsi anomariaxëhi quiha chotamisxéniria caba copi 
ra. Jasca, anomariaxëhi quiha toa Dios yoba niacanaiba copi 
ri, naa mahitsa ca maestro ba copi. Jamé shinamisxëniria ca 
nohiria bo tsi xo naa maestro bo iquia. Raquéxoma tsi iglesiá ca 

yosibo ocahuacaqui pë. 11Jisna. Toca tsi iyamacani quiha toa Dios 
bésojó ca jato oquéria ca ángel bo ri. Ja pasicani quiha. Jama, 
anomaria tsi xo toa maestro ba jabi ra. 12Cahéxoma tsi nohiria bo 
ocahuacani quiha pë. Caxaxëniria ca acacati ca yohina jascaria ca 
xo ra. Jama, yohina bo jascaria tsi quëyohacacaxëcani quiha jato 
ri iquia. 13Tsayacahué. Anomaria tsi xo toa chahahuacanaibo ja 
ténémanina ra. Ja quëshpi tsi copihacacaxécani quiha. Jasca, jato 
qui jia tsi xo barihaní boho-bohocanaina. Mato béta yoyocascani 
quiha pë. Anoma quiha. Bërabiria tsi xo toa ja acanaina iquia. 
14Yoxa bo tsayamisxëniria ca xo. Jochati jënëtimaxëni ca xo. 
Shinahama ca cahéyoiyama ca xaté bo paracani quiha pë. Jasca, 
parata 6 quëëmisxëniria ca xo. Tihi tsi xo toa jato jabi quiha. Jabi 
toca ca nohiria bo copixéhi quiha Dios ra. 15Dios quinia jia ca ja 
jisbayacaniquë. Jisbaya tsi ja bëno-bënocaniquë. Jishopë. Yobati 
ibo Balaam yamabo, naa Beor yamaba baquë quinia jasca ca ja 
banahuacani quiha jato ri rë. Jabi parata ó quëëmisxëniria ca toa 
Balaam yamabo ini quiha. Parata quëshpi tsi yoi ca ja ani quiha pë. 
16 Jatsi jahuë jocha bërohuahacaniquë. Ja yoyohai ca jahuë burro 
yoi bërohuani quiha, joni joi tsi Balaam yamabo qui chaniqui na. 
Jahuë ibo toa burrë raahani quiha. Ja iqui tsi ja rëtsayamani quiha. 
17 Nicaparicana. Mato xërëquë ca maestro bo tsi xo jënë 
yama ca pao jascaria iquia. Yoshini raahai ca tsëmo jascaria tsi 
quiha Dios ra, jato copixëna. 18Chanijacano tsi mahitsa tsi 
xo toa jato chant, Jasca, yoyocanaibo quima paxabëna ca 
chahahuacanaibo paracani quiha pé. Parahax “Jénima tsi xo 
toa jaha noba noma jabi quëëhaina” i jato qui cani quiha pë. 
19 “Tsëquë ixëqui mato, jahuëcara ó ma quééhai ca axëna” i jato 
qui cani quiha pë, jocha yonati bo jaca nori. Jabi yonati tsi xo 
toa jahuë jochá tsi yonahacahai cato ra. 20 Jabi noitiria tsi xo toa 
jahari jochahuaxëniria ca quinia qui bacahai cato rë, naa noba 
Xabahamati Iboba quinia jabinish cato. Tanaroha pistia tsi toa 
quinia yoixéni ca quima paxahi quiha. Jama, jahué noma jabi qui 
pi ja bacano tsi oqué-oquériaxéhi quiha toa ja yoyoxéhaina iquia. 
21 Jabi anoma tsi xo toa Dios méstéxéni ca yoba quima casohaina 
ra, toa yoba bo jabihax na. Oqué tsi naa nohiria iqué aqué ra 
toa yoba cahëyamayoi-rohapihi na. 22Jabi, “Janahax jahari cahi 
quiha inaca, ja janaha ca pixéna. Jasca chancho ri. Jahué ashití tsi 

robihi quiha ashihax na” tihi ca tsi ii quiha noba yosiba yoba. Jabi 
jascaria tsi xo toa ja acanaina rë. 


Ibo Jesu johai ca bari 


3 1Jisa ëbë xatë bá. Noho segundo ca carta tsi xo naa mato qui 

ë raahaina. Tihi ca chaní tsi mato mëbicasquia. Jabija ca nori 
ca jahué bo mato shinamacasquia ra. 2Siri tsi Dios Chani yoanish 
cabá yoani ca chani ma shina-bénoyamano iquia. Jasca, Iboba 
rabëti bá mato yoahai ca ma shina-bénoyamano. Jabi toa yoba jato 
qui noba Xabahamati Ibobá ani quiha yoahacati. 

3Jariapari ca yoba tsi xo naa: Xaba résó tsi bëcaxëcani 
quiha mato osacanaibo, naa jato noma jabi noixéni cabo. 
^ Johax, “Joxëquia” di Jesu yamayamani? ¿Japa? dJahuënia 
ni sa?" i mato qui caxécani quiha. Jasca, “Maihuahaca-niquë 
noba naboréquébo. Jari yama ra. Noba mai néhohuahacanitiyá 
rohari tsi jaharisi tsi xo" icaxécani quiha pë. 5Méri tsi Diós 
ani ca jahué bo shina-bënocani quiha toca ca nohiria bo. 
¿Jahué Chant tsi noba mai Diós néhohuayamayamani? Jënë 
tsi naa mai ja ani quiha. GJasca, jënë tsi naa mai ca nohiria 
bo ja quëyoniquë, jënë chahitaxëni ca ja raaniquë no. Tihi 
cabo tsi shina-bënocani quiha naa maestro bo pë. 7Jama, 
chanitëquëxëqui Dios ra. Toa jasca ca Chani tsi quëyohacaxëhi 
quiha noba mai, naipa ri. Jaboqui tsi janahacacani quiha 
copihacaxëti. Jatsi toa copiti bari tsëquëno tsi copihacaxëhi 
quiha Dios cahëyamacanaibo ra. Anomariaxëhi quiha jato copi 
iquia. 

8Jasca, tobi xo toa huésti ca yoba ma shina-bënoyamaxëti cato, 
ëbë xaté bá. Huësti bari tsi xo toa Dios qui mil año bo jascaria. 
Jasca, mil año bo tsi xo huésti ca bari jaharisi ja qui. ?Ja iqui 
tsi naamayamahi quiha noba Ibo, ja yoani ca jatihuaxéna. Jasca, 
nohiria quéyocasyama xo Dios ra. Jama, jato jocha quima nohiria 
bo casoyohai ca ó quëëhi quiha. Ja tsi xo toa ja bama-bamahaina 
iquia. 

10 Jama, quiniacaxëcahuë. Tsëquëxëhi quiha Ibo johai ca bari 
ra. Yomaxéni ca jascaria ixéhi quiha toa ja johaina. Toa bart tsi 
pacots-pacotsariá tsi yamatapixëhi quiha naipá ca huishti bo. Chihí 
tsi quëyohacacaxëcani quiha. Jasca, noba mai, mai ca jahué bo ri. 
Méshoyocaxécani quiha. 

11 Jabi toca tsi quëyohacaxëhi quiha jatiroha cato. Ja iqui tsi djari 
yoyocascanai pa? Mëstëxëniria ca jabi ma jayaxéti xo bësoqui na 
ra. 12Jasca, toa Dios copiti bari ó ma pasoxëti xo. Manapama tsi 
ma aria-ariaxëti xo ra, mëri tsi toa bari Diós raano iquish na. Toa 
bari tsi chihi tsi quëyohacaxëhi quiha naipá ca jahuë bo tëquë. 
Anomariaxëhi quiha toa huao. Jahué huaó tsi payoxëhi quiha 
metal jahué bo tëquë, jënë manëhi na. 13 Jama, noqui ri tsi xo toa 
nai paxa, mai paxa, tihi cabo ó pasocanaina, naa noqui ja yoani 
Cato, Jaha tsi yamaxëhi quiha yoi cato ra. 

14 Jatsi jisa, &bé xatë bá. Toa bari manapama tsi jocha yama ca 
jabi ó ma quëëxëti xo. Quësohacatimaxëni cabo imati xo. Jasca, 
jatiroha cabo ya jia tsi ma racanabéquino. Toca tsi ma iti xo ra, ja 
joqué no. 15 Jatsi shinaparicana. Méri pi Ibo joyamano tsi jari xaba 
jayaxëqui nohiria bo ra, xabahamahacati. Jënima tsi xo toa. Jabi 
toca tsi mato qui nobé xatë Pabló quënëniquë jaa ri, Diós ja qui 
ani ca tiisí no. 16 Jaharisi tsi xo toa ja quënënina, tihi ca jahué bo 
yoati ja chaniqué no. Jama, tobi xo toa huésti huësti ca bëronoma 
ca chani ja quénénina, tihi ca jahué bo yoati ja chaniqué no. Toa 
chani jomihi quiha toa cahétimaxéniria ca nohiria bo ré, naa Dios 
Chani huétsa bo ja jomicanai jascaria. Ja acanai ca quéshpi tsi 
quéyohacacaxécani quiha iquia. 

17 Jatsi quiniacaxëcahuë, ëbë xaté ba, jato mahitsa ca chant 
tsi ma parahacayamano iquish na. Jaboqui jabija ca cahéqui 
mato iquia. Jama, toa yoyoxéni ca joni bo pi qui ma nicano tsi 
jaxcamënaxëhi quiha mato shinana iquia. Jaquirëquë jabija ca 
cahëtimaxëniria cabo ixéqui mato tia. 18 Jama, Dios quinia 6 tsi 
ma shinahati xo. Ma shinahano tsi oquëxëhi quiha ma noihaina, 
noba Xabahamati Ibo Jesucristo ma cahëhai ri. Ja tsi xo toa no 
oquëhuapaoxëti cato. Jaboqui mai xo na, jasca, huëaquë mana xo 
na, tihi cato xo tsi noba Ibo oquëhuaxëqui noa ra. Iquë. Amën. 

1 1 Jesucristo, naa Chani nori ca yoati tsi quënëquia. Noqui bésomati 
Ibo-iboria tsi xo naa ra. Réqué rohari tsi ja i-ipaoni quiha. Jahuë 
chant é nicaniqué ra, no bëtajaniquë no. Noho béro yoi tsi ë jisniquë 
ra. Jasca, é motsaniqué ra, noho méquéné no. 2Jabi naa Bésomati Ibo- 
iboria jisiquiquë tsi ë tsaya-tsayaniquë. Quénéquí tsi mato parayamaquia. 
Noqui Bésomati Ibo-iboria tsi xo naa iquia ra. Jariapari tsi Jahépa 
Dios ya ja i-ipaoniquë. Jatsi Diós jahué Baquë noqui jismaniquë. 3Jabi 
noba Jahëpa Dios, jahuë Baqué Jesucristo, tihi cabo ya rabénaqui noa. 
Ja tsi xo toa ë jisnina, jahué chant ë nicanina, tihi ca jahué bo mato 
yoacasquia, no béta ma rabénano iquish na mato ri. ^Jatsi naa chani 
mato qui raaquia, no béta ma rani-raniyoino iquish na mato ri. 


Huëa xo Dios 


5Ja yoani ca chani é nicaniquë. E nicani ca roha mato qui ë 
yoahai ca tsi xo naa: “Huëa xo Dios: tsémo yama xo” i ja ni quiha. 
6 Jatsi quiniacaxëcahuë. “Jahuë Baquë ya rabénaqui noa” iipihi tsi 
quiaqui noa pë, jari tsëmo ó pi bësohi na. Anoma quiha. 7 Jama, 
huëa ó pi bésohi tsi, naa huëa ó tsi ja iquiria tsi, nobé xaté bo ya 
rabénayoiqui noa iquia. Jasca, jahuë Baquë jimí tsi bahuëhacaxëqui 
noa. Noba jocha téqué masahi quiha. 

8“Jochayamahai ca ëa xo naa” iipiquí tsi nomë paraqui noa pë. 
Jabija ca basi xo noa. ?Jama, noba jocha pi no bérohuano tsi toa 
jocha shina-bënoxëhi quiha Dios, jahuë chani jatihuahai ca ja nori 
ca quéshpi na. No ani ca yoi ca téqué bahuëxëhi quiha. 10 Jama, 

“Jochayamahai ca ëa xo naa ra” iipiqui tsi Dios quiahuaqui noa pë. 
Noba shina 6 ma xo jahuë Chani ra. 


Noqui mëbihai ca abogado 


2 1Naa cartá ca chani mato qui raaquia, jochayamamano iquish 

na, ébé xaté bá. 2Jama, tsohuécara pi jochano tsi tobi noqui 
mébiti ibo ra, naa noba abogado yoi cato. Jahépa Dios qui no bax 
chanihai ca tsi xo Jesucristo, naa mëstëxëni cato. Ja tsi xo toa 
noba tépas-hacanish ca ofrenda noba jocha masati. Noba jocha yoi 
bo, jatsi jatiroha ca maí ca nohiria jocha, tihi cabo bax ja acacani 
quiha. 

3Dios yoba pi nicaquí tsi Dios cahëyoiqui noa iquia. 4Jabi tobi 
xo toa “Dios cahëyoiquia” iquii cabo. Tsayacahuë. Jahuë yoba 
pi nicayamahi tsi quiaqui toa ra. Jabija ca basi xo toa rë. 5Jama, 
Dios yoba pi no nicano tsi no nohó tsi oquénahi quiha ja noihaina. 
Toca tsi Diós-na bo no nori ca cahëyoiqui noa. 6Jatsi mëstë 
bésoxéti xo toa “Dios ó ca éa xo naa” iquii cato. Jesu jascariaxéti 
quiha. 


Dios yoba paxa cato 


7Yoba paxa ma xo naa mato qui ë quënëhaina iquia, ëbë xatë 
ba. Yoba siri tsi xo. Naa yoba ma jayapaoni quiha rëquë no. Jabi 
naa yoba siri ca tsi xo toa jaboqui ma nicahai ca chani jasca cato. 
8 Jama, paxa ca jisiria ca naa mato qui ë quënëhai ca imitsa, siri 
ca ja nori. Tsayacahuë. Naa yoba Jesti nicani quiha. Jasca, noiqui 
tsi naa yoba aqui mato ri ra. Toca xo ra, jaboqui huëa yoi ca 
huahuahai iqui na. Ja iqui tsi huinocahi quiha jocha tsëmo. 

9 Jari tsëmo ó tsi xo toa jabë xatë qui caxahai cato. Mahitsa tsi 
xo toa “Huëa 6 tsi bësoquia” i ja aina iquia. 10Jama, jahuë xatë 
noihai ca tsi xo toa huëa ó bësohai ca yoi cato. Jasca, yama tsi xo 
toa yoi ca ja acaina, naa jahué xaté jochamati cato. 11 Jama, tsëmo 
ó tsi bësohi quiha toa jahué xatë qui caxahai cato. Jahuë quinia 
cahëyamahai ca tsi xo toa pë. Tsëmo iqui tsi béco xo ra. 

12Mato qui quénéquia, noho xocobá, Jesucristo tahéhax mato 
jocha masahacani iqui na. 13 Mato qui quénéquia, jahëpa bá, 
jariapari tiya rohari cahécanaibo ma nori iqui na. Jasca, mato qui 
quënëquia, joni xocobá, Yoshi-yoshiria ma béboni iqui na. Toca tsi 
mato qui quenéquia. 

14 Mato qui quënëquia, xocoba, Jahëpa Dios ma cahëyoihai iqui 
na. Jasca, mato qui quënëquia, jahëpa ba, rëquë 6 i-ipaonish ca 
ma cahëyoihai iqui na. Jasca, mato qui quënëquia, joni xocobá, 
coshi ma nori iqui na. Mato ó bësohi quiha Dios Chant iquia. Jasca, 
Yoshi-yoshiria ma bëboniquë. 


Mai ca jabi bo no noiyamahaina 

15 Mai ca jabi bo, mai ca jahuëmishni bo, tihi cabo tsi 
nojyamatsacana. Tihi cabo pi noiqui tsi noba Jahëpa Dios 
nojyamaqui mato ra. 16 Jabi mai ca jabi tsi xo naa: Yoxa 
mëtsahaina, joni mëtsahaina, noba bëro qui jia ca biriacatsaina, 
jamë shinamisxëni iquiina. Dios quima joyamahi quiha naa jabi bo, 
mai ca nohiria bo quima ca jaca nori. 17Huinocahi quiha mai ca 
jahuë bo. Huinocahi quiha nohiria bo jaha quëëhaina. Jama, bëso- 
bësopaoxëhi quiha toa jaha Dios quëëhai ca acai cato. 


Cristo pasomaha cato 


18Quiniacaxëcahuë, ëbë xatë bá. Basima tsi xo xaba rëso iquia. 
Cristo pasomaha cabo joxëhai ca ma yoahacani quiha. Tsayacahuë. 
Jaboqui jisiquihi quiha huéstima ca Cristo pasomaha ca nohiria 
rë. Ja iqui tsi basima tsi xo jahuë réso iqui noa ra. 19Noba maxo 
ó ma xo naa nohiria bo. Ja tsi xo toa noqui ja jisbayacanina iquia. 
Noba maxo ó pi iirohahi tsi no béta ja chitëquë acaniquë. Jama, ja 
boyocani quiha. Ja iqui tsi noqui béroria tsi xo toa noba maxo ó ja 
iyamacanaina. 

20 Toca ma xo mato ra. Espíritu Santo tsi ma ashimahacaniquë. 
Jabija ca Chant cahéyoiqui mato tëquë iquia. 21 Toa jabija ca Chant 
mato cahémacasyama xo éa, quënëqui na, jabija cato, janyama 
cato, tihi cabo cahéyoihai ca ma nori quéshpi na. Jato pasomaha 
mato yobacasquia. 

22 ¿Tsohué ni toa oquéria ca quiaxéni cato? Quiaxéniria ca 
tsi xo toa “Dios raahacanish ca ma xo Jesu” iquii cato. Cristo 
pasomaha ca tsi xo toa. Dios baqué pi niaquí tsi Jahépa Dios 
ri niaqui ra. 23Jabi Jahépa niahai ca tsi xo toa jahué Baqué 
biyamahai cato. Jama, jahué Baquë bichii ca tsi xo toa Jahëpa yoi 
ya rabënabëqyuihai cato. 

24 Siri ma tiisimani ca jahué bo chahahuacana. Tocapihi tsi jia tsi 
Jahëpa Dios, jahuë Baquë, tihi cabo ya rabënabëqui-xëqui mato ra. 

Jato 6 bëso xo mato iquia. 25 Jasca, “Mato bëso-bësopaomaxëquia” 
di Cristo yamayamani? Axéqui ra. 

26 Quënëqui tsi mato yobacasquia, janyama mato mëpicascanaibo 
yoati na. 27 Toca ma xo mato. Mato ti tsi xo toa Espíritu Sant tsi 
ashimahacanish cabo. Ja iqui tsi éjénahuariaxo mato ë tiisimapina? 
Mato tiisimati ibo-iboria tsi xo toa, naa Espíritu Santo. Jabija tsi xo 
toa ja tiisimahaina. Quiayamahi quiha. Jatsi Cristo ó tsi chitécana 
iquia, naa Espíritu Santó tiisimani jascaria. 

28 Jatsi Cristo 6 tsi chitëcana, noho xocobá. Jia ja bëta ma 
rabënano. Tocapihi tsi raquëyamaxëqui mato ja jisiquixëquë no. Ja 
quima casoyamaxëqui mato bérabihi na. 29 Mëstë ca Cristo nori ca 
pi cahëqui tsi Dios xocobo yoi bo cahëxëqui mato iquia. Ja tsi xo 
toa jia ca acai cato. 

1Shinaparicana. Anomaria tsi xo toa Jahépá noqui noihaina. 

Noqui noiquí tsi jahué xocobo yoi bo noqui quénahi quiha. 
Jahué xocobo yoi bo xo noa ra. Jama, noqui cahéyamaqui maí 
ca nohiria bo, Jahépa Dios cahéyamaquí na. 2Nicacana, ë noi 
cabá. Jaboqui Dios xocobo yoi bo xo noa iquia. Jama, no ixëti ca 
jari cahéyamaqui noa. Noqui béronoma quiha. Jama, Jesucristo 
jisiquino tsi jahué jaria-jaria jayaxéqui noa ra, ja nori ria ca yoi 
ca jisi na. 3Jabi jochacasyamaxëhi quiha toa jahué jaria bichi 6 
pasohai cato. Jatsi Jesu iqui ria no iti xo iquia. 

4Dios yoba pasomaha tsi xo toa jochamisxëni cabo. Jabi jocha 
tsi xo toa Dios yoba nicayamahaina. 5Nicacana: Cristo jisiquiniqué 
jocha quéyoxéna. Jasca, jochayamahai ca tsi xo naa. 6 Jasca, Cristo 
ó bësocanaibo tsi xo toa jochayamahaina. Jato jabi ma quiha. 
Jasca, Cristo cahéyamayoihi quiha toa jochacatsai cato. Tihi ca 
jahué bo ma nicaniquë. 7 Jatsi quiniacaxëcahuë, noho xocobá. 
Nohiria bá mato parayamano. Mëstëhuahacanish ca tsi xo toa jia 
ca acai cato. Cristo jabi jaya quiha. 8Jama, Yoshi-yoshiriá-na tsi xo 
toa jochamis-hai cato. Jahué jabi quiha. Ja tsi xo toa Dios baqué 
jisiquiniquë, Yoshi-yoshiria yonoco quëyoxëna. 

9 Jaha bësopa. Jocha-jochapaocasyama xo Dios baquë iquia, 
jahá tsi Dios jabi nori iqui na. Dios jahué jahépa yoi nori iqui tsi 
jochayamahi quiha. 10¿Tsayacanai? Jaméri tsi xo Dios xocobo 
iquia. Jasca, jaméri tsi xo Yoshini xocobo ri. Jénica jaca nori ca 
cahéqui noa jato jabi tsayaxo na. Dios baqué ma xo toa yoi ca acai 
cato iquia. Jasca, Dios baqué ma xo toa jahué xaté noiyamahai cato. 

No noinabëquino 


11 Ma nicani ca chani, naa rëquë ca chani tsi xo naa: No 
noinano ra. 12¿Japa Caín? Yoshini baqué ja ini quiha. No 
tocayamano iquia. Jahué yoshini jabi iqui tsi jahué noma ja 
aniquë pë. Jiaxëni jahué noma jabi ini ca ja cahëni quiha. 13 Jasca, 
mato qui pi naa maí ca nohiria bo caxano tsi ratéyamatsicana, 
ëbë xatë ba. Jato jabi quiha. 14Jabi toa namëhai ca quinia quima 
no tsëcahacaniquë ra. Noqui tsi xo toa bëso-bësopaoxëhaina iquia. 
Tihi ca jahué bo cahéyoiqui noa, nobé xaté bo no noihai iqui na. 
Jama, bësoyama tsi xo toa jahué xaté noiyamahai cato. 15 Jabi ati 
ibo jascaria tsi xo toa jahué xaté qui caxahai cato iquia. Jasca, 
ati ibo tsi xo toa béso-bésopaoyamaxéhai cato. Toa cahéqui mato 
iquia. 

16 Cristo no tsayano. Ja ini cató tsi noqui ja noihai ca ja 
jismaniquë. No bax ja résoni quiha. Jascaria tsi nobë xatë 
bo bax no rësoxëti xo noqui ri. 17 Shinaparicana. Tobi xo toa 
oriquiti, sahuëti, jahuëmishni bo, tihi cabo jaya cato. Jasca, tobi 
quiha toa noitiria ca naris-hai ca xatë. Jabi toa noitiria ca xatë 
mébiyamapiquí tsi ¿Dios noiyoihi ni toa jahuëmishni jaya cato? 
éJéniriahax toa joni 6 tsi Dios bésona? 18 Jisa, noho xocobá. Noba 
chaní tsi no noiyamano. Dios noiyoipiquí tsi nobé xaté bo no mébiti 
xo iquia. 


Dios qui no raquéyamano 


19Nobé xaté bo mébipiquí tsi Dios xocobo no nori ca cahéqui 
noa. Jasca, no mébihai iqui tsi noqui quësoyamaxëhi quiha noba 
shinana iquia, Dios bésojó tsi no niixéqué no. 20 Jama, mahitsa 
pi noqui noba shina quésono tsi no raquéyamano. Noqui oqué 
xo Dios, jatiroha ca no acai ca ja cahëhai quëshpi na. 21Jisa, ë 
noi cabá. Dios bésojo joti ma raquéyamano, mato qui mato shina 
quësoyamano. 22Raquëxoma tsi no nicaxëti xo béhoxquí na. Jahuë 
yoba pi no nicano tsi, ja qui jia ca no ano tsi, no bénahai ca noqui 
axëqui ra. 23 Jabi Dios yoba tsi xo naa: “Noho baqué Jesucristo 
qui chitimicana. Jatsi noinacana. Tihi cabo acana mato ë yoani 
jascaria" ii quiha. 24 Jahuë yoba pi nicahi tsi Dios 6 tsi béso xo noa. 
Jasca, no nohó bésohi quiha jaa ri. Noqui ja ani ca Espíritu Santó 
tsi no nohó béso ja nori ca cahéqui noa ra. 

Mahitsa ca chani yoacanaibo 


1Quiniacaxëcahuë. Chahahuahacatima xo jatiroha ca chani. 
Tobi xo toa huëstima ca mahitsa ca Dios Chani yoacanaibo 
ra. Ja iqui tsi jatiroha ca chani tanaparicahuë, jabija ca ja nori 
ca cahéxéna. 2¿Jénahuariaxo Espíritu Santo quima jato chani 
pi nori ca cahëxëhi ni noa2 Jabi nëca tsi cahëyoixëqui noa tia: 
“Jesucristo joni manëniquë” i pi jaca no tsi Dios quima johi quiha 
toa chant iquia. Espíritu Santo jaya quiha. 3 Jama, “Joni Dios baquë 
manëyamaniquë” i pi jaca no tsi mahitsa tsi xo toa ja yoacanaina. 
Espiritu Santo jayama ca xo. Cristo pasomaha ca tsi xo toca ca ja 
chanicanaina ra. Jabi nëca ca yoi ca chani joxëhai ca yoati tsi ma 
yoahacani quiha. Tsayacahué. Jaboqui nëa tsi coqui rë. 
AJisa noho xocobá. Mato ti tsi xo Dios xocobo ra. Toa mahitsa 
ca chani yoacanaibo ma béboniqué mato ó ca Espíritu Santo 
no. Jesucristo pasomaha cabá chama oquë-oquëria tsi xo toa 
mato ó cato ra. »Chanihi tsi mai ca jahuë bo yoati tsi chanicani 
quiha, maí ca nohiria ba jabi jaya jaca nori iqui na. Jasca, jato 
chani nicacascani quiha maí ca nohiria bo. 6Jama, noqui ri tsi 
xo toa Dios baqué bo. Noba chani nicahi quiha Dios cahécanaibo 
ra. Jasca, Dios Chani no yoano tsi toa Chani nicacasyama xo Dios 
cahëyamacanaibo. Dios Chant iqui tsi noqui béroria tsi xo toa 
dos ca jaméri ca maxo bo, naa jabija ca banahuacanaibo, yoi ca 
banahuacanaibo. 


Noiti Ibo-iboria xo Dios 


7No noinano, é noi cabá, noiti ibo-iboria Dios nori iqui na. Jabi 
Dios baqué yoi tsi xo toa noihai cato iquia. Dios cahëhi quiha. 
8 Noiti ibo-iboria xo Dios ra. Noiyamapiquí tsi djënahuariaxo raca 
Dios tsohuécaracá cahéna? Cahëyamahi quiha noiyamahai cato. 
9 Anomaria tsi xo toa Dios noihaina. Noiquí tsi jahuë jahuësti ca 
baquë mai qui ja raaniquë noqui bësomaxëna. Toca tsi noqui ja 
noihai ca ja jismani quiha. 10¿Tsayacanai? Anomaria tsi xo toa no 
bax ja anina. Noqui tsi xo toa noiti cahëyamahaina. Jama, noqui 
noiquí tsi jahuë baquë ja raaniqué noba jocha quéshpi tëpas-hacati. 
11Jisa, ébé xaté bá. Anomaria tsi xo toa Diós noqui noihaina 
iquia. Jatsi no noinati xo noqui ri. 12Jabi yama tsi xo toa Dios jisish 
cato. Jama, no pi noinano tsi no nohó béso xo Dios. Jasca, no nohó 

anixëhi quiha ja noihaina. 13Parayamaquia. Dios 6 tsi bësoqui 
noa. Jasca, no nohó bëso xo Dios ri. Toa cahëqui noa, noqui jahuë 
Espíritu Santo ja ani iqui na. 14Jasca, Diós jahuë baqué raaniqué 
nohiria bo Xabahamati Ibo iti iqui noa, Cristo no jisni iqui na. 
15 Jatsi, “Dios baqué xo Cristo” i tsohuëcara pi no tsi jahá bëso 
xo Dios. Jasca, Dios ó tsi bésohi quiha jaa ri. 16Tihi cabo iqui tsi 
“Anomaria tsi xo toa noqui Diós noihaina” iqui noa. 
Noiti Ibo-iboria xo Dios. Jasca, Dios ó tsi bésohi quiha toa 
noiyoihai cato. Jasca, jahá béso xo Dios ri iquia. 17 Jasca, no 
nohó tsi anihi quiha Dios noihaina, copiti bari-baririá tsi no 
raquéyamano iquish na. Toa bart tsi raquéyamaxéqui noa tia, 
Cristo jabi no jaya ca iqui na. 18Noipihi tsi djënahuariahax raca 
Dios qui no raquéna? Raquéhai ca tsi xo toa Dios copi ó pasohai 
cato ré. Raquépiquí tsi jari noiti cahéyamahi quiha toa iquia. 
19 Jatsi no noixëti xo, noqui jariapari Diós noini iqui na. 20 Jabi 
quiaxëniria tsi xo toa jahuë xatë qui caxahai cato, naa “Dios 
noiquia” iquii cato. ¿Jénahuariaxo raca toa jisnoma ca Dios ja 
noina, jahué xatë yoi pi noiyamaquí na? 21Nicacahuë. Cristo noqui 
ani ca yoba tsi xo naa: “Jahuë xatë noixëti xo toa Dios noihai cato 
ra” ija ni quiha. 
5 1Dios baquë yoi tsi xo toa Xabahamati Ibo Jesu nori ca 
chahahuahai cato iquia. Jasca, Dios noiyoihai ca tsi xo 
toa jahuë baquë noihai cato. 2Dios pi noiyoiquí tsi jahuë yoba 
pi nicayoiqui tsi nobë xatë bo ri noiyoixéqui noa iquia. 3 Jasca, 
noipiquí tsi jahuë yoba bo nicaxéqui noa. Yosayama tsi xo toa 
jahué yoba bo no acaina. 4Jasca, maí ca jocha béboti métsa tsi xo 
Dios xocobo tëquë. Béboqui noa ra, ja qui no chitimihai cató no. 
5Jatsi, ¿tsohué ni toa mai ca jocha bébopihai cato? Jaroha ca tsi xo 
toa Dios baqué Jesu nori ca chahahuahai cato ra. 


Jesucristo chani 


6Jesucristo tsi xo toa mai qui jonish cato ra. Ja joqué tsi quiha 
jënë tsi ja ashimahacaniquë. Jatsi jahuë jimi acacaniqué ja résoni 
cató no. Jasca, tocapijaqué tsi quiha quiayamahai ca Espíritu 
Santo Dios baquë ocahuaniquë naipá ca joí no. 7 Jabi tres tsi xo toa 
Dios baqué ocahuacanaibo iquia. 8Ocahuahi quiha Espíritu Santo. 
Ocahuahi quiha toa jënë. Ocahuahi quiha toa jahuë jimi yoi ri. 
Tihi ca tsi xo toa Dios baqué ocahuahaina. 9Juez bésojó pi nohiria 

chanino tsi jahuë chani chahahuaqui noa. Jama, oquë-oquëria 

tsi xo toa Diós ocahuacanaibo. Ja iqui tsi Diós pi jahué baqué 
ocahuano tsi jahuë chani no chahahuaxëti xo. Quiayamahi quiha. 
10 Jahuë shinaná tsi Dios baqué Jesu nori ca cahëhi quiha toa jahué 
baqué qui chitimihai cato. Jama, Dios quiahuaqui toa Diós yoani 
ca chahahuayamahai cato. “Noho Baquë tsi xo naa” i noqui ja ni 
quiha. 1 Jasca, “Mato bëso-bësopaomaxëquia. Noho Baquë 6 tsi xo 
toa bësohaina ra” i Dios ni quiha. Tihi cabo tsi xo toa Diós noqui 
yoanina. 12 Jabi bëso-bësopaoxëhi quiha Dios baquë jaya cato. 
Jama, bësoyoitimaxëni tsi xo toa Dios baquë yama cato. 


Jaroha ca yoba 

13Naa chani mato qui quénéquia, Dios baqué qui chitimicanaibá, 
ma béso-bésopaohai ca ma cahéno iquish na. 

14 Parayamaquia. Jahuë shina qui jahuécara jia ca pi no bënano 
tsi noqui nicaqui Dios. 15 Jasca, noqui pi nicaqui tsi no bënaha ca 
noqui axëqui iquia. 

16 Namëyamahai ca jocha nobé xatë acai ca pi jisi tsi Dios qui 
no bëhoxti xo, ja xabahamano. Naméyamahai ca jocha pi ja 
aarohano tsi toa xatë bësomaxëhi quiha Dios. Tobi xo toa namëhai 
ca jocha iquia. Toca ca jocha pi ja acano tsi “ja bax no bëhoxti xo” 
iyamaquia. 17 Jatsi quiniacaxëcahuë. Jocha tsi xo toa jatiroha ca 
anoma ca no acaina. Jasca, noqui namëyamahi quiha jatiroha ca 
jocha iquia. 

18 Jochapaoyamahi quiha Dios xocobo iquia. Jaha bësohi quiha 
Dios baqué yoi. Ja quëshpi tsi Dios xocobo motsatimaxëni tsi xo 
Yoshinihua. 19 Dios xocobo no nori ca cahëqui noa. Jama, mai ca 
nohiria bo yonahi quiha Yoshinihua. 

20Mato parayamaquia. Mai qui Dios baquë joniquë ra. Joxo 
tsi noqui chama ja aniquë, jabija ca Dios no cahëno iquish na. 
Jabija ca Dios 6 xo noa, Jesucristo ó no nori jascaria. Jesucristo 
tsi xo toa Dios yoi, naa noqui bëso-bësopaomati Ibo ra. 21 Jatsi 
quiniacaxëcahuë, noho xocobá. Tobi xo toa mahitsa ca dios bo 
iquia. 

San Juan 





1 Juan yosi tsi xo naa chani quënëti ibo. Diós bini ca yoxa- 
yoxaria, jahuë xocobo, tihi cabo qui naa carta raaquia. Mato tëquë 
noiquia. Jasca, mato noicani quiha chahahuacanaibo yoi bo ri. 2No 
nohó ca i-ipaohai ca Chani yoi iqui tsi mato noiquia iquia. 3 Noba 
Jahëpa Dios, jahué baquë Jesucristo, tihi cabá noqui shomahuano. 
Noqui ja noicano. Noqui ja rani-ranihuacano iquia. 

4“Jabija ca quinia ó tsi bësoqui mi xocobo” icani quiha ra, naa 
noba Jahëpa noqui yobani jascaria. Jato jabi jia ca iqui tsi rani- 
raniquia. »Quénépama tsi yoba paxa ca mi qui acasyama xo éa, 
caí. Jama, quënëquia noqui ani ca rëquë rohari ca yoba mato 
shinamaxéna. No noinati xo iquia. 

6Dios pi noiyoiquí tsi jahué yoba bo axéqui noa ra. Siri tsi toa 
yoba mi nicaniqué iquia. Jatsi mi noixéti xo iquia. 


Cristo pasomaha cabo 


7Nohiria bo xéréqué tsi xo toa huéstima ca paracanaibo iquia. 
“Joni Jesucristo manëniquë” iyamacani quiha pë. Paramisxëniria 

ca xo. Cristo pasomaha ca xo. 8Jatsi quiniacaxëcahuë. Janyama pi 
mato ja mëpicano tsi mato copi jia ca ma bënomitsa. Mato yonoco 
quëshpi tsi copi jia ca ma bixëti xo iquia. 

9 Dios yama tsi xo toa Cristó tiisimani ca yoba ó tsi chitëyamahai 
Cato, naa Cristo yoba bo chahahuayamahai cato. Jahëpa Dios, jahuë 
baquë, tihi cabo jaya cabo tsi xo toa Cristó tiisimani ca chahahuayoihai 
cato. 10 Tsohuécaracá pi jaméri ca chani mato qui béno tsi mato 

xobo qui jato jicomayamacana. Toca cabo joihuayamacana iquia. 
11 Joihuapihi tsi jato yoixëni ca yonoco xatënaqui mato ra. 


Jaroha ca yoba 


12 Jari tobi xo toa huëstima ca ë quënëcatsaina rë. Jaboqui naa 
papi tsi quënënoma xo. Oquë tsi xo toa mato qui ë shishohaina 
iquia. Mato bëta chanihi cacasquia ra, no rani-raniriano noqui 
tëquëta. 

13 Mia joihuahi quiha mi noma xocobo, naa Dios bini cabo. Iquë. 
Amën. 

San Juan 





1 Juan yosi tsi xo naa chani quënëti ibo. Mia joihuaquia, noho 
rabëti Gayó. Mia noiquia Jesucristo tahëxo na. 2¿Jénima ni 
mia? Mi bax bëhoxquia, jia tsi mi bësono, mi jënimariano, naa 
jënima mi shina nori ca jascaria. 3Mia ë nicahitaquë, toá ca xatë 
bo huësti huësti cabo cahëquë no. Cahëxo tsi quiha mi Ibo qui 
chitimiriahaina, jabija ca quinia 0 tsi mi bësohaina, tihi cabo yoati 
ëa ja yoacahitaquë. Nicahax ë rani-ranihitaquë. 4 Jabija ca quinia 
ó tsi noho xocobo bésono tsi rani-raniquia nicahax na. Yama tsi xo 
toa éa ranihuahai ca oqué cato iquia. 

5Jia tsi xo toa nobé xaté bo, naa mi béroma ca xaté bo mi 
mébihaina iquia, ébé xatë. 6 Mi mébihai ca iqui tsi noqui, naa néá 
ca iglesia qui béroria tsi xo toa mi noihaina. Jasca, Dios qui jia ca 
quiniá tsi jia tsi toa xaté bo jari mi mébino, ja narisyamacano ja 
bocaqué no. 7 Bohocani quiha Cristo bax yonocohi na. Yonocohax 
tsi Dios cahéyamacanaibá jato mébihai ca ó pasoyamacani quiha. 
8Ja tsi xo toa toca cabo no mébixéti xo jia tsi Dios Chani ja 
yoacano iquish na. Tocapihi tsi jato yonoco xaténaqui noa jato béta. 


Diótrefes jabi yoi cato 
9Toá ca iglesiá ca chahahuacanaibo qui carta ë raaniquë jato 
yobaxéna. Jama, é yoahai ca chahahuayamahi quiha toá ca Diótrefes 
rë, naa toá ca xaté bo yonacatsai cato. 10 Anoma quiha. Joquí tsi 
noqui ja ocahuahaina, ja quiahaina, tihi cabo nicamaxëquia pë. 
Jasca, raniyamaquí tsi no raani ca xatë bo joihuayamahi quiha pë. 
Jasca, iglesiá cabo quétiahi quiha rë, jato chani ja nicayamacano 

iquish na. Jatsi jato chani nicacascanaibo raahi quiha pë iglesia 
quima. 

11 Jisa, ëbë xatë. Anoma tsi xo toa joni acaina iquia. Mi 
tocayamano ra. Oquë tsi xo toa quinia jia ca mi banahuahaina. Jia 
ca acai ca tsi xo toa Dios baquë yoi. Jama, yoi ca pi aqui tsi Dios 
cahéyamaqui toa iquia. 


Demetrio jabi jia cato 


12Demetrio yoati tsi nohiria bo chanino tsi jia tsi xo toa ja 
yoacanaina. Jabija tsi xo toa jia ca ja acaina iquia. Shinajiaxéni ca 
joni tsi xo naa ra. Jabija ca ë yoahai ca nori ca cahéqui mia tia. 


Jaroha ca yoba 


13 Jari tobi huëstima ca ë yoacatsaina rë. Jaboqui papí tsi 
quënënoma xo. 14Mi qui shishoti 6 pasoquia. Toatiya tsi jia tsi 
chaninabëquixëqui noa. 

15Mi rani-ranino. Mia joihuahi quiha néá ca rabëti bo. Jasca, toá 
ca noba rabëti bo tëquë ë bax mi joihuano. Iquë. Amën. 

San Judas 





1Naa papi quënëhai ca Judas ca ëa xo naa, naa Jacobo noma 
cato. Jesucristo yonati xo ëa ri. Quënëhacanish cabo, naa 
Jahëpa Dios noi cabo, Jesucristo 6 bëso cabo, tihi cabo qui naa 
chani raaquia. 2Diós mato shomahuano ra. Ma rani-ranino. Ma 
noinabéquiriano ra. 


Quiaxéni ca maestro bo 


3No xabahamahacahai ca yoati tsi mato qui quénécasquia ré, 
ëbë xatë ba, jaboqui quënënoma ja nori. Jariapari tsi yoba huétsa 
mato yoaparicasquia: Jahuë nohiria bo qui Diós ani ca Chani bax 
ma nianaxëti xo iquia. Huësti roha tsi toa Chani noqui acacani 
quiha. 4Tihi ca jahuë bo quënëquia ra, mato naxërëquë ca qui 
paramisxëniria ca nohiria bo jiconi iqui na. Jonë xo toa yoi ca ja 
acanaina iquia. Paraxo Dids noqui noihai ca Chani jomicani quiha 
pë, jato quinia yoixëni ca mato banahuacasqui na. Jato qui yoi xo 
Jesucristo ra, naa noba Chama, noba Ibo yoi cato. Jabi siri tsi jato 
copi yoati tsi no yoahacaniquë. “Copihacacaxëcati xo naa nohiria 
ra” ii quiha Dios Chani iquia. 

5Jatsi Diós copini ca mato nicamacasquia. Shinaparicana. 
¿Egipto mai quima Israél ca nohiria Ibobá tsécayamani? Tsécaxo 
tsi quiha ¿toa chahahuayamanish cabo ja quéyoyamayamani? Ja 
copihacayocani quiha iquia. 6Jasca toa chama jayapaonish ca 
ángel bo ri. Jato iti ja jisbériayocaniqué, Dios nicacasyamaquí na. 
Jaboqui tsëmoria ca nëpax ca xo. Ja nëxahacacani quiha. Toá tsi 
jato Diós jananiqué toa bari-bariria tsi copixëna. I-ipaoxëhi quiha 

jato copi iquia. 7 Jasca, yaca Sodoma, yaca Gomorra, jato tëamë 
ca yaca mishni bo ri. Anoma ini quiha toa ja chotacanaina, ja 
yoyocanai ri. Jatsi quiniacaxëcahuë iquia. Jaboqui i-ipaohai ca 
chihi 6 tsi tënë-tënëcani quiha jato ri, ja yoyocanai quëshpi na. 
Tihi cabo iqui tsi noqui bëro xo Diós copihaina ra. 

8 Jishopë. Tocacani quiha pë toa mato qui bécanish cabo ri. 
Nama-namacanaibo jascaria ca xo. Jochapama tsi jato yora bo 
yoshihuacani quiha. Jato qui yoi xo Dios yoba. Jasca, mana ca 
angel bo ocahuacani quiha pë. Tihi tsi xo toa ja acanaina rë. 

9 ¿Japa? ¿Yoshi-yoshiria oquéria ca ángel Miguël ocahuani pa? 

Ja tocayamaniquë iquia Moisës yora tahëhax ja bëta nianahi tsi 

ja quinia-quinianiquë. Quiniapama tsi “Mia Ibobá raahano ra” i 
Yoshihua qui ja ni quiha. 19Jama xo naa mato xërëquë ca nohiria 
bo. Jahuëcara ca ja cahéyoiyamahai ca jahuë bo ocahuacani quiha 
pë: mahitsa. Cahëtimaxëniria ca yohina jascaria ca xo. Tocapihi tsi 
quëyohacacaxëcani quiha jato ri iquia. 

11 Anomariaxëhi quiha jato copi ra. Cain yamaba quinia 
yoi banahuacani quiha. Parata quëshpi tsi yoyocani quiha, 

Balaam yamabo ini jascaria. Dios yoba pasomaha ca xo, Moisës 
yoba pasomaha Corë yamabo ini jascaria. Tihi ca quëshpi tsi 
qu&yohacacaxécani quiha, Coré quëyohacani jascaria. 12Bérabiria 
tsi xo toa mato bëta ja rabënacanaina shiati ma aquë no. Bohocani 
quiha yoyohi na. Bërabiriama xo toa ja acanaina rë. Jamë shinaqui 
tsi huëtsa bo mëbitimaxëniria ca xo. Yoshini raahacahai ca 

tsëmo jascaria ca xo. Yama xo jahuë oi nohiria bo mëbiti. Bimi 
saihuayamahai ca mëxohacahax ca jihui jascaria ca xo. Mahitsa 
ca bésoyama ca xo. 13 Raëtimaxëni ca iahuá ca choca jascaria ca 
xo. Bacox jisiquihai ria tsi noqui bëroria xo toa ja yoyocanaina. 
Mahitsa boho-bohocani quiha paquëhai ca huishti jascaria. Jato 
copi Dids shomahuaniquë ra, naa baquish-baquish itiria cato. 
I-ipaohai ca copi ixëhi quiha toa ra. 

14 Jasca, jato yoati tsi quiha Enoc yamabo, naa Adan quirëquë 
ca chaniniquë jaa ri. “Tihiria ca ángel bo ya tsi joxéhi quiha 
Ibo-iboria” i ja ni quiha. 15Jatsi, “Joxo tsi jatiroha ca nohiria 
bo copixéhi quiha. Yoi ca ja acana, ja pasomaha ja yoacanaina, 
tihi cabo quëshpi tsi copihacaxëhi quiha toa Dios pasomaha 
ca jochahuaxéni cabo” i Enoc ni quiha. 16 Jabi yoyomisxéni ca 
ranimisxéniria ca nohiria bo tsi xo naa ra. Jato noma jabí tsi 

yonahacacani quiha rë. Chani-chanipama tsi “Jia tsi xo toa no 
acaina” icani quiha pë, mahitsa jaca nori. Jasca, nohiria huëtsa 
bo chahahuariacani quiha pë, jahuécara ó ja quëëcanai ca bixéna. 
Tihi tsi xo toa jato jabi yoi cato pë. 


Chahahuacanaibo qui acacani ca yoba 


17 Shinaparicana, ëbë xatë ba. Jia tsi xo toa noba Ibo Jesucristo 
rabëti bá, naa Chant chitahëhuati ibobá mato yoanina. 18 “Xaba 
rëso tsëquëno tsi jisiquixëhi quiha mato osacanaibo. Jato noma jabi 
tsi yonahacacanaibo tsi xo naa” i mato qui jaca ni quiha. 19 Anoma 
ca nohiria bo tsi xo naa. Chahahuacanaibo oquëxnamacani quiha. 
Jato noma jabi tsi mëpihacacani quiha pë. Jasca Espiritu Santo 
jayama ca xo iquia. Tihi tsi xo toa jato jabi iquia. 

20Jama, mamë chamahuacana, ëbë xatë bá. Chamanahax Dios 
Chani jabiriacana. Jasca, Espíritu Santo chamá tsi ma bëhoxti xo. 
21 Jasca, Dios noihai cato 6 tsi chitëcana, Ibo Jesucristo manahi 
na. Joxo tsi mato bësopaomaxëhi quiha mato noiqui na. 22 Jasca, 
cahëtimaxëni ca rabë ca shina jaya cabo mëbicana. 23 Mëbixo tsi 
huëtsa bo mëbicana, chihi quima tsohuëcara tsëcahai jascaria. 
Jasca, tobi xo toa Dios cahëyamacanaibo. Quiniaxo tsi jato 
noicana. Noihax jato jocha qui caxacana. Toa yoshihuahai ca jocha 
jaquimacana. 


Dios no oquëhuahaina 


24 Anomaria tsi xo toa jocha quima mato xabahamapihai cato 
ra. Anomaria tsi xo toa jocha yama tsi mato jismapihai cato. 
Oquéria tsi xo toa mato ranihuayoipihai cato ra. 25Dios yoi, jahué 
Jesucristó tsi noqui xabahamahai ca no oquéhuariaxéti xo. Ja qui 
oquë-oquëria, chama-chamaria, tihi bo acacaxéti xo ra. I-ipaonish 
ca jaboqui nori ca i-ipaoxéhai ca tsi xo naa. Iqué. Amén. 

Juan qui Jesucristo jahuë bo yoanina 

1 1Jahué Cristo qui naa ë quënëhai ca jahuë bo pari Diós 

jismaniquë, noqui, naa jahuë yonati bo ja yoano iquish na. 
Basima ca ixëti nori ca jahuë bo noqui cahëmacatsi quiha. Jasca, 
noqui cahëmacatsi quiha jahuë Cristo ri. Jatsi jahuë ángel ë qui 
Jesucristó raaquë naa jahué bo cahëmati. 2 Jatsi jatiroha ca ë jisi ca 
ë quënëquë. Quénépama tsi Dios Chant, Jesucristo Chant, tihi caba 
Chani tsi xo naa ë quënëhaina iquia. Noqui parayamacani quiha. 
Jabija ca tsi xo naa ra. 3 Jasca, shomahuahacaxëhi quiha naa Chani 
tsayahai cato. Jasca, shomahuahacaxëhi quiha ë quënëha ca chani 
nicahai cato, néá ca yoba chahahuapihi na. Tsayacahué. Tséquéti 
basima tsi xo naa ixéti nori ca jahué bo iquia ra. 


Siete ca iglesia bo qui Juan carta raahacanina 


4 Jabi naa carta raati ibo ca Juan ca éa xo naa. Asia mai ca siete 
ca iglesia bo qui naa chani raaquia. Jasca, noba oqué-oquéria ca 
Diós mato shomahuano. Mato ja ranihuano. I-ipaonish ca, jaboqui 
nori ca, i-ixéhai ca Ibo-iboria tsi xo naa ra. Jasca, jahué trono 
bésojo cató ca Espíritu Santó mato shomahuano, naa siete ca jabi 
bo jaya-jayaria cato. 5Jasca, Jesucristó mato chamahuano jaa ri. 
Dios Chani jisiquimati Ibo-iboria tsi xo naa. Jasca, jariapari ca 
bësotëquënish ca tsi xo toa noba Ibo ra. Jatiroha ca mai ca chama- 
chamaria bo oquë-oquëria xo. Ja tsi xo toa no oqué-oquéhuahaina. 
Noqui noi-noiriahi quiha. Noihax no bax ja résoniqué jocha quima 


675 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


Apocalipsis 1 676 


noqui paquëmaxëna. 6 Jasca, chama bo, arati ibo-iboria bo, tihi 
cabo noqui ja manëmaniquë, jahuë Dios, naa jahuë Jahëpa yoi bax 
no yonocono iquish na. Jatsi oquë-oquëhuahacaxëti xo noba Cristo 
ra. I-ipaoxëti xo jahuë chama ra. Jaha tsi xo. 7 Cristo tsi xo toa 
tsëmo ó ca joxëhaina. Ja jono tsi tsayayocaxëcani quiha jatiroha 
cabo. Tsayacaxëcani quiha jodiobo ri, naa Jesu acanish cabo. Jatsi 
aracaxëcani quiha mai ca carayanabo tëquë, jahuë copi qui raquëhi 
na. Parayamaquia. Toca tsi ixëhi quiha ë yoahaina ra. Jaha tsi xo. 

8“Jahuë chitahë, jahuë rëso, tihi ca ëa xo naa ra” ii quiha noba 
Ibo Dios. Toca tsi chanihi quiha naa i-ipaonish ca, jaboqui nori ca, 
i-ixëhai ca Ibo-iboria. Noba Chama-chamaria tsi xo naa iquia. 

9Mabé xaté ca Juan ca éa xo naa. Ibo iqui tsi mato bëta xo 
tënëquia ëa ri. Jasca, mato bëta xo tsi yonaxéquia ëa ri Diós 
yonahai cato xo na. Tënëhi tsi yosanayamaqui noa ra. Jabi naa 
Patmos icanai ca témisco qui ë raahacani quiha racati rë, Dios 
Chani, Jesú anina, tihi cabo ë yoani quëshpi na. 10 Nëa ca tsi Iboba 
bari tsi Espíritu Santo ëa ibohuaquë. Jatsi noho casojó ca jamë ca 
joi € nicaquë. Chamaxëniria ca joi ja iqui quiha ë nicahana; naa 
trompeta jascaria cato. 11Jatsi ë qui joi nëcaquë: 

—Huésti ca libro 6 tsi mi quënëxëti xo mi tsayahai ca yoati na. 
Quénéxo tsi siete ca iglesiá ca chahahuacanaibo qui naa Chani 
raahué, naa Efeso, Esmirna, Pérgamo, Tiatira, Sardis, Filadelfia, 
Laodicea. Tihi ca iglesia bo qui naa chani raahué —i ë qui joi 
qué. 

12Nicahax ë chihoriquë ë qui chanihai ca jisxéna. Chihorixo tsi 
vela acha cabo, naa siete ca candelero icanai ca ë jisquë. Oro ca 
ja icani quiha. 13Toa candelero bo naxéréqué ó ca Jesu jisiria ca 
ë jisquë. *Nohiria Baquë” ja quénahacaha quiha. Jasca, tëtëcaria 
jahuë sahuëti iqui quiha. Oro ca shitaramëti sahuë ja iqui quiha. 
14 Jahuë mapó ca boo joxoria iqui quiha, naa joxoria ca huaxmë 
jisiria cato. Jasca quiha jahuë bëro ri, chihi rëxquëria ca iqui 
quiha. 15 Jasca quiha jahuë tahë bo ri bajrahaina. Chihi quima 
bichiquihax ca bajratiaria ca bronce metal jascaria jahuë tahë iqui 
quiha. Jasca, pao boxtoro pacotsa jascaria jahuë joi iqui quiha. 

16 Jahuë mënëcaya ca méquéné tsi siete ca huishti bo acha ja iqui 
quiha. Jahuë jana quima tsëquëhi iqui quiha rabë ca quëno jaya 
ca manë tëtëcaria. Jasca, bari bajrahai jascaria jahuë bëmana iqui 
quiha. Tihi ca tsi ë jisquë tsayaxo na. 

17 Tsayahax mai qui ë paquëquë. Bësoyama ca jascaria ë iquë ra. 
Jatsi jahuë mëquë mënëcaya tsi ëa ja motsaquë. 

—Raquëyamahuë. Jahuë chitahë, jahuë rëso, tihi ca ëa xo naa. 
Ea ti tsi xo toa Bësoti Ibo-iboria. 18E rësoniquë. Jama, tsayapa. 
Jaboqui bëso xo ëa ra. Bëso-bësopaohai ca ëa xo naa ra. Ea roha 
tsi xo toa namëti chama jaya cato. Ea roha tsi xo toa rësonish cabo 
iti caiti llave jaya cato ra. 19 Jatsi mi tsayahana, mi tsayaxëhaina, 
jasca, toa ixéti nori ca jahuë bo, tihi cabo mi quënëno. 20 Jabi noho 
mënëcaya ca mëquënë ca huishti bo, jasca, toa siete ca candelero 
bo, tihi cabo yoati nohiria bë cahëyamani quiha. Jato qui 
bërohuahama ja ini quiha. Jama, jaboqui mi bax bérohuaxéquia, ja 
cahëcano iquish na. Nicapa: Siete ca huishti bo tsi xo toa siete ca 
iglesia bo obësocanaibo. Jatsi toa siete ca candelero bo tsi xo toa 
iglesia yoi bo ri. 


Efeso ca chahahuacanaibo qui Dios Chani raahacanina 


2 1Efeso ca chahahuacanaibo obëso ca qui naa chant quënëhuë. 
“Ea ti tsi xo toa chani mato qui raati ibo-iboria, naa siete ca 
huishti bo jahuë mënëcayë ca mëquënë tsi acha cato. Chaniquia 

ra, naa oro ca candelero bo naxërëquë 6 tsi nii cato. 2E bax ma ani 
ca yonoco cahëquia ra. Yonocopama tsi ma yosanayamaniquë ra. 
Jasca, mato qui yoi ini quiha toa jochahuaxëni ca nohiria bo. Jasca, 
mato qui bëcani quiha toa mahitsa ca Dios Chant yoacanaibo, Dios 
Chant yoati ibo bo xo noa' iquiina. Jatsi jia tsi toa paracanaibo ma 
tanamaniquë ja quiacanai ca jismaxéna. 3Jasca, ma shinapëniniquë. 
Ea iqui tsi tënëpama tsi ma yosanayamaniquë iquia. Tihi ca tsi 
cahéquia mato yoati na. “Jama, tobi xo toa huésti ca yoi cato rë. 
Rëquë ó tsi ëa ma noiyoipaoniqué. Jama jaboqui mahitsa tsi xo toa 
ma noihaina rë. 5Shinaparicana. Néama tsi xo toa ma paquéhana. 
Anomaria i-ipaoni quiha ma noihaina iquia. Jama, jaboqui éa basi xo 
mato rë. Jatsi mato jocha quima casocana iquia ra. Ma ani jascaria 
ma atëquëno. Ma tocapiyamano tsi mëri tsi joxéquia mato iti 6 ca 
candelero mébixéna. Jatsi yamaxéhi quiha ë bax ma yonocoxéhaina 
ra. 6Jatsi quiniacaxécahué. Jari shoma xo mato ra. Mahitsa ca Dios 
qui aracanaibo, naa nicolaítabo icanai cabo qui ma shinapéniyama- 
niqué ra. Jënima quiha. Ja acanai ca tahéhax jato qui caxaquia ëa 
ri. 7 Toca tsi iglesia bo qui chanihi quiha Espíritu Santo ra. Jatsi 
nicacana pahoqui quini jaya cabá. Premio axéquia ra bébocanaibo 

ca bimi jato pimaxëquia. Jatsi bëso-bësopaocaxëcani quiha ra”. 


Esmirna ca chahahuacanaibo qui Dios Chani raahacanina 


8“Esmirná ca chahahuacanaibo obëso ca qui naa chant quënëhuë. 
“Ea ti tsi xo toa chani raati ibo, naa jahuë chitahë, jahuë rëso, tihi 
cabo nori cato. Rësonish ca bësotëquënish ca ëa xo naa ra. Jabi 
ë yoacatsai ca tsi xo naa: 9 Jatiroha ca cahëquia ra mato yoati na. 
Anomaria ini quiha ma tënëhaina. Noitiria xo mato; jama, rico 
yoi bo ma nori iquia. Jasca, tobi xo toa mato osacanaibo rë, naa 
Jodio yoi bo xo noa' icanaibo; Dios xocobo jaca nomari ra. Satanás 
maxo ó ca xo toa bo iquia. 10Jabi mato tënëmapaimaria xo Dios 
cahéyamacanaibo. Tocajacano tsi ma raquéyamano. Preso qui 
mato huësti huésti ca nanëxëhi quiha Satanás, mato tanamaxéna. 
Diez ca bari no tsi tënëxëqui mato iquia. E quima casoyamacana, 
mato ja acasno ri. Tocapimano tsi premio jia ca mato qui axéquia. 
Mato béso-bésopaomaxéquia ra. 11 Toca tsi iglesia bo qui chanihi 
quiha Espíritu Santo ra. Jatsi nicacana pahoqui quini jaya cabá. 
Raquëyamariacaxëcani quiha toa bëbocanaibo, Dios quima 
jochacanaibo aquëquëmahacaxëquë no”. 


Pergamó ca chahahuacanaibo obéso 
ca qui Dios Chani raahacanina 


12*Pergamó ca chahahuacanaibo obëso ca qui naa chani 
quënëhuë. “Ea ti tsi xo naa chani raati ibo-iboria, naa rabé ca 
quéno jaya ca mané jaya cato. 13 Jatiroha ca cahëhai ca ëa xo naa. 
Satanás yonahai cato ó tsi racaqui mato rë. Jasca, jia tsi xo toa ë 
qui ma chitimiyoihaina iquia. Jabi noho Chani yoanish ca Antipas 
naméhacaqué ri tsi ë quima ma casoyamaniqué ra. Mato yacata 
ax tsi naa Satanás bésohai cato ax tsi ja naméhacani quiha. Tihi 
ca tsi cahéquia mato yoati na. 14Jama, tobi xo toa huésti huësti 
ca ë qui yoi cato. Mato 6 tsi xo toa Balaam yoba banahuacanaibo 
rë. Jabi chama Balac qui yoba yoi Balaam yamabá ani quiha pë, 
Israél cabo jochamaxëna. Toatiyá tsi ídolo bo qui acacanish ca 
nami piti, carayana ca yoxa bo ya rabénati, tihi ca tsi Israel cabo 
ja jabimani quiha ra. 15 Jasca, mato ó tsi xo toa nicolaítaba yoba, 
rë, naa yoba yoi ca ó quëëcanaibo. Anoma quiha. 16 Jatsi mato 
jocha quima ë quiri bësocana iquia. Ma tocapiyamano tsi mëri tsi 

mato qui caxëquia. Caxo toa nohiria bo axëquia ra noho jana 6 ca 
huajahai ca rabë ca quéno jaya ca mané no ra. 17Toca tsi iglesia bo 
qui chanihi quiha Espíritu Santo ra. Jatsi nicacana pahoqui quina 
jaya cabá. Premio axëquia bëbocanaibo qui. Mana ca mapari jato 
pimaxéquia. Jasca, jato qui huësti ca maxax joxo ca axéquia. Toa 
maxax ó tsi quënëhacaxëhi quiha jato janë paxa cabo. Toa janë 
paxa ca cahëxëhi quiha maxax ibo roha”. 


Tiatira ca chahahuacanaibo qui Dios Chani raahacanina 


18 “Tiatira ca chahahuacanaibo obëso ca qui naa chant quënëhuë. 
“Dios baquë tsi xo naa chani raati ibo, naa chihi rëxquëria ca bëro 
jaya cato. Chaniquia, naa bajratiaria ca bronce metal jascaria ca 
tahë jaya cato. 19 Jatiroha ca cahëquia mato yoati na. Huëstima 
tsi xo toa jia ca ma anina. Jasca jia tsi xo Dios, nohiria bo, tihi 
cabo ma noihaina. E qui jia tsi xo ma chitimihaina. Jia tsi xo ma 
yosanayamahai ri. Jasca, jaboqui oquë tsi acasqui mato ra. Tihi 
ca jia ca jahuë bo cahéquia mato yoati na. 20 Jama, tobi xo toa 
huësti huësti ca ë qui yoi cato rë. Nicacahuë. Mato ó tsi xo toa 
jochahuaxëni ca yoxa Jezabel jasca cato. Toa yoxa tënëqui mato 
rë. Anoma xo jahuë chani ra. Dios Chani yoahai ca ëa xo naa? ii 
quiha pë, yoiria ca ja jabimahai ca nori. Yoi ca chotahaina, idolo 
bo qui acacanish ca jahuë bo pihaina, tihi ca tsi noho yonati bo 
jabimahi quiha pë. 21Toa yoxa qui xaba ë aniquë jahuë jocha 
quima ja casono iquish na. Jahuë jocha jisbëriacasyama xo ra. 
Jahuë jabi quiha. 22Ja tsi xo toa jaboqui naa yoxa iquimaxëquia 
jahuë oxati 6 no. Jasca, jahué pëhi acanaibo ri ténémaxéquia. 

Toa yoxa quima pi ja casoyamacano tsi tocaxëquia jato qui. Jatsi 
tënëriacaxëcani quiha jato ri. 23 Jasca, jahuë xocobo, naa jahuë 
yoba nicacanaibo quëyoxëquia ra. Tocahëno tsi ëa cahëyoicaxëcani 
quiha jatiroha ca iglesië ca chahahuacanaibo. Jatsi nohiria ba 
shinahai ca tëquë naispihai ca ë nori ca cahécaxécaqui. Jatiroha 
ca nohiria bo copixéquia ra, ja acanai ca quëshpi na. 24 Jama, 

tobi xo mato Tiatira ó ca nohiria huëtsa bo, naa toa yoxa yoba 

yoi biyamacanaibo. Toa Satanás yoba-yobaria jabiyamaqui mato 
ra. Jénima quiha. Jaboqui yama tsi xo toa yoba huétsa mato 

qui é acatsaina. 25Ma jaya ca yoba roha ma chahahuariano éa 
manaquí na. Jaha bësopa. Joquia ra. 26Cahëxo tsi bëbocanaibo, 
naa jahué réso qui yonococanaibo qui yonati chama axéquia. Jatsi 

mai ca nohiria bo yonacaxëcani quiha. 27 Jabi toa yonati chama 
noho Jahépá ë qui ani quiha. Jato ë mëbihai ca iqui tsi coshixëhi 
quiha toa mai ca nohiria bo ja yonacanaina ra. Mai ca nohiria 

bo naxërëquë ó ca jochahuaxëni cabo choshacaxécani quiha, naa 
chomo choshahacahai jascaria. 28 Jasca, jato qui oquë axëquia, 
naa huishti bëro shini oquë jascaria cato. 29 Toca tsi iglesia bo qui 
chanihi quiha Espíritu Santo ra. Jatsi nicacana pahoqui quini jaya 
cabá". 


Sardís ca chahahuacanaibo qui Dios Chani raahacahaina 


3 1'Sardís ca chahahuacanaibo obëso ca qui naa chant quënëhuë. 
"Ea ti tsi xo naa Chani raati ibo, naa Dios siete ca jabi-jabiria bo 
jaya ca Espíritu Santo jaya cato. Chaniquia, naa siete ca huishti bo 
acha cato. E yoacatsai ca tsi xo naa: Jatiroha ca cahéquia mato yoati 
na. Dios bax ariacanaibo ma nori ca quéscahuacani quiha nohiria bo 
pë, mahitsa ma nori. 2Jatsi bépéquécana. Jatipaima xo mato mëstë ca 
jabi jiaxéni cato r&. Toa jabi chamahuacana. Jasca, mato tsayapama 
tsi yama tsi xo toa jia-jiaria ca ma acaina iquia. éJénahuariahax, 

Jia tsi xo ma acaina' i mato qui noho Dios na? Mahitsa tsi xo iquia. 
3Jariapari ca ó ca ma jabihuahacani ca yoba chahahuacana. Toa 
yoba nicacana. Jasca, mato jocha quima Dios quiri bésocana. 
Bépéquéyamapimano tsi méri tsi mato qui caxéquia. Yomaxéni ca 
johai ca jascaria tsi mato qui joxéquia. Toa hora ó pasoyama-xéqui 
mato. Toa hora yoayamaxéquia. 4Jama, tobi xo toa Sardis ó ca huësti 
huésti ca yoshihuahama ca jabi jaya cabo. Chéquéhuahama ca raiti 
jayaria cabo jascaria ca xo. E béta bohocaxécani quiha naa nohiria 
ra mëstëxëni jaca nori quéshpi na. Raiti joxo ca sahuëcaxëcani 
quiha. 5Jasca, toca tsi sshuëmahacacaxëcani quiha bëbocanaibo 

ri. Jasca, jato janë bo, naa bésocanaiba libro 6 ca quënëni ca janë 

bo masayamaxëquia. Jama, noho Jahépa, jahué ángel bo, tihi cabo 
bésojo xo tsi jato janë yoaxëquia ra, Nohd-nabo xo naa' iquiina. 

6 Toca tsi iglesia bo qui chanihi quiha Espíritu Santo ra. Jatsi 
nicacana pahoqui quini jaya cabá". 


Filadelfiá ca chahahuacanaibo qui 
Dios Chani raahacahaina 


7*Filadelfiá ca chahahuacanaibo obéso ca qui naa chani 
quënëhuë. “Ea ti tsi xo naa Chani raati ibo, naa mëstëxëni ca 

parayamahai cato. Chaniquia, naa Diós otohai ca qui jicoti llave 
jaya cato. David yamaba llave jascaria quiha. Jabi caiti ë japëcano 
tsi yama tsi xo toa nohiria huëtsa toa caiti japahaina ra. Jasca, ë 
japano tsi yama tsi xo toa japëcahaina. 8 Jabi jatiroha ca cahëquia 
mato yoati na. Tsayacahuë. Mato bésojó tsi caiti ë japëcaquë. Yama 
tsi xo toa caiti japahaina ra. Jasca, iriama tsi xo toa Dios yonoco 
ma acatsaina iquia. Coshiriayama xo mato rë. Jama, noho yoba 
nicayoicasqui mato ra. Jënima quiha. Jasca, yama tsi xo toa ë 
quima casocanaibo mato ó no. ?Nicacahué. Tobi xo toa mato 
pasomaha ca mahitsa ca jodiobo. Jodiobo yoi xo noa” icani quiha 
pé; quiaxéni cabo jaca nori. Satanás maxo ó cabo ca xo. Mato tahé 
ó tsi jato mënimaxëquia. Ménihax, ‘Mato noi-noiriahi quiha Dios 
ra’ i mato qui caxécani quiha ra. 10Jasca, jia tsi xo toa noho yoba 
bo ma chahahuahaina iquia. Ma yosanayamaniquë. Ja iqui tsi 
mato otoxëquia, mai ca nohiria bo qui tënëtiya joxëquë no. Toatiyá 
tsi tanamahacacaxëcani quiha mai ca bësocanai ca nohiria ra. 

11 Jatsi quiniacaxëcahuë. Cati basima xo ëa ra. Ma jaya ca jahuë 

bo achariacana, mato premio jia ca tsohuécaracá mato quima 
mëbiyamano iquish na. 12Premio axëquia ra bëbocanaibo qui. 
Noho Dios arati xobo ó ca iti jato qui axéquia. Toá tsi chinichiti 
jascaria icaxécani quiha. Toca tsi Dios iti 6 tsi i-ipaocaxëcani quiha 
ra. Jasca, jato ó tsi noho Dios jané, noho Dios yacata jané, noho 
jané paxa yoi cato, tihi cabo quénéxéquia jato ó no. Jabi toa Dios 
yaca-yacaria tsi xo toa Jerusalén paxa cato, naa Dios quima ax mai 
qui botëxëhai cato. 13Néca tsi iglesia bo qui chanihi quiha Espíritu 
Santo. Jatsi nicacana pahoqui quini jaya cabá”. 


Laodiceá ca chahahuacanaibo qui 
Dios Chani raahacahaina 


14 Laodiceá ca chahahuacanaibo obéso ca qui naa chani 
quënëhuë. “Ea ti tsi xo naa Chani raati ibo-iboria, naa jabija 
ca yoati ibo-iboria. Parayamahai ca éa xo naa ra. Jasca, Diós 
néhohuani ca jahué bo chitahéhuati ibo-iboria ca éa xo naa ra. E 
yoacatsai ca tsi xo naa: 15 Jatiroha ca cahéquia mato yoati na. Dios 
Chani pasomahama xo mato iquia; jasca Dios Chani noiyoihai cabo 
ma nomari. Matsi ma xo mato; itsis ri ma nomari rë. 16 Jishopë. 
Mato tsi xo huaha roha. Anoma quiha. Ja iqui tsi noho jana quima 
mato michoxëquia ra. 17 Jasca, Rico xo noa. Anomaria tsi xo noba 

parata ra. Narisyamahai ca noqui xo naa” tihi ca tsi iqui mato 

pé. Jénima ca ma nori ca quéscahuaqui mato ré, noitiria ca ma 
nori. Béco xo mato ra. Jasca, tsoboco ca ma nori ca cahéyamaqui 
mato rë. 18 Jatsi quiniacaxëcahuë. Jariapari tsi noho yoba-yobaria 
bicahuë. Chihí tsi rohahuahacani ca oro jascaria xo noho yoba ra. 
Bichi tsi rico-ricoria ca manëyoixëqui mato. Jasca, bérabiria tsi xo 
toa ma yoyohaina iquia. Tsoboco ca jascaria xo mato rë. Jatsi raiti 
joxo, naa jabi mëstë ca bicana. Bixo sahuécana jianaxëna. Jasca, 
jabija ca taisyamaqui mato iquia, béco ma nori iqui na. Jatsi béro 
chéxati bicahuë taisyoixéna. Tihi ca tsi xo toa ë yoacatsaina ra. 
19Ea ti tsi xo toa ë noicanaibo raahacaina. Jato yobaquia ra jato 
noiquí na. Jatsi quiniacaxëcahuë. Mato jocha quima ma bésono ra. 
20 Tsayacapa. Caiti ó tsi niiquia. Toa xo tsi quénaquia. Tsohuécaracá 
noho joi nicano tsi é bax pi caiti ja japécano tsi jicoxéquia. Jicohax 
ja bëta oriquixéquia. Jatsi oriquibéquinaxéqui noa. 21 Jasca, 
premio axëquia bébocanaibo qui. Noho yonati chama jato béta 
xatënaxëquia. Jatsi noho trono ó tsi jato tsahomaxéquia ë bëta xo 
ja yonacano. Jabi béboxo tsi noho iti ë biniquë ëa ri, noho Jahëpa 
trono 6 cato. 22Néca tsi iglesia qui chanihi quiha Espíritu Santo. 
Jatsi nicacana pahoqui quini jaya cabá. Jabi tihi ca tsi xo toa Ibobá 
ë qui yoahana”. 


Naipa ca trono 
4 1Naa quirëquë ë tsayatëquëquë. Toá tsi ëa bésojó iqui quiha 
naipa ca japëcahaca ca caiti. Tobi iqui quiha toa jasca ca joi- 

joiria, naa trompeta pacotsa jascaria. E qui ja nëcaha quiha: 

—Néá tsi inahuë. Jahuëcara mia jismacasquia, naa ixéti nori ca 
rëquë ca joxëhai ca jahuë bo —iquiina. 

2Jatsi Espíritu Santo ëa ibohuatapiquë. Ea bésojó tsi nii iqui 
quiha naipá ca tronoria. Jahá tsaho tsohuécara iqui quiha. 
3Anomaria jahué jaria iqui quiha, naa bajrahai ca maxaxa, naa 
jaspe, cornalina, tihi cabo bajra-bajrahai ca maxax bo jascaria. 
Jasca, tobi iqui quiha nahuabahi trono téamé cato. Esmeralda 
maxax jascaria tsi bajra-bajrajaquë jaa ri. 4Jasca, trono téamé 
iqui quiha veinticuatro ca yonati trono huétsa bo. Jahá tsaho iqui 
quiha veinticuatro ca yosibo, naa raiti joxo sahué cabo. Jasca, oro 
ca chaha téqué ja jayacana quiha jato mapó no. 5Jasca, toa trono 
quima tsëquëha quiha bajrahai ca canapa ra. Jahanahax huajaha 

quiha tërë-tërëhai ca pacotsa. Jasca, toa trono bésojó tsi nii iqui 
quiha siete ca ririhai ca jotati bo. Toa jotati bo tsi xo toa Dios 
Espíritu Santo, naa siete ca jabi-jabiria jaya cato. 6 Jasca, trono 
bésojó tsi iqui quiha ianë, naa bëisiti jisi cato. Shërëria ja iqui quiha. 

Jasca, népax tsi naa tronoria téamé tsi mani iqui quiha cuatro 
ca niihai ca jahuécara ca bésocanaibo. Béro tirixéniria ja jayacana 
quiha, naa ja bésojó no, ja casojó no. 7 Jabi toa jariapari ca bésohai 
ca tsi xo cama jisiria cato. Jatsi jaquirëquë ca tsi xo toa toro jisiria 
cato. Jatsi jaquirëquë ca tsi xo toa joni bémanaria jisiria cato. Jatsi 
jaquirëquë ca tsi xo toa noyahai ca tétépahua jisiria cato. 8 Jasca, 
seis ca pëhi bo jayacana quiha naa cuatro ca bësohai ca jahuécara 
bo. Jato tëa tsi huéstima ca béro sahuë ja icana quiha, jato pëhi 
nama jaca nori. Jasca, barihani, baquicha, tihi tsi ja quëquëcaquë. 
Jënëhaxma tsi ja nécacana quiha: 

“Aquëquë, aquëquë, aquëquëria tsi xo Ibo Dios Chamaxëni cato 
ra. 

Lipaonish ca jaboqui nori ca i-ixéhai ca Ibo-iboria tsi xo naa 
ra" iquiina. 

9 Jia tsi quiha tronoriá ca tsahohai ca bëso-bësopaohai ca ja 
ocahuariacaquë, naa cuatro ca bésohai ca jahuëcara bo. Toa 
tsahohai ca ja oquëhuacana quiha. Jasca, “Gracias” i ja qui jacana 
quiha, ja ani quéshpi na. 10Tocajacaquë tsi quiha ja bésojó tsi toa 
veinticuatro ca yosibo mëni-mëniquë. Ménihax Bëso-bësopaohai ca 
qui ja ara-aracaqué jato ri. Araxo tsi quiha trono bésojo xo tsi jato 
oro ca chaha bo ja janacaquë. Janahax ja nëcacaquë: 

11 *Noba Ibo, noba Dios xo mia ra. 

Jia tsi xo toa oque, chama, tihi cabo mi bichiina. 
Tocaxéti xo, jatiroha ca jahué bo mi nëhohuani iqui na. 
Mi shinaná tsi ja nëhohuahacaniquë. 
Mia iqui tsi iicani quiha ra” 

i veinticuatro ca yosibo a quiha tronó tsaho ca qui. 


Quënë-quënëria, jatsi Cordero, tihi cabo 
D lTronó ca tsahohai ca tsayapama tsi quënë jaya ca této ca 
papi ë jisquë, naa jahuë mëquë ménécayá cato. Papi xara, 
jasca, papi cacha, tihi cato ó tsi toa quënë iqui quiha. Jasca, siete 
ca sello bo jayaha quiha toa quéné québéti. 2Jaquiréqué huésti ca 
ángel chamaxéni ca é jisqué ra. Joi pistiamá tsi ëa ja quënaquë: 

—éTsohuécara ni toa naa tëto ca papi huishquirimati métsa cato, 
naa oqué jaya cato ra? ¿Tsohuécara ni toa jahué sello bo noshati 
métsa cato? —i ë qui ja a quiha. 

3Jabi yama iqui quiha toa papi huishquirimati métsa cato ré. 
Naipá tsi yama. Maí tsi yama. Bésoyama caba ití tsi yama. Tihi 
cabo 6 tsi yama iqui quiha toa této ca papi huishquirimati métsa 
cato rë, jahuë quënë noqui nicamati. ^Jatsi ë araconaquë. Yama 
iqui quiha toa oquë ca nohiria toa papi huishquirimati rë. Yama 
iqui quiha to ca chant noqui nicamati métsa cato ra. 5Jatsi ë qui 
huësti ca toá ca yosi ca chaniqué: 

—Arayamahuë. Tobi xo toa Judá maxo ó ca Cama jascaria cato, 
naa David yamaba chahitaxocobo. Bébo-béborianish ca tsi xo naa. 
Toa papi sello bo noshaxéhi quiha huishquirimaxéna. Ati métsa xo 
ra —i ë qui yosi ca a quiha. 

6 Jatsi Cordero ë jisqué. Trono ó tsi nii ja iqui quiha. Jasca, ja 
tëamë iqui quiha toa cuatro ca bësocanai ca jahuécara bo. Toa 
iqui quiha yosibo ri. Acacanish ca iquiria ja iqui quiha. Siete ca 
mahui bo ja jayaha quiha. Jasca, siete ca béro ja jayaha quiha. 
Jabi naa siete ca béro bo tsi xo toa siete ca jabi-jabiria bo jaya ca 
Espíritu Santo ra. Jatiroha ca mai qui ja raahacani quiha. 7 Jatsi 
tronó ca tsaho ca qui Cordero caquë. Caxo tsi quiha jahuë mëquë 
mënëcaya ca této ca papi ja biquë. 8Ja biqué tsi quiha ja bésojó tsi 
mënicaniquë toa cuatro ca bësohai ca jahuécara bo. Ménicaqué toa 
veinticuatro ca yosibo ri. Jabi música ati arpa icanai ca ja jayacana 
quiha toa yosibo téqué. Jasca, oro ca cochopi bo ja achacana quiha, 
naa Dios nohiria bëhoxhai rëamë cabo. Jabi Dios qui incienso 
jascaria tsi xo toa ja bëhoxcanaina. 9 Jatsi quëquëti paxa ca naa 
yosibo quëquëquë: 

“Mia ri tsi xo oqué-oquéria této ca papi biti, jahué sello bo 
noshati. 

Mi acacani quiha. 

Mi jimí tsi nohiria bo mi copiniqué Dios bax na. 

Jatiroha ca maxo ó ca nohiria bo, jatiroha ca joi 6 ca nohiria 
bo, jatiroha ca pais 6 ca nohiria bo, tihi cabo mi copiniqué 
ra mi résohai cató no. 

10 Copixo tsi quiha arati ibo, chama bo, tihi cabo jato mi 
manëmaniquë ra, Dios bax yonocoti, jahué mai ja yonacano”. 
Tihi tsi ja icana quiha quëquëhi na. 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


685 Apocalipsis 5, 6 


11 Jatsi ë tsayatëquëquë. Tsayapama tsi huëstima ca ángel bo ë 
jisquë. Tocanoma ja icana quiha ra. Jatsi jato joi ë nicaquë. Trono, 
bësohai ca jahuëcara bo, yosibo, tihi cabo tëamë tsi ja manicana 
quiha. 12Joi pistiama tsi ja quëquëcaquë jato ri. 

“Oquë-oquëria ca tsi xo toa acacanish ca Cordero ra. 
Chama, jahuëmishni bo tëquë, tiisi, coshi, tihi cabo ja bino ra. 
Jasca, nohiria bë oquëhuano. 
Ja qui nohiria bo arano” 
i angel bo a quiha quëquëhi na. 

13 Jatsi joi huëtsa ë nicaquë. Chanihi iqui quiha jatiroha ca 
bësocanaibo. Chaniha quiha naipá ca bësocanaibo tëquë. Chaniha 
quiha mai ca bësocanaibo tëquë. Chaniha quiha bësoyama caba 
iti ca bësoyamacanaibo tëquë. Chaniha quiha ianë ca bësocanaibo 
tëquë. Tihi cabo quëquëhai ca ë nicaquë. 

“Oquëhuahacapaoxëti xo toa tronó tsaho cato ra. 
Oquéhuahacapaoxéti xo toa Cordero ra. 
Jato qui jatiroha cabo arano ra. 
Chama, oquë, tihi cabo ja jayapaono ra” 
néa tsi jatiroha ca bësocanaibo nécaha quiha quëquëhi na. 

14 Jatsi, 

—lquë. Amén —i toa cuatro ca bësohai ca jahuécara bo quë. 

Jatsi yosibo mëniyoquë, trond ca tsaho cato, Cordero, tihi cabo 
qui araxëna. 


Siete ca sello bo Corderó noshahana 


6 l Jatsi Cordero ë tsayaqué. Toa siete ca sello jaya ca tëto ca 
papi ja jayaha quiha. Jariapari ca sello ja noshaha quiha. Ja 
noshaqué tsi quiha cuatro ca bësohai ca jahuëcara 6 ca huëstita 
quënaquë. Tërë-tërëhai ca jascaria jahuë joi iqui quiha. 
—Johuë —i ja a quiha. 

2 Jatsi jisiquitapiquë caballo joxo. Ja cacha tsaho iqui quiha jahuë 
ibo: canati acha. Jatsi ja qui chaha acacaquë. Bichi tsi quiha ja 
jabaquë bëbo-bëboxëna. 

3 Jatsi toa sello segundo ca Corderó noshaquë. Noshajahuaquë tsi 
quiha bësohai ca jahuëcara 6 ca segundo catë quënaquë: 

—Johuë —iquiina. 

4Tocajaquë tsi quiha huajatapiquë caballo huëtsa, naa shini- 

shiniria cato. Jahuë ibo qui chama acacaha quiha, mai ca nohiria 

bo iquinamati, jia tsi ja racanabëquiyamacano iquish na. Ja iqui 
tsi jato huétsa nohiria bá aca quiha. Jasca, ja qui saipihua acacaha 
quiha nohiria bo ati. 

5Jatsi sello tercer ca Corderó noshaqué tsi quiha toa bësohai ca 
jahuécara ó ca tercer cató quénaqué: 

—Johuë —iquiina. 

Jatsi jisiquitapiquë caballo chëquë cato. Balanza acha jahuë ibo 
iqui quiha. 6 Jatsi toa cuatro ca bësohai ca jahuëcara ca naxërëquë 
ó ca joi ë nicaquë tonia. 

—Biniacaxécani quiha nohiria. Jatsi huësti ca bari sueldo quëshpi 
tsi iniahacaxëti xo harina trigo, naa huësti ca kilo cato. Jasca, 
huësti ca bari sueldo quëshpi tsi iniahacaxëti xo cebada icanai ca 
bëro tres kilo cato ra. Jama, xëni precio, vino precio, tihi cabo 
inamayamahuë —néa tsi caballo ibo qui joi nëcaha quiha. 

7 Jatsi sello cuarto ca Corderó noshaquë tsi quiha toa bësohai ca 
jahuëcara 6 ca cuarto catë quënaquë: 

—Johuë —iquiina. 

8 Jatsi jisiquitapiquë caballo pajoxo cato. Rësomati ibo-iboria 
jahuë ibo quënahacaha quiha. Jasca, ja cho bocana quiha rësohax 
cabo tëquë. Jatsi jato qui chama acacaha quiha maf ca nohiria 
bo, naa huésti cuarto cabo ati. Nohiria bo nianamahaina, nohiria 
biniahuahaina, banahaca ca béro, bimi, tihi cabo yoshihuahaina, 
nohiria bo yohiná pihaina, tihi cabo ati métsa ángel iqui quiha 
nohiria bo axéna. 

9 Jatsi sello quinto ca Corderó noshaqué tsi quiha altar namá ca 
rësonish cabo é jisquë. Dios Chani ja yoacanai ca tahéxo tsi ja 
acacani quiha. 

10 Jatsi joi pistiama tsi ja quënacaquë: 

—Mia ri tsi xo chamaxëniria ca Ibo-iboria. Mia ri tsi xo jabija ca 
mëstëxëni cato ra. ¿Jénino tsi noqui acanish cabo copixéhai ra? 
Mi bamayamano ra. Toa mai ca nohiria bo copihué —nëa tsi ja 
nécacana quiha. 

11 Jatsi jato qui raiti joxo acacaquë sahuéti. Jatsi, “Yosanayamacana. 
Acacati basima xo ra. Jariapari tsi jari résoxéti xo mabé xaté huétsa 
bo, naa ma acacani jascaria. Jari jatihuahama xo toa numero ra" i 
jato qui Cordero quë. 

12 Jatsi sello sexto ca Corderó noshaqué tsi quiha yajo-yajoriaquë 
mai. Jatsi tsémonaqué bari, naa raiti chëquë jascaria. Jatsi 

xabacarianaqué oxë. Jimi jisiria ja iqui quiha. 13 Jatsi naipa ax mai 
quiri huishti bo paquëyoquë, naa jihui ca bimi mai qui paquëhai 
jascaria yoshi-yoshiria xotoquë no. 14 Jatsi yamatapiquë naipa. Ja 
tsiboha quiha papi tëto jascaria. Maí ca tëmachi bo, iané ca tësëbë, 
bo tihi cabo yajohacacaquë. Jato iti quima ja mohimahacacani 
quiha. 15 Jatsi paxacasquë nohiria bo tëquë. Jabayoha quiha mai ca 
chama bo, comandante bo, rico cabo, empleado bo, yonati bo, joni 
bo chama yama cabo. Témachí ca quini bo qui tihi cabo jabayoha 
quiha jonëxëna. 16 Jabaxo tsi quiha tëmachi bo, maxax bo, tihi 
cabo qui ja quënacaquë. Quënahax, 

—Noqui cacha paquëcahuë. Toa mana ca tronó ca tsaho ca 
quima noqui jonëmahuë. Jasca, caxaxëniria tsi xo toa Cordero ra. 
Ja quima noqui jonëmahuë —i jaca na quiha. 

17 Joquë toa bari ra. Jaboqui jisiquihi quiha jato qui ja caxa- 
caxacanaina ra. Yama tsi xo toa paxahaina. 


Dios yonati bo xabahamahacahaina 


7 1Toa quirëquë cuatro ca angel bo ë jisquë. Mai ca cuatro ca 

papoto ó tsi nii ja icana quiha. Toa xo tsi quiha mai quiri 
yoshi xotohai ca ja quëtiacaquë. Ja iqui tsi mai, jënë, jihui, tihi 
cabo ó tsi yoshi xotoyamaquë. 2Jatsi ángel huétsa ë jisquë. Bari 
johai ca ax ja joquë. Jasca, bësohai ca Dios jisti ja jayaha quiha. 
Joxo tsi quiha toa cuatro ca ángel bo, naa mai, jënë, tihi cabo 
yoshihuacanaibo ja quënaquë: 

3—Jari mai, jënë, tihi cabo yoshihuayamacahué. Noba Dios 
yonati ba bëpara 6 tsi jisti no quënëparixëti xo —i jato qui ja a 
quiha. 

4 Jatsi ciento cuarenta y cuatro mil cabo iqui quiha, naa toa Dios 
jistí tsi quënëhacahax cabo. Israel cabo tëquë ja icana quiha, naa 
doce ca maxo quima cabo. 5Quénéhacaha quiha doce mil ca Judá 
ca maxo ó ca nohiria. Quénéhacaha quiha doce mil ca Rubén ca 
maxo ó ca nohiria. Jatsi quënëhacaha quiha doce mil ca Gad ca 
maxo ó ca nohiria. 6Jatsi quënëhacaha quiha doce mil ca Asér ca 
maxo ó ca nohiria. Jatsi quënëhacaha quiha doce mil ca Neftalí ca 
maxo ó ca nohiria. Jatsi quënëhacaha quiha doce mil ca Manasés 
ca maxo ó ca nohiria. 7 Jatsi quënëhacaha quiha doce mil ca 
Simeón ca maxo ó ca nohiria. Jatsi quënëhacaha quiha doce mil 


ca Levi ca maxo ó ca nohiria. Jatsi quënëhacaha quiha doce mil ca 

Isacar ca maxo 0 ca nohiria. 8 Jatsi quënëhacaha quiha doce mil ca 
Zabulón ca maxo ó ca nohiria. Jatsi quënëhacaha quiha doce mil 
ca José ca maxo ó ca nohiria. Jatsi quënëhacaha quiha doce mil ca 
Benjamin ca maxo ó ca nohiria. Tihi cabo quënëhacaha quiha. 


Raiti joxo sahuë cabo 


9Naa quirëquë huëstima ca nohiria ë jisquë. Tocanoma ja icana 
quiha. Jamëri, jamëri tëquë, naa jatiroha ca pais, jimi, maxo, 
joi, tihi cabo quima ax ja icana quiha. Jasca, toa trono, Cordero, 
tihi cabo bésojó tsi mani ja icana quiha. Jasca, raiti joxo sahuë, 
xëpamë pëhi acha, tihi ca tsi jaya ja icaquë. 10Jatsi joi pistiama tsi 
ja quënacaquë: 
—Noqui Xabahamati Ibo-iboria tsi xo toa tronó tsaho cato ra. 
Jasca xo Cordero ri —i jaca na quiha quénahi na. 
11 Jatsi trono bësojo ó tsi méniyoqué ángel bo tëquë. Yosibo, 
cuatro ca bësohai ca jahuécara cabo, tihi cabo tëamë ja niicana 
quiha. Ménihax Dios qui ja aracaqué. 12Arahax ja nécacana quiha: 
“Jia ra. Noba Dios nohiria bo oca-ocapaono ra. 
Ja oquéhuahacapaono ra. 
Tiisi ja jayano ra. 
Jasca “Gracias i Dios qui nohiria bo paono ra. 
Jasca, chama, coshi, tihi jaya ca tsi xo noba Dios ra. 
Jaha tsi xo. Amén" 

néca tsi jaca na quiha. 

13 Jatsi huésti ca yosi ca é qui chaniquë: 

—¿Tsohué ni naa raiti joxo ca sahué cabo? ¿Jahuéniahax tsi ja 
bécana? éCahéhai mia ri? —i é qui ja a quiha. 

14 Jatsi, 

—Cahëyamaquia, taitá. Mia ri tsi xo toa cahéhaina —i ja qui ë 
qué. 

Jatsi, 

—Tënëtiyaria quima ax bécanax cabo tsi xo naa. Cordero jimí tsi 
jato raiti ja joxohuacani quiha, chocohaxo na. 15Ja iqui tsi Dios trono 
bésojó tsi mani-manicani quiha. Toá tsi Dios arati xobo-xoboria xo 
tsi mëbi-mëbiriacani quiha, barihani, baquicha tëquë. Jasca, jato 6 
bësoxëhi quiha toa trond ca tsaho cato ra. 16 Ja iqui tsi paxnatëquë- 
yamacaxëcani quiha ra. Tëshinatëquëyamacaxë-cani quiha. Jasca, 
bari huao cahëyamacaxëcani quiha. 17Rani-ranicaxëcaqui, Cordero, 

naa trono ó ca jato obëso ca nori quëshpi na. Bëso-bëso ca jënë iti 
qui jato mëpixëhi quiha. Jasca, jato béró ca bëhono téqué masaxëhi 
quiha Dios —i é qui huësti ca yosi ca a quiha. 


Sello sëptimo cato 


8 1Jatsi toa sello séptimo ca Corderó noshaquë. Noshaquë tsi 
quiha medio hora no tsi naipá cabo pasiyoquë. 2Jatsi siete 
ca ángel bo ë jisquë, naa Dios bésojó ca nii cabo. Jato qui siete ca 
trompeta bo acacaha quiha. 3Jaquiréqué joqué ángel huétsa. Oro 
ca incienso mëshoti cochopi bëhi ja iqui quiha. Johax trono bésojó 
tsi ja niiquë. Jatsi incienso misco ca ja qui acacaquë, Dios nohiria 
bo béhox-hai qui maniati. Jatsi toa oro ca altar xo tsi, naa trono 
bësojo ó ca nii ca altar xo tsi quiha tihi cabo ja mëshaquë. 4 Jatsi 
Dios iti bésojo tsi mëshohai ca incienso ca cohini téronoqué Dios 
nohiria bo bëhoxhai ya. 5Jatsi oro ca cochopi angél biquë. Bixo tsi 
quiha altar ca chihi réxqué tsi ja rëaquë. Réaxo tsi quiha mai qui ja 
niaqué. Niajahuaqué tsi quiha huéstima ca tërëhai ca iquë. Choshi- 
choshiqué canapa. Yajo-yajoqué mai. Tihi tsi ja iqui quiha. 


Trompeta bo 


6 Jatsi toa siete ca angel bá jato trompeta bo xoohati shinama 
tsi iticatocaquë. 7 Jatsi jariapari ca angël jahué trompeta xoohaquë. 
Xoohajahuaqué tsi quiha oiroxaya, jimi ya jaxcamëna ca chihi, tihi 
cabo mai qui niahacaqué. Jatsi méshoqué maí ca tercer ca xaté 
cato. Méshoqué maí ca jihui bo, huasi, naa jato tercer ca xaté cato. 
Tihiria ca tsi méshoqué ra. 

8 Jaquirëquë segundo ca angél jahué trompeta xoohaquë. 
Xoohajahuaqué tsi riri-ririhai ca témachi chahitaxëni ca jisiria ca 
quiha iahua qui niahacaquë. Jatsi jënë jimi manéqué, naa tercer ca 
jéné xaté cato. 9Jatsi résoyoqué iahuá ca bésohai ca jahué bo, naa 
tercer ca xaté cato. Jasca, quëyohacaquë tercer ca jéné ca barco bo 
ri. Tihi tsi quëyohacaquë ra. 

10 Jatsi tercer ca angël jahuë trompeta xoohaquë. Xoohajahuaquë 
tsi quiha huishti-huishtiria, naa riri-ririhai ca jotati jisiria ca 
paquëquë nai ax na. Ani bo, toroco bo, tihi cabo qui ja paquéha 
quiha. 11 ^Mocahua" naa huishti quënahacaha quiha. Jatsi 
mocanaqué jënë, naa tercer ca xaté cato. Rësoquë huëstima ca 
nohiria bo acax na. 

12 Jatsi cuarto ca angël jahuë trompeta xoohaquë. Xoohajahuaquë 
tsi quiha bari, oxë, huishti bo, tihi cabo nocacasquë. Jatsi 
tsémonaqué jato tercer ca xatë cato. Ja iqui tsi iriama iqui quiha 
barihani bart huéahaina. Jasca, iriama iqui quiha baquichá oxë, 
huishti bo, tihi cabo huéahaina. Jabi toca tsi ja iqui quiha. 

13 Jatsi tsayapama tsi naipá ca noyahai ca tëtëpahua ë nicaquë. 
Joi pistiamá tsi quënahi ja iqui quiha. 

—Jishorama. Raquéria xo. Aquérama. Noiti-noitixéhi quiha maí 
ca nohiria bo tëquë, naa tres ca trompeta huétsa bo xoohahacaquë 
no. Jato xoohapaimaria xo naa tres ca choo ca ángel bo ra —i 
tétépahua a quiha. 

1Jatsi quinto ca angël jahué trompeta xoohaquë. 

Xoohajahuaqué tsi quiha nai ax mai quiri paquéhai ca 
huishtimahua é jisqué. Ja qui llave acacaha quiha résonish caba 
iti pécati. 2Toa iti ja japëcaquë tsi quiha toa quini ax huajaqué 
chihicohini. Anomaria toa cohini iqui quiha, naa boyo ax huajahai 
ca cohini jascaria. Jatsi ja tsëmonaquë. Jisnoma bart iqui quiha. 
3Jatsi quiha tsémo quima huajaqué chapo-chaporia bo. Jato qui 
pahéria ca chama acacaha quiha, naa nibo chama jasca cato. 4 Jatsi 
ja yoahacacaquë, huai ca bimi, jihui, tihi cabo yoshihuayamaxéti. 
Jama, jénima iqui quiha toa bépará ca Dios quéné jayama ca 
nohiria bo ja yoshihuahaina. 5Jato namëtima ja icana quiha, 
ténémati nori. Jatsi cinco ca oxé no tsi toa chahahuayamacanaibo 
ja tënëmaquë. Nibo pahé jascaria iqui quiha toa pahë ra. 
6 Tocajacano tsi rësocascaxëcani quiha nohiria ra, résonoma jaca 
nori. 

7Nianati shomahuaha ca caballo jisiria ca toa chapohua bo iqui 
quiha. Jahuëcara ca, naa oro ca chaha bo sahuë ja icana quiha. 
Jasca, jato bëmana, joni bá-na jisiria ja icana quiha. 8 Jato boo, yoxa 
ba boo jisiria quiha. Jato xëta, camano xëta jisiria quiha. 9 Jasca, 
manë ca shipati quiniamati bo sahuë ja icana quiha. Noyapama tsi 
anomaria iqui quiha jato pëhi ba pacotsa, naa nianati caballo carro 
bo jabahai jascaria cato. 10 Jasca, jato jina 6 ca nibo chishquë bo ja 
jayacana quiha. Anomaria toa jato chishquënë pahë iqui quiha, naa 
cinco ca oxë no. 11Jasca, tobi iqui quiha jato rëquëniniti ibo; naa 
rësocanaibo iti obëso ca ángel. “Quëyomisxëniria” ja quënahacaha 
quiha, naa jato obësoti chama. (Hebreo joi tsi jahuë janë tsi xo 

“Abadón”; carayana joi tsi “Apolión” ja nori.) 

12Toca tsi huinocaquë toa jariapari ca nohiria ba tënë-tënëhaina 
ra. Jama, tobi iti xo dos ca tënëtiya huëtsa bo. Jari acama quiha. 

13 Jatsi sexto ca angël jahuë trompeta xoohaquë. Xoohajahuaquë 
tsi quiha joi huëtsa ë nicaquë. Dios trono bësojo 6 ca altar oro ca 
quima toa joi huajaha quiha, naa jahuë cuatro ca mahui naxërëquë 
ax na. 14Sexto ca trompeta jaya ca ángel qui toa joi chaniquë: 

—Fufrates icanai ca ani-aniria ó tsi xo cuatro ca nëxahacanish ca 
angel bo. Jato pëcahuë —i angel qui joi a quiha. 

15Naa hora yoi, naa bari, naa oxé, naa xënipa, tihi cabo quëshpi 
tsi ja janahacacani quiha. Jaboqui tsi ja paquëmahacayaquë tercer 
ca maí ca nohiria bo ati. 16Jasca, huéstima ca soldado bo, naa 
caballo jaya cabo ja jayacana quiha. Doscientos millones toa ë 
nicaha ca número iqué ra. 

17 Tsayapama tsi toa caballo bo, jato ibo bo, tihi cabo é jisquë. 
Huéstima ca color bo jaya quiha ja sahuécanai ca mané ca shipati 
quiniamati bo. Tobi iqui quiha shini-shiniria, niaba, amarillo, 
tihi cabo color bo. Jato caballo bo tsi xo camano mapo jasca ca 
jaya. Jasca, jato jana quima huajaquë chihi, chihicohini, azufre, 
tihi cabo. 18 Jato jana huajahai ca chihi, cohini, azufre, tihi cabá 
tsi nohiria bo acacana quiha. Jatsi résoyoqué, naa tercer ca maí 
ca nohiria bo ra. 1? Chamaxéniria toa caballo jana bo iqui quiha 
nohiria bo ati. Jasca, chama jaya quiha jato jina bo ri. Rono bo 
jascaria ja icani quiha. Jato jina bo 6 tsi iqui quiha téxémisxéniria 
ca mapo bo. Toca tsi nohiria huéstima ca ja pahéhuacana quiha. 

20 Jama, jato yoi ca jahué bo quima casocasyamaqué toa 
résoyamanish cabo. Jari yoshi qui ja aracaquë pë. Jasca, jato ídolo 
bo, naa oro, plata, bronce, maxaxa, jihui, tihi cabá tsi acacanish ca 
ídolo bo quima ja casoyamacana quiha. Jato qui jia iqui quiha toa 
nicayamahai ca taisyamahai ca ídolo bo pë. 21 Jato jochahuaxëniria 
ca jabi niatimaxëni-riacana. Jari nohiria bo ja acaquë pë. Jari ja 
yoshihuacaqué yobéxo na. Jari anoma ca chotahai ja acaqué. Ja 
yoma-yomacaqué jaari. Jari jasca pi ja icaqué ra, tihi ca tsi áqui na. 


Této ca papi pistia jaya ca ángel 
1 0 1Jatsi chamaxéniria ca ángel huëtsa ë jisqué, naa nai ax 
botëhai cato. Tsëmo rabaha ca ja iqui quiha. Jasca, jahuë 
mapo cacha nahuabahi iqui quiha. Bari jisiria jahuë bëmana 
iqui quiha. Ririhai ca chinichiti jisiria jahuë huico iqui quiha. 

2Jasca, tëto ca papi pistia ca ja achaqué jahuë mëquënë no. 
Huishquirimahama toa papi iqui quiha. Jatsi ianë tsi jahué tahé 
mënëcaya ca ja janaquë. Jatsi jahué tahë huétsa, naa mëxojo 

ca mai tsi ja botëmaquë. 3Toca tsi niihax ja quënaquë. Camanó 
mërahai ca joi jascaria jahuë joi iqui quiha. Ja quënaquë tsi quiha 
tobi iquë siete ca tërëti ibo-iboria bo tërëhaina. 4Ja tërëcaquë tsi 
quiha ë quënëcasquë. Jama, naipá ca joi ë nicaquë: 

—Quénéyamahue. Toa siete ca téréti ibo-iboria bá yoaha ca 
nohiria bá cahéyamano ra —i é qui joi quë. 

5Jatsi toa ianë, mai, tihi cató ca niihai ca ángel ë jisquë. Nai qui 
jahué mënëcaya ca mëquë ja téroha quiha. 6Jahué mëquë tërohax 
ja chani-chaniquë. Bëso-bësopaohai ca Dios janë, naa naipa, 
mai, iaha, tihi cató ca jahué bo téqué néhohuati iboba jané tsi ja 
chaniquë, ja parayamahai ca jismaxëna. Ja nëcaquë: 

—No bamayamano ra. 7Siete ca angél jahué trompeta xoohacano 
tsi jatihuahacaxéhi quiha Diós acasnina, naa jahué planes siri cato. 
Jabi toa planes nohiria bá cahëyamayoini quiha, naa jahué Chant 
yoatí ibo bo qui ja yoani cato —nëa tsi ángel nëcaquë. 

8Jatsi toa joi ë nicatëquëquë, naa naipá ca ë qui chanihai ca joi. 

—Toa iahua mai, tihi cató ca niihai ca ángel qui cata. Ja acha ca 
této ca papi pistia bita —i ë qui joi quë. 

9 Jatsi ángel qui ë caquë. Caxo é bënaquë. E biqué tsi, 

—Bihuë. Pitsahuë. Mi poco xara ja no tsi monëxëhi quiha toa 
quënë. Jama, bata manëxëhi quiha mi jana ó no —i ë qui ángel 
qué. 

10 Jatsi ángel quima toa tëto ca papi ë biquë. Bixo tsi ë xëhaquë. 
Bata tëë jascaria ja iqui quiha noho jana 6 no. Jama, ë piyoqué tsi 
mocanaqué noho poco. 11 Jatsi ë yobahacatëquëquë: 

—Jaboqui Dios Chani mi yoatëquëxëno ra. Jamëri ca nohiria bo, 
jamëri ca mai bo, joi bo, chama bo, tihi cabo yoati mi chanixëti xo 
—i ë qui ángel quë. 


Dos ca Dios Chani yoati Ibo-iboria bo 
1 1 1 Jatsi medida jihui ë qui acacaquë, naa tahua jisiria cato. 
—Cata. Dios arati xobo, jahá ca altar, tihi cabo 
tanamata. Jasca, toá ca aracanaibo tocahuë. 2 Jama, arati xobo 
cacha ca huéné tanamayamahuë. Dios cahéyamacanaibo qui 
toa iti acacaqué. Cuarenta y dos ca oxé no tsi Dios yaca-yacaria 

yoshihuacaxécani quiha rë. 3 Toatiya tsi dos ca Chani yoati ibo- 
iboria bo raaxëquia noho Chant yoati. Jatsi mil doscientos sesenta 
ca bari no tsi Dios Chani yoacaxécani quiha, cohué ca raiti sahuéxo 
na. 

4 Jabi naa dos ca Chani yoati ibo-iboria bo tsi xo toa mai Ibo 
bësojo ca nii ca dos ca olivo jihui bo. Jasca, toa mai Ibo bésojó ca 
mani ca candelero bo jascaria ca xo naa dos ca Chani yoati ibo 
bo. SAnomariaxëhi quiha ja yoacanaina. Jato jana ax huajahai ca 
chihi jascariaxéhi quiha jato chani. Béroria tsi jato pasomaha cabo 
qu&yocaxécani quiha. Jabi tsohuécaracá jato acasno tsi toa chihí 
tsi jato acaxécani quiha. 6Jasca, nai québéti chama jayacaxécani 
quiha, oi iyamano iquish na. Jatsi iyamaxëhi quiha oi, Dios Chani 
ja yoacaqué no. Jasca, jéné jimi manémapicaxécani quiha. Jasca, 
jatiroha ca quiniá tsi maí ca nohiria bo ténémapicaxécani quiha 
jaha quëëqui na. 7 Jatsi Dios Chani ja yoacano tsi résonish cabo iti 
ax huajaxéhi quiha toa yohina-yohinaria yoixéniria cato. Huajaxo 
tsi jato béta nianaxéhi quiha. Jato béboxéhi quiha. Béboxo tsi jato 
axéhi quiha. 8Jatsi yaca-yacariá tsi naa Sodoma, Egipto, tihi tsi 
icanai catë ca bahi-bahiria 6 tsi jato yora bo janacaxëcani quiha 
nohiria bo tsayamaxëna. Jabi toa yacata ax tsi noba Ibo acacani 
quiha jaa ri. 2 Jabi tres y media ca bari no tsi toa dos ca yora bo 
tsaya-tsayaxëhi quiha mai ca nohiria bo. Tsayacaxécani quiha 
maí ca nohiria bo téqué, naa jatiroha ca maxo bo, joi bo, pais bo, 
tihi cabo. Jato yora bo maihuacasyamacaxëcani quiha ranixo na. 
10 Jasca, ranixo tsi jato huëtsa qui jahuëmishni bo, naa regalo bo 
acaxécani quiha. Tocacaxécani quiha, toa dos ca Chani yoati ibo 
bo acacacana iqui na. Jato iqui tsi anomaria iqui quiha ja tënë- 
ténécanaina. 11 Jama, tres y media ca bari huinocaqué tsi Diós jato 
bësomaquë. Ja joitapicaquë ra. Jatsi raquëyoquë tsayahax cabo. 
12Tsayapama tsi naipá ca pistiama ca joi toa dos ca joni bo qui 
chanihai ca ja nicacaquë. ^Néa bëcahuë” i joi a quiha. Jatsi tsémó 
tsi nai qui ja tëronocaquë. Tsaya-tsayacaquë jato qui caxacanaibo. 
13 Jatsi ja tëronocaquë tsi quiha yajo-yajoquë mai. Anomaria toa 
yajohai ca iqué ra. Toatiyá tsi poxoqué yacatá ca xobo bo, naa 
décima ca xatë. Jasca siete mil ca nohiria bo acacaquë. Jatsi naipá 
ca Dios qui ara-aracaqué nohiria téxé, mëmëhi na. 

14Toca tsi segundo ca tënëtiya huinocaquë. Ja cho jopaimaria xo 
huétsa, naa tercer ca tënëtiya. 

Sëptima ca trompeta 


15 Jatsi quiha toa séptima ca angél jahué trompeta xoohaquë. 
Xoohajahuaquë tsi quiha naipá ca quënahai ca joi bo é nicaquë. 
—Jaboqui mai xo tsi yonati chama biqui noba Ibo ra, naa Diós 
mai qui raani cato. 
Yona-yonapaoxëhi quiha ra —i jaca qué. 

16 Tocajacaquë tsi quiha Dios trono bésojó ca veinticuatro ca 
yosibo joicaqué jato tsahoti bo ax na. Joihax ja ménicaqué bémana 
mai quiri. Jatsi Dios qui ja aracaquë: 

17 —Mi qui “Gracias” iqui noa, noba Ibo Dios chamaxéni cató. 

Mia ri tsi xo toa i-ipaonish ca jaboqui norí cato ra. 

“Gracias” iqui noa ra, jaboqui mi yonati chama mi bichi iqui na. 

Jaboqui chitahëhi quiha mi yonahaina ra. 

18 Mi qui caxaxëniria xo nohiria bo ra, naa jato copiti bari 

tsëquëha iqui na. 

Jasca, tsëquëquë rësonish cabo copiti xaba ri. 

Copihacaxëhi quiha mi yonati bo, naa mi Chani yoacanaibo. 

Copihacaxëhi quiha chahahuacanaibo, naa mi qui aracanaibo. 

Copihacaxëhi quiha chahahuahai ca chama bo, chamayama 
cabo tëquë. 

Tsëquëquë ra mai yoshihuacanaibo quëyoti bari ra —nëa tsi 
veinticuatro ca 

yosibo nëcaquë. 

19 Jatsi Dios mana ca arati xobo japëquëquë. Jaxara iqui quiha 
caja roa cato, naa Dios quënëni ca chani jaya cato. Japëquëquë tsi 
quiha canapa choshiquë. Tërë-tërëjaquë. Yajoquë mai. Jasca mai 
qui paquëquë oiroxaya chahitaxëni cabo. 


Quëshi-quëshiria jatsi yoxa 

1 2 1 Jatsi naipá tsi jisiquiquë jisti-jistiria. Toá tsi yoxa iqui 

quiha, naa bari sahuë cato. Oxë cacha nii quiha. Jasca, 
jahuë mapo cacha chaha iqui quiha, naa doce ca huishtima tsi 
acacanish ca chaha. 2Jasca, tohoya ca ja iqui quiha. Comapama 
tsi ja araquë, baquë comahai ca pahë iqui na. 3Jatsi naipa tsi 
jisiquiquë jisti huëtsa. Toá tsi iqui quiha shini ca quéshi-quéshiria; 
naa chahitaxëni cato. Siete ca mapo bo, diez ca mahui bo, tihi 
cabo ja jaya quiha. Jasca, jahué mapo bo cacha chaha bo sahué ja 

iqui quiha. 4Jasca, jahuë jina ri. Naipá ca huishti bo tercer cabo 
jahuë jina biquë. Bixo tsi quiha mai qui ja niaquë. Jatsi baquë 
comapaimaria ca yoxa bésojó tsi quëshi-quëshiria mëni iqui quiha 
jahué cohai ca baquë pixëna. 5 Jatsi baquë yoxá comaquë. Joni 
jahuë baquë iqui quiha. Jatiroha ca mai ca nohiria bo toa baquë 
yonaxëti iqui quiha, chama ya. Ja coquë tsi quiha mëri tsi Dios, 
jahuë trono, tihi cabo qui baquë mëbihacaquë. 6 Tocajaquë tsi quiha 
jamë ca xaba qui toa yoxa jabaquë, naa ja bax Diós rohahuaha 

ca iti qui. Toá tsi quiha mil doscientos sesenta ca bari no tsi ja 
otohacaquë. 

7 Jaquirëquë quëshi-quëshiria ya tsi quiha Miguel, jahuë angel 
bo, tihi cabo nianaquë. Jahuë yoiria ca ángel bo ya tsi nianaqué 
quëshi-quëshiria ri. 8 Jatsi quëshi-quëshiria, jahuë angel yoi bo, 
tihi cabo bëbohacaquë. Nai ax ja raahacacana quiha. 9Cacha toa 
quëshi-quëshiria niahacaquë mai qui. Yoshini, Satanás, tihi ca tsi 
xo toa ronoxëni janë ra, naa quëshi-quëshiria. Mai qui ja niahacaha 
quiha, naa maí ca nohiria bo parahax cato. Niahacaha quiha jahué 
ángel bo ri. 

10 Jatsi naipá ca joi-joiria ë nicaquë: 

—Tsëquëquë Dios bëboti xabaca ra. 

Jahué chama ja jismaquë. 

Jasca, yonahi quiha jahué Cristo ri. 

Mai qui niahacaqué noba xaté bo qui quésomisxéni cato ra, 
naa barihani, baquicha, tihi catë tsi Dios bësojo ax tsi jato 
qui quésohai cato. 

11 Cordero jimi, acacanish cabá yoanina, tihi cabá tsi ja 

bëbohacaquë. 

Jabi rësohai ca qui ja raquëyamacana quiha. 

Toa cordero bax ja acacacana quiha. 

12 Jaha tsi raniyocana, mato naipá ca raca caba. 

Jama, cohuënacana mato mai, iahua, tihi caba tsi raca caba. 

Mato qui botëquë Satanás ra. 

Jaboqui caxaxëniria xo, jatiti basima jahuë xaba nori iqui na. 

Toa cahëhi quiha ra —néa tsi naipá ca 

joi nëcaquë. 

13 Mai qui Satanás niahacaquë ra. Caxaxo tsi quiha baqué 
comahax ca yoxa ja chibaquë. 14Jatsi yoxa qui tëtëpahua pëhi 
acacaquë, jahuë xabachá ca iti qui noyati. Toa ax tsi quiha tres 

y medio ca año no tsi otohacati yoxa iqui quiha. 15 Jatsi quiha 
quéshi-quéshiriá janaquë. Ja janaqué tsi quiha jahuë jana quima 
huajaquë jënë. Ani tio ja huajahai ca jënë iqui quiha, yoxa 
jëtëquëmati. 16 Jatsi quiha mai japëquëquë toa quëshi-quëshiria 
janaha ca jënë xëaxëna. Yoxa ja mëbiha quiha. 17 Jatsi yoxa qui 
caxariaquë quëshi-quëshiria. Caxahax tsi quiha ja caquë yoxa ba 
chahitaxocobo pasomaha nianaxëna. Dios yoba nicacanaibo, Jesu 
Chani yoacanaibo, tihi cabo acatsi quiha. 


Dos ca yoiria ca yohinahua 


1 3 1Tahua quémapó tsi ë niino tsi jahuëcara ca, naa yohinahua, 
jënë ax huajaquë. Diez ca mahui bo, siete ca mapo bo, tihi 

cabo jaya quiha. Jasca, jahuë mahui cacha bo mani iqui quiha 
diez ca chaha bo. Jasca, jahuë mapo 6 tsi Dios pasomaha ca chani 
quënëhacaha quiha. 2Jasca, cama jisiria ca naa yohinahua iquë ra. 
Jahuë tahë, oso tahë jascaria iqui quiha. Jahuë jana, camano jana 
jascaria iqui quiha. Jatsi quiha yohinahua qui jahuë yonati chama, 
jahuë trono, tihi cabo quëshi-quëshiria aquë. Tihi ca tsi ë jisquë 
ra. 3Jasca, jahuë mapo huésti ca ë tsayaquë. Namënish ca jisiria ca 
quëësi ja jaya quiha, jahuë mapo 6 no, naa taponish ca quëësi. Toa 
mapo bësotëquëquë tsi quiha mai ca nohiria bo ratëyoquë. Ratëxo 
tsi quiha yohinahua ja banahuacaquë. 4 Jasca, quëshi-quëshiria 
bésojó tsi nohiria bo mëniyocaquë, yohinahua qui chama ja acana 
quëshpi. Mënihax tsi quiha, 

—¿Tsohué ni toa yohinahua oqué cato ra? ¿Tsohué ni toa ja 
pasomaha nianapihaina sa? —i nohiria bo qué yohinahua yoati na. 

5Jatsi cuarenta y dos ca oxé no tsi Dios pasomaha yohinahua 
chanipiquë. Toatiyá tsi quiha chama ja qui acacaqué yonati. 6 Jatsi 
ja chaniquë. 7 Jasca, mai ca chahahuacanaibo ya ja nianapiquë. 
Nianaxo tsi quiha jato ja bëbopiquë. Jatsi ja qui chama acacaqué 
jatiroha ca nohiria bo, jatiroha ca joi bo, jatiroha ca mai bo, tihi 
cabo yonati. 8Jabi ja qui aracaxécani quiha maí ca nohiria bo 
tëquë, naa acacanish ca cordero libro 6 ca quënëhacayamacanish 
cabo tëquë. Toa libro 6 tsi quënëhacani quiha bëso cabo roha. Mai 
nëhohuahacanox pari no tsi toá tsi jato janë bo quënëhacani quiha. 

9 Jatsi nicacana, pahoqui quini jaya caba. 10Preso qui 
nanëhacaxëti xo toa nanëhacaxëti cabo tëquë. Jasca, saipi tsi 

tëpas-hacaxëhi quiha toa saipi tsi tëpas-hacaxëti cabo tëquë. 
Toatiya tsi Dios nohiria bo huëna-huënayamano. Jia tsi Dios qui ja 
chitimicano ra. 

11 Jaquirëquë yohinahua huëtsa ë jisquë ra, naa mai ax huajahai 
Cato, Dos ca mahui pistia ca ja jaya quiha, naa cordero mahui 
jascaria. Jasca, anomaria ca raquéria jahué joi iqui quiha, naa 
quëshi-quëshiria chanihai jascaria. 12 Huajaxo tsi quiha jariapari 
ca yohinahua ja mébique, jahué yonati ja iqui quéshpi na. Mébixo 
tsi quiha toa jariapari ca yohinahua qui maí ca nohiria bo téqué 
ja aramaquë. Ja iqui tsi toa acacahax ca bësotëquëmahacahax 
ca yohinahua qui aracaxécani quiha nohiria bo tëquë. 13 Jasca, 
mëbipama tsi quiha huëstima ca jisti bo ja aquë. Axo tsi quiha 
naipa ca chihi ja paquëmaquë nohiria bo bësojo xo na, ja 
tsayacano iquish na. 14Toca tsi nohiria bo ja parapiquë, toa 
jariapari ca yohinahua bax ja aca ca jisti bo iqui na. Paraxo tsi 
quiha estatua, naa yohinahua jaria-jaria ca ati nohiria bo ja yoaquë. 
Jatsi acacahax ca jaboqui bëso ca yohinahua bax estatua nohiria 
ba aquë. 15 Jaquirëquë ja acacana ca estatua, naa toa jariapari 
ca yohinahua jaria-jaria ca ja bësomaquë ra, toa ati chama ja 
qui acacani iqui na. Jatsi chaniquë toa estatua ra. Jasca, ja qui 
aracasyamacanaibo tëquë ati métsa ja iquë ra. 16 Jasca, jatiroha ca 
nohiria bo, naa chama bo, chama yama cabo, rico cabo, noitiria 
cabo, patrón yama cabo, yonati bo, tihi cabo ja amaquë jahué jisti 
biti. Jatsi nohiria ba bëpara, jato mëquë mënëcaya, tihi cabo 6 
tsi jahué janë quënëhacaha quiha. 17 Jaquirëquë yoba paxa ca ja 
aquë nohiria bo qui. Jatsi iniati, copiti, tihi tsi ati inox pari no tsi 
nohiria bo quënëhacati iqui quiha jahuë janë, jahuë numero, tihi 
cabá no. 

18 Tiisi ma jayacano ra. Yohinahua número cahëti mëtsaxëhi 
quiha toa tiisi jaya cato ra. Jahuë numero tsi xo seiscientos sesenta 
y seis, naa nohiria ba número-númeroria. 


Cordero rabéti bo 
1 4 1Jatsi € tsayatëquëquë. Tsayapama tsi Cordero ë jisquë. 
Maca Sión cacha nii ja iqui quiha. Jasca, ja bëta iqui quiha 
ciento cuarenta y cuatro mil ca nohiria bo. Jahuë janë, jahuë 
Jahëpa janë, tihi cabá tsi ja quënëhacacani quiha jato bëpara ó no. 
2Tsayapama tsi naipá ca joi ë nicaquë. Anomaria toa joi iqui quiha, 

naa huahuahai ca jënë pacotsa, tërë-tërëhaina, tihi cabo jascaria. 
Bëroria toa joi iqui quiha, naa jato arpa tsi música acanaibá acai 
jascaria. 3Toá tsi quiha trono, toa cuatro ca bësohai ca jahuécara 
bo, veinticuatro ca yosibo, tihi cabo bésojó tsi quëquëti paxa ca 
quëquëhi ja icaqué, naa nohiria tirixéni cabo. Ciento cuarenta 

y cuatro mil ca nohiria bo ja icana quiha. Toa quéquéti paxa 

ca jabiti métsa iqui quiha toa maí ca copihacanish cabo roha. 
4Yoxa bo ya jochayamanish cabo tsi xo naa. Jabi méstéxéni ca 
jabi-jabiria ca ja jayacana quiha naa ciento cuarenta y cuatro 

ca mil cabo. Cordero banahuacani quiha ja cahai cató no. Jasca, 
nohiria bo quima ja copihacacana quiha, Dios, Cordero, tihi cabo 
qui jariapari ca acacanish ca ofrenda iti. SQuiayama-canaibo, 
quësohacatimaxëniria cabo, tihi cabo tsi xo naa. 


Tres ca ángel bá yoahana 
6Jatsi ángel huétsa ë jisqué. Basi nai népax tsi noyahi ja iqué. Ja 
raahacaha quiha Dios i-ipaohai ca Chani Jia ca maí ca nohiria bo 
qui yoati. Jatiroha ca nohiria bo, jimi bo, joi bo, maxo bo, tihi cabo 
toa Chani ja yoaha quiha. 7 Yoapama tsi quiha joi pistiamá tsi ja 
quënaquë: 

—Dios qui raquëcaxëcahuë. Dios oquëhuacaxëcahuë ra. 
Tsëquëquë nohiria bo copiti xabaca ra. Naipa, mai, iahua, 
jatiroha ca huahuahai ca jënë iti, tihi cabo Nëhohuanish ca qui 
aracaxëcahuë —i angel quë. 

8 Jatsi ja cho segunda ca ángel joqué. Jopama tsi quiha ja quëna- 
quënaquë jaa ri: 

—Huinocayaqué Babilonia yacata chama ra. Jaboqui yama tsi xo 
jahué chama ra. Jahué cahuí tsi quiha jatiroha ca maí ca nohiria 
bo ja pahéhuaqué yoyoti, jochati —i ja a quiha. 

9 Jaquiréqué tercer ca ángel joqué. Joxo tsi quiha joi pistiamá tsi 
ja quénaqué jaa ri: 

—Copihacaxëti xo yohinahua, jahuë estatua, tihi cabo bésojó 
mënicanaibo. Jato mëquënë, jato bépara, tihi cabo 6 tsi jahué janë 
tsi ja quënëhacacani quiha. 10 Dios copi-copiria bicaxëcani quiha 
ra. Jato qui caxaxëniria xo Dios. Dios vino acaxécani quiha ra, naa 
Dios copi-copiria. Chihi, azufre, tihi cabo ó tsi tënëmahacacaxëcani 
quiha ra. Tocaxëhi quiha Dios, jahué méstéxéniria ca ángel bo, 
Cordero, tihi cabo bésojó xo na. 11 Jatsi mana tërono-tëronopaoxëhi 

quiha jato chihicohini. Barihani, baquicha, tihi tsi tënë- 
tënëpaocaxëcani quiha toa yohinahua, jahuë estatua, tihi cabo 
qui aracanax cabo. Joitimaxëni icaxëcani quiha. Tënëyocaxëcani 
quiha toa jahuë janë tsi quënëhacanish cabo ra. 12Tihi cabo iqui 
tsi huëna-huënayamaxëti ca xo chahahuacanaibo, naa Dios yoba 
acanaibo ra. Jesu qui chitimicanaibo huëna-huënayamano ra. 

13 Jatsi quiha naipá ca joi ë nicaquë: 

—Naa quënëhuë. Jaboqui shoma xo toa Ibo qui chitimicanaibo 
rësoxëhaina iquia. Jato yonoco quima joi-joipaocaxécani quiha. Toca 
tsi jia ca ja acanai ca quëshpi tsi copihacaxëcani quiha —i é qui joi qué. 


Tësa-tësatiyaria 

14 Jatsi tsëmo joxo ca ë tsayaquë. Ea bësojd ja iqué. Jasca, ja 
cacha joni, naa Nohiria Baquë icanai ca tsaho iqui quiha. Oro ca 
chaha sahuë ja iqui quiha. Jasca, jahuë mëquënë tsi tësati manë 
huëtsa joqué. Joxo tsi quiha tsémó ca tsahohai ca qui ja quënaquë: 

—Mi tësati manë bihuë. Mi tësano ra. Tsëquëquë tësati xabaca ra. 
Shini-shiniria tsi xo toa mai ca tësahacati cato ra —i ja qui ángel quë. 

16 Jatsi quiha tsémó ca tsahohai catë jahuë manë raaquë. Raaxo 
tsi quiha mai ca shini ca ja tësayoquë. 
ca tësati manë ja jaya quiha jaa ri. 18 Jasca, tobi iqui quiha ángel 
huëtsa, naa altar ca chihi ototi ibo. Altar ax joxo tsi quiha toa 
quënoxëni ca manë jaya ca ángel qui ja quënaquë joi pistiamá no. 

—Mi tësati manë raahuë. Toa mai ca nishi ca bimi tësahuë. Shini 
tsi xo toa jahá ca bimi ra —i ja qui ángel quë. 

19 Jatsi quiha angél jahuë tésati manë raaqué mai qui. Raaxo tsi 
quiha toa mai ca shini ca bimi ja tësayoquë. Tésaxo tsi quiha Dios 
trapichi qui ja niaqué nétsiti. Dios copi tsi xo toa. Jato qui caxahi 
quiha. 20Yaca cacha ax tsi ja nëtsihacacaquë. Anomaria iqui quiha 
jato jimi huajahaina. Caballo freno tana tsi ja iqui quiha. Jasca, 
néama tsi quiha toa jimi pacanaqué ra, naa trescientos ca kilómetros. 


Jaroha ca siete ca ténéti bo 
1 5 l Jatsi naipá ca anomaria ca jisti huétsa ë jisqué. Tsayapama 
tsi ë ratëquë. Tobi iqui quiha siete ca ángel bo. Ténéti bo ja 
jayacana quiha. Jaroha ca ténéti bo tsi xo naa, nohiria bo qui Dios 

caxahai ca rëso quiha. Tihi tsi ë jisqué ra. 2Tsayapama tsi vidrio 
jisiria ca ianë, naa chihi ya jaxcamëna ca ë jisquë. Jasca, toa tsi 
mani iqui quiha yohinahua bëbocanax cabo. Jahuë estatua, jahuë 
janë, tihi cabo pasomaha ja nianacana quiha. Bëbohax ia quëmapo 
tsi ja niicaquë, jato qui Diós aca ca música ati arpa bo acha. 
3Niihax ja quëquëcaquë. Dios yonati Moisés yamaba quéquéti, 
Cordero quëquëti, tihi cabo quéquéti ja icaqué. 
—Anomaria tsi xo toa jatiroha ca mi acaina ra, noba Ibo Dios 
Chamaxëni cató. 
Mëstë ca jiaria ca tsi xo toa mi acaina ra, mai ca nohiria bo 
Chama-chamariá. 
4 Mi qui raquëcani quiha jatiroha cabo ra, iqui noa, noba 
Ibobá. 
Mia oquëhuacaxëcani quiha nohiria bo tëquë. 
Mia roha tsi xo toa mëstëxëni cato. 
Mi qui bocaxécani quiha jatiroha ca maí cabo, mia bésojó tsi 
mënixëna. 
Tocacaxëcani quiha ra, mi acai ca mëstëxëni ca ja jiscana iqui 
na —tihi 
tsi ja icaquë quëquëhi na. 
bo qui Dios ani ca yoba-yobaria iqui quiha. 6E tsayano tsi toa 
nahax siete ca ángel bo páquéqué siete ca tënëti bo jaya. Raiti 
joxoria ca sahué ja icana quiha. Jasca, oro ca shitaraméti bo ja 
jayacana quiha jato shipati ó no. 7 Jatsi quiha joqué huésti ca 
bésohai ca jahuécara ca. Joxo tsi quiha toa siete ca ángel bo qui 
siete ca oro ca cochopi bo ja aquë. I-ipaohai ca Dios caxa rëamë 
tsi ja icana quiha. 8Jatsi toa cochopi bo ax chihicohini tëronoquë. 
Dios chama, jahuë oquë, tihi cabo ja jismani quiha. Jatsi rëamëquë 
nohiria bo iqué ra. Jabi toa siete ca ténéti bo jatihuaxéti ángel bo 
iquë jariapari. 


Cochopi ca tënëti bo mai qui japahacahaina 


1 6 1 Jatsi Dios iti-itiriá ca joi ë nicaquë. Toa siete ca ángel bo 
qui toa joí quënaquë: 
—Bocata. Toa siete ca cochopí ca tënëti bo japacata, Dios caxa 
nohiria bá cahëyoino iquish na —i jato qui joi quë. 

2Jatsi quiha toa jariapari ca ángel caqué jahuë cochopi ca tënëti 
mai qui japaxëna. Japajahuaquë tsi quiha pahëria ca bishi bo, 
roco-rocoria, tihi cabo nohiria bë biyoquë, naa yohinahua janë tsi 
quënëhacahax cabo. Biyoquë jahuë estatua qui aracanaibo ra. 

3 Jaquirëquë segundo ca angël jahuë cochopi ca tënëti japaquë 
iahua qui. Jatsi jënë jimi manëquë, naa rësohax cato jimi jasca 
cato. Ja iqui tsi rësoyoquë iahua ca bësohai ca jahuë bo tëquë. 

4 Jaquirëquë tercer ca angël jahuë cochopi ca tënëti japaquë, ani, 
boxtoro, tihi cabo qui. Jimi ja manëcaquë jato ri. 5 Jatsi mai ca jënë 
obësoti angel ë nicaquë. 

—Mëstë tsi xo toa mi copihaina ra, Ibo Dios mëstëxëni cató. 
Mia ri tsi xo toa jaboqui nori ca i-ipaonish cato ra. 
6 Tsayahuë. Chahahuacanaibo, Dios Chani yoacanaibo, tihi cabo 
ja acani quiha rë. 
Ja acacani ca yoi ca quëshpi bo tsi jia tsi xo toa jato mi 
copihaina ra. 
Ja japacana ca jimi jato qui mi aqué ra, ati —néa tsi ángel 
nëcaquë. 
7 Jatsi altar ca joi huëtsa ë nicaquë. 
—Jabija tsi xo toa mi copihaina ra Ibo Dios Chamaxéni cató. 
Mëstë tsi xo toa mi acaina ra —i joi quë. 

8Jatsi quiha cuarto ca angél jahué cochopí ca ténéti japaqué bari 
qui. Jatsi bari qui chama acacaquë chihi tsi nohiria bo méshati. 
Anomaria toa bari huao iqui quiha. ?Jahué huaó tsi quiha nohiria 
bo mëshoyoquë. Méshohax tsi quiha Dios pasomaha ja chanicaqué, 
toa tënëti bo raati ibo ja iqui iqui na. Jishopë. Jari jato jocha 
quima ja casocasyamacaquë Dios oquëhuaxëna. 

10 Jatsi quinto ca angël jahuë cochopí ca tënëti japaquë 
yohinahua trono, ja yonahaina, tihi cabo qui. Ja japaquë tsi quiha 
tsëmonaquë yohinahua yonahai ca tëquë. Jatsi jato jana nohiria 
ba tëxacaquë raquëqui na. 11Jatsi naipá ca Dios pasomaha ja 
chanicaquë jato ri, ja tënë-tënëcanai ca iqui na. Ja acani ca yoi ca 
quima Dios quiri ja bësocasyamacaquë rë. 

12 Jatsi sexto ca angël jahuë cochopi ca tënëti japaquë ani-aniria 
Eufrates qui. Ja japaquë tsi quiha shinayoquë jahuë jënë. Toca 
tsi shitati quinia acacaquë bari johai ca jo ca chama bo bax na. 

13 Jaquirëquë tres ca yoshi yoixéni cabo é jisqué; naa bëxco jisiria 
cabo. Quëshi-quëshiria, yohinahua, quiahai ca chant yoati ibo, 

tihi caba jana bo quima ax naa tres ca yoshi yoixëni cabo huajaha 
quiha. 14 Jatsi jisti bo ati chama ja jayacana quiha. Huajahax 
jatiroha ca mai ca chama bo qui ja bocaquë jato quëtsohuaxëna, 
Ibo Dios bari-bariria tsi Dios pasomaha nianaxëna. 

15Jatsi, 

—Nicaparicana. Yomahai ca johai ca jascaria tsi joxëquia. E noho 
pasoyamaxëhi quiha mai ca nohiria bo. Jama, rani-ranixëhi quiha 
ëa manacanaibo, naa ë noho pasocanaibo. Bërabiyamacaxëcani 
quiha, jamë ja rohahuacani iqui na. Tsoboco jascaria ca 
iyamacaxëcani quiha toa bari no —i ë qui Ibo quë. 

16 Jatsi quiha toa mai ca chama bo toa tres ca yoshi yoixëni caba 
quëtsohuaquë huësti ca iti ó no, naa Hebreo joí tsi “Armagedon” 
icanai cato ó no. 

17 Jatsi séptimo ca angél jahué cochopí ca ténéti japaqué nahuéa 
qui. Ja japaquë tsi quiha Dios iti-itiriá ca joí quënaquë trono xo na. 

—lquë ra —i joi quë. 

18 Jatsi canapa choshi-choshiqué; huéstima. Tërë-tërëjaquë. 
Yajo-yajoquë mai. Anomaria toa mai yajohai ca iqui quiha. Joni 
nëhohuanitiya rohari tsi jisiquipistiayamariani quiha toca ca yajo- 
yajohaina. 19 Jatsi përësiquë toa yaca-yacaria ra: tres matoxi quiha. 
Jasca, poxoha quiha mai ca yaca bo ri. Jatsi toa yaca-yacaria 
Babilonia Diós shinaquë. Anomaria tsi toa yaca-yacaria ja copiha 
quiha ja qui caxa-caxaqui na. 20 Jatsi jëtëquëha quiha jatiroha ca 
iahua ca tësëbë. Parahuahacaha quiha maca bo tëquë. 21 Jatsi nai 
ax tioboria ca oiroxaya nohiria bo qui paquëquë, naa cuarenta 
ca kilo ihué cabo. Oiroxaya iqui tsi Dios pasomaha nohiria bo 
chaniquë. Tihi tsi ë jisquë ra. Anomaria toa copi iqui quiha. 


Babilonia copihacahaina 


17 1Jatsi toa siete ca cochopi bo jaya ca ángel bo quima huësti 
ca angel ë qui joquë ë qui chanixëna. Johax, 

—Nëa johuë. Anomariaxëhi quiha toa jochahuaxëniria ca yoxa 
copi ra, naa ani bo, iahua, boxtoro bo, tihi caba tsaho cato. Ja 
copihacaxëhai ca mia jismaxëquia. Yoyohi quiha. 2Jasca, naa yoxa 
yaxo tsi yoi ca ayocana quiha mai ca chama bo ri. Mai ca nohiria 
bo ja pahëhuaquë rë, ja yoyohai catë no —i ë qui angel quë. 

3Chanixo xaba qui ëa angël boquë Espiritu Santo chama 
no. Toa xo tsi toa yoxa ë jisquë, naa shini ca yohinahua catë 

ó tsi tsaho cato. Yohinahua yora ó tsi quiha huéstima ca Dios 
pasomaha ca chani quénéhacaha quiha. Jasca, siete ca mapo 
bo, diez ca mahui bo, tihi cabo jaya quiha toa yohinahua shini 
cato. 4Jatsi copixéniria ca raiti shini sahué toa yoxa iqui quiha. 
Oro, copixéniria ca maxax mishni bo, perla bo, tihi cabá tsi ja 
jianaha quiha. Jasca, oro ca cochopi ja achaquë, naa ja yoyohai 
ca jochahuaxéniria ca jabi jaya cato. 5 Jatsi jahuë bëpara ó tsi tobi 
iqui quiha quënëhacani ca béronoma ca chani. “Yaca-yacaria ca 
Babilonia ca ëa xo naa ra. Yoyocanaibo, jatiroha ca mai ca jabi 
yoixéni cabo, tihi cabo saihuati ibo-iboria ca ëa xo naa" i toa quënë 
qu&. 6Chahahuacanaiba jimí tsi toa yoxa pahéni quiha, naa Jesu 
iqui tsi acacanish caba jimi no. Tihi tsi tsayahi tsi ë ratëquë. 7Jatsi 
ë qui ángel chaniquë: 

—dJëniriahax mi ratéha pa? Tsohué toa yoxa nori cato, jasca, 
tsohué toa ja tsahohai ca yohinahua nori cato, naa siete ca 
mapo bo, diez ca mahui bo, tihi cabo jaya cato, tihi ca tsi mia 
yoaxéquia. 8Jatsi toa mi jisi ca yohinahua pari mia cahémaxéquia. 
Jabi bésopaoni quiha toa yohinahua; jaboqui bésoyama ja nori. 
Jama, jari jisiquitéquéxéhi quiha. Quinihua ax tséquépaimaria 
xo. Tséquéhax nohiria bo quëyohi caxëhi quiha rë. Jatsi ratéxéhi 
quiha mai ca nohiria bo, bëso ja nori jisi na. Tihi ca jahuë bo qui 
ratéxéhi quiha toa bésocanaiba libro ó ca huishahama ca jané jaya 
cabo ra. Siri tsi, naa mai néhohuahacanox pari no tsi toa Diós- 
na ba janë bo huishahacani quiha. 9Jatsi shina-shinahuë. Jahuë 
siete ca mapo bo tsi xo toa siete ca maca bo. Jato cacha tsaho xo 
yoxa. 10 Jasca, toa siete ca mapo bo tsi xo siete ca chama bo ri. 
Huinocaniquë cinco cabo. Jaboqui yonahi quiha huëstita. Joxëti xo 
chama huëtsa. Ja jono tsi mëri tsi huinocaxëhi quiha ja yonahaina. 
11 Jasca, toa bësopaonish ca yohinahua, naa jaboqui bësoyama ca 
tsi xo toa chama octavo cato. Jasca, toa siete ca chama ba maxo 6 
ca tsi xo. Quëyohacaxëti xo toa octavo cato ra. 12Jasca, toa diez ca 
mahui bo tsi xo joxéhai ca chama huétsa bo. Jari jato qui acama 
tsi xo toa jato yonati chama. Chama bixo tsi huésti ca hora roha no 
tsi yohinahua yaxo tsi yonacaxécaqui. 13Yonocobéquinacaxécani 
quiha yohinahua mébixéna. Mébixo tsi yohinahua qui jato yonati 
chama acaxécani quiha pë. 14Jatsi Cordero ya nianacaxécaqui. 
Jama, jato béboxéqui Cordero, Ibo-iboria ca Chama-chamaria ca 
ja nori iqui na. Jato pasomaha Cordero yahax tsi nianaxéhi quiha 

ja qui chitiminish ca quënahacanish cabo ri —nëa tsi ë qui angel 
nëcaquë. 

15 Jatsi ë qui ángel chanitëquëquë. 

—Toa ani bo, iahua bo, boxtoro bo, tihi cabá tsi toa yoxa tsaho 
iqui ca tsi xo toa jatiroha ca nohiria bo, maxo bo, mai bo, joi 
bo. 16 Jatsi toa yoxa qui caxaxëni quiha toa diez ca mahui bo, 
naa yohinahua mapo ó cabo. Caxaquí tsi toa yoyoxéni ca yoxa 
yoshihuacaxécani quiha. Tsobocohuacaxécani quiha. Jatsi jahué 
nami picaxécaqui. Pixo tsi toa pihama ca méshacaxécaqui. 17 Jabi 
tocacaxécani quiha toa diez ca chama bo. Jama, Dios tsi xo toa 
toca ca jato shinamati ibo-iboria. Jahué shina axéhi quiha Dios. 
Ja iqui tsi yohinahua qui jato yonati chama acascaxécani quiha 
ra. Jabi toca tsi jatixëhi quiha Dios Chani tëquë. 18 Jasca, toa yoxa 
tsi xo toa yaca-yacaria, naa jatiroha ca mai ca chama bo yonati 
ibo-iboria. 


Babilonia yaca quéyohacahaina 
1 8 1Naa quirëquë naipa ax botéhai ca ángel huétsa ë jisquë. 
Ja qui huéstima ca chama acacaqué. Anomaria jahué oqué 
iqui quiha. Toa oqué iqui tsi huëanaquë mai tëquë. 2Botéxo tsi 
quiha joi pistiamá tsi ja quënaquë. 

—Quëyohacaquë Babilonia ra. Quëyohacaquë toa yaca-yacaria 
isa yoixëni cabo. 3Ja iqui tsi pahëyoquë mai ca nohiria bo tëquë, ja 
yoyohai catë no. Ja bëta yoyoquë mai ca chama bo tëquë ri. Jasca, 
riconaquë jahuë comerciante bo ja yoyohai ca iqui na —i ë qui 
angel quë. 

4 Jaquirëquë naipa ca joi huëtsa ë nicaquë. 

—Toa yaca quima tsëquëcahuë, noho nohiria ba. Jahuë jocha 
bo ma xatënayamano. Tsëquëcahuë iquia. Jahuë copi-copiria 
ma xaténayamano iquish na. 5Nai tana tsi xo jahué jocha maá 
cato ra. Jaboqui jahuë jocha shinahi quiha Dios. 6Jatsi toa yoxa 
copihuë, Diós, naa ja acani jascaria. Rabé ca copi ja qui amahuë 
ra, jatiroha ca yoi ca ja ani ca quéshpi na. Huésti ca cochopí ca 
copi-copiria ja bax roihahué amati, naa huétsa bo qui ja roihani 
jascaria. 7 Jamé oquëhuahi quiha pë. Anomaria tsi xo toa ja 
raca-racahaina iquia. Ja quëshpi bo tsi toa yoxa tënëmahuë. 
Cohuëhuahuë iquia. “Chama-chamaria ca éa xo naa. Noho trono 

ó tsahoquia" ii quiha pë. Jasca, “Bënë imahax ca ma ëa xo naa. 
Tënëpistiayamariaxëquia” i jamë i quiha. 8Jatsi huésti ca bari roha 
tsi copi-copiriahacaxëhi quiha iquia. Tobixëhi quiha ja rësohaina. 
Ara-araxëhi quiha jahá ca nohiria bo. Jasca, paxnacaxëcani quiha. 
Toa barí tsi chihí tsi quéyohacaxéhi quiha. Toa yoxa copixéhi quiha 
Ibo Dios, anomaria jahué chama nori iqui na —néa tsi ë qui naipá 
ca joi nécaque. 

9Quëyohacaxëhi quiha toa yoxa ra. Ja quëyohacaquë 
tsi araconacaxécani quiha maí ca chama bo, naa ja béta 
yoyobéquinacanaibo. Huini-huinicaxécani quiha jahá racacanaibo 
ja méshohai ca tsayahax na. Jahué chihicohini tsayacaxécaqui. 

10 Ja tënëhai ca qui raquëhi tsi basi ax tsi manicaxëcani quiha 
araxëna. 

—Aquérama. Noitiria xo mia ra, chamaxëniria ca Babilonia. 
Oquë-oquëria ca mi iquë rë. Huësti ca hora roha tsi mi 
quëyohacaquë rë —icaxëcani quiha toa mani cabo. 

11 Jatsi araxëhi quiha comerciante bo tëquë, toa yaca shinahax 
na. Jaboqui yama tsi xo toa jato jahuëmishni bo copicanaina. 
12Yama tsi xo toa jato oro, plata, maxax copixëni cabo, perla 
bo, tihi cabo copihaina. Yama tsi jato corte bo copixëni cabo, 
jato corte shini cabo, tihi cabo copihaina. Jahuë jahuë bo, naa 
marfil, jihui, bronce, mármol, tihi catë ca acacanish ca jahuë bo 
copiyamacaxëcani quiha. 13 Jasca, tobi quiha jato yochi, perejome, 
jënëria, xëni, moto, tihi cabo. Tobi quiha vaca, oveja, caballo, 
carita bo, yonati bo, tihi ca jahuë bo iniahacati. Tihi cabo ja 
jayacana quiha iniati. Mahitsa quiha. 14Nëcacaxëcani quiha toa 
yaca-yacaria yoati na: 

—Aquërama. Quëyohacaquë jaha mi quëëhai ca ganancia bo ra. 
Janacaquë mi parata, mi jahuëmishni bo. Bitëquënoma xo rë — 
iixëhi quiha comerciante bo. 

15Ja tënëhai ca qui raquëhi tsi basihax manicaxëcani quiha toa 
gananciabo anish ca comerciante bo. Basi ax araconacaxëcani 
quiha. Anomariaxëhi quiha ja huini-huinicanaina. Huinihax, 

16 —Aquërama. Jishopë. Noitiria xo noba yaca-yacaria ré. Jahué 
corte copixëni cabo, jahuë corte shini cabo, jahuë oro, jahuë 
copixëniria ca maxax bo, jahuë perla bo, tihi cabá tsi ja jjanapaoha 
quiha rë. 17 Huësti ca hora roha tsi jahuë jahuë-jahuëria bo tëquë 
quëyohacaquë rë —icaxëcani quiha toa comerciante bo. 

Jatsi basi xo tsi tsaya-tsayacaxëcani quiha barco ba capitán 
bo, jato yonati, jato pasajero bo. 18Yaca mëshohai ca chihicohini 
tsayapama tsi quénacaxécani quiha jato ri: 

—Aquërama. Yama tsi xo naa yaca jasca cato rë. Jahuésti ca tsi 
xo naa ra —iquiina. 

19 Araconapama tsi jato mapo qui mai niacaxécaqui cohuériaquí 
na. Anomariaxéhi quiha ja huini-huinicanaina. 

—Aquérama. Jishopë. Noitiria tsi xo noba yaca-yacaria ra. Toa 
xo tsi ganancia-gananciariabo jahuë barco bo ibobá ayoquë 
ra. Toanahax ja riconariacaquë. Huésti ca hora roha tsi ja 
quëyohacaquë ré —icaxécani quiha toa barco ibo bo. 

20Jama, rani-ranicana, naipá ca mani cabá, ja quëyohacaha 
quéshpi na. Ranicana chahahuacanaibá. Ranicana Dios Chani 
chitahéhuati ibobá. Ranicana Dios Chani yoanish cabá. Mato ja 
ténémaha ca quéshpi tsi Diós toa yaca copiqué ra. 

21 Jatsi ángel chamaxëni catë huësti ca maxax chahitaxéni 
ca topiquë, naa rënëti tio cato. Topixo tsi quiha ia qui ja niaquë. 
Niahax, 

—Jabi néca tsi mai qui niahacaxëqui Babilonia yaca- 
yacaria. Jisiquipistiayamaria-tëquëxëqui ra. 22 Mato calle ó tsi 
yamatëquëxëhi quiha arpa, pacahua, trompeta, tihi caba tsi música 
acanaibo ra. Jato música nicatëquëyamariaxëhi quiha nohiria 
bo ra. Yamaxëhi quiha jahá ca yonococanaibo. Yamaxëhi quiha 
moto timacanai ca pacotsa, jahá no. 23 Jaha tsi jisiquiyamariaxéhi 
quiha xobó ca ririhai ca lamparina bo ri. Jasca, ahui paxa ca 
yahai ca joni joi nicayamacaxécani quiha. Rico-ricoria mi nohó ca 
comerciante bo iqui quiha, naa maí ca oqué-oquéria iquish cabo. 
Mi parahai ca chaní tsi mai ca nohiria bo tëquë janyama mépiqui 
mia ra —néa tsi ja qui ángel nécaque. 

24 Toa yaca ax tsi Dios Chani yoacanaibo, chahahuacanaibo, 
tihi cabo acacaniqué. Jahué shina ri tsi xo ra. Ja iqui tsi maí ca 
chahahuacanaibo téqué acacaniqué iquia. 

19 1Naa quiréqué naipá ca quëna-quënahai ca ë nicaqué, naa 
tirixéniria ca quëquëhai ca nohiria bo jascaria. 

—Aleluya. Béboqué noba Dios ra. Noba Chama-chamaria tsi xo 
naa. Oqué-oquéria xo. 2Jabija tsi xo toa ja shinahaina. Mésté tsi xo 
toa ja copihaina. Toa jochahuaxéniria ca yoxa ja copiqué ra, naa 
maí ca nohiria bo ja yoyohai cató tsi yoshihuahax cato. Dios yonati 


El Nuevo Testamento en Chácobo de Bolivia, 2da ed. O 2010, Wycliffe Bible Translators, Inc. 


707 Apocalipsis 19 


bo ja tënëmaha ca quëshpi tsi ja copihacaquë ra —i jaca na quiha 
quëquëhi na. 

3 Jatsi ja quëquëtëquëcaquë. 

— Aleluya ra. Tërono-tëronopaoxëhi quiha jahué chihicohini ra 

—i jaca na quiha. 

4 Ja quëquëcaquë tsi quiha tronó ca tsaho ca Dios bésojó tsi 
mëniyoquë veinticuatro ca yosibo. Mëniyoquë toa cuatro ca 
bësocanai ca jahuëcara cabo ri. Ja qui arahax, 

—Amén. Aleluya —i jaca na quiha. 

5Jatsi trono ax johai ca joi ë nicaquë: 

—Noba Dios qui “Gracias” icahué, mato jahué yonati nori cabá. 
“Gracias” icahué, ja qui raquécanaibá, naa chama bo, yonati bo, tihi 
cabo tëquëta —i joi quë. 


Cordero fiesta-fiestaria 
6 Jaquirëquë tirixëniria ca nohiria ba joi bo ë nicaquë. Anomaria 
toa joi bo iqui quiha, naa huahuahai ca jënë, tërë-tërëhai ca naipa, 
tihi cabo jascaria. 

—Aleluya ra. Chitahëquë noba Chamaxéni ca Ibo Diós yonahaina 
ra. 7 No rani-ranino. “Oquë-oquëria xo" i ja qui nono. Tsëquëquë 
Corderó jahué ahui yahai ca xabaca ra. Jasca, jianaqué béné biti 
cato. 8Anomaria ca raiti joxo ja qui acacana quiha jianati. Jabi 
chahahuacanaibá méstéxéni ca acai ca jahué bo tsi xo toa jahué 
sahuëti joxo ra —nëa tsi ja nëcacaquë. 

9 Jatsi ángel chaniquë. 

—Naa tsi quënëhuë. Shoma-shomaria tsi xo toa Cordero fiesta qui cati 
joi bichish cabo, naa jahuë ahui ja bixëquë no —i ë qui ja quë. Chanihax, 

—Parayamaquia. Dios jabija ca Chani tsi xo naa ra —i ja quë. 

10 Jahuë chant nicahax ja bésojó tsi ë mëniquë ja qui araxëna. Jama, 

—Tocayamatsihuë. Dios qui arahuë ra. Mi yonati roha ca éa xo 
naa ra. Mibë xaté bo, Jesú jismani ca Chani nicacanaibo, tihi cabo 
mëbiti iboria ca ëa roha xo naa —i ë qui ángel quë. 

Jabi Jesu jabija ca Chant tsi xo toa noqui chamahuahaina nohiria 
huëtsa bo toa Chani yoati. 


Caballo joxo ca ibo 
11 Jatsi nai japëquëhai ca ë jisquë. Toa nahax jisiquiquë caballo 
joxo cato. Ja cacha tsaho iqui quiha jahuë ibo. “Parayamahai 

cato, Jabija-jabijaria” ja quënahacaha quiha. Mëstë tsi xo toa ja 
copihaina. Mëstë tsi xo ja nianahai ri. 12Jahué béro tsi xo chihi 
réxqué jascaria. Huéstima ca chaha bo jaya quiha jahué mapo 

ó no. Jasca, jaha tsi quënëhacani quiha huésti ca janë jonë cato. 
Jahuésti ca tsi xo toa janë cahëhaina. 13Jasca, jimí tsi jahuë raiti 
moosahacaniquë. Jahuë janë huëtsa tsi xo “Dios Chani”. 14Ja cho 
banahuacaqué naipá ca soldado tirixéni cabo, jato caballo joxo 

bo ya. Sahuëti joxo, naa chéquéyama ca tsi sahuë ja icana quiha. 
15Jato Chama jana ax tséquéhi iqui quiha mané quénoxéni cato, 
maí ca chahahuayamacanaibo tépasti. Tépasxo tsi chamá tsi jato 
yonaxëqui. Copixo tsi jato tima-timaxëqui, trapichí nétsihai jascaria. 
Jato qui caxaxëniria xo Dios Chamaxéni cato ra. 16Jasca, jahuë 
sahuéti, jahué bamisco, tihi cabo ó tsi huésti ca janë quënëhacaquë. 
“Chama-chamaria, Ibo-iboria" ja quénahacaha quiha. 

17 Jatsi ángel huétsa ë jisquë, naa bari huëa ó tsi niihai cato. Joi 
pistiamá tsi naipá ca noyahai ca isa bo ja quënaquë: 

—Bëcahuë. Mato orihuaxëhi quiha Dios. Anomariaxëhi quiha ma 
pihaina ra. 18Tobixéhi quiha chama ba nami piti. Tobixéhi quiha 
general bo, soldado bo, caballo bo, jato ibo bo, tihi caba nami piti. 
Tobixéhi quiha patron yama cabo, yonati bo, cahéxéni cabo, iriama 
cabo. Tihi tsi pixéqui mato ra —i isa bo qui ángel quë. 

19 Jatsi yohinahua, mai ca chama bo tëquë, jato soldado tirixëni 
cabo, tihi cabo ë jisquë. Ja quétsocana quiha caballó ca Ibo, jahuë 
soldado bo, tihi cabo pasomaha nianaxëna. 20 Bébohacaqué 
toa yohinahua ra. Achiquiqué jahué mahitsa ca chani yoati ibo, 
naa yohinahua bésojo xo tsi jisti acax cato. Jabi jahué jistí tsi 
yohinahua jané jaya cabo, jahué estatua bésojó ménihax cabo, tihi 
cabo ja parani quiha. Jatsi chihi ca iahua, naa azufre ririhai ca 
qui yohinahua, jahué chani yoati ibo, tihi cabo niahacaqué. Béso 
ja icana quiha. 21 Nohiria téxé bo acacani quiha caballo iboba 
mané no, naa jahué jana huajahai cató no. Ja acacacaqué tsi quiha 
séyacaqué isa bo jato nami pihax na. 


Mil ca afio bo 
2 0 1Jatsi nai ax botëhai ca ángel ë jisquë. Rësonish caba iti 
pëcati llave, nëxati cadena, tihi cabo acha ja iqui quiha. 
2Quëshi-quëshiria, naa toa ronoxëni ca ja bëboquë. Toa yoshini, 
naa “Satanás” i no ai ca ja nëxaquë ra. Mil ca año no tsi nëxë ja iti 

quiha. 3Nëxaxo tsi quiha nahuëa qui angël niaquë. Niaxo tsi jahuë 
caiti ja japaquë. Jia tsi toa quini ja quëbëquë, mai ca nohiria bo 
Satanás parayamano iquish na. Jariapari tsi huinocaxëti xo mil ca 
año bo. Jatsi mil ca año bo huinocaquë tsi pëcahacaxëti xo tana 
roha pistia no. 

AJatsi trono bo ë jisquë. Jaha tsaho cabo qui chama acacaquë 
nohiria bo copiti. Jatsi maxtiahacahax caba shina bo ë 
jisquë. Jesu Chani ja yoacanaina, Dios Chani, tihi cabo tahëxo 
acacanish cabo tsi xo naa. Yohinahua, jahuë estatua, tihi cabo 
bésojó tsi ja mëniyamacani quiha. Jato bémana, jato mëquënë, 
tihi cabo 6 tsi yohinahua janë ja biyamacani quiha. Jatsi ja 
bësotëquëcaquë. Bësoxo tsi mil ca año no tsi ja yonacaqué Cristo 
yaxo na. 5Jabi jariapari ca nohiria bo bësotëquëxëhai ca tsi xo 
naa. Jari bësotëquëyamahi quiha téxé ca rësonish cabo. Jariapari 
huinocaxéti xo mil ca año bo. 6Jabi shomaria tsi xo toa jariapari ca 
bësotëquënai ca résonish cabo. Dios quima aquëquëtimaxëni ca xo. 
Jahépa Dios, Cristo, tihi cabá-na arati ibo-iboria icaxécaqui. Jasca, 
mil ca año no tsi Cristo yaxo tsi yonacaxécani quiha. 

7 Jatsi mil ca año bo huinocaquë tsi pëquëmahacaxëhi quiha 
Satanás. SHuajahax caxëhi quiha jatiroha ca mai ca nohiria bo 
paraxéna. Caxo tsi Gog jatsi Magog, tihi ca icanai ca nohiria bo 
paraxëhi quiha. Jato quëtsohuaxëhi quiha nianaxéna. Tocanoma 
iqui quiha toa soldado bo, naa iané ca mashéné jascaria. 
9Quétsohax mai tsi ja pacanacaqué chahahuacanaiba oxti téaxéna. 
Jabi jato oxti tsi xo toa Diós noihai ca yaca-yacaria. Jatsi nai ax 
paquëxëhi quiha chihi. Paquéhax jato quëyoxëhi quiha ra. 10 Jatsi 
azufre chihi ca iahua qui niahacaxéqui Yoshini, naa jato parati 
ibo-iboria. Jabi toa chihi qui niahacana quiha yohinahua, jahuë 
mahitsa ca chani yoati ibo. Toa tsi tënë-tënëpaocaxëcani quiha, 
barihani, baquicha tëquë. Yama xo jahuë rëso. 


Jaroha ca copi 


11 Jatsi trono joxo cato, jahá tsaho cato, tihi cabo ë jisquë. 
Jahuë iti quima jabaquë mai, naxëa, tihi cabo. Yamatapijacaquë. 
12 Jatsi rësonish cabo, naa chama bo, iriama cabo, tihi cabo 
ë jisqué. Trono bésojó tsi ja manicaquë. Manijacano tsi quiha 
mapécahacaqué libro bo. Jatsi libro huëtsa, naa “Bésocanaiba 
libro” icanai ca mapëcahacaquë. Jatsi copihacana quiha toa 

rësonish cabo ja acacani ca quëshpi na. 13 Jaquirëquë rësonish 
cabo tëquë iahuá mëaquë copihacati. Jatsi rësocanaiba iti 

quima ax paquëquë rësonish cabo tëquë ri. Jatsi jatiroha cabo 
copihacaha quiha, ja acani ca quéshpi ra. 14 Jatsi quëyohacaquë 
rësoti chama. Quëyohacaquë rësocanaiba iti ri. Chihi ca iahua 

qui ja niahacacaquë ra. Jabi segundo ca Dios quima nohiria bo 
aquëquëmahacahai tsi xo naa. 15Jatsi toa iahua qui niahacaquë toa 
bësocanaiba libro 6 ca quënëhacahama ca janë jaya cabo. 


Paxa ca naipa, jatsi paxa ca mai ri 


2 1 1 Jaquirëquë nai paxa cato, mai paxa cato, tihi cabo ë 

jisquë. Huinocaha nori iquë toa jariapari ca naipa, mai, 
tihi cabo. Jasca, yama iahua iqui quiha. 2Tsayapama tsi Yaca 
Mëstëxëni, naa naipa ca Jerusalën paxa ca Dios quima ax botëhai 
ca ë jisquë. Jiaria ja iqui quiha, bichiquihai ca jianahax ca yoxa 
jascaria. 3 Jatsi tronó ca joi pistiama ca ë nicaquë. 

—Tsayahuë. Jaboqui nohiria bo 6 racahi quiha Dios ra. Jato 
bëta racabëquinaxëhi quiha. Jahuë nohiria yoi bo icaxëcaqui, 
jato Dios yoi ja nori quëshpi na. 4Jato bëhono masayoxëhi quiha. 
Jasca, yamaxëhi quiha ja rësocanaina. Yamaxëhi quiha arahaina, 
cohuëhai ri. Yamaxëhi quiha pahëhai ri. Huinocaquë toa mai ca 
rëquë ca i-ipaohai ca tëquë —i tronó ca joi quë. 

5Jatsi tronó ca tsaho ca chaniquë: 
—Tsayahuë. Jatiroha ca jahuëmishni bo paxahuaquia ra 
—iquiina. 

Jatsi, 

—Naa tsi quënëhuë. Parayamaquia. Naa Chant qui mi chitimiti 
xo —i é qui joi qué. 

6 Jatsi, 

—Jatihuahacaqué noho Chani ra. Jahuë chitahë, jahuë 
rëso, tihi ca ëa xo naa, naa letra bo A y Z jascaria. Copixoma 
tsi tëshinacanaibo qui jënëpaxa axéquia, naa bëso jënë 
ití cato. 7Naa jënëpaxa biti métsa xo toa bëbohai cato. Ja 
qui axéquia. Jatsi jahué Dios ixéquia; jasca, noho baqué 
manëhi ja nori. 8Jama, copi huëtsa bicaxécani quiha toa ëa 
banahuacasyamacanaibo, chahahuayamacanaibo. Tobi xo toa 
yoyoxéniria cabo, ati ibo bo, yoi ca jabí tsi chotacanaibo, yobé 
bo, mahitsa ca Dios qui aracanaibo, quiaxéniria cabo. Tihi cabo 

tsi xo toa azufre chihi iahua qui niahacahaina. Toca tsi Dios 
quima aquëquëmahacapaocaxëcani quiha —i tronó ca tsaho ca 
quë. 


Jerusalën paxa cato 


9 Jatsi toa siete ca ángel ó ca huësti ca ángel ë qui joqué, naa 
siete ca cochopi ca tënëti rëso cabo jayahax cato. Johax, 

—Nëri johuë. Cordero ahui ti ca mia jismacasquia —i ë qui ja 
quë. 

10 Jatsi Espiritu Santo ëa ibohuatapiquë. Ibohuaxo tsi quiha maca 
chahitaxëniria ca cacha ëa ja boquë. Toa xo tsi Jerusalën, naa Dios 
quima ax botéhax ca naipá ca yaca mëstëxëni ca éa ja jismaquë. 

11 Anomaria ja bajra-bajrahai ca iquë ra. Dios oquë ja huahuaha 
quiha. Copixëniria ca jaspe icanai ca maxax jascaria ja bajra- 
bajrahai iqui quiha. 12Jasca, toa yaca cacha tëamë tsi panëhua 
tëtëcaria iquë. Jatsi panë ó ca doce ca caiti bo iquë. Jatiroha ca 
caiti ó tsi huësti ca ángel nii iqui quiha. Jasca, toa caiti bo cacha 
quënëhacani quiha Israél ca doce ca maxo ba janë bo. 13Tobi quiha 
tres ca caiti bo, naa bari johai ca jo cabo. Tobi quiha tres ca caiti 
norte jo cabo. Tobi quiha tres ca caiti sur jo cabo. Tobi quiha tres 
ca caiti oeste jo cabo. 14Jasca, toa doce ca maxax cacha nii iqui 
quiha yacata panëhua. Janë jaya quiha toa maxax bo tëquë. Jaha 
tsi quënëhacani quiha Corderó-na doce ca Chant yoati ibo ba janë 
bo. 

15Jasca, ë qui chanihax ca angél oro ca siti jaya quiha, toa 
yacatá ca caiti, panëhua, tihi cabo tanamati. 16Jabi cuadrada, naa 
cuatro ca jaharisi ca quépé ya toa yaca iqui quiha. Jahué napata 
tana, tihi cabo jaharisi iqui quiha. Jatsi angél yaca tanamaquë 
jahuë siti no. Dos mil doscientos ca kilómetro bo jahuë napata tana 
iqui quiha, jasca, jahué tétéca, jahué mana tana. Jaharisi quiha. 

17 Jatsi jahuë panëhua oti angél tanamaquë. Sesenta y cuatro 
metros ja iqui quiha jahué tanamatí no. 

18 Anomaria jahuë panëhua iqué ra, jaspe icanai ca maxax 
bá tsi ja acacani quéshpi na. Anomaria quiha ja xara ca xobo 
bo ri. Oro téquéta, naa shérémé ca botella jascaria cató tsi ja 
acacani quiha. 19 Anomaria iqué jahuë yacata napata ri. Doce 
ca maxax copixëniria cató tsi ja acacani quiha. Jariapari tsi xo 
jaspe; segundo ca tsi xo zafiro; tercer ca tsi xo ágata; cuarta ca tsi 

xo esmeralda; 20quinto ca tsi xo ónice; sexta ca tsi xo cornalina; 
séptima ca tsi xo crisólito; octava ca tsi xo berilo; novena ca tsi xo 
topacio; décima ca tsi xo crisoprasa; undécima ca tsi xo jacinto; 
duodécima ca tsi xo amatista. Tihi cabá tsi jahué napata acacani 
quiha. 21 Jasca, anomaria iquë jahué doce ca caiti bo ri, naa perla 
bá tsi ja acacani quéshpi na. Huésti huésti ca caiti tsi xo huésti ca 
perla ra. Anomaria iqué jahué calle ri, shérémé ca oro téqué, naa 
botella jascaria cató tsi ja acacani quéshpi na. 
22Yama tsi xo toa yacatá ca arati xobo ra, Ibo Dios 
Chamaxëni cato, Cordero, tihi cabo arati xobo jaca nori 
quëshpi na. 23Jasca, yama tsi xo bari, ja qui Dios oquë 
huëahai nori quéshpi na. Yama tsi xo oxë ri, Cordero jahuë 
lampara nori quéshpi na. 24Ja huéahai cató tsi bohocaxécani 
quiha maí ca nohiria bo. Ja qui jato jahuémishni bo, parata, 
tihi cabo bocaxécani quiha maí ca chama bo. 25Barihaní 
tsi mapahacatimaxëni ixéhi quiha jahuë caiti bo. Yamaxëhi 
quiha jahá ca baquicha. 26Toa yaca qui jato jahuëmishni bo, 
jato parata, tihi cabo boyocaxécani quiha maí ca nohiria bo 
ri. 27 Jama, ja qui jicotimaxëniria tsi xo toa jocha jaya cabo. 
Jicoyamacaxëcani quiha quiacanaibo, yoyoxëni cabo ri. Ja 
qui jicocanaibo tsi xo toa xabahamahacanish caba libro ó ca 
quënëhacanish ca janë jaya cabo. 
2 2 1Jaquirëquë toá ca xabahamahai ca ani ca jënë 
angël ëa jismaquë. Shërëmëria toa jënë iqui quiha. 
Dios, Cordero, tihi caba trono quima ax ja joquë. 2Johax 
calle-calleriá ca nëpax tsi quiha toa jënë huahuaquë. Jasca, 
ani quémapó tsi xabahamahai ca jihui bo mani iquë. 
Jatiroha ca oxë bimi paxa ca saihuacani quiha. Jasca, jahuë 
pëhi bo ri tsi xo toa mai ca nohiria bo jënimahuahaina. 
3Toa yaca qui jicoyamaxëhi quiha jahuëcara ca 
yoshihuahacahax cato. Yacata tsi ixëhi quiha Dios trono, 
Cordero trono ri. Jatsi Cordero qui aracaxëcani quiha jahuë 
yonati bo. 4Toa ax tsi xoama tsi Dios bëchinayocaxëcaqui. 
Jato bépara 6 tsi quënëhacaxëhi quiha jahuë janë. 5 Jasca, 
toa yamaxëqui tsëmohaina. Pëxë baayamacaxëcani 
quiha, Dios jato qui huahuahai ca nori quëshpi na. Bari 
yopayamacaxëcani quiha. Toa xo tsi yonapaocaxëcani quiha 
chahahuacanaibo ra. 


El Nuevo Testamento en Chacobo de Bolivia, 2da ed. O 2010, Wycliffe Bible Translators, Inc. 


713 Apocalipsis 22 


Basima tsi xo Jesucristo johaina 
6Jatsi ë qui ángel chaniquë. 

—Jabi ja tsi xo naa é yoahana. Ja qui mi chitimiti xo. Jabi ëa Ibo 
Dios, naa Dios Chant yoapaonish cabo chamahuanish catë raaqué 
jahuë yonati bo jahuë Chani yoati. Tsëquëti basima ca jahuë bo 
jato ë jismaxëti xo ra —i ë qui ángel quë. 

7 Jatsi, 
—Jaha bësopa. Basima tsi xo ë johaina ra. Shoma tsi xo toa naa 
libro ó ca quénéhacahax ca chant nicacanaibo ra —i ë qui Ibo quë. 

8Jatsi tihi tsi € nicaquë. Tihi tsi ë tsayaquë naa Juan icanai cato. 
Tsayahax naa jahué bo jismahax ca ángel bésojó tsi ë mëniquë ja 
qui araxëna. 9 Jama, ë qui ángel chaniquë: 

—Tocayamatsihuë. Dios qui mi arati xo ra. Mi yonati roha ca ëa 
xo naa. Mibë xatë bo, naa Dios Chani yoati ibo bo, naa libro 6 ca 
quénéhacahax ca nicacanaibo tëquë, tihi cabo mëbiti ibo ca éa xo 
naa ra —i ë qui ángel quë. 

10 Jatsi ja nécaque: 

—Yoahacaxéti xo naa libro 6 ca quënëhacahax ca Chani 
ra, tséquéti basima ja nori quëshpi na. 11 Jatsi jochacanaibo 
jënëyamacana. Rarinatimaxëni ca jabi jayacani quiha pë. Yoi 
ca shinacanaibo quétiayamacana. Rarinatimaxéni ca xo jato 
ri pë. Jama, jari jia ca axëti xo toa jia ca acai cato. Mëstë ca 
jabi jari jayaxëti xo toa mëstëxëni cato. 12Jaha bësopa. Basima 
tsi xo ë johaina ra. Johax premio bo boxéquia jatiroha cabo 
qui ati, ja ayocana quéshpi na. 13Jahué chitahë, jahuë rëso, 
tihi cabo xo éa ra, naa letra bo A y Z jascaria. 14Shoma tsi xo 
toa chocahacacahax ca sahuéti jaya cabo. Xabahamati jihui 
bimi piti iipicaqui. Jasca, toa caiti nacopicaqui yaca qui jicoti. 
15Yaca cacha tsi xo toa jochahuaxëniria cabo, naa, yobé bo, 
chotamisxëni cabo, ati ibo bo, mahitsa ca dios bo qui aracanaibo, 
quiaxéni cabo, paracanaibo. Tihi cabo tsi xo toa jicoyamahaina 
—i ë qui ángel quë. 

16 Jatsi, 

—Noho ángel mi qui raati ibo ca ëa xo naa, iglesiá ca 
chahahuacanaibá naa chani cahéno iquish na. Ea ti tsi xo 
David yamaba chahitaxocobo yoi cato. “Huishti Béro Shini" 
quénahacahai ca éa xo naa ra —i é qui Jesu qué ra. 


El Nuevo Testamento en Chácobo de Bolivia, 2da ed. € 2010, Wycliffe Bible Translators, Inc. 


Apocalipsis 22 714 


17 Jaquirëquë Espiritu Santo, Cordero ahuini, tihi cabo ë qui 
chaniquë: 

—Bëcahuë —iquiina. 

—Bëcahuë —iiyocani quiha nicacanaibo ri. 

Jatsi téshinapihi tsi bécana. Copixoma tsi xabahamati jënë 
bicana. Jaha quéécanaibo qui acacaxëti xo. 

18 Jatiroha cabo, naa libro 6 ca Dios Chani nicacanaibo 
yobaparicasquia. Quiniacaxëcahuë. Tsohuëcaraca naa libro 6 ca 
Chant qui mániano tsi ja qui naa libro ó ca tënëti bo mániaxéqui 
Dios ra. 19 Jasca, tsohuëcaraca pi naa libro 6 ca Chani jahuëcara 
ca másano tsi jahuë naipá ca premio mëbixëhi quiha Dios 
ra. Toa xabahamati jihui bimi piyamaxëhi quiha. Yaca-yacaria 
qui jicopistiayamariaxëhi quiha. Tihi ca libro 6 ca jahuë bo 
xatënayamaxëhi quiha rë. Tihi ca tsi iquia, naa chani quénéti ibo. 

20 Jarohari tsi, 

—Parayamaquia. Basima tsi xo ë johaina ra —ii quiha ë quénéha 
ca jahué bo obésoti ibo. 

Jatsi, 

—Jaahuë. Mi jono ra, Ibo Jesá —iqui noa noqui ri. 

21 Jia noba Ibo Jesá mato shomahuano ra. Amén. 

El Templo en el tiempo de Jesucristo 

